
Pe vremea când Ramses al XII-lea se afla în cel de-al treizeci şi treilea 
an al fericitei sale domnii, au avut loc în Egipt două ceremonii, care au 
umplut inimile drept-credincioşilor săi locuitori de bucurie şi mândrie. 

În luna Mehir, adică în decembrie, fusese readusă la Teba!, încărcată de 
daruri scumpe, statuia zeului Honsu?, care timp de trei ani şi nouă luni 
fusese purtată prin ţara Buhten* unde o însănătoşise pe Bentres, fiica 
regelui, şi alungase duhurile rele nu numai din sânul familiei regale, dar 
chiar şi din cetatea Buhten. 

lar în luna Farmuti, adică în februarie, Mer-amen-Ramses al XII-lea, 
domnul Egiptului de Sus şi de Jos“, stăpânul Feniciei şi al altor nouă 
ţinuturi, după ce a stat la sfat cu zeii al căror egal era, l-a numit drept 
erpatru al său, adică moştenitor al tronului, pe Ham-sem-merer-ames- 
Ramses, fiul său în vârstă de douăzeci şi doi de ani. 

Alegerea aceasta a stârnit o nesfârşită bucurie în rândurile cucernicilor 
preoţi, ale nobililor nomarhi?, ale vitezei armate, ale poporului credincios, 
cât şi în rândurile tuturor celor care trăiau pe pământul egiptean. Căci fiii 
mai vârstnici ai faraonului, născuţi de o prinţesă hittităs, căzuseră pradă 
duhurilor rele, ca urmare a unor vrăji tainice. Unul, în vârstă de douăzeci şi 
şapte de ani, ologise de cum ajunsese major, al doilea îşi tăiase vinele şi 
murise, iar al treilea din pricina unui vin otrăvit, la care nu voise să 
1 Capitala Egiptului în perioadă Regatului Mijlociu (aproximativ 2100-1600 î.Cr.) şi a 
Regatului Nou (aproximativ 1600-1100 î.Cr.). 


2? În mitologia vechiului Egipt imaginea zeului Honsu - înfăţişat totdeauna ca un copil, 
purtând discul lunii pe cap - întruchipa adorarea lunii. 


3 Una din provinciile Siriei, ţară tributară Egiptului. 


1 Egiptul de Sus (valea îngustă a fluviului din partea de miazăzi a țării) şi Egiptul de Jos 
(delta Nilului) formau două regate separate. Unificarea lor a fost rezultatul cotropirii 
Egiptului de Jos de către cel de Sus, atribuită în general lui Menes, primul faraon al 
Egiptului (perioada Regatului Timpuriu, aproximativ 3000 î.Cr.). Faptul acesta era celebrat 
de regi ca o sărbătoare la urcarea lor pe tron. 


> Căpeteniile nomelor - provincii în care era împărțit Egiptul în perioada ce a precedat 
formarea statului unificat. Mai târziu, nomele se mențin, având fiecare câte un oraş 
principal şi zeii lor locali. 


6 Hittiţi - popor care a trăit în mileniile III-II î.Cr. în părţile de răsărit ale Asiei Mici şi în 
nordul Siriei. 


renunţe, îşi pierduse minţile şi, închipuindu-şi că e maimuţă, sta cocoţat de 
dimineaţă până seara printre ramurile copacilor. 

Şi de-abia Ramses, cel de al patrulea fiu, născut de regina Nikotris, fiica 
marelui preot Amenhotep, era vânjos ca boul Apis, îndrăzneţ ca un leu şi la 
fel de înţelept ca un preot. Îi plăcuse să stea printre militari din copilărie şi 
chiar de pe vremea când nu era prinţ moştenitor obişnuia să spună: 

— Dacă zeii, în loc de mezin al regelui, m-ar fi făcut faraon, aş fi cucerit 
ca şi Ramses cel Mare”, nouă popoare, despre care nimeni n-a auzit încă 
pomenindu-se în Egipt, aş fi înălţat un templu mai cuprinzător decât toată 
Teba şi Mi-aş fi construit o piramidă, pe lângă care cea a lui Keops ar fi fost 
ca o ramură de trandafir faţă de un falnic palmier... 

Obţinând mult doritul titlu de erpatru, tânărul prinţ se rugă de tatăl său 
să fie numit căpetenia corpului de oaste Menfi. Dar preamăritul Ramses al 
XII-lea, sfătuindu-se cu zeii - al căror egal era - răspunse că-i va împlini 
voia numai dacă va dovedi, ca un adevărat moştenitor al tronului ce se 
afla, că e în stare să conducă, în luptă, o oaste întreagă. 


Sfatul adunat în scopul acesta sub conducerea marelui comandant al 
oastei San-amen-Herihor, mare preot al celui mai mare dintre templele 
închinate la Teba lui Amon:, hotărî ca la jumătatea lunii Misori, adică la 
începutul lunii iunie, moştenitorul tronului să strângă cele zece regimente 
de oaste aflate de-a lungul drumului ce leagă oraşul Memfis de portul Pi- 
Uto, din golful Sebenitos. 


Cu această oaste de zece mii de ostaşi, pregătită pentru luptă, 
înzestrată cu maşini de război şi cu cele de trebuinţă unei expediţii, 
moştenitorul să se îndrepte spre răsărit pe drumul ce leagă Memfisul de 
ţara hittiţilor, către graniţa ținutului Gosen şi a deşertului egiptean. 


În acest timp, generalul Nitager, căpetenia oastei care păzea porţile 
Egiptului de năvălirea popoarelor asiatice, avea să pornească dinspre 
Lacurile Amare împotriva lui Ramses. 


Cele două armate, asiatică şi apuseană, se vor întâlni în împrejurimile 
oraşului Pi-Bailos, în pustiu, astfel ca vrednicii agricultori ai ținutului Gosen 
să nu fie împiedicaţi în îndeletnicirile lor. 


Moştenitorul tronului va fi socotit învingător dacă, fără ca Nitager să i-o 
fi luat înainte, va izbuti să-şi adune toate oştile şi să le rânduiască în 
poziţie de luptă, în întâmpinarea inamicului. 


7 Unul din faraonii Regatului Vechi (1204-1173 î.Cr.), cunoscut, îndeosebi, prin bătăliile 
purtate împotriva hittiţilor, cât şi prin construcțiile ridicate pe vremea lui. 


8 Zeul principal al Tebei. În mitologia vechiului Egipt, Amon era de obicei înfățișat sub 
chipul unui berbec. 


În tabăra prinţului Ramses se va afla însuşi preacinstitul Herihor, 
ministrul de război, care îl va încunoştinţa pe faraon despre desfăşurarea 
luptelor. 

Hotarul ținutului Gosen, ca şi al deşertului, era format din două căi de 
comunicaţie, dintre care una era canalul de transporturi Memfis - lacul 
Timsah, iar cealaltă şoseaua 

Canalul aparţinea ținutului Gosen, în timp ce şoseaua atingea chiar 
deşertul, înconjurat astfel în semicerc de cele doua artere. De pe şosea se 
vedea canalul aproape pe toată întinderea lui. 

Aceste iscusite hotare, statornicite de mâna omului, despărţeau între 
ele două ţinuturi cu totul deosebite unul de altul. Ţinutul Gosen, cu toate 
colinele lui, nu era decât un şes, în timp ce deşertul era alcătuit din 
înălţimi calcaroase şi văi nisipoase. Ţinutul Gosen părea o nesfârşită tablă 
de şah ale cărei pătrăţele verzi şi galbene îşi împrumutau coloritul de la 
grânele şi palmierii ce creşteau de-a lungul haturilor; în timp ce pe nisipul 
roşcat al deşertului, ca şi pe crestele lui albe, fâşiile înverzite ori oazele, cu 
copaci şi tufe, păreau umbrele unor drumeţii rătăciţi. 

Pe rodnicul şes al ținutului Gosen apărea, pe neaşteptate, de după 
fiecare deal, câte o pădurice umbroasă de salcâmi, sicomori şi tamarini, ce 
semănau de departe cu teii noştri; printre ele se pitulau palatele cu 
coloanele lor scunde, dar groase, sau colibele galbene de lut ale ţăranilor. 
Uneori, lângă pădurice, răsărea chiar câte un orăşel alb, cu acoperişurile 
caselor plane sau, de dincolo de copaci, se înălţau, grele, porţile uriaşe ale 
templelor - ca nişte stânci împestriţate cu semne ciudate. 

În deşert, după primul şir de dealuri sărace în verdeață, se profilau 
înălţimi golaşe, acoperite ici-colo cu colţuri de stâncă. Părea că sătul de 
atâta belşug, ţinutul, apusean, zvârlea cu dărnicie princiară, verdeață şi 
flori de cealaltă parte a canalului. Deşertul, însă, vejnic flămând le înghiţea 
în anul următor, prefăcându-le în pulbere. 

Puţinătatea vegetației, alungată pe stânci şi prin nisipuri, se păstra şi în 
locurile joase, unde cu ajutorul şanţurilor săpate pe marginea şoselei, se 
putea trage apă din canal. În apropiere de şosea, oazele ascunse printre 


înălțimile pleşuve, unde creşteau orzul şi grâul, viţa de viie, palmierii şi 


tamarinii, sorbeau doar roua cerească. 

Prin locurile acestea pustii, trăiiau familii singuratice, care întâlnindu-se 
în târg la Bibailos, nici nu bănuiau măcar, uneori că sunt vecine. 

La 16 misori, adunarea trupelor era aproape terminată. 

Cele zece oşti ale lui Ramses şi o parte a maşinilor de război, care 
urmau să oprească, unităţile asiatice, ale lui Nitager,erau strânse într-o 
tabără, ceva mai sus de oraşul Pi-Bailos. 

Manevra trupelor era condusă de însuşi moştenitorul tronului. 

Alcătuise două linii de cercetaşi - dintre care, cea mai înaintată avea 
rostul să urmărească mişcările inamicului, iar cea mai apropiată - să-i 
ferească oştirea de orice atac, atât de lesnicios într-un ţinut plin de dealuri 
şi trecători înguste. Vreme de-o săptămână el însuşi vizitase şi cercetase 
oştile ce se înşiruiau pe felurite drumuri, controlând cu multă băgare de 
seamă dacă soldaţii aveau arme bune şi îmbrăcăminte, călduroasă pentru 
noapte, ori dacă în tabere se afla o cantitate îndestulătoare de pesmeţi, 
carne şi peşte uscat. Tot el poruncise ca soțiile, copiii şi sclavii oştenilor, 
care se îndreptau şi ei spre graniţa răsăriteană, să fie transportaţi pe 
canal, lucru care avu drept urmare atât micşorarea numărului taberelor, 
cât şi mai lesnicioasa mişcare a armatei propriu-zise. Căpeteniile militare 
mai vârstnice admirau priceperea, însufleţirea şi chibzuinţa erpatrului, dar 
mai presus de toate munca şi simplitatea lui. Curtenii - numeroşi - cortul 
princiar, carele şi lecticile le lăsase la Memfis, iar el, în strai simplu de 
ofiţer, alerga călare, după obiceiul asirian, de la o unitate la alta, însoţit 
numai de doi aghiotanţi. De aceea, adunarea corpului propriu-zis se făcu 
foarte grabnic, oastea ridicându-şi tabăra lângă Pi-Bailos la timpul hotărât. 
Cu totul altfel erau însă lucrurile la statul său major, la corpul de oaste 
grecesc şi la cele câteva maşini de război ce-l însoțeau. Adunat la Memfis, 
statul-major avea de străbătut drumul cel mai scurt; deci, a pornit ultimul, 
urmat de o escortă uriaşă. Aproape fiecare ofiţer era doar vlăstar de neam 
mare, avea o lectică şi patru negri, un car de război cu două roţi, un cort 
bine înzestrat şi o mulţime de cufere cu îmbrăcăminte şi hrană, precum şi 
vase pline cu bere şi vin. 

Pe deasupra mai erau însoţiţi şi de o trupă numeroasă de cântărețe şi 


dansatoare care, socotindu-se drept înalte doamne.-, aveau fiecare câte o 
lectică şi un car tras de o pereche, dacă nu chiar de două perechi de boi. 

Când în cele din urmă porni din Memfis, caravana aceasta ocupa pe 
şosea mai mult loc decât toată oştirea lui Ramses. Şi se mişca atât de 
încet, încât maşinile de război, lăsate la urmă, porniră cu o zi mai târziu 
decât fusese hotărât. Pe deasupra, când văzură deşertul, de altfel, departe 
de a fi înspăimântător în locul acela, cântăreţele şi dansatoarele începură 
să tremure de frică şi să plângă, aşa că, pentru a le potoli, a trebuit să se 
grăbească popasul de noapte, să se ridice corturile şi să se pregătească 
spectacolul, după care urmă un ospăț. Petrecerea aceasta în toiul nopţii 
răcoroase, sub cerul înstelat şi în mijlocul naturii sălbatice, plăcu atât de 
mult dansatoarelor şi cântăreţelor, încât mărturisiră că de-aci înainte vor 
da reprezentații numai în deşert. 

Între timp moştenitorul, aflând pe drum despre isprăvile statului-major, 
poruncise să se grăbească înaintarea, iar femeile să fie trimise neîntârziat 
înapoi, în oraş. 

Pe lângă statul-major se afla şi preacinstitul Herihor, căpetenia oştilor, 
dar numai în calitate de observator. Nu era înconjurat de cântărețe, dar 
nici nu-i ţinea de rău pe ceilalţi. Poruncise să-i fie dusă lectica în fruntea 
coloanei şi, purtat astfel, în ritmul acesteia, înainta sau stătea pe loc, 
odihnindu-se la umbra unui evantai enorm, purtat de aghiotantul său. 

Preacinstitul Herihor era un om trecut de patruzeci de ani, şi bine zidit. 
Închis în sine, scotea rar câte un cu-vânt, şi tot atât de rar se uita la 
oameni pe sub pleoape. 

Ca orice egiptean avea mâinile şi picioarele fără podoabe, iar pieptul 
descoperit. În picioare purta sandale, şoldurile le avea prinse într-un fel de 
fustă scurtă terminată în faţă printr-un şorţ cu dungi albastre şi albe. Fiind 
preot, îşi rădea barba şi părul, purtând atârnată pe umărul stâng o piele de 
panteră. lar ca ostaş, avea capul acoperit cu micul coif al gărzii imperiale 
de sub care îi flutura pe grumaji o năframă vărgată tot cu alb şi albastru. 

La gât avea un lanţ de aur împletit în trei, iar pe partea stângă a 
pieptului, aproape sub braţ, o spadă scurtă, vârâtă într-o teacă scumpă. 


Lectica lui, purtată de şase sclavi negri, era mereu însoţită de trei oameni: 


unul purta evantaiul, al doilea o secure, semn al rangului său de ministru, 
iar al treilea - lădiţa cu papirusuri. Acesta din urmă era Pentuer, preot şi 
scrib al marelui sfetnic, un ascet uscăţiv care nu-şi acoperea capul ras nici 
pe cea mai grozavă arşiţă. 

Se trăgea din popor, dar datorită calităţilor lui neobişnuite ocupa un post 
însemnat în stat. 

Cu toate că Herihor, cu slujitorii săi, se afla în fruntea coloanei statului- 
major şi cu toate că nu se amesteca în conducerea ei, nu s-ar fi putut 
spune că nu ştia ce se petrece în jurul său. La fiecare ceas, uneori la 
fiecare jumătate de ceas, se apropia de lectica marelui sfetnic fie un preot 
de rând, un simplu „slujitor al zeilor”, fie un soldat umblând după pradă, 
fie un negustoraş sau un sclav, care, prefăcându-se că trece din 
întâmplare pe lângă tăcutul alai al marelui om, arunca din mers câte o 
vorbă. Uneori, vorba aceasta era însemnată de Pentuer, dar de cele mai 
multe ori şi-o întipărea în minte, având o memorie neobişnuită. Nimeni din 
mulţimea gălăgioasă a statului-major nu lua în seamă lucrurile acestea 
mărunte. Ofițerii, odrasle de neam mare, erau mult prea prinşi în 
nesfârşitul lor du-te-vino, cu pălăvrăgeli zgomotoase ori cu cântul, pentru 
a mai lua aminte la cei care se apropiau de marele sfetnic, mai ales că o 
sumedenie de oameni forfoteau necontenit de-a lungul şoselei. 

La 15 Misori, convoiul statului-major, împreună cu marele Herihor, 
petrecu noaptea sub cerul liber, la depărtare de o leghe de oştile ce-şi 
ocupaseră poziţia de luptă, de-a curmezişul şoselei, dincolo de oraşul Pi- 
Bailos. 

Înainte de ora unu dimineaţa, ce corespunde la noi orei şase, dunele 
pustiului se colorară în violet. Din spatele lor, soarele îşi ridica pleoapa. 
Ţinutul Gosen era inundat de purpuriul razelor, în timp ce orăşelele, 
templele, palatele celor avuţi şi colibele ţăranilor păreau că sunt scântei şi 
flăcări, aprinse pentru o clipă în marea de verdeață. În scurtă vreme, spre 
apus, zarea fu inundată de o lumină aurie, de parcă toată verdeaţa 
ținutului Gosen ar fi fost cuprinsă într-un văl de aur, iar prin nenumăratele 
canale ar fi curs argint topit. Dunele pustiului se făcură şi mai violete, 


aruncând peste nisipuri umbre lungi, iar peste roadele pământului dâre 


întunecate. 

Străjile, rânduite de-a lungul şoselei, puteau vedea ca-n palmă câmpiile 
presărate cu palmieri de dincolo de canal. Pe cele verzi creşteau inul, 
grâul, trifoiul; pe cele aurii se cocea orzul dintr-a doua însămânţare. 

Din colibele pitulate printre copaci începură să iasă la lucru felahii, 
aproape goi, cu pielea arămie, purtând drept orice îmbrăcăminte un fel de 
şorţ prins de şolduri şi o tichie pe cap. 

Unii se îndreptau spre canale ca să le curețe de mâl, ori să scoată apă şi 
să ude ogoarele cu ajutorul şadufelor. Alţii, risipiţi printre copaci, culegeau 
smochine şi struguri copţi. Tot pe acolo mişunau şi o droaie de copii goi şi 
femei îmbrăcate în cămăşi albe, galbene sau roşii, fără mâneci. 

De jur împrejur, forfota era în toi. Din înaltul cerului păsările de pradă se 
năpusteau după porumbei şi coţofene. De-a lungul canalului se legănau, 
scârţâind, cumpenele fântânilor cu găleţile lor pline cu apa dătătoare de 
rod, în timp ce oamenii care culegeau fructe răsăreau şi piereau în 
frunzişul pomilor, ca nişte fluturi multicolori. În deşert, pe şosea, era un 
adevărat furnicar de oşti şi de căruţe. În galop trecu un pâlc de călăreţi 
înarmat cu lănci. După el mărşăluiră arcaşii, cu tichii şi încinşi cu şorţuri, 
ţinând în mână arcurile, pe spate tolba cu săgeți, iar la şoldul drept securi 
late. Arcaşii erau însoţiţi de prăştieri care purtau pe lângă tolbe şi nişte 
spade scurte. 

În urma lor, la o sută de paşi, mergeau două mici pâlcuri de pedestrași: 
unul înarmat cu lăncii, celălalt cu topoare. Şi unii şi alţii purtau paveze 
dreptunghiulare, pieptare groase, ca un fel de zale, şi tichii cu năframe, ce 
le fereau grumajii de arşiţă. Dungile albastre şi albe, ori galbene şi negre 
ale tichiilor şi pieptarelor îi făceau pe soldaţi să semene cu nişte bondari 
uriaşi. 

După avangarda înconjurată de purtătorii de topoare, venea lectica lui 
Herihor, iar după ea, cu chivere şi platoşe de aramă, unităţile greceşti ai 
căror paşi ritmici răsunau ca nişte lovituri de ciocan. Din spate se auzeau 
scârţâitul carelor, răgetul vitelor şi strigătele cărăuşilor. Pe marginea 
şoselei se strecura într-o lectică spânzurată între doi măgăruşi un negustor 


fenician bărbos. Deasupra tuturor stăruiau nori aurii de praf şi arşiţa. 


Deodată, sosind în galop, un oştean din avangardă îl înştiinţă pe Herihor 
că se apropie mogştenitorul tronului. Preacinstitul bărbat cobori din lectică 
şi, în aceeaşi clipă, se ivi pe şosea un grup de călăreţi care săriră din şa. 
Apoi Herihor şi unul dintre călăreţi porniră unul spre celălalt, oprindu-se la 
fiecare doi-trei paşi şi închinându-se. 

— Te salut, fiu al faraonului, să ne trăieşti veşnic! zise marele sfetnic. 

— Te salut şi să trăieşti ani mulţi, mărite preot! răspunse moştenitorul, 
adăugind numaidecât: înaintați atât de agale, de parcă aţi avea picioarele 
frânte, iar Nitager va fi cel mult peste două ore în faţa armatei noastre. 

— Ai spus adevărul. Convoiul statului tău major înaintează ca melcul. 

— Mi-a mai spus Eunana, şi Ramses arătă cu mâna spre ofiţerul care 
stătea la spatele lui, încărcat cu amulete, că n-aţi trimis nici măcar iscoade 
în trecători, deşi este ştiut că în cazul unui război adevărat, duşmanul v-ar 
fi putut ataca şi de-acolo. 

— Eu nu comand, ci doar judec, răspunse liniştit marele sfetnic. 

— Dar Patrocle ce face? 

— Patrocle, cu regimentele lui greceşti, escortează maşinile de război. 

— Dar Tutmozis, ruda şi aghiotantul meu? 

— Se pare că doarme încă. 

Ramses, supărat, izbi cu piciorul în pământ şi tăcu. Era un tânăr frumos, 
cu obrazul aproape ca de femeie, căruia mânia şi bronzul pielii îi dădeau 
un farmec şi mai mare. Purta un pieptar strâns pe trup, în dungi albastre şi 
albe, iar sub chivără o năframă vârstată la fel, la gât avea un lanţ de aur, 
iar sub braţul stâng un paloş de preţ. 

— Văd, zise el, că numai tu, Eunana, ai grijă de cinstea mea. 

Ofiţerul încărcat cu amulete se înclină până la pământ. 

— Tutmozis e un trândav, zise moştenitorul. Întoarce-te, Eunana, la 
postul tău. Cel puţin avangarda să aibă o căpetenie. 

Apoi, privindu-şi suita ce răsărise ca din pământ, înconjurându-l, 
adăugă: Să mi se aducă lectica. Sunt trudit ca un pietrar. 

— Zeii pot, oare, oşteni? şopti Eunana, care mai întârzia încă la spatele 
lui. 

— Du-te la postul tău! spuse Ramses. 


— Poate că-mi vei porunci, chip al lunii, să cercetez măcar acum 
trecătorile? întrebă încet oşteanul. Te rog, porunceşte-mi, căci oriunde aş 
fi, inima mea te însoţeşte să-ţi ghicească voinţa şi s-o împlinească. 

— Ştiu că eşti cu ochii în patru, răspunse Ramses. Acum du-te şi vezi să 
nu-ţi scape nimic. 

— Preasfinţite părinte, i se adresă Eunana lui Herihor, vă ofer umilele 
mele servicii. 

De abia plecase Eunana când, la coada coloanei în marş, se iscă o zarvă 
nemaipomenită. Căutau cu toţii lectica moştenitorului, care nu era nicăieri. 
În schimb apăru, dându-i la o parte pe soldaţii greci, un tânăr cu o 
înfăţişare ciudată. Purta o cămaşă de mătase, un şorţ bogat brodat şi o 
eşarfă de aur pe umăr. Dar mai ales te izbea peruca lui enormă, alcătuită 
dintr-o mulţime de bucle, şi bărbuţa lui falsă, asemenea unei cozi de 
pisică. 

Tânărul era Tutmozis, cel mai elegant bărbat din Memfis, care chiar şi în 
toiul marşului se împopoţona şi se parfuma din belşug. 

— Te salut, Ramses! strigă el, făcându-şi drum cu violenţă printre ofiţeri. 
Închipuie-ţi că ţi s-a rătăcit lectica pe undeva: va trebui să te urci într-a 
mea, care, ce-i drept, nu-i vrednică de tine, dar nici aşa de rea nu-i. 

— Sunt supărat pe tine, răspunse prinţul. Dormi, în loc să veghezi 
asupra oastei. 

Mirat, spilcuitul Tutmozis se opri. 

— Eu dorm? strigă el. Să i se usuce limba celui care ţi-a spus o 
asemenea minciună. Ştiind că vii, de-un ceas mă îmbrac şi-ţi pregătesc 
baia şi parfumurile... 

— Şi în timpul ăsta oamenii înaintează în neorânduială. 

— Trebuie oare să mă aflu eu în fruntea unei armate în care se află 
înaltul ei conducător, Herihor, şi o căpetenie ca Patrocle? Moştenitorul 
tăcu. Între timp, apropiindu-se de el, Tutmozis îi şopti: 

— la uită-te cum arăţi, fiu al faraonului! Fără perucă! Părul şi veşmintele 
ţi-s pline de praf, iar pielea neagră şi crăpată, ca pământul în miezul verii! 
Prea-onorata regină-mamă m-ar alunga de la curte, dear vedea halul în 


care te afli... 


— Sunt obosit numai. 

— Urcă-te în lectică! Acolo sunt cununi proaspete de trandafiri, păsări 
fripte şi o amforă cu vin de Cidru. Am ascuns-o, adăugă el în şoaptă, şi pe 
Senura în tabără... 

— E-aici? întrebă prinţul. Şi ochii strălucitori i se înceţoşară pentru o 
clipă. 

— Armata poate înainta mai departe, zise Tutmozis, iar noi o vom 
aştepta aici. 

Ramses tresări. 

— Lasă-mă, nu mă ispiti! Ştii bine că peste două ore începe bătălia... 

— Ce mai bătălie!... 

— Sau cel puţin hotărârea prin care urmează să fiu numit conducător al 
oştirii. 

— Fleacuri! spuse spilcuitul Tutmozis. Pot să jur că încă de ieri Herihor i- 
a trimis un raport preamăritului faraon, rugându-l să-ţi încredinţeze corpul 
Menfi. 

— N-are a face! Astăzi nu sunt în stare să mă gândesc la altceva decât 
la oaste. 

— Ce groaznică-i patima asta a ta pentru război! Hm! Să nu te speli cu 
lunile, şi într-o bună zi să pieri... Brrr! Dacă ai vedea-o în schimb pe 
Senura... Numai să te uiţi îa ea... 

— Tocmai de aceea nici nu vreau s-o văd, răspunse Ramses cu hotărâre. 

În timp ce din spatele rândurilor greceşti opt oşteni aduceau pentru 
moştenitor imensa lectică a lui Tutmozis, dinspre avangardă se apropie în 
goană un călăreț. Alunecă de pe cal şi se porni să alerge atât de repede, 
încât îi zăngăniră pe piept efigiile zeilor şi tăbliţele cu numele lor. Era 
Eunana, cuprins de înfrigurare. 

Îşi întoarseră cu toţii capetele spre el, lucru ce părea să-i facă plăcere. 

— Erpatre, glas al cerului! strigă el, înclinându-se în faţa lui Ramses. 
Când, ascultându-ţi porunca divină, am pornit în fruntea oștirii, cercetând 
cu luare-aminte tot ce se petrecea în jur, am zărit pe şosea doi cărăbuşi 


minunaţi. Fiecare din insectele acestea sfinte? împingeau în faţa lor, de-a 


? Cărăbuşii erau venerati, fiind socotiți simboluri ale celui mai mare dintre zei - Ra, zeul 
soarelui. 


curmezişul drumului, către nisipuri, un cocoloş de lut... 

— Ei şi? îl întrerupse moştenitorul. 

— Se înţelege, continuă Eunana, uitându-se la marele sfetnic, că aşa 
cum porunceşte legea divină, eu şi oamenii mei, închinându-ne imaginilor 
de aur ale soarelui, am oprit înaintarea oştilor. Semnul prevestitor era atât 
de limpede, încât fără poruncă niciunul dintre noi nu s-ar fi încumetat să 
păşească mai departe. 

— Văd că eşti un egiptean cu adevărat evlavios, cu toate că trăsăturile 
feţei tale sunt hittite, rosti preacinstitul Herihor şi, întorcându-se spre 
dregătorii care stăteau mai aproape, adăugă: Nu vom merge mai departe, 
pe şosea, căci am putea să strivim sacrele vietăţi. Ascultă, Pentuer, am 
putea oare să ocolim şoseaua prin trecătoarea aceea de la dreapta? 

— Da, răspunse scribul. Trecătoarea are o lungime de o milă şi iese din 
nou pe şosea, aproape în faţa oraşului Pi-Bailos. 

— Ce pierdere de timp! zise moştenitorul, mânios. 

— AŞ jura că nu-i vorba de nişte cărăbuşi, ci de duhurile cămătarilor mei 
fenicieni, glumi spilcuitul Tutmozis. Morți fiind şi nemaiputându-şi recăpăta 
banii, mă silesc, drept pedeapsă, să umblu prin pustiu. Suita prinţului 
aştepta cu nelinişte hotărârea pe care avea să o ia. Ramses i se adresă 
deci lui Herihor: 

— Ce crezi despre toate acestea, mărite părinte? 

— Vită-te la ofiţeri, răspunse preotul, şi vei înţelege că trebuie să 
mergem prin trecătoare. 

Atunci ieşi în faţă Patrocle, căpetenia grecilor, şi-i spuse moştenitorului: 

— Dacă îngădui, principe, grecii vor înainta mai departe pe şosea. 
Oştenii noştri nu se tem de cărăbuşi. 

— Oştenii voştri nu se tem nici de mormintele faraonilor, răspunse 
marele sfetnic, cu toate că locurile acelea nu-s prea sigure, de vreme ce 
nimeni nu s-a întors încă de pe-acolo. 

Tulburat, grecul reintră în rândurile suitei. 

— Recunoaşte, mărite părinte, şopti moştenitorul peste măsură de 
mânios, că o astfel de piedică n-ar putea opri nici paşii unui măgar. 


— Tocmai de aceea un măgar nu va fi niciodată faraon, răspunse 


sfetnicul, liniştit. 

— Atunci tu, părinte, vei conduce oastea prin trecătoare, strigă Ramses. 
Eu nu mă pricep la tactica preoțească şi, de altfel, trebuie să mă şi 
odihnesc. Hai cu mine, vere, îi zise apoi lui Tutmozis, îndreptându-se spre 


colinele pleşuve. 


CAPITOLUL Íl 


Preacinstitul Herihor porunci de îndată aghiotantului care purta securea 
să ia el comanda avangărzii, în locul lui Eunana. Apoi ordonă ca maşinile 
pentru aruncarea pietrelor să fie coborâte de pe şosea în trecătoare, 
soldaţii greci urmând să le înlesnească mersul prin locurile grele. lar toate 
carele şi lecticile ofiţerilor din suită să pornească la urmă. 

După ce Herihor dădu aceste porunci, aghiotantul care purta evantaiul 
se apropie de Pentuer şi-i şopti: 

— Cred că niciodată nu se va mai putea trece pe şoseaua asta... 

— De ce nu? răspunse tânărul preot. De vreme ce sacrele vietăţi ne-au 
aţinut calea, nu se cuvenea să ne urmăm drumul. Ne putea pândi o 
nenorocire. 

— Nenorocirea s-a şi întâmplat. N-ai băgat de seamă că prinţul Ramses 
s-a supărat pe marele Herihor? lar stăpânul nostru nu-i omul care să uite 
Uşor... 

— Nu s-a mâniat prinţul pe stăpânul nostru, ci stăpânul nostru pe prinţ, 
certându-l, răspunse Pentuer. Şi bine a făcut. Fiindcă tânărului prinţ încă 
de pe acuma i se pare că va fi un al doilea Menes. 

— Sau poate Ramses cel Mare? zise aghiotantul. 

— Ramses cel Mare asculta poruncile zeilor şi de aceea are în toate 
templele inscripţii pline de laudă. În schimb Menes, primul faraon al 
Egiptului, a încălcat obiceiurile vechi şi numai datorită blândeţii părinteşti 
a preoţilor numele lui n-a fost uitat. Deşi eu unul n-aş face prinsoare nici 
pe un uten de aramă că mumia lui Menes există. 

— Tu, Pentuer, zise aghiotantul, eşti un om înţelept, deci înţelegi că 
pentru noi e totuna dacă avem zece stăpâni sau unsprezece... 

— Dar pentru popor nu e totuna dacă în fiecare an scoate un munte de 
aur pentru preoţi sau doi munţi de aur, unul pentru preoţime şi altul 
pentru faraon, răspunse Pentuer, şi ochii îi scăpărară. 

— Te gândeşti la lucruri primejdioase, şopti aghiotantul. 

— Dar tu de câte ori n-ai fost amărât, văzând risipa fără de margini în 


care trăiesc faraonii şi nomarhii? întrebă preotul, mirat. 


— Mai încet! Mai încet! Vom mai vorbi noi altă dată despre asta, nu 
acum. 

Cu tot nisipul, maşinile de război, cărora li se mai adăugaseră câte doi 
boi, alunecau mai repede în deşert decât pe şosea. În frunte mergea 
Eunana, necăjit şi întrebându-se de ce-i luase Herihor comanda avangărzii. 
Voia oare să-i încredinţeze vreun post mai înalt? Gândindu-se deci la 
viitoarea sa carieră şi poate pentru a-şi înăbuşi temerile ce-l frământau, 
puse mâna pe un drug şi, acolo unde nisipul era mai adânc, sprijinea 
balistele, sau, prin strigăte, îi zorea pe greci, care însă nu-l prea luau în 
seamă. 

De mai bine de jumătate de oră convoiul înainta prin trecătoarea plină 
de cotituri, cu pereţii goi şi abrupți, când avangarda se opri din nou. În 
locul acela se afla o altă trecătoare, ce se încrucişa cu prima şi prin 
mijlocul căreia trecea un canal destul de larg. 

Soldatul trimis la Herihor pentru a-i vesti noua piedică aduse porunca de 
a se astupa canalul de îndată. 

Cam o sută de soldaţi greci, cu târnăcoape şi lopeţi, se apucară de 
lucru. Unii sfărâmau stâncile, iar alţii aruncau pietroaiele în şanţ, 
acoperindu-le cu nisip. 

Tocmai atunci se ivi din fundul trecătorii un om, purtând un târnăcop ca 
un gât de cocostârc şi cu vârful ca un cioc. Era un ţăran egiptean, bătrân şi 
cu totul gol. Cuprins de o nesfârşită uimire, privi o clipă munca soldaţilor, 
apoi se repezi deodată la ei, strigând: 

— Ce faceţi aici, nelegiuiţilor, nu vedeţi că ăsta-i un canal? 

— Dar tu cum de cutezi să-i ocărăşti pe ostaşii lu-minăţiei-sale? întrebă 
Eunana, care tocmai răsărise şi el acolo. 

— Văd că eşti egiptean şi nu pari om de rând, spuse ţăranul, am să-ţi 
răspund deci. Canalul ăsta e al unui om mare: îngrijitorul moşiei scribului 
care poartă evantaiul preacinstitului nomarh din Memfis. Băgaţi bine de 
seamă să nu cadă năpasta pe capul vostru! 

— Vedeţi-vă de treabă, zise Eunana, adresându-se pe un ton protector 
soldaţilor greci care începuseră să caşte gura la ţăranul ale cărui vorbe nu 


le înțelegeau, dar al Cărui ton îi pusese pe gânduri. 


— la te uită cum astupă canalul mai departe! zise ţăranul, tot mai 
înspăimântat. Va fi vai de voi, câinilor! strigă el, repezindu-se la unul dintre 
soldaţi cu târnăcopul. 

Grecul îi smulse unealta şi-l lovi peste dinţi, încât pe bătrân îl năpădi 
sângele pe gură. Apoi continuă să zvârle nisip în canal. 

Țăranul, ameţit de lovitură îşi pierdu curajul şi începu să se roage: 

— Fie-ţi milă, zise el. Canalul ăsta l-am săpat eu cu mâinile mele, timp 
de zece ani, noaptea şi în zilele de sărbătoare! Stăpânul mi-a făgăduit, 
dacă voi izbuti să aduc apa până în valea asta, că-mi va da supravegherea 
canalului, a cincea parte din recoltă şi libertatea. Auziţi? Libertatea, mie şi 
celor trei copii ai mei! O. Zeilor! 

Îşi ridică braţele spre cer şi din nou i se adresă lui Eunana: 

— Ei, nu mă înţeleg aceşti bărboşi de peste mări, urmaşi ai câinilor, fraţi 
ai fenicienilor şi ai evreilor. Dar tu, stăpâne, îmi vei da ascultare... Timp de 
zece ani de zile m-am strecurat în această trecătoare primejdioasă, pe 
când ceilalţi mergeau la târg, la petreceri ori la procesiuni sfinte. Nu mă 
duceam nici la mormântul mamei, stăteam aici şi săpam... Am uitat de cei 
morţi, numai şi numai ca mie şi copiilor mei să ni se dea libertatea şi 
pământul, cu o zi măcar înainte de moarte... O, zeilor, fiţi-mi voi martori şi 
spuneţi de câte ori nu m-a apucat aici noaptea! De câte ori n-am auzit aici 
urletul sfâşietor al hienei şi am văzut ochii verzi ai lupilor! Dar tot n-am 
fugit, căci unde aş fi putut fugi, nefericitul de mine, când de pe fiecare 
cărare mă pândea o groaznică ameninţare, iar de canalul ăsta mă ţintuia 
dorinţa de libertate? O dată, acolo, după spărtura aceea, mi-a ieşit în faţă 
un leu, regele tuturor animalelor. Târnăcopul mi-a căzut din mâini. Am 
îngenuncheat în faţa lui şi aşa cum mă vezi i-am spus vorbele astea: 
„Stăpâne! Vei avea oare poftă să mă mănânci? Nu sunt decât un sclav!”... 
Şi leul hrăpăreţ se milostivi de mine. Tot aşa m-a ocolit şi lupul. Chiar şi 
liliecii cei vicleni mi-au cruțat sărmanul cap, iar tu... un egiptean... 

Țăranul tăcu; văzuse cum se apropie alaiul marelui Herihor. După 
evantai înţelese că trebuie să fie cineva de rang mare, iar după pielea de 
panteră, că e preot. Se repezi deci spre el, îngenunche şi îşi lipi capul de 
nisip. 


— Ce vrei, omule? întrebă preotul. 

— Lumină a soarelui, ascultă-mă! strigă ţăranul. Îţi urez să nu se abată 
nenorocirea în casa ta, nici năpasta să nu cadă pe capul tău! Faptele tale 
să nu se irosească, iar şuvoiul să nu te înghită, când ai să treci Nilul, pe 
celălalt mal!*. 

— Te întreb ce vrei? repetă Herihor. 

— Stăpâne milostiv, grăi ţăranul, căpetenie destoinică, tu care stârpeşti 
minciuna şi dai naştere adevărului... Tu care eşti părintele sărmanului, 
soţul văduvei, veşmântul celui fără mamă... Îngăduie-mi să-ţi pot rosti 
numele ca pe o lege dreaptă a ţării... Apropie-te de cuvintele gurii mele... 
Ascultă-mă şi fă dreptate tu, cel mai înţelept dintre înţelepţi!!. 

— Vrea să nu fie astupat şanţul, zise Eunana. Marele sfetnic dădu din 
umeri şi se îndreptă spre canalul peste care se aruncase un podeţ. Atunci, 
desperat, ţăranul îl apucă de picioare. 

— Piei de-aici! strigă Herihor, dându-se înapoi, ca în faţa unui şarpe 
veninos. 

Pentuer îşi întoarse capul; faţa lui suplă avea culoarea pământului. 
Eunana îl apucă însă pe ţăran şi-l strânse de grumaji, dar neputându-l 
desprinde de picioarele preotului, chemă soldaţii. După o clipă, Herihor era 
liber şi trecea de cealaltă parte a şanţului, iar soldaţii îl duseră pe ţăran, 
aproape pe sus, până la coada convoiului, cărându-i vreo câteva zeci de 
pumni. Subofiţerii, care purtau întotdeauna la ei nuiele de trestie, îi 
numărară şi ei vreo câteva zeci de lovituri şi la urmă, îl aruncară la 
intrarea în trecătoare. 

Bătut, sângerând şi mai presus de toate înspăimântat, sărmanul om 
zăcu câteva clipe pe nisip. Îşi şterse ochii şi deodată, ridicându-se în 
picioare, începu să gonească spre şosea, strigând: 

— Înghite-mă, pământ! Blestemată fie ziua în care am văzut lumina 


soarelui şi noaptea când s-a spus: „S-a născut un om...” în hlamida 
dreptăţii nu-i niciun colţişor pentru robi. Şi nici măcar zeii nu se mai uită la 


o astfel de făptură, care are mâini ca să muncească, ochi ca să plângă şi 


10 Text autentic (n.a.). 


11 Text autentic (n.a.). 


spinare pentru nuiele. O, moarte, prefă-mi trupul în cenuşă, pentru ca nici 


acolo, pe câmpiile lui Osiris, să nu mă mai nasc rob a doua oară...” 


CAPITOLUL Ill 


Gâfâind de mânie, prinţul Ramses urcă dealul Urmat de Tutmozis. 
Peruca acestuia se răsucise, bărbuţa falsă îi căzuse şi o purta în mână. Dar 
cu toată oboseala, obrazul său nu era palid, fiind acoperit cu un strat de 
suliman. 

În sfârşit, prinţul se opri pe culmea dealului. Dinspre trecătoare se auzea 
până la ei zarva ostaşilor şi huruitul balistelor care alunecau pe nisip. 

În faţă se întindea nesfârşitul şes al ținutului Gosen, scăldat în razele 
strălucitoare ale soarelui. Părea că nu-i pământ, ci un nor de aur, pe care 
fantezia cuiva zugrăvise un peisaj cu vopsele de smaragd, de argint, de 
rubin, de perle şi topaze. 

— Priveşte, îi strigă moştenitorul lui Tutmozis, întinzându-şi mâna, acolo 
ar urma să fie ţara mea, iar aici oastea mea... Şi iată: acolo, cele mai înalte 
clădiri sunt palatele preoţilor, iar aici, căpetenia armatei este un preot! 
Poate cineva îndura una ca asta? 

— Aşa a fost întotdeauna, răspunse Tutmozis, uitându-se cu teamă în 
jur. 

— Nu-i adevărat! Cunosc istoria ţării, ascunsă ochilor voştri. Comandanți 
ai oştirii şi stăpâni ai dregătorilor au fost numai faraonii sau cel puţin aceia 
dintre ei care au ştiut să fie energici. Aceşti domnitori nu-şi pierdeau zilele 
în rugăciuni şi în jertfe, ci vedeau de treburile statului. 

— Dacă asta-i dorinţa faraonului... zise Tutmozis. 

— Nu poate fi dorinţa tatălui meu ca nomarhii să guverneze în capitalele 
lor după bunul lor plac, iar cârmuitorul Etiopiei să se socotească aproape 
egal cu regele regilor. Şi nu poate dori tatăl meu ca armata lui să 
ocolească doi cărăbuşi aurii pentru că Herihor, comandantul oastei, e 
preot. 

— E un mare conducător de oşti, şopti Tutmozis, tot mai înspăimântat. 

— Ce mai conducător! A bătut o mână de tâlhari libieni, care ar fi luat-o 
la sănătoasa numai la vederea pieptarelor soldaţilor egipteni. Dar priveşte 
ce fac vecinii noştri! ludeea tărăgănează plata tributului şi plăteşte tot mai 


puţin. Fenicienii cei vicleni îşi retrag în fiecare an câteva vase din flota 


noastră. La răsărit trebuie să ţinem o armată uriaşă împotriva hittiţilor, iar 
în jurul Babilonului şi Ninivei e o fierbere ce s-a întins în toată 
Mesopotamia. Şi care-i, la urma urmei, rezultatul cârmuirii preoţilor? iată-l: 
în timp ce străbunicul meu avea un venit anual de 100 000 de talanţi şi o 
armată de 160 000 de ostaşi, tata nare decât 50 000 de talanţi şi 120 000 
de ostaşi. Şi ce armată! De n-ar fi oastea grecească, ce menţine disciplina 
aşa cum câinele păzeşte oile, încă de pe acum soldaţii egipteni ar asculta 
numai de preoţi, iar faraonul ar ajunge să însemne tot atât cât un prăpădit 
de nomarh. 

— De unde ştii tu toate astea? Cum de ţi-au venit în minte? se miră 
Tutmozis. 

— Nu mă trag oare şi eu din casta preoţilor? Doar ei m-au dăscălit 
înainte de a fi moştenitor al tronului. O, când am să ajung faraon, după 
tatăl meu, căruia îi doresc să trăiască veşnic, am să le pun pe grumaji 
piciorul încălţat în sandale de oţel... Dar mai întâi voi pune mâna pe 
visteriile lor, totdeauna doldora - şi care încă din timpul lui Ramses cel 
Mare au început să se mărească atât de mult, încât astăzi gem de aur şi 
umbresc cu strălucirea lor tezaurul faraonului. 

— Vai mie şi vai ţie! oftă Tutmozis. Gândurile tale ar apleca sub 
greutatea lor şi dealul ăsta, dacă le-ar putea auzi şi înţelege... Dar tu ce 
forţe ai? Ce ajutoare? Ce armată? Poporul întreg „condus de o castă 
puternică, se va ridica împotriva ta. Cu tine cine va rămâne? Prinţul 
ascultă şi rămase pe gânduri. La urmă răspunse: 

— Armata... 

— O mare parte din ea îi va urma pe preoţi... 

— Oastea grecească... 

— Un butoi de apă în NIL 

— Dregătorii... 

— Jumătate din ei le aparţin. Ramses dădu trist din cap şi tăcu. Coborâră 
apoi pe o pantă pleşuvă şi pietroasă, dinspre vârful dealului, în partea 
cealaltă. Tutmozis, care o luase înainte, îi strigă: 

— Să-mi fi învăluit oare farmecele ochii? Priveşte, Ramses! Printre 


stâncile de-aici se ascunde un alt Egipt! 


— Se vede că-i moşia vreunui preot care nu plăteşte dări. Răspunse 
prinţul cu amărăciune. 

Jos, la picioarele lor, se întindea o vale bogată, în forma unei furci, ale 
cărei capete se pierdeau printre stânci. Pe unul din ele răsăreau colibele 
slugilor şi frumoasa locuinţă a stăpânului sau a administratorului. Se 
vedeau palmieri, viță-de-vie, măslini, smochini cu rădăcinile ieşind din 
pământ, chiparoşi şi chiar tineri baobabi. Prin mijloc sălta un fir de apă, iar 
printre coline, la depărtare de câteva sute de paşi, se vedeau mici eleştee. 

Coborând printre viile încurcate cu ciorchini pârguiţi, auziră un glas de 
femeie care chema, sau mai degrabă cânta pe un ton trist: „Unde-mi eşti, 
găinuşă dragă? Spune, unde eşti? M-ai părăsit tu oare? Nu-ţi dădeam eu 
apă proaspătă şi boabe pe ales, din mâna mea, de se uitau sclavii cu jind 
la tine? Unde eşti? Răspunde! la seama că te prinde noaptea şi n-ai să 
nimereşti acasă, unde te îngrijim cu toţii. Sau, poate, rotind prin deşert, 
uliul cel roşcat o să-ţi sfâşie inimioara... Şi-atunci, zadarnic îţi vei chema 
stăpâna. Răspunde-mi dar! Altfel mă duc şi-s supărată că după mine 
calea-ntoarsă vei face singurică şi pe jos...” 

Cântecul se auzea tot mai aproape de cei doi drumeţi. Cântăreaţa era la 
câţiva paşi de ei, când Tutmozis, înăl-ţându-şi capul printre tufe, strigă: - 
Priveşte, Ramses, ce fată încântătoare! 

Prinţul, în loc să se uite, sări pe cărare şi-i aţinu calea. Era într-adevăr o 
fată frumoasă, cu trăsături parcă greceşti şi cu pielea de culoarea 
fildeşului. De sub vălul ce-i acoperea capul ieşea un păr negru, bogat, 
strâns într-un coc. Purta un veşmânt alb şi lung pe care-l prindea într-o 
parte, cu mâna; prin voalul transparent apăreau, ca două merişoare, sânii 
ei feciorelnici. 

— Cine eşti tu, fetiţo? strigă Ramses. Cutele amenințătoare îi 
dispăruseră de pe frunte, iar ochii îi scânteiau. 

— O, lehova! O, tată! strigă ea, înspăimântată, şi se opri înlemnită pe 
cărare. Cu încetul însă se linişti, iar ochii-i catifelaţi recăpătară lumina lor 
obişnuită, de blândă tristeţe. 

— De unde ai răsărit? îl întrebă ea pe Ramses cu o voce uşor 


tremurătoare. Văd că eşti soldat, iar soldaţii n-au voie să pătrundă aici. 


— De ce n-au voie? 

— Pentru că moşia e-a marelui nostru stăpân, Sezofris. 

— Aşa, zise Ramses, zâmbind. 

— Nu râde, căci vei păli pe dată. Marele Sezofris e scribul lui Hair. Cel 
care poartă evantaiul preacinstitului nomarh al Memfisului. Tatăl meu l-a 
văzut şi a căzut cu faţa la pământ înaintea lui... 

— O! Aşa! făcu Ramses, continuând să râdă. 

— Vorbele tale sunt foarte cutezătoare, zise fata, încruntându-se. Dacă 
pe chipul tău n-aş citi bunătatea, aş crede că eşti un mercenar grec ori un 
tâlhar. 

— Încă nu e, dar ar putea ajunge cândva cel mai mare dintre tâlhari, 
unul cum încă nu s-a mai văzut, zise spilcuitul Tutmozis, îndreptându-şi 
peruca. 

— lar tu eşti desigur un măscărici, răspunse fata, prinzând curaj. O, sunt 
chiar sigură că te-am văzut la bâlciul din Pi-Bailos, cum fermecai şerpii... 

Cei doi tineri erau acum cât se poate de bine dispuşi. 

— Dar tu cine eşti? o întrebă Ramses pe fată, apucând-o de mâna pe 
care ea şi-o trase însă repede. 

— Ce îndrăzneţ eşti! Sunt Sara, fiica lui Ghedeon, îngrijitorul moşiei. 

— Evreică! zise Ramses şi o umbră îi trecu peste faţă. 

— Ei, şi? exclamă Tutmozis. Crezi că evreicele sunt mai puţin dulci decât 
egiptenele? Sunt doar mai ruşinoase şi ajungi mai greu până la ele, ceea 
ce dă dragostei lor un farmec neobişnuit. 

— Deci sunteţi păgâni, zise Sara cu demnitate. Odihniţi-vă dacă sunteţi 
osteniţi, rupeţi câţiva ciorchini şi duceţi-vă cu Domnul. Slugile noastre nu 
văd cu ochi buni astfel de oaspeţi. Fata vru să plece, dar Ramses o opri. 

— Stai! îmi placi şi nu ne poţi părăsi aşa. 

— Eşti stăpânit de duhuri rele. În valea asta n-ar cuteza nimeni să-mi 
vorbească astfel, zise Sara, indignată. 

— Uite, vezi, interveni Tutmozis, tânărul acesta este ofiţer în pâlcul de 
oaste al preoţilor lui Ptah şi scrib al scribului unui dregător care poartă 
evantaiul deasupra celui ce poartă evantaiul nomarhului din Habu... 


— Se vede că-i ofiţer, răspunse Sara, uitându-se îngândurată la Ramses. 


Şi poate chiar un mare dregător, adăugă ea, ducându-şi degetul la gură. 

— Oricine aş fi, frumuseţea ta întrece rangul meu, zise el cu patimă. 
Dar, ia spune-mi, e adevărat... că voi mâncaţi carne de porc? 

Sara îl privi, ofensată, iar Tutmozis zise: 

— Se vede că nu-i cunoşti pe evrei! Află dar că un evreu preferă să 
moară decât să mănânce carne de porc, pe care eu, de altfel, n-o consider 
drept cea mai rea... 

— Dar pisici ucideţi? insistă Ramses, strângând mâinile Sarei şi uitându- 
se în ochii ei. 

— Şi asta-i o scorneală... o scorneală neruşinată! sări Tutmozis. Ai fi 
putut să mă întrebi pe mine despre lucrurile astea, în loc să înşiri prostii. 
Am avut doar trei ibovnice evreice... 

— Până acum ai vorbit adevărul, dar acum minţi, zise Sara. O evreică nu 
poate fi ibovnica nimănui! adăugă ea cu mândrie. 

— Nici chiar a scribului care poartă evantaiul deasupra nomarhului din 
Memfis? întrebă Tutmozis pe un ton batjocoritor. 

— Nici... 

— Nici a celui care poartă evantaiul? Sara şovăi, dar răspunse: 

— Nici. 

— Atunci, crezi că n-ar primi să fie nici ibovnica nomarhului? Fata îşi lăsă 
mâinile în jos neputincioasă. Se uită uimită, la cei doi tineri: buzele îi 
tremurau, iar lacrimile îi înecau ochii. 

— Cine sunteţi voi? întrebă ea înspăimântată. V-aţi coborât din munţi ca 
nişte drumeţi care vor apă şi pâine. Vorbiţi însă cu mine ca nişte stăpâni 
dintre cei mai mari... Cine sunteţi? Paloşul tău, se întoarse ea spre 
Ramses, este împodobit cu smaragde, iar la gât ai un lanţ lucrat aşa cum 
n-are în tezaurul lui nici milostivul nostru stăpân Sezofris... 

— Răspunde-mi mai bine dacă îţi plac? stărui Ramses, strângându-i 
mâna şi uitându-se galeş în ochii ei. 

— Eşti frumos ca arhanghelul Gavril, dar mi-e frică de tine, căci nu ştiu 
cine eşti... 

În clipa aceea, de dincolo de coline, se auzi glas de trâmbiţă. 

— Eşti chemat, strigă Tutmozis. 


— Dar dacă aş fi tot aşa de mare ca Sezofris al vostru? Întrebă prinţul. 

— S-ar putea să fii... şopti Sara. 

— Dar dacă aş purta evantaiul deasupra nomarhului Memfisului? 

— Tu poţi fi chiar cât el de mare... Undeva, pe deal, se auzi alt glas de 
trâmbiţă. 

— Să mergem, Ramses, stărui Tutmozis, neliniştit. 

— Dar dacă aş fi moştenitorul tronului, ai veni la mine, fetiţo? întrebă 
prinţul. 

— O, lehova! strigă Sara, căzând în genunchi. Trâmbiţele răsunară acum 
în mai multe locuri, chemând de zor. 

— Să mergem repede! strigă Tutmozis, desperat. N-auzi oare că-i 
alarmă în tabără? 

Moştenitorul tronului îşi scoase repede lanţul de la gât şi-l aruncă Sarei. 

— Dă-l tatălui tău. Zise el. Te cumpăr de la el. Rămâi sănătoasă! O 
sărută pătimaş pe gură. lar ea îi îmbrăţişă picioarele. Ramses se 
desprinse, fugi câţiva paşi, apoi se întoarse din nou. Mângâie cu sărutări 
faţa ei frumoasă şi părul negru ca pana corbului, ca şi cum n-ar fi auzit 
chemările nerăbdătoare ale oştirii. 

— În numele măritului faraon, te chem să vii cu mine! strigă Tutmozis, 
apucându-l de mână pe prinţ. 

începură să fugă în goană spre locul de unde veneau sunetele 
trâmbiţelor. Ramses se împiedica uneori ca un om beat şi îşi tot întorcea 
capul. În sfârşit, începură să se caţere pe povârnişul din faţă. „Şi omul 


ăsta, îşi zise Tutmozis în gând, vrea să lupte împotriva castei preoţilor!” 


CAPITOLUL IV 


Moştenitorul tronului şi însoţitorul lui alergară cam un sfert de ceas pe 
greabănul stâncos al dealului, auzind tot mai aproape trâmbiţele, care 
sunau din ce în ce mai tare alarma. În sfârşit, ajunseră într-un loc de unde 
puteai cuprinde toate împrejurimile. 

La stânga se întindea şoseaua, dincolo de care se vedeau limpede 
oraşul Pi-Bailos, oştile prinţului şi uriaşele trâmbe de praf ce se ridicau 
deasupra inamicului care înainta dinspre răsărit. 

La dreapta se deschidea o trecătoare largă, prin mijlocul căreia oastea 
grecească trăgea maşinile de război. Nu departe de şosea, trecătoarea se 
unea cu o alta şi mai largă ieşită din chiar inima deşertului. În punctul 
acesta se petrecea ceva neobişnuit. Grecii, ajunşi cu maşinile lor aproape 
la răscrucea celor două trecători, rămăseseră parcă nemişcaţi. Pe locul 
acesta, aflat între şosea şi statul-major al moştenitorului, patru rânduri, 
dese, ale unei alte oştiri aşezate în careu-, ridicaseră ameninţător suliţele 
lor scânteietoare. Deşi drumul era foarte înclinat, prinţul porni în goană 
către oastea sa, spre locul unde stătea Herihor, înconjurat de ofiţeri. 

— Ce se petrece aici? strigă el aspru. De ce sunaţi alarma în loc să 
continuaţi marşul? 

— Suntem înconjurați, zise Herihor. 

— De cine? 

— Regimentul nostru, de trei din regimentele lui Nitager, ieşite din 
deşert. 

— Deci acolo, aproape de şosea, se află duşmanul? 

— Însuşi neînvinsul Nitager se află acolo. 

În clipa aceea, ai fi putut crede că moştenitorul îşi ieşise din minţi. Gura 
i se strâmbase, ochii îi ieşiseră din orbite. Trase paloşul şi, alergând la 
greci, strigă cu o voce răguşită: 

— După mine, împotriva celor ce ne aţin calea! 

— Să trăieşti veşnic, erpatre! strigă Patrocle, trăgând şi el paloşul. 
Înainte, urmaşi ai lui Ahile! li se adresă el oştenilor. Să le arătăm văcarilor 


de egipteni că nu îngăduim să ne stea în cale! 


Trâmbiţele sunară pentru atac. Patru rânduri greceşti scurte, dar 
strânse, porniră înainte, ridicând nori de praf şi aclamându-l pe Ramses. În 
câteva minute grecii se aflară în faţa oştilor egiptene şi, pentru o clipă, 
şovăiră. 

— Înainte! strigă moştenitorul, alergând cu paloşul în mână. 

Grecii aplecară suliţele. În rândurile inamicului se simţi o mişcare, se 
auzi un freamăt şi suliţele acestora se aplecară şi ele în poziţie de luptă... 

— Cine sunteţi voi, nebunilor? bubui o voce puternică din partea opusă. 

— Moştenitorul tronului! răspunse Patrocle. Urmă o clipă de tăcere. 

— În lături! tună aceeaşi voce puternică. 

Oştile armatei răsăritene se dădură, încet, într-o parte şi într-alta, 
întocmai ca o poartă grea şi dublă, în timp ce oastea grecească trecu 
înainte. 

Atunci, un luptător cărunt, cu chivără şi zale aurii, se apropie de 
moştenitorul tronului şi, înclinându-se adânc, vorbi: 

— Ai învins, erpatre. Numai un mare comandant ştie să iasă în chipul 
acesta din impas. 

— Tu eşti Nitager, viteazul vitejilor! strigă prinţul, în clipa aceea se 
apropie de ei Herihor care, auzind convorbirea, zise aspru: 

— Dar dacă şi de partea voastră s-ar fi aflat un comandant tot atât de 
nestăpânit, cum e erpatrul, ce sfârşit ar fi avut manevrele? 

— Dă-i pace tânărului luptător! răspunse Nitager. Nu-i de ajuns că şi-a 
arătat ghearele de leu, aşa cum stă bine unui fiu de faraon? Tutmozis, 
auzind ce întorsătură luau lucrurile, se întoarse spre Nitager: 

— De unde ai răsărit aici, vrednice comandant, şi cum se face că grosul 
oastei tale se află în faţa noastră? 

— Am ştiut cât de încet înaintează corpul din Memfis în timp ce 
moştenitorul îşi adunase oştile în apropiere de Pi-Bailos. Şi aşa, în glumă, 
am vrut să vă prind în capcană, puişorilor... Dar, spre nenorocul meu, 
moştenitorul era de faţă şi mi-a dejucat planurile. Aşa să faci, Ramses, 
întotdeauna, fireşte în faţa unor inamici adevăraţi. 

— Dar dacă, aşa cum s-a întâmplat astăzi, ne va întâmpina o forţă de 
trei ori mai mare? întrebă Herihor. 


— Mai mult preţuieşte curajul bine chibzuit decât forţa, răspunse 
bătrânul comandant. Elefantul este de cincizeci de ori mai puternic decât 
omul şi totuşi, lovit de mâna omului ori piere, ori i se supune. Herihor 
asculta în tăcere. Manevrele fiind socotite sfârşite, moştenitorul, însoţit de 
Herihor şi de comandanţi, porni spre trupele din Pi-Bailos, îi salută pe 
veteranii lui Nitager şi, luându-şi rămas bun de la oştile lui, le porunci să 
pornească spre răsărit şi le ură noroc. Apoi, înconjurat de o mare suită, se 
îndreptă spre Memfis, pe şosea, prin mulţimea oamenilor din ţinutul Gosen 
care, cu ramuri verzi şi în veşminte de sărbătoare, salutau pe învingător. 

Când drumul coti spre deşert, mulţimea se risipi, iar când se apropiară 
de locul unde statul-major cârmise spre trecătoare, din pricina cărăbuşilor, 
nu mai văzură pe nimeni pe şosea. 

Atunci Ramses îi făcu semn lui Tutmozis şi, arătându-i dealul pleşuv, îi 
şopti: 

— Du-te acolo, la Sara... 

— Înţeleg. 

— Şi-i vei spune tatălui ei că-i ofer o moşie în apropiere de Memfis. 

— Înţeleg. Poimâine vei avea fata. 

După acest schimb de cuvinte, Tutmozis se retrase spre trupele care 
încheiau suita şi dispăru. 

Chiar în faţa trecătorii prin care în cursul dimineţii pătrunseseră maşinile 
de război, la vreo zece-cincisprezece paşi dincolo de şosea, creştea un 
tamarin bătrân, deşi nu prea mare. Aici, străjile, care mărşăluiau înaintea 
suitei prinţului, se opriră. 

— Ne vom întâlni oare din nou cu cărăbuşii? îl întrebă prinţul, zâmbind, 
pe Herihor. 

— Vom vedea, răspunse Herihor. 

Şi într-adevăr văzură: un om gol atârna spânzurat de un copac 
scorburos. 

— Ce înseamnă asta?! strigă prinţul, tulburat. Aghiotanţii alergară spre 
copac şi se încredinţară că spânzuratul era ţăranul acela bătrân căruia 
armata îi astupase canalul. 

— Bine a făcut că s-a spânzurat! le strigă Eunana ofiţerilor. Nici nu v-ar 


veni să credeţi dacă v-aş spune că sclavul ăsta păcătos a cutezat să-i 
cuprindă picioarele preacinstitului Herihor! 

Auzindu-i vorbele, Ramses opri calul. Apoi descălecă şi se apropie de 
copacul sinistru. 

Țăranul atârna cu capul ieşit înainte, având gura larg deschisă, palmele 
întoarse către cei de faţă, iar în ochi i se oglindea spaima. Arăta ca un om 
care, vrând să spună ceva, îşi pierduse glasul. 

— Nefericitul! suspină prinţul, cu milă. 

Când se întoarse la alai porunci să i se povestească istoria mortului şi 
apoi, timp îndelungat, călări fără să mai scoată o vorbă. În faţa ochilor îi 
stăruia necontenit chipul sinucigaşului, după cum în inimă îi clocotea 
simţământul că se făcuse o mare nedreptate acestui rob disprețuit. O atât 
de mare nedreptate, încât chiar şi el, fiu şi urmaş de faraon, merita să stea 
şi să chibzuiască asupra ei. Căldura se făcuse de neîndurat: praful usca 
buzele, înţepa ochii oamenilor şi animalelor. Oastea fu oprită pentru un 
scurt popas. Între timp, Nitager încheia vorba cu Herihor. 

— Ofițerii mei, zise bătrânul comandant, nu privesc nicicând în jos, ci 
numai înainte, în faţa lor. Poate de aceea n-am fost surprins niciodată de 
duşman. 

— Cu aceste cuvinte mi-ai reamintit, viteazule Nitager, că am de plătit 
anumite datorii, răspunse Herihor şi porunci să fie adunaţi ofiţerii şi oştenii 
aflaţi în apropiere. lar acum, zise el, chemaţi-l pe Eunana. Omul încărcat 
cu amulete fu găsit atât de repede, de parcă ar fi aşteptat de mult 
chemarea. Chipul lui zugrăvea o bucurie cu greu ascunsă, sub masca 
umilinţei. 

Văzându-l, Herihor zise: 

— Din voinţa măritului faraon, o dată cu terminarea manevrelor, puterea 
militară trece din nou în mâinile mele. 

Cei de faţă îşi înclinară capetele. 

— Puterea aceasta trebuie s-o folosesc, întâi de toate, la împărţirea 
dreptăţii. 

Ofițerii începură să se cerceteze unul pe celălalt. 


— Eunana, continuă marele sfetnic, ştiu că ai fost întotdeauna unul 


dintre cei mai zeloşi ofiţeri... 

— Adevărul vorbeşte prin gura ta, răspunse Eunana. Aşa precum 
palmierul aşteaptă roua, la fel şi eu aştept poruncile mai-marilor. lar când 
nu le primesc, sunt ca orfanul care-şi caută drumul în deşert. Oştenii lui 
Nitager, cei plini de cicatrice, ascultau cu admiraţie cuvintele iscusite ale 
lui Eunana, zicându-şi în gând: „lată unul care va fi ridicat deasupra 
celorlalţi.” 

— Eunana, urmă Herihor, nu eşti numai zelos, ci şi evlavios, şi nu numai 
evlavios, dar şi cu mare luare-aminte, precum Ibis veghind deasupra apei. 
lar zeii te-au hărăzit cu toate darurile: ţi-au dat înţelepciunea şarpelui şi 
ochiul uliului... 

— Adevărul curat iese din gura înălţimii-voastre, zise Eunana. Dacă naş 
fi avut un văz neobişnuit, nu i-aş fi zării pe cei doi cărăbuşi sfinţi... 

— Da, aşa este, îl întrerupse marele sfetnic, şi n-ai fi ferit armata 
noastră de un sacrilegiu. Pentru fapta aceasta, demnă de cel mai evlavios 
egiptean, îţi dau - şi Herihor scoase de pe degetul său un inel de aur - îţi 
dau acest inel cu numele zeiţei Mut!?, al cărei har şi protecţie te vor însoţi 
până la capătul drumeţiei pă-mânteşti, dacă vei rămâne vrednic de ele. 

Şi marele sfetnic îi petrecu lui Eunana inelul pe deget, iar cei de faţă 
scoaseră strigăte puternice în cinstea faraonului, zăngănindu-şi armele. 

Dar cum Herihor nu se mişca, Eunana stătea şi el locului şi se uita drept 
în ochii lui, ca un câine credincios care, primind din mâna stăpânului o 
bucăţică, dă mai departe din coadă, aşteptând. 

— Şi acum, începu din nou marele sfetnic, mărturiseşte, Eunana. De ce 
n-ai spus încotro s-a dus moştenitorul când oastea mărşăluia din greu prin 
trecătoare? Ai săvârşit o faptă rea. Fiindcă a trebuit să sunăm alarma chiar 
în vecinătatea inamicului... 

— Zeii îmi sunt martori că n-am ştiut nimic despre măritul prinţ, 
răspunse Eunana, mirat. 

Herihor dădu din cap. 

— Nu-i cu putinţă ca un om înzestrat cu un văz ca al tău, care la câteva 


zeci de paşi zăreşte în nisip cărăbuşi sfinţi, să nu-l zărească pe un om atât 

de mare cum este moştenitorul tronului. 

— Cu adevărat, n-am văzut! se dezvinovăţi Eunana, lovindu-se în piept. 
De altminteri, nimeni nu mi-a poruncit să veghez asupra prinţului. 

— Nu te-am scutit de comanda avangărzii? îţi dădusem oare vreo altă 
însărcinare? Erai cu desăvârşire liber, întocmai ca un om chemat să 
vegheze asupra unor lucruri însemnate. Ai făcut oare faţă acestei 
însărcinări? Pentru o astfel de greşeală, în timp de război, ar fi trebuit să 
mori de o moarte... 

Nefericitul păli. 

— Dar eu am pentru tine o inimă de părinte, Eunana, zise înaltul sfetnic. 
Ţinând deci seama de marile foloase aduse oastei, prin faptul că ai zărit 
întruchiparea sfântului soare, în cărăbuşi, îţi dau, nu ca aspru comandant, 
ci ca preot blând, o pedeapsă foarte mică: vei primi cincizeci de nuiele. 

— Înălţimea-voastră... 

— Eunana, ai ştiut să te porţi când ai fost fericit; fii curajos şi acum şi 
primeşte această neînsemnată mustrare, aşa cum se cuvine unui ofiţer din 
oastea lumină-ţiei-sale, faraonul. 

De abia îşi rostise Herihor cuvintele, că ofiţerii de grad superior îl şi 
traseră pe Eunana într-un loc ferit, lângă şosea. Apoi unul i se aşeză pe 
grumaiji, altul pe picioare, iar alţi doi îi numărară pe trupul dezgolit 
cincizeci de nuiele mlădioase. 

Ca luptător neînfricat ce era, Eunana nu scoase nici măcar un geamăt, 
dimpotrivă, îngână un cântec ostăşesc; după terminarea ceremoniei, vru 
să se ridice singur. Dar picioarele slăbite nu-i dădură ascultare. Căzu cu 
faţa în nisip şi trebuiră să-l ducă la Memfis într-un car cu două roţi pe care, 
stând culcat şi zâmbind soldaţilor, îşi spunea în gând că nici vânlul din 
Egiptul de Jos nu-i mai schimbător decât soarta unui biet ofiţer. 

Când, după un scurt popas, alaiul moştenitorului se urni din loc, Herihor 
încalecă şi, călărind alături de preacinstitul Nitager, vorbi cu glas scăzut 
despre popoarele asiatice şi mai ales despre trezirea celor din Asiria. 

În clipa aceea, cele două slugi ale sale - aghiotantul care purta evantaiul 
şi scribul Pentuer - începură şi ei să vorbească. 


— Ce gândeşti despre întâmplarea cu Eunana? întrebă aghiotantul. 


— Dar tu ce gândeşti despre ţăranul care s-a spânzurat? zise scribul. 

— Eu cred că ziua de azi a fost pentru el cea mai bună, după cum 
juvăţul din jurul gâtului lui a fost azi cel mai blând din câte a avut parte în 
viaţă, răspunse aghiotantul. Socot, de asemenea, că Eunana va veghea de 
azi înainte şi mai grijuliu asupra moştenitorului tronului. 

— Te înşeli, zise Pentuer. De azi înainte Eunana nu va mai zări niciodată 
vreun cărăbuş, chiar de-ar fi mare cât un bou. lar în ceea ce-l priveşte pe 
ţăran, nu socoţi oare că a dus-o desigur greu, chiar foarte greu, pe sfântul 
pământ egiptean? 

— Nu-i cunoşti pe ţărani, de aceea vorbeşti aşa... 

— Cine-i cunoaşte mai bine ca mine? spuse scribul, posomorât. N-am 
trăit oare printre ei? Nu l-am văzut pe tata cum iriga ogoarele, curăța 
canalele, însămânţa, culegea recolta şi, mai presus de toate, cum plătea 
dările? O, tu nici nu ştii cât e de amară soarta ţăranului în Egipt! 

— Ştiu în schimb, răspunse aghiotantul, care-i soarta străinilor. 
Străbunicul meu sau străstrăbunicul meu a fost un om de seamă printre 
hicsoşi!*, dar a rămas aici, căci s-a lipit de pământul acesta. Şi ce crezi? Nu 
numai că lui i-au luat averea, dar şi eu mai pătimesc încă din pricina 
obârşiei mele! Tu însuţi vezi câte îndur din partea egiptenilor de baştină, 
cu toate că am un post însemnat. Cum aş putea, deci, să-l compătimesc 
pe ţăranul egiptean care, văzându-mi faţa gălbuie, mormăie uneori printre 
dinţi: „Un păgân! Un venetic!” lar ţăranul ăsta nu-i nici păgân, nici venetic. 

— Nu! El e numai sclav, zise scribul. Un sclav care e însurat cu forţa, 
despărţit, bătut, vândut, uneori chiar ucis, căruia i se porunceşte 
totdeauna să muncească, făgăduindu-i-se pe deasupra că va fi tot sclav şi 
pe lumea cealaltă. Aghiotantul dădu din umeri. 

— Tu, glăsui el, cu toate că eşti atât de înţelept, eşti un om ciudat! Vezi 
bine doar că fiecare din noi are o slujbă, mai mică, mai mare, ori foarte 
neînsemnată, în care trebuie să lucreze. Te mâhneşte oare faptul că nu 
eşti faraon şi că mormântul tău nu va fi o piramidă? La acest lucru nici nu 
te gândeşti, fiindcă ştii că asta-i rânduiala lumii. Fiecare îşi împlineşte 
menirea în felul lui: boul ară, asinul poartă drumeţii, eu îl răcoresc pe 


13 Popor din Asia care în secolul al XVII-lea î.e.n. A cucerit Egiptul. Dominația hicsoşilor în 

preacinstitul Herihor, tu ţii minte şi gândeşti pentru el, iar felahul cultivă 
pământul şi plăteşte dări. Ce câştig avem noi din faptul că un bou se naşte 
Apis şi oamenii i se închină cinstindu-l, ori că un om se naşte faraon sau 
nomarh? 

— Ţăranului aceluia i-au distrus munca lui de zece ani... şopti Pentuer. 

— Dar munca ta n-o distruge Herihor? întrebă aghiotantul. Ştie, oare, 
cineva, că tu eşti acela care cârmuieşti statul, iar nu marele Herihor? 

— Te înşeli, zise scribul. El cârmuieşte cu adevărat. El are puterea, el 
are voinţa, iar eu numai priceperea. Şi. De altminteri, pe mine nu mă bate, 
şi nici pe tine, aşa cum l-au bătut pe ţăranul acela... 

— În schimb l-au bătut pe Eunana şi lucrul acesta ni s-ar putea întâmpla 
şi nouă. Trebuie deci să fii plin de bărbăţie şi să te bucuri de rostul ce ia 
fost încredinţat omului. Cu atât mai mult cu cât, precum ştii, spiritul nostru 
nemuritor Ka, pe măsură ce se purifică, urcă pe trepte tot mai înalte, 
pentru ca după mii sau milioane de ani, împreună cu sufletele faraonilor şi 
sclavilor, laolaltă Chiar cu zeii, să se contopească în părintele cel fără de 
nume şi atotputernic al vieţii. 

— Vorbeşti ca un preot, răspunse Pentuer, cu amărăciune. Liniştea asta 
ar trebui să o am mai degrabă eu. Dar, în locul ei, am sufletul îndurerat, 
pentru că mă întristează nenorocirile milioanelor de oameni asupriţi. 

— Cine îţi cere lucrul acesta? 

— Ochii şi inima mea. Ea este ca o vale între munţi ce nu poate tăcea 
când aude un strigăt, ci-i răspunde cu un ecou. 

— lar eu îţi spun, Pentuer, că te gândeşti prea mult la lucruri 
primejdioase. Nu poate nimeni umbla nepedepsit pe crestele prăpăstioase 
ale munţilor răsăriteni, căci se poate prăbuşi în orice clipă; şi nici nu poate 
rătăci prin deşertul apusean, unde dau târcoale leii flămânzi şi de unde se 
năpusteşte hamsinul!* turbat. 

Între timp, viteazul Eunana, hurducat în carul care îi sporea durerile, 
ceru, spre a dovedi că-i tare, mâncare şi băutură. Mâncă o turtă uscată, 
frecată cu usturoi, bău bere acră dintr-un ulcior înalt şi-l rugă pe căruţaş 


să-i alunge cu o ramură muştele de pe trupul sângerând. Zăcând aşa, cu 

faţa-n jos, peste saci şi baloturi, într-un car scârţâitor, sărmanul Eunana 
începu să îngâne cu o voce plângătoare despre soarta crudă a oşteanului: 

„Spui că-i mai bine să fii oştean decât scrib? Vino şi priveşte urmele 
vinete şi rănile lăsate de nuiele pe trupul meu, şi-ţi voi povesti apoi despre 
soarta chinuită a soldatului. 

Eram aproape un copil când m-au luat la oaste. Dimineaţa, în loc de 
mâncare, primeam un pumn în pântec de m-apuca leşinul. La prânz o 
lovitură peste faţă de-mi ră-mânea gura căscată. lar seara, capul miera, 
tot, numai o rană şi parcă desprins de trup. Vrei să-ţi povestesc şi despre 
călătoria mea în Siria? Mâncarea şi băutura le purtam în spate ca un 
măgar: gâtul mi-era înţepenit şi mădularele frânte. Beam apă bâhlită, iar 
în faţa duşmanului eram neputincios ca o pasăre în colivie. 

M-am întors în Egipt, dar aici mă simt ca pomul mâncat de omizi. Pentru 
te miri ce mă culcă pe pământ şi mă snopesc în bătaie. M-au lovit cu 
vergile de mi-au rupt spinarea. Acum sunt bolnav, trebuie să mă duc într-o 
căruţă şi-n vreme ce eu zac, sluga-mi fură mantaua şi fuge... 

De aceea, scribule, să-ţi schimbi părerea despre soarta fericită a 
ofițerului." 

Aşa se tânguia viteazul Eunana. lar cântecul lui, stropit cu lacrimi, a 


dăinuit mai mult decât împărăția faraonilor. 


CAPITOLUL V 


Când suita moştenitorului se apropie de Memfis, soarele tocmai 
asfinţea. Dinspre nenumăratele canale, dinspre marea îndepărtată, se 
porni pe neaşteptate un vânt, aducând o boare umedă şi rece. Drumul 
cobora din nou spre ţinuturile roditoare: pe câmpii şi pe dealuri se vedeau 
încă şiruri nesfârşite de oameni harnici, cu toate că razele ce cădeau 
deasupra deşertului deveniseră trandafirii, iar piscurile munţilor păreau 
cuprinse de flăcări. 

Ramses se opri şi cârmi calul, îndată fu înconjurat de cei din jur; 
căpeteniile se apropiară şi ele încet; cu paşi cadenţaţi se apropiară şi 
rândurile oştenilor în marş. 

În amurgul purpuriu prinţul semăna cu un idol; soldaţii se uitau la el cu 
mândrie şi dragoste, iar comandanții cu admiraţie. Ramses ridică braţul. 
Toţi tăcură, şi el vorbi: 

— Vrednici comandanţi, viteji ofiţeri, soldaţi supuşi! Zeii mi-au dat astăzi 
prilejul să cunosc fericirea de a comanda nişte bravi ca voi. Inima mea de 
prinţ e plină de bucurie. Şi cum voinţa mea este ca voi, comandanţi, ofiţeri 
şi soldaţi, să împărtăşiţi întotdeauna fericirea mea, poruncesc: fiecare 
ostaş care a mers spre răsărit şi care se înapoiază cu noi dinspre graniţa 
răsăriteană va primi câte o drahmă. Cu o drahmă mai mult soldaţii greci 
care, astăzi, sub comanda mea, ne-au deschis drumul prin trecătoare şi 
câte o drahmă soldaţii din oştile lui Nitager, care au încercat să ne taie 
drumul”. 

Rândurile ostaşilor fremătară. 

— Cinste ţie, conducătorul nostru! Cinste ţie, erpatre! Îţi urăm viaţă 
veşnică! strigau oştenii, iar grecii strigau cel mai tare. 

Prințul vorbi mai departe: 

— Ofițerii de rang mai mic ai oştirii mele şi ai oştilor viteazului Nitager 
vor primi cinci talanti. lar între cinstitul Herihor şi căpeteniile mari se vor 
împărţi zece talanti. 

— Eu las partea mea armatei, spuse Herihor. 

— Cinste ţie, erpatre! Cinste lui Herihor! strigară căpetenii şi oşteni la un 
loc. 

Discul roşu al soarelui atinsese nisipurile deşertului apusean. Ramses îşi 
luă rămas bun de la oştire şi porni în galop spre Memfis, iar preacinstitul 
Herihor, în mijlocul strigătelor voioase, se urcă în lectică şi porunci să fie 
purtat în fruntea oştilor în marş. Când ajunse în faţă, unde glasurile se 
auzeau contopite într-un uriaş murmur asemănător freamătului unei 
cascade, marele sfetnic îi spuse scribului său Pentuer: 

— Ţii minte totul? 

— Da, înălţimea-voastră! 

— Memoria ta e ca granitul pe care se scrie istoria, iar înţelepciunea ta 
este ca Nilul care se revarsă şi fertilizează totul. Pe deasupra, adăugă 
marele sfetnic, zeii te-au hărăzit cu cea mai înaltă virtute: smerenia... 
Pentuer tăcea. 

— Tu poţi deci cântări mai bine ca oricare altul priceperea şi faptele 
moştenitorului căruia îi urez să trăiască în veci. 

Herihor se odihni o clipă. Nu era obiceiul lui să vorbească atât de mult. 

— Spune-mi dar, Pentuer, şi înseamnă acest lucru: se cuvine oare ca 
moştenitorul să-şi proclame vrerile în faţa oastei? Aşa se poartă numai un 
faraon, un trădător, ori... un tânăr nesocotit care, cu aceeaşi uşurinţă, 
trece de la violenţă în fapte la cuvinte nelegiuite. 

Soarele apusese şi peste o clipă căzu o noapte înstelată. Deasupra 
nesfârşitelor canale ale Egiptului de Jos ceața argintie devenea tot mai 
deasă, iar un vânt domol o răspândea până în deşert, răcorind soldaţii 
trudiţi şi udând din belşug plantele, ce se ofileau de uscăciune. 

— Dar mai spune-mi, Pentuer, urmă marele sfetnic, şi chibzuieşte de 
unde va lua el cei douăzeci de talanţi, pentru a-şi ţine făgăduinţa făcută 
astăzi armatei, într-un chip atât de nesocotit? De altminteri, ori de unde ar 
lua banii, mi se pare ca şi ţie, cred, că-i un lucru primejdios ca 
moştenitorul tronului să facă daruri armatei, tocmai când înălţimea-sa 
faraonul nu are cu ce plăti oştile lui Nitager, care se întorc de la răsărit. 
Nu-ţi cer părerea asupra acestor lucruri: o cunosc, aşa cum şi tu cunoşti 


gândurile mele cele mai tainice. Te rog numai să-ţi întipăreşti bine în 


minte tot ceea ce ai văzut, spre a le putea expune pe toate adunării 
marilor preoţi. 

— Se va ţine curând? întrebă Pentuer. 

— Încă nu-i timpul. Voi încerca mai întâi să-l potolesc pe tăuraşul ăsta 
nărăvaş cu mâna părintească a înălţimii-sale. Ar fi păcat de el: are însuşiri 
multe şi puterea egală cu a vântului de miazăzi. Numai că vântul acesta, 
în loc să sufle împotriva duşmanilor Egiptului, va începe să culce la 
pământ holdele şi să smulgă din rădăcini palmierii... 

Marele sfetnic tăcu, iar alaiul său se pierdu într-o alee umbrită de 
copaci, ce ducea spre Memfis. 

În clipa aceea Ramses se apropia de palatul faraonului. Clădirea se 
înălța dincolo de oraş, pe un deal, în mijlocul unui parc. Creşteau copaci 
ciudaţi aici; baobabi din sud, cedri, pini şi stejari din nord. Datorită însă 
priceperii cu care erau îngrijiţi, trăiau câteva zeci de ani, atingând înălţimi 
destul de mari. 

O alee umbrită ducea de jos, de la poalele dealului, până la poarta înaltă 
cât o clădire cu trei caturi. De fiecare latură a porţii se ridica o zidire 
masivă, ca un fel de turn, având forma unei piramide retezate la jumătate, 
lată de patruzeci de paşi şi înaltă cât cinci caturi. În timpul nopţii ele 
semănau cu două corturi uriaşe de gresie. La parter şi la fiecare etaj 
clădirile acestea ciudate aveau ferestre pătrate. Acoperişurile lor erau 
plane. 

Din vârful unei astfel de piramide garda supraveghea împrejurimile, iar 
din vârful celeilalte, preotul de veghe urmărea mersul stelelor. La dreapta 
şi la stânga turnurilor se întindeau zidurile, ori mai degrabă clădirile lungi 
etajate, cu ferestre înguste şi cu acoperişul în chip de terasă pe care 
stăteau de pază străjile. Pe laturile porţii principale erau două statui, ce 
ajungeau cu capetele la etajul întâi şi la picioarele cărora făceau de gardă 
alte străji. Când prinţul, însoţit de câţiva călăreţi, se apropie de palat, 
straja, cu toate că era întuneric, îl recunoscu. Peste o clipă ieşi repede din 
turn un slujbaş al curţii, purtând o cingătoare albă, o pelerină neagră şi o 
perucă ce semăna, prin mărimea ei, cu o glugă. 

— Palatul e închis? întrebă prinţul. 


— Adevăr  grăieşti, mărite prinţ, răspunse slujbaşul. Luminăţia-sa 
îmbracă zeii pentru noapte. 

— Apoi ce va face? 

— Va binevoi să-l primească pe Herihor. 

— Şi apoi? 

— Apoi sfinţia-sa se va desfăta, privind în sala cea mare jocul 
dansatoarelor, iar mai apoi se va îmbăia şi va spune rugăciunile de noapte. 

— N-a poruncit să fiu primit? întrebă prinţul. 

— Mâine, după consiliul de război. 

— Dar reginele ce fac? 

— Prima regină se roagă în odaia fiului mort, iar măria-sa mama voastră 
îl primeşte pe solul fenician care i-a adus daruri de la femeile din Tir. 

— Sunt şi fete printre daruri? 

— Se pare că sunt câteva. Fiecare poartă podoabe ce preţuiesc câte 
zece talanti. 

— Dar cine umblă, acolo, cu torţe? mai întrebă prinţul, arătând cu mâna 
spre parc. 

— Îl coboară din copac pe fratele măriei-tale care stă acolo de la 
amiază. 

— Şi nu vrea să se dea jos? 

— Ba da, acum va cobori, pentru că s-a dus după el bufonul primei 
regine şi i-a făgăduit că-l va duce la hanul unde chefuiesc îmbălsămătorii 
de mumii. 

— Dar despre manevrele de azi s-a auzit ceva? 

— S-a auzit la dregătoria armatei că statul-major a fost înconjurat de 
armata inamicului. 

— Numai atât? Slujbaşul şovăi. 

— Spune, ce-ai mai auzit? 

— Am mai auzit că din pricina asta măria-ta ai poruncit să-i numere unui 
ofiţer cincizeci de nuiele pe spinare, iar călăuza să fie spânzurată. 

— Toate-s minciuni, zise încet unul dintre aghiotanţii moştenitorului. 

— Şi soldaţii vorbesc între ei că toate astea trebuie să fie minciuni, zise 


slujbaşul cu mai mult curaj. 


Moştenitorul întoarse calul şi porni spre partea de jos a parcului unde 
era micul său palat. De fapt era o construcţie de lemn cu un singur etaj. 
Avea forma unui cub uriaş, înconjurat de două verande, una jos şi alta sus, 
sprijinite pe o mulţime de stâlpi. La lumina făcliilor ce ardeau înăuntru se 
zăreau pereţii de lemn, lucraţi asemenea unor dantele şi feriţi de vânt prin 
draperii de pânză de diferite culori. Acoperişul plan, mărginit de o 
balustradă, avea pe el câteva corturi. Slujitorii pe jumătate goi îl 
întâmpinară cu bucurie, unii ieşindu-i înainte cu făclii, alţii căzându-i la 
picioare cu faţa la pământ. Ramses intră în casă. La parter îşi scoase 
îmbrăcămintea prăfuită, se îmbăie într-o cadă de piatră, se înveli apoi într- 
o togă, în chip de cearşaf mare, pe care îl legă la gât, iar la brâu se încinse 
cu un şnur. La catul de sus i se aduse cina, alcătuită dintr-o turtă de grâu, 
un pumn de curmale şi un pocal de bere uşoară. Apoi ieşi pe verandă şi, 
culcându-se pe-o canapea acoperită cu o blană de leu, porunci slugilor să 
plece şi să-l trimită sus pe Tutmozis, îndată ce va veni. 

Pe la miezul nopţii se opri în faţa casei o lectică din care cobori 
Tutmozis. Când intră pe terasă, căscând şi cu paşi greoi, prinţul se ridică 
repede de pe canapea. 

— Ai sosit? Ce se mai aude? strigă el. 

— Încă nu dormi V zise Tutmozis. O, zeilor, după o trudă chinuitoare de 
atâtea zile! Şi eu care mi-am închipuit că voi putea moţăi cel puţin până la 
revărsatul zorilor. 

— Ce-i cu Sara? 

— Va fi aici poimâine, sau te vei duce tu la ea de partea cealaltă a 
fluviului. 

— Abia poimâine! 

— Abia? Ramses, te rog să te culci şi să dormi. Prea mult a clocotit 
sângele în tine şi acum îţi înfierbântă creierul... 

— Ce-a spus tatăl ei? 

— E un om de treabă, înţelegător. Îl cheamă Ghedeon. Când i-am spus 
că vrei» s-o iei pe fiică-sa, a căzut la pământ şi a început să-şi smulgă 
părul. Am aşteptat, fireşte, să treacă revărsarea asta a durerii părinteşti, 


am mâncat ceva, am băut puţin vin şi am trecut apoi la târguială. Cu 


lacrimi în ochi, Ghedeon s-a jurat la început că preferă s-o vadă moartă pe 
fiică-sa decât să fie ţiitoarea cuiva. l-am spus că, aici, lângă Memfis, pe 
malul Nilului, va căpăta o moşie, care-i va aduce un venit de doi talanţi pe 
an, şi că nu va plăti dări. Se înfurie. Atunci i-am spus că va mai primi un 
talant pe an, în aur şi argint. Suspină, apoi zise că fiică-sa a fost timp de 
trei ani crescută la Pi-Bailos. l-am oferit încă un talant. Tot neînduplecat, 
Ghedeon spuse că-şi pierde locul de îngrijitor al moşiilor lui Sezofris, loc 
atât de bun. l-am spus că nu-i silit de nimeni să-şi părăsească slujba şi i- 
am mai oferit zece vaci cu lapte din grajdurile tale. Fruntea i se mai 
lumină, puţin: totuşi, recunoscu în mare taină că Sara mai stârnise luarea- 
aminte unui foarte mare dregător, Haires, care poartă evantaiul 
nomarhului din Memfis. l-am făgăduit atunci un taur, un lanţ de aur mai 
mic, şi o brățară mai mare. În felul ăsta Sara te va costa: o moşie şi doi 
talanţi pe an, precum şi zece vaci, un taur, un lanţ şi o brățară de aur. 
Toate acestea le vei da, o dată pentru totdeauna, tatălui ei, preacinstitului 
Ghedeon: iar ei însăşi - ce-ţi va plăcea. 

— Dar Sara ce-a spus? întrebă prinţul. 

— În tot timpul târgului umbla printre copaci. lar când l-am încheiat şi 
am băut din vinul bun, din ludeea, i-a spus tatălui ei... ştii ce? că dacă nu 
ti-ar fi dat-o, s-ar fi urcat pe o stâncă şi s-ar fi aruncat cu capul în jos. 
Acum cred că vei putea dormi liniştit, încheie Tutmozis. 

— Mă îndoiesc, zise moştenitorul, rezemându-se de balustradă şi 
uitându-se în partea cea mai pustie a parcului. Tu ştii că pe drum am 
întâlnit un ţăran spânzurat? 

— O, asta-i ceva mai grav decât cărăbuşii! zise în grabă Tutmozis. 

— S-a spânzurat din pricină că armata îi astupase canalul pe care-l 
săpase în deşert timp de zece ani... 

— De! Omul ăsta doarme acum somn greu. Cred că-i timpul să ne 
culcăm şi noi. 

— Omul ăsta a fost nedreptăţit, zise prinţul: va trebui să-i găsim copiii, 
să-i răscumpărăm şi să le dăm în arendă o bucată de pământ. 

— Lucrul trebuie făcut în mare taină, zise Tutmozis. Altminteri vor 


începe să se spânzure toţi felahii, iar nouă, stăpânilor lor, niciun fenician 


nu ne va mai împrumuta o para chioară... 

— Nu glumi! Dacă i-ai fi văzut faţa, n-ai mai putea adormi, ca şi mine... 
Atunci, de jos, dintre tufişuri, se auzi un glas nu prea puternic, dar 
limpede: 

— Să te binecuvânteze, Ramses, Dumnezeul unic şi atotputernic, care 
nu are nume în limba omenească, nici statui în temple! 

Cei doi tineri se aplecară peste balustradă, cuprinşi de uimire. 

— Cine eşti tu? strigă prinţul. 

— Poporul egiptean nedreptăţit, răspunse glasul, încet şi liniştit. Apoi 
totul amuţi. Nicio mişcare, niciun freamăt de ramuri nu trăda prezenţa 
cuiva în locul acela. 

La porunca prinţului alergară slugile cu făclii, dădură drumul câinilor şi 
scotociră toate tufişurile ce înconjurau casa prinţului. Dar nu era nimeni. 

— Cine să fi fost? întrebă prinţul, tulburat, pe Tutmozis. Poate spiritul 
ţăranului aceluia? 

— Spiritul? repetă Tutmozis. Nicicând n-am auzit spiritele vorbind, cu 
toate că adeseori am stat de strajă lângă temple şi morminte. Mai degrabă 
aş spune că acela care a vorbit îţi e prieten... 

— Atunci de ce s-ar ascunde? 

— Ce-i rău în asta? zise Tutmozis. Fiecare dintre noi are zeci, dacă nu 
chiar sute de duşmani nevăzuţi. Mulţumeşte deci zeilor că ai măcar un 
singur prieten neştiut. 

— Astăzi n-am să mai pot dormi, şopti prinţul, tulburat. 

— Linişteşte-te! în loc să alergi pe verandă de colo-colo, mai bine 
ascultă-mă şi culcă-te. Somnul, să ştii, e o zeitate de seamă şi nu se cade 
s-o facem să alerge după aceia care fug cu paşi de cerb. Dar dacă ai să te 
întinzi pe un pat moale, somnul - căruia îi place moliciunea - o să se aşeze 
lângă tine şi o să te învelească în mantia lui uriaşă ce acoperă nu numai 
ochii oamenilor, ci şi mintea lor. 

Spunând acestea, Tutmozis îl aşeză pe Ramses pe canapea, apoi aduse 
un suport de fildeş având forma lunii noi şi, culcându-l pe prinţ, îi aşeză 
capul pe rezemătoare. 

În sfârşit, părăsi pereţii de pânză ai cortului, se întinse el însuşi pe jos şi, 


în câteva clipe, adormiră amândoi. 


CAPITOLUL VI 


În palatul faraonului de lângă Memfis se putea pătrunde printr-o poamă 
aşezată între cele două turnuri înalte, cât cinci caturi, numite piloni. Pereţii 
dinafară ai acestor construcţii din gresie cenuşie erau acoperiţi de jos şi 
până sus cu basoreliefuri. 

Deasupra porţii se înălța stema statului: un glob înaripat, de sub care 
ieşeau doi şerpi. Mai jos se afla un şir de zei, cărora faraonii le aduceau 
jertfe. Pe stâlpii laterali erau de asemenea sculptate chipuri de zei, pe cinci 
rânduri, iar jos de tot se aflau inscripţii hieroglifice. Locurile principale de 
pe pereţii fiecărui pilon erau rezervate basoreliefului lui Ramses cel Mare, 
care într-o mână ţinea o secure ridicată, iar cu cealaltă strângea de păr 
câţiva oameni legaţi mănunchi, ca pătrunjelul. Deasupra figurii faraonului 
se vedeau alte două şiruri de zei, unii în picioare, alţii şezând: iar mai sus 
încă un rând de oameni, purtând ofrande, şi sus de tot, chiar spre vârful 
pilonilor, şerpi înaripaţi şi cărăbuşi. 

Pilonii aceştia înalţi cât cinci caturi, care se îngustau tot mai mult în 
partea de sus, poarta cu trei caturi, care îi unea, precum şi basoreliefuri, în 
care ordinea alterna cu o mohorâtă fantezie, iar cruzimea cu evlavia, 
făceau o impresie copleşitoare. De pătruns înăuntru ţi se părea anevoie, 
de ieşit nici nu putea fi vorba, iar de trăit - Şi mai greu. 

Prin poarta în faţa căreia străjuia armata şi o sumedenie de slujbaşi 
mărunți intrai într-o curte înconjurată de porticuri sprijinite pe stâlpi înalţi. 
Era o grădiniţă ornamentală, în care creşteau, în vase, aloe şi mici, 
palmieri, portocali şi cedri, aşezaţi în rânduri şi după înălţime. În mijloc 
ţâşnea o fântână; aleile erau aşternute cu nisip colorat. 

Aici, sub porticuri, stăteau ori se plimbau marii dregători ai ţării, vorbind 
în şoaptă. 

Din curte, printr-o uşă înaltă, se pătrundea într-o sală sprijinită pe 
douăsprezece coloane înalte cât trei caturi. Sala era spațioasă, dar din 
pricina grosimii coloanelor, părea îngustă. Lumina îi venea prin nişte 
ferestre mici tăiate în pereţi şi printr-o deschizătură mare dreptunghiulară, 


făcută în tavan. În sală domnea răcoarea şi umbra şi, cu toate că era 


aproape întuneric, puteai vedea pereţii şi coloanele galbene, împodobite 
cu nesfârşite şiruri de picturi. Sus erau zugrăvite frunze şi flori, mai jos zei, 
iar şi mai jos oameni care purtau imaginile zeilor ori aduceau jertfe; printre 
toate aceste grupuri se înşiruiau, în rânduri, hieroglifele. 

Totul era zugrăvit în culori deschise, aproape ţipătoare: verde, roşu, 
albastru. 

În sala aceasta, pardosită cu mozaic înflorat, stăteau în tăcere, desculți 
şi în veşminte albe, preoţii, cei mai înalţi dregători ai statului, Herihor, 
marele comandant al armatei, precum şi căpeteniile oştilor Nitager şi 
Patrocle, chemaţi la faraon. 

Ramses al XII-lea obişnuia să aducă jertfe zeilor în capela sa, mai înainte 
de-a întruni sfatul, lucru ce dura destul de mult. Mai în fiecare clipă, venind 
grăbit din fundul palatului, un preot ori un alt dregător vestea curtenilor 
desfăşurarea serviciului divin. 

— Înălţimea-sa a rupt sigiliul de pe uşa capelei... Acum îl spală pe zeul 
preamărit... Acum îl îmbracă... A închis uşa... 

Pe chipurile celor de faţă, deşi erau de rang înalt, era aşternută 
neliniştea şi mâhnirea. Numai Herihor sta nepăsător; Patrocle era 
nerăbdător, iar Nitager tulbura din când în când tăcerea aceea solemnă cu 
vocea lui puternică. La fiecare rostire, atât de nepotrivită locului, a 
bătrânului războinic, curtenii se agitau ca nişte oi speriate, apoi se uitau 
unii la alţii, ca şi cum şi-ar fi spus: 

„Asta-i om din topor, care în toată viaţa lui n-a avut de-a face decât cu 
barbarii, aşa că nu trebuie să i-o luăm în nume de rău...” Din celelalte odăi 
pătrunse sunet de clopoței şi zăngănit de arme. În sală intrară pe două 
rânduri vreo douăzeci de oşteni din gardă, cu coifurile şi pavezele aurite, 
cu spadele scoase din teacă; urmară apoi două rânduri de preoţi şi, în 
sfârşit, apăru faraonul, purtat pe lectică, învăluit în norii fumului din 
cădelniţe. 

Stăpânul Egiptului, Ramses al XII-lea, era un bărbat de aproape şaizeci 
de ani, cu faţa ofilită. Purta o hlamidă albă, pe cap un fel de tiară roşie- 


albă! cu un şarpe auriu, iar în mână un sceptru lung. Când apăru alaiul, 


16 Coroană pe care o purtau pe cap monarhii Egiptului antic, precum şi statuile zeilor, 
numită atef. Culoarea albă reprezenta Egiptul de Sus, iar cea roşie Egiptul de Jos. Ele 


toţi căzură cu faţa la pământ. Numai Patrocle, fiind păgân, se ploconi - 
adânc, iar Nitager, îngenunchind cu un singur picior, se ridică numaidecât. 

Lectica se opri în dreptul baldachinului sub care se afla tronul înalt, de 
abanos. Faraonul cobori domol din lectică, privi o clipă la cei de faţă şi, 
apoi, aşezându-se pe tron, îşi pironi ochii în tavanul sălii, unde era zugrăvit 
globul trandafiriu cu aripi albastre şi şerpi verzi. La dreapta faraonului sta 
marele scrib, la stânga lui marele judecător, purtând toiagul dreptăţii, 
amândoi cu peruci imense pe cap. La un semn al judecătorului, toţi se 
aşezară pe jos sau îngenuncheară pe pardosea, iar marele scrib se adresă 
faraonului: 

— O, puternicul nostru stăpân şi monarh! Sluga ta Nitager, marele 
străjer al hotarelor răsăritene, a venit să ţi se închine, aducând drept tribut 
de la popoarele învinse un vas de piatră verde plin cu aur, trei sute de boi, 
o sută de cai şi lemn parfumat de santal. 

— Un tribut sărăcăcios, stăpâne, grăi Nitager. Adevărate comori am 
putea găsi abia pe Eufrat, unde ar fi mare nevoie să se reamintească 
regilor îngâmfaţi, dar slabi, despre timpurile lui Ramses cel Mare. 

— Răspunde-i slugii mele Nitager, zise faraonul, adre-sându-se marelui 
scrib, că vorbele lui vor fi cercetate cu deosebită grijă. lar acum întreabă-l 
ce gândeşte despre însuşirile ostăşeşti ale fiului şi moştenitorului meu, cu 
care ieri a avut cinstea să se măsoare la Pi-Bailos. 

— Stăpânul nostru, domn peste nouă popoare, te întreabă, Nitager... 
începu marele scrib. 

Atunci, spre uimirea nespusă a curtenilor, generalul îl întrerupse pe un 
ton aspru: 

— Aud şi eu, cu urechile mele, ce-mi spune stăpânul meu... lar vorbele 
sale, când mi se adresează mie, îmi pot fi transmise numai de 
moştenitorul tronului, iar nu de tine, mare scrib... 

Acesta privi îngrozit la cutezător, când faraonul spuse: 

— Nitager, sluga mea credincioasă, are dreptate. Herihor dădu din cap, 
a încuviinţare. 


Apoi judecătorul îi anunţă pe toţi cei de faţă, preoţi, dregători şi oşteni 


simbolizau puterea faraonului asupra ambelor țări. 


de gardă, că pot ieşi în curte: el însuşi, împreună cu marele scrib, 
înclinându-se în faţa tronului, părăsiră cei dintâi sala, unde rămaseră doar 
faraonul, Herihor şi cele două căpetenii ale oastei. 

— Măria-ta, apleacă-ţi urechea şi ascultă-mi plângerea, începu Nitager. 
Azi-dimineaţă, preotul dregător, care din porunca ta a venit să-mi ungă cu 
ulei părul, mi-a spus că, intrând la tine, să las sandalele la uşă. Şi doar 
este ştiut nu numai în Egiptul de Sus şi de Jos, dar şi la hittiţi, în Libia, în 
Fenicia şi în ţara Punt”, că acum douăzeci de ani mi-ai dat dreptul de a sta 
în faţa ta în sandale. 

— Ai dreptate, spuse faraonul. La curtea mea s-au strecurat atâtea 
neorânduieli... 

— Porunceşte numai, o, rege, şi veteranii mei vor face îndată rânduială, 
zise în grabă Nitager. 

La un semn al lui Herihor, alergară câţiva slujitori, unul aduse sandalele 
lui Nitager, iar alţii rânduiră în faţa tronului taburetele de preţ pentru 
marele preot şi căpeteniile oştilor. 

Când cei trei înalţi demnitari se aşezară, faraonul întrebă: 

— Spune-mi, Nitager, socoţi că fiul meu va putea fi căpetenie de oşti? 
Spune-mi adevărul curat. 

— Pe Amon din Teba, pe gloria strămoşilor mei, în vinele cărora curgea 
sânge regesc, jur că Ramses, fiul tău, va fi un mare conducător de oști, 
dacă-i vor îngădui zeii, răspunse Nitager. E încă tânăr, un copilandru 
aproape, şi totuşi şi-a strâns cu multă pricepere oştile, le-a înzestrat cu 
cele de trebuinţă şi le-a înlesnit marşul. Cel mai mult însă mi-a plăcut că 
nu şi-a pierdut capul când i-am tăiat calea, ci i-a condus pe ai lui la Atac. 
Va fi o căpetenie vrednică şi va învinge pe asirieni. Trebuie să-i zdrobim 
încă de pe acum, dacă nu vrem ca nepoţii noştri să-i vadă pe malurile 
Nilului. 

— lar tu, Herihor, ce spui? întrebă faraonul. 

— În privinţa asirienilor SOCOt că vrednicul Nitager îşi bate prea 
devreme capul. După războaiele din trecut suntem încă slabi şi trebuie mai 


întâi să ne întărim bine, pentru a mai putea porni încă unul. În ce-l priveşte 


17 Tinut tributar Egiptului, aflat pe litoralul sudic al Mării Roşii. 


pe moştenitor, Nitager vorbeşte drept; tânărul acesta are însuşiri de 
comandant: e prevăzător ca o vulpe şi năprasnic ca un leu. Totuşi, ieri a 
săvârşit multe greşeli... 

— Care dintre noi nu săvârşeşte? spuse Patrocle, care tăcuse până 
atunci. 

— Moştenitorul, urmă marele preot, a condus cu pricepere oştile, dar şi- 
a uitat statul-major, ceea ce a avut drept urmare că am mărşăluit atât de 
încet şi în neorânduială, încât Nitager a putut să ne aţină calea... 

— Poate că Ramses s-a bizuit pe cucernicia-ta? întrebă Nitager. 

— În cârmuirea unei ţări şi în bătălie nu trebuie să te bizui pe nimeni: te 
poţi prăbuşi chiar şi din pricina unei pietricele nezărite la vreme, zise 
Herihor. 

— Dacă înălţimea-ta n-ar fi îndepărtat oştirea de pe şosea doar din 
cauza unor bieţi cărăbuşi, începu să explice Patrocle... 

— Vrednicul nostru comandant e străin şi păgân, îl întrerupse Herihor, şi 
de aceea vorbeşte aşa. Noi însă, egiptenii, ştim că dacă poporul şi soldaţii 
vor înceta să-i cinstească pe cărăbuşi, fiii lor vor înceta să se mai teamă 
de ureus!t. Din nesocotirea zeilor porneşte şi răzvrătirea împotriva 
faraonului. 

— Dar armele noastre ce păzesc? îl întrerupse Nitager. Cine vrea să-şi 
păstreze capul pe umeri, n-are decât să asculte de poruncile căpeteniilor. 

— Care este deci părerea ta, cea de pe urmă, asupra prinţului? îl întrebă 
faraonul pe Herihor. 

— O, vie întruchipare a soarelui, o, fiu al zeilor, răspunse acesta, 
porunceşte ca Ramses să fie uns, dă-i un lanţ mare şi zece talanţi, dar 
comandant al corpului de oaste Menfi nu-l numi încă. Prinţul e prea tânăr 
pentru misiunea aceasta, e prea înflăcărat şi lipsit de experienţă, îl putem 
oare socoţi egalul lui Patrocle, care în douăzeci de bătălii i-a călcat în 
picioare pe etiopieni şi pe libieni? îl putem oare socoţi asemeni lui Nitager, 
la al cărui nume - de douăzeci de ani încoace - pălesc de spaimă duşmanii 
noştri de la răsărit şi miazănoapte? Faraonul îşi sprijini capul în palmă, se 
gândi şi zise: 


18 În vechiul Egipt, imaginea unei cobre pe coroană şi diademă: reprezenta simbolul 
puterii regale. 


— Mergeţi cu bine şi bucuraţi-vă de mila mea. Voi face cum porunceşte 
înţelepciunea şi dreptatea. 

Dregătorii se înclinară adânc, iar Ramses al XII-lea, fără a-şi aştepta 
suita, trecu în încăperile învecinate. 

Când cei doi comandanţi de oaste rămaseră singuri, în vestibul, Nitager 
îi spuse lui Patrocle: 

— Aici, după câte văd, preoţii cârmuiesc ca la ei acasă. Ce mai 
comandant de oşti şi Herihor ăsta! Ne-a bătut mai înainte să ne fi putut 
spune şi noi cuvântul şi... n-o să-i dea moştenitorului comanda corpului 
Menfi! 

— Pe mine m-a cinstit în aşa chip, încât n-am cutezat să mai scot o 
vorbuliţă, răspunse Patrocle. 

— De altminteri, vede departe, cu toate că nu spune totul. Dacă prințul 
ar fi căpetenia corpului de armată, ar pătrunde în el fel de fel de tinerei 
fluşturatici care pornesc în bătălii însoţiţi de cântărețe şi, nici vorbă, ei ar 
ocupa rangurile cele mai de seamă. Fireşte, ofiţerii mai vârstnici s-ar deda 
lenei, de ciudă că n-au fost înaintați, tinerei ar lenevi şi ar benchetui, iar 
oastea s-ar duce de râpă, fără măcar să se ciocnească cu duşmanul. Da, 
Herihor e un înţelept! 

— Numai să nu vă coste mai mult înţelepciunea lui decât lipsa de 
experienţă a lui Ramses! şopti grecul. 

Printr-un şir de încăperi cu coloane şi cu pereţii împodobiţi cu picturi, 
unde la fiecare uşă preoţii şi dregătorii curţii se închinau adânc, faraonul 
trecu în odaia lui. Aceasta era o sală înaltă cât două caturi, pe ai cărei 
pereţi de alabastru erau pictate în aur şi în culori vii scene înfăţişând cele 
mai de seamă întâmplări ale domniei lui Ramses al XII-lea: închinarea 
locuitorilor Mesopotamiei, solia regelui din Buhten şi procesiunea triumfală 
a statuii zeului Honsu prin ţara Buhten. În sala aceasta se afla statuia lui 
Horus!” - cu cap de pasăre sculptată în malachit şi împodobită cu aur şi 
nestemate; în faţa ei se afla jertfelnicul în formă de trunchi de piramidă, 
armele regale, jilţuri şi banchete, precum şi măsuţe încărcate cu obiecte 
19 Fiu al lui Osiris şi al zeiței Isis, Horus era înfăţişat, de obicei, în mitologia Egiptului antic 


sub chipul unui om cu cap de şoim. Cultul lui Horus avea semnificația cultului faraonului 
în viață. 


mărunte de preţ. Când se ivi faraonul, unul dintre preoţii de faţă aprinse 
tămâie, în timp ce un demnitar anunţă pe moştenitorul care intră curând şi 
se înclină adânc în faţa tatălui său. 

Chipul expresiv al prinţului oglindea o mare nelinişte. 

— Mă bucur, erpatre, zise faraonul, că te întorci sănătos dintr-o 
expediţie grea. 

— Să trăieşti veşnic, luminăţia-ta, şi să umpli cele două lumi cu faptele 
tale! răspunse prinţul. 

— Chiar acum, zise faraonul, sfetnicii oastei mele mi-au povestit despre 
faptele tale şi chibzuinţa ta. 

Ramses tresări şi se schimbă la faţă. Îşi aţinti ochii asupra faraonului şi 
ascultă. 

— Ele nu vor rămâne fără răsplată. Vei primi zece talanţi, un lanţ mare 
ŞI... două regimente greceşti cu care vei face instrucţie. 

Prinţul înmărmuri, dar, după o clipă, întrebă cu o voce înăbușită: 

— Dar corpul de oaste Menfi? 

— Peste un an vom repeta manevrele şi, dacă nu vei săvârşi nicio 
greşeală în comanda oştilor-, îl vei căpăta. 

— Ştiu, asta-i isprava lui Herihor! izbucni moştenitorul, abia stăpânindu- 
şi mânia. Şi, privind în jur, adăugă: Niciodată nu putem fi singuri, tată. 
Întotdeauna se află între noi străini... 

Faraonul mişcă uşor sprâncenele şi suita sa dispăru, ca un alai de 
umbre. 

— Ce vrei să-mi spui? 

— Un singur lucru, tată: Herihor e duşmanul meu. El m-a defăimat în 
faţa ta şi mi-a prilejuit o asemenea ruşine! 

În ciuda purtării lui smerite, prinţul îşi muşca buzele şi strângea pumnii. 

— Herihor e sluga mea credincioasă, iar ţie îţi este prieten. Datorită 
intervenţiei lui eşti tu moştenitorul tronului. Eu sunt acela care nu 
încredinţez un corp de oaste unui comandant tânăr, care a îngăduit să fie 
despărţit de oastea sa... 

— Mi-am făcut drum până la ea. Răspunse moştenitorul, mâhnit. Herihor 


a fost acela care a poruncit să ocolim pe cei doi cărăbuşi... 


— Ai vrea ca un preot să dea întâietate armatei în faţa religiei? 

— Tată! şopti Ramses cu glas tremurător. Ca să nu fie tulburaţi 
cărăbuşii, a fost distrus un canal în construcţie şi a fost ucis un om. 

— Omul acela şi-a făcut seama singur. 

— Dar din vina lui Herihor! 

— În regimentele pe care le-ai strâns cu atâta pricepere lângă Pi-Bailos 
treizeci de oameni au pierit de oboseală, iar câteva sute sunt bolnavi. 
Prinţul lăsă capul în jos. 

— Ramses. Continuă faraonul, prin gura ta nu vorbeşte un slujitor al 
statului care poartă de grijă canalelor, ori ţine seama de viaţa celor ce 
trudesc, ci un om stăpânit de mânie. lar mânia nu se împacă cu dreptatea, 
aşa cum nu se împacă uliul cu porumbelul... 

— O, tată! izbucni moştenitorul tronului, dacă sunt cuprins de mânie e 
pentru că văd pornirea lui Herihor şi a preoţilor împotriva mea... 

— Şi tu eşti nepotul unui mare preot şi de la preoţi ai primit învăţătură. 
Tu le cunoşti tainele mai mult decât oricare altul. 

— Le-am cunoscut trufia nesăbuită şi pofta de a cârmui. Şi cum ei văd 
că sunt hotărât să le-o retez, îmi sunt încă de pe acum duşmani. Herihor 
nu vrea să-mi dea nici măcar un corp de armată, pentru că vrea să 
comande el oastea întreagă. 

Scăpând aceste cuvinte imprudente, moştenitorul se înspăimântă. 
Monarhul însă îşi ridică spre el privirea limpede şi răspunse liniştit. 

— Oastea şi ţara sunt conduse de mine. De la mine pornesc toate 
poruncile şi hotărârile. În lumea asta eu sunt balanţa lui Osiris şi eu însumi 
cântăresc faptele slujitorilor mei: ale  moştenitorului tronului, ale 
ministrului sau ale poporului. Nechibzuit ar fi acela care ar socoţi că nu-mi 
sunt cunoscute toate greutăţile puse pe talgerele cântarului. 

— Totuşi, tată, dacă te-ai fi uitat la desfăşurarea manevrelor cu ochii 
tăi... 

— Aş fi văzut poate un comandant. Îl întrerupse faraonul, care în clipa 
hotărâtoare se furişează prin tufişuri după o fetişcană izraelită... Dar eu nu 
vreau să am cunoştinţă despre astfel de nimicuri. 


Prinţul căzu la picioarele tatălui său şi şopti: 


— O, stăpâne! Ţi-a povestit, desigur, Tutmozis despre această 
întâmplare? 

— Tutmozis e şi el un copil ca şi tine. Face de pe acum datorii dându-se 
drept viitor şef al statului-major al corpului Menfi şi gândeşte în sinea lui că 


ochiul faraonului nu-i poate desluşi isprăvile pe întinsul deşertului... 


CAPITOLUL VII 


Peste câteva zile Ramses fu chemat în faţa mamei sale, preamărita 
Nikotris, cea de a doua soţie a faraonului, dar care se bucura de cea mai 
înaltă cinste în Egipt. 

Hărăzind-o să fie mamă de rege, zeii nu greşiseră. Era o făptură înaltă, 
destul de plină şi, cu toate că împlinise patruzeci de ani, tot frumoasă era. 
Mai cu seamă ochii, obrazul cât şi întreaga sa fiinţă erau atât de 
maiestuoase, încât chiar când mergea singură, în veşmântul ei simplu de 
preoteasă, oamenii îşi înclinau capul văzând-o. Nobila doamnă îşi primi fiul 
într-o încăpere căptuşită cu plăci de faianţă. Stătea sub un palmier, într-un 
jilţ încrustat. La picioarele ei, pe un scăunel, şedea un căţeluş; de partea 
cealaltă, îngenuncheată, o roabă neagră ţinea un evantai. Regina purta un 
veşmânt de mătase, brodat în fir de aur. lar pe perucă avea o diademă 
împodobită cu nestemate în formă de lotus. 

Când prinţul se înclină adânc, cățelul îl mirosi şi se culcă din nou; regina 
dădu din cap şi întrebă: 

— De ce ai cerut să te primesc în audienţă, Ramses? 

— Mamă, încă de acum două zile... 

— Ştiam că ai treburi. Astăzi însă, amândoi avem vreme; pot să te 
ascult. 

— Îmi vorbeşti, mamă, cu atâta răceală, de parcă m-a învăluit vântul 
aspru al deşertului şi, iată, nu mai am curaj să-ţi spun păsul meu. 

— E vorba de bani, nu-i aşa? Tulburat. Hamses lăsă capul în jos. 

— Îţi trebuie mult? 

— Cincisprezece talanţi... 

— O, zeilor! strigă regina, acum câteva zile doar ai primit zece talanţi 
din tezaur! Plimbă-te prin grădină, fetiţa mea, trebuie să fii obosită, zise 
regina, adresându-i-se Sclavei negre. 

Rămaşi singuri, îl întrebă pe prinţ: 

— Oare-i atât de pretențioasă evreica ta? Ramses se înroşi: îşi înălţă 
totuşi capul. 

— Ştii prea bine, mamă, Răspunse el, că nu-i aşa. Dar am făgăduit 


armatei o răsplată şi... nu pot să i-o dau! 

Regina îl privea mustrătoare. 

— Cât e de rău, zise ea după o clipă, când fiul ia o hotărâre fără să se fi 
sfătuit cu mama sa. Ţinând seama de vârsta ta, tocmai voiam să-ţi dau o 
roabă feniciană, care mi-a fost trimisă din Tir, cu o zestre de zece talanţi. 
Dar tu ai ales o evreică. 

— Mi-a plăcut. Printre slujitoarele tale, mamă, nu-i niciuna atât de 
frumoasă şi nici chiar printre femeile lu-minăţiei-sale... 

— Dar e evreică! 

— Mamă, nu trebuie să ai prejudecăţi. Nu-i adevărat că evreii se hrănesc 
cu carne de porc şi că ucid pisici... 

Regina zâmbi. 

— Vorbeşti ca un copil din cea mai de rând şcoală preoțească, răspunse 
ea, dând din umeri, şi uiţi ce a spus Ramses cel Mare: „Poporul galben 
este mai numeros şi mai bogat decât noi; să acţionăm împotriva lui, dar 
prudent, ca să nu devină şi mai puternic”... Socot deci că o fiică a acestui 
popor nu se cade să fie cea dintâi ibovnică a moştenitorului. 

— Oare cuvintele lui Ramses se potrivesc fiicei unui amărât arendaş?... 
strigă prinţul. Şi „la urma urmei, unde sunt evreii ăştia, la noi?... în urmă 
cu trei veacuri au părăsit Egiptul, iar azi înjghebează un stat ridicol, 
guvernat de preoţi... 

— Văd, răspunse regina încreţindu-şi uşor sprâncenele, că ibovnica ta 
nu-şi pierde vremea... Fii cu luare-aminte, Ramses. Să nu uiţi că Moise, 
căpetenia lor, e un preot trădător, blestemat până astăzi în templele 
noastre. Să nu uiţi că evreii au dus cu ei din Egipt mult mai multe comori 
decât preţuia truda celor câteva generaţii de-ale lor. Ne-au luat nu numai 
aurul, dar şi credinţa într-unul singur Dumnezeu şi legile noastre sfinte, 
despre care astăzi spun că sunt ale lor. Mai află, adăugă ea cu tărie, că 
fiicele acestui popor mai bine se omoară decât să se culce în patul unui 
Străin. lar dacă se întâmplă totuşi să nu-i respingă pe cei mai de seamă 
bărbaţi ai duşmanilor, aceasta o fac în nădejdea fie de a-i câştiga pentru 
ţelurile lor, fie ca să-i ucidă... 


— Crede-mă, mamă, că toate astea-s născociri de-ale preoţilor. Ei nu 


îngăduie oamenilor de altă credinţă să se apropie de picioarele tronului, ca 
nu cumva să-l slujească pe faraon împotriva lor... Regina se sculă din jilţ şi, 
încrucişându-şi mâinile pe piept, îşi privi, uluită, fiul. 

— E adevărat, aşadar, ce mi s-a spus! Eşti vrăjmaşul preoţilor, zise ea. 
Tu, discipolul lor drag? 

— Cred că mai am încă pe spinare urmele vergilor lor, răspunse prinţul. 

— Dar bunicul tău şi tatăl meu, Amenhotep, care acum sălăşluieşte 
alături de zei, a fost mare preot şi a avut o întinsă putere în ţară... 

— Tocmai pentru că bunicul meu a fost un stăpânitor, iar tatăl meu e 
faraon, nu pot suferi atotputernicia lui Herihor. 

— La rangul pe care-l are l-a ridicat bunicul tău, sfinţitul Amenhotep. 

— lar eu am să-l dobor... Mama ridică din umeri. 

— Şi tu, zise ea cu tristeţe, vrei să comanzi un corp de armată? Nu vezi 
că eşti o fetişcană alintată, iar nu un bărbat şi o căpetenie de oşti... 

— Cum aşa? o întrerupse prinţul, de abia stăpânindu-se să nu 
izbucnească. 

— Nu-mi recunosc fiul... Nu văd în tine pe viitorul stăpân al Egiptului! 
Sub tine, dinastia va fi ca o barcă fără cârmă pe Nil... Să-i goneşti pe preoţi 
de la curte? Şi cu cine vrei să rămâi? Cine va fi ochiul tău în Ţara de Sus şi 
în Ţara de Jos, ori peste hotare? Şi totuşi un faraon trebuie să vadă totul în 
lume, orice lucru pe care cade raza divină a lui Osiris... 

— Preoţii vor fi slugile, iar nu sfetnicii mei... 

— Ei sunt slugile cele mai credincioase. Datorită rugăciunilor lor, tatăl 
tău domneşte de treizeci şi trei de ani şi ocoleşte războaiele ce-ar putea 
avea urmări nenorocite. 

— Pentru preoţi... 

— Nu! Pentru faraon, pentru ţară! Ştii tu oare ce se întâmplă cu tezaurul 
nostru, din care într-o singură zi tu iei zece talanţi şi mai ceri încă 
cincisprezece? Ştii tu că dacă n-ar fi fost dărnicia preoţilor, care îi lipsesc 
chiar şi pe zei de nestematele adevărate, înlocuindu-le în folosul tezaurului 
nostru cu altele false, ştii tu oare că averile noastre ar fi ajuns de mult în 
mâinile fenicienilor? 

— Un singur război norocos ar umple casele noastre de bani. Aşa cum 


revărsarea Nilului ne inundă ogoarele. 

Regina izbucni în hohote de râs. 

— Da, zise ea, tu, Ramses eşti încă atât de copil, încât nici chiar 
cuvintele tale nelegiuite nu pot fi socotite un păcat. Vezi-ţi, te rog, de 
regimentele greceşti şi părăseşte-o cât mai grabnic pe evreica ceea, iar 
treburile ţării lasă-le pe seama noastră. 

— De ce s-o părăsesc pe Sara? 

— Fiindcă dacă ai avea un fiu de la ea, s-ar putea isca mari încurcături în 
treburile statului, care are şi aşa destule necazuri. Pe preoţi, adăugă ea, 
poţi fi mânios, numai să nu-i jigneşti în faţa lumii. Ei ştiu că trebuie să-i 
ierte multe moştenitorului tronului, mai ales din pricina caracterului său 
năbădăios. Timpul va domoli însă totul, spre gloria dinastiei şi binele ţării. 

Prinţul căzu pe gânduri. Deodată, zise: 

— Deci nu pot să mă bizui pe banii tezaurului? 

— Nu. Marele vistiernic ar fi fost silit să oprească plăţile chiar astăzi, de 
nu i-aş fi dat patruzeci de talanţi din cei pe care mi i-a trimis Tirul. 

— Şi ce voi face cu armata? întrebă prinţul, frecându-şi nerăbdător 
fruntea. 

— Îndepărteaz-o pe evreică şi cere bani preoţilor. Îţi vor împrumuta, 
poate. 

— Niciodată! Mai degrabă iau de la fenicieni. Regina clătină capul. 

— Eşti erpatru! Fă cum vrei... Dar te previn că va trebui să dai 
creditorului fenician un zălog însemnat şi nu-i vei mai putea scăpa din 
gheare. Ei sunt mai vicleni decât evreii. 

— Pentru acoperirea unei astfel de datorii ajunge o părticică din 
veniturile mele. 

— Vom vedea... Aş vrea din toată inima, să-ţi vin în ajutor, dar n-am cu 
ce, zise regina cu tristeţe, lăsând să-i cadă mâinile în jos. Fă cum vrei, dar 
să nu uiţi că fenicienii sunt pentru averile noastre ca şobolanii pentru 
hambare; când se strecoară unul printr-o gaură, ceilalţi calcă pe urmele 
lui... 

Ramses întârzia să plece. 


— Vrei să-mi mai spui ceva? întrebă regina. 


— Aş fi vrut numai să te întreb... Inima îmi spune că tu, mamă, ai unele 
planuri în privinţa mea. Care sunt? 

Regina îi mângâie obrazul. 

— Nu, încă nu! Eşti liber ca orice tânăr nobil din ţara asta; bucură-te de 
libertate! Dar va sosi timpul, Ramses, când va trebui să-ţi iei o soţie, ai 
cărei copii vor fi prinți de sânge regesc, iar fiul tău va fi moştenitorul 
tronului. La aceste timpuri mă gândesc... 

— Şi ce vezi? 

— Nu văd încă ceva lămurit. Oricum, însă, pricini politice îmi spun că 
soţia ta trebuie să fie fiica unui preot. 

— Poate fiica lui Herihor? strigă prinţul, râzând. 

— Ce găseşti rău în asta? Herihor va deveni în curând marele preot al 
Tebei, iar fiica sa are de abia paisprezece ani. 

— S-ar învoi ea să stea lângă mine în locul evreicei? întrebă Ramses, 
batjocoritor. 

— Ar trebui să-ţi dai silinţa ca oamenii să-ţi uite greşeala de acum. 

— Îţi sărut tălpile, mamă, şi acum plec, zise Ramses, ducându-şi mâinile 
la cap. Atâtea lucruri ciudate am auzit aici, încât mă tem ca Nilul să nu 
curgă spre cataracte, sau ca piramidele să nu se mute în deşertul 
răsăritean! 

— Copilul meu, nu huli, şopti regina, uitându-se cu spaimă la el. În ţara 
aceasta au fost văzute minuni şi mai mari... 

— Nu cumva, întrebă prinţul, cu un surâs amar, e vorba de pereţii 
palatului care trag cu urechea la spusele stăpânilor lor? 

— Lumea a văzut moartea unui faraon după o domnie de câteva luni, ca 
şi căderea unor dinastii care stăpâniseră nouă popoare. 

— Da, dar faraonii aceştia uitaseră de paloş de dragul cădelniţei, 
răspunse prinţul, apoi se înclină şi ieşi. 

Pe măsură ce paşii moştenitorului amuţeau în uriaşa sală, faţa reginei îşi 
schimba trăsăturile; din maiestuoasă deveni îndurerată şi înspăimântată, 
iar în ochii ei mari luciră lacrimi. Cu paşi grăbiţi se apropie de statuia 
zeiţei, îngenunche şi, presărând lămâie indiană peste cărbunii aprinşi, se 


rugă: 


— O, Isis, Isis, Isis?0. De trei ori spun numele tău! O, Isis, tu care naşti 
şerpi, crocodili şi struţi, de trei ori fie binecuvântat numele tău... O, Isis! Tu 
care ocroteşti sămânţa grânelor de vânturile ucigătoare, iar trupurile 
strămoşilor de puterea nimicitoare a timpului, o, Isis! Fii milostivă şi 
ocroteşte pe fiul meu! Numele tău să fie spus de trei ori şi aici... şi acolo... 
şi acolo... Şi azi... şi întotdeauna., şi în vecii vecilor, atâta timp cât 
templele zeilor noştri se vor oglindi în apa Nilului. 

Rugându-se şi suspinând, regina se aplecă şi atinse pământul cu 
fruntea. În clipa aceea se auzi deasupra ei o şoaptă tainică: 

— Glasul celui drept este întotdeauna ascultat... 

Regina se ridică repede şi, Cuprinsă de uimire, cercetă cu ochii în jurul 
său, dar nu era nimeni. De pe pereţi, o priveau doar florile zugrăvite, iar de 


pe altar chipul zeiţei, plin de o linişte nepământească. 


20 Soţia lui Osiris şi mama lui Horus, Isis era venerată în mitologia Egiptului antic ca zeiţă 
a căsniciei şi a maternității Era de obicei înfăţişată sub chipul unei femei ținând un prunc 
în brațe. 


CAPITOLUL VIII 


Prinţul se întoarse acasă. Îngrijorat cum era, îl chemă pe Tutmozis. 

— Trebuie să mă înveţi, îi spuse el, cum să fac rost de bani. 

— Aha! zâmbi spilcuitul lui prieten. Asta-i o ştiinţă pe care n-o poate 
învăţa nimeni în şcolile preoţilor, fie ele cât de înalte, şi în care eu aş putea 
fi mag... 

— În şcoli se învaţă că nu se cade să împrumuţi bani. Rosti prinţul 

— De nu m-aş teme că-mi spurc buzele de necredinţă, aş zice că unii 
preoţi îşi pierd timpul zadarnic. Cu toate că-s sfinţi, nu-s decât nişte bieţi 
oameni! Nu gustă carnea, se mulţumesc cu o singură soţie, ori ocolesc 
chiar cu desăvârşire femeile şi nici nu ştiu măcar ce înseamnă să 
Împrumuţi bani. Sunt bucuros, Ramses, că înţelepciunea aceasta o vei 
cunoaşte cu ajutorul sfaturilor mele. Înţelegi, cred, încă de pe acum, câte 
suferinţe aduce lipsa de bani. Fără bani, omul n-are poftă de mâncare, 
doarme neliniştit, priveşte femeile cu uimire, ca şi cum s-ar întreba: „la ce 
slujesc oare?" În cel mai răcoros templu simte cum îi dogoresc obrajii, iar 
în mijlocul deşertului, pe arşiţa cea mai cumplită, îl scutură fiorii 
îngheţului. Ochii îi sunt pironiţi înainte, ca ai unui om cu mintea rătăcită; 
nu aude ce i se spune, umblă de cele mai multe ori cu peruca ciufulită şi 
uitând s-o ungă cu uleiuri parfumate, potolindu-se numai, şi asta pentru 
scurtă vreme, în faţa unui ulcior cu vin tare. Fiindcă, de cum îşi recapătă 
simţirea, sărmanul vede iară cum pământul îi fuge de sub picioare... Văd 
bine, continuă Tutmozis, după mersul tău neliniştit, după felul cum îţi mişti 
mâinile, că în clipa asta eşti deznădăjduit din pricina lipsei de bani. În 
curând vei simţi însă ceva, de parcă ţi s-ar ridica de pe piept un sfinx uriaş. 
lar mai târziu vei cădea într-o molcomă stare de uitare a necazurilor din 
trecut şi a creditorilor de azi, apoi... Ah, Ramses, eşti un om fericit, te 
aşteaptă lucruri neobişnuite! Fiindcă atunci când va veni sorocul şi 
creditorii vor începe să te viziteze sub motiv că-ţi aduc omagii, vei fi ca un 
cerb urmărit de câini sau ca fecioara egipteană care, luând apă din râu, 
zăreşte deodată spinarea colţuroasă a crocodilului. 

— Toate astea par a fi foarte vesele, îl întrerupse Ramses, râzând, dar 


nu aduc nicio drahmă... 

— Opreşte-te, sări Tutmozis. Chiar în clipa asta mă duc la cămătarul 
fenician Dagon, iar diseară, chiar dacă nu-ţi va fi dat încă banii, îţi vei 
recăpăta liniştea. 

Porni repede, se aşeză într-o lectică mică şi, înconjurat de slugi, precum 
şi de alţi tineri uşuratici ca şi el, pieri pe aleile parcului. Înainte de asfinţitul 
soarelui veni În casa moştenitorului fenicianul Dagon, cel mai de seamă 
cămătar din Memfis. Era un om în puterea vârstei, cu pielea gălbuie, 
uscăţiv, dar bine legat. Purta o tunică albastră, iar peste ea o mantie albă, 
dintr-o țesătură subţire. Avea părul lung, strâns într-un cerc de aur, şi o 
barbă mare, neagră. Părul acesta bogat şi natural făcea o impresie 
deosebită, în comparaţie cu perucile şi bărbile false ale egiptenilor 
spilcuiţi. 

Locuinţa moştenitorului era plină de nobili tineri. Unii se aflau la parter, 
unde se îmbăiau şi se ungeau cu uleiuri parfumate; alţii jucau şah şi arşici, 
sus la etaj, iar un alt grup, în tovărăşia câtorva dansatoare, beau sub 
corturile de pe terasă. Ramses nu bea, nu juca, nu stătea de vorbă cu 
femeile, ci se plimba, într-un colţ, al terasei, aşteptând nerăbdător pe 
fenician. Când îl zări venind pe alee, în lectica lui trasă de doi măgăruşi, se 
duse la etajul întâi unde se afla o încăpere liberă. Peste o clipă, Dagon 
apăru în uşă. Îngenunchind în prag, glăsui: 

— Te salut, soare nou al Egiptului! Îţi urez să trăieşti veşnic, iar faima ta 
să se întindă până la îndepărtatele ţărmuri unde răzbesc corăbiile 
feniciene... 

Ridicându-se la porunca prinţului, continuă să vorbească, gesticulând 
într-una: 

— Când vrednicul Tutmozis se opri în faţa colibei mele (casa mea-i o 
colibă de lut pe lângă palatul tău, erpatre!), pe faţa lui era o strălucire atât 
de vie. Încât pe dată i-am strigat soţiei mele: „Tamar, preacinstitul 
Tutmozis nu vine din partea lui, ci din partea cuiva care este mai presus 
decât el, aşa precum Libanul este mai presus de nisipurile mărilor”. lar ea 
mă întrebă: „De unde ştii, stăpâne, că neîntrecutul Tutmozis nu vine din 


partea lui? - „Ştiu, căci n-ar putea veni să-mi înapoieze banii împrumutaţi, 


fiindcă nu-i are şi nici nu poate veni după alţi bani, fiindcă nici eu n-am aşa 
ceva... „in clipa aceea ne-am înclinat amândoi în faţa vrednicului 
Tutmozis. lar când ne-a Spus că măria-ta ceri cincisprezece talanti de la 
robul tău, mi-am întrebat soţia: „Tamar, m-a înşelat oare inima?” „Dagon, 
răspunse ea, eşti atât de înţelept, încât ar trebui să fii sfetnicul 
moştenitorului tronului!” 

Cu toate că era stăpânit de cea mai vie nerăbdare, Ramses continua să-l 
asculte pe Dagon. El, care-şi pierdea stăpânirea de sine în faţa propriei 
sale mame şi în faţa faraonului! 

— Când ne-am dat seama, când am înţeles, continuă fenicianul, că 
măria-ta îmi ceri să te slujesc, în casa noastră a pătruns o bucurie atât de 
mare, încât am poruncit să se dea slugilor zece ulcioare de bere, iar soţia 
mea, Tamar, mi-a cerut să-i cumpăr cercei noi. Eram aşa de bucuros că, 
venind aici, m-am îngăduit să fie bătuţi măgarii, iar când tălpile mele 
nevrednice au atins podeaua casei tale, am scos un inel de aur (mai mare 
decât acela pe care nobilul Herihor i l-a dat lui Eunana) şi i l-am dăruit 
sclavului măriei-tale, care mi-a turnat apă să-mi spăl mâinile. Fie-mi 
îngăduit s-o întreb pe înălţimea-ta de unde are ulciorul acela de argint, din 
care mi s-a turnat apă? 

— Mi l-a vândut Azarias, fiul lui Gaber, pe doi talanti. 

— Evreul? Înălţimea-ta cumpără de la evrei? Ce-o să spună zeii? 

— Azarias e negustor ca şi tine, răspunse moştenitorul. Auzind vorbele 
astea, Dagon îşi cuprinse capul cu amândouă mâinile şi începu să scuipe şi 
să bocească: 

— O, Baal, Tammuz!... O, Baalit!... O, Astoret!...2: Azarias, fiul lui Gaber, 
un evreu, să fie negustor de-o seamă cu mine?!!! O, picioarele mele, de ce 
m-aţi purtat aici? O, inimă, pentru ce înduri o durere atât de vie şi o 
asemenea batjocură? Măria-ta, strigă fenicianul, bate-mă, taie-mi mâna 
dacă voi măslui aurul, dar nu-mi spune că un evreu poate fi negustor. Mai 
degrabă va cădea Tirul, mai degrabă locul Sidonului va fi acoperit cu nisip, 
decât să ajungă un evreu negustor! Ei nu sunt în stare decât să mulgă 
21 Zei din mitologia feniciană: Baal - divinitate supremă, zeul cerului: Tammuz - zeul 


vegetației care moare şi reînvie: Baalit rpfcetța supremă, soția lui Baal: Astoret - zeița 
naturii şi a iubirii. 


caprele lor slăbănoage, ori, sub ameninţarea biciului egiptean, să 
amestece lutul cu paie! Dar niciodată nu vor putea face negoţ! Ptiu!... 
Ptiu!... Neam spurcat de robi!... jefuitori, tâlhari... 

Nu se ştie de ce, dar prinţul fu cuprins de mânie. În curând însă se 
linişti. Ceea ce i se păru şi lui ciudat, fiindcă până atunci nu-şi infrânase 
pornirile faţă de nimeni. 

— Aşadar, zise el deodată. Îmi poţi împrumuta, cinstite Dagon, 
cincisprezece talanţi? 

— O, Astoret! Cincisprezece talanţi? Vorbeşti de atâta bănet, încât ar 
trebui să stau jos, ca să mă gândesc bine... 

— Atunci, aşază-te! 

— Pentru un talant, zise fenicianul, aşezându-se nestingherit pe scaun, 
poţi avea douăzeci de lanţuri de aur, sau şaizeci vaci de lapte frumoase, 
ori zece sclavi pentru muncă, ori un sclav care ştie să cânte din flaut, să 
picteze şi poate chiar să tămăduiască. Un talant e o avere nespus de 
mare! 

Prințului îi luciră ochii. 

— Aşadar, dacă zici că n-ai cincisprezece talanţi, îl întrerupse el... 

Speriat, fenicianul se lăsă să alunece pe neaşteptate de pe scaun pe 
podea. 

— Se află, oare, cineva în oraşul acesta, strigă el, care să nu aibă bani la 
porunca ta, o, fiu al soarelui? E drept, o, prinţul meu, că eu sunt un om 
sărac, al cărui aur, nestemate şi toate celelalte bunuri nu sunt vrednice de 
privirea ta! Dar dacă voi merge pe la neguţătorii noştri şi le voi spune cine 
m-a trimis, până mâine voi putea găsi cei cincisprezece talanţi, chiar de-ar 
fi să-i scot din piatră seacă. Dacă tu, erpatre, vei sta în faţa unui smochin 
uscat şi vei spune: „Dă-mi bani!” smochinul va trebui să se răscumpere... 
Numai nu te uita aşa la mine. O, fiu al lui Horus. Căci simt un junghi în 
inimă şi amețeli la cap. Zise fenicianul pe un ton rugător. 

— Lasă astea şi şezi, şezi aici, zise prinţul, zâmbind. Dagon se ridică de 
pe podea şi se aşeză şi mai în voie pe scaun. 

— Pentru câtă vreme are nevoie prinţul de aceşti cincisprezece talanţi? 
întrebă el. 


— Cred că pentru un an. 

— Să spunem mai bine: pentru trei ani. Numai luminăţia-sa faraonul ar 
putea să înapoieze după un an cincisprezece talanţi. Dar un prinţ tânăr, 
care e nevoit să primească în fiecare zi tineri veseli şi femei frumoase... 
Ah, femeile astea! E oare adevărat, dacă îmi îngădui să întreb, stăpâne, că 
prinţul a luat-o la sine pe Sara, fiica, lui Chedeon? 

— Şi ce dobândă vrei? îl întrerupse prinţul. 

— Un fleac pe care sacrele tale buze nici nu trebuie să-l rostească. 
Pentru cincisprezece talanţi vei da cinci talanţi pe an, iar vreme de trei ani 
eu îmi voi lua singur înapoi banii, în aşa fel încât măria-ta nici nu vei şti 
cum... 

— Îmi vei da acum cincisprezece talanti, iar peste trei ani vei lua înapoi 
treizeci? 

— Legile egiptene îngăduie ca dobânda să fie deopotrivă cu banii 
împrumutaţi, răspunse fenicianul încurcat. 

— Dar, oare, nu-i prea mult? 

— Prea mult? exclamă Dagon. Orice om mare are o curte mare, avere 
mare şi plăteşte dobânzi mari. Eu m-aş ruşina să cer mai puţin de la 
moştenitorul tronului. De altfel, însuşi prinţul ar putea porunci să fiu bătut 
cu nuiele şi alungat, dacă aş cuteza să iau mai puţin... 

— Când îmi vei aduce banii? 

— Să-i aduc? O, zeilor! Un singur om nici nu-i în stare să facă una ca 
asta. Voi face însă altceva: voi achita eu toate plăţile prinţului, pentru ca 
măria-ta nici să nu se gândească la treburi atât de mărunte. 

— Dar ştii tu, oare, ce plăţi am de făcut? 

— În oarecare măsură, răspunse fenicianul, fără a da prea mare 
însemnătate întrebării. Prinţul vrea să trimită şase talanţi oastei 
răsăritene, ceea ce va fi dus la bun sfârşit de către bancherii noştri din 
ţara hittiţilor şi Migdol. Cei trei talanţi nobilului Nitager şi alţi trei talanţi 
vrednicului Patrocle, pot fi plătiţi aici, pe loc... lar Sarei şi tatălui ei 
Ghedeon, eu le pot achita prin mijlocirea netrebnicului de Azarias. Aşa va 
fi chiar mai bine, fiindcă ei ar putea să-l înşele pe prinţ la socoteli. 


Ramses începu să se plimbe prin cameră, nerăbdător. 


— Trebuie să-ţi dau un zapis pentru cei treizeci de talanţi? întrebă el. 

— Zapis? De ce să-mi daţi un zapis? Ce-aş putea face cu el? Prinţul îmi 
va da în arendă pe trei ani pământurile sale din ţinuturile Takens, Ses, 
Neha-Ment, Neha-Pehu, Sebt-Het şi Habu. 

— În arendă? întrebă prinţul. Lucrul acesta nu-mi place... 

— Din ce mi-aş putea atunci lua înapoi banii, cei treizeci de talanti? 

— Aşteaptă. Trebuie să întreb mai întâi pe îngrijitorii domeniilor mele ce 
venit îmi aduc pe an bunurile acestea. 

— La ce bun să-şi bată capul măria-ta cu astfel de treburi? Ce să ştie 
slugile voastre? Nu ştiu nimic, aşa cum mă vedeţi că sunt fenician cinstit. 
În fiecare an recolta e alta şi venitul altul. Eu aş putea să pierd din 
afacerea asta şi atunci oamenii voştri nu mi-ar da banii... 

— Dar vezi, Dagon, eu cred că domeniile astea aduc un venit cu mult 
mai mare decât zece talanţi pe an. 

— N-aveţi încredere în mine, prinţe? Bine! Eu, la porunca voastră, pot să 
nu iau domeniile din Ses. N-aveţi încredere în cinstea mea? Pot să mă las 
păgubaş şi de Sebt-Het. Dar ce treabă au aici oamenii voştri? Or să înveţe 
ei pe prinţ înţelepciunea? O, Astoret! Mi-aş pierde somnul şi pofta de 
mâncare dacă vreunul dintre ei, rob umil, ar cuteza să dojenească pe 
preamilostivul meu stăpân. Aici e nevoie numai de un scrib care să 
însemne că înălţimea-voastră îmi daţi în arendă pe timp de trei ani 
pământurile din cutare şi cutare ţinut. Şi-i nevoie de şaisprezece martori 
care să pună mărturie că prinţul mi-a făcut o cinste atât de mare. De ce-i 
nevoie însă ca slugile să ştie că stăpânul lor împrumută bani de la mine? 
Plictisit, moştenitorul ridică din umeri. 

— Mâine, zise el, adu-mi banii şi vino însoţit de un scrib şi de martori. Nu 
vreau să-mi bat capul cu asemenea treburi. 

— Ce înțelepte vorbe aţi rostit, prinţe, strigă fenicianul. Să trăieşti 
veşnic, preamărite stăpâne! 


CAPITOLUL IX 


Pe malul stâng al Nilului, în partea de miază-noapte a periferiei din 
Memfis, se afla proprietatea dăruită Sarei, fiica evreului Ghedeon, de către 
moştenitorul tronului. 

Avea pământuri ce se întindeau pe douăzeci de hectare, formând un 
pătrat nu prea mare, ce putea fi cuprins cu privirea de pe acoperişul casei, 
ca în palmă. Pământul bun era aşezat pe o colină împărţită în patru terase. 
Primele două, cele de jos şi cele mai mari, erau inundate de fiecare dată 
de Nii şi menite culturii de grâne şi legume. Terasa a treia, neatinsă uneori 
de inundaţii, era plantată cu palmieri, smochini şi alţi pomi fructiferi. lar pe 
a patra, cea mai de sus, era o livadă cu măslini, viţă de vie, nuci şi castani 
dulci, în mijlocul cărora se înălța casa. 

Aceasta era de lemn cu un singur cat şi, ca de obicei, cu terasă, 
deasupra căreia se ridica un cort. Jos locuia sclavul negru al lui Ramses, iar 
la etaj Sara cu ruda şi sluga ei Tafet. Casa era înconjurată cu un zid de 
cărămidă nearsă, în spatele căreia, la o oarecare depărtare, se aflau 
clădirile pentru vite, sclavi şi supraveghetori. 

Odăile Sarei nu erau mari, dar erau împodobite cu gust. Podelele erau 
acoperite cu covoare, iar la uşi şi ferestre atârnau draperii în dungi de 
felurite culori. Se aflau şi paturi şi jilţuri sculptate, sipete încrustate pentru 
veşminte, măsuţe cu trei picioare şi altele cu un singur picior, pe care se 
aflau glastre cu flori, amfore zvelte pentru vin, cutii cu sticluţe cu parfum, 
cupe, poc ale de aur şi de argint, vase şi talgere de faianţă, sfeşnice de 
bronz. Fiecare din aceste obiecte, chiar şi cele mai mici, erau împodobite 
cu sculpturi sau cu desene colorate, iar fiecare veşmânt cu broderii şi 
ciucuri. 

De zece zile Sara locuia în acest loc retras, ascunzându-se vederii 
oamenilor, de teamă şi ruşine, aşa că niciuna dintre slugile casei nu-i 
văzuse încă faţa. Închisă în iatacul ei, cosea, ţesea pânză la un mic război, 
sau împletea cununi cu flori proaspete pentru Ramses. Uneori, se furişa pe 
terasă şi, dând la o parte cu băgare de seamă foile cortului, se uita la Nilul 
plin de vase plutitoare, pe care luntraşii cântau melodii vesele. Sau, 


ridicându-şi ochii, privea cu spaimă la pilonii cenuşii ai castelului regesc, 
care, tăcut şi mohorât, domina împrejurimile de pe malul celălalt al 
fluviului. Atunci, în grabă, se retrăgea din nou la lucrul ei, strigând-o pe 
Tafet. 

— Şezi aici, măicuţo, rostea ea. Ce faci acolo jos? 

— A adus grădinarul fructele, iar din oraş ne-au sosit pâinea, vinul şi 
păsările; a trebuit să le primesc. 

— Şezi aici şi vorbeşte-mi, că mă cuprinde spaima... 

— Ce prostuţă eşti, copila mea, răspundea Tafet, râzând. Şi mie mi-a 
fost teamă prima zi să scot nasul din casă, dar când am ieşit dincolo de 
ziduri, nu mi-a mai fost frică. De cine să mă tem aici, când toţi cad în 
genunchi în faţa mea? lar în faţa ta cred că ar sta chiar şi cu capul în jos! 
leşi în grădină: e frumoasă ca un paradis... Îndreaptă-ţi privirea spre 
ogoarele unde se seceră grâul. Urcă-te în corabia ta frumos sculptată, ai 
cărei lopătari se usucă de dorul de a te vedea şi de a te plimba pe apele 
Nilului... 

— Mi-e frică... 

— De ce? 

— Ştiu şi eu? Cât cos, mi se pare că-s tot în vâlcica noastră, că acu-acu 
tata îmi va ieşi în faţa ochilor. Dar când vântul dă la o parte draperia 
ferestrei şi privesc de sus ţinutul acesta mare... atât de mare... mi se 
pare... ştii ce? că un vultur m-a răpit şi m-a dus în cuibul lui de pe stâncă, 
de unde nu te mai poţi cobori în vale... 

— Ah! Dacă ai şti tu ce cadă ne-a trimis astăzi prinţul! E toată de aramă! 
Şi ce pirostrie, şi ce oale şi ce mai vătrai! Şi dacă ai şti că am pus astăzi 
două găini la clocit şi că în curând vom avea pui... 

După asfinţitul soarelui, când n-o mai putea vedea nimeni, Sara mai 
prindea curaj. Atunci, ieşind pe terasă, se tot uita de-a lungul fluviului. lar 
când în zare apărea luntrea luminată cu torţe, care lăsa pe undele negre 
dungi sângerii ori aprinse ca văpaia focului, Sara îşi apăsa cu amândouă 
mâinile sărmana ei inimă, ce tremura ca o păsărică prinsă în laţ. Dintr- 
acolo, plutea spre ea Ramses... Dar n-ar fi putut spune ce se petrece în ea; 


dacă o încearcă bucuria că se apropie tânărul frumos pe care-l cunoscuse 


pe deal, ori dacă-i cuprinsă de spaimă că-l vedea iarăşi pe marele ei 
stăpân şi domn, în faţa căruia se simţea atât de sfioasă. 

Într-o bună zi, în ajun de Sabat şi pentru prima oară din ziua în care se 
mutase aici, veni s-o vadă tatăl ei. Plângând, Sara se repezi la pieptul lui, îi 
spălă singură picioarele, îi turnă pe cap uleiuri parfumate şi-l acoperi cu 
sărutări. Ghedeon era un om cu părul cărunt şi cu trăsături aspre. Purta o 
cămaşă lungă până la glezne, brodată în culori în partea de jos, iar pe 
deasupra o haină galbenă fără mâneci, un fel de pelerină ce-i cădea pe 
piept şi pe spate. Capul şi-l acoperea cu o tichie nu prea mare, ţuguiată 
spre vârf. 

— Ai venit? Ai venit! strigă Sara, sărutându-i din nou mâinile şi capul. 

— Mă mir şi eu că am venit! mărturisi Ghedeon, trist. M-am furişat în 
grădină, ca un tâlhar: tot drumul, de la Memfis încoace, mi se părea că toţi 
egiptenii mă arată cu degetul, că fiecare evreu mă scuipă. 

— Tată, tu însuţi doar m-ai dat prinţului, şopti Sara. 

— Te-am dat, dar ce puteam face? De altminteri, mi se pare numai că 
mă arată cu degetul şi că mă scuipă. 

Egiptenii, cei care mă cunosc, mă salută cu atât mai adânc cu cât ocupă 
un post mai înalt. De când eşti aici, stăpânul nostru Sezofris mi-a spus că 
ar trebui să-mi măresc casa; puternicul Chaires mi-a dăruit un butoiaş cu 
cel mai bun vin şi însuşi înălţimea-sa, Nomarhul, a trimis pe cea mai de 
încredere slugă să mă întrebe dacă eşti sănătoasă şi dacă n-aş vrea să-i 
gospodăresc şi lui averea. 

— Dar evreii? întrebă Sara. 

— Eh. Evreii! Ei ştiu că n-am făcut-o de bunăvoie. Şi-apoi, care, în locul 
meu, n-ar fi bucuros să păţească şi el aşa ceva? Să-l lăsăm pe Dumnezeu 
să ne judece faptele... ia spune-mi, mai bine, tu ce mai faci? 

— Nici în sânul lui Avram n-o să-i fie mai bine, zise Tafet. Cât e ziulica de 
mare ni se aduc fructe, vinuri, pâine şi carne, tot ce-ţi poate dori 
sufleţelul... Şi ce cadă avem! Toată de aramă! Şi ce mai oale! 

— Acum trei zile, o întrerupse Sara, a fost la mine fenicianul Dagon. N- 
am vrut să-l primesc-, dar a stăruit atâta... 

— Mi-a dat un inel de aur, zise Tafet. 


— Mi-a spus, adăugă Sara, că-i arendaş la stăpânul meu, mi-a dăruit 
două brățări de picioare, cercei cu perle şi o cutiuţă cu parfumuri din ţara 
Punt. 

— Pentru ce ţi-a dăruit toate astea? o întrebă Ghedeon. 

— Pentru nimic. M-a rugat să cred numai lucruri bune despre el şi din 
când în când să-i amintesc stăpânului meu că Dagon e sluga lui cea mai 
credincioasă. 

— Voi strânge, în scurtă-vreme, o lădiţă întreagă de cercei şi brățări, 
spuse Ghedeon, zâmbind. Ah, adăugă el după o clipă, strânge grabnic o 
avuţie cât mai mare şi atunci vom fugi în ţara noastră, fiindcă aici vom 
avea întotdeauna de pătimit! Necazuri când e rău, necazuri şi mai mari, 
când e bine. 

— Ce-ar spune, oare stăpânul meu de te-ar auzi? întrebă Sara cuprinsă 
de tristeţe. 

Tatăl clătină din cap. 

— N-o să treacă anul şi stăpânul tău te va părăsi, iar alţii îl vor ajuta. 
Dacă ai fi egipteancă te-ar lua în casa lui, dar cum eşti evreică... 

— Mă va părăsi? îngână Sara, suspinând. 

— Nu trebuie să te mâhneşti de zilele viitoare, care sunt în mâinile lui 
Dumnezeu! Am venit să petrec Sabatul la tine. 

— lar eu am nişte peşte minunat, carne, pâine şi vin cuşer, zise repede 
Tafet. Am mai cumpărat de la Memfis un sfeşnic cu şapte braţe şi lumânări 
de ceară. Vom avea o cină mai bună chiar decât la stăpânul Chaires. 

Ghedeon ieşi cu fiica sa pe terasă şi, când rămaseră singuri, îi zise: 

— Mi-a spus Tafet că stai mereu în casă. De ce? Ar trebui să ieşi măcar 
în grădină. 

Sara suspină. 

— Mi-e frică, şopti ea. 

— De ce să-ţi fie frică în grădina ta? Doar tu eşti stăpână aici. Stăpână 
mare... 

— Am ieşit o dată în grădină, ziua... M-au văzut nişte oameni şi au 
început să vorbească între ei: „Uitaţi-vă, asta-i evreica moştenitorului 


tronului, din a cărei pricină întârzie creşterea apelor!” 


— Sunt nişte proşti, hotărî Ghedeon. Parcă numai o singură dată şi-a 
întârziat Nilul revărsarea cu o săptămână întreagă? Atunci ieşi serile, până 
una-alta. 

Sara se cutremură şi mai tare. 

— Nu vreau! Nu vreau! strigă ea. Am ieşit şi seara, uite colo, printre 
măslini. Deodată, dintr-o cărare lăturalnică, se apropiară două femei, ca 
două umbre. Speriată, am vrut să fug... Atunci, una din ele, mai tânără şi 
mai scundă, mă apucă de mână şi-mi zise: „Nu fugi, trebuie să ne uităm 
bine la tine...” lar cealaltă, mai vârstnică şi mai înaltă, s-a oprit în faţa mea 
la câţiva paşi şi s-a uitat în ochii mei. Ah, tată, am crezut că voi rămâne 
împietrită. Ce femeie! Şi ce privire! 

— Cine să fi fost? întrebă Ghedeon. 

— Femeia cea vârstnică semăna cu o preoteasă. 

— Şi nu ţi-a spus nimic? 

— Nimic. Numai la plecare, când s-au pitulat printre pomi, am auzit un 
glas, desigur al celei vârstnice, care a spus doar atât: „într-adevăr, e 
frumoasă”. 

Ghedeon căzu pe gânduri. 

— Poate că au fost, zise el, nişte doamne mari, de la curte. Soarele 
apusese. Pe amândouă malurile Nilului se adunase o mare mulţime de 
oameni, aşteptând nerăbdătoare semnalul fluxului, care, într-adevăr, 
întârzia. De două zile vântul sufla dinspre mare şi fluviul se înverzise; 
soarele trecuse dincolo de steaua Sotis, dar în fântâna preoţilor din Memfis 
apa nu crescuse nici măcar cu un deget. Lumea era cu atât mai neliniştită 
cu cât în Egiptul de Sus, după semnele apărute, revărsarea se desfăşura 
ca de obicei şi se anunţa chiar a fi cât se poate de prielnică. 

— Şi ce-o opreşte oare lângă Memfis? întrebau agricultorii îngrijoraţi, 
aşteptând cu multă nerăbdare semnalul. 

Când pe cer luciră stelele, Tafet înveli masa cu o faţă albă, aşeză 
sfeşnicul cu şapte lumânări aprinse, apropie de masă trei scaune şi vesti 
că va aduce îndată cina de Sabat. 

Atunci, Ghedeon îşi acoperi capul şi, ridicându-şi braţele deasupra 


mesei, zise cu ochii pironiţi la cer: 


— Dumnezeu al lui Avraam, Isaac şi lacov, care ai scos poporul nostru 
de pe pământul egiptean, care ai dat robilor şi pribegilor o patrie a lor, 
care ai făcut legământ veşnic cu fiii lui Iuda... O, lehova! O, Adonai! 
Îngăduie-ne să gustăm fără păcat roadele unui pământ vrăjmaş, alungă de 
la noi tristeţea şi spaima de care suntem cuprinşi şi întoarce-ne pe 
malurile Iordanului, pe care le-am părăsit pentru gloria ta... 

În clipa aceea, de dincolo de zid se auzi o voce: 

— Vrednicul Tutmozis, slujitorul cel mai credincios al înălţimii-sale şi al 
moştenitorului tronului... 

— Amândoi să trăiască veşnic! se auziră câteva glasuri în grădină. 

— Trimite salutul său - se auzi din nou glasul de mai înainte - celei mai 
frumoase roze din Liban! 

După ce vocea amuţi, răsunară sunete de harpă şi flaut. 

— Muzica! strigă Tafet, bătând din palme. Vom petrece Sabatul cu 
muzică. 

Sara şi tatăl ei, la început înspăimântați, începură să râdă şi se aşezară 
la masă. 

— Lasă-i să cânte, zise Ghedeon, muzica lor n-o să ne strice pofta de 
mâncare. 

Flautul şi harpa executară câteva acorduri, după care răsună un glas de 
tenor, care cântă: 

„Eşti mai frumoasă decât toate fetele care-şi oglindesc chipul în apele 
Nilului. Părul ţi-e mai negru decât pana corbului, iar ochii mai duioşi decât 
ai căprioarei care suspină după cerbul ei. Trupul ţi-e asemeni palmierului, 
iar lotusul îţi pizmuieşte farmecul. Sânii tăi sunt ca strugurii, cu al căror 
suc se desfată regii..." 

Sunetele flautului şi harpei răsunară din nou, urmate de cântec: „Vino în 
grădină să te odihneşti. Slugile îţi vor aduce talgere fără număr şi băuturi 
felurite. Vino, vom sărbători această noapte şi zorile ce vor veni după ea. 
În umbra mea, în umbra smochinului care dă rod dulce, iubitul tău se va 
odihni la dreapta ta, iar tu îl vei desfăta, supunându-te tuturor dorințelor 
lui...” Sunetele flautului şi harpei fură din nou urmate de cântec: 


„Eu sunt tăcut din fire, niciodată nu spun ce văd. lar dulceaţa fructelor 


mele n-o stric cu flecăreli deşarte...” 


CAPITOLUL X 


Deodată cântecul se întrerupse pierdut în larma şi freamătul unei 
mulţimi care alerga în mare goană. 

— Păgânilor! Duşmani ai Egiptului! strigă cineva. În timp ce noi toţi 
suntem cuprinşi de o nesfârşită mâhnire, voi cântaţi şi aduceţi laude 
evreicei, care prin farmecele ei a oprit revărsarea Nilului... 

— Vai vouă! strigă altcineva. Călcaţi în picioare pământul 
moştenitorului. Moartea vă paşte pe voi şi pe copiii voştri! 

— Vom pleca, dar mai întâi vrem ca evreica să iasă în faţa noastră, ca 
să-i arătăm nedreptăţile ce le îndurăm.? 

— Hai să fugim! ţipă Tafet. 

— Unde? întrebă Ghedeon. 

— Pentru nimic în lume! rosti Sara, pe a cărei faţă blândă se ivi roşeaţa 
mâniei. Nu aparţin oare moștenitorului tronului, în faţa căruia oamenii 
aceştia cad cu faţa la pământ? 

Şi, mai inainte ca tatăl şi slujnica să-şi vină în fire, Sara, în veşmântul ei 
alb, ţâşni pe terasă şi strigă mulţimii de dincolo de zid: 

— lată-mă! Ce vreţi de la mine? 

Zarva amuţi pentru o clipă, apoi răsunară din nou voci amenințătoare: 

— Fii blestemată, străină, al cărei păcat opreşte apele Nilului! 

În aer şuierară câteva pietre, aruncate la întâmplare; o piatră o lovi pe 
Sara în frunte. 

— Tată! strigă ea, ducându-şi mâna la cap. 

Ghedeon o luă în braţe şi o scoase de pe terasă. În noapte se puteau 
vedea oameni îmbrăcaţi numai cu năframe şi şorţuri albe, care săreau 
zidul. 

Jos, Tafet ţipa cât o ţinea gura. lar sclavul negru, apucând toporul, se 
aşezase în faţa uşii, zbierând că va crăpa capul oricui va cuteza să intre în 
casă. 

— Aruncaţi cu pietre în câinele acela de nubian! strigau mai mulţi 
oameni de pe zid. 

Deodată mulţimea tăcu. Din fundul grădinii răsări un om cu capul ras, 
îmbrăcat cu o piele de panteră. 

— Magul! Sfântul preot! se auziră de pretutindeni şoaptele mulţimii. Cei 
cocoţaţi pe zid coborâră şi ei. 

— Popor egiptean, vorbi preotul cu glas domol, cu ce drept ridici tu 
braţul împotriva bunurilor moştenitorului tronului? 

— Acolo locuieşte evreica necurată... Ea opreşte revărsarea Nilului... Vai 
nouă! Jalea şi foametea ameninţă Egiptul de Jos! 

— Oameni lipsiţi de credinţă sau fără minte, vorbi din nou preotul, unde 
aţi mai auzit voi ca o femeie singură să poată opri voinţa zeilor? În fiecare 
an, în luna Tot, Nilul începe să se umfle şi până în luna Hoiak creşte 
mereu. Nu s-a întâmplat niciodată altfel, cu toate că ţara ne-a fost 
totdeauna plină de străini, uneori de preoţi şi prinți de altă credinţă, care, 
gemând în sclavie şi în muncă istovitoare, ar fi putut, în jalea şi mânia lor, 
să ne arunce blestemele cele mai îngrozitoare... Fireşte, doreau cu toţi să 
vadă căzând asupra capului nostru numai nenorociri şi mulţi şi-ar fi dat 
chiar viaţa, ca soarele să nu mai răsară în zori deasupra Egiptului sau 
apele Nilului să nu mai crească la începutul anului. Şi ce s-a ales din ruga 
lor? Ori n-a fost ascultată, ori zeii străini n-au avut destulă tărie în faţa 
zeilor noştri. În ce chip, aşadar, o femeie, căreia nu-i merge rău printre noi, 
ar putea să aducă nenorociri pe care duşmanii noştri cei mai puternici n-au 
fost în stare să le abată asupra capetelor noastre? 

— Preotul are dreptate! Înţelepte-s cuvintele prorocului! se auziră voci 
din mulţime. 

— Şi totuşi Moise, căpetenia evreilor, a făcut să cadă bezna şi molima 
asupra Egiptului! se împotrivi un glas. 

— Cine a rostit vorbele astea să iasă în faţă! strigă preotul. Îl chem să 
iasă, dacă nu-i un duşman al poporului egiptean... 

Mulțimea se porni să murmure asemeni vântului ce se apropie de 
departe, printre copaci; dar de ieşit, nimeni nu ieşi în faţă. 

— Adevăr spun, urmă preotul, că printre voi mişună oameni răi, ca 
hienele pe lângă turme. Nu mila îi cuprinde în faţa sărăciei voastre. Nu! Ci 


vă îndeamnă să nimiciţi casa moştenitorului şi să vă răzvrătiți împotriva 


faraonului. lar dacă şi-ar ajunge ţinta mârşavă şi din piepturile voastre ar 
începe să curgă sânge, oamenii aceştia s-ar ascunde în faţa lăncilor, aşa 
cum se ascund acum în faţa chemării mele. 

— Daţi ascultare prorocului! Fii lăudat, om ocrotit de zei! strigară cei de 
faţă, plecându-şi capetele. Cei mai credincioşi cădeau chiar cu faţa la 
pământ. 

— Ascultă-mă, popor al Egiptului! Pentru credinţa ta în cuvintele 
preotului, pentru supunerea ta faţă de faraon şi faţă de moştenitor, pentru 
cinstea pe care o arăţi slujitorului zeilor, îndurarea se va pogori asupra ta. 
Răspândi-ţi-vă în pace pe la casele voastre şi nu vă miraţi dacă înainte de 
a vă fi coborât de pe dealul acesta, apele Nilului vor începe să crească. 

— O, de-ar fi aşa! 

— Mergeţi! Cu cât va fi mai mare credinţa şi evlavia voastră cu atât mai 
repede veţi vedea semnul îndurării. 

— Să mergem! Să mergem! Fii lăudat, prorocul nostru, fiu al prorocilor. 
Şi începură cu toţii să se risipească, sărutând veşmintele preotului. 
Deodată, cineva strigă: 

— Minune! Se împlineşte minunea! 

— Pe turnul din Memfis s-a aprins o lumină. Apele Nilului au început să 
crească! Priviţi, se aprind tot mai multe lumini! într-adevăr, un mare sfânt 
ne-a vorbit! Să trăieşti veşnic! 

Şi oamenii îl căutară pe preot; acesta dispăruse însă în umbră. 
Mulțimea, până nu de mult înfuriată, iar mai apoi uimită şi recunoscătoare, 
uită de mânie ca şi de preotul făcător de minuni. Stăpânită de o bucurie 
nebună, se porni să alerge spre malurile fluviului, unde licăreau 
nenumărate focuri şi răsuna marele cântec al poporului adunat: 

„Fii binecuvântat, Nil, o, fluviu sfânt! Revarsă-te în tihnă peste pământ şi 
dă viaţă Egiptului! O, tainic zeu care alungi întunericul, tu uzi ogoarele şi 
dai hrană tuturor vieţuitoarelor! O, cale ce cobori din ceruri, tu adăpi 
pământul, o, prieten al pâinii, tu aduci bucurie în colibe! Tu eşti stăpânul 
peştilor, iar când te reverşi peste ogoarele noastre, nici pasărea nu 


cutează să-ţi atingă rodul. Izvor al grânelor şi părintele orzului, tu dai 


odihnă mâinilor a milioane de nefericiţi şi înalţi temple veşnice.”% 

Luntrea luminată a moştenitorului tronului plutea în vremea aceasta 
dinspre malul celălalt, fiind primită cu urale şi cântece. Oamenii, care cu o 
jumătate de ceas înainte voiau să pătrundă cu sila în casa Sarei, cădeau 
acum cu faţa la pământ, sau, aruncându-se în apă, sărutau lopeţile şi 
marginile luntrei, ce-l purta pe fiul faraonului. Voios, înconjurat de torţe şi 
însoţit de Tutmozis, Ramses intră în casa Sarei. Zărindu-l, Ghedeon îi 
spuse lui Tafet: 

— Tare mult mă tem pentru fiică-mea, dar şi mai mult mă tem să mă 
întâlnesc cu stăpânul ei. Apoi sări zidul şi prin beznă, tăind grădina şi 
ogoarele, porni spre Memfis. 

Din curte, Tutmozis strigă: 

— Te salut, frumoasă Sara! Nădăjduiesc să ne ospătezi din plin pentru 
muzica trimisă. 

În prag apăru Sara, legată la cap, sprijinită de sclavul negru şi de Tafet. 

— Ce înseamnă asta? întrebă prinţul mirat. 

— Nenorocire, nenorocire! strigă Tafet. Păgânii au atacat casa. lar unul 
dintre ei a lovit-o pe Sara cu o piatră. 

— Ce fel de păgâni? 

— Apoi ăştia... egiptenii, lămuri Tafet. 

Prinţul îi aruncă o privire plină de dispreţ, dar îndată întrebă, mânios: 

— Cine a lovit-o pe Sara? Cine a aruncat piatra? strigă el, apucându-l de 
umăr pe negru. 

— Oamenii de pe malul fluviului, răspunse sclavul. 

— Hei. Paznicilor! strigă prinţul înfuriat, înarmaţi-i pe toţi oamenii din 
casă şi porniţi după ei. 

Negrul luă din nou toporul, paznicii începură să strige slugile, iar câţiva 
oşteni din suita prinţului îşi traseră, fără să vrea, spadele. 

— Pentru numele lui Dumnezeu, ce vrei să faci? şopti Sara, încolăcindu- 
şi braţele de gâtul prinţului. 

— Vreau să te răzbun, răspunse el. Cine loveşte în bunul meu, loveşte în 


mine. 

Tutmozis păli şi dădu din cap. 

— Ascultă, stăpâne, zise el. Cum îi vei putea cunoaşte, pe timp de 
noapte şi în mulţime, pe vinovaţi? 

— Îmi e totuna. Mulțimea a săvârşit nelegiuirea, ea să plătească! 

— Niciun judecător de rând n-ar vorbi aşa, observă Tutmozis. Şi doar tu 
urmează să fii mai-marele lor... 

Prinţul căzu pe gânduri. lar prietenul lui glăsui mai departe: 

— Gândeşte-te ce-ar spune mâine stăpânul nostru, faraonul? Şi ce 
bucurie ar domni în rândurile duşmanilor Egiptului, de la răsărit şi apus, 
când ar auzi că moştenitorul tronului se năpusteşte în miez de noapte 
împotriva propriului său popor, chiar în apropiere de palatul faraonului? 

— O, dacă mi-ar da tata măcar jumătate din oştire, ar amuţi în veci 
duşmanii noştri din toate părţile lumii, şopti prinţul, izbind cu piciorul în 
pământ. 

— Şi-apoi... aminteşte-ţi de ţăranul acela care s-a spânzurat. Ţi-a părut 
rău de moartea unui om nevinovat, iar acum... E oare cu putinţă să ucizi tu 
însuţi oameni nevinovaţi? 

— Ajunge! îl întrerupse prinţul cu glas înăbuşit. Mânia mea e ca un vas 
plin cu apă: vai de acela peste care se va revărsa. Să intrăm în casă. 
Tutmozis, înspăimântat, se dădu înapoi. Prinţul o apucă pe Sara de mână 
şi se urcă cu ea sus. O aşeză alături de masa pe care se afla cina 
neterminată şi, apropiind sfeşnicul, îi luă legătura de pe cap. 

— Ah! strigă el, nu-i nici măcar o rană, ci doar o vânătaie! O privi apoi 
cu băgare de seamă. 

— Nicicând nu m-am gândit, zise el, că poţi avea o vânătaie. Lucrul 
acesta îţi schimbă foarte mult înfăţişarea. 

— Oare nu-ţi mai plac? întrebă Sara încet, ridicând spre el ochii ei mari, 
plini de spaimă. 

— O, nu! Şi apoi va trece. Chemă pe Tutmozis şi pe negru căruia îi 
porunci să povestească întâmplările din cursul serii. 

— El ne-a apărat, zise Sara. A stat cu toporul la uşă 

— Aşa ai făcut? întrebă prinţul pe sclav, uitându-se adânc în ochii lui. 


— Aş fi putut oare îngădui ca în casa ta, stăpâne, să pătrundă cu sila 


oameni străini? 

Prinţul îi atinse uşor capul acoperit de păr creţ. 

— Ai fost curajos, zise el. Îţi dau libertatea. Mâine îţi vei primi răsplata şi 
te poţi întoarce la ai tăi. 

Negrul se clătină şi se frecă la ochi, a căror albeaţă deveni sclipitoare. 
Deodată, căzu în genunchi şi, lovindu-şi fruntea de podea, strigă: 

— Nu mă alunga de la tine, stăpâne! 

— Bine, răspunse prinţul, poţi rămâne la mine, dar ca oştean liber. Am 
nevoie de astfel de oameni, adăugă el, uitându-se la Tutmozis. Nu se prea 
pricepe la meşteşugit vorbe, dar e gata să lupte. 

Şi iscodi din nou, cerând amănunte asupra celor întâmplate, iar când 
negrul îi povesti despre preot şi faptele lui, prinţul se prinse cu mâinile de 
cap, strigând: 

— Sunt omul cel mai nefericit din Egipt! În curând voi găsi preoţi până şi 
în pat. De unde a răsărit? Cine poate fi? 

Negrul nu fu în stare să-i dea lămuriri. Totuşi, zise că purtarea preotului 
fusese nespus de binevoitoare faţă de prinţ şi de Sara: că fapta n-a fost 
pusă la cale de egipteni, ci de alţi oameni, pe care preotul îi numise 
duşmani ai Egiptului şi cărora le ceruse zadarnic să se arate în faţa 
mulţimii. 

— Ciudat! Ciudat! rosti prinţul dus pe gânduri, aşezându-se pe pat. 
Sclavul meu negru este un soldat viteaz şi un om cu Judecată. Preotul o 
apără pe evreică fiindcă este a mea. Ce fel de preot e omul acesta? 
Poporul egiptean îngenunche în faţa câinilor faraonului, dar năvăleşte în 
casa moștenitorului, aţâţat de duşmanii Egiptului! Toate aceste întâmplări 


trebuie să le limpezesc eu însumi... 


CAPITOLUL XI 


Luna Tot se sfârşise şi, în a doua jumătate a lunii iulie, începu luna Paofi. 
Apele Nilului creşteau mereu şi îşi schimbau neîncetat culoarea: din verzui 
se făcură albe şi apoi roşcate. Apometrul regal din Memfis se umpluse 
până la o înălţime cât de două ori un stat de om, iar Nilul sporea în fiecare 
zi cu două şchioape. Pământurile cele mai joase erau inundate: de pe cele 
mai înalte, oamenii culegeau în grabă inul, strugurii şi un soi de bumbac. 
Acolo unde dimineaţa fusese încă uscat, spre seară se auzea tălăzuirea 
undelor. 

S-ar fi zis că un vifor năprasnic şi nevăzut suflă din adâncul fluviului, 
despicându-l în brazde late, pline cu spumă în clocot: că-i netezeşte apoi 
pentru o clipă faţa şi că, în clipa următoare, îi preface din nou oglinda 
apelor în vârtejuri ameţitoare. Apoi iar îl despică, îl netezeşte. 

Îl răstoarnă şi rostogoleşte noi munţi de apă şi noi brazde de spumă. lar 
fluviul îşi umfla apele clocotitoare şi cucerea necontenit noi petece de 
uscat. Uneori, cât ai clipi din ochi, apele atingeau şi depăşeau malurile, 
revărsându-se peste şesuri şi făcând lacuri lucitoare acolo unde cu o clipă 
mai înainte ierburile ofilite erau sortite să se prefacă în pulbere. 

Cu toate că apele, în creşterea lor, atinseseră doar o treime din nivelul 
obişnuit, malul era inundat în întregime. Din ceas în ceas câte o nouă 
gospodărie din cele aflate pe coline începea să semene cu o insulă, la 
început despărțită de celelalte numai printr-un canal îngust, dar care, 
lărgindu-se treptat, depărta tot mai mult una de alta gospodăriile vecine. 
Nu rareori plugarul, pornit la lucru pe jos, se întoarce acasă cu luntrea. 

Pe apele Nilului apărură tot mai numeroase bărci şi plute. Pe unele se 
prindea poşte cu năvoadele, pe altele se căra recolta, sau se transportau 
în grajduri vitele, care mugeau; altele îi purtau pe cei care-şi vizitau 
cunoscuţii, vestiți prin strigăte pline de voioşie (de parcă n-ar fi băgat 
singuri de seamă) că apele Nilului cresc. Uneori, înghemuite ca un cârd de 
rațe, bărcile se risipeau care încotro, în faţa unei plute mari ce purta la 
vale, din Egiptul de Sus, blocuri uriaşe de piatră, tăiate în carierele de pe 
malurile fluviului. 


În văzduh, răsunau clocotul apei care creştea necontenit, ţipătul 
păsărilor speriate şi cântecele voioase ale oamenilor. Nilul creştea, va fi 
deci pâine din belşug! 

În toată această lună, continuaseră cercetările privitoare la atacul 
împotriva casei moştenitorului. Barca slujbaşilor şi a străjii se oprea în 
fiecare dimineaţă la câte o gospodărie. Luaţi de la lucru, oamenii erau 
iscodiţi şi bătuţi cu nuiele. Spre seară se întorceau la Memfis două bărci: 
una cu dregători, cealaltă cu cei bănuiţi. În chipul acesta fuseseră ridicaţi 
câteva sute de oameni, din care jumătate nu ştiau nimic despre cele 
întâmplate, iar cealaltă jumătate era ameninţată să fie osândită la temniţă 
ori la câţiva ani de muncă în carierele de piatră. Nu s-a putut însă afla 
nimic despre căpeteniile făptaşilor, nici despre preotul care-i hotărâse să 
se risipească. 

Ramses era pradă unor porniri potrivnice. Năprasnic ca un leu şi 
îndărătnic ca un taur, era totodată înţelept şi înzestrat cu un adânc simţ al 
dreptăţii. 

Văzând că cercetările dregătorilor nu dau niciun rezultat, se duse singur 
într-o bună zi la Memfis şi ceru să i se deschidă porţile temniţei. 
Închisoarea, ridicată pe un deal şi împrejmuită cu un zid înalt, era alcătuită 
dintr-un număr mare de clădiri construite din piatră, cărămidă şi lemn. 
Construcţiile acestea slujeau în cea mai mare parte fie ca porţi de trecere, 
fie drept locuinţe pentru paznici. Deţinuţii erau îngrămădiţi în peşteri 
săpate în stânca de calcar. 

Trecând dincolo de poartă, Ramses zări un grup de femei care spălau şi 
hrăneau un întemnițat. Gol şi culcat la pământ, omul semăna cu un 
schelet având mâinile şi picioarele prinse într-o scândură pătrată cu patru 
deschizături ce ţinea loc de cătuşe. 

— De mult se chinuie aşa omul ăsta? întrebă prinţul. 

— De două luni, răspunse paznicul. 

— Şi trebuie să mai stea mult? 

— Încă o lună. 

— Dar ce-a făcut? 

— L-a înjurat pe dregătorul care strângea dările. Prinţul întoarse capul şi 


văzu alt grup alcătuit din femei şi copii. Printre ei era şi un bătrân. 

— Aceştia sunt tot întemnițați? 

— Nu, înălţimea-voastră. Sunt rudele unui osândit care urmează să fie 
strangulat. Au venit să-i ia trupul. Priviţi-l, îl şi duc înăuntru, zise paznicul. 
Apoi, întorcându-se spre grupul de oameni, adăugă: 

— Nu vă pierdeţi răbdarea, oameni buni, veţi primi îndată leşul. 

— Îţi foarte mulţumim, cinstite stăpâne, răspunse bătrânul care, de 
bună seamă, era tatăl condamnatului. Am ieşit din casă de ieri seară, inul 
a rămas pe câmp, iar apele fluviului cresc mereu!... 

Prinţul păli şi se opri în loc. 

— Ştii, i se adresă el paznicului, că am dreptul să graţiez? 

— Da, erpatre, răspunse paznicul, închinându-se. Şi apoi adăugă: După 
lege, în amintirea venirii tale aici, o, fiu al soarelui, întemniţaţii care se 
poartă bine şi care au fost pedepsiţi pentru că au hulit cele sfinte ori statul 
au dreptul să primească o uşurare a pedepselor. Lista acestor oameni va fi 
adusă la picioarele înălţimii-tale în răstimp de o lună. 

— Dar acela care urmează să fie strangulat acum n-are oare dreptul să 
se bucure de iertare? 

Desfăcându-şi braţele, temnicerul se înclină în tăcere. Porniră mai 
departe şi trecură prin câteva curţi. În cuşti de lemn, pe pământul gol, 
răufăcătorii osândiţi la temniţă stăteau îngrămădiţi claie peste grămadă. 
Dintr-o încăpere veneau ţipete îngrozitoare: acolo erau bătuţi cei aduşi 
pentru a face mărturisiri. 

— Vreau să-i văd pe cei învinuiți că mi-ar fi călcat casa, zise 
moştenitorul, adânc mişcat. 

— Sunt peste trei sute, răspunse paznicul. 

— Alege-i, după părerea ta, pe cei mai vinovaţi şi cercetează-i în faţa 
mea. N-aş vrea însă ca ei să ştie cine sunt. 

În faţa prinţului moştenitor se deschise camera, unde se făceau 
cercetările. Prinţul îi porunci anchetatorului să-şi păstreze locul obişnuit, 
iar el se aşeză după un stâlp. În curând apărură învinuiţii, unul câte unul. 
Toţi erau slabi, le crescuse părul şi barba, iar în ochii lor se citea 
descumpănirea şi resemnarea. 


— Dutmoze, zise anchetatorul, povesteşte-ne cum aţi năvălit asupra 
casei preanobilului erpatru. 

— Voi spune adevărul, ca la judecata lui Osiris. Era în seara aceea, când 
apele Nilului trebuiau să crească. Nevasta mi-a spus: „Vino, omule, să 
mergem pe deal, de unde putem vedea mai repede semnalul din Memfis”. 
Ne-am urcat aşadar pe deal, de unde poate fi văzut mai uşor semnalul din 
Memfis. Atunci s-a apropiat de femeia mea un oştean şi ia spus: „Vino cu 
mine în grădină, vom găsi acolo struguri, poate şi altceva”. Nevastă-mea 
s-a dus cu el, iar eu, cuprins de mânie, m-am uitat după ei peste zid. Dacă 
au fost aruncate pietre ori nu asupra casei prinţului nu pot să vă spun, 
fiindcă din cauza pomilor şi a întunericului n-am putut vedea nimic. 

— Dar cum de-ai îngăduit soţiei tale să plece cu un oştean? îl întrebă 
anchetatorul. 

— Cu îngăduinţa inălţimii-voastre, ce era să fac? Doar eu sunt un biet 
ţăran, iar el e un luptător, un oştean al luminăţiei-sale, faraonul. 

— Dar pe preotul care a vorbit l-ai văzut? 

— Nu era preot, răspunse ţăranul cu hotărâre. Trebuie să fi fost însuşi 
zeul Num, căci a ieşit din trunchiul unui smochin şi avea cap de berbec. 

— Ai văzut tu că avea cap de berbec? 

— Să-mi fie cu iertare, nu-mi amintesc bine de l-am văzut eu însumi ori 
aşa vorbeau oamenii. Ochii îmi erau plini de grijă pentru nevasta mea. 

— Ai aruncat pietre în grădină? 

— De ce-aş fi aruncat, stăpân al vieţii şi morţii? Dacă o loveam pe 
nevastă-mea, eu însumi aş fi pătimit o săptămână întreagă, iar dacă-l 
nimeream pe oştean aş fi primit la pumni în burtă până ce mi-ar fi ieşit 
limba de un cot. Doar eu nu sunt decât un biet ţăran, iar el e un slujitor al 
stăpânului nostru care trăieşte veşnic. 

Prinţul îl privi scoţându-şi capul de după coloane. Dulmoze fu scos afară. 
Fu adus Anupa. Acesta era un ţăran scund, care mai purta încă pe spate 
urmele nuielelor. 

— Spune, Anupa, începu din nou anchetatorul, cum a fost cu atacul 
asupra grădinii moştenitorului? 


— Ochi al soarelui, spuse ţăranul, vas al înţelepciunii, tu ştii cel mai bine 


că eu nu-s de vină. A venit doar vecinul la mine şi mi-a spus:.. Anupa. Hai 
pe deal că Nilul creşte". Eu l-am întrebat: „Creşte oare cu adevărat?" lar el 
mi-a răspuns: „Eşti mai prost decât un măgar, fiindcă un măgar ar fi auzit 
muzica de pe deal pe care tu n-o auzi". Şi eu i-am zis: „Da, sunt prost, 
pentru că n-am învăţat să scriu, dar să nu fie cu supărare, una este muzica 
şi alta creşterea apelor". Dar el adăugă: „Dacă n-ar creşte apele, oamenii 
n-ar avea de ce să se bucure, să joace şi să cânte". Aşa că m-am dus şi eu 
pe deal. Cum îi spun şi dreptăţii-voastre, iar acolo muzicanţii se şi 
împrăştiaseră, iar oamenii aruncau cu pietre în grădină. 

— Cine arunca? 

— N-am putut să-mi dau . Oamenii cu pricina nu semănau a ţărani, ci 
mai degrabă a nişte spurcaţi de îmbălsămători, care spintecă burţile 
morţilor. 

— Dar pe preot l-ai văzut? 

— Cu îngăduinţa luminăţiei-voastre, acela n-a fost preot, ci mai degrabă 
un duh care păzeşte casa prinţului moştenitor, să ne trăiască veşnic. 

— De ce duh? 

— Fiindcă uneori îl vedeam, iar alteori pierea ca prin farmec. 

— Poate că-l acopereau oamenii? 

— Da. Uneori oamenii îl acopereau. În schimb, o dată era mai înalt, iar 
altă dată mai scund. 

— Poate că se urca pe deal şi apoi cobora? 

— Fără îndoială că se urca şi se cobora, dar poate că se şi lungea şi se 
scurta, pentru că era un mare făcător de minuni. De abia a rostit: „Apele 
Nilului vor creşte îndată”, că Nilul se şi porni să crească. 

— Dar pietre ai aruncat, Anupa? 

— Cum era să arunc cu pietre în grădina mogştenitorului? Doar eu sunt 
ţăran prost şi mâna mi s-ar fi uscat până la cot pentru o astfel de 
fărădelege. 

Prinţul porunci să se întrerupă cercetarea, iar când învinuiţii fură scoşi 
afară îi zise anchetatorului: 

— Oamenii aceştia sunt cei mai vinovaţi? 


— Aşa-i, stăpâne, răspunse anchetatorul. 


— În cazul acesta trebuie să li se dea drumul la toţi, chiar astăzi. 
Oamenii nu pot fi închişi din pricină că au vrut să se încredinţeze dacă Nilul 
îşi umflă apele, nici pentru că au ascultat muzica. 

— Înţelepciunea cea mai înaltă vorbeşte prin gura ta, erpatre, zise 
anchetatorul. Mi s-a poruncit să-i găsesc pe cei mai vinovaţi, deci i-am ales 
pe cei pe care i-am găsit. Dar nu stă în puterea mea să le dau drumul. 

— De ce? 

— Priveşte, măria-ta, în lada aceasta. E plină cu papirusurile pe care au 
fost scrise rezultatele cercetărilor. Judecătorul din Memfis primeşte zilnic 
rapoarte despre desfăşurarea lor, iar el le comunică măritului faraon. Ce-ar 
rămâne din munca atâtor scribi învăţaţi şi bărbaţi de seamă dacă i-am 
elibera pe învinuiți? 

— Dar sunt nevinovaţi! strigă prinţul. 

— Fapta s-a săvârşit, prin urmare, fărădelegea există. Unde există 
fărădelege trebuie să fie şi vinovaţi, iar cine a căzut o dată în mâinile 
stăpânirii şi-a fost trecut în acte nu poate pleca fără să se fi ajuns la vreun 
rezultat. În cârciumă omul bea şi plăteşte, la târg vinde ceva şi primeşte în 
schimb altceva; pe câmp seamănă şi culege; la morminte primeşte 
binecuvântarea din partea strămoşilor morţi. Un om care a ajuns în faţa 
judecății de ce ar fi lăsat să plece fără nicio noimă, ca un călător care se 
opreşte la jumătatea drumului şi îşi întoarce paşii spre casă, fără să-şi fi 
atins ţinta? 

— Vorbeşti cu înţelepciune, răspunse moştenitorul. Totuşi, spune-mi, 
nici faraonul n-ar avea oare dreptul să-i elibereze? 

Anchetatorul îşi încrucişă braţele şi îşi înclină capul. 

— El, e egal cu zeii, poate să facă tot ceea ce voieşte: să-i elibereze pe 
învinuiți şi pe întemnițați şi chiar să nimicească dovezile judecății, ceea ce, 
dacă ar face un muritor de rând, ar fi un sacrilegiu. 

Prinţul îşi luă rămas bun de la anchetator şi porunci temnicerului ca pe 
cei învinuiți de a-i fi atacat casa să-i hrănească mai bine, pe cheltuiala sa. 
Apoi, supărat, pluti spre cealaltă parte a fluviului, ce se întindea până la 
palat, ca să-l roage pe faraon să pună capăt cercetării acesteia nefericite. 


În ziua aceea însă nu-l putu vedea, faraonul având o mulţime de 


ceremonii sacre şi un sfat cu miniştrii săi. Atunci, prinţul se duse la marele 
scrib, care ocupa, la curte, cea mai de seamă demnitate, după marele 
comandant al oastei. Bătrânul demnitar, preot al unuia din templele de la 
Memfis, îl primi curtenitor, dar rece, şi, după ce-l ascultă, îi spuse: 

— Mi se pare ciudat că măria-ta vrei să tulburi pe stăpânul nostru cu 
astfel de treburi. E ca şi cum ai cere să nu fie nimicit un puhoi de lăcuste 
ce s-a abătut asupra ogoarelor. 

— Dar e vorba de oameni nevinovaţi! 

— Noi, luminăţia-ta, nu putem şti, fiindcă asupra vinovăţiei sau 
nevinovâăţiei hotărăşte legea şi tribunalul. Pentru mine un singur lucru e 
limpede: statul nu poate îngădui ca cineva să fie atacat în grădina lui şi cu 
atât mai puţin să se ridice mâna asupra avutului moştenitorului. 

— Vorbeşti drept, dar vinovaţii unde sunt? întrebă prinţul. 

— Unde nu-s vinovaţi trebuie să fie cel puţin pedepsiţi. Nu vinovăția, ci 
pedeapsa care urmează după crimă învaţă pe ceilalţi că nu-i îngăduit să se 
făptuiască astfel de crime. 

— Văd, îl întrerupse moştenitorul, că nu-mi vei sprijini rugămintea pe 
lângă luminăţia-sa faraonul. 

— Înţelepciunea vorbeşte prin gura ta, erpatre, răspunse demnitarul. 
Nicicând nu voi fi în stare să dau stăpânului meu un sfat care-ar păgubi 
autoritatea stă pânirii. 

Prinţul se întoarse acasă îndurerat şi uluit. Simţea că sunt nedreptăţiţi 
câteva sute de oameni şi vedea că nu-i poate salva, aşa cum nu l-ar fi 
putut salva pe omul asupra căruia ar fi căzut un obelisc sau o coloană a 
templului. „Prea slabe sunt mâinile mele, ca să poată urni edificiul acesta”, 
gândi el cu strângere de inimă. Pentru prima oară îşi dete seama că există 
o forţă neînchipuit mai mare decât voinţa sa: raţiunea de stat, recunoscută 
chiar şi de către atotputernicul faraon şi în faţa căreia trebuia să se încline 
şi el, moştenitorul tronului. Căzuse noaptea. Ramses porunci slugilor să nu 
primească pe nimeni şi, singuratic, se plimbă pe terasa palatului său, 
gândind: „Ce lucru îngrozitor! Acolo s-au dat în lături din faţa mea 
neînvinsele oşti ale lui Nitager, iar aici un temnicer, un anchetator şi un 


scrib mi se pun în cale. Cine sunt ei? Nişte biete slugi ale tatălui meu, să 


trăiască veşnic!, pe care în fiece clipă îi poate alunga în rândul sclavilor, 
ori trimite la carierele de piatră. Şi de ce nu i-ar ierta tatăl meu pe 
nevinovaţi? Aşa vrea statul? Şi ce e statul? Cu ce se hrăneşte el, oare, 
unde doarme, unde-i sunt mâinile şi armele de care cu toţii se tem?” 

Privi în grădină şi, printre copaci, pe vârful dealului, văzu cele două 
siluete uriaşe ale pilonilor, pe care ardeau făcliile străjilor. Îi veni în minte 
că străjile astea nu dorm nicicând, că pilonii nu mănâncă niciodată şi totuşi 
există piloni seculari, puternici ca Ramses cel Mare, stăpânitorul care-i 
înălţase. 

Să zguduie din temelii aceste edificii şi alte sute de clădiri 
asemănătoare? Să înşele paza străjilor şi a altor mii de oameni care 
veghează asupra liniştii Egiptului? Să nu se supună legiuirilor lăsate de 
Ramses cel Mare şi de alţi monarhi şi mai mari dinaintea lui, legi vestite în 
timpul celor douăzeci de dinastii, prin străşnicia cu care fuseseră păzite? 

Pentru prima oară în viaţă, în mintea prinţului începu să se închege 
ideea încă neclară, dar uriaşă a ceea ce însemna statul: ceva mai 
strălucitor decât templul din Toba, mai măreț decât piramida lui Keops, 
mai vechi decât subteranele Sfinxului, mai durabil decât granitul, în acest 
edificiu colosal, deşi invizibil, oamenii sunt ca furnicile în crăpăturile 
stâncilor, iar faraonul asemeni unui arhitect călător, care de abia izbuteşte 
să aşeze o piatră în zid că şi trebuie să dispară. lar zidurile cresc din 
generaţie în generaţie şi construcţia înaintează mereu. 

El, fiu de faraon, nu-şi simţise niciodată până atunci atât de limpede 
micimea ca în clipa aceea, când privirea îi rătăcea în noapte deasupra 
Nilului, printre coloanele palatului faraonului şi umbrele vagi, dar 
impunătoare ale templelor din Memfis. 

Şi chiar atunci, dintre arborii ale căror crengi atingeau terasa, se auzi un 
glas: 

— Îţi cunosc îngrijorarea şi te binecuvântez. Tribunalul nu-i poate elibera 
pe învinuiți. Dar judecarea lor poate fi oprită şi ei se vor putea întoarce în 
linişte la casele lor, dacă îngrijitorul casei tale îşi va retrage plângerea. 

— Aşadar, îngrijitorul casei mele a făcut plângere? întrebă prinţul, uimit. 


— Aşa este. A făcut plângere în numele tău. Dar dacă nu se va duce la 


judecată, nu va fi niciun păgubaş, iar unde nu-i păgubaş nici fărădelege nu 
se află. 

Crengile foşniră. 

— Stai, opreşte-te! strigă Ramses. Cine eşti? 

Nu răspunse nimeni. Prințului i se păru doar că în fâşia de lumină a 
torţei care ardea la etajul întâi apăru, cât ai clipi din ochi, un cap ras şi o 
piele de panteră. 

— Preotul? şopti moştenitorul. De ce se ascunde? 

Dar în aceeaşi clipă îi veni în minte că preotul ar putea fi tras la grea 


răspundere pentru sfaturile lui, menite să împiedice mersul justiţiei. 


CAPITOLUL XII 


Ramses îşi petrecu cea mai mare parte a nopţii copleşit de vedenii. 
Spectrul statului i se arătă asemenea unui labirint nesfârşit, cu ziduri 
puternice, ce nu pot fi străpunse. Văzu apoi umbra unui preot care, printr- 
o singură vorbă înţeleaptă, îl învățase cum se poate ieşi din labirint. Deci, 
în chipul cel mai neaşteptat îi apărură în faţă cele două puteri: raţiunea de 
stat, pe care n-o bănuise până atunci, deşi era moştenitorul tronului, şi 
casta preoţilor, pe care voia s-o nimicească şi să şi-o facă slugă plecată. 

A fost o noapte grea. Ramses se răsucea în pat, întrebându-se dacă na 
fost cumva orb şi dacă nu şi-a recăpătat vederea de abia în ziua aceea, ca 
să se convingă de nimicnicia şi de lipsa lui de înţelepciune. Cu totul altfel îi 
apăreau acum şi poveţele mamei şi prudenţa tatălui său când îşi exprima 
înalta lui voinţă şi chiar purtarea aspră a lui Herihor. 

„Statul şi preoțimea”! repeta el aproape adormit, scăldat într-o sudoare 
rece. 

Numai zeii din cer ştiu ce s-ar fi întâmplat dacă gândurile încolţite în 
noaptea aceea în sufletul prinţului ar fi avut timp să se dezvolte şi să se 
rotunjească. Poate că, ajungând faraon, ar fi fost unul dintre monarhii cei 
mai fericiţi şi ar fi avut o domnie dintre cele mai lungi? Poate că numele 
său, săpat în templele subterane şi în cele de deasupra pământului ar fi 
fost păstrat posterităţii, înconjurat de cea mai înaltă slavă? Poate că el şi 
dinastia lui n-ar fi pierdut tronul, iar Egiptul ar fi ocolit cumplitele zguduiri 
din vremurile de restrişte?, 

Dar lumina zilei risipi vedeniile ce se perindau prin mintea înfierbântată 
a prinţului, după cum zilele următoare îi schimbară nespus de mult 
părerile în privinţa intereselor de stat. 

Vizita prinţului la temniţă nu rămase fără urmări pentru cei închişi. 
Anchetatorul care-i interogase trimise de îndată un raport supremului 
judecător, acesta cercetă din nou faptele, puse el însuşi întrebări câtorva 
învinuiți şi în răstimp de câteva zile pe cei mai mulţi îi eliberă, dar pe 
ceilalţi îi trimise în grabă mare în faţa tribunalului. Şi cum cel ce făcuse 


plângere nu se înfăţişă, cu toate că numele lui fu strigat de mai multe ori 


în sala de judecată şi în piaţă, învinuirea s-a stins, iar ceilalţi ţărani au fost 
eliberaţi. Ce-i drept, unul dintre judecători spusese că potrivit legii ar fi 
trebuit adus în faţa judecății intendentul casei prinţului, pentru învinuire 
mincinoasă, iar în cazul când lucrul se dovedea, acesta să sufere o 
pedeapsă asemănătoare aceleia la care ar fi fost supuşi ţăranii; faptul fu 
însă trecut sub tăcere. Intendentul casei prinţului scăpase din faţa 
judecății, fiind trimis de Ramses în regiunea Takens şi nu peste multă 
vreme se făcu nevăzută şi lada cu actele procesului. 

Aflând toate acestea, prinţul se duse la marele scrib şi-l întrebă, 
zâmbind: 

— Cum se face, oare, că nevinovaţii au fost eliberaţi, că dovezile 
judecății au fost nimicite şi că, în ciuda faptului că s-a săvârşit o asemenea 
nelegiuire, prestigiul autorităţii n-a avut nimic de suferit? 

— Măria-ta, răspunse marele scrib cu obişnuitul său sânge rece, n-am 
ştiut că ai depus plângere cu o mână, iar cu cealaltă ai vrut s-o înlături. 
Înălţimea-ta ai fost insultat de mulţime, deci sarcina noastră era s-o 
pedepsim. Dacă însă măria-ta ai iertat-o, statul nu mai are nimic de zis. 

— Statul! Statul! repetă prinţul. Statul suntem noi, adăugă el, clipind din 
ochi. 

— Da, statul este faraonul şi... slugile sale cele mai credincioase, 
răspunse demnitarul. 

Convorbirea aceasta cu un dregător atât de înalt a fost de ajuns, pentru 
ca în sufletul prinţului să se şteargă imaginea, deşi încă vagă, despre 
puterea şi însemnătatea statului. Statul nu e prin urmare un edificiu 
veşnic, de neclintit, căruia faraonii trebuiau să-i adauge pe rând câte o 
nouă piatră glorioasă, ci mai degrabă un morman de nisip, pe care fiecare 
domnitor îl modela după bunul său plac. În stat nu erau numai acele porţi 
înguste, numite legi, pe sub care, trecând, oricine, fără deosebire - ţăran 
sau erpatru - trebuia să-şi plece capul. În edificiul acesta erau felurite 
porţi; unele înguste pentru cei mărunți şi neputincioşi, altele nespus de 
largi, ba chiar confortabile, pentru cei puternici. 

„Dacă-i aşa, încolţi un nou gând în cugetul prinţului, eu voi putea face 
rânduială după pofta inimii mele!” 


În clipa aceea îi veniră în minte doi oameni: negrul eliberat, care, fără să 
aştepte porunca, fusese gata să-şi jertfească viaţa pentru bunurile sale şi 
preotul necunoscut. 

„Dacă aş avea mai mulţi oameni ca ei, voinţa mea ar însemna ceva în 
Egipt şi pentru Egipt!” îşi zise în sinea sa şi simţi dorinţa neînvinsă de a-l 
găsi pe preot. 

El a fost pesemne cel care-i apărase casa oprind mulţimea. Pe de o 
parte cunoştea fără greş legile, pe de alta ştia să stăpânească mulţimea. 

— Un om nepreţuit! Trebuie să-l găsesc... 

Din clipa aceea, într-o barcă mânată de un singur lopătar, prinţul începu 
să colinde colibele din preajma domeniului său. Îmbrăcat în tunică şi cu o 
perucă mare, ţinând în mână un toiag, pe care erau săpate semnele 
măsurătorii, prinţul semăna cu un topograf venit să supravegheze apele 
revărsate ale Nilului. Bucuroşi, ţăranii îi dădeau lămuriri privind 
schimbarea înfăţişării pământurilor în urma revărsării, şi totodată, prin el, 
rugau stăpânirea să născocească un fel mai lesnicios de scoatere a apei, 
decât cumpăna cu găleată. Îi mai povesteau prinţului despre atacul 
împotriva domeniului său, încredinţându-l că nu-i cunoşteau pe oamenii 
care aruncaseră pietre, dar că îşi aminteau de preotul care într-un chip 
atât de fericit risipise mulţimea, fără a şti însă cine era el. 

— În ţinutul nostru, mărturisi un ţăran, e un preot care tămăduieşte 
bolnavii de ochi; mai e unul care lecuieşte rănile şi pune la loc braţele şi 
picioarele rupte. Mai sunt apoi câţiva care învaţă cititul şi scrisul; unul 
cântă din dublu-flaut şi încă tare frumos. Dar niciunul din ei nu-i preotul 
ivit atunci în grădina moştenitorului şi despre care noi înşine nu ştim 
nimic. Desigur, a fost zeul Num, sau vreun alt duh care veghează asupra 
prinţului, căruia îi dorim să trăiască veşnic şi să aibă întotdeauna poftă de 
mâncare! 

„Te pomeneşti că a fost într-adevăr vreun duh!” îşi zise Ramses în gând. 

În Egipt, mai uşor putea fi vorba de duhuri rele sau bune decât de 
venirea ploii, de pildă. 

Apa Nilului, din roşie se făcuse întunecată, iar în august, în luna Hator, 


atinsese jumătate din înălţimea ei obişnuită. Ecluzele digurilor de pe 


maluri fură deschise şi apa începu dintr-o dată să umple canalele şi uriaşul 
lac artificial, Moeris, din provincia Fayum, renumită prin frumuseţea 
trandafirilor ei. Egiptul de Jos semăna cu un braţ al mării, plin de coline, 
presărate cu grădini şi case. Comunicaţia pe uscat încetase cu 
desăvârşire, iar pe apă pluteau atât de multe bărci albe, galbene, roşii şi 
de culoare închisă, încât păreau un covor de frunze în timpul toamnei. În 
toată ţara, pe terenurile cele mai înalte, culesul bumbacului şi al doilea 
cosit al trifoiului erau pe sfârşite, iar acum începea culesul fructelor de 
tamarin şi al măslinelor. 

Într-o bună zi, plutind astfel de-a lungul terenurilor inundate, prinţul 
observă o mişcare neobişnuită. Pe una din insuliţele răsărite vremelnic se 
auzea, dintre pomi, ţipătul ascuţit al unor femei. 

„A murit cineva, desigur”, îşi zise prinţul în gând. 

Dinspre o altă insulă pluteau bărci încărcate cu grâne şi câteva vite, iar 
oamenii rămaşi lângă gospodăriile lor îi amenințau şi-i blestemau pe cei 
din bărci. 

„Vreo gâlceavă între vecini”, cugetă mogştenitorul în sinea lui. 

În alte câteva gospodării era linişte, iar oamenii, În loc să lucreze sau să 
cânte, şedeau tăcuţi pe pământ. 

„Pesemne că au terminat lucrul şi se odihnesc.” 

În schimb, într-o altă insulă mică, o barcă plină cu copii care plângeau fu 
împinsă de la mal, iar o femeie, intrată în apă până la brâu, ameninţa cu 
pumnii. 

„îi duc pe copii la şcoală”, se gândi Ramses. Întâmplările acestea îi 
aţâţară curiozitatea. 

Pe insula vecină răsună din nou ţipătul. Prinţul îşi puse mâna streaşină 
la ochi şi văzu un om care zăcea la pământ, bătut cu nuiaua de un negru. 

— Ce se întâmplă aici? întrebă el pe barcagiu. 

— Oare nu vezi, stăpâne, că-l bat pe un biet ţăran? răspunse el, 
zâmbind. O fi făcut vreo poznă, aşa că acum îi înmoaie oasele. 

— Dar tu cine eşti? 

— Eu? răspunse barcagiul cu mândrie, eu sunt un pescar liber. Şi dacă-i 


dau înălţimii-sale tot ceea ce i se cuvine din pescuit, pot pluti pe tot Nilul, 


de la prima cataractă până la mare. Pescarul e ca peştele, ori ca o rață 
sălbatică: ţăranul însă e ca un pom: îşi hrăneşte stăpânii cu roade, dar nu 
poate fugi nicăieri: poate doar să geamă, când paznicii îşi rup nuielele pe 
spinarea lui. 

— Ho! Ho! la te uită acolo, strigă din nou barcagiul, înveselit. Hei, taică! 
Nu bea toată apa, că or să ni se usuce grânele. 

Strigătul acesta vesel se adresa unui grup în care se petrecea un lucru 
curios. Câţiva oameni goi ţineau de picioare pe un altul, afundându-i capul 
în apă până la gât, apoi până la piept şi la urmă până la brâu. Alături 
stătea un om înarmat cu o bâtă, îmbrăcat într-o tunică cenușie şi purtând 
o perucă de blană de miel. Ceva mai departe striga, cât o ţinea gura, o 
femeie pe care alţi oameni o ţineau de mâini. Bătaia cu nuiaua era tot atât 
de firească în fericita ţară a faraonilor, ca şi mâncarea sau dormitul. Copiii 
şi oamenii vârstnici, ţărani şi meseriaşi, oşteni şi ofiţeri, ori slujbaşi, cu toţii 
erau bătuţi. Orice vieţuitor era bătut cu nuiaua; excepţie făceau doar 
preoţii şi demnitarii cei mai înalţi, fiindcă pe aceştia n-avea cine să-i bată. 
Aşa că prinţul privea destul de liniştit la ţăranul bătut cu nuiaua; îl pusese 
pe gânduri doar ţăranul afundat în apă. 

— Ho! Ho! râdea într-una lopătarul. Cum îl mai adapă! O să se umfle 
atâta, că nevastă-sa va trebui să-i mai înnădească o bucată la cingătoare. 

Prinţul porunci să tragă barca la mal. Între timp, ţăranul fu scos din 
fluviu, i se îngădui să tuşească şi să verse apa înghițită şi fu din nou 
apucat de picioare, cu toate ţipetele ca de fiară ale femeii, care Începuse 
să-i muşte pe cei ce încercau s-o ţină pe loc. 

— Opriţi-vă! strigă prinţul către călăii care-l târau pe ţăran. 

— Faceţi-vă datoria! strigă fonfăit omul cu perucă de blană de miel. Cine 
eşti, obraznicule, de îndrăzneşti... 

În clipa aceea prinţul îl croi peste cap cu toiagul lui, care din fericire era 
subţirel. Cu toate acestea, omul cu tunica cenuşie căzu la pământ şi, 
pipăindu-şi capul, se uită la agresor cu ochii înceţoşaţi. 

— Ghicesc, zise el de astă dată cu glasul său firesc, că am cinstea să 
vorbesc cu cineva de seamă... Fie ca totdeauna înălţimea-ta să fii bine 


dispus, iar fierea nicicând să nu ţi se reverse prin mădulare... 


— Ce faceţi cu omul acesta? îi tăie vorba prinţul. 

— Întrebi, înălţimea-ta, răspunse slujbaşul fonfăit, ca un străin care nu 
cunoaşte obiceiul locului şi nici oamenii, cărora le vorbeşti prea 
prieteneşte. Află deci că strâng dările vrednicului Dagon, marele cămătar 
din Memfis. Şi dacă nu te-ai îngălbenit încă, află că cinstitul Dagen este 
arendaşul, împuternicitul şi prietenul erpatrului, să ne trăiască veşnic! şi 
că tu ai săvârşit o silnicie pe pă-mânturile prinţului Ramses, despre care 
vor da mărturie oamenii mei. 

— Află atunci, îl întrerupse prinţul, dar deodată se opri. Cu ce drept, 
urmă el, îl schingiuieşti în felul acesta pe un ţăran care aparţine prinţului. 

— Fiindcă nemernicul nu vrea să plătească dările, iar tezaurul 
moştenitorului se află la ananghie. 

Văzând beleaua care căzuse asupra stăpânului lor, ajutoarele 
perceptorului lăsaseră libere victimele şi priveau neputincioase, asemenea 
mâinilor unui trup cu capul tăiat. Țăranul eliberat începu din nou să scuipe 
şi să-şi scuture apa din urechi; soţia lui, în schimb, se aruncă la picioarele 
salvatorului: 

— Oricine ai fi, gemu ea, încrucişindu-şi mâinile în faţa prinţului, zeu sau 
trimis al faraonului, ascultă cele ce-ţi voi spune despre necazul nostru. 
Suntem ţărani şi aparţinem moştenitorului tronului, să ne trăiască veşnic! 
Am plătit toate dările: în mei, grâu, flori şi piei. Totuşi, în ultima vreme a 
venit la noi omul ăsta şi ne-a poruncit să-i dăm şapte măsuri de grâu. „Cu 
ce drept? îl întrebă bărbatul meu, doar dările au fost plătite.” El îmi 
trânteşte la pământ bărbatul, îl izbeşte cu picioarele şi zice: „Cu dreptul că 
aşa a poruncit vrednicul Dagon”. „De unde ţi le-aş putea eu da? întreabă 
omul meu, când nu mai am niciun bob de grâu, iar de o lună de zile ne 
hrănim cu seminţe şi cu rădăcini de lotus pe care le găsim tot mai greu, 
căci oamenilor de vază le place să se desfete cu florile de lotus.” 

Femeii i se opri răsuflarea şi începu să plângă. Prinţul aşteptă răbdător 
să se liniştească, dar ţăranul care fusese cufundat în apă mormăi: 

— Mulierea asta o să ne nenorocească cu vorbăria ei. De câte ori ţi-am 
spus că nu-mi place când muierile îşi vâră nasul în treburile mele! Între 


timp slujbaşul, apropiindu-se de barcagiu, îl întrebă încet, arătându-l cu 


mâna pe Ramses: 

— Cine-i nenorocitul ăsta? 

— Uscaţi-s-ar limba! răspunse barcagiul. Nu vezi că-i un demnitar mare? 
Plăteşte bine şi izbeşte zdravăn. 

— Mi-am dat eu seama de îndată, şopti el, că trebuie să fie cineva de 
seamă. Nu degeaba mi-am petrecut tinereţea la ospeţe, printre oameni de 
seamă. 

— Aha! Se vede că de la ospeţele astea ţi-au rămas petele de sos pe 
tunică, i-o trânti apăsat barcagiul. 

Femeia, după ce plânse îndeajuns, continuă: 

— lar astăzi a venit scribul ăsta cu oamenii lui şi i-a spus bărbatului 
meu: „Dacă n-ai grâu, să ni-i dai pe cei doi copii ai tăi, iar cinstitul Dagon 
nu numai c-o să-ţi ierte darea, dar îţi va plăti, pe deasupra, pentru fiecare 
din ei, câte o drahmă în fiecare an”... 

— Vai de capul meu! se răsti ţăranul. Ai să ne pierzi cu limbuţia ta. Nui 
da ascultare, bunul meu stăpân! zise el, adresându-i-se lui Ramses. Aşa 
cum o vacă îşi închipuie că va speria muştele cu coada, aşa şi muierii 
ăsteia i se pare că va alunga birarii cu limba. Şi amândouă nu ştiu că sunt 
proaste... 

— Prost eşti tu! îl întrerupse femeia. O, stăpâne cu chipul însorit, tu care 
ai o înfăţişare regească... 

— Vă iau de martori că femeia asta huleşte, zise cu jumătate de glas 
slujbaşul, adresându-se oamenilor lui. 

— Floare parfumată, al cărei glas e asemenea sunetului flautului, 
ascultă-mă, îl imploră femeia pe Ramses. Omul meu i-a spus acestui scrib: 
„Ți-aş da mai degrabă doi tauri tineri, dacă i-aş avea, decât să ţi-i dau pe 
băieţii mei. Chiar de mi-aţi plăti pentru fiecare câte patru drahme pe an. 
Când luaţi un copil de-acasă pentru vreo muncă nu-l mai văd părinţii lui 
vreodată... 

— Era mai bine dacă muream sugrumat! Sau dacă trupul mi-ar fi fost 
mâncat de peşti în fundul Nilului, gemu ţăranul. Că tu, cu bocetele tale, ai 
să ne duci la sapă de lemn, femeie... 


Perceptorul, văzând cum îi vine într-ajutor chiar cel a cărui piele era în 


joc, prinse curaj şi începu să vorbească iarăşi pe nas: 

— De când răsare soarele de dincolo de palatul faraonului şi apune 
deasupra piramidelor, s-au întâmplat în ţara aceasta felurite ciudăţenii. Pe 
timpul faraonului Semerhet s-au ivit în jurul piramidei Kohom vedenii 
ciudate, iar ciuma a dat asupra Egiptului. Pe timpul lui Boetos pământul s- 
a căscat lângă Bubastis şi a înghiţit lume multă... Sub domnia lui Neferhes, 
timp de unsprezece zile apele Nilului au fost dulci ca mierea. Toate astea 
au fost văzute şi încă multe alte întâmplări despre care am cunoştinţă, 
căci sunt plin de înţelepciune. Dar nicicând nu s-a pomenit să iasă din apă 
un necunoscut şi să oprească strângerea dărilor pe pământurile înălţatului 
moştenitor al tronului. 

— Taci, strigă Ramses, şi pleacă de-aici! Nimeni nu vă va lua copiii, îi 
zise el femeii. 

— Nu mi-e greu să plec de-aici, răspunse perceptorul, căci am o barcă 
uşoară şi cinci lopătari. Dar înălţimea-voastră îmi poate da un semn către 
stăpânul meu Dagon? 

— Scoate-ţi peruca şi arată-i semnul de pe ţeastă, zise prinţul. lar lui 
Dagon spune-i că-i voi croi semne asemănătoare pe întregul trup. 

— Auziţi ce mai sacrilegiu? şopti insul către oamenii lui retrăgându-se 
spre mal şi ploconindu-se până la pământ. 

Se urcă în barcă, iar când ajutoarele o porniră şi se îndepărtară la 
câteva zeci de paşi, întinse braţul şi începu să urle: 

— Apuca-v-ar cârceii la burtă, răzvrătiți şi sperjuri ce sunteţi! De-aici mă 
duc drept la erpatru şi-i spun ce se petrece pe pământurile lui. 

Apoi îşi luă bâta şi începu să-şi croiască oamenii, din pricină că nu-i 
ţinuseră partea. 

— Aşa vei păţi şi tu, strigă el, ameninţându-l pe Ramses. 

Prinţul se repezi la barcă şi, furios, porunci vâslaşului să se îndrepte în 
grabă mare spre neobrăzatul scrib al cămătarului. Dar omul cu peruca de 
blană de miel aruncă bâta, puse el însuşi mâna pe vâsle, iar oamenii lui îl 
ajutară cu atâta râvnă, încât urmărirea fu cu neputinţă. 

— Mai degrabă ar putea prinde bufnița din zbor o rândunică decât să-i 


prindem noi pe ei, frumosul meu stăpân, îi zise lui Ramses, râzând, 


vâslaşul. În ce vă priveşte, desigur, nu sunteţi un topograf, ci un ofiţer, 
poate chiar din garda luminăţiei-sale faraonul. Căci izbiţi peste ţeastă ca 
din senin! Mă pricep şi eu la aşa ceva; eu însumi am fost oştean vreme de 
cinci ani. lzbeam întotdeauna peste ţeastă sau în burtă şi nu mi-a mers rău 
pe lumea asta. lar dacă cineva mă plesnea, pricepeam îndată că-i un om 
mare. În Egiptul nostru, fie ca zeii să nu-l părăsească nicicând! este mare 
înghesuială: oraş lângă oraş, casă lângă casă, om lângă om. Cine vrea să 
răzbească cât de cât prin îmbulzeala asta, trebuie să izbească peste 
țeastă. 

— Eşti însurat? întrebă prinţul. 

— Pfiu! Când am o femeie şi loc pentru un om şi jumătate, sunt însurat, 
dar încolo, sunt burlac. Am fost doar în oştire şi ştiu că femeia e bună o 
dată pe zi, şi asta nu întotdeauna. Te încurcă... 

— Poate că ai vrea să intri în slujbă la mine? Cine ştie, poate că nu-ţi va 
părea rău... 

— Cu îngăduinţa înălţimii-voastre, eu mi-am închipuit îndată că aţi putea 
să comandaţi o oştire întreagă, deşi sunteţi atât de tânăr. Dar nam să intru 
la nimeni în slujbă. Sunt pescar liber. Bunicul meu a fost, să-mi fie cu 
iertare, păstor în Egiptul de Jos, iar neamul nostru se trage din hicsoşi. Ce-i 
drept, ţăranii egipteni, în nerozia lor, ne cam iau în răspăr din pricina asta, 
dar pe mine mă umflă râsul. Un ţăran şi un hicsos, vă rog să mă credeţi, e 
ca şi cum ai pune faţă-n faţă un bou şi un taur. Țăranul poate umbla după 
plug sau înaintea plugului, dar hicsosul nu intră în slujbă la nimeni. Doar 
numai în oastea luminăţiei-sale faraonul, căci aceea e o oaste adevărată. 
Bine dispus, vâslaşul continua să vorbească, dar prinţul nu-l mai asculta. În 
mintea lui se iveau tot mai stăruitor întrebări chinuitoare, neobişnuite 
pentru el. Aşadar, insuliţele acelea, în jurul cărora plutise cu barca, ţineau 
de avutul lui? Ciudat lucru! El nu ştia nici unde se află, nici cum arată 
propriile sale domenii! Aşadar, în numele lui pusese Dagon biruri noi 
asupra ţăranilor, iar forfota aceea neobişnuită, pe care o văzuse de-a 
lungul ţărmurilor, însemna strângerea birurilor? Țăranul bătut pe mal 
desigur că n-avea cu ce plăti. Copiii care plângeau în barcă fuseseră 


vânduți cu câte o drahmă de cap, pe un an întreg. lar femeia aceea, care 


intrase în apă până la brâu, blestemând, era mama lor. 

„Femeile sunt tare gălăgioase, îşi zise în sinea lui prinţul. Sara e femeia 
cea mai liniştită; celorlalte însă tare le mai place să pălăvrăgească, să 
plângă, să răcnească.” 

Îi veni în minte cum încerca ţăranul să potolească flecăreala neveste-si. 
Pe el îl afundau în apă şi nu era supărat, iar ea, cu toate că nimeni nu-i 
făcea nimic, urla cât o ţinea gura. 

„Femeile sunt nespus de gălăgioase, repeta el. Da, aşa-i chiar şi nobila 
mea mamă. Ce deosebire între ea şi tata! Faraonul nu vrea nici măcar să 
ştie că am părăsit oştirea pentru o fată, iar reginei îi place să se ocupe 
chiar şi de faptul că am luat în casă o evreică. Sara e femeia cea mai 
liniştită din câte cunosc; în schimb, Tafet pălăvrăgeşte, plânge, şi urlă cât 
patru”... 

Prinţul îşi aminti apoi de cuvintele spuse de femeia ţăranului: că de o 
lună de zile nu mai mănâncă grâu, ci doar seminţe şi rădăcini de lotus. 
Semințele acestea-s mărunte ca macul, iar rădăcinile tare mici. El n-ar fi 
mâncat aşa ceva nici măcar trei zile la rând. De altfel, preoţii care se 
îndeletniceau cu lecuirea bolnavilor re comandau schimbarea alimentelor. 
La şcoală i se spusese că în afară de carne trebuie să mănânce peşte, pe 
lângă curmale - grâu, iar pe lângă smochine - orz. Şi oamenii aceştia, care 
se hrănesc o lună întreagă numai cu seminţe de lotus! Ei bine, dar calul, 
dar vaca? Calului şi vacii le place fânul, iar turtele din făină de orz trebuie 
să i le vâri pe gât, cu de-a sila. Fără îndoială că şi ţăranilor le place să se 
hrănească cu seminţe de lotus, iar turtele din făină de grâu sau de orz, 
peştii şi carnea, le mănâncă fără poftă. De altfel, preoţii cei mai evlavioşi - 
făcătorii de minuni - nu pun nicicând în gură carne sau peşte. Se vede că 
nobilimea şi odraslele de regi au nevoie de carne, ca leii şi vulturii, iar 
ţăranii de iarbă, ca boii. 

Dar... pedeapsa aceea cu afundarea în apă pentru dări? Eh, oare el şi cu 
tovarăşii lui de joacă nu se afundau unul pe altul în apă când se scăldau? 
Şi ce mai râsete izbucneau atunci! Afundarea era o joacă. lar în ce priveşte 
bătaia cu nuiaua, de câte ori nu fusese el, oare, bătut la şcoală? E dureros, 


dar se vede treaba că nu pentru orice vieţuitoare. Câinele bătut urlă şi 


muşcă; boul bătut nici măcar nu întoarce capul. La fel bătaia poate să-l 
doară pe un domn mare, dar ţăranul urlă numai pentru că are prilejul să 
urle cât îl ţine gura. Şi nu toţi urlă, oştenii şi ofiţerii cântă chiar şi sub 
răpăiala nuielelor. 

Cugetările acestea înțelepte n-au izbutit să înăbuşe însă neliniştea de 
abia înfiripată, dar chinuitoare, din inima moştenitorului. Arendaşul său 
Dagon ceruse o dare nedreaptă, pe care ţăranii n-o puteau plăti. În clipa 
aceea, prinţul nu se gândea la ţărani, ci la mama lui, care avea desigur 
cunoştinţă de chipul în care administrează fenicianul. Şi ce-i va spune ea, 
oare? Cum îl va privi? Cât de batjocoritor va surâde? Şi n-ar fi femeie, dacă 
nu i-ar aminti: 

„Nu ţi-am spus, Ramses, că fenicianul ăsta te va duce de râpă?” „Dacă 
preoţii trădători, îşi zise prinţul în gând, mi-ar da astăzi douăzeci de talanţi, 
mâine l-aş alunga pe Dagon, ţăranii mei n-ar mai fi bătuţi cu nuiaua şi nici 
n-ar mai fi afundaţi în apă, iar mama nu m-ar mai lua în zeflemea. A zecea 
parte, chiar a suta parte din bogăţiile care zac în temple şi încântă ochii 
lacomi ai capetelor lor rase, m-ar scuti pentru multă vreme să am de-a 
face cu fenicienii.” În clipa aceea sufletul lui Ramses fu străfulgerat de 
gândul destul de ciudat că între ţărani şi preoţi se află o mare prăpastie. 

„Din cauza lui Herihor, gândi el, s-a spânzurat ţăranul acela de la 
marginea deşertului. Pentru întreţinerea preoţilor şi templelor trudesc din 
greu vreo două milioane de ţărani egipteni. Dacă moşiile preoţilor ar fi 
aparţinut tezaurului faraonului, eu n-aş mai fi fost silit să împrumut 
cincisprezece talanţi, iar ţăranii mei n-ar mai fi atât de crunt împilaţi. lată 
care-i pricina nenorocirilor Egiptului şi cauza slăbiciunii faraonilor săi!” 

Prinţul îşi dădea seama că ţăranii sunt nedreptăţiţi şi simţi o destul de 
mare uşurare descoperind că făptuitorii răului sunt preoţii. Şi nu-i trecu de 
loc prin cap că părerea asta putea fi greşită şi nedreaptă. De altfel, nu-i 
judeca ei numai se revolta. lar mânia omului nu se îndreaptă niciodată 
împotriva lui însuşi, aşa precum pantera flămândă nu-şi sfâşie propriul său 
trup, ci încolăcindu-şi coada şi ciulindu-şi urechile, adulmecă în juru-i 


victimele. 


CAPITOLUL XIII 


Plimbările întreprinse de moştenitor pentru descoperirea preotului care 
o salvase pe Sara şi-i dase lui însuşi un sfat nimerit, avură un rezultat cu 
totul neaşteptat. Preotul nu fu găsit; în schimb, printre ţăranii egipteni 
începură să umble legende despre Ramses. Un necunoscut plutea serile 
într-o barcă mică, din sat în sat, şi povestea ţăranilor că moştenitorul 
tronului i-a scăpat pe cei care erau ameninţaţi cu munca silnică în mine, ca 
pedeapsă pentru atacul săvârşit împotriva casei lui şi că, pe deasupra, tot 
el îl bătuse pe dregătorul care încercase să smulgă de la ţărani o dare 
nedreaptă. Necunoscutul adăuga la sfârşit că prinţul Ramses se află sub 
ocrotirea deosebită a zeului Amon din deşertul apusean, care-i este tată. 
Poporul simplu asculta cu nesat veştile, în primul rând pentru că se 
potriveau cu faptele, iar în al doilea rând fiindcă cel care le povestea 
semăna el însuşi cu un duh; venea nu se ştie de unde şi apoi pierea. 
Prinţul Ramses nu numai că nu i-a spus nimic lui Dagon despre ţăranii lui, 
dar nici măcar nu l-a chemat la eL. Se simţea ruşinat faţă de fenician, de la 
care luase bani şi căruia ar fi putut fi silit să-i mai ceară şi altă dată. 

La câteva zile însă după întâmplarea cu perceptorul lui Dagon, 
cămătarul veni el însuşi să-l vadă pe moştenitorul tronului, ţinând în mână 
un obiect înfăşurat cu o pânză albă. Intrând în odaia prinţului, îngenunche, 
desfăcu învelitoarea albă şi scoase un pocal de aur, nespus de frumos. 
Pocalul, încrustat cu pietre de felurite culori, era gravat, înfăţişând culesul, 
tescuitul strugurilor şi ospăţul. 

— Primeşte, măria-ta, pocalul acesta din partea robului tău, zise el şi 
foloseşte-l o sută, o mie de ani... până la sfârşitul veacurilor. 

Dar prinţul înţelese care era gândul fenicianului. Fără a atinge deci darul 
de aur, îi zise privindu-l sever: 

— Vezi, oare, Dagon, razele acestea purpurii dinăuntrul cupei? 

— Desigur, răspunse cămătarul, asta dovedeşte că pocalul e din aurul 
cel mai curat. 

— lar eu îţi spun că acesta e sângele copiilor răpiți părinţilor lor, 


răspunse mânios moştenitorul. Apoi se întoarse şi ieşi. 


— O, Astoret! gemu fenicianul. Buzele i se învineţiră, iar mâinile 
începură să-i tremure în aşa măsură, încât de-abia izbuti să înfăşoare 
pocalul în năframa cea albă. 

Peste câteva zile Dagon se îndrepta cu pocalul spre locuinţa Sarei. Se 
îmbrăcase în veşminte tesute din fir de aur, în barba deasă îşi agăţase o 
bilă de sticlă din care picurau miresme, iar pe cap îşi prinsese două pene. 

— Frumoasă Sara, începu el, fie ca lehova să reverse asupra familiei tale 
atâta blagoslovire, câtă apă curge astăzi în albia Nilului! Noi, fenicienii şi 
voi, evreii, suntem doar vecini şi fraţi. lar eu nutresc pentru tine o 
dragoste atât de înflăcărată, încât dacă n-ai fi a nobilului nostru stăpân, i- 
aş dărui pentru tine lui Ghedeon, zeii să-i dea sănătate! zece talanţi şi te- 
aş lua drept soţie legiuită, atât de mare este patima mea! 

— Să mă ferească Dumnezeu, răspunse Sara, să am nevoie de alt 
stăpân decât de cel pe care îl am acum. Dar ce te-a îndemnat, vrednice 
Dagon, să vii azi la sluga stăpânului tău? 

— Îţi voi spune adevărul, ca şi cum ai fi Tamar, soţia mea, care cu toate 
că-i după neam o fiică a Sidonului şi mi-a adus zestre mare, e acum 
bătrână şi nu-i vrednică să-ţi descalţe sandalele... 

— În mierea care curge de pe buzele tale e mult venin, vorbi Sara. 

— Mierea, urmă Dagon, aşezându-se, fie pentru tine, iar veninul n-are 
dec-ît să otrăvească inima mea. Stăpânul nostru, prinţul Ramses, zeii să-i 
dea viaţă veşnică!, are gură de leu şi isteţime de vultur. A binevoit să-mi 
dea în arendă moşiile lui, ceea ce mi-a umplut de bucurie pântecul, dar nu 
are destul încredere în mine, aşa încât nu pot dormi nopţile de 
amărăciune, ci tot oftez şi cu lacrimi scald patul, în care facă zeii să te 
odihneşti alături de mine, Sara, în locul soţiei mele Tamar, care nu-mi mai 
poate aprinde poftele... 

— Nu asta ai avut de gând să-mi spui, îl întrerupse Sara, îmbujorată. 

— Nici nu mai ştiu ce-aş vrea să-ţi spun, din clipa în care te-am văzut şi 
de când stăpânul nostru, cercetându-mi osârdia pe moşiile lui, l-a bătut cu 
bastonul şi l-a betegit pe scribul care strângea dările. Şi doară dările astea 
nu sunt pentru mine, Sara, ci pentru stăpânul nostru. Doar nu eu am să 


mănânc smochine şi pâine din făina de grâu de pe aceste pământuri, ci tu, 


Sara, şi stăpânul nostru. Eu am fost acela care i-a dat bani stăpânului, iar 
tie nestemate, aşa că nu înţeleg de ce netrebnicii de ţărani egipteni vor 
să-l sărăcească şi pe el, şi pe tine, Sara. Şi ca să înţelegi cât de puternic 
îmi răscoleşti tu sângele şi că de pe aceste pământuri ale stăpânului 
nostru eu nu vreau să am nimic pentru mine, ci vouă vă dăruiesc totul, 
primeşte, Sara, pocalul ăsta de aur curat, încrustat cu pietre preţioase şi 
acoperit cu figuri în relief, de care înşişi zeii s-ar minuna. 

Vorbind astfel, Dagon scoase din năframa cea albă pocalul pe care 
prinţul nu-l primise. 

— Eu nu vreau, Sara, zise el, să ţii pocalul în casă şi să-i dai stăpânului 
tău să bea din el. Îi poţi da pocalul acesta de aur curat tatălui tău, 
Ghedeon, la care ţin ca la un frate. Şi tu, Sara, spune-i tatălui tău vorbele 
astea: „Dagon, fratele tău geamăn, nefericitul arendaş al moşiilor 
moştenitorului, e ruinat. Deci, tată, bea din pocal şi gândeşte-te la fratele 
tău geamăn, Dagon, şi roagă-l pe lehova ca stăpânul nostru, prinţul 
Ramses, să nu-i mai cotonogească perceptorii şi să nu-i mai aţâţe pe 
ţărani, care şi aşa nu vor să plătească darea.” lar tu, Sara, află că dacă mi- 
ai îngădui cândva să mă apropii de tine, ţi-aş da doi talanţi, iar tatălui tău 
un talant şi încă m-aş ruşina că îţi dau atât de puţin, căci tu eşti vrednică 
să fii dezmierdată de însuşi faraonul, de moştenitorul tronului, de marele 
sfetnic Herihor, de preaviteazul Nitager, şi de cămătarii fenicieni cei mai 
bogaţi... Tu ai un farmec aşa de mare, încât, văzându-te, mă cuprinde 
leşinul, iar când nu te văd, închid ochii şi îmi ling buzele. Tu eşti mai dulce 
decât smochinele şi mai înmiresmată decât trandafirii. Eu ţi-aş da cinci 
talanţi. Deci ia acest pocal, Sara... Cu ochii lăsaţi în jos, Sara se îndepărtă. 

— Nu voi lua pocalul, răspunse ea, fiindcă stăpânul nu-mi ingăduie să 
primesc daruri de la nimeni. 

Înmărmurit, Dagon se uită la ea cu ochii larg deschişi. 

— Sara, îmi pare că nu-ţi dai seama cât preţuieşte pocalul? Şi, pe 
deasupra, eu îl dăruiesc tatălui tău, fratelui meu. 

— Nu-l pot primi, şopti Sara. 

— Vai de mine, strigă Dagon. Atunci, tu însăţi, Sara, vei plăti pocalul în 
alt chip şi fără a-i spune stăpânului. Doar o femeie atât de frumoasă, cum 


eşti tu, trebuie să aibă aur şi giuvaericale şi ar trebui să-şi aibă creditorul 
ei, care să-i găsească bani când vrea ea, iar nu numai atunci când 
stăpânul ei binevoieşte să-i dea. 

— Nu pot, şopti Sara, fără a-şi ascunde dezgustul. Cât ai clipi, fenicianul 
schimbă tonul şi zise, râzând. 

— Foarte bine, Sara! Am vrut doar să te încerc dacă eşti credincioasă 
stăpânului. Şi văd că eşti, cu toate că nerozii pălăvrăgesc... 

— Ce? izbucni Sara, năpustindu-se asupra lui Dagon cu pumnii strânşi. 

— Ha! Ha! râse fenicianul. Ce păcat că toate acestea nu le-a auzit şi nu 
le-a văzut stăpânul nostru. Eu însă am să-i povestesc cândva, când va fi în 
toane mai bune, nu numai că-i eşti credincioasă ca un câine, dar că nici n- 
ai vrut să primeşti pocalul de aur, deoarece el îţi poruncise să nu primeşti 
daruri. lar pocalul acesta, crede-mă, Sara, ar ispiti destule femei şi încă 
suspuse... 

Dagon rămase câteva clipe încă, lăudând virtutea şi supunerea Sarei, 
apoi îşi luă rămas bun în chip foarte prietenos, se urcă în barca sa cu cort 
şi pluti spre Memfis. Dar, cu cât se depărta de casă, pierea şi surâsul de pe 
faţa fenicianului, căruia îi lua locul mânia. lar când casa Sarei dispăru după 
copaci, Dagon se sculă în picioare şi, ridicând braţele în sus, începu să 
strige: 

— O, Baal Sidon! O, Astoret! Răzbunaţi-mi ocara adusă de blestemata 
fiică a lui luda. Frumuseţea ei înşelătoare să se prăpădească întocmai ca o 
picătură de ploaie în deşert! Bolile să-i istovească trupul, iar nebunia să-i 
tulbure sufletul! Stăpânul ei s-o alunge din casă, ca pe o scroafă râioasă! 
Şi aşa cum astăzi mi-a respins pocalul, să vie vremea când oamenii să-i 
respingă mâna uscată, când însetată va cerşi o cană cu apă tulbure. 

Apoi scuipă şi începu să bolborosească vorbe neînţelese, dar 
îngrozitoare, până ce un nor negru acoperi soarele pentru o clipă, iar apa 
din apropierea bărcii porni să se tulbure şi să se învolbureze. Când Dagon 
se potoli, soarele străluci iarăşi, dar fluviul rămase tot neliniştit, ca şi cum 
l-ar fi tulburat o nouă revărsare. Vâslaşii lui Dagon, înspăimântându-se, 
încetară să mai cânte: despărțiți însă de stăpânul lor prin peretele cortului, 
nu-i vedeau gesturile. 


Din acea clipă fenicianul nu i se mai înfăţişă moştenitorului. Dar, într-o 
bună zi, prinţul găsi acasă, în odaia de culcare, o frumoasă dansatoare 
feniciană, de şaisprezece ani, care avea drept orice veşmânt doar un cerc 
de aur în păr şi un voal gingaş, ca o pânză de păianjen, pe umeri. 

— Cine eşti tu? întrebă prinţul. 

— Sunt preoteasă şi sluga ta. M-a trimis cinstitul Dagon să-ţi alung 
mânia ce i-o porţi. 

— Cum vei izbuti să faci lucrul acesta? 

— Uite-aşa... stai aici, zise ea, aşezându-l pe jilţ. Eu mă voi ridica pe 
vârful degetelor, ca să fiu mai înaltă decât măria-ta, şi cu acest văl sacru 
voi alunga de la tine duhurile rele... Câş! Câş! şopti ea, dansând în jurul lui 
Ramses. Fie ca mâinile mele să desprindă întunecimea din pletele tale... 
fie ca sărutările mele să redea ochilor tăi privirea luminoasă... fie ca bătaia 
inimii mele să umple de cântec urechile tale, o, stăpân al Egiptului... 
Câş!... Câş!... El nu-i al vostru, ci-i al meu. Dragostea are nevoie de o 
linişte atât de mare, încât în faţa ei chiar şi mânia trebuie să amuţească. 

Dansând, se juca cu părul lui Ramses, îi îmbrăţişa gâtul, îi săruta ochii. 
În sfârşit, obosită, se aşeză la picioarele prinţului şi, rezemându-şi capul de 
genunchii lui, îl privi drept în ochi, răsuflând repede prin buzele-i 
întredeschise... 

— Nu-i aşa că nu mai eşti supărat pe sluga ta Dagon? şopti ea, 
dezmierdându-i faţa. 

Ramses vru s-o sărute pe gură, dar ea se strecură dintre genunchii lui şi 
fugi, strigând: 

— O, nu, nu se poate! 

— De ce? 

— Sunt fecioară şi preoteasa marii zeițe Astoret. Ar trebui s-o iubeşti şi 
s-o cinsteşti nespus de mult pe protectoarea mea, ca să-ţi fie îngăduit să 
mă săruţi. 

— Dar ţie îţi este îngăduit? 

— Mie mi-e îngăduit orice, căci sunt preoteasă şi am jurat să-mi păstrez 
fecioria. 


— Şi de ce ai venit aici? 


— Ca să-ţi alung mânia. Am făcut-o şi acum plec. Rămâi sănătos şi fii 
întotdeauna bun, adăugă ea cu o privire tulburătoare. 

— Unde locuieşti? Cum te cheamă? întrebă prinţul. 

— Mă numesc Dezmierdarea şi locuiesc... Eh, de ce să-ţi spun? Va mai 
trece timp până să vii la mine. 

Făcu un semn cu mâna şi dispăru, iar prinţul nu se clinti din loc, ametit. 
Când, peste o clipă, se uită pe fereastră, văzu o lectică bogată, purtată 
repede, de patru nubieni, spre Nil. 

Lui Ramses nu-i păru rău că plecase: îl uimise, dar nu-l înflăcărase. 

„Sara e mai liniştită decât ea, îşi zise el în gând, şi mai frumoasă. De 
altminteri, mi se pare că feniciană asta e rece, iar dezmierdările ei 
meşteşugite.” 

Din clipa aceea însă, prinţul încetă să mai fie mânios pe Dagon, cu atât 
mai mult cu cât, aflându-se la Sara o dată, au venit la el nişte ţărani care, 
mulţumindu-i pentru ocrotire, îi spuseră că fenicianul nu-i mai sileşte la 
plata dării celei noi. 

Dar dacă lucrurile stăteau aşa în apropiere de Memfis, în schimb, de pe 
celelalte domenii ale prinţului, arendaşul îşi scotea paguba cu vârf şi 
îndesat. 


CAPITOLUL XIV 


În luna Hoiak, care ţine de la jumătatea lui septembrie până la 
jumătatea lui octombrie, apele Nilului atinseră nivelul cel mai înalt şi apoi 
începură să scadă încet, abia văzut. Fructele de tamarin, curmalele şi 
măslinele erau culese, iar prin grădini pomii înfloreau pentru a doua oară. 

În timpul acesta, înălţimea-sa Ramses al XII-lea părăsea însoritul palat 
de lângă Memfis şi, cu mare alai, cu câteva zeci de corăbii frumos 
împodobite, se îndrepta spre Teba să mulţumească zeilor de acolo pentru 
buna revărsare a apelor şi totodată să depună jertfe pe mormintele 
strămoşilor veşnic vii. 

Preamăritul suveran îşi luă rămas bun din toată inima de la fiul şi 
moştenitorul lui, dar încredința totuşi conducerea treburilor ţării, pe 
vremea cât lipsea, lui Herihor. 

Prinţul Ramses se simţi atât de lovit de această dovadă a neîncrederii 
monarhului, încât timp de trei zile nu ieşi din casă şi nu primi hrană, 
plângând amarnic. Apoi nu se mai bărbieri şi se mută la Sara, pentru a se 
feri de-o întâlnire cu Herihor şi pentru a-i face în ciudă mamei sale, pe care 
o socotea pricina tuturor nefericirilor lui. 

Chiar de a doua zi fu vizitat în acest colţ retras de către Tutmozis, care 
adusese cu sine două bărci pline de muzicanți şi dansatoare, iar o a treia 
plină de coşuri cu de-ale mâncării, de flori, precum şi de amfore cu vin. 
Dar prinţul porunci muzicanţilor şi dansatoarelor să plece înapoi şi, luându- 
| pe Tutmozis în grădină, îi spuse: 

— Desigur că mama, căreia îi urez viaţă veşnică, te-a trimis aici ca să 
mă desparţi de Sara! Spune-i că, deşi Herihor a ajuns nu numai locţiitorul, 
dar chiar şi fiul tatălui meu, eu voi face ce-mi place. Ştiu eu ce vrea... 
Astăzi încearcă să mă îndepărteze de Sara, iar mâine de putere. Le voi 
dovedi că nu vreau să mă lipsesc de nimic. 

Prinţul era tulburat. Tutmozis dădu din umeri şi apoi zise: 

— Aşa cum vântul ridică pasărea deasupra deşertului, tot astfel îl 
împinge mânia pe om în pragul nedreptăţii. Te miră, oare, faptul că preoţii 


nu se bucură când văd că moştenitorul tronului şi-a legat viaţa de o femeie 


de altă credinţă şi din altă ţară? E drept, le e cu atât mai puţin pe plac 
Sara cu cât n-o ai decât pe ea; dacă ai avea câteva femei, ca toţi tinerii de 
neam, nu i-ar da nicio însemnătate evreicei. Şi, totuşi, i-au făcut vreun 
rău? Niciunul. Dimpotrivă, s-a găsit chiar un preot care a apărat-o în faţa 
oamenilor înfuriaţi, pe care ţie ţi-a plăcut să-i scoţi din temniţă. 

— Dar mama mea? întrebă prinţul. Tutmozis surâse. 

— Vrednica ta mamă te iubeşte ca pe ochii şi inima ei. Nici ei nu-i place 
Sara, dar ştii ce mi-a spus într-o zi? Să ţi-o iau eu, pentru mine, pe Sara ta! 
Vezi ce glumă şi-a îngăduit să facă? lar eu i-am răspuns, tot printr-o 
glumă, că tu mi-ai dăruit o haită de câini de vânătoare şi doi cai sirieni, 
când te-ai săturat de ei; aşa că s-ar putea ca într-o bună zi să-mi dai şi 
ibovnica, pe care va trebui desigur s-o primesc, mulţumindu-ţi... 

— Nici să nu te gândeşti la aşa ceva. Nimănui nu i-aş da-o pe Sara, 
tocmai pentru faptul că din pricina ei tatăl meu nu m-a lăsat, să-i ţin locul. 

Tutmozis dădu din cap. 

— Te înşeli foarte tare, răspunse el. Te înşeli aşa de tare, încât mă şi 
îngrozesc. Oare nu înţelegi cu adevărat pricina dizgraţiei tale, pe care o 
ştie orice om luminat din Egipt? 

— Nu ştiu nimic. 

— Cu atât mai rău, zise Tutmozis, încurcat. Aşadar, nu ştii că de pe 
timpul manevrelor, oştenii, şi mai ales grecii, închină prin toate cârciumile 
în sănătatea ta... 

— Doar pentru asta au primit bani. 

— Da, dar nu ca să urle cât îi ţine gura că, atunci când te vei urca tu pe 
tron după luminăţia-sa faraonul, să trăiască veşnic! vei porni un mare 
război, după care vor urma schimbări în Egipt... Ce fel de schimbări? Şi 
cine, faraonul fiind încă în viaţă, cutează să vorbească despre planurile 
moştenitorului? 

Prinţul se posomori. 

— Şi am să-ţi mai spun ceva, continuă Tutmozis. Căci răul, ca şi hiena, 
nu umblă niciodată singur. Ştii oare că ţăranii au scornit cântece despre 
felul cum i-ai scăpat din temniţă şi, ce-i mai rău, spun că atunci când te vei 


urca pe tron, după tatăl tău, vei desfiinţa dările? Cred că nu trebuie să-ţi 


mai amintesc că ori de câte ori ţăranii s-au plâns de nedreptate şi de 
biruri, de tot atâtea ori au urmat răscoale... lar atunci, ori un duşman din 
afară s-a năpustit împotriva statului slăbit, ori Egiptul s-a rupt în atâtea 
bucăţi câţi nomarhi avea. De altfel, judecă şi tu: e oare un lucru potrivit ca 
numele cuiva să fie pomenit în Egipt mai des decât acela al faraonului? Şi 
ca între popor şi suveranul nostru să se înalțe cineva? lar dacă mi-ai 
îngădui, ţi-aş spune ce cred preoţii despre treaba asta... 

— Fireşte că-ţi îngădui. Vorbeşte! 

— lată, un preot tare înţelept, care de pe vârful templului lui Amon 
urmăreşte mişcările stelelor, a născocit următoarea prevestire: faraonul 
este soarele, iar moştenitorul tronului - luna. Când luna se mişcă de 
departe pe urmele zeului luminii, atunci şi ziua şi noaptea sunt luminate. 
Când însă luna vrea să fie foarte aproape de soare, atunci ea însăşi 
dispare, iar nopţile sunt întunecate. Dar dacă se întâmplă ca luna să 
treacă pe dinaintea soarelui, atunci avem un numai beznă, dar şi o mare 
tulburare în lume... 

— Şi toate palavrele astea, îl întrerupse Ramses, ajung la urechile tatălui 
meu? Vai de capul meu! Mai bine era să nu mă fi născut nicicând fiu de 
faraon! 

— Faraonul, ca zeu pământean, ştie totul; dar e prea mare ca să ia 
aminte la strigătele soldaţilor beţi, ori la şoaptele ţăranilor. El înţelege că 
fiecare egiptean e gata să-şi dea viaţa pentru el, iar tu eşti cel dintâi care 
s-o faci. 

— Aşa e, spuse prinţul, îngrijorat. În toate acestea văd însă o nouă 
ticăloşie din partea preoţilor, adăugă el, în-viorându-se. Aşadar, eu sunt 
cel care umbresc măreţia stă pânului nostru din pricină că-i scot pe 
nevinovaţi din temniţă şi nu îngădui cămătarului meu să-i jecmănească pe 
ţărani cu un bir nedrept? lar când Herihor cârmuieşte armata, numeşte pe 
comandanţi, duce tratative cu prinți străini şi spune tatălui meu să-şi 
petreacă zilele în rugăciune... 

Tutmozis îşi acoperi urechile şi, bătând din picior, strigă: 

— Taci! încetează odată! Fiecare cuvânt spus de tine este un sacrilegiu! 


Statul e cârmuit numai de faraon şi tot ce se petrece pe pământ e din 


voinţa lui. lar Herihor e sluga faraonului şi nu face decât ceea ce Îi 
porunceşte stăpânul. Cândva ai să te încredinţezi singur de lucrul acesta. 
N-aş vrea ca vorbele mele să fie rău înţelese! 

Prinţul se posomori atât de mult, încât Tutmozis întrerupse convorbirea 
şi îşi luă rămas bun cât putu mai repede de la prietenul său. Când se urcă 
în barca lui cu baldachin şi draperii, răsuflă adânc şi, după ce bău un pocal 
destul de mare de vin, începu să cugete: „Mulţumesc zeilor că nu mi-au 
dat o fire ca a lui Ramses. E omul cel mai nefericit, el, pe care soarta l-a 
pus atât de sus... Ar fi putut avea cele mai frumoase femei din Memfis, şi 
el se ţine scai de una singură, ca să-i facă în necaz maică-şi. De altminteri, 
le face în necaz tuturor acelor fecioare nevinovate şi soţii credincioase 
care tânjesc de supărare din pricină că moştenitorul, care pe deasupra mai 
e şi aşa de chipeş, nu le răpeşte virtutea, ori nu le sileşte să fie 
necredincioase. Ar fi putut nu numai să bea, ci chiar să se şi scalde în vinul 
cel mai bun; în schimb, el se mulţumeşte cu păcătoasa de bere ostăşească 
şi turtă uscată unsă cu usturoi. De unde o fi luat el deprinderile astea 
grosolane? Nu pricep de loc! Ori poate vrednica noastră regină Nikotris, în 
clipele cele mai primejdioase, să se fi uitat mai îndelung la vreo slugă care 
mânca? 

Ar putea, iarăşi, să nu facă nimic, din zori şi până seara. Dacă ar vrea, 
lar îndopa cu de toate cei mai de seamă dregători, dimpreună cu soțiile, 
surorile şi fiicele lor. Dar el nu numai că mănâncă cu mâna lui, dar, spre 
mâhnirea tineretului de neam, se spală singur, se îmbracă singur, iar 
frizerul său prinde păsări cu laţul, cât îi ziulica de mare, irosindu-şi 
îndemânarea. 

O, Ramses! Ramses! suspină sclivisitul Tutmozis. Cum să evolueze 
moda sub un prinţ ca tine? De un an şi mai bine purtăm aceleaşi şorţuleţe, 
iar perucile se mai pun numai datorită demnitarilor de la curte: pentru că 
tu nu vrei, în ruptul capului, să porţi peruci, ceea ce-i o mare decădere a 
întregii nobilimi. 

Şi toate astea... vai! numai din cauza blestematei de politici. O, cât sunt 
de fericit că nu trebuie să ghicesc ce se pune la cale în Tir sau la Ninive, să 
am grijă ca militarii să-şi primească solda, să tot socotesc cu câţi oameni a 


crescut sau s-a micşorat populaţia Egiptului şi ce fel de dări mai trebuie 
puse! E un lucru îngrozitor să mă gândesc că ţăranul îmi plăteşte nu atâta 
cât îmi trebuie şi cât cheltuiesc, ci doar atâta cât îi îngăduie revărsarea 
Nilului. Şi doar părintele nostru al tuturor, Nilul, nu-mi întreabă creditorii 
cât le mai sunt dator..." 

Aşa se gândea Tutmozis, îmbărbătându-şi cu vin auriu cugetul îngrijorat, 
astfel că, până să ajungă barca la Memfis, fu cuprins de un somn atât de 
greu, încât sclavii trebuiră să-şi poarte stăpânul pe braţe, până la lectică. 
După plecarea lui Tutmozis, care semănase mai degrabă a fugă, prinţul se 
cufundă în gânduri şi simţi chiar un fel de îngrijorare. Crescut cum era în 
şcolile preoţeşti şi aparţinând celei mai înalte aristocrații, prinţul avea 
unele îndoieli. El ştia că în timp ce unii preoţi, prin luni de zile de post şi 
cazne, se pregăteau să cheme spiritele, alţii spuneau că spiritele sunt o 
nălucire, ori o înşelătorie. Văzuse de asemeni că boul sfânt, Apis, în faţa 
căruia se prosterna întreg Egiptul, era uneori bătut straşnic, cu nuiaua, de 
către preoţii cei mai de rând, care îi dădeau nutreţ şi-i ţineau vacile la 
gonit. 

Înţelesese, în sfârşit, că tatăl său, Ramses al XII-lea, care pentru 
mulţime era zeul veşnic viu şi atotputernic al lumii, nu era decât un om ca 
toţi oamenii, doar ceva mai betegit decât ceilalţi bătrâni şi foarte îngrădit 
de preoţi în faptele lui. 

Toate acestea prinţul le ştia şi de multe lucruri îşi bătea joc în sinea sa, 
ba uneori chiar şi în public. Dar toată această sfidare a sa pălea în faţa 
adevărului crud că nimănui nu-i era îngăduit să ia în derâdere numele 
faraonului. 

Ramses cunoştea istoria ţării sale şi ţinea minte că în Egipt multe lucruri 
se iertau celor mari. Un înalt dregător putea să strice un canal, să ucidă pe 
furiş un om, să-şi bată joc în ascuns de zei, să primească daruri din partea 
solilor puterilor străine. Dar două păcate erau de neiertat: trădarea 
tainelor sacerdotale şi trădarea faraonului. Omul care săvârşise una din 
aceste fărădelegi pierea, uneori după scurgerea unui an, din mijlocul 
slugilor şi prietenilor. Dar unde pierea şi ce se întâmpla cu el? Despre 


aceasta nimeni nu cuteza nici măcar să sufle o vorbă. 


Şi Ramses simţea că se află pe o astfel de pantă, din clipa în care 
armata şi ţăranii începuseră să-i rostească numele şi să pomenească 
despre unele din planurile sale, despre schimbări în stat şi despre 
viitoarele războaie. Gândindu-se la aceasta, prinţul avea impresia că pe el, 
moştenitorul tronului, mulţimea fără nume a săracilor şi răsculaților îl 
împinge cu putere spre vârful obeliscului celui mai înalt, de unde nu te poţi 
decât prăbuşi şi preface în pulbere. Mai târziu, când după moartea tatălui 
său va ajunge faraon, va avea dreptul şi mijloacele de a săvârşi fapte la 
care nimeni în Egipt nu s-ar fi gândit fără să nu se cutremure de groază. 
Dar deocamdată trebuia într-adevăr să ia aminte, pentru a nu fi socotit 
trădător şi răzvrătit împotriva legilor de bază ale statului. 

În Egipt era un singur stăpânitor recunoscut: faraonul. El cârmuia, el 
voia, el gândea pentru toţi şi era vai de acela care ar fi cutezat, cu glas 
tare, să se îndoiască de atotputernicia faraonului, ori să vorbească despre 
anume gânduri ale lui, ori chiar despre schimbări îndeobşte. Planurile se 
puneau la cale numai într-un singur loc: în sala unde faraonul asculta 
părerile sfetnicilor săi cei mai apropiaţi şi îşi spunea el însuşi gândurile. 
Toate schimbările puteau veni numai de aici. Aici se vedea arzând singura 
torţă a înţelepciunii politice, a cărei strălucire se răsfrângea asupra 
Egiptului întreg, luminându-l. Dar şi despre acest lucru era mai sănătos să 
taci. 

Toate gândurile acestea se perindară cu iuţeala fulgerului prin capul 
moştenitorului, în timp ce stătea pe o bancă de piatră în grădina Sarei, sub 
un castan, cu ochii la priveliştea ce-l înconjura. Apa Nilului mai scăzuse şi 
începuse să devină străvezie ca un cristal. Dar ţara întreagă mai părea 
încă un golf al mării, plin de insule, pe care răsăreau clădiri, grădini de 
legume şi fructe, iar din loc în loc pâlcuri de copaci mari, ce slujeau de 
podoabă. 

În jurul acestor insule se puteau vedea cumpene cu găleți, cu ajutorul 
cărora oameni goi, de culoarea aramei, purtând şorţuri şi tichii murdare, 
scoteau apă din Nil, turnând-o pe rând în fântâni aflate tot mai sus. 

Unul din aceste locuri se întipărise cu deosebire în memoria lui Ramses. 


Era un deal abrupt pe al cărui povârniş se aflau trei cumpene: una vărsa 


apă din fluviu în fântâna cea mai de jos, a doua scotea apa de aici şi o 
ridica cu câţiva coţi mai sus, până la fântâna mijlocie, iar a treia cumpănă 
scotea apa din fântâna mijlocie şi o vărsa în cea mai de sus, aflată pe 
vârful dealului. lar acolo, câţiva oameni, tot atât de goi, scoteau apa cu 
găleţile şi udau brazdele de legume sau o împrăştiau, cu ajutorul unor 
pompe de mână, deasupra copacilor. 

Cumpenele ce se aplecau şi se ridicau, înclinarea găleţilor, apa care 
țâşnea din pompe - toate aceste mişcări erau atât de ritmice, încât 
oamenii care le făceau puteau fi luaţi drept nişte automate. Nici umul 
dintre ei nu schimba vreun cuvânt cu vecinul său, nu-şi schimba locul, nu 
se uita în spate, ci numai se apleca şi îşi îndrepta spinarea, mereu în 
acelaşi chip, de dimineaţă şi până seara, de la o lună la alta şi, desigur, din 
copilărie până în pragul morţii. „Şi făpturile acestea, se gândea prinţul, 
uitându-se la munca lor, asemenea făpturi vor ca eu să le îndeplinesc 
nălucirile? La ce fel de schimbări pot ei nădăjdui? Atâta doar, ca cel ce 
scoate apă din fântâna de jos să treacă mai sus, ori ca, în loc să ude 
brazdele cu găleata, să stropească pomii cu pompa?” 

Mânia îl cuprinse şi-l strivea umilinţa la gândul că el, moştenitorul 
tronului, din pricina flecărelilor unor făpturi de teapa acestora, care se 
plecau viaţa întreagă deasupra fântânilor cu apă tulbure, nu fusese numit 
locţiitor al faraonului! 

În clipa aceea auzi printre pomi un foşnet încet şi două mâini delicate i 
se aşezară pe umeri. 

— Ce-i, Sara? întrebă prinţul, fără a se întoarce. 

— Eşti trist, stăpâne? Nici Moise nu s-a bucurat atât de mult când a 
văzut pământul făgăduinţei, cât m-am bucurat eu, când mi-ai spus că te 
vei muta şi vei locui aici, cu mine. Dar iată că suntem împreună de o zi şi 
încă nu ţi-am văzut zâmbetul. Nici măcar nu-mi vorbeşti; umbli posomorât, 
iar noaptea nu mă dezmierzi, ci doar suspini... 

— Sunt mâhnit. 

— Spune-mi ce ai. Mâhnirea e ca o comoară dată în păstrare. Atâta timp 
cât o păzim singuri, până şi somnul fuge de noi şi de abia atunci ne simţim 


mai uşuraţi, când îi găsim încă un paznic. 


Ramses o îmbrăţişă şi o aşeză lângă el, pe bancă. 

— Când ţăranul, zise el, zâmbind, nu pridideşte înainte de revărsarea 
apelor să strângă roadele de pe câmp, femeia îl ajută. Ea îi mai ajută să 
mulgă vacile, îi aduce de mâncare pe câmp, îl spală când se întoarce de la 
muncă. De aici s-a ivit credinţa că femeia poate uşura necazurile 
bărbatului. 

— Tu, stăpâne, nu crezi în ea? 

— Necazurilor unui prinţ, răspunse Ramses, nu-i în stare să le facă faţă 
nicio femeie, fie ea tot atât de înţeleaptă şi de pricepută ca mama mea... 

— O, stăpâne! Spune-mi, care sunt aceste necazuri, spune-mi... stărui 
Sara, lipindu-se de braţul prinţului. După legendele noastre Adam a părăsit 
raiul pentru Eva; şi doar el a fost, după cât se pare, cel mai mare rege al 
celui mai frumos regat... 

Prinţul căzu pe gânduri, iar după câteva clipe zise: 

— Şi înţelepţii noştri spun că mulţi bărbaţi s-au lipsit de demnități înalte 
pentru o femeie. Dar nu s-a auzit ca vreunul dintre ei să fi dobândit un 
lucru măreț de pe urma unei femei: poate doar vreun comandant, căruia 
faraonul i-a dat mâna fiicei lui, împreună cu o zestre mare şi cu o 
dregătorie înaltă. Dar femeia nu-i în stare să ajute pe cineva să se ridice la 
demnități mai înalte, ori să iasă din necazuri. 

— Poate doar dacă nu iubeşte, aşa cum te iubesc eu pe tine, stăpâne, 
şopti Sara. 

— Ştiu că mă iubeşti nespus de mult... Niciodată nu mi-ai cerut daruri şi 
nici nu i-ai ocrotit pe aceia care nu se dau în lături să-şi caute norocul chiar 
sub patul ţiitoarelor prinților. Eşti mai blândă decât un miel şi tăcută ca 
noaptea deasupra Nilului. Sărutările tale sunt ca miresmele din ţara Punt, 
iar îmbrăţişarea ta e dulce ca somnul unui om trudit. N-am nicio măsură 
pentru frumuseţea ta şi nici cuvinte pentru virtuțile tale. Eşti o fiinţă 
deosebită printre femei, ale căror buze sunt pline de nelinişte şi a căror 
iubire costă atât de scump. Dar cu toată desăvârşirea ta, cum ai putea tu, 
oare, să-mi uşurezi grijile? Poţi, oare, face astfel, încât tatăl meu să 
pornească o expediţie mare la răsărit, iar pe mine să mă pună căpetenia 


ei? Poţi, oare, să-mi dai măcar corpul de oaste Menfi, pe care l-am cerut, 


sau să mă faci, în numele faraonului, cârmuitor peste Egiptul de Jos? Şi 
poţi, oare, face ca toţi supușii faraonului să gândească şi să simtă ca mine, 
supusul lui cel mai credincios? 

Sara îşi lăsă mâinile pe genunchi şi şopti trist: 

— E drept, nu pot... Nu pot nimic! 

— Ba da, poţi multe! Poţi să mă înveseleşti, răspunse Ramses, zâmbind. 
Ştiu că ai învăţat dansul şi muzica. Scoate deci aceste veşminte lungi, ce 
stau bine preoteselor care veghează asupra focului, şi îmbracă-te în văluri 
străvezii, ca... dansatoarele feniciene. Dansează şi dezmiardă-mă, aşa 
cum fac ele... 

Sara îl apucă de mâini şi cu ochi scăpărători, strigă: 

— Şi tu petreci în tovărăşia unor astfel de neruşinate? Spune-mi, ca să 
ştiu cel puţin cât sunt de nenorocită. Apoi, trimite-mă înapoi la tata, în 
valea noastră din deşert, în care era mai bine să nu te fi văzut! 

— Lasă, lasă, linişteşte-te, zise prinţul, jucându-se cu părul ei. Doar 
trebuie să văd dansatoare, dacă nu la ospeţe, atunci la ceremoniile de la 
curte ori în timpul serviciilor divine, din temple. Dar ele, toate la un loc, nu 
preţuiesc cât tine singură: şi apoi, care dintre ele s-ar putea măsura cu 
tine? Trupul tău e ca al statuiei lui Isis sculptat în fildeş, în timp ce ele au, 
mai fiecare, câte un cusur. Unele sunt prea grase, altele au picioare subţiri 
ori mâini urâte, iar altele poartă peruci. Care dintre ele se poate asemui cu 
tine? Dacă ai fi fost egipteancă, toate templele ar fi stăruit să te aibă în 
fruntea corurilor lor. lar dacă acum te-ai arătat la Memfis într-un veşmânt 
străveziu, preoţii s-ar împăca cu tine, numai să vrei să iei parte la 
procesiunile lor. 

— Nouă, fiicelor lui luda, nu ne este îngăduit să purtăm veşminte lipsite 
de cuviinţă... 

— Nici să dansaţi sau să cântaţi? Atunci de ce ai învăţat? 

— Femeile şi fetele noastre dansează când sunt singure, pentru a-l slăvi 
pe Domnul, iar nu ca să stârnească în inimile bărbaţilor pofte nesăţioase. 
Ştim şi să cântăm. Aşteaptă, stăpâne, să-ţi cânt şi eu ceva... Se ridică de 
pe laviţă şi se îndreptă spre casă. În curând apăru din nou. În urma ei, o 


fată tânără, cu ochi negri, înspăimântați, purta o harfă. 


— Cine-i fata asta? întrebă prinţul. Stai puţin, i-am văzut undeva 
privirea! Aha, când am fost aici ultima dată, fata asta, înfricoşată, s-a uitat 
la mine printre tufe... 

— E ruda şi sluga mea, Ester, răspunse Sara. Locuieşte la mine deo 
lună, dar se teme de tine, stăpâne, şi fuge întotdeauna. Se prea poate să 
se fi uitat cândva la tine, printre tufe. 

— Poţi să pleci, copila mea, zise prinţul, adresându-i-se fetiţei împietrite, 
iar când aceasta se ascunse printre pomi, adăugă: şi ea e evreică? Dar 
paznicul casei tale, care de asemenea se uită la mine ca berbecul la 
crocodil? 

— E Samuel, fiul lui Ezdreas; şi el e rudă cu mine. L-am luat în locul 
negrului, căruia, stăpâne, i-ai dăruit libertatea. Doar mi-ai îngăduit să-mi 
aleg eu slugile! 

— Da, aşa e! Atunci şi paznicul slugilor tale e evreu, căci şi el are pielea 
galbenă. 

— Acela, răspunse Sara, este Ezechiel, fiul lui Ruben, ruda tatălui meu. 
Nu-ţi place, stăpâne? Sunt cu toţii slugile tale nespus de credincioase. 

— Dacă-mi place! zise prinţul, ursuz, bătând toba cu degetele pe bancă. 
Doar nu-i aici ca să-mi placă, ci ca să păzească bunurile tale. De altminteri, 
oamenii aceştia nu mă privesc de loc... Cântă, Sara... 

Sara îngenunche pe iarbă, la picioarele prinţului, şi, după câteva 
acorduri la harpă, începu: 

„Unde-i omul care să nu aibă griji? Unde-i omul care, pregătindu-se de 
culcare, ar putea să spună: «lată o zi fără umbră de tristeţe»? Unde-i omul 
care, intrând în mormânt, ar putea spune: «Viaţa mea s-a scurs fără dureri 
şi griji, ca o seară senină deasupra lordanului!»” Dar cât de mulţi sunt cei 
care în fiecare zi îşi scaldă pâinea în lacrimi, iar casa li-i plină de suspine! 

Plânsul, acesta-i primul glas al omului pe pământ, iar geamătul lui - 
ultimul adio. Plin de îngrijorare intră în viaţă, plin de jale se coboară în 
locul de odihnă şi nimeni nu-l întreabă unde ar vrea să rămână. Unde-i 
acela care să nu fi trecut prin amărăciunea vieţii? Să fie oare copilul a 
cărui mamă-i răpită de moarte? Ori pruncul ale cărui buze n-apucă să 


atingă sânul mamei, uscat de foame, vlăguit şi de ultima picătură de 


lapte? 

Unde-i omul încrezător în soarta lui şi care să aştepte liniştit ziua de 
mâine? E, oare, cel ce lucrează pe câmp şi ştie că nici ploaia şi nici venirea 
lăcustelor nu stau în puterea lui? Ori, poate, neguţătorul care îşi lasă marfa 
în voia vânturilor, pornite nu se ştie de unde, iar viaţa şi-o încredinţează 
talazurilor de deasupra adâncurilor, ce înghit totul şi nimic nu mai dau 
înapoi? 

Unde-i omul care să nu simtă nelinişte în sufletul său? E, oare, 
vânătorul, care, urmărind o căprioară cu picioarele iuți, întâlneşte în 
drumul lui un leu ce-şi râde de săgeată? Ori, poate, oşteanul, care cu 
sudoarea pe frunte se îndreaptă spre glorie, dar este întâmpinat de o 
pădure de sulițe şi paloşe de bronz ascuţite, dornice de sânge? E, oare, 
regele, care sub purpură poartă o zale grea şi cu ochi mereu treji 
urmăreşte oştirile vecinilor puternici, iar cu urechea încearcă să prindă 
foşnetul pologului de la pat, ca nu cumva să-l nimicească în propriul său 
cort trădarea? 

lată de ce inima omenească în fiece loc şi la orice vreme e plină de 
suspine... în pustiu, ameninţată de lei şi de scorpioni, în peşteri - de 
balauri, printre flori - de şerpi veninoşi. La lumina zilei, vecinul hrăpăreţ 
plănuieşte cum să-i micşoreze pământul, iar noaptea, tâlharul viclean îi 
pipăie uşa cămării. În copilărie ea e neputincioasă, la bătrâneţe fără de 
vlagă, iar în puterea vârstei - înconjurată de primejdii ca o balenă de 
adâncul apelor. 

De aceea o, Doamne, părintele meu, spre tine se îndreaptă chinuitul 
suflet omenesc. Tu l-ai adus pe lumea asta plină de primejdii, tu i-ai dăruit 
spaima morții, tu i-ai închis căile liniştii în afară de calea ce duce la tine. Şi, 
asemeni pruncului ce nu poate merge şi se prinde de poalele mamei, ca să 
nu cadă, la fel şi omul neputincios, se încredinţează milei tale, căutând 
alinare zbuciumului său..." Sara tăcu. Prinţul căzu pe gânduri. După câteva 
clipe zise: 

— Voi, evreii, sunteţi un popor mohorât. Dacă în Egipt s-ar crede în cele 
ce ne învaţă cântecul vostru, nimeni n-ar mai râde pe malurile Nilului. Cei 


avuţi şi puternici s-ar ascunde de frică în subteranele templelor, iar 


poporul, în loc să lucreze, ar fugi în peşteri, de unde ar aştepta să vadă 
milostivenia, care, de altfel, n-ar sosi. 

Credinţa noastră e alta: poţi avea totul pe lumea asta, dar trebuie să ţi 
le faci toate singur. Zeii noştri nu vin în ajutorul molâilor. Coboară pe 
pământ de abia atunci când eroul care s-a încumetat să facă o faptă 
supraomenească a ajuns la capătul puterilor. Aşa s-a întâmplat cu Ramses 
cel Mare când s-a năpustit în mijlocul celor două mii cinci sute de care de 
luptă duşmane, fiecare din ele purtând câte trei luptători. De-abia atunci 
nemuritorul Amon i-a dat o mână de ajutor şi a încheiat măcelul. Dar dacă, 
în loc să lupte, ar fi aşteptat ocrotirea zeului vostru, de mult pe malurile 
Nilului egiptenii ar fi umblat numai cu găleata şi cărămida în mână. lar 
netrebnicii de hittiţi cu papirusurile şi cu nuiaua! De aceea, Sara, mai 
degrabă farmecul tău, decât cântecele tale, îmi va risipi îngrijorarea. Dacă 
aş face aşa cum spun înţelepţii evrei şi aş aştepta să-mi cadă ajutorul din 
cer, vinul mi s-ar îndepărta de la gură, iar femeile, de casele mele. 

Şi, mai presus de toate, n-aş mai putea fi erpatru şi aş păţi ca fraţii mei 
vitregi, dintre care unul nu poate păşi prin odaie fără să fie sprijinit de doi 


sclavi, iar celălalt sare prin copaci... 


CAPITOLUL XV 


A doua zi, Ramses îşi trimise negrul la Memfis, cu porunci. Pe la amiază, 
plutind dinspre oraş, se apropie de casa Sarei o corabie pântecoasă, plină 
de oşteni greci, cu coifuri înalte şi platoşe strălucitoare. 

La un semn, şaisprezece oameni înarmaţi cu scuturi şi sulițe scurte 
coborâră pe țărm, aliniindu-se pe două rânduri. Când să pornească spre 
casă fură însă opriţi de un al doilea trimis al prinţului care, poruncind 
ostaşilor să rămână pe mal, pofti la moştenitorul tronului numai pe 
Patrocle, comandantul lor. 

Soldaţii luară poziţie de drepţi şi rămaseră aşa, neclintiţi, ca două şiruri 
de coloane căptuşite cu tablă lucitoare. Patrocle, purtând un coif cu pene, 
tunică de purpură, iar pe deasupra zale de aur împodobite cu un cap de 
femeie, care avea în loc de păr nişte şerpi, urmă pe trimisul lui Ramses. 

Prinţul îl întâmpină pe vrednicul oştean în poarta grădinii. Nu-i surâse ca 
de obicei, nici nu-i răspunse la adânca lui plecăciune, ci-i zise doar pe un 
ton rece: 

— Spune-le soldaţilor greci, din oştile mele, că nu voi mai face instrucţie 
cu ei până ce stăpânul nostru, faraonul, nu mă va numi pentru a doua oară 
comandantul lor. Au pierdut cinstea aceasta din pricina trăncănelilor lor 
prin cârciumi - şi care, pentru mine, sunt o jignire. Totodată, îţi atrag 
luarea-aminte că regimentele greceşti nu-s destul de disciplinate. Oamenii 
tăi vorbesc în gura mare în locuri publice despre politica ţării ca, de pildă, 
despre pornirea unui război, ceea ce ar putea fi socotit drept trădare de 
stat. Despre asemenea lucruri pot vorbi numai faraonul şi sfetnicii lui cei 
mai de seamă. lar noi, soldaţii şi slugile lui, Orice însărcinări am avea, nu 
putem decât să îndeplinim în tăcere poruncile preamilostivului stăpân. Te 
rog, deci, să înştiinţezi oştile despre aceasta şi-ţi urez noroc. 

— Va fi cum ai spus, măria-ta, răspunse grecul. Făcu stânga-mprejur şi, 
cu capul sus, se îndreptă, zăngănindu-şi zalele, spre corabie. Fiindu-i 
cunoscută trăncăneala soldaţilor prin cârciumi, înţelesese în clipa aceea că 
moştenitorul, idolul armatei, suferise o înfrângere: şi cum ajunse la 


detaşamentul soldaţilor rămaşi pe țărm îşi luă o înfăţişare cruntă şi, 


gesticulând de zor, le strigă: 

— Bravi ostaşi greci! Câini râioşi ce sunteţi! Mânca-v-ar lepra! Dacă de 
azi înainte vreunul dintre voi va rosti numele moştenitorului prin cârciumi, 
să ştie că-i voi sparge scăfârlia cu ulciorul, că-i voi vâri cioburile pe gât şi - 
afară cu el din oştire! Oricine ar fi el va păzi porcii ţăranilor, iar în coiful lui 
vor oua găinile. Asta-i soarta ce-i paşte pe oştenii lipsiţi de minte, care nu 
ştiu să-şi ţină gura. Şi acum, stânga-mprejur! Şi marş la corabie, dar-ar 
ciuma în voi! Mai presus de orice oşteanul luminăţiei-sale trebuie să bea în 
sănătatea faraonului şi întru fericirea marelui comandant al oștirii, Herihor, 
să ne trăiască în vecii vecilor! 

— Trăiască în veci. Repetară soldaţii. 

Posomorâţi, se urcară pe corabie. Nu departe de Memfis, fruntea lui 
Patrocle se însenină şi el şi porunci oştenilor să înceapă cântecul fetei de 
preot care iubea atât de înfocat oştenii, încât punând în pat, în locul ei, o 
păpuşă, îşi petrecea nopţile în odaia străjilor... 

În ritmul acestui cântec se putea merge mai bine, iar vâslele puteau fi 
mânuite mai uşor. 

Spre seară se apropie de locuinţa Sarei o a doua corabie, din care cobori 
intendentul general al moşiilor lui Ramses. Prinţul îl primi şi pe acest 
slujbaş în poarta grădinii. Poate ca să se arate aspru, sau să nu-l silească 
să intre în casa ibovnicei sale. 

— Am vrut, zise moştenitorul, să te văd şi să-ţi spun că printre ţăranii 
mei tot mai umblă fel de fel de vorbe nelalocul lor despre micşorarea 
dărilor şi despre alte lucruri asemănătoare. Doresc să li se spună că nu le 
voi micşora dările. Dacă vreunul dintre ei însă, în ciuda spuselor mele, s-ar 
încăpăţâna prosteşte şi ar pălăvrăgi mai departe despre biruri, să fie bătut 
cu nuiaua. 

— Mai bine să plătească amendă... Un uten sau o drahmă, cum va 
porunci măria-ta, propuse intendentul. 

— Da, să plătească amendă, răspunse prinţul, după câteva clipe de 
şovăială. 

— Am putea, oare, să-i batem cu nuiaua încă de pe acum? Măcar pe cei 


mai nedomoliţi dintre ei, ca să ţină minte mai bine milostiva poruncă, şopti 


slujbaşul. 

— Da, aceştia ar putea fi bătuţi. 

— Îndrăznesc să-ţi spun, măria-ta, urmă el în şoaptă şi stând mereu 
plecat, că, dacă într-adevăr ţăranii au vorbit în ultimul timp despre 
desfiinţarea dărilor, e pentru că au fost puşi la cale de un necunoscut. De 
câteva zile însă au amuţit dintr-o dată... 

— Atunci nu mai e nevoie să fie bătuţi, observă Ramses. 

— Nici ca o mustrare pentru viitor? 

— N-ar fi păcat de nuiele? 

— De marfa asta nu vom duce lipsă nicicând. 

— Atunci da, dar numai cu multă blândeţe, hotărî prinţul. Nu vreau ca 
părintele meu să afle că bat ţăranii pe degeaba... Pentru îndemnuri la 
răzvrătire, da, trebuie bătuţi şi amendaţi, dar ne putem arăta mărinimoşi 
dacă nu se află astfel de pricini. 

— Înţeleg, răspunse intendentul, uitându-se în ochii prinţului. N-au decât 
să ţipe cât le-o plăcea, dar... să nu hulească pe şoptite... 

Amândouă aceste convorbiri, cu Patrocle şi cu intendentul, făcură ocolul 
Egiptului. 

După plecarea acestuia, căscând şi privind în jur plictisit, prinţul îşi zise 
în sinea sa: „Am făcut ce-am putut. Acum însă n-am să mai fac nimic... 
dacă voi izbuti.” 

în clipa aceea, venind dinspre acareturi, ajunse la urechile prinţului un 
geamăt înăbuşit şi ropotul unor lovituri. Ramses întoarse capul şi văzu 
cum supraveghetorul argaţilor - Ezechiel, fiul lui Ruben - croia cu nuiaua 
pe unul din slujitori, poruncindu-i în acelaşi timp să se liniştească: 

— Potoleşte-te odată!... Ţine-ţi gura, vită păcătoasă ce eşti!... 

lar argatul, doborât la pământ, îşi înfunda mâna în gură ca să nui se 
audă ţipătul. 

În primul moment, prinţul se repezi ca o panteră în direcţia acareturilor. 
Deodată se opri. 

— Ce-i pot face?... şopti el. Gospodăria aparţine doar Sarei, iar evreul 
este ruda ei. 

Îşi muşcă buzele şi se ascunse printre copaci, mai ales că bătaia se şi 


sfârşise. 

„Care va să zică, aşa gospodăresc smeriţii ăştia?... îşi zise prinţul în 
gând. Care va să zică, aşa?... Pe mine mă privesc cu ochi de câine speriat, 
iar pe argaţi îi snopesc în bătăi?... Aşa să fie oare toţi?...” În sufletul lui 
Ramses se trezi pentru prima oară bănuiala că poate şi Sara, sub masca ei 
de blândeţe, ascunde făţărnicie. Şi, într-adevăr, în sufletul Sarei se 
petreceau anumite schimbări. De cum îl zărise pe prinţ în valea din deşert, 
îi plăcuse. Simţământul acesta amuţise însă la auzul tulburătoarei veşti că 
frumosul tânăr era fiul faraonului şi moştenitorul tronului. lar când 
Tutmozis s-a învoit cu Ghedeon s-o aducă în casa prinţului, Sara s-a lăsat 
pradă unei uluiri depline. 

N-ar fi renunţat la Ramses pentru toate comorile pă-mântului, şi-ar fi dat 
şi viaţa pentru el, deşi nu se putea spune că în vremea aceea îl iubea. 
lubirea are nevoie de timp şi de libertate pentru a da cele mai frumoase 
flori; ei însă nu i se îngăduise niciun răgaz, nicio libertate. Într-o bună zi l-a 
cunoscut pe prinţ, a doua zi a fost răpită, aproape fără să fi fost măcar 
întrebată dacă vrea, şi dusă într-o casă din apropiere de Memfis, iar peste 
câteva zile, uimită, înspăimântată, neînţelegând nimic din tot ce se 
petrecea cu ea, devenise ibovnica prinţului. 

Până să se obişnuiască cu noua stare de lucruri a speriat-o pornirea 
mulţimii din împrejurimi împotriva ei, ca evreică, apoi vizita celor două 
femei necunoscute şi, în sfârşit, atacul asupra casei sale. 

Dar şi mai mult a speriat-o faptul că Ramses i-a luat apărarea, vrând 
chiar să se năpustească împotriva vinovaţilor, îşi pierdea cumpătul la 
gândul că se afla în mâinile unui om puternic şi năprasnic, capabil să verse 
sânge străin, după bunul lui plac, să ucidă chiar. 

Pentru o clipă, Sara fusese deznădăjduită; auzind poruncile cumplite ale 
prinţului, care îndemna slugile să pună mâna pe arme, i se păruse că-şi 
iese din minţi. În aceeaşi clipă se întâmplase însă un lucru mărunt, o 
vorbă, care, dezmeticind-o, dase o nouă întorsătură simţămintelor ei. 

Crezând-o rănită, prinţul îi trăsese legătura de pe cap şi, văzând locul 
lovit, strigase: 


„Numai o vânătaie? Şi cum îţi schimbă înfăţişarea!” 


Auzindu-i vorbele, Sara uitase de durere şi de spaimă. O cuprinsese o 
nelinişte nouă. Se schimbase ea într-atât de mult, încât lucrul acesta îl 
putuse uimi pe prinţ? Da, îl uimise, şi nimic mai mult! 

După câteva zile vânătaia dispăruse, dar în sufletul Sarei încolţiseră şi 
unele sentimente necunoscute până atunci. Începuse să fie geloasă pe 
Ramses, să se teamă că o va părăsi. 

Şi o mai chinuia încă o grijă: faţă de prinţ ea se simţea ca o slugă, o 
sclavă. Dorea din toată inima să-i fie slujnica cea mai credincioasă, sclava 
cea mai supusă, umbra lui nedespărţită. În acelaşi timp dorea însă ca el, 
cel puţin în clipele dezmierdărilor, să nu se poarte ca domn şi stăpân. 

Era ea a lui, e drept, dar şi el al ei. De ce dar să n-o lase să creadă că-i 
aparţine măcar cât de puţin? De ce prin fiecare cuvânt şi mişcare să-i 
arate că-i desparte o pră pastie? Cum? Nu l-a ţinut ea oare în braţele ei? 
Nu era el oare acela care îi sărutase gura şi sânii? 

Într-una din zile, venind la ea, prinţul îşi aduse şi câinele. Rămase numai 
câteva ore şi în tot acest timp câinele se ghemuise la picioarele lui, în locul 
în care de obicei sta Sara: când voise şi ea să se aşeze acolo, câinele 
începuse să mârâie. Râzând, prinţul îşi afunda degetele în laţele 
animalului, cum se obişnuise să facă şi cu părul ei. lar câinele se uita în 
ochii prinţului tot aşa cum se uita şi ea, cu singura deosebire că privirea lui 
era poate mult mai îndrăzneață. 

Sara era neliniştită şi cuprinsă de ură împotriva animalului inteligent, 
care-i răpise o parte din dezmierdări, fără să le preţuiască îndeajuns şi 
care avea faţă de stăpânul său o purtare atât de familiară, cum ea 
niciodată nu îndrăznise încă. Nici n-ar fi izbutit de altfel să ia un aer atât de 
nepăsător, privind într-altă parte, aşa cum făcea dulăul, atunci când mâna 
prinţului îi mângâia capul. 

Nu demult prinţul pomenise iarăşi despre dansatoare. Şi atunci, Sara 
izbucnise. Cum? Era el în stare să îngăduie unei femei neruşinate, 
despuiate, să-l dezmierde? Şi lehova, văzând toate astea din înaltul 
cerului, nu-şi aruncă oare trăsnetele asupra acestor nelegiuite? Drept e, 
Ramses îi spusese că ea îi era mai dragă decât toate celelalte. Dar 


cuvintele lui n-o liniştiseră: singura lor urmare fu hotărârea ei de a nu se 


mai gândi la nimic altceva decât la dragostea ce i-o nutrea. Şi ce 
însemnătate mai avea atunci ziua de mâine? lar când, aşezată la 
picioarele prinţului, începu cântecul despre suferinţele spiţei omeneşti de 
la leagăn şi până la groapă, ea îşi mărturisi păsul propriului său suflet şi-şi 
puse ultima nădejde în Dumnezeu. 

Astăzi, Ramses se afla lângă ea: putea fi deci mulţumită: avea întreaga 
fericire, pe care i-o putea da viaţa. Atunci însă începu încercarea cea mai 
grea pentru Sara. Prinţul locuia sub acelaşi acoperiş cu ea, ieşea în grădină 
cu ea, o lua uneori în barcă şi o plimba pe Nil. Dar nu era de loc mai 
aproape de ea decât atunci când se afla de cealaltă parte a fluviului, în 
mijlocul parcului regal. 

Stătea lângă ea, dar cu gândurile era în altă parte, iar Sara nu putea nici 
măcar să ghicească la ce se gândeşte. O îmbrăţişa sau îi mângâia părul, 
cu ochii duşi spre Memfis, spre uriaşele coloane ale palatului faraonului, ori 
cine ştie unde... 

Uneori, nici nu-i răspundea la întrebări sau, ca şi cum atunci s-ar fi trezit 


din somn, o privea nedumerit, de parcă se mira că o vede alături. 


CAPITOLUL XVI 


Aşa se scurgeau clipele de mare intimitate, de altfel destul de rare, 
dintre Sara şi prinţ. După ce le dăduse de ştire, lui Patrocle şi intendentului 
său general, care-i erau poruncile, Ramses îşi petrecuse cea mai mare 
parte a timpului pe-afară şi, ca mai totdeauna, plimbându-se cu barca. 
Plutea pe Nil şi prindea în năvod peşti din cei ce mişunau cu miile în fluviu, 
ori pătrundea în bălți şi, ascuns printre tulpinile înalte ale lotuşilor, trăgea 
cu arcul în păsăretul sălbatic, ale cărui cârduri gureşe roteau în roiuri 
strânse, ca muştele. Dar nici atunci nu-l părăseau gândurile de mărire: 
aşa, de pildă, îşi făcuse din vânătoare un fel de ştiinţă a prevestirii. 
Adeseori, văzând pe apă un cârd de gâşte galbene, trăgea cu arcul şi-şi 
spunea! - De nimeresc, voi fi cândva un nou Ramses cel Mare... Săgeata 
şuiera încet şi pasărea străpunsă, bătând din aripi, scotea ţipete atât de 
sfâşietoare, încât în balta întreagă se isca un viu freamăt. Nori de gâşte, 
de rațe şi cocori se avântau în sus, rotindu-se în cercuri largi deasupra 
surorii lor în agonie şi, apoi, coborau în alte locuri. 

Când liniştea se lăsa din nou, prinţul mişca barca mai departe, cu 
băgare de seamă, luându-se după legănatul trestiilor şi după ciripitul 
întrerupt al păsărilor. lar când din întinsul vegetației îi apărea un ochi de 
apă limpede şi un nou cârd, trăgea iarăşi cu arcul, spunând: 

— De nimeresc acum, voi fi faraon. De nu... 

De data aceasta săgeata lovi în apă şi, lunecând de câteva ori pe luciul 
ei, se pierdu printre lotuşi. lar prinţul, întărâtat, trase mereu alte săgeți, 
ucigând alte păsări, ori speriind doar cârdurile. Cei de la gospodărie ştiau 
bine unde se afla. După norii de păsări zgomotoase, care, la fiece clipă, 
săgetau aerul în sus, dând târcoale pe deasupra bărcii. Spre asfinţit când, 
obosit, se întorcea acasă, Sara îl aştepta în prag cu vasul de apă, cu 
ulciorul de vin uşor şi cu cununile de roze. Prinţul îi surâdea ori o mângâia 
pe obraji dar, uitându-se în ochii ei plini de duioşie, îşi zicea în gând: 

„Tare aş vrea să ştiu dacă şi ea ar fi în stare să-i bată pe ţărani aşa cum 
fac rudele ei, atât de sperioase, de altfel?... O, are dreptate mama că nu 
se încrede în evrei, deşi poate Sara e altfel...” O dată, întorcându-se pe 


neaşteptate, văzu o grămadă mare de copii goi ce se jucau în curtea din 
faţa casei. Toţi aveau pielea galbenă; la vederea lui se risipiră, gâgâind ca 
nişte rațe sălbatice din baltă. Până să ajungă însă la terasa casei, nici 
urmă de copii, de parcă-i înghiţise pământul. 

— Ce-i cu gâgâlicele astea, întrebă el pe Sara, ce fug aşa din faţa mea? 

— Sunt copiii slujitorilor tăi, răspunse ea. 

— Ai evreilor? 

— Ai fraţilor mei... 

— O, zeilor, cât de numeros este neamul ăsta, zise prinţul surâzând. Dar 
ăsta cine o mai fi?... adăugă el, arătând un om, care de dincolo de zid 
privea cu teamă. 

— Este Aod, fiul lui Barak, ruda mea... El vrea să-ţi slujească, stăpâne. ÎI 
pot primi oare?... 

Prinţul dădu din umeri. 

— Gospodăria este a ta, răspunse el. Poţi să-i primeşti pe toţi, pe cine 
vrei tu. Numai că, dacă se vor înmulţi prea mult, oamenii ăştia vor cotropi 
curând Memfisul... 

— Nu-i aşa că nu-i poţi suferi pe fraţii mei?... şopti Sara, uitându-se cu 
spaimă la Ramses şi lăsându-se să lunece la picioarele lui. 

Prinţul o privi, mirat. 

— Eu?... Nici nu mă gândesc la ei, răspunse cu mândrie. 

Aceste întâmplări mărunte, care ardeau sufletul Sarei ca nişte stropi de 
foc, nu schimbară cu nimic purtarea lui Ramses. La fel de binevoitor faţă 
de ea, întotdeauna, o dezmierda ca de obicei, deşi, tot mai des, ochii lui 
rătăceau spre cealaltă parte a Nilului, pironindu-se pe coloanele puternice 
ale palatului. 

Nu peste multă vreme băgă de seamă că în exilul lui voluntar nu 
suspina numai el. Lntr-o bună zi, o corabie a curţii, frumos împodobită, se 
desprinse de pe celălalt mal, plutind pe Nil înspre Memfis, apoi începu să 
dea târcoale atât de aproape de casă, încât Ramses putu distinge pe cei 
care şedeau în ea. 

O recunoscu astfel, sub un baldachin de purpură, între doamnele de la 


curte, pe mamă-sa, iar în faţa ei, pe o banchetă joasă, îl văzu pe Herihor, 


locţiitorul faraonului. Ce-i drept, nu se uitau spre casă, dar prinţul ghici că 
îl văzuseră. 

„Aha! îşi zise el, râzând. Onorata mea mamă şi vrednicul Herihor ar fi 
bucuroşi să mă poată scoate de aici, înainte de înapoierea faraonului...” 

Veni luna Tobi, adică sfârşitul lui octombrie şi începutul lui noiembrie. 
Nilul scăzuse la un stat şi jumătate de om, dezgolind zilnic noi petece de 
pământ negru, nămolos. În locurile de unde se retrăgeau apele, apărea de 
îndată plugul îngust, tras de doi boi. La coarnele lui, în pielea goală, păşea 
plugarul; alături de boi mergea cel care îi îndemna cu o bâtă scurtă, iar la 
spatele acestuia semănătorul care, înaintând prin nămol până la glezne, 
arunca din pumni grâul pe care-l purta în şorţ. Începea cel mai frumos 
anotimp al Egiptului: iarna. Căldura nu depăşea cincisprezece grade, 
pământul se acoperea repede cu o verdeață ca de smaragd, din mijlocul 
căreia ţâşneau narcisele şi violetele. Mireasma lor se făcea tot mai tare 
simțită prin mirosul greu al pământului şi al apei. 

Corabia ce-i purta pe venerata regină Nikotris şi pe locţiitorul faraonului 
- Herihor, se arătase de mai multe ori în preajma locuinţei Sarei. De 
fiecare dată, prinţul o văzuse pe mama sa, stând de vorbă, bine dispusă, 
cu marele sfetnic şi se încredința că dinadins nu se uita înspre casă, ca şi 
cum ar fi vrut să-i arate disprețul ei. 

— Staţi niţel! şopti mânios moştenitorul. Am să vă dovedesc că nici eu 
nu mă plictisesc... 

Când, într-o bună zi, nu cu mult înainte de apusul soarelui, se ivi de pe 
celălalt mal corabia de la curte, cu cortul ei de purpură împodobit la colţuri 
cu pene de struţ, Ramses porunci să i se pregătească o barcă de două 
persoane şi-i spuse Sarei că o va lua cu el. 

— O, lehova! exclamă ea, încrucişindu-şi mâinile. Dar acolo se află 
mama ta şi locţiitorul faraonului... 

— lar aici va fi moştenitorul tronului. la-ţi şi harpa, Sara. 

— Să mai iau şi harpa? întrebă ea, tremurând. Dar dacă venerata ta 
mamă va voi să stea de vorbă cu tine? Să ştii că atunci mă arunc în apă! 

— Nu fi copil, Sara, răspunse prinţul, râzând. Locţiitorul faraonului şi 


mama sunt mari iubitori de muzică. S-ar putea să le câştigi chiar 


bunăvoința, dacă vei cânta vreun cântec frumos evreiesc. Poate... ceva de 
dragoste... 

— Nu cunosc astfel de cântece, răspunse Sara, încurajată de cuvintele 
prinţului. Dar dacă cumva ceea ce voi cânta va plăcea celor doi, atunci... 

Cei de pe corabie văzură cum, împreună cu Sara, prinţul se urcă într-o 
barcă obişnuită şi că vâsleşte el însuşi. 

— Vezi, mărite părinte, şopti regina lui Herihor, se îndreaptă cu evreica 
lui spre noi... 

— Moştenitorul a ştiut să ia măsurile cuvenite faţă de ostaşii şi ţăranii lui 
şi a dovedit atâta căinţă îndepărtându-se de zidurile palatului, încât măria- 
ta îi poate ierta această greşeală măruntă, răspunse sfetnicul. 

— O, dacă nu s-ar afla şi el în barca asta, aş fi poruncit să fie făcută 
ţăndări, zise, mânioasă, Regina. 

— La ce bun? întrebă Herihor. Prinţul n-ar fi un urmaş al marilor preoţi şi 
al faraonilor, dacă n-ar zgâlţâi frânele pe care, din păcate, legea ori 
obiceiurile noastre - poate şi ele greşite - i le impun. Oricum, în 
împrejurări de seamă a dovedit că ştie să se stăpânească. Ba e chiar în 
stare să-şi recunoască propriile greşeli, însuşire aleasă şi prețioasă pentru 
un moştenitor. Chiar faptul că vrea să ne supere cu ibovnica lui e o dovadă 
că-l doare dizgraţia în care a căzut, din cele mai nobile porniri de 
altminteri. 

— Dar evreica asta, şopti regina, mototolind evantaiul de pene... 

— Cât priveşte persoana ei, sunt liniştit acum, zise sfetnicul. E o făptură 
frumoasă, dar prostuţă, care nici nu se gândeşte şi nici n-ar fi în stare să 
tragă foloase de pe urma influenţei ei asupra prinţului. Nu primeşte 
darurile şi, închisă în colivia ei puţin costisitoare, nu vede pe nimeni. Cu 
timpul poate că va ajunge să tragă foloase din situaţia ei de ibovnică a 
prinţului şi să păgubească tezaurul moştenitorului cu vreo cincisprezece 
talanţi. Până să ajungă însă acolo, Ramses se va plictisi de ea... 

— De-ar glăsui prin gura ta Amon, atotştiutorul! 

— Sunt sigur de acest lucru. Prinţul nu şi-a pierdut nicio clipă minţile 
după ea, aşa cum păţesc uneori tinerii noştri, pe care o femeie isteaţă e în 


stare să-i despoaie de avere şi de sănătate, ba să-i ducă până şi în sala de 


judecată. Prinţul petrece cu ea, ca un om în toată firea cu o sclavă. lar cum 
Sara este însărcinată... 

— Ce spui? exclamă regina. De unde ştii? 

— Un lucru pe care nu-l ştie nici măcar moştenitorul şi nici chiar Sara, 
zâmbi Herihor. Noi trebuie să ştim totul. De altfel, taina aceasta a putut fi 
aflată cu uşurinţă. Alături de Sara se află ruda ei, Tafet, o femeie care-i 
grozav de guralivă. 

— Au chemat un doctor? 

— Am spus că Sara nici nu ştie încă, iar vrednica Tafet, de teamă ca 
prinţul să nu-şi piardă dragostea pentru pupila ei, i-ar răsuci bucuroasă 
capul acestei... taine. Dar noi nu vom îngădui aşa ceva. Doar e vorba de 
copilul prinţului. 

— Dar dacă va fi băiat? îţi dai seama că s-ar putea isca încurcături? zise 
regina. 

— Totul a fost prevăzut, continuă preotul. Dacă va fi fată îi vom da 
zestre şi educaţie, aşa cum se cuvine unei fiice de neam mare. lar dacă va 
fi băiat, atunci copilul va fi evreu... 

— Vai! Nepotul meu, evreu! 

— Măria-ta, nu trebuie să-l dispreţuieşti prea de timpuriu. Iscoadele 
noastre ne înştiinţează că poporul izraelit începe să-şi dorească un rege. 
Înainte deci ca băiatul să crească, dorinţele lor se vor maturiza şi atunci... 
noi le vom da un monarh, în ale cărui vine va curge cu adevărat sânge 
ales! 

— Eşti ca un vultur ale cărui priviri cuprind răsăritul şi apusul! răspunse 
regina, uitându-se cu admiraţie la sfetnic. Simt bine că disprețul meu 
pentru fata asta începe să scadă. 

— Cea mai mică picătură din sângele faraonilor trebuie să se ridice 
deasupra popoarelor, ca o stea deasupra pământului, zise Herihor. 

În clipa aceea barca moştenitorului plutea la numai câteva zeci de paşi 
de corabia curţii, iar regina, acoperindu-şi faţa cu evantaiul, se uita la Sara 
printre pene. 

— Într-adevăr, e frumoasă, şopti ea. 


— E pentru a doua oară când spui aceste vorbe, măria-ta. 


— Deci ştii şi acest lucru? zise regina zâmbind. Preotul îşi lăsă ochii în 
jos. 

Dinspre barcă răsunară sunetele harpei şi Sara începu să cânte cu o 
voce tremurătoare: 

„Cât de mare este Domnul, cât de mare este Domnul Dumnezeul tău, o, 
Izrael!” 

— Minunată voce, şopti regina. Marele preot asculta cu atenţia 
încordată. 

„Zilele lui nu au început - continuă Sara să cânte - iar casa lui nu are 
hotar. Sub privirea lui tăriile veşnice se schimbă ca veşmintele pe care 
omul le îmbracă şi apoi le aruncă. Stelele se aprind şi se sting, ca scânteile 
lemnului tare, iar pământul e ca o cărămidă pe care drumeţul a atins-o o 
dată cu piciorul, urmându-şi mereu calea tot înainte. Cât de mare este 
Domnul tău, o, Izrael! Nu se află nimeni care să-i spună: «Fă aceasta!» şi 
nici pântec care să-l fi născut. El a făcut prăpăstii nesfârşite, deasupra 
cărora se înalţă cât îi place. El preface bezna în lumină, iar pulberea 
pământului în fiinţe cuvântătoare. La leii cei cumpliţi se uită ca la nişte 
lăcuste, la elefantul uriaş ca la un purice, iar la balenă ca la un prunc. 

Arcul său în trei culori împarte cerul în două şi se sprijină de marginea 
pământului. Unde-i oare poarta care să se asemuiască înălţimii lui? La 
tunetul său popoarele se cutremură şi nu-i nimeni sub soare care să-i 
înfrunte săgețile sclipitoare. 

Răsuflarea sa e ca vântul de la miazănoapte care trezeşte arborii 
adormiţi, iar hamsinul care pârjoleşte pământul este sufletul său. Când 
deasupra apei întinde mâna. Apa se preface în piatră. Face ca mările să se 
reverse unde vrea El, aşa cum femeia varsă vinul în ulcioare. El despică 
pământul ca pe o pânză putrezită, iar piscurile pleşuve ale munţilor le 
acoperă cu zăpada argintie. El ascunde în bobul de grâu sute de alte 
boabe şi face ca păsările să se înmulțească. Dintr-o crisalidă adormită 
scoate fluturele, auriu, iar trupurilor omeneşti, din morminte, le 
porunceşte să aştepte învierea..." 

Văslaşii, ascultând cu luare-aminte cântecul, ridicaseră lopeţile şi 


corabia purpurie plutea acum încet, singură, în voia apei. Deodată, Herihor 


se ridică şi strigă: 

— Întoarceţi spre Memfis! 

Lopeţile loviră apa, corabia se înturnă pe loc şi, fremătând, începu să 
despice valurile împotriva curentului. În urma ei străbătea cântecul Sarei 
din ce în ce mai încet: 

„El vede cum bate inima unei gâze şi vede cărările ascunse pe unde 
hoinăreşte gândul cel mai stingher al omului. Dar nu se află om care să se 
poată uita în inima sa şi să-i ghicească gândurile. 

În faţa strălucirii veşmintelor sale cele mai nalte duhuri îşi acoperă 
feţele. În faţa privirii lui zeii cetăților şi popoarelor puternice se răsucesc şi 
se usucă asemenea florilor ofilite. 

El este tăria. 

El este viaţa. 

El este înţelepciunea. 

El este Domnul tău, Dumnezeul tău. Izrael." 

— De ce-ai poruncit, mărite părinte, să se îndepărteze corabia? întrebă 
regina Nikotris. 

— Măria-ta ştie ce-i cântecul acesta? răspunse Herihor într-o limbă 
înţeleasă numai de preoţi. Fata asta proastă cântă în mijlocul Nilului o 
rugăciune îngăduit să fie spusă numai în ungherele cele mai tainice ale 
templelor noastre... 

— Deci, săvârşeşte un sacrilegiu?... 

— Din fericire, pe corabia aceasta se află un singur preot. Eu n-am auzit 
cântecul, şi chiar de l-aş fi auzit, îl voi uita. Mă tem însă ca zeii să nu 
întindă braţul lor spre fata asta... 

— Dar de unde ştie ea înfricoşătoarea rugăciune? De la Ramses n-a 
putut-o învăţa. 

— Prinţul n-are nicio vină. Dar să nu uiţi, măria-ta, că evreii au dus 
numeroase comori de acest fel din Egiptul nostru. Şi, de aceea, dintre 
toate popoarele lumii, noi pe ei îi socotim profanatori. 

Regina îl apucă pe marele preot de mână. 

— Dar fiului meu, şopti ea, uitându-se în ochii lui Herihor, nu i se va 


întâmpla nimic rău? 


— Te încredinţez, măria-ta, că nimănui nu i se va întâmpla nimic rău, 
atâta timp cât eu n-am auzit şi nu ştiu. Dar pe prinţ trebuie să-l despărţim 
de fata asta... 

— Să-l despărţim cu binişorul, nu-i aşa? întrebă mama. 

— Cât mai cu binişorul, cât mai pe nesimţite, dar trebuie. Mi s-a părut, 
zise marele preot, ca şi cum ar fi vorbit cu sine însuşi, că am prevăzut 
totul. Totul, afară de procesul de sacrilegiu, care ameninţă pe moştenitorul 
tronului, lângă această ciudată femeie! 

Herihor căzu pe gânduri şi apoi adăugă: 

— Da, aşa-i, măria-ta! Ar putea cineva să râdă de multe din 
prejudecățile noastre; totuşi, nu-i mai puţin adevărat că fiul faraonului nu 


trebuie să aibă legături cu evreica. 


CAPITOLUL XVII 


Din seara aceea, corabia curţii nu s-a mai arătat pe Nil, iar prinţul 
Ramses începu să se plictisească de-a bi-nelea. Se apropia luna Mehir. 
Adică decembrie. Apele scădeau necontenit, pământul uscat sporea tot 
mai mult, iarba devenea din zi în zi tot mai înaltă şi mai deasă, iar prin ea 
se iveau, asemenea unor scântei colorate, felurite flori nespus de 
parfumate, Intr-o singură zi apărură, ca nişte insule într-o mare de 
verdeață, covoare înflorite: albe, albastre, galbene, trandafirii sau pestriţe, 
răspândind o mireasmă ameţitoare. 

Cu toate acestea, prinţul se plictisea, simțind chiar un fel de teamă. De 
la plecarea tatălui său nu mai fusese pe la palat şi nici de acolo nu venise 
nimeni la el, nici chiar Tutmozis care, de când îl văzuse ultima oară, pierise 
ca un şarpe în iarbă, îi respectau oare singurătatea, voiau să-i facă sânge 
rău, sau se temeau numai să-l viziteze pentru că era căzut în dizgrație? 
Ramses nu ştia. 

„Te pomeneşti că tata o să mă înlăture şi pe mine de la tron, aşa cum a 


LU 


făcut cu fraţii mei mai vârstnici...” îşi zicea el uneori în gând şi broboane 
de sudoare îi năpădeau fruntea, iar picioarele i se făceau reci ca gheaţa. 
Ce va face el, atunci? 

Şi, pe deasupra, nici Sara nu se simţea bine: slăbea, devenea tot mai 
palidă, ochii ei mari erau încercănaţi, iar uneori, dimineaţa, se plângea că 
are greţuri. 

— l-a făcut desigur cineva farmece, sărmana! gemea vicleana Tafet, pe 
care prinţul n-o putea suferi din pricina limbuţiei şi vicleniei sale. 

Ramses văzuse, de pildă, de câteva ori cum Tafet trimitea la Memfis, 
seara, coşuri uriaşe cu mâncare, rufărie şi chiar vase. lar a doua zi, se 
plângea cât o ţinea gura că în casă nu mai e făină, vin, sau că nu mai sunt 
destule oale. Căci, din clipa în care moștenitorul se mutase în casa lor, se 
consumau de zece ori mai multe alimente decât înainte. „Sunt sigur, se 
gândea Ramses, că zgripţuroaica asta limbută mă fură pentru evreii ei, 
care ziua dispar din Memfis, iar noaptea mişună ca şobolanii prin 


fundăturile cele mai murdare!...” Pe vremea aceea, singura petrecere a 


prinţului era să asiste la culesul curmalelor. 

Un ţăran, în pielea goală, se apropia de palmierul înalt şi fără crengi, îi 
încolăcea tulpina şi propriul său mijloc cu o frânghie, făcând un fel de inel 
larg şi se căţăra pe copac cu călcâiele, aplecându-şi trupul întreg pe spate. 
Frânghia îl ţinea strâns de copac. Muta apoi inelul de frânghie puţin mai 
sus, pe tulpină, se căţăra din nou, muta iarăşi frânghia şi, în chipul acesta, 
riscând mereu să-şi frângă şira spinării, se urca, uneori, la o înălţime de 
câteva caturi, până în vârful copacului, acolo unde într-un buchet de 
frunze mari creşteau curmalele. Martor la aceste exerciţii de gimnastică 
era nu numai prinţul, ci şi copiii evreilor. La început nu se prea arătau. 
Apoi, de prin tufe, de dincolo de zid, începură să li se iţească capetele cu 
părul cârlionţat şi negru, cu ochii strălucitori. Mai târziu, băgând de seamă 
că prinţul nu-i alungă, copiii ieşeau din ascunzători şi se apropiau tiptil de 
copacul cules. O fetiţă, cea mai îndrăzneață, ridică de jos o curmală 
frumoasă şi i-o dărui lui Ramses. Unul din băieţi mâncă el însuşi o curmală, 
pe cea mai mică, iar ceilalţi copii se porniră şi ei ba să guste fructele, ba 
să-l cinstească pe prinţ cu ele. La început i le-au adus pe cele mai bune, 
mai apoi unele mai rele, iar la urmă pe cele mai stricate. Viitorul monarh al 
lumii căzu pe gânduri şi îşi zise în cugetul său: „Fiinţele astea se vâră 
peste tot; ele mă vor cinsti întotdeauna la fel: la început, drept momeală, 
cu ce-i mai bun, iar la urmă - drept mulţumire - cu ce-i mai stricat!”... 

Posomorât, se ridică şi plecă, iar copiii se năpustiră ca un cârd de 
lăcuste asupra muncii ţăranului egiptean, care sus, deasupra capetelor lor, 
fredona un cântec, fără să se sinchisească de truda oaselor sale, sau de 
faptul că nu culege pentru sine. 

Ciudata boală a Sarei, lacrimile repetate şi ofilirea ei, dar mai ales evreii 
care, încetând să se mai ascundă, gospodăreau tot mai zgomotos pe lângă 
casă, îl făcură pe prinţ să se sature până-n gât de acel frumos colţişor al 
pă-mântului. Nu se mai plimba cu barca, nu mai mergea la vânătoare, nu 
mai privea la culesul curmalelor; mohorât, rătăcea prin grădină, ori îşi 
pironea privirile, de pe terasă, spre palatul faraonului. Nechemat, nu s-ar fi 
întors nicicând la curte: începuse chiar să se gândească la o călătorie la 
domeniile sale din Egiptul de Jos, de lângă mare. 


În această stare de spirit îl găsi Tutmozis, care sosi într-una din zile pe o 
corabie gătită a curţii, aducându-i o 

Invitaţie din partea faraonului. Acesta dorea, la întoarcerea din Teba, să 
fie întâmpinat şi salutat de moştenitorul tronului. Citind milostiva scrisoare 
a monarhului, prinţul simţi cum îl trec fiori, se îngălbeni, apoi se îmbujora. 
Fu cuprins de o atât de mare tulburare, încât nici nu văzu peruca nouă, 
uriaşă, a lui Tutmozis, ce răspândea în juru-i cincisprezece miresme 
felurite, nu-i luă în seamă nici tunica, nici mantia, mai fină decât ceața, şi 
nici măcar sandalele împodobite cu aur şi mărgăritare. 

După câtva timp, Ramses îşi veni în fire şi, fără să-l privească pe 
Tutmozis, îi zise: 

— De ce n-ai fost pe la mine de-atâta vreme? Te-a înfricoşat oare 
dizgraţia în care am căzut? 

— O, zeilor! strigă spilcuitul Tutmozis. Când oare ai căzut în dizgrație şi 
faţă de cine? N-a fost curier al faraonului care să nu fi întrebat ce mai faci, 
iar preavenerata regină Nikotris şi vrednicul Herihor şi-au îndreptat de mai 
multe ori corabia în preajma casei tale, nădăjduind că vei face la rându-ţi 
măcar o sută de paşi din cei câteva mii făcuţi de ei spre tine. Cât despre 
oştire, nici nu mai pomenesc! Soldaţii oştilor tale sunt muţi în timpul 
instrucției ca palmierii, nu mai părăsesc tabăra, iar viteazul Patrocle, de 
supărare, bea şi înjură, cât e ziulica de mare. Aşadar, nu era în dizgrație şi 
chiar dacă fusese, totul luase sfârşit. Gândul acesta fu pentru Ramses ca o 
cupă de vin tare. Făcu repede o baie, se unse cu uleiuri, îmbrăcă tunica de 
oştean, coiful cu pene şi se duse la Sara care, palidă, zăcea culcată, sub 
îngrijirea lui Tafet. Văzându-l îmbrăcat aşa, Sara scoase un țipăt. Se aşeză 
din nou şi, încolăcind gâtul prinţului, cu braţele, şopti: 

— Pleci, stăpânul meu? Nu te vei mai întoarce! 

— Cum aşa? se miră prinţul. N-am mai plecat oare, şi nu m-am întors de 
fiecare dată? 

— Aşa îmbrăcat, te ţin minte, acolo... în valea noastră... zise Sara. O, 
unde sunt timpurile acelea? Au trecut atât de repede, s-au dus de-atâta 
vreme... 


— Mă voi întoarce, fii fără grijă şi-ţi voi aduce pe cel mai iscusit doctor. 


— De ce? îl întrerupse Tafet. E doar sănătoasă, păuniţa mea. N-are 
nevoie decât de odihnă. lar doctorii egipteni o vor îmbolnăvi cu adevărat... 

Prinţul nici nu se uită la ea. 

— Aceasta a fost luna mea cea mai fericită cu tine, zise Sara, lipindu-se 
de Ramses, dar... nu mi-a adus fericire. 

Pe corabia regală răsunară trâmbiţele, repetând semnalul dat în susul 
apei. Sara se cutremură. 

— O, auzi oare, stăpâne, sunetele astea îngrozitoare? Le auzi şi 
zâmbeşti... Vai mie! Te smulgi din braţele mele. Când te cheamă 
trâmbiţele, nu te mai poate opri nimic şi, cu atât mai puţin, sclava ta... 

— Ai vrea să aud mereu cum cotcodăcesc găinile aici? o întrerupse 
prinţul, pierzându-şi răbdarea. Rămâi cu bine şi aşteaptă-mă plină de 
voioşie! 

Sara îşi desprinse braţele şi-l privi atât de jalnic, încât prinţul, 
îmblânzindu-se o mângâie: 

— Lasă, fii liniştită. Ţi-e frică de trâmbiţe? Au fost ele. Oare, atunci un 
semn rău? 

— Stăpâne, spuse Sara, ştiu bine că vor să te oprească acolo. 
Îndeplineşte-mi doar o ultimă dorinţă. Am să-ţi dau, zise ea, plângând cu 
hohote, am să-ţi dau o colivie cu porumbei născuţi şi crescuţi aici. De câte 
ori îţi vei aduce aminte de sclava ta, deschide colivia şi dă drumul unuia 
din ei, să zboare. Îmi va aduce veşti de la tine, iar eu... îl voi săruta... îl voi 
dezmierda, aşa ca... aşa ca... Hai, du-te acum! 

Prinţul o îmbrăţişă şi porni spre corabie, poruncind negrului său să ia 
porumbeii Sarei şi să-l ajungă din urmă într-o luntre uşoară. Când 
moştenitorul se ivi, tobele şi surlele răsunară, iar oamenii făcură mare 
zarvă. Din nou printre soldaţi, prinţul răsuflă adânc şi îşi întinse braţele, ca 
şi cum s-ar fi eliberat de nişte cătuşe. 

— Uf! zise el, adresându-i-se lui Tutmozis. M-am săturat. Şi de muieri, şi 
de evrei!... O, tu, Osiris! Porunceşte mai degrabă să fiu pus de îndată pe 
un grătar, la foc domol, decât să fiu lăsat a doua oară aici. 

— Aşa-i, încuviinţă Tutmozis, dragostea este ca mierea; poţi să guşti din 
ea cu plăcere, dar nu te poţi scălda în ea. 


Brrr! Mă trec fiorii când mă gândesc că ai petrecut timp de aproape 
două luni, hrănit în fiecare seară cu sărutări, dimineaţa cu curmale, iar la 
prânz cu lapte de măgăriţă... 

— Sara e o fată foarte bună, zise prinţul. 

— Aici nu-i vorba de ea, ci de evreii care au năpădit casa, ca papirusul 
balta. Nu vezi că şi acum se mai zgâiesc după tine şi poate chiar îţi trimit 
salutări... 

Prinţul se în toarse cu dezgust, iar Tutmozis, voios, clipi din ochi către 
oşteni, ca şi cum ar fi vrut să le dea de ştire că Ramses nu-i va mai părăsi 
curând. 

Cu cât înaintau în susul apei cu atât întâlneau mai mulţi oameni pe 
amândouă malurile şi mai multe bărci pe Nil şi tot mai multe flori, cununi 
şi buchete erau aruncate spre corabia faraonului. La o depărtare cam de o 
milă dincolo de Memfis, unde se adunase mulţimea cu flamuri, cu statui de 
zei şi muzică, se auzea un freamăt mare, ce semăna cu apropierea 
furtunii. 

— lată-l pe măritul faraon! exclamă Tutmozis, plin de voioşie. 

În faţa ochilor mulţimii răsări o privelişte nemaivăzută. Corabia uriaşă a 
faraonului, cu prora ridicată ca o lebădă, plutea în mijlocul unei cotituri 
largi. De-a dreapta şi de-a stânga ei, ca două imense aripi, înaintau 
nenumărate bărci ale supuşilor, iar în urmă, ca un evantai bogat, se 
întindea alaiul monarhului Egiptului. 

Nu era om care să nu strige, să nu cânte, să nu bată din palme sau să 
nu arunce flori la picioarele stăpânului pe care nimeni nu-l zărea măcar. 

Le era tuturor de ajuns că deasupra cortului auriu şi a panaşelor de 
pene de strut flutura steagul roşu-albastru, semn că faraonul era acolo. 
Oamenii din bărci păreau beţi, iar cei de pe maluri înnebuniţi. În fiecare 
clipă o barcă ciocnea, ori chiar răsturna alta şi cineva cădea în apa din 
care, din fericire, fugiseră toţi crocodilii, speriaţi de atâta nemaipomenită 
zarvă. Pe maluri, oamenii se înghesuiau, nimeni nu ţinea seama că alături 
era vecinul, tatăl sau copilul lui şi, cuprinşi parcă de nebunie, stăteau cu 
ochii pironiţi de prora aurie a corăbiei şi pe cortul faraonului. Până şi cei 
călcaţi în picioare, cu coastele strivite şi încheieturile sucite de către 


mulţimea în delir, nu scoteau decât un singur strigăt: 

— Să ne trăieşti veşnic, stăpâne... Să străluceşti, o, soare al Egiptului... 
În curând, delirul acestei întâmpinări se întinse şi asupra corăbiei 
moştenitorului: ofiţerii, soldaţii, vâslaşii, înghesuiți toţi la un loc, strigau 
care mai de care, întrecându-se, iar Tutmozis, uitând până şi de Ramses, 
se căţărase pe prora înaltă a corăbiei, fiind cât pe ce să cadă în apă. În 
clipa aceea răsunară trâmbiţele de pe corabia faraonului, iar după o clipă 
răspunse trâmbiţa de pe corabia lui Ramses. Încă un semnal, şi corabia 
moştenitorului se apropie de marea corabie a faraonului. Un dregător îl 
chemă pe Ramses. Între corăbii fu aruncată o punte de cedru cu 
balustrada sculptată şi prinţul se pomeni în faţa tatălui său. Vederea 
faraonului sau furtuna de urale din jurul lor îl zăpăciră atât de mult pe 
prinţ, încât nu fu în stare să scoată un singur cuvânt. Căzu la picioarele 
tatălui său, iar stăpânul lumii îl strânse la pieptul său divin. Peste o clipă 
fură ridicaţi pereţii laterali ai cortului şi poporul întreg, de pe amândouă 
malurile Nilului, îl putu zări pe monarh stând pe tron, iar pe treapta cea 
mai de sus pe prinţul Ramses îngenuncheat, cu capul la pieptul tatălui său. 

Tăcerea era atât de adâncă, încât se putea auzi fluturarea steagurilor de 
pe corăbii. Şi, deodată, izbucni un strigăt uriaş, mai puternic decât toate 
cele de până atunci. Poporul egiptean cinstea prin uralele sale împăcarea 
tatălui cu fiul, salutându-i pe stăpânul de azi şi pe cel de mâine. 

Dacă cineva ar fi crezut în neînțelegerile din sânul sacrei familii a 
faraonului, s-ar fi încredinţat acum că ramura cea nouă a dinastiei se ţinea 
tare de tulpină. 

Faraonul arăta foarte slăbit. După ce-şi salută din toată inima fiul, îi 
spuse să se aşeze lângă tron şi-i vorbi: 

— Sufletul meu voia să fie mereu lângă tine, Ramses, şi era stăpânit de 
un dor cu atât mai fierbinte cu cât aveam veşti bune despre tine. Astăzi 
văd că eşti nu numai un tânăr cu inimă de leu, dar şi un bărbat plin de 
chibzuială, care ştie să-şi judece pornirile, e în stare să se stăpânească şi 
are simţul intereselor de stat. 

lar când prinţul, tăcând de emoție, sărută picioarele tatălui său, faraonul 


urmă: 


— Bine ai făcut că ai renunţat la cele două regimente greceşti; ţi se 
cuvine corpul de oaste Menfi al cărui comandant eşti începând de azi... 

— O, tată! şopti moştenitorul, tremurând de emotie. 

— Pe deasupra, în Egiptul de Jos, deschis din trei părţi atacurilor 
duşmane, îmi trebuie un om vrednic şi chibzuit, care să vadă totul, de jur 
împrejur, să le judece toate în inima sa, iar în împrejurări grabnice să 
treacă fulgerător la fapte. De aceea, în acea jumătate a regatului, te 
numesc locţiitorul meu. 

Ochii lui Ramses vărsară lacrimi din belşug. Astfel, îşi luă el rămas bun 
de la tinereţe, salutând puterea către care sufletul i se îndreptase de 
timpuriu, cu dor şi cu nelinişte. 

— Sunt obosit şi bolnav, zise monarhul, şi de n-ar fi grija pentru vârsta 
ta, încă fragedă, ca şi de viitorul statului, i-aş ruga pe nemuritorii străbuni 
să mă cheme chiar azi la ei, în gloria lor. Pe zi ce trece mi-e tot mai greu şi 
de aceea, Ramses, vei începe să împarţi cu mine, de pe acum, povara 
puterii. Aşa cum cloşca îşi învaţă puii să caute boabe şi să se ferească de 
uliu, la fel te voi învăţa şi eu meşteşugul greu al cârmuirii statului şi al 
urmăririi uneltirilor duşmane. Fie ca odată şi-odată să te năpusteşti asupra 
lor ca vulturul asupra prepeliţelor sperioase! 

Corabia regală şi măreţul ei alai se apropiară de palat. Obosit, monarhul 
se aşeză în lectică; în clipa aceea Herihor se apropie de moştenitor. 

— Îngăduie-mi, viteazule prinţ, zise el, să fiu primul dintre cei care se 
bucură de înălţarea ta. Îţi urez să conduci armatele cu aceeaşi faimă cu 
care întru slava Egiptului vei cârmui cel mai de seamă ţinut al statului. 

Ramses îi strânse mâna cu putere. 

— Herihor, tu ai făcut asta? îl întrebă el. 

— i se cuvenea, răspunse sfetnicul. 

— Ai recunoştinţa mea şi te vei încredința că nu cântăreşte puţin. 

— Vorbind aşa, m-ai şi răsplătit, răspunse Herihor. Prinţul vru să se 
îndepărteze, Herihor însă îl opri. 

— Încă o vorbă, zise el. Atrage-i luarea-aminte, erpatre, uneia dintre 
femeile tale, Sarei, să nu mai cânte imnuri religioase. 


lar când Ramses îl privi uimit, el adăugă: 


— Atunci, în timpul plimbării pe Nil, fata a cântat cel mai sacru imn al 
nostru, pe care n-au dreptul să-l asculte decât faraonul şi marii preoţi. Ar fi 
putut să ispăşească din greu, sărmana copilă, pentru priceperea ei de-a 
cânta. 

— A săvârşit deci un sacrilegiu? întrebă prinţul, încurcat. 

— Fără să vrea, răspunse marele preot. Din fericire, am auzit-o numai 
eu şi socot că între cântarea aceea şi imnul nostru este o asemănare 
foarte îndepărtată. Oricum, să n-o mai cânte niciodată. 

— Trebuie totuşi să-şi ispăşească păcatul, zise prinţul. Va fi de ajuns 
oare, pentru o străină, dacă va dărui templului lui Isis treizeci de vaci? 

— Da, poate dărui, răspunse Herihor, făcând o strâmbătură uşoară. Zeii 
sunt bucuroşi să li se aducă daruri... 

— lar tu, mărite părinte, îi zise Ramses, binevoieşte să primeşti acest 
scut minunat pe care îl am de la sfântul meu bunic. 

— Mie? Scutul lui Amenhotep? exclamă preotul, mişcat. Sunt oare 
vrednic de el? 

— Prin înţelepciune, îl ajungi pe bunicul meu; iar prin rang, îl vei ajunge. 

Herihor se înclină adânc, în tăcere. Scutul acela de aur, încrustat cu 
pietre scumpe, în afară de marea lui valoare în bani avea şi însemnătatea 
unei amulete; era deci un dar regesc. O şi mai mare însemnătate aveau 
însă cuvintele prinţului: prin rang îl va ajunge pe Amenhotep. Amenhotep 
era doar socrul faraonului... Oare se şi hotărâse moştenitorul să se însoare 
cu fiica lui? Acesta era visul cel mai drag al preotului şi al reginei Nikotris. 
Trebuie să recunoaştem însă că, vorbind despre viitoarele ranguri ale lui 
Herihor, Ramses nu se gândise câtuşi de puţin la o căsătorie cu fiica lui, ci 
la acordarea unor noi demnități, din multele ce se aflau în temple şi la 


curte. 


CAPITOLUL XVIII 


Din ziua în care ajunse locţiitor al faraonului în Egiptul de Jos începu 
pentru Ramses o viaţă nespus de grea, cum nu-şi închipuise nicicând, deşi 
se născuse şi crescuse în mijlocul curţii regale. Era hărțuit necontenit, iar 
călăii lui erau oamenii de afaceri de diferite soiuri şi clase sociale, încă din 
prima zi, văzând mulţimea de oameni care, înghesuindu-se şi împingându- 
se, călca fără voie iarba, rupea pomii şi strica chiar zidul înconjurător, 
moştenitorul a cerut să-i fie păzit palatul de străji. În a treia zi a trebuit să 
fugă de-acasă şi să se adăpostească în palatul propriu-zis, unde, datorită 
numărului străjilor şi, mai ales zidurilor înalte, pătrunderea oamenilor de 
rând era mult îngreuiată. " Timp de zece zile se perindară prin faţa ochilor 
lui soli ai întregului Egipt, dacă nu chiar ai întregii lumi din acea vreme. 
Mai întâi au fost lăsaţi să intre cei mari. Veniră, astfel, să-l salute, marii 
preoţi ai templelor, sfetnicii, solii fenicieni, greci, evrei, asirieni, nubieni, 
de-ale căror veşminte nici nu-şi mai putea măcar aduce aminte. Urmară 
apoi trimişii ținuturilor învecinate, judecătorii, ofiţerii corpului de oaste 
Menfi şi stăpânii domeniilor. 

Oamenii aceştia nu cereau nimic; îşi arătau doar bucuria. Ascultându-i 
însă, de dimineaţă până la amiază şi de la amiază până seara, prinţul îşi 
simţea capul ameţit şi mădularele zdrobite. Veniră, în sfârşit, cu daruri, 
reprezentanţii celor de jos; negustorii aduseră aur, chihlimbar, ţesături 
străine, parfumuri şi fructe. Urmară cămătarii, după ei arhitecţii cu 
planurile noilor clădiri, sculptorii cu proiectele statuilor cu basoreliefuri, 
pietrarii, olarii, tâmplarii obişnuiţi şi de lux, fierarii, arămarii, tăbăcarii, 
vierii, ţesătorii şi chiar îmbălsămătorii. 

Încă nu se sfârşise bine procesiunea aducătorilor de daruri, când se şi 
năpusti mulţimea celor care veneau cu jalbe. Invalizi, văduve şi orfani ai 
foştilor ofiţeri cereau pensii, pe când cei de neam voiau dregătorii pentru 
fiii lor. Inginerii prezentau proiectele unor noi sisteme de irigație, medicii 
înfăţişau leacuri împotriva tuturor bolilor, iar astrologii - horoscoape. 
Rudele întemniţaţilor cereau micşorarea pedepselor, iar celor condamnaţi 


la moarte rugau să le fie cruţată viaţa; bolnavii implorau pe moştenitor să-i 


atingă cu mâna sau să-i dăruiască măcar cu scuipatul lui. 

În sfârşit, se înfăţişară femei frumoase, ori mame ale căror fete cu nuri îl 
ispiteau necontenit, uneori cu umilinţă, să le primească în casa lui. Unele, 
aducând laude fecioriei sau însuşirilor lor, aminteau chiar suma rentei 
cuvenite. 

După zece zile, cât timp se perindară prin faţa lui, clipă de clipă, atâtea 
feţe noi cărora tot ascultându-le păsurile cu neputinţă de îndeplinit chiar 
de-ar fi avut toată bogăţia lumii şi ajutorul tuturor zeilor, Ramses era 
sfârşit de oboseală. Nu mai putea dormi noaptea şi era atât de surescitat, 
încât îl scotea din fire chiar bâzâitul muştelor; uneori, se întreba ce voiau 
oamenii de la el. 

Şi tot Herihor fu acela care îi veni în ajutor. El porunci să li se spună 
celor mari că prinţul nu mai primeşte pe nimeni, iar în ce priveşte 
mulţimea, care, cu toate îndemnurile de a se risipi, continua să rămână 
grămădită, în aşteptare, revărsă asupră-i un detaşament de oşteni numizi, 
cu nuiele. Aceştia izbutiră mult mai uşor decât Ramses să le împlinească 
voile. Astfel, în mai puţin de un ceas, se risipiră ca fumul, iar unii dintre ei 
fură siliţi să-şi pună câteva zile în şir prişniţe la cap, sau în alte părţi 
vătămate ale trupului. 

După această încercare de a-şi exercita puterea supremă, prinţul simţi 
un adânc dezgust pentru oameni şi căzu într-o stare de deplină nepăsare. 

Timp de două zile, rămase întins pe canapea, cu mâinile sub cap, 
uitându-se năuc în tavan. Nu se mai mira că faraonul, tatăl său, îşi 
petrecea timpul la picioarele altarelor zeilor. Nu putea totuşi înţelege cum 
de era în stare Herihor să facă faţă potopului de treburi care, asemenea 
unei furtuni, nu numai că întreceau puterile omeneşti, dar amenințau chiar 
să te strivească. 

„în ce chip îşi poate oare omul înfăptui planurile, dacă mulţimea 
petiţionarilor îi înlănţuie voinţa, îi nimiceşte gândurile, îi suge sângele? 
După zece zile sunt parcă bolnav: după un an, cred că aş căpia de-a 
binelea. În slujba asta omul nu-i liber să facă niciun fel de planuri; trebuie 
doar să lupte ca să nu-şi piardă minţile.” 

Din pricina slăbiciunii de care dădea dovadă în noua lui îndeletnicire de 


monarh, îl cuprinse o panică atât de mare, încât îl chemă pe Herihor şi, 
gemând, îi mărturisi necazurile. 

Demnitarul ascultă, zâmbind, păsul tânărului cârmuitor al navei statului 
şi apoi zise: 

— Ştii, oare, prinţe, că palatul acesta uriaş în care locuim a fost ridicat 
de un singur arhitect numit Senebi, care nici n-a apucat măcar să-l vadă 
terminat? Şi, ştii, cum acest arhitect, trecut la nemurire, a putut să-şi 
înfăptuiască planul fără să se ostenească vreodată şi fără să-şi piardă 
cândva voioşia cugetului? 

— Cum? 

— Uite cum: el nu le-a făcut toate singur, cu mâna lui; n-a cioplit lemnul 
sau pietrele, n-a frământat cărămizile, nu le-a cărat pe schele, nu le-a 
aşezat şi nu le-a întărit cu mortar. A schiţat doar planul şi încă şi pentru 
asta a avut ajutoare. lar tu, prinţe, ai vrut să le faci toate singur; singur să 
asculţi păsurile oamenilor şi singur să descurci toate treburile. Lucrul 
acesta depăşeşte puterea omului! 

— Cum puteam face altfel, dacă printre petiţionari se aflau oameni 
destoinici care fuseseră nedreptăţiţi, sau oameni merituoşi care nu 
fuseseră răsplătiți? Dreptatea e doar temelia statului, răspunse prinţul. 

— Câţi inşi poţi asculta zilnic măria-ta, fără să oboseşti? îl întrebă 
Herihor. 

— Să zicem... vreo douăzeci... 

— Eşti fericit! Eu pot asculta cel mult şase, ori zece; aceştia nu sunt însă 
oameni cu jalbe, ci mari demnitari, supraveghetori şi sfetnici. Niciunul 
dintre ei nu-mi spune amănunte, ci cele mai de seamă lucruri ce se petrec 
în armată, pe domeniile faraonului, în treburile religioase, la judecăţi, în 
provincii, în mişcările Nilului. Şi nu mi se aduc la cunoştinţă fapte lipsite de 
însemnătate, deoarece fiecare dintre ei, înainte de a veni la mine, a trebuit 
să asculte zeci de alţi dregători mai mici. lar fiecare dintre aceştia şi-a 
strâns ştirile de la zeci de slujbaşi mărunți, iar aceştia au ascultat 
rapoartele a altor zeci de slugi şi mai mărunte. În chipul acesta eu şi 
măritul faraon, stând de vorbă zilnic, numai cu zece oameni, ştim cele mai 


de seamă fapte petrecute în sute de mii de colţuri din ţară şi din lumea 


întreagă. 

Straja care veghează pe o bucăţică de uliţă din Memfis vede doar câteva 
case, căpetenia lui cunoaşte uliţa întreagă; sutaşul - o întreagă parte a 
oraşului, iar şeful lui - oraşul întreg. Faraonul stă deasupra lor, a tuturor, 
ca pe cel mai înalt pilon al templului Ptah? şi vede nu numai Memfisul, ci 
şi oraşele Sohem, Teba, Heran, Turra, Tetaui, împrejurimile lor şi o bună 
bucată din deşertul apusean. De la această înălţime faraonul nu-i poate 
vedea, e drept, pe cei nedreptăţiţi sau nerăsplătiţi, dar poate zări un mare 
număr de oameni fără lucru, adunaţi la un loc. Nu-l va putea vedea pe 
oşteanul care stă şi bea, dar îşi va putea da seama dacă oastea face ori nu 
instrucţie. Nu vede bucatele de pe masa ţăranului sau orăşeanului, dar 
poate vedea focul ce-a izbucnit într-o anume parte a oraşului. În această 
rânduială, zise Herihor cu însufleţire, stă puterea şi faima statului nostru. 
lar când Snofru”, unul dintre faraonii dinastiei întâi, l-a întrebat pe un 
preot ce fel de monument să-şi ridice, acesta i-a răspuns: 

„Desenează pe pământ, stăpâne, un pătrat şi pune pe el şase milioane 
de pietroaie, închipuind poporul. Deasupra pune şaizeci de mii de pietre 
cioplite; ele vor fi dregătorii tăi de jos, deasupra lor pune alte şase mii de 
pietre şlefuite; vor fi dregătorii cei de sus. Aşază, peste ei, şaizeci de 
basoreliefuri: vor fi sfetnicii şi comandanții tăi cei mai apropiaţi; iar în vârf 
urcă un singur bloc de piatră, cu chipul de aur al soarelui şi acesta vei fi tu 
însuţi.” 

Şi chiar aşa a făcut faraonul Snofru. În felul acesta a luat fiinţă cea mai 
veche piramidă cu trepte, adevărata imagine a statului nostru, din care s- 
au născut toate celelalte. Sunt construcţii de neclintit, de pe al căror 
creştet se văd marginile pământului şi care vor trezi uimirea celor mai 
îndepărtate generaţii. 

Din rânduiala aceasta, continuă demnitarul, a izvorât şi întâietatea 
noastră asupra vecinilor. Etiopienii au fost tot atât de numeroşi ca şi noi. 
Regele lor însă purta singur grija vitelor, el singur îşi bătea cu nuiaua 
supuşii al căror număr nu-l ştia şi pe care nici n-a putut să-i adune la un 
24 Divinitate principală a oraşului Memfis, ocrotitorul artelor Şi meşteşugurilor. 


25 A construit, la începutul celui de al treilea mileniu î.e.n., două dintre cele mai vechi 
piramide ale Egiptului, la Medum (între Memfis şi Fayum). 


loc, atunci când oştirile noastre au pătruns pe pământul lui. Şi n-am găsit o 
ţară, ci o mare adunătură de oameni în neorânduială. lată de ce astăzi 
sunt supuşii noştri. 

Prinţul Libiei, judecând el însuşi toate pricinile, mai ales pe cele dintre 
bogătaşi, îşi pierde atâta vreme, încât aproape că nu-i mai rămâne nicio 
clipă pentru celelalte treburi. lată de ce chiar la el acasă înfloresc bande 
întregi de tâlhari, pe care i le nimicim noi. 

Şi-ar trebui să mai ştii un lucru, că, dacă în Fenicia ar exista un singur 
rege care, ştiind faptele ce se petrec, ar putea să poruncească în toate 
oraşele, ţara asta n-ar mai fi silită să ne plătească tribut, nici măcar un 
singur uten. Pentru noi e o adevărată fericire că regii din Ninive şi Babilon 
au numai câte un singur mare sfetnic, iar ei înşişi sunt tot atât de osteniţi 
de năvala treburilor, cum eşti tu astăzi. Ei voiesc să vadă, să judece şi să 
poruncească totul. lată de ce au încurcat toate treburile statului pentru o 
sută de ani. Dacă s-ar găsi însă vreun netrebnic de scrib de al nostru care 
s-ar duce acolo, dacă ar lămuri regilor greşelile lor în arta cârmuirii ţării şi 
dacă ar înstăpâni rânduiala noastră, piramida noastră, atunci, peste vreo 
zece sau cincisprezece ani, ludeea şi Fenicia ar cădea în mâinile 
asirienilor, iar, peste alte câteva zeci de ani, asupra noastră s-ar prăvăli, 
de la miazănoapte şi răsărit, dinspre mare şi uscat, armatele lor puternice, 
cărora s-ar putea să nu fim în stare să le ţinem piept. 

— Ar trebui dar să-i atacăm noi, astăzi, ajutaţi de neorânduiala care 
domneşte la ei! exclamă prinţul. 

— Nu ne-am vindecat încă rănile după victoriile noastre, răspunse 
Herihor, rece, şi începu să-şi ia rămas bun de la Ramses. 

— Să mai fim încă slăbiţi de pe urma izbânzilor? izbucni moştenitorul. N- 
am adus, oare, destule comori? 

— Securea cu care tăiem copacii nu se toceşte şi ea? întrebă Herihor, şi 
ieşi. 

Prinţul înţelese că marele sfetnic ţinea cu orice preţ să fie pace, cu toate 
că el însuşi era comandantul suprem al armatei. 

— Vom vedea! şopti prinţul în sinea sa. Cu câteva zile mai înainte de a 


pleca, Ramses fu chemat de sacrul faraon. Acesta stătea într-un jilţ în sala 


de marmură, în care nu mai era nimeni şi cu toate cele patru intrări păzite 
de străji nubiene. Alături de jilţul regal era un taburet pentru prinţ şi o 
măsuţă pe care se aflau documente scrise pe papirus. Pereţii erau 
acoperiţi cu basoreliefuri colorate, înfăţişând scene din munca agricolă, iar 
în colţurile sălii erau aşezate statuile ţepene ale lui Osiris, cu zâmbetul lui 
melancolic pe buze. 

Când prinţul, la porunca tatălui său, se aşeză, faraonul vorbi: 

— lată aici actele tale de comandant şi de locţiitor al meu. E adevărat că 
primele zile ale puterii te-au obosit? 

— În slujba înălţimii-tale voi găsi puterile trebuincioase. 

— Linguşitorule! zâmbi faraonul. Ţine minte: nu vreau să-ţi iroseşti 
puterile peste măsură... Petrece. Tinereţea are nevoie de o destindere... 
Asta nu înseamnă că n-ai treburi însemnate de descurcat. 

— Sunt gata să le fac. 

— Mai întâi, am să-ţi destăinuiesc grijile mele. Tezaurul stă prost: 
veniturile din impozite sunt din an în an tot mai mici, mai ales în Egiptul de 
Jos, iar cheltuielile cresc mereu. 

Faraonul căzu pe gânduri. 

— Femeile... femeile astea, Ramses, înghit nu numai avuţiile oamenilor 
de rând, dar şi pe ale mele. Am câteva sute şi fiecare din ele vrea să aibă 
cât mai multe slujnice, croitorese, frizeri, sclavi pentru lectică, sclavi de 
casă, cai, vâslaşi, chiar favoriţi şi chiar copii... Copii mici! Când m-am 
întors din Teba, una dintre ele, pe care nici nu mi-o amintesc, mi-a ieşit în 
cale şi, arătându-mi un băiat dolofan de vreo trei ani, mi-a cerut să-i 
dăruiesc o bucată de pământ Sub motiv că ar fi fiul meu... Un fiu de trei 
ani, îţi dai seama? Fireşte, n-am putut să mă cert cu ea, mai ales într-o 
chestiune atât de delicată. Unui nobil din născare îi este însă mai uşor să 
fie politicos decât să găsească bani pentru fiecare pretenţie de soiul 
acesta. 

Şi faraonul dădu din cap, se odihni puţin şi continuă iar: 

— Între timp, veniturile mele, de la începutul domniei şi până azi, au 
scăzut la jumătate, mai ales în Egiptul de Jos. Întreb: care să fie pricina 


acestui lucru? Mi se răspunde: poporul a sărăcit, mulţi oameni au pierit, 


marea a cotropit numeroase pământuri dinspre nord, iar dinspre răsărit - 
deşertul; am avut câţiva ani de recolte slabe, într-un cuvânt, nenorocire 
după nenorocire şi vistieria tot mai goală... Te rog, aşadar, pe tine să-mi 
lămureşti treaba asta. Vezi cum stau lucrurile, găseşte oameni informaţi şi 
care spun adevărul şi alege dintre ei membrii unei comisii de anchetă. lar 
când vor începe să-ţi aducă rapoartele, nu da prea multă crezare 
papirusului, ci controlează tu însuţi unele lucruri. Mi se spune că ai ochi de 
comandant; dacă-i aşa, dintr-o singură privire vei dezvălui în ce măsură 
sunt adevărate relatările lor. Dar, făurindu-ţi o părere, să nu te grăbeşti şi 
mai ales să n-o trâmbiţezi. Fiecare gând însemnat, ce-ţi vine azi în minte, 
consemnează-l, iar peste câteva zile cercetează-l iarăşi şi fă-ţi din nou o 
însemnare. Lucrul acesta te va învăţa să fii prevăzător în judecăţi şi să-ţi 
faci o părere dreaptă despre întregul treburilor. 

— Va fi aşa cum porunceşti, luminăţia-ta, zise prinţul. 

— A doua însărcinare pe care trebuie s-o îndeplineşti e mai anevoioasă. 
În Asiria se petrece ceva şi sfetnicii mei încep să fie neliniştiţi. Preoţii noştri 
povestesc că dincolo de Marea de la miazănoapte ar fi un munte 
semănând cu o piramidă, acoperit mai totdeauna la poale cu verdeață, iar 
pe creştet cu zăpadă. Muntele ăsta are obiceiuri ciudate. După mulţi ani 
de linişte, începe deodată să fumege, să se cutremure, să huruie, iar apoi 
să arunce din sine atâta foc curgător câtă apă are Nilul. Focul ăsta se 
scurge pe povârnişul muntelui, prin câteva albii şi nimiceşte pe o întindere 
uriaşă de pământ munca agricultorilor. Şi iată, fiul meu, Asiria e un astfel 
de munte. Veacuri de-a rândul domneşte acolo liniştea: dar, deodată, 
izbucneşte o furtună lăuntrică, oştiri mari se revarsă, nu se ştie de unde, 
şi-i nimicesc pe paşnicii lor vecini . Astăzi în jurul Ninivei şi Babilonului se 
aude o fierbere; muntele fumegă. Trebuie deci să afli în ce măsură fumul 
acesta vesteşte izbucnirea şi să descoperi căile de înlăturare a primejdiei. 

— Voi izbuti oare? Întrebă prinţul, încet. 

— Trebuie, zise monarhul să înveţi să vezi. De vrei să cunoşti bine un 
lucru, nu te mulţumi doar cu mărturia propriilor tăi ochi; cere ajutorul 
câtorva perechi de ochi străini. Nu te mărgini numai la părerile egiptenilor, 


fiindcă fiece popor şi fiece om are un chip al lui de a vedea lucrurile şi nu-i 


în stare să cuprindă întregul adevăr. Aşa că ascultă ce spun despre asirieni 
şi fenicienii şi evreii şi hitiţii şi egiptenii, şi cântăreşte cu băgare de seamă 
în mintea ta tot ce se asemuieşte, în părerile lor, despre asirieni. Dacă îţi 
vor spune cu toţii că dinspre Asiria se apropie primejdia, să ştii că ea vine. 
Dacă părerile vor fi împărţite, fii totuşi cu băgare de seamă, fiindcă 
înţelepciunea ne învaţă să punem răul înaintea binelui, atunci când 
gândim la ziua de mâine. 

— Vorbeşti ca zeii, luminăţia-ta! şopti Ramses. 

— Sunt bătrân, iar de pe înălţimea tronului pot fi văzute lucruri pe care 
muritorii de rând nici nu le bănuiesc. Dacă ai întreba soarele ce cugetă 
despre treburile omenirii, ţi-ar istorisi lucruri şi mai vrednice de luare- 
aminte. 

— Printre oamenii de la care va trebui să culeg ştiri asupra Asiriei nu i-ai 
pomenit, tată, pe greci, zise moştenitorul. 

Faraonul dădu din cap cu un zâmbet blajin. 

— Grecii! Grecii! zise el, ce mare viitor se deschide în faţa acestui 
popor! Faţă de noi sunt încă nişte copii, dar ce suflet mocneşte în ei! Îţi 
aminteşti de statuia ce mi-a făcut-o sculptorul grec? Aidoma mie, sub o 
altă înfăţişare de om viu. Am tinut-o o lună în palat, dar, până la urmă, am 
dăruit-o templului din Teba. Crede-mă, mă cuprinsese teama la gândul că 
acest al doilea „eu” de piatră se va urni de pe soclul lui şi-mi va cere 
jumătate din împărăție. Ce tulburare s-ar fi iscat în Egipt. Grecii! Ai văzut 
amforele lor? Dar palatele înălțate de ei? Din lutul şi piatra aceea se 
desprind lucruri ce-aduc bucurie bătrâneţelor mele şi-mi poruncesc să uit 
de boală... Dar graiul lor? O, zei! E muzică, e sculptură, e pictură... 
Adevărat îţi spun că dacă Egiptul ar putea cândva să piară, ca orişice om, 
moştenirea lui ar prelua-o grecii. Şi ei ar căuta să încredinţeze lumea că 
totul este opera lor, că noi nici n-am fost pe lume. Şi de fapt ei sunt doar 
elevii şcolilor noastre celor mai de rând, fiindcă, după cum ştii, n-avem 
dreptul să primim străini la şcolile noastre înalte. 

— Cu toate astea, tată, îmi pare că nu prea ai încredere în ei... 

— Da! Sunt un popor ciudat: nici în fenicieni şi nici în greci nu poţi avea 


încredere. Când vrea, fenicianul vede şi spune adevărul întreg, ca un 


egiptean. Dar nu ştii niciodată când vrea el să spună adevărul. lar grecul, 
nevinovat ca un copil, ar spune întotdeauna adevărul, dar... nu-i în stare 
să facă o astfel de faptă. Grecii văd întreaga lume altfel decât noi. În ochii 
lor ciudaţi fiecare lucru luceşte, se colorează şi îşi schimbă înfăţişarea ca şi 
cerul Egiptului, ca şi apele sale. Se poate deci bizui cineva pe vorba lor? 
Departe, spre miază-noapte, pe timpul dinastiei tebane, era un orăşel 
Troia, aşa cum astăzi se află la * noi cu miile. Târgul ăsta a fost atacat de 
nişte greci fără căpătâi şi atâta i-au necăjit pe puţinii săi locuitori, încât, 
după necazuri care au ţinut zece ani, aceştia au dat foc cetăţii şi s-au 
mutat în altă parte. O biată poveste cu tâlhari! Şi uită-te ce cântece au 
plăsmuit grecii despre luptele de la Troia. Noi râdem de minunăţiile şi 
isprăvile lor, pentru că ţara noastră a avut date amănunțite asupra 
faptelor petrecute acolo. Le ştim minciunile bătătoare la ochi şi totuşi le 
ascultăm cântecele, aşa cum copilul ascultă basmele istorisite de doică, 
neputându-ne feri de vraja lor! Ăştia sunt grecii: mincinoşi înnăscuţi, dar 
plăcuţi, şi pe deasupra viteji. Oricare dintre ei îşi dăruieşte mai degrabă 
viaţa, decât să spună adevărul. Şi nu din vreun interes, ca fenicienii, ci 
dintr-o nevoie lăuntrică. 

— lar despre fenicieni ce să cred? întrebă moştenitorul. 

— Sunt oameni înţelepţi, nespus de muncitori şi curajoşi, dar sunt 
negustori; pentru ei viaţa întreagă se reduce la câştig. Fenicienii sunt ca 
apa: aduc mult, iau mult şi se vâră pretutindeni. Trebuie să le dai cât mai 
puţin şi mai ales să veghezi să nu pătrundă în Egipt pe căi lăturalnice, pe 
ascuns. Dacă-i plăteşti bine şi le dai nădejdea unor câştiguri şi mai mari, îi 
poţi folosi drept cele mai bune iscoade. Ceea ce ştim astăzi despre 
tulburările ascunse ale asirienilor, lor le datorăm. 

— Dar evreii? şopti prinţul, coborându-şi privirile., - Oameni ageri, dar 
habotnici, mohorâţi şi duşmani înnăscuţi ai Egiptului. De abia când vor 
simţi pe grumaji sandalele bătute în cuie ale asirienilor, se vor întoarce 
spre noi. Numai de n-ar fi prea târziu! Dar ne putem folosi de ei. Se 
înţelege, nu aici, ci numai la Ninive şi la Babilon. 

Faraonul obosise. Aşa că prinţul se prosternă la picioarele lui şi, primind 


îmbrăţişarea părintească, se duse la mama sa. Regina, stând în odaia ei 


de lucru, urzea pânză subţire pentru veşmintele zeilor, în timp ce slujnicele 
coseau şi brodau straie, ori făceau buchete. Un preot tânăr ardea tămâie 
în faţa statuii lui Isis. 

— Vin, zise prinţul, să-ţi mulţumesc, mamă, şi să-mi iau rămas bun. 
Regina se ridică şi, îmbrăţişându-şi fiul, spuse cu ochii-n lacrimi: 

— Cât de mult te-ai schimbat! Acum eşti un bărbat adevărat! Aşa de rar 
te văd, încât ţi-aş fi putut uita trăsăturile feţei, dacă nu le-aş fi avut 
necontenit în inima mea. Nerecunoscător ce eşti! De atâtea ori am fost, 
însoţită de cel mai înalt demnitar al statului, în apropierea casei tale, 
crezând că, în sfârşit, vei înceta să mai fi supărat, iar tu mi-ai ieşit în faţă 
cu... ibovnica... 

— lartă-mă, iartă-mă, spuse Ramses, sărutându-şi mama. Regina îl 
conduse în grădină, unde creşteau flori rare, iar când rămaseră fără 
martori, îi spuse: 

— Sunt femeie, aşa că mă interesează femeia şi mama. Vrei oare s-o iei 
şi pe fata aceea cu tine, în călătorie? Nu uita că zarva şi mişcarea ar putea 
avea urmări rele pentru sănătatea ei şi a copilului. Pentru femeile 
însărcinate lucrul cel mai bun este liniştea şi odihna. 

— Vorbeşti despre Sara? întrebă Ramses, uimit. E însărcinată? Nu mi-a 
pomenit nimic despre asta... 

— Poate că se ruşinează, poate că nici ea nu ştie, răspunse regina. 
Oricum, călătoria... 

— Dar nici nu mă gândesc s-o iau cu mine! exclamă prinţul. Numai că... 
de ce s-o fi ascunzând de mine... ca şi cum copilul n-ar fi al meu? 

— Nu fi bănuitor! îl certă regina. E vorba de o sfială obişnuită fetelor 
tinere... De altminteri, poate că şi-a tăinuit starea de teamă să n-o 
părăseşti... 

— Dar nici nu mă gândesc s-o iau la curtea mea, o întrerupse prinţul cu 
atâta nerăbdare, încât în ochii reginei înflori un zâmbet pe care însă îl 
ascunse sub gene. 

— Lasă, nu se cuvine s-o îndepărtezi cu asprime pe femeia care te-a 
iubit. Ştiu că i-ai asigurat existenţa. Şi noi, din partea noastră, o să-i dăm 


ceva. lar copilul în vinele căruia curge sânge regesc, va trebui să fie bine 


crescut şi să-şi aibă avere... 

— Fireşte, răspunse Ramses. Deşi nu va avea drept de moştenire, 
primul meu fiu va trebui să fie astfel educat, încât să nu-mi fie ruşine de el 
şi nici el să nu-mi reproşeze nimic. 

Despărţindu-se de mama sa, Ramses vru să se ducă la Sara şi, cu 
gândul acesta, se reîntoarse în odăile lui. 

Era pradă a două simţăminte: mânie împotriva Sarei, pentru că-i 
ascunsese pricina pentru care slăbise şi mândria că va fi tată. El, tată? 
Cuvântul acesta îi dădea un oarecare prestigiu, îi întărea demnităţile de 
comandant şi de locţiitor al faraonului. A fi tată însemna a nu mai fi un 
tinerel nevoit să te uiţi cu respect la oamenii mai vârstnici. 

Prinţul era încântat şi mişcat. Voia s-o vadă pe Sara, s-o certe şi apoi s-o 
îmbrăţişeze, s-o încarce de daruri. Când se întoarse însă în apartamentul 
său din palat, găsi pe cei doi nomarhi din Egiptul de Jos, veniţi să-i dea 
raportul asupra situaţiei din ţinuturile lor. După ce-i ascultă, se simţi 
obosit. Şi pe deasupra mai avea şi o petrecere la el, în seara aceea, la care 
nu voia să întârzie. 

„Şi iarăşi n-am să mă duc la ea, îşi zise el în gând. Sărmana fată, nu ma 
văzut de aproape trei săptămâni...” îşi chemă negrul. 

— Mai ai colivia pe care ţi-a dat-o Sara atunci când l-am întâmpinat pe 
faraon? 

— Da, răspunse negrul. 

— Scoate din ea un porumbel şi dă-i drumul îndată. 

— Porumbeii au fost mâncaţi. 

— Cine i-a mâncat? 

— Înălţimea-voastră. l-am spus bucătarului că vi i-a dat doamna Sara, 
iar el v-a pregătit din ei friptură şi pateu, numai pentru măria-voastră. 

— Mânca-v-ar crocodilii! strigă prinţul, necăjit. Porunci să fie chemat 
Tutmozis ca să-l trimită pe loc, la Sara. Îi povesti întâmplarea cu porumbeii 
şi apoi continuă: 

— Du-i cercei cu smaragde, brățări pentru picioare şi mâini şi doi 
talanţi."Spune-i că sunt supărat pe ea că mi-a ascuns sarcina şi c-o voi 


ierta dacă pruncul va fi sănătos şi frumos. lar dacă va naşte un băiat, îi voi 


dărui încă o gospodărie!... încheie el, râzând. 

— Stai, stai... încearcă s-o convingi să alunge măcar câţiva din evreii pe 
care-i are şi să ia în locul lor câţiva egipteni şi egiptence. Nu vreau ca fiul 
meu să vină pe lume într-o societate ca aceea care există acolo acum şi 
nici să se joace cu copiii evreilor. L-ar învăţa să dea tatălui lui curmalele 


cele mai rele!... 


CAPITOLUL XIX 


Cartierul străinilor din Memfis se afla în colţul de nord-est al oraşului, 
aproape de Nil. Era alcătuit din câteva sute de case şi peste zece mii de 
locuitori: asirieni, evrei, greci şi mai ales fenicieni. Era un cartier de 
oameni bogaţi. Strada principală, largă de treizeci de paşi şi destul de 
dreaptă, era pavată cu pietre netede. Pe amândouă laturile ei se ridicau 
case de cărămidă, de gresie sau calcar, având de la trei până la cinci 
caturi. În pivnițe erau depozitate materialele brute, la parter prăvăliile, la 
etajul întâi locuinţele oamenilor avuţi, mai sus atelierele de ţesut 
pânzeturi, cizmăriile, giu-vaergeriile, iar sus de tot, înghesuite, locuinţele 
lucrătorilor. Clădirile din acest cartier, ca, de altfel, din întreg oraşul, erau 
de regulă albe. Se puteau vedea însă şi clădiri verzi ca pajiştea, galbene ca 
holdele de grâu, albastre ca azurul sau roşii ca sângele. În numeroase case 
pereţii dinspre stradă erau  împodobiţi cu imagini ce  înfăţişau 
meşteşugurile locatarilor. 

Pe casa unui giuvaergiu, un lung şir de desene arăta că propietarul 
vânduse lănţişoare şi brățări lucrate de el regilor străini cărora le trezise 
admiraţia. Palatul uriaş al unui neguţător era acoperit cu picturi ce 
mărturiseau truda şi primejdiile vieţii neguţătoreşti. Pe mare, omul poate fi 
înghiţit de monştri îngrozitori cu cozi de peşte; în deşert, de balauri 
înaripaţi care aruncă foc pe nări, iar în insulele îndepărtate e ameninţat de 
uriaşi ale căror sandale sunt mai mari decât corăbiile feniciene. 

Pe zidul locuinţei unui vraci erau zugrăvite chipurile celor care, datorită 
ajutorului lui, îşi recăpătaseră mâinile şi picioarele pierdute, dinţii şi chiar 
tinereţea. lar pe casele unde se afla straja cartierului se putea vedea 
imaginea unui butoi în care oamenii aruncau inele de aur, chipul unui scrib 
căruia cineva îi şoptea ceva la ureche sau al unui răufăcător culcat la 
pământ de doi gealaţi, ce-l băteau cu nuiaua, pe spinare. Strada era plină 
de lume. De-a lungul zidurilor se înşiruiau purtătorii de lectici şi de 
evantaie, sau lucrători, oferindu-şi serviciile. Prin mijlocul străzii treceau 
neîntrerupt rânduri-rânduri de hamali, măgăruşi purtând mărfuri sau boi 


înhămaţi la care. Pe de margini, forfoteau precupeţi zgomotoşi care 


ofereau apă proaspătă, struguri, curmale, peşte afumat, iar printre ei 
neguţătorii de mărunţişuri, florărese, muzicanți şi tot felul de scamatori. 

În acest du-te-vino de oameni vânzând şi cumpărând în mijlocul 
strigătelor pe toate vocile, săreau în ochi străjile. În picioarele goale, cu o 
cămaşă de culoare cafenie, până la genunchi, o cingătoare în dungi 
albastre şi roşii, o spadă scurtă la şold şi o bâtă zdravănă în mână, aceştia 
se plimbau pe trotuar, schimbând uneori câteva cuvinte cu colegul de 
alături; de cele mai multe ori însă, se urcau pe câte un pietroi de la 
marginea drumului, pentru a cuprinde şi mai bine cu ochii mulţimea care li 
se revărsa la picioare. 

În faţa unei asemenea paze, pungaşii de stradă trebuiau să lucreze cu 
multă dibăcie. De regulă, doi dintre ei începeau să se bată şi, în timp ce 
mulţimea se îngrămădea în jurul lor, iar străjile izbeau cu bâtele atât în 
bătăuşi cât şi în privitori, complicii lor îşi vedeau în voie de furtişaguri. 

Aproape de mijlocul străzii se afla hanul lui Asarhadon, fenician din Tir; 
pentru a putea fi supravegheați cu uşurinţă, aici erau obligaţi să locuiască 
toţi călătorii sosiți din ţări străine. Era o casă mare, pătrată, având pe 
fiecare perete peste zece ferestre. Depărtată fiind de orice altă casă, 
putea oricând să fie înconjurată şi supravegheată din toate părţile. 
Deasupra porţii principale era atârnată macheta unei corăbii, iar pe 
peretele din faţă erau imaginile lui Ramses al XII-lea, aducând jertfe zeilor 
sau ocrotind pe străini, printre care ghiceai cu uşurinţă pe fenicieni, după 
statura lor înaltă şi culoarea pielii peste măsură de roşie. 

Ferestrele erau înguste, întotdeauna deschise şi acoperite, numai pe 
măsura trebuinţelor, cu storuri de pânză, sau cu vergele subţiri colorate. 
Locuinţele patronului şi ale călătorilor ocupau trei etaje; jos era cârciuma 
şi ospătăria. Marinarii, hamalii, meseriaşii şi îndeobşte călătorii mai săraci 
mâncau şi beau în curtea pardosită cu mozaic şi acoperită cu pânză 
susţinută pe stâlpi subţiri, pentru ca toţi călătorii să poată fi bine 
supravegheați. Călătorii mai bogaţi şi de neam se ospătau în galeriile care 
înconjurau curtea. 

Aici, în curte, oamenii şedeau pe jos, lângă nişte pietroaie ce ţineau loc 


de mese. În galerii, unde era mai răcoare, se aflau măsuţe, bănci, scaune 


şi chiar sofale joase cu perne, pe care se putea şi aţipi după masă. 

În fiecare galerie se afla câte o masă mare, încărcată cu pâine, carne, 
peşte şi fructe, precum şi câteva ulcioare mari de lut, pline cu bere, vin şi 
apă. Negri şi negrese aduceau oaspeţilor mâncare, luau ulcioarele goale, 
cărau din pivniţă altele pline, în timp ce scribii, care supravegheau mesele, 
însemnau scrupulos fiecare bucată de pâine, fiecare căţel de usturoi şi 
carafă de apă. În mijlocul curţii, Pe un fel de moviliţă, străjuiau doi paznici 
înarmaţi cu bâte care, pe de o parte, nu scăpau din ochi slugile şi pe scribi, 
iar pe de alta, cu ajutorul bâtelor, potoleau gâlce-vile iscate între clienţii 
nevoiaşi, de felurite neamuri. Datorită acestei rânduieli furturile şi bătăile 
se întâmplau aici rar; erau chiar mai dese în galerii decât în curte. 

Stăpânul hanului, vestitul Asarhadon, om trecut de cincizeci de ani, 
cărunt, îmbrăcat într-o cămaşă lungă şi o pelerină de mătase, se plimba el 
însuşi printre clienţi, băgând de seamă dacă fiecare era servit după 
trebuinţă. 

— Mâncaţi şi beţi, copiii mei, spunea el, adresându-li-se marinarilor 
greci, căci friptură de porc şi bere ca aici nu se mai află nicăieri pe lume. E 
adevărat că v-a prins furtuna în apropiere de Rafia? Ar trebui să aduceţi 
jertfe îmbelşugate zeilor, că v-au cruțat zilele. Aici, la Memfis, poţi să nu 
vezi urmă de furtună o viaţă întreagă, în timp ce pe mare dai mai uşor de 
un trăsnet decât de un uten de aramă. Am miere, făină, tămâie pentru 
jertfele sfinte, iar acolo, în colţuri, stau zeii tuturor popoarelor. În hanul 
meu omul poate fi sătul şi pios, cu foarte puţini bani. 

Apoi se întoarse şi intră în galeriile destinate neguţătorilor. 

— Mâncaţi şi beţi, vrednici oaspeţi, îi îndemnă el, ploconindu-se: 
Timpurile sunt bune! Măria-sa moştenitorul, să ne trăiască veşnic!, merge 
la Pi-Bast?* cu un alai uriaş, iar din Regatul de Sus a sosit un transport de 
aur, ceea ce va aduce multora dintre voi un câştig bunicel. Avem 
prepeliţe, boboci de gâscă, peşte proaspăt de râu şi friptură de căprioară, 
grozavă. Şi ce mai vin am primit din Cipru! Evreu să rămân dacă o cupă 
din ambrozia asta nu preţuieşte două drahme! Dar vouă, părinţii şi 


binefăcătorii mei, v-o dau numai cu o drahmă. Numai astăzi, ca să-i fac 

safteaua. 

— Dă un pocal pentru o jumătate de drahmă şi-atunci vom gusta şi noi, 
zise unul dintre neguţători. 

— O jumătate de drahmă? repetă stăpânul. Mai degrabă va curge Nilul 
spre Teba decât să dau eu o bunătate de vin ca ăsta pentru o jumătate de 
drahmă. Afară doar dacă-i vorba de tine, vrednice Belezis, care eşti perla 
Sidonului. Hei, sclavilor! Aduceţi binefăcătorilor noştri un ulcior mare din 
vinul de Cipru. 

După ce plecă patronul, neguţătorul numit Belezis le zise tovarăşilor săi 
de drum: 

— Să mi se usuce mâna dacă vinul ăsta face o jumătate de drahmă! Dar 
fie şi-aşa! Vom avea mai puţine necazuri cu straja. 

Vorbind cu oaspeţii de toate neamurile şi stările, stăpânul nu uita să-i 
supravegheze pe scribii care însemnau mâncarea şi băutura fiecăruia, pe 
paznicii care îi aveau în grija lor pe sclavi şi pe scribi, dar mai ales pe un 
călător care, luând loc în galeria din faţă, stătea cu picioarele strânse sub 
el, pe perne, moţăind în faţa câtorva curmale şi a unei carafe de apă. 
Călătorul acesta, de vreo patruzeci de ani, avea păr bogat şi barbă neagră, 
ochi îngânduraţi şi trăsături de o ciudată nobleţă pe care, se vede treaba, 
nu le încruntase niciodată mânia şi nici nu le crispase teama. 

„E un şobolan primejdios! gândi stăpânul hanului, uitându-se la el pe 
sub sprâncene. Are mutră de preot şi umblă în mantie de culoare închisă. 
Mi-a dat spre păstrare giuvaeruri şi aur ce preţuiesc un talant, dar nu 
gustă nici carne, nici vin. Trebuie să fie sau un mare proroc, sau un mare 
tâlhar!” 

Din stradă intrară în curte doi „psylloşi” despuiaţi, adică îmblânzitori de 
şerpi, cu torbele pline de reptile veninoase, şi începură spectacolul. Cel 
mai tânăr cânta din fluier, iar celălalt, mai vârstnic, se porni să răsucească 
şerpii, pe cei mari ca şi pe cei mici, din care unul singur ar fi fost de ajuns 
pentru a-i pune pe fugă pe toţi oaspeţii hanului La corabie. Fluierul răsuna 
tot mai ascuţit, iar îmblânzitorul se îndoia din şale, se strâmba şi tremura 
din tot trupul, întărâtându-şi necontenit şerpii. Până la urmă, unul din ei îl 


muşcă de mână, un al doilea de faţă, iar pe al treilea, cel mai mic, îl înghiţi 


de viu însuşi îmblânzitorul. Oaspeţii şi slujitorii priveau cu nelinişte jocul. 
Tremurau de spaimă, când şerpii erau întărâtaţi, sau închideau ochii, când 
omul era muşcat. Când însă îmblânzitorul înghiţi şarpele cel mic, urlară de 
bucurie şi de admiraţie. 

Numai călătorul din galeria principală nu-şi părăsi pernele şi nici nu 
binevoi să-şi arunce ochii la jocul îmblânzitorului. lar când acesta se 
apropie cu talerul, călătorul aruncă pe pardosea doi uteni de aramă, 
făcându-i semn cu mâna să nu se apropie de el. 

Spectacolul se prelungi cam o jumătate de oră. După ce îmblânzitorii 
părăsiră curtea, negrul care avea grijă de odăile oaspeţilor se apropie în 
grabă de stăpân şi-i şopti ceva, îngrijorat. Apoi apăru, nu se ştie de unde, 
un străjer şi, conducându-l pe Asarhadon până sub o boltă mai 
îndepărtată, stătu îndelung de vorbă cu el; cinstitul stăpân al hanului se 
bătea cu pumnii în piept, îşi frângea degetele, ori se apuca cu mâinile de 
cap. În sfârşit, îl izbi pe negru cu piciorul în burtă, porunci să i se servească 
străjerului o porţie de friptură de gâscă şi un urcior de vin de Cipru, apoi se 
apropie el însuşi de călătorul din galeria principală; acesta părea că 
moţăie, cu toate că ţinea ochii deschişi. 

— Am veşti triste pentru tine, cinstite oaspe, zise stăpânul hanului, 
aşezându-se lângă călător. 

— Zeii, când le e pe plac, trimit asupra oamenilor ploaia şi tristeţea, 
răspunse călătorul cu nepăsare. 

— În timp ce priveam aici la îmblânzitorii de şerpi, continuă hangiul, 
smulgându-şi barba căruntă, hoţii au pătruns la etajul al doilea şi au furat 
lucrurile tale. Trei saci şi un cufăr, desigur foarte preţios! 

— Trebuie să dai de ştire tribunalului că am fost jefuit. 

— De ce tribunalului?... şopti stăpânul hanului. La noi hoţii îşi au breasla 
lor. Vom trimite după căpetenia lor. Vom vedea cât fac lucrurile tale, vei 
plăti douăzeci la sută din preţul lor şi toate se vor găsi. Aş putea să-ţi dau 
o mână de ajutor. 

— În ţara mea, zise călătorul, nimeni nu se tocmeşte cu hoţii, şi nici eu 
nu voi face astfel. Locuiesc la tine, ţi-am încredinţat averea mea şi tu 


răspunzi de ea. 


Cinstitul Asarhadon începu să se scarpine între spete. 

— Om din ţară îndepărtată, zise el cu vocea scăzută, voi hittiţii şi noi 
fenicienii suntem fraţi; te sfătuiesc deci să n-ai de-a face cu tribunalul 
egiptean, căci n-are decât o singură uşă: cea prin care se intră, dar nu şi 
alta prin care să se poată ieşi. 

— Zeii îl scot pe nevinovat prin zid, răspunse călătorul. 

— Nevinovat! Care dintre noi e nevinovat pe pământul sclaviei? şopti 
hangiul. Uită-te colo cum înfulecă friptură de gâscă un străjer; o gâscă pe 
cinste, pe care aş fi mâncat-o bucuros eu însumi. Şi ştii de ce i-am dat-o, 
luându-mi de la gură bucăţica asta gustoasă? Pentru că străjerul a venit să 
mă întrebe despre tine... 

Vorbind aşa, fenicianul se uită chiorâş la călător, care nu-şi pierdu însă 
cumpătul nicio clipă. 

— Mă întreabă, continuă hangiul, mă întreabă străjerul: „Cine-i omul ăla 
negricios, care de două ceasuri stă în faţa unui pumn de curmale?” îi 
răspund: „Un om foarte cinstit, pe care îl cheamă Phut”. „De unde-i?” „Din 
tara hittiţilor, din oraşul Harran”, are acolo o casă arătoasă, cu trei caturi 
şi ogoare întinse.” „Şi de ce a venit aici?” „A venit să ridice de la un preot 
cinci talanţi pe care i-a împrumutat încă tatăl său.” Şi ştii, cinstite oaspe, 
zise patronul, ce mi-a răspuns străjerul? Uite, chiar cuvintele astea: 
„Asarhadon, ştiu că eşti o slugă credincioasă luminăţiei-sale, faraonul, că 
ai mâncare bună şi vin curat şi de aceea îţi spun: fereşte-te! Fereşte-te de 
străinii care nu leagă cunoştinţă cu nimeni, care nu gustă nici vinul, nici 
celelalte bunătăţi şi care tac. Phut ăsta din Harran poate să fie o iscoadă 
asiriană.” Când am auzit cuvintele astea, continuă hangiul, parcă m-a 
secat la inimă. Pe tine însă nu te tulbură nimic, se indignă el, văzând că 
până şi o bănuială ca asta, că ar fi un spion, nu zdruncină liniştea hittitului. 

— Asarhadon, zise după o clipă călătorul, ţi-am încredinţat persoana şi 
averea mea. Aşa că vezi să-mi înapoiezi sacii şi cufărul, căci altminteri te 
voi învinui în faţa aceluiaşi străjer care mănâncă acolo gâsca ce-ţi fusese 
pregătită. 


— Bine, dar îngăduie-mi să plătesc hoţilor măcar cincisprezece la sută 


27 Oraş din Mesopotamia, aflat la încrucişarea unor mari drumuri comerciale. 


din preţul lucrurilor tale, exclamă hangiul. 

— N-ai dreptul să plăteşti nimic. 

— Dă-le măcar treizeci de drahme... 

— Niciun uten. 

— Dă-le sărmanilor măcar zece drahme. 

— Du-te în pace, Asarhadon, şi roagă zeii să-ţi înapoieze mintea, 
răspunse, netulburat, călătorul. 

Gâfâind de mânie, hangiul se ridică repede de pe perne. „Lighioană! 
zise în sinea sa. N-a venit el aici numai după datorie. A venit şi după vreo 
afacere. Inima îmi spune că trebuie să fie un neguţător bogat şi poate 
chiar un hangiu care, în tovărăşie cu nişte preoţi şi judecători, vrea să 
deschidă aici, undeva, alături, încă un han... Arde-te-ar focul din ceruri! 
Mânca-te-ar lepra! Zgârcit, şarlatan, pungaş, de la care un om cinstit nu 
poate scoate nicio leţcaie...” Asarhadon nu-şi venise încă bine în fire din 
mânia ce-l cuprinsese, când se auziră pe stradă sunete de flaut şi de tobă, 
iar peste o clipă intrară în curte, alergând, patru dansatoare aproape 
goale. Hamalii şi marinarii le salutară cu chiote de bucurie. Chiar şi 
neguţătorii serioşi, din galerii, începură să le cerceteze curioşi, făcând 
aprecieri asupra frumuseţii lor. Prin gesturi prieteneşti ca şi prin zâmbete, 
dansatoarele salutară pe cei prezenţi. Una începu să cânte dintr-un flaut, a 
doua o acompanie din tobă, iar celelalte două, mai tinere, porniră să 
danseze prin curte în aşa fel, încât atinseră cu vălul lor de mătase aproape 
pe toţi cei de faţă. Muşteriii începură să cânte, să strige şi să le poftească 
la mesele lor pe dansatoare; se iscă numaidecât zarvă, pe care străjerii o 
potoliră însă uşor, ridicând în sus nuielele lor de trestie. Numai un 
oarecare libian, întărâtat la vederea nuielelor, scoase cuțitul; dar doi negri 
îl apucară de mâini, îi luară câteva inele de aramă, drept plată pentru 
mâncare, şi-l azvârliră afară, în stradă. În acest timp, una din dansatoare 
rămase cu marinarii, alte două se duseră la neguţători, care le îmbiară cu 
vin şi de-ale mâncării, iar cea mai vârstnică începu să umble de la o masă 
la alta, strângând bani. 

— Pentru templul divinei Isis, striga ea. Daţi un ban, pioşi străini, pentru 


templul zeiţei Isis care ocroteşte orice făptură. Cu cât veţi da mai mult cu 


atât mai multă fericire şi binecuvântare veţi căpăta. Daţi pentru templul 
zeiţei Isis! 

| se azvârlea în talger câte un pumn de bănuţi de aramă, iar uneori şi 
câte un grăunte de aur. Unul dintre neguţători o întrebă dacă o poate 
vizita, iar ea dădu din cap, zâmbind. 

Când intră în galeria din faţă, Phut din Harran scoase din săculeţul de 
piele un inel de aur şi-i zise: 

— Isis e o zeiţă mare şi bună... Primeşte darul acesta pentru templul ei. 
Preoteasa se uită la el şi şopti: 

— Anael, Sahiel... 

— Amabiel, Abalidot, răspunse pe acelaşi ton călătorul. 

— Văd că o preţuieşti pe Isis, zise preoteasa cu voce tare. Trebuie să fii 
bogat şi darnic, eşti deci vrednic să-ţi ghicesc viitorul. 

Se aşeză lângă el, gustă câteva curmale şi, uitându-i-se în palmă, îi zise; 

— Vii dintr-o ţară îndepărtată, de la Bretor şi Hagit. Călătoria ta a fost 
fericită... De câteva zile te urmăresc fenicienii, adăugă ea cu glasul scăzut. 
Vii după bani, deşi nu eşti neguţător. Vino la mine astăzi, după apusul 
soarelui. Dorinţele tale, zise ea cu voce tare, trebuie să se îndeplinească... 
Locuiesc, şopti ea, în strada Mormintelor, în casa La steaua verde. Numai 
să te fereşti de hoţi, care au ochii aţintiţi asupra averii tale, încheie ea, 
văzând că cinstitul Asarhadon trage cu urechea. 

— În casa mea nu se află hoţi, izbucni hangiul. Poate fură cei ce vin aici 
de pe stradă! 

— Nu te necăji, bătrâne, răspunse batjocoritor preoteasa, căci îndată îţi 
va ieşi o vargă roşie pe grumaz, ceea ce e semnul unei morţi nefericite. 

Auzind-o, Asarhadon scuipă de câteva ori şi rosti, încet, un descântec 
împotriva vrăjilor. Când se retrase în fundul galeriei, preoteasa începu să-i 
facă ochi dulci harranuezului. Îi dădu o roză din cununa ei, iar la despărţiră 
îl îmbrăţişă şi se îndreptă spre celelalte mese. Călătorul făcu un semn 
către hangiu. 

— Vreau, zise el, ca femeia aceea să vină la mine. Porunceşte să fie 
condusă în camera mea. 


Asarhadon se uită în ochii lui, bătu din palme şi izbucni în hohote de râs. 


— Set? ţi-a luat minţile, harranuezule! exclamă el. Dacă s-ar întâmpla 
aşa ceva în casa mea cu o vestală egipteană, aş fi alungat din oraş. Aici 
pot fi primite numai străine. 

— În cazul acesta mă voi duce eu la ea, răspunse Phut. Căci e o femeie 
înţeleaptă şi pioasă şi îmi poate da sfaturi în multe privinţe. După apusul 
soarelui să-mi dai o călăuză, ca să nu mă rătăcesc. 

— Toate duhurile rele au pătruns în inima ta, răspunse hangiul. Ştii oare 
că această cunoştinţă te va costa vreo două sute de drahme, poate chiar 
trei sute, fără a mai socoţi ceea ce trebuie să dai slugilor şi templului? 
Pentru o astfel de sumă, adică pentru cinci sute de drahme, poţi cunoaşte 
o fată tânără şi virtuoasă, pe fiica mea, care a împlinit paisprezece ani şi 
care, ca o fecioară cuminte ce este, îşi strânge zestrea. Nu hoinări deci 
nopţile Într-un oraş necunoscut, căci poţi cădea în mâinile străjerilor sau 
ale hotilor, ci bucură-te de ceea ce zeii îţi dăruiesc aici, în casă. Vrei? 

— Dar fiica ta va merge, oare, cu mine, la Harran? întrebă Phut. 

Hangiul se uită la el, mirat. Deodată, ca şi cum ar fi descoperit taina, îşi 
plecă fruntea şi, apucându-l pe călător, îl trase într-o firidă mai ascunsă. 

— Acum pricep totul! şopti el, tulburat. Tu eşti un negustor de carne vie. 
Dar să nu uiţi că pentru o egipteancă luată de aici şi dusă peste hotare, vei 
pierde toată averea şi vei fi trimis la cariere. Afară doar dacă mă vei lua pe 
mine ca tovarăş, căci eu cunosc toate drumurile. 

— Apoi atunci să-mi arăţi drumul care duce la casa acestei preotese, 
răspunse Phut. Ai grijă să am după apusul soarelui o călăuză, iar mâine 
sacii şi lada mea să fie în odaie, altminteri voi depune plângere la tribunal. 

Vorbind astfel, Phut părăsi galeria şi se duse sus, în camera lui. 
Asarhadon, turbat de mânie, se apropie de masa unde beau negustorii 
fenicieni şi-l chemă la o parte pe unul dintre ei, numit Kuş. 

— N-am ce zice! Minunaţi oaspeţi mi-ai dat în grijă! spuse el, 
neputându-şi stăpâni tremurul glasului. Phut ăsta nu mănâncă aproape 
nimic, îmi cere să-i răscumpăr de la hoţi lucrurile ce i-au fost furate, iar 
acum, ca şi cum şi-ar bate joc de casa mea, vrea să meargă la 


dansatoarea egipteancă acasă, în loc să ofere daruri femeilor mele. 


23 Fratele lui Osiris şi ucigaşul acestuia, Set era considerat zeul pustiului, al răului şi al 
morții. 


— De ce te miri? răspunse Kuş, râzând. Femei feniciene a putut 
cunoaşte în Sidon, iar aici le preferă pe egiptence. E nerod acela care, fiind 
în Cipru, nu gustă din vinul ciprian, ci bea bere tiriană. 

— lar eu îţi spun, îl întrerupse hangiul, că omul ăsta e primejdios. Se 
preface că-i un orăşean, dar are înfăţişare de preot. 

— Tu, Asarhadon, arăţi ca marele preot dar nu eşti decât un biet 
cârciumar! O laviţă rămâne laviţă, chiar dacă e acoperită cu o blană de 
leu... 

— Dar de ce umblă pe la preotese? M-aş jura că nu-i decât un vicleşug 
la mijloc şi că necioplitul ăsta de hittit, în loc să meargă la o petrecere cu 
femei, se duce la cine ştie ce adunare de uneltitori. 

— Răutatea şi lăcomia ţi-au întunecat mintea, răspunse Kuş, cu 
gravitate. Eşti ca omul care, căutând dovleci într-un smochin, nu vede 
smochinele! Pentru fiecare negustor este însă limpede că dacă Phut are de 
luat cinci talanţi de la un preot, trebuie să-şi capete bunăvoința tuturor 
persoanelor din jurul templelor. Tu însă nu mai pricepi nimic... 

— lar mie îmi spune inima că omul ăsta trebuie să fie o iscoadă asiriană, 
care unelteşte împotriva înălţimii-sale... 

Kuş se uită cu dispreţ la Asarhadon. 

— Deci urmăreşte-l, pândeşte-i fiecare pas. Poate că descoperind ceva, 
ai să primeşti şi tu o fărâmiţă din avuţia lui. 

— Ei da! Abia acum ai rostit o vorbă înţeleaptă! zise hangiul. Şobolanul 
ăsta n-are decât să meargă la preotese şi de aici în alte locuri necunoscute 


mie. Eu însă voi trimite după el o iscoadă, căreia să nu-i scape nimic. 


CAPITOLUL XX 


Phut părăsi hanul La Corabie pe la orele nouă seara, însoţit de un sclav 
negru care purta o torţă. Cu o jumătate de oră mai înainte, Asarhadon 
trimisese în strada Mormintelor pe omul său de încredere, poruncindu-i să 
bage de seamă dacă harranuezul se va furişa cumva din casa La steaua 
verde şi încotro anume va apuca. 

Un alt om de încredere al hangiului mergea, la o oarecare depărtare, pe 
urmele lui Phut, strecurându-se în umbra zidurilor, pe străzile înguste şi 
prefăcându-se că-i beat, pe străzile mai largi. Uliţele erau la ora aceea 
pustii; hamalii şi precupeţii dormeau. Lumină se mai vedea doar pe la 
casele meşteşugarilor care nu sfârşiseră lucrul, ori la oamenii bogaţi, care 
se ospătau pe acoperişurile caselor lor. De peste tot se auzeau sunete de 
harpă şi flaut, cântece şi râsete; nu lipsea nici hârşâitul fierăstraielor de pe 
la tâmplării şi nici zgomotul ciocanelor. Uneori se auzea chiotul unui om 
băut, alteori, un strigăt de ajutor. Străzile prin care trecea Phut şi sclavul 
erau aproape toate înguste, strâmbe, pline de gropi. Pe măsură ce se 
apropiau de ţintă, casele erau tot mai joase, cele mai multe cu un singur 
etaj, înconjurate de grădini şi de palmieri, smochini sau salcâmi firavi ce se 
aplecau peste ziduri, ca şi cum ar fi avut de gând să o ia la sănătoasa. 

În strada Mormintelor, priveliştea se schimba însă pe neaşteptate. În 
locul clădirilor apărură grădini întinse, în mijlocul cărora se aflau case 
impunătoare. Negrul se opri în faţa unei porţi şi stinse torţa. 

— Aici este La steaua verde, zise el şi, ploconindu-se adânc în faţa lui 
Phut, plecă. 

Harranuezul bătu în poartă. După o clipă apăru paznicul casei. Se uită 
cercetător la cel sosit şi mormăi: 

— Anael, Sahiel. 

— Amabiel, Abalidot, răspunse Phut. 

— Fii binevenit, îi zise atunci omul şi deschise repede poarta. 

După ce făcu vreo cincisprezece paşi printre copaci, Phut ajunse în 
gangul micului palat, unde preoteasa de la han îi ură bun sosit. În fund 


stătea un om cu barbă şi păr negru, care semăna atât de mult cu 


harranuezul, încât Phut nu-şi putu ascunde uimirea. 

— El te va înlocui în ochii acelora care te urmăresc, zise preoteasa, 
zâmbind. 

Omul travestit în harranuez, îşi puse pe cap o cunună de roze şi, în 
tovărăşia preotesei, urcă la etajul întâi, unde nu peste multă vreme 
răsunară sunetele flautului şi clinchetul pocalelor. lar pe Phut doi preoţi de 
rând îi conduseră la baia din grădină, unde după ce se îmbăie şi îşi potrivi 
părul, se îmbrăcă în veşminte albe. 

leşiră apoi tustrei din nou din baie, traversară câteva grădini printre 
copaci şi, în cele din urmă, se pomeniră în mijlocul unei curţi pustii. 

— Acolo, zise unul dintre preoţi, adresându-i-se lui Phut, sunt 
mormintele; dincolo, oraşul, iar aici, templul. Du-te unde vei voi şi fie ca 
înţelepciunea să-ţi lumineze calea, iar cuvintele sacre să te apere de 
primejdii. 

Cei doi preoţi se retraseră spre grădină, iar Phut rămase singur. Deşi 
fără lună, noaptea era destul de luminoasă. De departe, învăluit în ceaţă, 
sclipea Nilul; mai sus, scânteiau cele şapte stele ale Ursei mari. Deasupra 
capului călătorului se înălța Orionul, iar peste coloanele negre ardea 
steaua Sirius. 

„La noi stelele lucesc mai puternic”, îşi zise Phut în gând. Începu apoi să 
rostească în şoaptă rugăciuni într-o limbă necunoscută şi se îndreptă spre 
templu. 

După câteva zeci de paşi, dintr-o grădină se ivi un om care-l urmări pe 
călător. Dar, aproape în aceeaşi clipă, se lăsă o ceaţă atât de deasă, încât 
în curtea pustie nu se mai putu vedea nimic în afară de acoperişul 
templului. 

Nu peste mult timp harranuezul se izbi de un zid înalt. Privi la cer şi 
porni spre apus. În fiece clipă zburau pe deasupra lui păsări de noapte şi 
lilieci uriaşi. Ceaţa devenise atât de deasă, încât trebuia să pipăie pereţii 
ca să nu se rătăcească. Drumul ţinu destul de mult, până ce, deodată, 
Phut se trezi în faţa unei porţi joase, bătută-n nenumărate cuie de bronz. 
începu să le numere de la stânga spre dreapta şi de sus în jos, apăsând 


puternic asupra unora şi răsucind altele. Când, în chipul acesta, puse în 


mişcare ultimul cui de jos, poarta se deschise fără niciun zgomot. 
Harranuezul înaintă câţiva paşi şi pătrunse într-o firidă îngustă, cufundată 
în beznă. Cu băgare de seamă începu să pipăie pământul cu piciorul până 
ce nimeri un fel de ghizduri, ca de fântână, de unde se răspândea o adiere 
răcoroasă. Se aşeză aici şi se lăsă să lunece în gol, fără teamă, cu toate că 
se afla în locul şi în ţara aceasta pentru întâia oară. Lunecuşul nu tinu însă 
prea mult. Oprindu-se cu amândouă picioarele pe o pardosea înclinată, 
începu să coboare, printr-un coridor îngust, cu atâta siguranţă, de parcă ar 
fi cunoscut drumul de când lumea. La capătul coridorului era o uşă. 
Pipăind, călătorul găsi după uşă ciocanul şi bătu de trei ori. Drept răspuns, 
se auzi un glas ce venea nu se ştie de unde: 

— Tu, care în ceas de noapte tulburi liniştea acestui sfânt locaş, ai tu, 
oare, dreptul să intri aici? 

— N-am nedreptăţit nici bărbat, nici femeie şi nici copil. Mâinile mele n- 
au fost pătate de sânge. N-am mâncat bucate spurcate. Nu mi-am însuşit 
bunul altuia. N-am minţit şi n-am trădat marea taină - răspunse, calm, 
harranuezul. 

— Eşti, oare, omul aşteptat, sau acela care ai vrea să fii? se auzi peste o 
clipă glasul. 

— Sunt acela care trebuia să vină de la fraţii din răsărit, numele meu al 
doilea este tot numele meu, iar într-un oraş din miazănoapte am casă şi 
pământuri, aşa cum am spus străinilor, răspunse Phut. 

Uşa se deschise şi harranuezul intră într-o grotă vastă, luminată de o 
lampă ce ardea pe o măsuţă, în faţa unei perdele de purpură, pe care era 
brodat cu fir de aur un glob cu aripi şi doi şerpi. Alături, stătea un preot 
egiptean, într-un veşmânt alb. 

— Tu, cel ce ai intrat aici, zise preotul, arătând cu mâna spre Phut, ştii 
oare care-i înţelesul semnului de pe perdea? 

— Globul, răspunse străinul, e imaginea lumii pe care o locuim, iar 
aripile arată că lumea aceasta pluteşte în spaţiu, ca vulturul. 

— Dar șerpii? întrebă preotul. 

— Cei doi şerpi amintesc înţeleptului că omul care va trăda marea taină 


va muri de două ori - cu trupul şi cu sufletul. 


După o clipă de tăcere, preotul întrebă din nou: 

— Dacă eşti într-adevăr Beroes - pronunţând acest cuvânt preotul îşi 
înclină capul - marele proroc al Caldeei, şi din nou îşi înclină capul, pentru 
care nu se află taine pe pământ şi nici în cer, binevoieşte să-i spui slugii 
tale, care-i cea mai ciudată dintre stele? 

— Ciudată-i steaua Horset?, aceea care face ocolul cerului în 
doisprezece ani, deoarece în jurul ei rotesc patru stele mai mici. Şi mai 
ciudată este însă steaua Horka%, aceea care înconjoară cerul în treizeci de 
ani. Ea e înconjurată nu numai de stele, ci şi de un inel uriaş ce, uneori, 
piere. 

Auzindu-l, preotul egiptean căzu cu faţa la picioarele caldeianului. Apoi, 
îi înmână o eşarfă de purpură şi un văl de mătase, îi arătă unde-i locul 
tămâiei şi, ploconindu-se mereu până la pământ, părăsi grota. Caldeianul 
rămase singur. Îşi trecu eşarfa peste umărul drept, îşi acoperi faţa cu vălul 
şi, luând o lingură de aur, vărsă în ea tămâie, pe care o aprinse de la 
lampa din faţa perdelei. Şoptind, se roti de trei ori, în cerc, iar fumul 
tămâiei îl înfăşură într-un întreit inel. În acelaşi timp, în grota pustie începu 
să se înstăpi-nească o ciudată nelinişte. Se părea că tavanul se ridică în 
sus, că pereţii se dau la o parte. Perdeaua de purpură de pe altar prinse a 
tremura, mişcată parcă de mâini nevăzute. Aerul se porni să se clatine şi 
el, să unduie ca săgetat de zborul unor cârduri de păsări nevăzute. 
Caldeianul îşi desfăcu veşmântul la piept, lăsând să se vadă o medalie de 
aur acoperită cu semne tainice. Grota se cutremură, perdeaua sfântă se 
mişcă şi mai puternic, iar în unele din ungherele grotei apărură mici 
flăcări. 

Magul ridică atunci mâinile în sus şi glăsui: 

— Tată din ceruri, plin de îndurare şi de milostivire, curăţă sufletul meu. 
Trimite asupra nevrednicei tale slugi binecuvântarea ta şi întinde-ţi braţul 
atotputernic asupra duhurilor răscolite spre a le arăta puterea ta. 

lată semnul pe care-l ating în prezenţa voastră... lată-mă, sunt eu cel 


ajutat de puterea divină, atoatevăzător şi neînfricat... lată-mă, sunt 


29 Planeta Jupiter (n.a.). 


30 Planeta Saturn (n.a.). 


puternic şi vă evoc şi vă conjur... Veniţi aici, supuse, în numele lui Aye, 
Saraye, Aye, Saraye... 

În clipa aceea răsunară glasuri din toate părţile. O pasăre zbură pe 
lângă lampă, apoi un veşmânt de culoare ruginie, un om cu coadă, în 
sfârşit un cocoş cu coroană care se aşeză pe măsuţa din faţa perdelei. 
Caldeianul vorbi din nou: 

— În numele zeului atotputernic şi etern... Amorul, Tanehta, Rabur, 
Latisten... 

Din depărtări, glasurile răsunară iarăşi. 

— În numele adevărului şi veşnicului Eloy, Arhima, Rabur, vă conjur şi vă 
chem... În numele stelei care este soare, în numele semnului ei, în numele 
slăvit şi teribil al zeului viu...31 

Deodată, totul amuţi. În faţa altarului apăru un spectru încoronat, cu 
sceptrul în mână, călare pe un leu. 

— Beroes! Beroes! strigă spectrul cu glasul înăbuşit, de ce mă chemi? 

— Vreau ca fraţii mei din templul acesta să mă primească cu inimă 
deschisă şi să-şi plece urechile la cuvintele pe care le aduc lor de la fraţii 
din Babilon, răspunse caldeianul. 

— Fie precum doreşti, zise spectrul, şi dispăru. Caldeianul rămase 
nemişcat ca o stană de piatră, cu capul dat pe spate, cu mâinile ridicate în 
sus. Stătu aşa peste o jumătate de oră, într-o poziţie cu neputinţă de 
îndurat pentru un om obişnuit. 

Între timp, o parte din zidul care forma peretele grotei se trase îndărăt şi 
intrară trei preoţi egipteni. La vederea caldeianului, care făcea impresia că 
stă suspendat în aer, cu spatele sprijinit pe ceva nevăzut, preoţii începură 
să se privească unul pe altul, plini de uimire. Cel mai vârstnic glăsui: 

— Cândva, au fost şi la noi astfel de oameni, azi însă nu-i nimeni în stare 
să mai facă aşa ceva. 

ÎI ocoliră din toate părţile, îi atinseră mădularele înţepenite şi, neliniştiţi, 
îi priviră faţa suptă, lividă ca de mort. 

— Să fi murit? întrebă cel mai tânăr. 


La vorbele acestea, trupul caldeianului, aplecat pe spate cum era, 


31 Formule folosite de magi (n.a.). 


reveni la poziţia verticală. Pe faţă îi apăru o roşeaţă uşoară, iar braţele 
ridicate se lăsară în jos. Suspină, se frecă la ochi, ca un om ce se trezeşte 
din somn, privi la cei de faţă şi, după o clipă, începu să vorbească: 

— Tu, spuse el, adresându-i-se celui mai vârstnic, eşti Mefres, marele 
preot al templului Ptah din Memfis. Tu eşti Herihor, marele preot al 
templului Amon din Teba, primul demnitar după faraon în acest stat. Tu, şi 
arătă spre cel mai tânăr, eşti Pentuer, al doilea proroc al templului Amon şi 
sfetnicul lui Herihor. 

— lar tu eşti desigur Beroes, marele preot şi înţelept din Babilon, de a 
cărui sosire am fost vestiți acum un an, răspunse Mefres. 

— Ai spus adevărul, grăi caldeianul. Îi îmbrăţişă apoi pe rând, iar ei îşi 
înclinară capetele în faţa lui. 

— Vă aduc veşti mari din patria noastră comună care este înţelepciunea, 
zise Beroes. Binevoiţi să le ascultați şi să faceţi cele de cuviinţă. 

La un semn al lui Herihor, Pentuer se retrase în fundul grotei şi aduse de 
acolo trei jilţuri de lemn uşor, pentru cei vârstnici, iar pentru sine un 
taburet scund. Se aşeză în apropierea lămpii şi scoase din sân un mic stilet 
şi o tăbliță acoperită cu ceară. Când toţi trei luară loc în jilţuri, caldeianul 
vorbi: 

— lată ce te înştiinţează pe tine, Mefres, marele sfat al preoţilor din 
Babilon. Sfânta castă sacerdotală din Egipt decade. Mulţi dintre preoţi 
adună bani, se înconjoară cu femei şi duc o viaţă de desfătare. 
Înţelepciunea nu mai este în mare cinste. Nu mai aveţi putere asupra 
lumilor nevăzute şi nici chiar asupra propriilor voastre suflete. Unii dintre 
voi şi-au pierdut credinţa cea adevărată, iar viitorul este ascuns ochilor 
voştri. Dar se întâmplă lucruri şi mai rele: mulţi dintre preoţi, simțind că 
puterile lor spirituale sunt sfârşite, au păşit pe calea minciunii şi a înşelării 
oamenilor de rând, prin vicleşuguri meşteşugite. 

Acestea-s cuvintele sfatului suprem: dacă vreţi să vă întoarceţi pe calea 
cea bună, Beroes va rămâne cu voi câţiva ani şi, cu ajutorul scânteii aduse 
de la marele altar al Babilonului, va aprinde lumina cea adevărată 
deasupra Nilului. 

— Totul este aşa precum ai spus, zise Mefres, întristat. Rămâi deci 


printre noi câţiva ani, astfel ca tineretul care se ridică să-şi reamintească 
de înţelepciunea voastră. 

— lată acum, Herihor, cuvintele care îţi sunt trimise ţie. Herihor îşi 
înclină capul. 

— Nepurtând destulă grijă marilor taine, preoţii voştri n-au băgat de 
seamă că ani grei ameninţă Egiptul. Înăuntru, sunteţi ameninţaţi de 
nenorociri ce nu pot fi înlăturate decât prin virtute şi înţelepciune. Dar ce-i 
mai rău e faptul că dacă în cursul viitorilor zece ani veţi porni război 
împotriva Asiriei, armatele ei le vor nimici pe ale voastre, vor ajunge pe 
malurile Nilului şi vor distruge tot ceea ce dăinuie aici de veacuri. 

O atât de funestă grupare a stelelor, ca aceea care stă deasupra 
Egiptului, a avut loc, pentru prima oară, sub dinastia a XIV-a, când ţara 
voastră a fost cucerită şi prădată de hicsoşi. Pentru a treia oară ea se va 
repeta peste cinci sute sau şase sute de ani, când vă va ameninţa 
primejdia din partea Asiriei şi a poporului persan, care locuieşte la răsărit 
de Caldeea... 

Preoţii ascultau înspăimântați. Herihor era palid. Lui Pentuer îi căzuse 
chiar tăbliţa din mână. Mefres apucase amuleta ce-i atârna pe piept şi se 
ruga cu buzele uscate. 

— Feriţi-vă deci de Asiria, continuă caldeianul, căci acum a bătut ceasul 
ei. Neamul acesta este sângeros! Dispreţuind munca, trăieşte numai din 
războaie. Pe cei învinşi îi trage în ţeapă, ori îi jupoaie de vii; dărâmă 
cetăţile cucerite, iar pe oameni îi duc în robie. Se odihnesc vânând animale 
sălbatice şi petrec trăgând cu arcul în prizonieri, sau scoţându-le ochii. 
Templele străine le prefac în ruine, vasele zeilor le folosesc pentru 
ospeţele lor, iar pe preoţi şi pe înţelepţi îi silesc să le fie măscărici. 

Pereţii lor sunt împodobiţi cu piei jupuite de pe oameni vii, iar mesele lor 
au drept podoabă capetele însângerate ale duşmanilor. Când caldeianul 
tăcu, se auzi glasul preacinstitului Mefres: 

— O, mare proroc, cumplită spaimă ai stârnit în sufletele noastre! Dar 
unde ne e scăparea, nu ne arăţi! Se prea poate şi desigur că aşa-i, de 
vreme ce spui, că soarta nu ne va fi prielnică un oarecare timp. Dar cum 
putem înlătura acest lucru? Se află pe Nil locuri primejdioase, de unde 


nicio corabie nu scapă teafără; totuşi, iscusinţa cârmacilor ştie să 
ocolească vârtejurile amenințătoare. Tot aşa-i şi cu nefericirile popoarelor. 
Poporul este nava, iar timpul este fluviul, pe care în anume vremi îl 
bântuie vijeliile. Dar dacă mărunta scoică pescărească este în stare să 
scape de prăpăd, de ce, oare, un popor de milioane n-ar putea, în 
împrejurări asemănătoare, să scape de nimicire? 

— Cuvintele tale sunt înțelepte, răspunse Beroes, dar nu le pot da 
răspuns decât în parte. 

— Oare nu ştii tot ce are să se întâmple? îl întrebă Herihor. 

— Nu mă întreba despre ceea ce ştiu şi nu pot să spun. Lucrul cel mai 
de seamă pentru voi este să păstraţi pacea cu Asiria timp de zece ani şi 
aceasta vă stă în putere. Asiria încă se mai teme de voi; nu ştie nimic 
despre ursita rea ce apasă asupra ţării voastre şi vrea să pornească război 
împotriva popoarelor de la miazănoapte şi răsărit, care sunt aşezate în 
jurul mării. Aşa că acum veţi putea să încheiaţi o alianţă cu ea. 

— În ce condiţii? întrebă Herihor. 

— Foarte bune. Asiria vă va da ţara ludeii până la oraşul Akko“? şi ţara 
Edom” până la oraşul Elath. Astfel, fără război, hotarele voastre vor spori 
la nord şi la răsărit, cu zece zile de mers. 

— Dar Fenicia? întrebă Herihor. 

— Feriţi-vă de ispită! strigă Beroes. Dacă astăzi faraonul şi-ar întinde 
braţul asupra Feniciei, peste o lună armatele asiriene, sortite cuceririlor 
din nord şi răsărit, s-ar îndrepta spre sud, iar înainte de a se împlini un an, 
caii lor s-ar scălda în Nil. 

— Dar Egiptul nu poate renunţa la înrâurirea sa asupra Feniciei! 
întrerupse Herihor, nerăbdător. 

— Ar însemna atunci să-şi pregătească pieirea cu mâna sa, zise 
caldeianul. De altfel, nu fac decât să vă repet cuvintele marelui nostru 
sfat: „Spune Egiptului, mi-au poruncit fraţii din Babilon, ca timp de zece 
ani să stea pitulat la pământ, ca o prepeliţă, deoarece îl pândeşte uliul 


ursitelor rele. Spune-le că noi, caldeienii, îi urâm pe asirieni mai mult decât 


32 Oraş în sudul Feniciei, nu departe de hotarul Iudeii. 


33 Tinut la sudul Mării Moarte. 


egiptenii, deoarece îndurăm jugul puterii lor; cu toate acestea noi sfătuim 
Egiptul să rămână în pace cu poporul acesta sângeros. Zece ani e un timp 
scurt, după care veţi putea redobândi nu numai vechea voastră putere, 
dar ne veţi putea scăpa şi pe noi.” 

— Aşa e! zise Mefres. 

— Gândiţi-vă, urmă caldeianul, dacă Asiria se va război cu voi, va atrage 
şi Babilonul, care are o adâncă aversiune faţă de războaie; ele pot măcina 
bogăţiile noastre şi ţine în loc opera înţelepciunii. Chiar dacă nu veţi fi 
învinşi, ţara voastră va fi pârjolită pentru ani îndelungaţi şi nu numai că va 
pierde multe vieţi, dar fără îngrijirea voastră şi ogoarele mănoase vor fi în 
mai puţin de un an acoperite cu nisip. 

— Lucrul acesta îl înţelegem, zise Herihor, şi de aceea nu avem de gând 
să pornim împotriva Asiriei. Dar Fenicia... 

— Ce pierdeţi voi, zise Beroes, dacă soldaţii asirieni vor strânge de gât 
pe tâlharii de fenicieni? De aici nu vor avea decât de câştigat neguţătorii 
voştri şi ai noştri. lar dacă vreţi să-i aveţi sub stăpânirea voastră pe 
fenicieni, daţi-le voie să se aşeze pe meleagurile voastre. Sunt sigur că cei 
mai bogaţi şi mai iscusiţi dintre ei vor fugi de sub puterea asirienilor. 

— Şi ce se va întâmpla cu corăbiile noastre dacă Asiria va lua în 
stăpânire Fenicia? întrebă Herihor. 

— De fapt nici nu sunt corăbiile voastre, sunt tot feniciene, răspunse 
caldeianul. Când nu veţi mai avea vase tiriene şi sidoniene, veţi începe să 
construiți şi voi şi să-i deprindeţi pe egipteni cu arta navigaţiei. lar dacă 
veţi avea înţelepciune şi nu veţi fi lipsiţi de îndrăzneală, veţi putea smulge 
din mâinile fenicienilor negoţul din întregul apus... Herihor făcu un gest 
nerăbdător, cu mâna. 

— V-am spus ce mi s-a poruncit, zise Beroes, iar voi puteţi face cum veţi 
crede de cuviinţă. Dar nu uitaţi că asupra voastră apasă cei zece ani 
funeşti. 

— Mi se pare, sfinţia-ta, zise Pentuer, că ai vorbit şi despre unele 
nenorociri dinăuntrul ţării, ce ameninţă Egiptul în viitor. Dacă binevoieşti 
să răspunzi slugii tale ce se va întâmpla... 


— Despre aceasta să nu mă întrebaţi. Lucrurile acestea ar trebui să le 


cunoaşteţi mai bine decât mine, un străin. Prudenţa vă va descoperi boala, 
iar experienţa vă va dărui leacul. 

— Poporul este nespus de asuprit de către cei mari! murmură Pentuer. 

— Credinţa a decăzut! zise Mefres. 

— Se află mulţi oameni care suspină după un război peste hotare, 
adăugă Herihor. lar eu mi-am dat seama de mult că nu putem porni aşa 
ceva. Poate doar după zece ani... 

— Aşadar, veţi încheia un tratat cu Asiria? întrebă caldeianul. 

— Amon, care cunoaşte inima mea, zise Herihor, ştie cât îmi displace o 
astfel de alianţă. Nu-i mult de când netrebnicii de asirieni ne plăteau bir. 
Dar dacă tu, părinte sfânt, precum şi sfatul nostru suprem, ne spuneţi că 
ursita ne este potrivnică, va trebui să încheiem pactul. 

— Aşa-i, va trebui! zise Mefres. 

— În cazul acesta, înştiinţaţi-i pe preoţii din Babilon despre hotărârea 
voastră, iar ei vor stărui ca regele Assar să trimită o solie aici. Credeţi-mă, 
alianţa asta vă e cât se poate de prielnică: fără război vă veţi putea întinde 
stă pânirea. De altminteri, adunarea preoţilor noştri a chibzuit asupra 
acestuipact. 

— Fie ca asupra voastră să se reverse toate binefacerile: avuţia, puterea 
şi înţelepciunea, zise Mefres. Da, aşa-i, trebuie să ridicăm casa noastră 
preoțească, iar tu, vrednic Beroes, ne vei ajuta. 

— Mai întâi, va trebui să se uşureze soarta poporului, întrerupse 
Pentuer. 

— Preoţii... poporul... zise Herihor ca şi cum s-ar fi adresat lui însuşi. Va 
trebui, în primul rând, să-i câştigăm de partea noastră pe cei ce doresc 
războiul... Ce-i drept, faraonul e cu mine şi se pare că am ajuns să am 
oarecare înrâurire şi asupra inimii preacinstitului moştenitor, să trăiască 
veşnic! Dar Nitager, care are nevoie de război ca peştele de apă?... Dar 
căpeteniile oştilor mercenare, care de abia în timp de război arată ce 
pot?... Dar nobilimea noastră care gândeşte că războiul îi va plăti datoriile 
la fenicieni, iar pe ea o va îmbogăţi?... În acest răstimp însă ţăranii se 
prăbuşesc sub povara muncilor, iar lucrătorii se răzvrătesc din pricina 
jafului celor mari, întrerupse Pentuer. 


— Ăsta îi tot dă zor cu ale lui! zise Herihor, îngândurat. Gândeşte-te, 
Pentuer, tu, la ţărani şi la muncitori; iar tu, Mefres, la preoţi. Nu ştiu ce veţi 
izbuti să faceţi; eu, însă, vă jur că dacă propriul meu copil ar împinge 
Egiptul la război, l-aş zdrobi cu mâna mea. 

— Aşa să faci, zise caldeianul. De altminteri, cine vrea, n-are decât să 
poarte războaie, dar nu în părţile unde ar putea să dea peste asirieni... 
Acestea fiind zise, convorbirea luă sfârşit. Caldeianul îşi puse eşarfa pe 
umăr şi vălul pe faţă, Mefres şi Herihor se aşezară de o parte şi de alta a 
lui, iar la spatele lor Pentuer şi, cu toţii, se întoarseră cu faţa la altar. Când 
Beroes, încrucişându-şi mâinile pe piept, începu să vorbească şoptit, în 
grotă se iscă iarăşi un freamăt, iar din depărtare, spre uimirea celor de 
faţă, răzbătea ecoul unei larme nedesluşite. Atunci, magul glăsui tare: 

— Baraldensis, Baldahiensis, Paumahis, vă chem să fiţi martorii 
înţelegerii noastre şi să sprijiniți planurile noastre... 

Răsunară trâmbiţe atât de limpede, încât Mefres se prosternă la 
pământ, Herihor privi, uimit, în jurul lui, iar Pentuer, în genunchi cum era, 
începu să tremure şi-şi astupă urechile. 

Perdeaua de purpură de pe altar prinse a tremura, iar faldurile ei luară o 
astfel de formă, de parcă din spatele lor urma să răsară un om. 

— Fiţi martori, strigă caldeianul, cu glasul schimbat, o, voi, puteri din 
ceruri şi din iad. lar cine nu va respecta înţelegerea, ori va trăda taina ei, 
să fie blestemat... 

— Blestemat! repetă un glas. 

— Şi nimicit... 

— Şi nimicit... 

— În lumea aceasta văzută şi în cea nevăzută, de către numele nerostit, 
lehova, la auzul căruia pământul se cutremură, marea se dă înapoi, focul 
se stinge şi elementele naturii se descompun... în grotă se stârrii o 
adevărată furtună. Sunetele trâmbiţelor se amestecară cu ecoul unor 
trăsnete îndepărtate. Perdeaua altarului se ridică şi, la spatele ei, în 
mijlocul unor fulgere sclipitoare, apărură făpturi ciudate, pe jumătate 
oameni, pe jumătate animale şi plante, încolăcite şi învălmăşite. 


Deodată, totul amuţi şi Beroes se ridică încet, în aer, deasupra capetelor 


celor trei preoţi, care se aflau acolo. La opt dimineaţa, harranuezul Phut se 
întoarse la hanul fenician La corabie, unde îl aşteptau sacii şi cufărul, 
furate de hoţi. Peste câteva minute sosi şi sclavul credincios al lui 
Asarhadon. Hangiul îl duse în pivniţă şi acolo îl întrebă scurt: 

— Cum a fost? 

— Am stat toată noaptea, răspunse sluga, în piaţa unde e templul lui 
Set. Pe la zece seara, din grădina aflată peste cinci case dincolo de La 
Steaua verde, au ieşit trei preoţi. Unul dintre ei, cu barbă şi păr negru, a 
străbătut piaţa şi s-a îndreptat spre templul lui Set. Am alergat după el, 
dar s-a lăsat ceata şi l-am pierdut din ochi. Dacă s-a întors şi când sa întors 
la Steaua verde, nu ştiu. 

După ce ascultă, hangiul se izbi cu palma peste frunte şi începu să 
mormăie ca pentru sine: 

— Aşadar, dacă harranuezul meu se îmbracă în veşminte preoţeşti şi 
merge la templu, trebuie să fie preot. 

lar dacă poartă barbă şi păr negru, trebuie să fie preot caldeian. lar 
dacă se întâlneşte în taină cu preoţii de aici, nu poate fi lucru curat. Nam 
să spun străjii toate astea, căci aş putea să mă dau de gol. Dar îl voi Vesti 
pe vreunul din sidonienii de seamă, căci s-ar putea să iasă o afacere nu 
tocmai rea de aici, dacă nu pentru mine, barem pentru ai noştri. 

Nu peste mult, se înapoie cealaltă iscoadă; şi cu acesta Asarhadon se 
cobori în pivniţă, unde ascultă următoarele veşti: 

— Am stat noaptea întreagă în faţa casei La Steaua verde; harranuezul 
a fost acolo, s-a îmbătat şi a făcut atâta zarvă, că straja a trebuit să-l 
cheme pe portar... 

— Cum? întrebă hangiul, harranuezul a fost la Steaua verde toată 
noaptea şi tu l-ai văzut? 

— Nu numai eu, dar şi straja l-a văzut... 

Asarhadon îl chemă şi pe primul servitor şi-i porunci atât lui cât şi 
celuilalt să repete cele spuse. Repetară întocmai fiecare spusele lui, de 
unde reieşea că Phut, harranuezul, petrecuse noaptea întreagă la Steaua 
verde, fără a se îndepărta nicio clipă şi, totodată, că seara târziu s-a dus la 


templul lui Set, de unde nu s-a mai întors. 


— O! mormăi fenicianul, aici se ascunde o foarte mare înşelătorie. 
Trebuie să-i vestesc cât mai degrabă pe mai-marii comunităţii feniciene că 
hittitul acesta se pricepe să fie în acelaşi timp în două locuri. Totodată, am 
să-l poftesc să părăsească hanul meu. Nu-mi plac oamenii cu două feţe: 
una a lor şi alta de împrumut. Căci un astfel de om e ori un mare şarlatan, 
ori un vrăjitor, ori vreun uneltitor. Şi cum lui Asarhadon îi era frică de 
asemenea lucruri, se puse la adăpost împotriva vrăjilor prin rugăciuni 
către toţi zeii care-i împodobeau hanul. Apoi se repezi în oraş, unde îi dădu 
de ştire despre cele întâmplate căpeteniei fenicienilor şi căpeteniei breslei 
hotilor. În sfârşit, întorcându-se acasă, îl chemă pe străjer şi-i mărturisi că 
Phut poate fi un om primejdios. La urmă, îi ceru harranuezului să 
părăsească hanul, căruia nu-i aducea niciun câştig, ci numai bănuieli şi 
pagubă. 

Phut primi bucuros sfatul şi-i spuse hangiului că încă în seara aceea va 
pleca spre Teba, cu corabia. 

„De nu te-ai mai întoarce de acolo, îşi zise în gând hangiul. De-ai putrezi 


în fundul minelor, ori de-ai cădea în apă, să îngraşi crocodilii!” 


CAPITOLUL XXI 


Călătoria prinţului moştenitor începu în luna Famenut. Adică la sfârşitul 
lui decembrie şi începutul lui ianuarie, În cel mai frumos anotimp al anului. 

Din apa, scăzută la jumătate, răsăreau tot mai multe fâşii de pământ. 
Dinspre Teba se îndreptau spre mare numeroase plute cu grâu, în timp ce 
în Egiptul de Jos se strângea trifoiul şi siminichia. Portocalii şi arborii de 
rodie erau încărcaţi de flori, iar câmpiile - de niprală, în, orz, mazăre, 
fasole, castraveți şi alte leguminoase. 

Petrecut la debarcaderul din Memfis de către preoţi, de către dregători, 
de garda faraonului şi de o mulţime uriaşă, prinţul locţiitor Ramses se urcă 
pe la ora zece dimineaţa pe o corabie aurită. Sub puntea pe care se aflau 
corturi bogat împodobite erau vâslaşii, douăzeci de oşteni, iar lângă catarg 
şi la amândouă capetele navei străjuiau cei mai iscusiţi navigatori. Unii 
supravegheau pânzele, alţii porunceau mişcările vâslaşilor, iar ceilalţi 
arătau direcţia. 

Ramses îi poftise pe corabia sa pe marii preoţi Mefres şi Mentezufis, 
care urmau să-l însoţească în călătorie şi să-l ajute în îndeplinirea trebilor 
de stat. De asemenea îl poftise şi pe cinstitul nomarh al Memfisului, care 
avea să-l întovărăşească până la hotarele ținutului său. 

La câteva sute de paşi în faţa locţiitorului plutea nava lui Otoes, 
nomarhul provinciei Aa, din vecinătatea Memfisului, iar în urma prinţului 
alte nenumărate corăbii pline de curteni, preoţi, oşteni şi slujbaşi. 

Proviziile şi servitorii porniseră mai de timpuriu. 

Până la Memfis Nilul curge printre două lanţuri de munţi. Mai departe, 
munţii cotesc spre răsărit şi apus, iar fluviul se resfiră în mai multe braţe, 
ale căror ape, tăind prin mijloc un şes uriaş, se varsă în mare. Când nava 
se îndepărtă de mal, prinţul vru să stea de vorbă cu marele preot Mefres. 
În clipa aceea însă, mulţimea izbucni în urale atât de puternice, încât 
moştenitorul fu silit să iasă din cort şi să se înfăţişeze poporului. 

Dar, în loc să înceteze, zarva creştea. Pe amândouă malurile năpădise 
mulţimea tot mai numeroasă a lucrătorilor, pe jumătate goi, şi a orăşenilor 


îmbrăcaţi ca de sărbătoare. Mulţi din ei purtau cununi pe cap şi aproape 


toţi aveau ramuri verzi în mâini. Unele din grupuri cântau, iar în dreptul 
altora răsunau ropotul tobelor şi trilul flautelor. Cumpenele cu găleți, 
înşirate la mici intervale de-a lungul fluviului, stăteau acum pironite 
locului. În schimb, plutea pe Nil un adevărat roi de luntre mici, din care 
lumea arunca flori în faţa corăbiei moştenitorului. Unii săreau chiar în apă 
şi înotau pe urmele navei princiare. 

„Mulțimea mă întâmpină întocmai ca pe sacrul meu tată!” îşi zise 
prinţul. Şi o nespusă mândrie îi copleşi inima la vederea atâtor vase 
împodobite, pe care el le putea opri cu un singur semn, ca şi la vederea 
miilor de oameni care-şi părăsiseră îndeletnicirile, riscând să se 
schilodească ori să moară, numai de dragul de a-i vedea chipul zeiesc. 

ÎI îmbătau îndeosebi puternicele şi necontenitele urale ale mulţimii. 
Strigătele acestea îl ameţeau, făceau să i se umfle pieptul şi să fie cuprins 
de porniri înălţătoare. Prinţul se gândi chiar că de-ar sări de pe punte, nici 
apa n-ar atinge-o, deoarece mulţimea însufleţită l-ar prinde şi l-ar ridica în 
văzduh, ca pe o pasăre. 

Nava, apropiindu-se uşor de malul stâng, chipurile oamenilor începură 
să se deosebească mai limpede şi prinţul văzu ceva cu totul neaşteptat. În 
timp ce în primele rânduri ale mulţimii se bătea din palme şi se cânta, în 
rândurile mai îndepărtate zări cum nuielele izbeau des şi îndesat în nişte 
spinări nevăzute. 

Mirat, locţiitorul faraonului i se adresă nomarhului din Memfis: 

— Priveşte colo, vrednice nomarh! Sunt oare bătuţi oamenii cu nuiele? 
Nomarhul îşi acoperi ochii cu podul palmei, în timp ce pete roşii îi 
năpădeau grumaijii. 

— lartă-mă, măria-ta, dar mi-e cam slabă vederea... 

— Îi bat... fără îndoială că îi bat, repetă prinţul. 

— Tot ce se poate, răspunse nomarhul. Nici vorbă că s-a pus mâna pe 
vreo bandă de tâlhari... 

Nu prea mulţumit, moştenitorul îşi îndreptă paşii către cârmacii care, pe 
neaşteptate, cârmiră nava spre mijlocul fluviului; de aici, prinţul privi spre 
Memfis. 


Malurile din susul Nilului erau aproape pustii, cumpenele cu găleți 


pentru scosul apei lucrau de zor, ca şi cum nimic nu s-ar fi întâmplat. 

— S-a sfârşit oare sărbătoarea? întrebă prinţul pe unul din navigatori, 
arătându-i cu mâna partea din susul fluviului. 

— Desigur. Oamenii s-au şi întors la îndeletnicirile lor, răspunse acesta. 

— Ce grăbiţi sunt! 

— Trebuie să câştige timpul pierdut, zise, imprudent, navigatorul. 
Tresărind, moştenitorul se uită adânc în ochii lui. Se linişti însă repede şi 
se întoarse în cort. Strigătele mulţimii nu-l mai puteau bucura. Era tăcut şi 
posomorât. După această izbucnire a mândriei, simţi dezgust faţă de 
mulţimea care trecea atât de repede de la însufleţirea cea mai mare la 
cumpenele ce strângeau noroiul în găleți. 

Cum Nilul se despărţea în braţe în partea aceea, nava nomarhului 
provinciei Aa o cârmi spre apus, iar după un ceas bun de plutire se apropie 
de țărm. Poporul era şi mai numeros decât la Memfis. Se ridicaseră o 
sumedenie de stâlpi cu steaguri şi porţi triumfale împodobite cu verdeață, 
în mulţime se puteau întâlni tot mai des oameni cu chipuri şi straie de 
străini. 

Când prinţul cobori pe mal, preoţii îl întâmpinară cu un baldachin, iar 
preacinstitul nomarh Otoes vorbi: 

— Te salutăm, locţiitor al divinului faraon, în hotarele nomului Aa. Ca 
semn al harului tău, care pentru noi este rouă cerească, binevoieşte să 
aduci jertfe zeului Ptah, ocrotitorul nostru, şi primeşte sub oblăduirea şi 
puterea ta nomul acesta, cu templele, dregătorii, poporul, vitele, gri-nele, 
precum şi cu tot ce se află în el. 

Apoi, îi înfăţişă un grup de tineri spilcuiţi, parfumati, împodobiţi cu roze 
şi îmbrăcaţi în veşminte brodate în aur. Erau rudele mai apropiate şi mai 
îndepărtate ale nomarhului şi alţi tineri nobili localnici. Ramses îi privi cu 
luare-aminte. 

— Aha! strigă el. Mi s-a părut mie că le lipseşte ceva tinerilor! Acum văd 
ce: n-au peruci... 

— Întrucât măria-ta nu porţi perucă, tineretul nostru a făcut legământ să 
nu mai poarte nici el, răspunse nomarhul. 


După lămurirea aceasta, unul dintre tineri trecu la spatele prinţului cu 


evantaiul, al doilea cu un scut, al treilea cu sulița - şi alaiul porni. 
Moştenitorul mergea sub baldachin; în faţa lui, un preot, purtând vasul în 
care se ardea tămâie, era urmat de câteva fete care presărau trandafiri pe 
cărarea pe care avea să păşească prinţul. Ţăranii, îmbrăcaţi în haine de 
sărbătoare şi cu ramuri în mâini, stăteau pe două rânduri; strigau, cântau, 
sau cădeau cu faţa la pământ înaintea locţiitorului faraonului. Prinţul văzu 
totuşi cum, cu toate semnele zgomotoase de bucurie, feţele lor rămâneau 
neînsufleţite şi îngrijorate. Văzu de asemenea că mulţimea era împărţită în 
grupuri sub conducerea unor căpetenii şi că voioşia le era de porunceală. 
Şi din nou simţi în inimă răceala dispreţului pentru această gloată, ce nu 
era în stare nici măcar să se bucure. 

Cu încetul, alaiul se apropie de coloana de piatră care hotărnicea nomul 
Aa de nomul Memfis. Pe trei din feţele acestei coloane se aflau inscripţii 
privitoare la întinderea, populaţia şi numărul oraşelor provinciei, iar pe cea 
de a patra era chipul zeului Ptah, înfăşurat de la picioare şi până la piept în 
fâşii de pânză, cu o tichie obişnuită pe cap şi cu sceptrul în mână. 

Unul dintre preoţi îi întinse prinţului lingura de aur cu tămâie aprinsă. 
Moştenitorul, rostind rugăciunile cuvenite, o ridică la înălţimea feţei zeului 
şi se înclină adânc de câteva ori. 

Strigătele poporului şi ale preoţilor sporiră şi mai mult, deşi tineretul 
nobil privea toate lucrurile acestea cu zâm bete batjocoritoare. Prinţul, 
care din clipa împăcării cu Herihor arăta un nespus respect faţă de zei şi 
de preoţi, îşi încruntă uşor sprâncenele şi, într-o clipă, tineretul îşi schimbă 
purtarea. Cu toţii deveniră mai gravi, iar unii se prosternară chiar în faţa 
coloanei. 

„într-adevăr, îşi zise prinţul în gând, cei de neam sunt mai buni decât 
gloata aceasta. Tot ce fac, fac din toată inima, nu ca ceilalţi, care urlă în 
cinstea mea, dar de abia aşteaptă să se întoarcă la grajdurile şi la 
atelierele lor.” 

Mai mult ca oricând putuse acum să măsoare distanţa ce-l despărţea de 
oamenii de rând. Şi înţelese că nobilimea era singura clasă de care era 
legat prin simţăminte comune. Dacă, pe neaşteptate, ar dispare toţi tinerii 


aceia împodobiţi şi femeile frumoase, ale căror priviri înflăcărate îi 


urmăreau fiecare gest, ca să-l slujească şi să-i îndeplinească pe loc 
poruncile, dacă toţi aceştia ar dispare, s-ar simţi, cu toată nemăsurata 
mulţime a poporului, mai singur decât în pustiu. Opt negri aduseră lectica, 
al cărei baldachin era împodobit cu pene de struţ, şi prinţul se urcă în ea, 
îndreptându-se spre capitala nomului Sohem, unde fu găzduit în palatul 
nomarhului. Şederea lui Ramses în acest ţinut, la numai câteva zile 
depărtare de Memfis, se prelungi o lună de zile. lar tot acest timp şi-l 
petrecu primind plângeri şi închinăciuni, cunoscând dregătorii, ori luând 
parte la ospeţe. 

Ospeţele se desfăşurau în două locuri, la palat şi acolo veneau numai cei 
de rang; şi în curtea exterioară, unde se ospătau slujitorii prinţului şi 
dregătorii de rând ai nomului. Aici, erau puşi la frigare boi întregi, se 
înfulecau sute de pâini şi se dădeau pe gât sute de ulcioare cu bere. 
Ramses era uimit de dărnicia nomarhului şi de dragostea nobililor, care îl 
înconjurau zi şi noapte, atenţi la orice semn şi gata să-i îndeplinească 
toate poruncile. 

Până la urmă, ostenit de atâtea petreceri, prinţul îi spuse cinstitului 
Otoes că doreşte să cunoască mai îndeaproape cum e gospodărită 
provincia. Căci asta fusese doar porunca dată de faraon. Dorinţa prinţului 
fu împlinită. Nomarhul îl rugă să se urce într-o lectică purtată numai de doi 
oameni şi cu mare alai îl conduse la templul zeiţei Hatorl. Aici, alaiul 
rămase afară, iar nomarhul porunci sclavilor să-l urce pe prinţ până în 
vârful unuia din piloni, unde îl însoţi şi el. 

Din vârful acestui turn de şase etaje, de pe care preoţii cercetau cerul şi, 
cu ajutorul unor steaguri colorate, făceau semne templelor vecine din 
Memfis, Atribis şi Anu, privirea cuprindea la o depărtare de câteva mile 
împrejur aproape întreaga provincie. Din acest loc cinstitul Otoes îi arătă 
prinţului unde sunt ogoarele şi viile faraonului, ce canal se află în curs de 
curăţire, ce zăgaz e pe cale de a fi dres, unde se înalţă cuptoarele pentru 
topitul bronzului, unde sunt hambarele faraonului, în ce parte-s bălțile în 
care creşte lotusul şi papirusul, ce câmpuri au fost năpădite de nisipuri şi 
aşa mai departe. 


Ramses rămase încântat de frumuseţea priveliştii şi-i mulţumi lui Otoes 


pentru plăcerea încercată. Dar când se întoarse la palat şi, după sfatul 
tatălui său, începu să-şi însemne părerile, îşi dete seama că cunoştinţele 
sale asupra stării economice a nomului Aa nu sporiseră cu nimic. 

După câteva zile, îi ceru din nou lui Otoes lămuriri asupra cârmulirii 
provinciei. Atunci, vrednicul demnitar porunci să fie poftiţi toţi dregătorii şi 
să se perinde prin faţa prinţului, care stătea pe un jilţ înalt în curtea 
principală. 

Astfel trecură prin faţa locţiitorului faraonului dregătorii mari şi mici ai 
visteriei, cei care ţineau socoteala grânelor, a vinurilor, vitelor şi 
ţesăturilor, căpeteniile zidarilor şi minerilor, constructorii canalelor, 
vâslaşii, tămăduitorii a tot felul de boli, căpeteniile lucrătorilor, scribii aflaţi 
în slujba pazei ţării, judecătorii, paznicii temniţelor şi până şi 
îmbălsămătorii şi călăii. Apoi, cinstitul nomarh îi prezentă lui Ramses pe 
propriii slujbaşi din nomul său. Prinţul fu nespus de uimit când află că are 
în nomul Aa şi în oraşul Sohem un vizitiu personal, un arcaş, câte un 
purtător al scutului, al lăncii şi al securii, vreo doisprezece purtători de 
lectici, câţiva bucătari, paharnici, frizeri şi numeroşi alţi slujitori care-i 
dădeau dovezi de dragoste şi credinţă, deşi Ramses habar n-avea de ei şi 
nici nu auzise măcar de numele lor. 

Fiica lui Ra, zeița cerului şi a iubirii, înfăţişată de obicei sub chipul unei 
femei cu cap de vacă. 

Obosit şi plictisit de această searbădă perindare a dregătorilor, prinţul fu 
cuprins de deznădejde. Îl înspăimântă gândul că nu pricepe nimic şi că, 
prin urmare, nu-i în stare să cârmuiască statul. În sinea sa însă se temea 
să recunoască lucrul acesta. 

Dacă nu-i în stare să conducă Egiptul, iar alţii îşi vor da seama de acest 
adevăr, atunci ce-i mai rămâne de făcut? Doar moartea! Dar Ramses 
simţea că nu se află pentru el altă fericire în afară de tron şi că fără a 
domni n-ar putea trăi. 

După câteva zile însă, când se simţi mai odihnit, dacă se poate cineva 
odihni în haosul vieţii de la curte, îl chemă din nou pe Otoes şi-i zise: 

— Te-am rugat, vrednice nomarh, să-mi dezvălui tainele cârmuirii tale. 


Tu mi-ai arătat ţara şi pe dregători, eu însă nu pricep nimic! Dimpotrivă, 


sunt ca acela care, ajuns în subteranele templelor noastre, vede în jurul lui 
atâtea drumuri, încât nu-i în stare până la urmă să se descurce! 

Nomarhul fu cuprins de îngrijorare. 

— Şi ce pot face eu, stăpâne? exclamă el. De vrei ceva de la mine, 
spune un singur cuvânt şi-mi voi pune la picioarele tale rangul, averea şi 
capul! 

Văzând că prinţul primeşte cu bunăvoință asigurările acestea, urmă: 

— În cursul călătoriei tale ai văzut poporul acestui nom. Vei spune că n- 
au fost chiar toţi oamenii de faţă. Da, aşa.-i. Voi porunci deci să iasă cu 
toţii, bărbaţi, femei, bătrâni şi copii, numărând la un loc vreo două sute de 
mii. De pe vârful turnului ai binevoit să priveşti pământul nostru. Dar dacă 
doreşti, putem vedea de aproape fiecare ogor, fiecare sat şi chiar fiecare 
stradă din oraşul Sohem. 

La urmă ţi-am arătat dregătorii dintre care, ce-i drept, au lipsit cei mai 
mărunți. Dar porunceşte, şi toţi se vor înfăţişa mâine în faţa chipului tău şi 
se vor prosterna la picioarele tale. Ce vrei să fac mai mult? Spune, 
prealuminate stăpâne! 

— Nu mă îndoiesc că eşti omul cel mai credincios, răspunse prinţul. 
Lămureşte-mi deci două lucruri: de ce s-au micşorat veniturile faraonului 
şi, în al doilea rând, ce faci tu însuţi în acest nom. 

Otoes se fâstăci, iar prinţul adăugă repede: 

— Vreau să ştiu ce faci tu aici, cum anume guvernezi, deoarece sunt 
tânăr şi de abia acum încep să cârmuiesc... 

— Ai însă înţelepciunea unui bătrân! şopti nomarhul. 

— Se cuvine dar, zise prinţul, să-i întreb pe oamenii încercaţi, iar tu să- 
mi împărtăşeşti învăţăturile tale. 

— Voi arăta totul înălţimii-tale şi-ţi voi vorbi despre toate, zise Otoes. Ar 
trebui însă să mergem într-alt loc, unde să nu fie atâta larmă... într- 
adevăr, în palatul ocupat de prinţ, în curţile interioare ca şi în cele 
exterioare, se îmbulzeau oamenii, ca la bâlci. Mâncau, beau, cântau, se 
luau la trântă sau se fugăreau şi toate le făceau în cinstea locţiitorului 
faraonului, ale cărui slugi erau. 


Cam pe la vreo trei după-amiază, nomarhul porunci să i se aducă doi cai 


şi, împreună cu prinţul, părăsi oraşul, călărind spre apus. Curtenii 
rămaseră în palat şi petrecerea lor deveni şi mai veselă. Ziua era 
frumoasă, răcoroasă; pământul era acoperit cu verdeață şi flori. Deasupra 
capetelor călăreţilor răsuna ciripitul păsărelelor, iar aerul era plin de 
miresme. 

— Cât de plăcut e! exclamă Ramses. Pentru întâia oară de o lună 
încoace, pot să-mi adun gândurile. Începusem chiar să cred că în capul 
meu a poposit şi face instrucţie din zori şi până-n noapte o întreagă oştire, 
cu care de luptă cu tot. 

— Asta-i soarta celor puternici, răspunse nomarhul. 

Se opriră pe creştetul unui deal. La poalele lui se întindea cât vedeai cu 
ochii o luncă străbătută de un fir de apă albastră. La miazănoapte şi la 
miazăzi se profilau zidurile albe ale orăşelelor, iar dincolo de pajişte, până 
în fundul zării, se aşterneau nisipurile roşii ale pustiului apusean, din care 
răbufnea uneori, ca dintr-un cuptor, suflul unui vânt arzător. Pe luncă 
păşteau turme nesfârşite de animale domestice: boi cornuti şi fără coarne, 
oi, capre, măgari, precum şi antilope, ba chiar şi rinoceri. Pe alocurea se 
vedeau mlaştini pline de plante acvatice şi de tufe, în care roiau gâşte şi 
rațe sălbatice, porumbei, cocostârci, ibişi şi pelicani. 

— Priveşte, stăpâne, zise nomarhul, iată chipul ţării noastre. Osiris a 
îndrăgit fâşia asta de pământ dintre pustiuri, a dăruit-o din belşug cu 
verdeață şi animale, ca oamenii să se bucure de ele. Apoi, bunul zeu a luat 
chip de om şi a devenit primul faraon. lar când a simţit că trupul i se 
vlăguieşte, l-a părăsit şi a pogorât în trupul fiului său, iar apoi în acela al 
fiului acestuia. În acest chip, ca faraon, Osiris trăieşte printre noi de 
veacuri, trăgând foloase din Egipt şi din bogăţiile lui, pe care el însuşi le-a 
zămislit. Şi astfel a tot crescut, ca un copac uriaş. Coroanele lui sunt şirul 
regilor egipteni, crengile - nomarhii şi preoţii, iar ramurile, casta nobililor. 
Zeul văzut stă pe tronul pământesc şi primeşte dările ce i se cuvin din 
partea ţării; zeul cel nevăzut primeşte jertfele în temple, iar prin glasurile 
preoţilor îşi face cunoscută voinţa. 

— Adevărat vorbeşti, zise prinţul. Aşa stă scris. 


— Întrucât Osiris-faraonul, continuă nomarhul, nu se poate ocupa el 


însuşi de gospodăria pământească, ne-a poruncit nouă, nomarhilor, care 
ne tragem din sângele lui, să-i păzim avuţiile. 

— Aşa este, spuse Ramses. Uneori, chiar zeul însorit se întruchipează 
într-un nomarh şi întemeiază o nouă dinastie. Aşa au luat fiinţă dinastiile 
memfită, elefantină, tebană, esoică... 

— Totul e întocmai precum spui, mărite prinţ. lar acum îţi voi răspunde 
la întrebări. M-ai întrebat ce fac eu în nomul acesta. Veghez asupra 
pământurilor lui Osiris-faraonul şi asupra părticelei mele, care face parte 
din ele. Uită-te la cirezile astea: vezi că animalele sunt felurite. Unele dau 
lapte, altele carne, iar celelalte lână şi piei. La fel e şi cu locuitorii 
Egiptului: unii muncesc pentru grâne, alţii dau vinuri, ţesături, felurite 
unelte, case. lar sarcina mea este să iau de la fiecare ce datoreşte şi să 
pun totul la picioarele faraonului. Cu supravegherea unor cirezi atât de 
numeroase nu m-aş descurca singur; aşa că mi-am ales dulăi ageri şi 
păstori isteţi. Aceştia din urmă mulg dobitoacele, le tund, le jupoaie de 
piele, iar cei dintâi le păzesc să nu le fure tâlharii, ori să nu le sfâşie fiarele 
sălbatice. Tot aşa se întâmplă şi cu nomul: singur, n-aş izbuti să strâng 
toate dările şi nici să-i feresc pe oameni de rele; aşa că am dregători care 
fac ce se cuvine să facă. lar mie îmi dau socoteală de toate cele făptuite. 

— Totul e drept, îl întrerupse prinţul, ştiu şi înţeleg ce vrei să spui. 
Totuşi, un lucru nu pricep: de ce s-au împuţinat veniturile faraonului, cu 
toate bunele măsuri de pază luate? 

— Binevoieşte să-ţi aminteşti, măria-ta, răspunse nomarhul, că zeul Set, 
deşi este frate bun cu însoritul Osiris, îl urăşte, luptă împotriva lui şi-i 
nimiceşte înfăptuirile. El trimite molime împotriva oamenilor şi animalelor, 
el face ca revărsarea Nilului să fie ori prea mică ori prea năvalnică, el 
năpusteşte nori de nisip asupra Egiptului, pe timp de arşiţă. Când anul 
este bun, Nilul atinge pustiul; când este rău, pustiul se întinde până la NII 
şi atunci veniturile faraonului sunt şi ele mai puţine. Priveşte, mărite prinţ, 
urmă el, arătând cu braţul spre luncă. Cirezile acestea sunt numeroase, 
dar în tinereţea mea erau şi mai numeroase. Şi cine-i oare de vină? Nimeni 
altul afară de Set, împotriva căruia nu se pot ridica puterile omului. Mare 


astăzi, păşunea aceasta a fost cândva şi mai mare, iar din locul acesta nu 


se putea vedea pustiul, care acuma ne înspăimântă. Când se luptă zeii, 
omul nu poate face nimic! Cine să-i ţină piept lui Set, când el îl învinge 
chiar şi pe Osiris? Cinstitul Otoes îşi încheiase cuvântul; prinţul îşi plecă 
fruntea. Auzise el destule la şcoală despre harul lui Osiris şi nelegiuirile lui 
Set şi încă de copil îl cuprindea mânia când se gândea că răfuiala cu Set n- 
a putut fi dusă la capăt. „Când am să mă fac mare şi voi putea ridica 
sulița, se gândea el atunci, îl voi căuta pe Set şi am să-mi măsor puterile 
cu el!” Şi iată că acum privea întinderea nesfârşită a nisipurilor, împărăţia 
zeului aducător de moarte, care împuţinase veniturile Egiptului! Dar... să 
lupte împotriva lui, nici gând! Cum să înfrunţi pustiul? îl poţi doar ocoli, 


sau... pieri în el. 


CAPITOLUL XXII 


Popasul în nomul Aa îl obosise atât de cumplit pe moştenitorul tronului, 
încât, ca să se odihnească şi să-şi adune gândurile, porunci să înceteze 
orice serbări în cinstea lui, cerând chiar ca în cursul călătoriei populaţia să 
nu-l mai întâmpine şi să nu-l mai salute nicăieri. Suita prinţului fu uimită, 
ba chiar se şi întrista puţin la auzul acestei porunci. Voia prinţului fu însă 
îndeplinită şi Ramses îşi recăpătă iarăşi o oarecare linişte sufletească. 
Acum avea timp să facă instrucţie cu oştenii, cea mai plăcută îndeletnicire 
a lui, şi să-şi adune întrucâtva gândurile învălmăşite. 

Retras în cel mai îndepărtat colţ al palatului, prinţul se întreba dacă 
îndeplinise sau nu poruncile tatălui său. 

Văzuse cu ochii lui nomul Aa; câmpiile, orăşelele, populaţia şi pe 
dregători. Se încredinţase în acelaşi chip că malul răsăritean al provinciei 
era cotropit de nisipurile pustiului. Văzuse că poporul truditor era 
nepăsător şi că făcea numai ce i se poruncea şi chiar atunci fără nicio 
tragere de inimă. În sfârşit, se încredinţase că supuşi cu adevărat 
credincioşi şi iubitori nu putea găsi decât în rândurile nobilimii,. Fiindcă 
aceştia sau erau înrudiţi cu dinastia faraonilor, sau făceau parte din casta 
războinicilor, erau, aşadar, nepoţii ostaşilor care luptaseră sub Ramses cel 
Mare. Ăştia erau trup şi suflet alături de faraon, gata să-l slujească plini de 
avânt, nu ca ţăranii care, sfârşind cu uralele, fugeau îndărăt cât îi ţineau 
picioarele, la porcii şi la boii lor. Ţinta de căpetenie a însărcinării lui nu 
fusese încă atinsă. Ramses nu numai că nu vedea limpede pricinile 
împuţinării veniturilor faraonilor, dar nici măcar nu era în stare să închege 
un răspuns la întrebarea de ce mergeau lucrurile rău şi cum puteau fi ele 
îndreptate. Simţea doar că lupta legendară dintre Set şi Osiris nu 
lămureşte nimic şi nu dezleagă câtuşi de puţin problema. 

lar el, ca viitor faraon, voia să aibă venituri mari, aşa cum avuseseră 
vechii faraoni ai Egiptului. Fierbea de mânie numai la gândul că, urcându- 
se pe tron, ar fi fost tot atât de sărac ca şi tatăl lui, dacă nu şi mai sărac 
încă. 


— Niciodată! strigă prinţul, strângând din pumni. Pentru mărirea 


avuţiilor regale ar fi fost gata să se năpustească cu spada chiar şi 
împotriva zeului Set, tăindu-l în bucăţi, aşa cum făcuse acesta cu fratele 
său Osiris. Dar în locul zeului crunt şi al oştilor sale vedea în jurul lui doar 
pustietate, tăcere, taină. Pradă frământării şi propriilor lui gânduri, i se 
adresă într-o bună zi marelui preot Mefres. 

— Spune-mi, mărite preot, tu care cunoşti toată înţelepciunea lumii, de 
ce scad veniturile Egiptului? Şi în ce chip ar putea fi ele sporite? Marele 
preot înălţă braţele spre cer. 

— Fie binecuvântat, prinţe, strigă el, duhul care ţi-a insuflat astfel de 
gânduri! Fie să calci pe urmele marilor faraoni care au acoperit Egiptul cu 
temple, iar cu ajutorul zăgazurilor şi canalelor au mărit întinsul ogoarelor 
roditoare... 

Bătrânul era atât de mişcat, încât îl podidiră lacrimile. 

— Înainte de toate, spuse prinţul, răspunde la întrebarea mea. E oare cu 
putinţă să te gândeşti la construirea canalelor sau templelor, când 
tezaurul e gol? Asupra Egiptului s-a abătut cea mai neagră nenorocire: 
faraonii lui sunt ameninţaţi de sărăcie. Lucrul acesta trebuie cercetat şi 
îndreptat mai înainte de orice, iar celelalte vor veni de la sine. 

— Despre asta, prinţe, vei afla răspuns numai în temple, la picioarele 
altarelor, zise marele preot. Numai acolo nobila ta sete de a cunoaşte va 
putea fi potolită. 

Nerăbdător, Ramses îl înfruntă: 

— În ochii sfinţiei-tale, templele pun în umbră întreaga ţară, ba chiar şi 
tezaurul faraonului! Dar şi eu sunt un discipol al preoţilor, am crescut doar 
în atmosfera templelor, cunosc riturile tainice în care înfăţişaţi răutatea lui 
Set, precum şi moartea şi renaşterea lui Osiris. Dar la ce-mi folosesc toate 
astea? Când tatăl meu mă va întreba în ce chip poate fi umplut tezaurul 
nu-i voi putea răspunde nimic. Ar trebui poate să-l îndemn să se roage şi 
mai îndelung şi mai des decât până acum? 

— Huleşti cele sfinte, prinţe, căci nu cunoşti tainele înalte ale religiei. 
Dacă le-ai cunoaşte, ai găsi răspuns la multe din întrebările care te 
frământă. lar dacă ai vedea ceea ce am văzut eu, te-ai încredința că lucrul 


cel mai de seamă pentru Egipt este întărirea templelor şi a preoţilor... 


„Bătrânii dau în mintea copiilor”, îşi zise prinţul şi puse capăt convorbirii. 

Marele preot Mefres fusese întotdeauna foarte evlavios, dar, în ultimul 
timp, împinsese practica religioasă până la tot felul de ciudăţenii. „Bine 
mi-ar mai merge, îşi continuă Ramses gândul, dacă m-aş lăsa pe mâna 
preoţilor, luând parte la ceremoniile lor copilăreşti. Te pomeneşti că Mefres 
mi-ar porunci şi mie să stau ore în şir în faţa altarului cu braţele ridicate, 
aşa cum se pare că face el însuşi, în aşteptarea unor minuni!” 

în luna Farmuti, adică la sfârşitul lui ianuarie şi începutul lui februarie, 
prinţul îşi luă rămas bun de la Otoes, spre a se duce la nomul Hak. Mulţumi 
nomarhului şi nobililor pentru primirea lor minunată, deşi în sufletul lui era 
trist, simțind că nu-i în stare să facă faţă sarcinii ce i-o încredinţase tatăl 
său. 

Petrecut de familia şi de curtea lui Otoes, locţiitorul faraonului se 
îndreptă cu suita spre malul drept al Nilului, unde-l salută cinstitul nomarh 
Ranuzer, urmat de nobili şi preoţi. Când prinţul puse piciorul pe pământul 
nomului Hak, preoţii ridicară în sus statuile zeului Atum, ocrotitorul 
provinciei, dregătorii căzură cu feţele la pământ, iar nomarhul îi înmână o 
seceră de aur, rugându-l, în calitatea lui de locţiitor al faraonului, să 
înceapă secerişul. Era în adevăr vremea când începea secerişul orzului. 

Ramses apucă secera, tăie câţiva snopi şi-i arse, presărându-i cu 
tămâie, în faţa zeului care veghea asupra hotarelor. După el, acelaşi lucru 
îl făcură nomarhul şi nobilii, iar la urmă ţăranii începură de-a binelea 
secerişul. Strângeau numai spicele în saci, paiele lăsându-le pe câmp. 

După ce asistă la serviciul divin, care-l plictisi, prinţul se urcă într-un car 
cu două roţi. Înaintea lui păşea un detaşament de oşteni, urmaţi de preoţi: 
doi nobili duceau de frâu caii înhămaţi la carul moştenitorului. În urma 
prinţului, pe un al doilea car venea nomarhul Ranuzer, după care se 
înşiruia uriaşul alai al nobilimii şi al curtenilor. Potrivit voinţei lui Ramses, 
poporul nu se arătă; ţăranii însă, care lucrau pe câmp, cădeau cu feţele la 
pământ, la vederea alaiului. După ce traversă astfel câteva poduri 
plutitoare zvârlite peste un braţ al Nilului şi peste câteva canale, prinţul 
ajunse spre seară în oraşul Anu, capitala provinciei. 


Serbările de bun venit se prelungiră timp de câteva zile; demnitarii se 


ploconiră în faţa locţiitorului faraonului, apoi îi fură înfăţişaţi dregătorii. În 
cele din urmă, Ramses ceru să se pună capăt ceremoniilor şi-l rugă pe 
nomarh să-i arate bogăţiile nomului. 

Trecerea în revistă începu a doua zi şi dură câteva săptămâni. În curtea 
palatului în care locuia moştenitorul veneau în fiecare zi felurite bresle 
meşteşugăreşti sub conducerea căpeteniilor lor, pentru a-i arăta prinţului 
roadele meşteşugului lor. Astfel, se perindară, rând pe rând, făuritorii de 
arme cu pavezele, suliţele şi securile lor; cei ce făceau instrumente 
muzicale, purtând fluiere, trompete, tobe, harpe. După ei urmă marea 
breaslă a tâmplarilor, care îi arătă jilţuri, mese, canapele, lectici şi care, 
împodobite cu desene bogate şi lucrate în lemn, sidef şi fildeş. | se 
aduseră apoi unelte de metal trebuincioase gospodăriilor, vătraie, frigări, 
oale cu toarte şi tigăi cu capace. Giuvaergiii înfăţişară nespus de frumoase 
inele de aur, brățări pentru mâini şi picioare lucrate din chihlimbar sau 
dintr-un amestec de aur şi argint, lănţişoare, toate gravate cu mare 
meşteşug şi bătute cu pietre scumpe ori smălţuite în felurite culori. Alaiul îl 
încheiară olarii, care purtau peste o sută de felurite vase de lut. Printre ele 
erau glastre, oale, talgere, amfore şi ulcioare, din cele mai felurite forme şi 
mărimi, împodobite cu capete de animale şi păsări. 

Fiecare breaslă depunea în faţa prinţului daruri dintre obiectele cele mai 
izbutite; nu se aflau două care să semene între ele şi erau atât de 
numeroase, încât umplură o sală întreagă. 

După terminarea  interesantei, dar obositoarei ceremonii, nobilul 
Ranuzer îl întrebă pe prinţ dacă este mulţumit. Moştenitorul răspunse, 
după o clipă de gândire. 

— Lucruri mai frumoase cred că am văzut doar în temple, sau în 
palatele tatălui meu. Cum însă le pot cum păra numai oamenii bogaţi, nu 
ştiu dacă tezaurul statului are destul de mari venituri de pe urma lor. 

Nomarhul fu uimit de nepăsarea de care dădea dovadă un prinţ tânăr 
faţă de operele de artă, după cum fu foarte neliniştit de grija pe care 
acesta o purta veniturilor. Vrând însă să-l mulţumească, începu chiar din 
clipa aceea să-l plimbe prin atelierele regale. Astfel, într-una din zile, 


vizitară morile unde, în câteva sute de râşniţe de piatră, sclavii măcinau 


grâne. Au mers apoi la brutării, unde se coceau pâinile şi pesmeţii pentru 
armată, precum şi în locurile unde se preparau conservele de carne şi 
peşte. 

Vizitară tăbăcăriile cele mari şi atelierele unde se lucra încălţămintea, 
apoi cuptoarele unde se topea bronzul pentru vase şi arme. Apoi 
cărămidăriile, precum şi atelierele ţesătorilor şi croitorilor. 

Se aflau toate în partea răsăriteană a oraşului. La început, Ramses 
urmărise totul cu interes, dar foarte curând se sătură de priveliştea 
lucrătorilor înfricoşaţi, slăbănogi, cu feţe bolnăvicioase şi cu spinările pline 
de urmele nuielelor cu care fuseseră bătuţi. Din clipa aceea întârzia numai 
câteva clipe înăuntru, preferind să viziteze împrejurimile oraşului Anu. 

Departe, spre răsărit, se zărea pustiul, unde avuseseră loc anul trecut 
manevrele dintre corpul lui de armată şi acela al lui Nitager. Vedea ca în 
palmă şoseaua pe care mărşăluiseră oştile, locul unde - din pricina 
cărăbuşilor - maşinile de război fuseseră silite să cotească spre deşert şi 
poate chiar copacul de care se spânzurase ţăranul acela care săpase 
canalul... 

De pe colina aceea, însoţit de Tutmozis, admirase înfloritorul ţinut 
Gosen şi rostise cuvinte amenințătoare împotriva castei preoţilor. lar 
acolo, între coline, o întâlnise pe Sara şi simţise cum inima i se aprinde 
pentru ea. 

Şi-acum, câte nu se schimbaseră! încetase să-i urască pe preoţi, din 
clipa în care, prin stăruința lui Herihor, căpătase comanda corpului de 
oaste Menfi şi demnitatea de locţiitor al faraonului. lar Sara nu-l mai 
atrăgea ca ibovnică; în schimb tot mai mult se gândea la copilul a cărui 
mamă ea urma să fie. 

„Ce-o fi făcând acum? se întreba prinţul. N-am avut de mult ştiri de la 
ea...” 

Şi, pe când se tot uita aşa spre colinele răsăritene şi-şi reamintea 
trecutul aşa de apropiat, nomarhul Ranuzer, care stătea alături, în fruntea 
suitei sale, era încredinţat că prinţul băgase de seamă unele fărădelegi în 
atelierele pe care le văzuse şi că acum cugetă cum să-l pedepsească. 


„Sunt tare curios să aflu ce anume a văzut, îşi zicea în gând cinstitul 


nomarh. Oare faptul că jumătate din cărămizi au fost vândute negustorilor 
fenicieni? Sau lipsa din magazii a zece mii de sandale? Ori poate că vreun 
păcătos de coate-goale i-o fi şoptit ceva despre topitorii?” Şi inima lui 
Ranuzer fu cuprinsă de o mare nelinişte. Deodată, prinţul se întoarse spre 
suită şi-l chemă pe Tutmozis, care era dator să se afle întotdeauna în 
apropierea sa. Tutmozis se apropie în grabă, iar moştenitorul îl luă 
deoparte şi se îndepărtă cu el. 

— Ascultă, zise prinţul, arătând cu braţul spre deşert. Vezi colinele de 
colo? 

— Am fost acolo acum un an, oftă curteanul. 

— Mi-am adus aminte de Sara... 

— Îndată voi arde tămâie la picioarele zeilor! strigă Tutmozis, căci am 
crezut că din clipa în care ai ajuns locţiitor al faraonului ai uitat de 
servitorii tăi credincioşi... 

Prinţul se uită la el şi ridică din umeri. 

— Alege, spuse el, dintre darurile care mi-au fost aduse, cele mai 
frumoase vase, mobile, ţesături, dar mai ales brățări şi lănţişoare şi du-i-le 
Sarei... 

— Să trăieşti veşnic, Ramses, şopti Tutmozis, eşti un prinţ nobil... 

— Şi spune-i, urmă prinţul, că inima mea este întotdeauna plină de 
dragoste pentru ea. Spune-i că doresc să aibă grijă de sănătatea ei şi de 
pruncul care va veni pe lume. Mai spune-i că atunci când se va apropia 
timpul naşterii, iar eu voi fi îndeplinit poruncile tatălui meu, să se 
pregătească să vină la mine, ca să stea în casa mea. Nu pot s-o las pe 
mama copilului meu să suspine în singurătate. Du-te, fă ce ţi-am spus şi 
întoarce-te cu veşti bune. 

Tutmozis căzu cu faţa la pământ, la picioarele nobilului său stăpân, şi 
porni îndată la drum. Suita prinţului, nepu tând ghici cele vorbite, pizmui 
bunăvoința de care se bucura Tutmozis, iar Ranuzer simţi cum îi creşte 
neliniştea în inimă. „O, nefericitul de mine, îşi zise el îngrijorat, de n-ar 
trebui cumva să-mi fac singur seama în floarea vârstei şi să-mi las familia 
pe drumuri. De ce, nefericitul de mine, însuşindu-mi bunurile faraonului, 


nu m-am gândit la ceasul judecății?” 


Faţa i se făcu galbenă şi picioarele începură să-i tremure. Dar prinţul, 


cufundat în amintiri, nu-i văzu tulburarea. 


CAPITOLUL XXIII 


În capitala nomului se porniră apoi ospeţele şi petrecerile. Cinstitul 
Ranuzer scoase din pivnițe cele mai bune vinuri, iar din trei nomuri 
învecinate sosiră cele mai frumoase dansatoare, cei mai vestiți muzicanti, 
cei mai iscusiţi scamatori. Astfel, prinţul era ocupat din plin. Dimineaţa - 
instrucţie cu oştenii şi primirea demnitarilor, apoi ospăţul, petrecerile, 
vânătoarea şi din nou ospăţul. Dar, chiar în clipa în care nomarhul 
provinciei Hak fu sigur că locţiitorul faraonului era sătul să urmărească 
treburile cârmuirii, prinţul îl chemă la sine şi-l întrebă: 

— Nomul înălţimii-tale se numără, oare, printre cele mai bogate 
provincii din Egipt? 

— Da, aşa e... cu toate că am avut câţiva ani grei, răspunse Ranuzer şi 
din nou simţi cum îi îngheaţă sângele în vine şi picioarele încep să-i 
tremure. 

— Tocmai de aceea mă miră faptul, zise prinţul, că pe an ce trece scad 
veniturile faraonului. N-ai putea, oare, să-mi spui cum de se întâmpla aşa 
ceva? 

— Măria-ta, răspunse nomarhul, înclinându-şi capul până la pământ, văd 
că duşmanii mei au sădit în inima ta neîncredere; aşa că orice aş spune 
eu, n-am să te pot convinge, îngăduie-mi, deci, să nu mai spun nimic. Mai 
bine să vină scribii cu papirusurile pe care vei putea să le atingi şi să le 
verifici cu propria ta mână. 

Prinţul se miră puţin de izbucnirea asta neaşteptată, dar primi 
propunerea, fiind chiar mulţumit de ea. Căci, socotea el, însemnările 
scribilor îi vor lămuri tainele cârmuirii. 

A doua zi, sosi marele scrib al nomului Hak, precum şi ajutoarele lui, 
aducând cu ei vreo cincisprezece suluri de papirusuri, scrise pe amândouă 
feţele. După ce fură desfăşurate, ieşi la iveală o fâşie lată ca de trei palme 
bune şi lungă de şaizeci de paşi. Prinţul vedea pentru prima oară un 
document atât de uriaş, cuprinzând datele unei singure provincii şi încă pe 
un singur an. 

Marele scrib se aşeză pe podea cu picioarele îndoite sub el şi începu să 


citească: 

— În anul al treizeci şi treilea al stăpânirii luminăţiei-sale Mer-amen- 
Ramses, revărsarea Nilului a avut loc cu întârziere. Ţăranii, socotind că 
nenorocirea aceasta se datora vrăjilor urzite de străinii din provincia Hak, 
au început să dărâme casele paginilor evrei, hittiţi şi fenicieni, omorând şi 
câţiva oameni. Din porunca nomarhului, vinovaţii au fost aduşi în faţa 
judecății; douăzeci şi cinci de ţărani, doi zidari şi cinci cizmari au fost 
osândiţi la muncă în mine, iar un pescar a fost pedepsit la moarte prin 
strangulare. 

— Ce-i documentul ăsta? îl întrerupse prinţul. 

— E un raport judecătoresc ce urmează să fie depus la picioarele 
măritului faraon. 

— Dă-l la o parte şi citeşte-mi despre veniturile tezaurului. Ajutoarele 
marelui scrib făcură sul documentul respins şi scoaseră altul. Vrednicul 
scrib începu din nou să citească. 

— În ziua de cinci ale lunii Tot s-au adus în hambarele regale şase sute 
măsuri de grâu, pentru care paznicul a semnat de primire. În ziua de şapte 
ale lunii Tot marele vistiernic a aflat şi a cercetat de ce s-au pierdut din 
recolta anului trecut o sută patruzeci şi opt de măsuri de grâu. În cursul 
cercetării, doi lucrători au furat o măsură de grâu şi au ascuns-o printre 
cărămizi. Faptul constatându-se, vinovaţii au fost trimişi în faţa tribunalului 
şi pedepsiţi cu munca în mine, pentru că au îndrăznit să pună mâna pe 
bunurile înălţimii-sale. 

— Dar cele o sută patruzeci şi opt de măsuri? întrebă prinţul. 

— Le-au mâncat şoarecii, răspunse scribul şi citi mai departe. În ziua de 
opt ale lunii Tot, douăzeci de vaci şi optzeci şi patru de oi au fost tăiate şi 
date de către paznicul vitelor, în schimbul unei dovezi, oştirii care poartă 
numele Eretului. 

Prinţul află în chipul acesta, zi cu zi, ce cantităţi de orz, grâu, fasole şi 
boabe de lotus au fost băgate în hambare, ce cantităţi au fost trimise la 
mori, cât s-a furat şi câţi muncitori au fost condamnaţi din această cauză 
la munca în mine. Raportul era atât de plictisitor şi de împrăştiat, încât la 


jumătatea lunii Paofi prinţul porunci să se întrerupă citirea. 


— Spune-mi, mare scrib. Întrebă Ramses, ce înţelegi tu din toate astea? 
Ce ştii tu însuţi? 

— Tot ce-mi porunceşti, măria-ta, şi începu din nou de la cap, dar de 
data aceasta pe dinafară: în ziua de cinci ale lunii Tot s-au adus în 
hambarele regale... 

— Ajunge! strigă prinţul mânios şi le porunci să plece. 

Scribii căzură cu faţa la pământ, apoi îşi strânseră repede sulurile de 
papirus, căzură din nou la pământ şi o zbughiră în mare grabă afară. 
Prinţul îl chemă atunci pe nomarhul Ranuzer, care veni cu mâinile 
încrucişate pe piept, dar cu faţa liniştită. Aflase de la scribi că prinţul nu 
poate desluşi nimic din rapoartele lor şi că nici n-a vrut să-i asculte. 

— Spune-mi, cinstite nomarh, începu moştenitorul, îţi citesc oare şi ţie 
rapoartele lor? 

— În fiecare zi... 

— Şi tu pricepi ceva din ele? 

— lartă-mă, măria-ta, dar... aş putea oare să cârmuiesc nomul, dacă nu 
le-aş pricepe? 

Prinţul se tulbură şi căzu pe gânduri. S-ar putea, într-adevăr, să fie 
numai el atât de nepriceput? în cazul acesta ce se va alege de domnia lui? 

— Stai jos, îi zise el după o clipă lui Ranuzer, arătându-i un scaun. Stai şi 
povesteşte-mi cum îţi conduci nomul. 

Demnitarul păli şi ochii i se răsuciră cu albul în sus. Ramses văzu lucrul 
acesta şi începu să-l lămurească: 

— Să nu-ți închipui că n-am încredere în înţelepciunea ta, dimpotrivă, nu 
cunosc pe nimeni în stare să conducă mai bine ca tine. Sunt însă tânăr şi 
vreau să ştiu ce-i arta guvernării. Te rog dar să-mi împărtăşeşti câte ceva 
din experienţa ta. Cârmuieşti nomul - ştiu! Spune-mi însă şi cum faci? 

Nomarhul răsuflă uşurat şi începu: 

— Voi spune măriei-tale tot ce fac ca să ştii cât de grea îmi este sarcina. 
De dimineaţă, după baie, aduc jertfă zeului Atum; apoi îl chem pe 
vistiernic şi-l întreb dacă dările cuvenite faraonului se strâng aşa cum 
trebuie. Când răspunde da, îl laud, iar când răspunde că unii sau alţii n-au 
plătit, dau porunci ca toţi cei ce nu se supun să fie întemnițați. Apoi îl 


chem pe paznicul hambarelor regale ca să-mi spună ce cantităţi de grâne 
au intrat. Dacă-i mult, îl laud, dacă-i puţin, poruncesc să fie biciuiţi 
vinovaţii. Pe urmă vine marele scrib şi-mi raportează de care anume din 
bunurile faraonului au nevoie oştile, dregătorii şi muncitorii, iar eu 
poruncesc să li se dea tot, în schimbul unor înscrisuri. Dacă dă mai puţin, îl 
laud, iar dacă dă mai mult, încep cercetările. După-amiază, vin la mine 
neguţătorii fenicieni cărora le vând grânele, iar banii îi vărs în tezaurul 
faraonului. Îmi fac apoi rugăciunile şi confirm hotărârile date de judecători, 
iar spre seară, straja îmi raportează întâmplările zilei. Alaltăieri, de pildă, 
oamenii din nomul meu au pătruns pe pământul provinciei Ka şi au 
profanat statuia zeului Sebek:. În inima mea m-am bucurat, căci zeul 
acesta nu este ocrotitorul nostru; totuşi, i-am condamnat pe câţiva la 
moarte prin sugrumare, mai mulţi la muncă în mine, iar pe toţi ceilalţi am 
poruncit să-i biciuiască. De aceea în nomul meu domneşte liniştea şi buna 
rânduială, iar dările curg zilnic. 

— Cu toate că veniturile faraonului s-au împuţinat şi la voi, adăugă 
prinţul. 

— Adevărat ai spus, măria-ta, suspină vrednicul Ranuzer. Preoţii spun că 
zeii s-au mâniat pe Egipt pentru pătrunderea străinilor în ţară; eu însă bag 
de seamă că zeii nu dispreţuiesc aurul fenician, nici pietrele scumpe. 

În clipa aceea, însoţit de un ofiţer de serviciu, intră în sală preotul 
Mentezufis, spre a-l pofti pe locţiitorul faraonului şi pe nomarh la un 
serviciu divin public. Amândoi demnitarii primiră invitaţia, iar nomarhul 
Ranuzer se dovedi cu acest prilej atât de evlavios, încât prinţul fu de-a 
dreptul uimit. 

Când Ranuzer, tot prosternându-se, părăsi sala, prinţul i se adresă 
preotului: 

— Întrucât, nobile preot, eşti pentru mine locţiitorul preacinstitului 
Herihor, te rog să-mi lămureşti un lucru care-mi umple inima de 
îngrijorare. 

— Voi putea oare? răspunse preotul. 

— Vei răspunde, căci înţelepciunea al cărei slujitor eşti, sălăşluieşte din 


34 Zeul apei, înfățişat de obicei sub chipul unui crocodil. 


plin în tine. Ascultă numai cu băgare de seamă ce-ţi voi spune. Ştii de ce 
m-a trimis aici faraonul... 

— Ca să cunoşti, măria-ta, bogăţia ţării şi chipul cum este cârmuită, 
răspunse Mentezufis. 

— Asta şi fac. Pun întrebări nomarhilor, cutreier ţara, privesc oamenii, 
ascult rapoartele scribilor, dar... nu pricep nimic şi lucrul acesta îmi 
sporeşte uimirea şi-mi otrăveşte viaţa. Căci atunci când am de-a face cu 
treburile ostăşeşti, ştiu totul: câţi ostaşi am, câţi cai şi câte care; cine 
dintre căpetenii e beţiv şi-şi nesocoteşte slujba şi care îşi îndeplineşte cum 
se cuvine munca. Ştiu, de asemenea, să poruncesc oştirii. Dacă un corp 
duşman de oaste se află pe şes, am nevoie ca să-l dobor de două corpuri. 
Dacă duşmanul se află într-un loc apărat, n-aş porni împotriva lui fără trei 
corpuri. lar dacă duşmanul nu e bine instruit şi porneşte la luptă ca o 
gloată neorânduită, am nevoie, ca să-l dobor, de cinci sute de oşteni la 
fiecare mie de a lui. Dacă duşmanul are o mie de oameni cu securi, iar eu 
am tot o mie, mă năpustesc împotriva lui şi-l zdrobesc, dacă mai am în 
ajutor şi o sută de soldaţi cu praştii. 

În armată, continuă Ramses, totul poate fi văzut, aşa cum îţi vezi 
degetele propriei tale mâini; la fiecare întrebare ai un răspuns pe care 
mintea mea îl înţelege. În schimb, în cârmuirea nomelor, eu nu numai că 
nu văd nimic, dar am în cap o atât de mare zăpăceală, încât uneori uit 
pentru ce am venit aici. Răspunde-mi, aşadar, deschis, ca preot şi ofiţer, 
ce înseamnă toate acestea? Oare mă înşală nomarhii, sau sunt eu un 
nepriceput? Sfântul proroc căzu o clipă pe gânduri. 

— Nu pot şti dacă ar avea ei îndrăzneala să te înșele, deoarece nu le-am 
cercetat îndeaproape faptele. Dar cred că ei nu ţi-au putut limpezi nimic 
fiindcă nici ei nu pricep nimic. 

Nomarhii şi scribii lor, continuă preotul, seamănă cu cetaşii din oştire: 
fiecare îşi cunoaşte ceata şi raportează despre ea căpeteniilor mai mari. Şi 
fiecare porunceşte micului său pâlc. Dar planul general pe care Îl 
întocmesc căpeteniile oastei, cetaşii nu-l cunosc. Nomarhii, ca şi scribii, 
înregistrează tot ceea ce se petrece în provinciile lor şi rapoartele lor merg 
la picioarele faraonului. Şi de-abia adunarea supremă a sfetnicilor scoate 


din ele mierea înţelepciunii. 

— Eu tocmai mierea asta o vreau! strigă prinţul. De ce nu mi-o dă 
nimeni? 

Mentezufis dădu din cap: 

— Rațiunea de stat, zise el, face parte din tainele preoţilor, aşa că o 
poate dobândi numai omul consacrat zeilor. Pe când, măria-ta, cu toate că 
ai fost crescut de preoţi, ocoleşti cât poţi de mult templele... 

— Cum adică, dacă nu voi deveni preot, n-o să mă lămuriţi? 

— Sunt lucruri pe care le poţi cunoaşte şi acum, ca erpatru; sunt altele 
pe care le vei cunoaşte ca faraon. Dar mai sunt şi altele ce nu pot fi 
cunoscute decât de un mare preot. 

— Fiecare faraon este mare preot, îl întrerupse prinţul. 

— Nu fiecare. Şi apoi, chiar între marii preoţi sunt deosebiri. 

— Aşadar, strigă mogştenitorul tronului, mânios, îmi ascundeţi taina 
cârmuirii statului! lar eu nu voi putea îndeplini poruncile tatălui meu... 

— Atâta cât îţi trebuie, vorbi Mentezufis liniştit, poţi cunoaşte, că doar ai 
fost consacrat în prima treaptă a tagmei preoţeşti. Lucrurile astea sunt 
însă ascunse în temple, în dosul draperiilor, pe care nimeni nu cutează să 
le dea la o parte, fără pregătirile de cuviinţă. 

— Le voi da eu la o parte! 

— Fie ca zeii să apere Egiptul de o asemenea nefericire, răspunse 
preotul, ridicând braţele. Nu ştii oare că trăsnetul ucide pe oricine atinge 
podoabele templelor, fără să fi făcut serviciul divin cuvenit? Porunceşte să 
fie adus în templu un sclav ori un condamnat, care să încerce a înfăptui 
sacrilegiul, şi va muri pe loc. 

— Fiindcă îl ucideţi voi! 

— Fiecare dintre noi ar muri, ca nelegiuitul cel mai de rând, dacă s-ar 
apropia de altar cu gânduri necurate, în faţa zeilor, măria-ta, chiar şi un 
faraon, chiar şi un preot, nu are o însemnătate mai mare decât un sclav de 
rând. 

— Aşadar, ce am de făcut? întrebă Ramses. 

— Să cauţi răspuns la frământarea ta în templu, purificându-te mai întâi 


prin rugăciune şi post, zise preotul. De când se află Egiptul, niciunul dintre 


domnitorii lui n-a dobândit, în alt chip, înţelepciunea cârmuirii statului. 

— Mă voi gândi la lucrul acesta, zise prinţul. Deşi, din cele ce-mi spui, 
văd bine că atât preacinstitul Mefres, cât şi sfinţia-ta, vreţi să mă atrageţi 
cu tot dinadinsul spre serviciile divine din temple, ca şi pe tatăl meu. 

— Câtuşi de puţin! Dacă măria-ta, ca faraon, te vei mărgini la comanda 
oştilor, vei fi nevoit abia de câteva ori pe an să iei parte la serviciile divine, 
fiindcă în celelalte prilejuri vei fi înlocuit de marii preoţi. Dar dacă vrei să 
cunoşti tainele templelor, trebuie să-i cinsteşti pe zei, căci ei sunt izvorul 
înţelepciunii. 


CAPITOLUL XXIV 


Ramses ştia acum că are de ales între două alternative: sau să nu 
îndeplinească porunca faraonului, sau să se supună voinţei preoţilor, ceea 
ce îl făcea să fie mânios şi pornit împotriva lor. Şi nu se prea grăbi să afle 
tainele ascunse în temple. Avea destulă vreme pentru post şi rugăciuni. 
Deocamdată, lua parte cu o şi mai mare tragere de inimă la ospeţele date 
în cinstea lui. 

Tutmozis, maestru al tuturor petrecerilor, tocmai se întorsese şi-i 
adusese veşti bune de la Sara. Era sănătoasă şi arăta bine, dar asta avea 
acum o mai mică însemnătate pentru Ramses. Preoţii întocmiseră 
viitorului lui copil un horoscop atât de bun, încât prinţul era încântat. 
Susţineau cu toată tăria că noul născut va fi foarte dăruit de zei şi că, dacă 
tatăl său îl va iubi, va avea parte de mari onoruri în viaţă. Prinţul râse de 
cea de a doua parte a prevestirii." 

— Ciudată le mai e înţelepciunea, îi zise el lui Tutmozis. Preoţii ştiu că va 
fi băiat, lucru pe care eu nu-l ştiu, deşi sunt tată, dar se îndoiesc că-l voi 
iubi, deşi-i uşor de ghicit că-mi voi iubi copilul, chiar dacă va fi fată. Cât 
despre onoruri, pot fi liniştit. Mă voi îngriji eu de asta! 

În luna Pahono, adică la sfârşitul lui ianuarie şi începutul lui februarie, 
moştenitorul sosi în nomul Ka, unde fu primit de nomarhul Sofra. De la Anu 
la Atribis era cale de şapte ceasuri mergând pe jos; prinţului îi trebuiră 
însă trei zile pentru călătoria aceasta. La gândul rugăciunilor şi postului ce- 
| aşteptau, în vederea iniţierii sale în tainele templelor, Ramses simţea o 
tot mai mare poftă de petreceri; suita îi înţelesese gândul, aşa că ospeţele 
se ţineau lanţ. 

Pe drumurile pe care trecea, spre Atribis, mulţimea se grăbea din nou 
să-l întâmpine cu flori şi cântece. Mai ales în apropierea oraşului 
însufleţirea ei întrecu orice margini. Se întâmplă chiar ca un muncitor uriaş 
să se arunce în faţa carului prinţului, iar când Ramses opri caii, din 
mulţime ieşiră vreo douăzeci de femei tinere, care-i împodobiră carul cu 
flori. 


35 Capitala nomului Ka, aflată în partea de sud a deltei Nilului. 


„Ei, totuşi, mă iubesc!...” gândi prinţul. În provincia Ka nu-l mai întrebă 
pe nomarh despre veniturile faraonului, nu intră în ateliere, nici nu ceru să 
i se citească rapoartele. Ştia bine că nu va pricepe nimic şi amână toate 
aceste îndatoriri pentru vremea când se va fi iniţiat. O singură dată doar, 
văzând templul zeului Sebek ridicat pe o colină mai înaltă, îşi arătă dorinţa 
să se urce în turnul lui şi să vadă împrejurimile. 

Cinstitul Sofra îi făcu numaidecât pe plac; şi moştenitorul petrecu câteva 
ore nespus de plăcute. 

Provincia Ka era un şes roditor. Mai mult de zece canale şi braţe ale 
Nilului o străbăteau în lung şi în lat, ca o reţea împletită din fire argintii şi 
azurii. Grâul în-sămânţat în noiembrie şi pepenii galbeni erau copţi. Pe 
ogoare furnicau oameni goi care culegeau castraveți ori semănau bumbac. 
Pământul era acoperit cu clădiri, care în mai bine de zece locuri se 
îngrămădeau atât de mult, încât formau orăşele. Cea mai mare parte a 
caselor, mai ales acelea ce se aflau în mijlocul ogoarelor, erau simple 
colibe de lut, învelite cu paie şi cu frunze de palmieri. În schimb, în oraşe, 
casele de zid şi cu acoperişuri plane păreau nişte cuburi albe, găurite doar 
în locurile unde erau uşile şi ferestrele. Foarte adesea pe un astfel de cub 
era aşezat un altul ceva mai mic, iar pe acesta un al treilea şi mai mic, 
fiecare etaj fiind vopsit în altă culoare. Sub soarele de foc al Egiptului, 
casele acestea păreau nişte uriaşe perle, rubine, ori safire risipite în 
mijlocul vegetației câmpiilor şi înconjurate de palmieri şi salcâmi. 

Din locul acela Ramses văzu o privelişte care îl puse pe gânduri. Casele 
cele mai frumoase erau în apropierea templelor, iar cei mai mulţi oameni 
foiau tot pe ogoarele lor. 

„Gospodăriile preoţilor sunt cele mai bogate!...” îşi zise el şi încă o dată 
îşi îndreptă privirile spre templele şi capelele care, numărate din turn, erau 
vreo cincisprezece. 

Cum însă se împăcase cu Herihor şi avea nevoie de serviciile preoţilor, 
nu mai voi să se gândească la astfel de lucruri. În cursul zilelor următoare 
vrednicul Sofra puse la cale în cinstea prinţului câteva vânători, dincolo de 
Atribis, spre răsărit. Trăgeau cu arcurile în păsările ce se roteau deasupra 


canalelor, ori, întinzându-le capcane uriaşe de reţele, le prindeau dintr-o 


dată, cu zecile. Dacă zburau prea sus, slobozeau împotrivă-le şoimi. lar 
când alaiul prinţului păşi în pustiul răsăritean, se porni vânătoarea cea 
mare cu câini şi pantere, împotriva fiarelor sălbatice, din care, în răstimp 
de câteva zile, fură ucise sau prinse câteva sute. 

Când Sofra băgă de seamă că prinţul se săturase de petrecerile sub 
cerul liber, ca şi de nopţile în corturi, întrerupse vânătoarea şi, pe cele mai 
scurte căi, îşi conduse oaspeţii înapoi, la Atribis. 

Ajunşi aici la orele patru după-amiază, nomarhul îi pofti pe toţi în palatul 
lui, la un ospăț. 

Îl conduse el însuşi pe Ramses la baie, rămase cu el tot timpul îmbăierii 
şi scoase din propria lui lădiţă uleiuri parfumate pentru ungerea prinţului. ÎI 
supraveghe apoi pe frizerul care potrivea părul prinţului şi, în sfârşit, 
îngenunchind pe podea, îl imploră să binevoiască a primi, din parte.-i, 
veşminte noi. 

Printre acestea se afla o cămaşă nou ţesută, acoperită cu broderii, un 
şorţ cusut cu perle şi o mantie împletită din fir de aur, foarte trainică, dar 
atât de gingaşă, încât o puteai face ghem în pumni. Primindu-le cu 
bunăvoință, moştenitorul tronului îi mărturisi că nu i se mai dăduse 
niciodată un dar atât de frumos. 

Soarele apusese: nomarhul îl conduse pe prinţ în sala de petreceri. Era o 
încăpere mare, înconjurată de colonade şi pardosită cu mozaic. Avea 
pereţii toţi acoperiţi cu picturi ce înfăţişau tablouri din viaţa strămoşilor lui 
Sofra: războaie, călătorii pe mare şi scene de vânătoare. Deasupra clădirii, 
în locul acoperişului, se înălța un fluture uriaş cu aripi multicolore, care, 
puse în mişcare de nişte sclavi nevăzuţi, slujeau la reîmprospătarea 
aerului. 

În sfeşnicele de bronz, prinse de coloane, ardeau torţe luminoase ce 
răspândeau un fum înmiresmat. 

Sala era împărţită în două: o parte liberă, iar cealaltă plină de mese şi 
scaune pentru oaspeţi. În fund, se ridica un podium, pe care, sub un cort 
bogat, cu pereţi mobili, se aflau masa şi patul lui Ramses. Lângă fiecare 
masă erau glastre uriaşe cu palmieri, salcâmi şi smochini. Răşinoasele ce 


înconjurau masa erpatru-lui împrăştiau în sală miresme balsamice. 


Oaspeţii îl salutară pe prinţ cu strigăte voioase, iar când Ramses luă loc 
sub baldachin, de unde se putea vedea întreaga sală, se aşezară la mese 
şi cei din suita lui. 

Răsunară sunetele harpelor şi în sală intrară femei în veşminte bogate 
de mătase, cu pieptul descoperit, strălucind de giuvaericale. Patru dintre 
cele mai frumoase îl înconjurară pe Ramses, iar celelalte luară loc la 
mesele demnitarilor din suita lui. 

În aer pluteau miresme de roze, lăcrămioare şi toporaşi, iar prinţul 
simţea cât de tare îi bat tâmplele. 

Sclavi şi sclave, în cămăşi albe, trandafirii şi albastre, începură să aducă 
pateuri, fripturi de pasăre şi vânat, peşte, vin, fructe, precum şi cununi de 
flori, cu care oaspeţii îşi împodobeau frunţile. Fluturele uriaş bătea tot mai 
des din aripi, iar în partea goală a sălii începu spectacolul. Rând pe rând se 
înfăţişară dansatoare, gimnaşti, măscărici, scamatori şi spadasini, iar când 
vreunul dintre ei se arăta nespus de dibaci, oaspeţii îi aruncau flori din 
cununile lor ori inele de aur. Ospăţul tinu câteva ore, întrerupt din când în 
când de strigăte în cinstea prinţului, nomarhului şi familiei lui. 

Ramses, care stătea pe jumătate culcat în patul lui acoperit de o piele 
de leu cu gheare de aur, era slujit de patru femei. Una mişca evantaiul, 
alta îi schimba cununile de pe frunte, iar celelalte două îl îmbiau cu 
mâncăruri. La sfârşitul ospăţului, aceea dintre ele cu care prinţul stătuse 
mai bucuros de vorbă îi aduse un pocal de vin. Ramses bău jumătate şi-i 
dete ei restul, iar după ce-l bău, o sărută pe gură. Atunci sclavii începură 
să stingă repede torţele, fluturele încetă să mai bată din aripi, iar în sală 
se făcu întuneric şi tăcere, întreruptă doar de chicotul nervos al femeilor. 

Deodată, răsunară paşii grăbiţi ai câtorva oameni şi se auzi un țipăt 
înfiorător. 

— Lăsaţi-mă! striga o voce de bărbat, răguşită. Unde este erpatrul? 
Unde este locţiitorul faraonului? 

În sală, toţi începură să se agite. Femeile plângeau, înspăimântate, 
bărbaţii strigau: 

— Ce-i asta? Vor să-l omoare pe moştenitor! Săriţi, garda! Se auziră 
sunete de vase sparte şi hârşâitul scaunelor. 


— Unde-i moştenitorul? urla străinul. 

— Garda! Apăraţi-l pe moştenitor! răspundeau cei din sală. 

— Aprindeţi luminile! răsună glasul tineresc al moştenitorului. Cine mă 
caută? Sunt aici. 

Se aduseră torţe. În sală se puteau vedea mesele răsturnate şi 
sfărâmate, iar oaspeţii ascunşi printre ele. Pe podium, prinţul încerca să 
scape de femeile care, urlând, îi încolăciseră mâinile şi picioarele. Alături 
de el, Tutmozis, cu peruca răvăşită, ţinea în mână un ulcior de bronz şi era 
gata să-l pocnească în creştet pe oricine ar fi încercat să se apropie. În 
uşile sălii apărură câţiva soldaţi cu paloşele scoase din teacă. 

— Ce este? Cine a pătruns aici? strigă nomarhul, înspăimântat. 

În sfârşit, făptaşul fu zărit. Un uriaş gol, plin de noroi, cu dungi sângerii 
pe spinare, căzuse în genunchi pe treptele podiumului şi întindea braţele 
către erpatru. 

— lată-l pe ucigaş! urlă nomarhul. Luaţi-l de aici! Tutmozis ridică 
ulciorul, iar dinspre uşă se repeziră soldaţii. Omul rănit căzu cu faţa pe 
trepte, strigând: 

— Milostiveşte-te, soare al Egiptului! 

În clipa în care soldaţii se pregăteau să-l ridice, Ramses se smulse din 
mâinile femeilor şi se apropie de nenorocit. 

— Nu vă atingeţi de el! strigă prinţul, adresându-li-se soldaţilor. Ce vrei, 
omule? 

— Vreau să-ţi vorbesc despre strâmbătăţile pe care le suferim, 
stăpâne... 

În clipa aceea Sofra se apropie de Ramses şi-i şopti: 

— E un nicsos, măria-ta! Uită-te la barba lui miţoasă şi la părul lui. lar 
îndrăzneala cu care s-a strecurat aici dovedeşte că ucigaşul acesta nu e un 
egiptean neaoş. 

— Cine eşti? întrebă prinţul. 

— Sunt Bakura, muncesc printre săpătorii din Sohem. Acum nu avem de 
lucru, aşa că nomarhul Oloes ne-a poruncit... 

— E beţiv şi nebun! şoptea Sofra, indignat. Cu câtă obrăznicie 


îndrăzneşte să-ţi vorbească, măria-ta... 


Prinţul îl privi în aşa fel pe nomarh, încât demnitarul, încovoiat, se 
retrase. 

— Ce v-a poruncit preacinstitul Otoes? îl întrebă Ramses pe Bakura. 

— Ne-a poruncit, stăpâne, să umblăm pe malul Nilului, să înotăm în apă, 
să ne oprim lângă drumuri şi să facem zarvă mare în cinstea ta. Şi ne-a 
făgăduit că pentru toate acestea ne va da ce ni se cuvine. Căci noi, 
stăpâne, de două luni încoace n-am primit nimic. Nici turte de orz, nici 
peşte, nici untdelemn pentru ungerea trupului. 

— Ce-ai de zis despre toate acestea, nomarhe? îl întrebă prinţul pe 
Sofra. 

— Ăsta-i un beţiv primejdios... un mincinos fără pereche... răspunse 
Sofra. 

— Şi ce fel de zarvă aţi făcut în cinstea mea? 

— Cum ni s-a poruncit, zise uriaşul. Soţia şi fiica mea strigau împreună 
cu toţi ceilalţi: „Să ne trăiască veşnic!”, iar eu am sărit în apă şi am 
aruncat cununi de flori în corabia măriei-tale, lucru pentru care trebuia să 
mi se dea un uten. lar când măria-ta ai binevoit să pătrunzi în Atribis, mi s- 
a poruncit să mă arunc în faţa cailor şi să opresc carul măriei-tale... 

Prinţul începu să râdă. 

— Straşnic! zise el, nici nu mi-aş fi închipuit vreodată că ospăţul nostru 
va avea un sfârşit atât de vesel! Şi cât ţi-au plătit pentru că te-ai aruncat 
în faţa carului? 

— Mi-au făgăduit trei uteni, dar nu mi-au plătit nimic, nici mie, nici 
femeii şi nici fiicei. Aşa cum n-au dat nimic de mâncare săpătorilor, timp 
de două luni. 

— Şi din ce trăiţi? 

— Din cerşit, ori din ce ne dau ţăranii pentru munca noastră. Aşa că din 
pricina sărăciei ne-am răsculat de trei ori şi am vrut să ne întoarcem la 
casele noastre. Dar ofiţerii şi scribii ori făgăduiau c-o să ne dea cele 
cuvenite, ori porunceau să fim biciuiţi... 

— Pentru zarva aceea făcută în cinstea mea? adăugă prinţul, râzând. 

— Da, măria-ta... Uite, ieri a fost cea mai mare răscoală, fapt pentru 


care nomarhul Sofra a poruncit să fim bătuţi. Tot al zecelea a fost biciuit, 


iar eu am căpătat cele mai multe lovituri, fiindcă-s mare şi am de hrănit 
trei guri, a mea, a femeii şi a fiicei. Aşa bătut cum eram, m-am smuls din 
mâinile lor, ca să mă azvârl la picioarele tale, stăpâne. Şi să-ţi vorbesc 
despre jalnica noastră stare. Tu să ne baţi. Dacă suntem vinovaţi; dar 
scribii să ne dea ce ni se cuvine, căci altfel vom pieri de foame noi, 
nevestele noastre, copiii noştri. 

— Om blestemat ce eşti! strigă Sofra. Binevoieşte şi te uită, măria-ta, 
câtă pagubă mi-a pricinuit. Nici zece talanţi nu ajung pentru mesele, 
talgerele şi amforele stricate... Printre oaspeţii care-şi veniseră în fire, 
străbătu un vuiet de şoapte. 

— Ăsta-i un tâlhar! Uitaţi-vă, e un adevărat hiesos! în el clocoteşte încă 
blestematul sânge al strămoşilor lui, care au cotropit şi au nimicit Egiptul. 
Mese atât de scumpe... şi vase atât de frumoase, făcute praf! 

— O răscoală a lucrătorilor care nu şi-au primit drepturile aduce mai 
multă pagubă ţării decât preţuiesc toate aceste nimicuri, zise Ramses pe 
un ton aspru. 

— Cuvinte sfinte! Trebuie să fie săpate pe monumente, se auziră îndată 
glasuri în rândurile oaspeţilor. Răscoala îndepărtează pe oameni de la 
muncă şi întristează inima faraonului. Nu se cade ca muncitorii să nu-şi 
primească plata cuvenită vreme de două luni... 

Cu un dispreţ făţiş, prinţul îi privi pe curtenii schimbători ca norii şi se 
adresă nomarhului. 

— Ţi-l dau în grijă, zise el ameninţător, pe acest om schingiuit. Sunt 
sigur că niciun fir de păr nu se va clinti de pe capul lui, iar mâine vreau să 
văd grupul din care face parte, ca să mă încredinţez dacă omul acesta 
spune adevărul. 

După aceste cuvinte prinţul ieşi, lăsându-l pe nomarh şi pe oaspeţii săi 
într-o mare tulburare. 

A doua zi, îmbrăcându-se cu ajutorul lui Tutmozis, prinţul îl întrebă: 

— Lucrătorii au sosit? 

— Da, stăpâne. Aşteaptă din zori poruncile tale. 

— Dar omul acela... Bakura... se află printre ei? Tutmozis se strâmbă şi 


răspunse: 


— S-a întâmplat un lucru ciudat. Vrednicul Sofra a poruncit să fie închis 
într-o pivniţă goală din palatul lui. Dar turbatul acesta, puternic cum e, a 
spart uşa unei alte pivnițe, unde se ţine vinul, a răsturnat câteva amfore 
foarte preţioase şi s-a îmbătat el însuşi în aşa hal, încât... 

— Încât? întrebă prinţul. 

— A murit! 

Moştenitorul se repezi de pe scaun, strigând: 

— Şi tu crezi că el singur s-a îmbătat şi a murit? 

— Trebuie să cred. Fiindcă n-am dovezi că a fost ucis, răspunse 
Tutmozis. 

— Eu însă am să le caut! izbucni prinţul, alergând prin odaie şi suflând 
ca un leu întărâtat. 

Când se mai linişti puţin, Tutmozis îi zise: 

— Nu căuta, stăpâne, vină, acolo unde nu poate fi văzută, căci martori 
nu vei găsi. Chiar dacă cineva l-a ucis pe omul acesta din porunca 
nomarhului, nu va recunoaşte. Mortul însuşi nu va spune, desigur, nimic, 
şi, de altfel, ce însemnătate ar putea avea plângerea lui împotriva 
nomarhului? în împrejurările acestea nicio judecată nu va consimţi să 
înceapă cercetarea... 

— Dar dacă voi porunci eu? întrebă prinţul. 

— În cazul acesta vor cerceta şi vor dovedi nevinovăția lui Sofra. După 
care, tu, stăpâne, vei ieşi ruşinat, iar toţi nomarhii, rudele şi slugile lor vor 
deveni vrăjmaşii tăi. 

Prinţul se opri în mijlocul odăii, dus pe gânduri. 

— În sfârşit, zise Tutmozis, totul dovedeşte că nefericitul Bakura era un 
beţiv, poate un nebun şi mai ales un om de obârşie străină. În adevăr, ca 
egiptean neaoş, chiar dacă n-ar fi primit simbria timp de un an şi ar fi 
căpătat de două ori mai multe vergi, ar fi cutezat să pătrundă în palatul 
nomarhului şi să facă atâta zarvă? 

Ramses îşi înclină capul şi, văzând nişte curteni în camera cealaltă, zise 
cu vocea scăzută: 

— Ştii tu, oare, Tutmozis, că de când am pornit în călătoria asta, Egiptul 


mi se pare altfel, nu ştiu cum? Uneori mă întreb: nu sunt cumva într-o ţară 


străină? Apoi, inima îmi este cuprinsă din nou de nelinişte, ca şi cum aş 
avea pe ochi o perdea, în dosul căreia se petrec nelegiuiri pe care nu le 
pot desluşi... 

— Tocmai de aceea nici nu te uita la ele, fiindcă până la urmă ţi se va 
părea că noi, cu toţii, trebuie să fim trimişi în mine, răspunse Tutmozis, 
râzând. Nu uita că nomarhii şi dregătorii sunt păstorii turmei tale. Dacă 
vreunul va mulge o măsură de lapte sau va tăia o oaie pentru el, n-ai să-l 
ucizi, nici n-ai să-l alungi. Şi aşa ai prea multe oi, iar pe păstori îi găseşti cu 
mare greutate. 

Prinţul, îmbrăcat gata, trecu într-o încăpere unde se strânsese suita sa, 
alcătuită din preoţi, ofiţeri şi dregători. 

Apoi, împreună cu ei, părăsi palatul şi se duse în curtea exterioară. Era 
un loc întins, plantat cu salcâmi, sub umbra cărora lucrătorii aşteptau 
sosirea prinţului. La sunetul trompetei, mulţimea întreagă se ridică de la 
pământ şi se încolona pe cinci rânduri. Ramses, înconjurat de suita lui 
strălucitoare, se opri deodată, voind să privească mai întâi de departe 
grupul de săpători. Erau toţi goi, cu tichii albe pe cap şi cu şorţuri albe în 
jurul şoldurilor. În rândurile lor puteau fi deosebiți egipteni bruni, negri de 
culoare închisă, asiatici galbeni şi locuitori albi din Libia şi din insulele 
Mediteranei. În prima coloană stăteau săpătorii cu târnăcoape, în a doua 
cei cu sape, în a treia cei cu lopeţi. Rândul al patrulea era alcătuit din 
hamali, purtând câte un drug şi două găleți, iar al cincilea de asemenea 
din hamali, dar cu lăzi mari, purtate fiecare de câte doi oameni şi în care 
se afla pământul săpat. 

În faţa rândurilor, tot la zece-cincisprezece paşi, stăteau meşterii, cu 
câte o bâtă zdravănă în mână şi cu un compas mare de lemn, ori un echer. 
Când prinţul se apropie de ei, strigară cu toţii în cor: 

— Să ne trăieşti veşnic! căzură apoi în genunchi şi îşi izbiră frunţile de 
pământ. 

Moştenitorul le porunci să se ridice şi din nou se uită la ei, cercetător. 
Erau oameni sănătoşi şi puternici. Nu făceau câtuşi de puţin impresia că 
trăiesc de două luni din cerşit. 

Nomarhul Sofra, întovărăşit de suită, se apropie de prinţ. Dar Ramses, 


prefăcându-se că nu-l vede, i se adresă unuia dintre meşteri: 

— Sunteţi săpători din Sohem? întrebă el. 

Meşterul căzu, cât era de lung, cu faţa la pământ, dar nu scoase nicio 
vorbă. 

Prinţul dădu din umeri şi le strigă muncitorilor: 

— Sunteţi din Sohem? 

— Suntem săpători din Sohem! răspunseră ei în cor. 

— V-aţi primit plata? 

— Am primit, suntem sătui şi fericiţi, suntem slugile luminăţiei-sale, 
faraonul, răspunseră ei în cor, scandând fiecare cuvânt. 

— Stânga-mprejur! comandă prinţul. 

Se întoarseră. Aproape fiecare avea urme adânci şi dese pe spinare de 
la vergelele cu care fuseseră bătuţi; urme proaspete însă nu se vedeau. 

„Mă înşală!” îşi zise în gând moştenitorul. Porunci muncitorilor să 
meargă la tabără şi, fără să-l salute sau să-şi ia rămas bun de la nomarh, 
se întoarse la palat. 

— Ai fi oare şi tu în stare să-mi spui, îi zise el în drum lui Tutmozis, că 
oamenii aceştia sunt muncitori din Sohem? 

— Doar ei înşişi au spus-o, răspunse curteanul. Prinţul strigă să i se dea 
calul şi porni spre trupele cantonate afară din oraş. 

Ziua întreagă făcu instrucţie cu oştile lui. Pe la amiază apărură pe câmp, 
sub conducerea nomarhului, câteva zeci de hamali cu corturi, mese, 
mâncare şi vin. Dar prinţul îi trimise la Atribis, iar când sosi timpul mesei 
pentru soldaţi, porunci să i se aducă şi lui hrană şi mâncă turtă de ovăz şi 
carne uscată. 

Oştile erau alcătuite din mercenari libieni. Seara când prinţul le porunci 
să depună armele şi-şi luă rămas bun de la ei, soldaţii şi ofiţerii păreau 
ieşiţi din minţi. Îi strigau: „Să ne trăieşti veşnic!” şi-i sărutau mâinile şi 
picioarele; din sulițe şi mantii făcură o lectică şi, cântând, îl conduseră 
până în oraş, ciorovăindu-se pe drum între ei pentru cinstea de a-l purta 
pe umeri. 

Nomarhul şi dregătorii provinciei, văzând elanul libienilor barbari şi 


bunăvoința de care se bucurau în ochii moştenitorului, fură cuprinşi de 


îngrijorare. 

— lată un adevărat stăpân! îi şopti lui Sofra marele scrib. Dacă ar vrea, 
oamenii ăştia ne-ar ciopârţi cu paloşele pe noi şi pe copiii noştri. Mâhnit, 
nomarhul suspină, implorând în gând milostiva ocrotire a zeilor. Târziu, 
noaptea, Ramses ajunse la palat şi aici slujitorul îi spuse că i s-a schimbat 
iatacul. 

— De ce? 

— Pentru că în celălalt a fost văzut un şarpe veninos, care s-a ascuns şi 
nu poate fi găsit. 

Noul dormitor se afla în aripa vecină cu casa nomarhului. Era o cameră 
pătrată, înconjurată de coloane. Pereţii de alabastru erau acoperiţi cu un 
basorelief pictat, înfă ţişând în partea de jos plante în glastre, iar mai sus 
ghirlande cu frunze de măslini şi de lauri. 

Aproape în mijlocul odăii se afla un pat mare, încrustat cu lemn de 
abanos cu fildeş şi aur. Camera era luminată de două torţe înmiresmate, 
iar sub colonadă se aflau măsuţe cu vin, mâncare şi cununi de roze. 

În tavan se vedea o mare deschizătură pătrată, acoperită cu pânză. 
Prinţul se îmbăie şi se întinse pe patul moale; slugile se retraseră în odăile 
alăturate. Torţele începură să ardă tot mai slab, iar în iatac începu să adie 
un vânt răcoros, îmbibat de miresme de flori. În acelaşi timp, din partea de 
sus, răsună muzica domoală a harpelor. Ramses ridică ochii. Acoperişul de 
pânză al odăii se dădu la o parte şi, prin deschizătura tavanului, se putu 
vedea constelația Leului, în care lucea puternic steaua Regulus. Muzica 
harpelor se auzi mai tare. „Oare se pregătesc zeii să mă viziteze?” îşi zise 
Ramses în gând, surâzând. 

În deschizătura tavanului străluci o fâşie lată de lumină puternică, dar 
plăcută. Peste o clipă apăru şi o lectică, având forma unei bărci de aur şi în 
care se afla un chioşc de flori; stâlpii îi erau înfăşuraţi în ghirlande de roze, 
iar acoperişul în violete şi flori de lotus. Pe frânghii înfăşurate în frunziş 
verde, barca de aur alunecă fără zgomot în iatacul prinţului. Se opri pe 
podea şi, de sub flori, ieşi o femeie goală, de o frumuseţe neobişnuită. 
Trupul ei avea nuanţa marmurii albe; din valul de chihlimbar al părului se 


răspândeau miresme îmbătătoare. Femeia, coborând din lectica ei 


aeriană, îngenunche în faţa prinţului. 

— Eşti fiica lui Sofra? o întrebă moştenitorul. 

— Da, stăpâne... 

— Şi totuşi ai venit la mine? 

— Să te implor să-l ierţi pe tatăl meu. E nefericit! De la amiază varsă 
lacrimi şi se târâie în cenuşă... 

— Dar dacă nu-l voi ierta, vei pleca? 

— Nu, şopti ea încet. 

Ramses o trase spre sine şi o sărută pătimaş. Ochii i se înflăcărară. 

— De aceea îl voi ierta, zise el. 

— O, cât eşti de bun! strigă ea, cuibărindu-se la pieptul prinţului. Apoi 
adăugă, alintându-se: Şi vei porunci să fie despăgubit de stricăciunile 
pricinuite de nebunul acela de lucrător? 

— Voi porunci... 

— Şi pe mine mă vei lua în casa ta?... Ramses se uită la ea. 

— Te voi lua, căci eşti frumoasă. 

— Adevărat? zise ea, încolăcindu-i gâtul cu braţele. Uită-te mai bine la 
mine. Printre frumuseţile Egiptului sunt de abia pe locul al patrulea. 

— Ce vrei să spui? 

— În Memfis, sau lângă Memfis, locuieşte femeia care ocupă locul cel 
dintâi... Din fericire nu-i decât o evreică! în Sohem este a doua... 

— Nu ştiu nimic despre ea, adăugă prinţul. 

— O, porumbelul meu! Desigur că nici despre a treia, cea din Anu, nu 
ştii nimic... 

— Oare şi ea face parte din casa mea? 

— Nerecunoscătorule! strigă ea, lovindu-l cu o floare de lotus. Eşti în 
stare să spui şi despre mine acelaşi lucru, peste o lună. Dar eu nu mă dau 
bătută uşor... 

— Ca şi tatăl tău. 

— Încă nu i-ai uitat fapta? Bagă de seamă, plec... 

— Rămâi... Rămâi! 

A doua zi, locţiitorul faraonului binevoi să primească omagiile 


nomarhului Sofra şi să vină la ospăţul dat de acesta. Lăudă de faţă cu 


toată lumea chipul în care cârmuia provincia şi, spre a-l despăgubi de 
stricăciunile făcute de lucrătorul beat, îi dărui jumătate din vasele şi 
mobilele primite în oraşul Anu. 

A doua jumătate a acestor daruri fu luată de fiica nomarhului, frumoasa 
Abeb, în calitatea ei de femeie a curţii prinţului. Pe deasupra mai ceru să i 
se plătească din caseta lui Ramses cinci talanţi pentru rochii, cai şi sclave. 

Seara, prinţul îi zise lui Tutmozis, căscând: 

— Tatăl meu mi-a spus un mare adevăr: femeile costă mulţi bani! 

— Mai rău e când nu le ai, răspunse Tutmozis. 

— Eu am patru şi nici nu prea ştiu bine cum s-a întâmplat. Aş putea să-ţi 
dau ţie vreo două. 

— Şi pe Sara? 

— Nu, pe ea nu, mai ales dacă va avea un fiu. 

— Dacă le vei da zestre bună acestor turturele, se vor găsi şi soţi pentru 
ele. 

Prinţul căscă din nou. 

— Nu-mi place să aud despre zestre, zise el. Aaa!... Ce fericire că mă voi 
smulge din mijlocul vostru şi voi sta printre preoţi... 

— Eşti într-adevăr hotărât să faci aşa? 

— Trebuie. În sfârşit, poate că voi afla de la ei de ce sărăcesc faraonii. 
Aaa! Şi-apoi... mă voi odihni. 


CAPITOLUL XXV 


În aceeaşi zi, la Memfis, fenicianul Dagon, vrednicul creditor al 
moştenitorului, stătea culcat pe canapea, în veranda palatului său, 
înconjurat de tufe de răşinoase înmiresmate, cultivate în glastre mari. Doi 
sclavi negri îl răcoreau pe bogătaş, mişcând evantaiele, iar el, jucându-se 
cu o maimuţă tânără, asculta socotelile pe care i le citea scribul. 

În clipa aceea un sclav, înarmat cu paloş, coif, suliță şi scut (cămătarului 
îi plăcea portul militar), anunţă pe cinstitul Rabsun, neguţător fenician din 
Memfis. 

Oaspetele intră, ploconindu-se până la pământ, şi clipi în aşa fel din 
ochi, încât Dagon porunci scribului şi sclavilor să părăsească veranda. 
Apoi, ca un om prevăzător ce era, se uită prin toate colţurile şi-i zise 
oaspetelui: 

— Putem sta de vorbă. Rabsun începu fără introducere: 

— Ai aflat, oare, că prinţul Hiram a sosit din Tir? Dagon sări de pe 
canapea, ca ars, strigând: 

— Dar-ar lepra în el şi în principatul lui! 

— Tocmai mi-a pomenit despre o neînțelegere între voi, urmă oaspetele 
liniştit. 

— Cum neînțelegere? strigă Dagon. Tâlharul m-a furat, m-a nimicit, ma 
ruinat! Când mi-am trimis corăbiile pe urmele altor corăbii tiriene, spre 
apus, după argint, cârmacii lui au aruncat asupra lor foc, ca să le 
scufunde... Aşa că toate corăbiile mele s-au întors goale, arse, hodorogite, 
înghiţi-l-ar focul din cer! încheie Dagon, furios. 

— Dar dacă Hiram are pentru tine o afacere bună? întrebă oaspetele, 
zeflemitor. 

Furtuna dezlănţuită în pieptul lui Dagon se potoli pe loc. 

— Ce fel de afacere ar putea avea pentru mine? întrebă cu un glas cât 
se poate de liniştit. 

— O să-ţi spună el singur, dar pentru asta trebuie mai întâi să se 
întâlnească cu tine. 


— N-are decât să vină aici. 


— El socoate că trebuie să te duci tu la el. Doar face parte din marele 
sfat din Tir. 

— Mai bine să crape decât să mă duc eu la el! strigă din nou cămătarul 
cu mânie. 

Oaspetele apropie scaunul de canapea şi-l lovi uşor pe bogătaş în 
coapsă. 

— Dagon, zise el, fii om cu mintea întreagă... 

— De ce crezi că nu-s cu mintea întreagă şi de ce tu, Rabsun, îmi 
vorbeşti fără cuviinţă? 

— Dagon, nu fi prost! îl povăţui oaspetele. Dacă tu nu te duci la el şi nici 
el nu vine la tine, atunci cum o să faceţi afacerea? 

— Tu eşti un prost, Rabsun! izbucni din nou creditorul. Pentru că dacă 
m-aş duce eu la Hiram, să mi se usuce mâna dacă n-aş pierde jumătate 
din câştig de pe urma amabilităţii mele. 

Oaspetele se gândi şi răspunse: 

— Acum ai rostit un cuvânt înţelept. Dar uite ce-ţi voi spune eu: vino tu 
la mine, iar Hiram să vină şi el la mine şi voi amândoi să staţi de vorbă şi 
să puneţi afacerea la cale. 

Dagon îşi plecă fruntea şi, clipind viclean din ochi, întrebă: 

— Hai, Rabsun, spune-mi drept, cât ţi-a dat? 

— Pentru ce? 

— Ca să vin la tine şi să pun la cale o afacere cu nemernicul ăsta... 

— Afacerea asta e spre binele Feniciei întregi, aşa că nu urmăresc niciun 
câştig pentru mine, răspunse Rabsun. 

— Aşa să-ţi înapoieze datornicii banii, dacă-i adevărat ce spui! 

— Aşa să nu-mi plătească datornicii, dacă am vreun câştig de aici! Tot 
ce vreau e ca Fenicia să n-aibă vreo pagubă, strigă Rabsun cât îl ţinu gura, 
înfuriat. 

Şi se despărţiră. 

Spre seară, preacinstitul Dagon se urcă în lectica lui purtată de şase 
sclavi. În faţă mergeau doi alergători cu bastoane şi doi purtători de torţe, 
iar în spate veneau patru servitori înarmaţi până-n dinţi. Nu pentru 


siguranţă, ci pentru faptul că lui Dagon îi plăcea de câtva timp să fie 


înconjurat de oameni înarmaţi, ca un nobil. Cobori din lectică cu multe 
ifose şi, sprijinit de subsuori de doi oameni (cel de al treilea ţinea umbrela 
deasupra lui), intră în casa lui Rabsun. 

— Unde-i... Hiram ăla? întrebă el, trufaş, pe amfitrion. 

— Nu-i aici. 

— Cum adică? Să-l aştept eu pe el? 

— Nu-i în odaia asta, ci în a treia, la soţia mea, răspunse gazda. În clipa 
de faţă îi face o vizită soţiei mele. 

— Eu n-am să mă duc acolo! zise cămătarul, aşezându-se pe canapea. 

— Te vei duce în odaia a doua, iar el în aceeaşi clipă o să intre acolo. 
După o scurtă împotrivire, Dagon cedă, iar peste câteva clipe, la un semn 
al gazdei, veni în odaia a doua. În acelaşi timp din încăperile din faţă intră 
un om scund, cu barbă căruntă, îmbrăcat într-o togă aurie şi purtând un 
cerc de aur pe cap. 

— lată, zise gazda, stând în mijlocul odăii, iată-l pe măritul Hiram, 
membru al marelui sfat tirian. lată-l şi pe vrednicul Dagon, creditor al 
prinţului moştenitor şi al locţiitorului faraonului în Egiptul de Jos. Amândoi 
oaspeţii se închinară unul în faţa celuilalt, cu braţele încrucişate pe piept, 
apoi se aşezară la câte o măsuţă fiecare, în mijlocul odăii. Hiram îşi dădu 
puţin la o parte toga, arătându-şi marea medalie de aur de la gât, iar 
Dagon, drept răspuns, începu să se joace cu lanţul, gros de aur, primit de 
la Ramses. 

— Eu, Hiram, vorbi bătrânul, îl salut pe vrednicul Dagon şi-i urez să-i 
sporească averea şi să aibă noroc în afaceri. 

— Eu, Dagon, îl salut pe vrednicul Hiram şi-i urez tot ceea ce-mi urează 
şi el mie... 

— Ai şi început cearta? îl întrerupse Hiram, supărat. 

— Eu, cearta? Spune tu, Rabsun, mă cert eu? 

— Ar fi mai bine ca domniile-voastre să vorbească despre afaceri, 
răspunse gazda. 

După o clipă de gândire, Hiram începu: 

— Prietenii din Tir îţi trimit multe salutări prin mine. 


— Numai atât? întrebă Dagon, pe un ton batjocoritor. 


— Ce-ai fi vrut să-ţi trimită? răspunse Hiram, ridicând tonul. 

— Linişte. Nu vă certaţi! interveni iar gazda. Hiram răsuflă de câteva ori 
adânc şi zise: 

— Aşa-i. Ai dreptate, nu trebuie să ne certăm... Pentru Fenicia se arată 
vremuri grele... 

— Marea a înecat oare Tirul, ori Sidonul? întrebă Dagon, zâmbind. Hiram 
scuipă şi întrebă: 

— Ce ai păţit de eşti azi aşa de rău? 

Întotdeauna sunt rău, când nu mi se vorbeşte după cuviinţă... 

— Dar de ce la rândul tău nu-mi spui, „înălţimea-ta"? că doar sunt prinţ! 

— Poate că eşti în Fenicia, răspunse Dagon. Dar în Asiria, la orişice 
satrap de rând, aştepţi la uşă trei zile ca să fii primit, iar când eşti primit, 
cazi cu burta la pământ, ca orice negustor fenician. 

— Dar tu ce-ai face dacă te-ai găsi în faţa unui sălbatic, în stare să te 
tragă în ţeapă? strigă Hiram. 

— Ce-aş face eu, nu ştiu, răspunse Dagon. Dar în Egipt eu stau pe 
aceeaşi canapea cu moştenitorul tronului, care acum e locţiitor al 
faraonului. 

— Liniştiţi-vă, înălţimile-voastre, încercă să-i împace amfitrionul. 

— Să ne liniştim, da, dar eu văd că omul acesta, care e un negustor 
fenician de rând, nu vrea să se poarte respectuos cu mine... strigă Dagon. 

— Eu am o sută de corăbii! urlă Hiram. 

— lar faraonul douăzeci de mii de oraşe, orăşele şi sate... 

— Cinstiţi oaspeţi, băgaţi de seamă că se duce de râpă nu numai 
afacerea care vă priveşte, dar şi Fenicia întreagă! zise Rabsun, pe un ton 
mai ridicat. 

Hiram îşi strânse pumnii, dar tăcu şi se opri. 

— Trebuie să recunoşti însă, îi zise după o clipă lui Dagon, că din cele 
douăzeci de mii de sate prea puţine sunt cele stăpânite cu adevărat de 
faraon. 

— Vrei să spui, sări Dagon, că şapte mii de oraşe aparţin templelor şi 
alte şapte mii, nobililor? Da. Dar faraonului îi mai rămân încă şapte mii! 


— Nu prea! Căci dacă de aici vei scădea încă vreo trei mii - cele lăsate 


zălog preoţilor - şi încă vreo două mii cele arendate fenicienilor noştri... 

— Aşa e, zise Dagon, dar faraonului tot îi mai rămân vreo două mii de 
oraşe foarte bogate... 

— Ce-i cu voi. V-a luat Set minţile? urlă la rândul lui Rabsun. V-aţi apucat 
să numărați oraşele faraonului, fir-ar... 

— Sst! şopti Dagon, ridicându-se repede de pe jilţul lui. 

— ... tocmai în clipa când Fenicia e ameninţată de o nenorocire! îşi 
încheie Rabsun vorba. 

— Nu puteţi să-mi spuneţi şi mie odată ce fel de nenorocire? îl 
întrerupse Dagon. 

— Lasă-l pe Hiram să vorbească şi vei afla, răspunse gazda. 

— Să vorbească... 

— Ştii oare ce s-a întâmplat în hanul La Corabie, la fratele nostru 
Asarhadon? începu Hiram. 

— N-am fraţi în rândurile cârciumarilor! îl întrerupse Dagon, batjocoritor. 

— Taci! strigă Rabsun mânios, apucând stiletul de prăsele. Eşti prost ca 
un câine care latră în somn... 

— De ce-i oare înfuriat... negustorul ăsta de oase? răspunse Dagon, 
întinzându-şi totodată braţul spre pumnalul lui. 

— Potoliţi-vă. Îi Linişti bătrânul prinţ, care-şi duse, de asemenea, mâna 
uscăţivă spre brâu. 

Timp de câteva clipe tustrei se înfruntară cu nările fremătânde şi cu 
ochii scăpărători. În sfârşit, Hiram, care se linişti cel dintâi, începu din nou, 
ca şi cum nu s-ar fi întâmplat nimic: 

— Acum câteva luni a poposit la hanul lui Asarhadon un oarecare Phut, 
din oraşul Harran... 

— Trebuia să primească cinci talanţi de la un preot, îl întrerupse Dagon. 

— Şi mai departe? întrebă Hiram. 

— Nimic. A intrat în bunele graţii ale unei preotese şi, urmându-i sfatul, 
s-a dus la Teba să-şi caute datornicul. 

— Ai minte de copil şi eşti limbut ca o femeie, zise Hiram. Harranuezul 
ăla nu-i de loc harranuez; e din Caldeea, iar numele lui nu-i Phut, ci 


Beroes. 


— Beroes? Beroes? repetă Dagon, reamintindu-şi numele. Numele ăsta 
l-am auzit undeva... 

— L-ai auzit! rosti Hiram cu dispreţ. Beroes e cel mai înţelept preot din 
Babilon, e sfetnicul prinților asirieni şi al regelui însuşi... 

— N-are decât, numai sfetnicul faraonului să nu fie; încolo, ce-mi pasă 
mie? zise cămătarul. 

Rabsun se ridică de pe scaun şi, punându-i lui Dagon pumnul sub nas, 
strigă: 

— Tu, porc îngrăşat cu lăturile faraonului, pentru tine Fenicia-i tot atât 
cât e pentru mine Egiptul! De-ai putea, ţi-ai vinde ţara pentru o drahmă... 
Câine lepros ce eşti! 

Dagon îngălbeni şi răspunse calm: 

— Ce îndrugă negustoraşul ăsta? La Tir sunt fiii mei care învaţă 
navigația; la Sidon stă fiica mea cu bărbatul ei. Jumătate din avutul meu l- 
am împrumutat marelui sfat, deşi nu primesc nici măcar zece la sută 
pentru ce-am dat. Şi negustoraşul ăsta zice că nu-mi pasă de Femicia! 
Ascultă, Rabsun, adăugă el după o clipă, doresc ca soţiei tale şi copiilor tăi 
şi umbrelor părinţilor tăi să le porţi atâta grijă câtă port eu fiecărei corăbii 
feniciene, fiecărei pietre din Tir, din Sidon şi chiar din Zarpat şi Ahsib... 

— Dagon spune adevărul, îl întrerupse Hiram. 

— Auzi, eu nu port de grijă Feniciei! continuă cămătarul, înflăcărându- 
se. Numai pe câţi fenicieni i-am adus aici, ca să facă averi, şi cu ce mam 
ales de pe urma lor? Auzi, colo, nu-i port eu de grijă! Hiram mi-a prăpădit 
două corăbii şi m-a păgubit de mari câştiguri, cu toate astea, când e vorba 
de Fenicia, iată-mă, stau în aceeaşi odaie cu el... 

— Da, aşa-i. Fiindcă ţi-ai închipuit că o să puneţi la cale înşelarea unui al 
treilea, zise Rabsun. 

— Aşa să-ţi închipui tu clipa morţii, prostănacule! răspunse Dagon. Ca şi 
cum aş fi un copil care nu înţelege că atunci când Hiram vine la Memfis, nu 
vine pentru afaceri. Vai de capul tău, Rabsun! Ar trebui să stai slugă la 
mine vreo doi ani şi să mături grajdul... 

— Ajunge! strigă Hiram, izbind cu pumnul în măsuţă. 


— N-o să terminăm niciodată cu preotul acela caldeian, mormăi Rabsun 


cu atâta calm, de parcă n-ar fi fost ocărit cu o clipă mai înainte. Hiram tuşi 
Şi zise: 

— E adevărat că omul ăsta are casă şi pământuri în Harran, unde 
numele lui este Phut. A primit scrisori de la negustorii hittiţi pentru cei din 
Sidon, aşa că a fost primit să meargă cu caravana noastră. Vorbeşte bine 
limba feniciană, plăteşte fără tocmeală, nu cere nimic deosebit, aşa că 
oamenii noştri l-au îndrăgit, chiar foarte mult. Dar, continuă Hiram, 
scărpinându-se în barbă, când leul se îmbracă în piele de bou îi rămâne 
afară, întotdeauna, măcar o bucată din coadă. Şi cum Phut ăsta se purta 
ca un mare înţelept, având despre sine o părere cât se poate de bună, 
căpetenia caravanei i-a scotocit pe furiş prin lucruri. Dar n-a găsit nimic, în 
afară de chipul zeiţei Astoret. Şi tocmai medalionul ăsta îl puse pe gânduri 
pe conducătorul caravanei. De unde putea avea un hittit o medalie 
feniciană? Aşa că, de îndată ce sosiră la Sidon, spuse faptul mai-marilor 
săi; din clipa aceea straja noastră secretă nu-l mai scăpă din ochi pe Phut. 
Omul se purta însă cu atâta înţelepciune, încât, după ce rămase câteva 
zile în Sidon, fu îndrăgit de toţi. Se ruga şi aducea jertfe zeiţei Astoret, 
plătea cu aur, nu împrumuta bani. Avea legături numai cu fenicieni. Aşa îi 
ameţi pe toţi, încât urmărirea lui slăbi şi el ajunse, liniştit, până în Memfis. 
Aici, căpeteniile noastre începură de asemenea să-l supravegheze, dar nu 
descoperiră nimic: bănuiră doar că trebuie să fie un nobil mare, şi nu un 
simplu locuitor din Harran. Abia Asarhadon, din întâmplare, îl urmări şi 
putu chiar să descopere că acest aşa-zis Phut a petrecut o noapte întreagă 
în vechiul templu al lui Set, care se bucură aici de o mare faimă... 

— Acolo pătrund numai preoţii mari, la adunări însemnate, adăugă 
Dagon. 

— Nici lucrul acesta n-ar fi cine ştie ce, continuă Hiram. Dar unul dintre 
neguţătorii noştri s-a întors acum o lună din Babilon, cu ştiri ciudate. În 
schimbul unui dar preţios, un curtean al satrapului din Babilon i-a 
mărturisit că asupra Feniciei apasă nenorocirea. „Pe voi o să vă 
cotropească asirienii. l-a spus curteanul, iar pe cei din ludeea, egiptenii. 
Tocmai în legătură cu aceasta a plecat marele preot caldeian, Beroes, la 
preoţii din Teba, spre a încheia cu ei o înţelegere.” Trebuie să ştiţi, urmă 


Hiram, că preoţii caldeieni îi socotesc pe preoţii egipteni drept fraţi. lar 
cum Beroes se bucură de mare trecere la curtea regelui Assar, vestea 
despre înţelegerea asta poate fi deci foarte adevărată. 

— De ce ţin asirienii să aibă Fenicia? întrebă Dagon, muşcându-şi 
unghiile. 

— De ce are hoţul nevoie de hambare străine? răspunse Hiram. 

— Ce însemnătate poate avea înţelegerea dintre Beroes şi preoţii 
egipteni? întrebă Rabsun, îngândurat. 

— Prost mai eşti! zise Dagon. Faraonul face tot ce-l sfătuiesc preoţii. 

— Se va încheia un tratat şi cu faraonul, nu vă fie teamă! îl întrerupse 
Hiram. La Tir se ştie sigur că în Egipt, va sosi cu o mare suită şi cu daruri, 
solul asirian Sargon. Vrea, chipurile, să viziteze Egiptul şi să stea de vorbă 
cu sfetnicii, ca în documentele egiptene să nu se mai scrie cum că Asiria 
plăteşte tribut faraonilor. Dar de fapt vine să încheie pactul privitor la 
împărţirea ţărilor aflate între marea noastră şi Eufrat. 

— Înghiţi-i-ar pământul! blestemă Rabsun. 

— Ce crezi despre toate astea, Dagon? întrebă Hiram. 

— Şi ce-aţi face voi, dacă Assar ne-ar ataca cu adevărat? Hiram se 
cutremură de mânie. 

— Cum ce? Ne-am urca pe corăbii cu familiile şi comorile noastre, iar 
câinilor ălora le-am lăsa ruinele oraşelor noastre şi leşurile sclavilor... Nu 
cunoaştem oare ţări mai mari şi mai frumoase decât Fenicia, unde să 
putem întemeia o nouă ţară mai bogată decât asta de acum? 

— De ne-ar feri zeii de o asemenea încercare, zise Dagon. 

— Tocmai despre asta e vorba, adică de a scăpa Fenicia de azi de La 
pieire, zise Hiram. lar tu, Dagon, poţi face multe în această privinţă... 

— Ce pot face eu? 

— Poţi afla de la preoţi dacă a fost la ei Beroes şi dacă a încheiat cu ei o 
astfel de înţelegere. 

— E un lucru nespus de greu, şopti Dagon. Dar poate că voi găsi vreun 
preot în stare să mă lămurească. 

— Poţi face, continuă Hiram, ca la curtea faraonului să nu se încheie 
tratatul cu Sargon? 


— Foarte greu... Singur n-am să fiu în stare. 

Voi fi cu tine, iar aur ne va da Fenicia. Încă de pe acum se strâng dări. 

— Eu însumi am dat doi talanţi, şopti Rabsun. 

— Voi da zece, zise Dagon. Dar ce voi primi pentru munca mea? 

— Ce? Să zicem... zece corăbii, răspunse Hiram. 

— Dar tu cât vei câştiga? întrebă Dagon. 

— i se pare puţin? Fie deci cincisprezece... 

— Eu te întreb: cât vei câştiga tu? insistă Dagon. 

— Îţi vom da douăzeci. Ajunge? 

— Fie. Îmi veţi arăta însă drumul spre ţara argintului? 

— Da. Îţi vom arăta. 

— Şi locul de unde luaţi cositor? 

— Fie şi asta... 

— Şi locul unde se zămisleşte chihlimbarul? încheie Dagon. 

— De-ai crăpa şi tu odată! răspunse înălţimea-sa prinţul Hiram, 
întinzându-i mâna. Şi... nu-mi vei mai purta pică pentru cele două bărcuţe? 

Dagon suspină. 

— Voi munci ca să uit. Dar cât aş fi câştigat dacă nu m-aţi fi alungat 
atunci? 

— Ajunge! interveni Rabsun. Vorbiţi doar despre Fenicia. 

— Prin cine vei afla tu veşti despre Beroes, şi despre înţelegere? îl 
întrebă Hiram pe Dagon. 

— Dă-mi pace. E primejdios să vorbim despre acest lucru. Ştii doar că 
aici vor fi amestecați preoţi. 

— Dar prin cine ai putea să strici tratatul? 

— Cred... cred că prin însuşi moştenitorul tronului. Are destule datorii la 
mine. 

Hiram ridică mâna în sus şi răspunse: 

— Moştenitorul, foarte bine, căci el va deveni faraon, poate chiar în 
curând... 

— Sst! îl întrerupse Dagon, izbind cu pumnul în masă. Usca-ţi-s-ar limba 
pentru vorbele tale! 


— Porcule! strigă Rabsun, ameninţându-l pe cămătar. 


— Negustor nepriceput ce eşti! răspunse Dagon cu un zâmbet 
batjocoritor. Tu, Rabsun, ar trebui să vinzi peşte uscat şi apă pe străzi, iar 
nu să te amesteci în pricinile dintre ţări. Copita boului mânjită de glodul 
egiptean are mai multă minte decât tine, care stai de cinci ani în capitala 
Egiptului! De te-ar mânca porcii... 

— Liniştiţi-vă! interveni Hiram. Lăsaţi-mă să termin... 

— Vorbeşte, căci tu eşti înţelept şi pe tine te înţelege inima mea, zise 
Rabsun. 

— Dacă tu, Dagon, ai înrâurire asupra moştenitorului, e cum nu se poate 
mai bine, continuă Hiram. Căci dacă moştenitorul va voi să facă un tratat 
cu Asiria, atunci el seva încheia, însă scris cu sângele nostru, pe pielea 
noastră. lar dacă moştenitorul va voi război cu Asiria, atunci va fi război, 
chiar dacă preoţii vor chema împotriva lui, în ajutor, toţi zeii. 

— Sst! interveni Dagon, dacă preoţii vor voi cu tot dinadinsul, tratatul se 
va încheia. Dar poate că nu vor voi... 

— De aceea, Dagon, zise Hiram, trebuie să avem de partea noastră 
toate căpeteniile... 

— Lucrul e cu putinţă. 

— Şi pe nomarhi... 

— E de asemenea cu putinţă. 

— Şi pe moştenitor, continuă Hiram. Dar dacă îl vei îndemna numai tu 
singur să aibă război cu Asiria, nu va ieşi nimic. Omul este ca o harpă cu 
multe strune şi trebuie să cânţi pe ele cu zece degete, iar tu, Dagon, nu 
eşti decât un singur deget. 

— Doar n-ai vrea să mă rup în zece... 

— Poţi fi însă ca o mână care are cinci degete. Trebuie să lucrezi astfel, 
încât nimeni să nu ştie că tu vrei război, dar... ca fiecare bucătar al 
moştenitorului să vrea războiul, fiecare frizer, toţi băieşii, purtătorii de 
lectici şi ofiţerii, vizitiii, toţi să vrea războiul cu Asiria. lar moştenitorul să 
audă despre aceasta din zori şi până-n noapte, ba chiar şi atunci când 
doarme... 

— Aşa va fi. 

— Dar ibovnicele i le cunoşti? întrebă Hiram. Dagon făcu un gest puţin 


promiţător. 

— Nişte prostuţe. Răspunse el. Se gândesc doar la rochii, farduri şi 
parfumuri Habar n-au însă de unde vin aceste parfumuri şi cine le aduce în 
Egipt. 

— Trebuie să-i fie dată o ibovnică care să cunoască toate lucrurile astea, 
zise Hiram. 

— De unde s-o luăm? întrebă Dagon. A... am una, strigă el, lovindu-se 
peste frunte. O cunoşti pe Kama, preoteasa zeiţei Astoret? 

— Cum? îl întrerupse Rabsun Preoteasa zeiţei Astoret să fie ibovnica 
unui egiptean? 

— Ai vrea cumva să fie a ta? îl batjocori Dagon. Va fi chiar şi mare 
preoteasă, dacă va trebui s-o apropiem de curte... 

— Vorbeşti înţelept, zise Hiram. 

— Dar ăsta-i un sacrilegiu! se indignă Rabsun. 

— Şi de aceea preoteasa care-l va săvârşi poate muri, adăugă bătrânul 
Hiram. 

— Numai să nu pună piedici evreica aceea, Sara. Zise Dagon, după o 
clipă de tăcere. Ea va naşte un copil de care moştenitorul se îngrijeşte de 
pe acum. lar dacă noul născut va fi băiat, atunci moştenitorul va renunţa 
la celelalte ibovnice. 

— Vom avea bani şi pentru Sara, zise Hiram. 

— Nu va primi nimic! izbucni Dagon. Netrebnica aia n-a vrut să ia cupa 
prețioasă de aur pe care i-am oferit-o eu însumi... 

— Da, căci şi-a închipuit că vrei să-ţi baţi joc de ea, adăugă Rabsun. 

Hiram dădu din cap. 

— Nu trebuie să vă bateţi capul cu aşa ceva, zise el. Unde nu izbuteşte 
aurul, izbuteşte tatăl, mama sau ibovnica. lar unde nu izbuteşte nici 
ibovnica, se mai poate recurge... 

— La cuţit, mormăi Rabsun. 

— La otravă, şopti Dagon. 

— Cuţitul e un lucru foarte grosolan, încheie Hiram. Îşi netezi barba, 
căzu pe gânduri, iar la urmă se ridică şi scoase din sân o panglică de 


purpură de care erau atârnate în şir trei amulete de aur cu imaginea zeiţei 


Astoret. Scoase de la brâu un pumnal, tăie panglica în trei şi le înmână lui 
Dagon şi lui Rabsun câte o bucată, cu amuletele lor. Apoi, tustrei se 
îndreptară din mijlocul odăii spre ungherul în care se afla statuia înaripată 
a zeiţei; îşi încrucişară braţele pe piept, iar Hiram începu să rostească 
încet, dar răspicat: 

— ie, mama vieţii, îţi jurăm să păstrăm cu credinţă înţelegerea noastră 
şi să nu avem linişte până ce oraşele sfinte nu vor fi izbăvite de duşmani, 
pe care facă zeii să-i nimicească foamea, boala şi focul... lar dacă vreunul 
dintre noi ar călca legământul ori ar trăda taina, toate nenorocirile şi 
întreaga defăimare să cadă asupră-i. Fie ca foamea să-i răsucească 
măruntaiele, iar somnul să fugă de ochii lui însângeraţi. Să i se usuce 
mâna aceluia care va veni în grabă să-i dea ajutor, fiindu-i milă de 
nenorocirea lui. Fie ca pe masa lui pâinea să se prefacă în putregai, iar 
vinul în sânge stricat. Copiii să-i moară, iar casa să i se umple de bastarzi, 
care să-l scuipe şi să-l alunge. Să se chinuie multe zile înainte de moarte, 
pe care să le petreacă singur, în gemete, iar leşul lui blestemat să nu-l 
primească pământul şi nici apa. Focul să nu-l ardă şi fiarele sălbatice să 
nu-l înghită. 

Aşa să fie! 

După jurământul groaznic, pe care îl începuse Hiram, dar de la jumătate 
îl rostiseră toţi, cu vocile tremurând de furie, cei trei fenicieni se odihniră. 
După care Rabsun îi pofti la ospăț, unde cu vin, muzică şi dansatoare, 
uitară pentru o clipă de truda ce-i aştepta. 


CAPITOLUL XXVI 


Marele templu al zeiţei Hator se afla nu departe de oraşul Pi-Bast. În 
luna Paoni, adică la sfârşitul lui martie şi începutul lui aprilie, în ziua 
echinoxului de primăvară, pe la orele nouă seara, când steaua Sirius se 
îndreaptă spre apus, la poarta templului se opriră doi preoţi pelerini şi un 
penitent. Acesta umbla desculţ, cu cenuşă pe cap şi acoperit cu o pânză 
groasă ce-i ascundea şi faţa. 

Cu toate că noaptea era luminoasă, nu puteai recunoaşte chipurile 
drumeţilor, deoarece stăteau la umbra celor două statui uriaşe ale zeităţii 
cu cap de vacă, ce supraveghea intrarea în templu, ferind cu ochii ei 
blajini nomul Habu de molimă, de inundaţii neprielnice şi de vânturile 
dinspre miazăzi. 

După ce se odihni puţin, penitentul căzu cu faţa la pământ şi se rugă 
îndelung. Apoi se ridică, apucă ciocanul de aramă şi lovi. Un sunet metalic, 
puternic se răspândi prin toate curţile, se răsfrânse, atingând zidurile 
groase ale templului, şi zbură deasupra lanurilor de grâu, deasupra 
colibelor de lut ale ţăranilor, deasupra undelor argintii ale Nilului, unde 
păsările trezite îi răspunseră prin ţipete abia auzite. În sfârşit, de dincolo 
de poartă se iscă un foşnet şi răsună întrebarea: 

— Cine ne trezeşte? 

— Sluga zeilor, Ramses, zise penitenţii!. 

— După ce-ai venit? 

— După lumina înţelepciunii. 

— Cu ce drept râvneşti la aceasta? 

— Am dobândit rangul unui preot de rând, iar la procesiunile mari din 
interiorul templului port torţa. 

Poarta se deschise larg. În prag stătea un preot înveş-mântat în alb 
care, întinzând mâna, zise rar şi limpede: 

— Intră! Fie ca, păşind peste acest prag, liniştea zeilor să sălăşluiască în 
sufletul tău şi să ţi se îndeplinească dorinţele pentru care ceri ajutorul 
zeilor în rugăciunile tale umile. Penitentul i se prosternă la picioare şi 


preotul, făcând câteva semne deasupra capului lui, şopti: 


— În numele aceluia care a fost, este şi va fi, care a creat totul, a cărui 
răsuflare umple lumea văzută şi nevăzută şi este viaţa veşnică... 

Când poarta se închise, preotul îl luă pe Ramses de mână şi, prin 
întuneric, printre coloane uriaşe, îl conduse la locuinţa ce-i fusese 
destinată. Era o chilie mică, luminată de un opaiţ. Pe pardoseala de piatră, 
o legătură de iarbă uscată, într-un ungher un ulcior cu apă, iar alături o 
turtă de orz. 

— Aici văd bine că mă voi odihni cu adevărat, după ospeţele nomarhilor, 
exclamă Ramses, voios. 

— Gândeşte-te mai bine la cele veşnice. Îi răspunse preotul, 
îndepărtându-se. 

Răspunsul făcu o impresie proastă asupra prinţului. Deşi flămând, nu 
vru să mănânce turta şi nici să bea apă. Se aşeză pe culcuşul de iarbă şi 
privindu-şi picioarele zdrelite de mers, se întrebă de ce venise acolo, de ce 
se lipsise, de bunăvoie, de rangul lui. 

Uitându-se la pereţii chiliei şi la sărăcia lui, îşi aduse aminte de anii 
copilăriei, petrecuţi la şcoala preoţilor. Câte bătăi nu căpătase acolo! Câte 
nopţi petrecute pe pardoseala de piatră, drept pedeapsă! Ramses simţi şi 
acum ura şi teama pe care o încercase atunci faţă de asprii preoţi, care, la 
toate întrebările şi rugăminţile lui, găseau întotdeauna acelaşi răspuns... 
Gândeşte-te la cele veşnice!" 

Să te trezeşti, după o zarvă de câteva luni, într-o linişte atât de mare, să 
schimbi curtea princiară cu întunecimea şi singurătatea, iar în locul 
ospeţelor, femeilor şi muzicii să simţi în jur şi deasupra ta doar povara 
zidurilor... 

„Am înnebunit! Am înnebunit!” îşi spunea Ramses în sinea lui. O clipă fu 
chiar gata să părăsească templul. Apoi îi veni în minte că sar putea să nui 
se deschidă poarta. Picioarele murdare, cenuşa din păr ce i se răspândea 
pe tot corpul, straiul aspru de penitenţă, toate îl umpleau de scârbă. De-ar 
fi avut măcar paloşul cu el! Dar în îmbrăcămintea de acum şi în locul 
acesta, ar fi îndrăznit el, oare, să-l folosească? 

Simţi o groază cumplită: asta îl şi trezi. Îşi aminti că în temple zeii trimit 


asupra oamenilor teama şi că ea e un prim pas spre înţelepciune. „Sunt 


doar locţiitorul şi moştenitorul faraonului, îşi zise în gând, şi cine ar putea, 
aici, Să-mi facă vreun rău?” 

Se ridică şi ieşi din chilie. Se pomeni într-o curte mare, înconjurată de 
coloane. Stelele străluceau feeric; la un capăt al curţii văzu nişte turnuri 
uriaşe, iar la celălalt capăt intrarea templului, deschisă. Merse într-acolo. 
Intrarea era învăluită în beznă, iar undeva, foarte departe, pâlpâiau câteva 
lămpi, care parcă se înălţau în văzduh. Încordându-şi şi mai tare Ochii, 
zări, între intrare şi lămpile acelea, o întreagă pădure de coloane groase, 
ale căror capiteluri se pierdeau în întuneric. În fund, poate la câteva sute 
de paşi, sub lumina palidă a lămpilor, se conturau destul de limpede 
picioarele uriaşe ale zeiţei care sta cu mâinile sprijinite pe genunchi. 

Deodată, se auzi un foşnet. De departe, dinspre naosul lateral al 
templului, înainta un şir de umbre albe, două câte două. Era procesiunea 
nocturnă a preoţilor care, aducând laudă statuii zeiţei, cântau împărţiţi în 
două coruri: Corul |: Eu sunt acela care a făcut şi cerul şi pământul şi toate 
făpturile lumii. 

Corul Il: Eu sunt acela care a făcut apele şi revărsarea lor nesfârşită. Eu 
sunt acela care a zămislit boul în pântecele mamei, făcându-l pe el urmaş. 

Corul |: Eu sunt acela care a făcut cerul şi tainiţele zărilor lui, unde am 
aşezat sufletele zeilor. 

Corul II: Eu sunt acela care, dacă deschid ochii, se face lumină, iar dacă-i 
închid se face beznă. 

Corul |: Când poruncesc eu. Apele Nilului pornesc să curgă... 

Corul Il: Dar zeii nu cunosc numele lui. 

Glasurile, la început nelămurite, răsunară apoi atât de limpezi, încât se 
auzea fiecare cuvânt, iar când alaiul dispăru, se împrăştiau printre 
coloane, tot mai slabe, până se stinseră. 

„Oamenii aceştia, îşi zise Ramses în gând, mănâncă, beau, strâng avuţii, 
dar îşi îndeplinesc cu adevărat slujba, chiar şi noaptea... Deşi, ce folos 
poate avea statuia din asta?” 

Prinţul văzuse adeseori statuile zeităților din apropierea hotarelor 


împroşcate cu noroi de către locuitorii vreunui nom învecinat, ori luate 

drept ţintă de arcurile şi praştiile soldaţilor din oştile de mercenari. Or, 
dacă pe zei nu-i supără astfel de jigniri, desigur că nu ţin chiar atât de mult 
la rugăciuni şi procesiuni. 

„Şi, la urma urmei, cine i-a văzut pe zei?” cugetă prinţul în sinea lui. 
Imensitatea templului, nenumăratele lui coloane, luminile care ardeau în 
faţa statuiei, toate acestea îi trezeau o vie curiozitate. Vru să vadă ce se 
petrece în acest spaţiu tainic şi păşi înainte. Atunci, i se păru că îl atinse, 
uşor, mâna cuiva, pe la ceafă... Se uită. Nu era nimeni. Păşi înainte. 

De data aceasta îl apucară de cap vreo două mâini, iar o a treia, grea, i 
se lăsă pe spinare... 

— Cine-i aici? strigă prinţul, şi se năpusti printre coloane. Se împiedică şi 
era cât pe ce să cadă: îl apucase cineva de picioare. 

Şi o teamă mai mare decât aceea ce-l încercase în chilie îl cuprinse din 
nou pe Ramses. Începu să fugă în neştire, izbindu-se de coloanele ce-i 
ieşeau în cale: bezna îl cuprindea din toate părţile. 

— O, zeiţă sfântă, salvează-mă! şopti el. 

În clipa aceea se opri: la câţiva paşi în faţa lui se afla poarta cea mare a 
templului, prin care se vedea bolta înstelată. Întoarse capul şi văzu că în 
pădurea de coloane uriaşe ardeau lămpile, iar luciul lor se răspândea palid 
pe genunchii de bronz ai zeiţei Hator. Prinţul se întoarse în chilie, înfricoşat 
şi mâhnit: inima i se zbătea ca o pasăre prinsă în laţ. Pentru prima oară 
căzu cu faţa la pământ şi se rugă fierbinte, implorând îndurare şi iertare. 

— Ruga îţi va fi ascultată! se auzi un glas dulce deasupra lui. Ramses 
ridică îndată capul, dar în chilie nu era nimeni; uşa era închisă, zidurile 
groase. Se rugă atunci şi mai fier binte şi adormi, aşa, cu obrazul pe piatră 
şi cu braţele mtinse, în cruce. Când se trezi, a doua zi, era alt om: 
cunoscuse puterea zeilor şi primise făgăduinţa îndurării. 

Din clipa aceea, cu elan şi credinţă, se supuse îndeletnicirilor sacre, un 
lung şir de zile. Petrecu ore îndelungate în chilie, în rugăciuni, lăsând să i 
se radă părul, îmbrăcat în veşminte preoţeşti şi luând parte de patru ori pe 
zi la corul preoţilor tineri. 

Viaţa de până atunci, trăită în petreceri, îi trezea scârbă, iar necredinţa 


de care se lăsase cuprins în mijlocul tineretului desfrânat şi al străinilor îl 


umplea de groază. Şi dacă, în clipa aceea, i-ar fi fost dat să aleagă între 
tron şi tagma preoțească, ar fi şovăit. 

Într-o bună zi, marele proroc al templului îl chemă la el şi-i reaminti că 
n-a venit acolo numai pentru rugăciuni, ci şi pentru cunoaşterea 
înţelepciunii. Îi lăudă viaţa evlavioasă, îi spuse că-l socoteşte purificat de 
necurăţia lumească şi-l sfătui să ia cunoştinţă de şcolile templului. 

Mai mult din supunere decât din curiozitate, prinţul se duse în curtea 
exterioară unde se afla şcoala de citit şi scris. Era o sală mare, luminată 
printr-o deschizătură din acoperiş. Câteva zeci de elevi goi, cu tăblițe 
cerate în mână şedeau pe rogojini. Unul din pereţi era de alabastru neted; 
în faţa lui stătea dascălul, care scria nişte semne cu crete de diferite 
culori. 

Când prinţul intră, elevii, aproape toţi de aceeaşi vârstă cu el, căzură cu 
faţa la pământ. Dascălul se înclină şi el, îşi întrerupse lecţia şi le vorbi 
elevilor despre marea însemnătate a ştiinţei. 

— Dragii mei! le spuse el. „Omul care nu are tragere de inimă pentru 
înţelepciune trebuie să se ocupe cu munca manuală şi să nu-şi ostenească 
ochii citind. Acela, însă, care pricepe însemnătatea ştiinţelor şi care le 
cercetează, poate dobândi toate rangurile puterii, toate dregătoriile de la 
curte. Să nu uitaţi lucrul acesta.” „Priviţi la viaţa necăjită a oamenilor 
care nu ştiu carte. Fierarul este tuciuriu, mânjit de funingine, cu degetele 
noduroase şi prins de munca lui zi şi noapte. Pietrarul, ca să aibă ce 
mânca, îşi frânge umerii. Zidarul, care modelează capiteluri în Formă de 
lotus, e jucăria vântului ce-l poate prăvăli de pe culmea acoperişului. 
Ţesătorul are genunchii îndoiţi, armurierul, veşnic călător, de abia soseşte 
seara acasă, că şi trebuie îndată să plece iar. Zugravului îi miros urât 
degetele şi toată ziua şi-o pierde cu tăiatul petecelor de pânză. lar 
alergătorul purtător de veşti trebuie să-şi facă testamentul de câte ori îşi 
ia rămas bun de la ai lui, deoarece îl paşte primejdia întâlnirii cu animalele 
sălbatice ori cu asiaticii nomazi. V-am arătat necazurile feluritelor 
meşteşuguri, fiindcă vreau să îndrăgiţi arta scrisului, care este maica 


voastră. Şi acum vă voi arăta frumuseţile ei. Pe acest pământ ea nu-i o 

vorbă goală, ci cea mai importantă din toate îndeletnicirile. Cel ce 
cunoaşte meşteşugul scrisului este respectat încă din copilărie, el are o 
mare menire, pe când ce-l care nu-l ştie trăieşte în sărăcie. 

învăţătura e grea cât un munte: dar o singură zi de învăţătură vă poate 
fi de folos o întreagă veşnicie. Aşadar, repede, cât mai repede, însuşiţi-vă 
învăţătura, şi îndrăgiţi-o. Starea unui om învăţat este asemeni cu aceea a 
unui prinţ, călimara şi papirusul aducându-i numai bucurii şi avuţii. 

După această lecţie asupra marii însemnătăţi a ştiinţelor, ascultată fără 
nicio modificare de-a lungul a trei mii de ani de către elevii egipteni, 
dascălul luă creta şi incepu să scrie alfabetul pe peretele de alabastru. 
Fiecare literă era redată cu ajutorul câtorva simboluri hieroglifice sau a 
câtorva semne demotice. Conturul unui ochi, al unei păsări, ori al unei 
pene reprezenta litera A. O oaie sau un ghiveci, litera B: un om în picioare 
ori o luntre, litera K. Un şarpe, litera R: un om şezând sau o stea, litera S. 
Marele număr de semne ce alcătuia o singură literă făcea studiul citirii şi 
scrierii o ocupaţie nespus de migăloasă. 

Ramses obosi numai ascultând. Lecţia îl amuzase, când văzu cum 
dascălul, cerând vreunuia dintre elevi să deseneze sau să recunoască vreo 
literă, îl plesnea cu nuiaua, dacă acesta greşea. Luându-şi rămas bun de la 
profesor şi de la învăţăcei, prinţul trecu de la şcoala scribilor la şcoala 
hotarnicilor. 

Aici, tineretul era învăţat să alcătuiască planurile ogoarelor care, de cele 
mai multe ori, aveau forma unor dreptunghiuri, precum şi nivelarea 
terenurilor cu ajutorul instrumentelor de nivelare şi al echerului. În acelaşi 
loc se preda şi arta scrierii cifrelor, tot atât de încâlcită ca şi a hieroglifelor 
sau a semnelor demotice. Operaţiile aritmetice, însă, chiar şi cele mai 
simple, constituiau un curs superior şi erau executate cu ajutorul bilelor. 

Ramses se plictisi repede şi aici, iar după câteva zile se învoi să viziteze, 
şi şcoala medicală. 

Aici se afla în acelaşi timp şi spitalul sau mai bine zis o uriaşă grădină 
plantată cu arbori şi însămânţată cu plante medicinale aromatice. Bolnavii 
petreceau zile întregi la aer şi la soare, stând în paturi pe care, în loc de 


saltele, erau întinse pânze. 


Intrând, prinţul găsi o activitate intensă. Câţiva suferinzi se scăldau în 
iazul cu apă curgătoare, unul era uns cu alifii parfumate, iar altul tămiiat. 
Erau şi câţiva adormiţi cu ajutorul ochilor şi al mişcării mâinilor: unul, 
căruia i se pusese la loc piciorul scrântit, gemea. Unei femei greu bolnave, 
preotul îi dădea să bea o licoare, mormăind un descântec: 

„Vino leac, vino, alungă răul din inima mea, din mădularele mele, tu, 
nebiruit leac al vrajei.”?8 

Însoţit de marele vraci, prinţul se duse apoi la farmacie, unde unul din 
preoţi pregătea medicamente din ierburi, miere, untdelemn, piele de şarpe 
şi de salamandră, oase şi grăsimi de animale. La întrebările lui Ramses, 
acesta nu ridică fruntea, continuând să cântărească şi să amestece 
leacurile, în timp ce mormăia o rugăciune: „A însănătoşit-o pe Isis. A 
însănătoşit-o pe Isis, l-a însănătoşit pe Horus. O, Isis, mare vrăjitoare, 
însănătoşeşte-mă, scapă-mă de toate cele rele şi vătămătoare, de petele 
roşii, de fierbinţeala zeului, de fierbinţeala zeiţei. O, Sauagat, Eenagate, 
fiule! Erukate! Cauaruâagate! Paparuka paparaka paparura...”% 

— Ce spune? întrebă prinţul. 

— E o taină, răspunse marele vraci, ducând degetul la buze. 

După ce ieşiră în curtea pustie, Ramses îl întrebă: 

Spune-mi, sfinte părinte, ce-i arta doftoricească şi cum se găsesc 
leacurile? Am auzit că boala e un spirit rău care pătrunde în om şi-l chinuie 
flămând până ce i se dă hrana trebuincioasă. Un spirit rău, adică boala, se 
hrăneşte cu miere, altul cu undelemn. lar altul cu excremente de animale. 
Doctorul nu trebuie oare să ştie mai întâi ce spirit sălăşluieşte în trupul 
bolnavului, pentru ca apoi să ştie de ce fel de hrană are nevoie omul, ca să 
scape de chinuri? Preotul căzu pe gânduri. 

— Ce este boala, în ce chip pătrunde ea în trupul omului... despre toate 
acestea nu pot, Ramses, să-ţi vorbesc. Dar, fiindcă te-ai purificat, îţi voi 
lămuri regulile după care ne călăuzim când dăm leacurile. Închipuie-ţi că 


un om e bolnav de ficat. Noi, preoţii, ştim că ficatul se află sub înrâurirea 


38 Text autentic (n.a.). 

stelei Peneter-Deva“ şi că tămăduirea depinde de steaua aceasta. 

Dar tocmai aici înţelepţii se împart în două tabere: unii susţin că 
bolnavului de ficat trebuie să i se dea tot ceea ce intră în puterea lui 
Peneter-Deva şi anume: aramă, lapislazuli, fiertură de flori şi mai ales de 
verbină şi valeriană, şi chiar anume părţi din trupul turturelei şi al ţapului. 
Alţii, dimpotrivă, socot că atunci când e vătămat ficatul, trebuie să i se dea 
leacuri tocmai potrivnice. Şi cum potrivnicul lui Peneter-Deva este Sebeg“, 
leacul va fi: argintul-viu, smaragdul şi agata, alunul şi podbalul, precum şi 
unele părţi din trupul broaştei şi al bufniței, sub formă de prafuri. Dar asta 
nu-i totul. Trebuie să ţinem seama şi de zi, lună şi ceas, deoarece fiecare 
din aceste părţi ale timpului se află sub înrâurirea unei stele, ce poate 
întări ori slăbi tăria leacului. În sfârşit, trebuie să ţinem seama de steaua şi 
de semnul zodiacului care-i prielnic bolnavului. Numai că tămăduitorul nu 
va scăpa din vedere toate aceste lucruri, va putea da un leac, sigur. 

— În templu îi vindecaţi pe toţi bolnavii? Preotul dădu din cap. 

— Nu, răspunse el. Cugetul omenesc care trebuie să ţină seamă de 
toate amănuntele despre care ţi-am vorbit se înşală foarte uşor. Şi ce-i mai 
rău, e că duhurile pizmuitoare, priincioase altor temple, îi pun adeseori 
piedici doctorului şi nimicesc virtutea tămăduitoare a leacului. Aşa că, pe 
scurt, rezultatul poate fi felurit: un bolnav se înzdrăveneşte de-a binelea, 
starea altuia se îmbunătăţeşte, iar a celui deal treilea rămâne 
neschimbată. Se întâmplă ca unii să se îmbolnăvească şi mai rău, ori chiar 
să moară... După cum este voia zeilor! Prinţul asculta cu luare-aminte: în 
sinea sa îşi mărturisea însă că nu prea pricepe. Deodată, reamintindu-şi 
ţinta venirii lui în templu, îl întrebă pe marele doctor. 

— Era vorba să mi se arate, aici, în templu, taina tezaurului faraonului. 
Tot ce-am văzut până acum are vreo legătură cu asta? 

— Câtuşi de puţin, răspunse preotul. Noi însă nu ne pricepem în 
treburile de stat. De abia Pentuer, marele înţelept, când va sosi aici, va da 
la o parte vălul din faţa ochilor tăi. 

Luându-şi rămas bun de la preot, Ramses era şi mai curios de ceea ce 

urma să i se arate. 


CAPITOLUL XXVII 


Pentuer fu primit cu mare cinste la templul lui Hator, iar preoţii de rang 
mai mic ieşiră în ântâmpinarea ilustrului lor oaspete, la o depărtare de o 
jumătate de ceas. Din toate locaşurile unde se fac minuni, ale Egiptului de 
Jos, veniseră numeroşi proroci, sfinţi părinţi şi magi, spre a-i asculta 
cuvântul înţelept. Câteva zile mai târziu sosi marele preot Mefres precum 
şi prorocul Mentezufis. 

Cinstea acestei primiri se datora nu numai faptului că Pentuer era 
sfetnicul lui Herihor şi, cu toate că tânăr încă, era membru în adunarea 
supremă a preoţilor, dar pentru că preotul acesta era vestit în întregul 
Egipt, zeii îi dăduseră o memorie supraomenească, darul vorbirii şi, mai 
presus de toate, minunatul simţ al prorociei. Desluşea astfel feţele 
ascunse ale oricărui lucru, mai înaintea altora, înfă-ţişând însemnătatea 
acestora pe înţelesul tuturor. 

Numeroşi nomarhi şi înalţi demnitari ai faraonului, aflând că Pentuer va 
oficia serviciul religios în templul Hator, îl invidiau până şi pe cel mai de 
rând preot pentru norocul ce-l avea de a-l asculta pe omul inspirat de zei. 

Preoţii care ieşiseră în întâmpinarea lui Pentuer erau siguri că vestitul 
preot va apărea într-un car de la curte, sau într-o lectică purtată de opt 
sclavi. Nu mică le fu însă uimirea când zăriră un ascet slab, cu capul 
descoperit, care, înfăşurat într-o pânză groasă, călătorea singur pe o 
măgăriţă şi-i saluta cu mare umilinţă. 

Condus în templu, aduse sacrificii zeităţii şi merse îndată să vadă locul 
unde urma să aibă loc ceremonia. 

Din clipa aceea nu-l mai văzu nimeni. În templu însă şi în curţile 
înconjurătoare se porni o mişcare neobişnuită. Fură aduse numeroase 
obiecte de preţ, grâne, veşminte, iar câteva sute de ţărani şi muncitori 
fură înfăţişaţi lui Pentuer, cu care acesta se închise în curtea unde se 
făceau pregătirile de trebuinţă. 

După opt zile de lucru, marele preot al templului Hator fu înştiinţat că 
totul era gata. 


În tot acest timp, prinţul Ramses, ascuns în chilia sa, se consacrase 


rugăciunilor şi postului. În sfârşit, într-o bună zi, la ceasurile trei după- 
amiază, veniră după el vreo cincisprezece preoţi înşiraţi pe două rânduri 
şi-l chemară la ceremonie. 

În vestibulul templului prinţul fu întâmpinat de marii preoţi care, 
împreună cu el, aprinseră tămâie în faţa statuiei uriaşe a zeiţei Hator. 
Apoi, cotiră spre un coridor lăturalnic, îngust şi nu prea înalt, la capătul 
căruia ardea un foc. Aerul din coridor era îmbâăcsit de mirosul smoalei care 
clocotea într-un cazan. În vecinătatea cazanului, dintr-o deschizătură 
făcută în pardosea, răzbăteau gemete îngrozitoare şi blesteme. 

— Ce înseamnă asta? îl întrebă Ramses pe unul din preoţii care păşeau 
alături de el. 

Cel întrebat nu răspunse; pe chipurile tuturor celor de faţă, în măsura în 
care puteau fi văzute, se citea însă groaza. 

În clipa aceea, marele preot Mefres apucă o lingură mare şi, luând 
smoală fierbinte din cazan, rosti cu o voce răsunătoare: 

— Aşa să piară oricine trădează sfintele taine! Rostind aceste cuvinte, 
răsturnă lingura cu smoală în deschizătura pardoselii; de sub pământ 
izbucniră urlete... 

— Omorâţi-mă, dacă în inimile voastre aveţi măcar un strop de 
milostenie, gemu glasul. 

— Fie ca trupul tău să fie ros de viermi, grăi Mentezufis, turnând şi el o 
lingură de smoală topită, prin aceeaşi deschizătură. 

— Câinilor! Şacalilor! gemu glasul. 

— Arsă să-ţi fie inima, iar cenuşa zvârnlită în pustiu! spuse preotul 
următor, repetând ceremonialul. 

— O, zei! Poate oare un om să îndure astfel de chinuri? murmură glasul 
celui de sub pământ. 

— Fie ca sufletul tău, însemnat cu pecetea nelegiuirii şi a crimei, să 
rătăcească prin meleagurile unde trăiesc oameni fericiţi, rosti un alt preot, 
turnând încă o lingură de smoală. 

— Înghiţi-v-ar pământul! Fiţi milostivi! Lăsaţi-mă să răsuflu! 

Mai înainte de a-i veni rândul lui Ramses, glasul de sub pământ amuţise. 


— Aşa-i pedepsesc zeii pe trădători, spuse marele preot al templului, 


adresându-i-se prinţului. 

Ramses se opri şi-l sfredeli cu o privire plină de mânie. Era cât pe aci să 
izbucnească şi să părăsească grupul acela de călăi, dar... fu cuprins de 
teamă şi, în tăcere, îi urmă pe ceilalţi. 

Acum abia înţelese mândrul moştenitor că se află o putere în faţa căreia 
şi faraonii se închină. Cuprins aproape de desperare, vru să fugă de acolo, 
să renunţe la tron... Dar păşi mai departe, tăcut, înconjurat de preoţii care 
psalmodiau rugăciuni. 

„Acum ştiu, îşi zise el în gând, unde dispar cei care nu-s bine văzuţi de 
slugile zeilor”. Gândul acesta nu-i micşoră însă groaza din suflet. Părăsind 
coridorul îngust şi plin de fum, alaiul ajunse din nou sub cerul liber, pe o 
colină. Mai jos, se întindea o curte uriaşă, înconjurată din trei părţi de 
clădiri joase în loc de ziduri. Din locul unde se aflau preoţii, se vedea un fel 
de amfiteatru cu cinci rânduri de trepte largi, pe care te puteai preumbla 
de-a lungul curţii sau cobori. 

În curte nu era nimeni, dinăuntrul clădirilor însă priveau nişte oameni. 
Marele preot Mefres, fiind cel mai de seamă dintre toţi, îl prezentă prinţului 
pe Pentuer. Faţa blândă a ascetului nu se potrivea aproape de loc cu 
grozăviile petrecute în coridor: prinţul rămase uimit. Spre a spune ceva, i 
se adresă lui Pentuer cu cuvintele: 

— Mi se pare că te-am mai văzut undeva, sfinte părinte! 

— Acum un an, la manevrele de la Pi-Bailos. Am fost acolo pe lângă 
cucernicia-sa Herihor, răspunse ascetul. Glasul limpede şi liniştit al lui 
Pentuer îl făcu pe prinţ să cadă pe gânduri. Auzise el undeva şi glasul 
acesta, în împrejurări neobişnuite; Dar când şi unde? 

Ascetul îi făcu totuşi o impresie plăcută. De-ar fi putut numai să uite 
tipetele omului stropit cu smoală clocotită! 

— Putem începe, zise marele preot Mefres. 

. Pentuer făcu vreo câţiva paşi în faţa amfiteatrului şi bătu din palme. 
Din casele cele joase ieşiră în grabă grupuri de dansatoare, de muzicanți şi 
de preoţi purtând o statuie nu prea mare a zeiţei Hator. Muzica mergea 
înainte, după ea veneau dansatoarele, executând un dans sacru şi, la 


urmă, statuia învăluită în fum de tămâie. În chipul acesta făcură înconjurul 


curţii, oprindu-se din când în când şi implorând zeiţa să-i binecuvânteze şi 
să alunge duhurile rele din locul unde avea să aibă loc ceremonia plină de 
taine. Când procesiunea ajunse din nou în dreptul clădirilor, Pentuer ieşi în 
faţă. Marii preoţi, în număr de douăzeci sau chiar treizeci, făcură roată în 
jurul lui. 

— Din voinţa faraonului, începu Pentuer, şi cu îngăduinţa înaltelor 
căpetenii preoţeşti, urmează să-l iniţiem pe moştenitorul tronului, Ramses, 
în unele amănunte ale vieţii statului egiptean, cunoscute numai zeităților, 
conducătorilor ţării şi templelor. Ştiu, vrednici părinţi, că fiecare dintre voi 
l-ar desluşi mai bine pe tânărul prinţ asupra acestor lucruri, deoarece 
sunteţi plini de înţelepciune, iar zeiţa Mut cuvântează prin glasurile 
voastre. Dacă totuşi sarcina aceasta a căzut asupră-mi care, faţă de voi, 
sunt abia un Învăţăcel şi un fir de pulbere, îngăduiţi-mi să o îndeplinesc 
sub înţeleapta voastră îndrumare şi supraveghere. Un murmur de 
mulţumire străbătu rândurile preoţilor, care fuseseră astfel cinstiţi. 

Pentuer i se adresă apoi prinţului: 

— O, Ramses, slujitor al zeilor, de câteva luni de zile, aşa cum un 
drumeţ rătăcit îşi caută drumul în pustiu, tot astfel şi tu cauţi răspuns la 
întrebarea: de ce s-au micşorat şi se micşorează veniturile faraonului? l-ai 
întrebat pe nomarhi şi, cu toate că demnitarii aceştia deţin suprema 
înţelepciune omenească şi cu toate că te-au lămurit după putinţele lor, n- 
ai fost totuşi mulţumit. l-ai întrebat pe marii scribi, dar, cu toate încercările 
lor, oamenii aceştia, întocmai ca şi păsările în laţ, n-au izbutit nici ei să 
iasă din încurcătură, deoarece mintea omului, chiar luminată, la şcoala 
scribilor, nu-i în stare să cuprindă toate lucrurile, în sfârşit, ostenit de 
lămuriri fără rod, ai început să vizitezi pământurile nomelor, pe oamenii de 
acolo şi truda mâiniior lor, dar tot n-ai putut să vezi nimic. În adevăr, sunt 
lucruri despre care oamenii tac întocmai ca pietrele, dar despre care chiar 
şi o piatră îţi va vorbi, dacă asupra ei va cădea lumina zeilor. Dezamăgit 
astfel de înţelepciunea lumească şi de toate puterile ei, te-ai îndreptat 
spre zei. Desculţ, cu cenuşă pe cap, ca orice penitent, ai venit în acest 
mare templu, unde, cu ajutorul rugăciunilor şi al chinurilor trupeşti, ai 


izbutit să-ţi purifici carnea şi să-ţi întăreşti sufletul. Zeii şi îndeosebi 


puternica Hator ţi-au ascultat ruga şi prin nevrednica mea gură îţi vor da 
răspunsul pe care trebuie să ţi-l întipăreşti adânc în minte. 

„De unde ştie el, îşi zise prinţul în gând, că i-am întrebat pe scribi şi pe 
nomarhi? Aha! i-o fi spus Mefres şi Mentezufis. De altminteri ei ştiu totul.” 

— Ascultă, continuă Pentuer, şi-ţi voi dezvălui cu  îngăduinţa 
preasfinţilor, ce a fost Egiptul acum patru sute de ani, sub domnia dinastiei 
a nouăsprezecea, tebană, cea mai slăvită şi mai pioasă, şi ce este astăzi. 
Când primul faraon al acestei dinastii, Ramenpehuti-Ramses dobândi 
puterea asupra ţării, veniturile statului, în grâne, vite, bere, piei, metale şi 
felurite alte bogății erau de o sută treizeci de mii de talanţi. De s-ar fi aflat 
un popor care ar fi putut să schimbe în aur toate acestea, faraonul ar fi 
avut în fiecare an o sută treizeci şi trei mii de mine“? de aur. Şi cum un 
ostaş poate să care în spinare o povară de douăzeci şi şase de mine, 
urmează că ar fi fost nevoie, pentru a căra acest aur, de aproape cinci mii 
de ostaşi. 

Preoţii, fără a-şi ascunde uimirea, începură să şuşotească între ei. Până 
şi prinţul îl uită pe nefericitul de sub pământ. 

— Astăzi, vorbi Pentuer, venitul anual al faraonului, în toate bogăţiile 
acestui pământ, se urcă la numai nouăzeci şi opt de mii de talanţi, pentru 
care s-ar dobândi atâta aur, încât pentru a fi cărat ar trebui abia patru mii 
de ostaşi. 

— Că veniturile ţării s-au micşorat, ştiu, spuse Ramses, dar aş vrea să 
aflu de ce? 

— Fii răbdător, slugă a zeilor, răspunse Pentuer. Nu numai veniturile 
faraonului s-au micşorat. Pe timpul dinastiei a nouăsprezecea Egiptul avea 
sub arme o sută optzeci de mii de oameni. Dacă prin voia zeilor, fiecare 
dintre oştenii de atunci s-ar preface într-O pietricică de mărimea unui bob 
de strugure... 

— Lucrul nu-i cu putinţă, şopti Ramses. 

— Zeii pot orice, rosti aspru marele preot Mefres. 

— Sau, mai bine, adăugă Pentuer, dacă fiecare oştean ar pune câte o 
pietricică pe pământ, s-ar strânge o sută optzeci de mii de pietricele care, 

priviţi, cucernici părinţi, ar ocupa locul acesta. Şi arătă cu mâna un 
dreptunghi de culoare roşcată, ce se afla în curte. În figura aceasta, care 
are o lungime de nouă paşi şi o lăţime de aproape cinci paşi, ar încăpea 
pietricelele aruncate de fiecare oştean de pe timpul lui Ramses |. Culoarea 
ei este roşie, ca pielea egiptenilor, deoarece pe vremea aceea oştenii 
noştri erau toţi egipteni neaoşi. 

Preoţii începură din nou să şuşotească. Prinţul se posomori, părându-i-se 
că e mustrat, deoarece el îi preţuia pe soldaţii străini. 

— Astăzi, continuă Pentuer, cu multă greutate s-ar aduna o sută 
douăzeci de mii de soldaţi. lar dacă fiecare din ei ar arunca pe pământ o 
pietricică, s-ar putea alcătui figura aceasta. Priviţi-o, preacucernicilor. 

Alături de primul dreptunghi se vedea un al doilea, având aceeaşi 
lăţime, dar cu o bază mult mai scurtă. De asemenea, culoarea lui nu mai 
era uniformă, ci alcătuită din mai multe dungi de culori diferite. Figura 
aceasta are aceeaşi lăţime, aproape cinci paşi, lungimea ei însă este de 
numai şase paşi. Egiptul a pierdut deci un număr uriaş de soldaţi, adică o 
treime din câţi am avut. 

— Egiptul poate avea mai multe foloase de pe urma înţelepciunii unor 
proroci ca tine decât de pe urma unei armate, spuse marele preot Mefres. 

Înclinându-se în faţa lui, Pentuer rosti mai departe: 

— În figura aceasta nouă, înfăţişând armata de astăzi a faraonului, 
vedeţi alături de culoarea roşie, ce-i închipuie pe egiptenii de baştină, încă 
trei culori: neagră, galbenă şi albă. Ele înfăţişează armatele de mercenari: 
etiopieni, asiatici, libieni, precum şi greci. Numărul lor este de treizeci de 
mii cu totul, dar costă tot atâta cât cincizeci de mii de egipteni. 

— Oştile străine trebuie desfiinţate în timpul cel mai scurt, spuse Mefres. 
Ele sunt costisitoare, nu ne sunt de folos şi învaţă poporul să fie 
necredincios şi neruşinat. Astăzi e destul de mare numărul egiptenilor care 
nu mai cad cu fruntea la pământ în faţa preoţilor, ba chiar sunt destui cei 
care s-au dedat la furturi prin temple şi în morminte. Afară, aşadar, cu 
mercenarii! strigă Mefres, pătimaş. Ţara are de pe urma lor numai pagube, 
iar vecinii ne bănuiesc de gânduri duşmănoase. 


— Afară cu mercenarii! Să fie alungaţi păgânii cei răzvrătiți! strigară 


preoţii. 

— Când după mai mulţi ani, Ramses, te vei urca pe tron, zise Mefres, vei 
îndeplini sarcina aceasta sfântă faţă de stat şi de zei. 

— Da, s-o îndeplineşti!... să-ţi scapi poporul de necredincioşi! strigară 
preoţii. 

Plecându-şi capul, Ramses tăcu. Sângele îi năvălise în cap şi simţea că 
pământul i se clatină sub picioare. 

Să alunge el partea cea mai bună a armatei! El, care dorea să aibă o 
armată de două ori mai mare şi de vreo patru ori mai multe oşti 
mercenare. „Sunt cruzi cu mine”, îşi zise el în gând. 

— Vorbeşte mai departe, o, Pentuer, trimis al cerului, zise Mefres. 

— Aşadar, sfinţi bărbaţi, continuă acesta, am cunoscut două nenorociri 
ale Egiptului: micşorarea veniturilor faraonului şi împuţinarea armatei 
sale... 

— Hm, anuala!... mormăi marele preot, ridicând din umeri dispreţuitor. 

— lar acum, cu mila zeilor şi îngăduinţa voastră, vă voi dovedi de ce 
anume s-a întâmplat aşa şi din ce pricini tezaurul şi armata se vor 
împuţina, şi pe viitor. 

Prinţul îşi înălţă capul şi se uită la Pentuer. Nu se mai gândea la omul 
ucis sub pământ. 

Pentuer făcu vreo douăzeci de paşi de-a lungul amfiteatrului, urmat de 
preoţi. 

— Vedeţi la picioarele voastre acest brâu lung şi îngust de verdeață, 
sfârşit cu un triunghi lat? De amândouă părţile brâului sunt pământuri 
calcaroase, pământuri de ardezie şi granit, iar în spatele lor - nisipul. La 
mijloc curge o apă ce se desparte în câteva braţe, formând un triunghi. 

— E Nilul! lată Egiptul! strigară preoţii. 

— Priviţi aici, îi întrerupse Mefres, mişcat. Uitaţi-vă la braţul meu... 
Vedeţi oare aceste două vine albastre ce înaintează de la cot până la 
pumn? Nu sunt oare asemeni cu Nilul şi cu canalul lui ce purcede din faţa 
Munţilor de Alabastru şi curge până la Fayum+*? Şi uitaţi-vă la partea de 


deasupra pumnului meu: aici sunt tot atâtea vine în câte braţe se desparte 

fluviul sacru dincolo de Memfis. lar degetele mele nu reamintesc oare 
numărul gurilor prin care Nilul se varsă în mare? 

— Mare adevăr, rostiră preoţii, cercetându-şi mâinile. 

lată: continuă marele Preot îfierbântat, vă spun că Egiptul este urma 
braţului lui Osiris. Aici, pe acest pământ, marele zeu şi-a rezemat braţul; la 
Teba îi era cotul divin, cu degetele atingea marea, iar Nilul reprezintă 
vinele lui. Trebuie oare să ne mai mirăm că ţara aceasta-i atât de 
blagoslovită? 

— Fireşte, spuseră preoţii, Egiptul e urma neîndoielnică lăsată de braţul 
lui Osiris. 

— Cu alte cuvinte, interveni prinţul, Osiris are şapte degete? Căci Nilul 
se varsă în mare prin şapte guri... 

Se aşternu o tăcere grea. 

— Tinere, răspunse Mefres, cu o ironie blajină în glas, socoţi oare că 
Osiris, dacă i-ar fi plăcut, n-ar fi putut avea şapte degete? 

— Fireşte! dădură preoţii din cap. 

— Vorbeşte mai departe, vrednice Pentuer, adăugă Mentezufis. 

— Aveţi dreptate, începu din nou Pentuer. Şuvoiul acesta cu ramificaţiile 
lui e imaginea Nilului; brâul îngust şi înverzit, înconjurat de pietre şi nisip, 
este Egiptul de Sus, iar triunghiul acela, străbătut de vinele apei, este 
imaginea Egiptului de Jos, partea cea mai lată şi mai mănoasă a ţării. La 
începutul dinastiei a nouăsprezecea, Egiptul întreg, de la cataractele 
Nilului şi până la mare, cuprindea cinci sute de mii de măsuri de pământ. 
Pe fiecare măsură de pământ trăiau şaisprezece oameni: bărbaţi, femei şi 
copii. Dar, în decursul celor patru sute de ani care au urmat, aproape cu 
fiecare generaţie, se micşora şi pământul roditor al Egiptului cu câte o 
bucată: 

Vorbitorul făcu un semn. Vreo cincisprezece preoţi tineri ieşiră în grabă 
din case şi începură să presare nisip în diferite puncte ale ierbii. 

— Cu fiecare generaţie, continuă preotul, scădea şi suprafaţa 
pământului roditor, a cărui întindere se îngusta tot mai mult. Astăzi, spuse, 
ridicând glasul, ţara noastră, în loc de cinci sute de mii de măsuri, are 


numai patru sute de mii. De-a lungul domniei celor două dinastii care au 


urmat, Egiptul a pierdut deci o suprafaţă de pământ ce-ar fi putut hrăni 
aproape două milioane de oameni. 

În rândurile adunării se auzi din nou un murmur de groază. 

— Dar ştii tu, Ramses, slujitor al zeilor, ce s-a întâmplat cu ogoarele pe 
care cândva creştea grâul şi orzul, sau păşteau cirezile? Că le-au acoperit 
nisipul deşertului, ştii... Dar ţi s-a spus oare de ce s-a întâmplat aşa? 
Pentru că n-au mai fost destui ţărani care, cu ajutorul găleţilor şi plugului, 
să lupte din zori şi până-n noapte împotriva pustiului! Şi ştii, în sfârşit, de 
ce n-au mai fost destui slujitori de-aceştia ai zeilor? Ce s-a întâmplat cu ei? 
Ce anume i-a alungat din ţară? l-au alungat războaiele duse peste hotare. 
Oştile noastre îi învingeau pe vrăjmaşi, faima faraonilor noştri ajungea 
până pe malurile Eufratului, iar ţăranii, cărându-le ca nişte animale de 
povară hrana, apa şi alte poveri, mureau pe drumuri cu miile. 

Şi tocmai pentru aceste oase, risipite prin pustiurile din răsărit, nisipurile 
apusene ne-au înghiţit pământurile: iar astăzi e nevoie de o muncă nespus 
de grea, din partea multor generaţii, pentru a dezgropa pământul negru al 
Egiptului de sub mormântul nisipurilor. 

— Auziţi! Auziţi! strigă Mefres. Prin gura acestui om vorbeşte un zeu. Da. 
Aşa-i. Războaiele noastre vestite au fost mormântul Egiptului. Ramses nu- 
şi putea aduna gândurile. | se părea că munţii aceia de nisip se prăvăleau 
peste el. 

— Am spus, adăugă Pentuer, că e nevoie de multă muncă pentru a 
dezgropa Egiptul, pentru a-i reda vechile bogății înghiţite de războaie. Dar 
avem noi oare forţele trebuincioase înfăptuirii acestui gând? Făcu iarăşi 
vreo douăzeci de paşi de-a lungul amfiteatrului. Ascultătorii care-l 
urmăreau păreau foarte mişcaţi. De când era Egiptul Egipt, nimeni nu 
înfăţişase atât de limpede nenorocirile ţării, deşi aveau cu toţii cunoştinţă 
de ele. 

— Pe timpul dinastiei a nouăsprezecea Egiptul avea o populaţie de opt 
milioane. Dacă fiecare din oamenii de atunci, bărbaţi, femei, bătrâni şi 
copii, ar fi aruncat în curtea aceasta câte un bob de fasole, boabele ar fi 
alcătuit laolaltă următoarea figură... Şi arătă cu mâna spre curte, unde pe 


două şiruri, unul după altul, erau rânduite opt pătrate mari de fasole roşie. 


Figura aceasta are o lungime de şaizeci de paşi, o lăţime de treizeci şi, 
după cum vedeţi, este alcătuită din boabe asemănătoare; ea este aidoma 
locuitorilor de atunci, care erau cu toţii, din moşi-strămoşi, egipteni. lar 
astăzi, priviţi! Făcu iarăşi câţiva paşi mai departe, arătându-le un alt grup 
de pătrate de diferite culori. 

— Vedeţi, figura asta are, şi ea o lăţime tot de treizeci de paşi, dar 
lungimea ei este numai de patruzeci şi cinci. 

De ce? Pentru că ea are numai şase pătrate, Egiptul de astăzi numărând 
doar şase milioane de locuitori, iar nu opt. Vedeţi totodată că în timp ce 
figura dintâi era alcătuită numai din fasole roşie, adică egipteni, în cea de 
acum sunt dungi uriaşe de boabe negre, galbene şi albe. Aşa cum e 
armata noastră, la fel şi în mijlocul poporului se află astăzi foarte mulţi 
străini: etiopieni negri, sirieni şi fenicieni galbeni, greci şi libieni albi. 

Fu întrerupt de către preoţii care începură să-l îmbrăţişeze. Mefres 
plângea. 

— Nicicând nu s-a mai aflat un astfel de proroc! strigau ei. 

— Mintea mea nu poate pricepe când a putut el face astfel de socoteli, 
încheie cel mai bun matematician al templului Hator. 

— Părinţi, zise Pentuer, nu-mi preţuiţi peste măsură meritele! Aşa era 
înfăţişată întotdeauna în vremea veche starea statului în templele 
noastre... Eu am dezgropat doar unele lucruri cam uitate de generaţiile de 
mai târziu... 

— Dar socotelile? întrebă matematicianul. 

— Socotelile sunt neîncetat făcute în toate nomele şi templele, răspunse 
Pentuer. lar cifrele generale se află în palatul faraonului. 

— Dar figurile? Figurile! strigă matematicianul. 

— În astfel de figuri se împart doar ogoarele noastre, iar geometrii 
vorbesc despre ele în şcoli. 

— Greu de ştiut ce trebuie admirat mai mult la omul acesta: 
înţelepciunea, ori modestia lui, zise Mefres. O, zeii n-au uitat de noi, dacă 
ne-au dat un astfel de om... 

În clipa aceea straja care veghea în turnul templului îi chemă pe cei 


prezenţi la rugăciune. 


— Diseară voi încheia lămuririle, zise Pentuer, iar acum mai am de 
adăugat câteva cuvinte. 

— Mă întrebaţi de ce folosesc boabe pentru imaginile acestea. Fiindcă 
aşa cum bobul aruncat în fiecare an în pământ aduce roade gospodarului, 
tot aşa şi omul dă în fiecare an biruri pentru tezaurul statului. 

Dacă în vreun nom s-a însămânţat cu două milioane mai puţine boabe 
de fasole decât în anii trecuţi, recolta viitoare va fi cu mult mai mică şi 
agricultorii vor avea venituri mai slabe. Tot aşa-i şi cu statul: când 
populaţia scade cu două milioane, e firesc să se micşoreze şi dările ce se 


strâng. Ramses ascultă cu luare-aminte. Apoi, în tăcere, plecă. 


CAPITOLUL XXVIII 


Când preoţii şi moştenitorul se întoarseră seara în curte, cele câteva 
sute de torţe aprinse luminau atât de strălucitor, de parcă era ziuă. La un 
semn făcut de Mefres apăru din nou procesiunea muzicanţilor, 
dansatoarelor şi preoţilor tineri, purtând statuia cu cap de vacă a zeiţei 
Hator. lar după ce fură alungate duhurile rele, Pentuer îşi începu din nou 
predica. 

— Aţi văzut cum, din timpul dinastiei a nouăsprezecea şi până astăzi, 
am pierdut o sută de mii de măsuri de pământ şi două milioane de 
locuitori, ceea ce arată de ce veniturile statului s-au micşorat cu treizeci şi 
două de mii de talanţi, lucru despre care ştim cu toţii. Şi aceasta nu-i decât 
începutul nenorocirilor Egiptului. S-ar părea că faraonul mai are încă un 
venit de nouăzeci şi opt de mii de talanţi. Credeţi însă că faraonul primeşte 
venitul acesta, întreg? Vă voi povesti, drept pildă, ce a descoperit marele 
Herihor în Ţinutul lepurelui. Pe timpul dinastiei a nouăsprezecea locuiau 
acolo douăzeci de mii de oameni, care plăteau un impozit de trei sute 
cincizeci de talanţi pe an. Astăzi sunt numai cincisprezece mii de locuitori 
acolo şi aceştia plătesc, fireşte, numai două sute şaptezeci de talanţi. lar 
faraonul primeşte totuşi numai o sută şaptezeci de talanţi, iar nu două 
sute şaptezeci. „De ce?” se întreba vrednicul Herihor, Şi iată ce au dovedit 
cercetările. Pe timpul dinastiei a nouăsprezecea, ţinutul avea cam o sută 
de dregători care primeau lefuri de câte o mie de drahme pe an. Astăzi, în 
acelaşi ţinut, cu toate că numărul populaţiei s-a micşorat, sunt peste două 
sute de dregători care primesc câte două mii de drahme pe an. 

Preacinstitul Herihor nu ştie dacă aşa stau lucrurile în toate ţinuturile. 
Un lucru e însă limpede: 

tezaurul faraonului, în loc de nouăzeci şi opt, primeşte doar şaptezeci şi 
patru mii de talanţi, în fiecare an. 

— Spune, mărite părinte, cincizeci de mii... interveni Ramses. 

— Voi lămuri şi lucrul acesta, răspunse preotul. Dar, ţine minte, Ramses, 
că din tezaurul faraonului se plătesc astăzi dregătorilor douăzeci şi patru 


mii de talanţi, în timp ce pe timpul dinastiei a nouăsprezecea se plăteau 


numai zece mii. 

O tăcere grea se lăsă în rândurile preoţilor; mulţi dintre ei aveau rude în 
diferite posturi şi încă bine plătite. Pentuer rămase însă neînfricat. 

— Acum, urmă el, îţi voi arăta, Ramses, viaţa dregătorilor şi starea 
poporului în trecut şi azi. 

— Nu-i, oare, păcat, de timp? Doar fiecare poate vedea singur toate 
acestea... murmurară preoţii. 

— Eu vreau să le aflu acum, zise moştenitorul cu hotărâre. Murmurul 
amuţi. 

Pentuer cobori treptele amfiteatrului spre curte, urmat de prinţ, de 
marele preot Mefres şi de restul preoţilor. 

Se opriră în faţa unei perdele lungi, făcută din rogojini ce forma un fel de 
gard. La un semn al lui Pentuer veniră în fugă vreo douăzeci de preoţi 
tineri, cu torţe aprinse. La al doilea semn o parte a perdelei căzu. 

Cei prezenţi scoaseră un strigăt de uimire. Aveau în faţa lor un tablou 
viu, puternic luminat, alcătuit din aproape o sută de oameni. Tabloul era 
împărţit în trei grupuri: cel de jos îi înfăţişa pe agricultori, cel de sus pe 
dregători, iar în ultimul se afla tronul de aur al faraonului, sprijinit de doi 
lei, ale căror capete formau cele două braţe ale tronului. 

— Aşa a fost, zise Pentuer, pe timpul dinastiei a nouăsprezecea. Uitaţi- 
vă la ţărani: plugurile lor sunt trase de boi sau de măgari. Târnăcoapele şi 
lopeţile lor sunt de culoarea bronzului, deci sunt trainice. Priviţi ce oameni 
trupeşi! Asemenea oameni nu poţi întâlni astăzi decât în garda faraonului. 
Au mâini şi picioare puternice, pieptul larg, feţe surâzătoare. Sunt toţi 
curaţi şi unşi cu uleiuri. Femeile lor se îndeletnicesc cu pregătirea hranei şi 
a îmbrăcămin tei. Copiii se joacă sau merg la şcoală. Țăranul din vremea 
aceea mânca, după cum vedeţi, pâine de grâu, mazăre, carne, peşte, 
fructe şi bea bere şi vin. Priviţi ce frumoase erau ulcioarele şi talgerele lor! 
Uitaţi-vă la tichiile, cingătorile şi mantalele bărbaţilor: toate sunt 
împodobite cu cusături în mai multe culori. Şi mai frumos colorate erau 
cămăşile femeilor... Dar uitaţi-vă cât de îngrijit erau ele pieptănate, ce fel 
de ace, cercei, inele şi brățări purtau! Podoabele acestea erau făcute din 


bronz şi din smalţ colorat: printre ele se găsea uneori şi aur, fie măcar 


subţire ca o sârmă. Ridicaţi-vă acum ochii mai sus, la dregători: poartă cu 
toţii mantale: dar fiecare ţăran purta în zi de sărbătoare o manta 
asemănătoare. Dregătorii se hrăneau la fel cu ţăranii, adică modest, dar 
pe săturate. Casele lor erau ceva mai împodobite decât ale ţăranilor şi nu 
arareori se rătăceau în cuferele lor inele de aur. Călătoreau pe măgari sau 
în care trase de boi. Pentuer bătu din palme şi în tabloul viu se produse o 
mişcare. Ţăranii începură să le dea dregătorilor coşuri cu struguri, saci cu 
orz, mazăre şi grâu, vase cu vin, bere, lapte şi miere, cantităţi mari de 
vânat precum şi numeroase bucăţi de ţesături albe sau colorate. 
Dregătorii primeau toate acestea, păstrau o parte pentru ei, iar pe cele 
mai frumoase şi mai de preţ le treceau mai sus, tronului. Platforma pe care 
se afla faraonul era încărcată cu bogății ce alcătuiau un fel de movilă. 

— Vedeţi, zise Pentuer, atunci când ţăranii erau sătui şi avuţi, tezaurul 
faraonului de abia putea cuprinde darurile supuşilor. lar acum veţi vedea 
ce se întâmpla astăzi... 

La un nou semn partea a doua a perdelei căzu şi ea. Tabloul care apăru 
semăna în linii mari cu cel de mai înainte. 

— lată-i şi pe ţăranii de azi, zise Pentuer, iar în glasul lui se putea simţi o 
mare tulburare. Trupul lor e numai Piele şi oase, par bolnavi, sunt murdari 
şi au uitat să se mai ungă cu uleiuri. În schimb, spinările le sunt învineţite 
de nuele. Lângă ei nu se mai văd nici boi, nici măgari; la ce bun, când 
plugul le e tras de femeile şi copiii lor? Târnăcoapele şi lopeţile le sunt de 
lemn, se strică uşor şi cer o osteneală mai mare. N-au niciun fel de 
îmbrăcăminte, numai femeile umblă îmbrăcate în cămăşi de pânză groasă 
şi nici în vis nu văd cusăturile cu care se împodobeau bunicii şi bunicile lor. 
Şi ce mănâncă ţăranii acum? Uneori orz şi peşte uscat, dar de obicei 
seminţe de lotus, arareori turtă din făină de grâu şi niciodată carne, bere 
sau vin. Vă întrebaţi ce s-a întâmplat cu vasele şi cu lucrurile lor? Nu mai 
au nimic în afară de ulciorul cu apă; de altminteri, nici n-ar mai încăpea 
nimic în cocioaba în care trăiesc... lar acum, vă rog să mă iertaţi pentru 
cele ce vă voi înfăţişa. Acolo, zac la pământ câţiva copii: asta înseamnă că 
au murit. E ciudat cât de des mor acum de foame şi istoviţi de muncă 


copiii ţăranilor! Şi aceştia sunt încă cei mai fericiţi; dacă rămân în viaţă 


ajung sub nuielele paznicilor, ori sunt vânduți fenicienilor, ca mieii... 

Tulburarea îi sugrumă glasul. Se odihni însă numai o clipă, apoi vorbi 
mai departe, în mijlocul tăcerii mânioase a preoţilor: 

— Şi acum, uitaţi-vă la dregători cât sunt de rotofei şi de rumeni şi ce 
veşminte frumoase au! Soţiile lor poartă brățări şi cercei de aur, iar 
straiele lor sunt atât de fine, încât şi prinții le-ar putea pizmui. Ţăranii nu 
au nici boi şi nici măgari; în schimb, dregătorii călătoresc pe cai sau în 
lectici. De băut, beau numai vin, şi încă vin bun... 

Bătu apoi din palme şi din nou se produse mişcare. Ţăranii începură să 
le dea dregătorilor saci cu grâne, coşuri cu fructe, vin, animale. Ca şi mai 
înainte dregătorii aşezau produsele acestea alături de tron, dar în cantităţi 
mult mai mici, astfel că, pe locul unde se afla faraonul, nu se mai 
strângeau movile de roade. În schimb, acolo unde stăteau dregătorii, locul 
era peste măsură de încărcat. 

— lată, aşadar, Egiptul de astăzi, zise Pentuer. Ţăranii sărmani, 
dregătorii bogaţi, iar tezaurul cu mult mai gol decât era în trecut. Şi 
acum... 

Făcu iarăşi un semn şi se întâmplă un lucru neaşteptat. O mulţime de 
mâini începură să înhaţe grânele, fructele, ţesăturile din preajma 
faraonului şi a dregătorilor. lar când lucrurile se împuţinară peste măsură, 
aceleaşi mâini începură să înhaţe şi să-i tragă după ei, pe ţărani, soțiile şi 
copiii lor... 

Privitorii, uimiţi, se uitau la mişcările ciudate ale acestor fiinţe nevăzute. 
Deodată, cineva strigă: 

— Ăştia-s fenicienii! Ei ne jupoaie aşa! 

— Da, aşa e, zise Pentuer. Acestea sunt mâinile fenicienilor ascunşi 
printre noi. Ei îl jupoaie pe faraon şi pe dregători, iar pe ţărani, când nu le 
mai pot smulge nimic, îi duc în robie. 

— Da, aşa-i! Şacalii! Blestemaţi să fie! Să-i gonim, ticăloşii! strigau 
preoţii. Ei pricinuiesc ţării cele mai mari pagube. 

Dar nu strigau toţi în chipul acesta. 

Când se făcu din nou tăcere, Pentuer porunci să fie mutate torţele în 


altă parte a curţii şi-şi duse acolo ascultătorii. Aici nu erau tablouri vii, ci 


un fel de expoziţie de mărfuri. 

— Binevoiţi a privi, cinstiţi părinţi, rosti el. Pe vremea dinastiei a 
nouăsprezecea primeam din ţara Punt uleiuri parfumate, iar din Siria aur, 
arme de fier şi care de război. Asta era tot. Atunci însă Egiptul nu sta cu 
mâinile în sân. Priviţi la vasele acestea uriaşe: ce forme şi ce culori 
felurite! Ori priviţi la jilţul acesta încrustat cu zece mii de piese de aur, cu 
sidef şi cu lemn colorat... Priviţi la veşmintele de atunci: ce țesătură şi 
lucrătură gingaşă, ce culori! lată şi paloşe de bronz, ace, brățări, cercei; 
apoi unelte agricole şi meşteşugăreşti. Toate acestea se lucrau la noi, pe 
vremea dinastiei a nouăsprezecea... 

Trecu apoi la grupul următor de obiecte. 

— lar astăzi, priviţi! Amforele sunt mici şi aproape fără podoabe, 
mobilele simple, ţesăturile grosolane şi toate la fel. Niciunul din produsele 
de acum nu se poate asemui cu trăinicia, frumuseţea, măreţia celor de- 
atunci. De ce? 

Mai înaintă câţiva paşi şi, înconjurat de torţe, zise: 

— lată, însă, şi marele număr de mărfuri pe care ni le aduc fenicienii din 
felurite părţi ale lumii. Câteva zeci de Parfumuri, sticlă colorată, mobilă, 
vase, ţesături, care, podoabe - toate astea ne sosesc din Asia, iar noi le 
cumpărăm. Înţelegeţi, oare, acum, ce ne dau fenicienii în schimbul 
grânelor, fructelor şi vitelor luate de pe moşiile dregătorilor şi ale 
faraonului? Tocmai aceste mărfuri străine care i-au nimicit pe meşteşugarii 
noştri, aşa cum lăcustele nimicesc iarba. Preotul, după o clipă de odihnă, 
urmă mai departe: 

— Printre mărfurile pe care fenicienii le procură faraonului, nomarhilor şi 
dregătorilor, cel dintâi loc îl ocupă aurul. Negoţul acesta înfăţişează în 
chipul cel mai grăitor felul cum asiaticii aceştia au pricinuit mari nenorociri 
Egiptului. Cel ce primeşte de la ei aur, de pildă pentru un talant, rămâne 
dator după trei ani doi talanţi. De cele mai multe ori, însă, sub pretext că-l 
scutesc pe datornic de orice bătaie de cap - fenicienii se învoiesc să facă 
ei singuri plăţile cuvenite, astfel încât datornicul le dă în arendă pe timp de 
trei ani, pentru fiecare talant împrumutat, treizeci şi doi de oameni şi două 


măsuri de pământ. Priviţi acolo, zise Pentuer, arătând acea parte a curţii 


care era mai luminată. Pătratul acela de pământ, având o lungime de o 
sută optzeci de paşi şi o lăţime tot atât de mare, închipuie tocmai cele 
două măsuri, după cum grămada aceea de bărbaţi, femei şi copii 
alcătuieşte opt familii. Şi totul - oameni şi pământ laolaltă - sunt luaţi 
pentru trei ani într-o cruntă robie. În acest răstimp stăpânul, faraonul sau 
nomarhul nu are niciun folos de pe urma lor, iar la sfârşitul sorocului 
primeşte pământul secătuit, iar din oameni cel mult douăzeci, restul fiind 
răpuşi de chinuri. Un freamăt de groază străbătu rândurile celor prezenţi. 

— Vă spuneam că fenicienii iau în arendă, pe trei ani, două măsuri de 
pământ şi treizeci şi doi de oameni, pentru împrumutul unui talant de aur. 
Priviţi cât e de întinsă bucata de pământ şi cât e de mare grămada de 
oameni; iar acum, priviţi la mâna mea! Bucata asta de aur pe care o ţin în 
mână, bulgărele ăsta mai mic decât un ou de găină, e un talant. Vă daţi 
oare seama de toată mârşăvia fenicienilor? Bucăţica aceasta de aur nu are 
niciun fel de însuşiri deosebite; e galbenă, grea, nu rugineşte - şi asta-i tot. 
Dar omul nu se îmbracă în aur şi nici nu-şi astâmpără foamea şi setea cu 
el. Dacă aş avea un bulgăr de aur uriaş cât o piramidă, aş fi, alături de el, 
tot atât de sărac ca şi libianul care rătăceşte prin pustiul apusean, unde 
nu-s nici curmale, nici apă. Şi luaţi aminte, pentru bulgărele acesta 
neînsemnat de metal sterp fenicienii iau o bucată de pământ ce poate 
hrăni şi îmbrăca treizeci şi doi de oameni, iar pe deasupra îi mai ia şi pe 
oamenii aceştia! Timp de trei ani fenicianul e stăpânul unor oameni care 
ştiu să lucreze şi să însămânţeze ogoarele, să culeagă roadele, să facă 
făină şi bere, să ţeasă veşminte, să ridice case cu toate cele trebuincioase 
în ele. În tot acest timp, faraonul sau nomarhul este lipsit de munca 
oamenilor acestora, care nu mai plătesc dări şi nu mai poartă poveri în 
urma oştirii, fiindcă trudesc pentru huzurul fenicienilor celor lacomi. 

Ştiţi bine că în zilele noastre nu e an să nu izbucnească, fie într-un nom, 
fie într-altul, o răscoală a ţăranilor, răpuşi de foame, istoviţi de muncă, 
snopiţi de nuiele. Din oamenii aceştia o bună parte pier, alţii sunt osândiţi 
la mine, iar ţara îşi împuţinează numărul locuitorilor tot mai mult, numai 
din pricină că fenicienii i-au dat cuiva un bulgăre de aur! îşi poate cineva 


închipui o nenorocire mai mare? în asemenea împrejurări nu-şi va 


împuţina oare Egiptul pământul şi oamenii în fiece an? Dacă războaiele 
norocoase au zdruncinat puterea ţării noastre, negoţul fenician cu aur o va 
nimici. 

Pe chipurile preoţilor apărură semnele mulţumirii: erau mai bucuroşi să 
li se vorbească despre înşelăciunile fenicienilor decât despre huzurul 
dregătorilor. 

După o clipă de odihnă, Pentuer i se adresă prinţului: 

— De câteva luni de zile, spuse el, întrebi cu nelinişte, o, Ramses, 
slujitor al zeilor, de ce se micşorează veniturile faraonului. Înţelepciunea 
zeilor ţi-a arătat nu numai că tezaurul s-a golit, dar şi că oastea s-a 
împuţinat şi că amândouă aceste izvoare ale puterii faraonului vor urma să 
scadă. lar sfârşitul va fi ori ruina deplină a ţării, ori... cerul va trimite 
Egiptului un suveran în stare să stăvilească şirul nenorocirilor abătute de 
câteva sute de ani asupra noastră. Tezaurul a fost plin când am avut 
pământ mult şi o populaţie numeroasă. Va trebui deci să smulgem 
pustiului ogoarele rodnice pe care ni le-a înghiţit, iar de pe umerii 
poporului să urnim poverile ce-l slăbesc şi-i micşorează numărul. Preoţii 
începură din nou să fie neliniştiţi, temându-se că Pentuerv pentru a doua 
oară, va pomeni de dregători. 

— Ai văzut, Ramses, cu ochii tăi şi faţă de martori că în vremea în care 
poporul era sătul, sănătos şi mulţumit, tezaurul faraonului era plin. lar 
când poporul a început să aibă o înfăţişare jalnică, atunci când femeile şi 
copiii au trebuit să fie înjugaţi la plug, când seminţele de lotus au înlocuit 
grâul şi carnea, tezaurul a început şi el să scadă. 

Dacă vrei să dai statului puterea pe care a avut-o înainte de războaiele 
dinastiei a nouăsprezecea, dacă doreşti ca faraonul, dregătorii şi armata 
să trăiască în belşug, dă ţării o pace îndelungată, iar poporului bunăstare. 
Cei vârstnici să mănânce iarăşi carne şi să se îmbrace din nou în veşminte 
brodate, iar copiii să nu mai geamă sub povara muncilor, să nu mai fie 
răpuşi de o trudă istovitoare, ci să se joace şi să meargă la şcoală. Şi, în 
sfârşit, nu uita că Egiptul creşte la sânul lui un şarpe veninos... 

Cei de faţă ascultau plini de curiozitate şi de teamă. 


— Şarpele, care suge sângele poporului, averile nomarhilor, puterea 


faraonului - sunt fenicienii! 

— Afară cu ei! strigară cei prezenţi. Să se şteargă toate datoriile! 
Corăbiilor şi neguţătorilor lor să le fie oprită intrarea în ţara noastră. 

Făcu linişte marele preot Mefres care, cu lacrimi în ochi, i se adresă lui 
Pentuer: 

— Nu mă îndoiesc că prin gura ta a vorbit zeiţa Hator. Nu numai fiindcă 
un om n-ar putea să fie atât de înţelept şi atotvăzător ca tine, dar şi fiindcă 
am zărit deasupra capului tău mici flăcări în formă de coarne. Pentru 
cuvintele mari prin care ai împrăştiat neştiinţa noastră, îţi mulţumesc. Te 
binecuvântez şi-i rog pe zei ca atunci când mă vor chema la judecata lor, 
pe tine să te numească urmaşul meu... Uralele îndelungate ale 
ascultătorilor întăriră binecuvântarea celui mai înalt demnitar. Preoţii erau 
cu atât mai mulţumiţi cu cât le fusese tare teamă că Pentuer va vorbi 
pentru a doua oară de bunăstarea dregătorilor. Înțeleptul însă ştiuse să 
păstreze măsura: arătase numai rana lăuntrică a statului, dar n-o 
zgândărise şi de aceea biruinţa îi fusese deplină. 

Ramses îşi arătă multumirea faţă de Pentuer, strângându-i doar capul la 
piept. Nimeni nu se îndoi, însă, că predica marelui proroc zguduise inima 
moştenitorului şi că aceasta era o sămânță din care putea să crească fala 
şi prosperitatea Egiptului. 

A doua zi, fără a-şi lua rămas bun, Pentuer părăsi în zori de zi templul, 
plecând la Memfis. 

Timp de câteva zile, Ramses nu vorbi cu nimeni: stătea în chilie, ori se 
plimba prin coridoarele umbroase, meditând. 

În mintea lui muncită de gânduri îşi mărturisea că Pentuer nu spusese 
de fapt nimic nou: toţi se plângeau de scăderea pământului şi a populaţiei 
Egiptului, de traiul îngrozitor al ţăranilor, de samavolniciile dregătorilor şi 
de nelegiuirile fenicienilor. Predica prorocului avusese însă darul să 
rânduiască toate lucrurile acestea, să-i limpezească gândurile şi să 
lămurească mai bine anumite fapte. Fenicienii, îndeosebi, îl îngroziseră: 
prinţul nu-şi dăduse până atunci seama de însemnătatea nenorocirilor 
pricinuite statului de poporul acesta. Groaza ce-l cuprinse fu cu atât mai 


mare cu cât el însuşi îşi lăsase supuşii să încapă în arenda lui Dagon, fiind 


chiar martor al chipului în care cămătarul storcea de pe spinarea acestora 
propria lui datorie. 

Şi tocmai din pricina asta Ramses refuză să se mai gândească la 
fenicieni: şi dacă totuşi se aprindea în el mânia împotriva acestor oameni, 
clocotul acesteia era înăbuşit de un sentiment de ruşine. Într-o anumită 
măsură se socotea complicele lor. 

În schimb, pricepuse de minune însemnătatea pierderii pământului şi 
populaţiei şi tocmai asupra acestor două puncte stărui el mai mult, în 
singuraticele lui cugetări. 

„Dacă am avea, se gândea el, cele două milioane de oameni pe care 
Egiptul i-a pierdut, s-ar putea lua îndărăt pustiului, cu ajutorul lor, 
roditoarele pământuri pierdute, ba ar putea fi chiar sporite. Şi atunci, cu 
toată prezenţa fenicienilor, ţăranii noştri ar avea o soartă mai bună, iar 
veniturile statului ar creşte. De unde să-i luăm însă pe oamenii aceştia?” 

Răspunsul îl află din întâmplare. 

Într-o seară, plimbându-se prin grădinile templului, întâlni un mare 
număr de sclavi pe care Nitager îi prinsese la hotarul răsăritean şi-i 
trimisese zeiţei Hator. Oamenii aceştia erau bine clădiţi, munceau mai 
mult decât egiptenii Şi, fiind bine hrăniţi, păreau chiar împăcaţi cu soarta 
lor. Văzându-i, un gând fericit străfulgeră mintea moştenitorului; de 
bucurie, era cât pe ce să-şi piardă cunoştinţa. 

Egiptul ducea lipsă de oameni, de oameni mulţi, de sute de mii, de un 
milion şi chiar de două milioane. Dar iată că oameni se află! Trebuia doar 
să te avânţi în Asia, să-i ridici pe toţi cei întâlniți în cale şi să-i trimiţi în 
Egipt. lar războiului să nu i se pună capăt până ce nu se vor strânge atâţia 
oameni, încât fiecare ţăran egiptean să-şi aibă sclavul lui. Aşa se zămisli în 
mintea lui Ramses planul simplu, dar uriaş, menit să dea statului populaţia 
de care avea nevoie, ţăranilor ajutoare în muncă, iar tezaurului un izvor 
nesfârşit de venituri. Prinţul era încântat: a doua zi însă se trezi în el, din 
nou, îndoiala. Pentuer spusese cât se poate de răspicat un lucru pe care îl 
susţinuse mai înainte şi Herihor, că sursa nenorocirilor Egiptului au fost 
războaiele victorioase. De unde se putea trage concluzia, că Egiptul nu 


poate fi ridicat prin mijlocirea unui nou război. „Pentuer e un mare 


înţelept, iar Herihor e şi el un mare înţelept, cugetă prinţul. Dacă ei 
socotesc că războiul este vătămător, dacă tot aşa gândeşte marele preot 
Mefres, ca şi alţi preoţi, atunci te pomeneşti că într-adevăr războiul este un 
lucru primejdios? Şi aşa trebuie să şi fie, de vreme ce atâţia oameni 
înţelepţi şi sfinţi susţin acest lucru.” 

Prinţul era nespus de tulburat. Născocise un mijloc simplu de ridicare a 
Egiptului, şi când colo, iată că preoţii susţin că tocmai mijlocul acesta ar 
putea, până la urmă, să ruineze Egiptul. Preoţii! Oamenii cei mai înţelepţi 
şi mai sfinţi! O întâmplare făcu însă să i se cam năruie încrederea în mult 
lăudata îndeletnicire a preoţilor de a sluji adevărul, ba îi trezi chiar vechea 
neîncredere de care mai fusese el încercat, în trecut. Într-o bună zi, se 
duse la bibliotecă împreună cu unul din preoţii tămăduitori. Drumul trecea 
printr-un coridor îngust şi întunecos, din care prinţul se trase înapoi, cu 
scârbă. 

— N-am să trec pe-aici! zise el. 

— De ce? întrebă preotul, mirat. 

— Nu-ţi mai aminteşti că la capătul acestui coridor se află beciul în care 
l-aţi chinuit groaznic pe un trădător oarecare? 

— A! făcu acesta. Într-adevăr aici e beciul în care înainte de predica lui 
Pentuer am turnat smoală clocotită... 

— Şi aţi ucis un om... 

Preotul surâse. Era un om cumsecade şi plin de voie bună. Aşa că, 
văzând indignarea prinţului, îi răspunse, după câteva clipe de gândire: 

— Da, aşa-i, nimeni n-are dreptul să trădeze tainele cele sfinte. Şi se 
înţelege că înaintea oricărei ceremonii mai deosebite reamintim acest 
lucru tinerilor care doresc să devină preoţi. 

Tonul îi era atât de ciudat, încât Ramses îi ceru lămuriri. 

— Nu pot trăda taina, răspunse preotul, dar dacă îmi vei făgădui să 
păstrezi numai pentru tine cuvintele mele, îţi voi povesti o istorioară. 
Ramses făgădui, iar preotul povesti: 

— Un preot egiptean, vizitând templele din ţara păgână Aram, întâlni 
într-unul din ele un om care i se păru deosebit de gras şi de mulţumit, cu 


toate că era îmbrăcat în straie foarte sărăcăcioase... „Spune-mi, îl întrebă 


preotul pe săracul cel vesel, cum se face că, în ciuda zdrenţelor ce le pori, 
trupul tău are o înfăţişare de parcă ai fi mare preot într-un templu?” Omul, 
după ce se uită în jur, ca să se încredinţeze că nu trage nimeni cu urechea, 
răspunse: „Pentru că eu am o voce nespus de jalnică, încât pot îndeplini 
sarcina de martir pe lângă acest templu. Când poporul se strânge în 
templu, eu cobor în beci şi încep să gem cât mă ţin puterile; pentru lucrul 
acesta mi se dă o mâncare destul de îmbelşugată în tot timpul anului, iar 
pentru fiecare zi de chin, câte un ulcior cu bere.” 

Aşa se petrec lucrurile în ţara păgână Aram, încheie preotul, ducându-şi 
degetul la gură. 

— Nu uita, măria-ta, ce mi-ai făgăduit, şi crede despre smoala noastră 
topită ce pofteşti... 

Povestirea asta îl tulbură din nou pe prinţ. Aflând că omul nu fusese 
ucis, simţi o oarecare uşurare, dar în acelaşi timp i se treziră toate vechile 
bănuieli faţă de preoţi; că ei înşală pe oamenii de rând, ştia mai demult, îşi 
aducea aminte de timpul când învăţa la şcoala preoţilor şi de procesiunea 
sacrului bou Apis. Poporul era sigur că Apis e cel ce arată preoţilor drumul 
pe care urmau să-l străbată, în timp ce orice învățăcel ştia că animalul 
sacru mergea doar acolo unde-l mânau preoţii. 

Cine poate şti, dacă predica lui Pentuer n-a fost un fel de procesiune a 
lui Apis, pregătită anume pentru el? Fiindcă nu-i prea greu să aşterni pe 
pământ fasole roşie şi de alte culori, precum tot atât de uşor este să 
porunceşti unor oameni să se mişte într-un fel sau altul. Avusese de multe 
ori prilejul să vadă ceremonii religioase cu mult mai strălucite, ca, de pildă, 
lupta dintre Set şi Osiris, la care luau parte câteva sute de oameni. Dar şi 
în cazul acesta oare nu săvârşeau preoţii tot o înşelătorie? Deşi era vorba 
de o luptă între zei, totuşi ea se purta între oameni travestiţi. Osiris pierea 
în luptă, iar preotul care se îmbrăca în haina zeului rămânea teafăr ca un 
rinocer. Şi câte minunăţii nu înfăţişau ei acolo? Apele se învolburau, 
trăsnetele cădeau, iar pământul se cutremura, făcând să ţâşnească foc şi 
pară. Toate erau înşelătorii. Atunci de ce demonstraţia lui Pentuer să fi fost 
neapărat adevărată? De altfel, prinţul avea dovezi sigure că preoţii 


încercaseră să-l înşele. O înşelătorie fusese chiar omul care gemuse în 


beci, prefăcându-se că-i stropit cu smoală de preoţi. Dar lucrul acesta avea 
prea puţină însemnătate. Mai de seamă era faptul de care prinţul se 
încredinţase în nenumărate rânduri, că Herihor nu voia război. Mefres de 
asemenea nu voia război, iar Pentuer era ajutorul unuia şi omul de 
încredere al celuilalt. 

În mintea prinţului se dădea o luptă: când i se părea că înţelege tot, 
când totul era cotropit de beznă; ba era plin de nădejdi, ba se îndoia de tot 
şi de toate. Din ceas în ceas, de pe o zi pe alta, sufletul lui se avânta şi se 
prăvălea ca apele Nilului de-a lungul unui an întreg. 

Cu încetul, Ramses îşi redobândi însă pacea lăuntrică» iar când sosi 
sorocul să părăsească templul, avea bine închegate în minte unele păreri. 

Înţelesese, în primul rând, limpede, care erau nevoile Egiptului: mai 
multe ogoare şi mai mulţi oameni. 

Ajunsese, în al doilea rând, la convingerea că mijlocul cel mai simplu de 
a dobândi oameni este războiul cu Asia. Pentuer îi arătase însă că războiul 
nu poate decât să sporească nenorocirile ţării. Se punea deci întrebarea: a 
spus Pentuer adevărul sau a minţit? Dacă spusese adevărul, prinţul urma 
să cadă pradă deznădejdii, deoarece el nu cunoştea alt mijloc de a ridica 
statul în afară de război. Fără război, Egiptul va pierde pe an ce trece din 
populaţie, după cum datoriile faraonului vor creşte şi toate se vor încheia 
printr-o groaznică nenorocire, poate chiar în timpul domniei următoare. 
Dar dacă Pentuer a minţit? De ce însă ar fi făcut-o? îndemnat, desigur, de 
Herihor, de Mefres şi de alţi preoţi. Dar din ce cauză? De ce nu voiau 
preoţii război? Ce interes aveau să-i fie potrivnic? Fiecare război le 
adusese doar şi lor, ca şi faraonului, cele mai mari bogății. Totuşi, puteau 
oare preoţii minţi într-o chestiune atât de importantă? Drept e că 
procedaseră deseori astfel, dar în chestiuni mărunte, nu şi atunci când era 
vorba de viitorul statului, de existenţa lui! De altfel, nici nu se putea spune 
că minţiseră întotdeauna. Ei sunt doar slujitorii zeilor şi paznicii marilor 
taine. În templele lor sălăşluiesc duhurile, lucru despre care Ramses se 
încredinţase singur, în prima noapte petrecută în templu. 

Şi dacă zeii nu îngăduie profanilor să se apropie de altarele lor, dacă ei 
veghează cu atâta străşnicie asupra templelor, de ce n-ar fi vegheat şi 


asupra Egiptului, care-i cel mai mare templu al lor? Peste câteva zile, 
când, după un serviciu divin, solemn şi în mijlocul binecuvântării preoţilor, 
Ramses părăsi templul Hator, îl frământau două întrebări: 
Ar putea, oare, într-adevăr, să aducă pagube Egiptului războiul cu Asia? 
Ar putea, oare, preoţii să-l înşele pe el, moştenitorul tronului, în 


chestiunea aceasta? 


CAPITOLUL XXIX 


Călare, însoţit numai de câţiva ofiţeri, prinţul se îndrepta spre Pi-Bast, 
vestita capitală a nomului Habu. 

Trecuse luna Paoni şi începuse luna Epifi, adică sfârşitul lui aprilie şi 
începutul lui mai. Soarele se urcase sus de tot pe cer, vestind zile de mare 
arşiţă, cele mai rele pentru Egipt. Încă de mai înainte, în câteva rânduri, se 
iscase, vijelios, îngrozitorul vânt al pustiului; oameni şi animale se 
aşterneau la pământ de căldură, iar pe ogoare ca şi pe arbori începuse să 
se aşeze o pulbere cenuşie, sub care plantele se ofileau. 

Trandafirii fuseseră culeşi şi esenţa făcută; grânele erau strânse, iar 
trifoiul cosit pentru a doua oară. Cumpenele cu găleți lucrau cu o îndoită 
putere, dăruind pământului apa tulbure şi pregătindu-l astfel pentru noile 
însămânţări. Se pornise culesul smochinelor şi al strugurilor. 

Apa Nilului scăzuse, iar canalele, foarte sărace în apă şi ele, erau rău 
mirositoare. Deasupra ţării întregi plutea o pulbere uşoară în revărsarea 
arzătoarelor raze ale soarelui. 

Cu toate acestea prinţul călărea mulţumit. Îl plictisise viaţa de pocăință 
din templu; i se făcuse dor de ospeţe, femei şi larmă. Pe deasupra şi 
ţinutul, cu toate că neted şi străbătut la tot pasul de canale, i se părea 
atrăgător. În nomul Habu nu mai erau egipteni băştinaşi, ci numai urmaşi 
ai vitejilor hicsoşi, cei care cuceriseră odinioară Egiptul şi-l stăpâniseră 
câteva veacuri. Egiptenii neaoşi dispreţuiau aceste vlăstare ale 
cuceritorilor alungaţi; Ramses îi privea însă cu plăcere. Erau oameni bine 
croiţi, puternici, cu o înfăţişare plină de mândrie şi de vigoare bărbătească. 
Nu cădeau cu faţa la pământ înaintea prinţului şi a ofiţerilor, aşa cum 
făceau egiptenii; se uitau în ochii lor fără ură, dar şi fără teamă. Nici 
spinările nu le aveau însemnate de urmele nuielelor. Dregătorii îi 
respectau, ştiind că un hicsos bătut răspunde cu aceeaşi măsură, 
ucigându-l chiar uneori pe asupritor. 

De altfel, hicsoşii se bucurau de bunăvoința faraonului, deoarece din 
rândurile lor se recrutau cei mai buni soldaţi. 


Cu cât alaiul prinţului se apropia de Pi-Bast, ale cărui temple şi palate 


începeau să se zărească prin norii de pulbere ca printr-un văl străveziu, cu 
atât împrejurimile deveneau mai pline de viaţă. Pe drumul larg ca şi pe 
canalele din vecinătate se scurgeau cârduri de animale, se transportau 
grâu, fructe, vinuri, flori, pâine şi multe alte bunuri de folosinţă zilnică. 
Mulțimea de mărfuri ca şi oamenii zgomotoşi şi numeroşi care se 
îndreptau spre oraş, întocmai ca şi cei din jurul Memfisului în zile de 
sărbătoare, era prin partea locului un lucru obişnuit. În jurul oraşului Pi- 
Bast domnea tot anul o larmă ca de bâlci, ce se potolea doar noaptea. 

Cauza era simplă: oraşul cuprindea între zidurile lui vechiul şi slăvitul 
templu al zeiţei Astoret, venerat în întreaga Asie apuseană şi care atrăgea 
nesfârşite şiruri de pelerini. Se putea spune, fără nicio exagerare, că în 
preajma oraşului Pi-Bast poposeau zilnic, în corturi, cam treizeci de mii de 
străini: arabi, fenicieni, evrei, filistini, hittiţi, asirieni şi alţii. Egiptul îi 
primea cu bunăvoință, deoarece pelerinii îi aduceau venituri însemnate; la 
rândul lor, preoţii îi tolerau, iar populaţia câtorva nome învecinate chiar 
întreținea cu ei un negoţ intens. 

Cam cu vreo oră mai înainte de a se ajunge în oraş, se arătau privirilor 
colibele de lut şi corturile străinilor, ridicate pe pământul gol. Pe măsură ce 
te apropiai de Pi-Bast, numărul lor creştea şi mai mult. Unii îşi pregăteau 
mâncarea sub cerul liber, alţii cumpărau mărfuri din cele ce se scurgeau 
necontenit pe acolo, iar alţii mergeau la temple, în procesiuni. Ici, colo se 
strângeau grupuri mari în faţa locurilor de petrecere, unde dădeau 
reprezentații îmblânzitorii de animale sălbatice şi de şerpi, atleţii, 
dansatoarele şi scamatorii. Deasupra acestei mulţimi de oameni stăruiau 
arşiţa şi larma. La poarta oraşului, Ramses fu salutat de curtenii lui Şi de 
către Habu, nomarhul provinciei, înconjurat de dregătorii săi. Întâmpinarea 
însă, cu toată bunăvoința de care dădeau toţi dovadă, fu atât de rece, 
încât prinţul, mirat, îi şopti lui Tutmozis: 

— De ce mă privesc aşa, de parcă am venit să-i osândesc? 

— Pentru că, răspunse favoritul, tu ai aerul unui om care a stat de vorbă 
cu zeii. 

Şi nu mintea, fiindcă, ori din pricina vieţii de ascet, ori poate din pricina 


traiului său alături de preoţii învăţaţi, sau chiar şi din pricina îndelungilor 


lui meditații, prinţul se schimbase. Slăbise, pielea i se înnegrise, iar 
înfăţişarea lui vădea întru totul o mare gravitate. În vreme de numai 
câteva săptămâni îmbătrânise cu câţiva ani. Pe una din străzile principale 
ale oraşului se înghesuia o mulţime atât de mare, încât paznicii fură siliţi 
să deschidă drum moştenitorului şi suitei lui. Poporul acela nu venise însă 
să-l salute pe prinţ, ci se grămădea în jurul unui mic palat, ca şi cum ar fi 
aşteptat pe cineva. 

— Ce se întâmplă aici? întrebă Ramses, căruia nepăsarea mulţimii îi 
făcuse o impresie proastă. 

— Aici locuieşte Hiram, răspunse nomarhul, un prinţ tirian nespus de 
milostiv. În fiecare zi împarte din belşug daruri sărăcimii, care se adună în 
jurul palatului lui. 

Prinţul se răsuci pe cal, privi mulţimea şi zise: 

— Văd şi muncitori de-ai faraonului printre ei. Tot după cerşit vin şi ei la 
bogătaşul ăsta fenician? 

Nomarhul tăcu. Din fericire, se apropiaseră de palatul nomarhului şi 
Ramses îşi uită de Hiram. 

Ospăţurile în cinstea prinţului se prelungiră timp de câteva zile. Dar 

Ramses nu fu mulţumit de ele. Le lipsea voioşia, iar în timpul petrecerii 
se întâmplară şi câteva lucruri neplăcute. 

O dată, de pildă, una din ţiitoarele sale, dansând în faţa lui, izbucni în 
plâns. Ramses o îmbrăţişă, întrebând-o ce s-a petrecut. La început se codi, 
dar, încurajată de blândeţea stăpânului, femeia răspunse, vărsând lacrimi 
şi mai din belşug: 

— Noi, stăpâne, femeile tale, suntem de neam şi se cade să fim 
respectate... 

— Aşa e, rosti prinţul. 

— Şi totuşi, vistiernicul tău ne lipseşte de cele ce ni se cuvin. Uite, ar 
vrea să ne ia până şi fetele care ne slujesc şi fără de care este doar ştiut 
că nu ne-am putea nici spăla, nici pieptăna. 

Ramses îl chemă pe vistiernic şi îi porunci cu asprime să se îngrijească 
de femeile lui, să nu le lipsească de drepturile ce li se cuveneau după 


naşterea şi rangul lor înalt. 


Vistiernicul căzu cu faţa la pământ şi-i făgădui prinţului să-i 
îndeplinească poruncile. Peste câteva zile se iscă zarvă şi printre sclavii de 
la curte, care se plângeau că nu li se mai dă vin. Moştenitorul porunci să li 
se dea. A doua zi. În timp ce se afla cu oştirea, veniră la el trimişii oştilor, 
plângându-se în chipul cel mai umil că li se micşorează rațiile de carne şi 
pâine. Prinţul porunci şi de data aceasta să li se îndeplinească ruga. Dar 
peste câteva zile fu trezit dis-de-dimineaţă de-o mare larmă ce venea din 
faţa palatului. Ramses întrebă care-i pricina, iar straja îi raportă că 
muncitorii din detaşamentele faraonului, strânşi acolo, cereau să li se 
plătească drepturile. 

Fu chemat vistiernicul, iar prinţul îşi revărsă mânia asupra lui: 

— Ce se petrece aici? strigă el. Nu-i zi, din clipa sosirii mele, în care să 
nu mi se plângă cineva de vreo nedreptate. Dacă se va mai întâmpla încă 
o dată una ca asta, voi porunci să se cerceteze lucrurile şi voi pune capăt 
tâlhăriilor voastre! 

Tremurând, vistiernicul căzu din nou cu faţa la pământ şi gemu: 

— Poţi să mă ucizi, stăpâne! Dar ce să fac eu dacă tezaurul, magaziile şi 
hambarele tale sunt goale? 

Cu toată mânia, prinţul îşi dădu seama că vistiernicul ar putea să fie 
nevinovat. Îi porunci deci să plece şi-l chemă pe Tutmozis. 

— Ascultă. Îi zise el favoritului său, aici se petrec lucruri pe care nu le 
înţeleg şi cu care nu sunt obişnuit. Femeile mele, sclavii, armata şi 
muncitorii ori nu primesc ceea ce li se cuvine, ori sunt îngrădiţi în 
cheltuielile lor. lar când i-am cerut socoteală vistiernicului, mi-a răspuns că 
nu mai avem nimic în tezaur şi nici în magazii. 

— A spus adevărul. 

— Cum aşa? izbucni prinţul. Pentru călătoria mea faraonul a dat două 
sute de talanti, în mărfuri şi aur. Să se fi cheltuit totul? 

— Aşa e, răspunse Tutmozis. 

— În ce chip? Pentru ce anume? strigă prinţul. Doar în tot drumul am 
fost primiţi de nomarhi! 

— Da... dar noi le-am plătit pentru primirea asta... 

— Prin urmare, sunt nişte hoţi şi nişte prefăcuţi, dacă ne primesc ca 


oaspeţi, iar apoi ne jupoaie! 

— Nu te supăra, zise Tutmozis. Îţi voi lămuri totul. 

— Stai jos. Tutmozis se aşeză şi zise: 

— Ştii oare că de o lună mănânc din bucatele tale, beau vinul din 
ulcioarele tale şi mă îmbrac cu haine de-ale tale? 

— Ai dreptul să faci lucrul acesta. 

— Dar niciodată n-am mai făcut aşa: am trăit, m-am îmbrăcat şi am 
petrecut pe socoteala mea, ca să nu-ţi încarc tezaurul. Drept e că ai plătit 
uneori datoriile mele. Dar astea nu erau decât o parte a cheltuielilor. 

— Să lăsăm datoriile în pace. 

— În aceeaşi situaţie, continuă Tutmozis, se află încă vreo douăzeci de 
tineri nobili de la curtea ta. Înainte, pentru a menţine strălucirea 
stăpânului lor, se întreţineau singuri: astăzi însă, ca şi mine, trăiesc pe 
socoteala ta, căci ei nu mai au nimic. 

— Cândva îi voi răsplăti. 

— Aşadar, urmă Tutmozis, luăm din tezaurul tău pentru că ne silesc 
lipsurile şi acelaşi lucru îl fac şi nomarhii. Dacă ar avea cu ce, ar da ospeţe 
şi serbări în cinstea ta, pe socoteala lor; dar cum nu au, iau de la 
vistiernicul tău. Vei mai spune oare şi acum că sunt nişte hoţi? Prinţul se 
plimba, îngândurat. 

— l-am judecat cam în pripă, răspunse el. Mânia mi-a întunecat mintea. 
Mă ruşinez de vorbele spuse, dar vreau ca oamenii curţii, soldaţii şi 
muncitorii să nu sufere nicio nedreptate. Şi cum nici eu nu mai am nimic, 
trebuie să recurgem la un împrumut... O sută de talanţi ar fi de ajuns? Ce 
crezi? 

— După părerea mea nu ne va împrumuta nimeni o sută de talanţi, şopti 
Tutmozis. 

Locţiitorul faraonului îl măsură, plin de trufie. 

— Aşa se răspunde oare fiului faraonului? întrebă el. 

— Alungă-mă din preajma ta, zise Tutmozis, cuprins de tristeţe, dar am 
spus adevărul. Astăzi nu ne va putea împrumuta nimeni, fiindcă nimeni nu 
are... 


— Şi Dagon pentru ce există? se miră prinţul. Nu mai e oare pe lângă 


curtea mea, sau a pierit? 

— Dagon locuieşte în Pi-Bast, dar de câteva zile îşi petrece timpul, 
împreună cu alţi neguţători fenicieni, în templul zeiţei Astoret, postind şi 
rugându-se. 

— De când a ajuns aşa de evlavios? Fiindcă eu am fost în templu, 
socoate oare şi creditorul meu că-i nevoie să stea la sfat cu zeii? 

Tutmozis se frământa pe taburetul lui. 

— Fenicienii, începu el, sunt cuprinşi de panică, i-au doborât veştile 
primite... 

— Ce veşti? 

— Cineva a născocit zvonul că fenicienii vor fi alungaţi, iar averile li se 
vor lua pentru a umple tezaurul, atunci când tu te vei urca pe tron. 

— Oricum, mai au destul timp, zâmbi prinţul. Tutmozis continuă să se 
frământe. 

— Se aude, spuse el cu o voce scăzută, că sănătatea faraonului, să ne 
trăiască veşnic! s-a zdruncinat simţitor în ultima vreme... 

— Minciuni! îl întrerupse prinţul, îngrijorat. Aş fi aflat doar şi eu. 

— Şi totuşi, în taină, preoţii înalţă rugăciuni pentru însănătoşirea 
faraonului, şopti Tutmozis. O ştiu din loc sigur. 

Prinţul rămase uimit. 

— Cum aşa, zise el, tata e grav bolnav, preoţii se roagă pentru el, iar 
mie nimeni nu-mi spune nimic? 

— Se crede că boala faraonului s-ar putea prelungi vreun an... Ramses 
făcu un gest de nerăbdare. 

— Stai şi asculţi fel de fel de scorneli şi apoi mă nelinişteşti şi pe mine. 
Mai bine povesteşte-mi despre fenicieni, e mai interesant. 

— Am auzit ceea ce-au auzit şi alţii, că tu te-ai încredinţat, în templu, 
despre pagubele pe care ni le-au pricinuit fenicienii şi că ai făgăduit săi 
alungi. 

— În templu? repetă moştenitorul. Dar cine poate şti ce-am crezut şi ce 
hotărâri am luat eu în templu? 

Tutmozis înălţă din umeri şi tăcu. 


— A pătruns oare şi acolo trădarea? şopti prinţul. 


Cheamă-l mai bine pe Dagon la mine, zise el cu glas răspicat. Trebuie să 
aflu izvorul acestor minciuni şi, pe zei! să le pun capăt! 

— Bine vei face, stăpâne, răspunse Tutmozis, fiindcă Egiptul întreg este 
cuprins de nelinişte. Încă de pe acum nu mai poţi împrumuta un ban, iar 
dacă zvonurile astea vor stărui, va înceta chiar şi negoţul. Încă de pe acum 
nobilii au căzut într-o sărăcie din care nu se vede ieşire, iar curtea ta, 
stăpâne, suferă şi ea lipsuri. Peste o lună, se prea poate ca acelaşi lucru să 
se întâmple şi în palatul faraonului. 

— Taci, porunci prinţul, şi cheamă-l îndată pe Dagon. 

Tutmozis fugi în grabă: cămătarul nu se ivi însă, în faţa locţiitorului 
faraonului decât spre seară. Purta o hlamidă albă cu dungi negre. 

— Aii înnebunit? strigă prinţul, văzându-l. Am să-ţi descreţesc eu fruntea 
pe loc! Am nevoie de o sută de talanţi. Aleargă şi să nu-mi mai ieşi în cale, 
până ce nu-mi vei îndeplini porunca. 

Creditorul îşi acoperi însă faţa şi se porni pe plâns. 

— Ce înseamnă asta? întrebă prinţul nerăbdător. 

— Stăpâne, răspunse Dagon, îngenunchind, ia-mi averea, vinde-mă pe 
mine şi pe toţi ai mei... la-mi totul, chiar şi viaţa... Dar o sută de talanţi, o 
bogăţie atât de mare, unde ţi-aş putea eu găsi? Nici în Egipt şi nici în 
Fenicia, Zise el, gemând. 

— Dagon, văd că ţi-a tulburat Set minţile! zâmbi moştenitorul. Şi tu ai 
crezut oare că mă gândesc la alungarea voastră? 

Cămătarul îi căzu, pentru a doua oară, la picioare. 

— Eu nu ştiu nimic, eu sunt un negustor de rând şi robul tău. Au fost de 
ajuns zilele câte sunt între luna nouă şi cea plină, pentru ca să se aleagă 
praful de mine, iar avuţia mea să se prefacă într-un scuipat... 

— Bine, dar spune-mi şi mie ce înseamnă toate astea? îl întrebă 
moştenitorul, stând ca pe ghimpi. 

— Eu nu sunt în stare să vorbesc şi chiar dacă aş putea, am un lacăt 
uriaş pe buze. Astăzi nu pot decât să mă rog şi să plâng. 

„Oare se roagă şi fenicienii?” îşi zise prinţul în gând. 

— Neputând să-ţi împlinesc porunca - îţi voi da, stăpâne, cel puţin un 


sfat bun. Se află aici, la Pi-Bast, un prinţ tirian, slăvitul Hiram. E un om 


bătrân, înţelept şi putred de bogat. Cheamă-l, erpatre, şi cere-i suta de 
talanţi. S-ar putea să fie el în stare să facă pe placul măriei-tale. 
Şi cum Ramses nu izbuti să scoată niciun fel de lămuriri de la creditor, îl 


lăsă să plece, făgăduindu-i că va trimite pe cineva la Hiram. 


CAPITOLUL XXX 


A doua zi dimineaţa, înconjurat de o mare suită de oşteni şi curteni, 
Tutmozis îi făcu o vizită prinţului tirian şi-l pofti la locţiitorul faraonului. 
Către amiază, în faţa palatului, apăru Hiram, într-o lectică simplă, purtată 
de opt egipteni săraci, cărora el le dădea de obicei de pomană. Era 
întovărăşit de cei mai de seamă neguţători fenicieni şi de aceeaşi mulţime 
de oameni, care în fiecare zi venea în faţa casei lui. Ramses îl salută cu 
oarecare uimire pe bătrânul cu înfăţişare gravă, ai cărui ochi oglindeau 
înţelepciunea. Hiram, îmbrăcat cu un veşmânt alb, purta pe cap un cerc de 
aur. Se înclină cu demnitate în faţa locţiitorului faraonului şi, ridicând 
braţele deasupra capului, rosti o scurtă binecuvântare. Cei de faţă erau 
nespus de mişcaţi. Când locţiitorul faraonului îi arătă scaunul, poruncind 
curtenilor să se retragă, Hiram începu: 

— leri seară, sluga măriei-tale, Dagon, mi-a spus că ai nevoie de o sută 
de talanţi. Îndată i-am trimis pe curierii mei la Sabne-Hetam, Setroe, Pi-Uto 
şi în alte oraşe unde-s ancorate corăbiile feniciene ca să-şi descarce 
mărfurile. Şi socot că în câteva zile măria-ta va primi această neînsemnată 
sumă. 

— Neînsemnată! îl întrerupse prinţul, râzând. Eşti un om fericit, dacă 
pentru tine o sută de talanţi e o sumă neînsemnată. 

Hiram dădu din cap. 

— Bunicul măriei-tale, glăsui el după câteva clipe de gândire, veşnicul în 
viaţă Ramses-Ptah m-a cinstit cu prietenia lui. Îl cunosc şi pe tatăl tău, 
faraonul, să trăiască veşnic! şi voi încerca să mă înfăţişez în faţa lui dacă 
mi se va îngădui... 

— De unde îţi vine îndoiala asta? sări prinţul. 

— Sunt oameni, răspunse musafirul, care pe unii îi lasă, iar pe alţii îi 
opresc să ajungă în faţa faraonului: dar pe aceştia să-i lăsăm în pace. 
Măria-ta nu are nicio vină; îmi iau deci îngăduinţa să-ţi pun o singură 
întrebare, ca vechi prieten al bunicului şi tatălui tău. 

— Te ascult. 


— Cum se face, vorbi Hiram, rar, cum se face că moştenitorul şi 


locţiitorul faraonului trebuie să împrumute o sută de talanţi, când ţării sale 
i se cuvin peste o sută de mii? 

— Cine să-i dea? strigă Ramses. 

— Cum cine? Dar tributul datorit de popoarele asiatice? Fenicia vă e 
datoare cinci mii şi te încredinţez eu că-şi va plăti datoria, dacă nu se va 
întâmpla nimic nedorit... Apoi izraeliţii vă datorează trei mii, filistinii şi 
moabiţii câte două mii, hittiţii treizeci de mii... în sfârşit. Nu ştiu prea 
amănunţit, dar cred că în total datoria lor se ridică la o sută trei ori o sută 
cinci mii de talanţi. 

Ramses îşi muşcă buzele; pe chipul lui se putea citi o mânie 
neputincioasă. Îşi lăsă ochii în jos şi amuţi. 

— Aşadar, e adevărat! suspină brusc Hiram, uitându-se în ochii prinţului. 
E adevărat, aşadar! Fenicia e sărmană, dar şi Egiptul... 

— Ce spui? întrebă prinţul, încruntându-şi sprâncenele. Nu înţeleg de ce 
te plângi... 

— Măria-ta înţelegi prea bine ce vreau să spun, de vreme ce nu răspunzi 
la întrebarea mea, zise Hiram, ridicându-se, ca şi cum s-ar fi gândit să 
plece. Cu toate astea nu-mi retrag cuvântul... Vei avea, prinţul meu, cei o 
sută de talanţi. 

Se înclină adânc, dar Ramses îl sili să stea jos. 

— Îmi ascunzi ceva, zise el cu un glas ce trăda jignire. Vreau să mă 
lămureşti şi pe mine: ce năpastă ameninţă Fenicia şi Egiptul? 

— S-ar putea oare să nu ştii lucrul acesta, măria-ta? întrebă Hiram, 
şovăind. 

— Nu ştiu nimic! Am petrecut vreme de peste o lună în templu. 

— Tocmai acolo ai fi putut afla totul... 

— Ba tu să-mi spui! strigă locţiitorul faraonului, izbind cu pumnul în 
masă. Nu-mi place când cineva face haz pe socoteala mea. 

— Îţi voi spune, dacă măria-ta îmi vei face marea făgăduinţă că nu vei 
trăda nimănui. Deşi... e greu de crezut că prinţul moştenitor n-a fost 
înştiinţat despre acest lucru. 

— N-ai încredere în mine? întrebă prinţul, mirat. 


— În treaba aceasta aş cere legământ chiar şi faraonului, răspunse 


Hiram, hotărât. 

— Jur deci pe paloşul meu şi pe steagurile oştirilor noastre că nu voi 
spune nimănui ceea ce îmi vei destăinui acum! 

— Ajunge, rosti Hiram. 

— Te ascult. 

— Măria-ta, ştii ce se petrece în clipa de faţă în Fenicia? 

— Nici despre acest lucru n-am cunoştinţă! răspunse locţiitorul 
faraonului, iritat. 

— Corăbiile noastre, şopti Hiram, se îndreaptă din toate părţile lumii 
spre ţară, ca la primul semnal să ducă oamenii şi comorile undeva, peste 
mări, spre apus... 

— De ce? se miră prinţul. 

— Pentru că Asiria urmează să ne ia sub stăpânirea ei. Prinţul izbucni în 
hohote de râs. 

— Ai înnebunit, bătrâne! strigă el. Asiria va ocupa Fenicia?! Şi ce 
spunem noi, noi, Egiptul, despre asta? 

— Egiptul s-a învoit. 

Ramses simţi cum i se urcă sângele la cap. 

— Arşiţa ţi-a încâlcit gândurile, bătrâne, îi zise el lui Miram cu un glas 
potolit. Ai uitat că o astfel de învoială nu putea avea loc fără încuviințarea 
faraonului şi... a mea! 

— Va urma şi ea. Deocamdată, înţelegerea a fost încheiată de preoţi. 

— Cu cine? Ce preoţi? 

— Cu marele preot caldeian Beroes, împuternicitul regelui Assar, 
răspunse Hiram. lar din partea voastră nu pot spune cu toată certitudinea, 
dar mi se pare că au luat parte marii preoţi Herihor, Mefres şi Pentuer. 

Prinţul păli. 

— Bagă de seamă, tiriene, zise el, îi învinuieşti de trădare pe cei mai 
înalţi demnitari ai statului. 

— Te înşeli, măria-ta, aici nu-i vorba de nicio trădare; marele şi cel mai 
bătrân preot al Egiptului, ca şi sfetnicul faraonului au dreptul să se 
înţeleagă cu puterile vecine. Şi-apoi de unde ştie măria-ta că toate acestea 
nu s-au petrecut cu ştiinţa faraonului? 


Ramses trebui să recunoască, în sinea lui, că în cazul ăsta n-ar fi fost 
vorba de o trădare, ci doar de o nesocotire a lui, ca moştenitor al tronului. 
Aşadar, iată cum îl tratează preoţii pe el, care peste un an poate fi faraon! 
Aşadar, aceasta-i pricina pentru care Pentuer a fost împotriva războiului şi 
Mefres l-a sprijinit!... 

— Când s-a întâmplat treaba asta şi unde? întrebă prinţul. 

— Se pare că înţelegerea a fost încheiată noaptea, în templul lui Set. La 
Memfis, răspunse Hiram. Când? Nu ştiu prea bine, dar mi se pare că 
tocmai în ziua când măria-ta ai plecat din Memfis. 

„Ah, ticăloşii! îşi zise Ramses în gând. lată cum îmi preţuiesc ei rangul. 
M-au înşelat, prin urmare, şi când mi-au zugrăvit starea ţării? lar îndoielile 
din templul Hator mi le-a trezit, desigur, un zeu milostiv.” După o clipă de 
luptă lăuntrică, zise cu voce tare: 

— E cu neputinţă! Şi nu voi crede până ce nu-mi vei da o dovadă. 

— Dovada o vei avea. Răspunse Hiram. De pe o zi pe alta e aşteptat la 
Pi-Bast un mare nobil asirian, Sargon, prietenul regelui Assar. Va veni aici, 
chipurile, în pelerinaj la templul zeiţei Astoret; îţi va oferi daruri, prinţul 
meu, apoi va oferi şi faraonului, iar la urmă veţi încheia tratatul. Dar nu 
veţi face decât să întăriţi ceea ce au hotărât preoţii, întru pieirea 
fenicienilor şi poate... întru propria voastră nefericire. 

— Niciodată, zise prinţul. Şi ce ar urma să dea Asiria, în schimb, 
Egiptului? 

— Vorbele acestea sunt într-adevăr vrednice de un rege; ce ar primi 
Egiptul în schimb? Căci orice înţelegere e bună pentru o ţară, numai dacă 
de pe urma ei are un câştig. Şi ceea ce mă uimeşte, continuă Hiram, este 
tocmai faptul că Egiptul face o afacere proastă: căci Asiria va cotropi, în 
afară de Fenicia, aproape întreaga Asie; iar vouă vi-i lasă, ca un fel de 
pomană, pe izraeliţi, pe filistini şi peninsula Sinai. Se înţelege că în cazul 
acesta Egiptul va pierde tributurile ce i se cuvin, iar faraonul nu va mai 
primi nicicând cei o sută şi cinci mii de talanţi. Prinţul clătină din cap: 

— Nu-i cunoşti pe preoţii egipteni; niciunul dintre ei nu se va învoi la 
asemenea condiţii. 


— De ce? O vorbă feniciană spune:,. E mai bun orzul în hambare decât 


aurul în pustiu". Se prea poate ca Egiptul, simțindu-se foarte slab, să 
primească în locul unui război cu Asiria peninsula Sinai şi Palestina, şi încă 
pe degeaba. Ceea ce mă pune pe gânduri este însă altceva, şi anume 
faptul că astăzi nu Egiptul, ci Asiria poate fi uşor învinsă; e hărţuită încă de 
pe acum la hotarul dinspre nord-est, are o oştire neînsemnată şi destul de 
slabă. Dacă Egiptul ar ataca-o, ar învinge-o, iar lua comorile nespus de 
mari din Ninive şi Babilon şi şi-ar întări o dată pentru totdeauna puterea în 
Asia. 

— Vezi dar că o astfel de înţelegere nu poate fi încheiată! adăugă 
Ramses. 

— l-aş înţelege rostul, numai într-un singur caz: în cazul când preoţii ar 
avea de gând să înlăture puterea faraonilor în Egipt. Lucru spre care 
râvnesc, prinţul meu, încă de pe timpul bunicului tău. 

— Spui iarăşi lucruri nesăbuite, adăugă Ramses, deşi în inima lui simţea 
o vie nelinişte. 

— S-ar putea să mă înşel, răspunse Hiram, privindu-l adânc în ochi. 
Ascultă-mă însă, nobile prinţ! 

Îşi apropie scaunul de acela al prinţului şi-i zise cu o voce scăzută: 

— Dacă faraonul ar porni război împotriva Asiriei şi l-ar câştiga, ar avea: 
o mare armată legată de persoana lui, o sută de mii de talanţi - tributul ce 
nu s-a plătit - vreo două sute de mii de talanţi din Ninive şi Babilon şi, în 
sfârşit, încă o sută de mii de talanţi pe an de la ţările cucerite. O bogăţie 
atât de mare i-ar îngădui să răscumpere bunurile lăsate zălog preoţilor şi 
să pună o dată pentru totdeauna capăt amestecului lor în treburile ţării. 

Lui Ramses îi luceau ochii, Hiram continuă: 

— Astăzi armata e condusă de Herihor, deci de preoţi şi, în afară de 
oştile străine, faraonul, în caz de luptă, nu poate fi sigur de ea. Pe 
deasupra, tezaurul faraonului e gol, iar o mare parte din domeniile lui 
aparţin templelor. Faraonul, chiar pentru întreţinerea curţii sale, e silit să 
facă în fiecare an noi datorii; şi cum la voi nu vor mai fi fenicieni, va trebui, 
fireşte, să împrumute de la preoţi. Astfel că, peste zece ani, faraonul, să 
trăiască veşnic! va pierde şi restul averilor. Şi ce se va întâmpla apoi? 


Pe fruntea lui Ramses apărură broboane de sudoare. 


— Vezi dar, măria-ta, zise Hiram, că într-o împrejurare ca asta preoţii ar 
putea, ba chiar ar trebui să încheie cel mai ruşinos tratat cu Asiria: e vorba 
doar să-l înjosească pe faraon şi să-i nimicească puterea. Tratatul cu Asiria 
ar mai putea fi încheiat încă într-un caz: când Egiptul ar fi atât de slab, 
încât ar avea nevoie, cu orice preţ, de linişte. 

Prinţul se năpusti: 

— Taci! strigă el. Aş prefera trădarea celor mai credincioşi slujitori decât 
o astfel de slăbiciune a ţării! Egiptul ar fi silit să-i lase Asiriei popoarele 
asiatice. Dar peste un an el însuşi ar cădea sub jugul asirian, fiindcă, 
iscălind înţelegerea aceasta ruşinoasă, şi-ar recunoaşte slăbiciunea. 

Cuprins de furie, alerga prin odaie, în timp ce Hiram îl privea cu 
compătimire. 

Deodată, Ramses se opri în faţa fenicianului şi-i spuse: 

— Toate astea sunt minciuni! Vreun şarlatan isteţ te-a înşelat, Hiram, şi 
tu l-ai crezut. Dacă s-ar fi încheiat un astfel de tratat, ar fi fost ţinut în 
taina cea mai mare, altminteri, unul dintre cei patru preoţi pe care i-ai 
numit ar fi un trădător nu numai faţă de faraon, dar chiar faţă de uneltitori. 

— Ar putea fi şi un al cincilea care a tras cu urechea, adăugă Hiram. 

— Şi ţi-a vândut ţie taina? Hiram zâmbi. 

— Mi se pare ciudat, zise el, că tu, prinţul meu, n-ai ajuns încă să cunoşti 
puterea aurului. 

— Dar gândeşte-te că preoţii noştri au mai mult aur decât tine, cu toate 
că eşti bogătaşul bogătaşilor! 

— Eu însă nu mă supăr când mai câştig fie măcar şi o drahmă; de ce 
altora nu le-ar place talanţii? 

— Fiindcă ei sunt slugile zeilor, zise Ramses, înfierbântat, fiindcă s-ar 
teme de pedeapsa zeilor. 

Fenicianul zâmbi. 

— Am văzut, răspunse el, nenumărate temple, apar-ţinând diferitelor 
popoare, în care se aflau statui mari şi mici: de lemn, de piatră şi chiar de 
aur. Zei însă n-am întâlnit niciodată. 

— Nu huli! strigă Ramses. Eu însumi am văzut o zeitate, i-am simţit 


mâna deasupră-mi şi i-am auzit glasul. 


— Unde? 

— În templul lui Hator: în faţa intrării templului, ca şi în chilia mea. 

— Ziua? întrebă Hiram. 

— Noaptea, răspunse prinţul şi rămase pe gânduri. 

— Noaptea ai auzit glasul zeilor şi tot noaptea le-ai simţit mâna, repetă 
fenicianul, apăsând pe fiecare cuvânt. Noaptea, multe lucruri pot fi văzute. 
Dar... cum a fost? 

— Am fost prins de cap, de braţe şi de picioare şi jur... 

— Taci, îl întrerupse Hiram, zâmbind. Nu trebuie să juri zadarnic. Îşi 
pironi apoi privirea lui ascuţită şi pătrunzătoare în ochii lui Ramses şi, 
văzând cum se trezesc în el îndoielile, îi zise: 

— Am să-ţi mai spun ceva: eşti încă la o vârstă fragedă şi împresurat de 
uneltitori, iar eu am fost prietenul bunicului şi tatălui tău, aşa că pot să-ţi 
fac un serviciu. Vino cândva, noaptea, în templul zeiţei Astoret, dar cu 
legă-mântul de a păstra taina. Vino singur şi te vei încredința ce fel de zei 
ne vorbesc şi ne ating cu mâinile lor. În temple. 

— Voi veni, zise Ramses, după câteva clipe de gândire. 

— Vesteşte-mă în dimineaţa zilei când vrei să mergi, iar eu îţi voi spune 
care este cuvântul de ordine, şi te vor lăsa să pătrunzi. Numai să nu mă 
trădezi, cumva, pe mine şi nici pe tine, zise fenicianul, zâmbind binevoitor. 
Zeii iartă uneori trădarea tainelor lor, oamenii niciodată. 

Se înclină apoi şi, ridicându-şi mâinile deasupra capului, începu să 
murmure o rugăciune. 

— Făţarnicule! strigă prinţul. Te rogi la zeii în care nu crezi? 
Terminându-şi rugăciunea, Hiram îi zise: 

— Da, aşa e, nu cred în zeii egipteni, asirieni şi nici chiar fenicieni; dar 
cred în unul singur, care nu locuieşte în temple şi al cărui nume este 
necunoscut. 

— Preoţii noştri cred de asemenea în unul singur, adăugă Ramses. 

— Şi caldeienii la fel; dar şi unii şi alţii au făcut o uneltire împotriva 
noastră. Nu se află adevăr în lume, prinţul meu! 

După plecarea lui Hiram, Ramses se închise în cea mai îndepărtată 


odaie, zicând că se îndeletniceşte cu citirea sfintelor papirusuri. În mintea 


lui înflăcărată se întipăriseră bine noile veşti primite şi se închegă chiar şi 
un plan. 

Pricepu mai întâi că între fenicieni şi preoţi se dă o luptă surdă, pe viaţă 
şi pe moarte. Pentru ce? Pentru putere şi avere, fireşte. Hiram avusese 
dreptate când spusese că dacă fenicienii ar pleca din Egipt, toate averile 
faraonului, chiar şi ale nomarhilor şi ale nobilimii întregi, ar trece în 
stăpânirea templelor. 

Ramses nu-i avusese niciodată la inimă pe preoţi; ştia şi vedea de mult 
că o bună parte din Egipt era a lor, că oraşele lor sunt cele mai bogate, 
ogoarele lor cele mai bine cultivate, iar oamenii lor cei mai mulţumiţi. 
Pricepuse de asemenea că jumătate din comorile templelor puteau să-l 
scoată pe faraon din încurcătura în care se afla, întărindu-i puterea. Toate 
acestea prinţul le ştia şi adeseori şi le mărturisise cu amărăciune. Dar de 
când devenise locţiitor al faraonului şi primise comanda corpului de oaste 
Menfi, datorită bunăvoinţei lui Herihor, se împăcase cu preoţii şi îşi 
înăbuşise în inimă vechea lui pornire împotriva lor. 

Astăzi, toate acestea răbufniseră din nou. 

Aşadar, nu numai că nu-i spuseseră nimic despre tratativele lor cu 
Asiria, dar nici nu-l vestiseră măcar despre solia unui oarecare Sargon. Se 
putea, foarte bine, ca înţelegerea aceasta să fie cea mai mare taină a 
templelor şi a statului. Dar sumele pe care diferitele popoare asiatice le 
datorau Egiptului, drept tribut, de ce i le ascunseseră? O sută de mii de 
talanţi era o sumă cu care se putea îndrepta pe loc starea bănească a 
faraonului. De ce-i ascunseseră acest lucru, despre care ştia până şi 
prinţul tirian, unul din membrii consiliului din Tir? Ce ruşine pentru el, 
moştenitor al tronului şi locţiitor al faraonului, să i se deschidă ochii de 
nişte oameni străini! Un lucru era însă şi mai rău. Pentuer şi Mefres 
încercaseră să-i dovedească în toate chipurile că Egiptul trebuie să 
ocolească războiul. Încă, de pe când se afla în templul Hator, străduinţa 
aceasta a lor i se păruse ciudată, fiindcă războiul îi putea aduce statului 
multe mii de sclavi, iar bunăstarea generală a ţării ar fi crescut. Astăzi, 
războiul era cu atât mai de folos cu cât Egiptul avea de primit tributuri 
neplătite şi putea dobândi altele noi. 


Sprijinindu-se cu mâinile de masă, prinţul socotea: „Avem de primit o 
sută de mii de talanţi ce nu s-au plătit... Hiram spune că prada din Babilon 
şi Ninive s-ar putea ridica la vreo două sute de mii, ceea ce laolaltă face 
dintr-o dată trei sute de mii. Suma aceasta ar putea acoperi cheltuielile 
celui mai mare război, rămânându-ne drept câştig câteva sute de mii de 
sclavi şi un tribut de o sută de mii pe an de la ţările ce le vom supune. 

lar după asta, îşi încheie prinţul gândurile, ne-om răfui şi cu preoţii." 
înfierbântat cum era, Ramses nu se putea împiedica totuşi să nu-şi pună 
întrebarea: 

„Dar dacă Egiptul nu va fi în stare să iasă victorios dintr-un război pornit 
împotriva Asiriei?” 

întrebarea asta însă îi aprindea sângele. Cum, era cu putinţă ca Egiptul, 
Egiptul lui, să nu poată înfrânge Asiria, când în fruntea armatelor va sta el, 
Ramses, urmaşul lui Ramses cel Mare, cel care, năpustindu-se singur 
asupra carelor de război ale hittiţilor, le nimicise? 

Prinţul putea înţelege orice, în afară de faptul că el ar putea fi învins, că 
el n-ar fi în stare să smulgă victoria, chiar celor mai mari puteri. Simţea în 
el un curaj fără margini şi tare s-ar fi mirat dacă vreun duşman, oricare ar 
fi fost acela, n-ar fi luat-o la sănătoasa, numai la vederea cailor lui 
dezlănţuiţi. Pe carul de război al faraonului nu pogorau oare zeii înşişi, spre 
a-l feri, cu scutul lor, pe el, spre a-i izbi de moarte, cu vâlvătaia lor 
albastră, pe vrăjmaşi? „Dar... ce mi-a tot îndrugat Hiram despre zei? îşi 
aduse prinţul aminte, şi ce-mi va dezvălui el oare în templul zeiţei Astoret? 


Vom vedea.” 


CAPITOLUL XXXI 


Hiram şi-a ţinut făgăduiala. Zi de zi, soseau la palatul prinţului din Pi- 
Bast numeroşi sclavi, care mânau lungi şiruri de măgari încărcaţi cu grâu, 
orz, carne uscată, ţesături şi vin. lar aurul, ca şi pietrele preţioase, erau 
aduse de neguţători fenicieni, sub privegherea dregătorilor casei lui Hiram. 

În chipul acesta locţiitorul faraonului primi în răstimp de cinci zile cei o 
sută de talanti făgăduiţi. Hiram pusese o dobândă nu prea mare: un talant 
la patru pe an, fără a cere vreun zălog şi mulţumindu-se doar cu un înscris 
de la prinţ, întărit de judecători. 

Nevoile curţii fură pe deplin satisfăcute. Cele trei favorite ale prinţului 
primiră veşminte noi, numeroase parfumuri alese, precum şi fiecare dintre 
ele câteva sclave de felurite neamuri. Slugile căpătară mâncare şi băutură 
din belşug, muncitorii simbria întârziată, iar în armată rațiile ajunseră mai 
mari ca oricând. 

Curtea era cu atât mai încântată cu cât Tutmozis, ca Şi alţi tineri nobili, 
primiră din partea fenicienilor, la porunca lui Hiram, împrumuturi destul de 
mari, iar nomarhul provinciei Habu, ca şi dregătorii săi mai mari, daruri 
preţioase. 

Ospeţele se ţineau lanţ, în ciuda arşiţei ce creştea mereu. În mijlocul 
bucuriei generale, prinţul era el însuşi mulţumit. Un singur lucru îl 
frământa: purtarea lui Mefres şi a celorlalţi preoţi. Prinţul bănuia că aceşti 
demnitari îl vor mustra pentru faptul că, în ciuda învățăturilor primite în 
templu, făcuse o datorie atât de mare la Hiram; dar preoţii tăceau şi nici 
măcar nu se înfăţişau la curte. 

— Ce să însemne oare faptul, îi zise el într-o bună zi lui Tutmozis, că 
preoţii nu ne fac mustrări? Niciodată nu ne-am îngăduit un desfrâu mai 
mare. Muzica nu se opreşte din zori şi până-n noapte, iar noi chefuim de 
cum răsare soarele, adormim cu femeile în braţe sau cu amforele sub 
cap... 

— De ce ne-ar dojeni? răspunse Tutmozis, mirat. Nu ne aflăm, oare, în 
oraşul zeiţei Astoret, pentru care cel mai plăcut serviciu divin este 


petrecerea, iar cel mai dorit sacrificiu - dragostea? De altfel, preoţii au 


înţeles că după atâta post şi rugăciuni chinuitoare ţi se cuvin şi zile de 
voioşie. 

— Ţi-au spus ceva? întrebă prinţul, neliniştit. 

— Şi nu o dată. Chiar ieri vrednicul Mefres mi-a spus, râzând, că un om 
atât de tânăr cum eşti tu e mai degrabă ispitit de petreceri decât de 
serviciul divin ori de necazurile legate de cârmuirea statului. Ramses căzu 
pe gânduri. Preoţii îl socoteau, aşadar, un tinerel uşuratic, cu toate că el, 
datorită Sarei, va deveni azi-mâine tată? Dar cu atât mai bine! Vor avea de 
ce să se mire când le va vorbi cu adevăratul lui glas. Ce-i drept, prinţul îşi 
făcea singur unele uşoare mustrări, fiindcă, de cum părăsise templul zeiţei 
Hator, nu se mai ocupase nici măcar o zi de treburile nomului Habu. Preoţii 
puteau deci bănui fie că e pe deplin mulţumit cu lămuririle lui Pentuer, fie 
că i s-a urât să se tot amestece în treburile cârmuirii. 

— Cu atât mai bine! şopti prinţul. Cu atât mai bine! în sufletul lui tânăr, 
sub influenţa nesfârşitelor intrigi din preajmă, cât şi a bănuielilor că toţi cei 
din jurul lui s-ar îndeletnici cu asemenea lucruri, începuse să se trezească 
instinctul ipocriziei. Simţea bine că preoţii încă nu bănuiau ce vorbise el cu 
Hiram şi nici ce planuri încolţiseră în mintea lui. Oamenilor acestora orbiţi 
de dorinţa puterii le era de ajuns să ştie că el petrece, pentru a deduce de 
aici că guvernarea statului va rămâne în mâinile lor. 

„Zeii le-au tulburat în aşa fel mintea, îşi zicea Ramses, încât nici măcar 
nu se întreabă de ce mi-a dat Hiram un împrumut atât de mare. Te 
pomeneşti că tirianul ăsta şiret a izbutit să le adoarmă cugetele 
bănuitoare. Cu atât mai bine! Cu atât mai bine!” 

încerca o ciudată plăcere ori de câte ori se gândea că preoţii se 
înşelaseră asupră-i. Se hotări să-i amăgească şi mai departe, petrecând 
nebuneşte. 

Într-adevăr, preoţii, şi în primul rând Mefres şi Mentezufis, se înşelaseră 
în privinţa lui Ramses, ca şi în privinţa lui Hiram. Faţă de ei, isteţul tirian se 
prefăcuse că e nespus de mândru de legăturile lui cu moştenitorul 
tronului, iar prinţul, cu un tot atât de mare succes, juca rolul unui tinerel 
care-şi face de cap. 

Mefres era chiar pe deplin încredinţat că prinţul se gândeşte la 


alungarea fenicienilor din Egipt, fapt pentru care atât el cât şi curtenii lui 
fac datorii, cu gândul de a nu le mai plăti niciodată. În timpul acesta 
templul zeiţei Astoret, grădinile şi numeroasele curţi gemeau de mulţimea 
pelerinilor. În fiecare zi, dacă nu chiar la fiecare ceas, în ciuda arşiţei 
îngrozitoare, se îndreptau spre marea zeiţă grupuri nesfârşite de pelerini 
din adâncurile Asiei. Erau ciudaţi pelerinii aceştia: osteniţi, lac de sudoare 
şi plini de praf, mergeau cu muzica-n frunte, dansând şi cântând uneori 
cântece foarte deocheate. Ziua şi-o petreceau în chefuri, iar noaptea în 
orgii închinate zeiţei Astoret. Grupurile lor puteau fi nu numai recunoscute, 
dar chiar şi simţite de departe, fiindcă purtau în braţe buchete uriaşe de 
flori necontenit reîmprospătate, iar în traiste pisicile moarte din tot cursul 
anului. Pisicile acestea erau date îmbălsămătorilor care locuiau în 
apropiere de Pi-Bast. Apoi, îmbălsămate sau împăiate, erau duse înapoi la 
casele lor, drept nişte moaşte venerate. 

La începutul lunii lui Misori, adică la sfârşitul lui mai şi începutul lui iunie, 
prinţul Hiram îl înştiinţa pe Ramses că în aceeaşi zi, seara, putea veni la 
templul fenician al zeiţei Astoret. După asfinţit, când se întunecase bine pe 
străzi, locţiitorul faraonului încinse la şold un paloş scurt, îşi îmbrăcă 
mantaua cu glugă şi, nevăzut de nicio slugă, se strecură spre casa lui 
Hiram. Bătrânul nobil îl aştepta. 

— Cum, zise el, zâmbind, nu ţi-e teamă să intri într-un templu fenician, 
pe al cărui altar domneşte cruzimea şi a cărui slujitoare e viclenia? 

— Să mă tem? întrebă Ramses, uitându-se la el aproape cu dispreţ, 
Astoret doar nu-i Baal şi nici eu copilul care poate fi aruncat în flăcările din 
burta zeului vostru. 

— Şi tu crezi în toate acestea? Ramses ridică din umeri. 

— Cineva vrednic de crezare şi care a văzut cu ochii lui, răspunse el, mi- 
a povestit despre copiii sacrificați pe altarul zeilor fenicieni. Într-o bună zi, 
furtuna nimicise vreo douăzeci din corăbiile voastre. Pe loc, preoţii tirieni 
vestiră oamenilor oficierea unei ceremonii religioase, la care se strânse o 
mare mulţime. 

Ramses vorbea cu vădită indignare. 


— În faţa templului Baal, pe o înălţime, se ridica statuia uriaşă de bronz, 


cu cap de bou. Pântecul ei era încins până la roşu. Atunci, la porunca 
preoţilor voştri, mamele feniciene, într-o pornire neroadă, începură să 
aşeze la picioarele cruntului zeu copiii cei mai frumoşi. 

— Numai băieţi, preciză Hiram. 

— Da, numai băieţi, repetă Ramses. Preoţii stropeau copiii cu uleiuri 
parfumate, îi împodobeau cu flori, după care statuia îi înhăţa cu braţele ei 
de bronz, îşi căsca fălcile şi-i înghiţea, în timp ce ei urlau de-ţi lua auzul. Şi 
de fiecare dată gura zeului arunca flăcări. 

Hiram râdea încet. 

— Şi crezi în toate acestea? 

— Ţi-am spus că le ştiu de la un om care nu minte niciodată. 

— El ţi-a spus ceea ce a văzut, răspunse Hiram. Totuşi... nu l-a pus pe 
gânduri faptul că niciuna dintre mame, ai căror copii erau arşi, nu 
plângea? 

— Ba da, a fost chiar uimit de nepăsarea lor, deşi femeile sunt 
totdeauna gata să verse lacrimi, chiar şi pentru o găină moartă. Dar lucrul 
acesta dovedeşte marea cruzime care domneşte în rândurile poporului 
vostru. 

Bătrânul fenician dădu din cap. 

— Demult s-a întâmplat treaba asta? întrebă el. 

— Acum câţiva ani. 

— Uite, vorbi Hiram rar, dacă ai binevoi cândva să vizitezi Tirul, voi avea 
cinstea să-ţi arăt o astfel de ceremonie. 

— Nu vreau s-o văd! 

— Apoi vom merge într-o altă curte a templului, unde vei vedea, prinţul 
meu, o şcoală nespus de frumoasă, iar în ea - sănătoşi şi voioşi - pe toţi 
copiii care cu câţiva ani în urmă fuseseră arşi. 

— Cum aşa? strigă Ramses, n-au pierit oare? 

— Trăiesc şi cresc, pentru a deveni marinari voinici. Când vei ajunge 
faraon, şi îţi urez să trăieşti veşnic, se prea poate ca mulţi dintre ei să fie 
cârmacii corăbiilor tale. 

— Aşadar, înşelaţi poporul, zâmbi prinţul. 


— Noi nu înşelăm pe nimeni, răspunse tirianul, grav. Dar se înşală pe 


sine cel care nu cere lămuriri în privinţa unei ceremonii pe care n-o 
înţelege. 

— Sunt curios să ştiu cum stau lucrurile, zise Ramses. 

— Într-adevăr, continuă Hiram, la noi există obiceiul ca mamele sărace, 
care voiesc să asigure o soartă bună fiilor lor, să-i dăruiască statului. E 
drept că statuia lui Baal, în care se află un cuptor aprins, îi răpeşte pe 
aceşti copii. Dar în timpul ceremoniei copiii nu sunt arşi cu adevărat, ci 
trec numai în stăpânirea templului, fiind dispăruţi pentru mamele lor, ca şi 
cum ar fi fost mistuiţi de flăcări. 

Şi în realitate nu cad în cuptor, ci ajung în mâinile doicilor şi 
îngrijitoarelor, care îi cresc timp de câţiva ani, până când se fac mai 
mărişori şi pot merge la şcoala preoţilor lui Baal, unde sunt instruiți. Cei 
mai buni dintre ei devin preoţi ori dregători, iar cei mai puţin înzestrați 
învaţă meşteşugul navigaţiei şi strâng adeseori bogății uriaşe. Cred, 
prinţul meu, că acum nu te vei mai mira de ce mamele tiriene nu-şi jelesc 
pruncii. Vei înţelege chiar de ce legile noastre nu prevăd pedepse pentru 
părinţii care-şi ucid fiii, aşa cum se întâmplă în Egipt. 

— Ticăloşi poţi găsi oriunde, adăugă prinţul. 

— La noi nu se află părinţi care-şi ucid copiii, continuă Hiram. Deoarece 
la noi statul şi templul se ocupă de cei care nu pot fi hrăniţi de mamele lor. 

Prinţul căzu pe gânduri. Deodată, îl strânse de mână pe Hiram şi-i strigă, 
mişcat: 

Sunteţi cu mult mai buni decât aceia care spun despre voi poveşti 
îngrozitoare. Lucrul acesta mă bucură foarte mult. 

— Sunt şi la noi multe lucruri rele, răspunse Hiram, dar cu toţii vom fi 
slugile tale credincioase, măria-ta, când ne vei chema... 

— Să fie oare aşa? îl întrebă prinţul, privindu-l pătrunzător în ochi. 
Bătrânul duse mâna la inimă: 

— Îţi jur, moştenitor al tronului şi viitor faraon, că oricând vei începe 
lupta împotriva duşmanilor noştri, Fenicia toată, ca un singur om, îţi va 
sări în ajutor. Şi iată, ia asta drept amintire a convorbirii noastre de azi. 
Scoase de sub veşmânt o medalie de aur acoperită cu semne tainice şi, 
şoptind o rugăciune, i-o atârnă lui Ramses lagât. 


— Cu amuleta asta, îi zise el, poţi cutreiera lumea întreagă. Şi oriunde 
vei întâlni un fenician, te va sluji cu mintea, cu averea şi chiar cu paloşul 
lui. Dar să mergem! 

Trecuseră câteva ore bune de la asfinţitul soarelui, dar noaptea era încă 
luminoasă, căci răsărise luna. Cumplita arşiţă de peste zi fusese alungată 
de boarea răcoroasă a nopţii; aerul se curăţase şi el de pulberea aceea 
cenuşie ce îneca plămânii şi ustura ochii. Pe cerul albastru mijeau, ici-colo, 
stelele, topite parcă în revărsarea de lumini a lunii. 

Forfota străzilor încetase; acoperişurile caselor gemeau însă de oameni 
puşi pe petrecere. Părea că întregul Pi-Bast, de la un capăt la altul, 
devenise un singur loc de petrecere în care răsunau cântece, râsete şi 
clinchete de pahare. 

Prinţul şi fenicianul se grăbeau să ajungă dincolo de oraş, alegând 
laturile cele mai întunecoase ale uliţelor. Cu toate acestea, descoperiţi 
uneori de oamenii care petreceau pe terase, erau poftiţi sus, sau li se 
aruncau flori. 

— Ehei, voi care umblaţi acolo, hoinărind noaptea! le strigau cei de pe 
acoperişuri, de nu sunteţi nişte tâlhari porniţi după pradă, veniţi aici, la 
noi! Avem şi vin bun şi femei vesele... 

Cei doi drumeţi nu răspundeau acestor îmbietoare invitaţii, grăbind spre 
ţinta lor. În sfârşit, ajunseră la marginea oraşului, unde casele erau mai 
rare, grădinile mai numeroase, iar copacii, datorită vecinătăţii cu marea, 
creşteau mai deşi şi mai înalţi decât în provinciile din sudul Egiptului. 

— Nu mai avem mult, zise Hiram. 

Prinţul ridică ochii; deasupra verdeţii nesfârşite a copacilor apăru un 
turn cubic, de culoare albăstruie, iar peste el un altul alb, mai mic. Era 
templul zeiţei Astoret. În scurtă vreme intrară înăuntrul grădinii, de unde 
puteai cuprinde cu privirea întreaga construcţie. Avea mai multe etaje, din 
care primul, o terasă pătrată cu laturile lungi de câte patru sute de paşi 
fiecare, era susţinut de un zid înalt de câţiva metri şi zugrăvit în negru. 
Intrarea se afla pe latura răsăriteană, de unde din două părţi porneau scări 
largi. De-a lungul celorlalte laturi se aliniau turnuri mai mărunţele, câte 


zece de fiecare latură, iar între fiecare pereche de turnulețe se deschideau 


câte cinci ferestre. Cam pe la mijlocul terasei se ridica o clădire de 
asemenea pătrată, cu fiecare latură de câte două sute de paşi. Clădirea 
aceasta avea o singură scară, turnuri la colţuri şi era zugrăvită în culoarea 
purpurii. Pe acoperişul ei plan se afla altă terasă, tot pătrată, înaltă de 
câţiva metri, de culoarea aurului, de pe care se ridicau, unul deasupra 
altuia, două turnuri: primul albastru, al doilea alb. 

La prima vedere îţi făcea impresia că cineva coborâse pe pământ un 
uriaş cub negru, peste care aşezase unul mai mic purpuriu, deasupra 
căruia pusese un altul auriu, mai sus un altul albastru şi sus de tot unul 
argintiu. Spre fiecare din aceste cuburi duceau fie scări duble laterale, fie 
o singură scară frontală; toate se aflau pe latura răsăriteană. 

Scările şi uşile erau străjuite de şiruri de sfincşi egipteni ori de tauri 
asirieni înaripaţi, cu cap de om. 

Locţiitorul faraonului privea cu nespusă plăcere la clădirea aceasta care, 
în revărsarea lunii peste vegetaţia bogată din jur, căpăta un aspect feeric. 
Templul era construit în stil caldeean, cu desăvârşire deosebit de templele 
egiptene, atât prin sistemul teraselor, cât şi prin pereţii lui verticali. La 
egipteni orice clădire mai însemnată avea pereţii înclinați, ca şi cum în 
partea de sus s-ar fi apropiat unii de alţii. Grădina nu era nici ea pustie. Ici- 
colo se vedeau căsuțe şi chiar palate mici, luminate, de unde se auzeau 
cântece şi muzică. Printre copaci se strecura din când în când umbra unei 
perechi de îndrăgostiţi. Deodată, un preot bătrân se apropie de ei; 
schimbă câteva vorbe cu Hiram şi, închinându-se adânc în faţa prinţului, îi 
zise: 

— Binevoieşte şi mă urmează! 

— Şi fie ca zeii să vegheze asupra ta, adăugă Hiram, părăsindu-i. 
Ramses îl urmă pe preot. Ceva mai la o parte de templu, unde vegetaţia 
era nespus de deasă, se zărea o bancă de piatră, iar la o sută de paşi, 
poate, de ea un mic palat din care răsunau cântări. 

— Acolo se înalţă rugăciuni? întrebă prinţul. 

— Nu! răspunse preotul fără a-şi ascunde dezgustul. Acolo se strâng 
adoratorii Kamei, preoteasa care stă strajă focului de la altarul zeiţei 
Astoret. 


— Pe cine primeşte ea astăzi? 

— Pe nimeni, niciodată! răspunse călăuza, revoltată. Dacă preoteasa 
focului nu şi-ar ţine jurământul de feciorie, ar trebui să moară. 

— Groaznică lege! zise prinţul. 

— Binevoieşte şi aşteaptă pe banca asta, zise, rece, preotul fenician. lar 
când vei auzi trei lovituri într-o tablă de aramă, du-te spre templu, intră pe 
terasă şi de acolo în clădirea purpurie. 

— Singur? 

— Da. 

Prinţul se aşeză pe bancă, la umbra unui măslin, şi ascultă râsetele 
femeieşti ce răsunau în micul palat. 

„Kama? repetă el. Frumos nume! Trebuie să fie tânără, poate fi 
frumoasă, iar nerozii ăştia de fenicieni o ameninţă cu moartea, dacă... în 
chipul acesta doresc ei, oare, să-şi asigure pe ţară un număr de cel puţin 
câteva zeci de fecioare?” şi râse. Dar îndată fu cuprins de tristeţe. Fără să 
ştie de ce, o compătimea pe femeia aceea necunoscută, pentru care 
dragostea însemna mormântul. 

„MI-I închipui pe Tutmozis făcând pe preoteasa zeiţei Astoret! Sărmanul, 
ar fi murit mai înainte de a se fi ars o singură făclie în faţa zeiţei.” 

De lângă palatul cel mic răsună chiar în clipa aceea un sunet de flaut, 
însoţit de glasul câtorva cântărețe, care intonau o melodie de dor: 

— Aa-a!... Aa-a!... asemenea unui cântec de leagăn cu care sunt 
adormiţi pruncii. 

Flautul tăcu, tăcură şi femeile: apoi răsună o voce frumoasă de bărbat, 
care spunea în limba greacă: 

— Când veşmântul tău străluceşte pe terasă, pălesc stelele, amuţesc 
privighetorile şi sufletul mi-e năpădit de tăcere ca atunci când se ivesc 
zorile albe pe pământ. 

— Aa-a!... Aa-a!... Aa-a!... murmurau femeile şi flautul, repetând 
refrenul. 

— Când cu rugăciunea în inimă mergi la templu, violetele te înconjoară 
ca un nouraş înmiresmat, fluturii rotesc în jurul buzelor tale, iar palmierii 
îşi înclină capetele în faţa frumuseţii tale... 


— Aa-a!... Aa-a!... Aa-al... 

— Când nu te văd, privesc cerul ca să-mi amintesc dulcea linişte a 
chipului tău. Zadarnică trudă! Cerul n-are seninătatea ta, după cum faţă 
de flăcările ce-mi prefac inima în cenuşă, dogoarea lui e ca de gheaţă. 

— Aa-a!... Aa-al... 

— Într-una din zile, m-am oprit în mijlocul trandafirilor, care în albul, 
purpuriul şi auriul lor oglindesc doar strălucirea ochilor tăi. Fiecare din 
petale mi-a amintit o oră, fiecare floare o lună petrecută la picioarele 
tale... lar picăturile de rouă nu-s altceva decât lacrimile mele cu care-şi 
potoleşte setea cumplitul vânt al deşertului... 

Fă-mi un semn şi te voi răpi, ducându-te în ţara mea dragă. Marea ne va 
despărţi de asupritori, crângul de mirt va tăinui mângâierile noastre şi zeii 
milostivi vor ocroti fericirea noastră... 

— Aa-a!... Aa-al... 

Ramses închise ochii şi începu să viseze. Printre genele lăsate nu mai 
vedea grădina, ci doar beteala de lumină a lunii, în care se topeau umbrele 
negre, ca şi cântecul omului necunoscut, închinat femeii necunoscute. 
Erau clipe când cântecul îl subjuga în aşa chip, pătrunzându-i atât de 
adânc în suflet, încât îi venea să se întrebe de nu cumva el însuşi era acela 
care cântă, de nu cumva el însuşi era chiar cântecul acela de iubire... 

Rangul, puterea şi încâlcitele treburi ale statului, toate i se păreau 
neînsemnate în clipa aceea faţă de noaptea cu lună, faţă de strigătele 
inimii aceleia îndrăgostite. De-ar fi avut de ales între puterea faraonului şi 
starea sufletească pe care o încerca, ar fi preferat visarea de atunci, în 
care se topea toată lumea, el însuşi, ba chiar şi timpul, neră-mânând nimic 
altceva decât dorul, în zbor spre veşnicie, pe aripi de cântec; 

Prinţul se trezi. Cântecul amuţise. În micul palat luminile fuseseră stinse, 
iar zidurile sale albe contrastau parcă şi mai puternic cu ferestrele negre, 
moarte. Cine ar fi zis că fusese viaţă pe aici? Până şi grădina era acum 
pustie, amorţită, până şi vântuleţul uşor încetase. Să mai mângâie 
frunzele. 

O dată!... De două ori!... De trei ori!... Din templu răsunară cu glas de 


aramă trei lovituri puternice. 


„Aha! Trebuie să mă duc acolo”, îşi zise prinţul în gând, fără să ştie prea 
bine unde şi de ce trebuia să meargă. Îşi îndreptă totuşi paşii spre templu, 
al cărui turn argintiu, înălţat deasupra copacilor, părea să-l cheme. 

Mergea ametit, frământat de dorinţi ciudate. Apăsat parcă de copaci, 
râvnea să se urce în vârful turnului şi să răsufle, să cuprindă cu ochii un 
orizont şi mai larg. Dar, reamintindu-şi că-i luna Misori, că trecuse un an de 
la manevrele din pustiu, dori să fie iarăşi în apropierea pustiului. Cu câtă 
plăcere s-ar fi suit în carul lui uşor, tras de doi telegari, zburând undeva 
înainte, unde aerul să nu mai fie atât de înăbuşitor, iar copacii să nu mai 
poată tăinui linia zării! 

Ajuns la picioarele templului, urcă pe terasă. Aici, ca şi cum lumea toată 
ar fi murit, era tăcere şi pustiu, departe, se auzea doar susurul unei 
fântâni. La a doua scară îşi lăsă mantaua şi paloşul, mai privi o dată spre 
grădină, ca şi cum i-ar fi părut rău după lună, şi intră în templu. Deasupra 
se mai înălţau încă trei etaje. 

Uşa de aramă era deschisă; de amândouă părţile intrării străjuiau 
statuile înaripate ale taurilor cu cap de om, pe ale căror chipuri era 
întipărită o mândră seninătate. 

„Sunt regii asirieni”, îşi zise prinţul în gând. Uitându-se la bărbile lor, 
împletite mărunt, înăuntrul templului domnea o beznă, ca în cea mai 
neagră dintre nopţi; întunecimea mai era sporită de dungile albe de 
lumină ale lunii ce cădeau prin ferestrele înguste, înalte. 

În faţa statuii zeiţei Astoret, în fund, ardeau două făclii. Luminată în chip 
ciudat, de sus, statuia se putea vedea foarte bine. Ramses o privi. Era o 
femeie uriaşă, cu aripi de struţ. Avea pe ea un veşmânt lung, cu falduri, iar 
pe cap un fel de mitră ascuţită, în mâna dreaptă ţinea o pereche de 
porumbei. Faţa ei frumoasă, cu ochii lăsaţi în jos, avea o expresie atât de 
gingaşă, atât de feciorelnică, încât prinţul fu cuprins de o adâncă uimire: 
ea era, oare, patroana răzbunării şi a celei mai dezmăţate orgii? 

Fenicia îi dezvăluia încă una din tainele ei. 

„Ciudat popor! cugetă el. Zeii lor mâncători de oameni nu-i devorează, 
iar neruşinarea le este ocrotită de preotese, fecioare şi de zeițe cu chip de 


prunc.” 


în clipa aceea simţi cum îi lunecă peste picioare, grăbit, ceva ce semăna 
cu un şarpe mare. Ramses se trase îndărăt şi se opri în fâşia de lumină a 
lunii. „Mi s-a părut!” se gândi el. Şi aproape în aceeaşi clipă auzi în şoaptă: 
- Ramses! Ramses! 

Nu-i fu cu putinţă să-şi dea seama dacă era o voce de bărbat sau de 
femeie şi nici de unde venea. 

— Ramses! Ramses! se auzi şoapta, parcă de sub pardosea. 

Prinţul pătrunse în partea neluminată şi, încordându-şi auzul, se aplecă. 
Deodată, simţi pe creştet două mâini gingaşe. 

Se năpusti să le prindă, dar... prinse doar adierea lor. 

— Ramses! se auzi şoapta de sus. 

Ridică fruntea şi simţi pe buze o floare de lotus, iar când repezi mâna 
după ea, cineva i se lăsă uşor pe braţe. 

— Ramses! se auzi dinspre altar aceeaşi şoaptă. Prinţul se întoarse şi 
rămase înlemnit. Într-o dungă de lumină, la câţiva paşi de el, stătea un om 
superb, care-i semăna leit. Acelaşi chip, aceiaşi ochi, barba abia mijită pe 
obrazul tânăr, aceeaşi ţinută, aceleaşi mişcări şi veşminte. 

O clipă, prinţul îşi închipui că se află în faţa unei oglinzi mari, cum nu 
avea nici faraonul. Se încredinţă însă de îndată că „celălalt” nu era o 
simplă nălucire, ci un om în carne şi oase. În clipa aceea simţi o sărutare 
pe gât. Se întoarse din nou, dar... nu era nimeni; dispăruse totodată şi 
făptura care-i semăna. 

— Cine-i aici? Vreau să ştiu! strigă prinţul cuprins de mânie. 

— Eu sunt... Kama... răspunse o voce melodioasă. Şi în fâşia de lumină 
se ivi o femeie minunată, goală, încinsă doar cu un brâu auriu în jurul 
şoldurilor. 

Ramses se repezi şi o prinse de mână. Ea nu fugi. 

— Tu eşti Kama? Nu, tu eşti... da, cândva te-a trimis la mine Dagon, dar 
numele tău era atunci Dezmierdarea... 

— Eu sunt şi Dezmierdarea, răspunse ea cu nevinovăție. 

— Tu m-ai atins cu mâinile? 

— Eu. 

— În ce chip? 


— Uite aşa, răspunse ea, aruncându-i braţele pe după gât şi sărutându-l. 
Ramses o apucă în braţe, dar ea se desprinse cu o forţă pe care n-ai fi 
bănuit-o la o fiinţă atât de gingaşă. 

— Aşadar, tu eşti preoteasa Kama? Aşadar, ţie ţi-a cântat astăzi grecul 
acela? zise prinţul, strângându-i pătimaş mâinile. Cine-i cântăreţul acesta? 

Kama ridică din umeri, cu dispreţ. 

— E şi el aci, pe lângă templul nostru... 

Lui Ramses îi ardeau ochii, îi tremurau nările, iar capul îi vâjâia. Mai 
înainte cu câteva luni aceeaşi femeie nu-i făcuse nicio impresie, iar astăzi 
ar fi fost în stare să săvârşească orice nebunie pentru ea. Îl invidia pe grec, 
dar în acelaşi timp simţea şi o nespus de mare jale la gândul că, 
devenindu-i iubită, Kama ar fi trebuit să moară. 

— Cât eşti de frumoasă! zise el. Unde locuieşti? Ah, ştiu, în micul palat 
de colo. Poţi fi văzută? Fireşte, de vreme ce-i primeşti pe cântăreţi, va 
trebui să mă primeşti şi pe mine. Eşti oare cu adevărat preoteasa care 
veghează asupra focului? 

— Da. 

— Şi legile voastre sunt atât de crunte. Încât nu-ţi îngăduie să iubeşti? 
Eh. Toate astea nu-s decât ameninţări! Pentru mine vei călca legea. 

— M-ar blestema toată Fenicia, iar zeii m-ar pedepsi, răspunse ea, 
râzând. 

Ramses o trase iarăşi spre el. Dar ea îi scăpă din nou. 

— Fereşte-te, prinţul meu, îi zise ea cu o privire batjocoritoare. Fenicia e 
puternică, iar zeii ei... 

— Ce-mi pasă mie de zeii tăi. Ori de Fenicia?... Dacă ţie ţi-ar cădea un fir 
de păr, aş strivi Fenicia în picioare, ca pe un şarpe veninos! 

— Kama! Kama! se auzi un glas dinspre statuie. Fata se înspăimântă. 

— Vezi, mă cheamă... Poate să fi auzit chiar cuvintele tale de hulă... 

— Mai bine mi-ar fi simţit mânia. Izbucni prinţul. 

— Mânia zeilor este şi mai cumplită... 

Se smulse şi dispăru în umbra templului. Ramses se năpusti pe urmele 
ei, dar, deodată, se trase înapoi. Templul întreg, între el şi altar, fu inundat 


de o flacără uriaşă, sângerie, în mijlocul căreia începură să mişune chipuri 


înfricoşătoare, lilieci uriaşi, şerpi cu chip de om, umbre... 

Limba de foc înainta drept spre el, pe toată lăţimea clădirii, iar prinţul, 
ameţit de nemaivăzuta privelişte, se tot trăgea îndărăt. Deodată, fu 
învăluit de un aer proaspăt, întoarse capul şi văzu că se afla în afara 
templului: în acelaşi timp, poarta de aramă se închise în faţa lui cu 
zgomot. 

Îşi frecă ochii şi privi în jur. Luna, aflată în cel mai înalt punct al cerului, 
cobora lin spre apus. Lângă coloane, Ramses îşi găsi paloşul şi mantaua. 
Le ridică şi apoi cobori treptele, ca un om beat. 

Când, târziu, se înapoie la palat, Tutmozis, văzându-i faţa de ceară şi 
ochii tulburi, strigă, înfricoşat: 

— Pe zei! Unde ai fost, erpatre? Curtea toată n-a închis ochii de grijă. 

— M-am plimbat prin oraş. Minunată noapte... 

— Ştii, adăugă Tutmozis repede, ca şi cum s-ar fi temut să nu i-o ia 
altcineva înainte, ştii, Sara ţi-a dăruit un fiu... 

— Adevărat? Şi vreau ca nimeni să nu mai fie neliniştit, de azi înainte, 
ori de câte ori voi ieşi să mă plimb. 

— Singur? 

— De n-aş putea ieşi singur unde-mi place, aş fi cel mai nefericit sclav 
din statul acesta, răspunse locţiitorul faraonului, pe un ton înţepat. Apoi, 
dându-i lui Tutmozis paloşul şi mantaua, trecu în odaia lui de culcare, fără 
să mai cheme pe cineva. leri, încă, ştirea despre naşterea fiului lui l-ar fi 
umplut de bucurie, în clipa aceasta însă, o primi cu nepăsare. Inima lui 
toată era plină de amintirile serii aceleia, cea mai ciudată din câte 
cunoscuse în viaţă. 

Îl urmărea încă văpaia lunii şi urechile tot îi mai răsunau de cântecul 
grecului. Şi-apoi templul zeiţei Astoret! Nu putu închide ochii până-n zorii 


zilei. 


CAPITOLUL XXXII 


A doua zi Ramses se sculă târziu, se îmbăie şi, după ce se îmbrăcă 
singur, îl chemă pe Tutmozis. 

Dichisit, uns cu uleiuri parfumate, Tutmozis îşi făcu de îndată apariţia şi- 
| examină cu atenţie pe prinţ, ca să-i poată ghici dispoziţia, după care să-şi 
poată potrivi şi el faţa. 

Pe chipul lui Ramses se putea citi însă numai plictiseală. 

— Ascultă, îl întrebă el, căscând, eşti oare sigur că mi s-a născut un fiu? 

— Ştirea o am de la Mefres. 

— Oho! De când au început să se intereseze prorocii de casa mea? 

— De când le arăţi bunăvoință. 

— Aşa? zise prinţul, căzând pe gânduri. Îşi aminti scenele petrecute 
seara în templul zeiţei Astoret şi le puse alături cu cele trăite în templul 
Hator. 

„Şi aici, şi dincolo, am fost chemat, îşi zise el. Acolo, chilia era foarte 
îngustă şi zidurile groase, pe când aici, făptura care m-a chemat, Kama, 
putea să-mi şoptească de după coloanele ce-o ascundeau... Şi apoi aici era 
nespus de întuneric, pe când în chilie era lumină...” Deodată, i se adresă 
lui Tutmozis: 

— Când s-au întâmplat toate astea? 

— Când s-a născut adică nobilul tău fiu? Pare-mi-se că acum zece zile. 
Mama şi pruncul sunt sănătoşi şi arată minunat. La naştere a fost de faţă 
însuşi Menes, doctorul onoratei tale mame şi al preacinstitului Herihor. 

— Hm, hm, făcu prinţul şi căzu din nou pe gânduri. „Şi aici şi acolo am 
fost atins cu aceeaşi iscusinţă. Să fie oare vreo deosebire? Se prea poate, 
fiindcă aici am fost pregătit să văd minunea, iar dincolo nu. Aici mi-au 
arătat însă şi o făptură care-mi seamănă leit, ceea ce dincolo n-au fost în 
stare să facă. Preoţii ăştia sunt tare iscusiţi! Ard de nerăbdare să ştiu cine 
s-o fi priceput să-mi semene atât de bine. Un om ori un zeu? Da,. Preoţii 
ăştia sunt peste măsură de isteţi şi-i greu de ştiut în care din ei să te 
încrezi mai uşor: în ai noştri ori în cei fenicieni.” Ascultă, Tutmozis, zise 


prinţul cu voce tare, ascultă, Tutmozis... Trebuie să vină aici... trebuie să- 


mi văd fiul... în sfârşit, nu va avea nimeni dreptul să se socotească mai 
teribil ca mine... 

— Doreşti să vină de îndată Sara şi fiul ei? 

— Da, să vină cât mai degrabă, dacă le îngăduie sănătatea, în jurul 
palatului sunt destule clădiri încăpătoare. Trebuie ales un loc liniştit şi 
răcoros, printre arbori, fiindcă nu-i departe vremea arşiţei... Vreau şi eu să- 
mi arăt lumii odrasla! 

Şi căzu din nou pe gânduri. Ceea ce îl nelinişti pe Tutmozis. 

„Da, sunt isteţi la minte! gândi Ramses. Că înşală poporul, chiar prin 
vicleşuguri grosolane, ştiam. Sărmanul Apis! Câte înţepături nu capătă el 
de-a lungul procesiunii, în timp ce ţăranii zac întinşi, cu faţa la pământ, 
înaintea lui. Dar să mă înșele şi pe mine, n-aş fi crezut niciodată. Glasul 
zeilor, mâinile nevăzute, omul acela opărit cu smoală, toate astea n-au 
fost decât începutul! A urmat apoi povestea lui Pentuer, cu împuţinarea 
pământurilor şi a oamenilor, cu dregătorii, cu fenicienii - şi toate astea 
numai şi numai pentru a mă împiedica să mă gândesc la război”... 

— Tutmozis! strigă deodată prinţul. 

— Ascult cu plecată supunere! 

— Trebuie să aducem cu încetul aici oştile din oraşele de pe țărm. Vreau 
să le văd şi să le răsplătesc credinţa. 

— Dar noi, nobilii, nu-ţi suntem credincioşi? îl întrebă Tutmozis, tulburat. 

— Voi şi armata sunteţi unul şi acelaşi lucru. 

— Dar nomarhii, dregătorii? 

— Să ştii, Tutmozis, că până şi dregătorii statului sunt credincioşi, zise 
prinţul. Ba chiar şi fenicienii. Cu toate că în multe alte privinţe sunt 
trădători. 

— Pe zei, mai încet! şopti Tutmozis şi privi cu, teamă spre sala 
învecinată. 

— Oho! râse prinţul. De unde spaima asta? Aşadar, nu-i nici pentru tine 
o taină că avem trădători? 

— Ştiu la cine te gândeşti, măria-ta, răspunse Tutmozis, căci 
întotdeauna i-ai bănuit... 


— Pe cine? 


— Ei, pe cine! Bănuiesc eu... Dar am crezut că după împăcarea cu 
Herihor, după îndelungata şedere în templu... 

— La ce poate ajuta şederea în templu? Şi acolo, ca şi în oricare altă 
parte a ţării, am fost întotdeauna sigur de un singur lucru, şi anume, că 
ogoarele cele mai rodnice, oamenii cei mai harnici şi bogăţiile cele mai 
mari nu sunt în stăpânirea faraonului. 

— Mai încet! Mai încet! şopti Tutmozis. 

— Totdeauna am tăcut şi totdeauna chipul mi-a fost senin. Îngăduie-mi 
tu, măcar, să vorbesc în voie. De altminteri, chiar şi în adunarea sfetnicilor 
aş avea dreptul să spun că în Egiptul ăsta, care îi aparţine tatălui meu în 
întregime, cu moştenitorul şi locţiitorul lui, a trebuit să împrumut o sută de 
talanţi de la un oarecare prinţişor tirian. Lucrul acesta nu-i oare ruşinos? 

— Dar de unde ti-au venit tocmai astăzi gândurile astea? şopti Tutmozis, 
dorind să pună capăt cât mai grabnic acestei conversații primejdioase. 

— De unde? repetă prinţul şi amuţi din nou, furat de gânduri. 

„Şi încă n-ar fi cine ştie ce, îşi zise el, dacă m-ar înşela numai pe mine: 
eu nu sunt decât moştenitorul faraonului şi nu mi-e îngăduit să cunosc 
toate tainele. Dar cine mă poate încredința că n-au făcut la fel şi cu 
părintele meu? Vreme de peste treizeci de ani a avut o neţărmurită 
încredere în ei, s-a înclinat în faţa minunilor, aducând din belşug jertfe 
zeilor, pentru ca averea, ca şi puterea lui, să treacă în mâinile unor 
şarlatani dornici de mărire. Şi nimeni nu i-a deschis ochii. Fiindcă faraonul 
nu poate, aşa cum pot eu, pătrunde noaptea în templele feniciene după 
cum nimănui nu-i e îngăduit să pătrundă la el. Cine mă poate încredința că 
preoţii nu năzuiesc la răsturnarea tronului, aşa cum mi-a spus Hiram? De 
altfel, tata m-a prevenit că fenicienii spun numai adevărul, atunci când 
acesta-i în interesul lor. Şi, desigur, au tot interesul să nu fie izgoniți din 
Egipt şi să nu ajungă sub stăpânirea Asiriei. Asiria! Adunătura asta de lei 
turbati! Pe unde trec ei, rămân doar ruine şi leşuri, ca după un foc uriaş!” 
Ramses ridică deodată capul: de departe, pătrundea până la el ecoul 
flautelor şi al cornilor. 

— Ce s-aude? îl întreabă el pe Tutmozis. 


— O noutate de seamă, răspunse curteanul, zâmbind. Asiaticii îl salută 


pe un pelerin care vine din îndepărtatul Babilon... 

— Din Babilon? Şi cine e? 

— Numele lui e Sargon... 

— Sargon? sări prinţul. Sargon! Aha! Ha!... Ha!... începu el să râdă. Şi ce 
e el? 

— Se pare că-i mare demnitar la curtea regelui Assar. Are cu sine zece 
elefanţi, o herghelie din cei mai frumoşi cai ai deşertului, precum şi o 
droaie de sclavi şi slugi. 

— Dar de ce vine aici? 

— Să se închine în faţa minunatei zeițe Astoret, care-i cinstită de toată 
Asia, răspunse Tutmozis. 

— Ha. Ha, ha. Hohotea prinţul, amintindu-şi de cele ce-i spusese Hiram 
în legătură cu sosirea solului asirian. Sargon! Ha!... Ha!... Sargon, ruda 
regelui Assar, a devenit peste noapte atât de credincios, încât porneşte 
într-o călătorie lungă şi obositoare, de luni de zile, numai ca să poată 
aduce jertfe zeiţei Astoret din Pi-Bast. Şi doar la Ninive ar fi găsit zei şi mai 
însemnați şi preoţi şi mai învăţaţi. Ha!... Ha!... Ha!... Tutmozis se uita la 
prinţ, mirat. 

— Ce-ai păţit, Ramses? 

— lată o minune, zise prinţul, care nu se află, desigur, în nicio cronică a 
vreunui templu. Gândeşte-te numai, Tutmozis... în clipa în care mai mult 
ca oricând te frământă gândul cum să prinzi hoţul care te fură necontenit, 
tocmai în clipa aceea hoţul ăsta îşi vâră din nou mâna în lada ta, de faţă 
cu tine şi cu mii de martori. Ha!... Ha!... Ha!... Sargon, evlaviosul pelerin! 

— Nu pricep nimic, şopti Tutmozis, nedumerit. 

— Şi nici nu trebuie să pricepi, răspunse locţiitorul faraonului. Să ţii 
minte numai că Sargon a venit aici, la zeiţa Astoret, cu gânduri 
evlavioase... 

— Mi se pare că tot ceea ce spui, zise Tutmozis cu glasul scoborât, sunt 
lucruri tare primejdioase. 

— De aceea nu trebuie să pomeneşti nimănui despre ele. 

— Că nu voi pomeni, poţi fi sigur, dar nu ştiu dacă tu, prinţul meu, nu te 


vei trăda singur. Eşti iute ca fulgerul 


Moştenitorul îi puse mâna pe umăr. 

— Fii liniştit, îi zise el, privindu-l în ochi. Totul e să-mi fiţi credincioşi voi, 
nobilimea şi oastea, şi veţi vedea atunci lucruri nemaipomenite şi... se va 
sfârşi pentru voi cu timpurile grele! 

— Ştii bine că suntem gata să pierim la porunca ta, răspunse Tutmozis, 
ducând mâna la piept. 

Faţa lui avea o expresie atât de hotărâtă, încât prinţul înţelese, nu 
pentru întâia oară, că petrecăreţul acesta era de fapt un bărbat viteaz, pe 
al cărui paloş şi pe a cărui minte se putea bizui. 

Din clipa aceea prinţul n-a mai avut cu Tutmozis nicio altă convorbire 
asemănătoare. Prietenul şi sluga lui credincioasă înţelesese totuşi că în 
dosul călătoriei lui Sargon se ascund mari interese de stat, în care se 
amestecaseră preoţii cu de la ei putere. 

De altminteri toată nobilimea egipteană, toţi nomarhii, dregătorii cei mai 
de seamă şi comandanții oştilor şopteau între ei de la o vreme şi în mare 
taină, că se vor ivi lucruri însemnate. Fenicienii le povestiseră, sub 
jurământ că vor păstra taina, despre anumite înţelegeri cu Asiria, de pe 
urma cărora Fenicia va pieri, iar Egiptul se va acoperi de ruşine, ajungând 
chiar, cândva, să fie supus Asiriei. 

În rândurile nobilimii fierberea era nespus de mare, lar nimeni nu se 
trăda. Dimpotrivă, atât la curtea moştenitorului cât şi la nomarhii din 
Egiptul de Jos petrecerile se ţineau lanţ. Îţi venea să crezi că, o dată cu 
venirea căldurilor, îşi ieşiseră cu toţii din minţi. Nu era zi fără jocuri, ospeţe 
şi alaiuri triumfale; nu era noapte fără chefuri şi mare zarvă. Dar nu numai 
în Pi-Bast, ci În mai toate oraşele ajunsese la modă colindarea străzilor cu 
torţe, cu muzică şi mai ales cu ulcioarele pline. Se pătrundea prin case şi 
se scoteau somnoroşii la beţii; şi cum egiptenii erau mari iubitori de 
chefuri, nu era om care să nu petreacă. În tot timpul şederii lui Ramses în 
templul Hator, fenicienii, cuprinşi de panică, îşi petrecuseră zilele în 
rugăciuni, refuzând tuturor creditul lor. Dar după convorbirea lui Hiram cu 
locţiitorul faraonului, lăsară smerenia şi prevederea şi începură să dea 
împrumuturi nobililor egipteni mai din belşug ca oricând. 


Cantități atât de mari de aur şi de mărfuri, şi mai ales dobânzi atât de 


mici, nu mai văzuseră nicicând, nici cei mai bătrâni oameni din Egiptul de 
Jos. 

Preoţii urmăreau cu atenţie şi asprime nebunia celor de sus. Se 
înşelaseră însă asupra cauzelor acestei stări de lucruri, după cum 
dovedeau rapoartele aproape zilnice ale lui Mentezufis, trimise lui Herihor, 
în care spunea că moştenitorul tronului, plictisit de zilele pioase din 
templul Hator, petrecea acum în neştire şi, împreună cu el, lobilimea 
întreagă. 

Marele sfetnic nici nu răspundea măcar acestor constatări, ceea ce 
însemna că petrecerile prinţului erau socotite lucruri fireşti, ba poate chiar 
folositoare. 

În asemenea împrejurări, Ramses se putea mişca în deplină libertate. 
Aproape în fiecare seară, când curtenii ameţiţi de vin începeau să-şi piardă 
minţile, prinţul ieşea pe furiş din palat. 

Acoperit cu o manta ofiţerească de culoare închisă, străbătea străzile 
pustii şi ieşea afară din oraş, îndrep-tându-se spre grădinile templului 
Astoret. 

Acolo găsea banca din faţa micului palat al Kamei. Tăinuit de arbori, se 
uita la torţele ce ardeau, asculta cântecele admiratorilor preotesei şi visa, 
gândindu-se la ea. 

Luna răsărea tot mai târziu, apropiindu-se de faza nouă, nopţile se 
făcură cenușii, fără efecte de lumină, dar Ramses continua totuşi să vadă 
strălucirea primei nopţi şi să audă strofele pătimaşe ale grecului. Uneori, 
se ridica de pe bancă cu gândul să bată la locuinţa Kamei: era însă cuprins 
de ruşine. Simţea bine că nu se cădea ca el, moştenitorul tronului, să bată 
la uşa preotesei, deschisă oricărui pelerin în stare să aducă templului o 
jertfă mai deosebită. Dar, ceea ce era şi mai ciudat, se temea ca, zărind-o 
pe Kama, înconjurată de amfore şi de admiratori nefericiţi, să nu-i şteargă 
imaginea aceea minunată ce şi-o făurise despre ea în noaptea cu lună. 

Atunci când Dagon o trimisese să-i îndepărteze mânia, i se păruse o fată 
tânără, destul de atrăgătoare, dar pentru care un bărbat n-avea de ce-şi 
pierde capul. Când însă pentru prima oară în viaţa lui, el, căpetenie de oşti 
şi locţiitor al faraonului, stătuse lângă casa acestei femei, când noaptea îl 


îndemnase la visare şi când auzise cuvintele pătimaşe de dragoste ale 
unui alt bărbat, atunci tot pentru prima oară în viaţă se născu în el un 
simţământ deosebit, în care se afla deopotrivă patimă, tristeţe, gelozie. 

Dacă ar fi putut s-o aibă pe Kama la fiece chemare, s-ar fi plictisit foarte 
repede şi, poate, nici nu l-ar mai fi ispitit. Dar moartea care-o păştea pe 
pragul iatacului ei, cântăreţul îndrăgostit şi, în sfârşit, starea umilitoare a 
unui demnitar atât de înalt ca el, faţă de o preoteasă, îl punea într-o 
situaţie necunoscută până atunci şi prin asta, ademenitoare. 

lată de ce, vreme de zece zile, veni aproape în fiecare seară în grădinile 
zeiţei Astoret, ascunzându-şi faţa spre a nu fi recunoscut de trecători. 

Într-o seară, după ce băuse mult vin la petrecerea din palat, Ramses se 
furişă din nou, plin de hotărâre. Îşi pusese în gând să intre în palatul 
Kamei; adoratorii ei n-aveau decât să-i tot cânte pe sub ferestre... 
Străbătu în grabă oraşul: în grădinile templului, încetini însă pasul, fiind 
iarăşi cuprins de un simţământ de ruşine. 

„S-a mai auzit cândva, îşi spunea el, ca moştenitorul faraonului să 
alerge după femei ca un biet grămătic care nu poate împrumuta de 
nicăieri zece drahme? Toate au venit la mine. Ele singure: deci şi Kama 
trebuie să vină.” Şi vru să se întoarcă. „Totuşi, ea nu poate veni, îşi zicea 
el, fiindcă ar ucide-o.” Se opri şi şovăi. 

„Cine s-o ucidă? Hiram care nu crede în nimic, ori poate Dagon care 
nare nimic sfânt pe lume? Da, dar aici mai sunt o mulţime de fenicieni, pe 
aici se perindă sute de mii de pelerini fanatici şi sălbatici. Pentru 
prostănacii ăştia, faptul că ea m-ar vizita, ar însemna un sacrilegiu.” Se 
îndreptă, dar, din nou spre micul palat al preotesei. Nici prin gând nu-i 
trecea că l-ar fi putut ameninţa acolo vreo primejdie. El, care fără să-şi 
tragă măcar paloşul, putea face numai cu o privire ca lumea întreagă să-i 
cadă la picioare. El, Ramses, să fie ameninţat de primejdie!... 

leşind de sub arbori, prinţul văzu că palatul preotesei e mai luminat şi 
mai plin de zgomot ca de obicei. Într-adevăr, în odăi ca şi pe terase se afla 
un mare număr de oaspeţi, iar în jurul micului palat forfotea mulţimea. 

„Ce-o fi cu lumea asta?” îşi zise prinţul în gând. Adunarea părea 
neobişnuită. Nu departe de clădire, un elefant uriaş purta pe spinare o 


lectică aurită cu perdele de purpură. Alături de elefant, vreo douăzeci de 
cai, cu grumajii şi picioarele groase, cu cozile legate în jos şi cu un fel de 
chivere de metal pe cap, nechezau, neliniştiţi. Printre animalele furioase, 
aproape sălbatice, se în-vârteau câteva zeci de oameni care nu semănau 
de loc cu cei văzuţi de Ramses până atunci. Aveau părul miţos, bărbile 
mari şi tichiile ascuţite, trase peste urechi. Unii erau îmbrăcaţi în veşminte 
lungi de pânză groasă, ce le cădeau până la glezne; alţii purtau haine 
scurte şi pantaloni, iar câţiva dintre ei un soi de încălțări cu carâmbi. Toţi 
erau înarmaţi cu paloşe, arcuri şi sulițe. 

La vederea acestor străini puternici şi greoi, care râdeau grosolan, 
miroseau a seu şi vorbeau o limbă necunoscută, aspră, prinţul simţi cum 
fierbe în el mânia. Aşa cum leul care vede un animal străin, cu toate că nu- 
i flămând, se pregăteşte să se azvârle asupra lui, la fel şi Ramses, cu toate 
că oamenii aceia nu-i făcuseră niciun rău, simţi că-i urăşte cumplit. ÎI 
supăra limba, îmbrăcămintea, mirosul şi chiar caii lor. 

Sângele îi vâjâia în cap; duse mâna la paloş, cu gândul să se 
năpustească asupră-le şi să-i ucidă cu animalele lor cu tot. Dar îşi veni 
repede în fire. 

„Îmi ia oare Set minţile?.” se întrebă el. 

Tocmai atunci trecu pe-alături un egiptean, gol, cu tichia pe cap şi cu 
şorţul în jurul şoldurilor. Prinţul simţi în clipa aceea că omul îi era pe plac, 
că-i era chiar drag, fiindcă era egiptean. Scoase din pungă un inel de aur, 
preţuind vreo douăzeci de drahme, şi îl dădu sclavului. 

— Ascultă, întrebă el, cine sunt oamenii ăştia? 

— Asirieni, şopti egipteanul şi ura îi luci în ochi. 

— Asirieni! repetă prinţul. Aşadar, ăştia sunt asirienii? Şi ce fac ei aici? 

— Stăpânul lor, Sargon, o vizitează pe Kama, preoteasa, iar ei îl păzesc. 
De ar da lepra în ei de porci spurcaţi ce sunt! 

— Poţi pleca. 

Omul gol se închină adânc în faţa lui Ramses şi fugi, desigur, la 
bucătărie. 

„Aşadar, ăştia sunt asirienii - îşi zise prinţul în gând, privind făpturile lor 
ciudate şi ascultându-le limba nesuferită - pe care n-o înţelegea - aşadar, 


asirienii au şi ajuns pe malurile Nilului, spre a se înfrăţi cu noi, sau poate 
spre a ne înşela; iar căpetenia lor, Sargon, îi dă târcoale Kamei!” 

Se întoarse spre casă. Clocotul unui sentiment nou, deşi de-abia încolţit, 
îl trezise din vis. El, făptură nobilă şi blândă, simţi o ură de neîmpăcat 
împotriva duşmanilor seculari ai Egiptului, pe care îi văzuse acum întâia 
oară. 

Când, mai înainte, după părăsirea templului Hator şi convorbirea cu 
Hiram, începuse să se gândească la dezlănţuirea unui război în Asia, totul 
nu era decât un simplu gând. Egiptul avea nevoie de oameni, iar faraonul 
de comori, şi cum războiul era cel mai uşor mijloc de a le dobândi, 
astâmpărând, pe deasupra, şi setea lui de glorie, se pornise să facă planuri 
de război. 

În clipa de faţă însă, nu-l ispiteau nici comorile, nici sclavii şi nici faima, 
deoarece în el se făcuse auzită o voce mai puternică decât toate celelalte 
şi anume, vocea urii. Faraonii luptaseră atâta vreme cu asirienii, de 
amândouă părţile se vărsase atâta sânge, lupta prinsese atât de adânci 
rădăcini în inimile lor, încât prinţul, din chiar clipa când îi zărise pe soldaţii 
asirieni, fără să vrea, pusese mâna pe paloş. Părea că spiritele tuturor 
luptătorilor căzuţi, toate strădaniile şi suferinţele lor înviaseră în sufletul 
lui, cerând răzbunare. 

Întors la palat, prinţul îl chemă pe Tutmozis. Unul era băut, celălalt 
turbat. 

— Ştii pe cine am văzut acum? întrebă prinţul. 

— Poate pe vreunul din preoţi, şopti Tutmozis. 

— Am văzut pe asirieni. O, zei, ce-am simţit! Ce popor ticălos! 

Trupurile lor, asemenea animalelor sălbatice, sunt acoperite de sus şi 
până jos cu lână miţoasă şi put a seu rânced. Şi-apoi. Ce limbă! Ce bărbi, 
ce păr! 

Umbla furios prin odaie, surescitat, gâfâi nd. 

— Mi-am închipuit, zise el, că urăsc hoţiile scribilor şi înşelăciunile 
nomarhilor, că-i urăsc pe preoţii vicleni şi ambiţioşi. Azi m-am încredinţat 
însă că toate astea nu-s decât fleacuri. Acum de-abia ştiu ce înseamnă 


ura, când i-am văzut şi i-am auzit pe asirieni; acum înţeleg de ce câinele 


sfâşie pisica, dacă-i iese în cale... 

— Cu evreii şi fenicienii, prinţe, te-ai obişnuit; pe asirieni i-ai întâlnit abia 
pentru prima oară, adăugă Tutmozis. 

— Fenicienii! urmă prinţul, ca şi cum şi-ar fi vorbit sieşi. Fenicienii, 
filistinii, libienii şi chiar etiopienii sunt până la urmă tot rude de-ale 
noastre. Când nu plătesc tributul, ne supărăm pe ei; când îl plătesc, uităm. 
Dar asirienii ne sunt atât de străini, atât de duşmani, încât... nu voi fi 
fericit până ce nu voi vedea pământul acoperit de leşurile lor, până ce nu 
voi număra o sută de mii de mâini retezate. 


Tutmozis nu-l văzuse niciodată pe Ramses într-o asemenea stare. 


CAPITOLUL XXXIII 


După câteva zile prinţul îl trimise pe Tutmozis la Kama, cu o invitaţie. Ea 
veni îndată, într-o lectică cu perdelele trase. Ramses o primi într-o cameră 
retrasă. 

— M-am aflat într-una din serile acestea lângă casa ta, îi spuse el. 

— O, Astoret! exclamă preoteasa. Cărui fapt datorez această cinste 
deosebită? Şi ce te-a împiedicat s-o chemi afară pe sclava ta? 

— Se aflau pe acolo nişte vite, pare-mi-se asirieni... 

— Şi te-ai ostenit degeaba în seara aceea? N-aş fi bănuit nicicând că 
stăpânul nostru e la câţiva paşi de mine, sub cerul liber... 

Prinţul se înroşi. Cât ar fi fost ea de mirată, dacă ar fi ştiut că el 
petrecuse sub ferestrele ei vreo zece seri! 

Dar, judecând după buzele-i ce zâmbeau pe jumătate, şi după ochii cu 
prefăcătorie lăsaţi în jos, poate că şi ştia lucrul acesta. 

— Aşadar, Kama, zise prinţul, îi primeşti acum la tine pe asirieni? 

— Sargon e un mare nobil, ruda regelui: a dăruit zeiţei noastre cinci 
talanţi. 

— lar tu îl răsplăteşti, Kama, zise moştenitorul, batjocoritor. Şi cum 
nobilul e atât de darnic, zeii fenicieni nu te vor pedepsi cu moartea. 

— Crezi aşa ceva, stăpâne?... spuse ea, cu uimire. Nu ştii oare că un 
asiatic, chiar dacă m-ar găsi în deşert şi chiar dacă eu însămi i-aş oferi 
trupul, nu s-ar atinge de mine? Ei se tem de zei. 

— Atunci de ce vine la tine împuţitul... am vrut să zic evlaviosul ăsta de 
asiatic? 

— Vrea să mă convingă să slujesc la templul zeiţei Astoret din Babilon. 

— Şi vei pleca? 

— Voi pleca, dacă tu, stăpâne, porunceşti... răspunse Kama, acoperindu- 
şi faţa cu vălul: 

Prinţul tăcu şi o apucă de mână. Buzele îi tremurau. 

— Nu mă atinge, şopti ea, mişcată. Eşti stăpânul şi ocrotitorul meu şi al 
tuturor fenicienilor în ţara aceasta, dar... fii milostiv cu mine... Ramses îi 


dădu drumul şi începu să se plimbe prin odaie. 


— E o zi fierbinte, nu-i aşa? spuse el. Se zice că sunt ţări, unde, în luna 
Mehir, cade din cer o pulbere albă, ce aduce răcoare, iar la foc se preface 
în apă. O, Kama, înduplecă-ţi zeii să-mi trimită şi mie puţină! Dar, ce tot 
vorbesc? Dacă pulberea aceasta ar acoperi întreg Egiptul, tot n-ar fi în 
stare să-mi răcorească inima. 

— Fiindcă eşti, ca şi divinul Amon, un soare ascuns sub înfăţişare de om, 
vorbi Kama. Acolo unde-ţi îndrepţi ochii, bezna se spulberă, iar sub 
strălucirea privirilor tale, florile cresc... 

Prinţul se apropie iarăşi de ea. 

— Fii îndurător, şopti Kama. Tu eşti doar un zeu bun: tu nu-i poţi face 
rău preotesei tale. 

Prinţul se dădu din nou la o parte şi, ca şi cum ar fi vrut să scape deo 
povară, se scutură. Kama îl privea pe sub pleoapele lăsate, cu un surâs 
uşor pe buze. 

Când tăcerea se prelungi prea mult, întrebă: 

— Ai poruncit să fiu chemată, stăpâne? lată că am venit şi aştept să-mi 
dezvălui voia ta. 

— Aha! tresări prinţul. Spune-mi, preoteasă, cine era omul acela care 
semăna leit cu mine? Omul pe care l-am văzut în templul vostru... atunci? 

Kama duse degetul la buze. 

— E o taină sfântă, şopti ea. 

— Ba-i taină, ba nu-i îngăduit, zise Ramses. Vreau să ştiu măcar ce e: 
om sau spirit? 

— Spirit. 

— Şi totuşi spiritul ăsta ţi-a cântat sub fereastră. Kama zâmbi. 

— Nu vreau să calc tainele templului vostru, continuă prinţul. 

— l-ai făgăduit acest lucru lui Hiram, stăpâne, adăugă preoteasa. 

— Bine, bine, o întrerupse Ramses, mânios. De aceea nu voi vorbi nici 
cu Hiram şi nici cu altcineva despre minunea aceea, ci numai cu tine. 
Aşadar-, Kama, spune-i spiritului sau omului care îmi seamănă leit, să 
părăsească Egiptul în timpul cel mai scurt şi să nu se mai arate în faţa 
nimănui. Fiindcă, vezi tu, în nicio ţară nu pot fi doi moştenitori ai tronului... 


Deodată se izbi cu mâna peste frunte. Până atunci vorbise aşa, ca s-o 


încurce pe Kama, dar acum îi venise în cap un gând năstruşnic. 

— Sunt curios, spuse el, uitându-se cu asprime la Kama, de ce mi-au 
arătat compatrioţii tăi chipul acesta? Vor oare să mă prevină: că au un 
înlocuitor pentru mine? într-adevăr, fapta lor mă uimeşte. 

Kama îi căzu la picioare. 

— O, stăpâne! şopti ea. Tu, care porţi pe piept talis-manul nostru cel mai 
sfânt, poţi oare bănui că fenicienii au făcut lucrul acesta spre răul tău? 
Dar, gândeşte-te numai, dacă cumva ai fi ameninţat de vreo primejdie, ori 
ai vrea să-i amăgeşti pe duşmani, n-ar fi de folos un asemenea om? Asta 
au vrut fenicienii să-ţi arate, în templu. 

După o clipă de gândire prinţul ridică din umeri. 

„Da, îşi zise el în gând, dacă cumva aş avea nevoie de apărarea cuiva... 
Fenicienii socot oare că eu nu-s în stare să mă descurc singur? în cazul 
ăsta slab ocrotitor şi-au mai ales.” 

— Stăpâne, şopti Kama, nu ştii oare că Ramses cel Mare avea încă două 
întruchipări, pentru duşmani? Că amândouă umbrele acestea ce-i 
semănau leit au pierit, iar el a supravieţuit? 

— Bine. Ajunge, o întrerupse prinţul. Şi pentru ca popoarele Asiei sa afle 
că sunt darnic, dăruiesc, Kama, Cinci talanţi pentru jocurile închinate zeiţei 
Astoret, precum şi o cupă prețioasă pentru templul ei. Chiar azi vei primi 
darurile. 

Cu o înclinare a capului îşi luă rămas bun de la preoteasă. 

După plecarea ei, fu stăpânit de un nou val de gânduri. „Fenicienii sunt 
într-adevăr isteţi. Dacă imaginea asta a mea e un om. Ar putea să-mi facă 
din el un mare dar, iar eu aş înfăptui cândva minuni despre care, desigur, 
că n-a auzit nimeni încă în Egipt. Faraonul locuieşte în Memfis şi în acelaşi 
timp apare la Teba sau în Tanis! Faraonul înaintează cu armata asupra 
Babilonului, unde asirienii îşi îngrămădesc cele mai numeroase oşti, şi în 
acelaşi timp faraonul, cu altă armată, cucereşte Ninive. Socot că asirienii 
s-ar minuna tare de o asemenea în-tâmplare.” Şi din nou se trezi în el ura 
surdă împotriva asiaticilor ăstora trupeşi şi din nou îşi văzu carul triumfal 
trecând peste câmpia plină de leşuri asiriene şi de coşuri întregi cu mâini 


retezate. Războiul devenise acum pentru sufletul lui o nevoie tot atât de 


mare cum era pâinea pentru trup. Fiindcă, prin război, nu numai că putea 
să îmbogăţească Egiptul, să umple tezaurul şi să-şi cucerească o faimă 
veşnică, dar ar fi putut pe deasupra să-şi potolească setea, neştiută până 
atunci, dar vie astăzi, de-a nimici Asiria. Până când nu-i văzuse pe 
luptătorii aceştia cu bărbi miţoase nu se gândise la ei. Astăzi, erau însă o 
piedică pentru el. Era atât de strimt pământul din pricina lor, încât cineva 
trebuia să piară: ei sau el. Ce rol avuseseră Hiram şi Kama în toate 
acestea, nu-şi dădea seama. Simţea doar că trebuie să se lupte cu Asiria, 
aşa cum pasărea călătoare simte în luna Paono că trebuie s-o pornească 
spre nord. Patima războiului îl cuprinsese tot mai tare pe prinţ. Vorbea mai 
puţin, zâmbea mai rar. La ospeţe stătea îngândurat, în schimb se îngrijea 
din ce în ce mai mult de armată şi de nobilime. Văzând bunăvoința pe care 
locţiitorul faraonului o revărsa asupra acelora care purtau arme, tineretul 
nobil şi chiar oamenii mai vâfstnici începură să se înroleze. Lucrul acesta îi 
atrase luarea-aminte lui Mentezufis, care îi trimise lui Herihor o epistolă cu 
următorul conţinut: „De la sosirea asirienilor la Pi-Bast, locţiitorul 
faraonului e neliniştit, iar curtea lui are porniri foarte războinice. Beau. 
Joacă zaruri ca şi mai înainte, dar au părăsit cu toţii veşmintele uşoare şi 
perucile şi, fără să ţină seama de arşiţa îngrozitoare, poartă straie şi coifuri 
ostăşeşti. Mi-e teamă ca pornirea aceasta războinică să nu-l supere pe 
vrednicul Sargon.” 

Răspunsul sosi neîntârziat: 

„Nu-i nicio nenorocire dacă pe tinerii noştri uşuratici i-a apucat 
dragostea de arme tocmai în timpul şederii asirienilor la noi: oaspeţii îşi 
vor face astfel păreri mai bune despre noi. Vrednicul locţiitor al faraonului, 
luminat de zei. Desigur, a ghicit că tocmai acum e timpul când trebuiesc 
zăngănite armele, adică în zilele când ne vizitează solii unui popor atât de 
războinic. 

Sunt încredinţat că această pornire lăudabilă a tineretului nostru îl va 
pune pe gânduri pe Sargon şi-l va ajuta să fie moderat în negocierile 
noastre." 

Pentru prima dată de când era Egiptul Egipt, se întâmpla ca un prinţ 


tânăr să înşele vigilenţa preoţilor. Ce-i drept, în umbra lui Ramses erau 


fenicienii şi secretul, furat de ei, al pactului cu Asiria, despre care preoţii 
nici măcar nu bănuiau. 

Dar cea mai bună pavăză a moştenitorului faţă de preoţi era tocmai 
firea lui schimbătoare. Cu toţii îşi aduceau aminte cât de uşor trecuse el 
anul trecut de la manevrele de lângă Pi-Bailos la casa liniştită a Sarei, şi 
cum, în ultimul timp, arătase rând pe rând porniri ne-înfrânate pentru 
ospeţe, cum se îndeletnicise apoi de treburile cârmuirii. Cum fusese 
apucat de cuvioşie, pentru a se întoarce din nou la petreceri. De aceea, în 
afară de Tutmozis, nimeni n-ar fi crezut că acest tânăr schimbător avea 
vreun plan, ori vreun gând, pentru înfăptuirea căruia ar fi putut lupta cu o 
nepotolită dârzenie. 

De data aceasta nici nu aşteptară prea mult ca prinţul să le dea o nouă 
dovadă a înclinărilor sale schimbătoare. 

În ciuda arşiţei ce domnea, sosise la Pi-Bast Sara, cu toată curtea şi cu 
fiul ei. Era puţin slăbită, copilul puţin suferind sau poate obosit, dar 
amândoi aveau o înfăţişare cât se poate de plăcută. Prinţul era încântat. Îi 
dădu Sarei o casă în cea mai frumoasă parte a grădinii palatului şi, 
aproape în" fiecare zi, stătea lângă leagănul fiului său. 

Petrecerile, grijile ostăşeşti şi gândurile întunecate fură date la o parte. 
Cei din suita sa" erau siliţi să bea şi să petreacă singuri; foarte curând 
desprinseră paloşele de la şold şi se îmbrăcară în cele mai scumpe straie. 
Schimbarea îmbrăcămintei era cu atât mai de trebuinţă pentru ei cu cât 
prinţul îi conducea, în grupuri mici, la locuinţa Sarei, pentru a le arăta pe 
fiul lui. 

— Priveşte, Tutmozis, zise într-o zi favoritului său, ce copil frumos: o 
adevărată petală de trandafir. Şi când te gândeşti că din micuțul acesta va 
creşte cândva un om! Că puişorul ăsta va începe să umble, să vorbească şi 
chiar să înveţe înţelepciunea în şcolile preoţilor... Vezi oare minutele 
pruncului, Tutmozis? strigă Ramses, încântat. Să ţii minte mâinile acestea 
micuţe, ca să poţi povesti despre ele, atunci când îi voi da pe mână o 
oaste, poruncindu-i să poarte securea, în urma mea. Fiindcă el e fiul meu, 
fiul meu adevărat! 


Nu-i de mirare că, auzindu-l vorbind aşa, curtenii erau tare necăjiţi că nu 


pot fi îngrijitoare sau chiar doici ale copilului care, cu toate că nu avea 
niciun fel de drepturi dinastice, era totuşi primul fecior al viitorului faraon. 

Idila aceasta se termină însă foarte repede, fiindcă era potrivnică 
intereselor fenicienilor. 

Într-o bună zi, prinţul Hiram se înfăţişă la palat urmat de un mare alai de 
neguţători, sclavi şi egipteni săraci, cărora el le dădea pomană şi, 
înfăţişându-i-se mogştenitorului, îi spuse: 

— Milostive stăpâne! Făcând dovadă că inima ta e plină de bunăvoință 
şi pentru noi asiaticii, ne-ai dăruit cinci talanţi pentru jocurile închinate 
zeiţei Astoret. Voința ta fiind îndeplinită, venim acum să te rugăm să le 
cinsteşti cu prezenţa ta. 

Spunând acestea, prinţul tirian îngenunche în faţa lui Ramses şi îi oferi, 
pe o tavă de aur, cheia de aur a circului. 

Ramses primi bucuros invitaţia, iar Mefres şi Mentezufis nu avură nimic 
împotriva participării prinţului la serbările închinate zeiţei Astoret, 

— Înainte de toate, Astoret este aidoma cu Isis a noastră şi cu caldeiana 
Istar, spuse Mefres, adresându-i-se lui Mentezufis. lar în al doilea rând, de 
vreme ce am îngăduit asiaticilor să-şi construiască un templu pe pământul 
nostru, se cuvine să fim, din când în când, binevoitori faţă de zeii lor. 

— Avem chiar datoria să le facem o mică plăcere fenicienilor, după 
încheierea unui tratat cu Asiria, adăugă Mentezufis, râzând. 

Circul, unde locţiitorul faraonului împreună cu nomarhii şi cu ofiţerii cei 
mai de seamă sosiră pe la orele patru după-amiază, se afla în grădina 
templului Astoret. Terenul rotund era înconjurat de un gard înalt cât doi 
oameni, în jurul căruia se vedeau o mulţime de loji şi bănci ridicate în 
amfiteatru. Clădirea nu avea acoperiş; deasupra se întindeau însă nişte 
prelate de diferite culori, având forma unor aripi de fluture; acestea erau 
stropite cu apă parfumată şi se mişcau într-una, pentru a răcori aerul. 

Când prinţul apăru în lojă, publicul din circ, alcătuit din asiatici şi 
egipteni, îl aclamă cu strigăte puternice. Apoi spectacolul începu prin 
defilarea muzicanţilor, cântăreților şi dansatoarelor. Prinţul privi în jur. În 
partea dreaptă se afla loja lui Hiram şi a celor mai de seamă fenicieni, la 
stânga cea a preoţilor şi preoteselor feniciene, printre care era şi Kama; 


stătea pe unul din primele locuri, atrăgând tuturor atenţia asupra ei prin 
frumuseţe şi prin veşmintele sale bogate. Avea văluri străvezii, împodobite 
cu broderii de felurite culori, purta brățări de aur la mâini şi la picioare, iar 
pe cap avea o diademă cu flori de lotus, lucrate cu mult meşteşug din 
pietre preţioase. 

După ce, împreună cu preoţii din tribună se închină adânc în faţa 
prinţului, se întoarse spre tribuna din stânga Şi începu să vorbească aprins 
cu un străin de o statură impunătoare şi cu părul uşor încărunţit. Omul 
acesta, ca şi însoțitorii lui, avea barba şi părul împletite în numeroase 
codițe. Ramses era bine dispus: venise la circ drept din odaia fiului său. 
Dar văzând-o pe Kama vorbind cu un străin, se posomori. 

— Nu ştii cumva, îl întrebă el pe Tutmozis, cine-i lunganul căruia 
preoteasa îi face ochi dulci? 

— E pelerinul acela vestit din Babilon, nobilul Sargon. 

— Dar e moşneag de-a binelea, zise prinţul. 

— Da, e mai bătrân decât noi doi laolaltă; în schimb, e bărbat frumos. 

— Un barbar ca el poate fi frumos? se indignă locţiitorul faraonului. Sunt 
sigur că duhneşte a seu... 

Şi amuţiră amândoi: prinţul de mânie, Tutmozis de teamă; cutezase să 
laude un om care nu era pe placul stăpânului. 

Între timp, numerele programului se desfăşurau în arenă unul după 
altul. Rând pe rând, în aclamaţiile vii ale publicului, se iviră gimnaştii, 
îmblânzitorii de şerpi, dansatorii, scamatorii şi măscăricii. 

Prinţul rămânea însă posomorât. În sufletul lui reînvia-seră simţăminte 
pentru o clipă adormite: ura împotriva asirienilor şi gelozia pentru Kama. 

„Cum poate femeia asta, îşi zicea el în gând, să cocheteze cu un om 
bătrân, care pe deasupra mai are şi obrazul ca pielea tăbăcită, ochi smoliţi 
care-i joacă în cap, iar barba ca de tap?” O singură dată acordă prinţul o 
atenţie mai mare spectacolului, când în arenă intrară câţiva caldeieni goi. 
Cel mai vârstnic, după ce vârî în pământ trei sulițe scurte cu ascuţişul în 
sus, îl adormi prin câteva gesturi pe cel mai tânăr. Ceilalţi îl ridicară apoi 
pe braţe şi-l aşezară pe sulițe în aşa chip, încât prima suliță îi proptea 


capul, a doua şira spinării, iar a treia picioarele. 


Cel adormit era ţeapăn ca un lemn. Bătrânul făcu atunci deasupra lui 
alte câteva semne cu mâinile, dând la o parte sulița ce-i sprijinea 
picioarele. După o clipă, scoase şi sulița care-i susţinea trunchiul şi, în 
sfârşit, o îndepărtă şi pe cea pe care odihnea capul. 

Şi cele câteva mii de spectatori putură vedea, ziua în amiaza mare, cum 
caldeianul adormit plutea nemişcat în văzduh, fără niciun fel de proptea, la 
câţiva coţi deasupra pământului. În cele din urmă, bătrânul îl cobori pe 
pământ şi-l trezi. 

Circul tot era încremenit. Nimeni nu cuteza să aclame, ori să bată din 
palme. Numai din câteva loji fură aruncate flori. Ramses fusese şi el uimit. 
Se aplecă spre loja lui Hiram şi-i şopti bătrânului prinţ: 

— Minunea asta aţi fi în stare s-o faceţi şi voi în templul zeiţei Astoret? 

— Nu cunosc toate tainele preoţilor noştri, răspunse el, nedumerit, iar 
caldeienii ştiu că-s tare pricepuţi. 

— Totuşi am văzut cu toţii că tânărul acela a plutit în aer. 

— De nu cumva au aruncat farmece asupra noastră, zise Hiram, 
nemulţumit şi pierzându-şi pe loc buna dispoziţie. 

După o scurtă pauză, în timpul căreia fură aduse prin lojile demnitarilor 
flori proaspete, vin rece şi dulciuri, începu partea cea mai de seamă a 
spectacolului: lupta cu taurii. 

În sunete de trâmbiţe, tobe şi flaute fu adus în arenă un taur puternic, 
cu o foaie de cort pe cap, ca să nu poată vedea nimic. După el urmară în 
fugă câţiva oameni goi, înarmaţi doar cu sulițe, şi unul cu un paloş scurt. 

La un semnal al prinţului, oamenii care aduseseră taurul în arenă fugiră; 
unul din cei înarmaţi îi spintecă foaia de cort de pe cap. Animalul rămase 
câteva clipe ameţit, apoi începu să alerge după oamenii înarmaţi cu sulițe, 
care îl întărâtau, înţepându-l. Lupta aceasta zadarnică se prelungi aproape 
un sfert de ceas. Chinuit de oameni, înspumat şi însângerat, taurul se 
ridica în două picioare şi-şi fugărea duşmanii prin toată arena, fără a-l 
putea ajunge pe vreunul. Se prăbuşi, în sfârşit, în râsetele publicului. 

Plictisit, în loc să privească în arenă, prinţul se uita la loja preoţilor 
fenicieni. Şi văzu bine cum Kama, apropiindu-se din ce în ce mai mult de 


Sargon, vorbea, voioasă, cu el. Asirianul o sorbea din ochi, iar ea, zâmbind, 


uneori ruşinată, şuşotea, aplecându-se în aşa fel, încât părul i se amesteca 
cu miţoasele codițe ale barbarului; alteori, îşi întorcea capul de la el cu o 
mânie prefăcută. 

Ramses simţi o durere în inimă. Pentru întâia oară i se întâmpla ca o 
femeie să dea întâietate altui bărbat, şi nu lui. Şi pe deasupra, unui om 
aproape bătrân, unui asirian. 

Între timp, un freamăt puternic străbătu rândurile publicului. Pe arenă, 
un om înarmat cu paloş cerea să i se lege mâna stângă de piept: alţii îşi 
controlau suliţele. Dădură apoi drumul în arenă la al doilea taur. Când unul 
dintre cei înarmaţi rupse foaia de cort de pe ochii animalului, acesta se 
întoarse şi privi în jur, ca şi cum ar fi vrut să-şi numere duşmanii. lar când 
începură să-l împungă, se retrase până la balustradă, asigurându-şi 
spate.e. Apoi îşi lăsă capul în jos, urmărind pe sub pleoape mişcările celor 
care se năpusteau asupră-i. Ca să-l înţepe, cei înarmaţi se strecurau la 
început cu băgare de seamă dinspre părţile lăturalnice. Dar cum animalul 
continua să rămână nemişcat, că pătară curaj şi începură să treacă tot mai 
repede şi tot mai aproape prin faţa ochilor lui. 

Taurul îşi aplecă şi mai tare capul, stând imobil. Lumea începu să râdă. 
Deodată însă veselia se prefăcu într-un țipăt de groază. Taurul pândise 
clipa, sărise greoi înainte, nimerise un suliţaş şi dintr-o lovitură de coarne îl 
aruncase în văzduh. 

Omul căzu la pământ cu oasele zdrobite. Taurul galopă în alt colţ al 
arenei, luând din nou poziţie de apărare. 

Suliţaşii îl înconjurară din nou şi începură să-l întărâte, în timpul acesta, 
slugile circului alergară în arenă să ridice rănitul, care gemea. Taurul, în 
ciuda împunsăturilor înteţite, rămânea nemişcat: dar când cele trei slugi 
ridicară pe luptătorul rănit, se năpusti cu iuţeala fulgerului asupra grupului 
de oameni, îi răsturnă la pământ şi începu să-i izbească groaznic cu 
copitele. 

În public se iscă o mare tulburare: femeile plângeau, iar bărbaţii înjurau 
şi azvârleau în animal cu tot ce le cădea în mână. Pe arenă începu să 
plouă cu bâte, cuțite şi chiar cu scânduri rupte din bănci. 


În aceeaşi clipă se apropie în goană de animalul întărâtat omul cu 


paloşul. Suliţaşii se zăpăciseră însă de tot, nu-l ajutară cum se cuvine, aşa 
că taurul, după ce-l răsturnă şi pe el la pământ, porni să-i urmărească pe 
ceilalţi. 

Se petrecu atunci un lucru nemaivăzut încă în circuri: în arenă zăceau 
cinci oameni, ceilalţi se apărau prost, fugind din faţa taurului, în timp ce 
publicul urla de mânie şi frică. 

Deodată, totul amuţi. Spectatorii se ridicară de pe locurile lor, 
aplecându-se spre arenă. Înspăimântat, Hiram păli şi-şi încrucişă braţele. 
Din lojile demnitarilor săriseră în arenă doi inşi: prinţul Ramses, cu paloşul 
tras, şi Sargon, cu o secure scurtă. Taurul, ţinându-şi capul proptit în piept 
şi fluturându-şi coada în vânt, alerga în jurul arenei, stârnind nori de praf. 
Se repezi la început asupra prinţului, dar, ca şi cum l-ar fi impresionat 
înfăţişarea maiestuoasă a fiului de faraon, îl ocoli, năpustindu-se asupra lui 
Sargon. Şi se prăbuşi pe loc. Asirianul, dibaci şi nespus de voinic, îl 
prăvălise cu o singură lovitură de secure, între ochi. 

Publicul începu să urle de bucurie şi să arunce flori asupra lui Sargon şi 
a victimei. Ramses, în timpul acesta, rămăsese locului, cu paloşul tras, 
uluit şi mânios, uitându-se cum Kama smulgea flori din mâinile vecinilor şi 
i le arunca asirianului. 

Primind cu nepăsare exploziile de admiraţie ale publicului, Sargon 
împinse taurul cu piciorul, ca să se încredinţeze că fusese ucis, după care 
făcu câţiva paşi spre prinţ. Îi spuse ceva în limba lui şi se înclină cu o de- 
săvârşită demnitate. 

Ramses văzu roşu înaintea ochilor: ar fi împlântat bucuros paloşul în 
pieptul acestui învingător. Dar se stăpâni, se gândi o clipă şi, scoțând de la 
gât lanţul său de aur, i-l oferi lui Sargon. 

Asirianul se înclină din nou, sărută lanţul şi şi-l puse la gât. lar prinţul, 
stacojiu la faţă, se îndreptă spre portiţa pe unde intrau în arenă actorii şi, 


în aclamaţiile publicului, părăsi circul, adânc umilit. 


CAPITOLUL XXXIV 


Sosise luna Tot, adică sfârşitul lui iunie şi începutul lui iulie. În oraşul Pi- 
Bast şi în împrejurimi începuse să scadă numărul mulţimii, din pricina 
arşiţei. La curtea lui Ramses petrecerile se ţineau însă lanţ, iar curtenii 
vorbeau încă despre cele întâmplate la circ. 

Unii lăudau curajul prinţului: alţii, mai naivi, admirau forţa lui Sargon; cu 
mutre grave, preoţii şuşoteau că prinţul n-ar fi trebuit să se amestece în 
lupta cu taurul. Pentru lucrul acesta erau potriviţi alţi oameni, anume 
plătiţi, şi care nu se bucură câtuşi de puţin de respectul mulţimii. 

Ramses, fie că nu sta să asculte sporovăielile acestea, fie că nu le dădea 
nicio însemnătate, păstra întipărite în minte două fapte de la spectacol, şi 
anume că asirianul îi furase biruinţa asupra taurului şi că-i făcuse ochi 
dulci Kamei, care se arătase foarte măgulită de lucrul acesta. 

Şi cum nu se cădea s-o cheme pe preoteasa feniciană la el, într-o bună 
zi îi trimise o scrisoare, spunându-i că doreşte s-o vadă şi întrebând-o când 
îl poate primi. Kama, prin acelaşi om, îi răspunse că-l va aştepta în seara 
aceleiaşi zile. 

De abia se arătară stelele, când prinţul, în taina cea mai mare, după 
părerea lui, se furişă din palat. 

Grădina templului Astoret era aproape pustie, mai ales în locul unde se 
afla locuinţa preotesei. În casa slab luminată domnea liniştea. Când prinţul 
bătu sfios, Kama îi deschise. Sărutându-i mâinile în vestibulul întunecos, 
ea îi mărturisi că ar fi murit, dacă. Atunci în circ, taurul înfuriat i-ar fi 
pricinuit vreun rău. 

— Acum însă trebuie să fii liniştită, răspunse moştenitorul mânios, de 
vreme ce iubitul tău m-a salvat... 

Când intrară în odaia luminată, prinţul băgă de seamă că vestala avea 
ochii înlăcrimaţi. 

— Ce-i cu tine? o întrebă el. 

— Inima stăpânului meu nu vrea să mai ştie de mine, zise ea. Şi poate, 
pe bună dreptate. 


Moştenitorul râse cu amărăciune. 


— Aşadar, tu, fecioară sfântă, eşti sau vei fi în curând iubita lui? 

— lubită?... Niciodată! Dar pot fi soţia acestui înfricoşător om. Ramses 
zvâcni de pe scaun. 

— Visez? strigă el, sau Set şi-a aruncat asupra mea blestemul? Tu, 
preoteasă care păzeşti focul de pe altarul zeiţei Astoret şi care sub 
ameninţarea morţii trebuie să rămâi fecioară, tu, Kama, să te măriţi? într- 
adevăr, minciunile feniciene sunt cu mult mai rele decât spune lumea! 

— Ascultă-mă, stăpâne, zise Kama, ştergându-şi lacrimile, şi osândeşte- 
mă, dacă merit. Sargon vrea să mă ia de soţie, drept prima lui soţie. După 
legile noastre o preoteasă, în împrejurări cu totul deosebite, se poate 
căsători, dar numai cu un bărbat în ale cărui vine curge sânge regesc. lar 
Sargon e ruda regelui Assar. 

— Şi te vei mărita cu el? 

— Dacă-mi va porunci marele sfat al preoţilor tirieni, ce pot face? 
răspunse ea, podidită iarăşi de lacrimi. 

— Ce grijă poate să-i poarte sfatul acesta lui Sargon? întrebă prinţul. 

— Se pare că-i la mijloc un foarte mare interes, vorbi ea, suspinând. 
Fenicia va fi, se zice, ocupată de asirieni, iar Sargon va deveni satrapul ei. 

— Ai înnebunit? exclamă prinţul. 

— Spun ce ştiu! în templul nostru se înalţă a doua oară rugăciuni pentru 
îndepărtarea năpastei ce pândeşte Fenicia. Prima dată s-au înălţat 
rugăciuni mai înainte de a fi venit tu la noi, stăpâne. 

— Şi acuma de ce? 

— Fiindcă zilele acestea a sosit în Egipt preotul caldeian Istubar, cu 
scrisori prin care regele Assar îl numeşte pe Sargon împuternicitul lui 
pentru încheierea pactului cu voi, în vederea cotropirii Feniciei. 

— Eu însă... o întrerupse prinţul. 

Voise să spună: „nu ştiu nimic”, dar se oprise la timp. Începu să râdă. 

— Kama, îţi jur pe cinstea tatălui meu că atâta timp cât trăiesc, Asiria nu 
va ocupa Fenicia! Ajunge, nu-i aşa? 

— O, stăpâne! spuse Kama, căzându-i la picioare. 

— Cred că nu vei mai ajunge acum soţia acelui bădăran? 

— Oh! se cutremură ea. Mă mai întrebi? 


— Şi vei fi a mea, şopti prinţul. 

— Vrei, aşadar... să mor? răspunse ea, înspăimântată. Da! Dacă vrei 
acest lucru, sunt gata! 

— Vreau să trăieşti, rosti el cu patimă. Să trăieşti şi să fii a mea. 

— Aşa ceva nu-i cu putinţă... 

— Dar marele sfat al preoţilor tirieni? 

— Poate hotărî numai să mă mărit. 

— Vei intra doar în casa mea. 

— Dacă aş intra acolo nu ca soţia ta... aş muri. Dar - sunt gata. Chiar de 
n-aş mai vedea mâine soarele răsărind. 

— Fii liniştită, îi spuse prinţul, coborând glasul. Cine mi-a câştigat 
bunăvoința, nu trebuie să se teamă de niciun rău. 

Kama îngenunche din nou în faţa lui. 

— Să fie cu putinţă aşa ceva? întrebă ea, încrucişându-şi mâinile. 
Ramses era aşa de înflăcărat, uitând până într-atât de îndatoririle şi de 
rangul lui, încât era gata să-i promită preotesei căsătoria. Şi nu mintea îl 
opri de la acest pas, ci un instinct, nelămurit. 

— Să fie cu putinţă? Să fie cu putinţă? şoptea Kama, sorbindu-l din ochi 
şi sărutându-i picioarele. 

Prinţul o ridică, o aşeză la o oarecare depărtare de el şi-i spuse, 
zâmbind: 

— Întrebi dacă-i cu putinţă? Te voi lămuri îndată. Ultimul meu dascăl era 
un preot bătrân care ştia pe de rost o seamă de istorii ciudate din viaţa 
zeilor, a regilor, a preoţilor, ca şi a dregătorilor mărunți şi a felahilor. 

Bătrânul acesta, vestit prin credinţa şi minunile lui, nu ştiu de ce, dar nu 
putea suferi femeile, ba chiar se temea de ele. De aceea mi-a zugrăvit de 
mai multe ori viclenia femeiască şi o dată, spre a-mi dovedi marea ei 
putere asupra bărbaţilor, mi-a povestit următoarea întâmplare: Un 
grămătic tânăr şi sărac, care nu avea în traistă nici măcar un uten de 
aramă, ci doar o turtă de orz, porni din Teba spre Egiptul de Jos, căutând 
de lucru. 

| se spusese că în această parte a ţării locuiesc nobilii şi neguţătorii cei 
mai bogaţi şi că, dacă nimereşte bine, poate găsi o slujbă şi agonisi chiar o 


avere mare. Umbla deci de-a lungul Nilului, pentru că n-ar fi avut cu ce 
plăti un loc pe corabie, şi se gândea: „Cât de nechibzuiţi sunt oamenii 
care, moştenind de la părinţi un talant-doi, sau chiar zece, în loc să-şi 
sporească avutul, fie prin negoţ, fie prin împrumuturi cu dobândă mare, îşi 
irosesc averea pe te miri ce. Dacă aş avea eu o drahmă... Eh, să zicem că 
o drahmă e prea puţin. Dar dacă aş avea un talant, sau, şi mai bine, 
câteva sforicele de pământ, le-aş spori din an în an, iar pe la sfârşitul vieţii 
aş fi tot atât de bogat ca şi cel mai bogat nomarh. Dar ce pot face? zise el, 
oftând. Se vede treaba că zeii îi ocrotesc numai pe nerozi; pe mine în 
schimb m-au umplut de înţelepciune de la perucă şi până în călcâiele 
desculţe. lar dacă şi în mintea mea se ascunde cumva vreun grăunte de 


prostie, el mă face să fiu nepriceput în a irosi averea.” Gândind aşa, 
scribul nostru trecu pe lângă o colibă de lut în faţa căreia era un om, nici 
tânăr, nici bătrân, a cărui privire nespus de ageră te pătrundea până în 
fundul sufletului. Scribul, înţelept nevoie-mare, pricepu numaidecât că se 
află în faţa unuia dintre zei şi înclinându-se adânc, îi zise: 

— Te salut, cinstite stăpân al acestei frumoase case şi sunt mâhnit că nu 
am nici vin şi nici carne, ca să le împart cu tine, drept semn că te cinstesc 
şi că tot ce-i al meu e şialtău. 

Lui Amon (fiindcă sub înfăţişarea de om el se ascundea) îi plăcu firea 
prietenoasă a tânărului scrib. Se uită dar la el şi-l întrebă: 

— La ce te gândeai venind încoace? Văd pe fruntea ta înţelepciunea, iar 
eu fac parte din aceia care culeg cuvintele adevărului, aşa cum 
potârnichea culege boabele de grâu. 

Scribul oftă. 

— Mă gândeam, răspunse el, la sărăcia mea şi la bogătaşii aceia 
uşuratici care, fără să ştie de ce şi cum, îşi risipesc averile. 

— Tu nu le-ai risipi oare? îl întrebă zeul, sub înfăţişarea sa de om. 

— Uită-te la mine, stăpâne, zise scribul. Am straiele ferfeniţă şi mi-am 
pierdut şi sandalele pe drum, dar papirusul şi călimara le port mai departe, 
aşa cum îmi port inima. Fiindcă, de când mă scol dimineaţa şi până mă 
culc seara, îmi spun necontenit că-i mai bună înţelepciunea celui sărac 


decât avuţia nerodului. lar dacă sunt aşa cum sunt, dacă pot să scriu în 


două feluri de semne şi să fac cele mai încurcate socoteli, dacă ştiu toate 
stelele şi vieţuitoarele câte trăiesc sub soare, poţi oare să-ţi închipui că eu, 
având o atât de mare înţelepciune, aş fi în stare să-mi irosesc avuţia? 

Zeul rămase pe gânduri şi zise: 

— Cuvintele îţi curg repede din gură ca Nilul în apropiere de Memfis: 
dar, de eşti cu adevărat înţelept, atunci scrie-mi cuvântul Amon în două 
feluri. 

Scribul îşi scoase călimara şi penelul şi în scurtă vreme scrise pe uşa 
bordeiului în două chipuri cuvântul Amon, atât de limpede, încât până şi o 
făptură necuvântătoare s-ar fi oprit în loc să aducă laudă zeului 
atotputernic. Zeul, mulţumit, adăugă: 

— De eşti tot atât de priceput la socoteli ca la scris, atunci dezleagă-mi 
socoteala asta neguţătorească: dacă în schimbul unei potârnichi mi se dau 
patru ouă de găină, câte ouă de găină mi se vor da pentru şapte 
potârnichi? 

Scribul adună nişte pietricele, le aşeză pe mai multe rânduri şi până să 
apună soarele răspunse că pentru şapte potârnichi se cuvin douăzeci şi 
opt de ouă de găină. 

Văzând că are în faţă un atât de mare înţelept, atotputernicul Amon 
zâmbi şi apoi îi zise: 

— Văd că mi-ai spus adevărul despre înţelepciunea ta. Dacă vei dovedi 
că eşti tot atât de stăruitor şi în virtute, voi face aşa, încât până la sfârşitul 
zilelor tale să fii fericit, iar după moarte umbra să-ţi fie aşezată de către 
feciorii tăi într-un mormânt frumos. Şi acum spune-mi ce fel de avuţie vrei 
să ai, pe care, după cum spui, nu numai că n-ai s-o iroseşti, dar chiar o vei 
înmulţi. 

Scribul căzu la picioarele zeului milostiv şi-i răspunse: Dacă aş avea 
măcar coliba asta de lut şi vreo patru măsuri de pământ, aş fi bogat. 

— Bine. Zise zeul. Dar mai întâi aruncă-ţi ochii în jur şi vezi dacă ţi-e de 
ajuns. 

Apoi îl duse înăuntru. 

Ai aici patru tichii şi tot atâtea şorţuri, două mantale pentru vreme rea şi 
două perechi de sandale. lată şi un cuptor, dincoace o bancă pe care poţi 


dormi, o piuă pentru strivitul boabelor de grâu şi o covată pentru fră- 
mântat aluatul. 

— Dar asta ce-i? întrebă scribul, arătând o momâie acoperită cu pânză. 

— E singurul lucru, răspunse zeul, de care nu trebuie să te atingi, fiindcă 
poţi pierde toată averea. 

— Eh! strigă scribul. Poate să stea acolo şi o mie de ani, n-am să mă 
ating de ea. Îngăduie-mi numai să te întreb: ce fel de gospodărie se vede 
acolo? Şi se aplecă pe fereastra colibei. 

— Ai vorbit cuminte, zise Amon. Da. E o gospodărie, şi încă una 
frumoasă. Are o casă încăpătoare, cincizeci de măsuri de pământ, vreo 
douăzeci de capete de vite şi zece sclavi. Ai vrea să fie a ta? Scribul căzu 
iarăşi la picioarele zeului: 

— Se află oare un om sub soare, care în locul unei turte de orz să nu 
vrea pâinişoare din făină de grâu? 

Auzindu-l, Amon rosti nişte cuvinte magice şi în aceeaşi clipă se treziră 
amândoi înăuntrul casei celei îndestulate. 

— Uite, zise zeul, ai aici un pat sculptat, cinci măsuţe şi zece scaune, 
iată şi veşminte brodate, carafe şi pocale pentru vin, o lampă de ulei şi o 
lectică. 

— Dar asta ce-i? întrebă scribul arătând cu mâna într-un colţ unde se 
afla un obiect acoperit cu un văl uşor. 

— E singurul lucru, răspunse zeul, de care n-ai voie să te atingi, căci 
altfel pierzi toată averea. 

— De-aş trăi zece mii de ani, strigă scribul, şi nu m-aş atinge de lucrul 
acesta! Socot că după înţelepciune cel mai de preţ lucru este avuţia. Dar... 
acolo ce se vede? întrebă el peste o clipă, arătând într-un parc un palat 
uriaş. 

— Asta e avere pentru un prinţ, răspunse zeul. Un palat, cinci sute de 
măsuri de pământ, o sută de sclavi Şi câteva sute de capete de vite. E o 
avuţie mare, iar dacă socoţi că înţelepciunea ta va fi în stare să-i facă 
faţă... 

Scribul căzu din nou la picioarele lui Amon, iar în ochi îi luciră lacrimi de 


bucurie. 


— O, stăpâne! strigă el, unde-i oare nebunul care în locul unui pocal de 
bere să nu vrea un butoiaş de vin! 

— Cuvintele tale sunt vrednice de un înţelept în stare să dezlege cele 
mai încâlcite socoteli, vorbi Amon, şi spuse o formulă magică, după care 
amândoi se pomeniră în palat. 

— Uite, zise zeul cel bun, ai aici o sală pentru ospeţe, cu canapele şi 
jilţuri aurite, precum şi cu mese lucrate din lemn de felurite culori. 
Dedesubt e bucătăria unde sunt cinci bucătari, cămara unde vei găsi tot 
felul de cărnuri, peşte şi aluaturi şi, în sfârşit, un beci cu vinurile cele mai 
alese. lată un iatac al cărui tavan e mişcător şi prin care sclavii tăi te vor 
răcori în timpul somnului. Îţi atrag luarea-aminte asupra patului care e din 
lemn de cedru şi se sprijină pe patru labe de leu, turnate cu măiestrie în 
bronz. lată apoi tot felul de straie de in şi lână; iar în cuiere vei găsi inele, 
lanţuri şi brățări. 

— Dar asta ce-i? întrebă deodată scribul, arătând un obiect acoperit de 
un văl brodat cu fire de aur şi purpură. 

— E tocmai lucrul de care trebuie să te fereşti cu tot dinadinsul, 
răspunse zeul. De te atingi de el, uriaşa ta avere se va spulbera. Şi, să-ţi 
spun drept, puţine bunuri asemănătoare sunt în Egipt. Trebuie să-ţi mai 
spun apoi că în tezaur sunt zece talanţi, în aur şi pietre scumpe. 

— O, stăpânul meu! exclamă scribul. Îngăduie ca în palatul acesta să 
stea la loc de cinste statuia ta sfântă, în faţa căreia voi arde de trei ori pe 
zi miresme. 

— Dar să nu te atingi de lucrul acela! răspunse Amon, arătându-i 
obiectul acoperit de văl. 

— Ar însemna să-mi pierd mintea şi să fiu mai prejos decât un porc 
sălbatic, pentru care vinul înseamnă tot atât cât şi lăturile, spuse 
grămăticul. Momâia asta acoperită cu văl poate să stea aici şi o sută de 
mii de ani şi, dacă asta e voinţa ta, nu mă voi atinge de ea. 

— Să nuuiţi! Altfel, pierzi totul! strigă zeul şi pieri. 

Fericit, scribul începu să umble prin palat, să privească pe ferestre. 
Vizită tezaurul şi cântări în mână aurul: era greu; privi la nestemate: erau 
adevărate. 


Porunci să i se aducă masa: atunci, alergară îndată sclavii, îl îmbăiară, îl 
bărbieriră şi-l îmbrăcară în straie subţiri. 

Mâncă şi bău ca niciodată: foamea îi era sporită de bunătatea 
mâncărurilor, de gustul lor ales. Aprinse miresme în faţa statuiei lui Amon 
şi o îmbrăcă în ghirlande de flori proaspete. Apoi se duse la fereastră. 

În curte nechezau doi cai înhămaţi la un car meşteşugit lucrat. Într-alt 
loc o ceată de oameni cu sulițe şi plase potoleau nişte câini de vânătoare 
nerăbdători să pornească mai repede. În faţa hambarului un scrib lua în 
primire grânele aduse de ţărani; iar în dreapta grajdului altul primea 
socoteala de la supraveghetorii păstorilor. În depărtare se zăreau păduri 
de măslini, dealuri înalte cu viță-de-vie, ogoare cu lanuri de grâu, iar pe 
întreg şesul, curmali plantați în şiruri dese. 

„într-adevăr, îşi zise el în gând, acum sunt bogat, întocmai aşa cum mi 
se cuvine. Un singur lucru mă miră: că am putut răbda atâţia ani în lipsuri 
şi sărăcie! Trebuie să recunosc, de asemenea, că nu ştiu dacă voi fi în 
stare să sporesc averea asta uriaşă, mai ales că nu am nevoie de mai mult 
şi nici timp nu voi avea să alerg după afaceri.” Şi, începând să se 
plictisească în odăile palatului, vizită parcul, cutreieră ogoarele, stătu de 
vorbă cu slugile, care cădeau cu toţii la pământ în faţa lui, deşi erau 
îmbrăcaţi în aşa fel, încât cu o zi mai înainte el însuşi s-ar fi simţit măgulit 
să le sărute mâinile. Dar cum plictiseala tot nu-i da pace, se întoarse în 
palat unde cercetă bogăţiile din cămară şi din pivniţă, precum şi lucrurile 
de prin odăi. „Toate sunt frumoase, îşi zise el, dar şi mai minunat ar fi fost 
dacă mobilele erau din aur curat, iar amforele din nestemate.” Fără voie 
ochii se furişară spre colţul unde se afla momâia acoperită cu vălul brodat 
şi care... ofta. 

„N-ai decât, poţi ofta cât pofteşti!” îşi zise el, luând un vas ca să ardă 
miresme în faţa statuii lui Amon. 

„E un zeu bun, îşi mărturisi el, care preţuieşte însuşirile înţelepţilor şi le 
face dreptate, chiar dacă sunt desculți. Ce avere minunată mi-a dat! Drept 
e însă că şi eu l-am cinstit, scriindu-i numele pe uşa bordeiului, cu două 
feluri de semne. Şi cât de bine i-am socotit numărul ouălor de găină ce 


avea să primească pentru şapte potârnichi! Aveau dreptate dascălii mei 


când spuneau că înţelepciunea deschide chiar şi zeilor gura.” Privi iarăşi 
către colţul cu pricina. Momâia acoperită cu văl oftă din nou. „Sunt curios. 
Îşi zise scribul, de ce m-o fi oprit prietenul meu Amon să ating lucrul acela 
din colţ? Fireşte, pentru o avere atât de uriaşă, avea tot dreptul să-mi 
pună condiţii: dar eu unul n-aş fi făcut la fel. Fiindcă, dacă palatul acesta 
întreg e al meu, dacă pot folosi tot ce se află aici, de ce să n-am nici măcar 
dreptul să ating cu mâna obiectul acela? De atins, nu-i voie. Mi-a spus 
Amon, dar de uitat, mă pot uita oare?” Se apropie de colţ, trase cu băgare 
de seamă vălul şi privi. Şi văzu ceva nespus de frumos, care părea un 
tânăr minunat... dar nu era un tânăr... Avea părul lung până la genunchi, 
trăsăturile gingaşe şi privirile nespus de dulci... 

— Ce eşti tu? întrebă el. 

— Sunt femeie, îi răspunse făptura cu o voce atât de subţire, încât îi 
pătrunse în inimă ca un stilet fenician. 

„Femeie? îşi zise scribul. Despre aşa ceva n-am învăţat la şcoala 
preoţilor.” 

— Femeie? întrebă el. Dar aici ce ai? 

— Sunt ochii mei. 

— Ochii? Ce poţi vedea cu nişte ochi ce se pot topi în razele luminii? 

— Ochii mei nu-s făcuţi ca să privesc eu cu ei, ci ca să te uiţi tu în ei, 
răspunse făptura. 

„Ciudaţi ochi!” îşi zise scribul, umblând prin odaie. Se opri din nou şi o 
întrebă: 

— Dar aici ce ai?; 

— Aici e gura mea. 

— Pe zei! Vei muri de foame, strigă el, fiindcă nu te vei putea hrăni cu o 
gură atât de mică... 

— Dar gura mea nu-i făcută pentru mâncare, ci ca s-o săruţi tu. 

— Să sărut! repetă grămăticul. Nici lucrul acesta nu l-am învăţat la 
şcoala preoţilor... Dar aici, aici ce ai? 

— Sunt mânuţele mele. 

— Mânuţele? Bine că n-ai spus că sunt mâini, fiindcă n-ai fi în stare să 


faci cu ele nimic, nici chiar să mulgi oile. 


— Mânuţele mele nu-s pentru muncă. 

— Dar pentru ce? se miră scribul, desfăcându-i degetele. (Aşa cum fac 
eu cu ale tale, Kama, zise Ramses, dezmierdând mânuţa mică a vestalei.) 

— Ca să le încolăcesc în jurul gâtului tău. 

— Vrei să spui în jurul grumaijilor? strigă, înspăimântat scribul, pe care 
preoţii îl apucau întotdeauna de grumaz, când urma să fie ciomăgit, 

— Nu de grumaiji, zise femeia, ci uite aşa... Şi-l îmbrăţişă cu mâinile pe 
după gât, uite-aşa... (zicând acestea, Ramses îşi încolăci braţele în jurul 
gâtului Kamei) şi îl strânse la piept, uite aşa... (şi prinţul o strânse la piept 
pe Kama). 

— Stăpâne, ce faci? şopti Kama. Doar asta înseamnă moartea mea. 

— Fii liniştită, răspunse prinţul, eu îţi arăt doar ce a făcut făptura aceea 
cu scribul. 

În clipa aceea pământul se cutremură, palatul se topi, pieriră şi câinii şi 
caii şi sclavii. Dealul acoperit de viță-de-vie se prefăcu în stâncă, măslinii 
în spini, iar grâul în nisip... 

Când se trezi în braţele iubitei, scribul înţelese că e tot atât de sărac 
cum fusese ieri seară, pe drumul cel mare. Dar nu-i păru rău după bogății, 
deoarece acum avea o femeie, care-l iubea şi-l dezmierda... 

— Deci a pierit tot, afară de ea! strigă cu naivitate Kama. 

— Milostivul Amon i-a lăsat-o drept mângâiere, zise prinţul. 

— O, Amon a fost milostiv numai cu scribul din poveste, - răspunse 
Kama. Ce tâlc are însă povestea asta? 

— Ghiceşte. Ai auzit doar la ce a renunţat bietul scrib, în schimbul 
sărutului femeii... 

— Dar la tron n-ar fi renunţat! îl întrerupse preoteasa. 

— Cine ştie? Dacă ar fi fost rugat cu tot dinadinsul, Şopti Ramses 
pătimaş. 

— O, nu! strigă Kama, smulgându-i-se din braţe. La tron să nu renunţe, 
pentru că atunci ce-ar rămâne din făgăduielile către Fenicia? Amândoi se 
priviră în ochi lung... lung... 

În clipa aceea prinţul simţi ca o rană în inimă şi i se păru că prin rana 


aceea i se scurge un simţământ. Nu patima, fiindcă patima rămăsese, ci 


respectul şi credinţa în Kama. 

„Ciudate sunt fenicienele astea, îşi zise el în gând. Îţi poţi pierde minţile 
după ele, dar nu poţi să le acorzi încredere.” 

Se simţi abătut şi-şi luă rămas bun de la Kama. Se uită de jur împrejurul 
odăii, ca şi cum i-ar fi fost greu să se despartă de ea şi, plecând, îşi zise în 
gând: 

„ŞI, totuşi, vei fi a mea, iar zeii fenicieni, dacă ţin la templele şi la preoţii 
lor, nu te vor ucide”. 

De abia părăsise Ramses palatul Kamei şi în odaia preotesei pătrunse 
grecul cel tânăr şi nespus de frumos, care semăna ca două picături de apă 
cu prinţul egiptean. Pe faţa sa era zugrăvită turbarea. 

— Lykon! strigă Kama, înspăimântată. Ce faci aici? 

— Ah, lighioană ticăloasă! răspunse grecul, ridicând glasul. N-a trecut 
nicio lună din seara când mi-ai jurat că mă iubeşti, că vei fugi cu mine în 
Grecia, şi iată, te şi arunci de gâtul altuia... Au murit oare zeii, ori a fugit 
dreptatea de la ei? 

— Nebun gelos, îl întrerupse preoteasa, tu mă omori... - Nici vorbă că eu 
am să te omor şi nu zeiţa ta care-i o stană de piatră... Cu mâinile astea, 
urlă el, întinzând mâinile ca nişte gheare, am să te sugrum, dacă vei 
ajunge cumva ibovnica... 

— Cui? 

— Ştiu şi eu! Desigur a amândurora... A bătrânului asirian şi a 
prinţişorului ăstuia, căruia, de-l voi mai prinde pe aici, am să-i crap capul. 
Prinţ! Are toate femeile din Egiptul întreg şi... râvneşte şi la preotesele 
străine... Preo-tesele sunt pentru preoţi, nu şi pentru străini. Kama îşi veni 
în fire. 

— Dar tu nu eşti străin pentru noi? zise ea cu trufie. 

— Viperă! izbucni grecul din nou. Eu nu pot fi străin pentru voi, de 
vreme ce darul vocii mele, cu care m-au hărăzit zeii, îl pun în slujba zeilor 
voştri. Şi de câte ori cu ajutorul chipului meu i-aţi înşelat pe proştii ăia de 
asiatici, făcându-i să creadă că moştenitorul tronului egiptean profesează 
în taină credinţa voastră? 


— Taci! Taci! bâigui preoteasa, închizându-i gura cu mâna. Atingerea 


aceasta avu pesemne o oarecare vrajă, fiindcă grecul se linişti şi începu să 
vorbească mai încet: 

— Ascultă, Kama. Zilele acestea va pluti spre golful Sebenytos o corabie 
grecească, al cărei căpitan este fratele meu. Stăruie ca marele preot să te 
trimită la Pi-Uto, de unde vom fugi, în sfârşit, în Grecia de miazănoapte, 
într-un loc ce n-a văzut încă fenicieni. 

— Dacă mă voi ascunde eu acolo, îl va vedea, îl întrerupse preoteasa. 

— Un fir de păr de se va clinti din capul tău, şopti grecul înfuriat, îţi jur 
că Dagon şi toţi fenicienii de aici îşi vor pierde capul, sau vor crăpa în 
cariere! Vor vedea ei ce poate un grec! 

— lar eu îţi spun, răspunse cu aceeaşi voce preoteasa, că nu mă mişc de 
aici până nu voi strânge douăzeci de talanţi. Deocamdată, n-am decât 
opt... 

— De unde vei lua restul? 

— MIi-i vor da Sargon şi locţiitorul faraonului. 

— În ce-l priveşte pe Sargon, da, dar cu prinţul nu sunt de acord! 

— Eşti un prost, Lykon. Nu-ţi dai seama oare de ce-mi place puţin 
tinerelul ăsta? Seamănă leit cu tine! 

Grecul se linişti pe deplin. 

— De, de! mormăi el. Înţeleg: când o femeie are de ales între 
moştenitorul tronului şi un cântăreţ ca mine n-ar trebui să mă tem... Dar 
sunt gelos şi nestăpânit şi de aceea, te rog, nu-l încuraja prea mult. O 
sărută, se furişă din casă şi se topi în bezna parcului. Kama îl ameninţă din 
urmă cu pumnul. 

— Măscărici ticălos! şopti ea, pentru mine nu eşti decât un rob care ştie 


să cânte. 


CAPITOLUL XXXV 


Venind a doua zi la fiul său, Ramses o găsi pe Sara plângând amarnic La 
întrebarea lui. Sara îi spuse la început că n-a păţit nimic, apoi că-i cuprinsă 
de tristeţe, iar la urmă îi căzu la picioare, hohotind de plâns. 

— Stăpâne, stăpânul meu! şopti ea. Ştiu, nu mă mai iubeşti, dar nu-ți 
mai primejdui cel puţin viaţa. 

— Cine ţi-a spus că nu te mai iubesc? o întrebă prinţul, mirat. 

— Ai doar trei femei noi în casa ta... toate de neam ales... 

— A... despre asta-i vorba... 

— Şi acum îţi primejduieşti viaţa pentru a patra... pentru o feniciană 
vicleană... 

Prinţul se tulbură. De unde putuse afla Sara despre Kama şi, mai ales. 
Cum de ghicise că-i vicleană? 

— Aşa cum praful pătrunde în cufere, aşa şi veştile mincinoase se 
furişează în casele cele mai liniştite, zise Ramses. Cine ţi-a vorbit despre 
feniciană? 

— Mai ştiu eu? Prevestirile rele şi inima mea. 

— Există, aşadar, şi prevestiri. 

— Îngrozitoare! Se spune că o preoteasă bătrână a văzut într-un glob de 
cristal că toţi vom pieri din cauza fenicienilor, sau cel puţin eu şi fiul meu! 
izbucni Sara. 

— Şi tu care crezi în Dumnezeu-unic, în lehova, te înspăimânţi de 
poveştile unei bătrâne neroade, sau poate chiar răuvoitoare? Unde-i 
marele tău Dumnezeu? 

— Dumnezeul meu este numai al meu, iar ceilalţi zei sunt ai tăi; deci 
trebuie să-i respect. 

— Şi spui că bătrâna ţi-a vorbit despre fenicieni? întrebă Ramses. 

— Ea mi-a ghicit mai demult, când locuiam nu departe de Memfis, şi mi- 
a spus că trebuie să mă feresc de fenicieni. Şi aici toată lumea vorbeşte 
despre o preoteasă feniciană. Mai ştiu şi eu, poate că în mintea mea 
îngrijorată am vedenii... Unii povestesc chiar că de n-ar fi fost farmecele ei, 
n-ai fi sărit atunci, stăpâne, în arenă. Vai! Dacă te-ar fi ucis taurul? Şi 


acum, când mă gândesc la nenorocirea ce ţi se putea întâmpla, îmi 
îngheaţă inima în piept. 

— Nu trebuie să crezi în toate astea. Sara, o întrerupse prinţul, vesel. Pe 
cine apropii eu de inima mea stă atât de sus, încât nicio spaimă nu trebuie 
să-l atingă... Cu atât mai puţin nişte veşti neroade. 

— Dar ceasul rău? Se află oare vreun pisc destul de înalt care să ne 
pună la adăpost de loviturile lui? 

— Sarcina te-a obosit, Sara, îi spuse prinţul, iar arşiţa îţi încinge mintea 
şi-ţi faci inimă rea fără pricină. Poto-leşte-te şi veghează asupra fiului meu. 
Omul, spuse el, căzând pe gânduri, oricine ar fi, fenician ori grec, poate fi 
primejdios doar fiinţelor de-o seamă cu el, nu nouă, zeilor acestei lumi. 

— Ce-ai spus despre grec? Ce fel de grec? întrebă Sara, tulburată. 

— Am vorbit eu despre vreun grec? Nu ştiu nimic. Poate că mi-a scăpat 
cuvântul ăsta fără să vreau, poate că ţi s-a părut! Sărută apoi pe Sara şi 
pe fiul lui şi-şi luă rămas bun de la ei. Dar neliniştea nu-l părăsi. 

„E cât se poate de limpede, îşi zicea el în gând; în Egipt nu se poate ţine 
ascunsă nicio taină. Sunt urmărit de preoţi şi de curteni, chiar şi atunci 
când sunt sau se prefac numai că sunt beţi; iar asupra Kamei veghează 
ochii de şarpe ai fenicienilor. Dacă până acum n-au ascuns-o din calea 
mea, asta înseamnă că nu prea ţin la virtutea ei. De altminteri, mie mi-au 
dezvăluit ei singuri înşelătoriile templului lor! Kama va fi a mea. Fenicienii 
sunt prea deştepţi, ca să ţină să-şi atragă asupră-le mânia mea.” 

Peste câteva zile veni la prinţ vrednicul preot Mentezufis, ajutorul 
marelui Herihor. Ramses, privind faţa palidă a prorocului şi ochii lui lăsaţi 
în jos, bănui că şi acesta ştie despre feniciană şi că va încerca, poate, în 
calitatea lui de preot, să-l mustre. Dar, de data aceasta, Mentezufis nu 
pomeni despre afacerile sentimentale ale moştenitorului. 

Salutându-l cu un aer oficial, prorocul se aşeză şi începu: 

— De la palatul din Memfis al stă pânului vieţii veşnice am fost înştiinţat 
că în zilele acestea a sosit la Pi-Bast marele preot caldeian lIstubar, 
astrolog al curţii şi sfetnic al măriei-sale regelui Assar. 

Prinţul fu ispitit să-i spună la ureche care-i scopul sosirii lui Istubar. Dar 


îşi muscă buzele şi tăcu. 


— lar vestitul Istubar, urmă preotul, a adus cu sine documente din care 
se vede că nobilul Sargon, rudă a regelui Assar şi satrap, e numit sol şi 
împuternicit al acestui puternic suveran la noi... 

Ramses de abia îşi putea ţine râsul. Gravitatea cu care Mentezufis 
binevoise să-i dezvăluie o părticică din tainele de mult cunoscute de el, îl 
înveseli şi-l făcu să-şi spună în gând cu adânc dispreţ: „Acestui scamator 
nici nu-i trece prin cap că le cunosc toate înşelătoriile.” 

— Nobilul Sargon şi onoratul Istubar, adăugă Mentezufis, vor merge la 
Memfis să sărute picioarele faraonului. Mai înainte, însă, mâria-ta, în 
calitate de locţiitor al faraonului, vei binevoi să-i primeşti pe aceşti 
demnitari, precum şi suita lor. 

— Cu multă plăcere, răspunse prinţul. Îi voi întreba cu acest prilej şi 
când ne va plăti Asiria tributul ce ni-l datorează. 

— Vei face una ca asta? zise preotul, uitându-se adânc în ochii lui. 

— Desigur! Tezaurul nostru are nevoie de tributuri. Mentezufis sări de 
pe scaun şi, cu o voce înceată, dar hotărâtă, spuse: 

— Locţiitor al stăpânului şi dătătorului nostru de viaţă! În numele 
părintelui tău, te opresc să vorbeşti despre tribut cu oricine ar fi şi mai ales 
cu Sargon, Istubar sau altcineva din suita lor. 

Prinţul păli. 

— Părinte, zise el, ridicându-se la rândul lui în picioare, cu ce drept îmi 
porunceşti tu mie? 

Mentezufis îşi desfăcu veşmântul şi scoase de la gât un lanţ pe care era 
atârnat unul din inelele faraonului. 

Locţiitorul se uită la el, îl sărută cu evlavie şi dându-l înapoi, spuse: 

— Voi îndeplini poruncile faraonului, stăpânul şi părintele meu. Se 
aşezară iarăşi amândoi. Prinţul îl întrebă pe preot: 

— Spune-mi, atunci, preacucernice, de ce Asiria nu trebuie să ne 
plătească tributul? S-ar înlătura astfel din tr-o dată toate neajunsurile de 
care suferă tezaurul statului. 

— N-avem putere să silim Asiria la plata tributului, răspunse rece 
Mentezufis. Noi avem o armată de o sută douăzeci de mii de soldaţi, iar 


Asiria are vreo trei sute de mii. Îţi spun lucrul acesta cât se poate de tainic, 


ca unui înalt demnitar al statului. 

— Înţeleg. Dar de ce voi, demnitarii, care vă îngrijiţi de treburile 
ostăşeşti, aţi micşorat armata noastră vitează cu şaizeci de mii? 

— Pentru ca veniturile curţii faraonului să fie mărite cu douăsprezece 
mii de talanţi, zise preotul. 

— Aşa! Şi de ce se duce Sargon să-i sărute picioarele faraonului? 

— Nu ştiu. 

— Nu ştii? Dar de ce n-aş şti-o eu, moştenitorul tronului? 

— Fiindcă sunt secrete de stat pe care de abia le cunosc câţiva înalţi 
demnitari. 

— Pe care ar putea să nu le cunoască nici preaveneratul meu părinte? 

— Desigur, răspunse Mentezufis, sunt lucruri despre care ar putea să nu 
aibă cunoştinţă nici chiar faraonul, dacă n-ar avea cea mai înaltă 
consacrare preoțească. 

— Ciudat lucru! spuse prinţul, după o clipă de gândire. Egiptul aparţine 
faraonului şi cu toate acestea se pot întâmpla lucruri care lui să nu-i fie 
aduse la cunoştinţă... Cum trebuie să înţeleg asta? 

— Mai înainte de toate Egiptul îi aparţine lui Amon, răspunse preotul. 

Se cade deci ca tainele cele mai înalte să le cunoască numai aceia 
cărora Amon le dezvăluie voinţa şi planurile sale. 

Ascultând toate acestea, prinţul avea simţământul că se rostogoleşte pe 
un pat căptuşit cu pumnale, sub care arde un foc uriaş. 

Mentezufis vru să se ridice, dar prinţul îl opri. 

— Încă o vorbă, îi spuse el cu blândeţe. Dacă Egiptul e atât de slab, 
încât nici nu ne e îngăduit să pomenim despre tributul asirian... Se opri o 
clipă suflând din greu... Dacă starea în care se află e atât de nenorocită, 
urmă eL 

atunci ce siguranţă avem noi că nu vom fi atacați de asirieni? 

— De primejdia aceasta ne putem asigura prin tratate, răspunse preotul. 

Moştenitorul făcu un gest energic cu mâna: 

— Nu există tratate pentru cei slabi! Tabletele de argint pe care va fi 
scris pactul nu ne vor feri frontierele dacă în spatele lor nu vor veghea 


suliţele şi paloşele. 


— Şi cine ţi-a spus că nu vor veghea? 

— Tu însuţi. O sută douăzeci de mii de oameni trebuie să se plece în 
faţa unei armate de trei sute de mii. lar dacă asirienii vor izbuti să 
pătrundă odată la noi, Egiptul va fi prefăcut în pustiu. 

Ochii lui Mentezufis scăpărară. 

— Dacă asirienii ar ajunge până la noi, strigă el, oasele lor n-ar mai 
vedea nicicând pământul strămoşilor! Am înarma nobilimea întreagă, 
cetele de lucrători şi chiar pe osândiţii din cariere. Am scoate comorile din 
toate templele şi Asiria ar fi înfruntată de o armată de cinci sute de mii de 
luptători egipteni. 

Ramses fu încântat de explozia asta de patriotism. Îl apucă de mână şi-i 
zise: 

— Dar dacă putem avea o astfel de armată, de ce nu atacăm Babilonul? 
Viteazul Nitager nu ne cere oare îngăduinţa de câţiva ani? Faraonul nu-i 
oare neliniştit de fierberea din Asiria? Dacă le vom îngădui să-şi mărească 
oştile, lupta va fi mai grea: dacă vom începe însă noi... 

Preotul îl întrerupse: 

— Ştii tu, oare, prinţul meu, ce e războiul, şi încă un război în care ai de 
străbătut un pustiu? Cine poate şti dacă, mai înainte de a ajunge la Eufrat, 
jumătate din armată şi din oamenii care duc poverile n-ar pieri din pricina 
greutăților drumului? 

— Pierderile le putem răscumpăra printr-o singură bătălie, îl întrerupse 
Ramses. 

— Bătălie! repetă preotul. Ştii tu, oare, ce e o bătălie? 

— Cred că da! răspunse, trufaş, moştenitorul tronului, lovindu-şi paloşul 
cu palma. 

Mentezufis dădu din umeri. 

— lar eu îţi spun că nu ştii! Crezi că lucrurile stau ca la manevrele tale 
din care ai ieşit întotdeauna învingător, deşi, uneori, trebuia să fii învins? 

Prinţul se posomori. Preotul îşi vâri mâna sub vesmânt şi, pe 
neaşteptate, îl întrebă: 

— Ghiceşte, ce ţin în mână? 


— Ce? repetă prinţul, uimit, 


— Ghiceşte repede şi fără greş. Stărui preotul, fiindcă greşind, pier două 
detaşamente din oştile tale. 

— Ţii un inel, răspunse moştenitorul înveselit. Mentezufis deschise 
pumnul: în el era o bucată de papirus. 

— Dar acum ce ţin? întrebă el din nou. 

— Un inel. 

— Nu. Nu-i inel, ci o amuletă a divinei Hator, zise preotul. Vezi, continuă 
el, asta-i bătălia! Cât ţine lupta, soarta ne întinde în fiecare clipă mâna şi 
ne cere să ghicim cât mai repede lucrurile ascunse acolo. Uneori greşim, 
alteori ghicim, dar e vai şi amar de acela care mai des greşeşte decât 
ghiceşte. Şi-i de o sută de ori mai rău pentru acela faţă de care soarta e 
nemilostivă, silindu-l să facă greşeli peste greşeli. 

— Şi totuşi eu cred. Eu simt aici, strigă moştenitorul bătându-se cu 
pumnul în piept, că Asiria trebuie să fie călcată în picioare! 

— Fie ca prin gura ta să vorbească Amon, zise preotul. Şi aşa e. Adăugă 
el, Asiria va fi umilită, poate chiar de mâinile tale, dar nu acum... nu 
acum... 

Şi Mentezufis îşi luă rămas bun. 

Prinţul rămase singur. Îşi simţea capul dogorind ca în flăcări. „Aşadar, 
Hiram a avut dreptate când mi-a vestit că preoţii noştri ne înşală, îşi spuse 
Ramses în gând. Acum sunt sigur şi eu că au încheiat cu caldeienii o 
învoială, pe care faraonul va fi silit s-o consfinţească. Va fi silit! A mai auzit 
cineva un lucru atât de îngrozitor? El, stăpânul celor vii şi al celor morţi? El 
să fie silit să iscălească tratatul născocit de uneltitori?” Răsuflarea i se 
opri. 

„Oricum, Mentezufis s-a trădat. Adevărul e că, la nevoie, Egiptul poate 
ridica o armată de o jumătate de milion! Nici nu visam la o forţă atât de 
mare! Şi socotesc ei că mă vor speria poveştile cu soarta care ne cere să 
dezlegăm ghicitori? De-aş avea o armată de numai două sute de mii de 
oameni, instruiți aşa cum sunt regimentele greceşti şi libiene, mă prind să 
dezleg toate ghicitorile de pe pământ şi din cer.” 

Preacinstitul proroc Mentezufis, întorcându-se în chilie, îşi mărturisea în 


sinea lui: 


„Are capul înflăcărat. Îi plac femeile, e uşuratic, dar are o fire dârză. 
După faraonul slab de astăzi, tânărul moştenitor aproape că ne 
reaminteşte timpurile lui Ramses cel Mare. Peste zece ani stelele nefaste 
se vor schimba, prinţul va ajunge un bărbat în toată puterea cuvântului şi 
va strivi Asiria. Din Ninive vor rămâne doar ruine, Babilonul sfânt îşi va 
recăpăta rangul ce i se cuvine şi singurul zeu, zeul prorocilor egipteni şi 
caldeieni, va stăpâni din pustiul Libiei şi până hăt, departe, la fluviul sfânt 
al Gangelui. 

Bine ar fi însă ca tânărul nostru să nu se facă de râs cu hoinărelile lui 
nocturne la preoteasa feniciană. Dacă ar fi văzut de cineva în grădina 
templului Astoret, poporul ar putea crede că moştenitorul pleacă fruntea la 
credinţa feniciană. lar Egiptului de Jos nu-i trebuie mult ca să-i renege pe 
toţi zeii vechi. Ce mai amestecătură de neamuri!" Peste câteva zile, 
Sargon îl înştiinţă oficial pe Ramses despre solia lui. Exprimându-şi dorinţa 
de a-l saluta pe el, moştenitorul tronului şi rugându-l totodată să-i dea o 
suită formată din egipteni, care să-l conducă, cu toată cinstea cuvenită, 
până la picioarele faraonului. Prinţul amână răspunsul cu două zile şi-i 
îngădui să i se înfăţişeze peste alte două zile. Asirianul, obişnuit cu 
încetineala orientală în călătorii şi afaceri, nu fu de loc surprins de acest 
lucru şi nu-şi pierdu timpulân zadar. Bău de dimineaţă şi până seara, jucă 
zaruri cu Hiram şi cu alţi bogătaşi asiatici, iar în clipele libere, la fel ca şi 
Ramses, se furişa la palatul Kamei. 

Acolo, ca om mai vârstnic şi încercat ce era, îi oferea preotesei daruri 
bogate de fiecare dată. lar simţămintele faţă de preoteasă şi le exprima în 
chipul acesta: 

— De ce stai, tu, Kama, la Pi-Bast şi te ofileşti? Cât eşti tânără, te mai 
desfată slujba în faţa altarelor zeiţei astoret: dar, îmbătrânind, nu te poate 
aştepta nimic bun. Îţi vor lua straiele scumpe, în locul tău vor primi alta 
mai tânără, iar tu vei fi silită să câştigi un pumn de orz prăjit, ghicind 
viitorul sau supraveghind lăuzele. Eu, continuă Sargon, dacă zeii - drept 
pedeapsă - m-ar fi făcut femeie, aş fi vrut mai degrabă să fiu eu însămi 
lăuză, decât să port de grijă altora. De aceea îţi spun, ca un om înţelept ce 


sunt, părăseşte templul şi vino în haremul meu! Voi da pentru tine zece 


talanţi de aur, patruzeci de vaci şi o sută de măsuri de grâu. Preoţii vor 
spune la început că le fac un mare rău şi că-i vor pedepsi zeii, spre a putea 
stoarce şi mai mult de la mine. Dar nu le voi da o drahmă mai mult, ci voi 
mai adăuga, poate, numai câteva oiţe, iar ei vor oficia un serviciu solemn 
şi îndată li se va arăta cereasca Astoret, care te va dezlega de jurăminte, 
mai ales dacă-i voi mai dărui zeiţei un lanţ sau un pocal de aur. 

Kama, ascultându-i vorbele, îşi muşca buzele ca să n-o pufnească râsul, 
în timp ce el vorbea mai departe: 

— Dacă vei merge la Ninive cu mine, ai să fii acolo o femeie de seamă. 
Am să-ţi dăruiesc un palat, cai, lectici, slujnice şi sclavi. În timpul unei 
singure luni vei vărsa pe tine mai multe uleiuri parfumate decât oferiţi voi, 
aici, zeiţei timp de un an întreg. Şi cine ştie, încheie el, vei plăcea poate 
regelui Assar, iar el va binevoi să te ia în haremul lui. În cazul acesta vei fi 
şi mai fericită, iar eu voi recăpăta ceea ce am dat pentru tine. 

În ziua în care Sargon trebuia să i se înfăţişeze prinţului, lângă palatul 
moştenitorului au fost aşezate oşti egiptene şi se adună o mare mulţime 
de oameni dornici de privelişti noi. 

Pe la amiază, în timpul celei mai cumplite arşiţe, alaiul asirian se ivi. În 
frunte păşeau străjile înarmate cu paloşe şi bâte, în spate veneau câţiva 
alergători goi şi trei călăreţi. Printre aceştia se aflau doi trâmbiţaşi şi 
crainicul. La colţul fiecărei străzi trâmbiţaşii dădeau semnalul, după care 
se auzea vocea puternică a crainicului: 

— lată, se apropie solul şi împuternicitul marelui rege Assar, Sargon, 
ruda regelui, stăpân peste pământuri întinse, învingător în bătălii, 
stăpânitorul mai multor provincii. Oameni, cinstiţi-l aşa cum se cuvine, ca 
prieten al luminatului faraon, stăpânitorul Egiptului! 

După trâmbiţaşi veneau vreo douăzeci de asirieni călări cu tichii 
ascuţite, în tunici scurte şi pantaloni strimţi. Caii lor păroşi şi puternici 
aveau pe cap şi pe piept plăci de alamă în formă de solzi de peşte. Urma 
apoi pedestrimea cu chivere pe cap şi cu mantale lungi până la pământ. 
Prima unitate era înarmată cu măciuci grele, următoarea cu arcuri şi a 
treia cu sulițe şi scuturi. Pe deasupra, fiecare om purta paloş şi platoşă. 

După soldaţi veneau caii, carele şi lectica lui Sargon, înconjurată de 


slugi cu veşminte albe, roşii şi verzi. În cele din urmă apărură cinci elefanţi 
cu lectici pe spinările lor; într-una din ele se afla Sargon, iar în cealaltă 
preotul caldeian Istubar. 

Alaiul îl încheiau tot soldaţii pedeştri şi călări, precum şi o fanfară 
asurzitoare, alcătuită din trompete, tobe, timpane şi fluiere cu sunete 
ascuţite. 

Prinţul Ramses, înconjurat de preoţi, ofiţeri şi nobili îmbrăcaţi în costume 
bogate şi multicolore, îl aştepta pe solul asirian în marea sală de audienţe, 
deschisă din toate părţile. Era vesel, ştiind că asirienii aduceau daruri pe 
care poporul egiptean le putea socoţi drept plata tributului. Când auzi însă 
în curte vocea puternică a crainicului lăudând virtuțile lui Sargon, prinţul 
se posomori. lar când ajunseră până la urechile lui vorbele crainicului, care 
spunea că regele Assar este prietenul faraonului, fu cuprins de mânie. 
Nările i se umflară ca la un taur întărâtat, iar ochii îi scăpărară. Văzându-l, 
ofiţerii şi nobilii începură să se încrunte ameninţător şi să-şi pipăie 
spadele. Mentezufis, văzându-le nemulţumirea, le strigă: 

— În numele faraonului, poruncesc nobililor şi ofiţerilor să-l primească 
pe vrednicul Sargon cu respectul cuvenit solului unui mare rege! 
Moştenitorul tronului îşi încruntă sprâncenele şi începu să umble 
nerăbdător pe podiul pe care era instalat jilţul lui de locţiitor al faraonului. 
Ofițerii, însă, ca şi nobilii, amuţiră înfricoşaţi, ştiind că cu Mentezufis, 
ajutorul lui Herihor, nu-i de glumit. 

Între timp, în curte, ostaşii asirieni uriaşi, îmbrăcaţi în veşmintele lor 
grele, se înşiruiră pe trei rânduri, în faţa ostaşilor egipteni, pe jumătate goi 
şi cu trupuri zvelte. Amândouă detaşamentele se uitau unul la altul 
întocmai ca o haită de tigri la o turmă de rinoceri. În inimile unora, ca şi în 
ale celorlalţi, mocnea o ură străveche. Mai presus de ură era însă porunca. 
În clipa aceea elefanții îngenuncheară, trâmbiţele egiptene şi asiriene 
răsunară, cele două unităţi ale oştenilor ridicară armele în sus. Poporul 
căzu cu faţa la pământ, iar cei doi demnitari asirieni, Sargon şi Istubar, 
coborâră din lectici. 

„ în sală, prinţul Ramses se aşeză pe jilţul ridicat sub baldachin, iar la 


intrare apăru crainicul. 


— Măria-ta! zise el, adresându-i-se moştenitorului tronului. Solul şi 
împuternicitul marelui rege Assar, preacinstitul Sargon şi însoţitorul său, 
Evlaviosul proroc lIstubar, doresc să te salute şi să ţi se închine, ţie, 
locţiitor şi moştenitor al faraonului, facă zeii să ne trăiască în veci! 

— Roagă pe înălţimile-lor să poftească şi să aducă bucurie inimii mele, 
răspunse prinţul. 

În zornăit de arme şi zale, sargon pătrunse în sală, îmbrăcat într-un 
veşmânt verde, lung până la pământ şi brodat cu aur. Alături, într-o 
mantie albă ca zăpada, păşea evlaviosul Istubar, iar în urma lor veneau 
demnitari asirieni în straie bogate, purtând daruri pentru prinţ. Apropiindu- 
se de podiu, Sargon spuse ceva în limba asiriană; cuvintele sale fură de 
îndată tălmăcite în limba egipteană. 

— Eu, Sargon, comandant, satrap şi ruda celui mai puternic rege, Assar, 
vin să te salut, locţiitor al celui mai puternic faraon, şi drept semn al 
prieteniei veşnice să-ţi ofer daruri. 

Moştenitorul tronului îşi rezemă palmele de genunchi şi rămase aşa, 
nemişcat, asemenea statuilor strămoşilor lui domneşti. 

— Tălmaciule. Întrebă Sargon, ai greşit oare spu-nându-i prinţului 
prietenosul meu salut? 

Mentezufis, care stătea alături de podiu, se aplecă spre Ramses. 

— Măria-ta, şopti el, nobilul Sargon aşteaptă răspunsul tău. 

— Atunci răspunde-i, izbucni prinţul, că eu nu pricep în virtutea cărui 
drept vorbeşte cu mine de parcă ar fi deopotrivă cu mine în rang? 

Mentezufis se tulbură, ceea ce îl mânie şi mai mult pe prinţ, ale cărui 
buze începură să tremure, în timp ce ochii-i scăpărară din nou. Caldeianul 
Istubar, înțelegând însă limba egipteană, îi zise repede lui Sargon: 

— Să cădem cu faţa la pământ! 

— De ce să cad cu faţa la pământ? întrebă Sargon, mânios. 

— Să cazi, de nu vrei să-ţi pierzi bunăvoința regelui nostru şi poate chiar 
şi capul... Zicând acestea, Istubar se întinse pe pardosea cât era de lung, 
iar alături de el căzu şi Sargon. 

— De ce trebuie să zac pe burtă în faţa acestui copilandru? mormăi el, 
indignat. 


— Fiindcă el e moştenitorul faraonului, răspunse Istubar. 

— Dar eu nu sunt locţiitorul stăpânului meu? 

— El va fi faraon, iar tu nu vei fi. 

— De ce se ceartă solii preaputernicului rege Assar? îl întrebă prinţul pe 
tălmaci, recăpătându-şi din nou voia bună. 

— Se întreabă dacă urmează să-ţi arate şi măriei-tale darurile aduse 
faraonului, sau să-ţi ofere doar darurile ce ţi-au fost trimise, răspunse 
tălmaciul cu iscusinţă. 

— Da, vreau să văd darurile aduse tatălui meu, zise prinţul, şi îngădui 
solilor să se ridice în picioare. 

Sargon se ridică, roşu de mânie sau de efort şi se aşeză pe pardosea, 
încrucişându-şi picioarele sub el. 

— N-am ştiut, strigă el, că eu, ruda şi împuternicitul marelui Assar, va 
trebui să şterg cu veşmintele mele praful de pe pardoseaua locţiitorului 
egiptean! 

Mentezufis, care cunoştea limba asiriană, porunci, fără a-l mai întreba 
pe Ramses, să se aducă îndată două bănci acoperite cu covoare, pe care 
numaidecât se aşezară Sargon, gâfâind din greu, şi Istubar, care-şi păstra 
pe deplin liniştea. 

După ce se linişti, Sargon porunci să i se aducă o cupă mare de cristal, 
un paloş de oţel şi să fie traşi în faţa intrării doi armăsari acoperiţi cu 
harnaşamente aurite. Când porunca fu îndeplinită, se ridică în picioare şi, 
închinându-se, vorbi: 

— Stăpânul meu, regele Assar, îţi trimite, măria-ta, o pereche de cai 
minunati, cu urarea să te poarte numai la izbânzi, un pocal, din care facă 
zeii să curgă în inima ta numai bucurie şi un paloş cum altul nu se mai află 
decât numai în armurăria puternicului meu stăpân. 

Trase din teacă paloşul, destul de lung, strălucitor ca argintul, şi începu 
să-l înmlădie cu mâna. Paloşul se îndoi ca un arc şi apoi, dintr-o dată, se 
îndreptă. 

— Într-adevăr, e o armă minunată, zise Ramses. 

— Dacă îngădui, locţiitor al faraonului, pot să-ţi arăt încă o însuşire a ei, 


zise Sargon, care, având prilejul să laude armele asiriene, foarte bune pe 


timpurile acelea, uitase de mânie. 

La cererea lui, unul din ofiţerii egipteni îşi trase paloşul de bronz, 
ţinându-l ca la atac. În clipa aceea Sargon ridică paloşul de oţel şi, lovind, 
reteză o bucată din arma adversarului. În sală se auzi un freamăt de 
uimire, iar pe faţa lui Ramses se iviră pete roşietice. 

„Străinul acesta, se gândea prinţul, mi-a luat taurul din circ, vrea să se 
însoare cu Kama şi-mi arată o armă ce ne retează spadele de parc-ar fi 
surcele.” Şi simţi o şi mai înverşunată ură faţă de regele Assar, faţă de toţi 
asirienii şi faţă de Sargon îndeosebi. Cu toate acestea, încercă să se 
stăpânească şi, cât se poate de cuviincios, îl rugă pe sol să-i arate darurile 
aduse faraonului. 

Îndată fură aduse lăzi uriaşe de lemn parfumat, din care înalții dregători 
asirieni scoaseră ţesături cu desene colorate, cupe, amfore, arme de oţel, 
arcuri din coarne de rinocer, platoşe aurite şi scuturi bătute cu nestemate. 

Cel mai minunat dar era însă macheta palatului regelui Assar, lucrată în 
argint şi aur. Palatul era alcătuit din patru edificii, din ce în ce mai mici şi 
suprapuse, fiecare înconjurat de coloane dese şi având în loc de acoperiş, 
terase. Fiecare intrare era păzită de lei, ori de tauri înaripaţi cu cap de om. 
De amândouă laturile scărilor erau statuile supuşilor regelui, aducând 
daruri, iar de o parte Şi de alta a podului de trecere se vedeau cai sculptați 
în cele mai felurite poziţii. Sargon trase unul din pereţi şi înăuntru se zăriră 
săli bogat împodobite. O admiraţie deosebită stârni şi sala de audienţe, 
unde figurine mici îl înfăţişau pe rege pe tronul lui înalt, precum şi curtenii, 
ostaşii şi supuşii veniţi să i se închine. 

Macheta avea o înălţime aproape cât a unui stat de om şi o lungime cât 
de două ori un stat de om. Egiptenii spuneau că numai acest dar al regelui 
Assar preţuia, el singur, cam o sută cincizeci de talanţi. Când lăzile fură 
duse, locţiitorul invită pe cei doi soli, ca şi suita lor, la ospăț, în cursul 
căruia musafirii primiră daruri din belşug. Ramses se purtă atât de frumos, 
încât atunci când lui Sargon îi plăcu una din femeile sale, i-o dărui, fireşte, 
cu voia acesteia şi cu consimţământul mamei sale. 

Fu aşadar, cuviincios şi darnic, dar fruntea nu şi-o descreţi. lar când 


Tutmozis îl întrebă cum îi plăcea palatul regelui Assar, prinţul răspunse: 


— Mi-ar părea şi mai frumoase ruinele lui, în flăcările Ninivei. 

La ospăț, asirienii fură cât se poate de cumpătaţi. Cu tot belşugul de 
vinuri, băură puţin şi nu se abătură cu nimic de la buna-cuviinţă. Sargon 
nu râse niciodată din cale-afară de tare, aşa cum obişnuia el, şi stătea cu 
ochii pe jumătate închişi, pradă gândurilor. Numai cei doi preoţi, caldeianul 
Istubar şi egipteanul Mentezufis erau liniştiţi, ca nişte oameni cărora le era 
dată ştiinţa viitorului şi puterea asupra lui. 


CAPITOLUL XXXVI 


După primirea sa de către locţiitorul faraonului, Sargon mai rămase 
câtva timp la Pi-Bast, aşteptând din Memfis scrisorile faraonului. Printre 
ofiţeri şi nobili începură să circule din nou zvonuri ciudate. Fenicienii 
povesteau, fireşte în cea mai mare taină, că preoţii, nu se ştie din ce 
pricină, nu numai că-i scutiseră pe asirieni de plata tributului datorat şi că-i 
iertaseră pentru totdeauna de plata oricărui tribut, dar că, pe deasupra, 
pentru a le înlesni un război prin părţile nordice, încheiaseră cu ei şi un 
tratat de pace, pe ani îndelungaţi. 

— Faraonul, spuneau ei, s-a îmbolnăvit şi mai tare când a aflat despre 
înlesnirile făcute barbarilor. Prinţul Ramses e şi el tare necăjit şi umblă 
abătut; amândoi însă trebuie să se supună preoţilor, fiindcă nu sunt siguri 
de simţămintele nobilimii şi ale armatei. 

Zvonul acesta stârni însă cea mai mare indignare în rândurile înaltei 
nobilimi. 

— Cum e cu putinţă, şopteau nobilii înecaţi în datorii, să nu aibă dinastia 
încredere în noi? Deci preoţii sunt porniţi şi ţin cu orice preţ să acopere de 
ruşine şi să ruineze Egiptul? Dacă Asiria poartă război undeva, departe, în 
nord, tocmai acum ar fi timpul s-o încolţim şi, cu prada luată, să se 
învioreze puţin tezaurul sărăcit al faraonului şi nobilimii. 

Unii dintre tinerii nobili cutezau chiar să-l întrebe pe moştenitor ce 
părere avea el despre barbarii de asirieni. Prinţul tăcea, dar scânteierea 
ochilor şi crisparea gurii îi dezvăluiau sentimentele. 

— Fireşte, şopteau mai departe nobilii, dinastia e încătuşată de preoţi, 
nu are încredere în nobilime, iar Egiptul e ameninţat de o mare primejdie. 

De la indignarea aceasta nemărturisită trecură repede la adunări 
tainice, ce aduceau chiar a uneltiri. Şi cu toate că foarte mulţi erau aceia 
care luau parte la ele, preoţii, siguri de ei, ori poate orbiţi, nu ştiau nimic. 
Nici Sargon, deşi presimţea ura aceasta, nu-i dădu nicio însemnătate. 

Vedea bine că Ramses nu-l putea suferi, dar punea acest lucru pe 
seama întâmplării de la circ şi într-o şi mai mare măsură pe gelozia pentru 


Kama. Ştiind că nimeni nu se putea atinge de el, în calitatea lui de sol, 


bea, benchetuia şi se furişa aproape în fiecare seară la preoteasa 
feniciană, care îi primea, tot mai binevoitoare, şi curtea şi darurile. 

Aceasta era starea de spirit a celor de sus, când, într-o noapte, 
Mentezufis veni în goană la palatul lui Ramses, cerând să fie primit de 
prinţ numaidecât. 

Curtenii îi răspunseră că la Ramses se află una din femeile lui, aşa că nu 
cutează să-l tulbure. Când însă Mentezufis stărui din toate puterile, prinţul 
fu chemat. 

Ramses, fără umbră de supărare, apăru peste o clipă. 

— Ce s-a întâmplat, îl întrebă el pe preot, a izbucnit oare războiul de te- 
ai ostenit să vii până la mine la o oră atât de târzie? 

Mentezufis se uită bine la Ramses şi răsuflă uşurat, din adânc. 

— N-ai ieşit de loc în seara asta? întrebă el. 

— Nu, nici măcar un pas. 

— Pot deci să-mi dau, pentru asta, cuvântul meu de preot? Moştenitorul 
se miră. 

— Socot, răspunse el mândru, că nici nu-i nevoie de cuvântul tău, de 
vreme ce l-am dat pe al meu. Dar despre ce e vorba? 

Trecură într-o odaie separată. 

— Ştii oare, zise preotul, tulburat, ce s-a întâmplat acum un ceas? 
Sargon a fost prins şi ciomăgit de câţiva tineri. 

— Cine? Unde? 

— Lângă locuinţa unei preotese feniciene, numită Kama, urmă 
Mentezufis, cercetând cu atenţie chipul moştenitorului. 

— Curajoşi băieţi! răspunse prinţul, dând din umeri. Să se năpustească 
asupra unui om atât de puternic! Cred că nu puţine coaste au fost rupte. 

— Dar să-l atace pe un sol, pe un sol care se bucură de ocrotirea 
suverană a Asiriei şi Egiptului? zise preotul. 

— Ho! Ho! râse prinţul. Regele Assar îşi trimite oare ambasadorii chiar şi 
la dansatoarele feniciene? 

Mentezufis rămase nedumerit. Deodată se izbi peste frunte şi strigă, 
izbucnind deopotrivă în hohote de râs. 

— la te uită ce nerod mai sunt şi eu! Neobişnuit cu rânduielile politice, 


am uitat că Sargon, atunci când dă târcoale, noaptea, în preajma casei 
unei femei care dă de bănuit, nu mai e sol, ci un om oarecare! 

Dar după o clipă adăugă: 

— Oricum, e o întâmplare neplăcută. Sargon s-ar putea supăra pe noi. 

— Oh, părinte, părinte! spuse prinţul, dând din cap. Uiţi un lucru cu mult 
mai însemnat şi anume că Egiptul nu trebuie să se sperie şi nici chiar să-i 
pese dacă Sargon sau chiar regele Assar în persoană se uită sau nu cu 
ochi buni la el. Mentezufis fu atât de tulburat de justeţea cuvintelor 
tânărului moştenitor, încât în loc să răspundă, se închină în faţa lui, 
mormăind: 

— Zeii te-au dăruit, măria-ta, cu înţelepciunea marilor preoţi. Fie ca 
numele lor să fie lăudat! Am vrut să poruncesc ca tinerii să fie urmăriţi şi 
pedepsiţi; acum însă îţi cer sfatul, fiindcă văd că eşti mai înţelept decât 
înţelepţii. Spune-mi deci, ce-i de făcut cu Sargon şi cu derbedeii ăştia? 

— Înainte de toate să aşteptăm până mâine, răspunse moştenitorul. Ca 
preot, ştii mai bine că somnul dăruit de zei aduce adesea sfaturi minunate. 
— Dar dacă nici până mâine nu voi născoci nimic? întrebă Mentezufis. 

— În orice caz, eu îl voi vizita pe Sargon şi voi încerca să-i şterg din 
minte această întâmplare măruntă. 

Preotul plecă, pătruns de un mare respect pentru Ramses. lar în drum 
spre casă, îşi mărturisea în gând: 

„Sunt gata să las să mi se smulgă inima din piept dacă prinţul a fost 
amestecat în întâmplarea asta: el n-a pus mâna pe ciomag, nici nu i-a 
îndemnat pe alţii şi nici chiar n-a avut cunoştinţă de cele petrecute. Un om 
care judecă lucrurile atât de limpede şi de bine nu poate fi părtaş la faptă. 
În cazul acesta pot începe cercetarea şi de nu-l voi putea potoli pe 
barbarul cel miţos, îi voi trimite pe bătăuşi în judecată. Frumos tratat de 
prietenie, care începe cu ciomăgeala solului!” Trufaşul Sargon zăcu a doua 
zi până la amiază pe un aşternut de pâslă, ceea ce, de altfel, i se întâmpla 
destul de des, adică după fiecare beţie. Alături de el, pe o sofa joasă, 
şedea evlaviosul Istubar, cu ochii pironiţi în tavan Şi rostind rugăciuni. 

— Istubar, oftă solul, eşti oare sigur, că nimeni dintre ai noştri nu ştie 


despre nenorocirea ce-a căzut pe capul meu? 


— Cine poate şti, dacă nu te-a văzut nimeni? 

— Dar egiptenii? gemu Sargon. 

— Dintre ei au aflat doar Mentezufis, prinţul, şi, fireşte, cunosc 
întâmplarea nebunii aceia care vor ţine minte, desigur, timp îndelungat 
pumnii tăi. 

— Da... se poate... Dar mi se pare că printre ei se afla şi moştenitorul, 
care are nasul lovit, dacă nu chiar şi rupt... 

— Mogştenitorul are nasul întreg şi nu s-a aflat printre ei, te încredinţez 
eu! 

— În cazul acesta, suspină Sargon, prinţul e dator să tragă în ţeapă 
câţiva. Sunt sol doar. Trupul meu e sacru. 

— lar eu îţi spun, îl sfătui Istubar, să alungi mânia din inima ta şi nici să 
nu te plângi. Dacă obraznicii aceia vor fi duşi în faţa judecății, lumea 
întreagă o să afle că solul marelui rege Assar îşi face de lucru cu fenicienii 
şi, ce-i mai rău, îi vizitează, de unul singur, în miez de noapte. Şi ce vei 
răspunde, când duşmanul tău de moarte, Lik-Bagus, cancelarul, te va 
întreba: „Sargon, cu ce fel de fenicieni te-ai întâlnit şi despre ce ai vorbit 
cu ei lângă templul lor, în mijlocul nopţii?” 

Sargon oftă, dacă putem numi oftat mormăitul unui leu. 

În clipa aceea se înfăţişă în grabă unul din ofiţerii asirieni. Îngenunche, 
lovi pardoseaua cu fruntea şi-i zise lui Sargon.:. 

— Lumină a ochilor stăpânului nostru! în faţa uşii au sosit numeroşi 
nobili şi demnitari egipteni, iar în fruntea lor se află însuşi moştenitorul 
tronului. Vor să intre, desigur, cu gândul de a te saluta. 

Dar, înainte ca Sargon să fi dat vreo poruncă, în uşa odăii se ivi prinţul. 
Dându-l la o parte pe asirianul uriaş care stătea de strajă, se apropie cu 
paşi iuți de aşternutul de pâslă. Solul, tulburat, făcu ochii mari, neştiind ce 
să facă: să fugă gol în altă odaie, ori să se ascundă sub aşternut. 

Pe prag, câţiva oşteni asirieni stăteau uluiţi de pătrunderea neaşteptată, 
fără nicio ceremonie, a moştenitorului. Istubar le făcu însă un semn şi 
dispărură după draperie. Prinţul era singur; suita o lăsase în curte. 

— Te salut, zise el, sol al marelui rege şi oaspete al faraonului. Am venit 


să te vizitez şi să te întreb de nu duci lipsă de nimic. lar dacă îţi îngăduie 


timpul şi-ţi face plăcere, aş vrea ca în, tovărăşia mea şi pe un cal din 
grajdurile tatălui meu să te plimbi prin oraş, înconjurat de suita noastră, 
aşa cum se cuvine unui sol al puternicului rege Assar, căruia îi urez viaţă 
veşnică! 

Sargon asculta, culcat, fără să înţeleagă ceva. lar când Istubar îi tălmăci 
vorbele prinţului, fu cuprins de o încân-tare atât de mare, încât începu să- 
şi izbească fruntea de aşternutul de pâslă, repetând mereu „Assar şi 
Ramses”, „Assar şi Ramses”. 

Când se linişti şi după ce-i ceru iertare prinţului pentru starea 
necuviincioasă în care fusese găsit de un oaspete atât de ales şi de nobil, 
adăugă: 

— Să nu-mi iei în nume de rău, măria-ta, că un vierme al pământului şi 
un picior al tronului, cum sunt eu, îmi arăt bucuria de a te vedea venind la 
mine într-un chip atât de neobişnuit. Dar m-am bucurat de două ori. Întâi 
pentru că a căzut asupra mea o cinste fără seamăn pe pământ şi apoi 
pentru că în inima mea neroadă şi păcătoasă mi-am zis că tu, stăpâne, ai 
pus la cale păţania mea de ieri noapte. Mi s-a părut că printre ciomegele 
ce mi-au căzut pe spinare am simţit şi ciomagul tău, care lovea, cu 
adevărat, din greu! 

Liniştitul Istubar tălmăci totul, cuvânt cu cuvânt, prinţului. După care, 
moştenitorul, cu o demnitate într-adevăr regească, răspunse: 

— Te-ai înşelat, Sargon. Şi dacă nu ţi-ai fi recunoscut tu însuţi greşeala, 
aş fi poruncit să ţi se numere îndată cincizeci de nuiele, ca să ţii minte că 
oameni de rangul meu nu atacă, în ceată, un singur om şi încă în miez de 
noapte. 

În timp ce luminatul Istubar termina de tălmăcit răspunsul, Sargon se 
târî până la prinţ şi-i îmbrăţişă picioarele, strigând: 

— Eşti un mare om! Un mare rege! Slavă Egiptului care are un astfel de 
stăpân! 

Atunci, prinţul îi răspunse: 

— Îţi mai pot spune încă ceva, Sargon. Dacă ai fost atacat ieri-noapte, te 
asigur că lucrul n-a fost făcut de niciunul dintre curtenii mei. Socot că cu 


puterea pe care o ai, ai zdrobit ţeasta multora dintre cei care te-au atacat. 


lar oamenii din jurul meu sunt teferi toţi. 

— A spus adevărul şi a vorbit ca un înţelept! şopti Sargon la urechea lui 
Istubar. 

— Cu toate că, vorbi mai departe prinţul, fapta mârşavă • n-a fost 
săvârşită din vina mea şi a curţii mele, m-am simţit totuşi dator să-ţi 
micşorez supărarea pe acest oraş, în care ai fost primit atât de nedemn. 
De aceea am venit eu însumi să te vizitez în iatacul tău şi de aceea uşa 
casei mele îţi va fi deschisă la orice oră şi de câte ori vei binevoi să mă 
vezi. Şi acum, te rog să primeşti de la mine acest neînsemnat dar. 

Şi, vărându-şi mâna sub tunică, scoase un lanţ bătut în rubine şi safire. 
Uriaşul Sargon nu-şi putu opri lacrimile, ceea ce îl mişcă pe prinţ, dar nu-l 
scoase pe lIstubar din nepăsarea lui. Preotul ştia că lui Sargon, ca sol al 
unui rege înţelept, îi stau oricând la îndemână lacrimile şi semnele de 
bucurie sau mânie. 

Locţiitorul faraonului mai zăbovi o clipă, apoi îşi luă rămas bun de la sol. 
lar când ieşi, îşi zise în gând: „Asirienii, cu toată barbaria lor, nu sunt totuşi 
oameni răi, de vreme ce ştiu să preţuiască mărinimia”. lar Sargon rămase 
atât de tulburat, încât porunci să i se aducă numaidecât vin şi bău, bău 
până seara. 

La o bună bucată de timp după apusul soarelui, preotul Istubar ieşi 
pentru o clipă din iatacul lui Sargon şi în curând se întoarse, dar printr-o 
uşă dosnică. După el veneau doi oameni înfăşuraţi în mantale de culoare 
închisă. Când îşi scoaseră glugile, Sargon recunoscu într-unul pe marele 
preot Mefres, iar în celălalt pe prorocul Mentezufis. 

— Îţi aducem, nobile sol, o veste bună, zise Mefres. 

— O, de-aş putea să vă dau şi eu una la fel! exclamă Sargon. Staţi jos, 
sfinţi şi cinstiţi bărbaţi. Şi cu toate că am ochii înroşiţi, puteţi vorbi cu mine 
ca şi cum aş fi treaz de-a binelea. Ameţit fiind chiar, nu-mi pierd minţile, ci 
dimpotrivă. Nu-i aşa, Istubar? 

— Vorbiţi, le spuse caldeianul. 

— Astăzi, începu Mentezufis, am primit o scrisoare de la preacinstitul 
Herihor. Îmi scrie că înălţimea-sa, faraonul, să ne trăiască veşnic! aşteaptă 


solia ta în palatul său minunat de lângă Memfis şi că stăpânul nostru, să 


ne trăiască veşnic! e binevoitor în ceea ce priveşte încheierea tratatului. 

Sargon se mai clătină încă în aşternutul lui de pâslă, dar ochii îi erau 
aproape treji. 

— Voi merge, răspunse el, la luminăţia-sa faraonul, să trăiască veşnic! şi 
voi pune în numele stăpânului meu pecetea pe înţelegerea noastră, numai 
dacă va fi scrisă pe cărămizi, în scriere cuneiformă, fiindcă eu n-o înţeleg 
pe a voastră. Voi sta, chiar şi o zi întreagă, pe burtă, în faţa faraonului, să 
trăiască veşnic! şi voi iscăli tratatul. Dar cum o să-l aduceţi voi la 
îndeplinire... Ha!... Ha!... Ha!... Nu prea ştiu... încheie el, râzând grosolan. 

— Cum cutezi, slujitor al marelui rege Assar, să te îndoieşti de 
bunăvoința şi de bună-credinţa stăpânului nostru? strigă Mentezufis. A 
Sargon se trezi şi mai mult. 

— Eu nu mă gândesc la faraon, răspunse el, ci la moştenitorul tronului... 

— E un tânăr plin de înţelepciune, care, fără să şovăie cât uşi de puţin, 
va îndeplini voinţa tatălui său şi a marelui sfat al preoţilor, zise Mefres. 

— Ha!... Ha!... Ha!... râse din nou barbarul beat. Prinţul vostru, o, zei, să- 
mi răsuciţi mădularele dacă vorbele mele nu-s adevărate... Tare aş vrea ca 
Asiria să aibă un astfel de moştenitor. Erpatrul nostru asirian e un învăţat, 
un preot. Când e vorba să pornească la război, se uită mai întâi la stelele 
de pe cer, apoi sub coada găinilor... Erpatrul vostru ar vedea însă câtă 
oaste are, unde-i strâns duşmanul şi s-ar năpusti asupra lui ca un vultur 
asupra unei oi! lată un comandant adevărat! Un adevărat rege! Nu-i dintre 
aceia care ascultă de sfaturile preoţilor. El se va sfătui cu propriul lui paloş, 
iar voi va trebui să-i ascultați poruncile... De aceea, cu toate că voi iscăli 
înţelegerea, va trebui să-i spun stăpânului meu că în afară de faraonul 
bolnav şi de preoţii înţelepţi se mai află pe-aici şi tânărul moştenitor al 
tronului, leu şi taur în acelaşi timp, cu miere pe buze şi cu trăsnete în 
inimă... 

— Vei spune un neadevăr, adăugă Mentezufis. Fiindcă prinţul nostru, cu 
toate că-i aprig la mânie şi cam petrecăreţ, ca orice tânăr, ştie să respecte 
şi sfatul înţelepţilor şi înaltele puteri ale ţării. 

Sargon dădu din cap. 

— O, voi, înţelepţi! Cititori în stele, zise el, batjocoritor. Eu sunt un om 


neînvăţat, un general obişnuit, care nu sunt totdeauna în stare să-mi zgârii 
numele fără pecete. Voi sunteţi înţelepţi, eu un om fără învăţătură, dar pe 
barba regelui meu, n-aş face schimb cu înţelepciunea voastră! Fiindcă voi 
sunteţi nişte oameni în faţa cărora s-a deschis lumea cărămizilor şi 
papirusurilor, dar s-a închis lumea cea adevărată, în care trăim cu toţii. Eu 
nu sunt înţelept, dar am miros de câine. Şi aşa cum câinele adulmecă 
ursul de departe, la fel şi eu, cu nasul meu înroşit, îl simt pe viteazul 
adevărat. Voi să-i daţi sfaturi prinţului! Nu vedeai că încă de pe acuma se 
joacă cu voi, ca şarpele cu porumbelul? Eu, cel puţin, nu vreau să mă înşel 
şi, cu toate că prinţul pentru mine e bun ca un tată adevărat, simt prin 
piele cum şi pe mine şi pe asirienii mei ne urăşte ca tigrul pe elefant. Ha!... 
Ha!... Daţi-i numai o armată şi peste trei luni va ajunge la porţile Ninivei, 
dacă pe drum i se vor înmulţi soldaţii, în loc să i se împuţineze. 

— Chiar de-ar fi adevărat tot ce spui, îl întrerupse Mentezufis, chiar dacă 
prinţul nostru ar vrea să ajungă la porţile Ninivei, tot nu va ajunge. 

— Şi cine-l va opri, când va deveni faraon? 

— Noi. 

— Voi! Voi! Ha! Ha! Ha! râse Sargon. Voi vă închipuiţi şi acum că tânărul 
acesta nu ştie nimic de învoiala noastră. lar eu... iar eu... Ha!... Ha!... Hal... 
Eu vă spun că el ştie tot; de nu, mă las jupuit de piele şi tras în ţeapă... 
Credeţi că fenicienii ar fi atât de liniştiţi dacă n-ar fi siguri că tânărul leu 
egiptean îi va apăra de taurul asirian? Mentezufis şi Mefres se uitară unul 
la altul cu coada ochiului. Îi înspăimântase aproape geniul barbarului, care 
le dezvăluise, cu tot curajul, un lucru pe care ei nu-l luaseră de loc în 
seamă. Într-adevăr, ce s-ar întâmpla dacă moştenitorul tronului le-ar fi 
ghicit planurile şi-ar încerca acum să le pună bețe în roate? 

Din încurcătura asta de-o clipă îi scăpă însă Istubar, care până atunci 
tăcuse. 

— Sargon, zise el, te amesteci în treburi ce nu te privesc. Datoria ta e să 
închei tratatul cu Egiptul, un pact aşa cum doreşte stăpânul nostru. lar ce 
ştie sau ce nu ştie, ce va face ori ce nu va face moştenitorul tronului 
egiptean nu-i treaba ta. Mai ales că sfatul suprem al preoţilor, veşnic 


vieţuitor, ne încredinţează că tratatul va fi îndeplinit. Cum şi în ce chip, nu 


trebuie să ne batem noi capul. 
Tonul sec cu care rostise lstubar aceste cuvinte, potoli veselia 
zgomotoasă a solului. Sargon dădu din cap şi mormăi: 


— În cazul ăsta păcat de băiat! E un mare luptător şi-un om mărinimos. 


CAPITOLUL XXXVII 


După ce-l vizitară pe Sargon, cei doi sfinţi bărbaţi, Mefres şi Mentezufis, 
înfăşurându-se bine în pelerinele lor, se întoarseră acasă, îngânduraţi. 

— Cine ştie, spuse Mentezufis, dacă beţivanul ăsta de Sargon n-o fi 
având dreptate în privinţa moştenitorului tronului? 

— În cazul acesta lIstubar ar avea şi mai multă dreptate, răspunse 
Mefres, aspru. 

— Să nu ne grăbim. Va trebui mai întâi să ne lămurim asupra prinţului, 
zise Mentezufis. 

— N-ai decât s-o faci. 

A doua zi cei doi preoţi, cu o înfăţişare foarte gravă, veniră la 
moştenitor, rugându-l să le acorde o convorbire tainică. 

— Ce mai e? întrebă prinţul, s-a întâmplat iarăşi ceva cu vrednicul 
Sargon? A mai fost în vreo solie nocturnă? 

— Din păcate nu-i vorba de Sargon, răspunse marele preot Mefres. 
Printre oameni - umblă zvonul că măria-ta ai legături strânse cu 
necredincioşii de fenicieni. 

După aceste cuvinte prinţul înţelese îndată care era scopul vizitei 
preoţilor şi sângele începu să fiarbă în el. Îşi dădu totodată seama că 
acesta era numai începutul luptei dintre el şi casta preoțească şi, aşa cum 
se cuvenea unui fiu de faraon, se potoli într-o clipă. Pe faţă îşi întipări chiar 
expresia unei naive curiozităţi. 

— lar fenicienii sunt oameni primejdioşi şi duşmani înnăscuţi ai statului, 
adăugă Mefres. 

Moştenitorul zâmbi. 

— Dacă voi, preacucernici bărbaţi, răspunse el, aţi vrea să-mi 
împrumutaţi bani şi dacă aţi avea pe lângă temple şi fete frumoase, aş fi 
silit să mă văd mai des cu voi. Aşa că, de voie, de nevoie, a trebuit să mă 
împrietenesc cu fenicienii! 

— Spun unii că te duci nopţile la feniciana aceea... 

— Şi trebuie să fac astfel, până când îi voi vâri minţile în cap fetei şi se 


va hotărî să se mute în casa mea. Dar să nu vă temeti, mă duc cu paloşul 


la şold, iar dacă cineva ar cuteza să-mi aţină calea... 

— Dar din pricina acestei feniciene eşti pornit împotriva solului şi 
împuternicitului regelui asirian? 

— Nu, nu din pricina ei, ci din pricină că Sargon duhneşte a seu. De 
altminteri, ce rost au toate astea? Doar voi, preacucernicilor, nu sunteţi 
paznicii femeilor mele şi socot că nici Sargon nu vi le-a încredinţat pe ale 
lui; aşadar, spuneţi pe şleau, ce vreţi? 

Mefres rămase atât de încurcat, încât roşeaţa îi învălui până şi capul lui 
ras. 

— Adevărat ai vorbit, răspunse el, când ai spus că n-ar trebui să ne pese 
de femeile tale. Dar ce-i mai rău e că poporul se miră cum de ţi-a 
împrumutat vicleanul Hiram atât de uşor o sută de talanţi şi încă fără 
vreun zălog... 

Buzele prinţului tremurară, dar din nou îşi păstră liniştea şi zise: 

— Nu-s eu de vină dacă Hiram se încrede în cuvântul meu mai mult 
decât bogătaşii egipteni! El ştie că mai degrabă aş renunţa la armele 
moştenite de la strămoşi decât să nu-i plătesc ceea ce-i datorez. E sigur şi 
de dobândă, fiindcă nici nu mi-a pomenit de ea. 

Nici nu mă gândesc să vă ascund credinţa mea că fenicienii sunt mai 
iscusiţi decât egiptenii. Un bogătaş de-al nostru, până s-ar hotărî să-mi 
împrumute o sută de talanti, s-ar tot codi, ar tot ofta de zor şi-ar tărăgăna 
lucrurile vreo lună de zile, ca la sfârşit să-mi ia un zălog mare şi o dobândă 
şi mai mare. Fenicienii în schimb, care cunosc mai bine inimile prinților, ne 
dau bani şi fără judecător, şi fără martori. 

Marele preot era atât de atins de ironia calmă a lui Ramses, încât tăcu, 
mişcându-şi doar buzele. Mentezufis îl scoase din încurcătură, întrebând 
pe neaşteptate: 

— Ce-ai spune, măria-ta, dacă am încheia un tratat, prin care i-am da 
Asiriei Asia de miazănoapte, împreună cu Fenicia? 

Vorbind aşa, îşi pironi ochii pe faţa moştenitorului. Prinţul îi răspunse 
însă domol: 

— Aş spune că numai nişte trădători l-ar putea îndemna pe faraon să 


încheie un astfel de tratat. 


Amândoi preoţii se tulburară. Mefres ridică braţele în sus, iar Mentezufis 
strânse pumnii. 

— Dar dacă siguranţa statului ar cere-o? insistă Mentezufis. 

— Ce vreţi de la mine? izbucni prinţul. Vă amestecați în datoriile şi 
femeile mele, mă înconjurați de iscoade, îndrăzniţi să-mi faceţi mustrări, 
iar acum îmi mai puneţi şi nişte întrebări viclene. Uite, v-o spun pe şleau: 
chiar de-ar fi să mă otrăviţi, eu n-aş semna un tratat ca ăsta! Din fericire, 
lucrul acesta nu-l hotărăsc eu, ci faraonul, a cărui voinţă trebuie s-o 
îndeplinim cu toţii. 

— Ce-ai face deci, dacă ai fi faraon? 

— Aş face ceea ce ar cere cinstea şi interesul statului. 

— De aceasta nu mă îndoiesc, zise Mentezufis. Dar ce înţelegi, măria-ta, 
prin interesul statului? Cine ne-ar putea lămuri? 

— Dar sfatul suprem ce treabă are? strigă prinţul, de data aceasta cu o 
mânie prefăcută. Spuneţi că e alcătuit numai din înţelepţi. Să ia ei atunci, 
pe răspunderea lor, tratatul, pe care eu îl socotesc drept ruşinea şi 
pierzania Egiptului. 

— De unde ştii, răspunse Mentezufis, că divinul tău părinte n-a procedat 
tocmai aşa? 

— Atunci de ce mă mai întrebaţi pe mine? Ce fel de cercetare e asta? 
Cine vă dă dreptul să scotociţi în adâncul inimii mele? 

Ramses se prefăcu că-i atât de indignat, încât amândoi preoţii se 
potoliră. 

— Măria-ta vorbeşti aşa cum se cuvine să vorbească un bun egiptean, 
zise Mefres. Căci şi pe noi ne doare încheierea unui astfel de pact, dar... 
siguranţa statului cere uneori să ne plecăm temporar în faţa împrejurărilor. 

— Şi ce vă sileşte să procedaţi aşa? strigă prinţul. Am pierdut cumva o 
mare bătălie? Nu mai avem oare oşti? 

— Vâslaşi ai navei pe care Egiptul pluteşte pe fluviul veşniciei sunt zeii. 
Răspunse pe un ton solemn marele preot, iar cârmaci este tatăl tuturor 
făpturilor. Uneori, ei opresc nava, ori o fac să cotească, spre a ocoli 
vârtejurile primejdioase pe care noi nici măcar nu le zărim. În asemenea 


cazuri e nevoie din partea noastră doar de răbdare, de supunere, pentru 


care mai curând sau mai târziu vom primi o însutită răsplată, întrecând tot 
ceea ce ar putea născoci un muritor. 

După acestea, preoţii îl părăsiră pe prinţ, încredinţaţi că, deşi mânios pe 
tratat, nu-l va călca, asigurând Egiptului timpul de linişte de care avea 
nevoie. După plecarea lor, Ramses îl chemă pe Tutmozis şi, când fură între 
patru ochi, mânia şi jalea, îndelung înăbuşite, izbucniră. Se aruncă pe 
canapea, se zvârcoli ca un şarpe, se izbi cu pumnii în cap şi plânse. 
Înspăimântat, Tutmozis aşteptă până ce-i trecu furia, apoi îi dădu apă cu 
vin, aprinse miresme liniştitoare şi la urmă se aşeză lângă el şi-l întrebă 
despre pricina acestei purtări lipsite de bărbăţie. 

— Stai aici. Îi zise moştenitorul fără să se ridice. Uite, astăzi sunt sigur 
că preoţii noştri au încheiat cu Asiria un pact ruşinos, fără război şi chiar 
fără niciun fel de revendicări din partea cealaltă! îţi dai seama cât pierdem 
prin asta? 

— Dagon mi-a spus că Asiria vrea să ia în stăpânire Fenicia. Dar 
fenicienii nu sunt prea înspăimântați, deoarece regele Assar poartă război 
la hotarul dinspre miazănoapte şi răsărit, unde sunt popoare numeroase şi 
nespus de viteze, aşa că nu se poate şti cum se va sfârşi expediţia. În 
orice caz, fenicienii vor avea câţiva ani de linişte, ceea ce le e de ajuns 
pentru a-şi pregăti apărarea şi a-şi găsi prieteni. Prinţul îl întrerupse, 
nerăbdător: 

— Uite, vezi, până şi Fenicia se va înarma, poate chiar şi vecinii ei, toţi 
câţi o înconjoară. Noi, pe puţin, vom pierde tributul din părţile asiatice, 
rămas neplătit, şi care se ridică la peste o sută de mii de talanţi, îţi dai 
seama? O sută de mii de talanţi... repetă prinţul, O, zei! Suma asta singură 
şi ar umple dintr-o dată vistieria faraonului. lar dacă am ataca Asiria la 
timp potrivit, în Ninive şi în palatul regelui Assar am găsi comori nesfârşite. 
Şi mai gândeşte-te câţi sclavi am putea lua! O jumătate de milion chiar de 
oameni nespus de puternici şi atât de sălbatici, încât robia lor în Egipt, ori 
munca cea mai grea la canale, sau în cariere, li s-ar părea o nimica toată... 
Rodnicia pământului ar creşte în vreme de câţiva ani, poporul sărăcit s-ar 
odihni şi mai înainte de a pieri cel din urmă sclav, statul şi-ar redobândi 
vechea putere şi avuţie. Şi toate acestea le vor irosi preoţii, cu ajutorul 


câtorva tablete de argint scrise şi al câtorva cărămizi pline cu semne în 
formă de săgeți, pe care nu le înţelege nimeni dintre noi. 

Ascultând jelania prinţului, Tutmozis se ridică de pe scaun, privi cu 
băgare de seamă în odăile învecinate, să vadă dacă nu trage cineva cu 
urechea, apoi se aşeză din nou lângă Ramses şi începu să-i vorbească în 
şoaptă: 

— Nu te descuraja, printe! După câte ştiu, toată nobilimea, toţi 
nomarhii, toate căpeteniile oştirii au auzit şi ei câte ceva despre pactul 
acesta şi sunt indignaţi. Dă-ne numai un semn şi vom sparge toate 
cărămizile tratatului în capul lui Sargon şi chiar al lui Assar. 

— Dar lucrul acesta ar însemna o revoltă împotriva faraonului, răspunse 
prinţul, tot atât de încet. 

Chipul lui Tutmozis se întristă. 

— N-aş vrea, zise el, să-ţi însângerez inima, dar tatăl tău e grav bolnav. 

— Nu-i adevărat! sări prinţul. 

— Ba da, e adevărat, numai că nu trebuie să te trădezi că ştii ceva. 
Faraonul e tare obosit de şederea lui pe pământ şi doreşte să ne 
părăsească. Dar preoţii nu-l lasă, iar pe tine nu te cheamă la Memfis, ca să 
poată iscăli nestânjeniţi pactul cu Asiria. 

— Sunt nişte trădători! Trădători, şopti prinţul, furios. 

— De aceea nu vei avea nicio greutate în ruperea tratatului, când vei lua 
puterea după tatăl tău. Să ne trăiască veşnic! 

Prinţul căzu pe gânduri. 

— E mai uşor, zise el, să iscăleşti un tratat decât să-l rupi... 

— Nici să-l rupi nu-i greu! zâmbi Tutmozis. În Asiria nu se află oare 
seminţii războinice care ne pot călca hotarele? Viteazul Nitager nu 
veghează oare cu armata lui, să-i răpună pe năvălitori şi să mute războiul 
în ţările lor? Şi crezi că Egiptul nu va găsi oameni doritori de luptă şi de 
avuţii? Vom merge cu toţii, fiecare din noi poate dobândi ceva şi deci îşi 
poate asigura, într-un fel sau altul, viaţa. lar bogăţiile zac în temple şi mai 
ales în Labirint”. 

44 Construcţie uriaşă ridicată de Amenhotep al III-lea, în perioada Regatului Mijlociu (sec. 


XIX î.e.n.), la est de lacul Mooris, având 3 000 de încăperi, dintre care 1 500 subterane, şi 
slujind drept morminte faraonilor. 


— Cine le va putea scoate de acolo? adăugă prinţul, neîncrezător. 

— Cine? Fiecare nomarh. Fiecare ofiţer va face lucrul acesta, numai să 
aibă poruncă de la faraon, iar preoţii mai tineri ne vor arăta chiar ei calea 
spre ascunzători. 

— Nu vor cuteza. Le va fi frică de pedeapsa zeilor. Tutmozis făcu un gest 
dispreţuitor cu mâna. 

— Suntem oare ţărani ori păstori, ca să ne fie frică de zei, de zeii de 
care-şi bat joc evreii, fenicienii şi grecii, şi pe care soldaţii mercenari îi 
înjură fără să păţească nimic? Preoţii au născocit toate poveştile astea 
despre zei în care nici ei nu cred. Ştii bine că în temple nu-i recunoscut 
decât un singur zeu şi că preoţii săvârşesc toate „minunile, de care apoi ei 
singuri râd. Numai ţăranii mai cad cu faţa la pământ înaintea statuilor lor. 
Muncitorii însă se îndoiesc de pe-acum de atotputernicia lui Osiris, Horus şi 
Set, scribii înşală zeii la socoteli, iar preoţii se folosesc de ei ca de un lanţ 
cu lacăt, pentru a le păzi tezaurele. Oho! Au trecut vremile când Egiptul 
întreg credea în tot ceea ce i se spunea de către cei din temple. Astăzi, noi 
înjurăm zeii fenicieni, fenicienii pe ai noştri şi totuşi trăsnetele nu cad 
asupra nimănui... 

Prinţul se uită atent la Tutmozis. 

— De unde îţi vin gândurile astea? îl întrebă el. Doar nu-i mult de când 
îngălbeneai numai când îţi pomenea cineva de preoţi. 

— Atunci eram singur, dar astăzi, când ştiu că toată nobilimea are 
aceleaşi păreri ca şi mine, mă simt cu mult mai la largul meu. 

— Dar cine i-a vorbit nobilimii şi cine ţi-a spus şi ţie despre tratatul cu 
Asiria? 

— Dagon şi alţi fenicieni, răspunse Tutmozis. S-au şi oferit să răscoale 
seminţiile asiatice, atunci când va veni timpul pentru ca armatele noastre 
să aibă motiv de a trece hotarele. lar când vom ajunge pe drumul ce duce 
la Ninive, fenicienii şi prietenii lor se vor uni cu noi. Şi vei avea o armată, 
cum nici Ramses cel Mare n-a avut! Prințului nu-i prea plăcea zelul de care 
dădeau dovadă fenicienii; nu scoase însă niciun cuvânt în această privinţă, 
în schimb, întrebă: 


— Şi ce se va întâmpla dacă preoţi vor afla despre uneltirile voastre? Să 


ştii că niciunul din voi nu va scăpa de moarte! 

— Nu vor afla nimic, răspunse Tutmozis, voios. Prea sunt încrezători în 
puterea lor şi-şi plătesc prost iscoadele, iar prin lăcomia şi trufia lor au 
pierdut dragostea oamenilor din întreg Egiptul, astfel că nobilimea, 
armata, scribii, muncitorii şi chiar şi preoţii mărunți de abia aşteaptă 
semnalul ca să se năpustească asupra templelor, să ia comorile de acolo şi 
să le pună la picioarele tronului. lar când vor pierde comorile, sfinţii 
bărbaţi îşi vor pierde şi toată puterea. Vor înceta să mai facă minuni, 
fiindcă şi pentru lucrul acesta e nevoie de inele de aur. Prinţul îndreptă 
convorbirea pe alt făgaş şi, în cele din urmă, îi făcu semn lui Tutmozis să 
se retragă. Când rămase singur, începu să chibzuiască. Ar fi fost încântat 
de pornirea duşmănoasă a nobilimii împotriva preoţilor, ca şi de dorinţele 
ei războinice, dacă avântul acesta n-ar fi izbucnit atât de neaşteptat şi 
dacă în dosul lui nu s-ar fi ascuns fenicienii. Lucrul acesta îl silea să fie cu 
băgare de seamă, fiindcă în privinţa treburilor Egiptului el socotea că-i mai 
bine să te încrezi în patriotismul preoţilor decât în prietenia fenicienilor. Îşi 
aminti însă de cuvintele tatălui său, care-i spusese că fenicienii sunt 
sinceri şi cinstiţi atunci când sunt în joc propriile lor interese. Şi nu încăpea 
nicio îndoială că fenicienii erau cât se poate de interesaţi să nu cadă sub 
stă pânirea asirienilor. În caz de război se putea deci conta pe ei, ca pe 
nişte aliaţi, deoarece înfrângerea egiptenilor ar fi avut grele urmări în 
primul rând pentru Fenicia. 

Pe de altă parte Ramses nu socotea că preoţii, chiar încheind un tratat 
atât de înjositor cu Asiria, ar fi să-vârşit o trădare;. Nu, nu erau trădători, ci 
numai nişte demnitari cotropiţi de lene. Le convenea pacea, deoarece; în 
timp de pace îşi puteau mări comorile şi puterea. Nu voiau război, 
deoarece războiul ar fi sporit puterea faraonului, iar pe ei i-ar fi silit la 
cheltuieli uriaşe. 

Şi iată că tânărul prinţ, cu toată lipsa lui de experienţă, înţelese că 
trebuie să fie prevăzător, să nu se pripească, să nu condamne pe nimeni, 
dar nici să nu se încreadă prea mult în cineva. Se hotărâse pentru războiul 
cu Asiria, nu pentru că îl doreau nobilimea şi fenicienii, ci pentru faptul că 


Egiptul avea nevoie de tezaure pline şi de sclavi. Fiind deci pentru război, 


voia să facă lucrurile cu chibzuinţă. Voia să atragă cu încetul casta 
preoțească de partea războiului şi numai în caz de împotrivire s-o 
strivească cu ajutorul armatei şi al nobilimii. În vreme ce Mefres şi 
Mentezufis glumeau pe seama prorocirii lui Sargon, care spusese că 
moştenitorul nu se va supune preoţilor, ci îi va sili pe ei la supunere, 
prinţul avea de pe-acum gata planul de a-i subjuga, ştiind chiar mijloacele 
de care dispunea în acest scop. lar clipa începerii luptei, ca şi desfăşurarea 
ei, le lăsa pe seama viitorului. „Timpul e cel mai bun sfătuitor”, îşi zicea el 
în gând. Era calm şi mulţumit, ca un om care după o şovăire îndelungată 
ştie ce are de făcut şi e încrezător în propriile lui puteri. De aceea, spre a 
alunga până şi urmele proaspetei lui tulburări, se duse la Sara. 

Jocul cu micuțul lui fiu îi alina întotdeauna grijile şi-i umplea inima de 
seninătate. 

Trecu prin grădină, intră în casa primei sale ibovnice şi din nou o găsi 
plângând. 

— O. Sara! strigă el, de-ai avea Nilul în pieptul tău, ai fi în stare să-l 
reverşi tot prin lacrimile tale! 

— Gata, nu mai plâng, răspunse ea. Cu toate că din ochi i se scurgeau 
şiroaie şi mai îmbelşugate. 

— Ce s-a întâmplat? o întrebă prinţul. Ai chemat iarăşi vreo vrăjitoare, 
care te sperie cu fenicienele. 

— Nu mă tem de feniciene, ci de Fenicia, zise ea. O, tu nici nu ştii ce 
mârşavi oameni sunt! 

— Ard copiii? râse moştenitorul. 

— Şi-ţi închipui că nu? răspunse ea, privindu-l cu ochi mari. Poveşti! Ştiu 
doar de la prinţul Hiram că toate astea-s poveşti! 

— Hiram? strigă Sara. Hiram e cel mai mare nelegiuit. Întreabă-l pe tata 
şi-o să-ţi spună, stăpâne, cum momeşte Hiram pe corăbiile lui fete tinere 
din ţări îndepărtate şi cum, ridicând pânzele. Le duce apoi să le vândă. Am 
avut doar şi noi o sclavă cu părul bălai, răpită de Hiram. Înnebunise de 
dorul de-acasă, cu toate că nici nu ştia să spună unde-i patria ei. Şi până la 
urmă s-a prăpădit. Asta-i Hiram, tot aşa-i şi netrebnicul de Dagon şi toţi 
ticăloşii lor. 


— Se prea poate, dar ce ne priveşte asta pe noi? întrebă prinţul. 

— Tare mult, zise Sara. Tu, stăpâne, asculţi astăzi de sfaturile 
fenicienilor. Între timp, evreii noştri au descoperit că Fenicia vrea să 
stârneaseă un război între Egipt şi Asiria. Se pare chiar că neguţătorii şi 
cămătarii fenicieni cei mai de seamă au făcut legământ prin jurăminte 
cumplite. 

— Dar ce nevoie au ei de război? întrebă prinţul, cu o prefăcută 
nepăsare. 

— Ce nevoie! exclamă Sara. Şi vouă, şi asirienilor vă vor procura arme, 
mărfuri, ştiri şi pentru toate acestea vă vor cere un preţ înzecit. Vor 
despuia morţii şi răniții ambelor tabere, vor cumpăra de la soldaţii voştri, 
ca şi de la cei asirieni, lucruri jefuite şi sclavi. E oare puţin? Egiptul şi Asiria 
se vor ruina, iar Fenicia va construi hambare noi pentru bogăţiile ei. 

— Cine ţi-a vârât în cap toată deşteptăciunea asta? zâmbi prinţul. 

— Nu aud oare cum tata, rudele şi cunoştinţele noastre vorbesc în 
şoaptă despre lucrurile astea, privind în jur cu teamă, ca să nu tragă 
cineva cu urechea? Şi apoi, nu-i cunosc oare pe fenicieni? Stăpâne, în faţa 
ta ei cad cu fruntea la pământ. Aşa că nu le vezi căutăturile prefăcute. 

Pe când eu le cercetez adesea ochii înverziţi de porniri hrăpăreţe, ori 
îngălbeniţi de mânie. O, stăpâne, fereşte-te de fenicieni ca de șerpii cei 
veninoşi! 

Ramses se uita la Sara şi, fără să vrea, compară dragostea ei sinceră cu 
prefăcătoria meşteşugită a fenicienei, izbucnirile duioase ale Sarei cu 
răceala vicleană a Kamei. 

„Într-adevăr, îşi zise el în gând, fenicienii sunt nişte lighioane veninoase. 
Dar dacă Ramses cel Mare s-a folosit în războaie de lei, de ce n-aş folosi şi 
eu şerpii împotriva vrăjmaşilor Egiptului?" Şi cu cât vedea mai limpede 
perfidia Kamei cu atât o dorea mai mult. Sufletele eroilor caută uneori 
primejdia. 

Îşi luă rămas bun de la Sara şi deodată, cine ştie cum, îşi aminti că 
Sargon îl bănuise că a luat parte la atac. Se izbi cu mâna peste frunte. „Te 
pomeneşti că ciomăgeala solului a pus-o la cale chiar grecul acela care-mi 


seamănă leit. Cine l-o fi îndemnat? Fenicienii, nici vorbă! Dar dacă au vrut 


să-mi amestece numele într-o faptă atât de mârşavă, atunci are dreptate 
Sara când spune că fenicienii sunt nişte vipere de care trebuie să mă 
feresc.” 

Şi mânia clocoti din nou în el. Se hotărî să limpezească lucrurile pe loc. 
Şi, cum tocmai se lăsase seara, se duse de-a dreptul la Kama, fără să mai 
dea pe-acasă. Puțin îi păsa de-ar fi fost recunoscut; iar la primejdie, avea 
paloşul la el. 

Micul palat al preotesei era luminat: în vestibul însă nu era nimeni. 
„Până acum, îşi zise prinţul în gând, Kama poruncea slugilor să se retragă 
numai atunci când mă aştepta pe mine. Să fi presimţit oare că voi veni 
astăzi, ori primeşte pe altul mai fericit decât mine?” Se urcă sus, se opri în 
faţa iatacului şi, pe neaşteptate, dădu draperia la o parte. În odaie se aflau 
Kama şi Hiram, şuşotind ceva. 

— O! Vin la vreme nepotrivită, zise el, râzând. Oare şi tu, prinţe, faci 
curte unei femei căreia sub pedeapsă cu moartea nu-i este îngăduit să fie 
binevoitoare cu bărbaţii? 

Hiram şi preoteasa se ridicară amândoi de pe taburete. 

— Se vede, zise fenicianul, înclinându-se, că vreun spirit bun te-a vestit, 
stăpâne, că vorbim despre tine. 

— Îmi pregătiţi vreo surpriză? întrebă Ramses. 

— Poate! Cine ştie? răspunse Kama, uitându-se la el provocator. 

Dar prinţul răspunse rece: 

— Fie ca pe toţi cei care continuă să-mi facă surprize să nu-i întâmpine 
satârul sau ştreangul. l-ar uimi mai tare lucrul acesta decât pe mine 
uneltirile lor. 

Kamei îi îngheţă surâsul pe buzele întredeschise, iar Hiram, pălind, zise 
umil: 

— Prin ce am meritat mânia stăpânului şi ocrotitorului nostru? 

— Vreau să ştiu adevărul, strigă prinţul, aşezându-se pe scaun şi privind 
ameninţător spre Hiram. Vreau să ştiu cine a pus la cale atacul împotriva 
solului asirian şi l-a amestecat în această faptă mârşavă pe un om ce-mi 
seamănă tot atât de bine ca mâna dreaptă celei stângi. 

— Vezi, Kama, spuse Hiram, speriat, ţi-am spus că legăturile tale prea 


strânse cu acest tâlhar ar putea duce la o mare nenorocire. Şi acum, iat-o! 
Nici n-a trebuit s-o aşteptăm prea mult. Feniciana se aruncă la picioarele 
prinţului. 

— Mărturisesc totul, gemu ea, numai alungă, stăpâne, din inima ta 
supărarea pe Fenicia. Pe mine mă poţi ucide, mă poţi arunca în temniţă, 
dar nu fi supărat pe fenicieni, 

— Cine l-a atacat pe Sargon? 

— Lykon, grecul care cântă în templul nostru, răspunse Kama, stând tot 
în genunchi. 

— Aha! E cel care a cântat atunci, lângă casa ta? cel care-mi seamănă 
atât de mult? 

Hiram, înclinându-şi capul, îşi duse mâna la inimă. 

— Am fost darnici cu omul acesta, zise el, pentru că-ţi seamănă, măria- 
ta. Am chibzuit că înfăţişarea lui ne va putea fi de folos la vreo nenorocire. 

— Şi v-a şi fost de folos! îl întrerupse moştenitorul. Unde-i acum? Aş 
vrea să-l văd şi eu pe cântă reţul acesta minunat, întruchipare aidoma 
mie. 

Hiram îşi încrucişă braţele. 

— A fugit, nemernicul, dar îl vom găsi, răspunse el. Afară doar dacă s-o 
preface-n muscă, ori în vierme. 

— Dar pe mine mă vei ierta? şopti feniciana, sprijinindu-se de genunchii 
prinţului. 

— Multe li se iartă femeilor, zise moştenitorul. 

— Şi voi nu vă veţi răzbuna pe mine? îl întrebă ea, înfricoşată, pe Hiram. 

— Fenicia, răspunse bătrânul, rar şi răspicat, va ierta chiar cea mai mare 
greşeală celui care va dobândi mila stăpânului nostru, Ramses, să ne 
trăiască veşnic! Cât despre Lykon, adăugă el,  adresându-i-se 
moştenitorului, îl vei avea, măria-ta, viu sau mort. Zicând acestea, Hiram 
se închină adânc şi părăsi odaia, lăsând-o pe preoteasă cu prinţul. Ramses 
simţi cum i se urcă sângele la cap. O îmbrăţişă pe Kama, care stătea 
îngenuncheată, şi-i şopti: 

— Ai auzit ce-a spus Hiram? Fenicia îţi va ierta greşeala cea mai mare! 


într-adevăr, omul acesta îmi e credincios. lar dacă a spus el aşa, ce piedică 


vei mai născoci? 

Kama îi sărută mâinile, şoptind: 

— M-ai cucerit... sunt sclava ta... Astăzi însă cruţă-mă, respectă casa 
divinei Astoret... 

— Te vei muta deci în palatul meu? întrebă prinţul. 

— O, zei! Ce vorbe ai rostit? De când răsare şi de când apune soarele, 
nu s-a mai întâmplat ca o preoteasă a zeiţei Astoret... Dar, n-am încotro! 
Fenicia îţi oferă o dovadă de cinstire şi credinţă atât de mare, cum 
nicicând n-a primit, vreunul dintre fiii ei... 

— Deci... o întrerupse prinţul, strângând-o la piept. 

— Numai nu astăzi şi nu aici, îl imploră preoteasa. 


CAPITOLUL XXXVIII 


Aflând de la Hiram că fenicienii i-au dăruit-o pe Kama, moştenitorul vru 
s-o aibă cât mai grabnic în casa lui, nu pentru că n-ar fi putut trăi fără ea, 
ci fiindcă pentru el era o noutate. Kama tot amâna însă sosirea, rugându-l 
pe prinţ s-o cruţe până ce va mai scade numărul pelerinilor şi, mai ales, 
până ce vor pleca din Pi-Bast oaspeţii cei mai de seamă. Fiindcă, dacă ar fi 
devenit ibovnica prinţului cât timp aceştia erau încă acolo, s-ar fi' putut 
micşora veniturile templului, iar preoteasa ar fi fost ea însăşi în primejdie. 

— Înţelepţii şi mai-marii noştri îmi vor ierta trădarea. Poporul însă va 
cere ca răzbunarea zeilor să cadă asupra capului meu, iar tu, stăpâne, ştii 
bine că zeii au braţele lungi. 

— O, de nu şi le-ar scurta când vor încerca să le vâre sub acoperişul 
meu! răspunse prinţul. Dar cum avea atunci alte griji mai însemnate, nu 
stărui. 

Solii asirieni, Sargon şi Istubar, plecaseră la Memfis, pentru iscălirea 
tratatului. În acelaşi timp, faraonul îi ceruse lui Ramses un raport asupra 
călătoriei sale. 

Prinţul porunci scribilor să însemne amănunţit toate cele întâmplate din 
clipa când părăsise Menmfisul şi anume: trecerea în revistă a 
meşteşugarilor, vizitarea atelierelor şi ogoarelor, convorbirile cu nomarhii 
şi cu slujbaşii. lar ducerea raportului i-o încredinţă lui Tutmozis, 

— În faţa faraonului, îi zise prinţul, vei fi inima şi gura mea. lată ce ai de 
făcut: când Herihor te va întreba ce părere am eu despre pricina 
neajunsurilor Egiptului şi despre sărăcia vistieriei, îi vei răspunde să-l 
cerceteze pe ajutorul lui, pe Pentuer, care îi va spune vederile mele, în 
chipul cum mi le-a desluşit el în templul divinei Hator. lar dacă va dori să- 
mi afle părerea asupra pactului cu Asiria, răspunde-i că datoria mea e să 
împlinesc poruncile stăpânului nostru. 

Tutmozis dădu din cap, în semn că pricepe tot. 

— Dar, continuă prinţul, dacă te vei afla în faţa chipului părintelui meu, 
să trăiască veşnic! şi după ce te vei încredința că nimeni nu trage cu 


urechea, vei cădea la picioarele lui şi, în numele meu, îi vei spune: 


Stăpâne, aici vorbeşte fiul şi sluga ta, nevrednicul Ramses, căruia i-ai dat 
viaţă şi putere. Pricina nenorocirilor Egiptului este scăderea pământului 
roditor pe care l-a înghiţit pustiul şi micşorarea populaţiei, care se 
prăpădeşte de muncă şi prea multe lipsuri. Dar să ştii, stăpâne, că o 
pagubă tot atât de mare ca pustiul şi molima este pricinuită vistieriei tale 
de preoţi. Fiindcă nu numai că templele lor sunt pline de aur şi nestemate 
cu care s-ar putea plăti toate datoriile, dar chiar ei, sfinţii preoţi şi prorocii, 
au cele mai mari avuţii, ţăranii şi muncitorii cei mai harnici, iar pământ au 
cu mult mai mult decât însuşi faraonul-zeu. Toate acestea ţi le 
mărturiseşte fiul şi sluga ta Ramses, care tot timpul călătoriei a ţinut ochii 
deschişi ca peştele, iar urechile ciulite ca asinul chibzuit. În timp ce prinţul 
se odihnea, Tutmozis îşi repeta în minte cuvintele auzite. 

— lar când faraonul, vorbi mai departe prinţul, te va întreba care mi-e 
părerea asupra asirienilor, vei cădea iarăşi cu faţa la pământ şi vei 
răspunde: Sluga ta Ramses, dacă îngădui, cutează să-ţi spună că asirienii 
sunt oameni puternici şi înalţi de statură; au arme foarte bune, dar când te 
uiţi la ei, vezi bine că pregătirea soldaţilor lasă mult de dorit. Pe urmele 
paşilor lui Sargon se înşiruiau cei mai buni luptători asirieni, înarmaţi cu 
arcuri, sulițe ori securi, dar nici măcar şase dintre ei nu mărşăluiau la fel şi 
nici în rânduială nu erau. Pe deasupra, purtau suliţele strâmb, paloşele 
abia se ţineau de ei, iar securile le atârnau de parcă ar fi fost dulgheri ori 
măcelari. Îmbrăcămintea le era grea, sandalele butucănoase le rodeau 
picioarele, în timp ce scuturile, deşi puternice, le erau de puţin folos, 
purtătorii lor fiind puţin îndemânatici. 

— Aşa e, spuse Tutmozis. Am băgat şi eu de seamă acelaşi lucru. La fel 
cred şi ofiţerii noştri, care spun că armata asiriană pe care au văzut-o aici 
ni se va împotrivi cu mult mai puţin decât hoardele libiene. 

— Spune-i, de asemenea, stăpânului nostru care ne dăruieşte viaţa, 
urmă Ramses, că nobilimea şi armata întreagă fierb de mânie când aud că 
asirienii ar putea cotropi Fenicia. Căci e ştiut doar că Fenicia este portul 
Egiptului, iar fenicienii - cei mai buni marinari ai corăbiilor noastre. Spune- 
i, în sfârşit, că am auzit de la fenicieni (lucru despre care tatăl meu cred că 


ştie mai mult) că Asiria este azi strâmtorată, fiindcă duce război la 


miazănoapte şi la răsărit, iar Asia apuseană, toată, îi este potrivnică. Aşa 
că dacă am ataca-o astăzi, am putea dobândi avuţii uriaşe şi un număr 
mare de sclavi cu care ţăranii noştri s-ar ajuta în munca lor. În încheiere, 
să-i spui însă că înţelepciunea lui este mai mare decât a întregii lumi şi că 
prin urmare voi face aşa cum îmi va porunci, numai să nu dea Fenicia pe 
mâinile lui Assar, fiindcă atunci vom pieri. Fenicia este poarta de bronz a 
vistieriei noastre şi nu ştiu dacă se află pe lume un om care să-şi dea 
poarta pe mâna tâlharului. În luna Paofi, adică la sfârşitul lunii iulie şi 
începutul lui august, Tutmozis plecă la Memfis. Nilul pornise să se umfle 
de-a binelea. Mulțimea pelerinilor asiatici care vizitau templul Astoret 
începuse să scadă, în timp ce populaţia locului ieşise să strângă cât mai în 
grabă strugurii şi inul. Ţinutul era liniştit, iar grădinile ce înconjurau 
templul erau aproape pustii. 

În vremea aceasta, Ramses, scăpat de îndatoriri de seamă şi de ospeţe, 
se dăruia dragostei lui pentru Kama. Într-o zi avu o consfătuire tainică cu 
Hiram, după care oferi templului Astoret doisprezece talanţi în aur, o 
statuetă a zeiţei, minunat sculptată în malahită, cincizeci de vaci şi o sută 
cincizeci măsuri de grâu. Darul era atât de bogat, încât marele preot al 
templului veni el însuşi la Ramses să-i cadă la picioare şi să-i mulţumească 
pentru dărnicia nemaiauzită pe care, după cum mărturisea el, popoarele 
credincioase zeiţei Astoret n-o vor uita în vecii vecilor. 

Îndeplinindu-şi datoria faţă de templu, prinţul chemă la el pe şeful străjii 
din Pi-Bast şi avu cu el o convorbire îndelungată. Peste câteva zile, oraşul 
întreg se cutremură de veştile nemaipomenite care începură să se 
răspândească. 

Kama, preoteasa zeiţei Astoret, fusese răpită, dusă undeva în taină şi 
pierdută, ca un fir de nisip în pustiu. 

întâmplarea aceasta neobişnuită avusese loc în împrejurările următoare: 
marele preot al templului o trimisese pe Kama în oraşul Sabne-Hetam, pe 
malul lacului Menzaleh, cu daruri pentru sanctuarul de acolo al zeiţei 
Astoret. Preoteasa călătorise noaptea, cu barca, fie pentru a fi ferită de 
arşiţa verii, fie pentru a scăpa de curiozitatea şi închinăciunile locuitorilor. 


Spre dimineaţă, când cei patru vâslaşi, obosiţi, aţipiseră, din tufişurile de 


pe mal se desprinseră deodată câteva bărci cu greci şi hittiţi care 
înconjurară barca unde se afla preoteasa şi o răpiră. Faptul se petrecuse 
atât de repede, încât vâslaşii fenicieni nu opuse-seră nicio rezistenţă, iar 
preoteasa, cu un căluş în gură, nu apucase nici măcar să ţipe. 

După săvârşirea sacrilegiului, grecii şi hittiţii dispăruseră în tufişuri, de 
unde ieşiră apoi la mare, scufundând însă barca ce aparținuse templului 
Astoret, pentru a împiedica urmărirea. La Pi-Bast lumea fierbea ca într-un 
stup. Toţi nu vorbeau decât despre răpirea Kamei. Unii bănuiau chiar cine-i 
făptaşul crimei. Îl învinuiau pe Sargon, asirianul, care îi propusese Kamei 
să-i fie soţie, cu condiţia să părăsească templul şi să plece împreună la 
Ninive. Alţii îl bănuiau pe grecul Lykon, care fusese cântăreţul templului 
Astoret şi o iubea de mult şi pătimaş pe Kama. Era destul de bogat ca să-i 
poată momi pe tâlharii greci şi de ajuns de păgân ca să nu şovăie să 
răpească o preoteasă. 

La templul Astoret, cum era şi de aşteptat, fu ţinută de îndată adunarea 
credincioşilor cei mai bogaţi şi evlavioşi, care hotărî în primul rând 
dezlegarea Kamei de îndatoririle ei preoțești şi apoi anularea blestemului 
ce ameninţa fecioarele aflate în slujba zeiţei, când îşi pierdeau fecioria. 
Măsura era sfântă şi înţeleaptă, fiindcă preoteasa, fiind răpită şi scoasă 
fără voia ei din legământul sacru, nu se cuvenea să fie pedepsită. 

Peste câteva zile, la templul zeiţei Astoret, în sunete de cornuri, 
credincioşii fură vestiți că preoteasa Kama a murit şi că dacă s-ar întâlni o 
femeie care i-ar semăna la faţă, nimeni n-are dreptul să se răzbune asupra 
ei şi nici să-i facă mustrări, fiindcă ea, preoteasa, n-o părăsise pe zeiţă, ci 
fusese răpită de duhuri necurate, care pentru fapta lor vor fi osândite. 

În aceeaşi zi, Hiram se duse la prinţul Ramses şi-i dădu o casetă de aur 
în care se afla un pergament prevăzut cu o sumedenie de peceţi sacre şi 
de iscălituri ale celor mai de seamă fenicieni. Era hotărârea adunării 
templului Astoret, prin care Kama era dezlegată de jurăminte şi scoasă de 
sub blestem, cu condiţia să renunţe la rangul ei de preoteasă. 

Când soarele apuse, prinţul se îndreptă cu acest document către o 
anumită casă izolată din parcul lui. Deschise tainic uşa şi urcă sus, 


ajungând într-o odaie nu prea mare. 


La lumina unei lămpi frumos lucrate, în care ardea ulei parfumat, prinţul 
o zări pe Kama. 

— În sfârşit! exclamă el, dându-i caseta de aur. Uite. Aici ai tot ce-ai 
vrut! 

Feniciana era mânioasă. Ochii îi scăpărau. Smulse caseta şi, privind-o „o 
aruncă pe podea. 

— Crezi că-i de aur? zise ea. De-o fi de aur dau oricui colierul meu. E de 
aramă şi-i doar poleită pe amândouă părţile cu o foiţă subţire de aur! 

Aşa mă întâmpini? întrebă prinţul, mirat. 

— Fiindcă îi cunosc pe fenicieni, răspunse ea. Ei falsifică nu numai aurul, 
dar şi rubinele şi safirele. 

— Kama. O întrerupse moştenitorul, în caseta asta e salvarea ta. 

— Îţi foarte mulţumesc de aşa salvare! Mi-e urât şi mi-e frică. De patru 
zile stau aici ca într-o închisoare. 

— Duci lipsă de ceva? 

— Da, îmi lipsesc lumina, aerul, râsetele, cântecele, oamenii... O, 
răzbunătoare zeiţă, cât de aspru mă pedepseşti! 

Prinţul asculta uluit. N-o putea recunoaşte în femeia asta furioasă pe 
Kama. Cea pe care o văzuse în templu, pe femeia aceea deasupra căreia 
se înălţase cântecul pătimaş al grecului. 

— Mâine, spuse el, vei putea ieşi în grădină. lar când vom pleca la 
Memfis, ori la Teba, vei petrece ca niciodată. Uită-te la mine. Oare nu te 
iubesc? Oare nu-i de ajuns unei femei cinstea de a-mi aparţine? 

— Da, răspunse ea, îmbufnată, dar înaintea mea ai avut patru femei. 

— Pe tine te iubesc cel mai mult. 

— Dacă m-ai iubi cel mai mult ai face din mine prima ta femeie, mi-ai 
dărui palatul pe care-l ocupă Sara şi mi-ai da mie slugi să mă păzească, nu 
ei. Acolo, în faţa statuii zeiţei Astoret, mi se dădea întâietate. Cei ce i se 
închinau se uitau la mine când se aplecau în faţa ei. Aici însă ce am? 
Armata bate tobele, ori cântă din fluiere în faţa casei evreicei, iar 
dregătorii îşi încrucişează braţele şi-şi înclină capetele tot în faţa casei 
evreicei... 


— În faţa fiului şi primului meu născut, o întrerupse prinţul, nerăbdător, 


iar el nu-i evreu. 

— Ba da, e evreu! ţipă Kama. Ramses sări în sus. 

— Eşti nebună? zise el şi se potoli pe loc. Nu ştii oare că fiul meu nu 
poate fi evreu? 

— lar eu îţi spun că este! strigă Kama, izbind cu pumnul în masă. E 
evreu, aşa cum e şi bunicul lui, aşa cum sunt şi unchii lui, iar numele lui 
este Isac. 

— Ce-ai spus, feniciano? Vrei oare să te alung din casa mea? 

— Bine, alungă-mă dacă am spus vreo minciună. Dar de-am spus 
adevărul, alung-o pe ea, pe cealaltă, pe evreică, şi dă-mi mie palatul. Eu 
vreau, eu merit să fiu cea dintâi în casa ta. Fiindcă cealaltă te înşală, îşi 
bate joc de tine. lar eu am renunţat pentru tine la zeiţa mea şi sunt 
ameninţată de răzbunarea ei. 

— Dovedeşte-mi, şi palatul va fi al tău. Nu! Nu se poate! E o minciună! 
zise prinţul. Sara n-ar fi cutezat să săvârşească o astfel de fărădelege. Fiul 
meu, primul meu născut... 

— Isac! Isac! strigă Kama. Du-te la ea şi te vei încredința. Ramses, fără 
să ştie prea bine ce face, fugi de la Kama şi se îndreptă spre palatul Sarei. 
Cu toate că noaptea era înstelată, rătăci, hoinărind câtva timp prin parc. ÎI 
trezi însă aerul rece, găsi drumul şi intră în casa Sarei aproape liniştit. 

Cu toate că era târziu, nu dormea nimeni. Sara spăla cu mâinile ei 
scutecele copilului, iar slugile îşi petreceau timpul mâncând, bând şi 
cântând. 

Când Ramses, palid de emoție, răsări în prag, Sara scoase un țipăt, dar 
se linişti repede. 

— Te salut, stăpâne, zise ea, ştergându-şi mâinile ude şi aplecându-se la 
picioarele lui. 

— Sara, care-i numele fiului tău? întrebă el. Înspăimântată, Sara se luă 
cu mâinile de cap. 

— Cum se numeşte fiul tău? repetă el. 

— Dear ştii, stăpâne, că numele lui e Seti, răspunse ea cu o voce de abia 
auzită. 

— Vită-te în ochii mei! 


— O, lehova, şopti Sara. 

— Vezi că minţi? Acum îţi voi spune eu că fiul meu, fiul moștenitorului 
tronului egiptean, se cheamă Isac şi e evreu, un evreu nemernic... 

— Doamne Dumnezeule! Milostiveşte-te! strigă ea, arunc îndu-se la 
picioarele prinţului. 

Ramses nu ridică nici măcar o clipă vocea, dar faţa i se făcuse 
pământie. 

— Am fost avertizat, zise el, să nu iau în casă o evreică. Rău mi se 
făcea, când vedeam ferma plină de evrei... Dar mă reţineam, căci aveam 
încredere în tine. lar tu, împreună cu evreii tăi, mi-ai furat fiul, hoaţă de 
copii ce eşti! 

— Preoţii au poruncit să fie evreu, şopti Sara, hohotind de plâns la 
picioarele prinţului. 

— Preoţi? Care preoţi? 

— Preacinstitul Herihor, preacinstitul Mefres... Mi-au spus că aşa trebuie, 
fiindcă fiul tău trebuie să devină primul rege al evreilor... 

— Preoţii? Mefres? repetă prinţul. Rege al evreilor? Doar eu ţi-am spus 
că fiul tău poate fi căpetenia arcaşilor, ori mare scrib la mine. Aşa ţi-am 
spus eu! lar tu, nemernico, ţi-ai închipuit că titlul de rege al evreilor poate 
sta alături de acela al unei căpetenii de arcaşi, ori de mare scrib? Mefres! 
Herihor! Mulţumesc zeilor că, în sfârşit, i-am înţeles pe preoţi şi că ştiu ce 
soartă pregătesc urmaşilor mei. 

Rămase pe gânduri câteva clipe. Îşi muşcă buzele. Deodată strigă, cu o 
voce puternică: 

— Hei! Slugi! Soldaţi! 

Cât ai clipi, odaia începu să se umple de lume. Intrară slujnicele Sarei, 
plângând, scribul şi supraveghetorul casei, apoi sclavii şi, în sfârşit, câţiva 
soldaţi, cu un ofiţer. 

— Moartea! strigă Sara, cu o voce sfâşietoare. Se năpusti spre leagăn, 
smulse copilul şi oprindu-se într-un colţ al odăii, strigă: 

— Pe mine mă puteţi omori, pe el însă nu-l dau! Ramses zâmbi. 

— Sutaşule, îi zise el căpeteniei, ia-o pe femeia asta cu copilul ei şi duo 


în clădirea unde locuiesc sclavii casei mele. Evreica asta nu va mai fi 


stăpână, ci slugă aceleia care o va înlocui. lar tu, adăugă el, adresându-i- 
se supraveghetorului casei, ia aminte ca mâine dimineaţă evreica să nu 
uite să spele picioarele stăpânei care va sosi aici de îndată. lar dacă sluga 
asta va face nazuri, la porunca stăpânei să fie biciuită. Hai. Duceţi-o în 
odaia slugilor! 

Ofiţerul şi supraveghetorul se apropiară de Sara, dar se opriră, 
neîndrăznind s-o atingă. Nici nu era nevoie. Sara înveli copilul, care 
plângea, cu un cearşaf şi, părăsind odaia, şopti: 

— Dumnezeu al lui Avraam, Isaac, lacov, fii milostiv cu noi... Se înclină 
adânc în faţa prinţului, în timp ce ochii-i vărsau lacrimi liniştite. Din 
vestibul, Ramses îi mai auzi glasul blând: Dumnezeu al lui Avraam, Isaac... 

Când totul se linişti, prinţul porunci: 

— Veţi merge cu torţe, până la casa dintre smochini... 

— Înţeleg, răspunse supraveghetorul. 

— Şi îndată o veţi aduce aici pe femeia care locuieşte acolo. 

— Vom face întocmai. 

— Femeia aceea va fi de azi înainte stăpâna voastră şi stăpâna Sarei 
care, în fiecare dimineaţă, îi va spăla picioarele, îi va turna apă pe trup şi-i 
va ţine oglinda în faţa chipului, Asta-i voinţa şi porunca mea. 

— Aşa va fi, răspunse slujitorul. 

— Mâine dimineaţă îmi vei spune dacă sluga cea nouă face nazuri... 
După ce dădu poruncile, prinţul se întoarse acasă, dar nu închise ochii 
toată noaptea. | se aprinsese în adâncul sufletului flacăra răzbunării. 
Simţea că fără să ridice măcar o clipă vocea, izbutise s-o strivească pe 
nemernica evreică, pe Sara, care cutezase să-l înşele. A pedepsit-o ca un 
rege, care, printr-o singură tremurare de pleoape, prăbuşeşte oamenii din 
înaltul culmilor în mlaştina sclaviei. Dar Sara fusese numai o unealtă a 
preoţilor, iar Ramses avea un mult prea puternic simţ al dreptăţii, pentru 
ca, înfrângând unealta, să-i poată ierta pe adevărații făptaşi. 

Şi furia îi sporea cu atât mai mult cu cât ştia că preoţii sunt de neatins. 
Putuse s-o alunge pe Sara, cu copil cu tot, în miez de noapte, în odaia 
slugilor, dar n-ar fi putut să-i ia puterea lui Herihor şi nici lui Mefres rangul 


de mare preot. Sara căzuse la picioarele lui ca un vierme strivit; în schimb 


Herihor şi Mefres, care-i smulseseră pe primul lui născut, se înălţau 
deasupra Egiptului şi, ce ruşine! deasupra lui însuşi, deasupra viitorului 
faraon, ca nişte piramide... 

Şi pentru a nu ştiu câta oară în anul acela îşi aminti de nedreptăţile pe 


Ar 


care i le pricinuiseră preoții. În şcoală îi bătuseră cu nuiele până ce-i 
crăpase spinarea, ori îl chinuiseră cu foamea, până ce i se lipise stomacul 
de şira spinării. La manevrele de anul trecut Herihor îi stricase tot planul, 
azvârlind apoi vina pe el şi lipsindu-l de comanda corpului de oaste. Tot 
Herihor îl făcuse să piardă încrederea părintelui său pentru faptul că o 
luase în casă pe Sara. Şi nu-l iertase până ce prinţul, umilit, nu se 
surghiunise câteva luni. 

O dată ajuns comandant al corpului de oaste şi locţiitor al faraonului, sar 
fi putut crede că preoţii vor înceta să-l mai apese cu ocrotirea lor. Dar 
tocmai acum îşi îndoiseră puterile. Îl făcuseră locţiitor, e drept, dar la ce 
bun? Ca să-l îndepărteze de faraon şi să poată încheia ei ruşinosul tratat 
cu Asiria. Pentru a căpăta lămuriri privitoare la situaţia statului, îl siliseră 
să meargă la templu, ca şi cum şi-ar fi ispăşit păcatele. lar acolo, cu 
ajutorul minunilor şi sperietorilor lor, îl înşelaseră, dându-i lămuririle cele 
mai mincinoase. S-au amestecat apoi în petrecerile şi femeile lui, l-au 
cercetat despre legăturile lui cu fenicienii, despre împrumuturile lui şi, 
până la urmă, pentru a-l umili şi a-l face de ruşine în ochii Egiptului, au 
făcut din primul lui născut un evreu. Există oare vreun ţăran, vreun sclav 
sau ocnaş, vreun egiptean de rând, care să nu aibă dreptul să-i azvârle în 
obraz: 

— Uite, erpatre, sunt mai breaz decât tine, fiindcă niciunul din fiii mei 
nu-i evreu... 

Simţind povara insultei, Ramses îşi dădu în acelaşi timp seama că nu-i 
cu putinţă să se răzbune numaidecât, Se hotărî deci să lase treaba asta 
pentru mai târziu. Învăţase la şcoala preoţilor cum să se stăpânească, iar 
la curte văzuse ce înseamnă răbdarea şi ipocrizia. Însuşirile astea îi vor fi 
scut şi zale în lupta cu tagma preoțească. Până la o vreme îi va amăgi, iar 
când va suna ceasul, îi va izbi aşa fel, încât să nu se mai ridice nicicând. 


Se crăpa de ziuă. Moştenitorul adormi adânc. Când se trezi, prima 


făptură care-i ieşi în cale fu supraveghetorul palatului Sarei. 

— Ce-i cu Sara? îl întrebă prinţul. 

— Potrivit poruncii măriei-tale, a spălat picioarele stăpânei celei noi, 
răspunse slujbaşul. 

— A făcut mofturi? 

— A fost plină de umilinţă, dar nu destul de dibace, aşa că stăpâna s-a 
mâniat şi a izbit-o cu piciorul între ochi. 

Prinţul sări în sus. 

— Şi Sara ce-a făcut? întrebă el pe nerăsuflate. 

— A căzut la pământ. lar când stăpâna i-a poruncit să piară din ochii ei, 
ea a ieşit tăcută, plângând. 

Prinţul începu să se plimbe prin odaie. 

— Dar noaptea cum a petrecut-o? 

— Noua stăpână? 

— Nu! răspunse moştenitorul. Întreb de Sara... 

— Potrivit poruncii primite s-a dus cu copilul în odaia slugilor. Acolo, 
slujnicele, din milă, i-au dat o rogojină nouă, dar Sara nu s-a culcat, ci şi-a 
petrecut noaptea întreagă cu copilul pe genunchi. 

— lar copilul? mai întrebă prinţul. 

— Copilu-i sănătos. Azi-dimineaţă, când evreica s-a dus s-o slujească pe 
noua stăpână, celelalte femei au îmbăiat copilul în apă caldă, iar femeia 
păstorului, care are şi ea un prunc, i-a dat să sugă. 

Prinţul se opri în faţa supraveghetorului. 

— Nu-i bine, zise el, când vaca, în loc să-şi alăpteze viţelul, trage la plug 
şi-i bătută cu biciul. Aşa că deşi evreica asta a săvârşit o mare nelegiuire, 
nu vreau să sufere copilul ei care-i nevinovat. De aceea Sara nu va mai 
spăla picioarele stăpânei şi nici nu va mai fi lovită în ochi de aceasta. În 
casa slugilor îi vei da o odaie separată, câteva lucruri şi hrana ce se cuvine 
unei foste ţiitoare. Şi să-şi hrănească în linişte copilul. 

— Să ne trăieşti veşnic, stăpâne! răspunse omul, fugind să împlinească 
poruncile locţiitorului, fiindcă toţi slujitorii ţineau la Sara, iar nu la 
mânioasa şi zgomotoasa Kama, care, în vreme de câteva ceasuri numai, 


îşi atrase ura tuturor. 


CAPITOLUL XXXIX 


Preoteasa feniciană îi aduse lui Ramses prea puţină fericire. Când, 
pentru prima oară, prinţul veni s-o viziteze în micul palat ocupat atunci de 
Sara, îşi închipuise că va fi întâmpinat cu mulţumiri şi recunoştinţă. Dar 
Kama îl primise, aproape mânioasă. 

— Ce-i asta? strigă ea, n-a trecut nicio jumătate de zi şi te-ai şi înduioşat 
de nemernica aceea? 

— Nu stă oare în casa slugilor? răspunse prinţul. 

— Dar supraveghetorul mi-a spus că nu-mi va mai spăla picioarele. 
Prințului nu-i plăcură vorbele ei. 

— Văd că nu eşti mulţumită, zise el. 

— Şi nici nu voi fi! izbucni Kama, până ce n-o voi umili pe evreică, până 
ce, slujindu-mi şi îngenunchind la picioarele mele, nu va uita că a fost 
cândva prima femeie şi stăpână în casa ta, până ce slugile mele nu vor 
înceta să se uite la mine cu frică şi neîncredere, iar la ea cu milă. 

Lui Ramses, Kama îi plăcea din ce în ce mai puţin. 

— Kama, zise el, ia seamă la ce-ţi voi spune. Dacă un slujitor al casei 
mele ar izbi cu piciorul în dinţii unei căţele care-şi alăptează puii, l-aş 
alunga. Tu ai lovit cu piciorul o femeie şi o mamă. Kama, în Egipt mama e 
un cuvânt sfânt, fiindcă un bun egiptean cinsteşte, cel mai mult, cât e în 
viaţă, aceste trei lucruri: zeii, faraonul şi mama... 

— O, vai şi amar de mine! strigă Kama, aruncându-se pe pat. Păcătoasa 
de mine, iată răsplata pentru faptul că m-am lepădat de zeiţa mea. Cu o 
săptămână în urmă oamenii mai puneau flori la picioarele mele şi 
mătămâiau cu miresme, iar acum... 

Prinţul se strecură din odaie în tăcere şi nu mai veni la Kama decât 
peste câteva zile. Dar o găsi iarăşi supărată. 

— Te implor, stăpâne, strigă ea, să ai ceva mai multă grijă de mine. 
Până şi slugile încep să mă nesocotească, soldaţii mă privesc cu ură şi mă 
tem să nu-mi pună cineva otravă în mâncare... 

— Am fost ocupat cu treburile oştirii, răspunse prinţul, aşa că n-am 
putut să te văd. 


— Nu-i adevărat, răspunse Kama, mânioasă. leri ai trecut chiar pe lângă 
pragul meu şi apoi te-ai dus în casa slugilor, unde stă evreica... Ai vrut să- 
mi arăţi... 

— Ajunge! o întrerupse prinţul. N-am trecut nici pe-aici, şi nici în casa 
slugilor nu m-am dus. Aşa că dacă ţi s-a părut că m-ai văzut, asta 
înseamnă că ibovnicul tău, nemernicul acela de grec, nu numai că n-a 
părăsit Egiptul, dar cutează chiar să dea târcoale grădinii mele. Feniciana 
îl asculta, înspăimântată. 

— O, Astoret! strigă ea pe neaşteptate, salvează-mă. O, pământ. 
Ascunde-mă! Fiindcă dacă ticălosul de Lykon s-a întors, o mare primejdie 
mă paşte. 

Prinţul zâmbi. Îşi pierduse însă răbdarea să tot asculte văicărelile fostei 
preotese. 

— Fii liniştită, zise el, ieşind, şi să nu te miri dacă într-una din zilele 
astea ţi-l voi aduce pe Lykon al tău legat ca pe un şacal. Obraznicul ăsta 
m-a făcut să-mi pierd răbdarea de tot. 

Întorcându-se acasă, prinţul porunci să fie chemaţi de îndată Hiram şi 
şeful străjii din Pi-Bast. Le spuse amândurora că Lykon, un grec cu chipul 
Leit ca al lui, dă târcoale palatului, şi porunci să fie prins. Hiram jură că 
dacă fenicienii vor da ajutor străjii, grecul va trebui să le cadă sigur în 
mână. Dar şeful străjii clătină din cap. 

— Te îndoieşti? îl întrebă prinţul. 

— Da, măria-ta. În Pi-Bast locuiesc numeroşi asiatici foarte evlavioşi, 
care sunt de părere că dacă o preoteasă îşi părăseşte altarul, trebuie să 
moară. Aşa că dacă grecul acesta a jurat s-o ucidă, ei îl vor ajuta. Îl vor 
ascunde şi-i vor înlesni fuga. 

— Ce crezi, prinţe? îl întrebă moştenitorul pe Hiram. 

— Şeful străjii a vorbit cu înţelepciune, răspunse bătrânul. 

— Doar aţi scos-o pe Kama de sub blestem! strigă Ramses. 

— În ceea ce-i priveşte pe fenicieni, răspunse Hiram, vă făgăduiesc că 
nu se vor atinge de Kama şi că-l vor urmări pe grec. Dar ce-i de făcut cu 
ceilalţi adepţi ai zeiţei Astoret? 


— Cutez să presupun, zise şeful străjii, că deocamdată nicio primejdie n- 


o ameninţă pe preoteasă. Dacă ar fi curajoasă, am putea-o folosi pentru a- 
| atrage pe grec şi l-am putea prinde astfel în palatul măriei-tale. 

— Du-te la ea, zise prinţul, şi vorbeşte-i despre planul tău. lar dacă îl vei 
prinde pe ticălos, îţi voi da zece talanţi. 

Când moştenitorul îi părăsi, Hiram îi spuse şefului străjii: 

— Ştiu că tu, cunoşti amândouă scrisurile şi că nu-ţi este străină 
înţelepciunea preoţilor. Când vrei, auzi prin ziduri şi vezi prin beznă. De 
aceea, cunoşti gândurile ţăranului care udă pământul cu găleata, ale 
meşteşugarului care aduce sandale la târg, ca şi ale nobilului care, 
înconjurat de slugi, e mulţumit ca un copil la sânul mamei. 

— Aşa e, răspunse dregătorul, zeii mi-au dat darul minunat al 
clarviziunii. 

— Tocmai asta-i, continuă Hiram. Datorită însuşirilor tale deosebite ai 
ghicit, desigur, că templul Astoret îţi va dărui douăzeci de talanţi dacă îl 
vei prinde pe nemernicul acela care cutează să-şi ia înfăţişarea prinţului, 
stăpânului nostru. Pe deasupra, templul îţi oferă zece talanţi dacă vestea 
despre asemănarea nevrednicului Lykon cu moştenitorul tronului nu se va 
răspândi în Egipt, Căci este un lucru de ocară şi necuviincios ca un muritor 
de rând să amintească prin chipul lui o fiinţă care se trage din zei. Aşa că 
tot ceea ce-ai auzit despre nemernicul Lykon să nu treacă dincolo de 
inimile noastre. 

— Înţeleg, răspunse dregătorul. Se poate chiar întâmpla ca un 
asemenea nelegiuit să-şi piardă viaţa mai înainte de a fi adus în faţa 
judecății... 

— Ai ghicit, adăugă Hiram, strângându-i mâna. lar orice ajutor vei cere 
fenicienilor, îţi va fi numaidecât dat. 

Se despărţiră ca doi prieteni care urmăresc un vânat preţios, cărora nu 
le pasă a cui lance va nimeri, ci numai ca fiara să fie bine atinsă şi să nu 
cadă în mâini străine. 

După câteva zile Ramses o vizită din nou pe Kama, dar o găsi într-o 
stare aproape de nebunie. Ascunzându-se în odaia cea mai mică din 
palatul ei, nemâncată, cu părul în neorânduială şi chiar nespălată, dădea 


slugilor porunci ce se băteau cap în cap. Ba cerea să vină cu toţii la ea, ba- 


i alunga pe toţi. Noaptea chema la ea straja, iar peste o clipă fugea de 
lângă oşteni, ţipând că vor s-o ucidă. 

În faţa unor asemenea fapte, dragostea zbură din inima prinţului, unde 
rămase doar zgura unei mari dezamăgiri, îşi puse mâinile în cap când 
supraveghetorul şi căpetenia îi povestiră toate acestea şi şopti: 

— Într-adevăr, rău am făcut luând-o de lângă zeiţa ei. Numai o zeiţă i-a 
putut îndura, cu răbdare, ciudăţeniile! 

Se duse cu toate acestea la Kama. O găsi palidă, cu părul ciufulit şi 
tremurând. 

— Vai mie! strigă ea. Trăiesc numai între vrăjmaşi. Slujnica vrea să mă 
otrăvească, iar femeia care mă piaptănă doreşte să mă molipsească de o 
boală îngrozitoare. Soldaţii abia aşteaptă prilejul să-şi împlânte suliţele şi 
spadele în pieptul meu. lar la bucătărie sunt sigură că-n loc de mâncăruri 
au pus la fiert ierburi vrăjite. Cu toţii pun la cale uciderea mea. 

— Kama! o întrerupse prinţul. 

— Nu-mi mai spune aşa, şopti ea, înfricoşată, numele acesta îmi aduce 
numai nenorocire. 

— De unde îţi vin toate gândurile astea? 

— De unde! Crezi că nu văd tot timpul zilei oameni străini care răsar şi 
pier în faţa palatului, mai înainte de-a chema eu slugile? lar noaptea nu 
aud oare şoapte în dosul pereţilor? 

— Ţi se pare. 

— Blestemaţilor! Blestemaţilor! strigă ea, plângând. Toţi spuneţi că mi 
se pare. Şi doar alaltăieri o mână de duşman mi-a aruncat în iatac un văl 
pe care l-am purtat o jumătate de zi, până ce mi-am dat seama că nu-i al 
meu şi că n-am avut niciodată unul la fel... 

— Unde-i vălul? întrebă prinţul, neliniştit. 

— L-am aruncat în foc, dar mai întâi l-am arătat slugilor. 

— Şi chiar dacă n-a fost al tău, ai păţit ceva? 

— Încă nimic. Dacă l-aş fi ţinut încă câteva zile în casă, desigur, m-ar fi 
otrăvit, sau aş fi luat o boală fără leac. Îi cunosc eu pe asiatici, ca şi 
apucăturile lor! 

Plictisit şi supărat, prinţul o părăsi cât putu mai grabnic cu toate 


rugăminţile ei de a mai rămâne, întrebând slujnicele despre văl, i se spuse 
că nu era al Kamei şi că i-a fost aruncat de cineva de-afară. 

Moştenitorul porunci să se dubleze garda în palat şi în jurul palatului şi, 
nemaiştiind ce să facă, se îndreptă spre palatul lui. 

„N-aş fi crezut niciodată, îşi spunea el, că o singură femeie poate 
pricinui atâta zăpăceală! Patru hiene proaspăt prinse în capcană nu-s mai 
turbate decât feniciană asta!”... 

Ajuns acasă, prinţul îl găsi pe Tutmozis care tocmai se întorsese de la 
Memfis şi abia avusese timp să se îmbăieze şi să-şi schimbe hainele de 
drum. 

— Ce veşti mi-aduci? îl întrebă el, bănuind că nu-s bune. L-ai văzut pe 
tatăl meu? 

— L-am văzut pe zeul însorit al Egiptului, răspunse Tutmozis, şi iată ce 
mi-a spus... 

— Spune, îl îndemnă moştenitorul. 

— Aşa a vorbit stăpânul nostru, continuă Tutmozis, încrucişându-şi 
braţele pe piept şi aplecându-şi capul: Timp de treizeci şi patru de ani am 
cârmuit carul greu al Egiptului şi sunt atât de trudit, încât suspin după 
marii mei strămoşi, care locuiesc în ţinuturile de dincolo de soare-apune. 
În curând voi părăsi pământul acesta şi atunci fiul meu, Ramses, se va 
urca pe tron şi va face cu statul nostru ce-l va sfătui înţelepciunea. 

— Aşa a spus sfântul meu părinte? 

— Acestea-s cuvintele lui, spuse întocmai, răspunse Tutmozis. Faraonul 
mi-a repetat, de câteva ori, că nu-ți lasă niciun fel de porunci pentru viitor, 
pentru ca tu să poţi cârmui Egiptul aşa cum vei crede singur de cuviinţă... 

— O, zei! Sănătatea lui să fie oare chiar atât de zdruncinată? De ce numi 
îngăduie să mă duc la el? întrebă prinţul, întristat. 

— Trebuie să rămâi aici, fiindcă aici s-ar putea să fie nevoie de tine. 

— lar tratatul cu Asiria? întrebă moştenitorul. 

— E încheiat, astfel că Asiria poate, fără vreo piedică din partea noastră, 
să ducă război la răsărit şi la miazănoapte. Asupra Feniciei nu s-a hotărât 
nimic, rămânând totul pentru vremea când te vei urca tu pe tron. 

— O, rege binecuvântat şi sfânt! strigă prinţul, de ce îngrozitoare 


moştenire m-ai scăpat! 

— Aşadar, cu Fenicia nu s-a hotărât nimic, continuă Tutmozis. Dar, în 
acelaşi timp, s-a întâmplat un lucru neplăcut, deoarece faraonul, spre a da 
Asiriei o mărturie că nu-i va fi piedică în războiul cu popoarele nordice, a 
poruncit să se reducă armata noastră cu douăzeci de mii de soldaţi 
mercenari. 

— Ce-ai spus? exclamă moştenitorul, uluit. Tutmozis dădu din cap, în 
semn de tristeţe. 

— Din nefericire ăsta-i adevărul, zise el. Şi chiar au dat drumul la patru 
corpuri de oaste libiene. 

— Dar e o nebunie! răspunse prinţul, aproape urlând şi frângându-şi 
mâinile. De ce ne micşorăm atât de mult forţele? Ce vor face oamenii 
aceştia? 

— Au şi apucat drumul pustiului Libiei şi ori îi vor jefui pe libieni, ceea ce 
nouă ne va pricinui bătaie de cap, ori se vor uni cu ei şi, împreună, se vor 
năpusti asupra hotarelor noastre apusene... 

— N-am auzit nimic până acum! Ce-au făcut? Şi când au făcut aşa ceva? 
Nicio ştire n-a ajuns până la noi, strigă prinţul. 

— Fiindcă mercenarii care au plecat au luat drumul deşertului, prin 
Memfis, iar Herihor a dat poruncă să nu se vorbească despre lucrul 
acesta... 

— Nici chiar Mefres şi Mentezufis nu ştiu nimic? întrebă locţiitorul. 

— Ei ştiu, răspunse Tutmozis. 

— Ei ştiu, iar eu nu! 

Prințul se linişti pe loc, dar păli, iar pe fața lui tânără se zugrăvi o ură 
cumplită. Îl apucă de amândouă mâinile pe Tutmozis şi, strângându-i-le 
puternic, îi şopti: 

— Ascultă, pe capetele sfinte ale tatălui şi mamei mele, pe memoria lui 
Ramses cel Mare, pe toţi zeii, dacă ei există, jur, că dacă sub domnia mea 
preoţii nu se vor supune voinţei mele. Îi voi strivi!... 

Tutmozis asculta, înspăimântat. 

— Eu sau ei! încheie prinţul. Egiptul nu poate avea doi stăpâni... 


— De obicei a avut doar unul singur: faraonul, adăugă favoritul. 


— Aşadar, îmi vei fi credincios? 

— Eu, nobilimea întreagă. Şi armata, îţi jur! 

— Ajunge! încheie prinţul. Acum n-au decât să dea drumul mercenarilor. 
N-au decât să semneze tratate. N-au decât să se ascundă din faţa mea, ca 
liliecii, şi să ne înşele pe noi, pe toţi. Dar va veni vremea... lar acum, 
Tutmozis, odihneşte-te şi vino la mine astă-seară, la ospăț... Oamenii 
aceştia m-au dat atât de mult la o parte, că mie numi mai rămâne decât 
să petrec. Deci, voi petrece... Dar cândva le voi arăta cine e stăpânul 
Egiptului... 

Din ziua aceea începură din nou ospeţele. Prinţul, ca şi cum s-ar fi 
ruşinat de armată, nu mai făcu instrucţie. În schimb, palatul îi era plin de 
nobili, ofiţeri, scamatori şi cântărețe, iar nopţile aveau loc orgii unde 
sunetele harpelor se amestecau cu ţipetele oaspeţilor beţi, cu râsetele 
ascuţite ale femeilor. 

La unul din aceste ospeţe, Ramses o pofti pe Kama. Ea nu veni. Prinţul 
se supără. Tutmozis băgă de seamă şi-i zise: 

— Mi s-a spus, erpatre, că Sara a pierdut încrederea ta şi a fost 
pedepsită. 

— Să nu-mi mai aminteşti de evreica asta. Răspunse moştenitorul. Doar 
ştii ce-a făcut cu fiul meu... 

— Da, ştiu, zise Tutmozis, dar mi se pare că nu din vina ei s-a întâmplat 
aşa. Am auzit la Memfis că onorata ta mamă, regina Nikotris, şi 
preacinstitul Herihor au făcut din fiul tău un evreu cu scopul ca mai târziu 
să domnească asupra izraeliţilor. 

— Izraeliţii nici n-au rege, ci numai preoţi şi judecători, îl întrerupse 
prinţul. 

— Nu au, dar doresc să aibă. S-au săturat şi ei de cârmuirea preoţilor. 

Moştenitorul făcu un gest dispreţuitor. 

— Vizitiul faraonului, răspunse el, face mai mult decât toţi regii şi cu atât 
mai mult decât un oarecare rege izraelit, care nici nu există încă. 

— Oricum, vina Sarei nu este atât de mare, adăugă Tutmozis. De aceea 
află că şi preoţii îşi vor primi într-o zi pedeapsa. 

— În cazul acesta nici ei nu sunt prea vinovaţi. Preacucernicul Herihor, 


de pildă, a făcut asta dorind să mărească gloria şi puterea dinastiei tale. 
De altminteri, a făcut-o cu ştirea reginei Nikotris. 

— Dar Mefres de ce se amestecă în treburile mele? întrebă prinţul. Doar 
el trebuie să vegheze numai asupra templului şi nu să se îngrijească de 
soarta urmaşilor faraonului. 

— Mefres este un bătrân care începe să aibă apucături ciudate. Întreaga 
curte râde de Mefres, din pricina vrăjilor lui despre care nici eu n-am avut 
cunoştinţă, cu toate că l-am văzut şi-l văd aproape în fiecare zi pe sfântul 
acesta. 

— Dar ce anume face? 

— Face slujbe solemne de câteva ori pe zi, răspunse Tutmozis, în cele 
mai tainice unghere ale templului, poruncind preoţilor să bage de seamă 
dacă zeii nu-l înalţă în aer, în timpul rugăciunilor. 

— Ha!... Ha!... Ha!... râse moştenitorul. Şi toate astea se petrec aici, în 
Pi-Bast, sub ochii noştri, iar eu nu ştiu nimic! 

— Taină preoțească. 

— Taină despre care vorbesc toţi oamenii din Memfis! Ha!... Ha!... Ha!... 
La circ am văzut un scamator caldeian, care se ridica în aer. 

— L-am văzut şi eu, adăugă Tutmozis, dar era o scamatorie, în timp ce 
Mefres vrea să se înalțe, cu adevărat, deasupra pământului, pe aripile 
credinţei. 

— O nebunie nemaipomenită, zise prinţul. Şi ceilalţi preoţi ce zic? 

— Se pare că în papirusurile noastre sfinte se aminteşte că pe vremuri 
au fost şi la noi proroci care aveau darul înălţării în aer, aşa că pe ei nu-i 
miră încercările lui Mefres. Şi cum la noi, după cum bine ştii, cei mici văd 
tot ceea ce-i pe placul celor mari, unii dintre preoţi spun că Mefres se 
înalţă într-adevăr, în timpul rugăciunii, cu câteva degete deasupra 
pământului. 

— Ha!... Ha!... Ha!... Şi pe seama tainei acesteia petrece întreaga curte, 
pe când noi, aici, ca ţăranii sau săpătorii, nici măcar nu bănuim minunile 
ce se petrec sub ochii noştri. Jalnică soartă mai are şi moştenitorul tronului 
egiptean! zise prinţul, râzând. 


Când se linişti, la repetatele rugăminţi ale lui Tutmozis, porunci ca Sara 


şi copilul să fie mutaţi din casa slugilor în mica locuinţă unde stătuse în 
primele zile Kama. 

Slugile moştenitorului fură bucuroase de măsura aceasta şi toate 
slujnicele, sclavii şi chiar scribii o conduseră pe Sara la noua ei casă, cu 
muzică şi cu strigăte de bucurie. 

Auzind larmă, Kama întrebă ce s-a întâmplat. Când i se spuse că Sara a 
intrat din nou în graţia moştenitorului şi că din casa slugilor s-a mutat din 
nou într-un mic palat, fosta preoteasă, înfuriată, îl chemă la ea pe Ramses. 
Prinţul sosi. 

— Aşa te porţi cu mine? strigă ea, nemaiputându-se stăpâni. Aşa? Mi-ai 
făgăduit să fiu prima ta femeie, dar luna nici n-a străbătut măcar jumătate 
din cer, că ţi-ai şi călcat făgăduiala. Îţi închipui, poate, că răzbunarea zeiţei 
Astoret cade numai asupra preotesei şi că-i cruţă pe prinți? 

— Spune-i lui Astoret a ta, răspunse moştenitorul liniştit, să nu-i 
ameninte niciodată pe prinți, fiindcă poate şi ea ajunge în casa slugilor. 

— Am înţeles, strigă Kama. Vrei să spui că pot ajunge şi eu în casa 
slugilor şi poate chiar în temniţă, în timp ce tu vei petrece nopţile la 
evreica ta! Asta drept răsplată că i-am părăsit pe zei şi mi-am atras 
blestemul asupra capului, pentru tine! Pentru că n-am nicio clipă de linişte, 
pentru că mi-am pierdut tinereţea, viaţa, şi chiar sufletul pentru tine, asta-i 
răsplata ce mi-o dai. 

În inima sa prinţul recunoscu că, într-adevăr, Kama se sacrificase mult 
pentru el şi-i păru rău. 

— N-am fost şi nu mă voi duce la Sara, răspunse el. Dar ce-ţi pasă ţie 
dacă nefericita aceasta va avea din nou o viaţă omenească şi-şi va putea 
alăpta copilul? Feniciana se cutremură. Ameninţă cu pumnii, părul i se 
ridică în vârful capului, iar în ochi i se aprinse scânteia urii. 

— Ăsta-i răspunsul ce mi-l dai? Evreica e nefericită pentru că ai gonit-o 
din palat, iar eu trebuie să fiu mulţumită, deşi zeii m-au gonit din toate 
templele lor. lar sufletul meu... sufletul unei preotese, scăldat în lacrimi şi 
teamă, nu are oare în faţa ta o însemnătate mai mare decât odrasla ei... 
de n-ar mai trăi... de n-ar mai... 


— Taci! strigă prinţul, astupându-i gura. 


Ea se dădu înapoi, înspăimântată. 

— Deci nu mi-e îngăduit nici măcar să mă plâng de nenorocirea în care 
mă aflu? întrebă ea. Dacă ţii aşa de mult la copilul acesta, de ce m-ai răpit 
din templu, de ce mi-ai făgăduit că voi fi prima femeie în casa ta? Păzeşte- 
te, ridică ea din nou glasul, ca Egiptul, aflând de năpăstuirea mea, să nu-ţi 
spună sperjur. 

Prinţul dădu din cap şi zâmbi. Apoi se aşeză şi zise: 

— Într-adevăr, dascălul meu avea dreptate când mi-a spus să mă feresc 
de femei. Femeia e ca o piersică coaptă în faţa unui om, a cărui limbă e 
arsă de sete. Dar pare numai aşa... Vai de nebunul care va cuteza să 
muşte acest fruct frumos: în locul unei dulceţi răcoritoare va găsi un cuib 
de viespi care îi vor răni nu numai buzele, dar şi inima. 

— Ai şi început să te plângi? Nici măcar de ruşinea asta nu mă cruţi, pe 
mine, care ţi-am jertfit rangul de preoteasă şi virtutea mea! 

Moştenitorul continua să dea din cap şi să zâmbească. 

— Niciodată nu mi-aş fi putut închipui, zise el după o clipă, că s-ar putea 
adeveri povestea pe care o spun ţăranii Când se pregătesc de culcare. 
Astăzi văd însă că aşa e. Ascult-o şi tu. Kama, poate te vei răzgândi şi nu 
mă vei mai sili să te lipsesc de bunăvoința ce o am faţă de tine... 

— Îmi spui acum şi basme, se vaită preoteasa cu amărăciune. Mi-ai mai 
povestit unul şi bine mi-a mai mers, ascultându.-l... 

— Basmul ăsta îţi va folosi, cu siguranţă, dacă vei vrea să-l pricepi. 

— E vorba în el şi despre bastarzii evrei? 

— Şi despre preotese, numai fii cu luare-aminte. S-a întâmplat demult, 
aici. La Pi-Bast. Într-o bună zi prinţul Satni văzu o femeie foarte frumoasă 
în piaţa din faţa templului Ptah. Era mai frumoasă decât toate celelalte pe 
care le întâlnise până atunci şi avea asupră-i aur mult. Prințului îi plăcu 
nespus. Întrebă cine e şi când află că era fiica marelui preot din Pi-Bast, îl 
trimise la ea pe scutierul său cu următoarea propunere: „Îţi dau zece inele 
de aur, dacă petreci o oră cu mine”. Scutierul se duse la frumoasa Tbubui 
şi-i repetă cuvintele prinţului Satni. Tbubui îl ascultă cu bunăvoință şi-i 
răspunse aşa cum îi stă bine unei fete: „Sunt fiica marelui preot, o fată 


cinstită, iar nu o femeie pierdută. Aşa că dacă prinţul vrea să aibă plăcerea 


de a mă cunoaşte, să poftească în casa mea. Unde totul va fi pregătit, iar 
cunoştinţa noastră nu va da prilej de bârfeli cumetrelor din târg.” Şi aşa, 
prinţul Satni a urmat-o pe fecioara Tbubui la etajul de sus, în odăile ei. Ai 
căror pereţi erau căptuşiţi cu lapislazuli şi cu smalţ de un verde-palid. 
Acolo erau multe paturi acoperite cu ţesături scumpe şi multe măsuţe cu 
un singur picior, având pe ele cupe de aur. Una din ele a fost umplută cu 
vin şi dată prinţului, iar Tbubui îi zise: „Binevoieşte şi bea”. Prinţul 
răspunse: „Ştii doar că n-am venit aici să beau vin”. Totuşi se aşezară la 
ospăț, în cursul căruia Tbubui purta un veşmânt lung, închis până la gât. 
Când prinţul vru s-o sărute, ea se dădu la o parte şi-i spuse: „Casa aceasta 
va fi a ta. Să nu uiţi însă că nu sunt o femeie de stradă, ci o fată 
neprihănită. Aşa că dacă doreşti să-ţi fiu supusă, jură-mi credinţă şi 
dăruieşte-mi averea ta.” „Să vină scribul!” strigă prinţul. lar când acesta 
sosi, Satni îi porunci să scrie actul de căsătorie şi actul de danie, prin care 
toţi banii lui, toate moşiile sale le trecea pe numele frumoasei Tbubui. 
Peste o oră, slugile îl vestiră pe prinţ că jos îl aşteaptă copiii lui. Atunci 
Tbubui îl părăsi, dar se înapoie curând, îmbrăcată într-o rochie de mătase 
străvezie. Satni vru din nou s-o strângă la piept, dar ea îl dădu la o parte, 
spunând:.. Casa asta va fi a ta. Dar întrucât eu nu sunt o stricată, ci o 
copilă neprihănită, de vrei să fiu a ta, trebuie ca fiii tăi să renunţe printr-un 
act în regulă la averea lor, ca mai târziu să nu-i poarte pe la judecăţi pe fiii 
mei „. Satni îi chemă pe copii sus şi le porunci să iscălească actul de 
renunțare, ceea ce aceştia făcură. Dar când, întărâtat de o rezistenţă atât 
de îndelungată, vru să se apropie de Tbubui, aceasta îl opri din nou. Casa 
asta va fi a ta. Îi zise ea. Dar eu nu sunt ca oricare, ci o fecioară curată. 
Aşa că dacă mă iubeşti, porunceşte să fie ucişi copiii tăi, ca să nu-mi 
răpească vreodată averea...” 

— Ce poveste lungă! îl întrerupse Kama, nerăbdătoare. 

— Se va sfârşi îndată, răspunse moştenitorul. Şi ştii, Kama, ce a răspuns 
Satni? „Dacă tu vrei, să se facă şi asta!” 

Nici n-a fost nevoit să repete de două ori vorba, şi Tbubui porunci să fie 
ucişi copiii chiar în faţa tatălui lor, iar mădularele lor însângerate le aruncă 


pe fereastră câinilor şi pisicilor. Şi de abia atunci Satni intră în iatacul ei şi 


se odihni pe patul de abanos încrustat cu fildeş.“ 

— Bine a făcut Tbubui că n-a avut încredere în făgăduielile bărbaţilor, 
zise feniciana, mânioasă. 

— Dar Satni, răspunse moştenitorul, a făcut şi mai bine; s-a trezit, 
deoarece îngrozitoarea sa crimă fusese doar un vis. lar tu, Kama, ţine bine 
minte că mijlocul cel mai sigur de a-l trezi pe un bărbat din beţia dragostei 
lui, e să arunci blesteme asupra fiului său... 

— Fii liniştit, stăpâne, niciodată nu-ţi voi mai pomeni despre nenorocirea 
mea şi nici despre fiul tău, răspunse feniciana cu glas mohorât. 

— lar eu n-am să te lipsesc de bunăvoința mea şi vei fi fericită, încheie 
Ramses. 


Ramesses II's victory over the Cheta people and. The Siege of Dapur. 
Made after a mural in Ramesses II's temple in Tebes 

VOLUMUL II 


CAPITOLUL | 


Veştile îngrozitoare, privitoare la libieni, începuseră să se răspândească 
chiar şi în rândurile populaţiei oraşului Pi-Bast. Oamenii povesteau că 
mercenarii barbari, concediaţi de preoţi, s-au dedat. În drum spre ţara lor, 
mai întâi la cerşit, apoi la furtişaguri, iar în cele din urmă s-au pus pe jaf, 
dând foc satelor egiptene şi ucigând pe locuitori. Astfel, în răstimp de 
numai câteva zile, fură atacate şi nimicite localităţile: Hinensu, Pimat şi 
Kasa, aflate la sud de lacul Moeris. În acelaşi chip pierise şi o caravană de 
neguţători şi pelerini egipteni, care se întorcea din oaza Uit-Mehe. Întregul 
hotar de apus al statului era în primejdie. Locuitorii fugeau chiar şi din 
Terenuthis. Căci şi în ţinutul acesta începuseră să se ivească, dinspre 
mare, bande libiene, trimise, pare-se, de cumplita lor căpetenie Musavasa, 
care se pregătea să stârnească pretutindeni, printre neamurile din deşert, 
războiul sfânt împotriva Egiptului. 

Aşa că, dacă bolta cerului rămânea seara, spre apus, mai îndelung 
purpurie, locuitorii din Pi-Bast erau cuprinşi de panică. Se adunau pe 
străzi, ieşeau pe terasele caselor sau se căţărau pe copaci şi de acolo 
strigau, cât îi ţinea gura, că văd vâlvătăi la Menuf sau spre Sohem. Erau şi 
dintre aceia care, cu tot întunericul nopţii, susțineau că-i văd fugind pe 
locuitori, sau că zăresc bandele libiene venind spre Pi-Bast, în rânduri 
lungi, negre. 

Cu toată panica din sânul populaţiei, slujbaşii nomului nu luau niciun fel 
de măsuri, pentru că nu primiseră niciun fel de porunci de la mai-marii lor, 
în privinţa aceasta. 

Neliniştea mulţimii ca şi nepăsarea slujbaşilor din Pi-Bast nu-i erau 
necunoscute prinţului Ramses. Fu cuprins de o mânie cumplită când văzu 
că nu primeşte niciun fel de îndrumări din Memfis: şi cum nici Mefres, nici 
Mentezufis nu veneau să se sfătuiască cu el despre întâmplările 
îngrijorătoare care tulburau statul, nu-i mai căută nici el şi nici nu porunci 
să se facă vreun fel de pregătiri militare-. În cele din urmă, încetă chiar să 
se mai îngrijească de unităţile care se aflau într-o tabără lângă Pi-Bast; în 
schimb, adunând în palat întregul tineret nobil, petrecea şi chefuia, 


înăbuşindu-şi în inimă indignarea împotriva preoţilor, ca şi temerea pentru 
soarta statului. 

— Ai să vezi, spuse el într-o bună zi lui Tutmozis, că preoţii vor împinge 
lucrurile până acolo, încât Musavasa va pune mâna pe Egiptul de Jos, iar 
noi va trebui să fugim la Teba, sau poate chiar până la Sunn“$, dacă nu 
cumva etiopienii ne-or alunga şi de-acolo. 

— Drept ai vorbit, răspunse Tutmozis, ocârmuitorii noştri se poartă în 
aşa fel, de parcă ar fi nişte trădători de ţară. 

În prima zi a lunii Hator (august-septembrie) avu loc în palatul 
moştenitorului un mare ospăț. Începură să petreacă pe la orele două după- 
amiază, iar mai înainte de apusul soarelui erau beţi cu toţii. Lucrurile 
merseseră atât de departe, încât bărbaţii şi femeile se rostogoleau de-a 
valma pe pardoseala inundată de vin, plină de flori şi de cioburi de amfore 
sparte. 

Prinţul era cel mai treaz dintre toţi. Nu se tolănise încă; stătea într-un 
jiâţ, ţinând pe genunchi două dansatoare frumoase; una îl îmbia cu vin, iar 
cealaltă îi ungea capul cu uleiuri parfumate. În clipa aceasta, pătrunse în 
sală un oştean care, sărind peste câţiva oaspeţi beţi, se apropie de 
moştenitor. 

— Măria-ta, şopti el, cucernicii Mefres şi Mentezufis doresc să-ţi 
vorbească de îndată. 

Moştenitorul le dădu la o parte pe cele două fete şi, îmbujorat la faţă, cu 
tunica pătată şi paşii nesiguri, se îndreptă spre odaia sa, la etaj. văzându-l, 
Mefres şi Mentezufis îşi încrucişară privirile. 

— Ce doriţi, preacucernicilor? întrebă prinţul lăsându-se într-un jilţ. 

— Nu ştim, măria-ta, dacă ne vei putea înţelege... Răspunse Mentezufis, 
încurcat. 

— A! Credeţi că m-am îmbătat? strigă prinţul. Să nu vă fie teamă! 
Astăzi, Egiptul întreg şi-a ieşit din minţi, aşa încât cei mai mulţi oameni cu 
scaun la cap se găsesc tot printre beţivi... Preoţii se posomorâră, iar 
Mentezufis zise: 

— Măria-ta ştie, că regele nostru şi marele sfat al preoţilor au hotărât să 

dea drumul la douăzeci de mii de mercenari? 

— Să presupunem că nu ştiu, îl întrerupse moştenitorul. Căci nu numai 
că nu mi-aţi cerut sfatul într-o hotărâre atât de însemnată, dar n-aţi 
binevoit nici măcar să mă înştiinţaţi că patru regimente au şi fost 
desfiinţate, iar oamenii lor, înfometați, ne jefuiesc oraşele... 

— Oare judeci poruncile preamăritului faraon? întrebă Mentezufis. 

— Nu ale faraonului, strigă prinţul bătând din picior, ci ale unor trădători 
care, folosindu-se de boala tatălui şi suveranului meu, vor să vândă statul 
asirienilor şi libienilor. 

Preoţii înmărmuriră. Asemenea cuvinte nu fuseseră rostite până atunci 
de niciun egiptean. 

— Îngăduie-ne, măria-ta, să ne înfăţişăm peste câteva ore, când te vei fi 
liniştit, spuse Mefres. 

— Nu-i nevoie. Ştiu ce se petrece la hotarul nostru apusean. Sau, mai 
degrabă, nu eu ştiu, ci bucătarii mei, grăjdarii şi fetele care spală vasele. 
Aşa că acum veţi binevoi poate, măriţi preoţi, să-mi faceţi cunoscute şi 
mie planurile voastre? 

Mentezufis îşi luă o înfăţişare nepăsătoare şi zise: 

— Libienii s-au răsculat şi încep să strângă bande, cu gândul de a se 
năpusti asupra Egiptului. 

— Înţeleg. 

— Deci, din voinţa faraonului, urmă Mentezufis, şi a marelui sfat, 
urmează ca măria-ta să aduni oastea Egiptului de Jos şi să-i nimiceşti pe 
răzvrătiți. 

— Şi porunca? 

Mentezufis scoase din sân un pergament prevăzut cu peceţi şi-l înmână 
prinţului. 

— Aşadar, din clipa aceasta sunt comandant şef şi deţin puterea 
supremă în această provincie? întrebă Ramses. 

— Da, aşa este. 

— Şi vă pot chema când vreau să mă sfătuiesc cu voi? 

— Fireşte, răspunse Mefres, deşi în clipa de faţă... 

— Staţi jos! îl întrerupse prinţul. Cei doi preoţi îndepliniră porunca. 


— Şi acum, spuneţi-mi, de ce-aţi dat drumul libienilor? 

— Şi-o să mai dăm şi altora, adăugă Mentezufis. Adunarea preoţilor vrea 
să scape ţara de cei douăzeci de mii de soldaţi străini cu care cheltuim 
atâta, pentru ca veniturile faraonului să sporească cu patru mii de talanţi 
pe an, bani fără de care curtea ar avea de îndurat lipsuri... 

— Lipsuri care însă nu ameninţă nici pe cel mai amărât dintre preoţii 
egipteni! completă prinţul. 

— Uiţi, măria-ta, că nu se cuvine să numeşti „amărât” pe un preot, 
ripostă Mentezufis. lar dacă niciunul dintre ei nu-i ameninţat de lipsuri, 
meritul este al vieţii lor cumpătate. 

— În cazul acesta, pesemne că statuile de piatră sorb vinul adus zilnic 
templelor şi că zeii îşi împodobesc ei femeile cu aur şi giuvaeruri scumpe, 
spuse prinţul în bătaie de joc. Dar să lăsăm la o parte viaţa voastră 
cumpătată! Dacă adunarea preoţilor a dat poruncă să fie alungaţi cei 
douăzeci de mii de mercenari, lăsând deschise porţile Egiptului în faţa 
bandelor de jefuitori, n-a făcut-o ca să umple tezaurul faraonului... 

— Atunci de ce? 

— Ca să fie pe placul regelui Assar. Şi cum faraonul s-a împotrivit să dea 
Fenicia pe mâna asirienilor, voi vreţi să slăbiţi statul în alt chip: daţi 
drumul dinadins mercenarilor şi puneţi la cale un război la hotarul nostru 
de apus. 

— Îi iau pe zei drept mărturie că ne uimeşti măria-ta! exclamă 
Mentezufis. 

Umbrele faraonilor ar fi şi mai uimite dacă ar auzi că în acelaşi Egipt, în 
care puterea faraonului a fost încătuşată, un oarecare şarlatan caldeiean 
poate înrâuri soarta statului. 

— Nu-mi pot crede urechilor!... strigă Mentezufis. Ce vrei să spui, măria- 
ta, pomenind despre un oarecare caldeiean? 

Prinţul râse batjocoritor. 

— Vorbesc despre Beroes, îi spuse el lui Mentezufis. Dacă n-ai auzit de 
el, întreabă-l pe preacinstitul Mefres. lar dacă nici el nu-şi mai aduce 
aminte, să-i ceară lămuriri lui Herihor şi lui Pentuer. lată marele secret al 
templelor voastre! Un străin, furişat în Egipt ca un tâlhar, porunceşte 


marilor preoţi încheierea unui tratat atât de ruşinos, încât nu l-am fi putut 
semna decât numai după pierderea multor bătălii, după nimicirea întregii 
armate şi a celor două capitale. Şi când te gândeşti că toate acestea le-a 
făcut un singur om, care e, nici vorbă, iscoada regelui Assar! lar înţelepţii 
noştri s-au lăsat îmbrobodiţi în aşa chip de vorbele lui meşteşugite, încât 
atunci când faraonul nu le-a îngăduit să dea Fenicia, ei, nemaiavând 
altceva de făcut, s-au apucat să dea drumul mercenarilor şi să stârnească 
război la hotarul de apus. S-a mai pomenit vreodată una ca asta? urmă 
Ramses, pierzându-şi stăpânirea de sine. Şi tocmai acum, când e cel mai 
prielnic moment să ne sporim oştirea la trei sute de mii de oameni şi să 
înaintăm spre Ninive cucernicii aceştia cu mintea rătăcită alungă douăzeci 
de mii de oşteni şi dau foc propriei loi case... 

. Mefres ascultase aceste cuvinte de cruntă batjocură, palid şi nemişcat. 
La urmă, spuse: 

— Nu ştiu, măria-ta, din ce izvor ţi-ai cules ştirile. Numai de-ar fi şi el tot 
atât de curat ca inimile celor din marele sfat al preoţilor! Să spunem totuşi 
că ai dreptate şi că un preot caldeean a izbutit să înduplece adunarea 
preoţilor să iscălească un tratat atât de greu cu Asiria. Şi chiar dacă 
lucrurile s-ar fi petrecut aşa, de unde ştii că preotul acesta n-a fost un 
trimis al zeilor, care, prin gura lui, ne-au vestit primejdiile ce pândesc 
Egiptul?... 

— De când se bucură caldeenii de o atât de mare încredere din partea 
voastră? întrebă prinţul. 

— Preoţii caldeeni sunt fraţii mai vârstnici ai celor egipteni, răspunse 
Mentezufis. 

— Atunci poate că şi regele Asiriei este stăpânul faraonului? întrebă 
prințul. 

— Nu huli, măria-ta! îl întrerupse cu asprime Mefres. Vorbeşti cu mult 
prea multă uşurinţă despre cele mai sfinte taine, iar lucrul acesta a fost 
primejdios şi altora, chiar mai mari decât tine! 

— Bine. N-am să mai scormonesc lucrurile. Aş vrea să ştiu, totuşi, după 
ce semne ştiţi voi că un caldeiean este trimis al zeilor şi nu o iscoadă a 
regelui Assar? 


— După minuni, răspunse Mefres. Dacă la porunca ta, prinţe, odaia 
aceasta s-ar umple de spirite, dacă puteri nevăzute te-ar înălța în aer, am 
spune că eşti trimisul zeilor nemuritori şi ţi-am asculta sfatul... Ramses 
dădu din umeri. 

— Am văzut şi eu duhuri: erau născocite de o tânără fată. Am văzut şi- 
un scamator ridicat în aer... la circ... 

— Numai că n-ai băgat de seamă sforile subţiri pe care le ţineau în dinţi 
cele patru ajutoare ale sale. Adăugă Mentezufis. 

Prinţul râse din nou şi, aducându-şi aminte de vorbele lui Tutmozis cu 
privire la practicile sacre ale lui Mefres, zise batjocoritor: 

— Pe vremea regelui Keops, un mare preot ţinea cu orice preţ să 
zboare; pentru aceasta se ruga zeilor, poruncind celor din preajmă să vadă 
dacă nu cumva puteri nevăzute îl saltă în aer. Şi, închipuiţi-vă că, din clipa 
aceea, nu era zi în care prorocii să nu-l fi asigurat că se înalţă, cam puţin, 
ce-i drept, abia cu un deget de la pământ... Dar... ceai păţit, 
preacucernice? întrebă el deodată pe Mefres. Într-adevăr, ascultându-şi 
propria poveste, marele preot se clătinase în jilţ şi s-ar fi prăbuşit, de nu l- 
ar fi sprijinit Mentezufis. 

Ramses se tulbură. Îi dădu bătrânului apă, îi frecă fruntea şi tâmplele cu 
oţet. Începu să-l răcorească cu evantaiul... Nu peste mult, Mefres îşi 
reveni. Se ridică de pe scaun şi-i zise lui Mentezufis: 

— Cred că ne putem retrage. 

— Şi eu socotesc la fel. 

— lar eu ce am de făcut? întrebă prinţul, dându-şi seama că se 
petrecuse ceva grav. 

— Să-ţi îndeplineşti datoria de comandant suprem, răspunse Mentezufis 
pe un ton rece. 

Cei doi preoţi se ploconiră ceremonios în faţa prinţului şi ieşiră. Prinţul 
se trezise de-a binelea. Simţea însă pe inimă o povară. În clipa aceea 
înţelese că a săvârşit două greşeli de neiertat: recunoscuse în faţa 
preoţilor că le cunoştea marea taină şi îşi bătuse joc, nemilos, de Mefres. 

Ar fi dat un an din viaţă dacă ar fi putut şterge din amintirea lor toată 


vorbăria aceea. Dar era prea târziu. 


„N-am ce face, cugetă el, m-am dat de gol şi m-am ales cu vrăjmaşi de 
moarte. Lupta începe deci în clipa cea mai puţin prielnică mie. Dar să 
mergem înainte. Au mai fost doar faraoni care au luptat şi i-au învins pe 
preoţi, şi încă fără să aibă aliaţi prea puternici.” Simţea însă că-şi 
înrăutăţeşte în aşa măsură situaţia, încât se jură pe capul sfânt al tatălui 
său să nu mai bea niciodată peste măsură. Porunci să fie chemat 
Tutmozis. Acesta se înfăţişă numaidecât, treaz de-a binelea. 

— Suntem în război, şi eu sunt comandant suprem, zise moştenitorul. 
Tutmozis se înclină până la pământ. 

— Şi niciodată n-am să mă mai imbăt. Adăugă prinţul. Dar ştii de ce? 

— Un comandant trebuie să se ferească de băutură şi de miresme 
ameţitoare, răspunse Tutmozis. 

— Am uitat de acest lucru şi am trăncănit în faţa preoţilor... 

— Despre ce anume? strigă Tutmozis, speriat. 

— Că-i urăsc şi că îmi bat joc de minunile lor... 

— Nu-i nicio pagubă. Şi aşa nu se bizuie ei niciodată pe dragostea cuiva. 

— Şi că le cunosc tainele politice, adăugă prinţul. 

— Asta nu-i bine, spuse Tutmozis. 

— Acum e prea târziu, zise Ramses. Trimite îndată curieri iuți de picior 
pe la toate oştile; mâine dimineaţă ofiţerii să vină la consiliul de război. Dă 
poruncă să se aprindă focurile de primejdie. Oastea întreagă din Egiptul de 
Jos să se îndrepte, începând de mâine, spre hotarul de apus. Du-te la 
nomarh şi spune-i să înştiinţeze şi pe ceilalţi şi să se strângă hrană, 
îmbrăcăminte şi arme. 

— Ne va fi greu să trecem Nilul. 

— Bărcile şi corăbiile să fie oprite, toate, la braţele Nilului, ca să 
înlesnească transportul trupelor. De asemenea, nomarhii să se îngrijească 
de trupe de rezervă... 

În timpul acesta, Mefres şi Mentezufis se întorceau la locuinţele lor din 
templul Ptah. Când se văzură singuri, marele preot Mefres ridică mâinile în 
sus şi strigă: 

— Voi, zei nemuritori, Osiris, Isis şi Horus, scăpaţi Egiptul de la pieire! De 
când e lumea, niciun faraon n-a rostit atâtea cuvinte nelegiuite câte am 


auzit astăzi din gura acestui copilandru. Dar ce spun eu, faraon? Niciun 
duşman al Egiptului, niciun hittit, fenician sau libian n-ar fi cutezat a huli în 
aşa chip casta preoțească. 

— Vinul îl face pe om să-şi dea arama pe faţă. Răspunse Mentezufis. 

— Dar în inima aceasta tânără e un adevărat cuib de vipere. Huleşte 
casta preoțească, îşi bate joc de minuni, nu crede în zei... 

— Mă întreb, zise Mentezufis, îngândurat, de unde ştie el despre 
înţelegerea noastră cu Beroes? Că ştie totul pot să jur! 

— S-a săvârşit o nemaipomenită trădare, răspunse Mefres, luându-se cu 
mâinile de cap. 

— Foarte ciudat! N-aţi fost decât patru... 

— Ba n-am fost numai patru. Despre venirea lui Beroes a ştiut marea 
preoteasă a zeiţei Isis, doi preoţi care i-au arătat drumul până la templul 
lui Set şi preotul care l-a întâmpinat la intrare. Stai puţin, exclamă Mefres, 
preotul ăsta a rămas tot timpul în încăperile subterane. Dacă o fi tras cu 
urechea? 

— În orice caz, n-ar fi vândut taina unui băieţandru, ci unui om în toată 
firea. lată unde stă adevărata primejdie!... 

În clipa aceea, bătu la uşă Sem, marele preot al templului Ptah. 

— Pace vouă! zise el, intrând. 

— Binecuvântată să-ţi fie inima! 

— Am vrut să văd ce se petrece aici, căci glasurile voastre se aud atât 
de tare, de parcă s-ar fi întâmplat o nenorocire. Cred că nu vă înspăimântă 
războiul cu ticăloşii aceia de libieni? întrebă el. 

— Ce părere ai despre prinţul moştenitor? îl întrerupse Mentezufis. 

— Socot că trebuie să fie foarte mulţumit de izbucnirea războiului şi de 
faptul că-i comandant suprem. E un erou înnăscut! Când mă uit la el, îmi 
vine în minte leul lui Ramses. Tânărul ăsta e în stare să se năpustească 
singur împotriva tuturor bandelor libiene şi, pe legea mea, să le pună pe 
fugă! 

— Tânărul ăsta, zise Mefres, e în stare să ne dărâme toate templele şi să 
şteargă Egiptul întreg de pe faţa pământului. 

Sem scoase repede amuleta de aur pe care o purta la piept, şoptind: 


— Risipiţi-vă, cuvinte rele, în pustiu! Depărtaţi-vă şi nu pricinuiţi rău 
celor drepţi! Ce fel de vorbe ai rostit? zise el cu un glas mai ridicat, pe un 
ton de reproş. 

— Mefres are dreptate, zise Mentezufis. Ţi s-ar face părul măciucă dacă 
cineva ar rosti în faţa ta cuvintele de hulă auzite astăzi din gura acestui 
tinerel. 

— Nu glumi, preacucernice, se supără marele preot Sem. Mai degrabă 
aş crede că apa arde cu flăcări şi că văzduhul le stinge, decât să cred că 
Ramses a rostit cuvinte de hulă împotriva celor sfinte... 

— Le-a făcut pe toate fiind, chipurile, beat, îl încredinţă cu răutate 
Mefres. 

— Chiar dacă a făcut-o, nu neg că-i uşuratic şi petrecăreţ, dar să-l 
învinuiți de sacrilegiu!... 

— Tot aşa am crezut şi noi, spuse Mentezufis. Şi eram atât de siguri că-i 
cunoaştem firea, încât am încetat să-l mai supraveghem, îndată ce s-a 
întors de la templul Hator. 

— Te-ai zgârcit la plata aurului pentru paznici, adăugă Mefres. Acum 
vezi ce însemnătate pot avea unele neprevederi, mărunte la prima 
vedere! 

— Dar ce s-a întâmplat? întrebă Sem, nerăbdător. 

— Prinţul moştenitor îşi bate joc de zei... 

— O! 

— Judecă poruncile faraonului... 

— E oare cu putinţă? 

— Pentru el, consiliul suprem al preoţilor nu-i decât un cuib de 
trădători... 

— O, zei! 

— Şi a aflat de la cineva despre sosirea lui Beroes şi chiar despre 
întrevederea lui cu Mefres, Herihor şi Pentuer, în templul lui Set... 
Apucându-se cu amândouă mâinile de cap, marele preot Sem începu să 
alerge prin odaie. 

— Nu-i cu putinţă! zise el. Nu-i cu putinţă! Te pomeneşti că i-a făcut 


cineva farmece. Poate preoteasa aceea feniciană pe care a răpit-o din 


templu? 

Mentezufis, căruia observaţia i se păru nimerită, se uită la Mefres. Dar 
marele preot, supărat, nu se dădu bătut. 

— Vom vedea, spuse el. Mai întâi de toate, trebuie să cercetăm lucrurile, 
trebuie să ştim, zi de zi, tot ce-a făcut prinţul după întoarcerea lui de la 
templul Hator. A avut prea multă libertate, prea multe legături cu 
necredincioşii şi cu vrăjmaşii Egiptului. lar tu, Sem, ne vei ajuta... 

Ca urmare a acestei hotărâri, marele preot Sem, porunci, chiar a doua 
zi, să fie chemat poporul la un serviciu divin, în templul Ptah. Şi astfel, 
crainicii templului se instalară în colţurile străzilor, în pieţe şi chiar pe 
ogoare, chemând toată lumea, cu ajutorul trâmbiţelor şi flautelor. lar când 
numărul celor adunaţi fu îndestulător, li se spuse că timp de trei zile vor 
avea loc rugi şi procesiuni în templul Ptah, pentru ca zeul cel bun să 
binecuvânteze armele egiptene» să-i nimicească pe libieni, iar asupra lui 
Musavasa, căpetenia lor, să trimită lepra, să-i piardă vederea ochilor şi să-i 
rătăcească mintea. 

Şi se întâmplă după voia preoţilor. Din zori şi până noaptea târziu, 
poporul de rând, de toate îndeletnicirile, înconjură zidurile templului, iar 
nobilii şi orăşenii bogaţi se îngrămădeau în vestibulul exterior. Preoţii 
localnici şi cei ai nomelor învecinate aduseră jertfe zeului Ptah şi înălţară 
rugi în sanctuar. 

De trei ori pe zi avea loc câte o procesiune solemnă, în cursul căreia 
statuia venerată a zeului era purtată într-o corabie de aur, învelită cu 
draperii. Poporul cădea cu faţa la pământ şi, cu glas tare, îşi recunoştea 
toate păcatele, iar numeroşii proroci amestecați prin mulţime înlesneau 
oamenilor pocăinţa, prin întrebările ce le puneau. Acest lucru se petrecea 
şi în vestibulul templului. Cum însă demnitarilor şi oamenilor bogaţi nu le 
prea convenea să-şi recunoască greşelile în văzul lumii, preoţii îi luau la o 
parte pe cei care se spovedeau şi, cu voce înceată, le dădeau sfaturi sau îi 
mustrau. La amiază, avu loc serviciul divin solemn. Atunci veniră şi oştile 
ce se îndreptau spre apus, pentru a căpăta bine cuvântarea marelui preot 
şi pentru a reîmprospăta tăria amuletelor lor, care redobândeau, astfel, 
puterea de a Slăbi loviturile duşmanului. 


De câteva ori, se auziră în templu trăsnete, iar noaptea pe deasupra 
coloanelor, se văzură fulgere. Era semn că zeul dădea ascultare rugilor sau 
că stătea de vorbă cu preoţii. 

Când, după terminarea solemnităţilor, marii preoţi Sem, Mefres şi 
Mentezufis, se întâlniră la o consfătuire tainică, lucrurile erau lămurite. 
Serviciul divin adusese templului aproape patruzeci de talanţi; se 
cheltuiseră însă vreo şaizeci de talanţi pentru daruri şi pentru a fi plătite 
datoriile unora dintre nobili şi ofiţerii superiori. lar ştirile culese erau 
următoarele: în rândurile oştirii umbla vorba că prinţul Ramses, de îndată 
ce se va urca pe tron, va porni război împotriva Asiriei, război care va 
aduce bogății însemnate celor ce vor lupta alături de el Se spunea că până 
şi cel din urmă oştean nu se va întoarce din această expediţie fără o mie 
de drahme, dacă nu şi mai mult. 

lar în rândurile poporului se şoptea că, după victorie, când se va 
întoarce din Ninive", faraonul va da sclavi tuturor ţăranilor şi va scuti 
Egiptul, pe câţiva ani, de dări. 

Nobilii, la rândul lor, socoteau că noul faraon va lua, din mâinile 
preoţilor, dându-le lor înapoi, toate bunurile pe care ei le zălogiseră pentru 
datorii. Se spunea, de asemenea, că viitorul faraon va domni singur, fără 
sfatul marii adunări a preoţilor. În sfârşit, erau cu toţii încredinţaţi că 
prinţul Ramses, pentru a-şi asigura sprijinul fenicienilor, se convertise la 
cultul zeiţei Astoret, faţă de care avea o deosebită venerație. Era lucru 
neîndoielnic că moştenitorul vizitase într-o noapte templul zeiţei, unde 
văzuse unele minuni. Printre bogătaşii asiatici umbla şi zvonul că Ramses 
dăduse însemnate daruri templului, primind în schimb o preoteasă, pentru 
a-l întări în noua credinţă. 

Toate aceste ştiri fuseseră culese de către Sem şi preoţii lui. Mefres şi 
Mentezufis îi dădură, la rândul lor, vestea primită de ei de la Memfis, veste 
care spunea că Beroes, preot şi făcător de minuni caldeean, fusese primit 
în subteranele templului Set de către preotul Osohor, care, peste două 
luni, îşi măritase fiica, dându-i drept zestre giuvaeruri scumpe şi pământuri 
întinse, cumpărate anume pentru tinerii căsătoriţi. Cum însă Osohor nu era 


bogat-s-a născut bănuiala că el a fost acela care a tras cu urechea la 


convorbirea dintre Beroes şi preoţii egipteni, vânzând apoi fenicienilor 
taina înţelegerii, şi că aceştia l-au răsplătit din belşug. 

Auzind vestea, marele preot Sem spuse: 

— Dacă Beroes este cu adevărat făcător de minuni, întrebaţi-l întâi pe el 
dacă Osohor a vândut sau nu taina. 

— Înțeleptul Beroes a şi fost întrebat, răspunse Mefres, dar a răspuns că 
nu vrea să vorbească despre aceasta. A adăugat însă că nici Egiptul şi nici 
Caldeea, chiar dacă cineva a auzit cele puse la cale, vestindu-i apoi pe 
fenicieni, nu vor avea de suferit nicio pagubă din pricina asta. Aşa că, de 
se va descoperi vinovatul, să fim milostivi cu el. 

— Sfânt! Omul ăsta e cu adevărat un sfânt! rosti Sem. 

— Dar despre prinţul moştenitor şi despre tulburarea pe care a stârnit-o 
purtarea lui. Ce crezi? îl întrebă Mefres pe Sem. 

— AŞ spune acelaşi lucru ca şi Beroes: moştenitorul nu va pricinui niciun 
rău Egiptului, se cuvine deci să fim îngăduitori cu el. 

— Dar tinerelul ăsta îşi bate joc de zei şi de minuni, intră în temple 
străine, răzvrăteşte poporul. Ăsta nu-i lucru de glumă! zise cu amărăciune 
Mefres, care nu-i putea ierta lui Ramses faptul că-şi bătuse joc atât de 
nemilos de pioasele lui rugăciuni. 

Marele preot Sem ţinea însă la Ramses. Aşa că-i răspunse cu un surâs 
binevoitor: 

— Arată-mi un ţăran, în tot Egiptul, care, dacă ar primi un sclav, n-ar fi 
bucuros să-şi poată schimba truda lui istovitoare pe o lenevie plăcută. ŞI 
se află, oare, pe lume, vreun om care să nu viseze iertarea dărilor, de 
vreme ce cu banii pe care-i dă el femeia şi copiii lui ar purta haine 
împodobite ori şi-ar îngădui alte felurite bucuiii? 

— Trândăvia şi cheltuielile prea mari îl strică pe om, zise Mentezufis. 

— Care oştean, urmă Sem, nu vrea război şi nu-i dornic de un câştig de 
o mie de drahme, ba poate chiar şi mai mult? Şi care faraon, care nomarh. 
Care nobil îşi plăteşte bucuros datoriile şi nu priveşte cu jind la bogăţiile 
templelor? 

— Nelegiuită râvnire! şopti Mefres. 

— Şi, în sfârşit, adăugă Sem, care prinţ moştenitor n-a visat să 


îngrădească puterea preoţilor, care faraon n-a vrut, la începutul domniei 
lui, să scape de sub puterea consiliului suprem al preoţilor? 

— Vorbele tale sunt înțelepte, spuse Mefres. Dar care-i ţinta lor? 

— inta lor e să nu-l învinuiți pe moştenitor în faţa consiliului suprem. 
Pentru că nu se află judecată în stare să-l osândească pe un prinţ pentru 
faptul că ţăranii ar fi bucuroşi să nu plătească dări sau pentru faptul că 
soldaţii vor război. Dimpotrivă, aţi putea fi dojeniţi voi. Căci dacă l-aţi fi 
supravegheat zi de zi pe prinţ, ţinându-l din scurt, nu i-aţi fi găsit astăzi 
atâtea vini care, pe deasupra, nu se întemeiază pe nimic. 

În cazuri asemănătoare, răul nu stă în faptul că oamenii înclină spre 
păcat, fiindcă această înclinare au avut-o dintotdeauna. Ceea ce-i 
primejdios, însă, este că noi nu i-am supravegheat. Fluviul nostru sfânt, 
părintele Egiptului, ar împotmoli foarte repede canalele, dacă inginerii ar 
înceta o clipă să-l vegheze. 

— Dar despre ocările pe care prinţul şi le-a îngăduit faţă de noi, ce ai de 
spus, preacucernice? l-ai ierta, oare, şi batjocorirea minunilor? întrebă 
Mefres. Tinerelul ăsta m-a jignit adânc în credinţa mea... 

— Se jigneşte singur cel care stă de vorbă cu un om băut, răspunse 
Sem. Nu se cădea să vorbiţi cu prinţul despre cele mai însemnate treburi 
ale ţării, câtă vreme era beat. Şi aţi săvârşit chiar o greşeală, punându-l 
comandant al armatei pe un om beat, E doar ştiut că un comandant 
trebuie să fie totdeauna treaz. 

— Mă închin în faţa înţelepciunii tale, spuse Mefres, dar sunt de părere 
să se înainteze o plângere către consiliul suprem al preoţilor împotriva 
moştenitorului. 

— lar eu sunt împotriva acestei plângeri, spuse cu hotărâre Sem. 
Consiliul trebuie să afle despre toate greşelile locţiitorului, dar nu dintr-o 
plângere, ci printr-un raport obişnuit. 

— Şi eu sunt împotriva plângerii, zise Mentezufis. 

Marele preot Mefres, văzând că-i are împotriva sa pe amândoi, îşi 
retrase propunerea. Păstră însă în minte jignirea adusă, iar ura şi-o tăinui 


în fundul inimii. 


CAPITOLUL Íl 


Dând ascultare sfatului astrologilor, tabăra ofiţerilor urma să părăsească 
Pi-Bast-ul, în cea de-a şaptea zi a lunii Hator. Ziua aceasta era, într-adevăr, 
o zi „bună, bună, bună”. Zeii în ceruri, ca şi oamenii pe pământ, 
sărbătoreau în ziua aceasta izbânda lui Ra asupra vrăjmaşilor. Cel venit pe 
lume în această zi avea să vieţuiască până la adânci bătrâneţi, cinstit de 
către toţi. 

Era zi de bun augur pentru femeile însărcinate şi pentru neguţătorii de 
ţesături, dar rea pentru broaşte şi şoareci. 

Din clipa în care devenise comandant suprem, Ramses trudea din 
răsputeri. Era de faţă la sosirea fiecărei unităţi, cerceta armele, 
îmbrăcămintea şi taberele. Îi întâmpina pe noii veniţi, îndemnându-i, întru 
pieirea vrăjmaşilor şi fala faraonului, să înveţe cu toată râvna meşteşugul 
armelor. Asista la orice consiliu de război, ca şi la cercetarea oricărei 
iscoade şi, în măsura primirii ştirilor, însemna pe hartă, cu mâna lui, 
mişcarea oştilor egiptene, ca şi locurile unde se afla duşmanul. 

Mergea atât de repede dintr-un loc în altul, încât era aşteptat 
pretutindeni şi cădea totuşi fără veste, ca un uliu. Dimineaţa, controla 
hrana la sud de Pi-Bast: peste o oră, ivindu-se la nerd de oraş, descoperea 
că unui regiment îi lipsesc o sută cincizeci de oameni. Spre seară ajungea 
din urmă unităţile din avangardă, asista la traversarea unui braţ al Nilului, 
trecând în revistă două sute de care de război. Mentezufis, care se afla şi 
el de faţă, ca împuternicit al lui Herihor, şi se pricepea destul de bine în 
treburile ostăşeşti, nu-şi putea ascunde admiraţia. 

— Ştiţi prea bine, spunea el, adresându-li-se lui Sem şi Mefres, că nu-mi 
mai place moştenitorul din clipa în care i-am descoperit răutatea şi 
viclenia. Dar martor mi-e Osiris că tânărul acesta-i un comandant înnăscut. 
Vă voi spune un lucru nemaiauzit: oştile noastre vor fi strânse la hotar cu 
trei sau patru zile mai devreme decât era de presupus. Libienii au şi 
pierdut războiul, cu toate că nici n-au auzit măcar vâjâitul săgeţilor 
noastre. 

— Cu atât mai primejdios ar fi un asemenea faraon pentru noi, interveni 


Mefres cu încăpăţânarea caracteristică bătrânilor. 

În cea de-a şasea zi a lunii Hator, spre seară, prinţul Ramses, după ce se 
îmbăie, îşi înştiinţa căpeteniile că vor porni a doua zi la drum, cu două ore 
mai înainte de răsăritul soarelui. 

— lar acum, încheie el, vreau să dorm. 

Era însă mult mai uşor de spus decât de făcut. 

Oraşul întreg era înţesat de soldaţi, iar tocmai lângă palatul lui o unitate 
îşi aşezase tabăra; oamenii mâncau, beau şi cântau, fără să se gândească 
măcar la odihnă. 

Prinţul, retras în odaia cea mai îndepărtată, era tulburat în fiece clipă; 
soseau, grăbiţi, fel de fel de aghiotanţi, fie cu ştiri fără însemnătate, fie 
după porunci privind lucruri ce puteau fi lămurite pe loc de către 
comandanții unităţilor, îi erau înfăţişate iscoade de la care nu se putea afla 
nimic nou; se prezentau nobili cu câte un pumn de oameni, dornici să-şi 
ofere de bunăvoie serviciile prinţului. Neguţătorii fenicieni stăruiau să fie 
primiţi, unii cerând să procure armatei cele de trebuinţă, alţii, furnizori 
vechi, plângându-se de pretenţiile generalilor. Nu lipseau nici ghicitorii şi 
astrologii care, până în ultima clipă, ţineau să-i prezinte prinţului 
horoscoape, şi nici vrăjitorii care vindeau amulete ce te apărau împotriva 
loviturilor. Încercau toţi să pătrundă cu orice preţ în odaia prinţului, fiecare 
dintre ei închipuindu-şi că soarta războiului e în mâinile sale şi că în 
asemenea clipe se poate trece peste regulile etichetei. 

Moştenitorul îi primea pe toţi cu nespusă răbdare. Când însă, pe urmele 
unui astrolog, se furişă în odaie una dintre femeile lui, văitându-se că el n- 
o mai iubeşte, de vreme ce nu şi-a luat nici rămas bun de la ea, şi când, 
după un sfert de ceas, în dosul ferestrei auzi bocetul alteia, prinţul nu se 
mai putu stăpâni. Îl chemă pe Tutmozis şi-i spuse: 

— Rămâi în odaia asta şi, dacă-ţi face plăcere, mângâie-le tu pe femeile 
casei mele. Eu mă voi ascunde undeva în grădină. Altfel, n-am să pot 
închide ochii toată noaptea, iar mâine am să fiu ca o găină plouată. 

— Unde te pot găsi dacă voi avea nevoie de tine? 

— Ha. Ha! râse moştenitorul. Să nu mă căutaţi nicăieri! Când trâmbiţele 


vor suna deşteptarea, mă voi trezi singur. Spunând acestea, prinţul se 


înfăşură într-o mantie lungă cu glugă şi pieri în grădină. 

Dar şi prin grădină hoinăreau soldaţi, bucătari şi slujitori de-ai 
moştenitorului: ordinea se tulburase pe tot întinsul palatului, ca totdeauna 
înainte de a se porni la război. Văzând cum stau lucrurile, Ramses o luă 
spre inima parcului, găsi un boschet acoperit cu viţă de vie şi, mulţumit, se 
aruncă pe o bancă. 

— Aici n-au să mă găsească nici preoţii, nici femeile. Şi adormi de 
îndată. 

În ultimele zile, Kama nu se simţise prea bine. La starea ei de nelinişte 
se adăugase o ciudată slăbiciune şi dureri în mădulare. Simţea, pe 
deasupra, un fel de mâncărime pe obraji şi mai ales pe frunte, deasupra 
sprâncenelor. 

Toate nimicurile astea i se păreau atât de îngrijorătoare, încât aproape 
nu-i mai era teamă că va fi omorâtă; în schimb, rămânea tot mai mult în 
faţa oglinzii, lăsând slugile să facă totul după voia lor, numai s-o lase în 
pace. În asemenea clipe nu se gândea nici la Ramses, nici la Sara, pe care 
o ura nespus; privirea îi era pironită asupra petelor de pe frunte, pe care 
un ochi obişnuit nici nu le-ar fi putut zări. 

— lată... o pată... da, sunt câteva... îşi mărturisea ea, îngrozită. lată 
două, trei... O, Astoret, să-ţi pedepseşti oare preoteasa în chipul acesta? 
Mai bine moartea! Vai, ce proastă sunt! la te uită, când frec fruntea, petele 
se fac şi mai roşietice... M-a muşcat pesemne vreo gânganie sau m-am 
uns poate cu ulei rânced. Am să mă spăl şi până mâine petele or să 
dispară. 

A doua zi însă, petele nu dispărură. O chemă pe slujnică. 

— Vită-te la faţa mea - îi spuse, dar se aşeză în partea cea mai slab 
luminată a odăii. Vino aici şi priveşte, adăugă ea cu glas înăbuşit. Vezi 
cumva pe faţa mea vreo pată? Dar nu te apropia de mine! 

— Nu văd nimic, răspunse slujnica. 

— Nici sub ochiul stâng? Nici deasupra sprâncenelor? întreba ea, tot mai 
supărată. 

— Stăpână. Binevoieşte şi-ţi întoarce divina faţă spre lumină, şopti 


slujnica. 


Rugămintea, atât de firească a fetei, o făcu pe Kama să-şi iasă din fire: 

— leşi afară, nemernico! strigă ea. Să nu te mai prind în faţa mea! 

După fuga slujnicei, se repezi înnebunită spre o măsuţă, destupă câteva 
borcănaşe şi îşi vopsi obrajii în roz cu ajutorul unei pensule. Spre seară, 
simțind din nou dureri la încheieturi şi o nelinişte mult mai rea decât 
durerea, ceru să fie chemat un doctor. La sosirea acestuia, se privi din nou 
în oglindă şi fu cuprinsă de o nouă criză. Aruncă oglinda pe pardoseală şi 
strigă, plângând, că nu vrea să fie văzută de doctor. În cea de-a şasea zi a 
lunii Hator, nu puse nimic în gură şi nu vru să primească pe nimeni. 

Când, după apusul soarelui, intră sclava cu o făclie, Kama se culcă în 
pat, înfăşurându-şi capul într-un şal. Porunci roabei să plece cât mai 
repede, apoi se aşeză pe un scaun, departe de lampă, şi rămase câteva 
ceasuri amorţită, pe jumătate adormită. „N-am niciun fel de pete, gândi 
ea, şi chiar dacă sunt, nu sunt de... lepră.” „O, zei! strigă apoi, trântindu-se 
pe pământ, nu-i cu putinţă ca eu... Scăpaţi-mă, zei! Mă voi întoarce la 
templu... Voi ispăşi viaţa întreagă!” Şi din nou se potoli, spunându-şi în 
gând: „Nu-s niciun fel de pete. De câteva zile îmi tot frec pielea, aşa că s-a 
înroşit. Şi-apoi, e oare cu putinţă? S-a mai auzit cândva ca o preoteasă, 
femeie a moştenitorului tronului, să se molipsească de lepră? O, zei! Aşa 
ceva nu s-a mai pomenit de când lumea! Numai pescarii, puşcăriaşii şi 
nemernicii de evrei... O, evreica aceea ticăloasă! O! Puteri cereşti, faceţi 
să cadă lepra asupra ei!” 

în clipa aceea, pe fereastră se ivi o umbră fugară. Apoi se auzi un foşnet 
şi prinţul Ramses sări în mijlocul odăii. Kama înmărmuri. Deodată, 
apucându-se cu mâinile de cap, ochii ei zugrăviră o nespus de mare 
spaimă. 

— Lykon? şopti ea, strângându-şi mai tare capul. Lykon, tu aici? Vei 
pieri! Eşti urmărit! 

— Ştiu, rânji grecul. Mă urmăresc toţi fenicienii şi întreaga strajă a 
luminăţiei-sale faraonul... Cu toate acestea, adăugă el, am venit la tine. 
Am fost şi la stăpânul tău. 

— Ai fost la prinţ? 

— Da, chiar în odaia lui. Şi i-aş fi împlântat pumnalul în piept, dacă 


duhurile rele nu l-ar fi îndemnat să plece de-acolo. lubitul tău s-a dus 
pesemne la altă femeie. 

— Ce cauţi aici? Pleacă! rosti Kama. 

— Nu fără tine, răspunse el. În stradă aşteaptă un car cu care vom 
ajunge până la Nil, iar acolo găsim barca mea. 

— Ai înnebunit? Nu ştii că oraşul şi drumurile sunt pline de soldaţi? 

— Tocmai de aceea am putut să pătrund în palat şi amândoi ne vom 
strecura afară în chipul cel mai uşor, zise Lykon. la-ţi toate lucrurile de 
preţ. Mă întorc numaidecât să te iau. 

— Unde te duci? 

— Să-l caut pe stăpânul tău, răspunse el. Nu pot pleca fără să-i las o 
amintire. 

— Eşti nebun? 

— Taci! o întrerupse el, alb de mânie. Vrei să-l mai şi aperi? Kama căzu 
pe gânduri, îşi încleştă pumnii, iar în ochii ei se aprinse o scânteiere 
sinistră. 

— Dar dacă nu-l vei găsi? întrebă ea. 

— Atunci voi ucide câţiva dintre soldaţii săi, adormiţi. Voi da foc 
palatului. Mai ştiu şi eu ce voi face? Dar nu voi pleca fără să-i las o 
amintire. 

Ochii mari ai fenicienei luceau atât de ciudat, încât Lykon o privi 
nedumerit. 

— Ce-i cu tine? întrebă el. 

— Nimic. Ştii, niciodată n-ai semănat atât de mult cu prinţul ca astăzi!... 
Cel mai bun lucru pe care l-ai putea face... 

Îşi apropie chipul de urechea lui şi începu să-i şoptească ceva. Grecul 
asculta, uimit. 

— Femeie, zise el, duhurile cele mai rele grăiesc prin gura ta! Da, aşa“i, 
bănuiala va cădea asupra lui. 

— E mai bun decât pumnalul, adăugă ea, râzând. Nu-i aşa? 

— Niciodată nu mi-ar fi trecut prin cap un gând ca ăsta! Dar n-ar fi mai 
bine, poate, pe amândoi? 


— Nu! Pe ea las-o să trăiască. Aceasta va fi răzbunarea mea... 


— Ce suflet depravat! şopti Lykon. Dar să ştii că-mi placi. Va fi o 
răzbunare regească. 

Se trase apoi spre fereastră şi dispăru. Kama se aplecă după el, 
încordându-şi auzul. 

Cam după un sfert de ceas de la plecarea lui Lykon, răsună, dinspre 
crângul de smochini, un țipăt sfâşietor de femeie. Se mai auzi de câteva 
ori, apoi amuţi. 

Kama, în locul bucuriei aşteptate, fu năpădită de groază. Căzu în 
genunchi şi, cu ochii rătăciţi, privea grădina întunecată. Jos se auziră paşi 
înceţi şi în fereastră se ivi din nou Lykon, înfăşurat într-o mantie neagră. 
Răsufla din greu şi îi tremurau mâinile. 

— Unde sunt giuvaerurile? şopti el. 

— Lasă-mă-n pace, răspunse Kama. Grecul o apucă de gât. 

— Ticăloaso! Nu pricepi oare că mai înainte de răsăritul soarelui vei fi 
întemniţată, iar peste câteva zile ucisă prin sufocare? 

— Sunt bolnavă... 

— Unde-s giuvaerurile? 

— Acolo, sub pat. 

Lykon intră în odaie şi, la lumina făcliei, scoase de sub pat o lădiţă grea. 
Îi dădu Kamei o mantie şi o trase după el. 

— Hai, porneşte! Unde-i uşa prin care intră la tine stăpânu-tău? 

— Lasă-mă... 

Grecul se aplecă asupra ei şi-i şopti: 

— Aha! îţi închipui că te voi lăsa aici? Astăzi nu preţuieşti pentru mine 
mai mult decât o căţea care şi-a pierdut simţul mirosului. Dar trebuie să 
pleci cu mine. Să ştie stăpânul tău că se află cineva pe lume mai prețuit 
decât el. El a răpit preoteasa zeiţei, eu îi răpesc iubita... 

— Îţi spun că sunt bolnavă. 

Grecul scoase un stilet subţire şi i-l puse la beregată. Ea se cutremură şi 
şopti: 

— Bine. Merg. 

Printr-o uşă dosnică ieşiră în grădină. Dinspre palatul prinţului se auzea 
sporovăiala soldaţilor, care aprinseseră focurile. Pe alocurea, printre 


copaci, se vedeau lumini; din când în când treceau pe lângă ei oameni de- 
ai moştenitorului, în poartă fură opriţi de paznici: 

— Cine sunteţi? 

— Teba, răspunse Lykon. 

Fără nicio piedică, ieşiră pe stradă şi dispărură în ulicioarele cartierului 
străinilor din Pi-Bast. 

Cu două ore înainte de zorii zilei, răsunară în oraş trâmbiţele şi tobele. 
Tutmozis încă dormea, cufundat într-un somn adânc, când prinţul Ramses 
trase mantia de pe el şi-i strigă, râzând voios: 

— Scoală-te, comandant neadormit! Oştile au şi pornit. Tutmozis se 
aşeză pe pat şi îşi frecă ochii umflaţi de somn. 

— Ah, tu eşti, stăpâne? întrebă el, căscând. Ei, ai dormit bine? 

— Ca niciodată! răspunse prinţul. 

— Eu aş mai dormi. 

Se îmbăiară amândoi, îşi îmbrăcară tunicile şi zalele, apoi încălecară 
caii, care se zbăteau nepotoliţi în mâinile grăjdarilor. În scurtă vreme, 
moştenitorul părăsi oraşul cu o mică suită, ajungând din urmă coloanele 
oştirii, care mărşăluiau domol. Nilul îşi revărsase apele din belşug şi prinţul 
voia să fie de faţă la trecerea canalelor şi a vadurilor. 

După ce soarele răsărise, iar ultimul car al taberei era departe de oraş, 
nobilul nomarh din Pi-Bast zise slujitorilor săi: 

— Acum mă duc să mă culc şi va fi vai şi amar de acela care mă va trezi 
înainte de ospăţul de seară! Până şi divinul soare se odihneşte în fiecare 
zi. În timp ce eu, din prima zi a lunii Hator şi până azi, n-am închis ochii. 

Dar nici nu-şi sfârşi bine vorba, când intră un ofiţer de strajă şi ceru să 
fie primit într-o chestiune de cea mai mare însemnătate. 

— Înghiţi-v-ar pământul! mormăi nomarhul, poruncind totuşi ca noul 
venit să fie chemat. 

— Nu puteai să mai aştepţi câteva ceasuri? întrebă el ursuz, că doar n-a 
luat-o Nilul la sănătoasa. 

— S-a întâmplat o mare nenorocire, rosti omul. Fiul moştenitorului 
tronului a fost ucis. 


— Cum? Cine? strigă nomarhul. 


— Fiul evreicei Sara. 

— Cine l-a ucis? Când? 

— Astă-noapte. 

— Şi cine a putut săvârşi fapta asta? Ofiţerul îşi înclină capul şi-şi 
încrucişă braţele. 

— Te întreb, cine l-a ucis? repetă nomarhul, mai mult înspăimântat 
decât mânios. 

— Binevoieşte, stăpâne, să faci singur cercetările. Buzele mele nu vor 
rosti ceea ce mi-au auzit urechile. 

Spaima nomarhului crescu. Porunci să fie aduşi în faţa sa slujitorii Sarei 
şi, în acelaşi timp trimise după marele preot Mefres, căci Mentezufis, în 
calitatea sa de împuternicit al lui Herihor, plecase împreună cu prinţul. 

Mefres veni, neştiind ce să creadă. Nomarhul îi repetă ştirea despre 
uciderea copilului lui Ramses şi despre faptul că oşteanul nu cuteza să dea 
niciun fel de lămuriri. 

— Dar martori sunt? întrebă marele preot. 

— Aşteaptă cu toţii poruncile cucerniciei-tale. Fu adus paznicul Sarei. 

— Ai auzit că pruncul stăpânei tale a fost ucis? îl întrebă nomarhul. Omul 
căzu cu faţa la pământ şi răspunse: 

— Am văzut chiar cinstitu-i trup zdrobit de pereţi şi am oprit-o pe 
stăpâna noastră, care, strigând în gura mare, a ieşit în grădină. 

— Când s-a petrecut faptul? 

— După miezul nopţii. Îndată după sosirea la stăpâna noastră a 
preaînălţatului prinţ moştenitor, răspunse paznicul. 

— Cum aşa? în noaptea asta prinţul a fost la stăpâna voastră? întrebă 
Mefres. 

— Tu ai zis, mare proroc. 

— Ciudat! şopti Mefres, adresându-i-se nomarhului. 

Alt martor era bucătăreasa Sarei, iar al treilea slujitoarea ei. Spuneau 
amândouă că, după miezul nopţii, prințul a intrat în odaia Sarei, că a 
rămas acolo o clipă, apoi a fugit repede în grădină, iar îndată după el s-a 
ivii şi stăpâna lor, Sara, ţipând îngrozitor. 

— Dar prinţul moştenitor n-a părăsit odaia sa din palat, în tot timpul 


nopţii, zise nomarhul. 

Ofiţerul de strajă care-i adusese vestea clătină din cap, spunând că 
afară aşteaptă câţiva dintre oamenii aflaţi în slujba palatului. Aceştia fură 
chemaţi şi, după câteva întrebări, Mefres află că moştenitorul tronului nu 
dormise în palat. Părăsise odaia mai înainte de miezul nopţii, ieşise în 
grădină şi se întorsese abia când se auziseră primele trâmbiţe sunând 
deşteptarea. 

După ce martorii părăsiră încăperea şi cei doi demnitari rămaseră 
singuri, nomarhul, gemând, se aruncă pe pardoseală şi-l vesti pe Mefres 
că-i rău bolnav şi că ar vrea mai curând să-şi piardă viaţa decât să facă el 
cercetările. Marele preot, deşi era nespus de palid şi tulburat, răspunse că 
nelegiuirea trebuia lămurită şi porunci nomarhului, în numele faraonului, 
să-l însoţească la locuinţa Sarei. Grădina moştenitorului nefiind departe, 
ajunseră repede la locul crimei. Intrând în odaia de la etaj, o văzură pe 
Sara îngenuncheată lângă leagăn, ca şi cum şi-ar fi alăptat pruncul. Pe 
perete şi pe pardosea se vedeau pete roşii de sânge. 

Nomarhul fu cuprins de o slăbiciune atât de mare, încât trebui să se 
aşeze pe un jilţ; Mefres, în schimb, era liniştit. Se apropie de Sara, îi puse 
mâna pe umăr şi-i spuse 

— Am venit aici în numele faraonului. 

Sara se ridică deodată în sus şi, văzându-l pe Mefres, urlă cu glas 
îngrozitor: 

— Fiţi blestemaţi! Aţi vrut să aveţi un rege al evreilor şi iată-vă regele! 

O, de ce am dat ascultare, nefericita de mine, sfaturilor voastre viclene! 

| se împleticiră picioarele şi căzu din nou, lângă leagăn, gemând. 

— Fiul meu! Micuţul meu Seti! Era atât de frumos, atât de cuminte! Nui 
mult de când îşi îndrepta mânuţele spre mine. O, lehova! strigă ea cât 
putu de tare, dă-mi-l înapoi! Ţie totul ţi-e cu putinţă! O, zei egipteni, Osiris, 
Horus, Isis! O, Isis, tu, care ai fost mamă! Nu-i cu putinţă ca în ceruri să nu 
asculte nimeni rugămintea mea. De un copilaş atât de mic s-ar milostivi 
chiar şi o hienă... 

Marele preot o prinse de braţe şi o ajută să stea în picioare. Odaia se 
umpluse de oameni de-ai străjii şi de slujitori. 


— Sara, zise marele preot. În numele faraonului, stăpânul Egiptului, îţi 
poruncesc să răspunzi: cine l-a ucis pe fiul tău? 

Uitându-se drept înaintea ei, ca o nebună, Sara îşi freca fruntea. 
Nomarhul îi dădu apă cu vin, iar una dintre femei o stropi cu oţet, 

— În numele faraonului, repetă Mefres. Îţi poruncesc, Sara, să ne spui 
numele ucigaşului. 

Cei de faţă începură să se retragă spre uşă. lar nomarhul cu un gest 
disperat îşi acoperi urechile. 

— Cine l-a ucis? spuse Sara cu o voce înăbuşită, pironindu-şi privirea pe 
faţa lui Mefres. Întrebi cine l-a ucis? Vă cunosc eu pe voi, preoţii! Cunosc 
dreptatea voastră! 

— Aşadar, cine? stărui Mefres. 

— Eu! strigă Sara cu o voce neomenească. Eu mi-am ucis pruncul, 
pentru că voi aţi făcut din el un evreu. 

— Nu-i adevărat! spuse printre dinţi marele preot. 

— Eu! Eu! repeta Sara. Voi, oameni, care mă vedeţi şi mă auziţi, le 
spuse ea celor de faţă, aflaţi că eu l-am ucis. Eu, eu, eu! strigă ea, 
bătându-se cu pumnii în piept. 

În faţa acestei învinuiri, nomarhul îşi mai veni în fire şi se uită cu 
compătimire la ea. Femeile plângeau în hohote, paznicul îşi ştergea 
lacrimile. Numai Mefres îşi muşca buzele învineţite. În sfârşit, cu o voce 
hotărâtă, spuse: 

— Slujitori ai faraonului, luaţi-o pe această femeie şi duceţi-o la temniţă. 

— Şi fiul meu să vină cu mine! spuse Sara, aruncându-se asupra 
leagănului. 

— Cu tine. Cu tine. Sărmană femeie, zise nomarhul şi-şi acoperi faţa. Cei 
doi dregători părăsiră odaia. Ofiţerul porunci să se aducă o lectică şi o 
duse pe Sara până jos, cu semnele celui mai înalt respect. Nefericita luase 
din leagăn o legăturică pătată de sânge şi, fără să se împotrivească, se 
urcă în lectică. 

Toţi slujitorii merseră după ea, până la temniţă. 

Când Mefres şi nomarhul rămaseră singuri, cel din urmă spuse, mişcat: 


— O compătimesc pe femeia aceasta! 


— Va fi pedepsită pe bună dreptate, pentru mărturia ei mincinoasă, 
răspunse marele preot. 

— Cucernicia ta socoate că... 

— Sunt încredinţat că zeii îl vor descoperi şi pedepsi pe adevăratul 
ucigaş... 

Lângă poarta parcului, se apropie de ei în goană administratorul 
palatului Kamei, strigând: 

— N-o mai găsim pe feniciană! A pierit în noaptea asta. - O nouă 
nenorocire, şopti nomarhul. 

— Nu fi îngrijorat, spuse Mefres, a plecat cu prinţul... Din aceste 
răspunsuri, nomarhul îşi dădu seama că Mefres îl urăşte pe prinţ şi simţi 
cum îi îngheaţă inima. Căci dacă vor dovedi că Ramses şi-a ucis propriul 
lui fiu, moştenitorul nu va putea nicicând să se urce pe tronul tatălui său, 
iar jugul aspru al preoţilor va apăsa şi mai tare Egiptul. 

Tristeţea demnitarului spori şi mai mult când, seara, i se spuse că doi 
vraci din templul Hator, cercetând leşul pruncului, au spus că numai un 
bărbat l-a putut ucide. Cineva, spuseseră ei, a apucat copilul cu mâna 
dreaptă de amândouă picioarele şi i-a strivit capul de perete. lar mâna 
Sarei n-ar fi putut cuprinde cele două picioruşe, pe care, de altfel, se 
puteau vedea încă urmele unor degete puternice. După această lămurire, 
marele preot Mefres împreună cu marele preot Sem se duseră la temniţa 
unde se afla Sara, rugând-o pe toţi zeii egipteni şi străini să spună că nu 
ea era vinovată de moartea copilului şi să vorbească despre înfăţişarea 
făptuitorului crimei. 

— Vom da crezare cuvintelor tale, spuse Mefres, şi îndată ţi se va da 
drumul. 

Dar Sara, în loc să fie mişcată de aceste dovezi de bunăvoință, fu 
cuprinsă de mânie. 

— Şacalilor, strigă ea, nu vă sunt de ajuns două jertfe, mai vreţi altele? 
Eu am săvârşit fapta, nefericita de mine. Eu! Căci cine altcineva ar fi putut 
fi atât de ticălos spre a ucide un copil? Un copilaş care nu făcea rău 
nimănui... 


— Ştii, oare, ce te aşteaptă, femeie îndărătnică? întrebă Mefres. Vei ţine 


pe braţe osemintele copilului tău trei zile şi apoi vei fi aruncată în temniţă 
pe timp de cincisprezece ani. 

— Trei zile numai? repetă Sara. Dar eu nu vreau să mă despart niciodată 
de el, de micul meu Seti. Şi nu în temniţă, ci în mormânt voi merge după 
el. lar stăpânui meu va porunci să fim îngropaţi împreună. Când cei doi 
preoţi o părăsiră pe Sara, Sem spuse: 

— Am mai avut prilejul să văd mame ucigaşe de copii şi să le supun 
judecății, dar niciuna nu semăna cu aceasta. 

— Căci nu ea şi-a ucis pruncul, răspunse Mefres, mânios. 

— Atunci cine? 

— Acela pe care l-au văzut slujitorii Sarei intrând grăbit în casa ei şi 
fugind peste câteva clipe. Acela care, pornind împotriva duşmanului, a 
luat-o cu el pe preoteasa feniciană Kama, cea care a pângărit altarul. 
Acela, în sfârşit, încheie Mefres, întărâtat, care a alungat-o din casă pe 
Sara şi a făcut din ea o sclavă, pentru că fiul ei era evreu... 

— Cumplite sunt vorbele tale, spuse Sem, înspăimântat. 

— Nelegiuirea săvârşită e şi mai cumplită şi, cu toată îndărătnicia 
acestei femei neroade, ea va fi descoperită. 

Nici nu bănuia preotul cât de curând i se va împlini prorocirea. lar 
lucrurile s-au petrecut astfel: 

Ramses nu părăsise încă bine palatul, când căpetenia străjii din Pi-Bast 
şi aflase despre uciderea copilului Sarei, de dispariţia Kamei şi despre 
faptul că slugile Sarei îl văzuseră pe moştenitor intrând noaptea în casa ei. 
Fiind un om cu mintea ageră, îşi dădu seama cine a putut săvârşi fapta şi, 
în loc să pornească cercetările la faţa locului, se năpusti în afara oraşului, 
după ce, mai înainte, îl înştiinţase pe Hiram despre cele întâmplate. 

Şi, în timp ce Mefres o chinuia cu întrebările pe Sara, oamenii cei mai 
iscusiţi ai străjii din Pi-Bast, precum şi toţi fenicienii, stârniţi de Hiram, se şi 
aflau pe urmele grecului Lykon şi ale preotesei Kama. lar în a treia noapte 
de la plecarea prinţului cu oastea, căpetenia străjii se întoarse la Pi-Bast, 
aducând cu sine o cuşcă mare, acoperită cu pânză, în care o femeie urla 
cât o ţinea gura. Fără a se odihni o clipă, demnitarul chemă pe slujbaşul 


care făcea cercetările şi-i ascultă cu luare-aminte raportul. Când răsări 


soarele, cei doi mari preoţi, Sem şi Mefres, precum şi nomarhul din Pi-Bast, 
fură chemaţi cu smerenie să poftească neîntârziat la căpetenia străjii. 
Sosiră toţi trei la aceeaşi oră, iar şeful pazei, înclinându-se adânc în faţa 
lor, îi rugă să spună tot ceea ce ştiau despre uciderea fiului prinţului. 

Nomarhul păli la auzul acestei plecate rugăminţi şi spuse că nu ştie 
nimic. Aproape acelaşi lucru îl repetă şi marele preot Sem, adăugind, din 
parte-i, că Sara i se pare nevinovată. Când veni însă rândul lui Mefres, 
acesta spuse: 

— Nu ştiu dacă ai auzit că în noaptea în care a fost săvârsită crima a 
fugit Kama, una din femeile prinţului. 

Dregătorul lăsă să se vadă că era foarte mirat. 

— De asemenea, nu ştiu dacă ai fost înștiințat că moştenitorul tronului 
n-a dormit în palat şi că a fost la Sara. Paznicul şi două slujnice l-au 
recunoscut, căci noaptea era destul de luminoasă. 

Uimirea dregătorului părea că atinge culmea. 

— Mare păcat, încheie Mefres, că ai lipsit câteva zile din Pi-Bast. 
Dregătorul se ploconi adânc în faţa lui Mefres şi i se adresă nomarhului: 

— Înălţimea-ta n-ar binevoi să-mi spună cum a fost îmbrăcat prinţul în 
seara aceea? 

— Avea o tunică albă şi o cingătoare de purpură cu ciucuri aurii, 
răspunse nomarhul. Îmi aduc bine aminte, am fost doar unul dintre ultimii 
care a stat de vorbă cu prinţul în seara aceea. 

Gazda bătu din palme şi în încăpere se ivi paznicul Sarei. 

— L-ai văzut pe prinţ când a intrat noaptea în casa stăpânei tale? 
întrebă el. 

— Eu i-am deschis prinţului portiţa, să ne trăiască veşnic! 

— Dar ţii minte cum era îmbrăcat? 

— Avea o tunică cu dungi galbene şi negre, bonetă la fel şi o cingătoare 
albastră vrâstată cu roşu. Răspunse slujitorul. 

Cei doi preoţi şi nomarhul îşi arătară mirarea. lar când fură aduse, pe 
rând, cele două slujnice ale Sarei, care repetară întocmai cele spuse de 
paznic, ochii nomarhului luciră de bucurie, iar pe faţa lui Mefres se puteau 


vedea semne de tulburare. 


— Jur. Adăugă nomarhul, că prinţul avea tunică albă şi cingătoare de 
purpură cu ciucuri aurii. 

— lar acum, zise căpetenia străjii. Binevoiţi să mergeţi cu mine la 
temniţă, unde vom mai vedea un martor... 

Coborâră într-o subterană, unde sub o fereastră se afla o cuşcă mare, 
acoperită cu pânză. Căpetenia străjii îndepărtă pânza cu un baston, iar cei 
de faţă văzură o femeie care zăcea într-un colţ. 

— Dar femeia aceasta e Kama! strigă nomarhul. 

Era într-adevăr Kama, bolnavă şi nespus de schimbată. Când, la ivirea 
demnitarilor, se ridică şi stătu în lumină, văzură cu toţii că obrajii îi erau 
năpădiţi de pete arămii. În ochii ei se vedeau limpede luciri de nebunie. 

— Kama. Zise căpetenia străjii. Zeița Astoret a trimis lepra asupra ta. 

— Nu zeiţa! zise ea cu glasul schimbat, ci asiaticii netrebnici mi-au 
aruncat un văl otrăvit... O. Nefericita de mine!... 

— Kama. Urmă demnitarul, marilor noştri preoţi Sem şi Mefres le e milă 
de soarta ta. Dacă vei spune adevărul, se vor ruga pentru tine şi poate că 
atotputernicul Osiris va îndepărta năpasta ce te-a lovit. Mai e timp, boala e 
de-abia la început, iar zeii noştri sunt puternici... 

Bolnava căzu în genunchi şi, lipindu-şi faţa de gratii, zise cu glas stins: 

— Fiţi milostivi cu mine! M-am lepădat de zeii fenicieni şi până la 
sfârşitul vieţii voi sluji marilor zei egipteni... Numai să îndepărtați lepra de 
mine... 

— Spune, dar, adevărul, o îndemnă demnitarul, iar zeii nu te vor lipsi de 
bunăvoința lor: cine a ucis copilul evreicei Sara? 

— Trădătorul Lykon, grecul. A fost cântăreţul templului nostru şi îmi 
spunea că mă iubeşte. lar acum m-a părăsit, "ticălosul, după ce mi-a furat 
giuvaericalele! 

— De ce a ucis Lykon copilul? 

— A vrut să-l ucidă pe prinţul Ramses, dar, negăsindu-l acasă, s-a dus în 
casa Sarei şi... 

— În ce chip a putut ucigaşul să pătrundă într-o casă păzită? 

— Nu ştii oare, stăpâne, că Lykon seamănă la înfăţişare cu prinţul? 


Seamănă unul cu altul ca două frunze ale aceluiaşi palmier. 


— Cum a fost îmbrăcat Lykon în noaptea aceea? 

— Avea... avea o tunică cu dungi galbene şi negre, o bonetă la fel şi o 
cingătoare de culoare roşie-albastră. Nu mă mai chinuiţi acum. 
Însănătoşiţi-mă! Fie-vă milă de mine! Voi fi credincioasă zeilor voştri. Cum. 
Plecaţi? O, nemilostivilor! 

— Sărmană femeie, spuse marele preot Sem, îţi voi trimite aici pe un 
mare făcător de minuni şi poate că... 

— O, Astoret să vă binecuvânteze! Ba nu, să vă binecuvânteze zeii 
voştri atotputernici şi milostivi, şopti feniciana, chinuită. 

Dregătorii părăsiră temniţa. Nomarhul, văzând că marele preot Mefres 
continuă să ţină ochii plecaţi şi să aibă buzele strânse, îl întrebă: 

— Oare nu te bucuri, sfinţia-ta, de minunatele descoperiri făcute de 
iscusitul şef al străjii noastre? 

— Nu am nicio pricină să mă bucur, răspunse Mefres ursuz. Treburile, în 
loc să se descurce, se încurcă. Sara spune cu toată tăria că ea a ucis 
copilul, în vreme ce feniciana răspunde în aşa fel, de parcă ar fi învăţat-o 
cineva. 

— Aşadar, preasfinte. Nu crezi cele spuse, interveni căpetenia străjii. 

— Eu niciodată n-am văzut doi oameni să semene atât de mult, încât 
unul să fie luat drept celălalt. Cu atât mai puţin n-am auzit să se afle în Pi- 
Bast un om în stare să fie aidoma cu moştenitorul tronului, să ne trăiască 
veşnic!... 

— Omul acesta se află în Pi-Bast, pe lângă templul Astoret. L-a cunoscut 
prinţul Hiram din Tir. lar erpatrul, care l-a văzut cu ochii lui, mi-a poruncit 
nu demult să-l prind, făgăduindu-mi chiar o răsplată mare. 

— Ha, ha! râse Mefres. Văd, cinstită căpetenie a străjii, că în jurul tău 
încep să se înnoade cele mai înalte taine ale ţării. Îngăduie-mi, totuşi, să 
nu cred în existenţa acestui Lykon, până ce nu-l voi vedea eu însumi. 

Şi, supărat foc, plecă urmat de Sem. Când în coridor nu se mai auziră 
paşii lor, nomarhul, aruncând o privire căpeteniei străjii, spuse: 

— Ei, ce zici? 

— Într-adevăr, preoţii încep astăzi să se amestece chiar şi în treburi care 


niciodată n-au stat în puterea lor. 


— Şi noi trebuie să îndurăm toate astea! şopti nomarhul. 

— Până la un timp, oftă şeful străjii, pentru că, în măsura în care cunosc 
inimile omeneşti, pot spune că toţi oştenii şi dregătorii luminăţiei-sale, şi 
chiar toţi nobilii cârtesc împotriva samavolniciei preoţilor. Totul trebuie să 
aibă un sfârşit... 

— Ai rostit vorbe mari, zise nomarhul, strângându-i mâna, iar un glas 
tainic îmi spune că va sosi clipa când te voi vedea ajuns mare căpetenie a 
gărzii luminăţiei-sale faraonul. 

Trecură din nou câteva zile. În timpul acesta îmbăl-sămătorii pregătiră 
osemintele micuţului fiu al lui Ramses, iar Sara continua să rămână 
întemniţată, aşteptând hotărârea judecății şi fiind sigură de osândirea ei. 

Kama era, de asemenea, închisă în cuşca ei, deoarece, bolnavă de lepră 
cum era, toţi se temeau de ea. E drept că fusese văzută de către 
tămăduitorul făcător de minuni, care-i citise o rugăciune şi-i dase să bea 
nişte licori, dar cu toate acestea avea mereu fierbinţeală, iar petele arămii 
de deasupra sprâncenelor şi de pe obraji se vedeau tot mai tare. De 
aceea, nomarhul porunci să fie dusă în deşertul răsăritean, unde, departe 
de casele oamenilor, se afla o aşezare de leproşi. 

Într-o seară, sosi la templul Ptah căpetenia străjii, spu-nând că doreşte 
să stea de vorbă cu marii preoţi. Era însoţit de doi paznici şi de un om 
învelit din cap până în picioare într-un sac. După o clipă, i se răspunse că 
marii preoţi îl aşteaptă în sanctuar, lângă statuia zeului. 

Dregătorul lăsă paznicii în faţa porţii, îl apucă de braţ pe omul învelit în 
sac şi, călăuzit de un preot, ajunse în sanctuar. Acolo îi găsi pe Mefres şi 
Sem, îmbrăcaţi în odăjdii de mari preoţi, cu plăci de argint pe piept. Căzu 
cu faţa la pământ şi spuse: 

— Potrivit poruncii voastre, vi-l aduc pe ucigaşul Lykon. Vreţi să-i vedeţi 
faţa? 

Când aceştia se învoiră, el se ridică şi rupse sacul de pe faţa omului. 
Amândoi preoţii scoaseră un țipăt de uimire. Grecul semăna, într-adevăr, 
atât de bine cu moştenitorul tronului, încât era greu să-i deosebeşti unul 
de altul! 

— Tu eşti Lykon, cântăreţul templului păgân Astoret? îl întrebă Sem pe 


grecul legat. 

Lykon râse dispreţuitor. 

— Tu l-ai ucis pe copilul prinţului? întrebă Mefres. Grecul se învineţi de 
mânie şi încercă să-şi rupă legăturile. 

— Da! strigă el, am ucis puiul, fiindcă nu l-am putut găsi pe tatăl său, 
lupul. Arde-l-ar focul ceresc! 

— Cu ce-i vinovat prinţul, ucigaşule? întrebă Sem, mânios. 

— Cu ce-i vinovat? Mi-a răpit-o pe Kama şi a făcut să se îmbolnăvească 
de o boală fără leac. Eram liber, bogat, puteam să fug, dar am vrut să mă 
răzbun şi, iată, am căzut în mâinile voastre. Norocul lui că zeii voştri sunt 
mai puternici decât ura mea! Astăzi puteţi să mă ucideţi. Cu cât o veţi face 
mai repede cu atât va fi mai bine. 

— Ce ticălos! zise marele preot Sem. 

Mefres tăcea şi se uita în ochii grecului, care ardeau de furie. Îl uimise 
curajul acestuia, iar acum căzuse pe gânduri. Deodată, adresându-i-se 
căpeteniei străjii, spuse: 

— Poţi pleca, cinstite dregător. Omul acesta ne aparţine. 

— Omul acesta a fost prins de mine, răspunse el, indignat. Răsplata 
prinţului mie mi se cuvine. 

Mefres se ridică şi scoase de sub veşmântul preoţesc o medalie de aur. 

— În numele consiliului suprem al preoţilor din care fac parte, spuse el, 
îţi poruncesc să mi-l predai pe omul acesta. Nu uita că asemănarea lui cu 
prinţul e o mare taină a ţării şi-ţi spun drept, va fi de o sută de ori mai bine 
pentru tine dacă vei uita cu desăvârşire că l-ai lăsat aici. Demnitarul căzu 
din nou cu faţa la pământ şi ieşi, înăbuşindu-şi mânia. „Pentru asta vă va 
plăti stăpânul nostru, prinţul moştenitor, când va ajunge faraon! îşi zise el 
în gând. Tot atunci vă va ajunge, cu vârf şi îndesat, şi partea mea de 
răzbunare...” 

Străjile, care stăteau în faţa porții, îl întrebară unde-l lăsase pe vinovat. 

— Asupra lui s-a pogorât mâna zeilor. 

— Dar răsplata noastră? şopti timid cel mai vârstnic. 

— Şi pe ea a pogorât mâna zeilor. Închipuiţi-vă, deci, că l-aţi văzut pe 


omul acela în vis şi vă veţi simţi mai siguri în slujba şi în sănătatea 


voastră. 

Tăcând, îşi lăsară cu toţii capetele în jos. Dar în inimile lor, jurară să se 
răzbune asupra preoţilor care-i lipsiseră de un câştig atât de frumos. După 
plecarea şefului poliţiei, Mefres chemă câţiva preoţi la el şi-i şopti celui mai 
vârstnic ceva la ureche. Preoţii îl înconjurară pe grec şi-l scoaseră afară din 
capelă. Lykon nu se împotrivi. 

— Socot, zise Sem, că omul acesta, ca un ucigaş ce e, trebuie dat pe 
mâna judecății. 

— Nicidecum! spuse Mefres, răspicat. Asupra acestui om apasă o 
nelegiuire mult mai mare: seamănă la chip cu moştenitorul tronului... 

— Şi ce-ai să faci cu el? 

— ÎI voi păstra pentru consiliul nostru suprem, zise Mefres. Acolo, unde 
moştenitorul tronului vizitează temple păgâne şi răpeşte femei din ele, 
unde ţara e ameninţată de un război primejdios, iar puterea preoţilor de o 
răscoală, acolo Lykon ar putea fi de folos. 

A doua zi, la amiază, marele preot Sem, nomarhul şi căpetenia străjii 
veniră la Sara în temniţă. De câteva zile, nefericita nu mai mânca nimic şi 
era atât de slăbită, încât nici nu se ridică de pe laviţă la vederea atâtor 
demnitari. 

— Sara, zise nomarhul, pe care ea îl cunoştea mai de mult, îţi aducem o 
veste bună. 

— Veste? repetă ea cu o voce stinsă. Fiul meu nu mai trăieşte, asta-i 
vestea! Sânii îmi sunt plini de hrană, iar inima mea e şi mai plină de jale. 

— Sara, spuse nomarhul, eşti liberă. Nu tu l-ai ucis pe copil. Trăsăturile 
ei amorţite se însufleţiră. Se năpusti de pe laviţă şi strigă: 

— Ba da! Eu... eu l-am ucis şi nimeni altul! 

— Pe fiul tău, ascultă, Sara, pe fiul tău l-a ucis un bărbat, un grec cu 
numele de Lykon, ibovnicul fenicianei Kama... 

— Ce spui? şopti ea, apucându-l de mână. O, feniciana ceea! Am ştiut eu 
că ne va duce la pieire. Dar grecul? Nu cunosc niciun grec. Şi cu ce s-ar fi 
putut face vinovat fiul meu în faţa grecilor?... 

— Nu ştiu, continuă nomarhul. Grecul acesta nu mai trăieşte. Dar 


ascultă, Sara: omul acela semăna atât de mult cu prinţul Ramses, încât 


atunci când a intrat în odaia ta ai crezut că-i stăpânul nostru. Şi ai vrut să 
te învinuieşti pe tine însăţi decât pe stăpânul tău şi al nostru. 

— Aşadar, n-a fost Ramses? strigă ea, apucându-se cu mâinile de cap. 
lar eu, ticăloasa de mine, am îngăduit unui străin să-l ia din leagăn pe fiul 
meu. Ha, ha, ha! începu ea să râdă tot mai înăbuşit. 

Deodată, ca şi cum cineva i-ar fi retezat picioarele, se prăbuşi la 
pământ, braţele i se zbătură de câteva ori şi, hohotind, se stinse. Pe faţă 
însă i se întipăriseră urmele unei tristeţi nesfâr-şite, pe care nici moartea 
n-a fost în stare să le şteargă. 


CAPITOLUL Ill 


Hotarul apusean al Egiptului, ce se întindea de-a lungul a peste o sută 
de mile geografice, avea înfăţişarea unui zid de dealuri calcaroase şi 
pleşuve, străbătut de trecători înalte de câteva sute de metri. Urma apoi 
valea Nilului, la o depărtare de la o milă până la un kilometru. 

Dacă cineva s-ar fi căţărat pe vreunul din dealurile acestea şi şi-ar fi 
întors faţa spre miazănoapte, ar fi văzut una din cele mai ciudate privelişti. 
Jos, la dreapta, lunca îngustă şi verde, străbătută de Nil. lar la stânga un 
şes nesfârşit şi galben, presărat cu pete albe sau cărămizii. Aspectul 
uniform, galbenul monoton al nisipului, arşiţa şi, mai presus de toate, 
întinsul acela fără de sfârşit, iată trăsăturile cele mai de seamă ale 
deşertului Libiei, ce se întinde la apus de Egipt. La o cercetare mai 
amănunţită, deşertul acesta e însă mai puţin uniform. Nisipul lui nu se 
întinde neted peste tot, ci formează şiruri-şiruri de creste, semănând cu 
talazurile uriaşe ale apelor. Pare o mare învolburată, dar încremenită. 

Însă celui care s-ar încumeta să umble pe această mare vreme de un 
ceas-două, uneori poate chiar o zi întreagă, mereu spre apus, i s-ar înfăţişa 
o altă privelişte. Ar vedea mijind în zare înălțimile muntoase, uneori stânci 
şi povârnişuri, cu cele mai ciudate forme. Sub picioare, nisipul s-ar face tot 
mai neted şi de sub el ar începe să-şi ridice spinarea stânca de calcar, ca o 
scoarță a pământului. Şi este, în realitate, o fâşie de pământ, ba chiar o 
ţară întreagă, în mijlocul unui ocean de nisip. Alături de dealurile 
calcaroase, se ivesc văile, străbătute de albiile râurilor şi de torenţi: mai 
departe câmpia, iar în mijlocul ei, lacul, cu linia țărmului sinuoasă şi cu 
fundul foarte adânc. 

Pe aceste şesuri şi dealuri nu creşte însă niciun fir de iarbă, nicio 
picătură de apă nu luceşte în lac, iar albiile pârâurilor sunt seci. Locurile, 
foarte deosebite în privinţa formei, sunt deopotrivă de secătuite de apă. E 
o privelişte moartă. Pe aici nu numai că a pierit orice urmă de vegetaţie, 
dar până şi stratul roditor de pământ s-a prefăcut în pulbere ori în rocă. 

În aceste locuri s-a petrecut cel mai îngrozitor lucru din câte îşi poate 


închipui mintea omenească; natura s-a stins, iar de pe urma ei n-au rămas 


decât scheletul şi pulberea, măcinate şi ele de arşiţă şi răscolite din loc în 
loc de vântul fierbinte. 

Dincolo de pământul mort, se întinde iarăşi oceanul de nisip, pe care 
apar ici-colo moviliţe ascuţite ce ating uneori înălţimea unei clădiri. Vârful 
fiecărei moviliţe este încununat cu câte un buchet de frunze cenuşii şi 
prăfuite, despre care nu s-ar putea spune că trăiesc cu adevărat, ci doar 
că nu se ofilesc. 

Moviliţele acestea ciudate dovedesc că apa n-a secat încă în locul acela 
şi că, ascunsă sub pământ din pricina dogoarei, ea păstrează cât de cât 
umezeala solului. Pe acest loc a căzut sămânţa tamarinului şi planta s-a 
pornit să crească, luptându-se cu mari greutăţi. Dar Tifonul, stăpânul 
deşertului, a zărit-o şi, încet-încet, s-a apucat s-o acopere cu nisip. Şi cu 
cât micuța plantă se avântă în sus, cu atât mai înaltă se ridică moviliţa de 
nisip, gata s-o sufoce. Tamarinul, rătăcit în pustiu, pare un naufragiat, 
care-şi întinde braţele spre cer. Şi din nou, cât vezi cu ochii, acelaşi 
nesfârşit ocean galben se întinde cu talazurile lui de nisip şi cu aceiaşi 
naufragiaţi ai lumii vegetale în veşnică agonie. 

Deodată, te izbeşti de un zid de stâncă, tăiat de trecători aidoma unor 
porţi. De necrezut! Dincolo de una din aceste porţi se întinde o vale largă 
şi verde, un pâlc de palmieri, un lac cu apă azurie. Se văd chiar oi, cai şi 
alte vite ce pasc, iar printre ele, oameni care umblă de colo-colo. Departe, 
pe treptele stâncilor, stă îngrămădit un întreg orăşel, iar pe vârfuri mijesc 
zidurile albe ale templelor. E o oază, un fel de insulă în mijlocul oceanului 
de nisip. Pe timpul faraonilor, erau foarte multe asemenea oaze, poate 
câteva zeci. Ele alcătuiau, de-a lungul hotarului apusean al Egiptului, un 
lanţ de insule ale pustiului. Erau aşezate la o depărtare de zece, 
cincisprezece sau chiar douăzeci de mile faţă de Nil şi cuprindeau o 
suprafaţă de douăzeci, dacă nu chiar mai multe zeci de kilometri pătraţi. 

Oazele acestea, cântate de poeţii arabi, n-au fost nicicând locuri ce 
prevesteau raiul. Lacurile lor erau, de cele mai multe ori, nişte mlaştini; 
izvoarele subterane făceau să ţâşnească adesea o apă caldă, uneori rău 
mirositoare şi mai întotdeauna dezgustător de sărată: cât despre 
vegetaţie, ea nu se putea asemui cu cea egipteană. Totuşi, locurile 


acestea retrase erau o adevărată minune pentru pribegii pustiului, care 
găseau aici puţină verdeață ce le âncânta ochii, oarecare răcoare, 
umezeală şi curmale. 

Populaţia acestor insule din mijlocul oceanului de nisip varia de la 
câteva sute până la douăzeci de mii, după întinderea lor. Toţi aceştia, 
egipteni, libieni ori etiopieni erau oameni fugiţi, aflaţi în afara legii sau 
urmaşi de-ai lor. Căci în pustiuri se refugiau doar cei care nu mai aveau 
nimic de pierdut; osândiţii din mine, răufăcătorii urmăriţi de străji, felahii 
împovăraţi de dări ori cei care preferau trudei primejdia. Cea mai mare 
parte a acestor fugari piereau în împrejurări jalnice. Unii, după chinuri 
neomeneşti, izbuteau să ajungă la oază, unde duceau o viaţă plină de 
lipsuri, dar liberă, fiind totdeauna gata să se furişeze în Egipt după 
câştiguri necurate. 

Între pustiu şi Marea Mediterană se întindea o fâşie de pământ roditor, 
foarte lungă, deşi nu prea lată, locuită de felurite triburi, pe care egiptenii 
le numeau libiene. Unele din ele se îndeletniceau cu agricultura, altele cu 
pescuitul şi cu navigația. În fiecare dintre ele se cuibăriseră însă şi bande 
de tâlhari, care preferau furtul, războiul şi jaful oricărei munci cinstite. 
Numărul acestora se micşora treptat, stinşi de lipsuri sau în lupte, dar se şi 
înmulţea necontenit cu cei sosiți din Şardan (Sardinia) şi din Şacalus 
(Sicilia), oameni care, pe vremea aceea, erau încă şi mai sălbatici şi mai 
tâlhari decât libienii. Şi cum Libia se mărginea cu hotarul apusean al 
Egiptului de Jos, barbarii jefuiau adesea ţinuturile faraonului şi, drept 
pedeapsă, când erau prinşi, erau supuşi la cazne cumplite. Faraonii, sau 
mai degrabă preoţii, încredinţându-se însă că expedițiile împotriva lor nu 
dau niciun fel de roade, procedară în alt chip: îngăduiră familiilor de libieni 
să se statornicească în ţinuturile mlăştinoase de pe ţărmul Egiptului de Jos, 
iar pe bandiți îi primiră în armată, dobândind astfel ostaşi pricepuţi. În 
chipul acesta, Egiptul îşi asigura liniştea la hotarul de apus; cât pentru 
jefuitorii răzleţi, erau de ajuns stră jile de frontieră şi câteva regimente 
postate de-a lungul braţului canopian al Nilului”. 

Starea aceasta de lucruri ţinea de aproape o sută optzeci de ani; ultimul 

război împotriva libienilor fusese purtat chiar de Ramses al Ill-lea, care 
retezase mormane întregi de braţe de-ale duşmanilor căzuţi, aducând în 
Egipt treisprezece mii de sclavi. Din clipa aceea, nimeni nu s-a mai temut 
de un atac din partea Libiei şi de-abia acum, la sfârşitul domniei lui 
Ramses al XII-lea, ciudata politică a preoţilor semănase din nou în părţile 
acelea sămânţa răzvrătirii. 

lar aceasta a izbucnit din următoarele pricini: Herihor, sfetnicul 
faraonului pentru treburile oştirii şi mare preot, nu putuse încheia cu Asiria 
tratatul privitor la împărţirea Asiei, din pricină că faraonul se împotrivise. 
Dorind totuşi, aşa cum cereau prorocirile lui Beroes, să menţină timp cât 
mai îndelungat pacea cu asirienii, îl încredinţase pe Sargon că Egiptul nu le 
va pune piedici în războiul pe care Asiria îl va porni împotriva asiaticilor de 
la hotarul de răsărit şi miazănoapte. Şi cum împuternicitul regelui Assar nu 
prea era omul care să creadă în jurăminte, Herihor se hotărâse să-i dea o 
mărturie grăitoare de bunăvoință, în care scop poruncise să se dea drumul 
la douăzeci de mii de soldaţi mercenari, în cea mai mare parte libieni. 
Pentru aceşti ostaşi credincioşi Egiptului, izgoniți fără vină, hotărârea era o 
nenorocire ce se putea asemui aproape pedepsei cu moartea. În faţa 
Egiptului se deschidea primejdia unui război cu Libia, care nu putea în 
niciun chip să dea adăpost unei atât de mari mulţimi de oameni, obişnuiţi 
doar cu instrucţia militară şi cu viaţa trândavă, iar nu cu munca şi lipsurile. 
Herihor şi preoţii nu se uitau însă la asemenea lucruri, când erau în joc 
mari interese de stat. Într-adevăr, alungarea mercenarilor libieni aducea 
mari foloase. În primul rând, Sargon şi însoțitorii săi iscăliră, sub jurământ, 
înţelegerea cu Egiptul pe timp de zece ani, vreme în care, după 
prevestirile magilor caldeieni, pământul sfânt al Egiptului ar fi fost 
ameninţat de o soartă rea. 

În al doilea rând, alungarea celor douăzeci de mii de ostaşi aducea 
tezaurului o economie de patru mii de talanţi, ceea ce nu era un lucru fără 
însemnătate. 

În al treilea rând, războiul cu Libia, la hotarul de apus, îi dădea prilej 
moştenitorului tronului să-şi dovedească însuşirile războinice şi-i îndepărta 


totodată atenţia, pentru mult timp, de la treburile asiatice şi de la hotarul 


răsăritean. Herihor, marele comandant al oştirii, şi consiliul suprem al 
preoţilor presupuneau, pe bună dreptate, că se vor scurge câţiva ani până 
ce libienii, sleiţi de numeroase hărţuieli, vor fi siliţi să ceară încheierea 
păcii. 

Planul era bine chibzuit: făuritorii lui săvârşiseră o singură greşeală: nu 
bănuiseră însuşirile de mare războinic ce sălăşluiau în prinţul Ramses. 
Oştile libiene slobozite, tot jefuind pe drum, ajunseră foarte repede în ţara 
lor, cu atât mai repede cu cât Herihor nu poruncise să li se pună piedici. 
lar primii dintre cei întorşi povestiră celorlalți lucruri nemaipomenite. 

După spusele lor, Egiptul era în clipa aceea tot atât de slab ca acum 
nouă sute de ani, pe vremea năvălirii hicso-şilor. Vistieria faraonului era 
atât de goală, încât acesta fusese silit să-i alunge pe ei, pe libieni, care 
erau cea mai bună parte a armatei, dacă nu chiar singura. De altminteri, 
armată aproape nu mai exista, în afară doar de o mână de oameni de la 
hotarul răsăritean, dar şi aceştia erau doar o adunătură de soldaţi fără 
căpătâi. 

Pe deasupra, între faraon şi preoţi domnea neînţelegerea: muncitorii nu- 
şi primeau plata, iar ţăranii abia de mai puteau să-şi tragă sufletul din 
cauza dărilor, aşa că poporul, de-ar fi găsit undeva ajutor, era gata de 
răscoală. Şi mai era ceva: nomarhii, cândva stăpâni deplini în ţinuturile lor, 
îşi aminteau din când în când de vremea aceea şi, văzând astăzi 
slăbiciunea stăpânirii, se pregăteau să-l răstoarne şi pe faraon şi consiliul 
suprem al preoţilor. 

Veştile acestea se răspândiră pe ţărmul libian ca un stol de păsări şi fură 
crezute pe loc. Bandiţii şi barbarii, întotdeauna gata de atac, erau cu atât 
mai nerăbdători acum, când foştii soldaţi ai faraonului îi încredinţau că a 
prăda Egiptul era o nimica toată. Chiar şi libienii înstăriți şi cu judecată 
dădură crezare soldaţilor alungaţi, fiindcă de mulţi ani nu mai era o taină 
pentru ei faptul că nobilimea egipteană sărăceşte, că faraonul nu mai are 
putere, că ţăranii şi muncitorii se dedau la răscoale din pricina lipsurilor. 

Astfel că Libia întreagă fierbea. Soldaţii goniţi fură salutaţi drept 
vestitorii unor vremuri de belşug. Şi cum ţara era săracă, neavând hrană 


pentru oaspeţi, hotărâră fără zăbavă, pentru a se descotorosi cât mai 


grabnic de pribegi, să pornească război împotriva Egiptului. Până şi 
vicleanul şi înțeleptul prinţ libian Musavasa se lăsă cuprins de înflăcărarea 
generală. Pe el nu-l convertiseră însă fugarii, ci dregătorii vrednici de 
încredere care erau, după toate semnele, iscoade ale consiliului suprem al 
preoţilor. 

Aceştia veneau în Libia dinspre mare, părând nemulţumiţi de starea de 
lucruri din Egipt, şi chiar se prefăceau că sunt supăraţi pe faraon şi pe 
marii preoţi. Se fereau de ochii mulţimii, ocoleau orice legături cu soldaţii 
goniţi, în timp ce pe Musavasa îl sfătuiau, în cea mai mare taină şi cu 
dovezi, că acum e momentul să atace Egiptul. 

— Vei găsi acolo, spuneau ei, comori şi hambare fără sfârşit pentru tine, 
pentru oamenii tăi şi pentru nepoţii nepoților tăi. Musavasa, deşi era un 
comandant iscusit şi viclean, căzu în cursă. Om de acţiune, declară de 
îndată război sfânt Egiptului şi, având la îndemână mii de luptători 
pricepuţi, împinse primul corp de armată spre răsărit, sub comanda fiului 
său Tehenna, în vârstă de douăzeci de ani. Bătrânul barbar era meşter în 
războaie: el ştia bine că pentru a învinge trebuie să lucreze repede, să dea 
el primele lovituri. Pregătirile libiene ţinură foarte puţin timp. Foştii soldaţi 
ai faraonului sosiseră, ce-i drept, fără arme, în schimb îşi cunoşteau 
meşteşugul şi în acele vremuri nu era prea greu de găsit arme. Câteva 
curele sau câteva sfori pentru praştii, o suliță sau o bâtă ascuţită, un topor 
sau o ghioagă, o torbă de pietricele şi alta de curmale, şi totul era gata. 

Musavasa dădu fiului său Tehenna comanda unui corp de armată 
alcătuit din două mii de foşti soldaţi şi din patru mii de bandiți libieni, 
poruncindu-i să atace cât mai grabnic Egiptul, să prade tot ce-i iese în cale 
şi să strângă provizii pentru oştirea propriu-zisă. lar el, pentru a aduna 
forţe şi mai mari, trimise oameni prin oaze, chemându-i în armată pe toţi 
cei care n-aveau nimic de pierdut. De mult nu domnise în pustiu o mişcare 
atât de vie. Din fiecare oază porneau grupuri-grupuri de oameni atât de 
calici, încât, deşi aproape goi, meritau totuşi numele de zdrenţăroşi. 

Sprijinindu-se pe părerile sfetnicilor săi, cu o lună în urmă ofiţeri ai 
faraonului, Musavasa presupunea, pe bună dreptate, că fiul său va jefui 
câteva sute de sate şi orăşele, până să dea piept cu trupele egiptene mai 


însemnate. În sfârşit, fu încunoştinţat că, de cum s-a aflat despre mişcările 
libienilor, au fugit nu numai toţi lucrătorii marelui atelier de sticlărie din 
Egipt, dar până şi trupele forturilor Sochet-Herman de pe malul Lacurilor 
Sodice au dat bir cu fugiţii. Faptele acestea îi bucurau pe libieni, fiindcă 
atelierul de sticlărie era un însemnat izvor de venituri pentru tezaurul 
faraonului. Musavasa săvârşise o greşeală asemănătoare aceleia a 
consiliului suprem al preoţilor: nu bănuise geniul războinic al lui Ramses. ŞI 
se petrecu un lucru nemaipomenit: înainte ca primul corp libian să se 
apropie de Lacurile Sodice, armata moştenitorului tronului, de două ori mai 
numeroasă, se şi afla acolo. 

Libienilor însă nu li se putea reproşa nici măcar lipsa de prevedere. 
Tehenna şi căpeteniile sale organizaseră un bun serviciu de iscoade. 
Oamenii lor fuseseră în nenumărate rânduri la Melcatis, Naucratis, Sai, 
Menuf, Terenuthis, trecând înot deopotrivă braţul Canope şi braţul Buto ale 
Nilului. Nicăieri însă nu întâlniseră oşti ale căror mişcări să fi fost stânjenite 
de revărsarea apelor, ci, aproape pretutindeni, văzuseră cum populaţia din 
satele mărginaşe, cuprinsă de panică, fugea de rupea pământul. Veştile 
aduse comandantului erau deci cât se poate de bune. 

Între timp, armata prinţului Ramses, în ciuda revărsării Nilului, atinsese, 
după opt zile de la plecare, marginea deşertului şi, aprovizionată cu apă şi 
hrană, se pitulase în munţii din jurul Lacurilor Sodice. 

Dacă Tehenna, asemenea unui vultur, s-ar fi putut ridica deasupra 
hoardelor sale, s-ar fi cutremurat, văzând cum în toate trecătorile ținutului 
erau ascunse oşti egiptene şi că, dintr-o clipă într-alta, corpul său de 


armată urma să fie împresurat. 


CAPITOLUL IV 


Din clipa în care oştirea Egiptului de Jos pornise din Pi-Bast, marele 
preot Mentezufis, care-l însoțea pe prinţ, primea şi trimitea zilnic 
numeroase misive. 

Un prim schimb de scrisori îl purta cu Herihor. Mentezufis îi trimitea la 
Memfis ştiri privitoare la înaintarea trupelor şi la activitatea prinţului, 
pentru care nu-şi ascundea admiraţia; preacinstitul Herihor era de părere 
să i se lase mogştenitorului întreaga libertate de acţiune, fiindcă, dacă va 
pierde prima bătălie, consiliul suprem n-o să vadă lucrul acesta cu ochi 
prea răi. 

„O înfrângere, dar nu prea mare, scria Herihor, va fi o lecţie de 
prevedere şi modestie pentru prinţul Ramses, care, deşi n-a făcut încă 
nimic, se socoteşte încă de pe acum egalul celor mai încercaţi luptători.” 

lar când Mentezufis răspundea că înfrângerea moştenitorului e greu de 
presupus, Herihor îi dădea să înţeleagă că triumful, în cazul acesta, n-ar 
trebui să fie prea mare. 

„Egiptul, spunea el, nu va pierde nimic dacă moştenitorul tronului, 
războinic şi nedomolit cum e, va avea de lucru câţiva ani la hotarul 
apusean. El însuşi va ajunge şi mai priceput în arta militară, iar soldaţii 
noştri curajoşi, dar cotropiţi de lene, vor găsi o îndeletnicire tocmai 
potrivită lor.” 

Al doilea schimb de scrisori, Mentezufis îl purta cu Mefres şi acesta i se 
părea lui cel mai însemnat. Mefres, pe care prinţul îl jignise nu demult, îl 
învinuia acum făţiş cu prilejul uciderii copilului Sarei, de pruncucidere 
săvârşită din îndemnul Kamei. lar când, în răstimpul unei singure 
săptămâni, ieşi la iveală nevinovăția lui Ramses, marele preot Mefres, 
parcă şi mai pornit împotriva lui, nu mai contenea spunând că prinţul, 
duşman al zeilor egipteni şi prieten al ticăloşilor de fenicieni, era în stare 
de orice. Uciderea copilului Sarei păruse în primele zile atât de ciudată, 
încât însuşi consiliul suprem din Memfis îl întrebase pe Mentezufis ce 
gândeşte despre această întâmplare. Mentezufis răspunse însă că, deşi 
zile de-a rândul n-a încetat să-l supravegheze pe Ramses, nici pentru o 


clipă nu-l poate bănui de pruncucidere. 

Epistolele acestea se roteau în jurul lui Ramses asemenea unui stol de 
păsări hrăpăreţe, în vreme ce el iscodea prin părţile duşmanului, se sfătuia 
cu ofiţerii sau îşi îndemna ostaşii să grăbească marşul. În ziua a 
paisprezecea, întreaga oaste a moştenitorului era strânsă la sud de oraşul 
Terenuthis. Atunci, spre marea bucurie a prinţului, sosi şi Patrocle cu oştile 
greceşti, iar împreună cu el şi preotul Pentuer, trimis de Herihor să 
supravegheze şi el pe comandantul-şef. Multimea de preoţi aflată în tabără 
(fiindcă mai erau şi alţii) nu-l încânta pe Ramses de loc. Se hotărâse chiar 
nici să nu-i bage în seamă, iar în cursul consfătuirilor militare să nu le 
ceară de loc părerea. Şi astfel lucrurile se potoliră: Mentezufis, potrivit 
poruncilor primite de la Herihor, nu căuta să-l stânjenească pe prinţ, iar 
Pentuer se ocupa cu îngrijirile medicale ce trebuiau date răniților. Războiul 
începuse. 

Mai întâi, prin mijlocirea iscoadelor sale, Ramses răspândise zvonul, în 
multe din satele de la graniţă, că libienii înaintează în pâlcuri uriaşe, că vor 
ucide şi nimici totul. Populaţia, înspăimântată, începu să fugă spre răsărit, 
unde dădu peste oştile egiptene. Prinţul puse pe bărbaţi să care poverile în 
urma oştirii, iar pe femei şi copii îi trimise înlăuntrul ţării. 

Îşi porni apoi iscoadele spre bandele libienilor, care se apropiau, pentru 
a le cerceta numărul şi rânduiala. Nu peste mult timp, iscoadele se 
întoarseră cu ştiri precise asupra locului unde se afla duşmanul, dar foarte 
umflate asupra numărului acestuia. Susţineau, de asemenea, fără temei, 
deşi cu un aer foarte convins, că în fruntea bandelor libiene păşeşte însuşi 
Musavasa, însoţit de fiul său Tehenna. Prinţul simţi cum i se îmbujorează 
obrajii de bucurie, la gândul că în chiar prima sa bătălie va înfrunta un 
duşman atât de încercat cum era Musavasa. 

Exagerând primejdia ciocnirii, îşi spori măsurile de prevedere. Şi, spre a 
avea de partea sa toţi sorții de izbândă, recurse şi la viclenie. Trimise 
oameni de încredere spre libieni, cu porunca de a pătrunde în tabăra 
duşmană, în Kip de fugari, şi a-i momi pe soldaţii libieni alungaţi, adică 
partea cea mai însemnată din oştile lui Musavasa. 


— Să le spuneţi, îi sfătuise prinţul, că pentru cutezători am arme 


ascuţite, iar pentru cei cu capul plecat îndurare. Dacă în cursul bătăliei vor 
azvârli armele şi-l vor părăsi pe Musavasa, îi voi primi înapoi, în oastea 
preamăritului faraon, şi voi porunci să li se dea plata ca şi când n-ar fi 
părăsit nicicând slujba. 

Patrocle şi ceilalţi ofiţeri socotiră foarte înţelept mijlocul acesta: preoţii 
tăceau, iar Mentezufis trimise de îndată un curier la Herihor, de la care 
primi răspuns chiar în cursul zilei. 

Regiunea Lacurilor Sodice era o vale lungă de câteva zeci de kilometri, 
închisă între două şiruri de munţi ce se îndreptau de la sud-est spre nord- 
vest. Lăţimea ei cea mai mare nu depăşea zece kilometri, având însă şi 
locuri mult mai înguste, adevărate strâmtori. Pe întreaga lungime a văii se 
întindeau, unul după altul, vreo zece lacuri mâloase, cu apă amară şi 
sărată. Aici creşteau tufe şi ierburi sfrijite ofilite, acoperite necontenit de 
nisipuri, încât niciun animal nu voia să le atingă cu botul. De amândouă 
laturile, se ridicau stânci de calcar sau mormane uriaşe de nisip, în care te 
împotmoleai, întregul peisaj, colorat în galben şi alb, părea o cumplită 
pustietate, subliniată parcă şi mai mult de arşiţă şi tăcere. Nicio pasăre nu- 
şi înălța aici glasul; iar de s-auzea cândva vreun zgomot, nu putea fi decât 
hârşâitul unui bolovan rostogolit. Cam pe la jumătatea văii, se ridicau două 
grupe de clădiri, la o depărtare de câţiva kilometri una de alta: cea dinspre 
răsărit era o mică fortăreață, iar cea dinspre apus atelierul de sticlărie, 
pentru care lemn de ars era procurat de către negustori libieni. În urma 
tulburărilor războiului amândouă clădirile fuseseră părăsite. Armata lui 
Tehenna avea drept ţintă ocuparea şi întărirea acestor puncte, menite să-i 
asigure lui Musavasa drumul spre Egipt. 

Libienii înaintau încet, dinspre oraşul Glaucus spre sud, şi în seara zilei 
de paisprezece a lunii Hator ajunseră la intrarea văii Lacurilor Sodice, pe 
care erau siguri că vor putea străbate fără piedici, în două etape. În 
amurgul aceleiaşi zile, armata egipteană porni spre deşert şi, înain-tând 
prin nisipuri peste patruzeci de kilometri, timp de douăsprezece ore, 
ajunse în zorii zilei următoare pe înălțimile dintre fortăreață şi atelier, unde 
se ascunse în numeroasele lor trecători. Dacă în noaptea aceea cineva le- 


ar fi spus libienilor că în valea Lacurilor Sodice cresc palmieri şi lanuri de 


grâu, s-ar fi mirat mai puţin decât dacă ar fi aflat că armata egipteană era 
acolo spre a le aţine calea. 

După un scurt popas, în cursul căruia preoţii porunciră să se sape 
câteva puțuri, din care se strânse o apă destul de bună, oştirea egipteană 
porni să ocupe înălțimile ce se întindeau de-a lungul văii, înspre 
miazănoapte. 

Planul lui Ramses era simplu. El voia să taie libienilor legătura cu ţara lor 
şi să-i împingă spre miazăzi, în deşert, (unde arşiţa şi foamea i-ar fi nimicit. 

În scopul acesta, ocupă partea de miazănoapte a văii, împărţindu-şi 
trupele în trei. Aripa dreaptă, cea mai aproape de Libia, era comandată de 
Patrocle şi avea însărcinarea să taie năvălitorilor întoarcerea spre oraşul 
Glaucus. Aripa stângă, cea dinspre Egipt, comandată de Mentezufis, avea 
misiunea de a îngrădi libienilor înaintarea. În sfârşit, comanda corpului din 
mijloc, cel de lângă atelierul de sticlărie, fu luată de Ramses, alături de 
care se afla Pentuer. 

În cea de-a cincisprezecea zi a lunii Hator, pe la ceasul şapte dimineaţa, 
câteva zeci de călăreţi libieni străbătură valea în galop. Se odihniră o clipă 
lângă atelierul de sticlărie, se uitară în jurul lor şi, nevăzând nimic 
deosebit, se întoarseră la ai lor. 

Pe la ceasul zece înainte de amiază, când arşiţa cumplită începea parcă 
să soarbă şi sângele şi sudoarea din oameni, Pentuer îi spuse 
moştenitorului: 

— Libienii au şi pătruns în vale şi trec acum pe lângă oamenii lui 
Patrocle. Peste un ceas vor fi aici. 

— De unde ştii? întrebă prinţul, mirat. 

— Preoţii ştiu totul! răspunse Pentuer, zâmbind. 

Apoi, cu băgare de seamă, se urcă pe o stâncă, scoase dintr-un săculeţ 
un obiect foarte lucios şi, îndreptându-şi faţa spre locul unde se afla 
Mentezufis, începu să facă nişte semne cu mâna. 

— Acum l-am înştiinţat şi pe Mentezufis, adăugă el. Prinţul, nespus de 
uimit, întrebă: 

— Am ochi mai buni decât ai tăi, auzul tot atât de bun şi totuşi nu văd şi 


nu aud nimic. În ce chip, dar, îi zăreşti tu pe duşmani şi cum îl poţi înştiinţa 


pe Mentezufis? 

Pentuer îi spuse prinţului să privească spre o înălţime îndepărtată, pe al 
cărui vârf se vedea un pâlc de pruni sălbatici. Ramses îşi aţinti privirea în 
punctul acela şi, deodată, îşi duse mâna la ochi, ferindu-i de lucirea 
puternică apărută dintre pruni. 

— Ce-i lucirea asta nesuferită? strigă el. Te poate orbi! 

— E Mentezufis, care ne face semne, răspunse Pentuer. Vezi, măria-ta, 
şi noi preoţii suntem buni la ceva în război. 

Dar amuţi pe loc. Din adâncul văii urca un freamăt, la început slab, apoi 
tot mai desluşit. La auzul lui, ostaşii egipteni, lipiţi de povârnişul dealului, 
începură să se agite, să-şi cerceteze armele, să vorbească în şoaptă. 
Poruncile scurte ale ofiţerilor îi liniştiră şi din nou se lăsă peste stâncile din 
miazănoapte o tăcere de moarte. 

Între timp, freamătul din fundul văii se întări şi se prefăcu în zarvă, din 
mijlocul căreia, printre glasurile miilor de oameni, se puteau deosebi 
cântece, sunete de flaut, scârţâit de care, nechezatul cailor şi poruncile 
comandanților. Ramses simţi inima cum îi bate năvalnic în piept; nu-şi 
putu înfrâna curiozitatea şi se căţără pe un vârf de stâncă, de unde putea 
avea o privelişte mai largă. 

Înconjurat de nori galbeni de pulbere, corpul de armată libian înainta 
încet, ca un şarpe lung de câţiva kilometri, împestriţat cu pete albastre, 
albe şi roşii. 

În frunte se aflau vreo douăzeci de călăreţi, dintre care unul, 
înveşmântat într-o mantie albă, şedea călare ca pe o laviţă, cu amândouă 
picioarele atârnând în partea stângă. După aceştia venea grupul 
prăştiaşilor, purtând cămăşi cenuşii, apoi un dregător în lectică, deasupra 
căreia era purtată o umbrelă mare. Mai încolo venea detaşamentul 
suliţaşilor, în tunici albastre şi roşii, apoi o grămadă de oameni aproape goi 
înarmaţi cu măciuci, şi iar o ceată de prăştiaşi şi una de suliţaşi urmate de 
un grup îmbrăcat în roşu şi înarmat cu coase şi topoare. Erau cam câte 
patru oameni în fiecare rând, deşi, în ciuda strigătelor ofiţerilor, ordinea 
aceasta era mereu tulburată, astfel că şirurile din spate veneau toate de-a 


valma. 


Cântând şi vorbind tare, libienii se târau domol pe partea cea mai lată a 
văii, din faţa atelierului de sticlărie şi a lacurilor. Ajunşi aici, ordinea se 
tulbură şi mai mult. Cei care mergeau în faţă se opriră: li se spusese că în 
locul acesta se vor odihni. Între timp însă, alte coloane grăbiră pasul, 
dornice să ajungă mai repede la ţintă şi să se odihnească şi ele. Unii 
ieşeau repede din rânduri şi, zvârlind jos armele, se aruncau în lac sau 
sorbeau din mâna făcută căuş apa urât mirositoare: alţii, trântindu-se la 
pământ, scoteau curmale din traiste sau goleau ulcioarele de lut, pline cu 
apă amestecată cu oţet. Sus, deasupra taberei, dădeau târcoale câţiva ulii. 
În faţa acestei privelişti, Ramses fu cuprins de o nespusă jale, ba chiar de 
spaimă. Puncte negre, ca nişte musculiţe în zbor, îi apărură în faţa ochilor: 
simţea că-şi pierde cunoştinţa, i se păru chiar pentru o clipă că-i gata să 
renunţe la tron şi la tot, numai să nu se mai afle în locul acesta, să nu mai 
vadă ceea ce va urma. Alunecând în jos, de pe pisc, privea cu ochii ţintă în 
faţa lui, cuprins parcă de nebunie. Atunci, Pentuer se apropie de el şi-i 
zgudui puternic braţul: 

— Vino-ţi în fire, măria-ta, zise el. Patrocle ţi-aşteaptă poruncile... 

— Patrocle? repetă prinţul, rotindu-şi privirea în jur. 

În faţa lui, sta Pentuer palid, dar liniştit. La câţiva paşi mai departe, 
Tutmezis, tot atât de palid, ţinea în mâinile tremurânde fluierul ofițeresc 
cu care dădea semnalele. Ostaşii, aplecaţi pe sub înălțimile stâncoase, 
aveau chipurile adânc mişcate. 

— Ramses, repetă Pentuer. Oastea aşteaptă... 

Prinţul se uită din nou la preot şi, plin de hotărâre disperată, şopti, cu 
glas înăbuşit: 

— Începem... 

Pentuer înălţă talismanul strălucitor, făcând cu el în aer câteva semne. 
Tutmozis şuieră încet, şuierat ce fu repetat în toate celelalte trecători, din 
dreapta şi din stânga, iar prăştiaşii începură să se caţere pe deal. Era pe la 
ceasul douăsprezece, la amiază. 

Încetul cu încetul, Ramses se linişti şi începu să privească atent în jur. Îşi 
văzu statul-major, suliţaşii şi unităţile cu securi de sub comanda unor 


ofiţeri mai vârstnici şi, în sfârşit, prăştiaşii care suiau domol pe stânci. Şi fu 


încredinţat că niciunul dintre oamenii aceştia nu doreşte să piară şi nici 
măcar să lupte sau să se mişte sub arşiţa îngrozitoare. Deodată, de pe 
creştetul unei stânci, răsună o voce puternică, mai puternică decât răgetul 
leului: 

— Soldaţi ai sacrului faraon, nimiciţi-i pe câinii de libieni! Zeii sunt cu 
voi! 

Glasului acestuia supraomenesc îi răspunseră alte două glasuri, tot atât 
de puternice: strigătul prelung al armatei egiptene şi zarva nesfârşită a 
libienilor. 

Nemaifiind nevoie să stea ascuns, prinţul se urcă pe un dâmb de unde 
se vedea bine oastea duşmanului. În faţa lui se întindea, ca răsărit din 
pământ, lanţul lung al prăştiaşilor egipteni, iar la câteva sute de paşi, roind 
în mijlocul norilor de pulbere, tabăra libiană. Se auzeau trâmbiţele, 
fluierele şi blestemele căpeteniilor libiene, îndemnându-şi oamenii să 
păstreze ordinea. Cei tolăniţi pe jos se ridicară grabnic, cei ce beau apă 
puseră mâna pe arme, alergând spre unităţile lor. Totul se petrecea în 
ţipete şi larmă. 

În acest timp, prăştiaşii egipteni zvârleau, fiecare, câteva pietre pe 
minut, liniştit, sistematic, ca la instrucţie. Ofițerii arătau pâlcurilor lor 
grupurile vrăjmaşe ce urmau să fie atacate, iar soldaţii, în mai puţin de 
câteva minute, le acopereau cu o grindină de bile de plumb şi de pietre. 
După fiecare salvă de felul acesta, prinţul vedea bine cum cetele libienilor 
se împrăştie. Unii dintre ei însă rămâneau adesea pe loc. 

Cu toate acestea, oştirea libiană îşi refăcu rândurile şi se retrase dincolo 
de linia proiectilelor, în frunte cu prăştiaşii lor care, cu aceeaşi iuţeală şi 
linişte, porniră să răspundă egiptenilor. Când cădea vreun prăştiaş 
egiptean, în rândurile libienilor izbucneau râsete şi strigăte de bucurie. În 
scurtă vreme, deasupra capului prinţului şi a suitei sale începură să 
zbârnâie şi să şuiere pietrele. O piatră aruncată cu dibăcie îl lovi pe unul 
dintre aghiotanţi la umăr, rupându-i osul; o alta nimeri în chivăra unui 
ofiţer, iar o a treia căzu la picioarele prinţului, se fărâmiţă, lovindu-se de 
stâncă, şi-i împroşcă faţa cu aşchii fierbinţi ca apa clocotită. Libienii 
izbucniră în strigăte şi în hohote puternice de râs. Desigur, blestemau pe 


prinţ. 

Spaima, dar mai ales jalea şi mila, se spulberară într-o clipă din inima lui 
Ramses. Nu mai vedea în faţa lui oameni ameninţaţi de suferinţă şi 
moarte, ci şiruri de fiare sălbatice, pe care trebuia să le nimicească sau să 
le facă inofensive. Fără să vrea, duse mâna la spadă, gata să pornească în 
fruntea suliţaşilor care-i aşteptau porunca, dar îl opri un simţământ de 
dispreţ. Să-şi păteze el mâinile cu sângele acestor ticăloşi! Şi-apoi, soldaţii 
ce treabă au? 

Între timp, lupta continua, iar curajoşii prăştiaşi libieni, strigând şi chiar 
cântând, începură să înainteze. Din amândouă părţile pietrele zbârnâiau 
ca nişte cărăbuşi şi băzâiau ca albinele, se izbeau uneori unele de altele în 
aer, cu zgomot mare. La fiecare câteva clipe de o parte şi de alta un 
luptător se dădea înapoi, gemând, sau se prăbuşea mort. Ceilalţi însă nu-şi 
pierdeau curajul; luptau cu o voioşie plină de răutate ce se prefăcea 
treptat într-o mânie turbată, într-o totală uitare de sine. Deodată, departe 
spre aripa dreaptă, răsunară trâmbiţe şi strigăte repetate de mai multe ori. 
Neînfricatul Patrocle, întărit cu băutură încă din zori, ataca ariergarda 
duşmanului. 

— Atacaţi! strigă prinţul. 

Porunca aceasta fu îndată repetată de o trâmbiţă, de a doua, de a zecea 
şi, după o clipă, din toate trecătorile începură să înainteze unităţile 
egiptene. Prăştiaşii răzleţiţi pe coline îşi încordau puterile, în timp ce în 
vale, fără grabă şi în mare rânduială, coloanele de câte patru şiruri ale 
unităţilor egiptene de suliţaşi, mişcându-se domol înainte, luară poziţie în 
faţa libienilor. 

— Întăriţi centrul! porunci moştenitorul. 

Trâmbiţa repetă porunca. Îndărătul celor două coloane din prima linie, 
se aliniară alte două coloane. Înainte ca egiptenii să termine manevra, 
libienii, urmându-le pilda, se grupară şi ei în faţa corpului principal, pe opt 
şiruri. 

— Apropiaţi rezerva! strigă prinţul. Vezi, se adresă el unuia dintre 
aghiotanţii săi, dacă aripa stângă e gata. 

Ca să poată cuprinde mai bine valea cu privirea, acesta alergă spre 


prăştiaşi şi deodată se prăbuşi, dar continua să facă semne cu mâna. În 
locul lui înaintă alt ofiţer, care se reîntoarse curând, raportând că 
amândouă aripile oştilor comandate de prinţ sunt gata de atac. Zarva se 
înteţea dinspre regimentele lui Patrocle şi deodată, deasupra colinei, se 
ridicară rotocoale negre şi dese de fum. Un ofiţer trimis de Pentuer se 
apropie în grabă de prinţ cu ştirea că grecii dăduseră foc taberei libienilor. 

— Sfărâmaţi centrul! ordonă prinţul. 

Una după alta, cam o duzină de trâmbiţe dădură semnalul atacului, iar 
când amuţiră, în coloana de la mijloc răsunară comenzile, zgomotul ritmic 
al tobelor şi freamătul picioarelor pedestrimii care mărşăluia domol, în 
cadență. 

— Un-doi! Un-doi! Un-doi! 

Apoi comenzile fură repetate în direcția aripii din dreapta şi a celei din 
stânga; din nou huruiră tobele şi coloanele celor două aripi o porniră 
înainte: 

— Un-doi! Un-doi! 

Prăştiaşii libieni începură să dea îndărăt, acoperindu-i cu pietre pe 
egiptenii în marş. Dar, cu toate că din când în când se mai prăbuşea câte 
un soldat, coloanele înaintau, înaintau mereu, domol, în cadență. 

Nori galbeni de pulbere tot mai deasă marcau înaintarea unităţilor 
egiptene. Prăştiaşii, nemaiputând zvârli pietre, pentru un timp se lăsă 
tăcerea: nu se auzeau decât gemetele şi vaietele luptătorilor răniţi. 

— Nu mi-aduc aminte să se fi mărşăluit vreodată atât de bine, la 
instrucţie! exclamă prinţul, adresându-li-se ofiţerilor din jurul său. 

— Astăzi nu se mai tem de nuia, mormăi un ofiţer bătrân. Depărtarea 
dintre norii de pulbere ridicaţi de egipteni şi de libieni se micşora văzând 
cu ochii: barbarii stăteau însă neclintiţi, iar dincolo de linia lor se iviiă alţi 
nori de pulbere. Fireşte, veneau întărituri pentru coloana din mijloc, cea 
mai ameninţată. 

Moştenitorul cobori în fugă de pe colină şi încălecă: din trecători se 
revărsau ultimele rezerve egiptene, care, regrupându-se, aşteptau ordine. 
După pedestrime, înaintau câteva sute de călăreţi asiatici, pe cai mărunți, 


dar rezistenți. 


Prinţul galopă în urma pedestrimii pornite la atac şi, după vreo sută de 
paşi, descoperi altă colină, nu prea mare, dar pe care se putea cuprinde 
întregul câmp de bătălie. Suita, cavaleria asiatică şi coloana de rezervă îl 
urmau. 

Ramses privea nerăbdător spre stânga, unde urma să apară Mentezufis, 
care zăbovea. Libienii nu se mişcau din loc; situaţia devenea tot mai 
gravă. 

Corpul de armată comandat de Ramses era cel mai puternic, dar, în 
schimb, avea împotriva sa aproape întreaga forţă libiană. Ca număr, cele 
două armate erau cam deopotrivă şi prinţul nu se îndoia de victorie. ÎI 
nelinişteau însă uriaşele pierderi pe care i le-ar fi putut pricinui un duşman 
atât de îndrăzneţ. 

De altfel, războiul îşi are toanele lui. Comandantul nu are nicio înrâurire 
asupra celor porniţi la atac. Îi rămâne doar regimentul de rezervă şi un 
pumn de călăreţi. Dacă una din coloanele egiptene ar fi fost înfrântă sau 
dacă duşmanul ar fi primit pe neaşteptate noi întăriri... Prinţul îşi şterse 
fruntea: în clipa aceea simţi copleşitoarea răspundere a unui comandant 
suprem. Era ca jucătorul care, mizând totul, aruncă zarurile, întrebându-se 

„Oare cum vor cădea?” 

Egiptenii erau la câteva zeci de paşi de coloanele libiene. Comenzile, 
trâmbiţele, tobele răsunau tot mai repede şi trupele îşi iuţiră şi ele pasul: 

— Un-doi-trei! Un-doi-trei! Dar şi de partea vrăjmaşului se auziră 
trâmbiţe; două rânduri de sulițe se lăsară în jos şi tobele răsunară: „La 
goană!” Se înălţară alte rotocoale de pulbere, contopite grabnic într-un 
uriaş nor. Apoi totul nu fu decât urlet de glasuri omeneşti, încrucişări 
zgomotoase de sulițe, trosnet de coase şi, uneori, câte un geamăt cumplit, 
înecat cât ai clipi de larmă. 

Pe întreaga linie de bătaie nu se mai vedeau nici oameni, nici arme, nici 
chiar coloane, ci doar o pulbere galbenă ce se mişca aidoma unui şarpe 
uriaş. Norii de pulbere mai deşi, mai înghesuiți arătau locul unde se 
ciocneau coloanele vrăjmaşe, iar cei mai rari, mai împrăştiaţi, locul unde 
ciocnirea se sfârşise. 


După câteva minute de zarvă neomenească, moştenitorul băgă de 


seamă că vârtejul de pulbere din aripa stângă se retrăgea, foarte încet, 
îndărăt. 

— Întăriţi aripa stângă! porunci el. 

Jumătate din detaşamentele de rezervă alergară în direcţia arătată şi se 
topiră în norii de praf: aripa stângă se întări, aripa dreaptă înainta încet, 
iar centrul, cel mai puternic şi mai însemnat, rămânea mai departe pe loc. 

— Întăriţi centrul! porunci prinţul. 

Cealaltă jumătate a oştilor de rezervă porni înainte şi dispăru şi ea în 
vârtejul de pulbere. O clipă, tipetele se înteţiră, dar nu se vedea nicio 
mişcare de înaintare. 

— Cumplit se mai bat, nenorociţii! rosti un bătrân ofiţer din suită, 
adresându-i-se prinţului. E timpul să se ivească Mentezufis... Prinţul îl 
chemă pe comandantul cavaleriei asiatice, 

— Priveşte acolo, spre dreapta, spuse el. Trebuie să fie un gol. 
Strecoară-te acolo cu băgare de seamă, ca să nu-i zdrobiţi pe ostaşii noştri 
şi izbiţi din coastă coloana din mijloc a câinilor ăstora. 

— Pesemne că-s ţinuţi în lanţuri, de stau atât de îndelung pe loc, 
răspunse asiaticul, râzând. Lăsă apoi prin ţului vreo douăzeci dintre 
călăreţii lui şi porni cu restul, la trap, strigând: 

— Să trăieşti veşnic, măria-ta! 

Arşiţa era de nedescris. Prinţul îşi încorda văzul şi auzul, încercând să 
pătrundă prin zidul de pulbere. Aşteptă, aşteptă. Deodată, scoase un 
strigăt de bucurie: norul din mijloc se clătinase, se mişcase puţin înainte. 
Se opri din nou, apoi din nou se urni şi începu să meargă încet, nespus de 
încet, dar tot înainte... 

Zarva răbufnea atât de îngrozitor, încât nu se putea înţelege dacă era 
semn de mânie, triumf sau nenorocire. 

În clipa aceea, aripa dreaptă începu să se îndoaie într-un chip ciudat şi 
să dea îndărăt. Dincolo de ea apăru un nou vârtej de pulbere. În acelaşi 
timp, se apropie Pentuer călare şi strigă: 

— Patrocle ocupă spatele libienilor!... învălmăşeala din aripa dreaptă se 
înteţea, apropiindu-se de mijlocul câmpului de bătaie. Se vedea limpede 
că libienii încep să dea înapoi şi că panica cuprinde şi coloana principală. 


Întregul stat-major al prinţului urmărea cu însufleţire mişcările vârtejului 
de pulbere. Peste câteva minute panica se înstăpâni şi în aripa stângă. 
Acolo, libienii o luaseră la fugă de-a binelea. 

— Să nu văd mâine soarele, dacă asta nu însemnează victorie! chiui 
bătrânul ofiţer. 

Un curier din partea preoţilor, care urmăreau desfăşurarea bătăliei de 
pe cea mai înaltă creastă, veni în goană şi raportă că la aripa stângă au 
apărut trupele lui Mentezufis şi că libienii sunt înconjurați din trei părţi. 

— Ar fugi ca nişte căprioare, spuse curierul gâfâind, dacă nu i-ar 
împiedica nisipurile. 

— Victorie! Să trăieşti veşnic, măria-ta! strigă Pentuer. Era de-abia 
ceasul două. 

Călăreţii asiatici începură să cânte zgomotos şi să tragă săgeți în aer, în 
cinstea prinţului. Căpeteniile descălecară, se repeziră spre moştenitor, îl 
luară de pe şa şi-l ridicară în sus, strigând: 

— lată un comandant viteaz! l-a nimicit pe duşmanii Egiptului! Amon 
este de partea oştilor sale; cine să-i poată ţine piept? între timp, libienii, 
dând mereu înapoi, ajunseră pe înălțimile nisipoase dinspre miazăzi, 
fugăriţi de egipteni. Aproape în fiecare clipă, din norii de pulbere se 
desprindeau călăreţi care veneau în goană spre Ramses. 

— Mentezufis le-a tăiat retragerea! strigă unul. 

— Două unităţi s-au predat! strigă altul. 

— Patrocle a ocupat spatele. 

— Am luat de la libieni trei steaguri: al Berbecului, al Leului şi al Uliului! 

În jurul prinţului, înconjurat de oameni însângeraţi şi plini de praf, 
mulţimea creştea. 

— Să trăieşti veşnic! Să trăieşti veşnic, măria-ta! Ramses era atât de 
mişcat, încât ba râdea, ba plângea şi, deodată, adresându-li-se celor din 
jur, spuse: 

— Zeii s-au milostivit. Am crezut că vom pierde bătălia. Ce ciudată e 
soarta unui comandant: fără să tragă spada din teacă, fără chiar să vadă 
ceva, trebuie să răspundă de tot... 

— Să trăieşti veşnic, comandant victorios! se auziră alte strigăte. 


— Mare biruinţă! râse prinţul. Nici măcar nu ştiu cum a fost câştigată! 

— Câştigă bătăliile şi apoi se mai şi miră! rosti cineva din suită. 

— Vă încredinţez că nici nu ştiu cum arată o bătălie, mărturisi prinţul. 

— Linişteşte-te, măria-ta, răspunse Pentuer. Cu atâta pricepere ai ştiut 
să-ţi rânduieşti oastea, încât duşmanul trebuia să fie înfrânt. În ce chip? 
Nu-i treaba ta, ci a oştilor tale. 

— Nici spada n-am scos-o din teacă! N-am văzut măcar un libian! se 
plânse prinţul. 

Pe colinele de la miazăzi, vârtejul de pulbere şi zarva luptei stăruiau 
încă; în vale, praful începea să se aşeze, iar pe alocurea se puteau vedea, 
ca prin ceaţă, grupe de soldaţi egipteni cu suliţele în poziţie normală. 

Moştenitorul îşi întoarse calul în direcţia aceea şi porni spre câmpul de 
bătaie părăsit, unde de-abia se sfârşise lupta coloanelor din centru. Era un 
loc lat de câteva sute de paşi, răscolit de gropi adânci, presărat cu impuri 
de răniţi şi de morți. În partea dinspre care venea prinţul zăceau egiptenii, 
într-un şir lung, la câţiva paşi numai unul de altul. Apoi, ceva mai deşi, 
urmau libienii, mai departe zăceau amestecați unii cu alţii, egipteni şi 
libieni, iar şi mai departe aproape numai libieni. 

În unele locuri, leşurile zăceau unele lângă altele: pe alocurea, se 
îngrămădeau la un loc câte trei-patru deodată. Nisipul era împestriţat cu 
pete întunecate de sânge. Rănile erau îngrozitoare. Un luptător avea 
amândouă mâinile tăiate; altul avea capul despicat de trunchi, iar dintr-un 
al treilea curgeau măruntaiele. Unii se zvârcoleau în spasmuri, iar gurile 
lor, pline de nisip, rosteau blesteme sau rugi fierbinţi, cerând să li se dea 
lovitura de graţie. 

Ramses trecu în fugă pe lângă ei, fără să privească în jur, deşi unii din 
răniţi scoteau în cinstea lui strigăte slabe. 

Nu departe de acest loc, întâlni primul grup de prizonieri, cu faţa la 
pământ. Oamenii aceştia cereau milă. 

— Vestiţi iertarea celor învinşi, spuse prinţul suitei sale. 

Câţiva călăreţi se repeziră în mai multe direcţii. În scurtă vreme se auzi 
trâmbiţa, iar după ea o voce puternică: 

— Din porunca măriei-sale prinţul, comandantul suprem, răniții şi cei 


prinşi nu vor fi ucişi! 

Drept răspuns, se auziră strigătele învălmăşite ale prizonierilor. 

— Din porunca comandantului suprem, strigă pe un ton melodios un alt 
glas, în altă parte, răniții şi cei prinşi nu vor fi ucişi! 

Între timp lupta încetase şi pe înălțimile din miazăzi, iar două din cele 
mai mari unităţi libiene depuseseră armele în mâinile trupelor greceşti. 
Viteazul Patrocle, din pricina arşiţei, cum spunea el însuşi, ori a băuturii, 
cum bănuiau alţii, abia se mai ţinea în şa. Ştergându-şi ochii înlăcrimaţi, se 
adresă prizonierilor, strigând: 

— Câini râioşi ce sunteţi! Aţi ridicat mâinile voastre păcătoase împotriva 
oştirii luminăţiei-sale. Mânca-v-ar viermii! Veţi crăpa ca păduchii sub 
unghia egiptenilor drept-credincioşi, dacă nu veţi spune pe loc unde a 
şters-o căpetenia voastră, mânca-i-ar lepra ochii şi nările! 

În clipa aceea, apăru moştenitorul. Grecul îl salută cu respect, fără însă 
a întrerupe ancheta: 

— Câinilor, am să poruncesc să vă jupoaie! Vă voi trage în ţeapă dacă 
nu aflu îndată unde e vipera aia veninoasă, balega aia de porc sălbatic! 

— A, uite unde-i comandantul nostru! strigă unul din libieni, arătând 
spre un pâlc de călăreţi ce se îndrepta încet către adâncul deşertului. 

— Ce-i acolo? întrebă prinţul. 

— Nemernicul de Musavasa fuge! răspunse Patrocle, cât pe-aci să se 
rostogolească de pe cal. 

Ramses simţi cum i se urcă sângele la cap. 

— Deci Musavasa-i acolo şi a fugit? Hei, cine are cai buni, după mine! 

— Gata! zise Patrocle, râzând. Acum o să behăie şi el, hoţul ăla de 
berbeci! 

Pentuer îi aţinu calea prinţului. 

— Măria-ta, nu se cade să-i urmăreşti pe fugari! 

— Cum? exclamă moştenitorul. În tot timpul bătăliei n-am ridicat mâna 
împotriva nimănui şi acum trebuie să renunţ şi la căpetenia libienilor? Ce- 
ar spune ostaşii pe care i-am trimis să înfrunte suliţele şi securile? 

— Armata nu poate rămâne fără comandant. 


— Dar oare Patrocle, Tutmozis, Mentezufis nu-s aici? Ce fel de 


comandant sunt eu, dacă nu mi-e îngăduit să-l vânez pe duşman? Sunt la 
câteva sute de paşi de noi şi li-s caii obosiţi. 

— Într-un ceas suntem aici, cu ei. Doar să întindem mâna, şoptiră 
călăreţii asiatici. 

— Patrocle! Tutmozis! vă las oastea în grijă, strigă moştenitorul. 
Odihniţi-vă, eu mă întorc îndată. Dădu pinteni calului şi porni în trap 
mărunt, afundându-se în nisip, urmat de vreo douăzeci de călăreţi şi de 
Pentuer. 

— Dar tu, proroace, ce cauţi aici? îl întrebă prinţul. Mai bine odihneşte- 
te! Astăzi ne-ai fost de mare folos. 

— Poate că-ţi voi mai fi încă. Răspunse Pentuer. 

— Atunci rămâi... 

— Consiliul suprem mi-a poruncit, măria-ta, să nu te părăsesc nicio 
clipă. 

Moştenitorul dădu din cap, supărat. 

— Dar dacă picăm într-o capcană? întrebă el. 


— Nici acolo nu te voi părăsi, măria-ta, răspunse preotul. 


CAPITOLUL V 


În glasul lui era atâta bunăvoință, încât prinţul, uimit, tăcu şi-i îngădui să 
vină. 

Erau în deşert. La câteva sute de paşi în urmă se afla oastea, iar în faţa 
lor, la o depărtare tot de câteva sute de paşi, fugarii. Oricât îşi băteau caii, 
îndemnându-i să alerge şi mai repede, atât fugarii cât şi cei care-i 
urmăreau înaintau cu o nespus de mare greutate. De sus se revărsa 
asupra lor o arşiţă cumplită, în gură, în nări şi mai ales în ochi le pătrundea 
un praf mărunt şi arzător, în timp ce sub picioarele cailor nisipul 
înfierbântat se scufunda la fiece pas. În aer domnea o linişte de moarte. 

— Doar nu va fi mereu aşa, zise moştenitorul. 

— Va fi din ce în ce mai rău, răspunse Pentuer. Vezi, măria-ta, zise el, 
arătând cu mâna spre fugari, cum caii lor îşi afundă picioarele în nisip 
până peste genunchi? 

Prinţul zâmbi, fiindcă tocmai în clipa aceea dădură peste un loc ceva 
mai tare şi cam o sută de paşi putură să călărească la trap. Îndată însă, 
calea le fu îngreuiată de o mare de nisip şi din nou fură siliţi să înainteze la 
pas. 

Pe oameni sudoarea curgea şiroaie, iar caii începură să facă spume. 

— E cald! şopti moştenitorul. 

— Ascultă, măria-ta, zise Pentuer, ziua de azi nu-i prielnică urmăririlor în 
deşert. Încă din zori, cărăbuşii sacri au fost cuprinşi de o mare nelinişte, 
căzând apoi într-un somn adânc. De asemenea, cuțitul meu a intrat foarte 
puţin în teaca lui de lut, ceea ce înseamnă arşiţă neobişnuită. Amândouă 
aceste semne, arşiţa şi toropeala cărăbuşilor, pot prevesti furtună. Să ne 
întoarcem deci, fiindcă nu numai că am pierdut tabăra din ochi, dar nici 
măcar freamătul ei nu mai ajunge până la noi. 

Ramses se uită la preot aproape cu dispreţ. 

— Şi tu gândeşti, proroace, zise el, că eu, după ce-am spus că-l voi 
prinde pe Musavasa, mă pot întoarce cu mâinile goale, de teama arşiţei şi 
a furtunii? 


Călăriră mai departe. Într-un loc, nisipul se întări din nou, astfel că se 


apropiară de fugari până la o aruncătură de praştie. 

— Hei, voi de-acolo! strigă moştenitorul, predaţi-vă! Libienii nici nu se 
uitară în urma lor, înaintând cu toată încordarea. O clipă crezură că-i vor 
ajunge. Dar deodată, ceata prinţului nimeri peste o întindere cu nisip 
adânc, iar libienii, grăbind pasul, dispărură dincolo de coline. Călăreţii 
asiatici înjurară, iar prinţul scrâşni din dinţi. În sfârşit, caii începură să-şi 
piardă tot mai mult puterile. Călăreţii trebuiră să descalece şi să meargă 
pe jos. La un moment dat, unul dintre asiatici se făcu stacojiu şi se prăbuşi 
pe nisip. Prinţul porunci să fie acoperit cu o manta şi spuse: 

— Îl vom lua la înapoiere. 

Cu multă trudă, atinseră vârful colinei nisipoase de unde-i zăriră pe 
libieni. Dar şi pentru ei drumul era ucigător, căci doi dintre caii lor nu mai 
puteau de oboseală. 

Tabăra oastei egiptene se ascunsese acum cu desăvâşire, dincolo de 
cutele nisipului, iar dacă Pentuer şi călăreţii asiatici n-ar fi ştiut să se 
orienteze după soare, n-ar mai fi nimerit nicicând înapoi. Dintre însoțitorii 
prinţului se prăbuşi al doilea călăreț, făcând o spumă roşiatică la gură. ÎI 
lăsară şi pe el, cu cal cu tot. În faţa lor, între nisipuri, apăru un grup de 
stânci, în mijlocul cărora libienii se făcură nevăzuţi. 

— Măria-ta, zise Pentuer, acolo ar putea fi o capcană. 

— Poate fi şi moartea şi n-are decât să mă ia! răspunse moştenitorul cu 
glasul schimbat. 

Preotul se uită la el cu mirare: nici prin gând nu-i trecuse că Ramses 
poate fi atât de înverşunat. 

— Nu era departe până la stânci, dar drumul era neînchipuit de greu. Nu 
numai că oamenii trebuiau să înainteze ei înşişi, dar, pe deasupra, mai 
trebuiau să tragă şi caii din nisip. Înaintau cu toţii, afundaţi până peste 
fluierele picioarelor; în unele locuri însă te afundai până peste genunchi. 
lar pe cer continua să ardă soarele, cumplitul soare al deşertului, ale cărui 
raze nu numai că frigeau şi orbeau, dar şi înţepau. Chiar şi călăreţii 
asiatici, cei mai rezistenți, erau frânţi de oboseală; unuia i se umflaseră 
buzele şi limba, altuia îi vâjâia capul şi vedea numai pete negre, al treilea 


fu cuprins de toropeală. Aveau cu toţii dureri în mădulare şi nici nu mai 


simțeau arşiţa. Întrebat dacă e cald, niciunul dintre ei n-ar fi ştiut ce să 
răspundă. 

Solul se făcu din nou tare sub picioarele lor şi ceata intră între stânci. 
Prinţul, cel mai lucid dintre toţi, auzi răsuflarea unui cal, coti într-o parte şi, 
în umbra colinei, zări o grămadă de oameni trântiţi la pământ, aşa cum 
nimerise fiecare. Erau libienii. Unul dintre ei, un om tânăr, de vreo 
douăzeci de ani, purta o îmbrăcăminte de purpură brodată, un lanţ de aur 
la gât şi o spadă bogat împodobită. Părea că zace fără cunoştinţă; avea 
albul ochilor ieşit în afară şi spumă pe buze. Ramses îşi dădu seama că 
acesta era comandantul. Se apropie, îi rupse lanţul de la gât şi-i desprinse 
sabia. Un libian bătrân, care părea mai puţin obosit decât ceilalţi, văzându- 
i fapta, spuse: 

— Deşi eşti învingător, egiptene, cinsteşte-l pe fiul prinţului, care a fost 
comandant suprem. 

— Acesta e fiul lui Musavasa? întrebă prinţul. 

— Da, răspunse libianul, e Tehenna, fiul lui Musavasa, căpetenia 
noastră, demn să ajungă chiar prinţ egiptean. 

— Şi Musavasa unde-i? 

— Musavasa e în Glaucus şi adună o mare oaste, care ne va răzbuna. 
Ceilalţi libieni tăceau; nici măcar nu se uitau la învingătorii lor. Din porunca 
prinţului, călăreţii asiatici îi dezarmară fără greutate şi ei înşişi se aşezară 
la umbra stâncilor. 

În clipa aceea nu mai erau nici prieteni, nici duşmani, ci oameni morţi de 
oboseală. Moartea îi pândea pe toţi, iar ei voiau doar să se odihnească. 

Pentuer, văzând că Tehenna rămâne în nesimţire, îngenunche lângă el 
şi se aplecă deasupra capului lui, în aşa fel, încât nimeni nu putea vedea 
ce face. Îndată însă Tehenna începu să răsufle, să dea din mâini şi din 
picioare; apoi deschise ochii şi-şi frecă fruntea de parcă s-ar fi trezit dintr- 
un somn greu, ce-l stăpânea încă. 

— Tehenna, comandant al libienilor, zise Ramses, tu şi oamenii tăi 
sunteţi prizonierii măritului faraon. 

— Mai bine ucide-mă pe loc, mormăi Tehenna, decât să-mi pierd 
libertatea. 


— Vei mai putea fi liber şi fericit, dacă tatăl tău, Musavasa, se va umili şi 
va încheia pace cu Egiptul. 

Libianul îşi întoarse capul şi se culcă, nepăsător la toate. Ramses se 
aşeză lângă el; după o clipă căzu şi el într-un fel de toropeală. Pesemne 
adormise. 

Se trezi după un sfert de ceas, ceva mai înviorat. Privi deşertul şi 
rămase uimit: la orizont se vedea un ţinut verde, cu apă şi mulţi palmieri, 
iar ceva mai sus orăşele şi temple. 

În jurul lui dormeau cu toţii, asiatici şi libieni. Numai Pentuer stătea pe o 
stâncă şi cu mâna streaşină la ochi, se uita undeva, departe. 

— Pentuer! Pentuer! strigă Ramses. Vezi oare oaza aceea? 

Se ridică repede şi alergă la preot, pe a cărui faţă se citea îngrijorarea. 

— Vezi oaza? 

— Nu-i oază, răspunse Pentuer, e duhul rătăcitor prin pustiuri al vreunei 
ţări ce nu mai există. Dar dincolo... uită-te, se vede într-adevăr ceva! 
adăugă el, arătând cu mâna spre miazăzi. 

— Munţi? întrebă prinţul. 

— Uită-te mai bine. 

Prinţul îşi încordă privirea; deodată spuse: 

— S-ar părea că pânza aceea neagră se ridică tot mai sus. Se vede că 
privirea mi-e tare ostenită. 

— E Tifonul, şopti preotul. Numai zeii ne mai pot scăpa, dacă vor 
binevoi. 

Într-adevăr, Ramses simţi pe obraz o adiere care, chiar în arşiţa 
deşertului, părea caldă. Adierea aceasta, la început abia simțită, se înteţi, 
devenind tot mai caldă: totodată, o trâmbă neagră se înălța pe cer, cu 
iuţeală uimitoare. 

— Ce putem face? întrebă prinţul. 

— Stâncile astea, răspunse preotul, ne vor feri să fim îngropaţi de vii; 
ele nu pot alunga însă nici pulberea, nici căldura care creşte mereu. lar 
peste o zi sau două... 

— Atât de mult timp suflă Tifonul? 

— Uneori trei şi chiar patru zile. Numai din când în când se năpusteşte 


pentru câteva ceasuri şi se prăbuşeşte apoi, deodată, ca un uliu străpuns 
de săgeată. Dar lucrul acesta se întâmplă foarte rar... Prinţul, deşi nu-şi 
pierdu curajul, se posomori. lar preotul, scoțând de sub haină o sticluţă 
mică, verde, spuse mai departe: 

— Ţine, ai aici un elixir. Ar trebui să-ţi ajungă pentru câteva zile. De câte 
ori vei simţi că te cuprinde toropeala ori spaima, bea o picătură. În chipul 
acesta te vei întări şi vei putea rezista. 

— Dar tu? Dar ceilalţi? 

— Soarta mea e în mâinile zeului unic. lar ceilalţi oameni... ei nu sunt 
moştenitori ai tronului! 

— Nu-mi trebuie licoarea asta, zise prinţul, dând la o parte sticluţa. 

— Trebuie s-o iei! strigă Pentuer. Nu uita că poporul egiptean şi-a pus în 
tine toate nădejdile. Nu uita că asupra ta veghează binecuvântarea lui... 

Norul negru atinsese jumătatea cerului, iar vântul fierbinte sufla atât de 
puternic, încât prinţul şi preotul trebuiră să coboare sub stâncă. 

— Poporul egiptean? Binecuvântarea? repetă Ramses. Deodată strigă: 

— Va să zică tu eşti acela care acum un an mi-ai vorbit în miez de 
noapte, în grădină? Era după terminarea manevrelor... 

— În ziua în care ţi s-a făcut milă de ţăranul care s-a spânzurat, pentru 
că i se dărâmase canalul, răspunse preotul. 

— Tu mi-ai salvat casa şi pe Sara de mulţimea care voia s-o ucidă cu 
pietre? 

— Da, eu, zise Pentuer. Dar tu i-ai scos apoi din temniţă pe ţăranii 
nevinovaţi şi nu i-ai îngăduit lui Dagon să năpăstuiască poporul tău prin 
noi biruri. Pentru poporul acela, continuă preotul, pentru mila pe care i-ai 
arătat-o întotdeauna, încă şi astăzi te binecuvântez. Poate că numai tu 
singur vei scăpa de aici cu viaţă, dar nu uita, nu uita că poporul egiptean 
asuprit te slăveşte, cel care de la» tine aşteaptă salvarea... 

Deodată se făcu întuneric. Dinspre miazăzi începu să cadă o ploaie de 
nisip fierbinte şi se porni un vânt atât de cumplit, încât răsturnă un cal 
aflat într-un loc neadăpostit. Călăreţii asiatici şi prizonierii libieni se treziră 
cu toţii; dar, doborâţi de spaimă, amuţiră pe loc, cuibărindu-se cât putură 


mai bine sub stânci. 


În natură se petrecea un lucru îngrozitor. Noaptea căzuse dintr-o dată 
pe pământ, iar în înaltul cerului se rostogoleau nori de nisip, roşcaţi sau 
negri, într-o goană nebună. Se părea că trupul întregului deşert prinsese 
viaţă, se năpustise în sus şi zbura undeva, cu iuţeala pietrelor zvârlite de 
praştie. 

Era mai fierbinte ca într-o baie de aburi; pielea mâinilor şi a obrazului 
crăpa, limba se usca în gură şi, răsuflând, simţeai junghiuri în piept. 
Firişoarele de nisip frigeau ca scânteile. 

Cu de-a sila, Pentuer apropie elixirul de buzele prinţului. Ramses sorbi 
câteva picături şi simţi o schimbare ciudată; junghiurile şi zăpuşeala 
încetară să-l mai chinuiască, gândurile i se limpeziră. 

— Şi nenorocirea asta poate ţine câteva zile? 

— Patru zile, răspunse preotul. 

— lar voi, înţelepţii, împuterniciţii zeilor, n-aveţi niciun mijloc să mântuiţi 
lumea de o asemenea nenorocire? 

Pentuer căzu pe gânduri şi zise: 

— În lume nu-i decât un singur înţelept care ar putea lupta împotriva 
duhurilor rele. Dar el nu-i aici! 

Vântul deşertului sufla de o jumătate de ceas cu o neînchipuită putere. 
Se făcuse aproape beznă. Uneori vijelia slăbea, vârtejurile negre se 
trăgeau parcă în lături Şi pe cer lucea un soare sângeriu, iar pe pământ o 
lumină roşcată, aducătoare de moarte. 

Îndată însă, vântul arzător şi înăbuşitor se înteţea, Vârtejurile de pulbere 
se făceau tot mai groase, lumina ca de mormânt se stingea, iar în văzduh 
răsunau vâjâieli ciudate, pe care urechea omenească nu le mai auzise 
nicicând. 

Nu mai era mult până la asfinţit şi tăria uraganului, ra şi arşiţa de 
nesuferit, creşteau necontenit. Din când în când, deasupra zării apărea o 
pată sângerie uriaşă, ca şi cum ar fi început prăpădul lumii. Deodată, 
prinţul băgă de seamă că Pentuer dispăruse, îşi încordă auzul şi desprinse 
un glas care rostea: 

— Beroes! Beroes! cine altul decât tine ne va ajuta? Beroes! în numele 


unicului, atotputernicului zeu care nu are nici început, nici sfârşit, te chem! 


În partea de miazănoapte a deşertului bubui tunetul. Prinţul înmărmuri: 
tunetele erau pentru un egiptean fenomene aproape tot atât de rare ca şi 
apariţia unei comete. 

— Beroes! Beroes! rostea preotul cu glas puternic. Moştenitorul îşi 
încordă privirea şi zări în direcţia aceea o făptură cu chip de om, 
întunecată, cu braţele ridicate, din al cărei creştet, din ale cărei degete şi 
chiar din veşminte ţâşneau, clipă de clipă, scântei de un albastru-deschis. 

— Beroes! Beroes! 

Un tunet îndelung răsună mai aproape, iar printre norii de pulbere 
săgeta fulgerul, scăldând pustiul într-o văpaie ca para focului. Apoi un nou 
tunet şi iarăşi fulgeră. 

Prinţul simţi că puterea vântului slăbeşte, că arşiţa scade. Nisipul, înălţat 
în trâmbe de nori, porni să coboare; cerul, la început cenuşiu, apoi 
cărămiziu, deveni până la urmă de un alb-lăptos. Totul amuţise. Peste o 
clipă însă, tunetul se prăvăli din nou, iar dinspre miazănoapte porni să 
sufle un vânt răcoros. 

Călăreţii asiatici şi libieni, doborâţi de arşiţă, se treziră. 

— Luptători ai faraonului, spuse deodată bătrânul libian, auziţi vâjâitul 
acela din deşert? 

— larăşi furtuna? 

— Nu! Plouă! 

Într-adevăr, cerul slobozi câteva picături reci, apoi tot mai multe, până 
ce, în sfârşit, se porni o ploaie cu găleata, însoţită de trăsnete. Printre 
soldaţii lui Ramses, ca şi printre prizonieri, se stârni o bucurie de 
nedescris. Fără să ia seama la fulgere şi tunete, oamenii aceştia, însetaţi şi 
arşi acum câteva clipe de para focului din văzduh, alergau ca nişte copii 
prin şiroaiele de ploaie. Cu toată bezna, se spălau de zor. Spălau şi caii, 
adunând apă în coifuri, în saci de piele şi mai ales beau. Beau! 

— Nu-i oare o adevărată minune? strigă prinţul Ramses. De n-ar fi fost 
ploaia asta binecuvântată, pieream în pustiu, în suflarea dogoritoare a 
Tifonului. 

— Aşa se întâmplă, vorbi bătrânul libian, când vântul nisipos de miazăzi 


se ciocneşte de curenţii ce trec deasupra mării şi aduc ploaia torențială. 


Lui Ramses nu-i plăcură aceste cuvinte, deoarece el pusese ploaia pe 
seama rugăciunilor lui Pentuer. Adresându-i-se deci libianului, îl întrebă: 

— Dar se întâmplă, oare, ca din trupul omului să ţâş-nească scântei? 

— Se întâmplă întotdeauna când suflă vântul deşertului, răspunse 
libianul. Şi de data asta am văzut sărind scântei şi nu numai din oameni, 
dar şi din cai. 

În glasul lui se citea o atât de mare siguranţă, încât prinţul, apropiindu- 
se de comandantul călăreţilor săi, îi şopti: 

— Vegheaţi asupra libienilor... 

De-abia rostise aceste cuvinte, că se şi simţi o mişcare în beznă şi, după 
o clipă, se auzi un tropot. lar când fulgerul brăzdă pustiul, văzură un om 
gonind călare. 

— Legaţi-i pe ticăloşii ăştia! strigă prinţul, iar dacă se împotriveşte 
careva dintre ei, tăiaţi-l! Va fi vai de tine, Tehenna, dacă nemernicul acela 
îi va aduce pe fraţii tăi împotriva noastră. Vei pieri şi tu şi ai tăi în chinuri 
de nespus... 

Ploaia, trăsnetele şi bezna nu-i împiedicară pe soldaţii lui Ramses să-i 
lege repede pe libieni, care, de altfel, nu opuneau nicio împotrivire. 
Aşteptau poate porunca lui Tehenna, dar acesta era atât de descurajat, 
încât nici nu-i trecea prin gând să fugă. 

încet-încet, furtuna se linişti, şi în locul arşiţei de peste zi se lăsă 
deasupra pustiului un frig pătrunzător. Oamenii şi caii băură pe săturate: 
umplură apoi şi burdufurile cu apă; curmale şi pesmeţi aveau din belşug, 
aşa că nu lipsea nici buna dispoziţie. Tunetele slăbiseră, fulgerele, 
îndepărtate acum, săgetau tot mai rar; pe cerul dinspre miazănoapte norii 
începură să se destrame, iar pe alocurea chiar să se reaprindă stelele. 
Pentuer se apropie de Ramses. 

— Să ne întoarcem la tabără, zise el. Putem fi acolo în câteva ceasuri, 
mai înainte ca fugarul să se întoarcă cu duşmanii asupra noastră. 

— Cum vom putea nimeri prin bezna asta? întrebă prinţul. 

— Aveţi torţe? zise preotul, adresându-se călăreţilor asiatici. 

Torţe, adică funii lungi îmbibate cu substanţe arzătoare, aveau; dar nu 


aveau foc. Amnarele de lemn, folosite la aprinderea focului, erau ude. 


— Trebuie să aşteptăm zorile, zise prinţul, nerăbdător. Pentuer nu 
răspunse. Scoase din săculeţul lui un vas mic, luă unuia din soldaţi torţa 
din mâini şi se dădu mai la o parte. După o clipă se auzi un sâsâit încet şi 
torţa... se aprinse. 

— Mare vrăjitor mai e şi preotul ăsta! mormăi bătrânul libian. 

— Pentru mine, îi spuse prinţul lui Pentuer, ai înfăptuit cea de-a doua 
minune. Poţi oare să mă lămureşti cum ai făcut? 

Preotul clătină din cap: 

— Măria-ta, poţi să mă întrebi despre orice şi-ţi voi răspunde după 
puterile cugetului meu. Niciodată însă să nu-mi ceri să-ţi dau lămuriri 
asupra tainelor templelor noastre. 

— Chiar dacă te-aş numi sfetnicul meu? 

— Chiar şi atunci. Niciodată n-am să fiu trădător şi chiar de-aş cuteza, 
m-ar înfricoşa pedepsele. 

— Pedepsele? repetă prinţul. Aha! îmi amintesc de omul acela din 
templul Hator, ascuns în subterană şi asupra căruia preoţii turnau smoală 
topită. Aşa au făcut, oare, cu adevărat? Omul acela a murit, într-adevăr, în 
chinuri? 

Pentuer tăcea de parcă nici n-ar fi auzit întrebarea şi, fără grabă, scoase 
din săculeţul lui plin de minuni statuia mică a unui zeu cu braţele 
încrucişate, agăţat de capătul unui şnur; preotul o făcu să lunece încet şi, 
şoptind rugăciuni, o urmărea cu mare atenţie. După câteva oscilări şi rotiri, 
statueta se opri şi rămase nemişcată. La lumina torţei, Ramses privea uluit 
ritualul. 

— Ce faci acum? îl întrebă el pe preot. 

— Numai atât pot să-ţi spun, măria-ta, că zeul arată cu o mână steaua 
Eshmun“. Ea călăuzeşte în timpul nopţii corăbiile feniciene pe mări. 

— Deci zeul acesta e şi al fenicienilor? 

— Ei nici nu-i bănuie existenţa. Zeul acesta, care îşi îndreaptă 
întotdeauna un braţ spre steaua Eshmun, ne este cunoscut numai nouă şi 
preoţilor caldeeni. Cu ajutorul lui, oricare proroc îşi poate descoperi drumul 


pe mare sau în deşert, ziua ori noaptea, pe timp bun sau rău. 

La porunca prinţului, care cu torţa aprinsă păşea alături de Pentuer, 
suita şi prizonierii porniră pe urmele preotului, înspre nord-est. Zeul, 
atârnat de şnur, se clătina, continuând să arate cu mâna întinsă unde se 
află steaua sfântă, ocrotitoarea drumeţilor rătăciţi. 

Mergeau pe jos, cu paşi mărunți, ţinând caii de căpestre. Frigul era atât 
de pătrunzător, încât chiar călăreţii asiatici suflau în pumni: libienii 
dârdâiau. 

În clipa aceea, sub picioarele lor începu să scârţâie şi să trosnească 
ceva. Pentuer se opri şi se aplecă. 

— În locul acesta, zise el, ploaia a făcut o mică baltă pe stâncă. lar apa, 
priveşte, măria-ta, în ce s-a prefăcut... 

Vorbind, ridică şi arătă prinţului un soi de pojghiţă ca de sticlă, ce se 
topea în mână. 

— Când e foarte frig, adăugă el, apa se preface într-o piatră străvezie. 
Călăreţii asiatici întăriră vorbele preotului, adăugind că, departe, spre 
miazănoapte, foarte adesea, apa se preface în piatră, iar aburul în sare 
albă, care nu are însă niciun gust, numai că înţeapă degetele şi dă dureri 
de dinţi. 

În faţa înţelepciunii lui Pentuer, prinţul se minuna tot mai mult. Între 
timp, cerul se limpezi spre miazănoapte, lăsând să se vadă Ursa Mică, iar 
în ea steaua Eshmun. Preotul spuse din nou o rugăciune, ascunse statueta 
zeului călăuzitor în săculeţ şi porunci să se stingă torţele, lăsând numai 
capătul unei sfori să ardă mocnit; aceasta, prin arderea ei înceată, arăta 
ceasul. Prinţul porunci oamenilor să fie cu băgare de seamă şi alături de 
Pentuer o luă înaintea celorlalţi cu vreo câteva zeci de paşi. 

— Pentuer, zise el, din clipa aceasta te numesc sfetnicul meu: şi acum şi 
pentru vremea când zeii vor voi să-mi dea coroana Egiptului de Sus şi de 
Jos. 

— Cu ce am meritat această cinste? 

— În ochii mei ai înfăptuit lucruri ce dovedesc marea ta înţelepciune şi 
puterea ta asupra duhurilor. În afară de asta, ai fost gata să-mi salvezi 
viaţa. Şi, cu toate că eşti hotărât să tăinuieşti multe lucruri în faţa mea... 


— lartă-mă, măria-ta, îl întrerupse preotul; e adevărat că în schimbul 


aurului şi giuvaericalelor vei putea găsi trădători chiar şi în rândurile 
preoţilor, atunci când vei avea nevoie. Eu nu sunt dintre aceştia. Şi 
gândeşte-te bine: dacă i-aş trăda pe zei, ai mai putea fi sigur că n-aş face 
şi cu tine la fel? 

Ramses căzu pe gânduri. 

— Ai vorbit cu multă înţelepciune, răspunse el. Un lucru mi se pare însă 
ciudat: cum se face că tu, preot fiind, eşti totuşi binevoitor cu mine? Acum 
un an mi-ai dat binecuvântarea; astăzi nu m-ai lăsat să merg singur în 
deşert şi îmi eşti folositor la tot pasul... 

— Zeii m-au lăsat să înţeleg, măria-ta, că atunci când vei voi, vei putea 
scoate din lipsuri şi umilinţă nefericitul popor al Egiptului. 

— Din el am ieşit. Tatăl, ca şi fraţii mei, au scos zile de-a rândul apă din 
Nil şi au fost bătuţi cu nuielele. 

— Cum aş putea fi eu de folos poporului? întrebă moştenitorul. Pentuer 
se însufleţi. 

— Poporul tău, rosti el mişcat, munceşte prea mult. Plăteşte dări prea 
mari, îndură suferinţă şi nedreptate. Soarta ţăranului e nespus de grea: 
„Gângăniile i-au mâncat jumătate din grâne, rinocerul pe cealaltă; o 
puzderie de şobolani mişună pe ogoare, lanurile sunt prăpădite de lăcuste 
şi călcate în picioare de vite, vrăbiile fură boabele, iar ce mai rămâne pe 
arie fură tâlharii. O, soartă jalnică a plugarului! Şi iată, tocmai acum vine 
omul stăpânirii, cerându-i grânele: însoțitorii lui poartă nuiele, iar negrii 
nuiele de palmier. Şi porunceşte: «Dă-ne grânele! » «N-am de niciun fel.» 
Atunci îl întind cât e de lung şi-l leagă, îl bat. Îl scufundă în canal cu capul 
în jos, până se îneacă, în faţa lui îi leagă soţia şi la fel fac şi cu copiii lui. 
Vecinii fug, salvându-şi în chipul acesta grânele."* 

— Toate acestea le-am văzut cu ochii mei, mărturisi prinţul. Îngândurat.. 
Şi l-am alungat chiar pe un asemenea strângător de biruri. 

— Mă pot afla oare pretutindeni, ca să împiedic nedreptatea? 

— Poţi porunci, măria-ta, ca oamenii să nu fie chinuiţi pe degeaba. Poţi 
să micşorezi dările, poţi să dai ţăranilor zile de odihnă. Şi, în sfârşit, poţi 


dărui fiecărei familii măcar o fâşie de pământ, a cărei recoltă să-i aparţină 

în întregime. Altminteri poporul tău va continua să se hrănească cu lotus, 
cu papirus şi cu mortăciuni de peşte, până ce se va prăpădi. Dar dacă tu îl 
vei ocroti, el se va ridica din nenorocire. 

— Aşa voi face! strigă prinţul. Un bun gospodar nu îngăduie să-i piară 
vitele de foame, nu le trudeşte peste puteri şi nu le supune la cazne pe 
nedrept. Toate acestea trebuie schimbate. 

Pentuer se opri. 

— Îmi făgăduieşti, măria-ta? - îţi jur! rosti Ramses. 

— lată, şi eu îţi jur că vei fi cel mai slăvit faraon, că în faţa ta va păli 
chiar Ramses cel Mare, strigă preotul, pierzându-şi stăpânirea de sine. 
Prinţul căzu pe gânduri. 

— Ce putem face noi doi împotriva preoţilor, care mă urăsc? 

— Ei se tem de tine, măria-ta, răspunse Pentuer. Se tem să nu începi 
prea de timpuriu războiul cu Asiria. 

— Ce le pasă, de vreme ce războiul va fi câştigat? Preotul îşi plecă 
fruntea, îşi încrucişă braţele, dar tăcu. 

— Îţi voi spune eu! strigă prinţul, întărâtat. Preoţii nu vor război fiindcă 
se tem că mă voi întoarce victorios, încărcat de comori, gonind în faţă 
mulţimea de sclavi. De asta se tem, fiindcă ei vor ca orice faraon să fie o 
biată unealtă în mâinile lor, un obiect pe care să-l poţi arunca oricând 
pofteşti. Cu mine însă nu se vor petrece lucrurile aşa! Sau am să fac ce 
vreau, aşa cum mi se cuvine ca fiu şi urmaş al zeilor, sau voi pieri! Pentuer 
se dădu înapoi şi şopti o formulă magică. 

— Nu vorbi aşa, măria-ta, spuse el, tulburat, nu cumva duhurile rele 
care dau târcoale deşertului să-ţi prindă cuvintele din zbor! Cuvântul, ţine 
minte ce-ţi spun, măria-ta, e ca o piatră zvârlită din praştie; dacă 
nimereşte un perete, face calea-ntoarsă şi se întoarce împotriva ta însuţi... 

Prinţul făcu un gest dispreţuitor. 

— Mi-e totuna, spuse el. Ce preţ are o viaţă în care oricine îţi poate 
înfrânge voinţa? Dacă nu zeii - vânturile deşertului; iar dacă nu duhurile 
rele - preoţii. Şi asta se mai cheamă putere? Vreau să fac ceea ce îmi 
porunceşte cugetul şi să dau socoteală numai în faţa strămoşilor veşnici, 


nu în faţa oricărei căpăţâni rase care-şi închipuie că tălmăceşte gândurile 


zeilor şi care, de fapt, vrea să pună mâna pe putere ca să-şi umple punga 
cu avuţiile mele! 

În clipa aceea, la numai câteva zeci de paşi, se auzi un strigăt ciudat, ce 
aducea cu un nechezat ori cu un behăit, iar o umbră uriaşă trecu în goana 
mare. Se năpustise ca o săgeată şi, pe cât se putea vedea, avea gâtul lung 
şi spinarea cocoşată. Oamenii fură străbătuţi de un fior de groază. 

— Grifonul! l-am văzut aripile aievea! şopteau asiaticii. 

— Pustiul e plin de dihănii! lămuri bătrânul libian. Ramses era tulburat. | 
se păruse şi lui că umbra rătăcitoare avea cap de şarpe şi un fel de aripi 
scurte. 

— Să fie oare adevărat, îl întrebă el pe preot, că în deşert se ivesc 
monştri? 

— Desigur, răspunse Pentuer, într-un loc atât de pustiu mişună duhurile 
necurate, sub cele mai ciudate înfăţişări. Totuşi, mi se pare că ceea cea 
trecut pe lângă noi era mai degrabă un animal. Semăna cu un cal înşăuat, 
numai că era mai mătăhălos şi mai iute de picior. Locuitorii oazelor spun 
despre el că poate trăi fără să bea apă de loc, sau foarte rar. Dacă--i aşa, 
cei ce vor veni după noi vor putea folosi la trecerea deşertului chiar 
vieţuitoarea asta ciudată, ce trezeşte astăzi doar spaimă. 

— N-aş cuteza să încalec o lighioană ca asta! făcu Ramses, clătinând din 
cap. 

— Tot aşa au spus şi strămoşii noştri despre cal, care i-a ajutat pe 
hicsoşi să cucerească Egiptul, şi de care astăzi armata noastră nu se poate 
lipsi. Timpul schimbă nespus de mult părerile oamenilor, zise Pentuer. 

Pe cer se destrămaseră ultimii nori; noaptea era acum senină. Deşi fără 
lună, era atât de luminoasă, încât pe întinsul nisipului alb se puteau 
recunoaşte contururile fiecărui lucru, chiar ale celor mici sau îndepărtate. 

Frigul pătrunzător se mai înmuiase. Ceata mai merse câtva timp în 
tăcere, afundându-se până la glezne în nisip. Deodată, printre asiatici se 
iscă din nou larmă şi se auziră strigăte: 

— Sfinxul! Priviţi, iată Sfinxul! N-o să ieşim vii din deşert dacă vedeniile 
astea ne tot răsar în faţa ochilor. 


Într-adevăr, pe un deal alb, calcaros, se desena limpede imaginea unui 


sfinx. Corpul de leu, capul uriaş cu boneta egipteană şi o linie ce semăna a 
profil omenesc. 

— Liniştiţi-vă, barbarilor, spuse bătrânul libian. Nici pomeneală de sfinx. 
Nu-i decât un leu şi n-o să vă facă nimic, fiindcă e tare ocupat cu mâncatul 
prăzii. 

— Da, e chiar un leu! întări Ramses, oprindu-se. Dar cât de mult 
seamănă cu Sfinxul... 

— El e doar tatăl sfincşilor noştri, explică preotul cu jumătate de glas. 
Faţa lui ne reaminteşte trăsăturile feţei omeneşti, iar coama lui, peruca. 

— Dar marele nostru Sfinx de lângă piramide? 

— Cu multe secole înainte de Menes, spuse Pentuer, pe când încă nu 
existau piramidele, în locul acela se ridica un dâmb stâncos, semănând cu 
un leu şezând, ca Şi cum zeii ar fi vrut să arate astfel locul de unde începe 
pustiul. Preoţii vremii au poruncit meşterilor să taie stânca cu multă 
măiestrie şi să umple golurile cu o zidărie asemănătoare. lar meşterii, care 
vedeau oameni mult mai des decât lei, i-au sculptat o faţă de om şi aşa a 
luat fiinţă primul sfinx. 

— În faţa căruia ne închinăm, adăugă Ramses, zâmbind. 

— Şi pe drept cuvânt, răspunse preotul. Fiindcă primele trăsături ale 
acestei lucrări au fost făcute de zei, iar oamenii au dus la bun sfârşit lucrul 
tot sub îndrumarea zeilor. Sfinxul nostru aminteşte deşertul prin făptura sa 
gigantică şi misterioasă, întruchipând duhurile ce rătăcesc prin pustiu şi 
înspăimântă oamenii, întocmai ca şi el. El este fiul zeilor şi părintele 
spaimei. 

— La drept vorbind, orice lucru are un început pământesc, răspunse 
prinţul. Nilul nu izvorăşte din ceruri, ci din nişte munţi de dincolo de 
Etiopia. Piramidele - despre care Herihor m-a încredinţat că întruchipează 
imaginea statului nostru - sunt construite asemenea piscurilor de stânci. Şi 
chiar templele noastre, cu coloanele şi obeliscurile lor, cu întunecimea şi 
răcoarea lor, nu seamănă oare cu grotele şi munţii ce se întind de-a lungul 
Nilului? De câte ori, vânând, m-am rătăcit printre stâncile răsăritene, 
întotdeauna am dat peste o îngrămădire ciudată de bolovani, ce-mi 


aminteau de templele noastre. Uneori, pe pereţii lor zgrunţuroşi, am văzut 


hieroglife scrise de mâna vânturilor şi a ploilor. 

— Asta dovedeşte, măria-ta, că templele noastre au fost înălțate după 
un plan întocmit de zei, zise preotul. Şi, aşa cum sămânţa bună, aruncată 
în pământ, dă naştere palmierilor uriaşi, tot astfel şi imaginea piscului de 
munte, a grotelor, a leului şi chiar a lotusului, semănată în sufletul 
faraonului pios, naşte sfincşii, templele şi coloanele lor puternice. 
Înfăptuirile acestea nu sunt omeneşti, ci divine, şi-i fericit stăpânitorul 
care, privind în jurul lui, e în stare să descopere în lucrurile pământeşti 
cugetul divin şi să-l înfăţişeze generaţiilor viitoare într-un chip lămurit. 

— Un astfel de stăpânitor trebuie să dispună însă de o mare putere şi 
avere, adăugă Ramses batjocoritor, iar nu să fie la cheremul nălucirilor 
preoţilor... 

În faţa lor se întindeau movile lungi de nisip, pe care se iviră chiar în 
clipa aceea câţiva călăreţi. 

— De-ai noştri, ori libieni? întrebă prinţul. 

De pe o movilă răsună o trâmbiţă, căreia îi răspunse unul din oamenii 
prinţului. Călăreţii se apropiară repede, pe cât le îngăduia nisipul adânc. 
Când fură mai aproape, unul dintre ei strigă: 

— Se află printre voi moştenitorul tronului? 

— Este şi-i sănătos! răspunse Ramses. Descălecară şi căzură cu faţa la 
pământ. 

— O, erpatre! spuse căpetenia călăreţilor. Oastea ta îşi sfâşie straiele şi- 
şi presară cenuşă pe cap, la gândul că ai pierit! întreaga cavalerie 
scotoceşte deşertul, pentru a-ţi găsi urmele şi de-abia nouă, nevrednicilor, 
ne-au îngăduit zeii să te salutăm cei dintâi. Prinţul îl numi sutaş pe cel care 
vorbise, poruncindu-i ca a doua zi să-i înfăţişeze oamenii din subordinea 
lui, spre a fi şi ei răsplătiți. 


CAPITOLUL VI 


Peste o jumătate de ceas, se iviră focurile dese ale oastei egiptene, iar 
în curând alaiul prinţului ajunse în tabără. Trâmbiţele răsunară din toate 
părţile, dând alarma. Soldaţii prinseră armele şi se aliniară, strigând. 
Ofițerii se aruncară la picioarele prinţului şi, întocmai ca şi cu o zi înainte, 
după biruinţă, îl ridicară pe braţe şi porniră cu el prin faţa unităţilor. Pereţii 
trecătorii răsunară la strigătul: 

— Să trăieşti veşnic, învingătorule! Zeii să te aibă în paza lor! 
Mentezufis se apropie de el. văzându-l, moştenitorul se smulse din braţele 
oştenilor şi alergă în întâmpinarea preotului. 

— Ştii, preacucernice, strigă Ramses, l-am prins pe Tehenna, 
comandantul libienilor! 

— Slabă cucerire, răspunse preotul, aspru. Pentru aceasta comandantul 
suprem n-ar fi trebuit să-şi părăsească armata. Mai ales atunci când, în 
orice clipă, un nou duşman ne putea ieşi în cale. 

Prinţul îşi dădu seama că mustrarea preotului era dreaptă, dar tocmai 
de aceea îl cuprinse mânia. Îşi încleştă pumnii, ochii îi scăpărară. 

— Măria-ta, în numele mamei tale, taci! îi şopti Pentuer, care stătea la 
spatele său. 

Fu atât de uimit de neaşteptatele vorbe ale sfetnicului, încât se potoli 
într-o clipă şi înţelese că cel mai potrivit lucru era să-şi recunoască vina. 

— Aşa e, răspunse el. Nici armata pe comandant şi nici comandantul nu 
trebuie să-şi părăsească armata. Am socotit însă că mă vei înlocui tu, 
preasfinte, care ţii aici locul marelui comandant al oştirii. Răspunsul calm îl 
potoli pe Mentezufis, aşa că preotul nu-i mai reaminti manevrele de anul 
trecut, când, ca şi acum, prinţul îşi părăsise oastea, atrăgându-şi dizgraţia 
faraonului. 

În clipa aceea, se apropie de ei Patrocle, strigând cât îl ţinea gura. 
Comandantul grec era din nou băut şi-i striga prinţului de departe: 

— lată, erpatre, ce-a făcut cucernicul Mentezufis! Ai spus că vor fi iertaţi 
toţi soldaţii libieni care vor părăsi rândurile năvălitorilor şi se vor întoarce 


în armata măritului faraon. Oamenii ăştia au venit la mine şi numai aşa am 


putut nimici aripa stângă a duşmanului. Între timp, cucernicul Mentezufis a 
poruncit să fie ucişi cu toţii. Aproape o mie de oameni, toţi foşti soldaţi în 
armata noastră şi care urmau să fie iertaţi, au pierit! 

Prințului îi năvăli din nou sângele în obraz, dar Pentuer, care continua să 
stea la spatele său, îi şopti: 

— Taci, pentru numele zeilor, taci! 

Patrocle n-avea însă sfetnic, aşa că el strigă mai departe: 

— Din clipa asta am pierdut pentru totdeauna încrederea străinilor şi 
chiar a oamenilor noştri. Fiindcă până la urmă, armata noastră, aflând că 
în fruntea ei s-au strecurat trădători, se va destrăma şi ea. 

— Mercenar ticălos, rosti Mentezufis rece, cum îndrăzneşti să vorbeşti 
astfel despre armată şi despre oamenii de încredere ai faraonului? De 
când e lumea, nimeni n-a auzit o nelegiuire mai mare! Şi mă tem că zeii se 
vor răzbuna pentru ocara ce le-a fost adusă. 

Patrocle râse grosolan. 

— Atâta timp cât dorm printre greci, nu mă tem de răzbunarea zeilor 
nopţii. lar când sunt de veghe, zeii zilei n-o să-mi facă nimic. 

— Du-te la culcare printre grecii tăi, hai, du-te, beţi-vanule, zise 
Mentezufis, ca nu cumva din vina ta trăsnetul să cadă asupra capetelor 
noastre. 

— Zgârcitule, nu va cădea pe capul tău ras, fiindcă va gândi că-i 
altceva! răspunse grecul, ameţit. Văzând însă că Ramses nu-i ţine partea, 
se retrase în tabăra lui... 

— E adevărat, îl întrebă Ramses pe Mentezufis, este adevărat, 
preasfinte, că ai poruncit masacrarea prizonierilor, cu toată graţia ce le-o 
făgăduisem? 

— Măria-ta n-ai fost în tabără, răspunse Mentezufis, nu eşti dar 
răspunzător de fapta mea. lar eu veghez asupra legilor noastre de război, 
care cer pedepsirea trădătorilor. Soldaţii care au slujit mai înainte în 
armata faraonului şi care au trecut apoi la duşman urmează a fi ucişi pe 
loc; asta-i legea. 

— Dar dacă aş fi fost aici? 


— Ca fiu al faraonului şi comandant suprem, ai dreptul să suspenzi 


unele legi, lucru pe care eu, însă, nu-l pot face. 

— Şi n-ai putut oare aştepta venirea mea? 

— Legea porunceşte să fie ucişi de îndată; am îndeplinit deci întocmai 
prevederile legii. 

Prinţul fu atât de tulburat, încât curmă convorbirea şi se duse în cort. 
De-abia acolo, aşezându-se jos, îi zise lui Tutmozis: 

— lată, sunt de pe acum sclavul preoţilor! Ei ucid pe cei prinşi, îmi 
ameninţă ofiţerii şi nesocotesc cuvântul meu. lar voi nu i-aţi spus nimic lui 
Mentezufis, când a poruncit să fie ucişi nefericiţii aceia? 

— A afirmat că face întocmai cum porunceşte rânduiala războiului şi 
noile porunci primite de la Herihor. 

— Dar, de fapt, eu sunt aici comandant suprem, cu toate că am lipsit o 
jumătate de zi. 

— Ai predat comanda în mâinile mele şi ale lui Patrocle, zise Tutmozis. 
Când însă a venit Mentezufis, a trebuit să-i cedăm locul. E mai mare în 
rang decât noi... 

Ramses îşi mărturisi că totuşi capturarea lui Tehenna a fost plătită prea 
scump. Simţi totodată însemnătatea legii, care nu îngăduia comandantului 
să-şi părăsească oastea. Trebui să recunoască în sinea sa că a greşit, ceea 
ce îi rănea mândria şi-i aţâţa mânia împotriva preoţilor. 

„lată, îşi zicea el, mă simt încătuşat ca un sclav, mai înainte chiar de a fi 
ajuns faraon: facă zeii ca preamăritul meu tată să trăiască veşnic! 
începând chiar de astăzi, trebuie să mă descătuşez şi, înainte de toate, să 
tac. Pentuer are dreptate: să tac, să tac, mereu, iar pornirile mânioase să 
mi le înfrânez, păstrându-le bine în minte ca pe nişte nestemate de mare 
preţ. lar când s-o umple paharul... o, preoţilor, mi-o veţi plăti voi atunci!” 

— Nu mă întrebi, măria-ta, de rezultatul bătăliei? întrebă Tutmozis. 

— Da, aşa-i... Cum stăm? 

— Peste două mii de prinşi, peste trei mii de ucişi şi de-abia câteva sute 
de fugari. 

— Dar cât de mare era oştirea libiană? întrebă prinţul, mirat. 

— Şase până la şapte mii de oameni. 

— Nu se poate! Nu-i cu putinţă ca într-o asemenea bătălie să piară 


aproape toată oştirea! 

— Şi totuşi aşa-i. A fost o bătălie crâncenă, spuse Tutmozis. l-ai 
înconjurat din toate părţile; restul, a fost treaba ostaşilor şi a lui 
Mentezufis. O atât de cumplită înfrângere a duşmanilor Egiptului nu-i 
pomenită nici în inscripţiile de pe mormintele celor mai slăviţi faraoni. 

— Acum, du-te la culcare, Tutmozis, sunt frânt, îi spuse prinţul, simțind 
cum trufia îl ameţeşte. 

„Eu sunt, prin urmare, acela care a cîştigat victoria asta 
nemaipomenită? E oare cu putinţă?” se întrebă el în gând. Se azvârli peste 
aşternutul de piei şi, cu toate că era frânt de oboseală, nu putu închide 
ochii. 

De-abia trecuseră paisprezece ceasuri din clipa în care dăduse poruncă 
să înceapă bătălia. Paisprezece numai? E cu neputinţă! Şi el câştigase 
bătălia asta? Dar nici nu văzuse bătălia, ci doar o prăfărie deasă, galbenă, 
din mijlocul căreia izbucneau urlete neomeneşti. lată, vede şi acum 
rotocoalele de pulbere, aude zarva, simte arşiţa şi doar nu-i nicio bătălie. 

Apoi revăzu în minte pustiul nesfârşit, prin al cărui nisip înaintase cu o 
atât de chinuitoare greutate. El şi oamenii lui aveau cei mai buni cai din 
toată armata şi cu toate astea se târâseră ca nişte broaşte țestoase. Şi ce 
arşiţă! E peste puterile omului să îndure o atât de mare dogoare. Şi 
deodată se stârnise Tifonul, învăluind totul, arzând, usturând, gâtuind... 
Faţa lui Pentuer scapără scântei palide... Deasupra capetelor lor răsuna 
tunetul, pe care nu-l mai auzise niciodată. Apoi se aşternu noaptea liniştită 
a deşertului. Văzu grifonul, care trecea în goană, iar pe dâmbul calcar os 
silueta întunecată a Sfinxului. 

„Am văzut atâtea, am trecut prin atâtea, cugetă Ramses, am fost de 
faţă la construirea templelor şi chiar la naşterea marelui Sfinx, a cărui 
viaţă se pierde în negura timpurilor. Şi toate astea s-au putut oare 
întâmpla numai în paisprezece ore?” 

Deodată, prin minte îi fulgeră un ultim gând: „Omul care a trecut prin 
atâtea nu poate avea o viaţă lungă”. Un fior rece îi străbătu tot trupul şi 
adormi. 


A doua zi, se trezi cu câteva ceasuri după răsăritul soarelui. Simţea 


înţepături în ochi, îl dureau toate mădularele, tuşea puţin; cugetul îi era 
însă limpede, iar inima plină de curaj. La intrarea în cort, stătea Tutmozis. 

— Ce s-a întâmplat? întrebă prinţul. 

— Iscoadele de la hotarul libian aduc veşti ciudate. O mare mulţime se 
apropie de trecătoarea noastră, dar nu-i o armată, ci oameni fără arme, 
femei şi copii; în fruntea lor păşeşte Musavasa, înconjurat de fruntaşii 
libienilor. 

— Ce-ar putea însemna toate astea? 

— Se vede că cer pace. 

— După o singură bătălie? se miră prinţul. 

— Dar ce bătălie! Şi-apoi spaima îi face să ne vadă oştile înzecite. Se 
simt slabi, se tem de cotropire şi de moarte. 

— Vom vedea dacă nu pun cumva la cale vreo capcană! răspunse 
prinţul după o oarecare gândire. Dar ai noştri? 

— Sănătoşi, sătui, cu setea potolită, odihniţi şi voioşi. Numai... 

— Ce? 

— Patrocle a murit chiar în noaptea asta, şopti Tutmozis. 

— Cum aşa? strigă prinţul, zvâcnind în sus. 

— Unii spun că a băut prea mult, alţii... că l-au pedepsit zeii. Faţa îi era 
vânătă, iar gura plină de spume. 

— Ca şi sclavul din Athribis, ţii minte? Îl chema Bakura; intrase cu dea 
sila în sala ospăţului, învinuindu-l pe nomarh. Şi acela a murit în aceeaşi 
noapte, tot din cauza beţiei! Ce zici? 

Tutmozis lăsă capul în jos. 

— Trebuie să fim foarte prevăzători, stăpâne, şopti el. 

— O să ne dăm silinţa, răspunse prinţul, liniştit. Nici măcar nu mă voi 
mira de moartea lui Patrocle. Ce lucru neobişnuit poate fi faptul că a murit 
un beţivan oarecare, hulitor al zeilor, ba chiar şi al preoţilor? Tutmozis 
simţi însă, în cuvintele acestea batjocoritoare, o ameninţare. Prinţul ţinuse 
nespus de mult la Patrocle, care-i fusese credincios ca un câine. Putea uita 
multe din nedreptăţile pe care le suferise el însuşi; moartea asta însă n-o 
va putea ierta niciodată. 

Înainte de amiază, se apropiară de tabăra lui Ramses trupe tebane, 


proaspăt sosite din Egipt, iar câteva mii de oameni, cu câteva sute de 
măgari, aduseră mari provizii de alimente şi corturi. Totodată, sosiră 
dinspre Libia noi iscoade, cu ştirea că gloata de oameni neînarmaţi, care 
se îndrepta spre trecătoare, devenea tot mai numeroasă. Din porunca 
prinţului, dese patrule de cavalerie cercetară împrejurimile în toate 
direcţiile, spre a vedea dacă nu-i pe undeva ascunsă armata duşmanului. 
Chiar şi preoţii, luând cu ei micul sanctuar al zeului Amon, se urcară pe 
vârful dealului cel mai înalt şi oficiară acolo un serviciu divin. Întorcându-se 
în tabără, asigurară pe moştenitor că, de fapt, se apropie o mulţime de 
câteva mii de libieni neînarmaţi şi că nu se află pe nicăieri nicio armată, 
cel puţin la o depărtare de trei mile împrejur. 

La auzul raportului, prinţul începu să râdă. 

— Am vederea bună, zise el, dar la o asemenea depărtare n-aş putea 
zări nimic. 

Preoţii se sfătuiră şi apoi îi spuseră prinţului că, dacă făgăduieşte să nu 
vorbească cu nimeni despre ceea ce va vedea, se va încredința singur că e 
cu putinţă să vezi foarte departe. 

Ramses jură. Atunci, preoţii aşezară altarul lui Amon pe un dâmb şi 
începură rugăciunile. După ce prinţul se spălă, îşi scoase sandalele şi oferi 
zeului un lanţ de aur şi tămâie, preoţii îl conduseră într-o încăpere îngustă, 
foarte întunecoasă, spunându-i să privească pe peretele ei. După o clipă, 
începură să cânte rugăciuni, în timp ce pe peretele interior apăru un cerc 
galben. Nu peste multă vreme, culoarea se tulbură; prinţul zări un şes 
nisipos, cu ridicături stâncoase, iar lângă el posturile trupelor asiatice. 
Preoţii începură să cânte mai tare şi imaginea se schimbă. Apăru un alt 
colţ al deşertului şi o mulţime de oameni, mici cât furnicile. Mişcările, 
îmbrăcămintea şi chiar chipurile oamenilor erau însă atât de limpezi, încât 
prinţul le putea descrie. Uimirea moştenitorului nu avea margini. Îşi freca 
ochii, pipăia imaginea mişcătoare... Când îşi întoarse, pe neaşteptate, 
capul, imaginea dispăruse, totul rămânând scufundat în întuneric. Când 
ieşi din sanctuar, un preot mai bătrân îl întrebă: 

— Ce spui, erpatre, crezi acum în puterea zeilor egipteni? 


— Într-adevăr, răspunse el, ştiinţa voastră e atât de mare, încât lumea 


întreagă trebuie să vă cinstească şi să vă aducă jertfe. Dacă în aceeaşi 
măsură sunteţi în stare să vedeţi şi viitorul, nimic nu Vi se poate împotrivi. 

La aceste cuvinte, unul din preoţi intră în sanctuar, începu să se roage 
şi, în curând, o voce se auzi spunând: 

— Ramses! Soarta statului a fost hotărâtă. Înainte de a răsări a doua 
lună plină, vei fi faraon. 

— O, zei! strigă prinţul, înspăimântat. Tatăl meu e oare atât de rău 
bolnav? 

Căzu cu faţa în nisip, iar unul dintre preoţii care-l însoțea îl întrebă dacă 
nu mai voia să afle nimic. 

— O! Amon, spuse atunci prinţul, răspunde-mi dacă se vor împlini 
gândurile mele? 

După o clipă, vocea din sanctuar grăi din nou: 

— Dacă nu vei porni război răsăritului, dacă vei aduce jertfe zeilor şi-i 
vei cinsti pe slujitorii lor, te aşteaptă o viaţă îndelungată, şi o domnie plină 
de slavă... 

După aceste minuni, întâmplate la lumina zilei şi în loc deschis, prinţul 
se întoarse tulburat în cortul său. 

„Nimeni nu se poate împotrivi preoţilor!” gândi el, înfiorat. În cort îl 
aştepta Pentuer. 

— Spune-mi, sfetnicul meu, zise el, voi preoţii puteţi oare citi în inima 
omenească şi dezvălui gândurile ei tainice? Pentuer clătină din cap, în 
semn de negaţie. 

— Mai degrabă omul poate afla ce se petrece în miezul unei stânci, 
decât să cerceteze o inimă străină. Ea este închisă chiar şi zeilor şi de-abia 
moartea îi dezvăluie tainele. 

Prinţul răsuflă uşurat şi adânc, dar nu-şi putu domoli neliniştea ce-l 
cuprinsese. Spre seară, ţinând consiliu de război; îi pofti şi pe Mentezufis şi 
pe Pentuer. 

Nimeni nu pomeni de moartea neaşteptată a lui Patrocle. Poate şi 
pentru că erau lucruri mai grabnice de discutat. Sosiseră solii libieni, 
cerând milă, în numele lui Musavasa, pentru fiul său Tehenna, şi făgăduind 


Egiptului supunere şi pace veşnică. 


— Oameni răi, spuse unul dintre soli, au înşelat poporul nostru, 
spunându-i că Egiptul e slab, iar faraonul nu-i un domnitor, ci o umbră. leri 
ne-am încredinţat însă cât de puternic este braţul vostru şi socotim că-i 
mai înţelept să ne supunem vouă şi să vă plătim tribut, decât să ne ducem 
oamenii la moarte sigură şi bunurile la distrugere. 

După ce toţi cei de faţă ascultară cuvântul solilor libieni şi după ce 
aceştia ieşiră din cort, prinţul îi ceru făţiş părerea lui Mentezufis, ceea ce 
provocă uimirea comandanților. 

— leri încă, spuse preotul, te-aş fi sfătuit să respingi ruga lui Musavasa, 
să continui războiul în Libia şi să nimiceşti cuibul acestor nelegiuiţi 
jefuitori. Astăzi însă, am primit veşti atât de însemnate din Memfis, încât 
sunt pentru iertarea învinşilor. 

— Prealuminatul meu tată e oare bolnav? întrebă prinţul, mişcat. 

— Da, e bolnav. Dar până ce nu vom termina cu libienii, măria-ta, nu 
trebuie să te gândeşti la acest lucru. 

Şi cum moştenitorul îşi lăsase, trist, capul în jos, Mentezufis adăugă: 

— Trebuie să-mi îndeplinesc încă o datorie. leri, am cutezat să-ţi atrag 
luarea-aminte, măria-ta, că un comandant nu trebuie să-şi părăsească 
oastea pentru luarea unui ostatic atât de neînsemnat ca Tehenna. Astăzi, 
văd că m-am înşelat: fiindcă, dacă nu l-ai fi prins măria-ta, pe Tehenna, n- 
am fi avut atât de repede pacea cu Musavasa. Înţelepciunea ta, erpatre, s- 
a dovedit a fi mai presus de legile războiului... 

Căinţa lui Mentezufis îl puse pe Ramses pe gânduri. „De ce-o fi vorbind 
oare aşa? Se vede că nu numai Amon ştie că prealuminatul meu tată e 
bolnav.” 

Şi în cugetul moştenitorului se trezi din nou vechiul dispreţ, vechea 
neîncredere în minunile preoţilor. 

„ Aşadar, nu zeii mi-au prorocit că voi deveni faraon în curând. Vestea a 
sosit de la Memfis, iar preoţii, acolo, în sanctuar, m-au înşelat. Şi dacă m- 
au minţit acum, cine-mi poate jura că imaginile deşertului, arătate pe 
perete, n-au fost şi ele tot o înşelăciune?" 

Şi cum prinţul tăcea mereu, ceea ce putea fi atribuit tristeţii pricinuite 


de boala faraonului, iar căpeteniile nu cutezau să mai spună ceva după 


cuvintele hotărâte ale lui Mentezufis, consiliul de război fu încheiat. 
Hotărâră totuşi să se ia libienilor un tribut cât se poate de mare, să li se 
trimită spre pază o garnizoană egipteană şi să se întrerupă războiul. Cu 
toţii aşteptau acum moartea faraonului. lar Egiptul avea nevoie de zile cât 
mai liniştite, pentru a putea face monarhului său o înmormântare solemnă. 

Părăsind cortul, Ramses îl întrebă pe Mentezufis. 

— Preoţii se gândesc, oare, să cinstească osemintele viteazului Patrocle, 
stins în cursul nopţii? 

— Cu toate că a fost un barbar şi un om plin de păcate, răspunse 
preotul, a adus totuşi destule foloase Egiptului spre a i se putea asigura şi 
viaţa de dincolo: dacă măria-ta îngăduie, îi vom trimite chiar astăzi trupul 
la Memfis, pentru a putea fi îmbălsămat şi apoi dus în locul de veşnică 
odihnă din Teba, lângă mormintele regilor. 

Prinţul îngădui pe dată: bănuielile sale însă crescură. „leri, cugetă el, 
Mentezufis m-a mustrat ca pe un copil leneş şi nu i-a lipsit mult să mă 
ciomăgească, iar astăzi îmi vorbeşte ca un fiu supus tatălui său şi mai-mai 
că nu cade cu burta la pământ în faţa mea. Nu-i oare acesta semnul că de 
cortul meu se apropie puterea şi, totodată, ceasul răfuielilor?” 

Gândind astfel, prinţului îi sporea mândria, iar inima şi-o simţea cuprinsă 
de o ură tot mai neîmpăcată împotriva preoţilor. Era răbufnirea unei mânii 
cu atât mai cumplite cu cât fusese mocnită şi ascunsă, asemenea 
scorpionului care, ascuns în nisip, răneşte cu acul lui veninos piciorul celui 


neprevăzător. 


CAPITOLUL VII 


În cursul nopţii, străjile vestiră că mulţimea libienilor care cerşeau 
iertare a şi intrat în trecătoare. Deasupra deşertului pluteau lucirile 
focurilor lor. 

La revărsatul zorilor, trâmbiţele sunară şi toată oastea egipteană se 
rândui ca de luptă, în cea mai largă deschizătură a văii. Potrivit poruncilor 
prinţului, care ţinea să-i înspăimânte şi mai tare pe libieni, în rândurile 
pedestrimii fură amestecați şi purtătorii de poveri, iar printre călărime, cei 
care călăreau măgarii. Aşa că, în ziua aceea, egiptenii erau mulţi ca nisipul 
pustiului, iar libienii înfricoşaţi ca nişte porumbei cărora uliul le dă 
târcoale. 

La ceasurile nouă de dimineaţă, în faţa cortului lui Ramses se aduse 
carul lui de război, aurit. Caii, împodobiţi cu pene de struţ, se smuceau 
necontenit, încât trebuiau struniţi fiecare de câte doi oameni. leşind din 
cort, Ramses se urcă în car şi apucă el însuşi hăţurile în locul vizitiului, 
lângă el, se sui Pentuer, sfetnicul său. Unul dintre comandanţi deschise 
deasupra prinţului o umbrelă mare, verde. La spate şi de amândouă 
laturile carului mergeau ofiţeri greci, în armuri aurite. La o oarecare 
depărtare de alaiul prinţului, păşea o mică unitate de gardă, în mijlocul 
căreia se afla Tehenna, fiul conducătorului libian Musavasa. 

La ieşirea din trecătoarea Glaucon, la vreo câteva sute de paşi de locul 
unde se aflau egiptenii, era îngrămădită mulţimea mohorâtă a libienilor, 
care cereau îndurare învingătorului. Când Ramses cu suita lui ajunse pe 
platoul unde avea să primească solia duşmanilor, oastea scoase urale atât 
de puternice în cinstea sa, încât vicleanul Musavasa, cuprins de o 
îngrijorare sporită, şopti căpeteniilor libiene: 

— Să ştiţi de la mine că strigătele astea sunt ale unei oştiri care-şi 
iubeşte comandantul! 

Atunci, cel mai arţăgos dintre prinții libieni, un bandit vestit, îi spuse lui 
Musavasa: 

— Nu socoţi oare că ar fi mai cuminte dacă într-o asemenea clipă neam 


încrede mai mult în iuţeala cailor noştri decât în milostivenia fiului 


faraonului? Pare asemenea unui leu turbat, care-ţi jupoaie pielea chiar 
când te mângâie, iar noi nişte bieţi mieluşei smulşi de la ţâţa mamei. 

— Fă cum vrei, răspunse Musavasa, ai în faţa ta tot deşertul. Pe mine, 
însă, poporul m-a trimis să-mi răscumpăr păcatele; iar mai presus de orice, 
îl am pe fiul meu Tehenna, care va îndura mânia lui Ramses de nu voi 
izbuti să-i câştig îndurarea. 

Doi călăreţi asiatici se apropiară, în galop, de mulţimea libienilor, 
vestind că prinţul aşteaptă închinarea. 

Musavasa oftă trist şi se îndreptă spre dâmbul unde stătea învingătorul. 
Nicicând nu făcuse un drum mai greu! Straiul grosolan al învinsului care 
cerea milă nu-i acoperea de tot spinarea; deasupra capului, presărat cu 
cenuşă, dogorea arşiţa soarelui. Picioarele desculţe îi erau înţepate de 
nisip, iar inima îi era copleşită de tristeţea pentru soarta lui şi a poporului 
său învins. 

De-abia făcuse câteva sute de paşi şi se opri ca să se odihnească. 
Adesea întorcea capul, să vadă dacă robii cei goi, care purtau darurile 
pentru prinţ, nu-i fură cumva inelele de aur şi odoarele de mare preţ. 
Fiindcă, om încercat cum era, Musavasa ştia prea bine că unii oameni se 
folosesc bucuros de nefericirea altora. 

„Mulţumesc zeilor, se mângâia vicleanul barbar în jalnica lui stare, că cel 
puţin soarta mi-a hărăzit să mă umilesc în faţa unui prinţ care va purta în 
curând coroana de faraon. Monarhii Egiptului sunt mărinimoşi, mai ales în 
clipa victoriei. Dacă voi izbuti să mişc inima stăpânului, el îmi va întări 
puterea în Libia şi-mi va îngădui să strâng biruri mari. E o adevărată 
minune că Tehenna a fost prins de însuşi moştenitorul tronului, fiindcă nu 
numai că nu-i va face niciun rău, dar îl va şi încărca, pe deasupra, cu 
ranguri...” 

Aşa gândea Musavasa, întorcându-şi mereu capul. Căci sclavul, chiar şi 
când e în pielea goală, poate ascunde giuvaerul în gură, ori îl poate chiar 
înghiţi. 

La treizeci de paşi înaintea carului moştenitorului, Musavasa şi fruntaşii 
libieni care-l însoțeau căzură cu burţile la pământ şi rămaseră culcaţi până 


ce un aghiotant de-al prinţului le porunci să se ridice. Se apropiară iarăşi 


câţiva paşi şi se prosternară din nou. Făcură aşa de trei ori şi de fiecare 
dată, Ramses le porunci să se ridice. 

În acest timp, Pentuer, care stătea în picioare în carul prinţului, îi şopti: 

— Faţa ta să nu arate nici asprime, nici satisfacţie. Fii mai degrabă 
liniştit, ca zeul Amon, care-şi dispreţuieşte duşmanii, dar nu se bucură de 
orice triumf. 

Plini de căinţă, libienii se opriră, în cele din urmă, în faţa prinţului, care-i 
privea din carul lui aurit, aşa cum hipopotamul priveşte nişte răţuşte care, 
în faţa puterii lui, nu au unde să se tupileze. 

— Tu eşti oare, zise deodată Ramses, tu eşti oare Musavasa, înțeleptul 
conducător libian? 

— Eu sunt, sluga ta, răspunse cel întrebat şi căzu din nou cu faţa la 
pământ. 

Când i se porunci să se ridice, prinţul vorbi: 

— Cum de-ai putut cădea într-un păcat atât de mare, încât să ridici 
braţul asupra pământului zeilor? Să te fi părăsit oare chibzuinţa din trecut? 

— Stăpâne! răspunse şiretul libian, jalea i-a făcut pe soldaţii alungaţi ai 
prealuminatului faraon să-şi piardă minţile, să se năpustească înspre 
Egipt, spre propria lor pieire, atrăgându-i pe ai mei şi chiar pe mine. Şi 
numai zeii ştiu cât de mult ar fi ţinut războiul acesta crâncen, dacă în 
fruntea oastei faraonului, veşnic viu, nu s-ar fi aflat însuşi Amon, 
întruchipat în tine. Te-ai dezlănţuit ca viforul deşertului, când nu erai 
aşteptat şi unde nu erai aşteptat; şi tot aşa de uşor cum taurul rupe 
trestia, la fel l-ai strivit şi tu pe duşmanul orbit. Atunci, toate popoarele 
noastre au înţeles că năprasnicele oşti libiene sunt bune de ceva numai 
dacă sunt conduse de mâna ta. 

— Ai vorbit cu înţelepciune, Musavasa, zise prinţul, şi încă şi mai înţelept 
ai fost ieşind în întâmpinarea armatei divinului faraon, fără a aştepta să fi 
ajuns ea la tine. Dar aş vrea să ştiu un lucru: în ce măsură căinţa voastră e 
adevărată? 

— „Luminează-ţi faţa, măria-ta, răspunse Musavasa, Venim la tine ca 
supuşi şi dorim ca numele tău să fie mare în Libia, ca tu să fii soarele 


nostru, aşa cum soare eşti peste nouă popoare. Porunceşte, aşadar, 


oamenilor tăi să fie drepţi cu poporul îngenuncheat care se alătură puterii 
tale. Fie ca slujitorii tăi să ne cârmuiască cu dreptate şi nu cu reacredinţă, 
trimiţându-ţi veşti mincinoase despre noi, spre a-ţi trezi mânia împotriva 
noastră şi a copiilor noştri. Porunceşte-le, locţiitor al mărinimosului faraon, 
să ne cârmuiască potrivit voinţei tale, cruţând libertatea, avutul, limba şi 
obiceiurile părinţilor şi strămoşilor noştri. Fie ca legile tale să fie 
deopotrivă pentru toate popoarele ce-ţi sunt supuse: fie ca dregătorii tăi 
să nu fie prea îngăduitori pentru unii şi prea aspri pentru alţii. Fie ca 
hotărârile lor să fie deopotrivă de drepte pentru toţi. Să ia numai birul 
hărăzit nevoilor şi folosinţei tale, dar nu încă unul, tăinuit ţie şi care nu va 
intra în tezaurul tău, ci va îmbogăţi slugile tale şi slugile slugilor tale. 
Porunceşte să fim cârmuiţi cu dreptate pentru noi şi pentru copiii noştri, 
căci doar tu eşti zeul nostru şi stăpânitorul nostru în veci. la pildă de la 
soare, care răspândeşte pentru toţi strălucirea sa, dând putere şi viaţă. 
Noi, supuşii tăi libieni, te rugăm să fii milostiv şi cădem cu fruntea la 
pământ în faţa ta, urmaş al marelui şi puternicului faraon.”50 

Astfel vorbi vicleanul prinţ libian Musavasa. Termi-nând, căzu din nou cu 
faţa la pământ. În timp ce asculta cuvintele acestea înțelepte, prinţului îi 
sclipeau ochii şi-i fremătau nările ca unui armăsar tânăr, care, după ce s-a 
săturat de păscut, zburdă bucuros pe pajişte printre iepe. 

— Piidică-te, Musavasa, zise el, şi ascultă ce-ţi voi spune. Soarta ta şi a 
popoarelor tale nu e în puterea mea, ci a milostivului nostru monarh, care 
stăpâneşte asupra noastră a tuturor, ca cerul asupra pământului. Te 
sfătuiesc, deci, ca tu şi căpeteniile libiene să mergeţi la Memfis şi acolo, 
prosternându-vă în faţa stăpânitorului şi zeului acestei lumi, să spuneţi din 
nou vorbele de căinţă pe care le-am auzit aici. Nu ştiu ce urmare vor avea 
rugăminţile voastre: dar cum zeii nu-şi întorc niciodată faţa de la cei ce se 
căiesc, presimt că nu veţi fi rău primiţi. Şi acum, arătaţi-mi darurile aduse 
prealuminatului faraon, spre a judeca dacă ele vor mişca inima 
atotputernicului nostru monarh. 

În clipa aceea, Mentezufis îi făcu un semn lui Pentuer, care stătea în 


carul prinţului. 


5% /nscripţie pe mausoleul faraonului Horemhep, datând din anul 1470 înaintea erei 
noastre (n.a.). 


— Mă tem ca triumful să nu-i mărească prea tare trufia tânărului nostru 
stăpân. Nu socoţi că ar fi nimerit să punem capăt într-un fel oarecare 
ceremoniei?... 

— Dimpotrivă, răspunse Pentuer, e bine să nu o întrerupem, iar eu îţi 
făgăduiesc că în timpul triumfului nu va avea o înfăţişare prea veselă. 

— Vei face tu minunea asta? 

— Îi voi arăta numai că în lume bucuria cea mai mare e însoţită de cele 
mai mari dureri. 

— Fă cum vrei, zise Mentezufis, zeii ţi-au dăruit înţelepciune demnă de 
un membru al consiliului nostru suprem. 

Trâmbiţele şi tobele răsunară şi alaiul triumfal se urni din loc. În frunte 
păşeau sclavii goi, care cărau darurile, păziţi de căpeteniile libiene. 
Duceau statuete de zei turnate în aur şi argint, cutii pline cu parfumuri, 
vase smălţuite, ţesături, mobilă şi, în sfârşit, tipsii de aur încărcate cu 
rubine, safire şi smaragde. Purtătorii lor aveau capul ras şi fâşii de pânză 
peste gură, ca să nu fure vreunul din preţioasele giuvaeruri. 

Sprijinindu-şi mâinile de marginea carului, prinţul Ramses privea de la 
înălţimea dâmbului la libieni şi la armata sa, aşa cum vulturul priveşte la 
potârnichile pestriţe. Era pe deplin stăpânit de mândrie şi toţi cei de faţă 
simțeau că nimeni nu era mai puternic în clipa aceea decât acest biruitor 
conducător de oşti. 

Deodată însă, ochii prinţului îşi pierdură strălucirea, iar pe chipul său se 
zugrăvi mirarea. Pentuer, care stătea în spatele lui, îi şoptise: 

— Apleacă-ţi urechea, stăpâne. De când ai părăsit oraşul Pi-Bast, s-au 
întâmplat acolo lucruri ciudate. Femeia ta, Kama, feniciană, a fugit cu 
grecul Lykon. 

— Cu Lykon? repetă prinţul. 

— Nu te mişca, măria-ta, şi nu arăta miilor tăi de sclavi că eşti trist în 
ziua triumfului. 

În clipa aceea, trecea pe la picioarele prinţului un şir nespus de lung de 
libieni, purtând coşuri cu fructe şi pâine, şi uriaşe ulcioare cu vin, şi 
untdelemn pentru oaste. La vederea darurilor, un freamăt de bucurie 
străbătu rândurile ostaşilor egipteni, dar Ramses nu vedea nimic, fiind 


atent la cele ce povestea Pentuer. 

— Zeii, şopti preotul, au pedepsit-o pe feniciana trădătoare. 

— A fost prinsă? întrebă prinţul. 

— Da, a fost prinsă, dar a trebuit să fie trimisă în ţinuturile răsăritene, 
căci a fost lovită de lepră. 

— O, zei! şopti Ramses. Nu sunt oare şi eu ameninţat? 

— Fii liniştit, măria-ta. Dacă te-ai fi molipsit, ai fi avut-o până acuma. 
Prinţul simţi fiori reci prin toate mădularele. Cât de uşor le e zeilor să 
împingă omul de la cea mai înaltă cinste în prăpastia celei mai adânci 
nenorociri! 

— Dar Lykon, ticălosul acela? 

— E un mare nelegiuit, zise Pentuer. Un ucigaş, cum puţini s-au născut 
pe pământ... 

— Îl cunosc. Seamănă cu mine - cum e chipul meu când mi-l răsfrânge 
oglinda. 

Acum se apropia un grup numeros de libieni, mânând nişte animale 
ciudate. În frunte se afla o cămilă cu o singură cocoaşă şi cu părul albicios, 
una din cele dintâi cămile prinse în deşert. Urmau doi rinoceri, o herghelie 
de cai şi un leu îmblânzit, închis în cuşcă. Apoi numeroase colivii cu păsări 
de toate culorile, cuşti cu maimuțe şi câini mici pentru femeile de la curte. 
La urmă, goneau cirezi mari de boi şi turme de berbeci pentru hrana 
armatei. 

Prinţul abia îşi aruncă privirea asupra animalelor ce-i treceau prin faţă. Îl 
întrebă pe preot: 

— Dar Lykon, a fost prins? 

— Acum îţi voi spune vestea cea mai rea, nefericitul meu stăpân, şopti 
Pentuer. la însă aminte că duşmanii Egiptului nu trebuie să vadă tristeţe 
pe chipul tău. 

Moştenitorul se mişcă din loc. 

— Cea de-a doua femeie a ta, Sara, evreica... 

— A fugit şi ea? 

— A murit în temniţă. 


— O, zei! Cine a cutezat s-o închidă? 


— S-a învinuit singură ca ucigaşă a fiului tău... 

La picioarele prinţului se făcu o larmă puternică: erau prizonierii libieni 
prinşi în cursul bătăliei, iar în fruntea lor, trist, păşea Tehenna. 

În clipa aceea, Ramses avea inima plină de atâta durere, încât îi făcu 
semn lui Tehenna, zicându-i: 

— Du-te lângă tatăl tău, Musavasa, ca să te atingă şi să vadă că 
trăieşti... 

La cuvintele acestea, libienii şi întreaga armată scoaseră un strigăt 
puternic. Prinţul însă nu-l auzi. 

— Fiul meu nu mai trăieşte? îl întrebă el pe preot. Sara s-a învinuit pe 
sine ca ucigaşă a fiului ei? Să-i fi cuprins nebunia sufletul? 

— Copilul a fost ucis de Lykon. 

— O, zeilor, daţi-mi tărie! gemu prinţul. 

— Stăpâneşte-te, măria-ta, aşa cum se cuvine unui biruitor de oşti. 

— E oare cu putinţă să-ţi învingi o atât de mare durere? O, zei 
nemilostivi! 

— Copilul a fost ucis, iar Sara s-a învinuit pe sine, ca să te salveze pe 
tine, căci, văzându-l pe ucigaş noaptea, şi-a închipuit că ai fost tu însuţi. 

— lar eu am gonit-o din casa mea! Eu am făcut din ea slujnica 
fenicienei! şopti prinţul. 

În clipa aceea, apărură mărşăluind soldaţi egipteni, care purtau coşuri 
pline cu mâini retezate de-ale libienilor căzuţi pe câmpul de luptă. 

Prinţul îşi acoperi faţa şi plânse amar la această privelişte. 

Cei din suită înconjurară îndată carul, mângâindu-l pe prinţ. lar 
Mentezufis ceru, spre bucuria tuturor, ca pe viitor armata egipteană să nu 
mai reteze mâinile duşmanilor căzuţi pe câmpul de luptă. Cu această 
neprevăzută întâmplare, luă sfârşit primul triumf al moştenitorului tronului 
egiptean. Dar lacrimile vărsate la vederea mâinilor retezate făcuseră să şi- 
i apropie pe libieni mult mai mult decât izbânda lui. Şi nu s-a mirat nimeni 
văzând că în jurul focurilor luau loc, în bună înţelegere, soldaţi egipteni şi 
libieni, rupând din aceeaşi pâine şi bând vin din aceleaşi pocale. În locul 
războiului şi al urii, care urmau să dureze ani întregi, se înfiripă un adânc 


simţământ de linişte şi încredere. 


Ramses porunci ca Musavasa, Tehenna şi căpeteniile libiene să 
pornească de îndată spre Memfis, cu darurile, şi să li se dea chiar şi 
oameni de pază. El se ascunse în cort şi nimeni nu-l văzu timp de câteva 
ore. Nu-l primi nici chiar pe Tutmozis, fiindcă simţea că durerea şi 
singurătatea erau cea mai plăcută tovărăşie în asemenea clipe. 

Spre seară, veni la prinţ o solie a căpeteniilor greceşti. Când 
moştenitorul îi întrebă ce vor, căpetenia lor, Kalipos, răspunse: 

— Venim, măria-ta, să te rugăm ca trupul comandantului nostru, al 
slugii tale Patrokles, să nu fie predat preoţilor egipteni, ci să fie ars, după 
obiceiul grecesc. 

Prinţul se miră. 

— Cred că vă este cunoscut, zise el, că din rămăşiţele lui Patrokles 
preoţii vor să facă o mumie sfinţită şi să o pună alături de mormintele 
faraonilor. Poate fi oare o cinste mai mare pentru un om pe acest pământ? 

Grecii şovăiră. La urmă, Kalipos îşi luă inima în dinţi şi zise: 

— Stăpâne, îngăduie să-mi deschid inima în faţa ta. Ştim bine că a fi 
prefăcut în mumie este, pentru om, un lucru mult mai prielnic decât 
arderea lui. Căci în timp ce sufletul celui ars se înalţă pe dată în ţinuturile 
veşnice, sufletul celui îmbălsămat poate trăi mii de ani pe acest pământ, 
bucurându-se de frumuseţile lui. Dar preoţii egipteni - n-am vrea ca 
vorbele noastre să fie o jignire pentru urechile tale! - îl urau pe Patrokles. 
Cine ne poate dar asigura că preoţii, prefăcându-l în mumie, nu-i opresc 
sufletul pe pământ tocmai pentru a-l supune chinurilor? Şi de ce preţuire 
ne-am mai bucura dacă, bănuind că-i vorba la mijloc de o răzbunare, n-am 
fi în stare să ferim de ea sufletul compatriotului şi comandantului nostru? 

Uimirea lui Ramses spori şi mai mult. 

— Faceţi, zise el, cum credeţi că se cuvine. 

— Dar dacă nu vor voi să ne dea trupul lui? 

— Pregătiţi numai rugul, de celelalte mă îngrijesc eu. Grecii ieşiră, 


prinţul trimise după Mentezufis. 


CAPITOLUL VIII 


Preotul, privindu-l pe sub sprâncene pe moştenitor, îl găsi nespus de 
schimbat. Ramses era palid, slăbise parcă în câteva ore, iar ochii îşi 
pierduseră strălucirea şi se afundaseră în orbite. Auzind care-i dorinţa 
grecilor, Mentezufis nu se împotrivi nicio clipă să le predea rămăşiţele lui 
Patrocle. 

— Grecii au dreptate, spuse el, am putea chinui după moarte sufletul lui 
Patrocle. Dar sunt nerozi când bănuiesc că vreun preot egiptean sau 
caldeean ar fi în stare să săvârşească o asemenea nelegiuire. N-au decât 
să ia trupul compatriotului lor, dacă-şi închipuie că mulţumită obiceiurilor 
lor va fi mai fericit după moarte! 

Prinţul trimise de îndată un ofiţer cu încuviințarea aşteptată, iar pe 
Mentezufis îl opri. Voia să-i mai spună ceva, deşi şovăia. După o tăcere 
mai lungă, îl întrebă pe neaşteptate: 

— Ştii, desigur, că una din femeile mele, Sara, a murit, iar fiul i-a fost 
ucis. 

— Asta s-a întâmplat, răspunse Mentezufis, chiar în noaptea când am 
părăsit Pi-Bast-ul... 

Prinţul țâşni din locul său, strigând: 

— Pe veşnicul Amon! A trecut atâta timp de atunci şi voi nu mi-aţi spus 
nimic! Nici măcar că am fost bănuit de uciderea fiului meu! 

— Măria-ta, un conducător de oaste, în ajun de bătălie, n-are nici tată, 
nici copil şi pe nimeni altul, în afară de oastea lui. Şi de duşmanul din faţă. 
Am fi putut noi, oare, să te tulburăm cu asemenea ştiri, în clipe atât de 
hotăritoare? 

— Aşa-i. Răspunse prinţul, după o clipă de gândire. De ne-ar fi atacat 
astăzi, pe neaşteptate, nu ştiu zău cum mi-aş fi putut comanda armata. ŞI 
nici nu ştiu de-mi voi putea recăpăta cândva liniştea... Era atât de micut, 
atât de drăgălaş copilul! lar femeia aceea s-a jertfit pentru mine, în timp 
ce eu am nedreptăţit-o! Nu m-am gândit niciodată că se pot întâmpla, 
aievea, asemenea nenorociri şi nici că inima omului e în stare să le îndure. 

— Timpul vindecă totul. Timpul şi rugăciunea, şopti preotul. 


Prinţul dădu din cap şi în cort se lăsă iarăşi o tăcere atât de adâncă, 
încât se auzea scurgerea nisipului în clepsidră. Ramses se trezi din nou. 

— Spune-mi, mărite părinte, zise el, care-i deosebirea dintre arderea 
leşului şi prefacerea lui în mumie? Deşi am auzit câte ceva la şcoală, nu 
pricep încă bine treaba asta, căreia grecii îi dau o atât de mare 
însemnătate. 

— Noi îi dăm o însemnătate şi mai mare, chiar cea mai mare, răspunse 
preotul. Mărturie în această privinţă stau oraşele morţilor noştri, care 
ocupă întreaga margine a deşertului apusean. Dovadă sunt piramidele, 
adică mormintele faraonilor regatului celui vechi, şi uriaşele morminte 
săpate în stâncă pentru regii din vremea noastră. 

Înmormântarea şi mormântul sunt de cea mai mare însemnătate pentru 
om, fiindcă, în timp ce sub formă trupească trăim cincizeci sau o sută de 
ani, umbrele noastre durează zeci de mii de ani, până la purificarea 
deplină. 

Barbarii de asirieni râd de noi, spunând că facem mult mai multe jertfe 
pentru morţi decât pentru cei vii; dar s-ar căi amarnic de lipsa lor de grijă 
pentru morţi, dacă ar şti, aşa cum ştim noi, taina morţii şi a mormântului... 
Prinţul se cutremură. 

— Mă înspăimânţi, zise el. Ai uitat, oare, că printre cei morţi am două 
făpturi scumpe şi neîngropate după obiceiul egiptean? 

— Câtuşi de puţin. Chiar acum sunt prefăcute în mumii. Atât Sara cât şi 
fiul tău vor avea tot ceea ce le poate fi de folos în lunga lor călătorie. 

— Să fie adevărat? întrebă Ramses, oarecum bucuros. 

— Te încredinţez că aşa e, răspunse preotul. Şi vom face totul ca să-i 
găseşti, măria-ta, fericiţi, atunci când şi tu te vei desprinde de viaţa 
pământească. 

Auzindu-i vorbele, Ramses fu nespus de mişcat. 

— Socoţi, aşadar, că îl voi regăsi cândva pe fiul meu şi-i voi putea spune 
femeii: „Sara, ştiu bine că am fost prea aspru cu tine”? 

— Sunt tot atât de sigur, cum sunt acum că te văd, măria-ta. 

— Vorbeşte-mi, mai vorbeşte-mi ceva despre toate acestea! exclamă 


prinţul. Omul nu poartă grija mormântului până ce nu pune în ele părticele 


din el însuşi. lar peste mine a căzut năpasta, tocmai când îmi închipuiam 
că nu-i nimeni, în afară de faraon, mai puternic decât mine! 

— M-ai întrebat, măria-ta, începu Mentezufis, care-i deosebirea dintre 
arderea mortului şi prefacerea lui în mumie. Aceeaşi ca şi între nimicirea 
unui strai şi păstrarea lui în scrin. Îmbrăcămintea păstrată poate fi 
adeseori de folos, dar când ai doar un singur strai, e o nebunie să-l arzi. 

— Nu înţeleg, zise prinţul. Asemenea lucruri nu se spun nici măcar la 
şcoala voastră cea mai înaltă. 

— I le putem spune însă viitorului faraon. Ştii bine că fiinţa omenească e 
alcătuită din trei părţi: trupul, scân-teia divină şi umbra - Ka - adică 
legătura dintre trup şi scânteia divină. Când omul moare, umbra şi 
scânteia divină se despart de trupul său. Dacă omul ar vieţui fără să 
păcătuiască, ele s-ar înălța de la început printre zei, la viaţa veşnică. Dar 
cum fiecare om păcătuieşte şi-şi murdăreşte sufletul pe lumea aceasta, 
umbra - Ka adică - trebuie să se purifice: uneori, vreme de mii de ani. 
Pentru aceasta, ea rătăceşte, nevăzută, pe pământul nostru, printre 
oameni, îndeplinind fapte bune. Totuşi, umbrele ucigaşilor comit fărădelegi 
chiar şi în viaţa de dincolo de mormânt şi până la urmă se nenorocesc şi 
pe ele şi scânteia divină cuprinsă în ele. Pentru tine nu e, desigur, o taină 
faptul că umbra seamănă leit cu trupul omului de care ţine, cu singura 
deosebire că pare ţesută dintr-o substanţă foarte gingaşă, străvezie ca o 
ceaţă. Umbra are cap, mâini şi trunchi, poate umbla, vorbi, arunca şi ridica 
obiecte, se îmbracă întocmai ca omul şi, la început, în primele câteva sute 
de ani de la moarte, trebuie, din când în când, să şi mănânce puţin, fiindcă 
mai târziu se satură numai la văzul hranei. Puterea ei de căpetenie şi-o 
trage însă din trupul ce-i rămâne pe pământ. Când trupul acesta e aruncat 
în mormânt, putrezirea lui făcându-se repede, umbra trebuie să se 
mulţumească numai cu pulbere şi putreziciune. Dacă ardem trupul, umbrei 
nu-i mai rămâne pentru hrană decât cenuşa. Când însă prefacem trupul în 
mumie, îmbălsămând trupul pentru mii de ani, umbra Ka, este întotdeauna 
sănătoasă şi puternică, iar vremea trebuincioasă purificării şi-o petrece în 
linişte şi chiar plăcut. 

— Ciudate lucruri! şopti prinţul. 


— În cursul cercetărilor de-a lungul a mii de ani, preoţii au aflat despre 
viaţa de dincolo de mormânt amănunte nespus de însemnate. Aşa, de 
pildă, s-au încredinţat că dacă măruntaiele rămân în trupul mortului, 
umbra sa are o poftă uriaşă de mâncare, nevoia sa de hrană fiind tot atât 
de mare ca şi a omului viu, iar dacă nu are ce mânca, se năpusteşte 
asupra celor vii şi le suge sângele. Dacă însă din rămăşiţele pământeşti 
sunt înlăturate măruntaiele, aşa cum facem noi, aproape nici nu mai are 
nevoie de mâncare: căci trupul său, îmbălsămat şi umplut de ierburi cu 
mireasmă tare, îi ajunge timp de milioane de ani. Tot astfel s-a văzut că, 
atunci când mormântul celui mort este neîmpodobit, umbra oftează şi 
rătăceşte pe pământ. Pe când, dacă în lăcaşul de veci punem straie, 
lucruri din casă, arme, vase şi unelte din cele la care mortul ţinea, şi când 
îi acoperim pereţii cu zugrăveli înfăţişând ospeţe, scene de vânătoare, 
slujbe religioase, războaie şi, îndeobşte, întâmplări la care acesta a luat 
parte, iar dacă mai adăugăm şi statuete înfăţişând rude de-ale mortului ori 
slugi, cai, câini şi vite, atunci umbra nu mai rătăceşte fără rost prin lume, 
deoarece găseşte în casa sa de toate. În sfârşit, preoţii s-au încredinţat că 
multe umbre, chiar după săvârşirea pocăinţei, nu pot pătrunde în plaiurile 
fericirii veşnice, fiindcă nu cunosc rugăciunile, descântecele şi cuvenitele 
convorbiri cu zeii. Noi ne îngrijim de toate acestea, înfăşurând mumia în 
papirusuri ce cuprind cele de trebuinţă, ca şi prin punerea în sarcofag a 
Cărţii Morţilor”!. Într-un cuvânt, ritualul nostru mortuar dă umbrei putere, 
ferind-o de lipsuri, de dorul celor de pe pământ şi înlesnindu-i intrarea 
printre zei; cei vii, la rândul lor, sunt astfel apăraţi de pagubele ce le-ar 
putea fi pricinuite de umbre. Marea grijă pe care o purtăm morţilor are 
drept ţintă tocmai lucrul acesta; de aceea le înălţăm adevărate palate, iar 
în ele - locuinţe cât mai împodobite. Prinţul se gândi un răstimp, apoi 
spuse: 

— Că faceţi un mare bine umbrelor neputincioase şi lipsite de apărare, 
înzestrându-le în felul acesta, înţeleg! Dar cine mă poate încredința că 
umbrele există într-adevăr? Ştiu prea bine că există un deşert fără apă, 
fiindcă îl văd, fiindcă m-am afundat în nisipul lui şi i-am îndurat arşiţa. De 

asemenea, ştiu că există ţinuturi unde apa se face tare ca piatra, iar 
aburul se preface într-un praf alb, pentru că mi-au vorbit despre el martori 
de bună-credinţă. Dar voi de unde ştiţi că umbrele pe care nu le-a văzut 
nimeni în viaţa lor de după moarte există cu adevărat, de vreme ce niciun 
om nu s-a întors de acolo? 

— Te înşeli, măria-ta, răspunse preotul. Umbrele s-au arătat adeseori 
oamenilor şi le-au mărturisit chiar din tainele lor. Poţi locui la Teba zece 
ani şi să nu vezi ploaie; poţi trăi o sută de ani pe pământ şi să nu întâlneşti 
umbre. Cel care ar locui, însă, sute de ani la Teba, ori ar trăi mii de ani pe 
pământ, ar vedea destule ploi şi destule umbre.!... 

— Dar cine a trăit mii de ani? întrebă prinţul. 

— A trăit, trăieşte şi va trăi casta sfântă a preoţilor, răspunse 
Mentezufis. Ea este aceea care, acum treizeci de mii de ani, s-a aşezat pe 
malurile Nilului, ea a cercetat cerul şi pământul în tot acest răstimp, ea a 
creat înţelepciunea noastră şi a întocmit planurile tuturor ogoarelor, 
zăgazurilor, canalelor, piramidelor şi templelor... 

— Aşa e, îl întrerupse prinţul. Casta preoţilor e înţeleaptă şi puternică. 
Dar unde sunt umbrele? Cine le-a văzut şi cine a stat de vorbă cu ele? 

— Află, măria-ta, că umbra există în fiecare om viu. Şi după cum există 
oameni care se deosebesc printr-o forţă uriaşă ori printr-o vedere nespus 
de ageră, tot aşa sunt şi oameni care sunt înzestrați cu harul neobişnuit de 
a vedea, în viaţă fiind încă, propria lor umbră. Papirusurile noastre tainice 
sunt pline de cele mai sigure mărturii în această privinţă. Nenumăraţi 
proroci ştiau să se cufunde într-un somn asemănător morţii. În clipa aceea 
umbra unui asemenea proroc se desprindea de trup şi, cât ai clipi din ochi, 
ajungea la Tir, Ninive sau Babilon, cerceta cele necesare, asculta, apoi, 
după ce prorocul se trezea, raporta cele văzute cât se poate de amănunţit. 
Tot aşa câte un vrăjitor răuvoitor-, cufundându-se în somn, îşi trimitea 
umbra în casa omului pe care îl ura şi acolo îi răsturna ori îi strica lucrurile, 
speriindu-i pe cei din casă.. Uneori, se întâmplă ca omul aflat în primejdie 
să lovească umbra vrăjitorului cu sulița sau cu spada. Atunci, în casa 
acestuia apăreau urme de sânge, iar pe trupul vrăjitorului apărea tocmai 


rana ce fusese pricinuită umbrei. Nu rareori umbra omului viu se ivea 


deodată cu ei, dar la o depărtare de câţiva paşi în urma lui. 

— Cunosc şi eu astfel de umbre! şopti prinţul, batjocoritor. 

— Trebuie să adaug, urmă Mentezufis, că nu numai oamenii, ci şi 
animalele, plantele, pietrele, clădirile şi lucrurile din casă au astfel de 
umbre. Numai că, fapt ciudat! umbra obiectului neînsufleţit nu este 
moartă, ci, dimpotrivă, trăieşte, se mişcă, merge dintr-un loc într-altul, 
cugetă chiar, vădindu-şi dorinţele prin felurite semne şi, de cele mai multe 
ori, prin ciocănituri. Când omul moare, umbra sa continuă să vieţuiască şi 
li se înfăţişează oamenilor, în papirusurile noastre sunt însemnate cu miile 
asemenea întâmplări. Unele umbre cereau de mâncare, umblau prin case, 
lucrau în grădină ori vânau în munţi, împreună cu umbrele câinilor şi 
pisicilor lor. Altele speriau oamenii, le nimiceau bunurile, le sugeau 
sângele, îndemnându-i chiar la desfrâu pe cei vii... Erau însă şi umbre 
bune, ale mamelor care purtau de grijă copiilor, ale oştenilor căzuţi care-şi 
vesteau tovarăşii despre cursele întinse de duşman, ca şi ale preoţilor care 
ne dezvăluiau taine însemnate. Încă de pe timpul dinastiei a XVIII-a, umbra 
faraonului Keops, care ispăşeşte pedeapsa de a fi apăsat poporul pus la 
munci pentru înălţarea piramidei ce-i poartă numele, apărea în minele de 
aur nubiene şi, cuprinsă de milă pentru suferinţele nenorociţilor ce trudeau 
din greu. Le arăta noi izvoare de apă. 

— Spui lucruri vrednice de luare-aminte. Zise Ramses, dă-mi însă voie 
să-ţi spun şi eu ceva. Într-o noapte, la Pi-Bast, mi-a fost arătată „umbra 
mea”. Semăna leit cu mine şi era îmbrăcată întocmai ca şi mine. Dar m- 
am încredinţat curând că nu era de loc o umbră, ci un om viu. Un oarecare 
Lykon, ticălosul ucigaş al fiului meu. Nelegiuirile lui au început prin a o 
ameninţa pe Kama, feniciană. Am făgăduit o răsplată pentru prinderea lui. 
Dar straja noastră nu numai că nu l-a prins, ci i-a îngăduit chiar s-o 
răpească pe Kama şi să-mi ucidă copilul nevinovat. Aflu astăzi că feniciana 
a fost prinsă, dar despre ticălosul acela nu ştiu încă nimic. Trăieşte, 
desigur, în libertate, sănătos, voios şi înavuţit cu comorile furate. Şi se 
pregăteşte poate să săvârşească o nouă nelegiuire... 

— Prea mulţi îl urmăresc pe nemernicul ăsta, pentru ca până la urmă să 


nu fie prins, zise Mentezufis. lar când, odată şi odată, va cădea în mâinile 


noastre, Egiptul va şti să-l pedepsească pentru suferinţele pricinuite 
moştenitorului tronului. Poţi să mă crezi, măria-ta, şi poţi să-i ierţi de pe 
acuma toate nelegiuirile, fiindcă pedeapsa va fi după măsura lor. 

— Aş fi vrut să-l am eu însumi pe mâna mea, răspunse prinţul. Oricum, o 
asemenea „umbră”, şi încă din timpul vieţii, e întotdeauna un lucru 
primejdios!...52 

Nu, prea mulţumit de încheierea lecţiei sale, Mentezufis îşi luă rămas 
bun de la Ramses. După plecarea lui, intră în cort Tutmozis, vestind că 
grecii au şi înălţat rugul pentru căpetenia lor şi că vreo cincisprezece femei 
libiene s-au învoit să facă pe bocitoarele în timpul slujbei funebre. 

— Vom fi şi noi de faţă, răspunse moştenitorul. Ştii că fiul meu a fost 
ucis? Un copil atât de mic! Când îl ridicam în braţe, râdea şi întindea 
mânuţele spre mine! E de neînchipuit câtă ticăloşie poate sălăşlui în inima 
omenească! Dacă nemernicul acela de Lykon ar fi încercat să-mi ia viaţa, 
aş mai înţelege, şi chiar l-aş ierta. Dar să ucizi un copil... 

— Dar despre jertfa Sarei ţi-au spus, prinţe? întrebă Tutmozis. 

— Da. Socot că a fost cea mai credincioasă dintre femeile mele şi că m- 
am purtat nedrept cu ea. Dar cum se poate, strigă Ramses, izbind cu 
pumnul în masă, să nu-l fi prins până acuma pe Lykon?! Fenicienii mi-au 
jurat că-l vor prinde. Căpeteniei străjii i-am făgăduit că-l voi răsplăti. Cred 
că e o taină la mijloc. 

Tutmozis se apropie de prinţ şi-i şopti: 

— A fost la mine un trimis al lui Hiram, care, te-mându-se de mânia 
preoţilor, se ascunde, pregătindu-se să părăsească Egiptul. Hiram a aflat, 
se pare chiar de la căpetenia străjii din Pi-Bast, că Lykon a fost prins. Dar 
despre asta, tăcere! adăugă Tutmozis, înfricoşat. Pentru o clipă, prinţul fu 
cuprins de mânie; se stăpâni însă pe loc. 

— Prins? repetă el. Şi de ce fac o taină din asta? 

— Pentru că straja a fost silită să-l predea lui Mefres, la porunca dată de 
acesta în numele consiliului suprem al preoţilor. 

— Aha, aha! spuse Ramses. Aşadar, Mefres şi consiliul suprem au nevoie 


52 Demn de menţinut că teoria „umbrelor”, pe care se baza probabil grija neobișnuită 
purtată în Egipt morților, a reînviat în timpurile noastre, în Europa. Este expusă amănunțit 
de Adolf d'Assier în cartea: „Essai sur l'humanite posthume et le spiritisme par un 
positiviste” (n.a.). 


de un om care să-mi semene leit! Aha! Fiului meu şi Sarei le vor face o 
înmormântare frumoasă, îmbălsămându-i, iar pe ucigaş îl ascund într-un 
loc sigur... Aha! Cât despre Mentezufis, e un om tare înţelept. Mi-a vorbit 
azi despre toate tainele vieţii de dincolo de mormânt, mi-a dat lămuriri 
asupra întregului ritual mortuar, ca şi cum eu însumi aş fi fost un preot cel 
puţin de gradul al treilea. Dar despre prinderea lui Lykon, despre 
ascunderea ucigaşului de către Mefres, nicio vorbă. Se vede treaba că 
preacucernicii preoţi poartă mai multă grijă micilor taine ale moştenitorului 
decât marilor taine ale vieţii viitoare! Aha! 

— Socot, prinţe, că lucrul acesta n-ar trebui să te mire, adăugă 
Tutmozis. Ştii doar bine că preoţii bănuiesc că le eşti potrivnic şi sunt 
prevăzători. Cu atât mai mult cu cât... 

— Cu cât ce? 

— Cu cât prealuminatul faraon este rău bolnav. 

— Aha! Tatăl meu e bolnav, iar în acest timp eu, aflat în fruntea armatei, 
trebuie să păzesc deşertul, să nu dispară cumva nisipul. Bine că mi-am 
adus aminte! Da, aşa-i, tatăl meu trebuie să fie tare bolnav, de vreme ce 
preoţii sunt aşa de grijulii cu mine. Îmi arată tainele lor şi-mi vorbesc de 
tot şi de toate, în afară de faptul că Mefres l-a ascuns pe Lykon. Tutmozis, 
zise prinţul pe neaşteptate, mai crezi oare şi astăzi că mă pot bizui pe 
armată? 

— Vom înfrunta moartea, porunceşte numai. 

— La fel şi pe nobilime? 

— La fel. 

— Bine, răspunse Ramses. Acum putem să-i aducem lui Patrocle ultima 


cinstire. 


CAPITOLUL IX 


În timpul celor câteva luni cât prinţul îndeplinise demnitatea de locţiitor 
al faraonului în Egiptul de Jos, boala tatălui său se înrăutăţise tot mai mult. 
Se apropia clipa în care domnul veşniciei, cel care trezea bucurie în inimi, 
stăpânitorul Egiptului, şi al tuturor ţărilor luminate de soare, urma să-şi 
ocupe locul printre marii săi înaintaşi, în catacombele tebane, aflate de 
partea stângă a oraşului. 

Vârsta monarhului, a celui care - egal zeilor - dăruia viaţă supuşilor şi 
avea puterea de a lua bărbaţilor nevestele după dorinţa inimii lui, nu era 
încă prea înaintată. Dar o domnie de peste treizeci de ani îl obosise aşa de 
tare, încât el însuşi voia să se odihnească, să-şi regăsească tinereţea şi 
frumuseţea în plaiurile apusene, de unde fiecare faraon îşi stăpâneşte 
popoarele veşnic, fără griji şi atât de fericit, încât nimeni, niciodată, n-a 
dorit să se întoarcă de-acolo. 

Cu o jumătate de an în urmă, prealuminatul monarh îşi îndeplinea încă 
toate îndatoririle legate de rangul său, spre liniştea şi fericirea întregii lumi 
văzute. 

Dimineaţa, îndată după cântatul cocoşilor, era trezit de glasurile 
preoţilor care cântau un imn în cinstea soarelui. Faraonul se ridica din 
aşternut şi se îmbăia în apă de trandafiri, într-o cadă aurită. Apoi, trupul lui 
divin era frecat cu nepreţuite miresme, în şoaptele rugilor ce aveau 
însuşirea de a alunga duhurile rele. 

Astfel spălat şi tămâiat de proroci, faraonul trecea pragul capelei. Rupea 
pecetea de lut de pe uşă şi intra el singur înăuntru, unde, pe un pat de 
fildeş, odihnea miraculoasa statuetă a zeului Osiris. Zeul avea neobişnuitul 
dar de a-şi desprinde în fiecare noapte mâinile, picioarele şi capul, aşa 
cum cândva fuseseră retezate de Set, zeul cel rău, ca mai apoi toate să i 
se prindă la loc, de la sine, după rugăciunea rostită de faraon. 

Când acesta se încredința că Osiris este iarăşi întreg, ridica statueta din 
pat, o îmbăia, o îmbrăca în veşminte preţioase şi, aşezând-o pe un tron de 
malahit, o stropea cu miresme. Ceremonia aceasta era foarte importantă, 


fiindcă dacă într-o dimineaţă membrele divine ale lui Osiris nu s-ar fi 


întregit la loc, ar fi fost semn că Egiptul, şi poate chiar omenirea întreagă, 
erau amenințate de o mare nenorocire. 

După întregirea şi îmbrăcarea zeului, prealuminatul faraon lăsa uşa 
capelei deschisă, ca prin ea să se reverse binecuvântarea asupra ţării 
întregi. Numea apoi preoţii care urmau să supravegheze capela în timpul 
zilei, nu atât de reaua-voinţă a oamenilor, cât de pornirile lor nechibzuite. 
Fiindcă se întâmpla uneori ca vreun muritor, din nebăgare de seamă, să se 
apropie prea mult de locul acesta sfânt şi să se expună unor lovituri 
nevăzute, ce-l făceau să-şi piardă cunoştinţa şi chiar viaţa. După 
terminarea serviciului divin, faraonul, înconjurat de preoţii care cântau, se 
îndrepta spre marea sală de mese, unde se aflau un jilţ şi o măsuţă pentru 
el, precum şi nouăsprezece alte măsuţe în faţa celor nouăsprezece statui 
întruchipând cele nouăsprezece dinastii dinainte. lar când monarhul se 
aşeza, slujitori şi slujitoare tinere alergau cu talere de argint, pe care 
purtau fridturi, plăcinte şi ulcioare de vin. Preotul care supraveghea 
mâncarea gusta din primul taler şi din primul ulcior, care apoi erau oferite 
în genunchi faraonului, în timp ce talerele şi ulcioarele celelalte erau 
aşezate în faţa statuilor strămoşilor. După ce faraonul îşi astâmpăra 
foamea şi părăsea sala, mâncărurile hărăzite strămoşilor puteau fi 
mâncate de prinți ori de preoţi. 

Din sala de mese, faraonul trecea în sala de primiri, tot atât de mare ca 
prima. Aici, se prosternau în faţa lui demnitarii cei mai înalţi ai statului, 
împreună cu cei din familiile lor, după care marele Herihor, vistiernicul, 
marele judecător şi căpetenia străjii îi înfăţişau rapoartele asupra treburilor 
statului. Citirea era întreruptă de muzică religioasă şi de dansuri, în timp 
ce tronul era împodobit cu cununi şi buchete de flori. 

Audienţele fiind sfârşite, prealuminatul faraon trecea în cabinetul de 
alături şi, întinzându-se pe o canapea „aţipea câteva clipe. Apoi aducea 
zeilor jertfe în vin şi tămâie, pe urmă le povestea preoţilor visele avute, 
potrivit cărora înţelepţii întocmeau hotărârile cele mai înalte, în treburi pe 
care faraonul le avea de rezolvat. 

Uneori însă, când nu avea vise ori când tălmăcirea lor i se părea 


nepotrivită faraonului, stăpânul lumii zâmbea cu înţelegere, dând el singur 


poruncile cuvenite. Poruncile acestea erau lege, pe care nu le putea 
schimba nimeni decât doar în unele amănunte. În ceasurile de după- 
amiază, purtat în lectică, faraonul apărea în curtea gărzii sale 
credincioase, se urca apoi pe terasă, îndreptându-şi privirile în cele patru 
colţuri ale lumii, spre a le da binecuvântarea sa. Atunci, pe coloanele 
înalte se puneau flamuri şi trâmbiţele răsunau puternic. Oricine le auzea, 
în oraş sau pe câmp, egiptean ori barbar, cădea cu faţa la pământ, pentru 
ca şi asupra capului lui să se reverse o părticică din binecuvântarea 
supremă. 

În clipa aceea nu era îngăduit să loveşti un om sau o vită; băţul, ridicat 
deasupra spinării, se lăsa singur în jos. lar dacă răufăcătorul osândit la 
moarte dovedea că hotărârea i-a fost citită în clipa ivirii stăpânului cerului 
şi al pământului, pedeapsa i se micşora. Fiindcă în faţa faraonului păşea 
puterea, iar pe urmele lui milostivirea. 

Aducând fericire poporului său, stăpânitorul tuturor lucrurilor aflate sub 
soare se îndrepta apoi spre grădinile lui, printre palmieri şi sicomori, şi 
rămânea aici timp mai îndelungat, primind ploconelile femeilor sale şi 
uitându-se la jocurile copiilor casei sale. Când vreunul dintre ei li atrăgea 
luarea-aminte prin frumuseţea sau îndemânarea sa, îl chema la sine şi-l 
întreba. 

— Cine eşti, micuțul meu? 

— Sunt prinţul Binotris, fiul înălţimii-sale, răspundea băiatul. 

— Dar pe mama ta cum o cheamă? 

— Mama mea este Ameces, femeia înălţimii-sale. 

— Şi ce ştii tu? 

— Ştiu să număr până la zece şi să scriu; „Trăiască în veci părintele şi 
zeul nostru, înălţimea-sa faraonul Ramses!” 

Domnul veşniciei zâmbea blajin şi, cu mâna sa delicată, aproape 
străvezie, atingea capul buclat al îndrăzneţului copilaş. Atunci, copilul se 
simţea prinţ cu adevărat, deşi stăpânitorul lumii continua să zâmbească 
într-un chip atât de neînțeles. 

Pe cine îl atingea o singură dată mâna divină, acela era ferit de orice 
necazuri şi trebuia să fie înălţat deasupra celorlalţi. 


La prânz, monarhul se îndrepta către o altă sală de mese, unde îşi 
împărțea hrana cu zeii tuturor nomelor Egiptului, ale căror statui erau 
rânduite de-a lungul pereţilor. lar ceea ce nu mâncau zeii, rămânea pentru 
preoţi şi pentru slujitorii cei mai înalţi ai curţii. 

Spre seară, faraonul primea vizita reginei Nikotris, mama moştenitorului 
tronului, privea dansurile rituale şi asculta muzica. Se îmbăia apoi iarăşi şi, 
astfel purificat, intra în Capela lui Osiris, ca să dezbrace şi să culce 
zeitatea miraculoasă; după ce ieşea, închidea şi pecetluia uşa Capelei şi, 
întovărăşit de procesiunea preoţilor, se îndrepta spre odaia sa de dormit. 

Până la răsăritul soarelui, preoţii rosteau în camera vecină rugi 
molcome, adresate sufletului faraonului, care, în timpul somnului, se afla 
printre zei. Atunci îi prezentau ei rugăminţile lor pentru buna dezlegare a 
treburilor statului, pentru ocrotirea hotarelor Egiptului şi a mormintelor 
regilor, astfel ca niciun tâlhar să nu cuteze să le calce spre a tulbura 
odihna veşnică a străbunilor slăviţi. Cu toate acestea, din pricina oboselii 
ce-i cuprindea peste noapte, rugile preoţilor nu totdeauna dădeau 
rezultatele cele mai bune; căci necazurile statului creşteau, iar mormintele 
sfinte erau jefuite de tâlhari, care nu numai că furau din ele lucrurile de 
preţ, dar luau cu ei până şi mumiile faraonilor. 

Aceasta era urmarea firească a aşezării în ţară a unor străini şi păgâni 
de tot felul, de la care poporul învățase să nu-i mai cinstească pe zeii 
egipteni şi să nu se mai teamă de locurile sfinte. 

Odihna preaînaltului monarh era o singură dată întreruptă, la miezul 
nopţii. La acel ceas, astrologii îl trezeau şi-l înştiinţau în ce fază se află 
luna, ce planete lucesc deasupra orizontului, sub ce constelație se află 
meridianul şi, îndeobşte, dacă pe cer nu s-a întâmplat nimic deosebit. 
Fiindcă uneori se iveau nori, cădeau stele mai des ca de obicei ori treceau 
pe deasupra pământului globuri de foc. 

Monarhul asculta spusele astrologilor, îi liniştea dacă era vorba de vreun 
lucru neobişnuit, asigurându-i de statornicia lumii şi poruncea ca toate 
cele văzute să fie însemnate la locul cuvenit, spre a putea fi trimise, în 
fiecare lună, preoţilor din templul Sfinxului, adică celor mai de seamă 


înţelepţi din câţi avea Egiptul. Din însemnările acestea, învățații trăgeau 


învăţăminte; pe cele mai de seamă, însă, nu le arătau nimănui, cel mult 
poate confraţilor lor, preoţilor caldeieni din Babilon. 

După miezul nopţii faraonul putea să doarmă, după bunul său plac, până 
la cântatul cocoşilor din zori. 

O astfel de viaţă, pioasă şi harnică, ducea până cu o jumătate de an în 
urmă zeul cel bun, ocrotitorul vieţii şi sănătăţii, care veghea ziua şi 
noaptea asupra pământului şi cerului, asupra lumii văzute şi nevăzute. 
Dar, de o jumătate de an încoace, sufletul lui nemuritor începu să simtă tot 
mai puţină tragere de inimă pentru treburile pământeşti şi pentru făptura 
sa trupească. Erau zile când nu mânca nimic şi nopţi când nici nu aţipea 
măcar. Uneori, dimineaţa, în timp ce-i asculta pe demnitari, pe faţa sa 
blajină se iveau semnele unei dureri adânci şi nu rareori se întâmpla să 
cadă într-un fel de leşin. 

Regina Nikotris, cuprinsă de spaimă, precum şi preacinstitul Herihor şi 
preoţii nu o dată îl întrebaseră dacă-l doare ceva. Faraonul mişca însă din 
umeri şi tăcea, îndeplinindu-şi mai departe împovărătoarele lui sarcini. 

Atunci, doctorii curţii începură să-i dea câte puţin din cele mai tari 
leacuri pentru recăpătarea puterilor. Mai întâi, îi amestecară în vin şi în 
mâncare cenuşă de cal şi de taur, apoi de leu, rinocer şi elefant; 
puternicele leacuri n-avură însă niciun fel de efect. Faraonul leşina atât de 
des, încât încetară să-i mai citească rapoartele. Într-o bună zi, marele 
preot Herihor, împreună cu regina şi cu preoţii, căzând cu faţa la pământ, 
îl rugară să îngăduie înţelepţilor să-i cerceteze divinul trup. Monarhul 
încuviinţă, doctorii îl cercetară, îl ciocăniră dar în afară de o mare slăbire a 
trupului nu găsiră nimic deosebit. 

— Ce simte luminăţia-ta? îl întrebă la urmă doctorul cel mai învăţat. 
Faraonul zâmbi. 

— Simt, răspunse el, că a sosit timpul să mă întorc la însoritul meu 
părinte. 

— Luminăţia-ta nu poate face una ca asta, fără a pricinui cel mai mare 
"rău popoarelor tale, adăugă Herihor în grabă. 

— VIi-l las pe fiul meu, pe Ramses, leu şi vultur în acelaşi timp, zise 


faraonul. Dacă îl veţi asculta, el va pregăti Egiptului o soartă pe care ţara 


n-a mai avut-o de la începutul lumii. 

Marele Herihor şi ceilalţi preoţi simţiră fiori reci auzind făgăduiala 
aceasta. Ştiau ei prea bine că moştenitorul e leu şi vultur totodată şi că 
trebuiau să-i dea ascultare. Ar fi preferat însă să-i stăpânească încă ani 
îndelungaţi monarhul acesta blajin din faţa lor, a cărui inimă plină de 
milostivenie era ca vântul de miazănoapte, aducător de ploaie ogoarelor şi 
de răcoare oamenilor. 

De aceea, căzură cu toţii, ca unul, cu faţa la pământ, gemând; şi 
rămaseră întinşi pe burtă până când faraonul încuviinţă să fie supus 
tratamentului. 

Atunci, doctorii îl scoaseră zile de-a rândul în grădină, printre conifere 
înmiresmate, îl hrăniră cu carne tocată, îi dădură supă de carne tare, lapte 
şi vin vechi. Toate acestea îl întremară pe monarh pentru vreo săptămână; 
deodată însă, fu cuprins de o nouă slăbiciune, astfel că-l siliră să bea din 
sângele proaspăt al viţeilor născuţi din boul Apis. 

Dar nici leacul acesta nu ajută prea mult timp şi trebuiră să recurgă la 
sfaturile marelui preot din templul lui Set, zeul cel rău. 

Posomorâtul preot intră în odaia monarhului. Îşi aruncă privirile asupra 
bolnavului şi prescrise un leac cumplit. 

— Trebuie, spuse el, să-i daţi faraonului să bea sânge de copil 
nevinovat, în fiecare zi câte o cană. 

Auzind sfatul, preoţii şi demnitarii aflaţi de faţă rămaseră înmărmuriţi. 
Începură să şoptească apoi că, în scopul acesta, cei mai buni ar fi copiii de 
ţărani, deoarece copiii preoţilor şi ai marilor slujbaşi îşi pierd nevinovăția 
încă din pruncie. 

— Mi-e totuna ai cui vor fi copiii, răspunse cumplitul preot, totul e ca 
faraonul să aibă în fiecare zi sânge proaspăt. 

Faraonul întins pe pat, cu ochii închişi, auzi sfatul sângeros şi şoaptele 


A 


pline de spaimă ale curtenilor. lar când unul dintre doctori îl întrebă, 
temător, pe Herihor, dacă puteau căuta copiii potriviţi, faraonul se trezi. Îşi 
aţinti ochii lui înţelepţi asupra celor de faţă şi spuse: 

— Crocodilul nu-şi înghite puii, şacalul şi hiena îşi dau viaţa pentru ai lor, 


iar voi vreţi să beau sângele copiilor egipteni, care sunt copiii mei? Drept 


să vă spun, nu mi-aş fi închipuit niciodată că cineva va cuteza să-mi 
prescrie un leac nedemn. 

Preotul zeului rău căzu cu faţa la pământ, lămurind că în Egipt n-a băut 
nimeni niciodată sânge de copil, dar că duhurile rele redau în felul acesta 
sănătatea. Cel puţin, mijlocul acesta era folosit în Asiria şi Fenicia. 

— Să-ţi fie ruşine, răspunse faraonul, că în palatul faraonilor egipteni 
pomeneşti de lucruri atât de mârşave. Nu ştii oare că fenicienii şi asirienii 
sunt barbari şi proşti? în schimb, la noi, nici chiar cel mai înapoiat felah nu 
va crede că sângele vărsat fără vină ar putea să-i fie cuiva de folos. Aşa 
vorbi cel deopotrivă cu zeii. Curtenii îşi acoperiră feţele, cuprinşi de ruşine, 
iar marele preot al zeului Set părăsi, în tăcere, încăperea. 

Atunci Herihor, pentru a salva viaţa monarhului care se stingea cu 
încetul, recurse la mijlocul suprem şi-i spuse faraonului că, într-unul din 
templele tebane, se află caldeieanul Beroes, cel mai înţelept preot din 
Babilon, făcător de minuni fără seamăn. 

— Pentru luminăţia-ta, zise Herihor, omul acesta e un străin şi nu e 
vrednic să dea sfaturi atât de însemnate monarhului nostru. Dar îngăduie, 
o, rege, să te privească măcar, fiindcă sunt încredinţat că va găsi leac bolii 
tale şi nici nu te va jigni cu vorbe necugetate. 

Şi de data aceasta, faraonul ascultă îndemnul credincioasei sale slugi. 
Şi, după două zile, chemat în taină, Beroes ajunse cu corabia la Memfis. 

Fără să se uite prea amănunţit la faraon, înțeleptul caldeiean dădu 
sfatul următor: 

— Trebuie găsit în Egipt omul ale cărui rugi se pot înălța până la tronul 
puterii supreme. Când omul acesta se va ruga pentru faraon, monarhul îşi 
va recăpăta sănătatea şi va trăi ani îndelungaţi. 

Auzindu-i cuvintele, faraonul se uită la mulţimea de preoţi care-l 
înconjura şi spuse: 

— Văd atâţia preoţi pioşi, încât sunt încredinţat că dacă vreunul dintre ei 
va voi să se gândească la mine, voi fi sănătos. Şi zâmbi uşor. 

— Noi toţi nu suntem decât nişte bieţi oameni, adăugă Beroes, făcătorul 
de minuni, iar sufletele noastre nu se pot înălța totdeauna până la 


picioarele celui fără de început, îţi voi da însă un mijloc fără greş spre a-l 


putea descoperi pe omul care se roagă din toată inima şi a cărui rugă este 
ascultată. 

— Bine, arată-mi-l, ca să-mi fie prieten în ultimul ceas al vieţii mele. 
După ce auzi încuviințarea faraonului, caldeieanul ceru o odaie cu o 
singură uşă şi nelocuită de nimeni. Şi, în aceeaşi zi, cu o oră înainte de 
apusul soarelui, ceru ca faraonul să fie dus acolo la ora hotărâtă. Patru 
preoţi de cel mai înalt rang îl îmbrăcară pe faraon într-o haină nouă de in, 
rostiră pentru el marea rugăciune menită să împrăştie duhurile rele şi, 
aşezându-l într-o lectică simplă de lemn de cedru, îl duseră în odaia aceea 
goală, unde se afla doar o măsuţă mică. 

Beroes se afla acolo şi se ruga, întors cu faţa spre răsărit. Când preoţii 
ieşiră, caldeieanul închise uşa grea a încăperii, îşi acoperi umerii cu o 
eşarfă purpurie, iar pe măsuţa din faţa faraonului aşeză un glob de sticlă 
de culoare neagră, în mâna stângă luă un stilet ascuţit, din oţel babilonian, 
iar în cea dreaptă o baghetă acoperită toată cu semne tainice, cu care 
trase în jurul lui şi al faraonului un cerc, prin aer. Apoi, întorcându-se pe 
rând spre cele patru colţuri ale lumii, şopti: 

— Amorul, Taneha, Latisten, Rabur, Adonai! Fii milostiv cu mine şi 
purifică-mă, tată ceresc, bun şi milostiv! Revarsă asupra slugii tale 
nevrednice sfânta ta binecuvân-tare şi întinde braţul tău atotputernic spre 
duhurile îndărătnice şi rele, să pot chibzui în linişte asupra sfintei tale 
opere. 

Apoi se opri şi-i spuse faraonului: 

— Mer-amen-Ramses, mare preot al zeului Amon, zăreşti o scânteie în 
globul acesta negru? 

— Văd o scânteie albă, ce se mişcă asemenea unei albine pe o floare. 

— Mer-amen-Ramses, priveşte scânteia asta şi nu-ţi îndepărta ochii de 
la ea. Nute uita nici la dreapta, nici la stânga şi nici într-altă parte, orice s- 
ar ivi la marginea ei. 

Şi şopti din nou: 

— Baralanensis, Baldahiensis, prin puternicii prinți Genio, Lahiadae, 
slujitori ai infernului, în numele puterii cu care sunt dăruit, vă invoc şi vă 


chem, vă conjur şi vă poruncesc... 


La auzul acestor cuvinte, faraonul se cutremură de dezgust. 

— Mer-amen-Ramses, ce vezi? îl întrebă caldeieanul. 

— De pe marginea globului priveşte un cap înfricoşător... Părul roşcat e 
teapăn ca la arici... Culoarea feţei îi este verzuie... Ochii îi sunt daţi peste 
cap, aşa că nu li se vede decât albul. Gura e larg deschisă, de parcă ar 
vrea să strige. 

— E spaima, zise Beroes, îndreptând ascuţişul stiletului deasupra 
globului. 

Deodată, faraonul se ghemui tot. 

— Ajunge! strigă el. De ce mă chinuieşti aşa? Trupul meu obosit vrea să 
se odihnească, iar sufletul vrea să zboare spre plaiurile luminii veşnice. Şi 
voi nu numai că nu-mi îngăduiţi să mor, dar născociţi noi chinuri. Ah! nu 
vreau... 

— Ce vezi? 

— Din tavan se lasă în jos ceva ce seamănă cu două picioare de 
păianjen, îngrozitoare. Sunt groase ca palmierii, păroase, la capete au 
cângi. Simt că deasupra capului meu se înalţă un păianjen uriaş şi mă 
cuprinde într-o împletitură de frânghii ca de corabie. 

Beroes îndreptă stiletul în sus. 

— Mer-amen-Ramses, rosti el din nou, priveşte mai departe scânteia şi 
nu te uita în lături. „lată semnul pe care-l ridic în prezenţa voastră, şopti 
Beroes mai departe. lată, mă simt puternic, prevăzător şi neînfricat, 
datorită ajutorului vostru divin, şi vă invoc. Aye, Saraye, Aye, Saraye, în 
numele zeului atotputernic şi veşnic...” 

în clipa aceea, pe faţa faraonului apăru un zâmbet liniştit. 

— Mi se pare, spuse el, că văd Egiptul... Egiptul întreg... Da, aşa-i, iată 
Nilul... Deşertul... Aici e Memfis, dincolo Teba... 

Şi într-adevăr, vedea Egiptul, întregul Egipt, dar nu mai mare decât o 
alee din grădina palatului său. Tabloul acesta ciudat avea însă darul să 
crească, atingând aproape mărimea naturală, în punctul acela pe care-l 
privea faraonul mai cu luare-aminte. 

Soarele asfinţea, revărsând asupra pământului raze de aur şi purpură. 


Păsările de zi se pregăteau de culcare, iar cele de noapte se trezeau în 


ascunzişurile lor. În deşert căscau hienele şi şacalii, iar leii somnoroşi îşi 
întindeau mădularele lor puternice, pregătindu-se să pornească în 
căutarea prăzii. 

Pe Nil, pescarii îşi trăgeau cu grabă năvoadele, iar marile corăbii de 
transport se apropiau de maluri. Ostenit, felahul desprindea din cumpănă 
găleata cu care scosese apă ziua întreagă sau, agale, se întorcea cu plugul 
la coliba lui de lut. În oraşe se aprindeau luminile, iar în temple preoţii se 
adunau pentru slujba de seară. Pe drumurile de ţară, pulberea se aşeza şi 
amuţea scârţâitul carelor. De pe înălţimea coloanelor se auzeau voci 
amestecate cu suspine, chemând poporul la rugăciune. 

Peste o clipă, faraonul zări, uimit, un stol de păsări argintii, plutind 
deasupra pământului. Îşi luaseră zborul «din temple, palate, străzi, 
ateliere, corăbii, colibe ţărăneşti şi chiar din mine. La început, fiecare din 
ele se năpustea în sus, ca o săgeată, dar nu peste mult întâlnea altă 
pasăre, tot cu penele argintii, care-i aţinea calea, lovind-o cu toată puterea 
şi amândouă cădeau la pământ, moarte. Vedenia aceasta închipuia 
rugăciunile omeneşti potrivnice unele altora, ce se împiedicau între ele să 
ajungă până la tronul celui fără de început. 

Faraonul îşi încordă auzul: la început auzea numai foşnetul aripilor; în 
curând, putu desluşi şi vorbele. 

Auzi astfel glasul unui bolnav care se ruga zeilor să-i redea sănătatea şi 
în acelaşi timp auzi glasul unui doctor care implora cerul să-i fie pacientul 
bolnav cât mai multă vreme. Țăranul îl ruga pe Amon să vegheze asupra 
hambarului şi grajdului său, în timp ce tâlharul întindea rugător braţele 
spre cer, cerând sprijin ca să-i poată fura nestingherit vaca şi grânele. 

Rugile lor se ciocneau asemenea pietrelor zvârlite din praştie. 

Pribeagul din deşert cădea în nisip, cerşind vântului de miazănoapte o 
picătură de apă; navigatorul îşi izbea fruntea de puntea corăbiei, 
implorând vânturile din răsărit să mai sufle măcar o săptămână. Felahul 
dorea ca bălțile de după revărsarea apelor să se zvânte cât mai repede; 
pescarul sărac cerea bălților să nu se usuce niciodată. lar rugăciunile lor 
se ciocneau între ele şi nu puteau ajunge până la divinele urechi ale lui 


Amon. 


Cea mai mare zarvă domnea la carierele de piatră, unde osândiţii, legaţi 
în lanţuri, despicau stânci uriaşe cu ajutorul unor icuri muiate în apă. 
Acolo, cei din schimbul de peste zi aşteptau sosirea nopţii ca să se culce, 
în timp ce muncitorii din schimbul de noapte, treziţi de paznici, se izbeau 
cu pumnii în piept, rugând soarele să nu apună nicicând. Tot acolo, 
negustorii, care cumpărau pietrele despicate şi prelucrate se rugau să 
sporească numărul osândiţilor la mine, în timp ce supraveghetorii zăceau 
cu burţile la pământ, oftând şi rugându-se ca molima să-i secere pe 
muncitori, pentru ca ei să aibă câştiguri mai mari. 

Astfel, nici rugile celor din cariere nu ajungeau până la cer. 

La hotarul apusean, faraonul zări două armate ce se pregăteau de luptă. 
Amândouă zăceau pe nisip, implorându-l fiecare în parte pe Amon să le 
nimicească duşmanul. Libienii doreau moartea şi ruşinea egiptenilor, iar 
egiptenii îi blestemau pe libieni. 

Rugăciunile unora ca şi ale altora se ciocneau deasupra pământului ca 
două cârduri de ulii, prăbuşindu-se în deşert. Amon nu le auzea. 

Şi oriunde îşi îndrepta faraonul privirea obosită, pretutindeni vedea 
acelaşi lucru. Ţăranii se rugau pentru odihnă şi micşorarea dărilor; scribii 
cereau ca dările să crească şi lucrul lor să nu se termine niciodată. Preoţii 
îl implorau pe Amon să-i dea viaţă lungă lui Ramses al XII-lea şi să-i 
nimicească pe fenicieni, care le încurcau socotelile băneşti; în schimb, 
nomarhii îl rugau pe zeu să-i cruţe pe fenicieni şi să-i ajute lui Ramses al 
XIII-lea să se urce mai repede pe tron, ca să pună capăt samavolniciei 
preoţilor. Leii, şacalii şi hienele răsuflau greu, chinuiţi de foame şi de pofta 
de sânge proaspăt; cerbii, căprioarele şi iepurii îşi părăseau cu teamă 
ascunzişurile, nădăjduind să-şi păstreze biata lor viaţă încă o zi, deşi 
experienţa le spunea că cel puţin zece dintre ei vor trebui să piară în 
noaptea aceea, ca să vieţuiască fiarele sălbatice. 

Şi aşa, în lumea întreagă domnea vrajba. Fiecare voia un lucru ce 
umplea de spaimă inima altuia; fiecare se ruga pentru propriul său bine, 
fără să se întrebe dacă aceasta aduce sau nu pagubă aproapelui. 

Aşa că rugile lor, asemenea păsărilor argintii ce se avântau spre cer, nu 


ajungea la ţintă. lar divinul Amon, până la care nu ajungea niciun glas de 


pe pământ, reze-mându-şi mâinile de genunchi, se afunda tot mai mult în 
meditații asupra propriei sale fiinţe divine, în vreme ce pe Pământ domnea 
tot mai mult puterea oarbă şi întâmplarea. 

Deodată, faraonul auzi o voce de femeie: 

— Hai, hai, neastâmpăratule, întoarce-te la colibă, e timpul rugăciunii. 

— Îndată!... îndată!... răspunse un glas de copil. 

Faraonul privi în partea aceea şi văzu coliba sărăcăcioasă, de lut, a unui 
scrib care ţinea socoteala vitelor. În lumina amurgului, stăpânul ei tocmai 
termina cele ce avea de scris, soţia sa râşnea grâul pentru turte, iar în faţa 
casei alerga şi sărea ca un pui de ied un băieţaş de vreo şase ani, râzând 
cine ştie de ce. Se vede că-l îmbătase aerul înmiresmat al serii. 

— Hai, hai, vino aici, la rugăciune, spuse din nou femeia. 

— Îndată!... îndată!... spunea copilul şi se zbenguia din nou, bucurându- 
se. 

În sfârşit, văzând că soarele începe să se afunde în nisipurile deşertului, 
mama lăsă la o parte râşniţa şi, ieşind în drum, prinse copilul care zburda 
ca un mânz. El se împotrivi, dar până la urmă se lăsă dus, iar mama, 
trăgându-l cât putu de repede în colibă, îl aşeză pe podea şi-l ţinu cu 
mâna, ca să nu-i scape din nou. 

— Nu te mişca, zise ea, pleacă-ţi genunchii şi stai frumos, iar mâinile 
împreună-ţi-le şi le ridică în sus. A, ce copil rău! 

Băiatul ştia că nu mai era chip să scape de rugăciune, dar, ca s-o poată 
zbughi iarăşi cât mai repede, ridică pios ochii şi mâinile spre cer şi, cu un 
glas subţirel, dar ascuţit, zise dintr-o răsuflare: 

— Îţi mulţumesc, bunule zeu Amon, că l-ai ferit astăzi pe tata de 
necazuri, iar mamei i-ai dat grâu pentru turtă. Şi pentru ce încă? Pentru că 
ai făcut cerul şi pământul, căruia i-ai dăruit Nilul, ce ne aduce pâine. Şi 
încă pentru ce? Aha, ştiu! Şi îţi mulţumesc, de asemenea, că-i aşa de 
frumos afară, că florile cresc, păsările cântă şi curmalul rodeşte curmale 
dulci. Pentru toate aceste lucruri bune, pe care ni le-ai dăruit, fie ca toţi să 
te iubească aşa cum te iubesc eu şi să te laude mai bine decât mine, căci 
sunt încă mic şi nu m-au învăţat să fiu înţelept. Şi acum, gata, ajunge... 


— Copil rău! mormăi scribul aplecat asupra papirusului său, aşa te 


închini tu zeului Amon? 

Faraonul zări însă în globul vrăjit cu totul altceva. El văzu că rugăciunea 
copilaşului zburdalnic se înălța ca o ciocârlie la cer şi, bătând din aripi, 
zbura tot mai sus, tot mai sus, până la tronul în care veşnicul Amon, cu 
mâinile pe genunchi, se adâncea în cercetarea propriei sale atotputernicii. 

Apoi se înălţă şi mai sus, până la înălţimea capului lui Amon, şi-i cântă 
cu glas subţire de copil: 

— lar pentru toate aceste lucruri bune, pe care ni le-ai dăruit, fie ca toţi 
să te iubească aşa cum te iubesc eu... 

La aceste cuvinte, zeul, trezit din gândurile lui, deschise ochii şi din ei se 
revărsă asupra lumii o rază de fericire. Din cer şi până pe pământ se lăsă o 
tăcere nesfârşită. Încetă orice durere, orice teamă, orice nedreptate. Piatra 
slobozită din praştie se opri în aer, leul nu mai sări asupra căprioarei, băţul 
ridicat, nu mai căzu pe spinarea sclavului. Bolnavul uită de suferinţă, celui 
rătăcit în deşert nu-i mai fu foame, întemniţatul nu mai fu înlănţuit. 
Furtuna amuţi, iar talazurile mării, gata să înece corabia, se opriră. Şi pe 
tot pământul domni o atât de mare linişte, încât soarele, cu toate că era 
ascuns dincolo de zare, îşi ridică iarăşi capul de raze... 

Faraonul se trezi. În faţa sa văzu măsuţa mică, iar pe ea globul cel 
negru. Alături stătea Beroes, caldeieanul. 

— Mer-amen-Ramses, întrebă preotul, l-ai găsit pe omul ale cărui 
rugăciuni ajung până la picioarele celui fără de început?, 

— Da, răspunse faraonul. 

— E el oare prinţ, nobil, proroc sau poate un biet pustnic? 

— E un băieţaş de şase ani, care n-a cerut nimic de la Amon, doar i-a 
mulţumit pentru tot. 

— Şi ştii unde locuieşte? îl întrebă caldeieanul. 

— Ştiu, dar nu vreau să fur pentru mine puterea rugăciunilor lui. Lumea, 
Beroes, e un vârtej uriaş, în care oamenii, loviți de nenorocire, se zbat ca 
firele de nisip. lar copilul, prin rugăciunea lui, dă oamenilor ceea ce eu nu 
sunt în stare să le dau: o clipă scurtă de uitare şi linişte. Uitare şi linişte... 
înţelegi, caldeiene? 

Beroes tăcea. 


CAPITOLUL X 


În cea de-a douăzeci şi una zi a lunii Hator, la răsăritul soarelui, sosi din 
Memfis, în tabăra de lângă Lacurile Sodice, ordinul ca numai trei 
regimente să înainteze spre Libia şi să rămână în oraşele de acolo, drept 
garnizoane, iar restul armatei egiptene, împreună cu prinţul Ramses, să se 
întoarcă acasă. 

Oastea saluta porunca aceasta cu strigăte de bucurie, fiindcă şederea în 
pustiu timp de câteva zile devenise un chin. Cu toate proviziile trimise din 
Egipt şi din Libia, hrana nu era destulă; din fântânile săpate în grabă apa 
secase; arşiţa soarelui pârjolea trupurile, iar nisipul roşcat vătăma 
plămânii şi ochii. Ostaşii aveau pântecăraie şi li se umflaseră pleoapele. 

Ramses porunci ridicarea taberei, trimise trei regimente alcătuite toate 
din egipteni în Libia, spunând ostaşilor să fie blânzi cu învinşii şi să nu 
hoinărească niciodată de unul singur. Armata propriu-zisă o trimise la 
Memfis, lăsând o mică parte în fortăreață şi în atelierul de sticlărie. 

Cu toată arşiţa la ceasurile nouă dimineaţa, cele două oştiri porniseră la 
drum: unii spre miazănoapte, alţii spre miazăzi. Atunci, Mentezufis se 
apropie de moştenitorul tronului şi-i zise: 

— N-ar fi rău dacă măria-ta ai ajunge la Memfis mai degrabă. La 
jumătatea drumului vei găsi cai odihniţi. 

— Aşadar, tatăl meu e rău bolnav? strigă Ramses. Preotul îşi plecă 
fruntea. 

Prinţul îi lăsă comanda supremă lui Mentezufis, rugându-l să nu schimbe 
cu nimic poruncile sale mai înainte de a se sfătui cu ofiţerii. lar el porni în 
trap întins spre Memfis, împreună cu Pentuer, Tutmozis şi douăzeci din cei 
mai buni călăreţi asiatici. În cinci ceasuri, străbătu jumătate din drum şi, 
aşa cum îi spusese Mentezufis, găsiră acolo cai odihniţi şi o nouă suită. 
Asiaticii rămaseră aici, iar prinţul cu cei doi însoțitori ai săi şi cu noua 
escortă porniră, după o odihnă scurtă, mai departe. 

— Vai de capul meu! gemu Tutmozis. Nu-i destul că nu m-am îmbăiat de 
cinci zile, uitându-mi până şi uleiul de trandafiri, dar mai trebuie să fac şi 


două marşuri forţate într-o singură zi! Sunt sigur că la Memfis nu va voi să 


se uite la mine nicio dansatoare. 

— Nu eşti oare la fel ca noi? întrebă prinţul. 

— Sunt mai gingaş! oftă Tutmozis. Tu, prinţul meu, eşti obişnuit cu 
călăria ca un hicsos, iar Pentuer ar putea călări chiar şi pe o spadă înroşită 
în foc. Eu însă, care sunt atât de delicat... 

La asfinţitul soarelui, călătorii, ajunşi pe un deal mai ridicat, văzură la 
picioarele lor o privelişte neobişnuită. Departe, se întindea valea verzuie a 
Egiptului, în care luceau, ca un şir de flăcări roşii, triunghiurile piramidelor. 
Puțin mai la dreapta piramidelor, coloanele din Memfis păreau şi ele că 
ard, învăluite într-o ceaţă albăstrie. 

— La drum. La drum! stărui Ramses. 

Peste o clipă, fură iarăşi înconjurați de pustiul roşcat şi iarăşi luci şirul 
piramidelor, până ce totul se topi într-un amurg palid. 

La căderea nopţii, călătorii ajunseră în nesfârşitul ţinut al morţilor, aflat 
într-o regiune deluroasă, de partea stângă a fluviului, şi care se întindea 
pe o suprafaţă de câteva zeci de kilometri., Aici fuseseră îngropaţi, pe 
vremea regatului cel vechi, regii în piramide uriaşe, prinții şi înalții 
demnitari în piramide mai mici, iar oamenii de rând în colibe de lut. Aici se 
odihneau milioane de mumii nu numai ale oamenilor, ci şi ale câinilor, 
pisicilor, păsărilor. Într-un cuvânt ale tuturor vieţuitoarelor care, atât cât 
trăiseră, fuseseră dragi oamenilor. 

Pe timpul lui Ramses cel Mare, cimitirul regal şi al nobilimii fusese mutat 
la Teba, iar în vecinătatea piramidelor urma să fie înmormântați numai 
ţăranii şi lucrătorii din ţinuturile cele mai apropiate. Prinţul şi suita sa 
întâlniră printre mormintele risipite un grup de oameni care alunecau încet 
ca nişte umbre. 

— Cine sunteţi voi? întrebă comandantul suitei. 

— Suntem slugile sărace ale faraonului şi ne întoarcem de la morţii 
noştri. Le-am dus trandafiri, bere şi turte. 

— Te pomeneşti că aţi cotrobăit prin mormintele altora? 

— O, zeilor! strigă unul dintre ei. Vă închipuiţi oare că suntem în stare să 
săvârşim o asemenea nelegiuire? Numai nemernicii de tebani, usca-li-s-ar 


mâinile, tulbură odihna morţilor, ca să le bea avutul prin cârciumi. 


— Ce-i cu focurile acelea, acolo, la miazănoapte? întrebă prinţul. 

— Vii, desigur, de departe, dacă nu ştii ce semn e acesta, răspunse cel 
întrebat. Moştenitorul nostru se înapoiază mâine cu oastea lui biruitoare. E 
un mare conducător de oşti! într-o singură bătălie, i-a învins pe nemernicii 
de libieni. De aceea, poporul din Memfis îi iese în cale, să i se închine. 
Treizeci de mii de oameni! Ce mai urale or să scoată în cinstea lui! 

— Ştiu, îi şopti prinţul lui Pentuer, ca să nu aibă loc o intrare triumfală, 
Mentezufis m-a trimis înainte... Dar, fie şi aşa, deocamdată... 

Caii erau osteniţi, aveau nevoie de odihnă. Prinţul trimise câţiva călăreţi 
să tocmească bărci, iar cu restul suitei poposi sub o pădurice de palmieri, 
care în vremea aceea se întindea între grupul piramidelor şi Sfinx. 

Grupul acesta constituia marginea de miazănoapte a unui uriaş cimitir. 
Pe o suprafaţă de aproape un kilometru pătrat, acoperită pe atunci de 
vegetaţia săracă a pustiului, se îngrămădeau o mulţime de morminte şi de 
piramide mici, deasupra cărora tronau trei piramide gigantice, ale lui 
Keops, Khefren şi Mykerinos, precum şi Sfinxul. Aceste construcţii colosale 
erau situate la abia câteva sute de paşi una de alta. Cele trei piramide se 
înălţau de la nord-est spre sud-vest, pe un singur rând. lar la răsărit de 
linia lor se afla Sfinxul, cel mai apropiat de NII, la picioarele căruia se 
întindea templul subteran al lui Horus. Dintre piramide te înfioară, 
îndeosebi prin mărimea ei, piramida lui Keops, un munte de piatră cu 
vârful unghiular, înalt de o sută treizeci şi şapte de metri, aşezat pe o bază 
pătrată, fiecare latură având o lungime de două sute douăzeci şi şapte de 
metri. Piramida ocupă o suprafaţă de aproximativ zece hectare, iar cei 
patru pereţi ai săi, în formă triunghiulară, ar putea acoperi o suprafaţă de 
nouă hectare. La construcţia ei fuseseră folosite atâtea blocuri de piatră, 
încât cu ele s-ar fi putut ridica un zid mai înalt decât un stat de om, lat de 
o jumătate de metru şi lung de două mii cinci sute de kilometri. 

Câţiva ostaşi din suita prinţului merseră după apă: alţii scoaseră 
pesmeţi, în timp ce Tutmozis căzu la pământ şi adormi pe loc. Prinţul şi 
Pentuer începură să se plimbe, vorbind. 

Noaptea era aşa de luminoasă, încât se puteau deosebi pe de o parte 
uriaşele siluete ale piramidelor, iar pe de alta chipul Sfinxului, care părea 


destul de mic faţă de ele. 

— Mă aflu aici pentru a patra oară, zise Ramses, şi întotdeauna inima 
mi-e copleşită de uimire şi părere de rău. Pe când învăţam încă la şcoală, 
îmi spuneam că, după ce mă voi urca pe tron, voi înălța o piramidă şi mai 
măreaţă decât cea a lui Keops. Astăzi, însă, îmi vine să râd de această 
cutezanţă, gândindu-mă că, pentru ridicarea mausoleului, marele faraon a 
cheltuit o mie şase sute de talanţi numai pentru legumele mâncate de 
muncitori. De unde aş putea eu să iau o mie şase sute de talanţi, sau 
măcar oamenii de trebuinţă!... 

— Nu-l pizmui, prinţe, pe Keops. Răspunse preotul. Alţi faraoni au lăsat 
după ei lucrări mult mai folositoare: lacuri, canale, drumuri, temple, şcoli. 

— Şi crezi că lucrările astea pot fi asemuite cu piramidele? 

— Desigur că nu. Răspunse în grabă preotul. În ochii mei şi ai întregului 
popor, fiecare din piramide înseamnă o mare crimă, iar piramida lui Keops, 
crima cea mai mare. 

— Te laşi stăpânit de mânie, îl mustră prinţul. 

— Câtuşi de puţin. Keops şi-a construit marele lui mausoleu timp de 
treizeci de ani, timp în care o sută de mii de oameni au lucrat câte trei luni 
în fiecare an. Şi ce folos au avut de pe urma acestei munci? Pe cine a 
hrănit, a vindecat ori a îmbrăcat ea? în schimb, din pricina acestei munci, 
în fiecare an s-au prăpădit zece, până la douăzeci de mii de oameni. 
Mormântul lui Keops a costat viaţa a peste o jumătate milion de oameni şi 
cine poate socoţi lacrimile vărsate şi suferinţele îndurate de ei? De aceea, 
nu te mira, prinţe, dacă ţăranul egiptean se uită cu spaimă, până şi în ziua 
de astăzi, spre apus, unde, deasupra zării, se ivesc siluetele triunghiulare, 
sângerii sau negre, ale pira midelor, fiindcă ele nu sunt altceva decât 
mărturia chinurilor lui şi ale muncii lui zadarnice. Şi când te gândeşti că 
aşa va fi mereu, până ce dovezile acestea de trufie omenească se vor 
preface în praf şi pulbere! Dar când se va întâmpla oare lucrul acesta? De 
trei mii de ani priveliştea lor ne înspăimântă şi pereţii lor sunt încă netezi, 
iar inscripţiile lor uriaşe încă citeţe. 

— În noaptea trecută, în deşert, ai vorbit cu totul altfel, adăugă prinţul. 


— Fiindcă uitasem de ele. Dar când le am, ca acum, în faţa ochilor, mă 


simt înconjurat de duhurile ţăranilor chinuiţi, care gem şi-mi şoptesc: 
„Priveşte ce-au făcut din noi! Şi doar oasele noastre au simţit şi ele 
durerea, iar inimile noastre au suspinat şi ele după odihnă.” 

Ramses fu cât se poate de neplăcut atins de izbucnirea aceasta. 

— Prealuminatul meu tată, zise el după o clipă, mi-a înfăţişat altfel 
lucrurile. Când am fost aici, acum cinci ani, mi-a povestit următoarea 
întâmplare: „Pe timpul faraonului Tutmozis |, sosiră nişte soli etiopieni, ca 
să negocieze asupra tributului lor. Erau un popor dârz, etiopienii. Solii au 
spus că pierderea unei bătălii nu înseamnă nimic fiindcă în următoarea 
soarta le poate fi prielnică; şi astfel, se târguiră în privinţa tributului câteva 
luni. În zadar încerca înțeleptul nostru rege să-i lămurească, plin de 
blândeţe, arătându-le şoselele şi canalele noastre. Ei răspundeau că în 
tara lor ei au apă unde vor şi pe degeaba. Zadarnic le deschideau în faţă 
comorile templelor; ei susțineau că pământul lor ascunde cu mult mai mult 
aur şi nestemate decât tot Egiptul. În zadar îşi muştruluia faraonul oastea 
în faţa lor: solii spuneau că etiopienii sunt cu mult mai numeroşi. Atunci 
faraonul îi duse în locul unde ne aflăm acum şi le arătă piramidele». Solii 
etiopieni le ocoliră de jur împrejur, citiră inscripţiile şi a doua zi semnară 
înţelegerea ce le fusese cerută.” întrucât eu nu pricepusem însemnătatea 
acestei întâmplări, continuă Ramses, prealuminatul meu tată m-a lămurit 
astfel: „Fiule, mi-a spus el, piramidele sunt o veşnică mărturie a puterii 
supraomeneşti a Egiptului. Dacă vreun om oarecare ar dori să-şi ridice o 
piramidă, ar pregăti o mică grămadă de pietre, iar după câteva ceasuri şi- 
ar părăsi lucrul. Întrebându-se: 

la ce-mi foloseşte? Zece, o sută şi o mie de oameni ar aduna ceva mai 
multe pietre, le-ar pune în neorânduială unele peste altele şi din nou, după 
câteva zile, ar renunţa la munca lor. Fiindcă, într-adevăr, la ce le poate fi 
de folos o piramidă? Când însă faraonul, când statul egiptean şi-a pus în 
gând să strângă un munte de pietre, punând să muncească sute de mii de 
oameni şi continuând munca vreme de câteva zeci de ani, până ce lucrul 
hotărât a fost dus la bun sfârşit, nu se pune întrebarea dacă piramidele au 
fost ori nu de folos. Însemnat e faptul că voinţa faraonului, o dată 
exprimată, a fost dusă la îndeplinire." Da, Pentuer, piramida aceasta nu e 


mormântul lui Keops, ci voinţa lui. Voinţă pe care au îndeplinit-o atâţia 
oameni câţi niciun alt rege din lume nu are şi cu o asemenea rânduială şi 
stăruinţă în lucru cum nu pot avea decât zeii. Încă din şcoală, am învăţat 
că voinţa omenească e o mare putere, cea mai mare putere de sub soare. 
Şi doar voinţa omenească de-abia poate ridica o singură piatră. Cât de 
mare, deci, trebuie să fie voinţa faraonului care a ridicat un munte de 
pietre, numai pentru că aşa i-a plăcut lui, că aşa a vrut, chiar şi fără vreo 
ţintă? 

— Stăpâne, ai vrea şi tu oare să-ţi arăţi puterea într-un chip 
asemănător? îl întrebă Pentuer pe neaşteptate. 

— Nu, răspunse prinţul fără nicio şovăire. O dată ce şi-au dovedit 
puterea, faraonii pot fi şi milostivi. Afară de cazul când cineva ar încerca să 
se împotrivească poruncilor lor. 

„Şi când te gândeşti că tânărul acesta n-are decât douăzeci şi trei de 
ani!” îşi mărturisi preotul în gând, înfricoşat. 

îndreptându-se spre fluviu, merseră câtva timp în tăcere. 

— Culcă-te, prinţe, spuse preotul, şi dormi. Am făcut un drum destul de 
lung. 

— Crezi că pot să dorm? răspunse prinţul. Ba mă înconjoară mulțimile 
de ţărani, care după părerea ta, au pierit trudind la piramide (ca şi cum, 
dacă n-ar fi lucrat la ele, ar fi trăit necontenit), ba mă gândesc la 
prealuminatul meu tată, care în clipa aceasta e poate în agonie. Ţăranii 
suferă! Ţăranii îşi varsă sângele! Dar cine-mi poate dovedi că divinul meu 
tată nu se chinuieşte, în nepreţuitul său pat, mai mult decât ţăranii tăi 
care au purtat în spinare pietre încinse de arşiţă? Ţăranii! Mereu ţăranii! 

Pentru tine, Pentuer, nu-i vrednic de milă decât cel pe care-l mănâncă 
păduchii. Din şirul întreg de faraoni, care au fost îngropaţi în morminte, 
unii şi-au dat sfârşitul în chinuri, alţii au fost ucişi. Tu nu te gândeşti, însă, 
la ei, ci numai la ţăranii tăi, care au meritul de a fi născut alţi ţărani, de a fi 
scos nămol din Nil cu găleata, ori de a fi vârât cocoloşi de orz în gura 
vacilor. Dar tatăl meu? Dar eu? Nu mi-au ucis oare fiul şi pe femeia casei 
mele? Tifonul a fost oare, în deşert, milostiv cu mine? Oasele nu mă dor 


oare, după o atât de lungă călătorie? Dar pietrele prăştiaşilor libieni n-au 


şuierat şi deasupra capului meu? Am făcut eu vreo înţelegere cu boala, cu 
durerea sau cu moartea, ca să mă ferească mai mult decât pe ţăranul tău? 
Priveşte colo... Asiaticii dorm şi liniştea le învăluie pieptul, în timp ce eu, 
conducătorul lor, am inima plină de grijile de ieri şi de cele de mâine. Şi 
întreabă-l pe un ţăran trecut de o sută de ani, dacă a avut el, în tot timpul 
vieţii lui, atâta amărăciune câtă am avut eu în cursul celor câteva luni, de 
când îndeplinesc demnitatea de locţiitor al faraonului şi de căpetenie a 
oştilor? 

În faţa lor răsărea, încet-încet, din adâncul nopţii, o umbră ciudată. Era o 
construcţie lungă de vreo cincizeci de paşi, înaltă cât o clădire de trei 
caturi, de o formă neobişnuită, şi având pe una din laturi un soi de turn cu 
cinci etaje. 

— lată şi Sfinxul, zise prinţul, întărâtat, plăsmuirea preoţilor! De câte ori 
l-am văzut, ziua şi noaptea, întotdeauna m-a chinuit întrebarea: ce e şi la 
ce foloseşte? Rostul piramidelor îl pricep. Un faraon puternic a ţinut, poate, 
să-şi arate tăria şi, ceea ce este mai cuminte, să-şi asigure viaţa veşnică 
într-o linişte netulburată de vreun duşman ori tâlhar. Dar Sfinxul? Fireşte, 
întruchipează preacinstita castă preoțească, cu capul ei nespus de mare şi 
înţelept, iar sub el cu gheare de leu, un chip respingător, plin de înţelesuri, 
care pare a fi foarte trufaş de faptul că, alăturea de el, noi avem aerul 
unor lăcuste. Nu-i nici om, nici fiară, nici stâncă. Aşadar, ce e? Ce înţeles 
are? Şi-apoi zâmbetul lui... Dacă cineva admiră veşnicia piramidelor - el 
zâmbeşte: dacă mergi să stai de vorbă cu mormintele - el iarăşi zâmbeşte. 
Fie că înverzesc câmpiile Egiptului, fie că Tifonul îşi năpusteşte armăsarii 
de foc, fie că sclavul îşi caută libertatea în pustietatea deşertului sau că 
Ramses cel Mare goneşte popoarele învinse în faţa lui, el are pentru toţi 
unul şi acelaşi zâmbet neînsufleţit. Nouăsprezece dinastii regeşti au trecut 
ca nişte umbre, el însă a zâmbit şi ar fi zâmbit chiar dacă Nilul ar fi secat 
ori Egiptul ar fi pierit sub nisipuri. Nu e oare un monstru, cu atât mai 
îngrozitor cu cât are un chip omenesc, blajin? El însuşi fiind veşnic, n-a 
avut nicicând un simţământ de milă pentru nimicnicia lumii înecată în 
suferinţe. 


A 


— Uiţi, prinţe, chipurile zeilor, îl întrerupse Pentuer, ori n-ai văzut 


expresia mumiilor? Toţi cei nemuritori privesc lucrurile trecătoare cu 
aceeaşi linişte. Până şi omul le priveşte aşa, de îndată ce el însuşi a trecut 
dincolo. 

— Zeii ascultă uneori rugăminţile noastre, continuă prinţul ca şi cum ar 
fi vorbit cu sine însuşi. Sfinxul însă nu-i tulburat de nimic. El nu 
întruchipează mila, ci spaima şi batjocura nesfârşită. De-aş şti bine că gura 
lui îmi ascunde horoscopul ori mijlocul de a-mi înălța statul, şi tot n-aş 
avea cutezanţa să-l întreb. Mă tem să nu primesc un răspuns îngrozitor, 
spus cu o linişte neîndurătoare. Aşa e Sfinxul, această întruchipare a 
preoţilor. Mai rău decât omul, fiindcă are trup de leu: mai rău decât fiara, 
fiindcă are cap de om; mai rău decât stânca, fiindcă în el se ascunde o 
viaţă ce nu poate fi înţeleasă. 

În clipa aceea, ajunseră până la ei un soi de gemete şi glasuri înăbuşite, 
pornite dintr-un loc nevăzut. 

— El cântă? întrebă prinţul, mirat. 

— Nu, sunetele vin din templul subteran, răspunse preotul. Dar de ce s- 
or fi rugând la ceasul acesta? 

— Spune-mi mai degrabă de ce se roagă aşa, când nimeni nu-i aude? 
Pentuer, orientându-se repede, se îndreptă spre locul dincotro veneau 
cântările. Prinţul găsi o piatră cu un fel de spetează şi, obosit, se aşeză. 
Întoarse capul şi privi faţa uriaşă a Sfinxului. 

Cu toate că era întuneric, se puteau vedea limpede trăsăturile lui 
supraomeneşti, cărora umbra le dădea expresie Şi viaţă. lar prinţul, cu cât 
îi cerceta mai stăruitor faţa, cu atât simţea mai adânc cât de neîntemeiată 
era pornirea şi înverşunarea sa. Chipul Sfinxului nu oglindea cruzime, ci 
mai degrabă resemnare. Zâmbetul lui nu era batjocoritor, ci mai mult 
melancolic. Nu-şi bătea joc de nenorocirea şi nimicnicia omenească, ci mai 
degrabă nu le vedea. 

Ochii lui expresivi priveau, de undeva de sub cer, dincolo de NII, spre 
locuri care, pentru privirile muritorilor, se pierdeau sub bolta cerească. 
Urmărea oare neliniştitoarea creştere a monarhiei asiriene? Sau forfota 
agresivă a fenicienilor? Sau naşterea Greciei? Sau, poate, viitoarele 


întâmplări din apropierea lordanului? Cine poate ghici? Prinţul era acum 


încredinţat de un singur lucru: Sfinxul priveşte, cugetă şi aşteaptă ceva, cu 
zâmbetul liniştit şi enigmatic al unei fiinţe supranaturale. Şi mai avea 
credinţa că, atunci când acel ceva se va ivi la orizont, Sfinxul se va ridica 
şi-i va ieşi în cale, întâmpinându-l. 

Când se va întâmpla aceasta şi ce anume va fi? Taină, a cărei 
însemnătate se putea citi limpede pe chipul veşnic al Sfinxului. Se va 
întâmpla însă neapărat şi pe neaşteptate, de vreme ce de veacuri nu şi-a 
lăsat pleoapele în jos nici măcar o clipă, privind, privind necontenit înainte. 

Între timp, Pentuer descoperise fereastra pe unde se răspândea din 
subterane cântecul jalnic al preoţilor: 

Corul |: Scoală-te, strălucitor ca Isis. Aşa cum dimineaţa pe cer se scoală 
Sotis, la începutul fiecărui an. 

Corul Il: Zeul Amon-Ra a fost la dreapta şi la stânga mea. El singur mi-a 
dat în mâini domnia asupra lumii întregi, ajutând la prăbuşirea duşmanilor 
mei. 

Corul |: Erai tânăr încă, purtai părul împletit, pe când în Egiptul întreg 
nimic nu se întâmpla fără porunca ta şi piatră de temelie nu se punea fără 
să nu fii tu de faţă. 

Corul II: Am sosit la tine, zeul cel mare, stăpân al zeilor, domn al 
soarelui. Tum mi-a făgăduit că soarele se va arăta şi că voi fi asemănător 
lui. lar Nilul mi-a făgăduit că voi ajunge până la tronul lui Osiris şi-l voi 
stăpâni în veci. 

Corul |: Te-ai întors în pace, cinstit de zei. O, tu, stăpânitor peste două 
lumi, Ra-Mer-amen-Ramses. Îţi făgăduiesc domnie veşnică, iar regii se vor 
apropia de tine şi ţi se vor închina. 

Corul II: O, tu, o, tu! Osiris-Ramses. Fiu al cerului veşnic viu, născut din 
zeiţa Nut. Fie ca mama ta să te învăluie în taina cerului şi să-ţi îngăduie să 
devii zeu, o, tu, Osiris-Ramses."55 

„Aşadar, prealuminatul faraon s-a şi stins!” gândi în sinea lui Pentuer. 
Părăsi fereastra, apropiindu-se de locul unde prinţul stătea cufundat în 
gânduri. 

Preotul îngenunche, căzu cu faţa la pământ şi strigă: 


53 Inscripțtii pe morminte (n.a.). 


— Fii salutat, o, faraon, stăpân al lumii! 

— Ce spui? exclamă prinţul, ridicându-se dintr-o dată. 

— Fie ca zeul Unic şi atotputernic să reverse asupra ta înţelepciune şi 
putere, iar asupra poporului tău fericire. 

— Ridică-te, Pentuer... Deci eu... deci eu... 

Deodată, îl apucă pe preot de braţ şi-l întoarse cu faţa spre Sfinx. 

— Priveşte-l! grăi el. 

Dar pe chipul şi în atitudinea colosului nu se vedea nicio schimbare. Un 
faraon trecuse hotarul veşniciei, un al doilea răsărise ca un soare, chipul 
de piatră al zeului, sau monstrului, rămăsese acelaşi. Pe buze îi flutura 
acelaşi zâmbet, îngăduitor faţă de puterea omenească, faţă de faima 
deşartă a omului, iar în priviri aceeaşi expresie de aşteptare a acelui ceva 
ce trebuia să vină, nimeni nu ştia când. 

În scurtă vreme, se înapoiară de la țărm şi cei doi trimişi, vestind că 
bărcile vor fi gata. Pentuer, intrând în pădurea de palmieri, strigă: 

— Treziţi-vă! Treziţi-vă! 

Asiaticii, care fuseseră de veghe, săriră repede şi începură pregătirea 
cailor. Căscând groaznic, se ridică şi Tutmozis. 

— Brrrr! mormăi el, ce frig! Somnul e un lucru minunat. Am aţipit un pic 
şi acum pot să călătoresc mai departe, chiar până la capătul pământului. 
La Lacurile Sodice nu m-aş mai duce nici în ruptul capului! Brrr! Am şi uitat 
gustul vinului şi parcă a început să-mi crească păr pe mâini, ca la şacali. 
lar până la palat, mai avem încă vreo două ore de mers. Ferice de ţărani! 
Dorm cu toţii până la ceasul ăsta, nu simt nevoia să facă baie şi nu 
pornesc la lucru până ce nevestele nu-i îndoapă cu terci de orz. lar eu, 
domn mare, trebuie să străbat noaptea, ca un tâlhar, deşertul, fără să pun 
în gură nici măcar un strop de apă. 

Caii fiind gata, Ramses îl încălecă pe al său. Atunci, Pentuer se apropie, 
apucă armăsarul de dârlogi şi-l conduse, el însuşi, umblând pe jos. 

— Ce înseamnă asta? întrebă Tutmozis, mirat. Deodată însă, îşi dădu 
seama, alergă şi apucă şi el de dârlogi, de partea cealaltă, calul lui 
Ramses, şi aşa merseră cu toţii, în tăcere, miraţi de purtarea preotului, 


deşi simțeau bine că s-a întâmplat un lucru mare. 


După vreo câteva sute de paşi, ajunseră la marginea deşertului şi în faţa 
călătorilor se deschise drumul ce trecea prin mijlocul câmpiei. 

— Încălecaţi, spuse Ramses, trebuie să ne grăbim. 

— Luminăţia-sa porunceşte să încălecăm! glăsui Pentuer. Cei de faţă 
rămaseră înmărmuriţi. 

Tutmozis îşi recăpătă însă repede prezenţa de spirit şi, punând mâna pe 
spadă, strigă: 

— Trăiască în veci atotputernicul şi milostivul nostru conducător, 
faraonul Ramses! 

— Trăiască în veci! răcniră soldaţii asiatici, zăngănind armele. 

— Vă mulţumesc, ostaşii mei credincioşi, răspunse Ramses. Peste o 


clipă grupul călăreţilor se îndrepta, în galop, spre fluviu. 


CAPITOLUL XI 


să-l fi văzut oare preoţii templului subteran al Sfinxului pe noul 
stăpânitor, când acesta poposise lângă piramide, şi să fi dat ei de ştire 
palatului regal? Dar cum anume, nimeni n-ar putea şti. Destul că, în clipa 
când Ramses se apropia de Nil, la Memfis, marele preot Herihor poruncise 
să fie trezită curtea întreagă, iar când noul faraon trecea Nilul cu corabia, 
toţi preoţii, căpeteniile de oşti şi marii demnitari erau gata adunaţi în 
marea sală a palatului. 

O dată cu răsăritul soarelui, Ramses al XIII-lea intră, în fruntea unei mici 
suite, în curtea palatului, unde slujitorii căzură cu faţa la pământ, iar garda 
prezentă armele, în sunetul trâmbiţelor şi tobelor. 

După ce salută oastea, faraonul intră în palat. După ce se îmbăie, 
îngădui să i se potrivească divinul său păr; când însă bărbierul îl întrebă cu 
toată umilinţa dacă porunceşte să i se radă capul şi faţa, faraonul 
răspunse: 

— Nu-i nevoie. Nu-s preot, ci numai ostaş. 

Peste o clipă, aceste cuvinte trecură în sala de audienţe, într-un ceas 
făcuseră ocolul palatului, pe la amiază se răspândiră prin Memfis, iar spre 
seară erau cunoscute în toate templele statului, de la Taminhor şi Sabne- 
Hetam din miazănoapte şi până la Sunnu şi Pilak la miazăzi. 

La auzul acestei ştiri, nomarhii, nobilimea, armata, poporul şi străinii se 
bucurară nespus: pe când sfânta castă a preoţilor simţi şi mai adânc lipsa 
faraonului mort. 

leşind din baie, Ramses al XIII-lea îmbrăcă o cămaşă scurtă, ostăşească, 
cu dungi negre şi galbene, peste care puse o platoşă de aur; în picioare 
încălţă sandale prinse în curele, iar pe cap un coif. Apoi încinse spada 
asiriană de oţel, pe care o purtase în bătălia de la Lacurile Sodice şi, 
înconjurat de o mare suită de generali, zornăind şi zăngănind, intră în sala 
de audienţe. Acolo fu întâmpinat de marele preot Herihor, care avea în 
jurul său pe marii preoţi Sem, Mefres precum şi pe alţii, urmaţi fiind de 
marii judecători din Memfis şi Teba, de nomarhii unor nome vecine, de 


marele vistiernic, de supraveghetorul grânelor, al vitelor, veşmintelor, 


sclavilor, argintului şi aurului, precum şi de alţi numeroşi, demnitari. 
Herihor se înclină în faţa lui Ramses şi-i spuse, mişcat. 

— Stăpâne, tatălui tău, veşnic viu, i-a plăcut să treacă în lumea zeilor, 
unde are parte de fericirea veşnică. lar asupra ta cade sarcina de a te 
îngriji de soarta statului rămas orfan. Fii deci salutat, domn şi monarh al 
lumii! Trăiască în veci faraonul Ham-sam-merer-amen-Ramses ses-neter- 
hog-an! 

Cei de faţă repetară strigătul cu însufleţire. Se aşteptau să-l vadă 
emoţionat şi tulburat pe noul monarh. Spre uimirea tuturor, faraonul îşi 
încreţi însă sprâncenele şi răspunse: 

— Potrivit cu voinţa prealuminatului meu tată şi cu legile Egiptului, 
preiau cârmuirea, întru slava statului şi fericirea poporului. 

Deodată se întoarse spre Herihor şi, uitându-se vioi în ochii lui, îl întrebă: 

— Pe mitra cucerniciei-tale văd şarpele de aur. De ce te-ai împodobit cu 
acest însemn al puterii regeşti? 

O tăcere de moarte cuprinse adunarea. Cel mai temerar om din Egipt nu 
şi-ar fi închipuit nicicând că tânărul faraon îşi va începe domnia punând o 
astfel de întrebare celui mai puternic om din stat. Poate mai puternic chiar 
decât răposatul faraon. 

La spatele tânărului faraon se aflau însă peste zece generali, în curtea 
palatului sclipeau platoşele unităţilor de gardă, iar armata ce se întorcea 
de la Lacurile Sodice, îmbătată de triumf şi entuziasmată de comandantul 
ei, trecuse Nilul. 

Puternicul Herihor se făcu palid ca ceara şi din gâtlejul încleştat nu putu 
scoate nicio vorbă. 

— Te întreb, repetă faraonul, liniştit, cu ce drept străluceşte pe mitra ta 
ureusul regesc? 

— E mitra bunicului tău, Amenhotep, răspunse Herihor, încet. Consiliul 
suprem al preoţilor mi-a poruncit s-o pun în împrejurări deosebite. 

— Slăvitul meu bunic, vorbi faraonul, a fost tatăl reginei şi el a dobândit, 
ca un semn de mare cinste, dreptul de a-şi împodobi mitra cu ureusul. Dar 
după câte ştiu, veşmintele lui sărbătoreşti se află printre relicvele 
templului Amon. 


Herihor îşi veni în fire. 

— Binevoieşte, luminăţia-ta, lămuri el, şi ia aminte că timp de o zi şi o 
noapte Egiptul a fost lipsit de monarhul legiuit. Cineva a trebuit, în tot 
acest timp, să-l trezească şi să-l culce pe zeul Osiris, să dea poporului 
binecuvântarea şi să se închine strămoşilor regeşti. În aceste clipe grele, 
consiliul suprem mi-a poruncit să pun însemnul sfânt, pentru ca nici 
cârmuirea statului şi nici slujba zeilor să nu sufere întârziere. Din clipa în 
care, însă, avem un monarh legiuit şi puternic, las însemnul sacru... 
Spunând aceste cu vinte, Herihor scoase mitra împodobită cu ureusul 
regal şi o încredinţă marelui preot Mefres. 

Faţa amenințătoare a faraonului se însenină şi monarhul îşi îndreptă 
paşii spre tron. 

Deodată, Mefres îl opri şi, înclinându-se până la pământ, zise: 

— Binevoieşte, prealuminate faraon, şi ascultă umila mea rugă. Dar 
când, îndreptându-şi trupul, vorbi mai departe, nici în glas, nici în ochi nui 
se citea vreo urmă de umilinţă. 

— Cuvintele pe care le voi rosti sunt ale consiliului suprem al tuturor 
marilor preoţi... 

— Spune, vorbi faraonul. 

— Luminăţia-ta ştie că faraonul nu poate îndeplini sacrificiile supreme şi 
nici nu-l poate îmbrăca şi dezbrăca pe miraculosul Osiris, dacă nu primeşte 
consacrarea de mare preot? 

— Înţeleg, îl întrerupse Ramses. Eu sunt faraon, dar n-am demnitatea de 
mare preot. 

— Din pricina aceasta, vorbi mai departe Mefres, consiliul suprem te 
roagă umil să-l numeşti pe marele preot care ar putea să te înlocuiască la 
îndeplinirea slujbelor religioase. 

Auzind vorbele acestea hotărâte, marii preoţi şi demnitarii statului 
începură să se foiască de parcă ar fi stat pe cărbuni aprinşi, în timp ce 
ofiţerii îşi îndreptară, oarecum fără să vrea, spadele. Mefres îi privi însă cu 
adânc dispreţ şi-şi îndreptă din nou privirea rece spre faţa faraonului. 

Dar stăpânul lumii nu dădu semn nici de data aceasta de vreo tulburare. 


— E bine, preacucernice, că mi-ai adus aminte despre această 


însemnată îndatorire, răspunse el. Meşteşugul armelor şi treburile statului 
nu-mi îngăduie să mă consacru ritualului sfintei noastre religii; aşadar, 
trebuie să numesc un locţiitor pentru îndeplinirea lui. Spunând acestea, 
faraonul îşi roti privirea asupra celor de faţă. 

La stânga lui Herihor, se afla cuviosul Sem. Faraonul îi privi faţa blajină 
şi cinstită. Îl întrebă, pe neaşteptate; - Care îţi este numele şi ce sarcină 
îndeplineşti? 

— Mă numesc Sem şi sunt mare preot al templului Ptah din Pi-Bast. 

— Tu vei fi locţiitorul meu, zise faraonul, arătându-l cu degetul, în 
îndeplinirea ritualului religios. 

Un freamăt de admiraţie străbătu rândurile celor de faţă. Ar fi fost greu, 
chiar după cele mai îndelungate cugetări şi consfătuiri, să se fi putut alege 
un preot mai vrednic de această înaltă sarcină. 

Herihor se făcu însă şi mai palid, iar Mefres, încleş-tându-şi buzele 
vinete, îşi lăsă pleoapele în jos. 

După o clipă, noul faraon se aşeză pe tronul ale cărui picioare înfăţişau 
chipurile prinților şi regilor celor nouă popoare supuse. 

Herihor întinse apoi faraonului, pe o tavă de aur, tiara albă-roşie, pe 
care sta încolăcit şarpele de aur. În tăcere, monarhul o puse pe cap. lar cei 
de faţă se prosternară, căzând la pământ. Aceasta nu era însă încoronarea 
solemnă, ci doar preluarea puterii. După ce preoţii îl tămâiară pe faraon şi, 
ca să reverse asupra-i întreaga binecuvântare, cântară un imn în cinstea 
lui Osiris, demnitarilor şi ofiţerilor le fu îngăduit să sărute cea mai de jos 
treaptă a tronului. Monarhul luă apoi lingura de aur şi, repetând 
rugăciunile spuse cu glas tare de către Sem, oferi tămâie tuturor statuilor 
zeilor, aşezate pe amândouă laturile sălii tronului. 

— Acum ce trebuie să fac? întrebă el. 

— Să te înfăţişezi poporului, răspunse Herihor. Printr-o uşă aurită, larg 
deschisă, faraonul sui câteva trepte de marmură şi păşi pe o terasă unde, 
ridicându-şi mâinile, se întoarse pe rând către cele patru colţuri ale lumii. 
Glasul trâmbiţelor răsună. Pe vârfurile coloanelor fură ridicate steaguri. 
Fiecare om, oriunde s-ar fi aflat, pe câmp, acasă, ori pe stradă, cădea cu 


faţa la pământ. Nuiaua, ridicată deasupra spinării vitei sau sclavului, se 


lăsa în jos fără a lovi, iar osândiţii din ziua aceea erau cu toţii iertaţi. 
Coborându-se de pe terasă, faraonul întrebă: 

— Mai am ceva de îndeplinit? 

— Te aşteaptă masa şi treburile statului, zise Herihor. 

— Pot, aşadar, să mă odihnesc, zise faraonul. Unde sunt rămăşiţele 
pământeşti ale prealuminatului meu tată? 

— Sunt date spre îmbălsămare, şopti Herihor. 

Ochii faraonului fură năpădiţi de lacrimi, iar buzele îi tremurară. Se 
stăpâni însă şi, tăcând, se uită în pământ. Era necuviincios lucru ca 
slujitorii să vadă tulburarea unui atât de puternic monarh. Herihor aduse 
vorba despre altceva, spunând: 

— Vei binevoi oare să primeşti închinarea cuvenită din partea reginei 
mame? 

— Eu? Eu să primesc închinarea mamei mele? rosti Ramses cu glasul 
înăbuşit. 

Şi, voind să se liniştească, adăugă cu un zâmbet silit: 

— Ai uitat ce spune înțeleptul Eney? Poate că preacucernicul Sem ne va 
reaminti frumoasele lui cuvinte despre mamă. 

„Nu uita, recită Sem, că te-a născut şi te-a hrănit.” 

— Spune mai departe, spune! insistă Ramses, silindu-se să se 
stăpânească. 

„De vei uita lucrul acesta, ea îşi va înălța mâinile spre zei, iar ei îi vor 
asculta ruga. Te-a purtat îndelung sub inima ei, ca pe o mare sarcină, şi 
te-a născut, după scurgerea timpului cuvenit. Apoi te-a purtat pe umerii ei 
şi te-a alăptat timp de trei ani. Aşa te-a crescut, fără să se scârbească de 
necurăţenia ta. lar când te-ai dus la şcoală şi ai început să înveţi carte, ea 
aducea în fiecare zi învățătorului tău pâine şi bere, din casa sa.”* Faraonul 
răsuflă adânc şi, ceva mai liniştit, spuse: 

— Vedeţi, nu se cuvine să vină mama la mine ca să mi se închine. Mai 
degrabă mă voi duce eu la ea. 

Şi, urmat de o numeroasă suită, porni printr-un şir de săli căptuşite cu 


marmură, alabastru şi lemn, împodobite cu zugrăveli vii, luminoase şi 

sculpturi aurite. Apropiindu-se însă de odaia mamei sale, făcu semn să fie 
lăsat singur. 

Trecu prin anticameră, se opri o clipă în faţa uşii, ciocăni şi apoi intră 
încetişor. 

În încăperea cu pereţii goi, care avea drept orice mobilă doar o sofa 
joasă şi un ulcior ştirb cu apă, în semn de doliu, se afla mama faraonului, 
regina Nikotris, aşezată pe o piatră. Purta o cămaşă groasă şi era desculţă; 
fruntea îi era pătată cu noroi din Nil, iar în părul încâlcit avea cenuşă. 
Văzându-l pe Ramses, venerata sa mamă se aplecă, voind să-i cadă la 
picioare. Fiul o cuprinse însă în braţe şi-i zise cu jale în glas: 

— Dacă tu, mamă, te închini în faţa mea până la pământ, atunci eu în 
faţa ta va trebui să mă afund sub pământ... 

Regina îi strânse capul la piept, îi şterse lacrimile cu mâneca de pânză 
groasă a cămăşii sale şi apoi, înălţând mâinile spre cer, şopti: 

— Fie ca toţi zeii, fie ca duhul tatălui tău şi al bunicului tău să te 
ocrotească şi să te binecuvânteze. O, Isis, nu, niciodată nu ţi-am 
precupeţit jertfele; astăzi însă îţi aduc cea mai mare jertfă: ţi-l dau pe fiul 
meu iubit. Facă zeii să devină fiul tău cu adevărat, iar faima şi puterea lui 
să sporească divina ta moştenire. 

Faraonul o îmbrăţişă şi o sărută de mai multe ori pe regină, apoi o aşeză 
pe sofa, iar el se aşeză pe piatră. 

— Mi-a lăsat tata vreo poruncă? întrebă el. 

— Te-a rugat doar să nu-l uiţi, iar pentru consiliul suprem al preoţilor a 
lăsat aceste cuvinte: „Vă las un moştenitor, leu şi vultur în aceeaşi fiinţă; 
să-i daţi ascultare şi el va ridica Egiptul la o nemaivăzută putere”. 

— Crezi că preoţii vor asculta de mine? 

— Nu uita, îi spuse mama sa, că însemnul faraonilor e şarpele. lar 
şarpele e semnul prevederii; el tace şi nimeni nu poate şti când te va 
muşca de moarte. Dacă-ţi vei lua timpul drept tovarăş, vei învinge totul. 

— Herihor e nemaipomenit de îndrăzneţ. Astăzi a cutezat să-şi pună 
tiara lui Amenhotep. Fireşte, i-am poruncit s-o scoată şi-l voi înlătura de la 
cârmuire. Pe el şi încă vreo câţiva din consiliul preoţilor. Regina dădu din 


cap, cu teamă. 


— Egiptul e al tău, zise ea, şi zeii ţi-au dăruit multă înţelepciune. De n-ar 
fi aşa, tare m-aş teme de o ceartă cu Herihor. 

— Nu mă voi certa cu el. Îl voi alunga. 

— Egiptul e al tău, repetă regina, dar lupta cu preoţii mă înspăimântă. E 
drept că tatăl tău, peste măsură de blând, a făcut să le sporească 
îndrăzneala; dar nu trebuie să-i duci la disperare cu asprimea ta. Şi apoi, 
gândeşte-te, cine i-ar putea înlocui? Ei ştiu tot ce a fost, este şi va fi pe 
pământ şi în ceruri; ei văd cele mai ascunse gânduri omeneşti şi cârmuiesc 
inimile, aşa cum vântul mişcă frunzele. Fără ei nu numai că nu vei şti ce se 
petrece la Tir şi la Ninive, dar nici măcar la Memfis şi Teba. 

— Nu sunt împotriva înţelepciunii, am însă nevoie de oameni care să mă 
slujească, răspunse faraonul. Ştiu că înţelepciunea lor e mare; dar trebuie 
cercetată, ca să nu înşele, şi bine rânduite ca să nu ruineze statul. Spune 
tu singură, mamă, ce au făcut ei din Egipt vreme de treizeci de ani? 
Poporul e împovărat de lipsuri şi se răscoală, oştirea au micşorat-o, 
vistieria e goală, în timp ce, în vecinătatea noastră, Asiria creşte ca aluatul 
cu drojdie, silindu-ne încă de pe acum să semnăm tratate. 

— Fă cum vrei. Dar nu uita că simbolul faraonului e şarpele, iar şarpele 
înseamnă tăcere şi prevedere. 

— Ai dreptate, mamă, dar crede-mă, curajul e cu mult mai presus 
câteodată. Ştiu bine că preoţii plănuiseră ca războiul libian să ţină mai 
mulţi ani. Eu însă l-am terminat în numai două săptămâni şi asta fiindcă 
am săvârşit zilnic o faptă nebunească, dar hotărâtă. De nu m-aş fi năpustit 
în deşert să-i întâmpin, ceea ce a fost, desigur, un pas nespus de 
necugetat, i-am fi avut astăzi pe libieni la porţile Memfisului. 

— Ştiu, l-ai fugărit pe Tehenna şi v-a prins Tifonul, zise regina. Copil 
nechibzuit! Nici nu te-ai gândit la mine! 

Tânărul faraon zâmbi. 

— Fii liniştită, răspunse el. Când faraonul luptă, la dreapta şi la stânga 
lui stă Amon. Şi cine i se poate împotrivi? 

O îmbrăţişă apoi încă o dată pe regină şi ieşi. 


CAPITOLUL XII 


Numeroasa suită a faraonului continua să rămână în anticameră, dar 
despărțită, oarecum, în două. De o parte Herihor, Mefres şi câţiva pontifi 
mai vârstnici. lar de alta toţi generalii, toţi demnitarii şi cea mai mare 
parte a preoţilor tineri. 

Ochiul de vultur al faraonului văzu dintr-o privire această împărţire a 
înalţilor demnitari şi în inima tânărului monarh se aprinse un simţământ de 
mândrie. 

„lată că, fără a trage spada, am câştigat o victorie!” îşi zise el în gând. 

lar demnitarii şi căpeteniile oastei se îndepărtau tot mai mult de Herihor 
şi Mefres. Nimeni nu se îndoia că cei doi mari preoţi, până nu demult cei 
mai puternici în stat, nu se bucură de bunăvoința noului faraon. 

Ramses trecu în sala de ospeţe, unde îl uimi, întâi de toate, numărul 
mare al preoţilor care urmau să-l servească, ca şi acela al tăvilor cu 
mâncăruri. 

— Şi trebuie să mănânc eu tot ce-i aici? întrebă el, fără a-şi ascunde 
uimirea. 

Atunci, preotul care veghea asupra bucătăriei îl lămuri că mâncărurile 
de care nu se va atinge vor fi oferite drept sacrificiu zeilor pentru dinastie. 

— Şi-i arătă un şir de statui aşezate de-a lungul sălii. Faraonul privi 
statuile, care nu-i făcură de loc impresia că li s-ar fi dat vreodată ceva de 
mâncare: apoi îşi aruncă privirea spre preoţi, ale căror feţe rumene te 
făceau să bănui cine mânca totul, şi ceru să i se aducă pâine ostăşească, 
bere şi usturoi. 

Preotul mai vârstnic rămase înmărmurit, dar repetă porunca, la rândul 
lui, unuia mai tânăr. Cel care o primi şovăi, dar o trecu mai departe 
slujitorilor şi slujitoarelor. Acestora, la început, nu le veni să-şi creadă 
urechilor, apoi se risipiră îndată prin întreg palatul. Peste un sfert de ceas, 
se întoarseră speriaţi, şoptind preoţilor că nu se află nicăieri în palat pâine 
ostăşească şi nici usturoi... Faraonul zâmbi şi porunci să nu lipsească pe 
viitor din bucătăria sa mâncărurile simple. Mâncă apoi carne de porumbel, 


o bucată de peşte, o turtă de grâu şi bău puţin vin. În sinea sa, recunoscu 


buna pregătire a mâncărurilor şi felul ales al vinului. Nu-şi putea alunga 
însă gândul că bucătăria curţii înghite nespus de mulţi bani. După ce arse 
tămâie în memoria strămoşilor, faraonul se duse în camera sa de lucru, 
spre a asculta rapoartele. 

Primul fu Herihor. Se înclină cu mult mai adânc decât atunci când îl 
întâmpinase şi, cu mare tulburare, îl felicită pentru victoria asupra 
libienilor. 

— Te-ai năpustit asupra libienilor ca Tifonul asupra corturilor 
sărăcăcioase ale celor ce rătăcesc prin deşert. Ai câştigat o mare bătălie 
cu pierderi foarte mici şi, dintr-o singură lovitură a spadei tale divine, ai 
pus capăt unui război al cărui sfârşit noi, oamenii de rând, nu ştiusem să-l 
prevedem. 

Faraonul simţea cum pornirea lui faţă de Herihor începe să slăbească. 

— De aceea, continuă marele preot, consiliul suprem te roagă să 
dăruieşti zece talanţi drept răsplată vitezelor unităţi care au luptat. lar tu 
însuţi îngăduie ca, alături de numele tău, să se scrie „învingătorul”. 

Herihor exagera laudele, contând pe tinereţea faraonului. Ramses se 
trezi însă din încântare şi-i răspunse pe dată: 

— Ce poreclă mi-aţi da, oare, dacă aş nimici armata asiriană şi aş umple 
templele cu bogăţiile din Ninive şi Babilon?... 

„Aşadar, el continuă să se gândească la planul său”, îşi mărturisi în 
gând marele preot. 

lar faraonul, ca o întărire a temerilor acestuia, schimbând făgaşul 
discuţiei, îl întrebă: 

— Câtă oaste avem? 

— Aici, lângă Memfis? 

— Nu, în Egiptul întreg, 

— Luminăţia-ta, ai avut la Lacurile Sodice zece regimente, zise marele 
preot. Nitager, la hotarul răsăritean, are cincisprezece. Zece avem la 
miazăzi, căci Nubia începe să se mişte. lar garnizoanele din întreaga ţară 
au cinci. 

— Cu totul patruzeci, zise faraonul, după ce se gândi puţin. Şi câţi 
soldaţi? 


— Cam şaizeci de mii... Faraonul se smulse din jilţ. 

— Şaizeci de mii în loc de o sută douăzeci? strigă el. Ce înseamnă asta? 
Ce-aţi făcut cu armata mea?... 

— Nu sunt resurse suficiente pentru întreţinerea unui număr mai mare... 

— O, zeilor! exclamă el, apucându-se cu mâinile de cap. Deci, de azi 
într-o lună, trebuie să ne aşteptăm la un atac din partea asirienilor! Doar 
suntem dezarmaţi... 

— Avem cu Asiria un tratat preliminar, îl întrerupse Herihor. 

— Aşa ar putea răspunde o femeie, iar nu marele comandant al oştirii, 
zise faraonul, mânios. Ce însemnătate are un tratat, când în spatele lui nu 
stă o armată? Chiar astăzi, numai o jumătate din oştile regelui Assar ne-ar 
putea strivi. 

— Linişteşte-te, luminăţia-ta. La prima ştire despre trădarea asirienilor, 
putem avea o jumătate de milion de luptători... 

Faraonul îi râse în faţă. 

— Cum? De unde? Ai înnebunit, părinte? Stai cu nasul în papirusuri, iar 
eu slujesc de şapte ani în armată şi nu trece măcar o zi să nu fac instrucţie 
ori manevre. În ce chip vei avea, în numai câteva luni, o armată deo 
jumătate de milion?... 

— Nobilimea întreagă i se va alătura... 

Eh, nobilimea ta!... Ce-aş putea face cu ea? Nobilimea nu înseamnă 
soldaţi. La o armată de o jumătate de milion ar trebui să avem cel puţin o 
sută cincizeci de regimente, iar noi, după cum recunoşti singur, avem doar 
patruzeci. Unde vor învăţa oamenii aceştia, care astăzi pasc vitele, ară 
pământul, se îndeletnicesc cu olăritul sau beau şi lenevesc pe pământurile 
lor. Unde vor învăţa ei meşteşugul armelor? Egiptenii nu sunt buni oşteni: 
ştiu bine lucrul acesta, fiindcă am de-a face cu ei în fiecare zi. Libienii, 
grecii, hittiţii, încă de copii trag cu arcul şi cu praştia şi mânuiesc minunat 
măciuca, iar după ce trece un an de zile, învaţă să mărşăluiască aşa cum 
trebuie. În schimb, egiptenii, după trei ani mărşăluiesc aşa şi-aşa. E 
adevărat că lupta cu spada şi sulița o învaţă în doi, dar pentru prăştiaşi. 
Chiar patru ani sunt prea puţin. În câteva luni, veţi putea avea, aşadar, nu 


o armată, ci o gloată de o jumătate de milion, pe care, cât ai clipi din ochi, 


o va nimici altă gloată, asiriană. Fiindcă, deşi unităţile asiriene sunt 
proaste şi slab instruite, soldatul asirian ştie să azvârle pietre şi săgeți, să 
taie şi să înţepe şi, mai presus de toate, are avântul fiarei sălbatice, ceea 
ce egipteanului blajin, din fire, îi lipseşte cu desăvârşire. Noi împrăştiem 
duşmanul prin rânduiala unităţilor noastre disciplinate şi instruite, 
asemenea unor maşini de război: ca să spargi coloana, trebuie să nimiceşti 
jumătate din ostaşi, dar când această coloană s-a dus, s-a dus şi armata 
egipteană. 

— Luminăţia-ta, ai vorbit cu înţelepciune, zise Herihor. Numai zeii pot 
cunoaşte astfel lucrurile. Eu ştiu că Egiptul e slab şi că pentru întărirea lui 
e nevoie de o muncă de mai mulţi ani. Tocmai din pricina asta vreau să 
închei înţelegerea cu Asiria. 

— Doar aţi şi încheiat-o! 

— Provizoriu. Căci Sargon, văzând boala tatălui tău şi temându-se de 
tine, a amânat adevărata ei încheiere până la urcarea ta pe tron. Faraonul 
fu din nou cuprins de mânie. 

— Cum? strigă el. Asirienii se gândesc cu tot dinadinsul la supunerea 
Feniciei? Şi îşi închipuie că eu voi iscăli un act ruşinos pentru domnia mea? 
Văd că duhurile rele vă ţin pe toţi în mreaja lor! 

Audienţa luase sfârşit. Herihor, de data aceasta, căzu cu faţa la pământ. 

Întorcându-se de la faraon, îşi zise în sinea sa: „Faraonul mi-a ascultat 
raportul, deci nu respinge serviciile mele. l-am spus că trebuie să 
iscălească tratatul cu Asiria, aşadar, cea mai grea chestiune e terminată. 
Va avea timp să se răzgândească, până ce Sargon se va întoarce iarăşi la 
noi. E un adevărat leu, ba nu, nu leu, ci mai degrabă un elefant înfuriat, 
tânărul ăsta. Şi e ştiut doar că a ajuns faraon numai fiindcă e nepotul unui 
mare preot! încă n-a înţeles că aceleaşi mâini care l-au ridicat atât de 
sus...” 

Cinstitul Herihor se opri în anticameră, cugetă puţin şi apoi, în loc să 
meargă acasă, îşi îndreptă paşii spre regina Nikotris. 

În grădină nu erau femei şi nici copii; numai din palatele vecine se 
auzeau gemete. Femeile fostului faraon îl plângeau pe cel care se 


stinsese. Jalea lor părea să fie sinceră. 


Între timp, în odaia noului monarh intrase marele judecător. 

— Ce ai să-mi spui? îl întrebă faraonul. 

— Acum câteva zile, s-a petrecut lângă Teba o faptă neobişnuită, 
răspunse judecătorul. Un ţăran şi-a ucis soţia şi trei copii, iar el s-a înecat 
într-un iaz sfinţit. 

— Era nebun? 

— Se pare că a făcut-o de foame. Faraonul căzu pe gânduri. 

— Un caz ciudat, zise el, dar eu aş vrea să ştiu altceva. Ce crime se 
întâmplă mai des în zilele noastre? 

Marele judecător şovăi. 

— Nu te codi, zise faraonul, nerăbdător, şi nu-mi ascunde nimic. Ştiu că 
Egiptul a căzut într-o mocirlă; vreau să încerc să-l scot: trebuie dar să ştiu 
tot răul. 

— Nelegiuirile cele mai dese... cele mai obişnuite sunt răscoalele. Dar 
numai gloata se răscoală, se grăbi să adauge judecătorul. 

— Ascult, îl îndemnă faraonul. 

— La Kosem, s-a răsculat o unitate de zidari şi pietrari, cărora nu li s-a 
dat la timp materialele de care aveau nevoie. La Sohem, ţăranii l-au ucis 
pe scribul care strângea dările. În Melcatis şi la Pi-Hebit, tot ţăranii au 
dărâmat casele arendaşilor fenicieni. În apropiere de Kasa, s-au împotrivit 
să repare canalul, spunând că pentru munca asta se cuvine să fie plătiţi. În 
sfârşit, în minele de porfir, lucrătorii i-au bătut pe paznici şi au vrut să fugă 
cu toţii spre ţărmul mării... 

— Veştile tale nu sunt de loc o noutate pentru mine, răspunse faraonul. 
Dar tu ce părere ai despre ele? 

— În primul rând, trebuie pedepsiţi vinovaţi... 

— lar eu socot că, în primul rând, trebuie să se dea muncitorilor ceea ce 
li se cuvine, spuse faraonul. Boul flă-mând zace la pământ, calul nemâncat 
se clatină pe picioare şi geme. Putem cere omului flămând să muncească 
şi să nu crâcnească dacă o duce rău? 

— Aşadar, luminăţia-ta... 

— Pentuer va numi o comisie care va cerceta aceste pricini, îl întrerupse 


faraonul. Deocamdată nu vreau să fie pedepsiţi. 


— În cazul acesta, va izbucni o răscoală generală, exclamă judecătorul, 
înspăimântat. 

Faraonul îşi sprijini bărbia în mâini şi, cugetând, zise: 

— Bine, judecătorii să-şi facă datoria. Dar să judece... cât mai blând. lar 
Pentuer să convoace comisia chiar astăzi. Da, aşa-i! adăugă el peste o 
clipă. Mai uşor e să iei o hotărâre pe câmpul de bătălie, decât în 
neorânduiala ce-a pus stăpânire pe Egipt... 

După ce marele judecător ieşi, faraonul îl chemă pe Tutmozis şi-i 
porunci să salute în numele său armata care se întorcea de la Lacurile 
Sodice şi să împartă douăzeci de talanţi între ofiţeri şi oşteni. Apoi porunci 
să fie chemat Pentuer, iar între timp îl primi pe marele vistiernic. 

— Vreau să ştiu, zise el, care-i starea vistieriei. 

— Avem, în clipa asta, în hambare, grajduri, magazii şi lăzi bunuri ce 
preţuiesc douăzeci de mii de talanţi. lar dările se varsă în fiecare zi. 

— Şi răscoalele se ţin lanţ, adăugă faraonul. Care-s veniturile şi care-s 
cheltuielile noastre? 

— Pentru armată cheltuim douăzeci de mii de talanţi pe an, pentru 
întreţinerea preacinstitei curţi, două până la trei mii de talanţi în fiecare 
lună. 

— Da? Spune mai departe... Dar pentru lucrările publice? 

— În clipa de faţă, ele nu se plătesc, zise marele vistiernic, plecându-şi 
capul. 

— Dar veniturile? 

— Cât cheltuim, atâta avem... şopti dregătorul. 

— Avem deci patruzeci sau cincizeci de mii de talanţi pe an, spuse 
faraonul. Dar restul unde-i? 

— Zălog la fenicieni, la câţiva cămătari şi neguţători şi, în sfârşit, la 
preoţi. 

— Bine, făcu faraonul. E însă neatins tezaurul faraonilor, alcătuit din aur, 
platină, argint şi giuvaeruri. Acesta la cât se ridică? 

— Sunt zece ani de când a fost folosit şi cheltuit. 

— Pe ce? De cine? 

— Pentru nevoile curţii, reluă vistiernicul, pentru darurile oferite 


nomarhilor şi templelor. 

— Curtea avea drept venituri dările obişnuite, iar, darurile să fi putut ele 
oare goli tezaurul tatălui meu? 

— Osiris-Ramses, tatăl luminăţiei-tale, a fost un domnitor darnic, el 
oferea jertfe mari. 

— Să fi fost oare chiar atât de mari? Vreau, în sfârşit, să ştiu care-i 
adevărul în această privinţă, spuse faraonul, cuprins de nerăbdare. 

— Socotelile amănunțite se află în arhive; eu ţin minte numai cifrele 
generale. 

— Vorbeşte! 

— De pildă, templelor, spuse, şovăind, vistiernicul, Osiris-Ramses le-a 
oferit, în cursul fericitei sale domnii, cam o sută de localităţi, o sută 
douăzeci de corăbii, două milioane capete de vite. Două milioane de saci 
cu grâne, o sută douăzeci de mii cai, optzeci de mii sclavi, vreo două sute 
de inii butoaie cu bere şi vin, vreo trei milioane de pâini, cam trei sute de 
mii de veşminte, trei sute de mii vase cu miere, untdelemn şi tămâie. Le-a 
mai dat, pe deasupra, şi o mie de talanţi de aur. Trei mii de argint, zece 
mii de bronz turnat, cinci sute în bronz de culoare închisă, şase milioane 
cununi de flori, o mie două sute de statui de-ale zeilor şi vreo trei sute de 
mii de pietre preţioase. Celelalte nu le ţin minte, dar sunt toate scrise...” 

Faraonul ridică mâinile în sus râzând, dar după o clipă îl cuprinse mânia 
şi, izbind cu pumnul în masă, strigă: 

— E nemaiauzit lucru ca o mână de preoţi să aibă nevoie de atâta bere, 
pâine, cununi şi veşminte, când au veniturile lor! Şi încă venituri bune, 
care întrec de câteva sute de ori trebuinţele acestor cucernici... 

— Luminăţia-ta a binevoit să uite că preoţii ajută zeci de mii de săraci, 
vindecă tot atâţia bolnavi şi ţin pe cheltuiala templelor peste zece 
regimente. 

— La ce le slujeşte lor armata? E ştiut doar că faraonii o folosesc numai 
în caz de război. Cât despre bolnavi, aproape fiecare îşi plăteşte leacurile 
date de temple, ori munceşte pe urmă pentru ele. Săracii? Dar ei trudesc 
în folosul templelor! Cară apă zeilor, iau parte la ceremonii şi sunt folosiţi 


55 Darurile lui Ramses III oferite templelor au fost cu mult mai mari (n.a.). 


în primul rând la ticluirea minunilor. Ei sunt doar aceia care, la porţile 
templelor, îşi recapătă mintea, vederea sau auzul pierdut, rănile li se 
vindecă, picioarele şi mâinile lor îşi dobândesc din nou puterea, iar 
poporul, văzând toate aceste miracole, se roagă şi mai tare, aducând 
zeilor jertfe şi mai îmbelşugate. Săracii sunt un fel de vite de povară în 
slujba templelor, aducându-le un câştig curat. 

— lată de ce, cuteză a-l întrerupe vistiernicul, preoţii nu cheltuiesc toate 
jertfele, ci le adună ca să-şi sporească astfel avutul. 

— Pentru ce? 

— Pentru nevoile urgente ale statului. 

— Cine a văzut fondurile acestea? 

— Eu însumi, zise slujbaşul. Comorile depuse în Labirint nu scad, ci se 
înmulţesc din generaţie în generaţie, pentru ca... 

— Pentru ca asirienii, îl întrerupse faraonul, să aibă ce să prade când vor 
cuceri Egiptul, atât de bine chivernisit de preoţi! îţi mulţumesc, mare 
vistiernic, adăugă el. Am ştiut că vistieria Egiptului stă prost. Nu mi-am 
închipuit însă că statul e ruinat. În ţară răscoale, armata pe ducă, faraonul 
în lipsuri, iar tezaurul din Labirint sporeşte din generaţie în generaţie! 
Dacă fiecare dinastie, numai dinastie spun, ar fi dat templelor tot atâtea 
daruri câte le-a oferit tatăl meu, labirintul ar fi avut acum nouăsprezece 
mii de talanţi de aur, vreo şaizeci de mii de talanţi de argint, iar grâu, vite, 
ogoare, sclavi şi aşezări, veşminte şi pietre preţioase - atâtea cât n-ar 
putea socoţi nici chiar cel mai bun scrib! Marele vistiernic îşi părăsi 
monarhul, având inima tulburată. Dar nici faraonul nu era prea mulţumit, 
fiindcă, după o clipă de gândire, i se păruse că vorbise prea deschis în faţa 


demnitarilor săi. 


CAPITOLUL XIII 


Garda care veghea în anticameră anunţă sosirea lui Pentuer. Preotul 
căzu cu faţa la pământ şi întrebă care-i porunca. 

— Nu vreau să-ţi dau porunci, ci să te rog ceva, zise faraonul. Ştii că în 
Egipt sunt răscoale. Răscoale ale ţăranilor, ale meşteşugarilor şi chiar ale 
celor întemnițați. De la mare şi până în fundul minelor, numai răscoale. Nu 
mai lipseşte decât o răscoală a soldaţilor, care să-l proclame faraon, de 
pildă... pe Herihor! 

— Să trăieşti în veci, măria-ta, răspunse preotul. În Egipt nu se află om 
care să nu se jertfească pentru tine, care să nu-ţi cinstească numele. 

— Ah, dacă s-ar şti, rosti faraonul, mânios, cât sunt de neputincios şi de 
sărac, orice nomarh ar fi încântat că poate fi stăpân în nomul lui! Am 
crezut, moştenind coroana dublă a Egiptului, că voi însemna ceva. Dar m- 
am încredinţat chiar din prima zi că sunt doar o umbră a vechilor 
stăpânitori ai Egiptului. Căci un faraon fără avere, fără armată şi mai ales 
fără slujitori credincioşi ce altceva înseamnă? Sunt asemenea statuilor 
zeilor, cărora oamenii le aduc jertfe şi le tămâiază. Ele sunt însă 
neputincioase, iar cu jertfele lor se îngraşă preoţii. Dar, am uitat, tu ţii cu 
ei! 

— Mă doare inima, măria-ta, zise Pentuer, când văd că vorbeşti aşa 
chiar din prima zi a domniei tale. Dacă vestea asta s-ar răspândi în Egipt... 

— Cui să-mi spun păsul, dacă nu ţie? îl întrerupse faraonul. Eşti sfetnicul 
meu şi mi-ai salvat, sau cel puţin ai vrut să-mi salvezi viaţa; cred că n-ai 
făcut-o ca să spui în gura mare ce se petrece în inima faraonului, pe care 
el ţi-a deschis-o. Ai însă dreptate. 

Faraonul se plimbă puţin prin încăpere şi, după o clipă, spuse pe un ton 
mult mai liniştit: 

— Te-am numit mai-marele comisiei care urmează să cerceteze pricina 
neîncetatelor răscoale din ţară. Vreau să fie pedepsiţi numai vinovaţii, iar 
celor nefericiţi să li se facă dreptate. 

— Zeii să te ajute! şopti preotul. Voi face, măria-ta, ce-mi porunceşti. 
Dar pricina răscoalelor o ştiu şi fără cercetare. 


— Vorbeşte! 

— Ţi-am mai spus şi altă dată că lucrătorii sunt flămânzi, trudesc prea 
mult şi plătesc dări prea mari. Cel care mai înainte muncea de la 
revărsatul zorilor şi până la asfinţit, acum trebuie să înceapă lucrul cu un 
ceas înainte de răsăritul soarelui şi să-l termine cu un ceas după apusul 
lui. Nu până demult, fiecare om de rând putea să viziteze mormintele 
părinţilor tot la zece zile, să stea de vorbă cu umbrele lor şi să aducă 
jertfe. Astăzi însă, nimeni nu se mai duce, fiindcă nu are când. 

Înainte ţăranul mânca trei turte de grâu pe zi; astăzi nu poate mânca 
decât turte de orz. Mai demult, lucrul la canale, diguri şi drumuri 
răscumpăra dările; astăzi dările trebuie plătite aparte, iar lucrările publice 
se fac pe degeaba. lată care sunt pricinile răscoalelor. 

— Sunt cel mai sărac om din Egipt! exclamă faraonul, smulgându-şi 
părul. Cel din urmă gospodar dă vitelor lui hrană şi odihnă, în timp ce 
supuşii mei sunt veşnic flămânzi şi osteniţi! Aşadar, spune-mi tu ce am de 
făcut, tu care m-ai rugat să îmbunătăţesc soarta ţăranilor. 

— Îmi porunceşti, stăpâne, să vorbesc? 

— Te rog, îţi poruncesc, cum vrei tu... Numai vorbeşte chibzuit. 

— Binecuvântată fie cârmuirea ta, o, fiu adevărat al lui Osiris! răspunse 
preotul. lată ce trebuie să faci, măria-ta. Porunceşte, mai întâi, să se 
plătească lucrările publice, aşa cum a fost în trecut, 

— Se-nţelege. 

— Porunceşte, apoi, ca munca ţăranilor să ţină numai de la răsăritul şi 
până la apusul soarelui. Fă, aşa cum a fost pe timpul dinastiilor divine, ca 
poporul să se odihnească la şapte zile şi nu la zece. Porunceşte ca nobilii 
să nu aibă drept să-i zălogească pe ţărani, scribii să nu-i bată şi să-i 
chinuiască după bunul lor plac. În sfârşit, dă-le ţăranilor în stăpânire a 
zecea, sau chiar a douăsprezecea parte din pământul pe care-l lucrează, 
ca nimeni să n-o poată lua sau zălogi; o familie de ţărani care are un petic 
de pământ măcar cât pardoseala acestei încăperi nu mai flămânzeşte. Dă 
ţăranilor în folosinţă nisipurile dinspre deşert şi în câţiva ani acolo se vor 
întinde grădini... 

— Vorbeşti frumos, îl întrerupse faraonul, dar spui ceea ce vezi în inima 


ta, iar nu în viaţă. Născocirile omeneşti, chiar şi cele mai bune, nu se 
potrivesc totdeauna cu mersul real al lucrurilor. 

— Măria-ta, eu am mai văzut schimbări asemănătoare, * precum şi 
foloasele lor. În jurul unor temple se fac tot felul de încercări în legătură cu 
vindecarea bolilor, cu învăţătura copiilor, cu creşterea vitelor şi a plantelor, 
în sfârşit, în legătură cu îndreptarea firii omeneşti. Şi iată la ce s-a ajuns: 
când ţăranului leneş şi slab i s-a dat mâncare bună şi odihnă în ziua a 
şaptea, el s-a îngrăşat, a dovedit râvnă la muncă şi a săpat o bucată mai 
mare de pământ decât înainte. Muncitorul plătit e mai voios şi lucrează 
mult mai mult decât sclavul bătut cu vergi de fier. Sătuilor li se nasc mai 
mulţi copii decât flămânzilor şi osteniţilor; urmaşii oamenilor liberi sunt 
sănătoşi şi puternici, pe când cei ai sclavilor, plăpânzi, mohorâţi şi puşi pe 
furtişaguri şi minciuni. Pe deasupra, oamenii s-au încredinţat că pământul 
cultivat de cei care îl stăpânesc dă o dată şi jumătate mai multe grâne şi 
legume decât cel lucrat de sclavi. Şi-ţi pot spune, măria-ta, un lucru şi mai 
însemnat: când în timpul lucrului cântă muzica, oamenii şi boii muncesc 
mai bine, mai repede şi ostenesc mai puţin. Toate acestea au fost 
confirmate în templele noastre. Faraonul zâmbi. 

— Va trebui să pun şi eu să cânte muzica pe pământurile şi în minele 
mele, zise el. Dacă însă preoţii s-au încredinţat de minunăţiile pe care mi 
le povesteşti, de ce nu le aplică pe pământurile lor? 

Pentuer lăsă capul în jos. 

— Pentru că, răspunse el, oftând, nu toţi preoţii sunt înţelepţi şi au inimi 
nobile... 

— Vezi, asta-i! exclamă faraonul. 

Şi acum, spune-mi tu, care eşti fiu de ţăran şi ştii că printre preoţi se 
află netrebnici şi nerozi, spune-mi: de ce nu vrei să mă ajuţi în lupta 
împotriva lor? Fiindcă înţelegi bine că nu voi putea îmbunătăţi soarta 
ţăranilor, dacă mai întâi nu-i voi învăţa pe preoţi să se supună voinţei 
mele... 

Pentuer îşi frânse mâinile. 

— Măria-ta, răspunse el, lupta împotriva castei preoţeşti e fapt păgân şi 


primejdios! Destui faraoni au încercat şi niciunul... n-a dus-o până la capăt. 


— Pentru că n-au fost sprijiniți de înţelepţi ca tine! izbucni faraonul. Într- 
adevăr, niciodată nu voi înţelege de ce preoţii înţelepţi şi cinstiţi îşi leagă 
soarta de o bandă de netrebnici, cum sunt cei mai mulţi din casta 
preoţească?... 

Pentuer clătină capul şi începu să vorbească încet. 

— De treizeci de mii de ani, sfânta castă a preoţilor are grijă de Egipt, 
făcând din ţara aceasta ceea ce este ea astăzi, adică o minune pentru 
întreaga lume. Şi cum de au fost preoţii în stare de una ca asta, cu toate 
defectele lor? Fiindcă ei sunt torţa în care arde lumina înţelepciunii. Torța 
aceasta poate fi murdară şi chiar rău mirositoare, totuşi păstrează focul 
sacru, fără de care în lume ar domni întunericul şi sălbăticia. Vorbeşti, 
măria-ta, despre lupta împotriva castei preoţilor. Ce sfârşit poate avea ea 
pentru mine? Dacă pierzi lupta, voi fi nefericit că nu vei îmbunătăţi soarta 
ţăranilor. lar dacă ai câştiga-o? O. De n-aş apuca ziua aceea! Fiindcă 
stricând torţa, cine ştie dacă nu vei stinge şi văpaia înţelepciunii care de 
mii de ani luminează Egiptul şi lumea întreagă. lată, măria-ta, pentru ce nu 
vreau să mă amestec în lupta împotriva sfintei caste preoțești. Simt că 
lupta se apropie şi sufăr că un vierme ca mine n-o poate preîntâmpina. 
Dar nu mă voi amesteca: ar trebui să te trădez fie pe tine, fie pe zeul 
creator al înţelepciunii... Ascultându-l, faraonul se plimba îngândurat prin 
încăpere. 

— Da! zise el fără mânie. Fă cum vrei. Nu eşti ostaş şi nu te pot: mustra 
pentru lipsa de curaj. Nu-mi poţi fi sfetnic, te rog, totuşi, să te îngrijeşti de 
cercetarea răscoalelor şi să-mi vorbeşti, când te voi chema, aşa cum îţi va 
porunci înţelepciunea. 

Pentuer îngenunche, luându-şi rămas bun. 

— Şi să ştii un lucru, adăugă faraonul: nu vreau să sting torţa... Fie ca 
preoţii să descopere tainele înţelepciunii în templele lor, dar nu vreau ca ei 
să-mi irosească oastea, să încheie tratate ruşinoase şi... să fure, încheie el 
mânios, tezaurul statului. Sau îşi închipuie că mă voi milogi la uşa lor ca un 
cerşetor, cerând bani pentru ridicarea statului ruinat de cârmuirea lor 
neroadă şi nemernică?... Ha-ha-ha! Pentuer, eu nu i-aş ruga nici pe zei 
pentru ceea ce intră în dreptul şi puterea mea! Poţi pleca. 


Preotul, retrăgându-se cu faţa spre faraon, continuă să se ploconească, 
iar când ajunse la uşă, căzu încă o dată cu faţa la pământ. 

Faraonul rămase singur. 

„Muritorii, îşi zise el în gând, sunt ca nişte copii. Herihor e, desigur, 
înţelept; el ştie că Egiptul, în caz de război, are nevoie de o armată deo 
jumătate de milion, că armata aceasta trebuie instruită, şi cu toate astea a 
redus numărul şi efectivele regimentelor... Marele vistiernic e, de 
asemenea, înţelept, dar i se pare firesc că toate comorile faraonilor trebuie 
să treacă în Labirint. 

În sfârşit, Pentuer. Ce om ciudat! Vrea ca ţăranii să mănânce bine, să 
aibă pământ şi nesfârşite zile de sărbătoare... Bine, dar toate astea vor 
micşora veniturile mele, care şi aşa sunt prea mici. Dacă i-aş spune: ajută- 
mi să reiau din mâinile preoţilor tezaurul regal, m-ar face păgân şi ar 
spune că sting flacăra înţelepciunii care luminează Egiptul. Ciudat om! E în 
stare să răstoarne statul întreg când e vorba de binele ţărănimii, dar n-ar 
cuteza să-l apuce de gât pe un mare preot şi să-l azvârle în temniţă, îmi 
cere cu cea mai mare linişte să renunţ poate la jumătate din veniturile 
mele, dar sunt sigur că n-ar fi în stare să scoată nici măcar un uten de 
aramă din Labirint." Faraonul zâmbi şi căzu din nou pe gânduri: 

„Oricine doreşte să fie fericit; când vrei însă să faci fericiţi toţi oamenii, 
fiecare te va prinde de mâini, întocmai ca omul căruia i se scoate dintele 
bolnav. De aceea, monarhul trebuie să fie hotărât. De aceea, tatăl meu n-a 
făcut bine uitând de țărănime şi având nemărginită încredere în preoţi. 
Grea moştenire mi-a lăsat, dar... mă voi descurca eu. La Lacurile Sodice 
lucrurile au fost deopotrivă de grele. Mai greu chiar decât aici. Aici sunt 
însă numai palavragii şi şovăielnici; acolo erau oameni înarmaţi şi hotărâți 
să moară. O singură bătălie ne deschide mai larg ochii decât zeci de ani de 
cârmuire liniştită. Cine îşi spune: voi învinge piedica, acela o va învinge. 
Dar cine şovăie, acela trebuie să se dea îndărăt.” 

Se făcuse întuneric. În palat fură schimbate gărzile; în sălile din jur, 
torţele fură aprinse. Numai în odaia faraonului nu cuteza nimeni să intre 
fără poruncă. 


Monarhul, obosit de nesomn, de călătoria din ajun şi de ocupațiile din 


cursul zilei, se lăsă într-un jilţ. | se părea că e faraon de sute de ani şi nu-i 
venea să creadă căj din clipa când fusese lângă piramide, nu trecuse 
măcar o zi şi o noapte. 

„O zi şi o noapte numai? Nu-i cu putinţă!” 

Apoi îi veni în minte că s-ar putea să se fi aşezat în inima lui sufletele 
faraonilor din trecut. Aşa era, pesemne; altfel, de unde ar fi izvorât 
simţământul acesta de bătrâneţe care-l încearcă? De ce i se pare acum că 
guvernarea statului e un lucru simplu, când nu mai departe cu câteva luni 
în urmă se cutremura la gândul că nu va fi în stare să guverneze? „O 
singură zi? repetă el. Eu sunt doar de mii de ani în locul acesta!” Deodată, 
auzi un glas înăbuşit: 

— Fiul meu! Fiule! 

Faraonul se ridică repede de pe scaun. 

— Cine eşti? strigă el. 

— Eu sunt, eu... Ai uitat oare de mine? 

Monarhul nu-şi putea da seama de unde vine glasul. De sus, de jos, ori 
poate din marea statuie a lui Osiris, aflată într-un colţ. 

— Fiul meu, zise glasul din nou, cinsteşte voinţa zeilor, dacă vrei să 
capeţi ajutorul lor binecuvântat. O, cinsteşte-i pe zei, căci fără ajutorul lor, 
chiar cea mai mare putere pământească e ca pulberea şi umbra. 
Cinsteşte-i pe zei, dacă vrei ca amărăciunea greşelilor tale să nu-mi 
otrăvească şederea în fericita ţară a Amurgului. 

Glasul amuţi. 

Faraonul porunci să se facă lumină. Una din uşi era închisă; cealaltă era 
păzită de gardă. Nimeni nu putuse pătrunde în cameră. Mânia şi neliniştea 
sfârtecau inima faraonului. Ce-a fost? l-a vorbit într-adevăr umbra tatălui 
său, ori glasul auzit a fost o nouă înşelătorie a preoţilor? 

Dacă pot să-i vorbească însă de la depărtare, oricât de groase ar fi 
zidurile, atunci preoţii pot să şi tragă cu urechea! în cazul acesta el, 
stăpânul lumii, era ca o fiară sălbatică împresurată din toate părţile. E 
drept că în palatul faraonului să tragi cu urechea nu era un lucru 
neobişnuit. Ramses credea însă că cel puţin odaia lui era cruţată şi că 


îndrăzneala preoţilor se oprea la pragul monarhului suprem., 


Nu fusese oare un duh?... 

Faraonul nu vru să cineze şi se duse la culcare. | se părea că nu va 
putea aţipi; oboseala însă birui neliniştea. 

Peste câteva ore, fu trezit în sunet de clopoței şi cu lumină. Era miezul 
nopţii şi preotul astrolog venise să-l înştiinţeze despre poziţiile corpurilor 
cereşti. Faraonul ascultă cele spuse de astrolog, iar la sfârşit îi zise: 

— N-ai putea oare, cinstite proroc, să-i dai pe viitor ştirile tale preacwvi 
osului Sem? El e doar locţiitorul meu în treburile religioase... Nepăsarea 
faraonului pentru lucrurile cereşti îl miră nespus de mult pe preotul 
astrolog. 

— Luminăţia-ta, zise el, binevoieşte să renunţe la semnele pe care 
stelele le dau monarhilor? 

— Le dau? repetă faraonul. În cazul acesta, spune-mi care sunt 
prevestirile lor în ceea ce mă priveşte? 

Se vede treaba că astrologul se aştepta la întrebare, fiindcă, fără să mai 
stea pe gânduri, răspunse: 

— Orizontul e pentru moment umbrit. Stăpânul lumii n-a aflat încă calea 
adevărului, care duce la cunoaşterea voinţei zeilor. Dar, mai curând ori 
mai târziu, o va afla şi va avea o viaţă îndelungată, o domnie fericită şi 
plină de faimă... 

— Aha! îţi mulţumesc. Acum ştiu ce trebuie să caut; îţi voi asculta 
întocmai poveţile; te rog însă din nou ca, de azi înainte, să i le spui toate 
lui Sem. El e locţiitorul meu; iar dacă vreodată vei citi în stele ceva 
deosebit, îmi va povesti el, dimineaţa. 

Preotul părăsi încăperea, dând nedumerit din cap. 

— Mi-au stricat somnul! spuse faraonul, nemulţumit. 

— Preacinstita regină Nikotris, spuse pe neaşteptate aghiotantul, mi-a 
poruncit acum un ceas s-o rog pe luminăţia-ta s-o primeşti. 

— Acum? La miezul nopţii? întrebă faraonul. 

— Da, mi-a spus că tocmai la miezul nopţii luminăţia-ta se va trezi. 
Faraonul se gândi o clipă şi-i spuse că o va aştepta pe regină în sala de 
aur. Îşi închipuia că acolo nu le va asculta nimeni convorbirea. Ramses îşi 


aruncă pe umeri o mantie, îşi puse sandalele fără curele şi porunci ca sala 


de aur să fie bine luminată. Apoi ieşi, poruncind slujitorilor să nu-l 
însoţească. 

Pe mamă-sa o găsi în sală, îmbrăcată, în semn de doliu, în veşminte de 
pânză groasă. Văzându-l pe faraon, venerabila regină vru din nou să-i cadă 
la picioare, dar fiul ei o ridică, îmbrăţişând-o. 

— S-a întâmplat ceva de seamă, mamă, de te osteneşti la un ceas ca 
ăsta? întrebă el. 

— Nu dormeam, mă rugam, răspunse ea. O, fiule, ai ghicit în chip 
înţelept că e vorba de un lucru însemnat! Am auzit glasul divin al tatălui 
tău. 

— Într-adevăr? zise faraonul, simțind cum îl cuprinde mânia. 

— Nemuritorul tău tată, continuă regina, mi-a spus, plin de tristeţe, că 
păşeşti pe o cale greşită, că renunţi cu dispreţ la consacrarea de mare 
preot şi că nu te porţi bine cu slujitorii zeilor. 

„Cine va rămâne în jurul lui Ramses, a rostit divinul tău tată, dacă îi va 
supăra pe zei şi va fi părăsit de casta preoţilor? Spune-i. Spune-i că în 
chipul acesta va pierde Egiptul, pe sine şi dinastia...” 

— Oho! strigă faraonul, aşadar, ei mă ameninţă chiar din prima zi a 
domniei? Mamă, câinele latră cât poate de tare atunci când îi este frică. 
Ameninţările acestea sunt prevestiri rele. Dar numai pentru preoţi! 

— Acela care a vorbit era doar tatăl tău, repetă regina, îngrijorată! 

— Nemuritorul meu tată, ca şi bunicul meu Amenho-tep, fiind duhuri 
curate, îmi cunosc inima şi văd starea de plâns a Egiptului. Şi întrucât 
inima mea vrea să ridice statul prin stârpirea samavolniciilor, ei nu s-ar 
putea împotrivi năzuinţelor mele... 

— Aşadar, nu crezi că sfaturile ţi le dă duhul tatălui tău? întrebă regina, 
tot mai înspăimântată. 

— Nu ştiu. Dar sunt îndreptăţit să bănuiesc că duhurile care se fac 
auzite în diferite unghere ale palatului nu sunt decât o înşelătorie a 
preoţilor. Ei trebuie să se teamă de mine, iar nu zeii şi duhurile. Nu 
duhurile sunt acelea care ne sperie, mamă... 

Regina tăcu şi se vedea bine că vorbele fiului ei o puseseră pe gânduri. 


Văzuse multe minuni în viaţă şi unele îi dăduseră şi ei de bănuit. 


— Atunci, zise ea oftând, nu eşti prevăzător, fiul meu! După-amiază a 
fost la mine Herihor şi era foarte nemulţumit de tine. Mi-a spus că vrei să-i 
înlături pe preoţi de la curte... 

— Dar la ce-mi folosesc? Să cheltuiesc peste măsură de mult cu 
mâncarea şi băutura lor? Sau poate ca să tragă cu urechea la ce spun şi să 
iscodească ce fac? 

— Ţara întreagă se va mişca dacă preoţii vor vesti că nu crezi în zei... 
spuse regina. 

— Ţara a şi început să se mişte, dar din vina preoţilor, răspunse 
faraonul. În ceea ce priveşte pioşenia poporului egiptean, încep să am altă 
părere. Dacă ai şti, mamă, câţi oameni din, Egiptul de Jos s-au făcut 
vinovaţi de profanarea zeilor şi câţi alţii de jefuirea morților în Egiptul de 
Sus, te-ai încredința că pentru poporul nostru treburile astea preoţeşti au 
încetat să mai fie sfinte. 

— Asta se datoreşte pildei rele a străinilor, care au năpădit Egiptul, 
strigă regina, şi îndeosebi fenicienilor. 

— N-are însemnătate de unde vine pilda; e de ajuns că poporul egiptean 
nu socoteşte drept fiinţe supraomeneşti nici statuile şi nici preoţii. Şi dacă, 
mamă, ai asculta ce spun demnitarii şi oştenii, ai înţelege că a sunat 
ceasul ca puterea faraonului să ia locul celei preoţeşti, dacă vrem ca în 
ţara aceasta să nu se prăbuşească orice fel de putere. 

— Egiptul este al tău, suspină regina, înţelepciunea ta e neobişnuită: fă 
aşa cum crezi că-i bine. Dar fii prevăzător. O, foarte prevăzător! 
Scorpionul, chiar ucis, îl poate răni pe învingătorul nesocotit... 

Se îmbrăţişară şi faraonul se întoarse în odaia lui. Dar de data aceasta, 
într-adevăr, nu mai putu să adoarmă. 

Vedea acum limpede că între el şi casta preoțească începuse lupta; era 
mai degrabă un lucru josnic, ce nu merita nici măcar numele de luptă şi în 
care el, comandant de oşti, nu ştia, în primele clipe, cum s-o scoată la 
capăt. 

Unde era duşmanul? împotriva cui va lupta armata sa credincioasă? 
Oare împotriva preoţilor care se ploconesc în faţa lui până la pământ? Sau 


împotriva stelelor, care spun că faraonul n-a păşit încă pe calea 


adevărului? împotriva cui să lupţi? Şi ce să nimiceşti? 

Glasurile duhurilor ce răsună din umbră, poate? Sau pe propria lui 
mamă care, înspăimântată, îl imploră să nu stârnească mânia preoţilor? 
Faraonul se zvârcolea în patul său stăpânit de un sentiment de neputinţă. 
Deodată, îşi zise în gând: „Ce-mi pasă mie de duşmanul care-i ca noroiul 
ce se scurge din pumn?... N-are decât să pălăvrăgească în sălile pustii, n- 
are decât să spumege de furie, plângându-se că nu-i respect pe zei. Eu voi 
continua să dau porunci, iar cine va cuteza să nu le îndeplinească, acela 


va fi duşmanul meu şi împotriva lui voi îndrepta straja, legile şi armata.” 


CAPITOLUL XIV 


După treizeci şi patru de ani de domnie, în luna Hator, se stinsese 
faraonul Mer-amen-Ramses al XII-lea, stăpânul celor două lumi, domnul 
veşniciei, dătătorul vieţii şi al tuturor bucuriilor-. Murise, fiindcă simţise că 
trupul i se moleşeşte şi nu-i mai este de niciun folos. Murise, fiindcă îi 
fusese dor de ţinuturile cele veşnice, iar domnia statului pământesc dorise 
s-o încredinţeze unor mâini mai viguroase. Murise, în sfârşit, fiindcă aşa 
voise. Divinul lui duh zburase ca un uliu, rotindu-se îndelung deasupra 
pământului şi mistuindu-se în cele din urmă în spaţiile azurii. 

Aşa cum viaţa sa fusese trecerea unei fiinţe nemuritoare în împărăţia 
lucrurilor supuse pieirii, la fel şi moartea sa reprezenta doar un moment al 
existenţei sale supraomeneşti. 

La revărsatul zorilor, monarhul se trezise şi, sprijinit de doi proroci şi 
înconjurat de corul preoţilor, intrase în Capela lui Osiris. Acolo, ca de 
obicei, l-a reînviat pe zeu, l-a îmbăiat şi l-a îmbrăcat, a adus jertfă şi şi-a 


înălţat mâinile pentru rugăciune. În timpul acesta preoţii cântau: 


Corul |: „Slavă ţie, celui care te înalţi în zare şi luneci pe întinsul 
cerului... 
Corul Il: Drumul tău e chezăşia îndestulării acelora ale căror feţe sunt 


atinse de razele tale... 

Corul |: De-aş putea păşi şi eu, o, soare! asemenea ţie, care nu te 
opreşti niciodată!... 

Corul Il: Pribeag uriaş al văzduhului, pe tine tu însuţi stăpân, sutele de 
milioane de ani sunt pentru tine doar o clipă... Corul |: Tu apui, nu te stingi. 
Tu sporeşti ceasurile zilei şi nopţii şi vieţuieşti singur, după propriile tale 
legi... 

Corul II: Luminând pământul, ni te dăruieşti nouă cu totul, atunci când, 
întruchipându-l pe Ra, te iveşti, în zare... 

Corul |: O. Astru ce te înalţi pe cer, neasemuit de strălucitor, tu singur îţi 
făureşti chipul... 

Corul II: Şi nenăscut de nimeni, te naşti pe cer, din tine însuţi."56 


56 Text autentic (n.a.). 


Deodată se auzi glasul faraonului: 

— „O, tu, care luceşti pe cer! îngăduie-mi să păşesc în veşnicie, să mă 
unesc cu umbrele slăvite şi curate din înalta împărăție. Fie ca împreună cu 
ele să-ţi privesc strălucirea, din zori până-n amurg, când te uneşti cu 
mama ta, Nut. lar atunci când îţi vei întoarce faţa spre apus, fie ca mâinile 
mele să se înalțe, spre rugăciune în cinstea vieţii care adoarme dincolo de 
munți.” 57 

Aşa vorbi monarhul, cu mâinile ridicate în sus, învăluit într-un nor de 
tămâie. Deodată, amuţi şi se lăsă pe spate, în braţele preoţilor care-l 
înconjurau. Nu mai trăia. 

Vestea morţii faraonului se răspândi ca fulgerul în palat. Slujitorii îşi 
părăsiră treburile, paznicii încetară să mai vegheze asupra sclavilor, fură 
înştiinţate gărzile şi se postară străji la toate porţile. În curtea principală 
începu să se adune lume: bucătari, pivniceri, grăjdari, femeile faraonului şi 
copiii lor. Unii întrebau dacă e adevărat. Alţii se minunau că soarele mai 
luceşte pe cer. Cu toţii strigau cât îi ţinea gura: 

— „O, stăpâne! O, tată! E cu putinţă să ne părăseşti? Da, aşa-i, îşi 
îndreaptă paşii spre Abydos”?! Spre apus, spre soare-apune, spre împărăţia 
drepţilor! Locul pe care l-ai iubit geme şi plânge în urma ta!"5* 

Larma se răspândi în toate curţile şi-n întreg parcul. Ecoul ajunse la 
munţii răsăriteni, trecu Nilul pe aripile vântului şi înspăimântă oraşul 
Memfis. 

Între timp, preoţii, spunând mereu rugăciuni, aşezară corpul mortului 
într-o bogată lectică închisă. Opt dintre preoţi se aşezară lângă brancarde, 
patru luară în mâini evantaiele de pene de struţ, iar alţii tămâia. Şi se 
pregătiră de ieşire. 

În clipa aceea, sosi în fugă regina Nikotris şi, văzând rămăşiţele 
pământeşti puse în lectică, se aruncă la picioarele mortului. 

— O, soţul meu! O, fratele meu! O, iubitul meu! strigă ea, plângând în 


hohote. O, iubitul meu, rămâi cu noi, rămâi în casa ta, nu te îndepărta de 


57 Text autentic (n.a.). 


58 Localitate din Egiptul antic unde se afla una din cele mai mari necropole. În textele 

religioase cuvântul era sinonim cu „lumea de apoi”, „lăcaşul morților”. 


59 Text autentic (n.a.). 


locul de pe pământ în care - Te-ai aflat până acum. 

— „În pace, în pace, spre apus - cântau preoţii - o, mare stăpânitor, du- 
te în pace spre apus!” 

— Vai! plânse mai departe regina, te grăbeşti să ajungi cu corabia pe 
celălalt mal! O, preoţi! O, proroci! nu vă grăbiţi, lăsaţi-l! Voi vă veţi 
întoarce doar la casele voastre, iar el va merge în împărăţia veşniciei!... 

— „În pace, în pace, spre apus! intona corul preoţilor. Dacă va fi pe 
placul zeilor, când ziua veşniciei va veni, te vom zări din nou, o, împăratul 
nostru, fiindcă te îndrepţi spre împărăţia ce-i uneşte la sine pe toţi 
oamenii.”6 

La un semn al lui Herihor, slujitoarele o ridicară pe regină de la 
picioarele faraonului şi cu sila o conduseră spre odăile ei. Purtată de 
preoţi, lectica în care se afla monarhul, înveşmântat şi înconjurat ca în 
timpul vieţii, porni. La dreapta şi la stânga, în faţa şi în spatele lecticii, 
păşeau generalii, vistiernicii, judecătorii, marii scribi, purtătorii securii, ai 
arcului şi, îndeosebi, o mare mulţime de preoţi de toate rangurile. 

În curtea palatului, slujitorii căzură cu faţa la pământ, gemând şi 
plângând: oastea prezentă însă armele şi trâmbiţele răsunară întocmai ca 
în cinstea unui rege viu. 

Şi, de fapt, faraonul era purtat spre fluviu ca un om viu. Când ajunseră 
la Nil, preoţii aşezară lectica pe corabia aurită, sub un baldachin de 
purpură, întocmai ca şi cum faraonul ar fi fost încă în viaţă. Aici, lectica fu 
împodobită cu flori; în faţa ei fu aşezată statuia lui Anubis! şi corabia porni 
spre celălalt mal al Nilului, în plânsetele slujitorilor şi ale femeilor de la 
curte. 

La o depărtare de două ceasuri de palat, dincolo de NII, dincolo de 
canal, dincolo de roditoarele ogoare şi de crângurile de palmieri, între 
Memfis şi aşa-zisul „podiş al mumiilor”, se afla un cartier neobişnuit. Toate 
clădirile erau aici consacrate morţilor şi erau locuite numai de colhiţi*? şi 
de îmbălsămătorii de mumii. 

60 Text autentic (n.a.). 


S1 Zeul morţii şi al ritualului mortuar. Era de obicei înfăţişat sub chipul unui om cu cap de 
şacal. 


s2 Denumire dată de greci preoților egipteni care îndeplineau ritualul mortuar. 


Cartierul acesta era un fel de popas înaintea cimitirului propriu-zis, o 
punte care lega lumea vie de locul veşnicei odihne. Aici erau aduşi morţii 
care erau apoi prefăcuţi în mumii; aici. Rudele răposatului se tocmeau cu 
preoţii asupra preţului înmormântării. Aici se pregăteau papirusurile sfinte 
şi feşele mumiilor, sarcofagele, vasele, tacâmurile şi statuetele pentru cei 
morţi. 

Cartierul acesta, aflat la câteva mii de paşi de Memfis, era înconjurat de 
un zid lung, prevăzut din loc în loc cu porţi. Alaiul care purta rămăşiţele 
faraonului se opri în faţa celei mai mari dintre ele; unul dintre preoţi bătu 
în poartă. 

— Cine-i acolo? glăsui cineva dinăuntru. 

— Osiris-Mer-amen-Ramses, stăpânul celor două lumi, vine la voi şi vă 
cere să-l pregătiţi pentru călătoria cea veşnică, răspunse preotul. 

— E cu putinţă oare să se fi stins soarele Egiptului? Să fi murit acela 
care era el însuşi suflu şi viaţă? 

— Aşa i-a fost voia, răspunse preotul. Primiţi-l, deci, cu, cinstea cuvenită 
unui monarh şi slujiţi-l în toate după datină, ca nu cumva asupră-vă să 
cadă osânda în viaţa de acum şi în cea viitoare. 

— Vom face precum spui, glăsui cel dinăuntru. Preoţii lăsară lectica 
lângă poartă şi plecară grăbiţi, să nu-i atingă aerul necurat al rămăşiţelor 
îngrămădite în acel loc. Rămaseră numai ceilalţi demnitari, cu marele 
judecător şi cu vistiernicul. 

După o aşteptare destul de lungă, poarta se deschise. leşiră vreo 
cincisprezece oameni, în veşminte preoţeşti şi cu feţele acoperite. 
Văzându-i, judecătorul le spuse: 

— Vă încredinţăm trupul stăpânului nostru, al tuturora, pentru a-l 
pregăti aşa cum cer legile credinţei noastre; să aveţi grijă de tot ce se 
cere, pentru ca marele nostru mort să nu fie cuprins de nelinişte pe lumea 
cealaltă, din vina voastră. 

lar vistiernicul adăugă şi el: 

— Nu precupeţiţi aurul, argintul, malahitul, iaspisul, smaragdele şi 
peruzelele şi nici miresmele cele mai rare, pentru ca monarhul nostru să 


nu ducă lipsă de nimic; totul să fie din cele mai alese soiuri. Asta v-o spun 


eu, vistiernicul. lar de se va găsi vreun nemernic, care să încerce a pune în 
locul metalelor preţioase altele, calpe, în locul nestematelor, sticlă 
feniciană, aceluia - bage bine de seamă - mâinile îi vor fi retezate, iar ochii 
scoşi. 

— Vom face întocmai, glăsui unul dintre preoţii cu faţa acoperită. Apoi 
ceilalţi oameni ridicară lectica şi intrară cu ea înăuntrul cetăţii morţilor, 
cântând: 

— „Mergi în pace spre Abydos! Fie să ajungi în pace până la apus. Spre 
apus, spre apus, spre împărăţia drepţilor!...” 

Poarta se închise, iar marele judecător, vistiernicul şi demnitarii care-i 
însoțeau se întoarseră la corabie şi apoi la palat. 

În vremea aceasta, preoţii cu feţele acoperite duseră lectica într-o 
clădire uriaşă, unde se îmbălsămau numai regii şi demnitarii cei mai înalţi, 
care se bucuraseră de o bunăvoință deosebită din partea faraonului. Se 
opriră într-o sală, unde se afla o barcă de aur, pe roţi, şi începură să scoată 
trupul din lectică. 

— Uitaţi-vă, strigă unul dintre ei, ce mai tâlhari! Faraonul a murit doar în 
capela lui Osiris, aşa că trebuia să fie îmbrăcat în veşminte sărbătoreşti. 
Când colo, poftim! în loc de brățări de aur are brățări de alamă, lanţul la 
fel, iar inelele au pietre false... 

— Aşa-i, ai dreptate, spuse un altul. Sunt curios să ştiu cine l-a despuiat 
aşa: preoţii ori scribii? 

— Preoţii, nici vorbă. Usca-li-s-ar mâinile, nemernicii! Şi un ticălos din 
ăştia îndrăzneşte să ne poruncească să împodobim mortul cu lucruri de 
mare preţ. 

— Nu ei au cerut lucrul acesta, ci vistiernicul. Sunt nişte tâlhari cu toţii... 
«Tot pălăvrăgind aşa, îmbălsămătorii dezbrăcară mortul de veşmântul 
regesc, îl îmbrăcară într-unul ţesut cu fir de aur şi-l mutară în barcă. 

— Să mulţumim zeilor, zise unul dintre ei, că avem un nou faraon. 
Acesta va face rânduială şi în casta preoţilor. Le va ieşi preoţilor pe nas tot 
ce-au şterpelit cu mâinile. 

— Da, unii spun că va fi un stăpân tare aspru, adăugă vecinul. E prieten 


cu fenicienii şi se sfătuieşte bucuros cu Pentuer, care totuşi nu-i preot de 


neam ales, ci se trage din oameni sărmani ca noi. lar alţii spun că armata 
s-ar lăsa arsă pe rug şi înecată de dragul noului faraon. 

— Pe deasupra s-a acoperit de glorie zilele acestea, în războiul cu 
libienii. 

— Unde-o fi faraonul cel nou? zise un altul. 

— E în deşert! Dar tare mă tem să nu cadă vreo năpastă pe capul lui 
până s-o întoarce la Memfis. 

— Nu-i poate face nimeni nimic, dacă oastea-i cu el! Să nu apuc 
înmormântare cinstită, dacă tânărul faraon nu va strivi casta preoțească, 
aşa cum bivolul striveşte boabele de grâu. 

— Măi, da prost mai eşti, îl întrerupse unul dintre îmbălsămătorii care 
tăcuse până atunci. Faraonul să le vină de hac preoţilor? 

— Şi de ce nu? 

— Ai văzut tu vreodată un leu să sfâşie piramida? 

— Ce vorbe! 

— Sau bivolul să o răstoarne? 

— Se-nţelege că n-o poate răsturna... 

— Dar vântul o poate? 

— Ce te-o fi apucat de tot pui întrebări? 

— Ascultă ce-ţi spun: mai degrabă leul, bivolul sau vântul vor răsturna 
piramida decât să poată înfrânge faraonul casta preoţilor, chiar dacă noul 
faraon ar fi leu, bivol şi vânt într-una şi aceeaşi fiinţă. 

— E-hei, voi de acolo, strigă un glas de sus. E gata mortul? 

— Da, îndată, dar falca i se tot lasă în jos, se auzi răspunsul din sală. 

— Nu-i nimic, aduceţi-l aici mai repede, fiindcă peste o oră marea 
preoteasă trebuie să plece în oraş. 

Într-o clipă, barca de aur, împreună cu mortul, fu ridicată în sus până la 
galeria interioară, cu ajutorul-unor frânghii. 

Din sala unde-l aduseseră pe faraon, dădeai într-o încăpere mare, 
zugrăvită în albastru şi împodobită cu stele galbene. Pe toată lungimea ei, 
lângă unul din pereţi se afla un fel de balcon în formă de arc, ce atingea la 
cele două capete înălţimea unui cat, iar la mijloc pe aceea a unui cat şi 


jumătate. 


încăperea aceasta înfăţişa bolta cerească, gangul închipuia drumul 
soarelui pe cer, iar faraonul mort era Osiris, adică soarele în drum de la 
răsărit spre apus. 

În sală se aflau o mulţime de preoţi şi preotese care, în aşteptarea 
ceremoniei, vorbeau despre lucruri fără însemnătate. 

— Gata! strigă cineva din balcon. 

Glasurile amuţiră. Sus răsunară trei lovituri date într-un disc de aramă şi 
în balcon se ivi barca de aur a soarelui, în care călătorea mortul. De jos se 
înălţă un imn în cinstea soarelui: 

— „lată-l, se iveşte sub înfăţişarea unui nor, pentru a despărţi cerul de 
pământ, iar mai apoi pentru a uni cerul cu pământul...” 

— „Ascuns neîncetat, în toate lucrurile, el singur este veşnic viu în toate 
lucrurile...” 

Barca se mişca încet spre partea de sus a arcului, oprindu-se, în cele din 
urmă, în punctul cel mai înalt al acestuia 

Atunci, la unul din capetele de jos ale arcului, se ivi o preoteasă, 
înveşmântată ca zeiţa Isis, cu fiul ei Horus, şi, tot atât de încet, porni să se 
înalte în sus. Era chipul lunii, ce se mişca după soare. Barca începu să 
scoboare spre apus, iar jos se auzi din nou corul: „Zeul întruchipat în toate 
lucrurile, Şu, spiritul tuturor zeilor. El e trupul omului viu. Creatorul 
pomului încărcat de roade, el trimite revărsările ce fac pământul roditor. 
Fără de el nimic nu vieţuieşte pe pământ.” ® 

La capătul dinspre apus al balconului, barca se făcu nevăzută, iar Isis şi 
Horus se opriră în vârful arcului. Atunci alergară spre barcă mai mulţi 
preoţi, scoaseră trupul faraonului şi-l aşezară pe o masă de marmură, aşa 
cum l-ar fi aşezat pe Osiris, după truda zilei, pentru odihnă. 

Un îmbălsămător, travestit în zeul Tifon se apropie de mort. Pe faţă avea 
o mască înfricoşătoare, iar pe cap o perucă roşcată, pletoasă: pe spinare o 
blană de mistreţ, iar în mână ţinea un cuţit etiopian de piatră, cu care 
începu să radă repede tălpile mortului. 

— Frate Tifon, ce-i faci celui adormit? întrebă Isis din balcon. 


— Curăţ picioarele fratelui meu Osiris, pentru ca pulberea pământească 


6 Imn autentic (n.a.). 


să nu murdărească cerul, răspunse îmbălsămătorul travestit în zeul Tifon. 

După ce desprinse tălpile, Tifon luă o sârmă îndoită, o vâri în nasul 
mortului şi începu să-i scoată creierul. Apoi îi tăie pântecele şi prin 
deschizătura făcută îi scoase repede intestinele, inima şi plămânii. 

Între timp, ajutoarele aduseră patru urne mari, împodobite cu capetele 
zeilor Hape, Emset, Duamutf şi Quebhsneuf, şi aşezară în fiecare din ele 
câte una din măruntaiele mortului. 

— Şi acum ce faci acolo, frate Tifon? întrebă din nou Isis. 

— ÎI curăţ pe fratele meu Osiris de lucrurile pămân-teşti, ca să fie şi mai 
frumos, răspunse. 

Alături de masa de marmură, se afla un bazin cu apă îndoită cu sodă. 
Îmbălsămătorii, după ce curăţiră rămăşiţele pământeşti, le aruncară în 
bazin, unde trebuiau să stea şaptezeci de zile. 

În acest timp, Isis, care străbătuse tot balconul, se apropie de încăperea 
în care îmbălsămătorul curăţase rămăşiţele faraonului, privi masa de 
marmură şi, văzând-o goală, întrebă, înspăimântată: 

— Unde-i fratele meu? Unde-i divinul meu soţ? 

În clipa aceea se auzi un tunet puternic, trâmbiţele şi discurile de aramă 
răsunară, iar îmbălsămătorul travestit în Tifon izbucni în hohote de râs, 
strigând: 

— Frumoasă Isis, tu, care laolaltă cu stelele înveseleşti nopţile, soţul tău 
nu mai este! Luminosul Osiris nu va mai sta niciodată în barca de aur, 
soarele nu va mai străluci nicicând pe cer. Eu am săvârşit isprava asta, eu, 
Set, şi l-am ascuns atât de bine, încât niciunul dintre zei, nici cu toţii 
împreună, nu-l vor mai găsi)... 

La auzul acestor cuvinte, zeiţa îşi sfâşie veşmintele, începu să geamă şi 
să-şi smulgă părul. Trâmbiţele, tunetele şi clopotele răsunară din nou, din 
rândul preoţilor şi preo-teselor se ridică un murmur, apoi se auziră ţipete, 
blesteme şi, deodată, se năpustiră cu toţii asupra lui Tifon, strigând: 

— Duh blestemat al întunericului! Tu, care aţâţi vânturile deşertului, 
stârneşti furtunile pe mare şi întuneci lumina zilei! De te-ai prăbuşi în 
prăpastie, de unde nici chiar tatăl zeilor să nu te poată scoate! 
Blestematule! Set, blestematul!... Facă zeii ca numele tău să trezească 


spaimă şi scârbă oamenilor!... 

Blestemând aşa, se repeziră asupra lui Tifon, amenin-ţându-l cu pumni 
şi toiege, iar zeul cu părul roşcat porni să alerge şi până la urmă fugi din 
sală. 

Răsunară încă trei lovituri pe discul de aramă şi ceremonia luă sfârşit. 

— Acum, ajunge! strigă preotul cel mai vârstnic, adre-sându-se cetei de 
preoţi şi preotese, care începuseră să se bată de-a binelea între ei. Tu, Isis, 
poţi să pleci în oraş, iar ceilalţi să meargă la morţii care ne aşteaptă. 
Îngrijiţi-vă bine de morţii de rând, fiindcă nu se ştie cât o să ni se plătească 
pentru ăsta de aici. 

— Puțin, nici vorbă! adăugă îmbălsămătorul. Se spune că vistieria e 
goală, iar fenicienii ameninţă să oprească împrumuturile, dacă nu li se dau 
noi drepturi... 

— Lovi-i-ar moartea pe toţi fenicienii ăştia ai voştri! Nu peste multă 
vreme, omul va fi silit să cerşească de la ei o turtă de orz. Pe toate au pus 
mâna. 

— Dacă nu vor da însă bani faraonului, nici noi nu vom primi nimic 
pentru înmormânta re. 

Treptat, vorbele amuţiră şi cei de faţă părăsiră sala cerească. Numai 
lângă micul bazin, unde fuseseră puse la înmuiat rămăşiţele faraonului, 
rămase o strajă. 

Toată ceremonia aceasta, înfăţişând legenda uciderii lui Osiris, soarele, 
de către Tifon, zeul nopţii şi al crimei, slujea la tăierea şi curățirea 
rămăşiţelor faraonului şi în chipul acesta la pregătirea lor pentru 
îmbălsămarea propriu-zisă. 

Timp de şaptezeci de zile, mortul zăcu în soluţia saturată de sodă, 
pesemne în amintirea faptului că Tifon cel rău îşi înecase fratele în Lacurile 
Sodice. De-a lungul acestor zile, dimineaţa şi seara, preoteasa travestită în 
Isis venea în sala cerească unde, gemând şi smulgându-şi părul din cap, 
întreba pe cei de faţă de nu-l văzuse nimeni pe divinul ei soţ şi frate. 

După trecerea acestui timp de doliu, în sală se ivi Horus, fiul şi urmaşul 
lui Osiris, cu suita sa, şi abia acum părură să bage ei de seamă bazinul cu 


apă. 


— Să căutăm oare aici rămăşiţele tatălui şi fratelui meu? întrebă Horus. 

Se apucară, astfel, să caute şi, găsindu-l, în mijlocul bucuriei fără 
margini a preoţilor şi în sunetele muzicii, scoaseră trupul faraonului din 
baia întăritoare. 

Apoi corpul fu vârât într-un cilindru de piatră, prin care timp de câteva 
zile trecu aer fierbinte, iar după ce se uscă bine, fu încredinţat 
îmbălsămătorilor. 

Acum începură ceremoniile cele mai însemnate, oficiate chiar asupra 
faraonului răposat, de către cei mai înalţi preoţi din cetatea morţilor. 
Trupul faraonului, aşezat cu capul Spre miazăzi, fu spălat pe dinafară cu 
apă sfinţită, iar pe dinăuntru cu vin de palmier. Între timp, bocitoarele, 
stând jos pe pardoseala presărată cu cenuşă, îşi smulgeau părul şi-şi 
zgâriau feţele, căinându-l pe cel răposat. În jurul patului mortuar, se 
adunară preoţii, travestiţi în zei. Se aflau astfel, de faţă, Isis despuiată, cu 
coroana faraonilor pe cap, tânărul Horus. 

Anubis, cel cu cap de şacal, Tot, cu capul lui de pasăre şi cu tăbliţa în 
mână, şi încă mulţi alţii. 

Sub privirile acestei alese adunări şi-n murmur de rugăciuni, 
îmbălsămătorii începură să umple trupul mortului cu ierburi puternic 
mirositoare, cu rumeguş şi chiar cu răşini aromatice, rostind mereu 
rugăciuni. În locul ochilor faraonului, puseră ochi de sticlă, înrămaţi în 
bronz. 

Trupul întreg fu presărat cu un praf de sodă. 

Atunci păşi înainte un preot, spunând celor de faţă că trupul mortului e 
chiar trupul lui Osiris, că însuşirile lui sunt însuşirile lui Osiris. „Magicele 
haruri ale tâmplei sale stângi sunt harurile tâmplei zeului Tumu: ochiul său 
drept e ochiul zeului Tumu, ale cărui raze străbat întunericul: ochiul său 
stâng e ochiul lui Horus, care nimiceşte orice fiinţă vie: buza de sus e Isis, 
iar buza de jos Nefthys. Gâtul mortului e zeiţă, mâinile - suflete divine, 
degetele - şerpi cereşti, fii ai zeiţei Selkit. La spate, de o parte şi de alta, 
poartă cele două aripi ale lui Amon: spinarea lui e şira spinării lui Sibu, iar 


pântecele lui - zeul Nue.” Un alt preot grăi: 


—,. Mi-au dat gură ca să vorbesc: picioare ca să umblu: mâini ca să dobor 
duşmanii. Reînviez, exist, deschid cerul: fac ceea ce mi s-a poruncit la 
Memfis.” 6 

La gâtul mortului, fu atârnată efigia cărăbuşului, lucrată dintr-o piatră 


prețioasă, purtând următoarea inscripţie: 

„O, inima mea. Inimă pe care mi-a dat-o mama, pe care am avut-o când 
eram pământean, o. Inimă, nu te ridica împotrivă-mi şi nu face rea 
mărturie în ziua judecăţii”.6 

Mâinile, picioarele şi degetele mortului fură înfăşurate de către preoţi în 
benzi pe care erau scrise rugăciuni şi formule magice, benzi ce se lipeau 
cu clei şi balsamuri. Pe piept şi pe gât îi fură aşezate file întregi copiate din 
Cartea Morților, ale cărei precepte erau recitate cu glas tare de către 
preoţi, deasupra trupului celui mort: 

„Eu sunt acela căruia niciun zeu nu i se împotriveşte. 

Cine este el? 

El este Tum - pe scutul său, este Ra - şi se înalţă în partea de răsărit a 
cerului. 

Eu sunt Ziua de leri şi cunosc Ziua de Mâine. Cine este? Ziua de leri e 
Osiris, Ziua de Mâine e Ra, nimicindu-i pe duşmanii celui care stăpâneşte 
deasupra tuturor şi sacrificându-l pe fiul său Horus. Deci ziua în care 
sarcofagul lui Osiris va fi întâmpinat de tatăl său, Ra. El va învinge zeii din 
porunca lui Osiris, domnul muntelui Amenti. Ce e el? 

Amenti e zămislirea sufletelor zeilor, la porunca lui Osiris - domnul 
muntelui Amenti. Deci Amenti e flacăra trezită de Ra. Orice zeu, care 
sălăşluieşte acolo, luptă. Cunosc un mare zeu care locuieşte acolo. Eu sunt 
din ţara mea, vin din oraşul meu, nimicesc răul, înlătur tot ce nu e bun, 
alung din mine tot ceea ce e necurat. Ajung în împărăţia celor din ceruri, 
intru prin poarta ei măreaţă. O, voi, prieteni, daţi-mi mâna, voi fi unul 
dintre voi."66 

De toate mădularele mortului fură legate amulete, apoi fu înfăşurat în 


benzi pe care erau scrise rugăciuni, precum şi învățături pentru a se putea 


64 Text autentic (n.a.). 
6 Text autentic (n.a.). 


6 Cartea Morților (n.a.). 


descurca în împărăţia zeilor. Nu mai lipsea decât papirusul cu care să 
poată deschide poarta Împărăției. 

Aceasta pentru că, între mormânt şi cer, mortul e aşteptat de patruzeci 
şi doi de judecători cumpliţi, care, sub îndrumarea lui Osiris, îi cercetează 
viaţa pământească. Şi numai după ce inima mortului, aşezată în balanţa 
dreptăţii, se dovedeşte a fi deopotrivă de grea cu zeiţa adevărului, şi după 
ce zeul Dutes, cel ce înscrie pe tăblițe faptele mortului, le socoteşte 
drepte, de-abia atunci Horus ia sufletul acestuia de mână şi-l conduce în 
faţa tronului lui Osiris. 

Şi pentru ca mortul să poată da socoteală în faţa judecătorilor, mumia 
sa trebuie înfăşurată într-un papirus pe care e scrisă toată spovedania. lar 
ca să nu uite nimic, în timpul înfăşurării papirusului, preoţii rostesc cu glas 
tare şi limpede: 

„Împărați ai adevărului, nu vă spun decât adevărul curat. 

N-am făcut rău, cu gând viclean, nimănui. N-am făcut nefericit pe 
niciunul dintre semenii mei. Nu mi-am îngăduit purtări necuviincioase şi 
nici cuvinte de hulă în casa adevărului. 

Nu am uneltit împreună cu cei răi şi n-am făcut rău nimănui. 

N-am poruncit supuşilor mei să muncească peste puteri şi nimeni n-a 
ajuns temător, sărac, bolnav ori nefericit din pricina mea. 

N-am săvârşit nicio faptă care să-mi aducă disprețul zeilor. 

Nu i-am chinuit pe sclavi. Nu i-am lăsat să piară de foame. Nu le-am 
stors lacrimi. 

N-am ucis. N-am poruncit, în chip viclean, să fie cineva ucis. N-am 
minţit. 

N-am jefuit bogăţiile templelor. N-am micşorat jertfele aduse zeilor. Nam 
luat pâinea şi nici feşele mumiilor. 

N-am săvârşit niciun păcat faţă de preotul din ţinutul meu. Nu i-am luat 
şi nici nu i-am împuţinat bunurile. 

Cântar fals n-am folosit. 

Prunc de la sânul mamei n-am răpit. 

Nelegiuiri n-am săvârşit. 


N-am prins în laţ păsări hărăzite zeilor. 


N-am împiedicat creşterea apelor şi nici n-am schimbat cursul canalelor. 

N-am stins la ceas nepotrivit focul. N-am lipsit zeii de jertfe alese. Sunt 
curat, sunt curat, sunt curat." 

Când mortul ştia, datorită Cărţii Morților, să se descurce în împărăţia 
veşnică şi când, mai ales, ştia cum să răspundă în faţa judecății celor 
patruzeci şi doi de zei, atunci preoţii îl înzestrau şi cu precuvânta rea 
acestei cărţi, rostind totodată, prin viu grai, marea ei însemnătate. 

De aceea, îmbălsămătorii se dădeau la o parte din jurul proaspetei 
mumii a faraonului, făcându-i loc marelui preot al cetăţii morţilor, care-i 
şoptea celui adormit la ureche: 

„Îţi spun că, având cartea aceasta, vei face parte dintre cei vii şi vei 
avea mare preţuire printre zei. Datorită ei, nu va cuteza nimeni să ţi se 
împotrivească. Zeii înşişi se vor apropia de tine şi te vor îmbrăţişa, 
deoarece vei face parte din tagma lor. 

Îţi spun că această carte îţi va îngădui să cunoşti începutul. Niciun om 
nu i-a propovăduit înţelepciunea, niciun ochi n-a văzut-o, nicio ureche n-a 
auzit-o. Cartea aceasta este adevărul curat. Dar nimeni n-a cunoscut-o, 
nicicând. Fie ca ea să fie văzută numai de tine şi de acela care ţi-a dăruit- 
o. Nu adăuga nimic din născocirile minţii sau închipuirii tale. E scrisă, 
toată, în sala în care se îmbălsămează morţii. E o mare taină, pe care n-o 
cunoaşte niciun om de pe pământ, nimeni pe lume. Ea va fi hrana ta în 
împărăţia de jos a duhurilor, ea va da sufletului tău putinţa şederii lui pe 
pământ, îi va da viaţă veşnică şi va face ca nimeni să nu aibă putere 
asupra ta."68 

Rămăşiţele faraonului fură îmbrăcate în veşminte scumpe, pe faţă i se 
puse o mască de aur, inele şi brățări pe mâinile aşezate cruciş. Sub cap îi 
fu aşezată o rezemătoare de fildeş, din acelea pe care obişnuiau să 
doarmă egiptenii. În sfârşit, trupul fu pus în trei racle: una de papirus, 
acoperită cu inscripţii, alta de cedru aurit şi încă una de marmură. Forma 
primelor două era aidoma cu forma trupului celui mort; semăna chiar şi 


faţa sculptată, numai că avea un zâmbet pe buze. După trei luni de şedere 


S7 Cartea Morților, capitolul 75. Este unul din cele mai măreţe documente, pe care ni le-a 
lăsat antichitatea (n.a.). 


6 Cartea Morților, capitolul 148 (n.a.). 


în cetatea morţilor, mumia faraonului era gata pentru înmormântarea 


solemnă. Fu dusă deci înapoi la palatul regal. 


CAPITOLUL XV 


Tot timpul celor şaptezeci de zile cât veneratele rămăşiţe pământeşti 
ale faraonului se înmuiasem în apa cu sodă anume pregătită, Egiptul 
fusese în doliu. 

Templele fuseseră închise şi procesiunile interzise. Nu se auzea niciun 
fel de muzică. Ospeţe nu se mai făceau, iar dansatoarele erau acum 
bocitoare; îşi smulgeau părul în loc să dănţuiască, ceea ce le aducea totuşi 
venituri. 

Nu se bea vin şi nu se gusta carne. Cei mai înalţi demnitari umblau 
desculți şi în veşminte de pânză groasă. Nimeni, în afară de preoţi, nu-şi 
rădea barba, iar cei mai habotnici nici nu se mai spălau, mânjindu-şi faţa 
cu noroi şi presărându-şi cenuşă în păr. De la Marea Mediterană şi până la 
prima cataractă a Nilului, de la pustiul Libiei şi până la peninsula Sinai, 
domneau tăcerea şi tristeţea. Se stinsese soarele Egiptului. Cel care dădea 
bucurie şi viaţă pornise spre apus, îşi părăsise slugile. 

Cei mari vorbeau deseori despre jalea generală ce cuprinsese până şi 
natura. 

— N-ai băgat oare de seamă, îi spunea un demnitar altuia, că zilele sunt 
mai scurte şi mai întunecate? 

— N-am cutezat să-ţi împărtăşesc gândul, răspundea cel întrebat, dar 
asta e în însăşi firea lucrurilor. Am văzut chiar că sunt mai puţine stelele 
ce lucesc în cursul nopţii şi că luna plină a ţinut mai puţin ca de obicei, iar 
cea nouă mai îndelung. 

— Păstorii povestesc că vitele scoase la păşune nu vor să mănânce şi că 
mugesc necontenit... 

— lar eu am auzit, de la nişte vânători, că leii sunt înlăcrimaţi şi nu se 
mai năpustesc asupra căprioarelor, fiindcă nu se mai ating de carne. 

— Groaznice timpuri! Vino astă-seară la mine, să bem un păhărel din 
băutura de doliu, născocită de pivnicerul meu. 

— Pesemne bere neagră de Sidon? 

— Ferească-ne zeii să folosim băuturi înveselitoare în timpurile astea! 


Băutura descoperită de pivnicerul meu nu-i bere. Aş asemui-o mai degrabă 


cu un vin pregătit cu mintă şi buruieni aromatice. 

— Atunci băutura asta e cât se poate de nimerită pentru timpul şederii 
monarhului în cetatea morţilor: deasupra lui pluteşte mereu mireasmă de 
mintă şi de ierburi balsamice. 

Aşa s-au tot jeluit demnitarii, timp de şaptezeci de zile. Primul freamăt 
de bucurie străbătu Egiptul abia când, dinspre cetatea morţilor, veni 
vestea că trupul faraonului a fost scos din baia lui şi că îmbălsămătorii şi 
preoţii săvârşesc ritualul cunoscut. În ziua aceea, pentru prima oară după 
şaptezeci de zile, oamenii îşi tăiară părul, îşi şterseră noroiul de pe feţe, iar 
cine voia, putea să se şi spele. La drept vorbind, nici nu mai era pricină de 
mâhnire; Horus descoperise doar rămăşiţele lui Osiris, monarhul Egiptului; 
datorită meşteşugului îmbălsămătorilor, acesta îşi recăpătase viaţa şi, 
mulţumită rugăciunilor preoţilor şi Cărţii Morților, devenise egalul zeilor. 

Din clipa aceea răposatul faraon Mer-amen-Ramses se numi oficial 
Osiris; neoficial fusese numit astfel încă din prima clipă după moarte. 
Voioşia înnăscută a poporului egiptean începuse să alunge doliul, mai ales 
în rândurile ostaşilor, meşteşugarilor şi ţăranilor. Uneori, veselia aceasta 
lua forme necuviincioase în rândurile poporului de jos. Şi nu se ştie de 
unde, începuseră să umble zvonuri, după care noul faraon, pe care tot 
poporul îl iubea de pe-acum, avea să se îngrijească de îmbunătăţirea 
soartei ţăranilor, muncitorilor şi chiar a sclavilor. De aceea, se întâmplă din 
ce în ce mai des un lucru nemaipomenit: zidarii, tâmplarii şi olarii, în loc să 
bea liniştit şi să stea de vorbă despre meserie ori despre treburi 
gospodăreşti, cutezau nu numai să se plângă împotriva dărilor, dar chiar 
să crâcnească prin cârciumi împotriva puterii preoţeşti. lar ţăranii, în loc 
să-şi închine timpul liber rugăciunilor şi pomenirii strămoşilor, stăteau de 
vorbă, mărturisindu-şi ce bine ar fi dacă fiecare dintre ei ar avea în 
stăpânire câteva măsuri de pământ şi dacă ar putea să se odihnească la 
fiecare şapte zile. În ce priveşte armata şi mai ales regimentele străine, ce 
să mai vorbim! Oamenii aceştia îşi închipuiau că ei sunt cea mai de seamă 
clasă din Egipt, iar dacă nu sunt încă, vor fi în curând, după un ştiu ce 
război norocos ce urma să izbucnească. În schimb, nomarhii, nobilimea de 


la ţară şi mai ales marii preoţi ai diferitelor temple respectară cu sfinţenie 


doliul după monarhul răposat, chiar dacă ar fi avut pricină să se bucure la 
vestea că faraonul a şi devenit Osiris. 

Socotind bine lucrurile, noul faraon nu făcuse nimănui vreo nedreptate 
până atunci. Tristeţea demnitarilor venea doar din pricina zvonurilor; erau 
aceleaşi zvonuri care umpleau de bucurie inimile oamenilor de rând. 
Nomarhii şi nobilimea se cutremurau la gândul că ţăranii ar putea trândăvi 
cincizeci de zile pe an şi, ceea ce era şi mai rău, că ar putea avea în 
stăpânire pământ, fie chiar şi numai atâta cât le-ar ajunge pentru săparea 
unui mormânt. lar preoţii se îngălbeneau ca turta de ceară şi scrâşneau 
din dinţi, văzând felul în care cârmuieşte Ramses al XIII-lea şi chipul cum 
se purta cu ei. 

În palatul regal se petrecuseră, într-adevăr, schimbări mari. Faraonul îşi 
mutase locuinţa într-una din clădirile din aripa palatului, unde aproape 
toate odăile fură ocupate de generali. Jos, la subsol, fură aşezaţi soldaţii 
greci, la etaj, corpul de gardă, iar în camerele înşirate de-a lungul zidului, 
etiopienii. Straja din jurul palatului o făceau asiaticii, iar în jurul odăilor 
faraonului detaşamentul ostaşilor care luaseră parte la urmărirea lui 
Tehenna în pustiu. Şi ceea ce îi întrista şi mai mult era faptul că faraonul, 
cu toate că nu demult libienii se făcuseră vinovaţi de răscoală, îi copleşea 
iarăşi cu bunăvoința lui, nepedepsindu-i, ci, dimpotrivă, dăruindu-le toată 
încrederea. 

E drept că preoțimea rămăsese mai departe în corpul principal al 
palatului, oficiind ceremoniile religioase sub conducerea marelui preot 
Sem. Cum însă preoţii nu-l mai însoțeau pe faraon la dejun, prânz şi cină, 
hrana lor deveni nespus de modestă. Zadarnic tot aminteau cucernicii 
preoţi că reprezentanţii celor nouăsprezece dinastii, ca şi mulţi alţi zei, 
trebuie hrăniţi; vistiernicul, pricepând gândul faraonului, le răspundea că 
zeilor şi strămoşilor le sunt de ajuns florile şi miresmele, iar preoţii şi 
prorocii au datoria, aşa cum poruncea morala, să mănânce turte de orz şi 
să bea numai apă ori bere. În sprijinul spuselor sale, vistiernicul se bizuia 
pe pilda marelui preot Sem, care vieţuia potrivit rânduielilor pocăinţei, şi, 
mai ales, le dovedea că însuşi lumină-ţia-sa, împreună cu căpeteniile 


armatei, mănâncă ostăşeşte. 


Preoţii palatului începură atunci să se întrebe, pe tăcute, de n-ar fi mai 
bine să părăsească sărăcăciosul palat regal şi să se mute în gospodăriile 
lor din apropierea templelor, unde vor avea sarcini mai uşoare şi nu le vor 
mai chiorăi matele de foame. Şi poate că s-ar fi grăbit s-o facă, dacă 
Herihor şi Mefres nu le-ar fi poruncit să rămână pe loc. 

Dar, sub noul faraon, nici situaţia lui Herihor nu prea era de pizmuit. 
Mare şi atotputernic demnitar până nu demult, nepărăsind mai de loc 
curtea, stătea acum stingher în micul său palat şi, uneori, nu-l vedea pe 
noul faraon săptămâni în şir. Rămăsese încă ministru al armatei, dar 
aproape că nici nu mai dădea porunci, fiindcă toate treburile militare le 
rânduia faraonul singur. Acesta citea singur rapoartele comandanților 
militari, hotăra tot el în treburi îndoielnice, iar aghiotanţii îi aduceau de la 
Herihor documentele trebuincioase. 

Şi dacă marele Herihor era uneori chemat la faraon, aceasta se întâmpla 
numai când trebuia să fie mustrat. 

Toţi demnitarii recunoşteau însă că noul faraon munceşte din răsputeri. 

Ramses al XIII-lea se scula înainte de răsăritul soarelui, făcea baie şi 
aprindea tămâie în faţa statuii lui Osiris. Apoi asculta rapoartele 
judecătorului suprem, ale slujitorului care avea sub supraveghere 
grajdurile întregii ţări, ale marelui vistiernic şi, în sfârşit, ale intendentului 
palatelor sale. Acesta din urmă avea de îndurat cele mai multe mustrări, 
deoarece nu era zi în care faraonul să nu-i spună că întreţinerea curţii 
costă prea mult şi că la curte e prea multă lume. În palatul regal locuiau, 
într-adevăr, câteva sute de femei ale răposatului faraon, cu numărul 
cuvenit de copii şi slujitori. Certat necontenit, intendentul curţii alunga 
zilnic câte zece-cincisprezece persoane, iar celor rămase le reducea 
cheltuielile. Astfel că, într-o lună de zile, toate femeile curţii se înfăţişară 
reginei Nikotris, implorând-o, cu ţipete şi plânsete, să le salveze. 

Vrednica regină se duse îndată la faraon şi, căzând cu faţa la pământ, îl 
rugă să aibă milă de femeile tatălui său, să nu îngăduie să se prăpădească 
în sărăcie. 

Faraonul o ascultă cu fruntea încruntată şi porunci intendentului curţii 


să se oprească aici cu economiile. Dar îi spuse preaonoratei regine că, 


după înmormântarea tatălui, femeile vor fi înlăturate din palat şi trimise la 
gospodăriile de la ţară. 

— Curtea noastră, zise el, costă aproape treizeci de mii de talanţi pe an, 
adică cu jumătate mai mult decât întreaga armată. Nu pot cheltui o sumă 
atât de mare fără a nu ruina statul şi pe mine. 

— Fă cum vrei, răspunse regina. Egiptul e al tău. Mă tem însă că cei 
alungaţi de la curte vor ajunge să te duşmănească. La auzul acestor 
cuvinte, fără să zică o vorbă, faraonul o luă pe regină de mână, o duse la 
fereastră şi-i arătă pădurea de sulițe a pedestraşilor care făceau instrucţie 
în curtea palatului. 

Gestul faraonului avu o urmare neaşteptată. Ochii reginei, cu o clipă 
înainte plini de lacrimi, străluciră acum de mândrie. Deodată, se aplecă şi, 
sărutând mâna fiului, îi spuse cu glasul mişcat de emotie: 

— Eşti cu adevărat fiul lui Isis şi al lui Osiris şi am făcut bine când te-am 
oferit zeiţei. Egiptul are, în sfârşit, un faraon adevărat! 

Din clipa aceea, regina n-a mai intervenit pe lângă fiul ei în niciun fel de 
treburi. lar când era rugată să ocrotească pe cineva, ea răspundea: 

— Sunt sluga luminăţiei-sale şi vă sfătuiesc să-i îndepliniţi poruncile fără 
nicio crâcnire. În tot ceea ce face, e luminat de zei; şi cine cutează să li se 
împotrivească lor? 

După dejun, faraonul se ocupa de treburile ostăşeşti şi de cele ale 
tezaurului statului, iar pe la ceasurile trei după-amiază, înconjurat de o 
mare suită, pornea spre unităţile aflate în apropiere de Memfis şi le privea 
cum fac instrucţie. 

Schimbări cât se poate de mari se petrecuseră în treburile militare ale 
statului. În mai puţin de două luni, faraonul înființase cinci unităţi noi sau, 
mai degrabă, le închegase la loc pe cele care fuseseră desfiinţate pe 
vremea tatălui său. Izgoni din armată pe ofiţerii dedaţi beţiei şi jocurilor de 
noroc, precum şi pe cei care îi chinuiau pe soldaţi. 

În încăperile palatului, unde se puneau la cale treburile militare şi unde 
lucrau numai preoţi, îi puse pe cei mai vrednici dintre sfetnicii săi, care 
izbutiră nespus de repede să se descurce în documentele de mare 
însemnătate. Porunci să se facă numărătoarea tuturor bărbaţilor din ţară, 


care, cu toate că aparţineau unităţilor militare, nu-şi îndepliniseră, de 
peste zece ani, niciun fel de sarcini, ci se îndeletniciseră numai cu 
gospodăria. Deschise două şcoli noi, unde mergeau copii de la vârsta de 
doisprezece ani, care aveau să iasă ofiţeri şi reînnoi obiceiul uitat, de a nu 
da masa tinerilor ostaşi decât numai după executarea unui marş de trei 
ore, în şiruri şi coloane. În sfârşit, nu fu îngăduit nici unei unităţi militare să 
locuiască în sate, ci numai în cazărmi şi tabere. Fiecare unitate îşi avea 
locul ei de instrucţie, unde, cât era ziua de mare, ostaşii trăgeau cu praştia 
sau cu arcul la ţinte aşezate între o sută şi două sute de paşi depărtare. 

Bărbaţilor care aparţineau familiilor din casta militară li se porunci să 
facă exerciţii de aruncarea proiectilelor, sub îndrumarea ofiţerilor şi 
sutaşilor din armata regulată. Porunca fu numaidecât îndeplinită, aşa 
încât, la două luni după moartea lui Ramses al XII-lea, Egiptul făcea 
impresia unei tabere militare. 

Până şi copiii de la sate şi oraşe, care până atunci se jucaseră de-a 
scribii ori de-a preoţii, imitându-i pe cei vârstnici, începură să se joace de-a 
armata. Astfel, în fiecare piaţă şi în fiece grădină, de dimineaţa şi până 
seara, şuierau pietrele şi săgețile, iar tribunalele erau încărcate cu 
plângeri. 

Egiptul era astfel schimbat şi, cu tot doliul, domnea în ţară o mare 
mişcare, datorită în întregime noului faraon. lar faraonul era plin de 
mândrie văzând cum statul întreg se supusese regeştii sale voințe. 

Sosi însă şi clipa în care chipul lui se posomori. 

Era în ziua când îmbălsămătorii scoseseră trupul lui Ramses al XII-lea 
din baia cu sodă şi când marele vistiernic, prezentându-i raportul obişnuit, 
îi spuse faraonului: 

— Nu ştiu ce să fac! în tezaur avem două mii de talanţi, iar pentru 
înmormântarea răposatului faraon e nevoie de cel puţin o mie. 

— Cum două mii? întrebă Ramses uimit. Când am devenit faraon, mi-ai 
spus că avem douăzeci de mii. 

— Am cheltuit optsprezece. 

— În două luni? 


— Au fost cheltuieli mari. 


— Ai dreptate, răspunse faraonul, dar în fiecare zi primim banii dărilor. 

— Dările, spuse vistiernicul, nu ştiu de ce s-au împuţinat din nou şi nu 
vin aşa cum le-am socotit eu. Dar şi banii aceştia s-au cheltuit. Luminăţia- 
ta să nu uite, avem cinci unităţi militare noi. Aproape opt mii de oameni şi- 
au părăsit îndeletnicirile şi trăiesc pe socoteala statului. 

Faraonul căzu pe gânduri. 

— Trebuie să facem un nou împrumut, zise el. Vorbeşte cu Herihor şi 
Mefres să ni-l dea templele. 

— Am vorbit. Templele nu ne dau nimic. 

— S-au supărat prorocii! zâmbi faraonul. Atunci trebuie să-i chemăm pe 
păgâni. Trimite-mi-l pe Dagon. 

Spre seară, cămătarul fenician sosi. Căzu cu faţa la pământ înaintea 
faraonului şi-i oferi un pocal de aur, bătut în pietre nestemate. 

— Acum pot să mor! strigă Dagon, acum, când stăpînul cel mai milostiv 
s-a urcat pe tron. 

— Mai înainte însă de a muri, glăsui faraonul, fă-mi rost de câteva mii de 
talanţi. 

Fenicianul înmărmuri, sau poate se prefăcu numai că-i nespus de 
încurcat. 

— Luminăţia-ta mi-ar cere mai bine să-i caut perle în Nil, spuse el, 
fiindcă aşa voi pieri dintr-o dată, iar stăpânul nu mă va bănui că-i sunt 
răuvoitor. Să găseşti însă astăzi o asemenea sumă... 

Ramses al XIII-lea se miră. 

— Cum aşa? întrebă el. Aşadar, fenicienii nu au bani pentru, mine? 

— Sângele şi viaţa noastră şi a copiilor noştri le putem închina 
luminăţiei-tale, zise Dagon. Dar bani... De unde să luăm noi bani? 
Templele ne dădeau mai înainte împrumuturi cu cincisprezece ori douăzeci 
de procente pe an. Dar din clipa în care luminăţia-ta, moştenitor al tronului 
fiind, ai mers în templul Hator, acolo lângă Pi-Bast, preoţii ne-au refuzat cu 
desăvârşire orice fel de credit. De-ar putea, ne-ar goni chiar azi din Egipt 
şi, mai bucuroşi încă, ne-ar nimici. Ah, câte nu îndurăm din bunăvoința lor! 
Ţăranii lucrează când Vor şi cât vor. Pentru dări dau ce li se scurge printre 


degete. Dacă îl loveşti pe vreunul, se răzvrătesc, iar când nefericitul de 


fenician se duce la judecată după ajutor, ori pierde pricina, ori trebuie să 
plătească din greu. Ceasurile noastre în ţara asta sunt numărate, zise 
Dagon, înlăcrimat. Faraonul se posomori. 

— Mă voi ocupa eu de treburile astea, răspunse el, iar judecăţile, vă vor 
face dreptate. Deocamdată, am însă nevoie de vreo cinci mii de talanţi. 

— De unde să-i luăm, stăpâne? gemu Dagon. Arată-ne negustorii, 
luminăţia-ta, şi le vom vinde toată averea noastră mişcătoare şi 
nemişcătoare, numai să-ţi putem împlini poruncile. Dar unde sunt 
negustorii? Poate numai preoţii, care ne Vor preţui bunurile la nimica toată 
şi, pe deasupra, nici nu vor voi să le plătească în bani peşin. 

— Trimiteţi oameni în Tir, la Sidon, zise faraonul. Doar fiecare din 
oraşele astea ar putea să dea cu împrumut nu cinci, ci o sută de mii de 
talanţi. 

— Tirul, Sidonul! repetă Dagon. Fenicia toată strânge azi aur şi 
giuvaeruri ca să se poată răscumpăra de la asirieni. Trimişii regelui Assar 
au şi început să umble prin ţara noastră, spunând că dacă le-am da în 
fiecare an o răscumpărare însemnată, regele şi satrapii lor nu numai că nu 
ne-ar asupri, dar ne-ar face rest de nişte câştiguri cu mult mai mari decât 
cele pe care le avem astăzi, din bunăvoința luminăţiei-tale şi a Egiptului. 

Faraonul păli şi-şi încleştă dinţii. Văzându-l, fenicianul adăugă repede,: 

— De altminteri, la ce bun să răpesc timpul luminăţiei-tale cu Vorbăria 
mea neroadă? Aici, la Memfis, se află prinţul Hiram. El poate lămuri totul 
cu mult mai bine, fiindcă e înţelept şi-i membru în consiliul suprem al 
oraşelor noastre... Ramses se învioră. 

— Adă-l, adă-l încoace pe Hiram, zise el. Tu, Dagon, îmi vorbeşti nu ca 
un cămătar, ci ca o bocitoare. 

Fenicianul îşi izbi încă o dată fruntea de podea şi întrebă: 

— N-ar fi mai bine ca preacinstitul Hiram să vină aici de îndată? E cam 
târziu, e drept, dar prinţul se teme atât de mult de preoţi, încât ar fi 
bucuros să se închine luminăţiei-tale pe timp de noapte... 

Faraonul îşi muşcă buzele, dar încuviinţă. Împreună cu cămătarul, îl 
trimise şi pe Tutmozis, care urma să-l aducă pe Hiram, la palat, printr-o 
intrare tainică. 


CAPITOLUL XVI 


Hiram i se înfăţişă faraonului pe la ceasurile zece seara, îmbrăcat ca 
precupeţii din Memfis, în straie de culoare închisă. 

— De ce te furişezi aşa? îl întrebă faraonul, neplăcut surprins. Palatul 
meu este oare o temniţă, ori o leprozerie? 

— Ah, stăpâne! oftă bătrânul fenician. Din clipa în care ai devenit 
monarhul Egiptului, toţi cei care cutează să te vadă şi nu dau socoteală în 
scris asupra celor spuse de tine sunt socotiți răufăcători. 

— În faţa cui trebuie să daţi socoteală? întrebă faraonul. Hiram îşi înălţă 
privirile şi, ridicând mâinile: 

— Luminăţia-ta ştie cine-i sunt duşmani! răspunse el. 

— Să nu ne batem capul cu ei, zise faraonul. Bănuieşti de ce te-am 
chemat? Vreau să-mi împrumuţi câteva mii de talanţi. 

Hiram răsufla greu şi se clătina atât de tare, încât faraonul îi îngădui să 
se aşeze, ceea ce însemna cea mai înaltă cinste. 

După ce se aşeză în voie şi se odihni puţin, Hiram vorbi: 

— De ce vrea luminăţia-ta să împrumute, când poate avea comori 
uriaşe?... 

— Ştiu, când voi cuceri Ninive, îl întrerupse faraonul. Dar până atunci va 
mai trece destulă vreme, iar de bani am nevoie astăzi... 

— Nu mă gândesc la război, răspunse Hiram, ci la un lucru ce poate 
aduce vistieriei neîntârziat sume mari şi un venit anual... 

— Cum aşa? 

— Îngăduie-ne şi ajută-ne să săpăm un canal care să lege Marea 
Mediterană de Marea Roşie... 

Faraonul sări din jilţul său. 

— Glumeşti, bătrâne! spuse el. Cine se poate apuca de o asemenea 
lucrare şi cine ar fi în stare să supună Egiptul la o aşa primejdie? Marea ar 
putea să ne inunde ţara... 

— Care mare? Nici Marea Roşie şi nici Mediterana, desigur, răspunse 
Hiram, liniştit. Eu ştiu că preoţii-ingineri egipteni s-au gândit la lucrul ăsta 


şi au socotit că e o treabă foarte bună, cea mai bună din lume. Numai că 


ei vor s-o facă singuri, ori, mai bine-zis, ei nu vor s-o facă faraonul. 

— Ai dovezi? întrebă Ramses. 

— Nu, n-am. Dar voi trimite la luminăţia-ta un preot care poate da 
lămuriri cu planuri şi socoteli. 

— Cine-i preotul acesta? 

Hiram se gândi şi, după o clipă, zise: 

— Pot avea făgăduiala luminăţiei-tale că nimeni nu va şti de el, în afară 
de noi doi? Stăpâne, el te poate sluji cu mult mai mult folos decât mine. 
Cunoaşte multe taine şi multe lucruri nedemne săvârşite de preoţi... 

— Îţi făgăduiesc, răspunse faraonul. 

— Preotul este Samentu. Slujeşte în templul lui Set, de lângă Memfis. E 
un mare înţelept; are însă nevoie de bani şi-i foarte ambițios. Cum marii 
preoţi îl umilesc, el mi-a mărturisit că, dacă luminăţia-ta vei îngădui, el... el 
poate răsturna casta preoțească. El îi cunoaşte multe taine. O, multe! 

Ramses căzu pe gânduri. Înţelese: preotul acesta era un mare trădător; 
îşi dădu însă seama că-i putea aduce servicii însemnate. 

— Bine, răspunse faraonul, mă voi gândi la Samentu. lar acum, să 
presupunem pentru o clipă că putem construi canalul despre care mi-ai 
vorbit: ce câştig voi avea eu de aici? 

Hiram ridică mâna stângă şi începu să numere pe degete: 

— În primul rând, Fenicia va da luminăţiei-tale cinci mii de talanţi, adică 
birul rămas neplătit. În al doilea rând, Fenicia va plăti luminăţiei-tale cinci 
mii de talanţi pentru dreptul de a face lucrările. În al treilea rând, când vor 
începe lucrările, vom plăti o dare de o mie de talanţi pe an şi, pe deasupra, 
atâţia talanţi câte grupe de câte zece muncitori ne va da Egiptul. În al 
patrulea rând, pentru fiecare inginer egiptean vom da luminăţiei-tale câte 
un talant pe an. În al cincilea rând, când lucrările vor fi terminate, 
luminăţia-ta ne va da canalul în arendă pe timp de o sută de ani, iar noi 
vom plăti, în schimb, câte o mie de talanţi pe an. Să fie acesta un câştig 
neînsemnat? întrebă Hiram. 

— Dar acum, dar azi, întrebă faraonul, mi-aţi da cele cinci mii de talanţi 
drept bir? 


— Dacă înţelegerea va fi încheiată astăzi, vom da zece mii şi vom mai 


adăuga încă vreo trei mii, drept impozit plătit înainte pe trei ani... Ramses 
al XIII-lea căzu iarăşi pe gânduri. Nu o dată propuseseră fenicienii 
monarhilor Egiptului construcţia acestui canal, dar de fiecare dată 
întâmpinaseră împotrivirea neclintită a preoţilor. Înţelepţii egipteni 
explicaseră faraonilor că acest canal va expune statul la o revărsare a 
apelor dintre Marea Mediterană şi Marea Roşie. Hiram spuse însă din nou 
că lucrul acesta nu se poate întâmpla. Ceea ce, de altfel, preoţii ştiau prea 
bine şi ei. 

— Mi-ai făgăduit, zise faraonul după o clipă mai lungă de gândire, mi-ai 
făgăduit câte o mie de talanti pe an, timp de o sută de ani. Mi-ai spus apoi 
că acest canal, săpat în nisip, e cea mai bună afacere din lume. Ei bine, eu 
nu înţeleg toate lucrurile astea şi, drept să-ţi spun, Hiram, am unele 
bănuieli... 

Ochii fenicianului scăpărară: 

— Stăpâne, spuse el, îţi voi lămuri totul, dar te conjur pe coroana ta, pe 
umbra tatălui tău, să nu dezvălui nimănui taina aceasta. Este cea mai 
mare taină a preoţilor caldeeni şi egipteni, şi chiar a Feniciei. De ea 
depinde viitorul lumii!... 

— Ce tot spui, Hiram? zise faraonul, zâmbind. 

— Ţie, o, rege, continuă fenicianul, ţi-au dat zeii înţelepciune, curaj şi 
nobleţe; deci, tu eşti al nostru. Ţie singur, dintre monarhii pământului, ţi se 
poate dezvălui taina, căci numai tu eşti în stare să făptuieşti lucruri 
măreţe. De aceea vei dobândi o putere atât de mare, cum încă niciun om 
n-a avut... 

Faraonul simţi în inimă dulceaţa trufiei, dar se stăpâni. 

— Nu mă lăuda, glumi el, pentru ceea ce încă n-am făcut şi spune-mi ce 
foloase va avea Fenicia şi statul meu de pe urma canalului? îndreptându- 
se în jilt, Hiram începu să vorbească cu glas scăzut: 

— Află, stăpâne, că la răsărit, la miazăzi şi la miazănoapte de Asiria şi de 
Babilon nu-i niciun deşert, nici bălți pline cu lighioane ciudate, ci se întind 
împărăţii şi state uriaşe, uriaşe. Împărăţiile acestea sunt atât de mari, 
încât pedestrimea luminăţiei-tale, vestită pentru marşurile ei, ar trebui să 


umble aproape doi ani neîntrerupţi spre răsărit, ca să le atingă hotarele. 


Ramses ridică din sprâncene, ca omul care îngăduie cuiva să mintă, dar 
care ştie bine că-i vorba de minciuni. Hiram mişcă uşor din umeri şi urmă 
mai departe: 

— La răsărit şi la miazăzi de Babilon, lângă o mare uriaşă, locuiesc cam 
o sută de milioane de oameni, cu regi puternici, cu preoţi mai înţelepţi 
decât cei egipteni, cu scripturi mai vechi, cu meşteşugari iscusiţi. 
Popoarele acestea fac nu numai ţesături, mobile şi vase tot atât de 
frumoase ca şi ale egiptenilor, dar, din timpuri străvechi, au temple sub 
pământ şi deasupra pământului, mai mari, mai strălucitoare şi mai bogate 
decât ale Egiptului... 

— Vorbeşte, vorbeşte! îl întrerupse faraonul. Pe chipul lui nu se putea 
însă citi dacă cele spuse îi stârniseră curiozitatea, ori dacă era revoltat de 
minciunile auzite. 

— Ţările acestea au perle, pietre scumpe, aur, aramă, grâne, flori şi 
fructe dintre cele mai ciudate. Au, în sfârşit, păduri în care luni întregi poţi 
rătăci printre copaci mai groşi decât coloanele templelor voastre, mai 
înalţi decât palmierii. lar poporul acestor ţinuturi e simplu şi blajin. Dacă 
luminăţia-ta ar trimite acolo, cu corăbiile, două din unităţile sale militare, 
ar putea cuceri o bucată de pământ mai întinsă decât tot Egiptul, mai 
bogată decât tezaurul din Labirint. Mâine, dacă luminăţia-ta îngăduie, îţi 
voi trimite ţesături de-ale lor, obiecte de lemn şi de bronz, îţi voi trimite, 
de asemenea, două boabe din minunatele lor balsamuri, prin care celui 
care le înghite i se deschid porţile veşniciei, putând atinge fericirea de 
care numai zeii au parte... 

— Trimite-mi ţesături şi lucruri de-ale lor, îl întrerupse faraonul. Cât 
despre balsamuri... n-am ce face cu ele! De veşnicie şi de zei ne vom 
bucura destul după moarte. 

— lar departe, foarte departe, la răsărit de Asiria, urmă Hiram, se întind 
împărăţii şi mai uriaşe, cu două sute milioane de locuitori. 

— Ce uşor te joci cu milioanele! zâmbi faraonul. Hiram duse mâna la 
inimă. 

— Jur, glăsui el, pe duhurile strămoşilor şi pe cinstea mea, că spun 


adevărul!... 


Faraonul tresări; jurământul acesta, atât de solemn, îl puse pe gânduri. 

— Vorbeşte... zise el, vorbeşte mai departe... 

— Împărăţiile astea, continuă fenicianul, sunt foarte ciudate. Sunt 
locuite de oameni cu ochi piezişi şi cu pielea galbenă. Popoarele lor au un 
împărat, numit fiu al cerului, ce cârmuieşte prin mijlocirea unor înţelepţi, 
care nu-s însă preoţi şi nici n-au marea putere a celor din Egipt. Altminteri, 
popoarele acestea seamănă cu egiptenii, îşi cinstesc strămoşii şi poartă o 
deosebită grijă rămăşiţelor lor. Folosesc o scriere asemănătoare celei 
folosite de preoţii voştri. Poartă însă veşminte lungi, din ţesături 
necunoscute la voi, au sandalele ca nişte laviţe mici, iar capul şi-l acoperă 
cu nişte cutii cu vârful ţuguiat. Tot aşa sunt şi acoperişurile caselor lor, 
ascuţite şi cu marginile ridicate în sus. La popoarele acestea ciudate cresc 
un soi de păioase, mai rodnice decât grâul egiptean şi din care fac o 
băutură mai tare ca vinul. De asemenea, mai au o plantă ale cărei frunze 
dau tărie mădularelor, voioşie cugetului şi-ţi îngăduie chiar să te lipseşti de 
somn. Au hârtie, pe care ştiu să o împodobească cu zugrăveli colorate şi 
un fel de lut care, după ce e ars, se face străveziu ca sticla şi sună ca 
metalul. Mâine, dacă luminăţia-ta îngăduie, îţi voi trimite câteva din 
produsele acestor popoare. 

— Hiram, poveştile tale sunt ciudate, zise faraonul. Nu văd însă legătura 
dintre ciudăţeniile lor şi canalul pe care vreţi să-l săpaţi. 

— Îţi voi răspunde pe scurt, zise fenicianul. Când canalul va fi gata, 
toate corăbiile feniciene şi egiptene vor pluti spre Marea Roşie, iar de 
acolo mai departe şi, peste câteva luni, vor ajunge până la împărăţiile 
acestea bogate, în care, pe uscat, este aproape cu neputinţă să pătrunzi. 
Şi luminăţia-ta, spuse el cu ochi scânteietori, nu vezi oare comorile ce le 
vom găsi acolo? Aur, pietre scumpe, grâne, lemn? Jur, stăpâne, urmă el cu 
însufleţire, că atunci vei avea aur cu mult mai multă uşurinţă decât astăzi 
aramă, că lemnul va fi mai ieftin decât paiele, iar un sclav va costa mai 
puţin decât o vacă. Îngăduie-ne numai, stăpâne, să săpăm canalul şi dă-ne 
în arendă vreo cincizeci de mii din soldaţii tăi... 

Ramses se însufleţi şi el. 

— Cincizeci de mii de soldaţi! repetă el. Dar ce-mi daţi în schimb? 


— l-am spus luminăţiei-tale: o mie de talanţi în fiece an pentru dreptul 
de-a face lucrările şi cinci mii pentru muncitorii pe care-i vom hrăni şi plăti 
noi înşine... 

— Şi-i veţi speti cu munca? 

— Să ne ferească zeii! exclamă Hiram. Nu-i doar de niciun folos să ni se 
prăpădească muncitorii. Soldaţii luminăţiei-tale nu vor munci mai mult la 
canal decât muncesc astăzi la fortificaţii ori la pietruirea drumurilor. Dar 
câtă faimă pentru luminăţia-ta! Ce venituri pentru vistieria statului! Câte 
foloase pentru Egipt! Cel mai sărac ţăran va putea să aibă coliba lui de 
lemn, câteva vite, lucruri în casă şi chiar un sclav. Niciun faraon n-a ridicat 
statul atât de sus şi n-a înfăptuit o atât de uriaşă faptă. Ce însemnătate au 
oare piramidele, moarte şi nefolositoare, faţă de acest canal ce va înlesni 
aducerea comorilor din lumea întreagă?... 

— Şi va trebui să am o armată de cincizeci de mii de ostaşi la hotarele 
din răsărit? 

— Fireşte! exclamă Hiram. Faţă de forţa asta, a cărei întreţinere n-o să 
vă coste nimic, Asiria nu va cuteza să-şi întindă mâna asupra Feniciei... 
Planul era atât de ametitor şi făgăduia atâtea câştiguri, încât Ramses al 
XIII-lea simţi cum i se învârteşte capul. Se stăpâni însă, şi spuse: 

— Hiram, făgăduielile tale sunt frumoase. Atât cte frumoase, încât mă 
tem să nu ascundă unele urmări mai puţin frumoase. De aceea, trebuie să 
mă gândesc eu însumi adânc asupra lor şi să mă sfătuiesc cu preoţii. 

— Ei nu vor consimţi niciodată de bunăvoie! strigă Hiram. Deşi - să-mi 
ierte zeii cutezanţa - sunt sigur că, dacă puterea supremă de stat ar trece 
astăzi în mâinile preoţilor, peste câteva luni ne-ar chema chiar ei să 
începem construcţia. 

Ramses îl privi cu dispreţ: 

— Bătrâne, lasă-mi mie grija de a-i face pe preoţi să fie supuşi, iar tu 
adu-mi dovezi că tot ce ai spus este adevărat. Aş fi un rege tare 
neputincios, dacă n-aş fi în stare să înlătur piedicile ridicate între voinţa 
mea şi interesele statului. 

— Eşti, stăpâne, şopti Hiram, ploconindu-se până la pământ, cu 


adevărat un mare monarh. 


Era noaptea târziu. Fenicianul îşi luă rămas bun de la faraon şi, 
împreună cu Tutmozis, părăsi palatul. A doua zi, îi trimise prin Dagon o 
lădiţă cu fel de fel de bogății din ţările necunoscute. Faraonul găsi statuete 
de zei, ţesături şi inele indiene, bucăţi mici de opium, iar în altă 
despărţitură o mână de orez, frunze de ceai, două cești de porțelan pictate 
şi mai multe desene făcute pe hârtie şi lucrate în culori şi tuş. 

Cercetă totul cu cea mai mare atenţie şi-şi mărturisi că nu văzuse încă 
aşa ceva. Nici orez, nici hârtie, nici portrete de oameni purtând pălării 
ţuguiate şi având ochii oblici. 

Acum nu se mai îndoia de existenţa unei împărăţii noi, unde totul 
trebuia să fie altfel decât în Egipt: munţii, arborii, casele, podurile, 
corăbiile... 

„Şi împărăţia asta există, desigur, de secole, se gândi el, preoţii noştri 
au cunoştinţă de ea, îi ştiu bogăţiile, dar nu pomenesc de ele. Sunt nişte 
trădători, fireşte, care vor să îngrădească puterea statului şi să-i 
sărăcească pe faraoni, ca să-i răstoarne apoi de pe înălţimea tronului. Dar, 
o, strămoşi şi urmaşi ai mei! vă iau pe voi drept mărturie că voi pune 
capăt acestor nemernicii. Voi înălța înţelepciunea, dar voi nimici făţărnicia 
şi voi da Egiptului de ajuns timp ca să răsufle.” Gândind astfel, faraonul 
ridică ochii şi-l zări pe Dagon; aştepta porunci. 

— Lădiţa are în ea lucruri nespus de interesante, îi zise el cămătarului, 
dar nu asta am vrut eu de la voi. 

Fenicianul se apropie pe vârful degetelor şi, îngenunchind în faţa 
faraonului, şopti: 

— Când luminăţia-ta va binevoi să semneze înţelegerea cu Hiram, Tirul 
şi Sidonul vor pune la picioarele tale toate comorile lor. 

Ramses îşi încreţi sprâncenele. Nu-i plăcea îndrăzneala fenicienilor, care 
cutezau să-i pună condiţii. Răspunse deci, rece: 

— Mă voi gândi şi-i voi răspunde lui Hiram. Poţi pleca, Dagon. 

După ieşirea fenicianului, Ramses căzu din nou pe gânduri. În sufletul 
său începură să încolţească sentimente potrivnice. „Neguţătorii ăştia, îşi 
spuse el, mă socotesc unul de-ai lor. Îndrăznesc chiar să-mi arate, de 


departe, sacul cu aur, silindu-mă să iscălesc înţelegerea. Nu ştiu dacă 


vreun faraon le-a îngăduit vreodată atâta îndrăzneală. Trebuie să-mi 
schimb purtarea. Oamenii care cad cu faţa la pământ înaintea trimişilor lui 
Assar nu-mi pot spune mie: «Iscăleşte şi-apoi vei primi». Şobolani nerozi! 
Abia v-aţi furişat în palatul faraonului şi-l şi socotiți culcuşul vostru!” Cu cât 
se gândea mai mult, cu cât îşi amintea mai bine purtarea lui Hiram şi a lui 
Dagon, cu atât îl cuprindea o şi mai crâncenă mânie. 

„Cum îndrăznesc, cum îndrăznesc ei să-mi pună condiţii?” 

— Hei! Tutmezis! strigă faraonul. 

Acesta se ivi de îndată. 

— Ce porunceşti, stăpâne? 

— Trimite un ofiţer mai tânăr la Dagon să-l înştiinţeze că nu mai e 
creditorul meu. E prea prost pentru o atât de înaltă funcţie. 

— Şi cui îi vei da cinstea asta? 

— Nu ştiu încă. Va trebui să găsim pe cineva din rândurile neguţătorilor 
egipteni sau greci. La urma urmelor, vom cere sprijinul preoţilor. Vestea 
străbătu toate încăperile palatului şi în mai puţin de un ceas zbură până la 
Memfis. În tot oraşul se spunea că fenicienii au căzut în dizgraţia 
faraonului, iar spre seară, mulţimea se porni să prade prăvăliile veneticilor 
dispreţuiţi. 

Preoţii răsuflară. Herihor îi făcu chiar o vizită lui Mefres şi-i zise: 

— Inima mea simţea că stăpânul îşi va întoarce faţa de la păgânii care 
sug sângele poporului. Ar trebui, socot eu, să-i arătăm recunoştinţă. 

— Şi să-i deschidem, poate, chiar porţile comorilor noastre? întrebă 
aspru cucernicul Mefres. Nu te grăbi, preacinstite... l-am ghicit gândurile 
tinerelului ăstuia şi va fi vai de noi de-i vom îngădui o singură dată să ne 
cârmuiască el pe noi. 

— Dar dacă rupe legăturile cu fenicienii? 

— Va fi în câştig, fiindcă nu le va mai plăti datoriile, răspunse Mefres. 

— Eu cred, spuse Herihor după o clipă de gândire, că a venit clipa să ne 
căpătăm iarăşi bunăvoința tânărului faraon. E aprins la mânie, dar ştie 
totuşi să fie recunoscător. M-am încredinţat de lucrul acesta. 

— Câte vorbe, atâtea greşeli! îl întrerupse Mefres. În primul rând, prinţul 
nu-i încă faraon, fiindcă n-a fost încoronat în templu. În al doilea rând, nu 


va fi niciodată un faraon adevărat, fiindcă dispreţuieşte consacrarea 
arhisacerdotală. Şi-apoi, nu noi avem nevoie de bunăvoința lui, ci el are 
nevoie de bunăvoința zeilor, pe care îi huleşte la orice pas. Clocotind de 
mânie, Mefres se odihni o clipă, apoi continuă: 

— A stat o lună de zile în templul Hator, a ascultat înţelepciunea 
supremă şi, îndată după aceea, şi-a făcut de lucru cu fenicienii. A mai 
vizitat, pe deasupra, şi templul zeiţei Astoret, de unde a răpit-o pe 
preoteasă, ceea ce e potrivnic rânduielilor tuturor credințelor. Şi-a bătut 
joc, apoi, în văzul lumii, de simţămintele mele pioase. A uneltit cu oameni 
uşuratici, de teapa lui, şi a furat, cu ajutorul fenicienilor, tainele statului. 
lar când s-a urcat pe tron, ba nu, am greşit, când s-a urcat pe primele 
trepte ale tronului, s-a şi apucat să-i înfrunte pe preoţi, să-i aţâţe pe ţărani 
şi pe soldaţi şi să reînnoiască legăturile cu fenicienii, prietenii lui. Eşti oare 
în stare, cinstite Herihor, să uiţi toate acestea? lar de nu le-ai uitat, nu 
pricepi oare ce primejdii ne ameninţă din partea băieţandrului ăstuia? El 
are doar în mână cârma navei statului, ce înaintează printre talazuri şi 
stânci. Cine mă poate încredința că nebunul ăsta, care ieri i-a chemat pe 
fenicieni, iar azi s-a certat cu ei, nu va săvârşi mâine o ispravă care să 
ducă statul la pieire? 

— Ce-i de făcut atunci? întrebă Herihor, privindu-l adânc în ochi. 

— Să-i arătăm recunoştinţă, ar fi o dovadă de slăbiciune din partea 
noastră. Şi cum vrea bani cu orice preţ, să nu-i dăm bani! 

— Şi pe urmă? Ce se va mai întâmpla pe urmă? întrebă Herihor. 

— Pe urmă va cârmuli statul cum s-o pricepe şi va mări armata fără bani, 
răspunse Mefres pornit. 

— Dar... dar dacă armata lui, înfometată fiind, va încerca să jefuiască 
templele? urmă Herhor să întrebe. 

— Ha-ha-ha! hohoti Mefres. 

Dar, devenind grav deodată şi înclinându-se în faţa lui Herihor, spuse pe 
un ton batjocoritor: 

— Aceasta face parte din grijile domniei-tale. Când cineva cârmuieşte 
statul de atâția ani, trebuie să fie pregătit pentru o astfel de primejdie. 


— Să zicem, spuse Herihor rar, să zicem că aş găsi mijloace împotriva 


primejdiilor care ar pândi statul. Dar cucernicia-ta, care eşti cel mai 
vârstnic dintre marii preoţi, ai fi în stare oare să preîntâmpini hula ce va fi 
aruncată asupra castei preoţeşti şi a templelor? 

Timp de o clipă, amândoi se priviră drept în ochi. 

— Întrebi dacă aş fi în stare? răspunse Mefres. Dacă sunt în stare? Eu 
nici nu trebuie să încerc. Zeii mi-au pus în mâini un trăsnet ce va nimici pe 
oricine săvârşeşte sacrilegiul... 

— Sssst (şopti Herhor. Fie precum spui. 

— Cu ori fără învoirea adunării preoţilor, adăugă Mefres. Când corabia 
se răstoarnă, nu-i vreme să te răfuieşti cu lopătarii. 

Se despărţiră. Amândoi erau posomorâţi. În aceeaşi seară, fură chemaţi 
de către faraon. 

Se înfăţişară la ceasul fixat, dar nu împreună. Se ploconiră adânc în faţa 
monarhului şi fiecare se opri în alt colţ, fără să se uite unul la celălalt. 

„Să se fi certat oare între ei? gândi Ramses. N-ar strica de loc.” 

Peste o clipă, intrară Sem şi Pentuer. Atunci Ramses se aşeză pe unjilţ 
înalt, arătă celor patru preoţi nişte taburete joase în faţa sa şi spuse: 

— Măriţi preoţi! Nu v-am poftit până în clipa asta la sfat, deoarece toate 
poruncile mele priveau doar treburi ostăşeşti. 

— Ai avut tot dreptul, luminăţia-ta, îl întrerupse Herihor. 

— De aceea, am făcut tot ce-am putut spre a întări într-un timp cât mai 
scurt puterea de apărare a statului. Am înfiinţat două şcoli noi pentru 
ofiţeri şi am închegat la loc cinci din unităţile militare desfiinţate. 

— Ai avut tot dreptul, stăpâne, zise Mefres. 

— Despre celelalte îmbunătăţiri militare nici nu mai pomenesc, 
deoarece pe voi, măriţi preoţi, nu vă privesc lucrurile astea. 

— Ai dreptate, stăpâne, rostiră Mefres şi Herihor într-un glas. 

— Dar mai este încă un lucru, zise faraonul, mulţumit de aprobarea 
demnitarilor săi, la a căror împotrivire se aştepta. Se apropie ziua 
înmormântării divinului meu părinte, iar vistieria nu are destui bani. 

Mefres se ridică de pe taburetul său şi zise: 

— Osiris-Mer-amen-Ramses a fost un monarh drept, care a dăruit 


poporului său linişte îndelungată, iar zeilor, slavă. Îngăduie deci, luminăţia- 


ta, ca înmormântarea unui faraon atât de pios să se facă pe cheltuiala 
templelor. 

Ramses al XIII-lea fu cuprins de uimire: era mişcat de omagiul adus 
tatălui său. Tăcu, ca şi cum n-ar fi găsit răspunsul potrivit; apoi, după 
câteva clipe, zise: 

— Vă sunt nespus de recunoscător pentru cinstea ce-o arătaţi tatălui 
meu, egalul zeilor. Îngădui funeraliile pe care vreţi să i le faceţi şi, încă o 
dată, vă mulţumesc nespus. 

Se opri, îşi propti fruntea în mână şi căzu pe gânduri, ca şi cum s-ar fi 
luptat cu sine însuşi. Deodată, ridică fruntea. Faţa îi era însufleţită, ochii îi 
străluceau. 

— Sunt mişcat de dovada recunoştinţei voastre, măriţi preoţi. Dacă 
amintirea tatălui meu vă este atât de scumpă, nu veţi avea, desigur, nimic 
nici împotriva mea... 

— Luminăţia-ta se îndoieşte oare de acest lucru? îl întrerupse marele 
preot Sem. 

— Aşa e, continuă faraonul, v-am bănuit pe nedrept că aveţi idei 
preconcepute faţă de mine... Dar vreau să dreg totul şi voi fi sincer cu voi. 

— Fie ca zeii să te binecuvânteze, luminăţia-ta! zise Herihor. 

— Vă voi vorbi deci deschis. Divinul meu tată, din pricina vârstei, bolii şi 
poate a îndeletnicirilor sale preoțești, n-a putut să consacre atâta putere şi 
vreme treburilor statului cât pot eu. Sunt tânăr, sănătos, liber, vreau deci 
să cârmuiesc şi voi cârmui singur. Aşa cum un comandant suprem trebuie 
să-şi călăuzească oastea pe propria sa răspundere şi după propriul său 
plan, la fel voi călăuzi şi eu statul. Aceasta este voinţa mea hotărâtă şi nu 
voi renunţa la ea. Ştiu însă că, oricât de încercat aş fi eu, tot nu m-aş 
putea lipsi de slujitori credincioşi, de sfetnici înţelepţi. De aceea, vă voi 
cere uneori părerea asupra feluritelor treburi. 

— Doar pentru asta suntem în marele tău sfat, adăugă Herihor. 

— Da, aşa-i, zise faraonul tot mai însufleţit, mă voi folosi de ajutorul 
vostru chiar din clipa aceasta, de îndată. 

— Porunceşte, stăpâne, zise Herihor. 


— Vreau să îmbunătăţesc traiul poporului egiptean. Dar cum, în 


asemenea treburi, măsurile prea pripite ar putea aduce pagube, vreau 
pentru început să-i dăruiesc un lucru mărunt: după şase zile de muncă, 
cea de-a şaptea să fie de odihnă. 

— Aşa a fost pe timpul domniei celor optsprezece dinastii. Dreptul 
acesta este străvechi cât Egiptul, spuse Pentuer. 

— Odihna din ziua a şaptea înseamnă cincizeci de zile nelucrătoare pe 
an de fiecare muncitor; fiecare stăpân va avea deci o pagubă de 50 de 
drahme. lar la un milion de muncitori, statul va pierde zece mii de talanţi 
pe an, socoţi Mefres. Noi am făcut acest calcul, în templele noastre! 
adăugă el. 

— Aşa-i, zise Pentuer plin de vioiciune. Vor fi pierderi, dar numai în 
primul an. Fiindcă atunci când poporul îşi va întări puterile prin zilele de 
odihnă, în anii următori rodul muncii lui va fi cu mult mai mare. 

— E adevărat, răspunse Mefres. Dar, oricum, pentru primul an trebuie să 
ai cele zece mii de talanţi, iar eu socot că n-ar strica nici douăzeci de mii 
de talanti. 

— Ai dreptate, spuse faraonul. Faţă de schimbările pe care vreau să le 
fac în statul meu, douăzeci şi chiar treizeci de mii de talanţi nu vor fi o 
sumă prea mare. De aceea, adăugă el repede, voi avea nevoie de ajutor 
din partea voastră, măriţi preoţi. 

— Fiecare năzuinţă a ta o vom sprijini bucuros prin rugăciunile şi 
procesiunile noastre, preciză Mefres. 

— Bine, rugaţi-vă şi îndemnați poporul întru aceasta. Dar, pe deasupra, 
daţi statului treizeci de mii de talanţi, spuse faraonul. Marii preoţi tăcură. 
Faraonul aşteptă o clipă, apoi se întoarse către Herihor: 

— Taci, sfinţia-ta? 

— Tu însuţi ai spus, stăpâne, că vistieria nu are bani nici pentru 
înmormânta rea lui Osiris-Mer-amen-Ramses. Nu pot ghici dar de unde 
vom lua cei treizeci de mii de talanţi. 

— Dar comorile Labirintului? 

— Ele sunt ale zeilor şi nu pot fi atinse decât în clipa când statul s-ar afla 
în cea mai mare primejdie, răspunse Mefres. 


Ramses al XIII-lea clocoti de mânie. 


— Nu ţăranii, strigă el, lovind cu pumnul în mânerul jilţului, ci eu sunt 
acela care am nevoie de banii aceştia! 

— Luminăţia-ta, spuse Mefres, poate în răstimpul unui an să 
dobândească mai mult de treizeci de mii de talanţi, iar Egiptul de două ori 
pe-atâta. 

— În ce chip? 

— Nespus de simplu, zise Mefres. Porunceşte, stăpâne, să fie alungaţi 
fenicienii peste hotare. 

S-ar fi putut crede că faraonul se va năpusti asupra cutezătorului preot; 
se făcu numai palid, buzele începură să-i tremure şi ochii îi ieşiră din 
orbite. Se stăpâni însă într-o clipă şi, pe un ton uimitor de liniştit, zise: 

— Bine, ajunge... Dacă numai astfel de sfaturi sunteţi în stare să-mi daţi, 
mă voi lipsi de ele. Fenicienii au doar semnăturile noastre, care ne silesc 
să le înapoiem cinstit banii ce ni i-au dat. Oare la asta nu te-ai gândit, 
Mefres? 

— lertare, luminăţia-ta. Dar în clipa aceasta mă gândeam la altceva. 
Strămoşii tăi, stăpâne, nu pe papirus, ci pe bronz şi piatră au însemnat că 
darurile aduse de ei zeilor şi templelor sunt şi vor fi în veci ale zeilor şi ale 
templelor. 

— Şi ale voastre, zise faraonul, batjocoritor. 

— În măsura în care, răspunse temerarul preot, statul îţi aparţine ţie, 
stăpâne. Păzim comorile acestea şi le înmulţim, dar să le irosim n-avem 
dreptul... 

Fierbând de mânie, faraonul părăsi adunarea şi se duse în odaia sa de 
lucru. Îşi dădu seama înspăimântător de limpede de situaţia în care se 
afla. 

Nu se mai îndoia acum de ura preoţilor. Erau aceiaşi demnitari ameţiţi 
de trufie care anul trecut îi refuzaseră corpul de oaste Menfi şi care numai 
atunci îl făcuseră locţiitor când li se păruse lor că, părăsind palatul, făcuse 
un act de umilinţă. Aceiaşi care îi pândiseră fiecare mişcare şi scriseseră 
rapoarte despre el, dar care lui, moştenitorul tronului, nu-i spuseseră nici 
măcar despre tratatul cu Asiria. Aceiaşi care îl înşelaseră în templul zeiţei 


Hator, iar lângă Lacurile Sodice îi uciseseră prizonierii, cărora el le 


făgăduise iertarea. Faraonul îşi aduse aminte de ploconelile lui Herihor, de 
privirile lui Mefres, de glasul amândurora. De sub pojghiţa umilinţei 
răbufnea, în fiece clipă, trufia şi disprețul lor. El are nevoie de bani, iar ei îi 
făgăduiesc rugăciuni, cutezând chiar să-i spună că nu-i el singurul 
cârmuitor al Egiptului. 

Tânărul monarh zâmbi fără să vrea; îi venise în minte povestea unor 
păstori simbriaşi, care spun stăpânului că n-are dreptul să facă cu turma 
lui tot ce pofteşte el. 

În realitate, nu era însă nimic de râs. Vistieria mai avea poate o mie de 
talanţi, care, judecând după cheltuielile de până atunci, puteau ajunge 
pentru şapte, cel mult zece zile. Şi apoi? Ce vor spune demnitarii, slujbaşii 
şi mai ales armata, lăsată nu numai fără plată, ci pur şi simplu flămândă? 

Preoţii ştiau situaţia în care se afla faraonul, iar dacă nu voiau să-l ajute, 
însemna că vor să-l piardă. Să-l piardă şi încă în răstimp de numai câteva 
zile, înainte chiar de înmormântarea tatălui său. Ramses îşi aminti o 
întâmplare din copilărie. Era în şcoala preoțească. La sărbătoarea zeiţei 
Mut, printre alte petreceri, fusese adus şi cel mai vestit măscărici din 
Egipt. Acesta juca rolul unui om nefericit. Când poruncea, nimeni nu-l 
asculta, la mânia lui se răspundea prin râsete, iar când, dorind să-i 
pedepsească pe cei care râdeau de el, pusese mâna pe topor, toporul se 
rupsese în mâinile lui. În sfârşit, sloboziseră un leu ca să se năpustească 
asupră-i, iar când eroul, fără apărare, începuse să fugă, se văzuse bine că 
nu-l fugărea un leu, ci un porc în piele de leu. Copii şi dascăli râseră cu 
lacrimi de aceste întâmplări, în timp ce micul prinţ era posomorât; i se 
făcuse milă de omul care, apucându-se de lucruri mari, se prăbuşise în 
mijlocul batjocurii tuturor. 

întâmplarea aceasta şi simţămintele încercate atunci reînviaseră astăzi 
în mintea faraonului. 

„Asta vor să facă din mine!” gândi el. 

ÎI cuprinse disperarea. Simţi că, în clipa când va fi cheltuit ultimul talant, 
puterea i se va sfârşi, iar o dată cu ea şi viaţa. Deodată însă, gândurile îi 
luară altă întorsătură. Se opri în mijlocul camerei şi cugetă: 


„Ce rău mi se poate întâmpla? Doar moartea. Voi pleca la slăviţii mei 


strămoşi, la Ramses cel Mare. Lor însă nu le pot spune că am pierit fără să 
mă apăr. După nenorocirile vieţii pământeşti, ar cădea asupră-mi ruşinea 
veşnică.” Era cu putinţă ca el, învingătorul de la Lacurile Sodice, să se 
plece în faţa unui pumn de făţarnici, cu care un singur regiment asiatic nici 
n-ar avea prea mult de furcă? Aşadar, pentru că Mefres şi Herihor vor să 
cârmuiască Egiptul şi pe faraon, armata sa trebuie să sufere de foame, iar 
un milion de ţărani să nu se bucure de odihnă? Templele nu fuseseră oare 
ridicate de către strămoşii lui? Nu le umpluseră ei cu trofee? Şi cine a 
câştigat bătăliile: preoţii sau oştenii? Cine are deci dreptul să dispună de 
aceste comori: preoţii, ori faraonul şi armata lui? 

Tânărul monarh ridică din umeri şi-l chemă pe Tutmozis. Cu toate că era 
noaptea târziu, acesta se înfăţişă numaidecât: 

— Ştii că preoţii n-au vrut să-mi împrumute bani, deşi vistieria e goală? 

Tutmozis luă poziţie de drepţi. 

— Porunceşti, măria-ta, să-i aruncăm în temniţă? întrebă el. 

— Ai face una ca asta? 


A 


— În Egipt nu se află ofiţer care să şovăie în împlinirea poruncii 
stăpânului şi căpeteniei lui. 

— Atunci, vorbi rar faraonul, atunci nu trebuie să întemnițați pe nimeni. 
Am prea mare încredere în mine şi prea mult dispreţ pentru ei. Leşul, pe 
care omul îl întâl-neşte la drumul mare, nu-i închide într-o ladă ferecată, ci 
îl ocoleşte. 

— Hienele se închid însă în cuşcă, şopti Tutmozis. 

— Încă-i prea de timpuriu, răspunse Ramses. Trebuie să fiu binevoitor cu 
aceşti oameni, cel puţin până la înmormântarea tatălui meu. Altfel sunt în 
stare să-i batjocorească în vreun fel mumia şi să-i tulbure liniştea 
sufletului. Mâine te vei duce dar la Hiram şi-i vei spune să mi-l trimită pe 
preotul despre care am vorbit. 

— Voi îndeplini porunca. Trebuie însă să-ţi amintesc că mulţimea a 
atacat astăzi casele fenicienilor din Memfis. 

— Ce spui?! N-ar fi trebuit s-o facă. 

— De asemenea, continuă Tutmozis, din clipa în care luminăţia-ta i-ai 


poruncit lui Pentuer să cerceteze starea ţăranilor şi muncitorilor, se pare 


că preoţii îi aţâţă pe nomarhi şi pe nobili. Le spun că vrei să ruinezi 
nobilimea în folosul ţăranilor. 

— Şi nobilimea crede? 

— Sunt şi unii care cred. Dar sunt alţii care spun făţiş că asta-i o uneltire 
a preoţilor împotriva ta. 

— Dar dacă aş vrea, într-adevăr, să îmbunătăţesc soarta ţăranilor? 
întrebă faraonul. 

— Vei face, stăpâne, cum vei crede mai bine, răspunse Tutmozis. 

— O, straşnic răspuns, n-am ce zice! exclamă Ramses, voios. Fii liniştit 
şi spune nobililor nu numai că nu vor pierde nimic îndeplinind poruncile 
mele, ci, dimpotrivă, li se va îmbunătăţi situaţia şi autoritatea lor va 
creşte. Bogăţiile Egiptului trebuie să fie până la urmă smulse din mâinile 
celor nevrednici şi date Slujitorilor credincioşi. 

Faraonul îşi luă rămas bun de la favoritul său şi, mulţumit, se duse să se 
odihnească. Disperarea de o clipă i se părea acum vrednică de râs. A doua 
Zi, pe la amiază, fu vestit de venirea unor trimişi ai neguţătorilor fenicieni. 

— Te pomeneşti că vor să se plângă de jefuirea caselor lor? întrebă 
faraonul. 

— Nu, răspunse Tutmozis, vor să ţi se închine. 

Într-adevăr, vreo zece fenicieni, în fruntea cărora se afla Rabsun, 
veniseră cu daruri. Când apăru faraonul, căzură cu faţa la pământ, iar 
Rabsun spuse că, potrivit unui vechi obicei, cutează să aducă o umilă 
jertfă la picioarele monarhului care le dă viaţă, iar averii lor siguranţă. 
Aşezară apoi pe mese tăvi, lanţuri de aur şi pocale pline cu giuvaeruri. 
Rabsun depuse la picioarele tronului Şi o tipsie cu un papirus, în care 
fenicienii se angajau să dea armatei toate cele de trebuinţă, în valoare de 
două mii de talanţi. 

Era un dar bogat, fiindcă, cu tot ce aduseseră fenicienii, făcea laolaltă 
trei mii de talanţi. 

Faraonul răspunse foarte binevoitor, făgăduind ocrotirea sa 
neguţătorilor credincioşi, care se despărţiră de el fericiţi. Ramses al XIII-lea 
răsuflă uşurat. Golirea vistieriei şi necesitatea folosirii unor măsuri violente 


împotriva preoţilor era înlăturată pentru încă zece zile. 


Seara, tot prin mijlocirea lui Tutmozis, veni în odaia faraonului Hiram. De 
data aceasta, nu se plânse de oboseală, ci căzu cu faţa la pământ şi, cu o 
voce jalnică, îl blestemă pe prostănacul de Dagon. 

— Am aflat, zise el, că ticălosul acela a cutezat să reamintească 
luminăţiei-tale despre înţelegerea privitoare la canalul spre Marea Roşie. 
De s-ar prăpădi odată, nemernicul de el! Lepra să-l mănânce şi copiii să-i 
ajungă porcari, iar nepoţii evrei... lar tu, stăpâne, porunceşte, şi câte 
bogății are Fenicia toate le va pune la picioarele tale, fără niciun înscris ori 
înţelegere. Ce, suntem noi oare asemenea asirienilor ori preoţilor, adăugă 
el în şoaptă, ca să nu ne fie de ajuns un singur cuvânt al unui atât de 
puternic monarh? 

— Dar dacă eu, Hiram, ţi-aş cere într-adevăr o sumă mare? întrebă 
faraonul. 

— Cât de mare? 

— Treizeci de mii de talanţi, de pildă. 

— Chiar în clipa asta? 

— Nu, în timp de un an. 

— O vei avea, luminăţia-ta, răspunse Hiram, fără să stea pe gânduri. 
Faraonul fu uimit de atâta dărnicie. 

— Bine, dar trebuie să vă dau zălog... 

— Numai de formă, răspunse fenicianul. Ne vei da minele, ca să nu 
trezim bănuielile preoţilor. De n-ar fi ei, Fenicia ţi s-ar dărui întreagă, fără 
zălog şi fără înscrisuri. 

— Dar canalul? Va trebui să semnez de îndată înţelegerea? întrebă 
faraonul. 

— Nu, câtuşi de puţin. Luminăţia-ta va încheia înţelegerea cu noi când 
va binevoi. 

Lui Ramses i se păru că se înalţă sus de tot. În clipa aceea, simţi tot 
farmecul puterii de faraon - şi asta datorită fenicienilor. 

— Hiram! zise el, neputându-se stăpâni, vă dau astăzi vouă, fenicienilor, 
încuviințarea de a construi canalul care va lega Marea Mediterană de 
Marea Roşie. 


Bătrânul căzu la picioarele faraonului. 


— Eşti cel mai mare rege pe care l-a văzut pământul! strigă el. 

— Deocamdată, n-ai voie să spui nimănui nimic, fiindcă duşmanii gloriei 
mele veghează. Dar, ca să fii sigur de făgăduinţa mea, îţi dau inelul meu 
regal... 

Faraonul îşi scoase de pe deget inelul împodobit cu o piatră magică pe 
care era scris numele lui Horus, şi-l puse în degetul fenicianului. 

— Averea întregii Fenicii stă la picioarele tale! mai spuse Hiram, încă o 
dată, mişcat. Vei făptui, stăpâne, un lucru ce va aduce slavă numelui tău, 
până când soarele se va stinge... 

Faraonul îmbrăţişă capul lui cărunt şi-l pofti să se aşeze. 

— Aşadar, suntem înţeleşi, zise el după o clipă, şi nădăjduiesc că 
înţelegerea noastră va aduce bunăstare şi pentru Egipt şi pentru Fenicia. 

— Pentru omenirea întreagă! adăugă Hiram. 

— Spune-mi acum, prinţe, cum de ai atâta încredere în mine? 

— Îţi cunosc firea nobilă şi dacă, stăpâne, n-ai fi faraon, după câţiva ani 
ai ajunge cel mai de seamă neguţător fenician şi căpetenia consiliului 
nostru. 

— Să zicem că aşa ar fi, răspunse Ramses. Numai că eu, spre a-mi 
putea ţine făgăduielile, trebuie mai întâi să-i strivesc pe preoţi. E vorba de 
o bătălie, iar rezultatul ei nu e sigur... 

Hiram zâmbi şi spuse: 

— Stăpâne, dacă am fi atât de nelegiuiţi şi te-am părăsi astăzi, când 
vistieria ta e goală, iar duşmanii înverşunaţi, ai pierde lupta. Fiindcă omul 
lipsit de mijloace pierde repede curajul, iar de la un faraon sărac îşi întorc 
faţa şi demnitarii, şi supuşii, şi armata. Dar dacă tu, stăpâne, pe lângă 
armata şi generalii tăi, ai aurul şi iscoadele noastre, vei avea cu preoţii 
doar atâta necaz cât are elefantul cu scorpionul. De-abia vei pune piciorul 
Pe ei, că vor fi de îndată striviţi. Dar asta nu-i treaba mea. În grădină 
aşteaptă marele preot Samentu, căruia i-ai poruncit să vină. Eu mă dau la 
o parte; acum a sosit rândul lui. De la procurarea banilor, însă, nu mă dau 
în lături şi până la treizeci de mii de talanti poţi dispune de pe-acum. 

Căzu din nou cu faţa la pământ şi ieşi, făgăduind să-l trimită îndată pe 
Samentu. 


Peste o jumătate de ceas, marele preot apăru. Aşa cum se cerea unui 
închinător al lui Set, nu-şi rădea barba roşcată, nici părul pletos; avea faţa 
aspră, dar ochii plini de înţelepciune. Se ploconi fără umilinţă exagerată şi 
suportă liniştit privirea faraonului, care-i sfredelea până în adâncul 
sufletului. 

— Aşază-te, îi spuse faraonul. Marele preot se aşeză pe pardosea. 

— Îmi placi, zise Ramses. Ai ţinută şi înfăţişare de hicsos, iar hicsoşii 
sunt cei mai de ispravă soldaţi ai armatei mele. 

Apoi îl întrebă pe neaşteptate: 

— Tu i-ai spus lui Hiram despre tratatul preoţilor noştri cu asirienii? 

— Eu, răspunse Samentu, fără să lase ochii în jos. 

— Ai fost părtaş la această josnicie? 

— Nu. Am tras cu urechea. În temple, ca şi în palatele luminăţiei-tale, 
zidurile sunt străbătute de canale prin care, chiar din vârful pilonilor, se 
poate auzi ce se vorbeşte în subterane... 

— Dar din subterane li se poate vorbi celor care se află în odăile de sus? 
întrebă faraonul. 

— Da, simulându-se sfaturile zeilor, adăugă preotul, netulburat. 
Faraonul zâmbi. Aşadar, bănuiala că preoţii, şi nu duhul tatălui său, îi 
vorbiseră lui şi mamei sale, fusese adevărată! 

— De ce ai încredinţat fenicienilor o atât de mare taină de stat? întrebă 
Ramses. 

— Fiindcă am vrut să împiedic încheierea unui tratat ruşinos şi dăunător 
atât nouă cât şi Feniciei. 

— Ai fi putut să-l avertizezi pe vreunul dintre demnitarii egipteni... 

— Pe cine? întrebă preotul. Pe aceia care sunt neputincioşi în faţa lui 
Herihor sau pe aceia care m-ar fi învinuit înaintea lui şi mi-ar fi pregătit o 
moarte cumplită? l-am spus lui Hiram, pentru că el îi cunoaşte pe marii 
noştri demnitari, pe care eu nu-i văd niciodată. 

— Şi de ce Herihor şi Mefres au încheiat un astfel de tratat? îl cercetă 
faraonul. 

— După părerea mea, oamenii aceştia sunt slabi de minte şi au fost 


înfricoşaţi de Beroes, marele preot caldeian, care le-a spus că asupra 


Egiptului va stărui timp de zece ani o mare primejdie şi că, începând 
războiul cu Asiria în timpul acesta, vom fi învinşi... 

— Şi ei au crezut? 

— Se pare că Beroes le-a arătat tot felul de minuni. S-a şi înălţat chiar 
deasupra pământului. Lucru ciudat, fireşte, dar nu înţeleg de ce să 
pierdem Fenicia numai fiindcă Beroes ştie să se înalțe în văzduh. 

— Nici tu nu crezi, aşadar, în minuni? 

— Depinde de minuni, răspunse Samentu. Se pare că Beroes face într- 
adevăr lucruri neobişnuite; preoţii noştri însă nu fac decât să înşele şi 
poporul şi monarhii. 

— Urăşti casta preoțească? Samentu îşi încrucişă mâinile. 

— Nici ei nu mă suferă. Şi ce-i mai rău e că mă umilesc pentru faptul că- 
| slujesc pe Set. Dar ce fel de zei or fi aceia cărora trebuie să le mişti capul 
şi mâinile cu ajutorul sforilor? Sau ce fel de preoţi sunt aceia care se prefac 
pioşi şi umiliţi, dar au câte zece femei deodată, cheltuiesc mai mult de 
zece talanţi pe an, fură jertfele de pe altare şi nu sunt cu mult mai înţelepţi 
decât învăţăceii şcolii superioare? 

— Dar tu iei daruri de la fenicieni? 

— Dar de la cine să iau? Numai fenicienii îl cinstesc cu adevărat pe Set 
şi se tem de el să nu le scufunde corăbiile. lar la noi - îl cinstesc doar 
săracii. Dacă m-aş mulţumi numai cu jertfele lor, am muri de foame, eu ŞI 
copiii mei. 

Faraonul îşi zise în gând că preotul acesta nu era totuşi un om rău, deşi 
trădează tainele templelor. Pe lângă asta, spunea adevărul şi părea a fi un 
om înţelept. 

— Ai auzit ceva, întrebă din nou faraonul, despre canalul care va uni 
Marea Mediterană cu Marea Roşie? 

— Da, cunosc chestiunea asta. Sunt câteva sute de ani de când inginerii 
noştri au întocmit planul. 

— Şi de ce nu l-au executat până acum? 

— Fiindcă preoţii se tem să nu pătrundă în Egipt popoare străine, care ar 
putea să submineze religia şi, o dată cu aceasta, veniturile lor. 


— E adevărat oare ceea ce mi-a spus Hiram despre popoarele care 


locuiesc în răsăritul îndepărtat? 

— Cât se poate de adevărat. Avem de multă vreme cunoştinţă despre 
ele şi cam la fiecare zece ani primim de acolo câte un giuvaer, un desen 
ori altceva. 

Faraonul căzu din nou pe gânduri, apoi îl întrebă, pe neaşteptate: 

— Când te voi face sfetnicul meu, îmi vei sluji cu credinţă? 

— Voi sluji luminăţiei-tale pe viaţă şi pe moarte. Dar... dacă aş fi 
sfetnicul tronului, s-ar indigna preoţii, care mă urăsc. 

— Nu socoti că pot fi răsturnaţi? 

— Şi încă nespus de uşor! răspunse Samentu. 

— Care ţi-ar fi planul, dacă ar fi nevoie să scap de ei? 

— Ar trebui să punem stăpânire pe comorile Labirintului, zise preotul. 

— Ai nimeri până la ele? 

— Am unele indicaţii: celelalte mijloace le voi găsi, fiindcă ştiu unde să 
caut. 

— Şi mai departe? întrebă faraonul. 

— Vor trebui daţi în judecată Mefres şi Herihor pentru trădarea statului 
şi pentru legăturile lor tainice cu Asiria. 

— Dar dovezile? 

— Le vom găsi cu ajutorul fenicienilor, răspunse preotul. 

— Nu seva ivi de aici nicio primejdie pentru Egipt? 

— Niciuna. Acum patru sute de ani, faraonul Amenhotep al IV-lea a 
răsturnat puterea preoţilor şi a statornicit credinţa într-un singur zeu, Ra 
Harmahis. Cu acest prilej, se înţelege, a luat şi comorile din templele 
celorlalţi zei. Şi se ştie că atunci nici poporul, nici armata, nici nobilimea n- 
au sărit să-i apere pe preoţi. Cu atât mai mult astăzi, când vechea credinţă 
a slăbit atât de mult! 

— Cine l-a ajutat pe Amenhotep, întrebă faraonul. 

— Un preot de rând. Ey. 

— Dar care după moartea lui Amenhotep al IV-lea i-a moştenit tronul, 
zise Ramses, uitându-se adânc în ochii preotului. 

Dar Samentu răspunse liniştit. 


— Ceea ce dovedeşte că Amenhotep a fost un monarh neputincios, care 


se îngrijea mai mult de cinstirea lui Ra decât de treburile statului. 

— Într-adevăr, eşti un adevărat înţelept! zise Ramses. 

— Supus luminăţiei-tale. 

— Te numesc sfetnicul meu, zise faraonul. În cazul acesta, nu mă poţi 
vizita pe ascuns, ci vei locui la mine. 

— lartă-mă, stăpâne, dar atâta timp cât preoţii din marele consiliu nu 
vor fi aruncaţi în temniţă pentru înţelegere cu duşmanii statului, prezenţa 
mea în palat poate aduce mai multă pagubă decât folos. Aşa că îţi voi sluji 
şi îţi voi da sfaturi, dar numai în taină. 

— Şi vei găsi calea care duce la comorile Labirintului? 

— Făgăduiesc, măria-ta. Înainte de a te întoarce din Teba, voi izbuti. lar 
când vom muta comorile în palat, când vor fi pedepsiţi Herihor şi Mefres, 
pe care îi poţi apoi graţia, atunci, cu îngăduinţa luminăţiei-taâe, mă voi 
putea arăta la faţă şi voi înceta de a mai fi preotul lui Set, care înfricoşează 
oamenii, îndepărtându-i de mine. 

— Şi socoţi că totul va merge bine? 

— O jur pe viaţa mea! strigă preotul. Poporul te iubeşte, aşa că poate fi 
uşor răsculat împotriva slujitorilor trădători. Armata îţi este supusă, cum n- 
a fost nici unuia dintre faraoni, de la Ramses cel Mare încoace. Deci, cine 
se va împotrivi? Pe deasupra, îi ai de partea ta pe fenicieni şi banii lor, 
puterea cea mai mare din lume! 

Când Samentu îşi luă rămas bun, faraonul îi îngădui să-i sărute 
picioarele şi-i dărui un lanţ greu, de aur, şi o brățară împodobită cu safire. 
Puţini erau demnitarii care căpătau o atât de mare cinste, după ani 
îndelungi de slujbă. 

Vizita şi făgăduielile lui Samentu umplură inima faraonului de curaj. O, 
de-ar putea obţine comorile Labirintului! Cu o mică parte din preţul lor ar 
scăpa nobilimea de datoriile făcute la fenicieni, ar îmbunătăţi soarta 
ţăranilor şi ar răscumpăra bunurile zălogite. Şi cu câte construcţii nu s-ar 
îmbogăţi statul! Comorile Labirintului ar putea înlătura toate lipsurile în 
care se zbătea. Ce folos că fenicienii îi oferă un împrumut mare? Banii vor 
trebui cândva înapoiaţi, împreună cu dobânzile; iar mai curând sau mai 


târziu va trebui lăsat în zălog şi ce-a mai rămas din pământurile faraonului. 


Ar putea fi deci vorba doar de amânarea ruinei, nu de ocolirea ei. 


CAPITOLUL XVII 


Primăvara începu pe la mijlocul lunii Famenut, adică în ianuarie. Egiptul 
întreg căpătă culoarea griului ce dă colţ, iar fâşiile negre ale ogoarelor 
forfoteau de mulţimea ţăranilor, care semănau niprală, mazăre, fasole şi 
orz. În aer plutea mireasma florilor de portocal. Apele se retrăgeau tot mai 
mult,  dezvelind zilnic noi petice de pământ. Pregătirile pentru 
înmormântarea lui Osiris-Mer-amen-Ramses erau pe sfârşite. 

Venerata mumie a faraonului fusese închisă într-un sicriu alb, al cărui 
capac reproducea exact trăsăturile mortului. Faraonul, cu ochii săi de 
smalţ, părea că priveşte, iar divinul său chip exprima o tristeţe blajină şi 
nu regret după lumea pe care o părăsise, ci milă pentru oamenii osândiţi 
la chinurile vieţii pământeşti. 

Pe cap avea tiara egipteană cu dungi albe şi albastre, la gât coliere de 
pietre preţioase, pe piept o amuletă înfăţişând un om îngenuncheat şi cu 
mâinile încrucişate, iar pe picioare altele, cu chipuri de zei, de păsări sfinte 
şi de ochi de sine stătători, ce priveau parcă dinafara mumiei, din văzduh. 

Astfel pregătite, rămăşiţele pământeşti ale faraonului odihneau pe un 
pat nepreţuit, într-un mic sanctuar de cedru, ai cărui pereţi, acoperiţi cu 
inscripţii, povesteau despre viaţa şi faptele celui ce odihnea. Deasupra 
trupului său atârna un minunat uliu cu chip de om, iar lângă pat veghea, zi 
şi noapte, un preot travestit în Anubis, zeul înmormântării, cel cu cap de 
şacal. 

| se mai pregătise, pe deasupra, şi un sarcofag greu, de bazalt, care 
constituia sicriul exterior al mumiei. Sarcofagul avea şi el formele şi 
trăsăturile faraonului, era acoperit cu inscripţii şi cu chipuri de oameni care 
se roagă, de păsări sfinte şi de cărăbuşi. În cea de-a şaptesprezecea zi a 
lunii Famenut, mumia, împreună cu sanctuarul şi sarcofagul ei, fu 
transportată din cetatea morţilor la palat şi aşezată în sala cea mare. În 
scurtă vreme, sala se umplu de preoţi, de curteni şi de slujitori ai fostului 
faraon, care cântau cu toţii imnuri funebre. Femeile plângeau atât de tare, 
încât bocetele lor se auzeau şi pe celălalt mal al Nilului. 

— O, stăpâne! O, domnul nostru! strigau ele, de ce ne părăseşti? Tu, 


care erai aşa de frumos şi aşa de bun! Tu, care stăteai bucuros de vorbă 
cu noi, de ce oare taci acum? îţi plăcea tovărăşia noastră, iar acum de ce 
rămâi atât de departe de noi? 

În timpul acesta, preoţii cântau: 

Corul |: Eu sunt Tum, unul singur... 

Corul Il: Eu sunt Ra, în cea dintâi strălucire a sa... 

Corul |: Sunt zeul din el însuşi născut... 

Corul Il: Care-şi dă singur nume şi pe care nimeni nu-l opreşte printre 
zei... 

Corul |: Cunosc numele marelui zeu care-i acolo... 

Corul II: Căci eu sunt marea pasăre Benu, care vede totulS?. 

După două zile de bocete şi de ceremonii, se opri în faţa palatului un car 
mare, ce semăna cu o luntre. Era împodobit cu capete de berbeci şi cu 
evantaie din pene de struţ, iar deasupra baldachinului se înălţau vulturul şi 
ureusul, şarpele aurit, însemnul puterii faraonului. 

Pe carul acesta fu aşezată mumia, cu toată împotrivirea deznădăjduită a 
femeilor de la curte. Unele se agăţau de sarcofag, altele implorau preoţii 
să li-l lase pe bunul lor stăpân, iar altele se zgâriau pe faţă şi-şi smulgeau 
părul, lovindu-i chiar pe cei care duceau sarcofagul. Ţipetele erau 
îngrozitoare. 

În sfârşit, după ce trupul sacru al faraonului fu aşezat, carul se urni, în 
mijlocul mulţimii care umplea un loc imens, între Palat şi Nil. Se vedeau 
printre ei oameni mânjiţi cu noroi, zgâriaţi, îmbrăcaţi în straie de doliu şi 
care se tânguiau în gura mare. Alături de ei, de-a lungul drumului, se 
aflau, potrivit ritualului funebru, din loc în loc, numeroase coruri. Corul |: 
Spre apus, spre casa lui Osiris te îndrepţi tu, cel mai bun dintre oameni, 
cel care ai urât prefăcătoria. 

Corul Il: Spre apus! Omul care iubea atât de mult adevărul, urând 
minciuna, nu va mai înflori! 

Corul cărăuşilor: Păşiţi spre apus, voi, boilor, trageţi carul mortuar, spre 
apus! Stăpânul vostru vine în urma voastră. Corul III: Spre apus, spre apus, 


spre împărăţia celor drepţi! Locul pe care l-ai îndrăgit geme şi plânge după 


6 personifica, în mitologia Egiptului antic, răsăritul soarelui. Cartea Morților (n.a.). 


tine. 

Mulțimea: Mergi în pace, la Abydos! Fie să ajungi în pace în apusul 
teban!... 

Corul bocitoarelor: O, stăpânul nostru, o, stăpânul nostru, când tu pleci 
spre apus, plâng până şi zeii. 

Corul preoţilor: El, cel mai slăvit dintre oameni, este fericit, fiindcă 
soarta îi îngăduie să odihnească în mor-mântul ce şi l-a pregătit singur. 
Corul cărăuşilor: Păşiţi spre apus, voi, boilor care trageţi carul mortuar. 
Spre apus! Stăpânul vostru vine în urma voastră. Mulțimea: Mergi în pace, 
la Abydos. Mergi în pace la Abydos, spre Marea Apuseană!” 

La intervale de câteva sute de paşi, grupe de oşteni întâmpinau corul 
prin lovituri surde de tobe şi-şi luau rămas bun de la faraon prin sunete de 
trâmbiţe sfâşietoare. Nu era o înmormântare, ci un marş triumfal spre 
împărăţia zeilor. La o oarecare depărtare de car, păşea Ramses al XIII-lea, 
înconjurat de o mare suită de generali, iar după el venea regina Nikotris, 
sprijinită de două din femeile de la curte. Nici fiul şi nici mama nu 
plângeau, deoarece ştiau ceea ce poporul de rând nu ştia: că faraonul se 
află alături de Osiris şi este atât de mulţumit de şederea lui în împărăţia 
fericirii, încât n-ar vrea să se întoarcă pe pământ. După câteva ceasuri de 
mers, în mijlocul strigătelor neîntrerupte, carul ce semăna cu o luntre fu 
oprit la malul Nilului. 

Aici, sarcofagul fu mutat pe o corabie adevărată, aurită, împodobită cu 
sculpturi şi picturi şi având draperii albe şi purpurii. Femeile de la curte 
încercară, încă o dată, să smulgă mumia din mâinile preoţilor; se auziră 
încă o dată corurile şi toate fanfarele militare. Apoi, regina Nikotris, cu un 
grup de vreo doisprezece preoţi, urcară pe corabia ce purta mumia; 
poporul începu să arunce buchete şi cununi de flori, iar vâslele porniră să 
lovească apa... 

Ramses al XII-lea îşi părăsea pentru ultima oară palatul, plutind pe Nil 
spre mormântul din Teba. În drum, ca un stăpânitor grijuliu, avea să 
poposească în toate aşezările cu faimă, spre a-şi lua rămas bun de la ele. 

Călătoria ţinu foarte mult. Până la Teba erau cam o sută de mile, corabia 

plutea în susul apei, de-a lungul căreia mumia trebuia să viziteze peste 
zece temple şi să ia parte la slujbe solemne. După câteva zile de la 
plecarea lui Ramses al XII-lea spre locul de veşnică odihnă, porni pe 
urmele lui şi Ramses al XIII-lea, pentru ca prin chipul lui să învioreze 
inimile copleşite de jale ale supuşilor, să le primească închinarea şi să 
aducă jertfe zeilor. 

Fostul faraon fusese petrecut de toţi marii preoţi, fiecare în corabia sa, 
de numeroşi preoţi vârstnici, de cei mai bogaţi stăpânitori ai pământurilor 
şi de cei mai mulţi dintre nomarhi, aşa că noul faraon îşi mărturisea în 
gând, şi nu fără amărăciune, că suita lui va fi tare puţin numeroasă. 
Lucrurile se petrecură însă altfel. Alături de Ramses al XIII-lea veniră toţi 
generalii, un mare număr de demnitari, numeroşi nobili mărunți şi toţi 
preoţii de rând, ceea ce trezi în inima faraonului un simţământ mai 
degrabă de uimire decât de bucurie. Şi asta numai la început. Fiindcă, 
plutind pe Nil, corabia tânărului faraon fu întâmpinată de un număr atât de 
mare de bărci mari şi mici, bogate şi sărace, încât acoperiră aproape toată 
întinderea apei. În ele se aflau familii întregi de ţărani şi meşteşugari, 
neguţători înveşmântaţi în haine bogate, fenicieni cu straie sclipitoare, 
navigatori isteţi greci şi chiar asirieni şi hittiţi. Mulțimea aceasta nu striga, 
ci urla; nu se bucura doar, ci părea ieşită din minţi. În fiece clipă, cete de 
trimişi încercau unii după alţii să se caţere pe corabia regească, să sărute 
pardoseala atinsă de picioarele faraonului, să-i ofere daruri: grâne, 
ţesături, ulcioare de lut, păsărele şi, mai presus de toate, mănunchiuri de 
flori. Aşa că, mai înainte de a ajunge la Memfis, corabia faraonmui trebui 
să fie deşertată de câteva ori de darurile primite, ca să nu se scufunde. 
Preoţii mai tineri îşi spuneau unii altora, că în afară de Ramses cel Mare, 
niciun faraon nu fusese întâmpinat cu atâta însufleţire. 

În acelaşi chip se desfăşură toată călătoria de la Memfis până la Teba, 
iar însufleţirea nebună a mulţimii, în loc să scadă, spori şi mai tare. Ţăranii 
îşi părăseau ogoarele, meşteşugarii atelierele, pentru a se bucura de 
vederea noului faraon, despre ale cărui planuri se şi scorniseră unele 
legende. Aşteptau cu toţii să vadă schimbări nemaipomenite, deşi nimeni 


nu ştia ce anume. Un singur lucru era limpede: asprimea slujbaşilor se 


înmuiase, fenicienii strângeau dările cu mai puţină cruzime, iar poporul 
egiptean, umil din fire, începuse să ridice capul în faţa preoţilor. 

— Numai să ne îngăduie faraonul, spuneau oamenii în cârciumi, pe 
ogoare, în pieţe, şi cât ai clipi facem noi rânduială cu sfinţiile-lor. Din vina 
lor plătim biruri aşa de mari şi tot din vina lor rănile de pe spinările noastre 
nu se vindecă niciodată. 

Spre miazăzi de Memfis, la o depărtare de şapte mile, printre culmile 
munţilor libieni, se întindea ţinutul Piom sau Fayum, ţinut cu totul 
neobişnuit, fiindcă-l făcuse mâna omului. 

Cândva fusese aici un deşert desfundat şi înconjurat de amfiteatrul unor 
munţi pleşuvi. De-abia cu 3500 de ani înainte de era noastră faraonul 
Amenhemat întocmi planul cutezător de a-l preschimba într-un ţinut 
rodnic. 

În acest scop, izola partea răsăriteană a deşertului, înconjurând-o cu un 
dig puternic, înalt cât o casă cu un etaj, gros la temelie de aproape o sută 
de picioare şi lung de peste patruzeci de kilometri. Se formă astfel un 
rezervor ce putea primi vreo trei miliarde de metri cubi, adică trei kilometri 
cubi de apă, şi a cărui suprafaţă ocupa cam trei sute de kilometri pătraţi. 
Rezervorul acesta slujea la irigarea a două sute de mii de hectare şi, pe 
deasupra, în timpul revărsării fluviului, absorbea prisosul de apă, ferind o 
bună parte a Egiptului de inundaţii neaşteptate. 

Uriaşa concentrare de ape, numită lacul Moeris, era socotită una din 
minunile lumii. Datorită ei, o vale pustie fusese prefăcută în ţinutul rodnic 
al Piomului, unde trăiau aproape două sute de mii de locuitori înstăriți. În 
provincia aceasta, alături de palmieri şi de grâu, erau cultivați cei mai 
frumoşi trandafiri, a căror esenţă era vestită şi dincolo de hotarele 
Egiptului. 

Existenţa lacului Moeris era legată de o altă minune a muncii inginerilor 
egipteni - de canalul lui lusuf. 

Lat de două sute de picioare, canalul acesta se întindea pe o distanţă de 
câteva zeci de mile, în partea de apus a Nilului. La două mile de fluviu, 
canalul slujea la irigarea pământurilor din vecinătatea munţilor libieni, 


ducându-şi apele până la lacul Moeris. În jurul ținutului Piom, se înălţau 


câteva piramide vechi şi un mare număr de morminte obişnuite. La hotarul 
răsăritean al ținutului, în apropiere de Nil, se afla vestitul Labirint 
(Loperchunt). Construit tot de Amenhemat, în forma unei potcoave uriaşe, 
ocupa o bucată de pământ lungă de o mie de picioare şi lată de şase sute. 
Edificiul cuprindea cel mai mare tezaur al Egiptului-în el se aflau mumiile 
multor faraoni glorioşi, precum şi ale unor preoţi, căpetenii de oşti şi 
constructori de seamă. Tot aici se găseau rămăşiţele pământeşti ale 
animalelor venerate, îndeosebi ale crocodililor. În sfârşit, aici era păstrată 
avuţia statului egiptean, strânsă timp de secole şi despre care cu greu ne 
putem face astăzi o idee. Labirintul nu era nici inaccesibil dinafară, nici 
prea din cale afară de păzit. Toată straja lui o alcătuia un mic detaşament 
de oşteni ai castei preoţeşti şi câţiva preoţi, a căror cinste fusese pusă la 
încercare. Siguranţa tezaurului se întemeia în realitate pe faptul că nimeni, 
în afara câtorva persoane, nu ştia unde anume trebuia căutat tezaurul, 
căci interiorul Labirintului cuprindea două caturi, unul pe pământ şi altul 
subteran, numărând fiecare câte o mie cinci sute de încăperi. Fiecare 
faraon, fiecare mare preot, în sfârşit, fiecare mare vistiernic şi judecător 
avea datoria, îndată după preluarea slujbei, să vadă cu ochii lui comorile 
statului. Cu toate acestea, nu numai că niciunul dintre aceşti mari 
demnitari n-ar fi nimerit, dar nici măcar n-ar fi putut ghici unde se află 
comoara: în corpul principal ori în vreuna din aripi, deasupra sau 
dedesubtul pământului. 

Unii îşi închipuiau că tezaurul se află de fapt sub pământ, departe de 
Labirintul propriu-zis. Alţii credeau că-i sub fundul lacului, ca să poată fi 
inundat la nevoie. Dar demnitarii statului nu-şi băteau capul cu asemenea 
treburi, ştiind că omul ispitit de avuţiile zeilor săvârşeşte un sacrilegiu, 
care-i atrage pieirea. N-ar fi fost totuşi cu neputinţă ca vreun profan să 
izbutească a descoperi locul tezaurului, dacă cumva gândurile nu i-ar fi 
fost paralizate de frică. Primejdia, pentru omul şi familia celui ce ar fi 
cutezat să dezvăluie o taină atât de mare, lăsându-se pradă unor porniri 
păgâne, era moartea pămân-tească şi cea veşnică. Sosind aici, Ramses al 
XIII-lea vizită mai întâi ţinutul Fayum, ce semăna cu o căldare adâncă, al 


cărei fund era lacul, iar munţii, malurile. Oriunde îşi îndrepta privirea, 


pretutindeni întâlnea verdele plin de sevă al ierburilor împestriţate de flori, 
grupuri de palmieri, crânguri de smochini şi de tamarini, în care, de la 
revărsatul zorilor şi până la asfinţitul soarelui, răsunau ciripit de păsări şi 
glasuri omeneşti pline de voioşie. Aici se afla cel mai fericit colţ al 
Egiptului. 

Poporul îl primi pe faraon cu cea mai mare însufleţire. El şi suita lui fură 
încărcaţi de flori. | se dăruiră câteva ulcioare cu cele mai rare parfumuri, 
precum şi aur şi nestemate preţuind mai bine de zece talanţi. 

Faraonul petrecu două zile în ţinutul acesta minunat, unde bucuria 
înflorea parcă pe arbori, plutea în văzduh şi se scălda în undele lacului. 

Îşi reaminti însă că trebuie să viziteze Labirintul. 

Cu părere de rău, părăsi Piomul. Călătorind mai departe, îşi tot întorcea 
mereu capul în urmă. Deodată, atenţia îi fu atrasă de o clădire uriaşă 
cenuşie, ce se ridica pe o înălţime. 

La poarta secularului Lope-ro-hunt, fu salutat de un grup de preoţi cu 
înfăţişare de asceţi, precum şi de un mic detaşament de ostaşi cu bărbile 
şi capetele rase. 

— Oamenii ăştia seamănă a preoţi! exclamă Ramses. 

— Fiecare dintre ei a primit consacrarea obişnuită, iar căpeteniile - pe 
cea superioară, răspunse marele preot al Labirintului. Cercetându-i atent 
pe aceşti oşteni ciudaţi, care nu gustau carne şi trăiau în celibat, faraonul 
descoperi isteţime şi o vigoare potolită pe chipurile lor, dându-şi totodată 
seama că sacra lui persoană nu produce nicio impresie în locul acesta. 

„Sunt tare curios să ştiu cum se va strecura Samentu aici”, cugetă 
faraonul. 

înţelese că nimeni nu-i poate speria şi nici cumpăra pe oamenii aceştia. 
Pe feţele lor se citea atâta siguranţă, ca şi cum fiecare ar fi avut la 
îndemână cete întregi de duhuri invincibile. 

„Vom vedea, îşi spuse el în gând, dacă grecii şi asiaticii mei se vor 
înfricoşa în faţa acestor bărbaţi pioşi. Din fericire, sunt atât de sălbatici, 
încât nici nu le pasă de mutrele lor solemne.” 

La cererea preoţilor, suita lui Ramses al XIII-lea rămase în faţa porții, 
oarecum sub privegherea soldaţilor cu capetele rase. 


— Să-mi las şi spada aici? întrebă faraonul. 

— Nu ne încurcă de loc, răspunse căpetenia paznicilor. 

Pentru un asemenea răspuns, tânărului faraon i-ar fi plăcut cel puţin să-l 
plesnească cu latul spadei pe piosul bărbat. Dar se stăpâni. După ce 
străbătură curtea imensă, cu două rânduri de sfincşi, faraonul şi preoţii 
intrară în corpul principal al edificiului. Aici, într-un vestibul foarte larg, dar 
cam întunecos, se aflau opt uşi. Paznicul întrebă: 

— Prin ce uşă doreşte luminăţia-voastră să ajungă la tezaur? 

— Pe unde se ajunge mai repede. 

Fiecare dintre cei cinci preoţi luă câte două legături cu torţe. Unul dintre 
ei aprinse una. Lângă acesta mergea căpetenia paznicilor, care ţinea în 
mână un şir lung de mici amulete pe care se vedeau nişte semne. În urma 
lui venea Ramses, înconjurat de ceilalţi trei preoţi. Căpetenia paznicilor 
coti spre dreapta: intrară într-o sală mare, ai cărei pereţi şi ale cărei 
coloane erau acoperite cu inscripţii şi desene. De aici pătrunseră într-un 
coridor îngust, ce urca, şi ajunseră în altă sală, cu un număr mare de uşi. 
Una din lespezile pardoselii se dădu la o parte, lăsând să se vadă o 
deschizătură prin care coborâră jos şi din nou, printr-un coridor îngust, 
ajunseră într-o încăpere ce nu avea niciun fel de uşi. 

Călăuza atinse însă o hieroglifă şi peretele din faţa lor se dădu în lături. 
Ramses vru să-şi dea seama de direcţia în care se îndreptau, dar în scurtă 
vreme atenţia îi slăbi. Vedea numai că trec repede prin săli mari, încăperi 
mici, coridoare înguste, că urcă şi coboară, că unele săli aveau uşi multe, 
iar altele de loc. Observă totodată că, cu fiecare nouă încăpere, călăuza 
muta o amuletă pe şiragul cel lung şi că, uneori, compara, la lumina torţei, 
semnele de pe amulete cu cele de pe pereţi. 

— Unde suntem acum, întrebă deodată faraonul, în subterană sau 
deasupra pământului? 

— Suntem în puterea zeilor, răspunse vecinul său. După alte câteva 
cotituri şi coridoare, faraonul zise din nou: 

— Cred că am mai fost aici, chiar de două ori. 

Preoţii nu răspunseră; cel care purta torţa lumină însă pe rând pereţii şi 


Ramses, uitându-se bine, îşi mărturisi că încă nu fusese acolo. Într-o 


încăpere mică, fără uşi, paznicul aplecă torţa şi faraonul zări pe jos un trup 
negru, uscat şi înfăşurat în straie putrezite. 

— Acesta, zise paznicul, e leşul unui fenician care, pe timpul dinastiei a 
XVI-a, a încercat să pătrundă în Labirint, ajungând până aici. 

— A fost ucis? întrebă faraonul. 

— A murit de foame. 

Mergeau de vreo jumătate de ceas, când preotul purtător al torţei 
lumină intrarea unui coridor, unde zăceau de asemenea nişte oseminte. 

— Acesta, spuse paznicul, e leşul unui preot nubian care, pe timpul 
bunicului luminăţiei-tale, a încercat să pătrundă în Labirint... Faraonul nu 
întrebă ce se întâmplase cu el. Avea impresia că se află undeva în adânc şi 
că edificiul îl striveşte cu greutatea lui. Nici nu se mai gândea să se 
orienteze în mijlocul sutelor de coridoare, săli şi încăperi. Şi nici măcar nu 
mai dorea să afle prin ce minune se dau în lături pereţii de piatră ori se 
lasă în jos pardoselile. 

„Samentu nu va face nimic, îşi mărturisi în gând, sau va pieri, aşa cum 
au pierit aceşti doi oameni, despre care va trebui să-i vorbesc.” Nu 
avusese încă niciodată un simţământ atât de apăsător de neputinţă şi 
nimicnicie. Uneori i se părea că preoţii îl vor lăsa într-una din încăperile 
înguste, fără uşi. Atunci îl cuprindea desperarea; apuca spada cu mâna şi 
era gata să-i sfârtece pe toţi în bucăţi. Dar îşi aminti deodată că fără 
ajutorul lor nu va putea ieşi de aici şi îşi lăsă capul în jos. 

O, de-ar putea, măcar pentru o clipă, să vadă lumina zilei! Cât de 
îngrozitoare trebuie să fie moartea în cele trei mii de încăperi cufundate în 
beznă! 

Inimile eroilor trec prin clipe de adâncă frământare, pe care omul de 
rând nici nu şi le poate închipui. 

Mergeau de aproape un ceas, când, în sfârşit, intrară într-o sală joasă, 
sprijinită de stâlpi octogonali. Cei trei preoţi din jurul faraonului se risipiră, 
iar Ramses văzu cum unul dintre ei se lipeşte strâns de o coloană, dând 
impresia că a dispărut înăuntrul ei. După o clipă, pe unul din pereţi apăru o 
deschizătură îngustă, preoţii veniră la locurile lor, iar căpetenia porunci să 


se aprindă patru torţe. După aceasta, se îndreptară cu toţii spre 


deschizătură şi se strecurară prin ea cu băgare de seamă. 

— Aici sunt comorile, spuse paznicul edificiului. Preoţii aprinseră repede 
torţele fixate pe coloane şi pe pereţi. Ramses văzu un şir de încăperi 
uriaşe, pline cu tot soiul de obiecte de o nepreţuită valoare. Fiecare 
dinastie depunea aici tot ce avea mai rar şi mai de preţ. 

Se puteau vedea care, bărci, paturi, mese, sipete şi tronuri de aur sau 
bătute cu plăci de aur şi încrustate cu fildeş, sidef şi lemn colorat; erau 
atât de împodobite, încât zeci de ani de-a rândul le trebuiseră unor 
meşteşugari iscusiţi pentru a le termina. Se aflau şi zale, coifuri, platoşe, 
tolbe bătute cu pietre sclipitoare, ulcioare, bliduri şi linguri din aur curat, 
veşminte şi baldachine de nepreţuit. Datorită aerului uscat şi curat, se 
păstrau toate de veacuri, neschimbate. Printre alte lucruri rare, faraonul 
zări miniatura de argint a palatului asirian, oferită lui Ramses al XII-lea de 
către Sargon. Marele preot, care-l lămurea de unde provine fiecare dar, se 
uita atent la chipul lui. Dar în loc de admiraţie pentru comorile văzute, nu 
deosebi pe chipul faraonului decât un aer de nemulţumire. 

— Spune-mi, preacucernice, întrebă Ramses pe neaşteptate, care-i 
folosul adus de comorile astea închise în beznă? 

— Pentru vremea când Egiptul s-ar afla în primejdie, ele ar fi de mare 
folos. Cu câteva din aceste coifuri, care şi spade, putem cumpăra 
bunăvoința tuturor satrapilor asirieni, poate chiar şi a regelui Assar, dacă i- 
am dărui astfel de obiecte pentru sala tronului sau pentru sala lui de 
arme... 

— Ei ar vrea, socot eu, să ne ia totul prin foc şi sabie, nu prin 
bunăvoință, întrerupse faraonul. 

— Dacă le dă mâna, să încerce! zise preotul. 

— Înţeleg... Se vede că aveţi un mijloc de distrugere a comorilor. În 
cazul acesta însă, nimeni nu se va bucura de ele. 

— Nu eu trebuie să-mi bat capul cu aceasta, răspunse marele preot. 
Păzim ceea ce ni s-a încredinţat şi îndeplinim porunca primită. 

— N-ar fi oare mai bine ca o parte din comori să fie folosite la înviorarea 
vistieriei statului şi la scoaterea Egiptului din starea în care se zbate 


astăzi? 


— Lucrul acesta nu-l hotărâm noi. 

Faraonul îşi încreţi sprâncenele. Câtva timp, privi obiectele, de altfel fără 
prea mare tragere de inimă. În cele din urmă, glăsui din nou: 

— Bine. Spui că ele ne pot fi de folos la câştigarea bunăvoinţei 
demnitarilor asirieni. Dar dacă ar izbucni războiul cu Asiria, cu ce am 
obţine grânele, oamenii şi armele de la acele popoare care nu ştiu să 
preţuiască lucrurile rare? 

— Deschideţi tezaurul, porunci marele preot. 

Preoţii se risipiră şi de data aceasta: doi dispărură de parcă ar fi intrat 
înăuntrul coloanelor, iar unul se urcă pe o scară fixată pe un perete şi 
mişcă ceva în jurul unei figuri sculptate. 

Din nou se traseră în lături aripile unei uşi şi Ramses pătrunse în 
tezaurul propriu-zis, o încăpere vastă, plină de obiecte nepreţuite. Acolo se 
aflau butoiaşe de lut pline cu pulbere de aur, bucăţi de aur aşezate ca 
nişte cărămizi şi lingouri de aur legate laolaltă. Bucăţile de argint erau 
aşezate lângă perete, alcătuind un zid larg de câţiva coţi şi înalt până în 
tavan. 

În firide şi pe mesele de piatră erau aşezate pietre preţioase de toate 
culorile: rubine, topaze, smaragde, safire, diamante, în sfârşit perle de 
mărimea alunelor şi chiar a oului de pasăre. Cu preţul unora din nestemate 
se putea cumpăra un întreg oraş. 

— lată avuţia noastră în caz de nenorocire, zise marele preot, paznic al 
comorilor. 

— Care-i nenorocirea aşteptată de voi? întrebă faraonul. Poporul e 
sărac, nobilii şi curtenii plini de datorii, armata redusă la jumătate, 
faraonul fără nicio leţcaie. S-a găsit oare Egiptul, vreodată, într-o stare mai 
jalnică? 

— Chiar şi mai rea: când hicsoşii au cotropit ţara. 

— Peste vreo cincisprezece ani, continuă Ramses, ne vor bate chiar şi 
izraeliţii, dacă nu le-o vor lua înainte libienii şi etiopienii. lar atunci pietrele 
astea frumoase, sparte în bucățele, vor sluji la împodobirea sandalelor 
evreilor şi negrilor... 


— Fii pe pace, luminăţia-ta. La nevoie, nu numai tezaurul, dar chiar 


Labirintul tot va dispare fără urmă, împreună cu paznicii lui cu tot. Ramses 
pricepu până la urmă că avea de-a face cu nişte fanatici, al căror singur 
rost era să împiedice pe oricine să pună mâna pe comorile Labirintului. 

Faraonul, aşezându-se pe stiva cărămizilor de aur, întrebă: 

— Aşadar, păstraţi avuţia asta pentru zile negre? 

— Întocmai, prealuminate stăpâne. 

— Bine. Dar cine vă va convinge pe voi, paznici ai comorilor, când vor 
veni zilele acelea, că ele au venit într-adevăr? 

— Pentru asta trebuie strâns marele sfat al egiptenilor de baştină, 
alcătuit din faraon, treisprezece preoţi de rang superior, treisprezece 
nomarhi, treisprezece nobili, treisprezece ofiţeri şi câte treisprezece 
neguţători, meşteşugari şi ţărani. 

— Unei astfel de adunări i-aţi preda comorile? întrebă faraonul. 

— l-am da suma trebuincioasă, dacă întreaga adunare, până la unul, va 
vota că Egiptul e în primejdie şi... 

— Şi ce? 

— Şi dacă statuia lui Amon din Teba va întări votul. Ramses îşi lăsă 
capul în jos, ca să-şi ascundă marea mulţumire. Planul îl avea gata. 

„Voi putea convinge şi sili adunarea, cugetă el, să ia o hotărâre 
unanimă. Socot, de asemenea, că divina statuie a lui Amon va întări 
hotărârea, dacă preoţii lui vor fi împresuraţi de asiaticii mei”... 

— Vă mulţumesc, cucernici bărbaţi, rosti el cu glas tare, pentru că mi-aţi 
arătat lucruri atât de preţioase, al căror mare preţ nu mă împiedică totuşi 
să fiu cel mai sărac dintre regii lumii. Şi acum, vă rog să mă scoateţi de 
aici, pe un drum mai scurt şi mai lesnicios. 

— Urăm luminăţiei-tale să dăruiască Labirintului încă pe atâtea bogății 
câte are, răspunse marele preot. În ceea ce priveşte ieşirea, nu-i decât 
una singură; tot pe acolo trebuie să ne întoarcem. 

Unul dintre preoţi îi dădu lui Ramses o mână de Curmale, iar altul o 
sticlă de vin amestecat cu o licoare întăritoare. Faraonul îşi mai recăpătă 
astfel puterile şi porni voios. 

— Aş da mult să pot înţelege toate cotiturile acestui drum ciudat, zise el, 


râzând. 


Preotul se opri şi zise: 

— Te încredinţez, luminăţia-ta, că nici noi nu ţinem minte drumul 
acesta, deşi fiecare din noi l-a făcut de nu ştiu câte ori... 

— Atunci cum îl nimeriţi? 

— Ne folosim de anumite semne. Dar dacă în clipa asta am pierde 
vreunul din ele, am muri aici de foame... 

În sfârşit, ieşiră în vestibul, iar de aici în curte. Faraonul privi în jur şi, 
uşurat, respiră adânc de câteva ori. 

— Pentru toate comorile Labirintului, n-aş vrea să fiu paznicul lor! 
exclamă el. Mă îngrozeşte gândul că poţi muri în pivnițele astea de piatră. 

— Dar le şi poţi îndrăgi, răspunse marele preot, zâmbind. Faraonul 
mulţumi fiecăruia din călăuze şi încheie: 

— V-aş îndeplini bucuros orice dorinţă; cereţi-mi, deci... Preoţii îl 
ascultară însă nepăsători, iar căpetenia lor răspunse: 

— lartă-mi cutezanţa, stăpâne, dar... ce-am putea noi dori? Smochinele 
şi curmalele noastre sunt tot atât de dulci ca şi cele din grădina ta, iar apa 
tot atât de bună ca şi cea din fântâna ta. lar dacă ne-ar ispiti avuţiile, nu 
avem oare mai multe decât toţi regii? 

„Pe ăştia nu-i poţi îndupleca cu nimic, gândi faraonul. Dar le voi aduce 


hotărârea adunării şi verdictul lui Amon.” 


CAPITOLUL XVIII 


Părăsind ţinutul Piom, faraonul şi suita lui înaintară, vreme de vreo două 
săptămâni, spre miazăzi, în susul Nilului, înconjurați de roiul bărcilor, 
întâmpinați pretutindeni cu urale şi încărcaţi de flori. Pe întinsul pajiştilor 
verzi ce mărgineau fluviul, se înşiruia lanţul neîntrerupt al colibelor 
ţărăneşti făcute din lut, pădurile din smochini, buchetele de palmieri. Din 
când în când, se iveau grupurile de case albe ale orăşelelor, clădirile 
colorate ale oraşelor mai mari ori templele cu uriaşii lor piloni. 

La apus, abia se zărea peretele munţilor libieni. La răsărit, în schimb, 
lanţul arabic se apropia tot mai mult de fluviu, lăsând să se vadă stânci 
abrupte, roase de vreme, cafenii, ori galbene şi trandafirii, ale căror 
contururi aminteau ruinele unor fortărețe sau temple construite de giganţi. 

În mijlocul Nilului, se vedeau insule mici care, răsărite parcă ieri din 
unde, erau năpădite azi de o vegetaţie bogată şi de cârduri nesfârşite de 
păsări. Când alaiul gălăgios al faraonului pluti prin apropierea lor, păsările 
speriate se năpustiră în văzduh şi, rotind în jurul corăbiilor, sporiră cu 
tipetele lor zarva clocotitoare a mulţimii. Deasupra tuturor se înălța bolta 
cerească de o limpezime desăvârşită şi pe care soarele o lumina atât de 
strălucitor, încât pietrele şi pământul cel negru păreau, la rândul lor, 
înveşmântate în lucitoarele culori ale curcubeului. Timpul se scurgea 
repede şi plăcut. La început, pe faraon îl cam supăra larma necontenită, 
dar până la urmă se obişnui într-atâta cu ea, încât nui mai dădu nicio 
însemnătate. Putea să citească documentele de stat, putea să ţină sfat şi 
chiar să doarmă. 

La o depărtare de treizeci până la patruzeci de mile de ţinutul Piom, pe 
malul stâng al Nilului, se întindea marele oraş Siut, în care Ramses se 
odihni câteva zile. Popasul fusese trebuincios, deoarece mumia fostului 
faraon se afla tot în Abydos, unde, la mormântul lui Osiris, se oficiau încă 
rugăciuni solemne. 

Siut era unul din cele mai bogate oraşe ale Egiptului de Sus. Aici se 
făceau renumitele vase din lut alb şi negru, aici se ţeseau pânzeturi şi se 


ţinea marele târg unde îşi aduceau mărfurile locuitorii oazelor risipite prin 


deşert. Tot aici se afla şi vestitul templu al lui Anubis, zeul cu cap de şacal. 

În cea de-a doua zi a şederii lor la Siut, Pentuer, împuternicit cu 
cercetarea stării poporului, i se înfăţişă faraonului. 

— Ai ceva noutăţi? îl întrebă acesta. 

— Da. Egiptul întreg te binecuvântează. Cei cu care am stat de vorbă 
sunt cu toţii plini de nădejde şi spun sus şi tare că sub ocrotirea ta statul 
va renaşte... 

— Vreau ca supuşii mei să fie fericiţi, spuse faraonul, vreau ca poporul 
să răsufle. Egiptul să aibă opt milioane de suflete, ca odinioară. Oamenii 
să-şi recapete ogoarele înghiţite de deşert. Cei care trudesc să se 
odihnească în ziua a şaptea şi fiecare felah să aibă peticul lui de pământ. 

Pentuer se înclină adânc în faţa milostivului monarh. 

— Ridică-te, zise Ramses. Îţi voi mărturisi că am avut clipe * de adâncă 
tristeţe. Văd nefericirea poporului şi doresc să-l ridic, dar în acelaşi timp 
aud că vistieria e goală. lar tu ştii prea bine că fără câteva zeci de mii de 
talanţi nu mă pot încumeta spre asemenea îmbunătăţiri. Azi sunt însă 
liniştit: îmi stă în putinţă să iau banii trebuincioşi din Labirint. Pentuer se 
uită, uimit, la faraon. 

— Paznicul tezaurului mi-a spus ce am de făcut, continuă faraonul. 
Trebuie să chem marele sfat al ţării, câte treisprezece oameni din fiecare 
stare. lar când aceştia vor hotărî că Egiptul se află la mare cumpănă, 
Labirintul îmi va da din comorile sale. O, zei! exclamă el. Pentru câteva, 
pentru una din nestematele care zac acolo, vom putea dărui poporului 
cincizeci de zile de odihnă pe an. Socot că altă întrebuințare mai bună nici 
n-ar putea avea giuvaerurile acestea. Pentuer clătină din cap şi spuse: 

— Stăpâne, şase milioane de egipteni, cu mine şi cu prietenii mei în 
fruntea lor, încuviinţăm să foloseşti tezaurul. Dar nu-ţi face vise, măria-ta! 
O sută din cei mai înalţi demnitari ai statului se vor împotrivi şi, atunci, nu 
vei căpăta nimic. 

— Vor oare să ajung cerşetor la poarta vreunuia din temple? izbucni 
faraonul. 

— Nu, răspunse preotul. Se vor teme că, de îndată ce-a fost atins 


tezaurul, să nu se golească de tot. Îi vor bănui pe slujitorii tăi cei mai 


credincioşi că se înfruptă din aurul Labirintului. Şi atunci, pizma le va şopti: 
„De ce n-aţi câştiga şi voi ceva?” Nu pornirea împotriva ta, ci neîncrederea 
şi lăcomia îi vor împinge să ţi se împotrivească. Auzindu-l, faraonul se 
linişti şi chiar zâmbi. 

— Dacă-i aşa cum spui, dragul meu Pentuer, poţi fi liniştit. Înţeleg acum 
de ce a statornicit Amon puterea faraonului, dându-i împuternicire 
supraomenească: pentru ca o sută de nemernici, chiar dacă ocupă cele 
mai înalte demnități, să nu poată duce statul de râpă. Ramses se ridică în 
picioare şi adăugă: 

— Spune poporului meu să fie harnic şi răbdător. Spune preoţilor care- 
mi sunt credincioşi să slujească zeilor şi să se îndeletnicească mai departe 
cu cercetarea înţelepciunii, care e soarele omenirii. lar pe demnitarii 
aceştia, îndărătnici şi bănuitori, lasă-i pe seama mea. Va fi vai de ei, de mă 
vor mânia. 

— Stăpâne, zise preotul, sunt slujitorul tău credincios! Dar când, după 
ce se închinase faraonului, ieşi, chipul lui mărturisea îngrijorare. 

La vreo cincisprezece mile de Siut, în sus pe apă, stâncile sălbatice din 
lanţul arabic ating aproape Nilul, în vreme ce munţii libieni se 
îndepărtează atât de mult de fluviu, încât valea ce se desfăşoară aici e 
cea. Mai largă, poate, din tot Egiptul. 

Tocmai pe locul acesta şi în imediata vecinătate unul de altul, se aflau 
cele două oraşe străvechi: Tinis şi Abydos. Aici se născuse Menes, primul 
faraon al Egiptului; aici, cu o sută de mii de ani în urmă, fuseseră 
înmormântate sfintele rămăşiţe ale zeului Osiris, cel pe care fratele său, 
Tifon, îl ucisese în chip laş. 

Şi aici, în amintirea acestor însemnate întâmplări, faraonul Seti, cel 
pomenit peste veacuri, ridicase un templu, spre care se îndreptau pelerinii 
întregului Egipt. Fiecare drept-credincios trebuia, măcar o dată în viaţă, să 
atingă cu fruntea pământul acesta blagoslovit. lar fericit cu adevărat era 
numai acela a cărui mumie, adusă până la Abydos, putea poposi sub 
zidurile templului. 

Mumia lui Ramses al XII-lea, care fusese un monarh nespus de cucernic, 


se oprise aici câteva zile. Nu era deci de mirare că şi Ramses al XIII-lea îşi 


începea domnia, închinându-se mormântului lui Osiris. Templul lui Seti era 
unul din cele mai vechi, ori din cele mai strălucite temple din Egipt; el se 
distingea însă prin puritatea stilului egiptean. Ramses al XIII-lea vizită 
templul şi, însoţit de marele preot Sem, aduse jertfe. 

Pământurile templului se întindeau pe o suprafaţă de şaptezeci şi cinci 
de hectare, cuprinzând eleşteie, grădini de flori, livezi cu fructe şi legume 
şi, în sfârşit, nenumărate case sau, mai degrabă, mici palate ale preoţilor. 
Pretutindeni creşteau palmieri, smochini, portocali, plopi şi salcâmi, 
formând fie alei ce se îndreptau spre cele patru puncte cardinale, fie mase 
de arbori plantați regulat şi având aproape aceeaşi înălţime. 

Plantele nu-şi urmau imboldul firesc, luând înfăţişări naturale şi pitoreşti, 
ci, sub privegherea grijulie a preoţilor, erau dispuse potrivit unor linii 
drepte, de aceeaşi lungime, sau erau grupate în figuri geometrice. 

Mirtul, palmierii, tamarinii şi chiparoşii, asemeni soldaţilor, erau aşezaţi 
în şiruri. larba, retezată scurt, forma un covor împodobit cu figuri alcătuite 
din flori, ale căror culori se îmbinau în cel mai fericit chip. Privindu-le, 
mulţimii i se părea că zăreşte chipurile zeilor şi ale animalelor sacre, iar 
învăţaţilor hieroglifele unor cugetări înțelepte. Partea din mijloc a 
grădinilor, un petic de pământ dreptunghiular, lung de nouă sute de 
picioare şi lat de trei sute, era împrejmuită cu un zid nu prea înalt, în care 
se putea vedea o singură poartă, dar care avea peste zece portiţe 
ascunse. Prin poarta aceea, mulţimea credincioşilor pătrundea în curtea 
care înconjura templul lui Osiris. Abia în mijlocul curţii, pietruită cu lespezi, 
se înălța templul, o clădire în formă de dreptunghi, lungă de patru sute 
cincizeci de picioare şi lată de o sută cincizeci. 

De la poarta prin care intra poporul şi până la templu, se aşternea o alee 
mărginită de sfincşi. Aşezaţi pe două rânduri, câte zece de fiecare parte, 
sfincşii se uitau unii la alţii ochi în ochi. Printre ei nu puteau trece decât cei 
mai înalţi demnitari. 

La capătul aleii, faţă în faţă cu poarta prin care intra poporul, se ridicau 
două obeliscuri, adică două coloane subţiri şi înalte, de granit, având câte 
patru feţe fiecare, pe care era săpată istoria faraonului Seti. După aceste 


obeliscuri, se înălța impunătoarea poartă a templului, având de amândouă 


laturile nişte construcţii uriaşe, în formă de piramide cu vârful retezat, 
numite piloni. Semănau cu două turnuri pântecoase, pe ai căror pereţi se 
vedeau imagini înfăţişând izbânzile faraonului ori jertfele pe care acesta le 
adusese zeilor. Ţăranii nu puteau trece prin poarta aceasta, ci numai 
orăşenii cu stare şi cei care făceau parte din clasele privilegiate. Poarta 
dădea în peristil, adică într-o curte înconjurată de o galerie sprijinită pe 
numeroase coloane. Peristilul putea cuprinde cam vreo zece mii de 
pelerini. Din curte, cei care aparţineau castei nobililor pătrundeau într-o 
primă sală numită hipestilă, al cărei tavan era susţinut de două rânduri de 
coloane înalte şi în care puteau lua parte la serviciul divin cam două mii de 
credincioşi. Sala aceasta era ultima treaptă pentru laici. Demnitarii cei mai 
înalţi, care nu primiseră însă consacrarea, aveau dreptul să se roage 
numai aici şi numai din acest loc să privească statuia acoperită a zeului, ce 
se înălța în sala „revelaţiei divine”. Dincolo de sala aceasta, se afla sala 
„meselor de jertfă”, unde preoţii ofereau zeilor darurile aduse de 
credincioşi. Sala următoare era a „odihnei”, unde poposea zeul, în timp ce 
se îndrepta spre procesiuni sau după ce se întorcea de acolo. Ultima era 
capela, adică sanctuarul, unde sălăşluia zeul. 

Sanctuarul, de regulă foarte mic şi întunecos, iar uneori tăiat dintr-un 
singur bloc de piatră, era înconjurat din toate părţile de alte sanctuare tot 
atât de mici, pline cu veşminte, mobile, vase şi giuvaeruri de-ale zeului, 
care în sălaşul său inaccesibil dormea, se îmbăia, se ungea cu uleiuri, 
mânca, bea şi, pare-se, primea chiar vizitele unor femei tinere şi frumoase. 

În sanctuar puteau intra numai marele preot şi faraonul, dacă acesta 
primise în prealabil consacrarea preoțească. Pătrunzând acolo, muritorul 
de rând îşi putea pierde viaţa. 

Pereţii şi coloanele fiecărei săli erau acoperite cu inscripţii şi picturi 
lămuritoare. În coridorul care înconjura curtea, peristilul, erau săpate 
numele şi portretele tuturor faraonilor - de la Menes, primul monarh al 
Egiptului, şi până la Ramses al XII-lea. Sala hipostilă, unde puteau 
pătrunde numai nobilii, înfăţişa geografia şi statistica Egiptului, precum şi 
a popoarelor supuse. În sala „revelaţiei” se găsea calendarul şi rezultatele 


observaţiilor astronomice. În sala „meselor de jertfă” şi în sala „odihnei” 


erau zugrăvite imagini privitoare la cultul religios, iar în sanctuar, 
rânduielile după care se invocau fiinţele nepă-mânteşti şi se puteau 
stăpâni fenomenele naturale. Acestea din urmă erau însă formulate atât 
de încâlcit, încât nici chiar preoţii din vremea lui Ramses al XII-lea nu le 
pricepeau. Doar caldeianul Beroes urma să reînvie înţelepciunea ce se 
stingea. 

După două zile de odihnă în palatul din Abydos, Ramses al XIII-lea merse 
la templu. Purta cămaşă albă, platoşă de aur, cingătoare în dungi cărămizii 
şi albastre, spadă de oţel la şold şi coif de aur. Se urcă într-un car, ai cărui 
cai, împodobiţi cu pene de struţ, erau mânaţi de nomarhi şi, înconjurat de 
suită, se îndreptă fără grabă spre casa lui Osiris. Oriunde îşi rotea privirile, 
spre pajişte, spre fluviu, spre acoperişurile caselor sau spre ramurile de 
smochini şi tamarinzi, pretutindeni vedea mulţimea înghesuindu-se, iar 
strigătele răsunau neîncetat, asemenea vuietului vijeliei. 

Ajungând la templu, faraonul opri caii şi cobori în faţa porţii poporului, 
ceea ce plăcu nespus de mult mulţimii şi bucură preoţii. Străbătu pe jos 
aleea sfincşilor, fu întâmpinat de preoţi şi arse apoi tămâie în faţa statuilor 
faraonului Seti, aşezate de amândouă laturile porţii celei mari. În peristil, 
marele preot îi atrase luarea-aminte asupra iscusitelor portrete ale 
faraonilor, arătându-i şi locul hărăzit chipului său, iar în sala hipostilă îi 
explică însemnătatea hărților geografice şi a tabelelor statistice. În sala 
„revelaţiei divine”, după ce Ramses oferi tămâie uriaşei statui a lui Osiris, 
marele preot îi arătă coloanele închinate planetelor Mercur, Venus, Luna, 
Marte, Jupiter şi Saturn, ce se înălţau în jurul statuii zeului Soare. 

— Spui că sunt şase planete, iar eu văd aici şapte coloane, zise Ramses. 

— A şaptea reprezintă Pământul, care-i tot o planetă, şopti marele preot. 

Mirat, faraonul îi ceru lămuriri, dar înțeleptul tăcea, mărturisind prin 
semne că gura îi era pecetluită pentru orice alte desluşiri. În sala „meselor 
de jertfă” se auzea o muzică lină şi plăcută. În timp ce corul preoţilor şi al 
preoteselor executa melodia unui dans solemn. Faraonul îşi scoase coiful 
de aur şi nepreţuita sa platoşă şi le oferi, pe amândouă, lui Osiris, cerând 
totodată să nu fie duse în Labirint, ci să rămână aici, în comoara zeului. 


În faţa acestei dărnicii, marele preot îi oferi cea mai frumoasă 


dansatoare, de numai cincisprezece ani, care părea nespus de mulţumită 
de soarta ei. 

Când faraonul ajunse în sala „odihnei”, se aşeză pe tron, în timp ce 
preotul Sem, în sunetele muzicii şi învăluit în fum de tămâie, intră în 
sanctuar, pentru a-l scoate pe zeu de acolo. Peste o jumătate de ceas, din 
întunericul încăperii şi în sunetul asurzitor al clopoţeilor, se ivi barca de 
aur; era acoperită cu văluri care uneori unduiau, de parcă în spatele lor s- 
ar fi aflat o făptură vie. Preoţii căzură cu faţa la pământ, iar Ramses 
cercetă şi mai atent vălurile transparente. Unul din ele se îndepărtă puţin 
şi faraonul zări un copil de o frumuseţe răpitoare, care îl privea cu nişte 
ochi atât de înţelepţi, încât monarhul Egiptului se înspăimântă aproape. 

— E Horus, şoptiră preoţii, Horus, Soare-răsare. E fiul şi tatăl lui Osiris şi 
soţul mamei sale, care-i este soră. 

Procesiunea începu, dar numai prin partea interioară a templului. În 
frunte păşeau harpiştii şi dansatoarele, Appi boul alb, purtând un disc de 
aur între coarne. Urmau cele două coruri alcătuite din preoţi, marii preoţi 
care-l purtau pe zeu, apoi iarăşi coruri; la urmă venea faraonul, într-o 
lectică dusă de opt preoţi. 

După ce procesiunea străbătu toate sălile şi coridoarele templului 
interior, zeul şi Ramses se înapoiară în sala „odihnei”; vălurile ce 
acopereau barca se desfăcură pentru a doua oară şi preafrumosul copil îi 
zâmbi din nou faraonului. 

Apoi Sem duse barca şi zeul înapoi, în sanctuar. 

„Ce-ar fi să mă fac mare preot?” îşi zise în gând monarhul, căruia îi 
plăcuse atât de mult copilul, încât ar fi fost bucuros să-l vadă cât mai des. 

leşind din templu şi văzând soarele şi nesfârşita mulţime a poporului 
care se bucura, îşi mărturisi că nu pricepe nimic: nici de unde răsărise 
copilul acesta, care nu semăna cu niciunul din ceilalţi copii egipteni, nici 
înţelepciunea supraomenească citită în ochii săi, nici rostul tuturor acestor 
lucruri. 

Deodată, îi veni în minte fiul său ucis, care-ar fi putut fi tot atât de 
frumos, şi, în faţa celor o sută de mii de supuşi, faraonul Egiptului plânse. 

— Crede! Faraonul crede! spuseră preoţii. Abia a păşit în sanctuarul lui 


Osiris şi iată: inima i s-a înmuiat... 

În aceeaşi zi, un orb şi doi paralitici, care se rugau dincolo de zidurile 
templului, se însănătoşiră. Consiliul suprem al preoţilor hotărî ca ziua 
aceasta să fie trecută în rândul zilelor miraculoase, iar pe peretele exterior 
al templului să fie zugrăvit plânsetul faraonului şi însănătoşirea betegilor. 

Târziu, după-amiază, Ramses se înapoie la palat spre a asculta 
rapoartele. lar când demnitarii părăsiră cu toţii odaia monarhului, Tutmozis 
intră şi-i spuse: 

— Preotul Samentu doreşte să ţi se închine. - Bine, adu-l aici. 

— Stăpâne, Samentu te roagă să-l primeşti în cort, în mijlocul taberei 
militare, fiindcă, spune el, zidurile palatelor au urechi. 

— Sunt curios să aflu ce vrea, zise faraonul, şi-şi vesti curtenii că-şi va 
petrece noaptea în tabără. 

Înainte de asfinţitul soarelui, faraonul, însoţit de Tutmozis, plecă la 
credincioasele sale oşti, unde îşi găsi cortul, străjuit, din porunca 
prietenului său, de asiatici. 

Seara, Samentu veni îmbrăcat în straie de pelerin şi, înclinându-se cu 
respect în faţa faraonului, şopti: 

— Mi se pare că am fost urmărit tot timpul de un om care s-a oprit în 
apropierea cortului tău. Să fie oare o iscoadă a marilor preoţi? 

La porunca faraonului, Tutmozis se năpusti afară şi, într-adevăr, dete 
peste un ofiţer străin. 

— Cine eşti? întrebă el. 

— Sunt Eunana, sutaş în oastea lui Isis. Nefericitul Eunana, nu-ţi aduci 
aminte de mine, înălţimea-ta? E un an şi mai bine de când, la manevrele 
de la Pi-Bailos, am descoperit cărăbuşii sacri. 

— Ah, tu eşti, îl întrerupse Tutmozis. După câte ştiu, oastea ta nu se află 
la Abydos. 

— Apa adevărului curge din gura înălţimii-tale. Suntem aşezaţi într-un 
loc sărăcăcios, Lângă Mena, unde preoţii ne-au poruncit să reparăm 
canalul, de parcă am fi ţărani ori evrei. 

— De unde ai răsărit aici? 


— l-am rugat pe mai-marii mei să-mi îngăduie câteva zile de odihnă, şi, 


ca un cerb însetat după apa izvorului, am alergat încoace, mulţumită 
picioarelor mele sprintene. 

— Şi ce vrei? 

— Vreau să cer ajutorul înălţimii-sale împotriva capetelor rase, care nu 
mă înaintează în grad, fiindcă nu sunt nepăsător la suferinţele oştenilor. 
Tutmozis, ursuz, se întoarse în cort şi-i repetă faraonului convorbirea cu 
Eunana. 

— Eunana? întrebă acesta. Da, îmi amintesc. Ne-a făcut necazuri cu 
cărăbuşii, dar tot el a primit cincizeci de nuiele din mila lui Herihor. Şi spui 
că se plânge împotriva preoţilor? Adu-l încoace! 

Faraonul îi porunci lui Samentu să intre în a doua despărţitură a cortului, 
iar pe Tutmozis îl trimise după Eunana. În curând, nefericitul sutaş se ivi. 
Căzu cu faţa la pământ, apoi îngenunche şi, oftând, zise: 

— În fiecare zi mă rog lui Ra-Harmahis, când răsare şi când apune, şi lui 
Amon, Şi lui Ra, şi lui Ptah, şi la ceilalţi zei şi zeițe: să fii sănătos tu, o, 
stăpân al Egiptului! 

Să rămâi în viaţă, să-ţi meargă din plin, iar eu să pot privi măcar 
strălucirea călcâielor tale.” 

— Ce vrea? îl întrebă faraonul pe Tutmozis, respectând pentru prima 
oară eticheta. 

— Înălţimea-sa binevoieşte să te întrebe ce vrei, repetă Tutmozis. 
Prefăcutul Eunana, stând mereu în genunchi, i se adresă lui Tutmozis: 

— Înălţimea-ta eşti urechea şi ochiul stăpânului, care ne dă bucurie şi 
viaţă, îţi voi răspunde deci ca la judecata lui Osiris: slujesc în oastea 
preoţilor şi a divinei Isis de zece ani. Am luptat şase ani la hotarul 
răsăritean. Cei de o vârstă cu mine sunt astăzi ofiţeri, iar eu am rămas tot 
sutaş şi primesc mereu nuiele din porunca preapioşilor preoţi. Şi pentru ce 
sunt atât de nedreptăţit? „Ziua, îmi îndrept gândurile spre cărţi, iar 
noaptea le sorb; fiindcă norodul, care părăseşte cărţile cu graba cu care 
aleargă gazela, are cugetul josnic, asemenea măgarului care capătă 
ciomege, ori este asemenea surdului care nu aude şi căruia trebuie să-i 


vorbeşti prin semne. Cu toată înclinarea mea spre înţelepciune, nu mă 

fudulesc cu ştiinţa mea, ci cer sfaturi tuturora, fiindcă de la fiecare poţi 
învăţa câte ceva, iar faţă de adevărații înţelepţi nutresc un adânc 
respect.”72? 

Faraonul se mişcă nerăbdător, dar ascultă mai departe, ştiind că un 
egiptean neaoş socoate limbuţia drept o datorie a sa şi drept cea mai 
înaltă cinstire adusă celor mari. 

— lată cum sunt eu, spuse Eunana. „într-o casă străină nu mă uit după 
femei; slugilor le dau să mănânce cât li se cuvine, iar când e vorba de 
mine, nu sunt cusurgiu la împărţeală. Chipul meu e totdeauna mulţumit, îi 
cinstesc pe cei mari şi nu stau pe scaun când unul mai vârstnic stă în 
picioare. Nu sunt obraznic şi, dacă nu-s poftit, nu intru în casă străină. Ce 
văd cu ochiul tăinuiesc în mine, fiindcă ştiu că oamenii nu-i ascultă pe 
palavragii, înţelepciunea ne învaţă că trupul omenesc seamănă cu un 
hambar plin cu felurite răspunsuri. De aceea, aleg întotdeauna răspunsul 
bun şi pe acela îl dau, iar pe cel rău îl ţin ascuns în mine. Tot astfel, 
tăinuiesc clevetirile altora, iar solia o îndeplinesc cât pot mai bine." Şi ce 
am în schimb? încheie Eunana, înălţând glasul. Îndur foame, umblu 
zdrenţuit, iar spinarea mi-e atât de ciomăgită, încât nici nu mă pot culca. 
Citesc în cărţi că tagma preoțească răsplăteşte curajul şi înţelepciunea. 
Cândva poate să fi fost aşa cu adevărat, dar e nespus de mult de-atunci. 
Preoţii de azi îi nesocotesc pe cei înţelepţi şi alungă curajul şi puterea din 
oasele ofiţerilor. 

— O să adorm lângă omul ăsta! zise faraonul. 

— Eunana, spuse Tutmozis, l-ai încredinţat pe prealuminatul faraon că 
eşti priceput la carte, dar acum spune, cât mai pe scurt cu putinţă, ce 
doreşti? 

— Săgeata nu-şi va atinge ţinta mai repede ca rugămintea mea, 
zburând până la divinele călcâie ale Luminăţiei-sale, răspunse Eunana. 
Atât de mult mi s-a urât să slujesc capetele rase, cu atâta amărăciune mi- 
au umplut preoţii inima, încât, de nu voi fi mutat în oştirea faraonului, mă 


voi străpunge cu spada mea, în faţa căreia nu o dată au tremurat duşmanii 

Egiptului. Vreau mai degrabă să comand numai zece soldaţi, sau să fiu 
chiar oştean de rând ai luminăţiei-sale, decât sutaş în regimentele 
preoţeşti. Un porc ori o potaie poate fi în slujba lor, dar nu un egiptean 
drept-credincios! 

Ultimele cuvinte Eunana le rosti cu o mânie atât de turbată, încât 
faraonul îi spuse lui Tutmozis, în greceşte: 

— la-l în garda mea. O căpetenie căreia nu-i plac preoţii ne poate fi de 
folos. 

— Luminăţia-sa, stăpânul celor două lumi, a poruncit să te primesc în 
garda sa, repetă Tutmozis. 

— Sănătatea şi viaţa mea aparţin monarhului nostru Ramses. Să 
trăiască veşnic! strigă Eunana şi sărută covorul întins sub picioarele 
faraonului. 

După ce, beat de fericire, Eunana ieşi de-andăratelea din cort, căzând 
cu faţa la pământ tot la câţiva paşi şi blagoslovindu-l pe monarh, acesta 
spuse: 

— Limbuţia lui m-a năucit. Trebuie să-i învăţ pe soldaţii egipteni şi 
ofiţerii lor să vorbească puţin, nu ca nişte scribi cu ifose. 

— Măcar de-ar fi acesta singurul lui cusur! şopti Tutmozis, căruia 
Eunana îi făcuse o impresie proastă. 

Faraonul îl chemă pe Samentu. 

— Fii liniştit, îi zise el preotului. Cel care mergea după tine nu te-a 
urmărit. E prea prost pentru o asemenea treabă. La nevoie, însă, ne poate 
fi de folos. Şi acum, spune-mi, ce te îndeamnă să fii atât de prevăzător? 

— Ştiu aproape tot drumul până la tezaurul din Labirint, răspunse 
Samentu. 

Faraonul clătină din cap şi şopti: 

— E un lucru greu. Am alergat un ceas întreg prin coridoarele şi sălile 
lui, ca un şoarece fugărit de pisică. Şi-ţi spun drept că nu înţeleg drumul şi 
nu m-aş încumeta să-l fac singur. La soare moartea poate fi voioasă, în 
văgăunele acelea însă, în care şi cârtiţa s-ar rătăci, brrrr! 

— Şi totuşi trebuie să găsim şi să ştim drumul acesta, zise Samentu. 


— Dar dacă paznicii ne-ar da ei singuri partea din tezaur de care avem 


nevoie? întrebă faraonul. 

— Nu vor face lucrul acesta câtă vreme Mefres, Herihor şi oamenii lor 
trăiesc. Crede-mă, stăpâne, ţinta lor e să te învăluie ca pe un prunc... 
Faraonul păli de mânie. 

— Să nu-i învălui eu în lanţuri! în ce chip vrei să descoperi drumul? 

— Aici, la Abydos, în mormântul lui Osiris, am găsit întregul plan al 
drumului până la tezaur, zise preotul. 

— De unde ai ştiut că-i aici? 

— M-au îndrumat inscripţiile din templul meu, închinat zeului Set. 

— Când ai găsit planul? 

— Când mumia tatălui veşnic viu al luminăţiei-tale era în templul lui 
Osiris, răspunse Samentu. Am însoţit veneratele lui rămăşiţe şi, fiind de 
veghe noaptea în sala „odihnei”, am pătruns în sanctuar. 

— Meriţi să fii comandant de oşti, iar nu mare preot! exclamă Ramses, 
râzând. Şi înţelegi ceva din drumul Labirintului? 

— L-am înţeles de mult. Acum am adunat doar semnele care-l arată. 

— Poţi să mă lămureşti şi pe mine? 

— Îţi pot arăta chiar şi planul. Drumul trece în zigzag de patru ori prin 
tot Labirintul. Începe la catul cel mai de sus, se termină în subterana cea 
mai de jos şi are o mulţime de cotituri. De aceea e aşa de lung. 

— Şi cum nimereşti dintr-o sală într-alta, acolo unde sunt mai multe uşi? 

"— Pe fiecare din uşile care duc spre comoară, se află o părticică din 
blestemul: „Vai de trădătorul care încearcă să pătrundă taina cea mare a 
statului şi să săvârşească un sacrilegiu asupra avutului zeilor, cu mâna lui. 
Trupul lui neînsufleţit se va preface în hoit, iar duhul lui nu va găsi linişte, 
rătăcind prin locuri întunecate, zbuciumat de păcatele lui..." 

— Şi pe tine nu te înspăimântă inscripţia aceasta? 

— Pe luminăţia-ta te înspăimântă vederea suliţelor libiene? Ameninţările 
sunt bune pentru mulţimea de rând, nu pentru mine, care pot scrie 
blesteme şi mai cumplite... 

Faraonul căzu pe gânduri. 

— Ai dreptate, zise el. Suliţa nu poate face rău aceluia care-i în stare să-i 
ţină piept, după cum calea greşită nu-l poate rătăci pe înțeleptul care 


cunoaşte cuvântul adevărului. 

Cum poţi face însă ca pietrele din pereţi să se tragă îndărăt în faţa ta, 
iar coloanele să se prefacă în uşi?... Samentu ridică din umeri cu dispreţ. 

— În templul meu, spuse el, se găsesc intrări deopotrivă de ascunse şi 
chiar mai greu de deschis decât cele din Labirint. Cine cunoaşte cuvântul 
tainic nimereşte pretutindeni, cum drept ai spus chiar luminăţia-ta. 

Faraonul îşi sprijini capul în mâini şi continuă să se gândească. 

— Mi-ar părea rău de tine, spuse el, dacă ai păţi vreo nenorocire în 
drumul acesta. 

— În cel mai rău caz, voi întâlni moartea. Dar nu-i pândeşte ea oare şi 
pe faraoni? Şi-apoi, luminăţia-ta nu te-ai îndreptat curajos spre Lacurile 
Sodice, deşi nu erai de loc sigur de întoarcere? Şi să nu crezi, stăpâne, 
urmă preotul, că va trebui să fac tot drumul pe care-l străbat vizitatorii 
Labirintului. Voi descoperi puncte mai apropiate şi, în răstimpul unei 
singure rugăciuni către Osiris, voi ajunge acolo. 

— Sunt oare şi alte intrări? 

— Fireşte? Şi trebuie să le găsesc, răspunse Samentu. 

Doar nu voi intra ca luminăţia-ta, ziua-n-amiaza mare, şi nici prin poarta 
principală... 

— Dar cum? 

— În zidul exterior se află intrări înguste ce-mi sunt cunoscute şi pe care 
isteţii paznici ai Labirintului nu le păzesc niciodată. Noaptea, străjile sunt 
puţin numeroase în curte şi au atâta încredere în paza zeilor şi în spaima 
mulţimii, încât dorm de cele mai multe ori. Afară de asta, între apusul şi 
răsăritul soarelui, preoţii se duc de trei ori în templu, la rugăciune, iar 
soldaţii lor se roagă sub cerul liber. Înainte de a fi sfârşit ei rugăciunea, eu 
voi fi înăuntru. 

— Dar dacă te rătăceşti? 

— Am planul cu mine. 

— Dar dacă planul e fals? zise faraonul, neputându-şi ascunde 
îngrijorarea. 

— Dar dacă luminăţia-ta nu va obţine tezaurul Labirintului? Dar dacă 


fenicienii, răzgândindu-se, nu vor mai da împrumutul făgăduit? Dar dacă 


oastea va fi flămândă, iar speranţele poporului spulberate? Crede-mă 
„stăpâne, că eu, printre coridoarele Labirintului, voi fi mai în siguranţă 
decât tine, în statul tău... 

— Dar întunericul! Bezna! Şi zidurile care nu pot fi străpunse, şi 
adâncurile, şi sutele de drumuri în care omul se poate pierde? Crede-mă 
„Samentu, lupta cu oamenii e o jucărie, pe când înfruntarea beznei şi 
necunoscutului e un lucru cumplit. 

Samentu zâmbi. 

— Luminăţia-ta nu-mi cunoaşte viaţa. La douăzeci şi cinci de ani, eram 
preot al lui Osiris. 

— Tu? se uimi Ramses. 

— Da. Şi-ţi voi spune îndată de ce am trecut în slujba lui Set. Am fost 
trimis în peninsula Sinai să construiesc un mic templu pentru mineri. 
Construcţia s-a tărăgănat şase ani şi, având mult timp liber, am cutreierat 
munţii şi peşterile din partea locului. Câte n-am văzut acolo! Galerii lungi, 
pe care nu le puteai străbate în mai puţin de câteva ceasuri; intrări 
înguste, prin care trebuia să te târăşti; bolți atât de uriaşe, încât ar fi putut 
cuprinde un templu. Am văzut râuri şi lacuri subpământene, palate de 
cristal, văgăune aşa de întunecoase, încât nu-ţi puteai vedea mâna, sau, 
dimpotrivă, atât de luminoase, de parcă ar fi strălucit în ele un alt soare. 
De câte ori n-am rătăcit drumul, de câte ori nu mi s-a stins torţa, de câte 
ori nu m-am rostogolit în prăpăstii nevăzute! Uneori rămâneam în 
subterane câteva zile în şir, hrănindu-mă cu orz prăjit, lingând umezeala 
stâncilor, nefiind sigur de voi mai ajunge la lumină. M-am ales, în schimb, 
cu experienţă, iar văzul mi s-a ascuţit, ajungând chiar să îndrăgesc aceste 
locuri neomeneşti. Azi, când mă gândesc la ascunzătorile copilăreşti ale 
Labirintului, îmi vine să râd. Clădirile înălțate de oameni sunt galerii de 
cârtiţă pe lângă uriaşele construcţii ridicate de duhurile tăcute şi nevăzute 
ale pământului. O dată am dat însă de un lucru cumplit, care m-a făcut să- 
mi schimb credinţa. La apus de mina Sinai, se află un lanţ de munţi şi de 
trecători, în mijlocul cărora pământul se cutremura adesea şi răsuna de 
tunete subterane, iar alteori se vedeau şi flăcări. Curios, am pornit într- 


acolo pentru un timp mai îndelungat. Am tot scotocit şi, prin nişte 


crăpături nu prea mari, am descoperit un şir întreg de peşteri uriaşe, sub 
bolțile cărora ar încăpea cea mai mare dintre piramide. Rătăcind pe-acolo, 
m-a ajuns deodată un miros de hoit atât de respingător, încât am vrut să 
fug. Stăpânindu-mă însă, am intrat în peştera de unde venea mirosul şi am 
văzut... Binevoieşte, stăpâne, să-ţi închipui un om cu picioarele şi mâinile 
pe jumătate mai scurte decât ale noastre, dar groase, butucănoase şi cu 
gheare la capete. Mai adaugă la aceasta şi o coadă lată, pe de lături 
netedă, iar deasupra crestată cum e creasta cocoşului, precum şi un gât 
nespus de lung, terminat cu un cap-de câine. Închipuie-ţi, în sfârşit, 
spinarea ciudăţeniei acesteia acoperită cu solzi ţepoşi. Dihania, stăpâne, 
sta pe picioarele de dinapoi, iar mâinile şi pieptul şi le sprijinea de stâncă. 

— Cred că era nespus de urâtă, întrerupse faraonul. Aş fi ucis-o pe loc... 

— Nu era urâtă, zise preotul, fiindcă, stăpâne, dihania aceasta era înaltă 
cât un obelisc. 

Ramses al XIII-lea schiţă un gest de nemulţumire. 

— Samentu, rosti el, nu cumva ai văzut peşterile astea în vis? 

— Jur pe viaţa copiilor mei, stăpâne, că ţi-am spus adevărul! Dacă jivina 
aceasta cu piele de târâtoare, acoperită cu solzi ascuţiţi, ar fi stat toată pe 
pământ, ar fi avut, cu coadă cu tot, o lungime de vreo cincizeci de 
picioare. Cu toată spaima şi scârba ce-o simţeam, m-am întors de câteva 
ori în văgăună şi am cercetat fiara cât se poate de amănunţit. 

— Va să zică trăia? 

— Nu. Era moartă. Dar stârvul ei, nespus de vechi, se păstra ca şi 
mumiile noastre. Îl păstrase marea uscăciune a aerului şi poate unele 
săruri ale pământului, pe care nu le cunosc. Asta a fost ultima mea 
descoperire, continuă Samentu. N-am mai intrat în peşteri, dar am cugetat 
mult. Osiris zămisleşte lei, elefanţi, cai, iar Set - şerpi, lilieci, crocodili. 
Lighioana pe care o văzusem era, fără îndoială, din făpturile lui Set şi, cum 
mărimea ei întrecea tot ce cunoşteam sub soare. Set, mi-am spus eu, este 
mai puternic decât Osiris. Atunci am început să cred în Set, şi, venind în 
Egipt, m-am statornicit în templul lui. lar când am povestit preoţilor despre 
cele văzute, mi-au spus că şi ei cunosc un mare număr de asemenea 
dihănii. 


Samentu se odihni puţin, apoi vorbi mai departe. 

— Dacă luminăţia-ta va binevoi să viziteze cândva templul nostru, îi voi 
arăta făpturi ciudate şi îngrozitoare, aşezate în gropi, ca, de pildă: gâşte cu 
capete de şopârlă, şi cu aripi de liliac, şopârle ce seamănă cu lebedele, dar 
mai mari decât struţii, crocodili de trei ori mai lungi decât cei ce trăiesc în 
Nil, broaşte de mărimea unui câine. 

Acestea toate sunt sau mumii, sau schelete găsite în peşteri şi pe care 
le păstrăm în gropile noastre. Mulțimea îşi închipuie că ne închinăm lor: 
adevărul e că noi cercetăm cum sunt alcătuite, ferindu-le de putrezire. 

— Voi crede când voi vedea cu ochii mei, răspunse faraonul. Dar spune- 
mi: de unde şi cum au ajuns făpturile astea în peşteri? 

— Stăpâne, lumea în care trăim e supusă unor mari schimbări. Chiar şi 
în Egiptul nostru găsim ruine de oraşe şi temple ascunse adânc în pământ. 
A fost o vreme când, în locul Egiptului de Jos, se afla un braţ al mării, iar 
Nilul curgea pe toată lăţimea văii noastre. În timpuri şi mai vechi, pe locul 
unde se află astăzi statul nostru tălăzuia marea. lar strămoşii noştri 
locuiau o ţară pe care astăzi a înghiţit-o deşertul apusean. Şi mai demult 
încă, cu zeci de mii de ani în urmă, oamenii nu erau aşa cum suntem noi, 
ci asemenea maimuţelor, dar care ştiau totuşi să-şi ridice colibe, să 
aprindă focul, să se apere cu măciuca şi cu pietre. Atunci nu erau nici cai, 
nici boi; iar elefanții, rinocerii şi leii erau de trei şi chiar de patru ori mai 
mari decât animalele cu aceeaşi înfăţişare de astăzi. Dar nici elefanții 
uriaşi nu sunt cele mai vechi vietăţi. Înaintea lor au trăit reptile şi mai 
uriaşe, care zburau, înotau ori umblau. lar înaintea acestora, pământul a 
cunoscut doar melci şi peşti, iar şi mai înaintea lor numai plante, dar 
altele, aşa cum azi nu se mai pomenesc... 

— lar şi mai de demult? întrebă Ramses. 

— Şi mai de demult, pământul era pustiu şi gol, iar duhul cel divin plutea 
deasupra apelor. 

— Am auzit câte ceva despre toate acestea, zise faraonul. Dar nu voi 
crede nimic, până nu-mi vei arăta mumiile monştrilor aflate în templul 
vostru. 


— Dacă îngădui, îmi voi sfârşi povestirea începută, zise Samentu. Când 


în peştera Sinai am văzut hoitul acela uriaş, m-a pătruns spaima atât de 
tare, încât n-aş mai fi putut intra în nicio peşteră mulţi ani. Dar când 
preoţii lui Set m-au iămurit de unde vin făpturile acestea atât de ciudate, 
spaima mi s-a spulberat, iar curiozitatea mi s-a întețit lar astăzi nu se află 
pentru mine o îndeletnicire mai plăcută decât să rătăcesc prin subterane şi 
să caut cărări prin întuneric. lată de ce mersul prin Labirint nu e pentru 
mine cu nimic mai greu decât o plimbare prin grădina regească. 

— Samentu, spuse faraonul, preţuiesc foarte mult curajul tău 
supraomenesc şi înţelepciunea ta. Mi-ai povestit atâtea lucruri interesante, 
încât m-a cuprins dorinţa de a vizita peşterile şi, cândva, mă voi îndrepta 
poate cu tine către Sinai. Mă tem, totuşi, că nu vei fi în stare să înfrunţi 
Labirintul. Eu voi strânge, oricum, marele sfat al egiptenilor, ca să mă 
împuternicească să folosesc tezaurul. 

— Poţi s-o faci, răspunse preotul. Strădania mea nu va fi, totuşi, 
zadarnică, fiindcă Mefres şi Herihor nu vor consimţi nici în ruptul capului să 
te atingi de comoară. 

— Eşti sigur că vei reuşi? îl întrebă, din nou, faraonul. 

— După cum e Egiptul Egipt, răspunse Samentu, încercând să-l 
convingă, este adevărat că nu a existat om care să aibă atâtea mijloace 
câte am eu, pentru a putea birui în lupta asta, care pentru mine nici nui o 
luptă, ci o joacă. Pe unii îi sperie întunericul, mie însă îmi place şi văd chiar 
bine pe întuneric. Alţii nu sunt în stare să se orienteze din pricina 
numărului mare de încăperi şi coridoare, ceea ce pentru mine-i o nimica 
toată. Mai sunt şi cei ce nu cunosc secretul deschiderii uşilor mascate, 
lucru la care eu mă pricep. 

De n-aş şti decât toate acestea şi totuşi, într-o lună, două, aş descoperi 
drumul Labirintului. Am însă planul amănunţit al trecerilor şi cunosc 
semnele care duc din sală în sală. Ce altă piedică aş mai putea întâmpina? 

— Şi totuşi, în adâncul inimii tale stă ascunsă îndoiala, fiindcă te-ai 
speriat de ofiţerul care ţi s-a părut că te urmărea. 

Preotul dădu din umeri. 

— Nu mi-e teamă de nimic şi de nimeni, răspunse el liniştit, sunt numai 


prudent. Prevăd totul şi, sunt pregătit chiar şi pentru cazul când aş fi prins. 


— Te-ar aştepta chinuri îngrozitoare! şopti Ramses. 

— Niciun fel de chinuri. Din subteranele Labirintului îmi voi deschide, 
drept în faţa mea, poarta împărăției în care domneşte lumina veşnică. 

— Şi nu te vei căi amarnic? 

— Nu, pentru că urmăresc să ating o mare ţintă: vreau să ocup în stat 
locul lui Herihor. 

— îţi jur că-l vei ocupa! 

— Dacă nu voi pieri! răspunse Samentu. Şi chiar dacă drumul spre 
piscurile munţilor duce pe lângă prăpăstii, în care, alunecând, mă voi 
putea prăbuşi, ce însemnatate ar avea aceasta? Tu, stăpâne, te vei îngriji 
de soarta copiilor mei. 

— Du-te dar, zise faraonul. Eşti vrednic să fii cel mai de seamă ajutor al 


meu. 


CAPITOLUL XIX 


Părăsind oraşul Abydos, Ramses al XIII-lea pluti mereu în susul apei 
până la Tan-ta-ren (Dendera) şi Kaneh, oraşe situate aproape faţă-n faţă, 
unul pe malul răsăritean al Nilului, celălalt pe malul apusean. În Tan-ta-ren 
se aflau două lucruri vrednice de văzut: iazul, în care creşteau crocodilii 
sacri, şi templul Hator, pe lângă care se afla o şcoală superioară, unde se 
învățau medicina, muzica, practicile cultului religios şi, în sfârşit, 
astronomia. 

Faraonul le vizită pe amândouă. Se supără când i se ceru să ardă tămâie 
în faţa crocodililor sacri, pe care-i socotea nişte reptile puturoase şi 
proaste. lar când unul din ei, în timpul sacrificiului, înaintând prea mult, îl 
apucă cu dinţii de veşmânt, Ramses îl plesni în cap cu o cădelniţă de bronz 
atât de tare, încât reptila închise ochii pentru o clipă şi îşi întinse labele în 
lături; apoi se trase înapoi şi intră în apă, ca şi cum ar fi priceput că tânărul 
monarh nu suportă unele intimităţi nici chiar din partea zeilor. 

— Te pomeneşti că am săvârşit vreun sacrilegiu? îl întrebă el pe marele 
preot. 

Demnitarul cercetă pe sub pleoape să vadă dacă nu trage careva cu 
urechea şi răspunse: 

— De-aş fi ştiut că luminăţia-ta îi va face un asemenea dar, ţi-aş fi dat o 
măciucă, nu cădelniţa. Crocodilul ăsta e cel mai nesuferit "animal din tot 
templul. O dată a răpit un copil. 

— Şi l-a mâncat? 

— Părinţii au fost încântați! zise preotul. 

— Spune-mi, întrebă faraonul, după ce se gândi puţin, cum se face că 
voi, oameni înţelepţi, vă puteţi închina unor animale, pe care, pe 
deasupra, le mai şi plesniţi cu ciomagul când nu vă vede nimeni? 

Marele preot cercetă încă o dată în jurul lui şi, văzând că nu-i nimeni 
prin apropiere, răspunse: 

— Cred, stăpâne, că nu-i bănuieşti pe cei ce se închină zeului unic că ar 
socoti sfinte animalele. Ceea ce se spune e numai pentru gloată. Taurul 


Apis, căruia s-ar părea că preoţii i se închină, e cel mai frumos taur din 


Egipt şi menţine rasa cornutelor noastre. lIbişii şi cocos-târcii curăţă 
câmpiile noastre de hoituri; datorită pisicilor, 

" şoarecii nu ne nimicesc grânele, iar mulţumită crocodililor avem apă 
bună în Nil, pentru că altminteri ne-am otrăvi. Oamenii slabi de minte şi 
neluminaţi nu înţeleg însă cât ne sunt de folositoare animalele astea şi, în 
mai puţin de un an, le-ar nimici pe toate, dacă nu le-am feri viaţa prin 
ceremonii religioase. Aceasta-i taina templelor consacrate animalelor şi a 
închinării noastre în faţa lor. Tămâiem ceea ce poporul trebuie să 
cinstească, fiindcă este în propriul său folos. În templul Hator, faraonul 
trecu grăbit prin curţile şcolii de medicină şi ascultă apoi, fără prea multă 
tragere de inimă, horoscoapele astrologilor. lar când marele-preot- 
astronom îi arătă o tablă de aur pe care era gravată harta cerului, faraonul 
îl întrebă: 

— Şi se îndeplinesc prevestirile pe care le citiţi în stele? 

— Uneori da. 

— Dar dacă n-aţi citi în stele, ci în copaci, în pietre ori în cursul apelor, s- 
ar adeveri şi prevestirile acestea? 

Marele preot se simţi încurcat. 

— Luminăţia-ta n-ar trebui să ne socotească şarlatani. Prevestim 
oamenilor viitorul, pentru că asta vor să ştie şi, la drept vorbind, atâta 
înţeleg ei din astronomie. 

— Dar voi ce înţelegeţi? 

— Noi ştim cum e alcătuită bolta cerească şi cum se mişcă stelele. 

— Şi cui poate folosi aceasta? 

— Am adus Egiptului foloase destul de mari. Noi arătăm direcţia în care 
trebuie înălțate edificiile şi săpate canalele. Fără ajutorul ştiinţei noastre, 
corăbiile care plutesc pe mare nu s-ar putea depărta de la țărm. În sfârşit, 
noi întocmim calendarul, arătând şi timpul când vor avea loc anumite 
fenomene cereşti. Acum, de pildă, peste puţină vreme, vom avea o 
eclipsă... 

Ramses însă nu-l mai asculta, se întoarse şi ieşi. „Cum e cu putinţă, se 
gândi el, să construieşti un templu după un joc atât de copilăresc şi să mai 
şi treci însemnările astea pe table de aur? în trândăvia lor, sfinţii bărbaţi 


nici nu mai ştiu de ce să se apuce”. După un timp scurt petrecut în Tan-ta- 
ren, monarhul se îndreptă spre celălalt mal al Nilului, unde era oraşul 
Kaneh. 

Acolo nu se aflau temple vestite, nici crocodili sacri şi nici table de aur 
cu stele. În schimb, înfloreau olăritul şi negoţul. De acolo porneau două 
drumuri spre porturile Mării Roşii, Koseir şi Berenice, şi altul spre munţii de 
porfir, de unde se aduceau statui şi blocuri mari de piatră. În Kaneh roiau 
fenicienii; aceştia îl primiră pe monarh cu nespusă însufleţire şi-i aduseră 
tot felul de daruri scumpe, preţuind zece talanţi. Cu toate acestea, 
faraonul rămase numai o zi în Kaneh. Din Teba fusese înştiinţat că 
venerata mumie a tatălui său se şi afla în palatul din Luxor, aşteptând să 
fie înmormântată. 

Teba era în vremea aceea un oraş uriaş, ce se întindea pe o suprafaţă 
de aproape doisprezece kilometri pătraţi. Aici se afla cel mai mare templu 
din Egipt închinat lui Amon, precum şi numeroase clădiri publice şi 
particulare. Străzile principale erau largi, drepte şi pavate cu lespezi de 
piatră, iar casele, ce se înşiruiau de o parte şi de alta a malurilor Nilului, 
aveau câte patru şi cinci etaje. Teba fusese numită oraşul cu „o sută de 
porţi”, fiindcă fiecare templu şi fiecare palat avea câte o poartă uriaşă, cu 
piloni. Era, pe de o parte, un oraş în care înfloreau meşteşugurile şi 
negoţul, iar pe de alta, un fel de prag al veşniciei, deoarece pe malul de 
apus al Nilului, între munţi, se afla un număr nesfârşit de morminte de-ale 
preoţilor, nobililor şi faraonilor. 

Teba îşi datora strălucirea faraonului Amenofis al III-lea, adică Memnon, 
cel care găsise oraşul „de lut” şi-l lăsase „de piatră” şi lui Ramses al II-lea, 
care sfârşise şi întregise construcţiile începute de Amenofis. 

Pe malul de răsărit al Nilului, în partea de miazăzi a oraşului, se întindea 
cartierul uriaşelor clădiri regale, palate şi temple, unde rămăşiţele 
faraonului aşteptau ultima ceremonie. Astăzi, pe ruinele acestui cartier, se 
înalţă orăşelul Luxor. 

Când Ramses al XIII-lea sosi, Teba toată ieşi să-l întâmpine; rămaseră 
acasă doar bătrânii şi ologii, iar prin fundături hoţii. Aici, pentru prima 
oară, poporul deshămă caii de la carul regesc, trăgând el însuşi. Tot aici 


auzi faraonul, pentru prima dată, strigăte şi blesteme îndreptate împotriva 
preoţilor, ceea ce îl bucură, precum şi cererea ca ziua a şaptea să fie 
sărbătoare, lucru ce-l puse pe» gânduri. El dorea să facă acest dar 
Egiptului muncitor, dar nu-şi putuse închipui că gândurile lui ajunseseră 
atât de binecunoscute, încât poporul aşteaptă chiar traducerea lor în fapt. 

Drumul de o milă se prelungi mai multe ceasuri din pricina înghesuielii 
mulţimii. Carul regesc se oprea foarte des în mijlocul poporului şi nu se 
putea urni din loc decât când garda luminăţiei-sale izbutea să-i ridice pe 
cei care stăteau prosternaţi la pământ. 

Când, în cele din urmă, faraonul ajunse în grădinile palatului, unde 
ocupa una din aripile mai mici, fu atât de ostenit, încât nu se mai gândi în 
ziua aceea la treburile statului. A doua zi, arse tămâie în faţa rămăşiţelor 
tatălui său, ce se aflau aici, în palatul principal, spunându-i lui Herihor că 
mumia poate fi dusă la morminte. 

Acest lucru nu avu loc însă numaidecât, fiindcă din palat mumia fu dusă 
în templul lui Ramses, unde rămase să se odihnească o zi şi o noapte. Abia 
după aceea, cu deosebită pompă, fu transportată la templul Amon-Ra. 

Amănuntele ceremoniei funebre fură aceleaşi ca şi la Memfis, deşi în 
proporţii incomparabil mai mari. 

Palatele regale situate pe malul drept al Nilului, în partea de miazăzi a 
oraşului, erau legate de templul Amon-Ra, aşezat în partea de 
miazănoapte a Tebei, printr-un drum unic în felul său. Era o alee lungă de 
doi kilometri, foarte largă, plantată cu arbori uriaşi şi mărginită de două 
şiruri de sfincşi. Unii dintre ei aveau, pe trupurile lor de lei, capete de 
oameni, iar alţii capete de berbeci. De-a lungul drumului, erau câteva sute 
de asemenea sfincşi. Pe amândouă laturile aleii, se înghesuia o mulţime 
nesfârşită, venită din Teba şi din împrejurimi; iar prin mijlocul ei înainta 
alaiul funebru. Veneau deci muzicile feluritelor regimente, cete de 
bocitoare, corurile, trimişii tuturor breslelor, meseriaşilor şi negustorilor, 
precum şi ai câtorva zeci de nome cu zeii şi steagurile lor, soliile a peste 
zece popoare care aveau legături cu Egiptul şi din nou muzici, bocitoare şi 
coruri preoțești. 


Mumia faraonului călătorea şi de data asta într-o corabie de aur, însă cu 


mult mai prețioasă decât cea din Memfis. Carul pe care se afla barca, tras 
de opt perechi de boi albi, avea o înălţime de vreo două caturi şi se 
pierdea sub grămezile de cununi, jerbe, pene de struţ şi ţesături scumpe. 
Rotocoalele dese ale fumului de tămâie învăluiau carul, făcându-te să crezi 
că Ramses al XII-lea se înfăţişează poporului ca zeii, înconjurat de nori. 

De pe pilonii tuturor templelor tebane răsunau bubuituri asemeni 
tunetelor, precum şi lovituri puternice, şi totuşi tânguitoare, în discuri de 
aramă. 

Cu toate că aleea sfincşilor era liberă şi largă şi cu toate că alaiul se 
desfăşura sub comanda generalilor egipteni, astfel, încât convoiul înainta 
în ordinea cea mai deplină, totuşi, pentru străbaterea celor doi kilometri ce 
despărţeau palatele de templul lui Amon a fost nevoie de trei ceasuri. 

Ramses al XIII-lea porni din palat într-un car de aur, tras de o pereche 
de cai focoşi, când mumia lui Ramses al XII-lea se şi afla în templu. Poporul 
îngrămădit de-a lungul aleii, şi care rămăsese liniştit în timpul procesiunii, 
izbucni în strigăte atât de puternice la vederea monarhului iubit, încât 
tunetele şi sunetele ce veneau de pe pilonii templelor nu se mai auziră. 

Fu cât pe aci ca mulţimea, cuprinsă de înflăcărare, să pătrundă în 
mijlocul aleii şi să-l înconjoare pe faraon. Ramses, printr-un semn al mâinii, 
opri însă puhoiul, înlăturând astfel sacrilegiul. În răstimpul unui sfert de 
ceas, carul faraonului stră bătu aleea şi se opri în faţa uriaşilor piloni ai 
celui mai strălucit templu din Egipt. 

După cum Luxorul era un întreg cartier de palate regale, în partea de 
miazăzi a oraşului, tot aşa Karnakul era cartierul zeilor în partea de 
miazănoapte. lar templul lui Amon-Ra era cel mai de seamă templu din 
Karnak. 

Numai clădirea ocupa o suprafaţă de două hectare, iar grădinile şi 
iazurile înconjurătoare aproape douăzeci, în faţa templului se înălţau doi 
piloni înalţi cât zece caturi. Curtea, înconjurată de o galerie sprijinită de 
coloane, avea aproape un hectar, iar sala coloanelor, în care se adunau 
stările privilegiate, aproape o jumătate de hectar. Templul acesta nu era o 
simplă clădire, ci o întreagă aşezare. Sala hipostilă avea o lungime de 
peste o sută cincizeci de picioare şi o lăţime de şaptezeci şi cinci, iar 


plafonul ei se sprijinea pe o sută treizeci şi patru de coloane. Dintre ele, 
cele douăsprezece de la mijloc aveau o circumferință de cincisprezece 
picioare şi o înălţime de şase caturi. Statuile templului, aşezate alături de 
piloni şi în jurul lacului sacru, erau de aceleaşi proporții. 

În faţa porţii uriaşe, faraonul fu întâmpinat de Herihor, marele preot al 
templului. Înconjurat de un întreg sobor de preoţi, Herihor îl salută 
aproape cu trufie pe monarh şi, în timp ce ardea tămâie în faţa lui, nici nu-l 
privi măcar. Apoi, străbătând curtea, îl conduse până la hipostilă, 
poruncind totodată ca delegaţii să fie lăsaţi să intre în curtea templului. În 
mijlocul sălii hipostile era aşezată barca pe care se afla mumia faraonului, 
iar de o parte şi de alta a sălii stăteau, faţă în faţă, două tronuri deopotrivă 
de înalte. Pe unul se urcă Ramses al XIII-lea, înconjurat de generali şi de 
către nomarhi, pe celălalt Herihor, înconjurat de preoţi. Apoi, marele preot 
Mefres îi dete tiara lui Amenhotep, iar tânărul faraon văzu, pentru a doua 
oară, pe capul lui Herihor, şarpele de aur, simbolul puterii regale. Pălind de 
mânie, îşi zise în gând: 

„Cum ţi-aş mai smulge ureusul, cu cap cu tot!” 

Tăcu însă, ştiind bine că în templul acesta, cel mai mare din Egipt, 
Herihor era stăpân, egal al zeilor şi poate chiar mai puternic decât însuşi 
faraonul. 

În timp ce mulţimea umplea curtea, în templu, dincolo de draperia de 
purpură ce oprea intrarea muritorilor de rând, răsunau harpele şi cântările 
molcome; Ramses îşi roti privirea prin sală. Pădurea aceasta de coloane 
masive, acoperite de sus până jos cu picturi, lumina misterioasă ce inunda 
sala şi tavanul suspendat, toate făcură asupra lui o impresie covârşitoare. 

„Ce însemnătate mai poate avea victoria de la Lacurile Sodice? gândi el. 
Să construieşti însă un astfel de edificiu, iată ce înseamnă să faci o operă 
adevărată. Şi doar l-au înălţat chiar ei.” 

în clipa aceea, îşi dădu seama limpede de puterea castei preoțești. Va fi 
oare el, oastea lui şi chiar întreg poporul, în stare să dărâme templul? Şi 
dacă-i greu să înfrunţi clădirea, va fi mai uşor să-i dobori pe făuritorii ei? 

ÎI trezi din gândurile acestea neplăcute vocea marelui preot Mefres. 


— Luminăţia-ta, spuse bătrânul, Eu, cel mai cinstit supus al zeilor (şi se 


înclină în faţa lui Herihor) şi voi nomarhi, scribi, războinici şi popor de rând! 
Preacucernicul Herihor, marele preot al templului, ne-a chemat să 
judecăm, după vechiul obicei, faptele pământeşti ale faraonului mort, 
hotărând dacă are sau nu drept la înmormânta re... 

Faraonul se aprinse de mânie. Nu era de ajuns că-l nesocoteau pe el, 
dar cutezau, pe deasupra, să judece faptele tatălui său, hotărând dacă 
putea fi sau nu înmor-mântat! 

Dar se linişti în curând. Nu era decât o formalitate, tot atât de veche cât 
şi dinastiile egiptene. De fapt, nici nu era vorba de o judecată, ci de o 
laudă adusă celui mort. 

La un semn al lui Herihor, marii preoţi se aşezară pe taburete. Nomarhii 
şi generalii din jurul tronului lui Ramses rămaseră însă în picioare, nefiind 
scaune şi pentru ei. 

Faraonul îşi întipări în minte ocara aceasta; dar făcu în aşa fel, încât nu 
se putu şti dacă văzuse ori nu nesocotirea celor ce-i erau apropiaţi. Mefres 
vorbea în timpul acesta despre viaţa fostului faraon. 

— Ramses al XII-lea n-a săvârşit niciunul din cele patruzeci şi două de 
păcate, aşa încât judecata zeilor nu-l va osândi. Şi cum, prin grija 
deosebită a preoţilor, mumia sa a fost înzestrată cu toate amuletele, 
rugăciunile, îndrumările şi descântecele de trebuinţă, nu încape îndoială că 
faraonul se află în lăcaşul zeilor, alături de Osiris, el însuşi fiind Osiris. 
Firea divină a lui Ramses al XII-lea s-a văzut încă din timpul vieţii sale. A 
domnit peste treizeci de ani, a dat poporului o pace trainică şi îndelungată, 
a construit sau a terminat construirea multor temple. El însuşi mare preot, 
i-a întrecut prin virtute pe cei mai cucernici dintre aceştia. De-a lungul 
întregii sale domnii, slăvirea zeilor şi ridicarea sfintei caste preoţeşti s-au 
aflat la loc de cinste. lată de ce l-au îndrăgit puterile cereşti, iar Honsu, 
unul dintre zeii tebani, primindu-i rugămintea, a binevoit să meargă în 
Buhten şi să alunge acolo duhul rău din fiica regelui. Mefres se odihni o 
clipă, apoi vorbi mai departe: - Dovedindu-vă, aşadar, că Ramses al XII-lea 
a fost zeu, vă veţi întreba cu ce scop fiinţa aceasta aleasă a pogorât pe 
pământ egiptean, petrecând aici câteva zeci de ani. A făcut astfel cu 
gândul de a îndrepta lumea, care din pricina pierderii credinţei e tot mai 


stricată. Căci cine se îngrijeşte azi de lucrurile sfinte? Cine se gândeşte să 
îndeplinească voinţa zeilor? Departe, spre miazănoapte, marele popor 
asirian crede numai în puterea spadei şi înrobeşte popoarele, în loc să 
cerceteze tainele înţelepciunii şi ale credinţei. Mai aproape de noi se află 
fenicienii, al căror singur zeu e aurul, pe care-l slujesc prin înşelăciune şi 
camătă. Cât despre celelalte popoare - hittiţii la răsărit, libienii la apus, 
etiopienii la miazăzi şi grecii la Mediterană - sunt toate barbare şi pornite 
pe jaf. În loc să muncească fură, iar în loc să cerceteze înţelepciunea, 
beau, joacă zaruri ori trândăvesc în neştire ca vitele trudite. În toată 
lumea, nu se află decât un singur popor credincios şi înţelept cu adevărat, 
poporul egiptean. Dar nu vedeţi ce se întâmplă şi la noi? Din pricina unor 
străini lipsiţi de credinţă, care ne-au împânzit ţara, religia a decăzut. Cum 
beau un pahar mai mult, demnitarii îşi bat joc de zei şi de viaţa veşnică, iar 
poporul împroaşcă cu noroi statuile sfinte şi nu mai aduce jertfe templelor. 
Risipa a luat locul cumpătării, iar desfrânarea pe al înţelepciunii. Fiecare 
vrea să poarte peruci uriaşe, să se ungă cu uleiuri parfumate, să aibă 
veşminte ţesute cu fir de aur, să se împodobească cu lănţişoare şi brățări 
bătute în pietre scumpe. Nimănui nu-i mai place turta de grâu, ci vrea 
plăcintă cu lapte şi miere, cu berea vrea să-şi spele picioarele, iar setea să 
şi-o potolească cu vinuri străine. lată de ce întreaga nobilime e plină de 
datorii, poporul împovărat de muncă şi bătut, iar pe alocurea izbucnesc 
răscoale. Dar ce spun eu - pe alocurea? De câtva timp, din pricina unor 
uneltitori nevăzuţi, auzim prin tot Egiptul:,. Daţi-ne o zi de odihnă după 
şase de muncă!... Nu ne mai bateţi fără judecată! Daţi-ne în stăpânire un 
petic de pământ!"... Toate acestea vestesc ruina apropiată a statului 
nostru, împotriva căreia trebuie găsită scăparea. lar aceasta n-o putem 
găsi decât în religie, care ne învaţă că poporul trebuie să muncească, 
preoţii, deoarece cunosc viaţa zeilor, să-i hotărască munca, iar faraonul şi 
slujbaşii lui să vegheze ca munca aceasta să fie bine îndeplinită. Aşa ne 
învaţă religia. Călăuzit de aceste reguli a cârmuit Osiris-Ramses al XII-lea, 
cel asemenea zeilor. lar noi, marii preoţi, recunoscându-i meritele, vom 
săpa pe mormântul lui şi în temple cuvintele acestea: „Boul Horus, 


puternicul Apis, care a reunit coroanele regatului, vulturul de aur care 


cârmuieşte cu sabia, învingătorul a nouă popoare, regele Egiptului de Sus 
şi de Jos, stăpânul celor două lumi, fiul soarelui Amen-mer-Ramsses, 
îndrăgit de Amon-Ra, stăpânul şi monarhul Tebaidei, fiul lui Amon-Ra, 
înfiat de Horus, zămislit de Hormah, rege al Egiptului, biruitorul Feniciei, 
stăpânitor peste nouă popoare." 

Când cei de faţă întăriră prin strigăte hotărârea luată, de după draperie 
se iviră dansatoarele, care executară un dans sacru în faţa sarcofagului. 
Preoţii arseră tămâie. Apoi mumia fu scoasă din corabie şi dusă în 
Sanctuarul lui Amon, unde Ramses al XIII-lea nu avea dreptul să intre. 

Scurtă vreme după aceasta, serviciul divin luă sfârşit şi cei de faţă 
părăsiră templul. 

Întorcându-se la palatul din Luxor, tânărul faraon era atât de adâncit în 
gânduri, încât aproape că nu văzu mulţimea nesfârşită şi nici nu-i auzi 
strigătele. 

„Nu pot să-mi înşel inima, îşi spunea el în gând. Marii preoţi mă 
nesocotesc, ceea ce, până acum, nu i s-a întâmplat nici unui faraon. Îmi 
arată, pe deasupra, şi chipul în care le pot câştiga bunăvoința. Ei vor să 
cârmuiască statul, iar eu să veghez la îndeplinirea poruncilor lor... Dar nu 
va fi aşa. Eu voi porunci, iar voi veţi îndeplini poruncile. Ori voi pieri, ori îmi 


voi pune piciorul regesc pe grumajii voştri...” Venerata mumie a lui 
Ramses al XII-lea rămase timp de două zile în templul lui Amon-Ra, unde 
nici chiar marii preoţi, cu excepţia lui Herihor şi Mefres, nu puteau 
pătrunde. În faţa mortului ardea o singură făclie, a cărei flacără, 
întreţinută într-un chip miraculos, nu se stingea niciodată. Deasupra 
sarcofagului plutea un vultur cu cap de om, simbolul sufletului. Nimeni nu 
ştia dacă era vorba de vreo maşinărie sau de o făptură cu adevărat vie. Un 
lucru, însă, era neîndoielnic: preoţii care cutezau s-o privească pe furiş, de 
după draperie, vedeau cum vietatea aceasta, care plutea în aer, deşi nu 
era sprijinită pe nimic, mişca totuşi gura şi ochii. 

Ceremonia înmormântării se desfăşură mai departe. Corabia de aur îl 
duse pe fostul faraon de cealaltă parte a Nilului, după ce trecu mai întâi, 


înconjurată de un alai uriaş de preoţi, bocitoare, ostaşi şi popor, în sunetul 


74 Inscripţie autentică pe un sarcofag (n. a.). 


muzicii, al bocetelor şi al cântărilor prin strada principală din Teba. Largă, 
netedă, plantată cu arbori, era poate cea mai frumoasă stradă din Egipt: 
casele, cu patru sau chiar cu cinci etaje, erau acoperite de sus până jos cu 
mozaic sau cu basoreliefuri în culori, de parcă cineva ar fi atârnat pe 
fațadele lor nişte covoare uriaşe, viu colorate, sau le-ar fi acoperit cu 
tablouri imense, înfăţişând munca neguţătorilor, a meşteşugarilor, a 
corăbierilor, precum şi a popoarelor din ţări îndepărtate. Într-un cuvânt, nu 
era o stradă, ci mai degrabă o galerie nesfârşită de tablouri, stângaci 
lucrate, dar atrăgătoare prin coloritul lor. 

Convoiul funebru înaintase vreo doi kilometri de la miazănoapte spre 
miazăzi. Cam pe la mijlocul oraşului, se opri şi apoi coti la apus, spre Nil. 

În dreptul acestui loc, se afla, în mijlocul fluviului, o insulă mare, la care 
se ajungea cu ajutorul unui pod plutitor. Pentru a preîntâmpina 
accidentele, generalii, care conduceau procesiunea, aşezară oamenii în 
rânduri de câte patru, poruncindu-le să înainteze foarte încet şi fără 
cadență. Tot în acest scop, muzicile din fruntea fiecărui grup începură 
imnurile fiecare în alt tact. 

În câteva ceasuri, procesiunea trecu peste primul pod, ajungând în 
insulă, de unde, cu ajutorul celui de al doilea pod, atinse malul stâng, cel 
apusean, al Nilului. 

Dacă jumătatea de răsărit a Tebei se putea numi oraşul zeilor şi al 
regilor, cea de apus era un întreg cartier al templelor şi mormintelor 
închinate memoriei strămoşilor. 

De la NII, alaiul se îndreptă înspre munţi, pe drumul principal. La miazăzi 
de acest drum, pe o colină, se afla templul înălţat în amintirea victoriei lui 
Ramses al Ill-lea. Pereţii templului înfăţişau popoarele supuse de el s 
hittiţi, amoreiţi, filistini, etiopieni, arabi şi libieni. Puțin mai jos, se înălţau 
cele două statui uriaşe ale lui Amenhotep al Il-lea, a căror înălţime, cu 
toate că faraonul era înfăţişat şezând, era cât cinci caturi. Una din statui 
avea o însuşire miraculoasă: la revărsatul zorilor, în bătaia razelor soarelui, 
scotea sunete întocmai ca o harpă, ale cărei strune se rup, una câte una. 

Încă şi mai aproape de drum, tot pe partea stângă, se vedea 


Ramesseian, templul, nu prea mare, dar nespus de frumos al lui Ramses al 


II-lea. Intrarea era străjuită de patru statui în mâinile cărora se zărea 
sceptrul faraonilor, în curte se înălța monumentul lui Ramses al II-lea, a 
cărui înălţime atingea patru caturi. 

Drumul urca mereu, în pantă domoală, lăsând să se vadă tot mai 
limpede coline nespus de abrupte, ce semănau cu un burete: erau 
mormintele demnitarilor egipteni, în faţa acestor stânci prăpăstioase se 
înălța templul, întru totul ciudat, al reginei Hatasu. Clădirea avea o 
lungime de patru sute cincizeci de picioare. Din curtea înconjurată de 
ziduri se pătrundea, prin nişte scări, într-o altă curte înconjurată de 
coloane, sub care se afla templul subteran. Din curtea cu coloane se intra, 
tot pe scări, într-un templu săpat în stâncă, sub care se aflau alte 
subterane. 

Templul avea astfel două etaje: unul deasupra pământului, altul 
dedesubt, fiecare împărțindu-se la rândul lui în două părţi: cea de sus şi 
cea de jos. Scările erau imense, având în loc de balustrade două rânduri 
de sfincşi. Intrarea fiecărei scări era păzită de câte două statui, înfăţişate 
şezând. 

Din faţa templului Hatasu, începea trecătoarea întunecată ce lega 
mormintele demnitarilor de mormintele faraonilor. Între ele se afla, săpat 
în stâncă, mormântul marelui preot Retemenof, ale cărui încăperi şi 
coridoare subterane se întindeau pe o suprafaţă de aproape un hectar. 

Alaiul înainta pe un drum abrupt, săpat într-unul din pereţii de stâncă ai 
trecătorii, atât de îngust, încât oamenii dădeau şi ei ajutor boilor, 
împingând uşor corabia mortuară. În sfârşit, convoiul se opri într-un loc 
mai larg, aflat la vreo cincisprezece caturi deasupra fundului trecătorii. Aici 
era poarta ce ducea la mormântul subteran, pe care faraonul îl construise 
de-a lungul unei domnii de treizeci de ani. Cripta alcătuia un adevărat 
palat, având încăperi pentru faraon, pentru familia lui şi pentru slujitori, 
sală de mâncare, odaie de dormit şi baie, sanctuare închinate feluriţilor zei 
şi, în sfârşit, o fântână, în fundul căreia se afla o odaie mică, unde avea să 
se odihnească pe veci mumia faraonului. La flacăra torţelor aprinse se 
vedeau pereţii încăperilor acoperiţi cu inscripţii şi imagini ce vorbeau 


despre înfăptuirile şi petrecerile celui răposat: vânătoarea, construirea 


templelor şi canalelor, călătoriile triumfale, ceremoniile închinate zeilor, 
luptele oştilor sale cu duşmanii, munca poporului. Dar nu numai atât: în 
odăi, în care se găsea mobilier, vase, care şi arme, flori, carne, aluaturi şi 
vin, se mai aflau şi numeroase statui. Multe din ele îl înfăţişau pe Ramses 
al XII-lea, pe preoţii, demnitarii, femeile, ostaşii şi sclavii lui, fiindcă un 
faraon nu se putea lipsi nici pe lumea cealaltă de lucruri scumpe, de 
mâncăruri alese şi de slujitori credincioşi. 

După ce carul mortuar se opri la intrarea mormântului, preoţii scoaseră 
mumia din sarcofag şi o puseră pe pământ, cu spatele sprijinit de stâncă. 
Atunci Ramses al XIII-lea arse tămâie în faţa rămăşiţelor tatălui său, iar 
regina Nikotris, prinzând cu braţele gâtul mumiei, începu să-i vorbească, 
plângând: 

— „Eu sunt sora ta, soţia ta Nikotris; nu mă părăsi, o, făptură măreaţă! 
Doreşti cu adevărat, bunul meu părinte, să mă îndepărtez? lar dacă voi 
pleca şi vei rămâne singur, va fi oare cineva cu tine?” ” 

În clipa aceea, marele preot Herihor arse şi el tămâie în faţa mumiei, iar 
Mefres vărsă vin, zicând: 

— „Aducem jertfa aceasta celui ce-ţi seamănă întocmai, lui Osiris-Mer- 
amen-Ramses, stăpânitorul Egiptului de Sus şi de Jos, al cărui glas va 
spune adevărul în faţa marelui zeu”. 

Apoi bocitoarele şi corurile preoţilor intonară: 

Corul |: „Tânguiţi-vă, tânguiţi-vă. Plângeţi, plângeţi neîncetat, cât puteţi 
de tare. 

Bocitoarele: O, călător cucernic ce-ţi îndrepţi paşii spre împărăţia 
veşnică, vai! Cât de repede ne eşti răpit! 

Corul II: Cât de frumos e ceea ce i se întâmplă! L-a iubit nespus de mult 
pe zeul Honsu din Teba şi de aceea zeul i-a îngăduit acum să ajungă în 
apus, alături de slujitorii săi. 

Bocitoarele: O, tu, care ai fost înconjurat de atâţia slujitori, va trebui 
acum să fii singur. Tu, care ai purtat straie subţiri şi ţi-a plăcut rufăria 
curată, zaci acum în veşmintele de ieri! 


Corul |: în pace, în pace te îndreaptă spre apus, o, stăpânul nostru, 

mergi în pace. Te vom vedea din nou când va sosi ziua veşniciei, fiindcă tu 
te duci în împărăţia ce-i uneşte între ei pe toţi oamenii."76 

După aceasta, începură ultimele ritualuri ale ceremoniei. Fură aduse 
animalele - boul şi antilopa - pe care nu le ucise Ramses al XIII-lea, ci le 
sacrifică locţiitorul său în faţa zeilor, marele preot Sem. Câţiva preoţi de 
rând despicară repede animalele, iar Herihor şi Mefres luară pulpele cu 
care atinseră pe rând gura mumiei, însă mumia nu voia să mănânce, 
fiindcă era încă neînsufleţită, iar gura ei închisă. De aceea, Mefres spălă 
mumia cu apă sfinţită, arse miresme şi alaun, zicând: - „lată-l stând pe 
părintele meu, iată-l stând pe Osiris-Mer-amen-Ramses. Eu sunt fiul tău, 
eu sunt Horus. Vin la tine ca să te purific şi să te înviez. Pun înapoi 
mădularele tale, unesc ce a fost tăiat, căci eu sunt Horus, răzbunătorul 
părintelui meu. Te aşezi pe tronul lui Ra şi porunceşti zeilor. Fiindcă tu eşti 
Ra, cel care purcede din Nut şi care îl naşte pe Ra în fiecare dimineaţă, 
care îl naşte pe Mer-amen-Ramses în fiecare zi, întocmai ca şi pe Ra.” 7” 

Spunând acestea, marele preot atingea cu amulete gura, pieptul, 
mâinile şi picioarele mumiei. Apoi, din nou, se auziră corurile: 

Corul |: „Osiris-Mer-amen-Ramses va mânca şi va bea de acum înainte 
tot ce mănâncă şi beau zeii. Se aşază în lăcaşul lor, e sănătos şi tot atât de 
puternic ca ei. 

Corul Il: Are putere în toate mădularele. E înverşunat ori de câte ori, 
flămând fiind, nu poate mânca, ori, însetat fiind, nu poate bea. Corul |: O, 
zei, îmbiaţi-l pe Osiris-Mer-amen-Ramses cu mii şi mii de carafe de vin, cu 
mii de veşminte, pâini şi boi. Corul II: O, voi, pământeni care veţi trece pe- 
aici. Dacă viaţa vă e scumpă, iar moartea urâtă, dacă doriţi ca rangurile 
voastre să treacă asupra urmaşilor voştri, spuneţi rugăciunea aceasta, 
pentru cel ce se află îngropat aici. Mefres: O, voi, cei mari, voi, proroci, voi, 
prinți, scribi şi faraoni! Voi, oameni, care peste un milion de ani veţi veni 
după mine, dacă vreunul dintre voi, în locul numelui meu îl va pune pe al 


său, zeii îl vor pedepsi; nimicindu-i făptura pe acest pământ..." 

După această invocaţie, preoţii aprinseră torţele, luară mumia şi o 
puseră din nou în sarcofagul care amintea înfăţişarea omenească. 

Apoi, neluând în seamă strigătele, tânguirile şi împotrivirea bocitoarelor, 
duseră uriaşa povară spre mormânt. Străbătură la lumina torţelor câteva 
coridoare şi săli şi se opriră acolo unde se afla fântâna. Scoborâră 
sarcofagul într-o deschizătură îngustă, pe care o zidiră repede, în aşa fel, 
încât nici ochiul cel mai ager să nu poată descoperi intrarea în criptă. Apoi 
se întoarseră sus şi cu o grijă tot atât de mare zidiră intrarea fântânii. 

Toată lucrarea fu săvârşită de către preoţi, fără martori, şi cu o precizie 
atât de mare, încât mumia lui Ramses al XII-lea odihneşte până în ziua de 
azi în tainica sa locuinţă, ferită de tâlhari şi de curiozitatea vremurilor noi. 
În răstimp de douăzeci şi nouă de secole, au fost pângărite multe 
morminte regeşti; acesta a rămas neatins. În timp ce un grup de preoţi 
zideau rămăşiţele cucernicului faraon, alt grup, luminând încăperile 
subterane, îi poftiră pe cei vii la ospăț. În sala de ospeţe intrară Ramses al 
XIII-lea, regina Nikotris, marii preoţi Herihor, Mefres şi Sem, precum şi vreo 
cincisprezece demnitari şi oşteni. În mijlocul încăperii erau întinse mese 
încărcate cu mâncăruri, vinuri şi flori: lângă un perete, statuia fostului 
faraon, sculptată în porfir, părea că-i priveşte pe cei de faţă, poftindu-i, cu 
un zâmbet melancolic, să mănânce. 

Ospăţul începu cu un dans sacru, însoţit de cântecul uneia dintre cele 
mai de seamă preotese: 

— „Bucuraţi-vă de zilele fericirii, fiindcă viaţa nu ţine decât o clipă. 
Bucuraţi-vă de fericire, fiindcă, intrând în mormânt, zilele vă vor fi 
nesfârşite şi vă veţi odihni în veci!"”? După preoteasă, luă cuvântul un 
proroc care, în acompaniamentul harpelor, rosti cu glas de melopee: 

— „Lumea e veşnic schimbătoare şi în neîntreruptă înnoire. E înţeleaptă 
orânduirea soartei, e vrednică de cinstire hotărârea lui Osiris, după care 
trupul, trecut din viaţă, e supus nimicirii şi pieirii, în vreme ce pe urma lui 
supraviețuiesc alte trupuri. Faraonii, aceşti zei care au fost înaintea 
noastră, acum se odihnesc în piramide; mumiile lor şi cei ce le semănau 


aidoma au rămas, cu toate că palatele ce le-au înălţat nu se mai află pe 

vechile locuri, ca şi cum nici n-ar fi fost... 

Nu deznădăjdui, ci lasă-te în voia poftelor şi bucuriei; păstrează-ţi însă 
inima nefîntinată până ce va veni ziua când vei implora, iar Osiris, zeul a 
cărui inimă nu mai bate acum, nu va da ascultare rugii tale. Tânguirile 
lumii întregi nu pot reda fericirea omului care zace în mormânt; bucură-te 
deci de zilele fericirii şi nu-ţi nesocoti desfătările. Nu se află om care să 
poată lua cu sine, pe lumea cealaltă, ceea ce are mai de preţ. Nu se află 
om care să se fi întors de acolo!"% Ospăţul se sfârşi şi aleasa adunare, 
tămâind încă o dată statuia celui ce nu mai era, porni înapoi spre Teba. În 
templul mortuar rămaseră numai preoţii care urmau să aducă regulat 
jertfe faraonului, precum şi străjile puse să păzească mormântul, ca nu 
cumva tâlharii să fie ispitiţi de săvârşirea vreunui sacrilegiu. 

Din clipa aceea, Ramses al XII-lea rămase singur în cripta lui tainică. Prin 
ferestruica mică, ascunsă în stâncă, de-abia de se strecura penumbra. În 
locul penelor de struţ, deasupra faraonului foşneau aripile unor lilieci 
uriaşi. În locul muzicii răsunau în noapte vaietele sfâşietoare ale hienelor 
şi, din când în când, urletele vreunui leu care saluta, din pustiul său, pe 


faraonul din mormânt. 

CAPITOLUL XX 


După înmormântarea faraonului, viaţa îşi reluă cursul obişnuit în Egipt, 
iar Ramses al XIII-lea se întoarse la treburile statului. În luna Epifi, adică 
sfârşitul lui aprilie şi începutul lui mai, noul monarh vizită oraşele aflate de- 
a lungul Nilului, dincolo de Teba. Se duse astfel la Sni, însemnat centru 
industrial şi comercial, unde se găsea şi templul Kneph, adică „sufletul 
lumii”. Merse apoi la Edfu, al cărui templu, cu piloni cât zece caturi, avea o 
bibliotecă uriaşă de papirusuri. Pe pereţii acesteia era săpată, însoţită de 
desene, însemnarea tuturor cunoştinţelor de pe vremea aceea privitoare 
la geografie, astronomie şi teologie. Faraonul zăbovi puţin şi la carierele 
de piatră din Hennu, iar la Nubi, adică la Kom-Ombo, aduse jertfe lui 
Horus, zeul luminii, şi lui Sebek, zeul întunericului. Vizită insula Ab, ca un 
smaragd aşezat printre stânci negre, unde creşteau cele mai bune 
curmale şi care mai era numită „capitala elefanților”, deoarece aici se 
făcea cel mai intens negoţ cu fildeş. Trecu, în sfârşit, şi prin oraşul Sunnu, 
de lângă prima cataractă a Nilului, vizitându-i uriaşele mine de granit şi de 
sienit, unde stâncile erau despicate cu ajutorul unor aripi de lemn mişcate 
de apă şi unde se tăiau obeliscuri înalte cât nouă caturi. Oriunde se ducea 
noul faraon al Egiptului, pretutindeni supuşii îl întâmpinau cu o însufleţire 
fără margini. Până şi osândiţilor care lucrau în mine şi ale căror trupuri 
erau pline cu răni de nevindecat faraonul le pricinui clipe de bucurie, 
deoarece poruncise să fie scutiţi de muncă timp de trei zile. 

Ramses al XIII-lea putea fi mulţumit şi mândru, fiindcă niciun faraon 
până atunci, nici chiar în cursul unei călătorii triumfale, nu fusese primit ca 
el, în paşnica lui drumeţie. Nomarhii, scribii şi marii preoţi, văzând 
nemărginita dragoste a poporului pentru noul faraon, se înclinară în faţa 
puterii lui, şoptindu-şi între ei: 

— Mulţimea-i ca o turmă de tauri, iar noi, asemeni unor furnici 
prevăzătoare şi chibzuite. Să-l cinstim, aşadar, pe noul stăpân, ca să ne 
putem bucura de sănătate şi să ne ferim de năpastă. În chipul acesta, 
împotrivirea demnitarilor, ce fusese nespus de puternică cu câteva luni în 


urmă, pierise, făcând loc unei supuneri desăvârşite. Întreaga nobilime şi 


preoţime se prosterna în faţa lui Ramses al XIII-lea. 

Rămăseseră neînduplecaţi doar Mefres şi Herihor. Astfel că, încă din 
prima zi a întoarcerii faraonului la Teba, marele vistiernic îi dădu două ştiri 
neplăcute. 

— Toate templele, spuse el, nu ne mai dau nimic pe credit şi te roagă, în 
chipul cel mai umil, să le înapoiezi banii împrumutaţi vistieriei, în curs de 
doi ani. 

— Înţeleg, răspunse Ramses, lucrul e pus la cale de preacinstitul Mefres. 
Cât datorăm templelor? 

— Vreo cincizeci de mii de talanţi. 

— Timp de doi ani trebuie să plătim cincizeci de mii de talanţi, repetă 
faraonul. Şi ce mai vrei să-mi spui? 

— Încasarea dărilor merge foarte greu, adăugă vistiernicul. De trei luni 
încoace, am primit de-abia un sfert din ce ni se cuvenea. 

— Dar ce s-a întâmplat? Vistiernicul era încurcat. 

— Am auzit, spuse el, că nişte oameni răspândesc zvonul, printre ţărani, 
că sub domnia luminăţiei-tale pot să nu mai plătească dările... 

— Ha-ha! râse Ramses. Mi se pare că oamenii aceştia seamănă ca două 
picături de apă cu preacinstitul Herihor. Vrea oare să mă lase să mor de 
foame? Şi cu ce plăteşti cheltuielile zilnice? 

— Ne împrumută fenicienii, aşa cum le-a poruncit Hiram, răspunse 
vistiernicul. Până acum am primit opt mii de talanti. 

— Înscrisuri le daţi? 

— Şi înscrisuri şi zăloage, oftă vistiernicul. Spun ei că-i numai aşa, o 
formă neînsemnată, dar pe de altă parte se instalează pe domeniile 
luminăţiei-tale şi iau tot ce apucă de la ţărani. 

Bucuros de primirea poporului şi de umilinţa nobililor, faraonul nu mai 
era nici măcar mânios pe Herihor şi pe Mefres. Trecuse vremea mâniei, 
acum sosise clipa faptelor Şi Ramses îşi întocmi planul pe loc. 

A doua zi, chemă oamenii în care avea cea mai deplină încredere, pe 
marele preot Sem, pe Pentuer, Tutmozis şi pe Hiram, fenicianul. Când se 
adunară cu toţii, le spuse: 


— Ştiţi, desigur, că templele mi-au cerut să le înapoiez banii 


împrumutaţi tatălui meu veşnic viu. Orice datorie e un lucru sfânt, iar cea 
cuvenită zeilor ar fi prima pe care aş plăti-o bucuros. Dar vistieria e goală, 
fiindcă până şi încasarea dărilor se face cu greutate. De aceea, socotesc 
că statul e în primejdie şi sunt silit să cer din comorile păstrate în Labirint. 

Cei doi preoţi se mişcară, tulburaţi. 

— Ştiu, continuă faraonul, că după legile noastre sfinte, porunca mea 
nu-i de ajuns ca să se deschidă subteranele Labirintului. Dar preoţii de- 
acolo mi-au spus ce am de făcut. Trebuie să-i adun pe reprezentanţii 
tuturor stărilor din Egipt, câte treisprezece din fiecare, şi să obţin de la ei 
încuviințarea voinţei mele. Ramses zâmbi şi încheie: 

— V-am chemat ca să mă ajutaţi să-i adun şi iată ce vă poruncesc: tu, 
cinstite Sem, îmi vei alege treisprezece preoţi şi treisprezece nomarhi. Tu, 
Pentuer, vei alege de prin nome treisprezece ţărani şi treisprezece 
meşteşugari. Tutmozis va găsi treisprezece ofiţeri şi treisprezece nobili, iar 
prinţul Hiram va avea grijă să am treisprezece neguţători. Doresc ca 
adunarea aceasta să se ţină cât mai repede, în palatul meu din Memfis, şi 
să consimtă, fără să-şi piardă vremea cu prea multă vorbărie, ca Labirintul 
să procure bani vistieriei mele... 

— Cutez să reamintesc luminăţiei-tale, spuse marele preot Sem, că de la 
adunare nu pot lipsi nici Herihor şi nici Mefres, care au dreptul, ba chiar şi 
datoria, să se împotrivească atingerii tezaurului din Labirint. 

— Da, sunt întru totul de aceeaşi părere! răspunse faraonul cu vioiciune. 
Ei îşi vor spune părerea lor, eu pe a mea. lar adunarea va judeca: poate 
exista un stat fără bani? E chibzuit lucru să înghesui, în neştire, comorile în 
beciuri, în timp ce statul e ameninţat de prăbuşire? 

— Cu câteva safire din cele ce zac în Labirint s-ar putea acoperi toate 
datoriile pe care le aveţi la fenicieni, întări Hiram. Mă voi duce îndată 
printre neguţători şi voi aduce nu treisprezece, ci treisprezece mii, care 
vor vota la porunca luminăţiei-tale. Zicând acestea, fenicianul căzu cu faţa 
la pământ şi plecă. 

După ce Hiram ieşi, marele preot Sem spuse: 

— Nu ştiu dacă a fost bine că a luat parte la consfătuire un străin. 


— A trebuit! strigă faraonul. Hiram nu numai că are o mare înrâurire 


asupra neguţătorilor noştri, dar, ceea ce este şi mai important, el e cel 
care ne procură azi bani. Am vrut să-l încredinţez că mă gândesc la 
împrumuturile lui şi că am mijloace să le acopăr... 

Urmară câteva clipe de tăcere, de care se folosi Pentuer, pentru a 
spune: 

— Dacă luminăţia-ta îngăduie, eu pot pleca de îndată, spre a mă îngriji 
cu strângerea ţăranilor şi a meşteşugarilor. Ei vor vota cu toţii pentru 
stăpânul nostru, dar din mulţime trebuie aleşi cei mai înţelepţi. Se înclină 
şi ieşi. 

— Dar tu, Tutmozis? întrebă Ramses. 

— Sunt atât de sigur, stăpâne, de nobilimea şi de armata ta, încât, în loc 
să vorbesc despre acest lucru, îndrăznesc să-ţi înfăţişez o rugăminte 
personală de-a mea. 

— Vrei bani? 

— De loc! Vreau să mă însor... 

— Tu? exclamă faraonul. Cine-i femeia căreia zeii i-au hărăzit o atât de 
mare fericire? 

— Frumoasa Hebron, fiica preacinstitului nomarh al Tebei, Antef, 
răspunse Tutmozis, râzând. Dacă luminăţia-ta vei binevoi s-o ceri în 
căsătorie pentru mine de la familia ei vrednică de cinste... aş vrea să spun 
că dragostea mea pentru tine ar spori şi mai mult, dar mă opresc, fiindcă 
aş minţi... 

Faraonul îl bătu pe umăr. 

— Lasă, lasă! Nu mă mai încredința de ceea ce ştiu prea bine, zise el. 
Mă voi duce mâine la Antef şi, pe zei, cred că în răstimp de câteva zile voi 
putea vesti nunta! lar acum, te poţi duce la Hebron a ta... Rămânând 
numai cu Sem, faraonul îl întrebă: 

— Privirea ţi-e posomorâtă. Te îndoieşti oare că vei putea găsi 
treisprezece preoţi gata să îndeplinească poruncile mele?. 

— Sunt sigur că aproape toţi preoţii şi nomarhii vor face toate cele de 
cuviinţă pentru fericirea Egiptului şi mulţumirea luminăţiei-tale. Nu uita 
însă, stăpâne, că atunci când e vorba de tezaurul Labirintului, hotărârea 


supremă o ia Amon. 


— Statuia lui Amon din Teba? 

— Da. 

Faraonul dădu dispreţuitor din mâini. 

— Amon, spuse el, înseamnă Herihor şi Mefres. Că ei se vor împotrivi, 
ştiu prea bine: dar nici prin minte nu-mi trece să văd cum se prăbuşeşte 
statul din pricina împotrivirii a doi oameni. 

— Te înşeli, spuse cu gravitate Sem. E drept că de multe ori statuile 
zeilor fac ceea ce vor marii lor preoţi, dar... nu totdeauna! În templele 
noastre, stăpâne, se întâmplă uneori lucruri neobişnuite, ciudate. Uneori 
statuile zeilor fac şi spun ele singure ce vor... 

— În cazul acesta sunt liniştit, îl întrerupse faraonul. Zeii cunosc starea 
statului şi citesc în inima mea. Vreau ca Egiptul să fie fericit şi întrucât 
aceasta e singura mea năzuinţă, niciun zeu înţelept şi bun nu-mi va pune 
piedici. 

— O, de s-ar împlini cuvintele luminăţiei-tale! şopti marele preot. 

— Cred că vrei să-mi spui ceva, zise Ramses, văzând că înlocuitorul său 
religios întârzie să-şi ia rămas bun. 

— Da, stăpâne. Sunt dator să-ţi reamintesc că fiecare faraon, îndată 
după preluarea puterii şi înmormântarea înaintaşului său, trebuie să se 
gândească la două construcţii: un mormânt pentru sine şi un templu 
pentru zei. 

— Da, aşa-i! exclamă faraonul. M-am gândit deseori, dar, neavând bani, 
nu m-am grăbit să iau o hotărâre. Fiindcă, adăugă el plin de însufleţire, de 
voi construi ceva, vreau să fie un lucru măreț, astfel ca Egiptul să nu mă 
uite prea repede. 

— Luminăţia-ta se gândeşte la o piramidă? 

— Nu. N-am să pot construi o piramidă mai mare decât a lui Keops şi 
niciun templu mai mare decât al lui Amon din Teba. Statul e prea sărac 
pentru astfel de opere uriaşe. Va trebui să fac ceva cu desăvârşire nou, 
fiindcă, drept să-ţi spun, construcţiile noastre mă cam plictisesc. Toate 
sunt la fel, ca şi oamenii, deosebindu-se numai prin mărime, întocmai ca 
un om în toată firea de un copil. 


— Atunci?... întrebă marele preot, curios. 


— Am vorbit cu grecul Dion, cel mai de seamă arhitect al nostru şi el mi- 
a lăudat planul, continuă faraonul. Vreau să-mi construiesc drept mormânt 
un turn rotund, cu scări exterioare, aşa cum a fost unul la Babilon. lar 
templul îl voi înălța nu pentru Osiris, nici pentru Isis, ci pentru zeul unic, în 
care cred cu toţii, şi egipteni şi caldeieni, şi fenicieni, şi evrei. Vreau numai 
ca templul acesta să semene cu palatul regelui Assar, ai cărui model l-a 
dăruit Sargon tatălui meu. 

Marele preot clătină capul. 

— Planurile tale sunt mari, stăpâne, dar nu-i cu putinţă înfăptuirea lor. 
Din pricina formei lor, turnurile babiloniene n-au trăinicie, se răstoarnă 
uşor. Construcţiile noastre trebuie să dureze peste veacuri. Zeului celui 
unic nu trebuie să i se înalțe un templu, deoarece el n-are nevoie nici de 
îmbrăcăminte, nici de mâncare, nici de băutură, iar lăcaşul său este 
universul întreg. Cum l-ar putea deci cuprinde un templu? Unde-i preotul 
care ar cuteza să-i aducă jertfe? 

— Atunci să construim un templu pentru Amon-Ra, întrerupse faraonul. 

— Bine, dar să nu semene cu palatul regelui Assar, fiindcă acesta-i un 
edificiu asirian, iar nouă, egiptenilor, nu ne stă bine să imităm pe barbari... 

— Nu te înţeleg, îl întrerupse faraonul oarecum nemulţumit. 

— Ascultă-mă, stăpâne, zise atunci Sem. Uită-te la melci: fiecare poartă 
o cochilie deosebită; a unuia e răsucită, dar scurtă; a altuia tot răsucită, 
dar lunguiaţă; mai sunt şi melci ale căror cochilii sunt ca nişte cutii... Tot 
aşa construiesc şi popoarele, fiecare potrivit cu firea şi năravul lui. Fii bun, 
de asemenea, şi nu uita că edificiile egiptene sunt tot atât de deosebite de 
cele asiriene cât sunt de diferiţi egiptenii de asirieni. La noi, forma 
dominantă a clădirilor e piramida trunchiată, cea mai trainică dintre toate, 
aşa cum Egiptul e cel mai trainic dintre toate statele. La asirieni, forma 
precumpănitoare e cubul, ce se năruie cu atâta uşurinţă. Înfumuraţi şi fără 
minte, asirienii îşi aşază cuburile unul deasupra celuilalt, înălţând o clădire 
cu multe etaje, sub a căror greutate pământul se afundă, în schimb, 
egiptenii, umili şi chibzuiţi, îşi aşază piramidele lor trunchiate una lângă 
alta. În chipul acesta, la noi nimic nu atârnă în aer, fiecare parte a clădirii 


rezemându-se pe pământ. lată de ce edificiile noastre se întind în lungime, 


puţind dura o veşnicie, pe când cele asiriene sunt înalte şi sfărâmicioase, 
ca şi statul lor ce se înalţă repede azi, iar peste câteva veacuri se va 
preface în ruine. Asirienii sunt nişte lăudăroşi, de aceea la clădirile lor totul 
e podoabă, pe dinafară: coloane, zugrăveli, sculpturi. Egiptenii modeşti, în 
schimb, ascund sculpturile şi cele mai frumoase coloane în interiorul 
templelor, aşa cum înțeleptul îşi ascunde gândurile înalte, simţămintele şi 
dorinţele în fundul inimii sale şi nu-şi împodobeşte cu ele pieptul sau 
spinarea. La noi, tot ce e frumos e ascuns. La ei, totul e făcut pentru a fi 
înfăţişat lumii. Dacă ar putea, asirianul şi-ar deschide stomacul, ca să 
arate lumii cât de neobişnuite sunt lucrurile pe care le mănâncă el... 

— Spune, spune mai departe! îl îndemnă Ramses. 

— Multe nu mai am de spus, continuă Sem. Vreau numai să-ţi atrag 
luarea-aminte asupra deosebirii dintre înfăţişarea clădirilor noastre şi a 
celor asiriene. Cândva, cu ani în urmă, la Ninive, privind turnurile asiriene 
ce-şi înălţau semeţ capetele deasupra pământului, mi s-a părut că sunt 
nişte cai nărăvaşi, ridicaţi în două picioare şi care, rupând hăţurile, se vor 
prăbuşi pe dată, rupându-şi poate şi picioarele. În schimb, măria-ta, 
încearcă să priveşti, de undeva de sus, un templu egiptean. Ştii ce-ţi va 
aminti? Un om care se roagă, şezând la pământ. Cei doi piloni sunt 
palmele înălțate spre cer. Cele două ziduri din jurul curţii sunt braţele. Sala 
coloanelor, sau „cerească”, e capul; sălile „revelaţiei divine” şi „meselor 
de jertfă” sunt pieptul; iar sanctuarul tainic al zeului e inima piosului 
egiptean. Alcătuirea templului nostru ne învaţă cum trebuie să fim. „Să ai, 
ne spune el, palmele puternice ca pilonii, iar braţele tari ca zidurile. Mintea 
atât de cuprinzătoare şi de bogată cum este vestibulul templului. Sufletul 
să-ţi fie curat ca sălile «revelaţiei» şi «jertfei», iar în inimă să-l ai pe zeu, o, 
egiptene!” Clădirile asiriene, în schimb, spun poporului lor: „înalţă-te 
deasupra oamenilor, ridică-ţi capul mai sus decât alţii! Nu vei face nimic 
măreț pe lume, dar vei lăsa, în schimb, ruine nenumărate.” Ai avea, măria- 
ta, curajul, încheie marele preot, să construieşti la noi edificii asiriene, să 
imiţi poporul al cărui nume trezeşte în Egipt simţăminte de scârbă şi 
dispreţ? Ramses căzu pe gânduri. Cu toată povaţa lui Sem, el continua să 
creadă că palatele asiriene sunt mai frumoase decât cele egiptene. Îi ura 


însă atât de mult pe asirieni, încât inima lui începea să şovăie. 

— În cazul acesta, spuse el, construcţia templului şi a mormântului meu 
va mai zăbovi. lar voi, înţelepţi, care îmi sunteţi binevoitori, născociţi 
planurile unor construcţii care să transmită numele meu celor mai 
îndepărtate generaţii. 

„Ce mândrie supraomenească umple sufletul acestui tânăr”, îşi mărturisi 


sieşi marele preot Sem şi, trist, îşi luă rămas bun de la faraon. 


CAPITOLUL XXI 


Între timp, Pentuer se pregătea să plece iarăşi în Egiptul de Jos, pe de o 
parte ca să-i găsească pe cei treisprezece delegaţi ţărani şi meşteşugari, 
iar pe de alta ca să îndemne poporul să ceară înfăptuirea înlesnirilor 
făgăduite de noul faraon. Fiindcă, după părerea lui, cel mai însemnat lucru 
pentru Egipt era înlăturarea nedreptăţilor şi silniciilor pe care le îndurau 
cei din popor. Pentuer era totodată şi preot, aşa încât nu numai că nu 
dorea decăderea castei sale, dar nu voia nici să rupă legăturile pe care le 
avea cu aceasta. 

De aceea, spre a-şi arăta fidelitatea, se duse să-şi ia rămas bun de la 
Herihor. 

Demnitarul, puternic până nu demult, îl primi zâmbind: - Oaspete rar, 
oaspete rar! spuse el. Din clipa în care ai devenit sfetnicul faraonului, nu 
te-ai mai arătat. 

De altminteri, nu numai tu ai făcut aşa. Orice s-ar întâmpla însă, nu-ți 
voi uita serviciile, chiar de m-ai ocoli şi mai mult de-acum înainte. 

— Nu sunt sfetnicul stăpânului nostru şi nici nu vă ocolesc, mai ales că 
vă datorez tot ceea ce sunt astăzi, răspunse Pentuer. 

— Ştiu, ştiu, îl întrerupse Herihor. N-ai vrut să primeşti această înaltă 
demnitate, ca să nu lucrezi împotriva templelor. Ştiu, ştiu, deşi poate că n- 
ar fi fost rău să fii tu sfetnicul acestui tinerel nărăvaş, care-şi închipuie că 
ne cârmuieşte el pe noi. Nu l-ai fi lăsat să se înconjure cu trădători, care-l 
vor duce la pieire. 

Pentuer, nevrând să vorbească despre lucruri atât de delicate, îi povesti 
lui Herihor pricina pentru care se ducea în Egiptul de Jos. 

— Da, spuse demnitarul, Ramses al XIII-lea n-are decât să cheme sfatul 
tuturor stărilor. E dreptul lui. Dar îmi pare rău, adăugă el de îndată, că tu 
te amesteci în treaba asta. Tare mult te-ai mai schimbat în ultima vreme! 
îţi aminteşti ce i-ai spus aghiotantului meu în timpul manevrelor de la Pi- 
Bailos? îţi voi reaminti eu: „E nevoie, ai spus tu, să se îngrădească puterea 
şi desfrâul faraonilor”. lar azi sprijini tu însuţi dorinţele necugetate ale 
celui mai mare desfrânat din câţi a avut Egiptul vreodată... 


— Ramses al XIll-lea, îl întrerupse Pentuer, vrea să îmbunătăţească 
soarta poporului. Aş fi deci un nerod şi un ticălos, dacă eu, fiu de ţăran, nu 
l-aş sluji în treaba asta. 

— Nu te întrebi, însă, dacă lucrul acesta ne va aduce nouă, castei 
preoțești, vreo pagubă? 

Pentuer se miră. 

— Şi preoţii dau unele înlesniri ţăranilor care aparţin templelor, strigă el. 
Am, de altminteri, împuternicirea cucerniciei-voastre... 

— Cum? Care? întrebă Herihor. 

— Reamintiţi-vă de noaptea aceea când, în templul lui Set, l-am ascultat 
pe marele Beroes. Mefres a spus atunci că Egiptul a decăzut din pricină că 
oamenii nesocotesc casta preoțească, în timp ce eu am susţinut că 
slăbiciunea statului e pricinuită de lipsurile poporului. lar cucernicia-ta, 
după câte îmi amintesc, ai răspuns: „Mefres să se îngrijească de ridicarea 
preoţilor, iar Pentuer de îmbunătăţirea soartei ţăranilor. Eu voi împiedica, 
în schimb, războiul dintre Egipt şi Asiria.” 

— Vezi, spuse marele preot, ai deci datoria să fii cu noi, nu cu Ramses. 

— Vrei să spui că el ar dori un război cu Asiria? întrebă Pentuer, energic. 
Sau poate că împiedică preoţii să fie înţelepţi? Ceea ce vrea el e ca 
poporul să se odihnească în ziua a şaptea şi apoi ca fiecare familie 
ţărănească să aibă un mic petic de pământ. Să nu-mi spui că faraonul vrea 
ceva rău prin asta, când ştiut e că pe domeniile templelor s-a constatat că 
ţăranul liber şi stăpân pe ogorul lui lucrează cu mult mai bine decât 
sclavul. 

— Dar eu n-am nimic împotriva înlesnirilor făcute mulţimii, strigă 
Herihor. Numai că sunt sigur că Ramses nu va face nimic pentru popor. 

— Nici vorbă, dacă nu-i veţi da bani... 

— Chiar de i-am da o piramidă de aur, una de argint şi încă una de 
giuvaeruri, tot nu va face nimic, fiindcă e un copilandru nărăvaş, pe care 
solul asirian Sargon l-a socotit întotdeauna un fluşturatic. 

— Faraonul are însuşiri alese... 

— Nu ştie însă nimic, nu se pricepe la nimic! reluă Herihor. De-abia a dat 


puţin cu nasul pe la înalta şcoală preoțească şi a şi fugit cât a putut de 


repede. De aceea, azi, în treburile statului, e ca un orb, ca un copil care 
mişcă la întâmplare figurile, fiindcă habar n-are de regulile jocului. 

— Totuşi, cârmuieşte. 

— Dar cum, Pentuer? întrebă marele preot, zâmbind. Deschide noi şcoli 
ostăşeşti,  înmulţeşte numărul unităților, înarmează tot poporul, 
făgăduieşte mulţimii sărbători... Dar cum, va duce totul la bun sfârşit? Nu 
eşti în apropierea lui şi nu ştii nimic. Te încredinţez eu că, atunci când dă 
porunci, nu se întreabă de loc cine le va îndeplini? Sunt oare mijloace? 
Care vor fi urmările? Tu crezi că el e cel care cârmuieşte. Nu el, ci eu 
cârmuiesc! Cârmuiesc şi acum, cu toate că m-a îndepărtat. Eu fac astăzi 
ca încasarea dărilor să fie slabă, dar tot eu împiedic răscoala ţăranilor, 
care altfel ar fi izbucnit de mult; mie mi se datoreşte faptul că nu se 
încetează lucrul la canale, diguri şi drumuri. În sfârşit, tot eu am oprit în 
două rânduri ca Asiria să ne declare război, pe care smintitul ăsta îl 
stârneşte cu pregătirile lui militare. Ramses cârmuieşte! El nu face decât 
încurcături. Ai putut vedea chipul cum ştie el să gospodărească în Egiptul 
de Jos: bea şi petrecea mereu cu alte femei, prefăcându-se că se îngrijeşte 
de bunul mers al nomelor, nepricepând de fapt nimic din toate astea. Dar 
ce e mai rău, e că s-a dat cu fenicienii, cu nobilimea decăzută şi cu tot 
felul de trădători care-l împing la pieire. 

— Dar victoria de la Lacurile Sodice? întrebă Pentuer. 

— Recunosc, are energie şi e priceput în treburile ostăşeşti, răspunse 
Herihor. E singurul lucru la care se pricepe. Dar, spune şi tu, ar fi câştigat 
el bătălia de la Lacurile Sodice fără ajutorul tău şi al altor preoţi? Ştiu bine 
că voi l-aţi înștiințat despre fiecare mişcare a bandelor libiene. Şi, mai 
spune-mi: ar fi fost el în stare, chiar cu ajutorul vostru, să câştige bătălia, 
de pildă, împotriva lui Nitager. Nitager este un adevărat maestru, pe când 
el numai un ucenic. 

— Unde vrei să ajungi cu ura ta? întrebă Pentuer. 

— Ură?! repetă marele preot. Pot eu oare uri un fluşturatic, care se mai 
află pe deasupra şi la strâmtoare, împresurat ca un cerb de vânători? 
Trebuie să recunosc însă că guvernarea lui este atât de dăunătoare pentru 


Egipt, încât dacă Ramses al XII-lea ar fi avut un frate, ori dacă Nitager ar fi 


fost mai tânăr, Ramses ar fi fost încă de pe acum înlăturat. 

— Ca să-i ia locul cucernicia-ta, izbucni Pentuer. Herihor nu se supără de 
fel. 

— Rău te-ai mai prostit, Pentuer, spuse el, ridicând din umeri, de când 
faci politică de unul singur. Se înţelege că, dacă n-am avea faraon, aş avea 
datoria să-l înlocuiesc eu, în calitatea mea de mare preot al zeului Amon 
din Teba şi de conducător al consiliului suprem preoţesc. Dar am eu 
nevoie de una ca asta? De peste zece ani, nu dispun oare de o putere mai 
mare decât a faraonilor? Şi chiar şi astăzi, după ce-am fost îndepărtat, nu 
sunt eu acela care fac tot ce socotesc că-i trebuincios în stat? 

Toţi marii preoţi, vistiernicii, judecătorii, nomarhii şi chiar generalii, care 
acum mă ocolesc, sunt siliţi totuşi să îndeplinească fără crâcnire toate 
poruncile tainice ale consiliului suprem prevăzute cu pecetea mea. Se află 
oare în Egipt vreun om care să nu le îndeplinească? Tu însuţi, ai cuteza să 
li te împotriveşti? 

Pentuer lăsă capul în jos. Dacă şi după moartea lui Ramses al XII-lea se 
menţine tainicul consiliu suprem preoţesc, atunci Ramses al XIII-lea va 
trebui sau să i se supună, sau să ducă împotriva lui o luptă pe viaţă şi pe 
moarte. 

Faraonul avea cu sine poporul întreg, oastea întreagă, numeroşi preoţi, 
precum şi cea mai mare parte a demnitarilor laici. Consiliul sacerdotal se 
putea bizui de-abia pe câteva mii de credincioşi, pe comorile sale şi pe 
organizarea sa deosebit de bună. Forțe cu totul inegale şi, totuşi, rezultatul 
luptei era cât se poate de îndoielnic. 

— Aţi hotărât deci pieirea faraonului! şopti Pentuer. 

— Câtuşi de puţin. Nu vrem decât salvarea statului. 

— În cazul acesta, ce-ar trebui să facă Ramses al XIII-lea? 

— Nu ştiu, răspunse Herihor. Ştiu însă ce a făcut tatăl său. Ramses al 
XII-lea şi-a început şi el cârmuirea tot cu porniri nechibzuite. Când n-a mai 
avut bani şi prietenii lui cei mai înflăcăraţi au început să-l părăsească, şi-a 
îndreptat faţa spre zei. S-a înconjurat de preoţi, a învăţat de la ei, 
căsătorindu-se chiar cu fiica marelui preot Amenhotep. lar după vreo 


cincisprezece ani, a ajuns el însuşi mare preot, deosebit de cucernic şi 


foarte învăţat. 

— Dar dacă Ramses nu va face la fel? întrebă Pentuer. 

— Ne vom descurca şi fără el, spuse Herihor. lar după o clipă, adăugă: 

— Ascultă, Pentuer. Eu ştiu nu numai ce face, dar chiar şi ce gândeşte 
faraonul ăsta al tău, a cărui încoronare solemnă n-a avut încă loc, prin 
urmare, în ochii noştri el nu înseamnă nimic. Ştiu că vrea să facă din preoţi 
slugile lui, iar el să fie singurul stăpân al Egiptului. Un astfel de gând e însă 
o nesăbuinţă şi chiar o trădare. Nu faraonii, după cum bine ştii, au creat 
Egiptul, ci zeii şi preoţii. Nu faraonii sunt cei care urmăresc creşterea 
apelor Nilului şi-i prevăd revărsările; nu faraonii au învăţat poporul să 
semene, să culeagă roadele, să crească animale. Nu faraonii vindecă bolile 
şi veghează să fie ferit statul de duşmanii din afară. Spune-mi, ce s-ar fi 
întâmplat dacă sfânta noastră castă ar fi lăsat Egiptul la bunul plac al 
faraonilor? Cel mai înţelept dintre ei n-are decât experienţa câtorva zeci 
de ani, pe când casta preoțească a cercetat şi învăţat timp de zeci de mii 
de ani. Cel mai puternic monarh n-are decât o singură pereche de ochi şi 
de mâini, pe când noi avem mii de ochi şi mii de mâini în toate nomurile şi 
chiar şi în ţările străine. Se pot oare asemui meritele faraonului cu ale 
noastre? lar dacă cumva nu ne-am înţelege, cine va trebui să plece: noi, 
ori el? 

— Ce trebuie să fac eu acum? întrebă Pentuer. 

— Fă ce-ţi porunceşte tinerelul tău, numai nu trăda tainele sfinte. 
Celelalte... lasă-le pe seama timpului. Doresc din inimă ca tânărul ce se 
numeşte Ramses al XIII-lea să se trezească şi bănuiesc că ar face lucrul 
acesta dacă... dacă nu s-ar fi înconjurat de trădători mârşavi, deasupra 
cărora atârnă mâna zeilor încă de pe acum. 

Pentuer îşi luă rămas bun de la marele preot. Plecând, era plin de 
presimţiri triste. Nu-şi pierdu însă cumpătul, ştiind că orice ar izbuti să facă 
azi pentru îmbunătăţirea traiului poporului, va fi bun făcut şi va rămâne, 
chiar dacă faraonul ar ceda în faţa puterii preoţilor. 

„În cel mai rău caz, se gândi el, trebuie să fac ce pot şi ceea ce e de 
datoria mea. Cândva, lucrurile tot se vor îndrepta, iar sămânţa aruncată 


acum va rodi.” 


Se hotărî, totuşi, să nu mai stârnească poporul. Dimpotrivă, îşi propuse 
să-i liniştească pe nerăbdători, ca să nu mărească necazurile faraonului. 

Peste câteva săptămâni, Pentuer trecu hotarul Egiptului de Jos, 
însemnându-i în drumul său pe ţăranii şi meşteşugarii cei mai destoinici, 
din rândurile cărora s-ar fi putut alege trimişii la adunarea convocată de 
faraon. Pretutindeni, în drumul său, întâlni semnele unei fierberi nespus de 
mari; atât ţăranii cât şi meşteşugarii cereau plată pentru orice fel de 
lucrări publice şi, de asemeni, ca ziua a şaptea să fie zi de odihnă, aşa cum 
fusese odinioară. Numai datorită mustrărilor preoţilor de prin temple nu 
izbucnise încă răscoala şi nu întrerupseseră lucrul. 

Fu izbit, totodată, de câteva lucruri noi, pe care acum o lună nu le 
băgase de seamă. Mai întâi, poporul se împărţise în două tabere. Unii erau 
de partea faraonului şi potrivnici preoţilor, alţii erau împotriva fenicienilor. 
Primii spuneau că preoţii trebuie să-i dea faraonului comorile din Labirint; 
ceilalţi şopteau că faraonul îi ocroteşte prea din cale-afară pe străini. Cel 
mai ciudat, însă, dintre toate, era zvonul izvorât nu se ştie de unde, că 
Ramses al XIII-lea ar da semne de nebunie, întocmai ca şi fratele său 
vitreg şi mai vârstnic, care tocmai din această pricină fusese înlăturat de 
la tron. Vestea asta era răspândită printre preoţi, scribi şi chiar printre 
ţărani. 

— Cine v-a spus minciuna asta? îl întrebă Pentuer pe unul din cunoscuţii 
lui. 

— Nu-i minciună, spuse acesta, din păcate e adevărat. Faraonul a fost 
văzut în palatele din Teba, cum alerga gol prin grădină. lar într-o seară, 
luminăţia-sa s-a urcat pe un copac, sub ferestrele reginei Nikotris, şi a stat 
de vorbă cu ea. 

Pentuer îl încredinţă că numai două săptămâni se scurseseră de când îl 
văzuse pe faraon sănătos tun. Îşi dădu însă pe loc seama că nu era crezut. 

„Fără îndoială, asta-i isprava lui Herihor! gândi el. De altminteri, numai 
preoţii ar fi putut avea veşti atât de grabnic din Teba.” 

Pentru o clipă, îl părăsi dorinţa de a mai alege oamenii, dar îşi recăpătă 
iarăşi energia, spunându-şi mereu că ceea ce poporul va căpăta astăzi nu 


va putea pierde mâine. Afară de cazul unor întâmplări neobişnuite. 


Dincolo de Memfis, la miazănoapte de piramide şi de Sfinx, chiar la 
hotarul deşertului, se înălța templul nu prea mare al zeiţei Nut. Acolo 
locuia bătrânul preot Menes, cel mai bun cunoscător din Egipt al stelelor şi 
totodată inginer. Ori de câte ori era vorba să se construiască în ţară un 
mare edificiu sau un mare canal, Menes venea la faţa locului şi da 
indicaţiile cuvenite. Altfel ducea o viaţă modestă şi singuratică, noaptea 
cercetând stelele, iar ziua lucrând la construirea unor aparate ciudate. 

Pentuer, care nu mai fusese de câţiva ani prin partea locului, fu izbit de 
părăsirea şi de lipsa de grijă în care se afla templul. Zidul de cărămidă se 
dărăpăna, copacii se uscaseră în grădină, iar în curte rătăceau câteva 
găini şi o capră prăpădită. 

În preajma templului, nu era niciun om. Numai când Pentuer începu să 
strige, ieşi din pilon un bătrân. Era desculţ, purta pe cap o tichie murdară, 
ca ţăranii, în jurul şoldurilor o zdreanţă, iar în spinare o piele de panteră 
năpânlită. Şi totuşi, ţinuta lui era plină de demnitate, iar ochii plini de 
înţelepciune. Aruncă o privire vioaie oaspetelui, zicându-i: 

— Mi se pare mie, sau tu eşti Pentuer? 

— Da, eu sunt, răspunse musafirul, îmbrăţişându-l din inimă pe bătrân. 

— O, o, spuse Menes, căci el era, văd că te-ai schimbat de când umbli 
cu cei mari. Ai pielea netedă, mâinile mai albe şi un lanţ de aur la gât. 
Asemenea podoabe ar putea aştepta mult şi bine zeiţa Nut, mama cerului! 

Pentuer vru să-şi scoată lanţul, dar Menes îl opri, zâmbind: 

— Lasă-l acolo! zise el. Dacă ai şti ce fel de giu-vaeruri avem pe cer, nu 
te-ai grăbi să dăruieşti aur. Te pomeneşti că vii să te aşezi la noi? Pentuer 
dădu din cap: 

— Nu, răspunse el. Am venit numai să mă închin ţie, divinul meu dascăl. 

— Şi apoi, la curte din nou? râse bătrânul. O! Dacă aţi şti voi ce pierdeţi, 
părăsind înţelepciunea pentru palate, aţi fi cei mai nemângâiaţi oameni. 

— Eşti singur aici, învăţătorule? 

— Ca palmierul în deşert. Mai ales astăzi, când surdomutul meu s-a dus 
cu coşul la Memfis să cerşească ceva pentru maica lui Ra şi pentru preotul 
ei. 


— Şi nu ţi-e urât? 


— Mie? se miră Menes. De când nu ne-am văzut, am mai smuls zeilor 
câteva taine, pe care nu le-aş da nici pentru cele două coroane ale 
Egiptului! 

— E un lucru ascuns? întrebă Pentuer. 

— De ce ascuns? Acum un an am terminat măsurătorile şi calculele 
privitoare la mărimea pământului. 

— Ce înseamnă asta? 

Menes îşi roti privirea în jur şi zise cu glas mai scoborât: 

— Doar ştii că pământul nu-i neted ca masa, ci un glob uriaş, pe faţa 
căruia se află mări, ţări, oraşe. 

— Da, ştiu, zise Pentuer. 

— Dar nu ştiu toţi, răspunse Menes. Şi nu s-a ştiut de loc cât de mare 
poate fi globul acesta... 

— Şi tu ştii? întrebă Pentuer, aproape înspăimântat. 

— Ştiu. Pedestrimea noastră mărşăluieşte pe zi aproape treisprezece 
mile egiptenet!. Globul pământesc e însă atât de uriaş, încât i-ar trebui 
cinci ani ca să-l înconjoare. 

— O, zei! exclamă Pentuer. Nu te înspăimântă oare faptul că te gândeşti 
la astfel de lucruri? 

Menes ridică din umeri: 

— E un lucru atât de cumplit să măsori? întrebă el. A măsura piramida 
ori pământul e totuna. Am făcut lucruri mai grele când am măsurat 
depărtarea dintre templul nostru şi palatul faraonului, fără să trec Nilul. 

— Vai, mă cuprinde spaima! şopti Pentuer. 

— Spaima? Am descoperit eu un lucru în faţa căruia vă veţi cutremura 
de spaimă, cu adevărat... Dar despre aceasta să nu vorbeşti nimănui. Ştii, 
în luna Paofi, vom avea o eclipsă de soare. Ziua se va schimba în noapte. 
Şi să mor de foame dacă am greşit socotelile, fie chiar şi cu a douăzecea 
parte dintr-o oră. 

Pentuer atinse amuleta ce-o purta la piept, spuse o rugăciune, apoi zise: 

— Am citit în cărţile sfinte că, spre îngrijorarea oamenilor, nu o dată s-a 


făcut noapte la amiază. Dar ce poate însemna lucrul acesta, nu ştiu. 


8l Trei mile geografice (n.a.). 


— Vezi piramidele? întrebă Menes pe neaşteptate, arătând spre deşert. 

— Le văd. 

— Acum pune mâna în faţa ochilor. Vezi piramidele? 

Nu le vezi. Eclipsa de soare înseamnă acelaşi lucru, între soare şi noi se 
aşază luna, care-l acoperă pe părintele luminii şi face noapte. 

— Şi se va întâmpla lucrul acesta la noi? întrebă Pentuer. 

— În luna Paofi. l-am scris faraonului, crezând că va aduce, în schimb, 
vreo jertfă uitatului nostru templu. Citind însă scrisoarea, a râs de mine, 
poruncind solului meu să-i ducă ştirea lui Herihor... 

— Şi Herihor? 

— Ne-a dat treizeci de măsuri de orz. E singurul om din Egipt care 
preţuieşte înţelepciunea; tânărul faraon nu-i decât un uşuratic. 

— Nu fi aspru cu el, zise Pentuer. Ramses al XIII-lea vrea să îndrepte 
soarta ţăranilor şi a meşteşugarilor; le va da ziua a şaptea spre odihnă, nu 
va mai lăsa să fie bătuţi fără judecată şi poate că le va dărui chiar pământ. 

— lar eu îţi spun că-i uşuratic, zise Menes cu supărare. l-am trimis acum 
două luni un vast plan despre cum s-ar putea uşura munca ţăranilor şi el 
iar a râs de mine. E un nepriceput şi un trufaş. 

— ÎI judeci fără temei. Dar arată-mi planurile şi poate că-ţi voi ajuta să le 
dai viaţă. 

— Planuri, repetă bătrânul. Nu-i vorba de nişte planuri, ci de un lucru 
gata făcut. Se ridică de pe laviţă şi, împreună cu Pentuer, se îndreptă spre 
iazul din grădină, lângă care se afla un frunzar pe deplin acoperit de 
ierburi agăţătoare. 

Acolo văzu Pentuer o roată mare, fixată pe un ax orizontal, cu 
numeroase cupe pe cercul de dinafară. Menes intră înăuntrul roții şi începu 
s-o mişte cu picioarele. Roata se învârtea, iar cupele luau apă din iaz şi o 
vărsau într-un jgheab aflat mai sus. 

— Curioasă născocire! zise Pentuer. 

— Dar poţi ghici ce poate face roata asta pentru poporul egiptean? 

— Nu... 

— Închipuieşte-ţi-o c-ar fi de cinci ori sau de zece ori mai mare şi că 


A 


năuntrul ei ar sta nu un om, ci câteva perechi de boi. 


— Acum... parcă întrevăd ceva, zise Pentuer, dar tot nu pricep prea 
bine. 

— E atât de simplu! răspunse Menes. Cu ajutorul acestei roţi, boii sau 
caii ar putea scoate apă din Nil, pe care s-o verse în canalele aflate tot mai 
sus. În felul acesta, o jumătate de milion de oameni, care muncesc astăzi 
la căratul găleţilor, ar putea să se odihnească. Vezi acum că înţelepciunea 
poate face mult mai mult pentru fericirea oamenilor decât faraonii. 

Pentuer clătină din cap: 

— Cât lemn va trebui pentru roţile astea, câţi boi, cât nutreţ! Mi se pare, 
părinte, că roata ta nu va putea înlocui ziua a şaptea de odihnă. 

— Văd că demnităţile nu prea ţi-au folosit, spuse Menes. Cu toate că ți- 
ai pierdut isteţimea pe care o preţuiam odată, îţi voi mai arăta ceva. Poate 
că, într-o bună zi, te vei întoarce pe calea înţelepciunii, iar când voi muri 
eu, vei avea poftă să te îndeletniceşti cu îmbunătăţirea şi răspândirea 
născocirilor mele. 

Se întoarseră la piloni. Menes puse câteva vreascuri sub o oală de 
aramă. Suflă până ce izbucniră flăcările şi, în scurtă vreme, apa începu să 
fiarbă. 

Din oală ieşea o ţeavă dreaptă, astupată cu o piatră grea. Când apa din 
oală începu să cânte, Menes zise: 

— Stai în firida asta şi priveşte. 

Mişcă manivela fixată de ţeavă şi într-o clipă piatra, în ciuda greutăţii ei, 
sări în aer, iar încăperea se umplu de rotocoale de abur... 

— Minune! strigă Pentuer. Dar, liniştindu-se pe loc, întrebă: Şi piatra 
asta cum va îmbunătăţi traiul oamenilor? 

— Nu piatra, răspunse înțeleptul, pierzându-şi răbdarea. Dar nu uita ce- 
ţi voi spune eu acum: va veni ziua când calul şi boul vor înlocui munca 
omului, iar apa fierbinte va înlocui munca boului şi a calului. 

— Şi ţăranii, ce folos vor avea ei? insistă Pentuer. 

— Vai mie! strigă Menes, apucându-se cu mâinile de cap. Nu ştiu: ai 
îmbătrânit ori te-ai prostit de tot, dar văd că gândul la ţăranii ăştia îţi 
umple într-atâta mintea, de parcă n-ar mai fi nimic altceva pe lume. 


Dacă înţelepţii ar lua seama numai la ţărani, ar trebui să azvârle cărţile 


şi socotelile lor şi să se facă ciobani!... 

— Fiecare lucru trebuie să aducă folos, adăugă Pentuer, încurcat. 

— Voi, curtenii, zise Menes cu amărăciune, folosiţi adesea două măsuri! 
Când un fenician vă aduce un rubin ori un safir, nu întrebaţi ce foloase 
aduce, ci cumpăraţi giuvaerul şi-l închideţi bine, iar când vi se înfăţişează 
un înţelept cu o născocire ce-ar putea să schimbe faţa lumii, numaidecât îl 
întrebaţi: ce foloase putem avea de-aici? Se vede că vă e teamă ca 
născocitorul să nu vă ceară un pumn de orz pentru un lucru pe care 
mintea voastră nu-l poate pricepe. 

— Te-ai supărat, părinte?... N-am vrut să-ţi pricinuiesc niciun necaz. 

— Nu m-am supărat, dar îmi pare rău. Acum douăzeci de ani, în templul 
acesta am fost cinci oameni; lucram la descoperirea unor taine. Azi am 
rămas numai eu singur şi, pe zei! nu numai că nu pot găsi un urmaş, dar 
nici măcar un om care să mă înţeleagă. 

— Crede-mă, părinte, aş rămâne bucuros aici până la moarte, ca să pot 
cunoaşte născocirile tale divine, zise Pentuer. Dar spune-mi: mă pot eu 
oare închide în templu, astăzi, când e în joc soarta statului, fericirea 
poporului şi când eu pot... 

— ... schimba soarta statului şi a câtorva milioane de oameni? îl 
întrerupse Menes, batjocoritor. O, voi, copii îmbătrâniţi, care purtaţi mitre 
şi lănţişoare de dregători!... Pentru că vă e îngăduit să luaţi apă din Nil, vi 
se pare că puteţi opri creşterea şi scăderea apelor fluviului. Nici oaia nu 
face altfel: merge în coada turmei şi îşi închipuie că ea o împinge înainte! 

— Gândeşte-te, însă, învăţătorule, faraonul cel tânăr are inima plină de 
porniri vrednice de laudă, vrea să dea poporului ziua a şaptea spre odihnă, 
judecători drepţi şi chiar pământ. 

Menes clătină din cap, spunând: 

— Toate acestea sunt lucruri mărunte. Faraonii cei tineri îmbătrânesc, 
iar poporul... poporul a mai avut nu o dată ziua a şaptea pentru odihnă, a 
avut şi pământ. 

Apoi le-a pierdut. Ah, de s-ar fi schimbat numai asta! Dar câte dinastii şi 
câţi preoţi nu s-au perindat de trei mii de ani încoace în Egipt, câte oraşe şi 


câte temple nu s-au prefăcut în ruine, câte straturi noi de pământ nu s-au 


ivit! Toate lucrurile s-au schimbat, afară de unul singur: că doi şi cu doi fac 
patru, că triunghiul e jumătatea dreptunghiului, că luna poate acoperi 
lumina soarelui şi că apa care fierbe poate arunca o piatră în aer. În lumea 
asta pieritoare, ceea ce ţine şi rămâne e numai înţelepciunea. Vai de acela 
care, pentru lucruri trecătoare ca norii, părăseşte ceea ce e veşnic! Inima 
lui nu-şi va găsi nicicând liniştea, iar cugetul lui se va legăna ca luntrea în 
mijlocul vijeliei. 

— Zeii vorbesc prin gura ta, învăţătorule, spuse Pentuer după o clipă de 
gândire. Dar, dintre multele milioane de oameni, abia unul poate deveni 
întruchiparea înţelepciunii. Şi-i bine că-i aşa. Ce-ar fi oare dacă ţăranii şi-ar 
petrece nopţile privind la stele, dacă oştenii ar socoti, iar demnitarii şi 
faraonul, în loc să cârmuiască, ar zvârli pietrele în sus cu ajutorul apei 
clocotite? Ar muri cu toţii de foame mai înainte ca luna să facă o singură 
dată ocolul pământului. Şi nicio roată ori cazan din lume n-ar fi în stare să 
apere ţara de năvala barbarilor şi nici n-ar putea face dreptate celor 
năpăstuiţi. Aşadar, încheie Pentuer, cu toate că înţelepciunea e ca soarele, 
sângele şi răsuflarea de trebuincioasă, nu putem fi înţelepţi cu toţii. Menes 
nu mai spuse nimic la aceste cuvinte. 

Pentuer mai rămase câteva zile în templul zeiţei Nut, bucurându-se când 
de priveliştea deşertului, când de aceea a roditoarei văi a Nilului. Privea 
stelele împreună cu Menes, cerceta roata pentru scoaterea apei din fluviu 
şi uneori se îndrepta spre piramide. Admira sărăcia şi geniul învățătorului 
său, spunându-şi în gând: 

„Fără îndoială că Menes e un zeu încarnat într-un om, de aceea nu se 
îngrijeşte de viaţa pământească. Dar roata lui de scos apă nu va fi folosită 
în Egipt, mai întâi fiindcă nu avem lemn, apoi fiindcă pentru punerea în 
mişcare a unor astfel de roţi ar trebui cam o sută de mii de boi. Şi unde s- 
ar găsi nutreţ pentru ei, chiar şi în Egiptul de Sus?” 


CAPITOLUL XXII 


În timp ce Pentuer cutreiera ţara pentru găsirea celor treisprezece ţărani 
şi meşteşugari, Ramses al XIII-lea se afla la Teba, punând la cale 
însurătoarea lui Tutmozis. 

Mai întâi, înconjurat de o suită strălucită, stăpânul celor două lumi se 
duse într-un car aurit până la palatul cinstitului Antef, nomarhul Tebei. 
Demnitarul ieşi până la poartă în întâmpinarea faraonului şi, scoţându-şi 
din picioare sandalele scumpe, îngenunche, ajutându-i lui Ramses să 
coboare. 

Răspunzând acestei cinstiri, faraonul întinse mâna să i-o sărute şi-i 
spuse că din acea clipă era prietenul lui, având dreptul să intre încălţat 
chiar şi în sala tronului. 

Când ajunseră în uriaşa sală a palatului lui Antef, faraonul îi vorbi 
acestuia în faţa întregului alai: 

— Ştiu că, aşa precum cinstiţii tăi strămoşi locuiesc în mormintele cele 
mai frumoase, la fel şi tu, urmaşul lor, eşti cel mai de seamă dintre 
nomarhii Egiptului. Ştii, desigur, că la curtea mea, în oastea ca şi în inima 
mea regească, primul loc îl ocupă favoritul şi căpetenia gărzii mele, 
Tutmozis. După părerea înţelepţilor, bogătaşul care nu aşază cea mai 
scumpă piatră în inelul cel mai frumos, face cât se poate de rău. Şi cum 
neamul tău, Antef, îmi e cel mai scump, iar Tutmozis mi-e cel mai drag, m- 
am gândit să vă unesc, ceea ce s-ar putea uşor întâmpla, dacă fiica ta, 
frumoasa şi înţeleapta Hebron, îl va lua de soţ pe Tutmozis. Preacinstitul 
Antef răspunse: 

— Luminăţia-ta, stăpânul lumii vii şi al împărăției apusene! Aşa cum 
Egiptul întreg şi tot ceea ce e în el îţi aparţine, la fel şi casa aceasta, cu 
toţi cei ce-o locuiesc, e a ta. Şi de vreme ce inima ta doreşte ca fiica mea, 
Hebron, să devină soţia lui Tutmozis, mă învoiesc ca aşa să fie. Faraonul îi 
răspunse atunci lui Antef că Tutmozis primeşte douăzeci de talanţi pe an 
din vistieria sa, având totodată însemnate bunuri în diferite nome. La 
rândul său, cinstitul Antef spuse că singura lui fiică, Hebron, va avea 


cincizeci de talanţi în fiecare an, precum şi dreptul de a se folosi de 


bunurile tatălui ei în acele nome în care curtea regală se va opri timp mai 
îndelungat. 

Şi cum Antef nu avea niciun fiu, toată averea sa uriaşă, neîncărcată de 
datorii, avea cândva să fie a lui Tutmozis, împreună cu demnitatea de 
nomarh al Tebei, dacă lucrul acesta era pe placul faraonului. După 
terminarea tocmelilor, se ivi şi Tutmozis, mulţu-mindu-i lui Antef mai întâi 
pentru că îşi dădea fiica după un sărac ca el şi apoi pentru că-i dăduse 
acesteia o atât de aleasă creştere. Se înţeleseră apoi ca ceremonia 
căsătoriei să aibă loc în câteva zile, fiindcă Tutmozis, în calitatea lui de 
căpetenie a gărzii, nu avea vreme pentru ceremonii prea îndelungate. 

— Îţi urez fericire, fiul meu. Încheie Antef, zâmbind, precum şi multă 
răbdare în căsnicie. Fiindcă scumpa mea fiică, Hebron, a împlinit douăzeci 
de ani, ea e cea care dă tonul modei în Teba şi-i deprinsă să aibă propria 
ei voinţă. Îţi mărturisesc că toată autoritatea mea se sfârşeşte pentru 
totdeauna la portiţa grădinilor fiicei mele. Şi tare mă tem că rangul tău de 
general nu va face asupra-i o prea mare impresie. Nobilul Antef îi invită 
apoi pe oaspeţi la un ospăț bogat, în cursul căruia apăru frumoasa Hebron, 
cu un mare alai de însoţitoare. 

În sală se aflau numeroase mese pentru două sau patru persoane, 
precum şi o masă mai mare, aşezată mai sus, pentru faraon. Spre a-i cinsti 
pe Antef şi pe Tutmozis, faraonul se apropie de Hebron şi o invită la masa 
sa. 

Hebron era într-adevăr frumoasă şi părea o fată cu experienţă, ceea ce 
nu era un lucru neobişnuit în Egipt. Ramses văzu repede că logodnica nu-i 
dădea nicio atenţie viitorului ei soţ, dar că, în schimb, arunca priviri 
grăitoare spre el. 

Dar nici lucrul acesta nu părea ciudat în Egipt. Când oaspeţii se aşezară 
în jurul meselor, muzica începu să cânte, iar dansatoarele veniră printre 
comeseni, aducând vin şi flori. Ramses spuse: 

— Cu cât mă uit mai mult la tine, Hebron, cu atât mă minunez mai mult. 

Dacă ar intra aici un străin, ar crede că eşti zeiţă sau mare preoteasă, 
iar nu o fericită logodnică. 

— Te înşeli, măria-ta, răspunse ea. În clipa aceasta sunt fericită, dar nu 


pentru că sunt logodnică. 

— Cum aşa, o întrebă faraonul. 

— Căsătoria nu mă ispiteşte şi aş voi mai degrabă să fiu mare preoteasă 
în templul zeiţei Isis decât soţia... 

— Atunci de ce te măriţi? 

— Fac asta pentru tatăl meu, care ţine cu orice chip să aibă un urmaş al 
renumelui său. Dar, mai ales, pentru că tu vrei aşa, stăpâne. 

— Poate nu-ţi place Tutmozis? 

— Nu spun asta. Tutmozis e chipeş, se îmbracă mai bine decât orice 
bărbat din Egipt, cântă frumos şi câştigă premii la jocuri şi întreceri. lar 
demnitatea lui de căpetenie a gărzii tale e una din cele mai de seamă din 
ţară. Cu toate acestea, dacă n-ar fi fost rugămintea tatălui meu şi porunca 
ta, stăpâne, n-aş fi consimţit să fiu soţia lui. De altminteri, nici n-am să-i fiu 
soţie cu adevărat! Lui Tutmozis îi ajung averea mea şi demnităţile 
moştenite de la tatăl meu, iar restul îl va găsi la dansatoare. 

— Şi el ştie nefericirea ce-l aşteaptă? Hebron zâmbi. 

— Ştie de mult; chiar de n-aş fi fost fiica lui Antef, ci a ultimului 
îmbălsămător şi tot n-aş fi consimţit să fiu soţia unui om pe care nu-l 
iubesc. N-aş putea iubi decât pe cineva care să fie mai presus decât mine. 

— Aşa să fie oare? se miră Ramses. 

— Am doar douăzeci de ani. De şase ani sunt înconjurată de admiratori. 
Le-am cunoscut însă repede valoarea... Astăzi prefer să stau de vorbă cu 
preoţii învăţaţi decât să ascult cântecele şi declaraţiile tinerilor spilcuiţi. 

— În cazul acesta, n-ar trebui să stau lângă tine, Hebron, deoarece nu 
sunt nici măcar un tânăr spilcuit şi nici nu stăpânesc înţelepciunea 
preoţilor. 

— O, tu, stăpâne, eşti mai presus de ei toţi! răspunse Hebron, 
îmbujorată la faţă. Tu eşti căpetenia oştirii, care a câştigat victoria. Eşti 
năvalnic ca leul şi isteţ ca uliul, înaintea ta, milioane de oameni cad cu faţa 
la pământ, iar statele tremură. Nu ştim oare ce spaimă trezeşte numele 
tău la Tir şi la Ninive? Zeii ţi-ar putea pizmui puterea. Ramses se simţi 
tulburat. 


— O, Hebron, Hebron! Dacă ai ştii ce nelinişte semeni în inima mea! 


— De aceea consimt să mă căsătoresc cu Tutmozis. Voi fi mai aproape 
de luminăţia-ta şi astfel, măcar la câteva zile, te voi putea vedea, stăpâne. 

Zicând acestea, se ridică de la masă şi plecă. Antef băgă de seamă şi, 
înspăimântat, se apropie grăbit de Ramses. 

— O, stăpâne! strigă el. Oare fiica mea n-a spus vreun cuvânt 
nepotrivit? E ca o leoaică nestăpânită... 

— Linişteşte-te, spuse faraonul. Fiica ta e plină de înţelepciune şi de 
cuminţenie. A plecat pentru că a văzut cum vinul îi înveseleşte din cale- 
afară pe oaspeţi. 

Într-adevăr, în sală era mare zarvă, iar glasul lui Tutmozis, care 
renunţase la rolul de ginere, se auzea cel mai tare. 

— Pot să-ţi spun în taină, luminăţia-ta, şopti Antef, că bietul Tutmozis va 
trebui să fie tare îngăduitor cu Hebron... 

Acest prim ospăț se prelungi până dimineaţa. Faraonul plecă 
numaidecât după cele întâmplate, dar ceilalţi rămaseră la început în jilţuri, 
apoi pe jos, până ce, beţi morţi, Antef trebui să-i trimită pe la casele lor. 

Peste câteva zile avu loc ceremonia căsătoriei. La palatul lui Antef 
veniră marii preoţi Herihor şi Mefres, nomarhii vecini şi cei mai înalţi 
demnitari din Teba. Sosi apoi, într-un car cu două roţi, Tutmozis, înconjurat 
de ofiţerii gărzii, iar la urmă luminăţia-sa Ramses al XIII-lea. 

Faraonul era însoţit de marele scrib, de căpetenia arcaşilor, de 
căpetenia cavaleriei, de marele judecător, de marele vistiernic, de marele 
preot Sem şi de generali-aghiotanţi. 

Când aleşii oaspeţi se aflară în sala strămoşilor preacinstitul Antef, se ivi 
şi Hebron, îmbrăcată în veşminte albe, urmată de un alai numeros de 
prietene şi slujitoare. Atunci, tatăl ei arse tămâie în faţa lui Amon, în faţa 
statuii tatălui său şi în faţa lui Ramses al XIII-lea, care stătea pe un podium 
şi spuse că o scoate pe Hebron de sub ocrotirea sa. Îi dărui, totodată, o 
casetă de aur, unde se afla actul de zestre, întocmit pe papirus şi întărit la 
judecătorie. 

După o mică gustare, mireasa se urcă într-o lectică scumpă, purtată de 
opt demnitari ai nomului. În faţa ei mergeau muzica şi cântă reţii, în jurul 


lecticii alţi demnitari, iar în urma ei o mare mulţime de oameni, întreg 


alaiul se îndreptă spre templul lui Amon, prin cele mai frumoase străzi din 
Teba, în mijlocul unei mulţimi tot atât de numeroase ca la înmormânta rea 
faraonului. 

La templu, poporul rămase în curte, iară tânăra pereche, faraonul şi 
demnitarii intrară în sala coloanelor. Aici, Herihor aprinse tămâie în faţa 
statuii zeului Amon, preo-tesele executară un dans sacru, iar Tutmozis citi 
de pe papirus următorul act: 

„Eu, Tutmozis, căpetenia gărzii măritului Ramses al XIII-lea, te iau de 
soţie pe tine, Hebron, fiica nomarhului teban Antef. Îţi dăruiesc acum suma 
de zece talanţi, pentru faptul că binevoieşti să-mi fii soţie. Pentru 
îmbrăcăminte îţi dau trei talanţi pe an, iar pentru cheltuielile casei câte un 
talant pe lună. Dintre copiii pe care-i vom avea, cel mai vârstnic fiu va fi 
moştenitorul averii pe care o am astăzi cât şi a celei ce-o voi agonisi în 
viitor. Dacă nu voi trăi cu tine, dacă ne vom despărţi şi îmi voi lua altă 
soţie, voi fi dator să-ţi plătesc din averea mea patruzeci de talanţi. Fiul 
nostru, când va prelua averea, va fi dator să-ţi plătească cincisprezece 
talanţi pe an. lar copiii avuţi cu altă soţie nu vor avea drept la averea fiului 
nostru cel dintâi născut.”*? Marele judecător, în numele lui Hebron, citi 
apoi actul prin care mireasa făgăduia să-l hrănească şi să-l îmbrace bine 
pe soţul ei, să poarte de “grijă casei lui, familiei, slujitorilor, lucrurilor şi 
sclavilor, încredinţând soţului administrarea averii pe care i-o dăduse şi pe 
care avea să i-o mai dea cu timpul tatăl ei. 

După citirea actelor, Herihor îi dădu lui Tutmozis un pahar cu vin. Mirele 
îl bău până la jumătate, mireasa îşi înmuie buzele şi apoi arseră amândoi 
tămâie în faţa unei draperii de purpură. Părăsind templul zeului Amon din 
Teba, tânăra pereche şi strălucitorul lor alai se îndreptară, prin aleea 
sfincşilor, spre palatul regal. Pâlcuri-pâlcuri de oameni şi de oşteni îi 
întâmpinau cu urale, aruncându-le în cale flori. 

Tutmozis locuise până atunci în odăile faraonului. În ziua nunţii, 
monarhul îi dărui însă un mic şi minunat palat, în fundul grădinilor, 
înconjurat de o pădurice de smochini, de mirt şi de boababi, unde tinerii 
căsătoriţi puteau să-şi petreacă netulburaţi zilele fericite. În colţul acesta 

liniştit se iveau aşa de rar oameni, încât nici păsările nu-şi luau zborul în 
faţa lor. 

Când oaspeţii şi tânăra pereche ajunseră în noua lor locuinţă, avu loc 
ceremonia ultimă a căsătoriei. 

Tutmozis o luă pe Hebron de mână, conducând-o lângă focul ce ardea în 
faţa statuii zeiţei Isis. Mefres vărsă atunci pe capul miresei câteva picături 
de apă sfinţită. Hebron atinse focul cu mâna, iar Tutmozis împărţi cu ea o 
bucăţică de pâine şi îi puse în deget inelul său, semn că din clipa aceea 
devine stăpâna averii, a slujitorilor, a turmelor şi a sclavilor mirelui. 

În timpul acesta, preoţii înălţau imnuri nupţiale, pur-tând statuia zeiţei 
Isis prin toată casa, iar preotesele executau dansuri sacre. Ziua se sfârşi 
cu felurite spectacole şi un mare ospăț, în timpul căruia toţi băgară de 
seamă că Hebron îl însoțea necontenit pe faraon, pe când Tutmozis, destul 
de departe de ea, se îndeletnicea doar cu cinstirea oaspeţilor. 

Când se iviră stelele, Herihor părăsi ospăţul şi, scurtă vreme după el, se 
strecurară afară şi câţiva dintre cei mai înalţi demnitari. Pe la miezul 
nopţii, în subteranele templului Amon se adunară marii preoţi Herihor, 
Mefres şi Mentezufis, judecătorul suprem din Teba precum şi nomarhii din 
Abs, Horti şi Emsuh. 

Mentezufis cercetă coloanele groase, închise porţile şi stinse luminile; în 
încăperea joasă rămase aprinsă o singură lampă, ce ardea în faţa statuii 
lui Horus. Demni tarii se aşezară pe trei bănci de piatră, iar nomarhul din 
Abs le spuse: 

— Dacă mi s-ar cere să vorbesc despre firea luminăţiei-sale Ramses al 
XIII-lea, vă spun drept că n-aş fi în stare s-o fac. 

— Un smintit! adăugă Metres. 

— Dacă-i smintit, nu ştiu, răspunse Herihor. Ştiu însă că-i un om foarte 
primejdios. De două ori până acum, Asiria ne-a adus aminte de încheierea 
definitivă a tratatului, iar acum, după câte aud, începe să fie neliniştită de 
înarmarea Egiptului... 

— Asta încă n-ar fi nimic, spuse Mefres. Ceea ce-i mai rău e că 
nelegiuitul acesta se gândeşte cu tot dinadinsul să se atingă de comorile 


Labirintului. 


— Eu, zise nomarhul din Emsuh, socot că sunt şi mai amenințătoare 
făgăduielile pe care le face ţăranilor. Veniturile statului şi ale noastre vor 
scădea cu siguranţă, dacă poporului i se va îngădui să lenevească ziua a 
şaptea. lar dacă faraonul va da şi pământ ţăranilor... 

— E gata să facă lucrul acesta, şopti marele judecător. 

— Să facă chiar una ca asta? întrebă nomarhul din Horti. Aş crede mai 
degrabă că vrea numai bani. Aşa că, dacă i s-ar da ceva din comorile 
Labirintului... 

— Nu se poate, îl întrerupse Herihor. Statul nu-i ameninţat de nicio 
primejdie, ci numai faraonul, ceea ce nu-i totuna. Şi apoi, aşa cum digul e 
puternic atâta vreme cât nu-l străbate nici cel mai mic fir de apă, la fel şi 
Labirintul e plin câtă vreme nu ne atingem de prima bucăţică de aur. După 
aceasta pot aluneca toate celelalte. Şi apoi, cui să-i încredinţăm noi 
tezaurul zeilor şi al statului? Unui tinerel care nesocoteşte credinţa, 
umileşte pe preoţi şi răscoală poporul? Nu-i el oare mai rău decât Assar? E 
drept că acesta-i un barbar, în schimb, nu ne pricinuieşte pagube. 

— E necuviincios din partea faraonului să-i facă ochi dulci, în văzul lumii, 
soţiei favoritului său şi chiar din ziua nunţii, mărturisi, îngândurat, 
judecătorul. 

— Ea însăşi îl momeşte! spuse nomarhul din Horti. 

— Orice femeie momeşte bărbaţii, spuse cel din Emsuh. Judecata e dată 
însă omului tocmai ca să-l ferească de păcat. 

— Nu-i oare faraonul bărbatul tuturor femeilor din Egipt? şopti nomarhul 
din Abs. În afară de asta, păcatele le judecă zeii; pe noi ne privesc doar 
treburile statului... 

—E un om primejdios! Primejdios! zise nomarhul din Emsuh, 
amenințând cu mâna. Nu încape îndoială că gloata şi-a luat nasul la 
purtare. Din clipă în clipă se poate răscula. Atunci să vedeţi cum niciun 
mare preot şi niciun nomarh nu va mai fi sigur de puterea, de averea şi 
chiar de viaţa lui... 

— Am eu leac pentru răscoală, îl linişti Herihor. 

— Ce leac? 

— Mai întâi, spuse Mefres, răscoala poate fi ocolită dacă îi vom lămuri 


pe cei mai cu scaun la cap din rândurile mulţimii că cel care le făgăduieşte 
atâtea e nebun. 

— E cel mai sănătos om de sub soare! şopti nomarhul din Horti. Trebuie 
doar să înţelegem ce anume urmăreşte el. 

— E nebun! Nebun! repetă Mefres. Fratele său vitreg, cel vârstnic, se 
caţără în copaci ca maimuţele şi bea cu îmbălsămătorii, iar el va face, în 
scurtă vreme, acelaşi lucru. 

— Nu se cade şi nici nu-i cinstit să facem nebun un om cu mintea 
întreagă, zise nomarhul din Horti. Fiindcă, în clipa când poporul îşi va da 
seama de minciună, nu ne va mai da crezare în nicio privinţă şi atunci nu 
am mai putea împiedica răscoala. 

— De vreme ce spun că Ramses e nebun, înseamnă că am şi dovezi, 
adăugă Mefres. Ascultaţi. 

Demnitarii se aşezară mai bine pe băncile lor. 

— Spuneţi-mi, urmă Mefres, ce om cu mintea sănătoasă şi moştenitor al 
tronului, pe deasupra, ar cuteza să se lupte la circ cu un taur, în faţa a 
câtorva mii de asiatici? Ce prinţ egiptean în toate minţile ar da târcoale 
noaptea templului fenician? Ce om ar trece-o fără pricină, în rândurile 
sclavelor, pe prima lui femeie, pricinuindu-i moartea, ei şi copilului ei? 

Cei de faţă fremătară, îngroziţi. 

— Toate acestea, zise marele preot, le-am văzut în Pi-Bast, iar împreună 
cu Mentezufis am fost martor ai ospeţelor şi beţiilor lui, în timpul cărora, 
cu minţile pe jumătate pierdute, moştenitorul hulea zeii şi aducea ocări 
preoţilor... 

— Aşa a fost, întări Mentezufis. 

— Şi ce gândiţi oare. Continuă Mefres tot mai aprins, despre un 
comandant suprem care îşi părăseşte armata ca să fugărească prin deşert 
câţiva bandiți libieni? Trec cu vederea o mulţime de lucruri mărunte, ca, 
de pildă, gândul de a da ţăranilor pământ şi zile de odihnă, dar vă întreb: 
poate fi oare socotit în toată firea omul care a săvârşit atâtea nelegiuri, 
aşa, fără nicio pricină? 

Toţi tăceau, afară de nomarhul din Horti, care dădea semne de oarecare 


nedumerire. 


— Trebuie să cugetăm bine asupra lucrului acesta, adăugă judecătorul 
suprem, ca să nu-i facem cumva vreo nedreptate omului... 

Atunci vorbi Herihor: 

— Mefres îl judecă cu blândeţe, socotindu-l nebun, spuse el pe un ton 
hotărât. Altminteri ar trebui să-l socotim un trădător. 

Toţi cei de faţă se frământară, neliniştiţi. 

— Da! Omul care se numeşte Ramses al XIII-lea e un trădător, fiindcă nu 
numai că-şi tocmeşte hoţi şi iscoade pentru a afla drumul la comorile 
Labirintului, nu numai că respinge tratatul cu Asiria, de care Egiptul are 
neapărată trebuinţă... 

— Grele învinuiri! rosti judecătorul. 

— ... ci, ascultaţi-mă bine, se înţelege pe ascuns cu ticăloşii de fenicieni 
în vederea săpării unui canal între Marea Roşie şi Marea Mediterană. lar 
canalul acesta e cea mai mare primejdie ce-ar putea ameninţa Egiptul, 
deoarece ne-ar putea îneca ţara într-o clipă!... Nu mai e deci vorba aici de 
comorile Labirintului, ci de templele, casele şi ogoarele noastre, de şase 
milioane de oameni, nerozi, ce-i drept, dar nevinovaţi şi, în sfârşit, de viaţa 
noastră şi a copiilor noştri... 

— Dacă-i aşa... oftă adânc nomarhul din Horti. 

— Eu şi cu Mefres vă încredinţăm de adevărul celor spuse, precum şi de 
faptul că omul acesta a pus statul în faţa unor asemenea primejdii, cum 
încă niciodată n-au ameninţat Egiptul. De aceea v-am chemat aici, să 
găsim mijloacele de scăpare. Trebuie însă să ne grăbim, deoarece 
hotărârile acestui om sunt aprige ca vânturile deşertului şi ar putea chiar 
să ne îngroape sub ele. 

În sala întunecată domni pentru o clipă tăcerea. 

— Ce sfaturi am putea da noi? întrebă nomarhul din Emsuh. Noi stăm în 
nomele noastre, departe de curte. Şi-apoi, nu numai că nu cunoaştem 
gândurile acestui... nebun, dar nici măcar nu ni le putem închipui, 
nevenindu-ne aproape să credem... De aceea, socot că lucrul cel mai bun 
e să lăsăm totul pe seama ta, Herihor, şi a lui Mefres. Aţi descoperit boala, 
născociţi acum şi leacul. lar dacă răspunderea aceasta uriaşă vă 


nelinişteşte, luaţi-l drept ajutor pe marele judecător. 


— Da! da! bine ai spus, întăriră demnitarii cu convingere.. 

La lumina unei torţe pe care o aprinse, Mentezufis puse pe masă, în faţa 
statuii zeului, un papirus, pe care fură scrise următoarele: „Date fiind 
primejdiile ce ameninţă statul, puterea adunării tainice trece în mâinile lui 
Herihor, care va avea drept ajutoare pe Mefres şi pe judecătorul suprem”. 

Actul acesta, întărit cu iscăliturile demnitarilor prezenţi, fu pus într-o 
cutie şi închis într-o ascunzătoare, sub altar. 

Pe lângă aceasta, fiecare din cei şapte demnitari se legă cu jurământ să 
îndeplinească toate poruncile lui Herihor şi să aducă fiecare în conspirație 
încă alţi zece demnitari. lar Herihor le făgădui să le dea dovezi că Asiria 
insistă să se încheie tratatul, că faraonul nu vrea să-l iscălească, ducând 
negocieri cu fenicienii în vederea construirii canalului şi vrând totodată să 
pătrundă mişeleşte în Labirint. 

— Viaţa şi cinstea mea sunt în mâinile voastre, încheie Herihor. Dacă 
cele spuse de mine sunt neadevărate, mă puteţi osândi la moarte, iar 
trupul mi-l puteţi arde pe rug. 

Nimeni nu se mai îndoi acum că marele preot spusese curatul adevăr. 
Fiindcă niciun egiptean nu şi-ar fi încredinţat trupul rugului şi sufletul 
pieirii. 

Zilele de după nuntă Tutmozis le petrecu alături de Hebron, în micul 
palat dăruit de faraon. În fiecare seară, venea însă în încăperile locuite de 
cei din gardă, unde, în tovărăşia ofiţerilor şi a dansatoarelor, îşi petrecea 
nespus de vesel nopţile. 

Văzându-i purtarea, prietenii înţeleseră că Tutmozis se căsătorise cu 
Hebron numai pentru zestre, ceea ce, de altfel, nu miră pe nimeni. După 
cinci zile, Tutmozis îl vesti pe faraon că-şi poate relua slujba. În chipul 
acesta, îşi vedea soţia numai la lumina soarelui, noaptea stând de veghe 
lângă odăile faraonului. Într-o seară, Ramses îi spuse: 

— În palatul ăsta se găsesc atâtea unghere bune de tras cu urechea şi 
de privit pe furiş, încât îmi este urmărită fiecare mişcare. Chiar şi în odăile 
cinstitei mele mame se aud iarăşi vocile tainice, care amuţiseră parcă 
după alungarea preoţilor. Din pricina asta, nu pot primi pe nimeni la mine 


şi trebuie să ies din palat ca, într-un loc sigur, să ţin sfat cu slujitorii mei... 


— Să te întovărăşesc? întrebă Tutmozis, văzând că faraonul îşi caută 
mantia. 

— Nu. Tu trebuie să rămâi aici şi să veghezi ca nimeni să nu pătrundă în 
odaia mea. Să nu laşi pe nimeni să intre, chiar de-ar fi mama, ori umbra 
tatălui meu, veşnic viu. Spune-le că dorm şi că nu vreau să văd pe nimeni. 

— Voi face cum ai poruncit, spuse Tutmozis, ajutând stăpânului să-şi 
îmbrace mantia cu glugă. Stinse apoi lumina în odaia de dormit, iar 
faraonul ieşi prin coridoarele laterale. 

Ajungând în grădină, Ramses se opri şi se uită cu grijă în jurul lui. 
Dându-şi apoi seama în ce parte se afla, porni grăbit spre micul palat oferit 
lui Tutmozis. 

După câteva minute de drum, dintr-o alee umbroasă, cineva îi răsări în 
faţă şi-l întrebă: 

— Cine-i acolo? 

— Nubia, răspunse faraonul. 

— Libia, rosti cel care întrebase şi care se trase acum înapoi, oarecum 
speriat. 

Era un ofiţer din gardă. Faraonul îl privi atent şi-i strigă: 

— Ah, tu eşti, Eunana! Ce faci aici! 

— Cercetez grădina, aşa cum fac în fiecare noapte de câteva ori, căci 
uneori se furişează hoţi. 

Faraonul se gândi şi spuse: 

— Bine faci. Să nu uiţi însă că prima datorie a unui om din gardă e să 
tacă. Fugăreşte-i pe hoţi, dar dacă te întâlneşti cu cineva de seamă, fă-te 
că nu vezi şi taci, taci într-una, chiar de-ar fi însuşi marele preot Herihor. 

— O, stăpâne! strigă Eunana, numai să nu-mi porunceşti să mă 
ploconesc noaptea în faţa lui Herihor ori a lui Mefres. Nu ştiu dacă, la 
vederea lor, spada nu mi-ar ieşi singură din teacă... 

Ramses zâmbi. 

— Spada ta îmi aparţine, spuse el, şi numai atunci când poruncesc eu 
poate ieşi din teacă. 

Îl salută apoi pe Eunana şi porni mai departe. După un sfert de ceas de 


umblet pe poteci greşite, faraonul ajunse lângă un chioşc, ascuns între 


tufişuri. Părându-i-se că aude un foşnet, întrebă cu glas înăbuşit: 

— Hebron? 

O siluetă înveşmântată, de asemenea, într-o mantie de culoare închisă, 
alergă spre el, îi căzu la piept şi-i încolăci gâtul cu braţele, şoptind: 

— Tu eşti, stăpâne? Tu eşti? Te-am aşteptat atâta... Faraonul, simțind 
că-i alunecă din îmbrăţişare, o luă în braţe şi o duse în chioşc. În clipa 
aceea, pelerina i se desprinse de pe umeri. Ramses o trase câteva clipe 
după el, dar, în cele din urmă, o lăsă pe drum. 

A doua zi, regina Nikotris îl chemă pe Tutmozis la ea. Văzând-o, acesta 
fu cuprins de spaimă. Regina era nespus de palidă, ochii îi erau adânciţi în 
fundul capului, iar privirea lor aproape rătăcită. 

— Şezi, zise ea, arătându-i un scăunel lângă jilţul său. Tutmozis şovăi. 

— Şezi! Şi... şi... jură-mi că nu vei spune nimănui ce vei afla acum. 

— Pe umbra tatălui meu, rosti el. 

— Ascultă-mă, Tutmozis, glăsui regina încet, ţi-am fost apropiată ca o 
mamă. De-mi vei trăda taina, zeii te vor pedepsi. Ba nu! Vor face să cadă 
şi asupra ta o parte din năpasta ce apasă asupra neamului meu. Tutmozis 
asculta, uluit. „Şi-o fi pierdut” minţile?" gândi el, înspăimântat. 

— Uită-te la fereastra aceea, la copacul acela... Ştii tu pe cine-am văzut 
astă-noapte în copac, dincolo de fereastră? 

— Să fi venit din Teba fratele vitreg al luminăţiei-sale? 

— Nu, nu era el, şopti regina suspinând. A fost... fiul meu... Ramses al 
meu! 

— În copac? Astă-noapte? 

— Da! Lumina torţei cădea chiar pe faţa şi pe trupul lui. Avea tunica în 
dungi albe şi albastre. Privirea îi era pierdută. Râdea sălbatic, ca şi 
nefericitul lui frate, spu-nându-mi: „Priveşte, mamă, eu ştiu să zbor, lucru 
ce nu-i în stare să facă nici Seti, nici Ramses cel Mare, nici Keops. Priveşte 
cum îmi cresc aripile!” Întinse mâna spre mine, iar eu, pierdută de durere, 
i-am atins peste fereastră mâinile şi faţa, pe care curgea o sudoare rece. 
La urmă, alunecă de pe copac şi fugi. Tutmozis asculta cu inima 
înfricoşată. Deodată, se izbi peste frunte. 

— N-a fost Ramses! zise el hotărât. A fost altcineva, care-i seamănă leit, 


un ticălos, grecul Lykon, cel care i-a ucis fiul, iar acum se află în mâinile 
marilor preoţi. N-a fost Ramses! E o ticăloşie pusă la cale de către 
nemernicii de Herihor şi Mefres. 

Pe faţa reginei licări speranţa, dar numai pentru o clipă. 

— Să nu-mi fi recunoscut eu fiul? 

— Lykon îi seamănă nespus de mult, zise Tutmozis. E isprava preoţilor. 

Ticăloşii! Moartea e prea puţin pentru ei! 

— Aşadar, faraonul a dormit astă-noapte acasă? întrebă deodată regina. 

Tutmozis se tulbură şi lăsă ochii în jos. 

— Prin urmare, n-a dormit? 

— A dormit... răspunse Tutmozis cu jumătate de glas. 

— Minţi! Dar spune-mi cel puţin dacă purta sau nu tunica în dungi albe 
şi albastre? 

— Nu-mi amintesc, şopti Tutmozis. 

— larăşi minţi! Dar mantia asta, spune! nu-i a lui Ramses? Sclavul a 
găsit-o tot în acelaşi copac. Regina se ridică repede şi scoase din ladă o 
mantie de culoare închisă. În aceeaşi clipă, Tutmozis îşi aminti că faraonul 
se întorsese după miezul nopţii fără mantie şi că-i spusese chiar că şi-o 
pierduse undeva, în grădină. 

Şovăi, rămase pe gânduri, apoi răspunse hotărât: 

— Nu, regină! N-a fost faraonul! A fost Lykon şi asta-i fapta preoţilor, 
despre care trebuie să-i spunem faraonului. 

— Dar dacă a fost Ramses? întrebă din nou regina, cu toate că în ochii ei 
se putea citi o scânteie de nădejde. 

Tutmozis se tulbură. Bănuiala lui cu privire la Lykon era firească şi putea 
fi adevărată. Dar nu lipseau nici celelalte urme... Regina îl văzuse pe 
Ramses. E cert că el se întorsese acasă după miezul nopţii, purtase o 
tunică în dungi albe şi albastre, mantia şi-o pierduse... Şi-apoi şi fratele lui 
era nebun... Şi, în sfârşit, în cazul acesta putea oare greşi inima unei 
mame? 

Pe negândite, în sufletul lui Tutmozis se strecurară îndoielile, asemenea 
unor năpârci veninoase. 


Din fericire, pe măsura şovăielilor lui, în inima reginei sporeau semnele 


nădejdii. 

— Ce bine că mi-ai amintit de Lykon acela. Acum ştiu: din pricina lui, 
Mefres l-a învinuit pe Ramses că şi-a ucis fiul, iar astăzi se foloseşte tot de 
el ca să-l defăimeze pe faraon. Nu spune nimănui nimic despre cele ce ți- 
am dezvăluit. Dacă a fost Ramses, dacă într-adevăr s-a abătut asupra lui 
năpasta asta, poate că-i ceva trecător. Nu trebuie umilit prin răspândirea 
unor asemenea veşti şi nici nu trebuie înştiinţat despre întâmplarea asta. 
lar dacă-i vorba de o mârşăvie pusă la cale de preoţi, trebuie să fim, de 
asemeni, cu băgare de seamă. Deşi cei care umblă cu asemenea 
înşelătorii nu pot fi puternici. 

— Voi cerceta chiar eu lucrurile şi dacă mă încredinţez... 

— Numai nu-i spune nimic lui Ramses! Te rog, pe umbrele părinţilor tăi! 
strigă regina, împreunându-şi mâinile. Faraonul nu i-ar ierta, i-ar trimite în 
faţa judecății. lar atunci, va trebui să se întâmple una din cele două 
nenorociri ce sunt cu putinţă: sau să fie trimişi la moarte cei mai înalţi 
preoţi ai statului, sau să fie iertaţi de tribunal. Şi apoi, ce va mai fi? 

— LI poţi urmări, în schimb, pe Lykon şi-l poţi ucide fără milă, ca pe o 
fiară sălbatică, ca pe un şarpe. 

Tutmozis îşi luă rămas bun de la regina pe deplin liniştită, în timp ce lui 
îi crescuseră bănuielile. 

„Dacă Lykon, ticălosul ăsta de grec, pe care preoţii îl ţin închis, mai 
trăieşte încă, îşi spunea el în gând, atunci, în loc să se caţere pe copaci şi 
să se arate reginei, ar fi vrut, înainte de orice, să fugă. l-aş înlesni fuga şi l- 
aş încărca cu bogății eu însumi dacă mi-ar mărturisi adevărul şi ar căuta 
ocrotire împotriva mişeilor acelora. Dar... tunica... mantia... de unde le-a 
luat? Cum să se înşele mama lui?” De atunci, Tutmozis începu să-l 
ocolească pe faraon şi nu cuteza să-l privească în ochi. Cum însă şi 
Ramses îi ascundea ceva, se părea că relaţiile lor, atât de prieteneşti, se 
răciseră. Într-o seară, faraonul îl chemă însă din nou şi-i spuse: 

— Trebuie să stau de vorbă cu Hiram despre nişte treburi însemnate şi 
am să ies iarăşi. Veghează aici, lângă odaia mea, iar dacă ar vrea cineva 
să mă vadă, să nu-l laşi. 


După ce Ramses dispăru în coridoarele tainice ale palatului, Tutmozis fu 


iarăşi cuprins de nelinişte. 

„Te pomeneşti, îşi spunea el în gând, că l-or fi otrăvit preoţii cu vreo 
buruiană, iar el fuge de acasă tocmai fiindcă se simte gata să izbucnească. 
Dar, vom vedea noi...” 

Şi, într-adevăr, văzu. Faraonul se întoarse târziu, după miezul nopţii; 
purta, ce-i drept, pe umeri o mantie, dar nu pe a sa, ci una ostăşească. 
Tutmozis se zvârcoli până dimineaţa, fără să închidă ochii, tot aşteptând 
să-l cheme iarăşi regina. Dar nu-l chemă; în schimb, trecându-şi dimineaţa 
garda în revistă, Eunana îl rugă să stea puţin de vorbă. Când rămaseră 
singuri, Eunana se aruncă la picioarele lui, rugându-l să nu spună nimănui 
ceea ce-i va destăinui. 

— Dar ce s-a întâmplat? întrebă Tutmozis, simțind un fior rece în inimă. 

— leri, pe la miezul nopţii, spuse Eunana, doi dintre oştenii mei au prins 
în grădină un om care alerga gol, scoțând strigăte neomeneşti. A fost adus 
în faţa mea şi... poţi să mă ucizi dacă vrei! Eunana căzu din nou la 
picioarele lui Tutmozis. Omul acela gol... acela... nu, nu-ţi pot spune. 

— Cine era? îl întrebă Tutmozis, înfricoşat. 

— Nu pot spune o vorbă mai mult, gemu Eunana. Mi-am scos mantia şi i- 
am acoperit sfânta goliciune. Am vrut să-l aduc la palat, dar... dar stăpânul 
mi-a poruncit să rămân şi să tac... să tac... 

— Şi unde s-a dus? 

— Nu ştiu, nu m-am uitat şi n-am îngăduit nici ostaşilor să se uite. A 
pierit undeva, în tufişurile grădinii. Am poruncit oamenilor, sub pedeapsa 
cu moartea, să-şi închipuie că n-au văzut şi n-au auzit nimic. 

Tutmozis izbuti, între timp, să-şi vină în fire. 

— Nu ştiu, spuse el rece, nu ştiu şi nu înţeleg nimic din tot ce mi-ai 
povestit. Nu uita însă că eu însumi am alergat gol o dată, când băusem 
prea mult vin. Şi i-am răsplătit cum se cuvine pe cei ce m-au văzut. 
Ţăranii, Eunana, ţăranii şi muncitorii umblă întotdeauna goi, iar cei mari 
numai când au chef. Şi dacă mie, sau vreunuia dintre demnitari iar veni 
pofta să stea cu capul în jos, oşteanul înţelept şi cucernic nu trebuie să se 
mire, văzând aşa ceva. 


— Înţeleg, răspunse Eunana, uitându-se cu vioiciune în ochii 


comandantului. Şi nu numai că voi spune vorbele acestea oştenilor, dar voi 
umbla gol chiar astă-seară prin grădină, ca să se ştie că cei mari au 
dreptul să facă tot ce le place. 

Cu tot numărul neînsemnat al celor ce-l văzuseră pe faraon sau pe omul 
ce-i semăna leit, în stare de nebunie, vestea acestor întâmplări atât de 
ciudate se răspândi nespus de repede. În câteva zile numai, locuitorii 
Tebei, de la sacagii şi imbălsămători până la neguţători şi scribi, şopteau 
cu toţii că Ramses al XIII-lea a fost atins de năpasta care îi înlăturase pe 
fraţii lui mai vârstnici de pe tron. Teama şi respectul faţă de faraon erau 
atât de mari, încât nimeni nu cuteza să vorbească cu glas tare, mai ales în 
faţa oamenilor străini. De ştiut, însă, ştiau cu toţii; singurul care nu ştia 
nimic era Ramses. Cel mai ciudat era însă faptul că zvonul dăduse ocol 
nespus de repede întregii ţări, ceea ce dovedea că se răspândise prin 
mijlocirea templelor. Fiindcă numai preoţii cunoşteau taina de a se purta 
veştile de la un capăt În celălalt al Egiptului, în timp de zece-cincisprezece 
ceasuri. 

Cu Tutmozis nimeni nu vorbea de-a dreptul despre veştile defăimătoare. 
Căpetenia gărzii faraonului le bănuia însă, la fiecare pas. Din purtarea 
oamenilor cu care avea de-a face ghicea că slujitorii, oştenii şi furnizorii 
curţii şuşotesc despre nebunia stăpânului, amuţind doar în clipa când 
cineva mai mare i-ar fi putut auzi. Pierzându-şi însă răbdarea şi fiind 
cuprins de teamă, se hotări, în sfârşit, să stea de vorbă cu nomarhul Tebei. 
îndreptându-se spre palatul acestuia, îl găsi pe Antef întins pe o canapea, 
într-o încăpere ce semăna mai mult a grădină, plină de plante neobişnuit 
de rare. La mijloc, se afla o fântână cu apă de trandafiri; în colţuri stăteau 
statuile zeilor, iar pe pereţi erau zugrăvite faptele vestitului nomarh. La 
căpătâiul său, stătea un sclav negru, care îşi răcorea stăpânul cu un 
evantai din pene de struţ. Pe pardosea stătea scribul nomului şi citea 
raportul-. Pe faţa lui Tutmozis se putea citi atâta îngrijorare, încât 
nomarhul dădu numaidecât drumul scribului şi sclavului; ridicându-se apoi 
în capul oaselor, cercetă toate colţurile odăii, ca nu cumva să tragă cineva 
cu urechea. 

— Cinstite părinte al soţiei mele Hebron, spuse Tutmozis, văd, din 


partea ta, că ai ghicit despre ce anume vreau să-ţi vorbesc. 

— Nomarhul Tebei trebuie să fie totdeauna prevăzător, răspunse Antef. 
Şi-apoi, căpetenia gărzii măritului faraon nu mă poate cinsti cu vizita sa 
pentru un lucru lipsit de însemnătate. 

O clipă, cei doi se uitară unul la altul. În cele din urmă, Tutmozis se 
aşeză lângă socrul său şi-i şopti: 

— Ai auzit oare ticăloasele veşti răspândite de duşmanii statului despre 
stăpânul nostru? 

— Dacă-i vorba de fiica mea, Hebron, răspunse repede nomarhul, îţi 
spun numai că acum tu îi eşti stăpân şi nu mă poţi învinui cu nimic. 
Tutmozis dădu nepăsător din mână şi spuse mai departe. 

— Nişte netrebnici răspândesc vestea că faraonul e nebun. Ai auzit de 
lucrul acesta? 

Antef dădu din cap, atât de nelămurit, încât ar fi putut să însemne tot 
atât de bine da, cât şi nu. În sfârşit, spuse: - Prostia e mare ca marea, totul 
poate fi cuprins în ea. 

— Aici nu-i vorba de prostie, ci de o nelegiuire a preoţilor, care, având la 
îndemână un om ce-i seamănă aidoma faraonului, se slujesc de el în chip 
mârşav. 

Şi-i povesti nomarhului despre grecul Lykon, precum şi despre 
nelegiuirea ce-o săvârşise la Pi-Bast. 

— Despre Lykon, care a ucis copilul prinţului moştenitor, am auzit, 
răspunse Antef. Dar unde sunt dovezile că Mefres l-a întemnițat pe Lykon 
în Pi-bast, că l-a adus la Teba şi că-l lasă să pătrundă în grădinile palatului 
ca să se prefacă a fi faraonul nebun? 

— Tocmai de aceea, te întreb, ce-i de făcut? Sunt doar căpetenia gărzii 
şi trebuie să veghez asupra cinstei şi siguranţei stăpânului nostru. 

— Ce-i de făcut? Ce-i de făcut? repetă Antef. Întâi de toate, să veghezi 
ca veştile nelegiuite să nu ajungă la urechile faraonului. 

— De ce? 

— Ca să nu se întâmple o mare nenorocire. Dacă stăpânul va auzi că 
Lykon, substituindu-se lui, simulează nebunia, va fi cuprins de mânie, de o 


mânie cumplită! Şi se va răzbuna, fireşte, pe Herihor şi Mefres. Poate-i va 


ocări, poate-i va întemniţa, ori poate-i va ucide. Dar orice ar face, va fi 
făcut fără vreo dovadă, şi atunci, ce se va întâmpla? Egiptul, cu toate că 
nu mai aduce astăzi jertfe zeilor ca pe vremuri, va sări totuşi în apărarea 
unor preoţi învinovăţiţi pe nedrept. Şi, atunci, ce va fi? Eu socot, adăugă 
el, apropiindu-şi gura de urechea lui Tutmozis, eu socot că asta ar putea 
aduce sfârşitul dinastiei. 

— Atunci, ce să facem? 

— Un singur lucru, strigă Antef. Să-l găseşti pe acest Lykon, să 
dovedeşti că Mefres şi Herihor l-au ascuns şi că i-au poruncit să se 
substituie faraonului, simulând că şi-a ieşit din minţi. Asta poţi face, dacă 
ţii la bunul renume al faraonului. Să strângi dovezi, cât mai multe dovezi! 
La noi nu-i Asiria, preoţii mari nu pot fi pedepsiţi fără judecata tribunalului 
suprem. Şi niciun tribunal nu-i va putea condamna fără mărturii concrete. 
Şi-apoi, eşti pe deplin încredinţat că nu i-au dat faraonului vreo otravă 
ameţitoare? Lucrul acesta ar fi fost doar cu mult mai uşor de făcut decât 
să trimiţi noaptea un om care nu cunoaşte nici cuvântul de ordine, nici 
palatul, nici grădina. Am auzit şi eu despre Lykon de la un om de 
încredere, de la Hiram adică. Dar nu pot pricepe în ce chip ar putea face 
Lykon nişte lucruri atât de ciudate în Teba. 

— Ah, bine că mi-am adus aminte, îl întrerupse Tutmozis. Unde-i Hiram? 

— Îndată după nunta voastră, a plecat la Memfis, iar în zilele acestea a 
fost la Hiten. 

Tutmozis se tulbură din nou. 

„În noaptea aceea, socoţi el în gând, când a fost adus omul acela gol la 
Eunana, faraonul mi-a spus că se duce să-l întâlnească pe Hiram. lar dacă 
Hiram nu era în Teba, înseamnă că încă de pe atunci luminăţia-sa nu prea 
ştia ce vorbeşte!” 

Ameţit, Tutmozis se întoarse acasă. Nu numai că nu ştia ce trebuie să 
facă în situaţia neobişnuită în care se afla, dar nici măcar nu ştia ce să mai 
creadă. Când vorbise cu regina, era sigur că în grădină fusese Lykon, 
trimis de marii preoţi, pe când acum se îndoia tot mai mult. Şi dacă aşa 
stăteau lucrurile cu Tutmozis favoritul, care îl vedea în fiecare zi pe 


Ramses, ce trebuie să se fi petrecut în cugetul străinilor? Până şi oamenii 


cei mai credincioşi ai faraonului puteau şovăi, auzind din toate părţile că 
stăpânul lor e nebun. 

Era prima lovitură pe care preoţii i-o dădeau lui Ramses al XIII-lea. 
Neînsemnată la prima vedere, dar cu urmări teribile. Tutmozis nu numai 
că se îndoia, dar şi suferea. Ascundea, sub o înfăţişare de uşurătate, o fire 
nobilă şi hotărâtă. Acum, când era în joc onoarea şi autoritatea faraonului, 
pe Tutmozis îl chinuia neputinţa în care era silit să se zbată. Se vedea 
aidoma comandantului unei fortărețe care, neajutorat, stă şi priveşte cum 
duşmanul o minează. Gândul acesta pusese atât de mult stăpânire pe el, 
chinuindu-l, încât într-o zi, întâlnindu-l pe marele preot Sem, îl întrebă cu 
îndrăzneală. 

— Ai auzit ce zvonuri umblă pe socoteala stăpânului nostru? 

— Faraonul e tânăr, aşa că pot umbla fel de fel de zvonuri, răspunse 
Sem, privindu-l ciudat pe Tutmozis. Dar lucrurile acestea nu mă privesc. ÎI 
înlocuiesc pe faraon în slujirea zeilor şi-mi dau silinţa să-mi îndeplinesc 
însărcinarea aceasta cât se poate de bine; în celelalte nu mă amestec. 

— Ştiu că eşti unul dintre slujitorii săi credincioşi, zise Tutmozis, şi nam 
de gând să mă amestec în tainele preoţeşti. Trebuie să-ţi atrag însă 
luarea-aminte asupra unui amănunt. Am aflat, în chip cât se poate de 
neîndoielnic, că Mefres îl ascunde pe un oarecare grec, Lykon, care s-a 
făcut vinovat de îndoită nelegiuire; aceea de a fi ucigaşul fiului faraonului 
şi de a semăna prea mult la chip cu luminăţia-sa. Bine ar fi, deci, ca Mefres 
să nu atragă o pată de neşters asupra cinstitei caste preoțești şi să dea 
cât mai degrabă ucigaşul pe mâna judecății. Fiindcă, de-l vom găsi noi pe 
Lykon, jur că Mefres îşi va pierde nu numai demnitatea, ci şi capul. În 
statul nostru, nimeni nu poate ocroti, fără teamă de a fi pedepsit, ucigaşii 
şi nici ascunde oameni care seamănă leit la chip cu măritul faraon. 

Sem, care fusese de faţă când Mefres îl luase pe Lykon din mâinile 
străjii, se nelinişti. Îi era poate teamă să nu fie socotit părtaş. Totuşi, 
răspunse: 

— Voi încerca să-l înştiinţez pe Mefres despre aceste bănuieli 
îndrăzneţe. Dar tu ştii răspunderea ce apasă asupra celui care învinuieşte 


un om de a fi săvârşit o nelegiuire? 


— Ştiu şi sunt răspunzător de ceea ce fac. Sunt atât de încredinţat de 
adevărul spuselor mele, încât nu-mi fac de loc griji asupra urmărilor ce le- 
ar putea avea. Neliniştea o las pe seama lui Mefres, căruia îi doresc să nu 
mă vadă silit să trec la fapte. 

Convorbirea aceasta n-a fost lipsită de urmări. Din clipa aceea, nu l-a 
mai văzut nimeni pe omul ce-i semăna faraonului. Zvonurile însă nu 
încetară. lar Rames al XIll-lea continua să nu ştie nimic, deoarece, 
temându-se ca faraonul să nu ia măsuri prea aspre împotriva preoţilor, nici 


Tutmozis nu îndrăzni să i le aducă la cunoştinţă. 


CAPITOLUL XXIII 


La începutul lunii Paofi, adică la sfârşitul lui iulie şi începutul lui august, 
faraonul, regina Nikotris şi curtea se întoarseră din Teba la palatul din 
Memfis. 

Spre sfârşitul călătoriei, ce avea loc, şi de data aceasta, tot pe Nil, 
Ramses al XIll-lea cădea deseori pe gânduri, iar o dată îi spuse lui 
Tutmozis: 

— Bag de seamă un lucru ciudat; mulţimea care se înghesuie pe 
amândouă malurile e parcă şi mai numeroasă decât atunci când pluteam 
dinspre cealaltă parte. Strigătele ei, însă, sunt cu mult mai slabe, în urma 
noastră vin tot mai puţine bărci, iar flori ni se aruncă şi mai puţine... 

— Aşa e, stăpâne, răspunse Tutmozis. Se prea poate ca poporul să fie 
ostenit din pricina căldurilor nespus de mari. 

— Ai vorbit cu înţelepciune, îl lăudă faraonul şi faţa i se lumină. Tutmozis 
nu credea însă de loc în cuvintele pe care le rostise. Îşi dădea seama şi, ce 
era şi mai rău, toţi cei din alaiul faraonului îşi dădeau seama că 
înflăcărarea mulţimii se mai domolise, ca şi cum dragostea ei pentru 
faraon ar fi scăzut. 

Era oare urmarea zvonurilor despre boala nefericită a lui Ramses, sau a 
unor noi uneltiri? Tutmozis nu ştia. Ceea ce ştia, era că răceala aceasta 
era pricinuită de preoţi. 

„Ce mulţime neroadă! îşi spuse el, neputându-şi stăpâni disprețul ce-l 
simţea. Nu demult se lăsau înghiţiţi de apă, numai şi numai ca să poată 
zări divinul său chip, iar acum se codesc să strige mai mult. Au uitat oare 
ziua a şaptea de odihnă şi peticul de pământ pe care i-l va da?” 

îndată ce sosiră la palat, faraonul porunci să se adune toţi cei ce 
trebuiau să hotărască asupra comorilor din Labirint. În acelaşi timp, dădu 
poruncă slujitorilor care-i erau credincioşi să stârnească mulţimea 
împotriva preoţilor şi să ceară ziua a şaptea de odihnă. În scurtă vreme, 
Egiptul de Jos începu din nou să fiarbă, asemeni unui stup de albine. 
Ţăranii cereau nu numai ziua de sărbătoare, dar şi plata în bani peşin a 


lucrărilor publice. Prin cârciumi şi pe străzi, meşteşugarii îi blestemau pe 


preoţii care voiau să îngrădească puterea sfântă a faraonului. Numărul 
fărădelegilor crescuse, dar vinovaţii nu voiau să răspundă în faţa judecății 
de faptele lor. Scribii deveniseră umili şi nimeni nu cuteza să lovească în 
oamenii de rând, ştiind că aceştia se puteau răzbuna, în temple, jertfele 
erau tot mai rare, iar zeii care păzeau hotarele nomelor erau tot mai 
adesea loviți cu pietre şi stropiţi cu noroi, sau chiar doborâţi la pământ. 

Preoţii, nomarhii şi oamenii lor fură cuprinși de spaimă, în zadar puneau 
judecătorii să strige în pieţe şi pe drumuri că după vechile legi, ţăranii, 
meşteşugarii şi chiar neguţătorii sunt opriţi să se ţină de clevetiri ce-i 
împiedică să-şi vadă de munca lor: mulţimea continua să arunce în crainici 
cu legume putrezite şi sâmburi de curmale, în râsetul şi huiduielile 
tuturora. 

Nobilii începură atunci să se adune la palat, şi, căzând la picioarele 
faraonului, să-i ceară să-i apere. 

— Am ajuns, strigau ei, să se clatine pământul sub picioarele noastre, ca 
şi cum s-ar apropia sfârşitul lumii. Elementele naturii sunt tulburate, 
cugetele au ajuns la mare răspântie, iar de nu ne mântui tu, stăpâne, 
ceasurile vieţii noastre sunt numărate... 

— Vistieria mi-i goală, armata puţin numeroasă, oamenii străjii nu şi-au 
primit simbria de mult, răspundea faraonul. Dacă vreţi să trăiţi liniştiţi şi 
netulburaţi, trebuie să-mi faceţi rost de bani. Cum însă inima mea suferă 
din pricina tulburării voastre, voi face tot ce-mi va sta în putinţă ca ordinea 
să fie restabilită. 

Faraonul porunci să se strângă oştile şi să fie aşezate în cele mai de 
seamă puncte ale ţării. În acelaşi timp, îl înştiinţa pe Nitager să lase 
hotarul răsăritean în grija ajutorului său, iar el, împreună cu cinci din cele 
mai bune regimente ale sale, să pornească spre Memfis. Făcuse toate 
acestea nu atât pentru a-i apăra pe demnitari de furia mulţimii, cât pentru 
a avea la îndemână forţe mari, în cazul când preoţii ar răscula Egiptul de 
Sus Şi regimentele ce aparţineau templelor. În palatul faraonului, ca şi în 
împrejurimi, domnea în ziua de zece Paofi o mare mişcare. Se adunaseră 
cei care urmau să-i recunoască faraonului dreptul de a se atinge de 


comorile Labirintului, precum şi o mare mulţime de oameni, care voia 


numai să privească spre locul unde urma să se ţină neobişnuita întrunire. 

Procesiunea delegaților începu de dimineaţă. În frunte, păşeau ţăranii cu 
tichii şi şorţuri albe; fiecare ţinea în mână o bucată de pânză 
groasă pentru a-şi acoperi spinarea în faţa faraonului. Urmau 
meşteşugarii, îmbrăcaţi la fel ca ţăranii, de care se deosebeau numai prin 
pânza mai subţire ce-o duceau în mâini şi prin şorţurile mai înguste şi 
împodobite cu cusături de felurite culori. 

Veneau apoi neguţătorii, îmbrăcaţi toţi cu cămăşi şi mantii lungi. Unii 
dintre ei aveau şi peruci, pe mâinile şi picioarele lor se puteau vedea 
brățări scumpe, iar pe degete, inele. Urmau ofiţerii cu bonete şi tunici în 
dungi negre şi galbene, albastre şi albe, albastre şi roşii. Doi dintre ei, în 
loc de tunici, aveau pe piept jumătăţi de platoşe de alamă. După un 
răstimp, destul de lung, se iviră treisprezece nobili cu peruci mari şi 
veşminte albe până la pământ. După ei păşeau nomarhii, purtând coroane 
pe cap şi veşminte tivite pe margini cu fâşii de purpură. Alaiul era închis 
de preoţi, care aveau capetele şi feţele rase şi purtau pe umăr piei de 
panteră. 

Intrară cu toţii în sala mare a palatului faraonilor, unde, pe trepte, erau 
aşezate şapte bănci: cea mai de jos pentru ţărani, cea mai de sus pentru 
casta preoţilor. 

În curând, purtat într-o lectică, apăru şi Ramses al XIII-lea, în faţa căruia 
se prosternară toţi cei de faţă. După ce stăpânitorul celor două lumi se 
urcă pe un tron înalt, îngădui supuşilor săi credincioşi să se ridice şi să 
stea jos. Intrară apoi şi se aşezară, pe nişte tronuri mai joase, marii preoţi 
Herihor, Mefres şi preotul supraveghetor al Labirintului, care avea o casetă 
în mână. O suită strălucitoare de generali îl înconjură pe faraon, la spatele 
căruia stăteau doi slujitori mai de seamă ai curţii cu evantaie din pene de 
păun. 

— Egipteni credincioşi! spuse stăpânul celor două lumi. După cum ştiţi, 
armata, curtea şi demnitarii mei se zbat în lipsuri mari, cărora nu le poate 
face faţă vistieria mea sărăcită. Despre cheltuielile mele nici nu vă mai 
pomenesc, fiindcă mănânc şi mă îmbrac ca un oştean, în vreme ce fiecare 


general ori mare scrib are mai mulţi slujitori şi mai multe femei decât 


mine. În rândul celor întruniţi se auzi un freamăt de admiraţie. 

— A fost obiceiul până acum, continuă Ramses, ca atunci când vistieria 
avea nevoie de bani să se sporească dările pe care le plăteşte mulţimea. 
Eu însă, cunoscându-mi poporul şi sărăcia lui, nu numai că naş vrea să-l 
împovărez mai mult, ci, dimpotrivă, bucuros aş fi să-i fac unele înlesniri... 

— Să ne trăieşti veşnic, stăpâne! răsunară strigăte de pe câteva din 
băncile de jos. 

— Din fericire pentru Egipt, adăugă faraonul, statul nostru are comori cu 
ajutorul cărora armata poate fi plătită, demnitarii scoşi din datorii, iar 
poporul ajutat. Vor putea fi, de asemeni, plătite toate datoriile fie către 
temple, fie către fenicieni. Tezaurul acesta, adunat de slă-viţii mei 
strămoşi, zace în beciurile Labirintului. Poate îi însă folosit numai dacă voi 
toţi, laolaltă, veţi recunoaşte că Egiptul e în primejdie, iar eu, faraonul, am 
dreptul să dispun de comorile strămoşilor mei. 

— Recunoaştem! Te rugăm, stăpâne, să iei cât e de trebuinţă! se auziră 
strigăte din toate băncile. 

— Mărite părinte, se adresă atunci faraonul lui Herihor, sfânta castă 
preoțească are ceva de spus în această privinţă? 

— Foarte puţine cuvinte, răspunse marele preot, ridicându-se. După 
legile străvechi, tezaurul Labirintului poate fi atins numai atunci când 
statul nu dispune de niciun fel de alte mijloace. Astăzi însă, lucrurile nu 
stau aşa. Căci dacă nu le-am plăti fenicienilor datoriile izvorâte dintr-o 
camătă neomenească, nu numai că s-ar umple vistieria, dar şi poporul de 
rând, care lucrează astăzi pentru fenicieni, ar răsufla uşurat în munca lui 
grea... 

Dinspre bănci veni iarăşi un freamăt de încuviinţare. 

— Sfatul tău, cucernice părinte, e plin de înţelepciune, spuse faraonul, 
liniştit, dar e primejdios. Dacă vistiernicul meu, nomarhii şi demnitarii s-ar 
învăţa să nu-şi plătească datoriile faţă de străini, astăzi n-ar mai plăti 
datoriile fenicienilor, iar mâine ar putea să uite şi de datoriile faţă de 
faraon şi faţă de temple. Şi cine-mi poate spune că mulţimea de rând, 
îndemnată de pilda celor mari, nu va socoti şi ea că are dreptul să-şi uite 


de îndatoririle faţă de noi? 


Lovitura fu atât de puternică, încât Herihor se ghemui în jilţul lui şi 
amuţi. 

— lar tu, mare supraveghetor al Labirintului, ai ceva de spus? îl întrebă 
faraonul. 

— Am aici o casetă cu pietricele albe şi negre. Fiecare om din adunare 
va primi câte două pietricele; una din ele o va arunca în urnă. Cine vrea ca 
luminăţia-ta să se atingă de tezaurul Labirintului, va pune o piatră neagră: 
cine vrea să nu fie atinsă comoara zeilor, va pune o piatră albă. 

— Nu consimţi, stăpâne, îi şopti faraonului vistiernicul. Mai bine să ne 
spună fiecare, pe faţă, ce crede el în sufletul lui. 

— Să păstrăm vechile obiceiuri, adăugă Mefres. - Fie, să se pună 
pietricelele în urnă, hotărî faraonul. Inima mea e curată, iar năzuinţele 
mele neclintite. 

Preasfinţii Mefres şi Herihor îşi încrucişară privirile cu înţeles. 
Supraveghetorul Labirintului, însoţit de doi generali, trecu de la o bancă la 
alta şi înmână fiecărui om câte două pietricele: una neagră şi una albă. 
Bieţii trimişi ai poporului erau peste măsură de tulburaţi, văzând în faţa lor 
atât de înalţi demnitari. Unii ţărani stăteau chiar prosternaţi, cu faţa la 
pământ, necutezând să ia pietricelele şi abia cu multă greutate pricepură 
că pot arunca în vas numai o singură piatră: neagră ori albă. 

— Eu aş vrea să fiu şi pe placul zeilor şi al faraonului, şopti un bătrân 
păstor. 

Până la urmă, înalții demnitari izbutiră să-i lămurească şi ţăranii 
înţeleseră ce anume li se cerea. Astfel, începu strângerea voturilor. Fiecare 
delegat se apropia de urnă şi vâra piatra în aşa chip, încât ceilalţi să nu-i 
vadă culoarea. 

În vremea aceasta, marele vistiernic îngenunche în spatele tronului şi-i 
şopti faraonului la ureche: 

— Totul e pierdut! Dacă ar fi votat pe faţă, cei mai mulţi ar fi fost de 
partea noastră; dar aşa, să mi se usuce mâna dacă nu vor fi vârâte în vas 
cel puţin douăzeci de pietre albe! 

— Linişteşte-te, slujitor credincios, răspunse Ramses, zâmbind. Am la 


îndemână mai multe regimente decât voturile potrivnice nouă. 


— La ce bun? oftă vistiernicul. Doar e ştiut că dacă unul se împotriveşte 
porţile Labirintului nu se vor deschide... Ramses continuă să zâmbească... 

Votul delegaților se termină. Paznicul Labirintului ridică vasul şi vărsă 
pietricelele pe o tavă de aur. 

Din nouăzeci şi unu de oameni care votaseră, optzeci şi trei vârâseră 
pietricele negre şi numai opt dintre ei, albe. Generalii şi demnitarii 
înmărmuriră; marii preoţi aruncară adunării priviri triumfătoare, dar fură 
cuprinşi îndată de nelinişte, fiindcă Ramses continua să zâmbească. 

Nimeni nu cuteză să vestească cu glas tare căderea proiectului 
faraonului. Acesta rupse tăcerea cu glasul său obişnuit, ca şi cum nimic nu 
s-ar fi întâmplat. 

— Drept-credincioşi egipteni, bunii mei slujitori! Aţi îndeplinit porunca şi 
mila mea e cu voi. Timp de două zile, veţi fi oaspeţii casei mele. lar când 
vă veţi primi darurile, vă veţi întoarce la familiile şi îndeletnicirile voastre. 
Pacea şi binecuvântarea mea fie cu voi! 

Apoi faraonul părăsi sala, împreună cu suita, în timp ce marii preoţi 
Herihor şi Mefres se cercetară, cu teamă, unul pe celălalt. 

— Nu pare mâhnit de loc, şopti Herihor. 

— N-am spus eu că-i o fiară turbată? răspunse Mefres. Nu se va sfii să ia 
măsuri drastice şi de nu i-o luăm înainte... 

— Zeii ne vor apăra, pe noi şi templele lor. 

Seara, în odaia lui Ramses al XIII-lea, se întruniră slujitorii săi cei mai 
credincioşi: marele vistiernic, marele scrib, Tutmozis şi  Calipos, 
comandantul suprem al oastei greceşti. 

— O, stăpâne, gemu vistiernicul, de ce n-ai urmat pilda strămoşilor tăi 
veşnic vii? Dacă delegaţii ar fi votat pe faţă, am fi avut acum dreptul să ne 
atingem de tezaurul Labirintului. 

— Aşa e, adăugă marele scrib. Dar faraonul clătină din cap: 

— Vă înşelaţi. Chiar dacă tot Egiptul ar fi strigat într-un glas să se dea 
vistieriei comoara Labirintului, marii preoţi tot n-ar fi consimţit... 

— Atunci de ce i-am mai neliniştit chemând adunarea? Fapta ta a 
tulburat şi a aţâţat nespus de mult mulţimea, care-i azi ca o apă umflată... 


— Nu mi-e teamă de creşterea apelor, zise faraonul. Oştile mele vor fi ca 


nişte diguri în calea lor. În schimb, ţinerea adunării mi-a fost de mult folos, 
deoarece mi-a arătat slăbiciunea duşmanilor: optzeci şi trei de pietre 
pentru noi, opt pentru ei! Asta înseamnă că din unsprezece oameni ei se 
pot bizui pe unul, iar eu pe zece. Dar nu vă mângâiaţi cu gândul ăsta, 
continuă faraonul. Între mine şi marii preoţi lupta a şi început. Ei sunt 
fortăreaţa căreia i-am cerut să se predea. S-a împotrivit, o vom lua deci cu 
asalt. 

— Să trăieşti veşnic! strigară Tutmozis şi Calipos. 

— Porunceşte, stăpâne! zise marele scrib. 

— lată care-i porunca: Tu, vistiernicule, vei împărţi o sută de talanţi 
oamenilor străjii, căpeteniilor din cetele de lucrători şi slujbaşilor ce 
cârmuiesc satele în nomurile Seft, Nehachent, Neha-pehu, Sebt-Het, Aa, 
Ament, Ka. În aceleaşi locuri, vei da cârciumarilor orz, grâu şi vin, în aşa fel 
ca mulţimea să aibă, fără bani, mâncare şi băutură. Lucrul acesta îl vei 
face de îndată, pentru ca până la douăzeci Paofi alimentele să fie acolo 
unde sunt de trebuinţă. 

Vistiernicul se ploconi până la pământ. 

— Tu, îi spuse el marelui scrib, scrie şi porunceşte ca mâine să se 
vestească pe străzile capitalelor nomelor că barbarii din deşertul apusean 
se pregătesc să se năpustească în mare număr în sacrul ţinut al 
Fayumului. Tu, Calipos, vei trimite la miazăzi patru din regimentele 
greceşti. Două se vor opri lângă Labirint, iar celelalte două vor înainta 
până la Hanes. Dacă străjile preoţilor vor veni dinspre Teba, le vei 
respinge şi nu le vei lăsa să se îndrepte spre Fayum. lar dacă poporul, 
răzvrătit împotriva preoţilor, va ameninţa Labirintul, grecii tăi să intervină 
şi să-l ocupe. 

— Dar dacă paznicii cetăţii se vor opune? întrebă Calipos. 

— Asta ar însemna o revoltă, zise Ramses şi apoi continuă: lar tu, 
Tutmozis, vei trimite trei regimente la Memfis şi le vei aşeza în apropierea 
templelor Ptah, Isis şi Horus. Dacă mulţimea mânioasă va încerca să atace 
templele, ofiţerii vor pătrunde înăuntru, neîngăduind mulţimii să atace 
locurile sfinte şi-i vor feri de ocări pe marii preoţi. Şi în Labirint, şi în 


templele din Memfis se vor găsi preoţi care vor întâmpina armata cu 


ramuri verzi. Ofițerii le vor cere cuvântul de ordine şi se vor sfătui cu ei. 

— Dar dacă unii vor cuteza să se împotrivească? întrebă Tutmozis. 

— Asta ar însemna răzvrătire, răspunse Ramses. Templele şi Labirintul 
trebuie ocupate de armată în ziua de douăzeci şi trei Paofi, continuă el, 
adresându-se marelui scrib. Aşadar, poporul, atât la Memfis cât şi la 
Fayum, se poate aduna încă din ziua de optsprezece, la început în grupuri 
mici, apoi tot mai numeroase. Dacă pe la douăzeci se vor porni mişcări 
mărunte, nu trebuie împiedicate. Templele însă pot fi atacate de-abia în 
zilele de douăzeci şi doi şi douăzeci şi trei. lar când armata va ocupa 
aceste puncte, liniştea trebuie să domnească pretutindeni. 

— Oare n-ar fi bine ca Herihor şi Mefres să fie închişi pe loc? întrebă 
Tutmozis. 

— De ce? Nu mă interesează persoana lor, ci templele şi Labirintul, 
pentru ocuparea cărora armata nu este încă pregătită. De altminteri, 
Hiram, care a pus mâna pe scrisorile lui Herihor către asirieni, se va 
înapoia de-abia pe la douăzeci. Deci numai la douăzeci şi unu Paofi vom 
avea dovezile că marii preoţi sunt trădători şi vom vesti acest lucru 
poporului. 

— Prin urmare trebuie să plec la Fayum? întrebă Calipos. 

— A, nu! Tu şi Tutmozis veţi rămâne lângă mine cu regimentele cele mai 
bune. Trebuie să avem oameni pentru cazul când marii preoţi ar atrage de 
partea lor o parte a mulţimii. 

— Nu te temi, stăpâne, de trădare? întrebă Tutmozis. 

Faraonul dădu nepăsător din mână. 

— Trădarea picură necontenit, ca apa dintr-un butoi crăpat. Marii preoţi 
îmi cam bănuiesc gândurile, dar şi eu le cunosc dorinţele. Cum însă le-am 
luat-o înainte cu strângerea forţelor, ei vor fi mai slabi. În răstimp de zece- 
cincisprezece zile, nu se poate înjgheba o oştire. 

— Dar vrăjile lor? întrebă Tutmozis. 

— Nu există vrăji pe care să nu le poată spulbera securea! spuse 
Ramses râzând. 

Tutmozis fu gata, în clipa aceea, să-i povestească faraonului despre 
uneltirile marilor preoţi în legătură cu Lykon. Dar, şi de data aceasta, îl opri 


gândul că de se va mânia prea tare faraonul, îşi va pierde liniştea, care 
făcea atunci din el un om puternic. Căpetenia unei oştiri nu trebuie să se 
gândească la nimic altceva în ajunul bătăliei, decât numai la bătălie. Cât 
despre Lykon, îi va suna şi lui ceasul, când preoţii vor fi în temniţă. 

La un semn al lui Ramses, Tutmozis rămase în odaie, iar ceilalţi trei 
demnitari se ploconiră adânc în faţa faraonului şi ieşiră. 

— În sfârşit, oftă marele scrib când fu afară, în sfârşit, se va termina cu 
atotputernicia căpăţânilor rase. 

— Era şi timpul, adăugă vistiernicul. În ultimii zece ani, oricare dintre 
clerici a strâns cu mult mai mult bănet decât nomarhul din Teba sau cel 
din Memfis. 

— Socot că Herihor îşi pregăteşte pe tăcute luntrea, ca s-o şteargă mai 
înainte de douăzeci şi trei Paofi, adăugă Kalipos. 

— Parcă o să păţească ceva! zise scribul. Luminăţia-sa, neîndurător 
astăzi, îi va ierta de cum se vor umili. 

— lar la rugămintea reginei Nikotris, le va lăsa chiar şi averile, adăugă 
vistiernicul. Oricum, în stat se va statornici liniştea, care a început să ne 
cam lipsească. 

— Mi se pare însă că luminăţia-sa face prea mari pregătiri, zise scribul. 
Eu aş termina totul cu ajutorul oştilor greceşti, fără să mă ating de 
mulţime. 

— E tânăr... îi place mişcarea, zarva... adăugă vistiernicul. 

— Cum se cunoaşte că nu sunteţi ostaşi! sări Kalipos. Când e vorba de 
luptă, trebuie să-ţi strângi toate forţele, fiindcă niciodată nu ştii ce te 
poate aştepta. 

— Da, dacă mulţimea n-ar fi cu noi, răspunse scribul. Dar aşa, ce lucru 
neaşteptat s-ar putea ivi? Nu se vor pogori ei, zeii, să apere Labirintul. 

— Vorbeşti aşa, fiindcă eşti liniştit, zise Kalipos, fiindcă Ştii că un mare 
strateg veghează, străduindu-se să prevadă totul. Altfel, ar tremura poate 
carnea pe tine. 

— Nu văd ce lucruri neaşteptate s-ar putea ivi, stărui marele scrib. Afară 
de cazul când marii preoţi ar răspândi din nou vestea că faraonul a 


înnebunit. 


— Vor mai încerca ei şi alte uneltiri, zise vistiernicul, căscând, dar de 
fapt nu mai au de loc putere. Mulţumesc zeilor din inimă că mi-au ajutat să 
fiu în tabăra faraonului. Şi acum, să mergem la culcare. 

După ieşirea demnitarilor din odaia faraonului, Tutmozis deschise uşa 
ascunsă într-unul din pereţi şi-l aduse pe Samentu. Faraonul primi cu 
bucurie pe marele preot al zeului Set, îi dădu mâna să i-o sărute şi-i 
îmbrăţişă capul. 

— Pace ţie, bunule slujitor, spuse el. Ce veşti mi-aduci? 

— Am fost de două ori în Labirint, răspunse preotul. 

— Şi cunoşti bine drumul? 

— L-am cunoscut şi mai înainte, acum însă am mai descoperit ceva. 
Tezaurul se poate prăbuşi, poate omori oamenii şi distruge nestematele 
care sunt bogăţia lui cea mai de preţ. Faraonul îşi încreţi sprâncenele. De 
aceea, urmă Samentu, luminăţia-ta va binevoi să pregătească vreo 
cincisprezece oameni siguri, cu care voi pătrunde în Labirint în noaptea din 
ajunul atacului şi voi ocupa încăperile din vecinătatea tezaurului. Îndeosebi 
pe cea de deasupra. 

— Vei intra cu ei? 

— Da. Cu toate că mă voi mai duce încă o dată în Labirint, ca să văd 
pentru ultima oară dacă sunt în stare sau nu să previn ruina fără ajutorul 
lor. Oamenii, chiar cei mai credincioşi, sunt nesiguri, iar prezenţa lor ar 
putea stârni bănuiala câinilor de paznici. 

— Dacă nu te şi urmăresc... 

— Crede-mă stăpâne, răspunse preotul, ducând mâna la piept, ca să mă 
poată urmări ar trebui o adevărată minune. Orbirea lor e aproape 
copilărească. Simt ei de pe acum că-i cineva care ar vrea să pătrundă în 
Labirint; dar, nerozii, îndoiesc străjile la porţile ştiute, în timp ce eu singur, 
în timp de o lună, am descoperit trei noi intrări ascunse, pe care ori le-au 
uitat, ori nici nu le-au ştiut. Numai nişte duhuri le-ar putea şopti despre 
pătrunderea mea în Labirint sau despre locul în care m-aş găsi. Altminteri, 
în trei mii de săli şi coridoare e cu neputinţă să dea de mine. 

— Samentu are dreptate, spuse Tutmozis. Poate că suntem mult prea 
prevăzători faţă de dihăniile astea sacerdotale. 


— Nu vorbi aşa, generale, zise Samentu. Faţă de măritul faraon ei par, 
ce-i drept, un pumn de nisip din întinsul deşertului, dar Herihor şi Mefres 
sunt nespus de isteţi! Ar putea folosi împotriva noastră asemenea arme şi 
vicleşuguri, în faţa cărora să înmărmurim de uimire. Templele noastre sunt 
pline de taine ce-i pun pe gânduri chiar pe înţelepţi; cât despre oamenii de 
rând, pe aceştia îi zăpăcesc cu totul. 

— Ne mai poţi spune ceva despre asta? întrebă faraonul. 

— Vă pot spune de pe acum că soldaţilor luminăţiei-tale li se vor 
întâmpla lucruri ciudate în temple: ba li se vor stinge torţele, ba vor fi 
înconjurați de flăcări şi de lighioane înfricoşătoare, ba un zid le va opri 
drumul, ba la picioarele lor se va căsca o prăpastie. În unele coridoare, vor 
fi opriţi cu un potop de apă, în altele, mâini nevăzute vor arunca pietre. Nu 
mai vorbesc apoi de câte tunete şi glasuri vor auzi în jurul lor! 

— În fiecare templu se află însă preoţi tineri, care-mi sunt binevoitori, iar 
în Labirint vei fi chiar tu, spuse faraonul. 

— Şi topoarele noastre, adăugă Tutmozis. Cel care dă înapoi în faţa 
flăcărilor şi a sperietorilor, ori îşi pierde vremea ascultând glasurile tainice, 
nu-i oştean adevărat. 

— E întocmai precum spui, strigă Samentu. Dacă veţi păşi cu 
îndrăzneală înainte, nălucile se vor spulbera, glasurile vor amuţi, iar 
flăcările vor înceta să pârjolească. 

Şi acum, încă un cuvânt, stăpâne, zise Samentu, întorcându-se spre 
Ramses. Dacă voi pieri... 

— Nu vorbi aşa!... îl întrerupse repede faraonul. 

— Dacă voi pieri, urmă Samentu cu un zâmbet trist, va veni la luminăţia- 
ta un tânăr preot al zeului Set, cu inelul meu. Aşadar, armata să ocupe 
Labirintul, să-i alunge pe paznici şi să nu-l părăsească, fiindcă tânărul 
acesta, într-o lună, poate, chiar mai degrabă, va deschide drumul ce duce 
la tezaur cu ajutorul îndrumărilor pe care i le voi lăsa eu. Dar, te rog, 
stăpâne, spuse preotul îngenunchind, un singur lucru să faci când vei 
învinge: să mă răzbuni şi, mai presus de orice, să nu-l ierţi nici pe Herihor, 
nici pe Mefres. Nici nu bănui cât te duşmănesc! De vor învinge ei, vei pieri 


şi tu şi dinastia ta... 


— Nu se cade oare ca învingătorul să fie mărinimos? întrebă faraonul, 
posomorât. 

— Nicio mărinimie! Nicio iertare! strigă Samentu. Cât trăiesc ei, pe tine, 
stăpâne, şi pe mine ne paşte moartea, ocara şi chiar pângărirea leşurilor 
noastre. Poţi îmblânzi mai degrabă leul, poţi cumpăra pe fenicieni, ţi-i poţi 
face prieteni pe libieni şi etiopieni, poţi înduioşa inima unui preot 
caldeiean, căci el, ca un vultur, se înalţă şi nu-l poate ajunge nicio săgeată. 
Dar pe prorocul egiptean, care a gustat din plăcerile belşugului şi ale 
puterii, nu ţi-l poţi apropia cu nimic. Doar moartea, fie a lui, fie a ta, pune 
capăt luptei. 

— Aşa e, Samentu, întări Tutmozis. Din fericire, nu faraonul, ci noi, 


oştenii, vom hotărî sfârşitul luptei seculare dintre preoţi şi faraoni. 


CAPITOLUL XXIV 


În ziua de douăsprezece Paofi, începură să se răspândească, din mai 
toate templele egiptene, fel de fel de veşti înspăimântătoare. Ba că în 
ultimele zile se răsturnase altarul templului Horus, iar în templul zeiţei Isis 
statuia începuse să plângă; ba că în templul lui Amon din Teba, ca şi la 
mormântul lui Osiris din Dendera, se făceau prorociri cumplite. Din semne 
sigure, se spunea, preoţii aflaseră că o mare primejdie ameninţă Egiptul, 
chiar mai înainte de sfârşitul lunii. De aceea, marii preoţi Herihor şi Mefres 
porunciră să se facă procesiuni în jurul templelor şi să se aducă jertfe prin 
case. Chiar a doua zi, la treisprezece Paofi, la Memfis avu loc o mare 
procesiune. Zeul Ptah şi zeiţa Isis fură scoşi din templele lor. Cele două 
zeități fură purtate spre inima oraşului, înconjurate de un număr mic de 
credincioşi, îndeosebi femei. Au fost nevoiţi, însă, să dea înapoi fiindcă 
egiptenii se porniseră să le batjocorească, iar cei de alte credinţe 
merseseră şi mai departe, aruncând cu pietre asupra sfintelor bărci ale 
zeităților. 

Oamenii străjii nu numai că nu-i pedepsiră pe îndrăzneţi, ci unii dintre ei 
luau chiar parte la glumele necuviincioase ale mulţimii. De pe la amiază, 
nişte necunoscuţi începură să şoptească mulţimii că preoţii nu vor îngădui 
să se facă niciun fel de înlesniri faraonului, vrând chiar să pună la cale o 
răscoală împotriva lui. Spre seară, în apropierea templelor, se adunară 
grupuri-grupuri de muncitori, huiduindu-i şi blestemându-i pe preoţi. În 
acelaşi timp, aruncau cu pietre în porţile templelor, iar un necredincios 
îndrăzni chiar să rupă, în văzul tuturor, nasul statuii lui Horus, aşezată de 
strajă la poarta templului său. La câteva ore după apusul soarelui, marii 
preoţi se adunară în templul Ptah, împreună cu sprijinitorii lor cei mai 
credincioşi. Erau de faţă Herihor, Mefres, Mentezufis, trei nomarhi şi 
marele judecător din Teba. 

— Cumplite vremuri! spuse acesta din urmă. Am aflat în chip 
neîndoielnic că faraonul vrea să răscoale mulţimea împotriva templelor... 

— Eu am auzit, adăugă nomarhul din Sebes, că lui Nitager i s-a poruncit 
să vină, cât mai grabnic, cu trupe proaspete, ca şi cum aici n-ar fi fost 


destule. 

— Comunicaţiile dintre Egiptul de Jos şi cel de Sus au fost întrerupte, 
începând de ieri, vorbi la rândul lui nomarhul din Aa. Drumurile sunt păzite 
de armată, iar galerele luminăţiei-sale scotocesc orice corabie de pe Nil. 

— Ramses al XIII-lea nu-i „luminăţie”, îl întrerupse Mefres pe un ton sec, 
deoarece n-a primit până acum dubla coroană din mâinile zeilor. 

— Toate acestea sunt lucruri mărunte, spuse marele judecător. Mai rea 
decât toate e însă trădarea. Am veşti sigure că numeroşi preoţi mai tineri 
îl sprijină pe faraon, înştiinţându-l de tot ce se întâmplă. 

— Sunt şi dintre aceia care au făgăduit să înlesnească armatei ocuparea 
templelor, adăugă Herihor. 

— Cum? Să intre armata în temple? întrebă nomarhul din Sebes. 

— Cel puţin aceasta e porunca primită pentru ziua de douăzeci şi trei ale 
lunii, răspunse Herihor. 

— Şi cucernicia-ta poate vorbi cu atâta linişte? întrebă nomarhul din 

Ament. 

Herihor ridică din umeri. Nomarhii începură să se cerceteze cu privirea 
unul pe altul. 

— Nu mai înţeleg nimic! răspunse, în sfârşit, nomarhul din Aa, aproape 
mânios. Templele au de-abia câteva sute de soldaţi, preoţii trădează, 
faraonul ne taie drumul spre Teba şi îndeamnă mulţimea la răscoală, iar 
marele Herihor vorbeşte despre toate acestea de parcă ne-ar pofti la un 
ospăț. Să ne apărăm, dacă mai e cu putinţă, sau... 

—... Să ne supunem „luminăţiei-sale”? întrebă Mefres, batjocoritor. 
Pentru treaba asta nu va fi niciodată prea târziu! 

— Dar noi am vrea să ştim câte ceva despre mijloacele de apărare ce le 
avem, îndrăzni nomarhul din Sebes. 

— Zeii vor salva pe credincioşi, răspunse Herihor. Nomarhul din Aa îşi 
frângea mâinile. 

— Dacă-i vorba să-mi deschid inima, trebuie să vă spun că şi pe mine 
mă uimeşte nepăsarea voastră, spuse marele judecător. Aproape toată 
mulţimea ne e potrivnică. 


— Mulţimea-i ca orzul în lan: se apleacă încotro bate vântul, zise 


Herihor. 

— Dar armata? 

— Ce armată nu cade cu faţa la pământ în faţa lui Osiris? 

— Ştiu, îl întrerupse nomarhul din Aa, nerăbdător, dar nu-i văd nici pe 
Osiris şi nici vântul acela care poate întoarce mulţimea de partea noastră. 
În schimb, faraonul încă de pe acum a momit-o de partea lui cu făgăduieli, 
iar mâine îi va face daruri. 

— Mai puternică e spaima decât făgăduielile şi darurile, răspunse 
Herihor. 

— Şi de ce i-ar fi frică? De cei trei sute de oşteni ai noştri? 

— O să le fie frică de Osiris. 

— Dar unde-i Osiris? întrebă, ieşindu-şi din fire, nomarhul din Aa. 

— O să-l vedeţi cu toţii. Şi va fi felicit acela care în ziua aceea va fi orb. 
Herihor rostise cuvintele acestea cu o atât de desăvârşită linişte, încât o 
tăcere grea cobori peste adunare. 

— La urma urmelor, ce vom face? întrebă după o clipă marele judecător. 

— Faraonul vrea ca norodul să atace templele în ziua de douăzeci şi trei 
Paofi, spuse Herihor. Noi va trebui să facem însă totul, pentru ca atacul să 
aibă loc în ziua de douăzeci. 

— O, zei veşnic vii! strigă din nou nomarhul din Aa, ridicându-şi mâinile. 
De ce trebuie să atragem chiar noi nenorocirea asupra capetelor noastre, 
şi încă mai devreme cu două zile? 

— Ascultaţi-l pe Herihor, spuse Mefres cu glas poruncitor, şi faceţi tot ce 
vă stă în putinţă ca atacul să aibă loc în ziua de douăzeci Paofi, dimineaţa. 

— Dar dacă ne vor înfrânge într-adevăr? întrebă judecătorul. 

— Dacă vrăjiâe lui Herihor nu vor fi de ajuns, atunci îi voi chema eu 
însumi pe zei în ajutor, spuse Mefres, în ochii căruia luciră scântei ce nu 
prevesteau nimic bun. 

— Da, spuse marele judecător, voi, marii preoţi, aveţi taine pe care nu ni 
le puteţi împărtăşi nouă. Vom face deci ce porunciţi. Vom face ca atacul să 
aibă loc în ziua de douăzeci. Dar, băgaţi bine de seamă, sângele nostru şi 
al copiilor noştri va cădea asupra capetelor voastre... 

— Să cadă! 


— Aşa să fie! strigară într-un singur glas cei doi mari preoţi. Apoi, 
Herihor încheie: 

— De zece ani cârmuim statul şi în tot acest răstimp nimeni dintre voi n- 
a avut de suferit nimic din partea noastră, iar fiecare făgăduială a fost 
împlinită. Mai aşteptaţi deci câteva zile şi nu vă pierdeţi credinţa: veţi 
vedea puterea zeilor şi vă veţi primi răsplata. Puţină vreme după aceea, 
nomarhii îşi luară rămas bun de la marii preoţi, fără să încerce măcar a-şi 
ascunde tristeţea şi neliniştea. Rămaseră numai Herihor şi Mefres. După o 
tăcere îndelungată, Herihor spuse: 

— Da, Lykon a fost bun, câtă vreme s-a prefăcut a fi nebun. Dar ca să-l 
putem da drept Ramses... 

— Dacă s-a înşelat chiar mama lui, înseamnă că-i seamănă nespus de 
mult. Şi ca să stea pe tron şi să spună câteva vorbe celor din jur, nu va fi 
mare lucru. De altminteri, vom fi şi noi pe aproape. 

— E un comediant tare mărginit, oftă Herihor, frecându-şi fruntea. 

— E mai deştept decât milioane de alţi oameni, fiindcă are o deosebită 
putere a văzului şi poate aduce mari foloase statului. 

— Îmi tot pomeneşti de nemaipomenita putere a văzului lui, spuse 
Herihor. Aş vrea să mă încredinţez şi eu, în sfârşit, de lucrul acesta. 

— Vrei? îl întrebă Mefres. Să mergem. Dar, pe zei! să nu pomeneşti nici 
inimii tale ce vei vedea. 

Coborâră în subteranele templului Ptah şi intrară într-o sală încăpătoare, 
luminată de un opaiţ. La lumina aceasta slabă, Herihor văzu un om care 
mânca aşezat la o masă. Omul purta tunica gărzii faraonului. 

— Lykon, îi spuse Mefres, cel mai înalt demnitar al statului vrea să se 
încredinţeze de însuşirile cu care te-au înzestrat zeii. 

Grecul dădu la o parte blidul şi începu să mormăie: 

— Blestemată fie ziua în care picioarele mele au atins pământul vostru! 
Ar fi fost mai bine să trudesc în mină şi să fiu bătut cu nuiaua. 

— Pentru asta nu-i niciodată prea târziu, spuse Herihor cu asprime. 
Grecul amuţi. Şi, deodată, văzând în mâna lui Mefres un mic glob negru de 
cristal, începu să tremure. Păli, privirea i se tulbură, pe faţă i se iviră 


broboane mari de sudoare. Ochii lui erau pironiţi într-un singur punct, ca şi 


cum ar fi fost ţintuiţi de globul de cristal. 

— Doarme, şopti Mefres. Nu-i uimitor? 

— Numai de nu s-ar preface. 

— Pişcă-l, înţeapă-l, opăreşte-l! îl îndemnă Mefres. Herihor scoase de 
sub veşmântul lui alb un stilet şi se repezi, ca şi cum ar fi vrut să-l 
lovească între ochi. Dar grecul nu se clinti şi nici chiar pleoapele nu-i 
tremurară. 

— Priveşte aici, porunci Mefres, apropiind globul de faţa lui Lykon. Îl vezi 
pe cel care a răpit-o pe Kama? 

Grecul se smuci de pe scaun, cu pumnii strânşi şi cu spume la gură. 

— Lăsaţi-mă! strigă el cu vocea răguşită. Lăsaţi-mă să-i sorb sângele! 

— Unde-i acum? întrebă Mefres 

— Într-un mic palat, înspre grădina de pe malul apei celei mai apropiate. 
E... cu o femeie frumoasă... şopti Lykon. 

— Se numeşte Hebron şi e soţia lui Tutmozis, spuse Herihor. Trebuie să 
recunoşti, Mefres, că nu-i nevoie de o îndoită putere a văzului ca să ştii 
lucrul acesta. 

Mefres îşi strânse buzele subţiri. 

— Dacă nu eşti convins, îţi voi arăta lucruri şi mai cumplite. Lykon, 
găseşte-l acum pe trădătorul care caută drumul tezaurului din Labirint... 

Grecul, adormit, privea cu încordare în globul de cristal şi după o clipă 
spuse: 

— Îl văd... E îmbrăcat în haine de cerşetor... 

— Unde se află? 

— E culcat în curtea unui han, ultimul înainte de Labirint. Stă acolo de 
dimineaţă. 

— Cum arată? 

— Are barba şi părul roşcate. 

— Acum ce mai zici? îl întrebă Mefres pe Herihor., - Ai iscoade bune, fu 
răspunsul lui Herihor. 

— Labirintul, în schimb, e prost păzit! zise Mefres, mânios. La noapte mă 
voi duce acolo, cu Lykon, ca să-i previn pe preoţii din interior... Dar, dacă 


voi izbuti să salvez tezaurul zeilor, vei îngădui să devin eu supraveghetorul 


lui? 

— Cum doreşti, spuse Herihor cu nepăsare. lar în sinea lui, adăugă: 
„Preacuviosul Mefres începe, în sfârşit, să-şi arate colții şi ghearele. Vrea 
să fie, nici mai mult, nici mai puţin, supraveghetorul Labirintului. lar pe 
iscoada lui, Lykon, l-ar vrea faraon! Pentru a astâmpăra lăcomia 
ajutoarelor mele, zeii ar fi trebuit să facă nu un singur Egipt, ci zece.” 
După ce părăsiră subteranele, Herihor se întoarse, în miez de noapte, pe 
jos, la templul zeiţei Isis, unde locuia. Mefres porunci să se pregătească 
două lectici cu cai. Într-una, câţiva preoţi tineri îl aşezară pe Lykon, care 
dormea cu capul învelit într-un sac, iar în cealaltă se urcă Mefres, singur; 
înconjurați de câţiva călăreţi, porniră în trap spre Fayum. 

În noaptea de paisprezece spre cincisprezece Paofi, marele preot 
Samentu, potrivit făgăduielii făcute faraonului, pătrunse în Labirint, printr- 
un coridor ştiut numai de el. Avea la el mai multe torţe, dintre care una 
era aprinsă, iar în spate purta un coş nu prea mare, cu unelte. Se strecura 
nespus de lesnicios dintr-o sală într-alta, dintr-un coridor într-altul; printr-o 
singură atingere, mişca blocurile de piatră ale coloanelor şi pereţilor, unde 
se aflau uşile secrete. Uneori şovăia. Atunci descifra semnele tainice de pe 
pereţi şi le compara cu semnele de pe amuletele ce le purta la gât. 

După o jumătate de ceas de umblet, ajunse la tezaur, unde, mutând o 
lespede din pardosea, pătrunse în sala de dedesubt. Era o sală joasă, dar 
încăpătoare, al cărei tavan se sprijinea pe o mulţime de coloane, scurte şi 
groase. 

Samentu lăsă coşul jos şi, aprinzând două torţe, începu să descifreze la 
lumina lor inscripţiile de pe ziduri. 

„Cu toată înfăţişarea mea pocită, glăsuia o inscripţie, sunt cu adevărat 
fiul zeilor. Mânia mea-i cumplită. 

În văzduhul necuprins, mă prefac în foc şi fulgere. Ferecat, sunt trăsnet 
nimicitor şi nu se află pe lume clădire să-mi stea în cale. Numai apa sfinţită 
mă poate îmblânzi: ea îmi ia puterile. Mânia mi se aprinde tot atât de iute 
din flăcări, cât şi din cea mai mică scânteie. 

În faţa mea, totul se prăbuşeşte. Sunt ca şi Tifon, care răstoarnă copacii 
cei mai înalţi şi clinteşte stânca." 


„într-un cuvânt, îşi mărturisi Samentu, fiecare templu cu taina lui, 
necunoscută celorlalte!” 

Deschise apoi o coloană, de unde scoase un vas mare. Capacul vasului, 
lipit cu ceară, avea o deschizătură prin care trecea un şnur lung şi subţire, 
terminat nu se ştie unde, înăuntrul coloanei. Preotul rupse o bucăţică din 
şnur, o apropie de torţă şi-şi dete seama că arde nespus de repede şi cu 
un fel de sâsâit 

Scoase cu băgare de seamă capacul şi văzu că înăuntrul vasului se afla 
un soi de nisip şi de pietricele de culoare cenuşie. Scoase câteva din ele şi, 
dându-se mai la o parte, apropie torţa. Într-o clipă, izbucni o vâlvătaie, iar 
pietricelele se topiră, lăsând un fum gros şi un miros neplăcut. 

Mai scoase apoi încă puţin nisip cenușiu, îl presără pe pardosea, puse la 
mijloc o bucată de şnur şi, peste toate astea, aşeză un bolovan greu. 
Apropie apoi torţa; şnurul porni să ardă mocnit, iar după o clipă, în mijlocul 
flăcărilor, piatra sări în sus. 

— L-am prins pe acest fiu al zeilor, spuse preotul, zâmbind. Tezaurul nu 
se va prăbuşi. 

Trecu aşa de la o coloană la alta, le deschise şi scoase vasele ascunse 
înăuntrul lor. Fiecare vas avea şnurul lui, pe care Samentu îl tăia, punând 
vasele într-un singur loc. 

— De! îşi spuse preotul. Luminăţia-sa, faraonul, ar putea să-mi 
dăruiască jumătate din comorile astea sau măcar să-l facă nomarh pe fiul 
meu! Şi îl va face negreşit, fiindcă-i un domnitor mărinimos. lar mie mi se 
cuvine pe puţin templul lui Amon din Teba. După ce asigură în modul 
acesta sala de jos, se întoarse în tezaur, de unde pătrunse în sala de sus. 
Aici, de asemeni „se găseau inscripţii pe ziduri, coloane numeroase, iar în 
ele vase cu şnururi şi pietricele, ce făceau explozie când li se dădea foc. 

Samentu tăie şnururile, scoase vasele din interiorul coloanelor, apoi 
înfăşură bine, într-o cârpă, puţin nisip cenușiu. 

Ostenit, se aşeză jos. Arsese şase torţe; noaptea era, desigur, pe 
sfârşite. 

„Nu mi-aş fi închipuit niciodată, îşi mărturisi el în gând, că preoţii de aici 
au o pulbere atât de neobişnuită. Şi când te gândeşti că pot fi aruncate în 


aer toate fortărețele asiriene cu ajutorul ei! De! Nici noi nu destăinuim 
totul discipolilor noştri.” Obosit cum era, se porni pe visuri. Era sigur că va 
ocupa cea mai înaltă demnitate din stat, mai mare chiar decât a lui 
Herihor. Ce va face atunci? Nespus de multe. Îi va învăţa pe urmaşi şi le va 
lăsa avere. Se va strădui să afle tainele templelor, ceea ce lui îi va aduce o 
putere nemărginită, iar Egiptului superioritate de netăgăduit asupra 
Asiriei. Faptul că tânărul faraon îşi bate joc de zei, va înlesni statornicirea 
credinţei într-un singur zeu, de pildă Osiris şi alipirea Feniciei, ludeii, 
Greciei şi Libiei la Egipt. 

Vor începe, în acelaşi timp, lucrările la canalul ce va lega Marea Roşie de 
Marea Mediterană. Când de-a lungul canalului se vor construi fortărețe şi 
vor fi concentrate numeroase trupe, tot comerţul cu popoarele 
necunoscute din răsărit şi apus va ajunge în mâinile Egiptului. Ar trebui, de 
asemenea, ca Egiptul să aibă o flotă a sa, cu corăbieri egipteni. Dar, mai 
presus de orice, trebuie strivită Asiria, care pe an ce trece devine tot mai 
primejdioasă. Trebuie să se pună capăt huzurului şi lăcomiei preoţilor. N- 
au decât să fie înţelepţi, să se bucure de bunăstare, dar să slujească 
statul, nu să-l stoarcă, în folosul lor, aşa cum fac astăzi. 

„Nu mai târziu de luna Hator, voi fi atotputernic! Tânărul faraon ţine 
prea mult la femei şi la armată, ca să se mai îngrijească de cârmuirea ţării. 
lar dacă nu va avea fii, atunci fiul meu, fiul meu...” Se trezi. Arsese încă o 
torţă; era timpul să părăsească subteranele Labirintului. 

Se ridică, luă coşul şi părăsi sala de deasupra tezaurului. „N-am nevoie 
de ajutoare, gândi el, zâmbind. Am făcut totul cu mâna mea... eu singur... 
preotul disprețuit al zeului Set!” 

Trecuse prin câteva zeci de încăperi şi coridoare, când deodată se opri. | 
se păruse că, pe pardoseala sălii în care intrase, se zărea o dâră subţire de 
lumină. Într-o clipă, fu cuprins de o spaimă atât de cumplită, încât stinse 
torţa. 

Dar dispăruse şi dâra de lumină de pe pardosea. Îşi încordă auzul, dar n- 
auzea decât zvâcniturile sângelui în tâmple. „Mi s-a părut!” şopti el. Cu 
mâinile tremurânde, scoase din coş un mic vas, în care ardea mocnit o 


bucată de iască, şi aprinse torţa din nou. „Sunt tare somnoros!” gândi el. 


Se uită prin sală şi se apropie de zidul cu uşa ascunsă. Apăsă în locul 
unde trebuia, dar uşa nu se deschise. Apăsă încă o dată şi încă o dată, dar 
tot degeaba. 

„Ce înseamnă asta?” îşi zise, mirat 

Uitase de dâra de lumină. | se întâmplă un lucru neobişnuit, uimitor. 
Deschisese în viaţa lui sute de uşi tainice, ba chiar, şi aici, în Labirint, încât 
de data asta nu putea înţelege ce se întâmplă. Şi din nou fu cuprins de 
spaimă. Începu să gonească de la un perete la altul, încercând peste tot 
uşile tainice. În sfârşit, una cedă. Răsuflă adânc. Se găsea într-o sală 
uriaşă, plină, ca de obicei, de coloane. Torța o lumina numai în parte, 
restul încăperii uriaşe pierzându-se într-un întuneric apăsător. 

Bezna, mulţimea coloanelor şi mai ales faptul că nu cunoştea sala îi 
dădu curaj. În mintea lui licări scânteia unei nădejdi copilăreşti: i se părea 
că dacă el nu cunoştea locul acela, nici altcineva nu-l putea cunoaşte, 
nimeni nu va nimeri până acolo. 

Se mai linişti puţin şi, simțind că i se moaie picioarele, se aşeză. Sări 
însă din nou în picioare şi începu să se uite în jur, ca şi cum ar fi vrut să se 
încredinţeze dacă era cu adevărat ameninţat de vreo primejdie şi de unde 
anume, din ce ungher întunecos s-ar fi putut năpusti asupră-i. Ca nimeni 
altul în Egipt, era obişnuit să rătăcească în întuneric, prin subterane. 
Trecuse de atâtea ori prin asemenea clipe de spaimă! Ceea ce simţea însă 
acum, era cu totul altceva, un simţământ atât de cumplit, încât se temea 
să-i spună pe nume. 

În cele din urmă, după o mare sforţare, izbuti să-şi adune gândurile. - 
Dacă în adevăr am văzut lumină, dacă în adevăr uşa a fost închisă de 
cineva, înseamnă că am fost trădat. Ce va fi mai departe? 

„Moartea!” şopti un glas, ascuns undeva în fundul sufletului lui. - 
Moartea? 

Faţa i se broboni de sudoare, răsuflarea i se opri. Şi, deodată, fu cuprins 
de o spaimă nebună. Începu să alerge prin sală şi să izbească în pereţi cu 
pumnii, căutând ieşirea. Uitase unde se afla şi cum de ajunsese acolo. Se 
rătăcise, nemaiputându-se orienta nici cu ajutorul amuletelor. 


Fără să vrea, îşi dădu seama că în el sălăşluiesc doi oameni: unul 


aproape nebun, celălalt liniştit şi înţelept, înțeleptul îşi spunea că totul 
poate fi doar o nălucire, că nimeni nu-l descoperise, nimeni nu-l căuta şi că 
va scăpa de acolo, numai să se liniştească puţin. Celălalt însă, nebunul, nu 
asculta de glasul judecății, ci, dimpotrivă, îl răpunea încetul cu încetul pe 
potrivnicul său lăuntric. 

O, de s-ar putea ascunde în vreuna din coloane! Atunci n-ar avea decât 
să-l caute. Nu l-ar găsi nimeni, iar el, trăgând un somn zdravăn, şi-ar 
recăpăta stăpânirea de sine. 

„Ce mi se poate întâmpla? se gândi el iar, ridicând din umeri. De m-aş 
linişti numai, încolo... pot să alerge după mine prin tot Labirintul. Ca să-mi 
taie toate drumurile, ar avea nevoie de câteva mii de oameni, iar ca să 
descopere în care anume sală mă aflu, le-ar trebui o adevărată minune. Să 
zicem, însă, că m-au prins. Mare ispravă! lau sticluţa asta, o apropii de 
gură şi într-o clipă fug acolo unde nimeni nu mă mai poate prinde. Nici 
chiar zeii." 

Dar, în ciuda acestor chibzuieli, fu cuprins din nou de o spaimă atât de 
cumplită, încât pentru a doua oară stinse torta şi, tremurând din tot trupul 
şi clănţănind din dinţi, se trânti la picioarele unei coloane. „Cum a fost cu 
putinţă? Cum a fost cu putinţă să intru aici? se mustra el. Nu mai aveam 
oare ce mânca, nici pe ce să dorm? Nici vorbă că am fost descoperit. 
Labirintul are doar o mulţime de paznici ageri ca dulăii şi numai un copil 
sau un smintit îşi poate închipui că-i în stare să-i înşele. Avuţia! Puterea! 
Unde-i comoara care să merite să-ţi dai o zi din viaţă? Şi iată că eu, om în 


toată firea, m-am încumetat...” i se păru că aude o ciocănitură grea. Se 
ridică repede Şi, în fundul sălii, zări o lumină. 

Da! O lumină adevărată, nu o închipuire. În capătul îndepărtat al unui 
perete, se vedea o uşă deschisă, prin care chiar în clipa aceea intrau, cu 
băgare de seamă, câţiva «oameni înarmaţi şi care purtau torţe. La ivirea 
lor, preotul simţi un fior rece în picioare, în inimă, în cap. Acum nu era 
numai descoperit, ci şi urmărit, împresurat. Cine l-a putut trăda? Un singur 
om, se înţelege, tânărul preot al zeului Set, pe care-l iniţiase destul de 
amănunţit în planurile sale. Ca să nimerească singur drumurile 


Labirintului, trădătorul ar fi avut nevoie de o lună întreagă; în înţelegere cu 


paznicii, i-a putut da de urmă chiar într-o zi. 

În clipa aceea, preotul încercă simţămintele prin care trec cei osândiţi la 
moarte. Îl părăsi orice teamă, fiindcă spaima sa închipuită se spulberă în 
faţa torţelor adevărate. Şi nu numai că-şi recăpătă toată stăpânirea de 
sine, ci i se păru chiar că era cu mult mai presus de toţi ceilalţi muritori. O 
clipă, şi nu va mai fi ameninţat de nicio... de nicio primejdie! 

Gândurile îi treceau prin cap cu iuţeala şi limpezimea fulgerului. Îşi 
aminti întreaga lui viaţă: muncă, primejdii, nădejdi, ambiţii şi toate i se 
părură o nimica toată. La ce mai slujea, în clipa aceea, să fii chiar faraon 
sau să ai nestematele tuturor comorilor regale? „Totul nu-i decât 
deşertăciune, pulbere, şi, mai rău chiar, amăgire. Un singur lucru e mare şi 


i) 


adevărat - moartea.” între timp, oamenii cu torţe, tot cercetând cu băgare 
de seamă coloanele şi ungherele, ajunseseră la jumătatea uriaşei săli. 
Preotul le vedea ascuţişurile lucioase ale suliţelor şi înţelegea că şovăie, că 
înaintează cu teamă, fără tragere de inimă. La câţiva paşi în urma lor 
venea încă un grup luminat de o singură torţă. Samentu nu se simţea 
pornit împotriva lor, ci numai curios: cine l-a trădat? Şi nici asta nu-l 
neliniştea prea mult. Mult mai însemnată i se părea întrebarea: de ce 
trebuie omul să moară şi de ce s-a născut? Fiindcă în faţa morţii, viaţa 
întreagă, oricât de lungă şi de bogată în fapte ar fi fost, se scurtează atât 
de mult, încât ţi se pare că n-a ţinut decât o clipă dureroasă. 

— Pentru ce toate acestea? Cui folosesc ele? Dar îl trezi glasul unuia din 
oamenii înarmaţi. 

— Aici nu-i şi nici nu poate fi cineva! Se opriră cu toţii. Samentu simţea 
simpatie pentru oamenii aceştia care nu voiau să meargă mai departe şi 
inima bătu mai tare în el. Încet, se apropie şi celălalt grup, vorbind aprins. 

— Cum poţi bănui, mărite părinte, că cineva a pătruns aici? se auzi un 
glas tremurând de mânie. Doar toate intrările sunt păzite, mai ales acum. 
Şi chiar de s-ar fi furişat, numai ca să moară de foame... 

— Şi totuşi, priveşte-l pe Lykon, răspunse alt glas. Dă semne de parcă 
duşmanul s-ar afla aici, aproape. 

„Lykon? gândi Samentu. Ah, e grecul care seamănă cu faraonul. Dar ce 
văd? Mefres l-a adus aici!” 


în clipa aceea, Lykon se năpusti prin somn înainte şi se opri în faţa 
coloanei în dosul căreia se ascunsese Samentu. Oamenii înarmaţi alergară 
după el şi, la lumina torţelor, zăriră silueta neagră a preotului. 

— Cine-i? strigă căpetenia lor, cu glas răguşit. Samentu înaintă câţiva 
paşi. Apariţia lui făcu o impresie atât de puternică, încât oamenii care 
purtau torţe se dădură înapoi. Ar fi putut trece printre oamenii aceştia 
înspăimântați fără ca nimeni să-i stea împotrivă. Dar preotul nu se mai 
gândea la fugă. 

— Vedeţi, omul meu atoatevăzător nu s-a înşelat! strigă Mefres, 
întinzând mâna. lată trădătorul! 

Samentu se apropie de el, zâmbind, şi-i spuse: 

— Te-am cunoscut după strigăt, Mefres. Când nu poţi fi şarlatan, eşti 
doar nerod. 

Cei de faţă înmărmuriră. Samentu continuă să vorbească cu o linişte 
batjocoritoare. 

— Adevărul e că acum eşti şi şarlatan şi nerod. Şarlatan, pentru că vrei 
să-i convingi pe paznicii Labirintului că ticălosul ăsta are darul de a fi 
atoatevăzător, iar nerod pentru că îţi închipui că te cred. Mărturiseşte mai 
bine, din capul locului, că în templul Ptah se află planurile Labirintului. 

— Nu-i adevărat! strigă Mefres. 

— Întreabă-i pe oamenii ăştia, pe cine cred: pe tine ori pe mine? Eu mă 
aflu aici, fiindcă am găsit planurile în templul zeului Set; pe când tu ai 
pătruns prin mila nemuritorului Ptah, încheie Samentu, râzând. 

— Legaţi-l pe trădătorul şi mincinosul ăsta! strigă Mefres. Samentu se 
trase câţiva paşi înapoi. Scoase repede de sub veşmânt sticluţa şi, 
ridicând-o la gură, zise: 

— Mefres, ai să rămâi prost până la moarte. Eşti deştept numai când e 
vorba de bani. 

Puse sticluţa la gură şi, în aceeaşi clipă, se prăbuşi pe pardoseală. 
Oamenii se năpustiră asupra lui, îl ridicară, dar le căzu din mâini, 
neînsufleţit. 

— Aici să rămână, ca şi ceilalţi, spuse paznicul Labirintului. Părăsiră apoi 


sala şi închiseră cu grijă uşa tainică. În scurtă vreme, ieşiră cu toţii din 


subteranele Labirintului. 

Cum ajunse în curte, Mefres porunci preoţilor lui să pregătească lecticile 
de drum şi, împreună cu Lykon, care continua să doarmă, porni spre 
Memfis. 

Uluiţi încă de ciudata întâmplare, paznicii Labirintului se uitau când la 
însoțitorii lui Mefres, care dispăreau în norii galbeni de praf ai drumului, 
când unul la altul. 

— Nu pot crede, spuse marele supraveghetor al Labirintului, că vreun 
om a putut pătrunde în zilele noastre în subterane. 

— Uită cucernicia-ta că numai astăzi au făcut-o trei? întrebă unul dintre 
preoţii mai tineri, uitându-se la el pe sub sprâncene. 

— Da, da, aşa-i! răspunse marele preot. Zeii mi-au întunecat oare 
mintea? adăugă el, frecându-şi fruntea şi strângând amuleta ce-i atârna pe 
piept. 

— Dintre care doi au fugit, continuă preotul cel tânăr, ticălosul Lykon şi 
preacucernicul Mefres. 

— De ce nu mi-ai spus asta acolo, în subterane! izbucni preotul. 

— De unde era să ştiu eu ce se va întâmpla? 

— Vai mie! strigă marele preot. Ar fi trebuit să fiu un biet paznic al 
Labirintului, iar nu căpetenia lui. Am fost înştiinţaţi că cineva se furişează 
în Labirint şi n-am împiedicat lucrul acesta. lar acum, i-am lăsat să plece 
pe doi dintre cei mai primejdioşi, care vor aduce aici pe cine le va plăcea. 
O, vai mie! 

— Nu trebuie, cucernice, să te laşi doborât de deznădejde, îi spuse alt 
preot. Legea noastră e limpede. N-ai decât să trimiţi la Memfis patru sau 
şase din oamenii noştri, împuterniciţi cu cele de cuviinţă. De celelalte vor 
răspunde numai ei. 

— Eu însă mi-am pierdut mintea! se văicări marele preot. 

— De, s-a întâmplat, n-avem ce-i face, îl întrerupse preotul mai tânăr, nu 
fără batjocură. Un lucru e limpede, cei care au pătruns în subterane şi au 
umblat prin ele ca la ei acasă, oamenii aceştia nu mai pot trăi. 

— Alegeţi dar şase oameni din străjile noastre. 

— Da, aşa trebuie să se întâmple, întăriră şi ceilalţi preoţi. 


— Cine ştie dacă Mefres n-a fost înţeles cu preacucernicul Herihor? şopti 
careva. 

— Ajunge! strigă marele preot. Dacă îl vom găsi pe Herihor în Labirint, 
vom face aşa cum cere legea. Dar nu ne e îngăduit să bănuim pe nimeni. 
Scribii să pregătească sentinţele împotriva lui Mefres şi Lykon, cei aleşi să- 
i urmărească cât mai repede, iar voi înmulţiţi străjile. Trebuie, de 
asemenea, cercetat şi văzut pe unde a pătruns Samentu. Deşi sunt 
încredinţat că nu se va găsi nimeni să-i calce pe urme atât de repede. 

Peste câteva ceasuri, şase oameni plecară spre Memfis. 


CAPITOLUL XXV 


Haosul domnea în Egipt încă din ziua de optsprezece Paofi. Legăturile 
fuseseră întrerupte între partea de jos şi cea de sus a statului, comerţul 
încetase, pe Nil nu pluteau decât vasele de pază, iar drumurile erau 
ocupate de trupele ce se îndreptau spre oraşele cu temple vestite. 

Pe ogoare lucrau numai ţăranii care aparţineau preoţilor. Pe pământurile 
nobilimii, ale nomarhilor şi mai cu seamă ale faraonului, inul nu fusese 
strâns, trifoiul rămă sese neatins, iar strugurii n-avea cine să-i culeagă. 
Ţăranii nu făceau nimic, ci, hoinărind în bande; cântau, mâncau, beau şi-i 
amenințau când pe preoţi, când pe fenicieni. 

În oraşe prăvăliile erau închise, iar meşteşugarii rămaşi fără lucru 
vorbeau zile în şir despre cele ce fră-mântau ţara. Faptele îngrijorătoare 
nu erau noi pentru Egipt; de data aceasta, însă, părea că se vor petrece 
lucruri atât de amenințătoare, încât cei ce strângeau birurile şi chiar 
judecătorii începură să se ascundă, cu atât mai mult cu cât paznicii 
priveau cu multă îngăduinţă abuzurile să-vârşite de poporul de rând. 
Părea, de asemeni, ciudat şi belşugul alimentelor şi al vinului. În cârciumi, 
mai ales în cele feniciene, atât în Memfis cât şi prin nome, putea să 
mănânce şi să bea cine voia şi cât voia, în schimbul unei plăţi aproape 
neînsemnate, sau chiar pe degeaba. 

Se spunea că luminăţia-sa faraonul dăruia poporului un ospăț ce avea să 
se prelungească timp de o lună. 

Din pricina comunicaţiilor anevoioase şi chiar întrerupte, oraşele nu prea 
ştiau ce se petrece în vecinătatea lor. Numai faraonul şi, încă şi mai bine 
decât el, preoţii îşi dădeau seama de situaţia în care se afla ţara, şi anume 
de ruptura dintre Egiptul de Sus şi Egiptul de Jos; dintre Teba şi Memfis. La 
Teba predomina partidul preoţilor, la Memfis acela al faraonului. La Teba 
se spunea că Ramses al XIII-lea a înnebunit şi că vrea să vândă Egiptul 
fenicienilor; la Memfis se zvonea că preoţii vor să-l otrăvească pe faraon şi 
să-i aducă în ţară pe asirieni. Poporul, atât cel din partea de miazănoapte 
a ţării cât şi cel din miazăzi, ţinea cu Ramses. Era însă o forţă şovăitoare. 


Când cuvânta trimisul faraonului, ţăranii erau gata să se năpustească 


asupra templelor şi să-i ciomăgească pe preoţi; dar când se ivea vreo 
procesiune de-a preoţilor, cădeau cu faţa la pământ şi înmărmureau, 
ascultând vestirea unor urgii ce urmau să se abată asupra Egiptului chiar 
în luna aceea. Înspăimântaţi, nobilii şi nomarhii se duseră aproape cu toţii 
la Memfis ca să-l roage pe faraon să-i scape de furia ţăranilor răsculați. 
Cum însă Ramses al XIII-lea pe ei îi sfătuia să fie răbdători, iar pe de altă 
parte nu mustra mulţimea, nobilii începură să se sfătuiască cu preoţii. 

E adevărat că şi Herihor tăcea ori îi îndemna tot la răbdare; ceilalţi 
preoţi, însă, încredinţau nobilimea că Ramses e nebun şi-i vârau în cap că 
ar trebui înlăturat. 

La Memfis, locuitorii, erau împărţiţi în două tabere. Necredincioşii, care 
beau, făceau zarvă şi aruncau cu noroi în zidurile templelor şi chiar asupra 
statuilor; şi cei credincioşi, în cea mai mare parte a lor bătrâni şi femei, 
care se rugau pe străzi şi strigau în gura mare că se apropie primejdia, 
rugându-se zeilor să-i salveze. Necredincioşii să-vârşeau în fiecare zi câte 
un sacrilegiu; printre oamenii pioşi, în schimb, se întâmpla zilnic ca vreun 
bolnav sau olog să se vindece. Dar, lucru ciudat, nici unii, nici alţii nu-şi 
făceau rău unii altora, cu toată dezlănţuirea patimilor. Faptul venea de 
acolo că, în cele ce săvârşeau, erau îndrumați de către cei de sus. 

Faraonul nu-şi adunase încă toate trupele şi nu strân-sese toate dovezile 
împotriva preoţilor; de aceea, nu dăduse încă semnalul atacului asupra 
templelor. Se părea că şi preoţii aşteaptă ceva. Se vedea însă bine că nu 
se mai simțeau tot atât de slabi, ca în primele zile de după întrunirea 
stărilor. Chiar şi Ramses cădea pe gânduri când i se raporta din toate 
părţile că ţăranii de pe pământurile preoţilor nu se alătură aproape de loc 
celorlalţi, ci îşi văd de munca lor. „Ce-or fi însemnând toate astea? se 
întreba el. Îşi închipuie oare capetele rase că nu voi cuteza să mă ating de 
temple? Ori or fi având unele mijloace de apărare pe care eu nu le 
cunosc?” în ziua de nouăsprezece Paofi, straja îl informă pe faraon că în 
noaptea trecută mulţimea începuse să strice zidurile ce înconjurau templul 
lui Horus. 

— Voi aţi poruncit să facă lucrul acesta? îl întrebă faraonul pe şeful 
pazei. 


— Nu. S-a năpustit ea singură. 

— Opriţi-o cu binişorul. Opriţi-o, zise faraonul. Peste câteva zile va putea 
face ce-i va plăcea. Acum, însă, să nu treacă la fapte prea violente. 

Ramses al XIII-lea, în calitatea lui de comandant suprem şi de învingător 
în bătălia de la Lacurile Sodice, ştia prea bine că mulţimea, odată 
dezlănţuită, n-o va mai putea opri nimeni. Trebuia să nimicească sau să fie 
nimicită. Dacă templele nu se vor apăra, mulţimea ar putea să le vină de 
hac. Dar dacă vor încerca să se apere? În cazul acesta, mulţimea va fugi şi 
în locul ei va trebui să vină armata, care, ce-i drept, era numeroasă, dar nu 
atât cât ar fi trebuit după socotelile faraonului. În afară de asta, Hiram nu 
se întorsese încă din Pi-Bast cu scrisorile ce dovedeau trădarea lui Herihor 
şi a lui Mefres. Şi, lucrul cel mai însemnat, preoţii care erau de partea 
faraonului urmau să vină în ajutorul armatei de-abia în ziua de douăzeci şi 
trei Paofi. În ce chip ar fi putut fi vestiți, în numeroasele şi depărtatele 
temple în care se găseau? Şi-apoi, nu era oare mai cuminte să înlăture 
orice legături cu ei, tocmai pentru a nu-i trăda? 

Din toate aceste pricini nu voia Ramses al XIll-lea să fie atacate 
templele mai devreme. 

Între timp însă, în ciuda voinţei sale, fierberea crescuse. Lângă templul 
zeiţei Isis, fuseseră ucişi câţiva credincioşi care vestiseră zile de urgie 
pentru Egipt, sau care, printr-o minune, îşi recăpătaseră sănătatea. În 
preajma templului Ptah, mulţimea se năpustise în timpul ceremoniei, îi 
bătuse pe preoţi şi sfărâmase corabia sfântă în care călătorea statuia 
zeului. Aproape în acelaşi timp, nişte oameni care veneau din Sohem şi 
Anu, vestiră că acolo mulţimea pătrunsese în temple şi că la Herau 
pângărise chiar Sanctuarul. 

Spre seară, veniră aproape pe furiş, la palatul faraonului, o delegaţie de 
preoţi. Plângând, cucernicii proroci se prosternară la picioarele faraonului, 
cerându-i ocrotire pentru zei şi temple. Întâmplarea aceasta, cu totul 
neaşteptată, umplu inima lui Ramses de o bucurie nespusă şi de o 
mândrie încă şi mai mare. Le porunci preoţilor să se ridice şi le răspunse 
binevoitor că oştile lui sunt totdeauna gata să apere templele, numai să fie 
chemate. 


— Nu mă îndoiesc, spuse el, că răzvrătiţii vor da înapoi, văzând că 
templele sunt ocupate de armată. 

Preoţii şovăiau. 

— Luminăţia-ta ştie, răspunse cel mai bătrân dintre ei, că armata nu 
poate pătrunde nici chiar în curtea templelor. Trebuie dar să vedem care 
este părerea marilor preoţi. 

— Bine, sfătuiţi-vă, zise faraonul. Eu nu ştiu să fac minuni şi din palatul 
meu nu pot apăra templele. 

Preoţii îl părăsiră întristaţi pe faraon, care, după plecarea lor, îşi chemă 
consiliul privat. Era încredinţat că preoţii se vor supune voinţei lui şi nici 
nu-i da prin gând că era vorba de un şiretlic, pus la cale de Herihor, ca să-l 
inducă în eroare. 

Când demnitarii se strânseră în odaia sa, Ramses le spuse cu mândrie: 

— Am vrut să ocup templele din Memfis abia în ziua de douăzeci şi trei 
Paofi. Socot însă că-i mai bine să facem lucrul acesta mâine. 

— Trupele noastre nu s-au adunat încă, îl vesti Tutmozis. 

— Şi nici scrisorile lui Herihor către asirieni nu le avem, adăugă marele 
scrib. 

— Nu-i nimic, răspunse faraonul. Poporul să afle chiar mâine că Herihor 
şi Mefres sunt trădători, iar nomarhilor şi preoţilor le vom înfăţişa dovezile 
peste câteva zile, când se va întoarce Hiram din Pi-Bast. 

— Noua poruncă a luminăţiei-tale schimbă foarte mult planul dintâi, zise 
Tutmozis. Mâine nu vom putea ocupa Labirintul. lar dacă templele din 
Memfis vor cuteza să reziste, nu avem nici măcar berbeci ca să forţăm 
porţile. 

— Tutmozis, îi spuse faraonul, aş putea să nu dau socoteală de 
poruncile mele. Ţin numai să vă încredinţez că inima mea judecă mai 
adânc mersul faptelor. Dacă poporul atacă încă de pe acum templele, 
mâine va voi să pătrundă în ele. Dacă nu-l vom sprijini, va fi respins şi, în 
orice caz, peste trei zile nu va mai fi în stare de fapte îndrăzneţe. lar dacă 
preoţii ne trimit încă de pe acum soli, e semn că se simt slabi. În schimb, 
peste câteva zile s-ar putea să câştige o parte şi mai mare din rândurile 


mulţimii. Curajul şi spaima sunt ca vinul în vas: scad pe măsură ce sunt 


deşertate şi numai acela apucă să bea, care îşi întinde pocalul la timp. 
Dacă poporul astăzi e pregătit pentru atac, iar duşmanii sunt speriaţi, să 
nu mai stăm pe gânduri, deoarece, cum v-am mai spus, norocul ne poate 
părăsi peste câteva zile, sau chiar să se întoarcă împotriva noastră. 

— Şi hrana se termină, adăugă vistiernicul. Peste trei zile mulţimea va 
trebui să se întoarcă la muncă, fiindcă nu mai avem cu ce s-o hrănim. 

— Vezi! îi spuse faraonul lui Tutmozis. Eu însumi i-am poruncit 
căpeteniei străjii să potolească însufleţirea mulţimii. Dar dacă nu poate fi 
zăgăzuită, atunci trebuie să câştigăm. Luntraşul încercat mu luptă 
împotriva curentului ori a vântului, ci le îngăduie să-l poarte în voia lor. 

În clipa aceea, sosi ştirea că poporul se năpusteşte împotriva străinilor, 
atacând pe greci, asirieni şi mai ales pe fenicieni. Numeroase prăvălii 
fuseseră prădate şi câţiva oameni ucişi. 

— lată dovada că mulţimea nu trebuie întoarsă din drum! strigă faraonul 
mânios. Mâine, armata să se afle în apropierea templelor şi să pătrundă 
numaidecât în ele, dacă poporul le atacă, ori dacă speriat de preoţi dă 
înapoi. E adevărat că strugurii trebuie culeşi în luna Paofi. Dar se află oare 
vreun gospodar pe lume care i-ar lăsa pe butuc dacă s-ar coace cu o lună 
mai devreme? 

Am vrut, cum v-am spus, să întârzii mişcarea mulţimii până la 
terminarea pregătirilor noastre, dar dacă treaba nu poate fi amânată, să 
câştigăm de pe urma vântului prielnic şi să înălţăm sus pânzele! Herihor şi 
Mefres trebuie să fie întemnițați chiar mâine şi aduşi la palat. lar cu 
Labirintul vom termina peste câteva zile. 

Recunoscură cu toţii că porunca faraonului era bună şi se despărţiră 
admirându-i hotărârea şi înţelepciunea. Până şi căpeteniile militare 
mărturisiră că-i mai bine să te foloseşti de prilejul ce se iveşte, decât să te 
tot pregăteşti pentru prilejul ce nu se va ivi niciodată. 

Se făcuse noapte. Sosi în fugă al doilea curier de la Memfis, cu ştirea că 
străjile izbutiseră să-i ocrotească pe străini, dar că mulţimea era furioasă şi 
că nu se putea şti ce va face mâine. 

Din clipa aceea, curierii începură să sosească unul după altul. Unii 


aduceau vestea că cete mari de ţărani, înarmaţi cu topoare şi bite, se 


îndreaptă din toate părţile spre Memfis. Din alte părţi, venea ştirea că 
mulţimea din ţinuturile Peme, Sohem şi On fuge pe câmp, strigând în gura 
mare că mâine va fi sfârşitul lumii. Un curier aduse o scrisoare de la 
Hiram, care spunea că soseşte curând. Altul anunţă că oştenii templelor 
pătrund pe furiş în Memfis şi, ceea ce era mai rău, că detaşamente 
puternice, alcătuite din mulţime şi unităţi militare, potrivnice fenicienilor şi 
chiar faraonului, înaintează dinspre Egiptul de Sus. 

„Până să ajungă ei aici, îşi spuse faraonul în gând, marii preoţi vor fi în 
mâinile mele şi voi avea regimentele lui Nitager, care-au întârziat cu 
câteva zile.” 

| se dădu, în sfârşit, de veste că oştenii prinseseră pe alocurea preoţi 
travestiţi, care încercaseră să pătrundă în palatul faraonului, desigur cu 
gânduri rele. 

— Să fie aduşi în faţa mea, porunci faraonul râzând. Vreau să-i văd pe 
cei care au cutezat să nutrească gânduri rele faţă de mine. 

Pe la miezul nopţii, regina Nikotris ceru să fie primită de faraon. 

Era palidă şi tremura. Porunci oştenilor să plece şi, rămânând singură cu 
faraonul, spuse plângând: 

— Fiule, semnele sunt foarte rele. 

— AŞ fi vrut mai degrabă să aud veşti sigure despre forţele şi planurile 
duşmanilor mei. 

— Astă-seară, statuia zeiţei Isis din sanctuarul meu şi-a întors faţa la 
perete, iar apa din sfântul vas s-a făcut ca sângele. 

— Asta înseamnă că în palat se află trădători. Nu sunt însă prea 
primejdioşi, de vreme ce nu pot decât să mânjească apa şi să întoarcă 
statuile cu faţa la perete. 

— Toţi slujitorii noştri, poporul întreg e încredinţat că, atunci când 
armata va pătrunde în temple, o mare nenorocire va cădea asupra 
Egiptului. 

— O şi mai mare nenorocire e obrăznicia preoţilor. Lăsaţi de tatăl meu, 
veşnic viu, să pătrundă în palat, îşi închipuie acum că au ajuns stăpânii lui. 
Dar, pe zei, eu ce voi mai fi, până la urmă, faţă de atotputernicia lor? Nu- 


mi e oare îngăduit să-mi cer drepturile de domnitor? 


— Cel puţin... cel puţin, zise regina după o clipă de gândire, fii milostiv. 
Da, aşa-i, drepturile trebuie să le dobândeşti, dar nu îngădui oştenilor să 
pângărească templele sfinte şi să facă rău preoţilor. Nu uita că zeii, în 
mărinimia lor, sunt cei ce dăruiesc bucurie Egiptului, iar preoţii, cu toate 
greşelile ce le au, căci cine nu greşeşte? aduc foloase nepreţuite ţării. 
Gândeşte-te că dacă i-ai sărăci şi alunga, ai nimici înţelepciunea ce face ca 
statul nostru să fie mai presus ca altele. Faraonul îi cuprinse amândouă 
mâinile, o sărută şi-i răspunse, zâmbind: 

— Aşa sunteţi voi femeile: exageraţi întotdeauna! Tu, mamă, îmi 
vorbeşti de parcă aş fi căpetenia unor hicsoşi sălbatici, iar nu faraon. 
Vreau eu răul preoţilor? Urăsc eu oare înţelepciunea lor, fie chiar şi cea 
care nu ne aduce folos nici cât un uten, cum ar fi urmărirea stelelor, care 
şi fără veghea lor tot se mişcă? Nu mă supără înţelepciunea şi nici credinţa 
lor, ci starea în care au adus Egiptul: ţara e vlăguită de foame şi se teme 
până şi de cea mai mică ameninţare din partea Asiriei. Preoţii, însă, în 
ciuda înţelepciunii lor, nu numai că nu vor să mă ajute în înfăptuirea 
planurilor mele, ci mi se şi împotrivesc în chipul cel mai neruşinat. 
Îngăduie-mi, mamă, să le dovedesc că nu ei, ci eu sunt stăpânul moştenirii 
mele. Cu cei umili n-aş putea fi aspru, pe cei obraznici îi voi zdrobi în 
picioare. Ei ştiu lucrul acesta, dar încă nu le vine să creadă şi, neavând 
forţe adevărate, vor să mă înspăimânte cu prorocirile lor mincinoase. E 
ultima lor armă, ultima lor scăpare. Când vor înţelege însă că nu mă tem 
de năluciri, se vor îmblânzi şi atunci nicio piatră din templele lor nu va 
cădea, niciun inel din comorile lor nu va dispare. Îi cunosc bine: au astăzi 
atâta îndrăzneală pentru că eu sunt departe de ei. Dar când voi întinde 
braţul meu de fier, vor cădea cu faţa la pământ şi toată zarva aceasta se 
va sfârşi, spre liniştea şi bunăstarea tuturor. 

Regina îmbrăţişă picioarele faraonului şi ieşi liniştită, rugându-l totuşi să- 
i respecte pe zei şi să fie milostiv cu slujitorii lor. După plecarea ei, 
faraonul îl chemă pe Tutmozis. 

— Aşadar, mâine, armata va ocupa templele, spuse el. Spune-le 
ofiţerilor că voinţa mea este să nu se atingă nimeni de lucrurile sfinte şi 


nici să ridice braţul asupra preoţilor. 


— Nici chiar asupra lui Mefres şi Herihor? întrebă Tutmozis. 

— Nici chiar asupra lor, răspunse faraonul. Vor fi destul de pedepsiţi 
când, înlăturați din demnităţile lor, vor fi siliţi să se aciuiască pe lângă 
învățații din temple, ca să se roage acolo şi să cerceteze, netulburaţi, 
înţelepciunea. 

— Va fi aşa cum porunceşti, luminăţia-ta, cu toate că... Ramses ridică un 
deget, semn că nu voia să audă niciun fel de lămuriri. Apoi, ca să schimbe 
vorba, spuse, zâmbind: 

— Îţi aminteşti, Tutmozis, de manevrele de la Pi-Bailos? Au trecut doi 
ani! Când mă mâniase atunci obrăznicia şi lăcomia preoţilor, ţi-ai fi putut 
închipui că mă voi răfui atât de curând cu ei? Dar sărmana Sara! Dar 
micuțul meu fiu! Cât era de frumos! 

Pe faţa faraonului alunecară două lacrimi. 

— De n-aş fi fiul zeilor milostivi şi mărinimoşi, prin grele clipe ar trece 
mâine duşmanii mei. Câte umilinţe m-au făcut să îndur! De câte ori plânsul 


mi-a umbrit ochii!... 


CAPITOLUL XXVI 


În ziua de douăzeci Paofi, Memfisul părea a fi în mare sărbătoare. 
Încetase orice fel de muncă şi nici chiar hamalii nu mai purtau poveri. 
Mulțimea se revărsase toată în pieţe şi pe străzi, ori se îmbulzea în jurul 
templelor, îndeosebi în jurul templului Ptah, care avea zidurile cele mai 
întărite. Înăuntru se aflau înalții demnitari şi preoţii cu Herihor şi Mefres în 
frunte. 

Armata se afla şi în apropierea templelor, împrăştiată prin mulţime, ca 
să poată sta de vorbă cu oamenii fără a fi stingherită. Printre ei, foiau 
nenumărați precupeţi cu coşuri de pâine, cu ulcioare ori cu burdufuri pline 
de vin. Împărţeau totul pe degeaba. Când se nimerea câte unul să întrebe 
de ce nu cer bani, răspundeau că luminăţia-sa faraonul îşi cinsteşte 
supuşii, pe când alţii spuneau: 

— Mâncaţi şi beţi, drept-credincioşilor egipteni, fiindcă nu se ştie de vom 
mai apuca ziua de mâine! 

Aceştia erau oamenii preoţimii. 

Iscoade numeroase mişunau prin mulţime. Unii spuneau ascultătorilor 
cu glas tare că preoţii se răscoală împotriva faraonului, vrând chiar să-l 
otrăvească pentru că făgăduise poporului ziua a şaptea de odihnă. Alţii 
şopteau că faraonul a înnebunit şi s-a înţeles cu străinii ca să nimicească 
templele şi Egiptul. Cei dintâi îndemnau lumea să atace templele, în care 
preoţii şi nomarhii se sfătuiau cum să-i asuprească şi mai mult pe 
meşteşugari şi ţărani. Ceilalţi îşi exprimau temerea că de vor fi atacate 
templele, o mare nenorocire s-ar putea abate asupra oamenilor... 

Cu toate acestea, nu se ştie de unde, sub zidurile templului Ptah 
apărură câteva grinzi solide şi grămezi de pietre. Oamenii înstăriți din 
Memfis, care se plimbau prin mulţime, n-aveau nicio îndoială că tulburarea 
aceasta fusese pusă la cale. Scribii mărunți, străjile, căpeteniile cetelor 
muncitoreşti şi oştenii travestiţi nu mai făceau nicio taină din faptul că 
voiau să îndemne poporul la cucerirea templelor. Nici îmbălsămătorii, 
cerşetorii, slugile templelor şi preoţii de rând nu izbuteau să înşele pe 
nimeni, fiindcă orice om cu judecată vedea bine cum aţâţau mulţimea la 


violenţe. De asemenea oamenii cu judecată din Memfis erau uimiţi de 
purtarea partizanilor preoţilor, iar poporul simţea cum i se răceşte 
entuziasmul din ajun. Egiptenii de baştină nu puteau înţelege ce se 
petrecea şi nici cine era vinovat de toată tulburarea asta. Panica mai era 
sporită şi de către nişte oameni bigoţi, pe jumătate nebuni, care alergau 
goi pe străzi, zgâriindu-şi trupul până la sânge şi strigând: 

— Nenorocire Egiptului! Necredinţa a întrecut orice măsură şi se apropie 
ceasul judecății! Zeii îşi vor arăta puterea, pedepsind cutezanţa celor 
nelegiuiţi! 

Armata stătea liniştită, aşteptând ca mulţimea să năvălească în temple. 
Întâi fiindcă asta fusese porunca faraonului şi apoi, cum căpeteniile 
bănuiau că preoţii pregă tiseră înăuntru capcane, preferau să piară în ele 
mulţimea, nu soldaţii. 

Şi aşa, aceştia urmau să aibă destul de furcă. 

Mulțimea însă, cu tot îndemnul iscoadelor şi cu tot vinul împărţit pe 
degeaba, şovăia. [ăranii se uitau să vadă ce fac meşteşugarii, 
meşteşugarii se uitau la ţărani şi aşteptau cu toţii ceva. 

Deodată, pe la ceasul unu după-amiază, dinspre străzile lăturalnice se 
revărsă spre templul Ptah un puhoi de oameni beti, înarmaţi cu topoare şi 
drugi. Erau pescari, marinari greci, păstori, tâlhari libieni şi chiar ocnaşi din 
minele din Turra. În fruntea lor păşea un muncitor de statură uriaşă, cu o 
torţă în mână. Se opri în faţa porţii templului şi, cu un glas puternic, începu 
să vorbească mulţimii: 

— Ştiţi voi, oameni buni, ce sfat ţin marii preoţi şi nomarhi aici în 
templu? Ei vor să-l silească pe faraon să ia din hrana muncitorilor câte o 
turtă de orz pe zi, iar asupra ţăranilor să apese o nouă povară, o dare deo 
drahmă pe cap de om... Şi, credeţi-mă ce vă spun, faceţi o mare prostie şi 
o nemernicie stând aşa cu mâinile încrucişate. Trebuie să prindem 
şobolanii ăştia din temple şi să-i dăm pe mâna faraonului, stăpânul nostru, 
împotriva căruia ei, nelegiuiţii, uneltesc! Căci dacă măritul nostru stăpân 
va fi silit să se plece în faţa consiliului preoţilor, cine îşi va mai da silinţa să 
uşureze viaţa poporului cinstit? 


— Aşa e! se auziră voci în mulţime. 


— Măritul stăpân a poruncit să ni se dea ziua a şaptea drept odihnă. 

— Să ni se dea pământ... 

— Totdeauna a avut inimă milostivă pentru oamenii de rând! Vă aduceţi 
aminte că, acum doi ani, i-a scos din temniţă pe ţăranii aduşi în faţa 
judecății pentru că ar fi năvălit asupra casei evreicii?... 

— Cu ochii mei am văzut acum doi ani cum a poruncit să fie bătut 
scribul care lua ţăranilor dări nedrepte... 

— Să trăiască în veci măritul nostru stăpân, Ramses al XIII-lea, 
ocrotitorul celor asupriţi!... 

— Priviţi, oameni buni, se auzi un glas de departe. Vitele se întorc 
singure de la păşune, ca şi cum s-ar apropia seara... 

— Lăsaţi vitele în pace! Hai să vedem ce fac preoţii! 

— Hei, voi de colo! strigă o matahală de om, aflat lângă poarta 
templului. Deschideţi-ne de bunăvoie, ca să ne încredinţăm despre ce 
treburi ţin sfat marii preoţi şi nomarhii. 

— Deschideţi! De nu, răsturnăm poarta. 

— Ce ciudat, se auzi glasul de departe, păsările se pregătesc de culcare 
şi nu-i decât amiază... 

— Se petrece ceva rău în văzduh. 

— O, zei! Noaptea se apropie, iară eu n-am adunat încă salată pentru 
prânz, zise o fată cuprinsă de uimire. 

Vorbele acestea erau însă înecate de zarva puhoiului de oameni beţi, ca 
şi de zgomotul parilor izbiţi în poarta de aramă a templului. Dacă mulţimea 
n-ar fi fost atât de atentă la cele din jur, ar fi băgat de seamă faptul 
neobişnuit ce se petrecea în natură. Soarele lucea, pe cer nu era nicio 
urmă de nor şi totuşi lumina se împuţina, iar o adiere răcoroasă se făcea 
tot mai simțită. 

— Mai daţi aici o grindă, încă una! strigau cei care atacau templul. 
Poarta începe să slăbească! 

— Izbiţi tare! încă o dată! 

Zgomotul mulţimii era asemeni urletului furtunii. Pe alocurea, din sânul 
ei se desprindeau grupuri mici ce se alăturau atacatorilor. În cele din 


urmă, întreaga masă de oameni se îndreptă încet-încet spre zidurile 


templului. 

Între timp, cu toate că nu era decât amiază, întunecimea sporea. În 
grădinile templului Ptah, începură să cânte cocoşii. Furia mulţimii devenise 
însă atât de cumplită, încât puţini luară seama la aceste schimbări. 

— Priviţi! striga un cerşetor, se apropie ziua judecății. Zeii... 

Vru să mai spună ceva, dar, izbit cu bâta în moalele capului, se prăvăli 
pe loc. 

Pe zidurile templului porniră să se caţere oameni goi, dar înarmaţi. 
Ofițerii porunciră oştenilor să fie cu armele pregătite, siguri fiind că, în 
scurtă vreme, vor trebui să sprijine atacul mulţimii. 

— Ce-o mai fi şi asta? şopteau soldaţii, ridicând ochii spre cer. Nu se văd 
nori şi totuşi e întuneric ca pe vreme de furtună. 

— Izbeşte! Sparge! strigau oamenii din faţa templului. Zgomotul 
grinzilor răsuna tot mai des. 

Atunci, pe terasa de deasupra porţii se ivi Herihor, înconjurat de preoţi şi 
demnitari. Înaltul pontif purta odăjdii de aur şi mitra lui Amenhotep, pe 
care se vedea şarpele regesc. 

Cercetă uriaşa mulţime a poporului care înconjura templul şi, 
aplecându-se asupra puhoiului de oameni care izbeau în porţi, spuse: 

— Oricine aţi fi voi, drept-credincioşi sau păgâni, în numele zeilor vă cer 
să daţi pace templului... 

Zarva amuţi dintr-o dată: nu se mai auzeau decât izbiturile grinzilor în 
poarta de aramă. În curând însă, încetară şi loviturile. 

— Deschide poarta! strigă de jos omul cu statură uriaşă. Vrem să ne 
încredinţăm dacă uneltiţi cumva vreo trădare împotriva stăpânului nostru. 

— Fiule, răspunse Herihor, cazi cu faţa la pământ şi roagă-i pe zei să-ţi 
ierte sacrilegiul. 

— Roagă-i tu pe zei să te apere! strigă omul şi, luând un bolovan, îl 
aruncă în sus, spre marele preot. 

În acest timp, din fereastra pilonului ţâşni o coloană subţire, lichidă, ce-l 
izbi drept în faţă pe uriaş. Acesta se clătină, dădu de câteva ori din mâini 
şi se prăbuşi. 


Oamenii din apropierea lui scoaseră un strigăt de groază, la care cei din 


rândurile mai îndepărtate, necunoscând întâmplarea, răspunseră prin 
râsete şi blesteme! 

— Dărâmaţi poarta! strigară apoi, şi o ploaie de pietre zbură în direcţia 
lui Herihor şi a alaiului său. 

Herihor înălţă mâinile în sus. lar când mulţimea amuţi iarăşi, marele 
preot spuse cu glas tare: 

— Zei! Pun sub ocrotirea voastră sfintele temple, împotriva cărora se 
ridică trădătorii şi cei ce hulesc. 

lar peste o clipă, de unde de deasupra templului, răsună un glas, ca din 
altă lume: 

— Îmi întorc faţa de la poporul blestemat. Întunericul să cadă asupra 
pământului! 

Se petrecu atunci un lucru cumplit: pe măsură ce glasul vorbea, soarele 
îşi pierdea strălucirea. Şi, o dată cu ultimul cuvânt, se făcu beznă ca 
noaptea. Pe cer luciră stelele, iar în locul soarelui rămase un inel negru, 
înconjurat de un cerc în flăcări. 

Un țipăt neomenesc izbucni din o sută de mii de piepturi. Cei care 
asaltau poarta azvârliră grinzile, iar ţăranii căzură cu faţa la pământ. 

— lată, a sosit ziua judecății şi a morţii! se auzi un glas tânguitor din 
fundul străzii. 

— Zei! Fiţi milostivi! Mărite părinte, alungă năpasta de pe capul nostru! 
striga mulţimea. 

— Vai şi amar de oştenii care îndeplinesc poruncile unor căpetenii 
nelegiuite! tună alt glas, puternic, din templu. 

Drept răspuns, mulţimea căzu cu faţa la pământ, iar în rândurile celor 
două regimente aflate în faţa templului se iscă o mare învălmăşeală. 
Rândurile se rupseră, iar soldaţii începură să arunce armele şi să fugă în 
neştire, spre fluviu. Unii, alergând ca orbii prin întuneric, se izbeau de 
zidurile caselor; alţii se prăbuşeau pe caldarâm, loviți de moarte de cei din 
preajmă. În câteva minute, în locul şirurilor strânse de soldaţi, zăceau 
aruncate la pământ sulițe şi topoare, iar la răscrucea străzilor se înălţau 
grămezi de răniţi şi morţi. 

Nici chiar după o bătălie în lege, dezastrul n-ar fi fost atât de mare. 


— O, zei! O, zei! gemea şi plângea mulţimea, milostiviţi-vă de cei 
nevinovaţi... 

— Osiris! strigă Herihor, fii milostiv, arată-ţi faţa poporului tău nefericit! 

— Ascult, pentru ultima oară, ruga preoţilor, fiindcă sunt milostiv, 
răspunse din templu un glas neomenesc. 

Şi, în clipa aceea, bezna se împrăştie, iar soarele îşi recăpătă 
strălucirea. 

Şi din nou izbucniră ţipete, plânsete şi rugi. Oamenii, beţi de bucurie, 
salutară ivirea soarelui. Necunoscuţii se îmbrăţişau, câţiva oameni se 
prăbuşiră morţi, iar toţi ceilalţi se târau în genunchi spre templu, ca să-i 
sărute zidurile blagoslovite. 

Sus, deasupra porţii, sta Herihor cu privirea aţintită la cer, în timp ce doi 
preoţi sprijineau braţele lui sfinte, cu care alunga întunericul şi izbăvea 
poporul de la pieire. 

Scene, aproape întru totul asemănătoare, avură loc în tot Egiptul de Jos. 
În fiecare oraş, în ziua de douăzeci Paofi, mulţimea se strânsese dis-de- 
dimineaţă la porţile templelor, iar pe la amiază grupuri de oameni 
încercaseră să ia cu asalt porţile sacre. Pretutindeni, pe la ceasurile unu, 
deasupra porţilor se ivise marele preot al templului, înconjurat de alai, 
blestemându-i pe necredincioşi şi făcând beznă. lar când mulţimea, 
înspăimântată, fugi ori se aruncă la pământ, marii preoţi înălţară rugi lui 
Osiris, pentru a-şi arăta iarăşi chipul, şi lumina zilei cobori din nou pe 
pământ. 

În chipul acesta, datorită eclipsei de soare, casta înţeleaptă a preoţilor 
izbuti să zdruncine încrederea ce-o avea mulţimea în Ramses al XIII-lea şi 
în Egiptul de Jos. În câteva clipe, domnia faraonului ajunse, fără ştirea ui, 
la marginea prăpastiei. Şi nu mai putea fi salvată decât printr-o adâncă 
înţelepciune şi o bună înţelegere a celor petrecute. Şi tocmai în aceste 
clipe hotărâtoare, lucrul acesta lipsea în palatul faraonului, unde începuse 
să domnească neorânduiala. 

În ziua de douăzeci Paofi, o dată cu revărsatul zorilor, pentru a fi mai 
aproape de locul evenimentelor, faraonul se mutase din clădirea principală 


într-un mic palat, la o depărtare de numai o oră de mers pe jos de Memfis. 


De o parte a clădirii erau cartiruite trupele asiatice, "iar de alta se afla 
micul palat al lui Tutmozis şi al soţiei sale, frumoasa Hebron. Împreună cu 
faraonul se mutară şi demnitarii ce-i erau credincioşi, precum şi garda sa, 
în care Ramses avea o nemărginită încredere. 

Faraonul era foarte bine dispus. Se îmbăiase, mâncase cu poftă micul 
dejun şi începuse să-i primească pe curierii care soseau în mare grabă din 
Memfis, aproape din sfert în sfert de ceas. Cu toţii raportau acelaşi lucru: 
că marii preoţi şi câţiva nomarhi se închiseseră, împreună cu Herihor şi 
Mefres, în templul Ptah; că armata era plină de avânt, dar poporul în 
fierbere; că toţi îl binecuvântau pe faraon şi aşteptau ordinul lui de atac. 

Când, pe la ceasurile nouă, al patrulea curier repetă aceleaşi cuvinte, 
faraonul îşi încruntă sprâncenele: 

— Dar ce mai aşteaptă? întrebă el. Să atace numaidecât! 

Omul răspunse că nu venise încă grupul principal, cel care urma să 
atace templul şi să spargă poarta de aramă. Ştirea aceasta nu-i plăcu 
faraonului. Clătină capul în semn de nemulţumire şi trimise un ofiţer la 
Memfis ca să grăbească atacul. 

— Ce înseamnă tărăgănarea aceasta? întrebă el. Am crezut că voi fi 
trezit cu ştirea că armata a ocupat templul. În asemenea împrejurări, 
graba e hotărâtoare. 

Ofiţerul plecă. În preajma templului Ptah nu se schimbase însă nimic. 
Mulțimea aştepta ceva, iar cei care erau aşteptaţi nu ajunseseră încă la 
faţa locului. 

Se părea că, dintr-o poruncă necunoscută, se întârzia îndeplinirea 
voinţei faraonului. 

La ceasurile nouă dimineaţa, în faţa micului palat în care stătea 
faraonul, se opri lectica reginei Nikotris. Regina pătrunse aproape cu forţa 
în odaia fiului ei şi, plângând, i se aruncă la picioare. 

— Ce s-a întâmplat, mamă? o întrebă Ramses, ascunzându-şi cu 
greutate nerăbdarea. Ai uitat că în tabără nu-i loc pentru femei? 

— Astăzi nu mă voi mişca de lângă tine. Nu te voi părăsi nicio clipă! 
strigă ea. E drept că eşti fiul zeiţei Isis şi că ea te ocroteşte, dar aş muri de 
nelinişte dacă te-aş şti singur. 


— Mă ameninţă vreo nenorocire? întrebă faraonul în glumă. 

— Preotul care cercetează mersul stelelor, spuse regina, plângând, a 
mărturisit uneia din slujitoare că dacă astăzi, că dacă ziua de azi o vei 
petrece cu bine, vei trăi şi vei domni o sută de ani. 

— Aha! Şi unde-i preotul care îmi cunoaşte soarta? 

— A fugit la Memfis, răspunse regina. Faraonul rămase pe gânduri, apoi 
zise, râzând: 

— Aşa cum libienii aruncau cu pietre asupra noastră la Lacurile Sodice, 
tot aşa şi preoţii ne trimit azi ameninţări. Fii liniştită, mamă! Vorbăria, 
chiar a preoţilor, e mai puţin primejdioasă decât pietrele şi săgețile. 

De la Memfis sosi în goană un nou curier, cu ştirea că totul merge bine, 
dar că mulţimea încă nu era gata. Pe faţa frumoasă a faraonului se iviră 
semnele mâniei. Tutmozis, dorind să-l liniştească, îi spuse: 

— Mulțimea nu este ca armata, nu se poate aduna la ceasul hotărât; nu 
ascultă de poruncă. Dacă ocuparea templelor ar fi fost încredinţată oştilor, 
ele ar fi fost acum acolo. 

— Ce tot spui, Tutmozis? strigă regina. Cine a mai pomenit vreodată ca 
armata egipteană... 

— Ai uitat, interveni şi Ramses, că, potrivit poruncilor mele, armata nare 
îndatorirea să atace, ci să apere templele de năvala mulţimii? 

— De aceea se şi întârzie lucrurile, răspunse Tutmozis, pierzându-şi 
răbdarea. 

— la te uită ce mai sfetnici are faraonul! izbucni regina. Porunca lui 
Ramses de a nu pângări lăcaşul zeilor e cât se poate de înţeleaptă, iar voi, 
în loc să-l ascultați, îi îndemnați să se slujească de forţă. Tutmozis simţi 
cum i se urcă sângele în cap. Din fericire, fu chemat de un aghiotant, care- 
i spuse, că la poartă se află un bătrân care doreşte să-i vorbească 
faraonului. 

— Astăzi, mormăi aghiotantul, fiecare ţine morţiş să ajungă în faţa 
faraonului, ca şi cum măria-sa ar fi stăpânul unei cârciumi... Tutmozis 
gândi că totuşi, pe vremea lui Ramses al XII-lea, n-ar fi cutezat nimeni să 
vorbească în felul acesta despre cârmuitorul ţării. Se făcu însă că nu bagă 


de seamă. Bătrânul, pe care-l opriseră santinelele, era prinţul fenician 


Hiram. Purta o tunică ostăşească prăfuită şi era obosit şi supărat. 

Tutmozis porunci ca tyrianul să fie lăsat să intre, iar când ajunseră 
amândoi în grădină, îl întrebă: 

— Socot că te vei îmbăia şi schimba mai înainte de a te înfăţişa 
faraonului! 

Sprâncenele cărunte ale prinţului se zburliră ca perii unui arici, iar ochii i 
se împăienjeniră şi mai tare. 

— După cele văzute, spuse el aspru, pot nici să nu-l mai văd pe faraon. 

— Cum? Ai doar scrisorile marilor preoţi către asirieni... 

— La ce vă pot folosi ele, când v-aţi împăcat cu preoţii? 

— Ce tot spui, prinţe? se miră Tutmozis. 

— Ştiu eu ce spun! răspunse Hiram. Aţi luat zeci de mii de talanţi de la 
fenicieni, sub cuvânt că veţi libera Egiptul de puterea preoţilor, iar acum, 
drept răsplată, ne jefuiţi şi ne ucideţi. Ştii ce se întâmplă în Egiptul întreg 
de la mare până la prima cataractă? Pretutindeni, din porunca preoţilor, 
mulţimea îi urmăreşte pe fenicieni ca pe nişte câini. 

— Ai înnebunit, prinţe? în clipa aceasta poporul cucereşte templul Ptah! 

Hiram îl privi, neîncrezător. 

— Nu-l va cuceri! spuse el. Ori ne înşelaţi, sau voi înşivă sunteţi înşelaţi. 
Era vorba să dobândiţi mai întâi Labirintul cu tezaurul lui şi asta abia în 
ziua de douăzeci şi trei Paofi. Între timp, vă irosiţi puterile încă de azi la 
poarta templului Ptah, iar Labirintul s-a dus. Ce se întâmplă aici? Unde vă 
e capul? La ce slujeşte cucerirea unor clădiri goale? Sau poate vreţi ca 
preoţii, speriaţi, să întărească paza Labirintului? 

— Vom cuceri şi Labirintul, îl întrerupse Tutmozis. 

— Nu veţi cuceri nimic! Da, nimic! Labirintul putea fi cucerit numai de 
un singur om, împiedicat însă de tulburările de astăzi din Memfis. Tutmozis 
se opri în drum. 

— Ce vrei să spui? întrebă el scurt. 

— Despre neorânduiala care domneşte la voi. Nu mai sunteţi un stat, ci 
o mână de ofiţeri şi slujbaşi, pe care îi împing preoţii unde şi când vor. De 
trei zile, în tot Egiptul de Jos domneşte o zăpăceală aşa de mare, încât 


mulţimea ne atacă pe noi, fenicienii, singurii voştri prieteni. De ce? Pentru 


că v-a scăpat din mâini cârma ţării, iar preoţii au şi pus stăpânire pe ea. 

— Vorbeşti fără să ştii cum stau lucrurile, răspunse Tutmozis. E drept că 
preoţii ne pun piedici şi pun la cale atacuri împotriva fenicienilor. Puterea e 
însă în mâinile faraonului şi tot ceea ce se întâmplă se desfăşoară după 
poruncile lui. 

— Chiar şi atacul de astăzi, al templului Ptah? întrebă Hiram. 

— Da. Am luat eu însumi parte la consfătuirea tainică, în cursul căreia 
faraonul a poruncit să fie ocupat templul astăzi, şi nu la douăzeci şi trei ale 
lunii. 

— lar eu îţi spun ţie, căpetenia gărzii, că sunteţi pierduţi. Ştiu, 
neîndoielnic, că atacul de astăzi a fost hotărât în sfatul marilor preoţi şi al 
nomarhilor, ţinut în templul Ptah la treisprezece Paofi. 

— De ce ar fi hotărât chiar ei atacul împotriva lor înşişi? întrebă 
Tutmozis, batjocoritor. 

— Pesemne că au ei o socoteală. M-am încredinţat că se pricep mai bine 
decât voi să-şi chivernisească treburile. 

Convorbirea fu întreruptă de un aghiotant, care-l chemă pe Tutmozis la 
faraon. 

— Era să uit! adăugă Hiram. Pentuer, care are să-i spună un lucru de 
seamă faraonului, a fost oprit pe drum de către soldaţii voştri... Tutmozis 
se luă cu mâinile de cap şi trimise îndată câţiva ofiţeri să-l caute pe 
Pentuer. Apoi, porni în grabă spre odaia faraonului, iar după câteva clipe 
se întoarse, spunându-i fenicianului să-l urmeze. 

Intrând, Hiram o găsi aici pe regina Nikotris, îi găsi pe marele vistiernic, 
marele scrib şi câţiva generali. Ramses al XIII-lea, mânios, umbla repede 
prin sală. 

— lată pricina nenorocirilor faraonului şi a Egiptului! strigă regina, 
arătându-l pe fenician. 

— Vrednică regină, răspunse tyrianul liniştit şi încli-nându-se, timpul va 
arăta cine l-a slujit credincios pe faraon şi cine nu. 

Ramses al XIII-lea se opri, pe neaşteptate, în faţa lui Hiram. 

— Ai scrisorile lui Herihor către asirieni? întrebă el. Fenicianul scoase de 


sub veşminte o legătură şi i-o întinse, tăcut, faraonului. 


— De lucrul acesta am avut nevoie! exclamă el, triumfător. Să se 
vestească numaidecât poporului că marii preoţi au trădat statul. 

— Fiul meu, interveni regina cu glas rugător, pe umbra tatălui tău şi pe 
zei, te rog să amâi cu câteva zile acest lucru. Trebuie să fii foarte 
prevăzător cu darurile fenicienilor. 

— Luminăţia-sa poate arunca scrisorile în foc, zise Hiram. Nu ţin de loc 
la ele. 

Faraonul se gândi o clipă, apoi ascunse legătura sub tunică şi-l întrebă 
pe Hiram: 

— Ce se aude în Egiptul de Jos? 

— Pretutindeni, mulţimea se năpusteşte asupra fenicienilor. Casele 
noastre sunt dărâmate, averile jefuite şi până acum au fost ucişi zeci de 
oameni. 

— Am auzit! Asta-i isprava preoţilor, spuse faraonul. 

— Mai bine, fiule, spune că sunt urmările necredinţei şi ale lăcomiei 
fenicienilor, adăugă regina. 

Hiram, întorcându-se spre regină, spuse: 

— De trei zile căpetenia străjii din Pi-Bast, împreună cu două ajutoare, e 
în Memfis, pe urmele nelegiuitului şi şarlatanului Lykon. 

— Care a fost crescut în templele feniciene! strigă regina. 

— Lykon, urmă Hiram, pe care marele preot Mefres l-a furat din mâinile 
străjii şi ale tribunalului, Lykon, care la Teba, dându-se drept Ramses al 
XIII-lea, alerga gol prin grădină, ca un nebun. 

— Ce spui? strigă faraonul. 

— Luminăţia-ta n-ai decât s-o întrebi pe venerata ta mamă, care l-a 
văzut, răspunse Hiram. 

Ramses, nedumerit, se uită la mama lui. 

— Da, spuse regina „l-am văzut pe nemernicul acela, dar ca să-ţi cruţ 
durerea, nu ţi-am spus nimic. Trebuie să adaug însă că nu are nimeni vreo 
dovadă că Lykon a făcut lucrul acesta din îndemnul marilor preoţi, 
deoarece tot atât de bine îl puteau pune la cale şi fenicienii. 

Hiram zâmbi batjocoritor. 

— Mamă! Mamă! o mustră Ramses, în inima ta preoţii valorează mai 


mult chiar decât mine? 

— Tu eşti fiul şi stăpânul meu cel mai drag, spuse regina, tulburată, dar 
nu-i pot îngădui unui străin „unui păgân, să vorbească urât despre sfânta 
castă preoțească din care ne tragem amândoi. O, Ramses! strigă ea, 
căzând în genunchi, alungă-i pe sfetnicii cei răi care te îndeamnă să 
huleşti templele, să ridici braţul asupra urmaşului bunicului tău 
Amenhotep! Mai e încă timp. Mai e încă timp pentru împăcare, pentru 
salvarea Egiptului. 

Deodată, în sală intră Pentuer, cu veşmintele în neorânduială. 

— Ei, tu, tu ce vrei să-mi spui? întrebă faraonul cu o linişte ciudată. 

— Astăzi, poate chiar în clipa asta, răspunse preotul mişcat, va fi o 
eclipsă de soare. 

Faraonul, uimit, se dădu înapoi. 

— Ce-mi pasă mie de eclipsă şi încă în clipa de faţă? 

— Stăpâne, zise Pentuer, aşa am gândit şi eu până am citit în vechile 
cronici descrierea eclipselor... Lucrul e atât de înspăimântător, încât 
poporul întreg ar trebui prevenit. 

— Aşa el întări Hiram. 

— De ce nu ne-ai vestit mai din vreme? întrebă Tutmozis. 

— Soldaţii m-au ţinut două zile închis. Mulțimea n-o mai puteam anunţa, 
dar daţi cel puţin de ştire armatei din preajma palatului, ca măcar ea să nu 
fie cuprinsă de panică. 

Faraonul îşi frânse mâinile. 

— Ah, urâtă treabă! şopti el, apoi adăugă tare: Cum se vor petrece 
lucrurile şi când? 

— Ziua se va preface în noapte, spuse preotul. Va ţine atâta timp,» se 
pare, cât îţi trebuie ca să faci cinci sute de paşi. Şi va începe la amiază. 
Aşa mi-a spus Menes. 

— Menes? repetă faraonul. Cunosc numele acesta, dar... 

— El a trimis o scrisoare luminăţiei-tale, în care-ţi vorbea despre 
lucrurile acestea... Dar, daţi de ştire armatei. 

Îndată trâmbiţele răsunară. Garda şi unităţile asiatice prezentară armele 


şi faraonul, înconjurat de suita sa, dădu de ştire armatei despre eclipsă, 


spunând soldaţilor să nu se înspăimânte, fiindcă întunericul va trece 
îndată, iar el însuşi va rămâne cu ei. 

— Să trăieşti în veci! răspunseră rândurile înarmate. 

Totodată, fură trimişi la Memfis câţiva din călăreţii cei mai încercaţi. 

Generalii erau în fruntea oştilor, faraonul se plimba prin curte, 
îngândurat, demnitarii vorbeau în şoaptă cu Hiram, iar regina Nikotris, 
rămasă singură în odaie, se procsternă în faţa statuii lui Osiris. Era după 
ora unu şi, într-adevăr, lumina soarelui începuse să se împuţineze. 

— Şi va fi noapte cu adevărat? îl întrebă faraonul pe Pentuer. 

— Va fi, dar pentru foarte scurtă vreme. 

— Dar cu soarele ce se va întâmpla?. - Se va ascunde în spatele lunii. 
„Trebuie să le arăt bunăvoința mea înţelepţilor care cercetează mersul 
stelelor”, îşi spuse în sinea sa faraonul. 

Întunericul creştea văzând cu ochii. Caii asiaticilor începură să dea 
semne de nelinişte şi, cârduri-cârduri, păsărelele se lăsară deasupra 
grădinii, ciripind de zor şi punând stăpânire pe toţi copacii. 

— Hai, începeţi să cântaţi ceva... strigă Calipos, adre-sându-li-se grecilor 
lui. 

Tobele bubuiră, flautele şuierară şi, în acest acompaniament, corpul 
grecesc intona un cântec săltăreţ despre fiica unui preot, care se temea 
atât de tare de stafii, încât nu putea aţipi decât prin cazărmi. Deodată, pe 
dealurile galbene dinspre Libia, se lăsă un întuneric ca de moarte, care 
acoperi cu o iuţeală fulgerătoare Memfisul, Nilul şi grădinile palatului. 
Noaptea cuprinse pământul, iar pe cer răsări un disc negru ca de cărbune, 
înconjurat de o cunună de flăcări. O zarvă cumplită acoperi cântecul 
corpului grecesc, asiaticii sloboziră strigătul lor de luptă, trăgând spre cer 
un nor de săgeți, ca să sperie duhul cel rău care voia să înghită soarele. 

— Zici că cercul acela negru e luna? îl întrebă faraonul pe Pentuer. 

— Aşa spune Menes... 

— E un mare înţelept!... Şi întunericul se va împrăştia de îndată? 

— Fără îndoială... 

— Dar dacă luna s-ar desprinde şi ar cădea pe pământ? 

— E cu neputinţă... Dar iată şi soarele! strigă Pentuer, bucuros. Din 


rândurile oştilor răsunară urale în cinstea lui Ramses al XIII-lea. Faraonul îl 
îmbrăţişă pe Pentuer. 

— Într-adevăr, spuse el, am văzut un lucru ciudat. Dar n-aş vrea să-l mai 
văd încă o dată. Simt că, de n-aş fi fost ostaş, spaima mi-ar fi cuprins 
inima. 

Hiram se apropie de Tutmozis, şoptindu-i: 

— Trimite curieri şi la Memfis, fiindcă tare mă tem că marii preoţi v-au şi 
pricinuit acolo un necaz. 

— Crezi? 

Hiram încuviinţă din cap şi spuse: 

— N-ar fi cârmuit ei statul timp atât de îndelungat şi nici n-ar fi îngropat 
cele nouăsprezece dinastii ale voastre, dacă nu s-ar fi priceput să se 
folosească de fenomene asemenea celui de astăzi. 

Faraonul se întoarse în palat, după ce mai întâi mulţumi oştenilor pentru 
curajul lor în timpul unei întâmplări atât de neobişnuite. Vorbea liniştit, 
chiar blajin, dar continua să fie îngândurat, în timp ce pe chipul lui frumos 
se citea neliniştea. 

Într-adevăr, în sufletul lui se dădea o luptă aprigă, începea să înţeleagă 
că preoţii dispun de forţe pe care el nu numai că nu le lua în seamă, dar 
despre care nici măcar nu voise să audă, sau la care nu voise să se 
gândească. 

Preoţii care cercetau mersul stelelor crescuseră, în curs de câteva 
minute, nespus de mult în ochii lui. Şi faraonul îşi făgădui în gând că va 
trebui să cunoască şi el înţelepciunea asta ciudată, care zdruncină 
planurile omeneşti într-un chip atât de îngrozitor. Câţiva curieri plecară în 
goană de la palat spre Memfis, ca să afle ce se petrecuse acolo în cursul 
eclipsei, înapoi însă nu se mai întorceau, spre neliniştea celor din suita 
faraonului. Nimeni nu se mai îndoia acum că în preajma templului Ptah se 
întâmplaseră lucruri funeste. Şi erau bucuroşi, parcă, atât faraonul cât şi 
oamenii săi de încredere, de fiece minut ce trecea fără veşti de acolo. 

Între timp, aşezându-se lângă Ramses, regina Nikotris îi şoptea: 

— Îngăduie-mi şi mie să-mi spun părerea, Ramses. Femeile au adus 


destule foloase statului. E de ajuns să-ţi aminteşti de regina Nikotris de pe 


timpul dinastiei a şasea, ori de Makara, întemeietoarea flotei din Marea 
Roşie! Nu ne lipseşte nici judecata, nici curajul, ascultă dar ce-ţi voi spune. 
Dacă templul Ptah n-a fost cucerit, dacă preoţii n-au păţit nimic, te voi 
împăca eu cu Herihor. O vei lua de soţie pe fiica lui şi domnia ta va fi 
slăvită. Nu uita că bunicul tău, sfântul Amenhotep, a fost şi el un mare 
preot şi locţiitor al faraonului şi că tu însuţi poate n-ai fi domnit, dacă 
sfânta castă preoțească n-ar fi dorit să fie pe tron cineva care se trage din 
propriul ei sânge. Aşa-i răsplăteşti pentru faptul că ţi-au dat puterea?... 

Faraonul o asculta; se gândea şi el că înţelepciunea preoţilor e o forţă 
uriaşă, iar lupta împotriva lor - grea. 

Abia pe la ceasurile trei, se ivi primul om dinspre Memfis, un aghiotant 
din regimentul care stătuse în preajma templului. Îi spuse faraonului că 
templul n-a fost cucerit din pricina mâniei zeilor, că mulţimea a fugit, că 
preoţii triumfă şi că în rândurile armatei chiar s-au iscat neorânduieli în 
cursul nopţii aceleia aşa de îngrozitoare, deşi atât de scurtă. Luându-l apoi 
la o parte pe Tutmozis, aghiotantul îi mărturisi fără ocol că soldaţii sunt 
demoralizaţi şi că în urma panicii ce-i cuprinsese fuseseră atâţia răniţi şi 
morţi, ca după o bătălie adevărată. 

— Şi ce se întâmplă acuma cu armata? întrebă Tutmozis, înmărmurit. 

— Am izbutit, fireşte, să-i strângem din nou şi să refacem rândurile. Dar 
despre folosirea lor împotriva templelor nici nu mai poate fi vorba. Mai ales 
acum, după ce preoţii s-au îngrijit de răniţi. Soldatul care vede un cap ras 
şi pielea de panteră e ispitit să cadă cu faţa la pământ. Şi va mai trece 
multă vreme până să cuteze vreunul să treacă prin poarta sfântă a 
templului... 

— Dar preoţii ce fac?... 

— Îi binecuvântează pe oşteni, le dau să mănânce şi să bea, spunându- 
le că de atacul împotriva templului nu ei sunt de vină, ci totul a fost pus la 
cale de fenicieni. 

— Şi voi îngăduiţi să-i înşele cu astfel de minciuni? strigă Tutmozis. 

— Doar faraonul ne-a poruncit să ferim preoţii de furia mulţimii, 
răspunse aghiotantul. De ni s-ar fi îngăduit să ocupăm templele, am fi 


intrat în ele încă de la ceasurile zece dimineaţa, iar marii preoţi ar fi acum 


în beciuri. 

În această clipă ofiţerul de serviciu vesti pe Tutmozis că încă un preot 
sosit din Memfis cere să fie primit de faraon. 

Tutmozis cercetă pe noul-venit. Era un om încă destul de tânăr, cu un 
chip sculptat parcă în lemn. Venea din partea lui Samentu. Ramses îl primi 
numaidecât, iar preotul căzu cu faţa la pământ şi-i înmână inelul, la a cărui 
vedere faraonul păli. 

— Ce înseamnă asta? întrebă el. 

— Samentu nu mai trăieşte, răspunse preotul. Pentru câteva clipe, 
Ramses amuţi. Apoi întrebă: 

— Cum s-a întâmplat? 

— Se pare că a fost descoperit într-una din sălile Labirintului şi, ca să nu 
îndure chinurile, s-a otrăvit. Şi pare-se că l-a descoperit chiar Mefres, cu 
ajutorul unui grec, despre care se zice că seamănă aidoma cu măria-ta. 

— Din nou Mefres şi Lykon! exclamă Tutmozis, mânios. Stăpâne, i se 
adresă el faraonului, nu te vei descotorosi niciodată de trădătorii ăştia? 

Ramses al XIII-lea se sfătui din nou cu oamenii săi de încredere. Îi 
chemă la el pe Hiram şi pe preotul care venise cu inelul lui Samentu. 
Pentuer nu voi să ia parte la consfătuire, iar regina Nikotris veni 
nechemată. 

— Văd, şopti Hiram la urechea lui Tutmozis, că după alungarea preoţilor, 
vor începe femeile să cârmuiască Egiptul. 

Când înalții demnitari fură cu toţii de faţă, faraonul dădu cuvântul 
preotului venit din partea lui Samentu. Acesta nu voi să vorbească nimic 
despre Labirint. Arătă în schimb, pe larg, că templul Ptah, nu era de loc 
apărat şi că ar fi fost de ajuns câteva zeci de oşteni ca să fie prinşi toţi cei 
ce se ascund în el. 

— Omul ăsta e un trădător! strigă regina. El însuşi e preot şi ne 
îndeamnă să folosim forţa faţă de ceilalţi preoţi. 

Pe faţa preotului nu tresări însă niciun muşchi. 

— Vrednică regină, spuse el, de vreme ce Mefres l-a dus la pieire pe 
învățătorul şi ocrotitorul meu, Samentu, aş fi un câine dacă n-aş căuta să-l 


răzbun. Moarte pentru moarte. 


— Tânărul ăsta îmi place! şopti Hiram. 

Într-adevăr, cei de faţă simţiră parcă adierea unui vânt proaspăt. Oştenii 
luară o ţinută mai dreaptă, demnitarii îl priviră pe preotul cel tânăr cu 
oarecare curiozitate şi chiar faţa faraonului se mai învioră. 

— Nu-l asculta, fiul meu! se rugă regina. 

— Ce crezi, i se adresă deodată faraonul tânărului preot, că ar face 
Samentu acum, dacă ar trăi? 

— Sunt încredinţat, răspunse preotul cu vioiciune, că ar fi intrat în 
templul Ptah, ar fi ars tămâie în faţa zeilor, dar i-ar fi pedepsit pe trădători 
şi pe ucigaşi. 

— lar eu îţi spun că eşti cel mai mârşav dintre trădători! strigă regina. 

— Nu-mi fac decât datoria, răspunse preotul cu multă stăpânire de sine. 

— Într-adevăr, spuse Hiram, omul acesta e discipolul lui Samentu! El e 
singurul care vede limpede ceea ce ne rămâne de făcut. 

Demnitarii îi dădură dreptate lui Hiram, iar marele scrib adăugă: 

— De vreme ce am început lupta împotriva preoţilor, trebuie s-o ducem 
până la capăt. Mai ales astăzi, când avem scrisori doveditoare că Herihor 
unelteşte cu asirienii, ceea ce înseamnă înaltă trădare a statului. 

— Nu face decât să continue politica lui Ramses al XII-lea (interveni 
regina. 

— Eu sunt însă Ramses al XIll-lea! răspunse faraonul, pierzându-şi 
răbdarea. 

Tutmozis se ridică de pe scaun. 

— Stăpâne, îngăduie să mă îngrijesc eu de toate acestea. E peste 
măsură de primejdios să mai prelungim starea asta tulbure în care ne 
aflăm şi ar fi o nelegiuire şi o nerozie să nu ne folosim de prilej. De vreme 
ce preotul acesta spune că templul nu e apărat, îngăduie-mi să mă duc eu 
acolo, cu o mână de oameni, aleşi de mine... 

— Merg cu tine, adăugă Kalipos. Din câte ştiu eu până acuma, duşmanul 
care, triumfă prea repede, adesea prin asta îşi ascunde slăbiciunea. Pe 
când, dacă atacăm templul Ptah... 

— Nu trebuie să-l atacați, ci să intraţi acolo pentru a duce la îndeplinire 


porunca faraonului, care vă cere să-i întemnițați pe trădători, spuse 


marele scrib. Pentru asta nu-i nevoie de forţe multe. De câte ori nu se 
repede un singur paznic în ceata de hoţi şi prinde câţi pofteşte? 

— Fiul meu, cuvântă regina, n-are putinţa să se împotrivească sfaturilor 
voastre, dar el nu vrea să săvârşească o nelegiuire, el vă opreşte să... 

— Dacă-i aşa, sări tânărul preot al zeului Set, îi pot spune luminăţiei-tale 
încă ceva... Răsuflă adânc, de câteva ori, dar glasul îi rămase înnăbuşit: pe 
străzile Memfisului preoţii spun că... 

— Ce anume? Vorbeşte fără frică, îl îndemnă faraonul. 

— Că măria-ta eşti nebun, că nu ai consacrarea de mare preot şi nici 
măcar pe cea de faraon şi că poţi fi detronat. 

— Tocmai de asta mă tem şi eu, şopti regina. 

Faraonul se năpusti din jilţ. 

— Tutmozis (strigă el cu un glas în care se putea simţi că-şi recăpătase 
energia. la oameni câţi vrei, mergi la templul Ptah şi adu-i aici pe Herihor 
şi pe Mefres, învinuiți de înaltă trădare. De se vor putea dezvinovăţi, îi voi 
ierta; altminteri... 

— Te-ai gândi bine? îl întrerupse regina. 

De data asta, indignat, faraonul nu-i răspunse, iar marii demnitari 
începură să strige: 

— Moarte trădătorilor! De când oare faraonul Egiptului e silit să-şi 
jertfească slujitorii credincioşi şi să-şi îndrepte mila spre nişte ticăloşi? 

Ramses al XIII-lea înmână lui Tutmozis legătura cu scrisorile lui Herihor 
către asirieni şi spuse solemn: 

— Trec puterea mea asupra lui Tutmozis, căpetenia gărzii, până la 
liniştirea răscoalei preoţilor. Lui să-i daţi ascultare. Şi tu, cinstită mamă, tot 
lui să i te adresezi când ai ceva de spus. 

— Bine faci, înțelepte stăpâne! strigă marele scrib. Nu faraonul se cade 
să se lupte cu răsculații, iar lipsa unui om hotărât ne-ar putea aduce 
pieirea. 

Şi marii demnitari se ploconiră cu toţii în faţa lui Tutmozis. Regina 
Nikotris căzu, gemând, la picioarele fiului ei. 

Tutmozis ieşi în curte, înconjurat de generali. Porunci alinierea primului 


regiment de gardă şi spuse: 


— Am nevoie de câteva zeci de oameni gata să piară pentru gloria 
măritului nostru stăpân. 

Din rânduri se desprinseră mai mulţi oşteni şi ofiţeri decât era nevoie, 
iar în fruntea lor se afla Eunana. 

— Sunteţi gata să vă daţi viaţa? întrebă Tutmozis. 

— Gata, alături de tine, pentru luminăţia-sa!... strigă Eunana. 

— Nu veţi muri, ci-i veţi birui pe ticăloşi, spuse Tutmozis. Oştenii care 
fac parte din această expediţie vor deveni ofiţeri, iar ofiţerilor li se vor da 
două grade. Aceasta v-o spun eu, Tutmozis, din voinţa faraonului, 
comandantul nostru suprem. 

— Să trăieşti în veci! 

Tutmozis porunci să se înhame douăzeci şi cinci de care cu două roţi, în 
care să se urce voluntarii. El şi cu Calipos încălecară şi, în scurtă vreme, 
porniră cu toţii spre Memfis, învăluiţi în rotocoalele de pulbere. Văzând 
acestea de la fereastra palatului, Hiram se ploconi în faţa faraonului, 
şoptindu-i: 

— Acum abia cred că luminăţia-ta n-a luat parte la uneltire alături de 
marii preoţi. 

— Ai înnebunit? izbucni Ramses. 

— lartă-mă, mărite stăpâne, dar atacul de astăzi împotriva templului a 
fost pus la cale de preoţi. Şi nu pot pricepe în ce chip ai căzut în această 
cursă. 

Erau ceasurile cinci după-amiază. 


CAPITOLUL XXVII 


Tocmai în acest timp preotul de strajă din pilonul templului Ptah vesti pe 
marii preoţi şi nomarhii care ţineau sfat, că cineva dădea semnale din 
palatul faraonului. 

— Se pare că luminăţia-sa ne dă semne de împăcare, zise, râzând, unul 
dintre nomarhi. 

— Mă îndoiesc, spuse Mefres. 

Herihor ieşi pe terasa pilonului. Semnalele din palat îi erau adresate lui. 
Se întoarse repede şi le spuse celor adunaţi: 

— Preotul nostru cel tânăr s-a descurcat nespus de bine. În clipa asta, 
Tutmozis se îndreaptă spre noi cu câteva zeci de oameni ca să ne 
întemniţeze sau să ne ucidă. 

— Şi tu cutezi să-l mai aperi pe Ramses? strigă Mefres." 

— Trebuie să-l apăr şi-l voi apăra, fiindcă am jurat lucrul acesta reginei. 
Căci de n-ar fi fost vrednica fiică a marelui Amenhotep, lucrurile n-ar fi stat 
aşa cum stau. 

— Bine, dar eu n-am jurat! spuse Mefres şi părăsi sala. 

— Ce vrea să facă? întrebă unul dintre nomarhi. 

— A dat în mintea copiilor, bătrânul! spuse Herihor, ridicând din umeri. 
Cam pe la ceasurile şase seara, fără să fie de nimeni opriţi, oamenii 
faraonului se apropiară de templul Ptah, iar căpetenia lor bătu în poartă. | 
se deschise pe loc. 

Când Tutmozis pătrunse în curtea templului, se minună văzându-l în faţa 
lui pe Herihor, înveşmântat în odăjdiile lui Amenhotep şi înconjurat numai 
de marii preoţi. 

— Ce vrei, fiule? îl întrebă marele preot, nedumerit parcă de întâmplare. 

Tutmozis îşi recăpătă însă repede stăpânirea de sine şi spuse: 

— Herihor, mare preot al lui Amon din Teba! Pe temeiul scrisorilor pe 
care i le-ai trimis lui Sargon, satrapul asirian, şi pe care le am asupra mea, 
eşti învinuit de înaltă trădare a statului şi va trebui să te dezvinovăţeşti în 
faţa faraonului. 


— Dacă tânărul monarh, spuse Herihor liniştit, vrea să cunoască ţelurile 


politicii veşnicului viu Ramses al XII-lea, să se înfăţişeze înaintea marelui 
consiliu preoţesc, unde îi vom da lămuririle cuvenite. 

— Îţi cer să mă urmezi de îndată, iar dacă nu vrei, te voi sili, strigă 
Tutmozis. 

— Fiule, rog zeii să te ferească de nenorocirea şi pedeapsa pe care o 
meriţi. 

— Vii? întrebă Tutmozis. 

— Îl aştept pe Ramses aici, răspunse Herihor. 

— Rămâi dar aici, şarlatanule! strigă Tutmozis. Scoase spada şi se 
năpusti asupra lui Herihor. În clipa aceea, Eunana, care se afla în spatele 
lui, ridică toporul şi-l lovi cu toată puterea pe Tutmozis între gât şi umărul 
drept, încât sângele ţâşni din toate părţile. Favoritul faraonului se prăbuşi 
la pământ, despicat, aproape în două. 

Câţiva soldaţi se năpustiră cu suliţele întinse spre Eunana, dar, după o 
scurtă luptă, camarazii lor îi doborâră. Trei sferturi din cei care veniseră 
erau în solda preoţilor. 

— Trăiască marele Herihor, stăpânul nostru! strigă Eunana, învârtindu-şi 
arma însângerată. 

— Trăiască în veci! repetară soldaţii şi preoţii, căzând apoi cu faţa la 
pământ. 

Cucernicul Herihor ridică braţele şi-i binecuvântă. Părăsind curtea 
templului, Mefres cobori în subterane, unde stătea închis Lykon. De cum 
păşi pragul, marele preot scoase globul de cristal. Văzându-l, grecul fu 
cuprins de furie. 

— Inghiţi-v-ar pământul! Leşurile voastre să nu-şi găsească tihnă! 
blestemă el cu glas din ce în ce mai slab. 

În cele din urmă, amuţi. Aţipise. 

— la stiletul ăsta, porunci Mefres, dându-i un stilet cu lamă subţire. la-l 
şi dute în grădina palatului. Opreş-te-te pe aleea cu smochini şi aşteaptă-l 
acolo pe acela care ţi-a răpit-o pe Kama. 

Lykon începu să scrâşnească din dinţi, cuprins de o mânie 
neputincioasă. 

— lar când îl vei zări, trezeşte-te, încheie Mefres. 


Aruncă apoi asupra grecului o mantie ofiţerească cu glugă, îi şopti 
cuvântul de ordine la ureche şi, printr-o portiţă tainică a templului, îl 
scoase din subterane, într-o stradă pustie a Memfisului. 

Apoi, cu vioiciunea unui om tânăr, Mefres se căţără pe terasa pilonului 
şi, luând câteva steguleţe de felurite culori, începu să facă semne înspre 
palatul faraonului. Pesemne că fu văzut şi înţeles, de vreme ce pe chipul 
de pergament al marelui preot flutură un zâmbet. 

Înfăşură steguleţele, părăsi terasa pilonului şi începu să coboare treptele 
fără grabă. Deodată, când ajunse la etajul întâi, fu înconjurat de câţiva 
oameni care, peste tunicile vrâstate în negru şi alb, purtau nişte mantii de 
culoare cafenie. 

— lată-l, acesta e Mefres, spuse unul dintre ei. Şi îngenuncheară tustrei 
în faţa marelui preot, care, instinctiv, ridică mâna ca pentru 
binecuvântare. Dar, deodată, lăsând-o în jos, întrebă: 

— Cine sunteţi voi? 

— Paznici ai Labirintului. 

— Şi de ce mi-aţi aţinut calea? întrebă el şi, în aceeaşi clipă, mâinile şi 
buzele subţiri începură să-i tremure. 

— Nu-i nevoie, cred, să-ţi amintim, mărite părinte, spuse unul dintre ei, 
continuând să stea în genunchi, că acum câteva zile ai fost în Labirint, al 
cărui drum îl cunoşti tot aşa de bine ca şi noi, deşi nu faci parte din tagma 
iniţiaţilor. Înţelept cum eşti, ştii bine ce porunceşte legea noastră în 
asemenea împrejurări. 

— Ce înseamnă asta? strigă Mefres cu glas ridicat. Sunteţi nişte ucigaşi 
trimişi de Her... 

Dar nu-şi termină vorba. Unul din paznici îl apucă de mâini, celălalt îi 
aruncă o pânză pe cap, iar un al treilea îi stropi faţa cu un lichid străveziu. 
Mefres se clătină şi căzu. Îl stropiră din nou. Când muri, paznicii îl aşezară 
într-o nişă; în mâna moartă îi strecurară un papirus, apoi se mistuiră în 
coridoarele pilonului. 

Trei oameni, la fel îmbrăcaţi, îl urmăreau pe Lykon aproape din clipa în 
care, scoţându-l din templu, Mefres îi dăduse drumul pe strada pustie. 
Ascunşi nu departe de portiţa prin care ieşise grecul, îl lăsară la început să 


treacă. În scurtă vreme, unul dintre ei băgă de seamă însă că mişcările lui 
aveau ceva ciudat. Porniră cu toţii pe urmele lui. Şi, lucru ciudat, Lykon ca 
şi cum i-ar fi presimţit pe urmăritori, coti pe neaşteptate pe o stradă cu 
multă lume, apoi spre o piaţă unde forfotea mulţimea şi, apucând pe 
strada Pescărească, fugi spre Nil. Aici, într-o fundătură, găsi o luntre mică, 
sări în ea şi, cu o iuţeală neobişnuită, începu să vâslească spre celălalt mal 
al fluviului. 

Se afla la o depărtare de câteva sute de paşi de mal când, pe urmele lui, 
porni o barcă cu un lopătar şi trei călători. Şi abia apucară aceştia să se 
desprindă de mal, când se ivi o a doua barcă, tot cu trei călători, dar cu doi 
lopăta ri. 

Cu toţii îl urmăreau din răsputeri pe Lykon. 

În prima barcă se aflau paznicii Labirintului; îi cercetau atent pe cei din 
urma lor pe cât le îngăduia amurgul, care, după asfinţitul soarelui, se lăsa 
nespus de repede. 

— Cine-or fi cei trei? şopteau paznicii Labirintului între ei. De alaltăieri 
tot dau târcoale templului, iar azi îl urmăresc pe grec. Încearcă oare să-l 
scape de urmărirea noastră? 

Micuța luntre a lui Lykon ajunsese la celălalt mal. Grecul sări din ea şi, 
grăbit, îşi îndreptă paşii spre grădinile palatului. Uneori se împiedica şi 
cădea, dar se ridica iar în picioare şi se prindea cu mâinile de cap; după 
câteva clipe însă, pornea din nou, atras parcă de o putere nevăzută. După 
el, ajunseră cei trei necunoscuţi din barca a doua, care îi întrecuseră pe 
paznici. 

La câteva sute de paşi de grădina palatului, amândouă grupurile se 
întâlniră. Noaptea căzuse; era însă o noapte luminoasă. 

— Cine sunteţi? întrebă unul dintre paznicii Labirintului pe necunoscuţi. 

— Sunt căpetenia străjii din Pi-Bast şi urmăresc, cu doi dintre oamenii 
mei, un mare nelegiuit» 

— lar noi suntem paznicii Labirintului şi-l urmărim tot pe omul acela... Se 
cercetau unii pe alţii, în timp ce mâinile le ţineau încleştate pe spade şi 
pumnale. 


— Ce vreţi să faceţi cu el? întrebă în cele din urmă căpetenia străjii. 


— Trebuie să îndeplinim sentinţa dată împotriva lui. - Dar leşul îl veţi 
lăsa? 

— Cu tot ce are asupra lui, răspunse căpetenia paznicilor. Străjile 
şuşotiră între ele. 

— Dacă spuneţi adevărul, zise, în sfârşit, căpetenia străjii, n-o să vă 
stăm în cale. Dimpotrivă, o să vi-l dăm pentru o clipă, dacă va cădea în 
mâinile noastre... 

— Juraţi? 

— Jurăm. 

— Putem dar merge împreună. 

Şi porniră, dar între timp grecul le scăpase din vedere. 

— Blestematul! strigă căpetenia străjii. A dispărut din nou. 

— LI vom găsi, răspunse paznicul Labirintului, sau poate că la întoarcere 
va trece tot pe aici. 

— De ce se îndreaptă spre grădina palatului? 

— E unealta marilor preoţi; dar se va întoarce înapoi la templu, spuse 
paznicul. 

Se hotărâră să-l aştepte împreună. 

— A treia noapte pierdută! zise, căscând, unul dintre oamenii străjii. Se 
înfăşurară în mantii şi se întinseră pe iarbă. 

Îndată după plecarea lui Tutmozis, regina Nikotris, cu buzele strânse de 
mânie, părăsi în tăcere odaia fiului ei. Când Ramses vru s-o liniştească, ea- 
| întrerupse cu asprime: 

— Te las, şi-l rog pe zei să-mi îngăduie să te întâmpin şi mâine tot ca 
faraon. 

— Te îndoieşti, mamă? 

— Cum să nu mă îndoiesc, când asculţi sfaturile nebunilor şi 
trădătorilor? 

Se despărţiră, mânioşi. 

Faraonul îşi recăpătă însă repede buna dispoziţie şi începu să vorbească 
voios cu demnitarii. Dar, pe la ceasurile şase, începu să fie cuprins de 
nelinişte. 

— Tutmozis, spuse el, trebuia să-mi trimită un curier. Fiindcă sunt sigur 


că, într-un fel sau altul, chestiunea este rezolvată. 

— Nu ştiu, răspunse marele vistiernic. Poate că n-au găsit prea repede 
bărci la Nil. Poate că cei din templu li s-au împotrivit... 

— Dar preotul acela tânăr unde-i? întrebă deodată Hiram. 

— Preotul? Cel care a venit din partea lui Samentu? întrebară şi 
demnitarii, încurcaţi. Da, aşa-i... Unde ar putea fi? 

Trimiseră oşteni să-l caute în grădină. Aceştia scotociră toate potecile, 
dar preotul nu era nicăieri. 

întâmplarea aceasta făcu să piară voioşia demnitarilor. Fiecare era 
tăcut, adâncit în gânduri, neliniştit. 

La asfinţitul soarelui, un slujitor îi şopti faraonului că frumoasa Hebron e 
greu bolnavă şi că-l roagă să se ducă s-o vadă. Demnitarii, ştiind cum stau 
lucrurile cu faraonul şi frumoasa Hebron, se priviră cu înţeles. Şi nu se 
împotriviră când acesta le spuse că se duce în grădină. Datorită străjilor 
numeroase, grădina era tot atât de bine păzită ca şi palatul, astfel că 
nimănui nu-i trecu prin minte să vegheze măcar de departe asupra lui 
Ramses, ştiind totodată bine că asta i-ar fi displăcut faraonului. 

Când faraonul dispăru în coridor, marele scrib îi spuse vistiernicului: 

— Timpul trece tot aşa de încet, cum se târăşte un car în pustiu. Poate 
Hebron are vreo veste de la Tutmozis? 

— Să-ţi spun drept, răspunse vistiernicul, plecarea lui, cu câteva zeci de 
oameni, spre templul Ptah, mi se pare nebunie curată. 

— Dar faraonul la Lacurile Sodice, când l-a fugărit pe Tehenna o noapte 
întreagă, a fost oare mai chibzuit? întrebă Hiram. Curajul hotărăşte totul. 

— Unde o fi oare preotul cel tânăr? întrebă vistiernicul. 

— A venit fără ştirea noastră şi a plecat fără să ne spună nimic, zise 
Hiram. Fiecare dintre noi se poartă de parcă ar unelti ceva. Vistiernicul 
clătină capul, nedumerit. 

Ramses străbătu repede drumul ce ducea până la micul palat al lui 
Tutmozis. Când intră în odaie, Hebron i se aruncă de gât, plângând. 

— Mor de teamă! strigă ea. 

— Ţi-e frică să nu păţească Tutmozis ceva? 


— Crezi că de el îmi pasă mie? zise ea, dispreţuitoare. Numai tu mă 


interesezi, numai la tine mă gândesc. Mi-e teamă să nu ţi se întâmple 
ceva. 

— Binecuvântată fie spaima ta, care pentru o clipă măcar m-a scăpat de 
plictiselile mele, spuse Ramses, râzând. O, zei, ce zi grea! De-ai fi fost la 
sfatul nostru! De-ai fi văzut mutrele sfetnicilor mei! Şi, pe deasupra, unde 
mai pui că mamei i-a plăcut să cinstească adunarea noastră cu prezenţa 
ei. Nu mi-am închipuit niciodată că demnitatea de faraon îmi poate pricinui 
atâtea necazuri... 

— Nu vorbi prea tare despre asta, îl sfătui Hebron. Ce vei face dacă 
Tutmozis nu va izbuti să ocupe templul? 

— Îi voi lua comanda supremă, iar eu îmi voi ascunde coroana în sipet 
şi-mi voi pune pe cap coiful ofițeresc, răspunse Ramses. Sunt sigur că, de 
voi porni eu însumi în fruntea trupelor, răscoala va fi înăbușită. 

— Care răscoală? întrebă Hebron. 

— Da! Ai dreptate, sunt două răscoale, spuse Ramses, zâmbind. A 
mulţimii împotriva preoţilor şi a preoţilor-împotriva mea. O îmbrăţişă pe 
Hebron şi-i şopti: Cât eşti de frumoasă astăzi! De câte ori te văd, eşti 
mereu alta şi din ce în ce mai frumoasă. 

— Lasă-mă! şopti Hebron. Uneori mi-e teamă să nu mă muşti... 

— Să te muşc? Nu. Dar aş putea, sărutându-te, să te ucid. Nici nu ştii cât 
eşti de frumoasă. 

— Desigur, pe lângă chipul sfetnicilor tăi... Hai, lasă-mă! 

— Aş vrea să mă prefac într-un rodiu. Să am atâtea braţe câte crengi 
are el... Să am atâtea mâini şi atâtea guri câte frunze şi câte flori are el, ca 
într-o singură clipă să-ţi pot săruta ochii, gura, sânii... 

— Ai gânduri nespus de uşuratice pentru un faraon al cărui tron e 
ameninţat. 

— În clipele de dragoste nu port grija tronului, o întrerupse el. Atâta 
vreme cât am o spadă, voi avea şi puterea. 

— Oştirea îţi este împrăştiată, zise Hebron, apărându-se. 

— Mâine vor sosi trupe noi, iar poimâine îi voi strânge pe cei care s-au 
risipit. Repet, nu-ţi bate capul cu asemenea nimicuri. O clipă de 


dezmierdare face mult mai mult decât un an de cârmuire. 


Un ceas după apusul soarelui, faraonul o părăsea pe frumoasa Hebron şi 
se întorcea agale spre micul său palat. Era visător, somnoros. Îşi zicea, în 
gând, că preoţii erau tare proşti în încercarea lor de a-i sta împotrivă. De 
când era Egiptul, nu avusese un faraon mai bun decât el. Pe neaşteptate 
un om înfăşurat într-o pelerină neagră răsări dintr-un tufiş de smochini şi-i 
aţinu calea. Faraonul, ca să-l vadă mai bine, îşi apropie faţa de faţa lui şi 
deodată strigă: 

— Ah, tu eşti, ticălosule? Hai la corpul de gardă! 

Era Lykon. Ramses îl înşfăcase de ceafă. Grecul horcăi şi îngenunche la 
pământ. În acelaşi timp, faraonul simţi o durere usturătoare în partea 
stângă a pântecelui. 

— Tot mai muşti? strigă el. Şi cu amândouă mâinile îl strânse puternic 
de gât, iar când auzi trosnetul vertebrelor rupte, îl azvârli cu scârbă. Lykon 
căzu, zvârcolindu-se de moarte. Faraonul făcu câţiva paşi. Se pipăi în 
partea unde simţea durere şi dădu de prăselele unui stilet. 

— M-a rănit? 

Trase oţelul subţire şi apăsă rana. 

„Sunt curios să ştiu dacă o fi având vreunul dintre sfetnicii mei un 
plasture?... Simţi greață şi iuți paşii. 

Chiar lângă palat, îi ieşi în cale un ofiţer care-i strigă: 

— Tutmozis nu mai trăieşte. L-a ucis Eunana-trădătorul! 

— Eunana? repetă faraonul... Dar ceilalţi?... 

— Aproape toţi voluntarii plecaţi cu Tutmozis erau vânduți preoţilor! 

— Ah, trebuie să pun capăt la toate astea! spuse Ramses. Trâmbiţele să 
cheme regimentele asiatice... 

Răsunară trâmbiţele şi asiaticii începură să iasă grămadă din taberele 
lor, trăgând caii după ei. 

— Daţi-mi calul, porunci faraonul. Dar simţi o ameţeală puternică şi 
adăugă: 

— Nu! Să vină lectica. Nu vreau să mă obosesc. Deodată, se prăbuşi în 
braţele ofiţerilor. 

— Era cât pe-aci să uit, spuse el cu glas tot mai slab. Aduceţi-mi coiful şi 
spada, spada de oţel de la Lacuri... Pornim spre Memfis... 


Din micul palat, demnitarii şi slujitorii alergară cu torţe. Faraonul, 
sprijinit de ofiţeri, avea faţa lividă, iar ochii i se înecau în ceaţă. Întinse 
mâna ca şi cum ar fi căutat o armă; mişcă buzele şi, în mijlocul tăcerii 
tuturor, încetă să mai sufle, el, stăpânitorul celor două lumi: cea 
pământească şi cea veşnică. 


CAPITOLUL XXVIII 


De la moartea lui Ramses al XIII-lea şi până la înmor-mântarea lui, statul 
fu cârmuit de către San-amen-Herr în calitatea lui de mare preot al 
templului Amon din Teba şi de locţiitor al faraonului stins., Deşi scurtă, 
cârmuirea aceasta fu cât se poate de prielnică Egiptului. Herihor potoli 
răscoalele mulţimii şi, aşa cum fusese din timpurile vechi, îngădui 
muncitorilor să se odihnească în ziua a şaptea a săptămânii. Introduse o 
severă disciplină în rândurile preoţimii, îi ocroti pe străini şi mai ales pe 
fenicieni, încheie tratatul cu Asiria, fără să renunţe însă la Fenicia, care 
rămase ca şi până atunci tributară Egiptului. 

În răstimpul acestei guvernări de scurtă durată, dreptatea se făcea 
repede, dar fără cruzime. Nimeni nu cuteza să-i bată pe ţărani, care se 
puteau adresa judecății, dacă aveau timp de ajuns şi martori. 

Herihor se îngriji şi de plata datoriilor care împovărau bunurile 
faraonului şi ale statului. În acest scop, îi înduplecă pe fenicieni să renunţe 
la o parte din banii ce li-i datora vistieria, iar pentru acoperirea restului, luă 
din Labirint uriaşa sumă de treizeci de mii de talanţi. Graţie acestor 
măsuri, în timp de trei luni, se statornici liniştea şi bunăstarea în stat, iar 
oamenii spuneau: 

— Binecuvântată fie cârmuirea locţiitorului San-amen-Herihor! Zeii l-au 
hărăzit într-adevăr să cârmuiască, spre a elibera Egiptul de nenorocirile 
pricinuite de Ramses al XIII-lea, om uşuratec şi afemeiat. 

Fuseseră de ajuns câteva zeci de zile, pentru ca să se uite că toate 
înfăptuirile lui Herihor nu erau decât împlinirea năzuinţelor tânărului şi 
nobilului faraon. 

În luna Tobi, adică la sfârşitul lui octombrie şi începutul lui noiembrie, 
după ce mumia lui Ramses al XIII-lea fusese depusă în peşterile regale, în 
templul zeului Amon din Teba avu loc marea adunare a celor mai înalţi 
demnitari. Erau de faţă aproape toţi marii preoţi, nomarhii şi căpeteniile 
armatei, iar printre aceştia şi gloriosul comandant al armatei răsăritene, 
Nitager. 


În aceeaşi sală uriaşă a coloanelor, unde cu o jumătate de an în urmă 


preoţii îl judecaseră pe Ramses al XII-lea şi se arătaseră neînduplecaţi faţă 
de Ramses al XIII-lea, în acelaşi loc se adunaseră acum, sub conducerea 
lui Herihor, spre a da dezlegare celei mai însemnate probleme a statului. 
Şi astfel, în ziua de douăzeci şi cinci Tobi, la amiază, Herihor, împodobit cu 
tiara lui Amenhotep, se aşeză pe tron, iar ceilalţi pe jilţuri, şi consfătuirea 
începu. 

Se termină nespus de repede, ca şi cum rezultatul ei ar fi fost dinainte 
ştiut. 

— Mari preoţi, nomarhi şi căpetenii! începu Herihor. Ne-am adunat aici 
din pricina unei triste şi însemnate datorii. O dată cu moartea veşnicului 
viu Ramses al XIII-lea, a cărui domnie scurtă şi furtunoasă sa sfârşit în chip 
atât de nefericit (şi Herihor suspină), o dată cu moartea lui Ramses al XIII- 
lea, s-a stins şi dinastia a douăzecea, cea plină de glorie... 

Prin rândurile celor de faţă, trecu un freamăt. 

— Dinastia nu s-a stins, spuse, aproape aspru, puternicul nomarh al 
Memfisului. E încă în viaţă vrednica regină Nikotris, aşa că tronul îi 
aparţine ei... 

După o clipă de tăcere, Herihor răspunse: 

— Vrednica mea soţie, regina Nikotris... 

Acum, prin rândurile adunării, nu mai trecu un freamăt, ci un adevărat 
strigăt care ţinu câteva minute. Când amuţi, Herihor vorbi mai departe, 
liniştit şi răspicat: 

— Vrednica mea soţie, regina Nikotris-, nemângâiată în durerea ei după 
moartea fiului, a renunţat la tron... 

— Îngăduiţi-mi! strigă nomarhul din Memfis. Locţiitorul spune că regina 
e soţia sa. E o ştire cu totul nouă, despre al cărei adevăr trebuie să ne 
încredinţăm. 

La un semn al lui Herihor, judecătorul suprem al Tebei scoase dintr-un 
toc de aur şi citi cu glas tare actul de căsătorie încheiat cu două zile mai 
înainte între marele preot al lui Amon, San-amen-Herihor, şi regina 
Nikotris, fosta soţie a lui Ramses al XII-lea, mama lui Ramses al XIII-lea. 

După citirea actului, urmă o tăcere de mormânt. Apoi, Herihor spuse: 


— Deoarece soţia mea şi unica moştenitoare a tronului a renunţat la 


drepturile sale şi cum, în chipul acesta, s-a sfârşit domnia dinastiei a 
douăzecea, trebuie să alegem un nou faraon. Acesta va trebui să fie un om 
în puterea vârstei, energic şi priceput în meşteşugul cârmuirii. De aceea, 
vă sfătuiesc să-i încredinţăm această demnitate supremă... 

— Lui Herihor! strigă cineva. 

— Viteazului Nitager, comandantul armatei răsăritene, încheie Herihor. 
Nitager rămase un oarecare timp cu ochii pe jumătate închişi şi cu 
zâmbetul pe buze. Apoi se ridică şi vorbi: 

— Nu vom duce nicicând lipsă de oameni bucuroşi să poarte titlul de 
faraon. Poate că se găsesc chiar mai mulţi decât e de trebuinţă. Din 
fericire, înşişi zeii, înlăturându-i pe jinduitorii primejdioşi, ne-au arătat pe 
omul cel mai vrednic de cinstea aceasta. Şi socot că voi face un lucru 
chibzuit dacă, în loc să primesc coroana, voi striga: Trăiască în veci 
luminăţia-sa San-amen-Herihor, primul faraon al noii dinastii!... 

Cu puţine excepţii, cei de faţă repetară strigătul. Judecătorul suprem 
aduse, în acelaşi timp, pe o tipsie de aur, două tiare: una albă, a Egiptului 
de Sus, şi alta roşie, a Egiptului de Jos. Una fu luată de către marele preot 
al zeului Osiris, iar cealaltă de către marele preot al zeului Horus şi 
amândoi le înmânară lui Herihor, care, sărutând şarpele de aur, le puse pe 
cap. 

După aceasta, începu ceremonia urărilor, care ţinu câteva ceasuri. Fu 
scris apoi actul de înscăunare, pe care cei ce luaseră parte la alegere îşi 
puseră peceţile. Din clipa aceea, San-amen-Herihor deveni faraon 
adevărat, stăpânitor al celor două lumi, precum şi asupra vieţii şi morţii 
supuşilor săi. 

Către seară, faraonul se întoarse obosit în odăile sale vechi, unde îl găsi 
pe Pentuer. Preotul avea o înfăţişare jalnică, iar pe chipul lui slăbit era 
zugrăvită frământarea şi tristeţea. 

Când Pentuer se prosternă, Herihor îl ridică şi-i spuse zâmbind: 

— N-ai iscălit pentru alegerea mea, nu mi-ai făcut nicio urare şi mă tem 
că voi fi silit să te asediez în templul lui Ptah. Cum de te-ai hotărât să nu 
rămâi lângă mine? îl preţuieşti mai mult pe Menes? 


— lartă-mă, măria-ta, răspunse preotul, dar îmi displace atât de mult 


viaţa la curte, încât singura mea dorinţă (e să mă dăruiesc înţelepciunii. 

— Nu-l poţi uita pe Ramses? întrebă Herihor. Şi nu l-ai cunoscut decât 
foarte puţin timp, pe când cu mine ai lucrat câţiva ani. 

— Să nu mă osândeşti. Dar Ramses al XIII-lea a fost primul faraon care 
şi-a dat seama de soarta nenorocită a poporului egiptean... 

Herihor zâmbi. 

— O, voi, cărturarii, zise el, clătinând capul. Doar tu, tu însuţi i-ai atras 
luarea-aminte lui Ramses asupra stării în care se afla mulţimea. lar acum, 
inima ţi-e îndurerată după el, deşi el n-a făcut nimic pentru popor. Tu ai 
făcut totul, nu el. Ciudaţi oameni mai sunteţi voi, cu toată mintea voastră 
mare şi luminată, urmă Herihor. Tot aşa-i şi Menes. Preotul ăsta se crede 
cel mai blajin om din Egipt, cu toate că e acela care a răsturnat dinastia, 
iar mie mi-a pregătit drumul puterii. Dacă n-ar fi fost înştiinţarea lui despre 
eclipsa soarelui în ziua de douăzeci Paofi, poate că şi eu şi Mefres am fi 
cioplit pietre în cariere. Fie! Du-te acum şi salută din partea mea pe 
Menes. Ştiu să fiu recunoscător şi aceasta-i marea taină a puterii. Spune-i 
lui Menes că-i voi îndeplini orice dorinţă, numai să nu-mi ceară, de pildă... 
să renunţ la tron. lar tu, întoarce-te la mine după ce te vei odihni; îţi voi 
păstra o demnitate însemnată. Şi atinse cu mâna capul, plecat cu umilinţă, 


al preotului. 


EPILOG 


În luna Mehir, adică la sfârşitul lui noiembrie şi începutul lui decembrie, 
Pentuer ajunse la templul de dincolo de Mefis, unde Menes făcea continue 
cercetări asupra cerului şi pământului. 

Bătrânul înţelept, adâncit în gânduri, nu-l recunoscu nici de data aceasta 
pe Pentuer. După ce-şi aduse aminte de el, îl îmbrăţişă şi-l întrebă: 

— Te duci din nou printre ţărani să-i faci să-l sprijine pe faraon? 

— Am venit să rămân cu tine şi să te slujesc, răspunse Pentuer. 

— Aşaaa! se miră Menes, uitându-se bine la el. Aşa va să zică! Te-ai 
săturat, într-adevăr, de viaţa de la curte şi de toate demnităţile? 

Atunci, ziua de azi e o zi binecuvân-tată! Când vei începe să priveşti 
lumea de pe terasa pilonului meu, te vei încredința cât e de mică şi de 
urâtă. 

Şi cum Pentuer nu răspunse nimic, Menes se duse la treburile lui. Când, 
peste câteva ceasuri, se întoarse, îşi găsi discipolul şezând în acelaşi loc, 
cu privirea pironită în depărtare, unde se zărea palatul faraonilor. Menes îi 
dădu o turtă de orz, o ulcică cu lapte şi-l lăsă în pace. Așa trecură câteva 
zile. Pentuer mânca puţin, vorbea şi mai puţin; noaptea, uneori, sărea pe 
neaşteptate din pat, iar zilele şi le petrecea fără să facă nimic, uitându-se 
în neştire în gol. 

Lui Menes nu-i plăcu treaba asta. Aşa că, într-o bună zi, aşezându-se pe 
banca de piatră, alături de Pentuer, îl întrebă: 

— Ai înnebunit de-a binelea, ori duhurile rele ţi-au întunecat mintea 
numai pe o bucată de vreme? 

Pentuer îl privi cu ochii înecaţi în ceaţă. 

— Priveşte în jurul tău, spuse bătrânul. E cel mai acut anotimp al anului. 
Nopțile lungi şi înstelate, zilele răcoroase, pământul acoperit cu flori şi 
iarbă proaspătă. Apa e mai străvezie decât cristalul, pustiul e liniştit, pe 
când văzduhul răsună de freamăte, de cântec. Dacă pe pământul ăsta 
mort, primăvara poate trezi atâtea minunăţii, cât de împietrită trebuie să- 
ţi fie inima, de vreme ce nu simte nimic? Eşti ca un om mort în mijlocul firii 


atât de vii. Sub soarele ei, eşti asemenea unei grămezi de noroi uscat, ce 


acoperă, cu mirosul ei urât, mireasma narciselor şi a violetelor. 

— Mi-e sufletul bolnav, răspunse Pentuer. 

— Ce ai? 

— Cu cât mă gândesc mai mult cu atât sunt mai sigur că, dacă nu l-aş fi 
părăsit pe Ramses al XIII-lea, dacă l-aş fi ajutat, ar fi trăit şi astăzi, el, cel 
mai nobil dintre toţi faraonii. A fost înconjurat de sute de trădători; şi 
niciun cinstit nu i-a arătat calea spre scăpare. 

— Crezi, într-adevăr, că ai fi putut să-l salvezi? întrebă Menes. O, trufie 
de înţelept mărginit! Nici toate minţile la un loc n-ar fi fost în stare să 
scape şoimul rătăcit printre ciori, iar tu crezi că i-ai fi putut schimba 
soarta, de parcă ai fi fost un zeu... 

— Socoţi că Ramses trebuia să piară? 

— Fireşte! întâi, pentru că a fost un faraon războinic, Egiptul de azi nu-i 
preţuieşte pe luptători. Preferă brăţara de aur în locul spadei, chiar dacă-i 
de oţel; după cum îi place mai mult un cântăreţ ori un dansator bun decât 
un oştean neînfricat; preferă câştigul şi înţelepciunea, războiului. Dacă în 
luna Mehir ar da rod măslinul ori dacă violetele ar înflori în luna Tot şi 
rodul, şi florile ar pieri, fiind ori întârziate, ori prea timpurii. Vrei ca în 
epoca unora ca Amenhotep şi Herihor să se menţină un faraon din epoca 
Hicsoşilor? Fiecare lucru are timpul lui de înflorire ca şi de ofilire. Ramses 
al XIII-lea s-a născut într-o vreme nepotrivită; a trebuit, dar, să piară. 

— Socoţi că nu l-ar fi putut scăpa nimic? Întrebă Pentuer. 

— Nu văd ce anume. Nu numai că nu s-a împăcat nici cu epoca şi nici cu 
rolul său, dar a mai nimerit, pe deasupra, într-o vreme de decădere a 
statului. Era ca o frunză tânără pe un copac aproape putrezit. 

— Vorbeşti despre decăderea statului cu atâta linişte! se miră Pentuer. 

— Văd lucrul acesta de câteva decenii şi l-au văzut, din templul acesta, 
şi înaintaşii mei. Am avut deci destulă vreme ca să mă obişnuiesc cu 
gândul acesta. 

— Ai darul prorociei? 

— Câtuşi de puţin. Dar se află o măsură a fiecărui lucru. După fâlfâirea 
unui steguleţ, poţi şti încotro bate vântul: de creşte sau descreşte fluviul, 
ne spune fântâna de lângă Nil; iar despre neputinţa statului ne învaţă din 


vremuri străvechi Sfinxul. Şi arătă cu mâna în direcţia piramidelor. 

— Despre asta nu ştiu nimic, şopti Pentuer. 

— Citeşte scrierile vechi ale templului nostru şi te vei încredința, că, de 
câte ori Egiptul a avut epoci înfloritoare, Sfinxul a fost întreg şi s-a înălţat 
sus, deasupra deşertului. Dar când statul începea să decadă, Sfinxul se 
acoperea de crăpături, se fărâmiţa, iar nisipurile ajungeau până la 
picioarele lui. Şi astăzi, de câteva veacuri încoace, Sfinxul se fărâmiţează. 
Şi cu cât se va ridica nisipul mai sus în jurul lui, cu cât pe trupul lui se vor 
ivi zbârcituri mai adânci, cu atât declinul statului va fi mai mare. 

— Şi va pieri? 

— Câtuşi de puţin. Aşa cum noaptea e urmată de zi, iar după secarea 
apelor urmează revărsarea lor, tot aşa, după timpurile de decădere, vin 
cele de înflorire a vieţii. Veşnica poveste!... De pe unii copaci frunzele cad 
în luna Mehir, ca să poată creşte iarăşi în luna Pahono. Egiptul e şi el un 
arbore milenar, iar dinastiile lui sunt crengile. Sub ochii noştri, începe să 
crească cea de-a douăzeci şi una ramură; avem oare de ce să fim trişti? 
De faptul că, în ciuda ramurilor ce cad, arborele trăieşte mai departe?... 

Pentuer căzu pe gânduri; privirea ochilor lui, însă, era mai vioaie. După 
alte câteva zile, Menes îi zise lui Pentuer: 

— Hrana e pe sfârşite. Trebuie să mergem în părţile Nilului, să mai 
strângem câte ceva pentru un timp. 

Îşi puseră amândoi în spinare nişte coşuri mari şi, dis-de-dimineaţă, 
începură să cutreiere satele de pe malul fluviului. Se opreau, de obicei, 
lângă colibele ţăranilor şi cântau felurite imnuri, iar Menes, ciocănind apoi 
la uşă, zicea: 

— Suflete milostive, egipteni dreptcredincioşi, daţi pomană slujitorilor 
zeiţei înţelepciunii! 

Şi oamenii, de cele mai multe ori femei, dădeau ba un pumn de grâu, ba 
puţin orz, ori o turtă, ba un peşte uscat. Uneori, însă, se năpusteau asupra 
lor dulăi răi, sau copiii păgânilor dădeau în ei cu pietre şi noroi. 

Erau ciudaţi aceşti cerşetori umili, dintre care unul înrâurise timp de 
câţiva ani cârma statului, iar celălalt schimbase mersul istoriei prin 


cunoaşterea celor mai adânci taine ale firii. 


În satele bogate, erau primiţi mai bine; într-una din case, unde avea loc 
o nuntă, li se dădu de mâncare, fură cinstiţi cu bere şi li se îngădui să 
înnopteze acolo. Nici feţele şi capetele lor rase, nici pielea de panteră 
năpârlită, nu făcură vreo impresie asupra locuitorilor din partea locului. 
Poporul din Egiptul de Jos, amestecat cu oameni de alte credinţe, nu se 
deosebea prin cuvioşenie, ci-şi băteau chiar joc de preoţii zeiţei 
înţelepciunii, cărora nici statul nu le purta de grijă. Stând culcaţi pe 
maldărele de trestie proaspătă, Menes şi Pentuer ascultau cântecele de 
nuntă, strigătele oamenilor beţi şi, din când în când, ciorovăielile 
musafirilor voioşi. 

— Nemaipomenit! zise Pentuer. Au trecut abia câteva luni de la moartea 
faraonului, care a fost binefăcătorul ţăranilor, şi aceştia au şi uitat de el. E 
scurtă, într-adevăr, recunoştinţa omenească. 

— Dar ce vrei, îl întrebă Menes, ca oamenii să-şi pună în vecii vecilor 
cenuşă în cap? Când crocodilul răpeşte o femeie ori un copil, crezi că apele 
Nilului încetează să mai curgă? Nu, curg mai departe, fără să le pese nici 
de leşuri, nici de scăderea sau creşterea fluviului. La fel stau lucrurile şi cu 
viaţa poporului. Fie că se sfârşeşte o dinastie şi începe alta, fie că statul e 
sau nu zguduit de răscoale şi războaie, fie că înfloreşte bunăstarea ori 
sărăcia, oamenii trebuie să mănânce, să bea, să doarmă, să se 
căsătorească şi să muncească, aşa cum copacul creşte fără să ţină seama 
de-i timp ploios ori secetos. Trebuie, deci, să îngădui oamenilor să joace 
dacă au picioare sănătoase, să plângă ori să cânte, după cum li-e felul 
simţămintelor. 

— Veselia lor pare, totuşi, ciudată, dacă te gândeşti la cele ce ai spus tu 
însuţi despre decăderea statului, adăugă Pentuer. 

— Nu-i de loc ciudată, pentru că tocmai ei sunt statul, iar viaţa lor e 
viaţa statului. Întotdeauna oamenii sunt cuprinşi de tristeţe sau de bucurie 
şi nu-i ceas în care cineva să nu râdă, iar altul să nu ofteze. Desfăşurarea 
faptelor de până acum ne învaţă că, atunci când între oameni e bucurie 
mai multă, statul înfloreşte; iar când lacrimile curg mai des, statul e în 
declin. 

Nu trebuie să ne legăm de cuvinte, ci să ne uităm la oameni. În casa 


asta e bucurie, deci nu se cade să oftezi. Tot ce-ţi este îngăduit e să stărui 
ca un număr tot mai mare de căsuțe să fie mulţumite. 

Când înţelepţii se întoarseră din nou la templul lor, Menes. Urcă 
împreună cu Pentuer pe terasa pilonului. Îi arătă un glob mare de 
marmură, pe care, cu ajutorul unor puncte aurii, însemnase el însuşi 
poziţia câtorva sute de stele, şi-i porunci ca jumătate de noapte să 
urmărească mersul lunii pe cer. 

Pentuer se apucă bucuros de treabă şi, pentru prima oară în viaţă, se 
încredinţă cu ochii lui că, timp de câteva ceasuri, bolta cerească s-a rotit 
oarecum spre apus, în timp ce luna a trecut, printre stele, spre răsărit. Un 
lucru atât de simplu ca acesta îl ştia Pentuer foarte bine, dar numai din 
auzite. Dar când acum, pentru prima oară, văzuse cu ochii lui mişcarea 
cerului şi pribegia tăcută a lunii, fu atât de mişcat, încât căzu cu faţa la 
pământ şi plânse. În faţa minţii lui se dezvălui o lume nouă, a cărei 
frumuseţe o preţui cu atât mai mult, cu cât el însuşi era un mare înţelept. 

După câteva zile, veni la ei un bogătaş, care le propuse să alcătuiască 
planul şi lucrările unui canal pe pământurile lui. Le dădea, în schimb, hrană 
pe tot timpul lucrărilor, precum şi o capră cu un ied. 

Cum templul avea nevoie de lapte, Menes se învoi şi porniră amândoi să 
lucreze. Nivelară terenul, fixară direcţia canalului şi începură săpăturile. 

Munca aceasta grea îl învioră pe Pentuer, iar când se afla împreună cu 
Menes, avea chiar gust de vorbă. Numai când era în tovărăşia altor 
oameni se posomora; râsetele şi cântecele lor îi măreau parcă suferinţa. 

Nopțile nu se duceau în sat, ci dormeau pe câmp, unde simțeau adierea 
lanurilor înflorite şi puteau asculta glasul bucuriei omeneşti, fără a lua ei 
înşişi parte la ea. 

Într-una din seri, muncile câmpului fură întrerupte mai devreme, fiindcă 
în sat sosise după cerşit un preot sărac, însoţit de un copil mic. Umblau din 
casă în casă, cerând pomană. Băiatul cânta din flaut o melodie tristă, iar 
când se oprea, preotul începea, cu o voce puternică, un cântec pe 
jumătate lumesc, pe jumătate bisericesc. 

Menes şi Pentuer stăteau culcaţi pe o colină şi priveau norii în flăcări, pe 


al căror fundal auriu se profilau puternic triunghiurile negre ale 


piramidelor, ca şi tulpinile negricioase şi pâlcurile de palmieri. Între timp, 
preotul umbla din casă în casă şi cânta, odihnindu-se după fiecare strofă 
timp îndelungat. 

„Cât de liniştit e stăpânitorul cel drept! Minunata prevestire s-a împlinit. 
Încă de pe timpul lui Ra, vremurile cele vechi se duc şi în locul lor vin 
altele, noi. În fiecare dimineaţă soarele răsare şi în fiecare seară se 
ascunde la asfinţit. Bărbaţii zămislesc, femeile nasc, fiecare piept respiră 
aer proaspăt. Dar toţi cei care s-au născut, toţi până la unul, merg spre 
locul hărăzit omului.” 3 

— La ce bun toate astea? întrebă Pentuer pe neaşteptate. De-ar fi măcar 
adevărat că viaţa le-a fost dată oamenilor pentru a creşte virtutea şi zeii. 
Dar nu-i aşa. Omul crud şi mişel, mama care ajunge soaţa ucigaşului fiului 
ei, ibovnica ce plănuieşte înşelăciunea în clipa dezmierdărilor, toţi aceştia 
trăiesc în bunăstare şi-s puternici. Cei înţelepţi, în schimb, sunt siliţi a se 
ofili în trândăvie, iar cei puternici şi nobili pier, ei şi amintirea lor. 

„Petrece-ţi în voioşie ziua asta, prinţe, cânta preotul, căci viaţa ta n-are 
zile multe! Unge-te cu uleiuri înmiresmate şi arde tămâie, iar cununile de 
lotus să împodobească trupul tău şi al surorii tale, care, sălăşluind în inima 
ta, stă alături de tine. Cântece de slavă s-auziţi în cinstea voastră. Alungaţi 
grijile şi înveseliţi-vă, căci în curând va veni ziua când vă veţi duce în 
împărăţia tăcerii.” 

— Uleiuri înmiresmate, cununi de lotus şi-apoi... tăcere! adăugă Pentuer. 
Măscăriciul care face pe războinicul are mult mai mult înţeles decât lumea 
asta în care maimuţărim cu toţii ceva, fără niciun folos pentru noi. 
Trecerea noastră prin viaţă e departe de a fi o înşiruire de clipe pline de 
voioşie. Cel care nu-i chinuit de foame îşi simte inima zbuciumată de 
nelinişte ori de pofte. lar de se întâmplă să ai o clipă de linişte, atunci, din 
străfundul sufletului, se înalţă gândul tăcerii veşnice. 

„Petrece o zi în veselie, cânta preotul - o, tu, Nefarhotep, bărbat cu 
mâini neprihănite! Eu cunosc soarta străbunilor tăi: zidurile înălțate de ei 
s-au prăbuşit, oraşele lor nu mai sunt, de parcă n-ar fi trăit niciodată. 


Nimeni nu se întoarce de pe tărâmul unde sunt ei să ne spună cum e acolo 


83 Cântec autentic (n. a.). 


şi să ne aline inimile. Şi aşa va fi mereu, până ce voi înşivă nu vă veţi 
apropia de locul unde s-au dus ei.” 

— Ai văzut tu vreodată o mare liniştită? îl întrebă Menes pe Pentuer. Nu- 
i aşa că-i plictisitoare ca somnul fără vise? Numai după ce vântul 
brăzdează faţa ei netedă, când un val se prăbuşeşte în gol iar celălalt se 
înalţă, când deasupra ei luminează fulgerele iar din adâncuri răsună 
glasuri amenințătoare ori jalnice, abia atunci marea e frumoasă. La fel e şi 
un fluviu. Atâta vreme cât curge mereu într-o singură parte, îţi pare că-i 
mort; pe când, dacă o ia la stânga ori la dreapta, capătă farmec. Şi tot aşa 
se întâmplă şi cu munţii: dacă ar fi fost deopotrivă de înalţi ar plictisi, pe 
când aşa, piscurile lor cu înălţimi felurite şi văile adânci îţi încântă 
vederea. 

„Pune şi mir pe cap, îmbracă-te în straie subţiri şi unge-te cu uleiuri 
sfinţite, cânta preotul. Înveşmântează-te cât poţi de frumos şi nu îngădui 
inimii tale să se mâhnească. Trăieşte pentru plăcere, atâta vreme cât te 
afli pe pământ, şi nu-ţi întrista inima înainte de a sosi ziua tânguirii şi 
pentru tine”. 

— Aşa e şi viaţa omului, spuse Menes. Plăcerile sunt ca un fel de piscuri, 
iar suferinţele ca nişte văi prăpăstioase, şi numai toate la un loc alcătuiesc 
viaţa, ce-i asemenea lanţului zdrenţuit al munţilor libieni, la care ne uităm 
cu admiraţie. 

„Căci omul a cărui inimă nu mai bate, cânta preotul, nu aude tânguirile 
şi nu se întristează de jalea altuia. Aşadar, luminează-te la faţă şi petrece- 
ţi zilele în voioşie, înmulţindu-le numărul”. 

— Auzi? întrebă Pentuer arătând spre sat. Omul a cărui inimă nu mai 
bate nu numai că nu se întristează de jalea altuia, dar nici nu se bucură de 
propria lui viaţă, oricât de frumoasă ar fi ea. La ce mai slujeşte atunci 
frumuseţea vieţii, dacă o răscumperi cu dureri şi lacrimi de sânge. 

Noaptea se lăsa tot mai mult. Menes se înfăşură în mantie şi răspunse: 

— De câte ori te vor năpădi asemenea gânduri, du-te la unul din 
templele noastre şi priveşte-le pereţii împodobiţi cu chipuri de oameni, 
animale, arbori, fluvii şi stele aidoma celor din lumea în care trăim. Pentru 


omul neînvăţat, zugrăvelile acestea nu au niciun preţ şi poate că mulţi s- 


au întrebat la ce slujesc şi de ce se iroseşte muncă pentru facerea lor. Dar 
înțeleptul se apropie cu sfinţenie şi, cuprinzându-le cu privirea, citeşte în 
ele istoria timpurilor vechi şi tainele înţelepciunii. 

Ramses and the tree of life 


